
Capitolul. O 


Doi ani de la Bătălia de pe Dealul Navei Stelare 

Cum atragi atenţia celui mai bogat afacerist din lume? 

Prodotus își amintea prea bine cum își petrecuse întreaga sa 
existenţă trăind pe spinarea aristocraților, fără să-și închipuie 
vreodată că va decădea într-atât încât să ajungă la mâna unui 
comersant de duzină. Dar iată-l umblând pe străzile cartierului 
industrial din Sălașul Răsăritean, cu singurul servitor care îi mai 
rămăsese alături, încercând să găsească o adresă. 

Strada pe care intrau acum era chiar mai îngustă decât cea din 
care tocmai ieșiseră. Fără îndoială, cel mai bogat afacerist al lumii nu 
ar păși niciodată într-o asemenea fundătură! 

Aleea avea de o parte și de alta uși masive, care acum stăteau 
toate închise, dar în zonă trebuie să fi fost o hărmălaie de nedescris la 
ceasul când se schimbau turele. Din metru în metru se vedeau afișe 
lipite, însă nu erau obișnuitele anunţuri pe care le zăriseră în 
celelalte cartiere. Acestea erau avertismente și indicații: „TOATE 
LABELE SPĂLATE ÎNAINTE DE MUNCĂ“, „ NU SE DAU BANI ÎN 
AVANS“, „CERERI DE ANGAJARE ÎNAINTE“. Acest ultim afiș 
indica spre o pereche de uși mari din capătul aleii. Totul avea un aer 
ridicol de naiv și pompos. Cu toate acestea... în timp ce continua să 
meargă înainte, Prodotus privi cu atenţie crenelurile de deasupra, ce 
păreau a fi din lemn îmbrăcate în ipsos. Dar, dacă erau din piatră 


adevărată, atunci în acest loc se ridica un castel fortificat, ascuns 
chiar în inima comercială a Sălașului Răsăritean. 

Prodotus rămase în urmă și făcu semn servitorului să o ia înainte. 
Chitiratifor păși de-a lungul aleii, ridicându-și în slăvi stăpânul drag. 
Încă nu ajunsese la cele două uși masive când ele se dădură brusc în 
lături și își făcu apariţia o haită numeroasă. La prima vedere, avea 
nouă sau zece membri, care se împânziră în cadrul ușilor, blocându- 
le drumul, ca o santinelă. Prodotus își înfrână cu greu impulsul de a 
trage cu ochiul în sus pe metereze după arcași. 

Haita masivă din faţa lor îi privi un moment prostește, apoi 
întrebă pe un ton oficios: 

— Căutaţi un loc de muncă? Știţi să citiți? 

Chitiratifor se opri în toiul introducerilor ceremonioase și 
răspunse: 

— Bineînţeles că putem citi, dar nu suntem aici pentru... 

— Nu contează, i-o reteză portarul-haită, fără să asculte restul 
frazei. Am formularele chiar aici. 

Doi membri se repeziră pe scări în jos cu niște bucăți de hârtie în 
bot. 

- Vă voi explica totul, pe urmă semnaţi. Magnatul plătește bine. 
Vă dă acoperiș deasupra capului. Și o zi liberă la fiecare zece-zile 
lucrate. 

Chitiratifor începu să se enerveze. 

- Vezi dumneata, stimabile, noi nu căutăm de lucru! Stăpânul 
meu — și arătă respectuos înspre Prodotus - a venit până aici pentru 
a-i prezenta Marelui Magnat noi produse și noi oportunități de 
afaceri. 

— Sunt bune și amprentele, dacă nu știți să vă semnaţi... 

Își întrerupse brusc discursul, înțelegând în cele din urmă 
cuvintele lui Chitiratifor. 

— Nu căutaţi de lucru? 

Se uită mai bine la ei, băgând de seamă costumul extravagant al 
servitorului. 

— Într-adevăr, nu sunteți îmbrăcați pentru ușa asta. Ar fi trebuit să 
îmi dau seama. 

Stătu pe gânduri o clipă, apoi continuă: 


— Aţi greșit adresa. Vizitatorii cu afaceri trebuie să meargă la 
Centrul de afaceri. Mergeţi înapoi cinci străduțe, apoi luaţi-o pe 
Calea Marelui Magnat. Așteptaţi. Vă dăm o hartă. 

Creatura nu se mișcă din loc, dar Prodotus își dădu seama că 
haita era mai numeroasă decât bănuise el, cu șiruri de membri care 
se pierdeau în clădire; acești răsăriteni tolerau cele mai grotești 
perversități. 

Chitiratifor se retrase spre Prodotus și membrul aflat cel mai 
aproape îi șopti printre dinți: 

— E un drum de vreo câțiva kilometri numai ca să ocolești toată 
hardughia asta nenorocită! 

Prodotus încuviință din capete și, trecând pe lângă servitor, se 
puse direct în fața paznicului: 

- Noi am venit tocmai de pe Coasta de Vest pentru a-l ajuta pe 
Magnat. Cerem să fim tratați cu respect, nu să fim purtați pe 
drumuri! 

Membrii paznicului aflaţi înaintea lui se dădură înapoi 
intimidati. Ascultându-l de aproape, Prodotus își dădu seama că nu 
era o gardă militară. Exceptând petrecerile, probabil că nu omorâse 
la viaţa lui nici o muscă. De fapt, creatura era atât de naivă, încât nu 
realiza pericolul în care se află. După un moment, paznicul se 
regrupă și rosti calm: 

— Îmi pare rău, domnule, dar eu respect ordinele. Vizitatorii 
trebuie să intre pe ușa de la birouri. 

Chitiratifor mârâia gata să atace, însă Prodotus îi făcu semn să se 
liniștească. Deși, în sinea lui, Prodotus nu avea niciun chef să 
înconjoare clădirea, căutând intrarea oficială ... și asta nu din 
comoditate. Își dăduse seama că găsiseră această ușă doar printr-un 
noroc chior. Spionii Cioplitoarei-în-lemn probabil nu se găseau atât 
de departe de casă, dar era cel mai bine să știe cât mai puțină lume 
despre legătura dintre Prodotus și Magnat. 

Se dădu înapoi politicos din faţa paznicului. Și intrarea aceasta ar 
fi fost bună, doar să găsească pe cineva cu un dram de minte. 

— Poate ordinele dumitale nu se referă la mine. 

Paznicul cântări posibilitatea vreme de câteva secunde, apoi 
răspunse: 


— Dar cred că sunt valabile și în cazul de faţă. 

— Prea bine atunci, cât așteptăm după hartă, ai putea trimite 
vorbă cuiva care e cu putere de decizie. 

Apoi simţi nevoia să nuanțeze: 

— Te rog să trimiti vorbă superiorilor dumitale că avem vești 
despre Invazia din Exterior. 

— Ce anume și de unde? 

- Avem informaţii de la martori oculari despre oameni... 

Paznicul se uită iar nedumerit la Prodotus. 

- La naiba, amice, e vorba despre Călugărițele Monstruoase! 


La auzul acestui apelativ, nu apăru superiorul gardianului; 
cvintetul care le ieși în întâmpinare era mult mai sus pe linia de 
comandă! 

„Remasritlfeer“ le adresă câteva întrebări răstite, după care le 
făcu semn să-l urmeze. În câteva minute trecuseră de pază și pășeau 
pe culoarele mochetate ale clădirii. Aruncând o privire în jurul lui, 
Prodotus încercă să-și ascundă zâmbetele. Designul interior era o 
combinație perfectă de prost-gust și opulenţă, o dovadă grăitoare a 
prostiei parvenitului. Remasritlfeer, pe de altă parte, făcea notă 
discordantă cu decorul. Ghidul lor era zvelt și avea cicatrici pe bot și 
pe labe, iar pe sub blană i se puteau vedea mușchii bine conturați. 
Ochii îi erau de un galben-pal, iar privirea nu era deloc prietenoasă. 

Merseră destul de mult, însă creatura nu scoase aproape nici un 
cuvânt. În cele din urmă, coridorul se termină într-o ușă îngustă, care 
aducea mai degrabă cu intrarea într-o cușcă de câine decât cu ușa 
biroului unuia dintre cei mai bogaţi plebei din lume. 

Remasritlfeer deschise ușa și băgă capul înăuntru: 

— Am adus veneticii, Eminenta Voastră. 

Dinăuntru se auzi o voce: 

- Nu „eminenţă“, ci „stăpâne“. Astăzi parcă sună mai bine 
“stăpâne“. 

- Prea bine, stăpâne. 

Dar cei patru membri rămași pe hol își dădură ochii peste cap, 
exasperați. 


- Bun, păi, să nu mai pierdem timpul, bagă-i în birou, avem loc 
suficient. 

Pășind prin ușa îngustă, Prodotus privea în toate direcțiile și 
nicăieri, ca și cum nu ar fi fost foarte interesat de ce vedea. Câteva 
lămpi cu gaz atârnau din tavan. I se păru că zărește membrii unui 
bodyguard pe scaunele de deasupra. Camera era într-adevăr 
spațioasă, dar era plină cu... ce? Nu cu brizbrizurile strălucitoare de 
pe holuri. Aici se găseau aparate mai mici și mai mari și câteva mese 
de desen mari, înclinate, acoperite cu schițe pe jumătate terminate. 
Pereţii erau acoperiți de jos până sus cu rafturi de cărți atât de înalte, 
încât aveai nevoie să te urci pe stinghii trase de sfori pentru a ajunge 
la rafturile cele mai de sus. Un membru al lui Prodotus stătea la mai 
putin de un metru de unul din rafturile de cărți. Nu era marea 
literatură a lumii. Majoritatea erau registre de contabilitate. Iar cele 
de pe polițele de sus păreau a fi monitoare oficiale. 

Se auzi din nou glasul gazdei lor nevăzute: 

- Poftiti mai aproape, să vă văd pe toți mai bine! Și de ce dracu’ n- 
ați putut, mă rog, intra pe la intrarea vizitatorilor, doar nu degeaba 
am construit Sala tronurilor! 

Ultima partea a frazei fusese mai mult un mormăit enervat. 

Prodotus se strecură prin talmeș-balmeșul din cameră. Doi 
membri îi ieșiră de sub o masă de desen. Restul ajunse în mijlocul 
camerei o secundă mai târziu. Avu un moment de confuzie când 
Chitiratifor se dădu într-o parte și el putu să-l vadă pentru prima 
dată pe Marele Magnat: creatura avea opt membri de vârste și 
dimensiuni diferite. Prodotus trebui să-l numere de două ori, căci 
membrii mai mici se mișcau neîncetat. În centru se găseau patru 
adulți cam de vârstă medie, lipsiţi de orice trăsătură nobilă sau 
războinică. Doi dintre ei aveau acele viziere verzulii pe care le puteai 
observa la contabilii de peste tot, iar ceilalți doi întorceau paginile 
registrelor. Era destul de clar că făptura tocmai își număra banii sau 
se pregătea de vreo tranzacţie sau ce naiba mai făceau Stiletele de 
afaceri. 

Magnatul se uită spre Chitiratifor și Prodotus, apoi începu să le 
vorbească pe un ton iritat: 


— Așa. Pretindeţi să aveţi vești despre Călugărițele Monstruoase. 
Pentru binele vostru, sper că nu vorbiti prostii. Cunosc prea bine 
Călugărițele ca să-mi dau seama dacă turnati baliverne. 

Unul din capete îi făcu semn lui Prodotus să vină mai aproape. 

Tratează-l ca pe un rege. 

Doi dintre membrii lui Prodotus se târâră pe burtă mai aproape 
de Magnat, captându-le atenţia tuturor celor opt membri ai 
bogătașului. Cei patru membri tineri, niște puiandri mai mici de doi 
ani, se opriră din agitația de jur împrejurul celorlalți patru mai 
bătrâni. Se regrupară, doi trecură în spate și doi în faţă, la câțiva 
centimetri de Prodotus. Puiandrii aceștia erau parte integrantă din 
personalitatea Magnatului... într-o foarte mică măsură și doar atunci 
când aveau chef. Sunetele lor mentale erau incredibil de gălăgioase și 
Prodotus trebui să facă un efort de voinţă să nu dea îndărăt, oripilat. 


După câteva momente în care îl examină pe toate părțile fără 
nicio jenă, Magnatul i se adresă iar: 

— Deci ia să auzim ce ai de spus despre Călugărițele 
Monstruoase? 

— Am fost martor când nava lor spaţială Excentric II a coborât din 
ceruri. 

Prodotus folosise numele pe care i-l dăduseră oamenii navei. 
Scurt și simplu, numele suna străin. 

— Am văzut cum arma lor fulgerătoare a distrus un întreg 
imperiu într-o singură după-amiază. 

Magnatul dădea din capete, aprobând. Majoritatea celor de pe 
Coasta de Est vedeau această poveste a victoriei Cioplitoarei-în-lemn 
ca o poveste de adormit copiii. Evident, Magnatul nu era unul dintre 
ei. 

- Nu-mi povestești nimic nou, amice... deși puţine haite cunosc 
adevăratul nume al navei. 

— Știu mult mai multe, Stăpâne. Vorbesc limba Călugărițelor, le 
știu secretele și le știu planurile. 

Mai avea și unul din dataseturile lor, în al treilea buzunar din 
dreapta, dar nu avea nicio intenţie să dezvăluie acest avantaj. 


— Ah, adevărat? întrebă Magnatul cu un zâmbet necruţător și 
incredul pe toate cele opt chipuri ale sale. În cazul acesta, poate 
aflăm și noi care este numele dumitale. 

Un răspuns sincer la această întrebare era inevitabil mai devreme 
sau mai târziu, deși l-ar putea costa viața. 

— Stăpâne, numele meu este Prodotus. Am fost... 

Toate capetele Magnatului țâșniră în sus. 

- Remasritlfeer! 

— Stăpâne? 

Micuta haită ucigașă stătea grupată în jurul singurei ieșiri în 
cameră. 

— Anulează-mi toate întâlnirile astăzi. Nu mai primesc pe nimeni, 
indiferent cine este. Spune-i lui Saliminophon să aibă grijă de 
schimbul de tură. 

— Da, Stăpâne. 

Cei patru membri maturi ai Magnatului lăsară deoparte registrele 
și îl priviră pe Prodotus. 

- Poți fi convins că afirmatia va fi verificată, domnule. Discret, 
însă categoric verificată. 

Se putea citi pe chipul Magnatului entuziasmul, dorinţa de a 
crede în ceea ce auzea. Pentru moment, puiandrii erau sub control. 

— Ai fost spionul-șef al Cioplitoarei-în-lemn, condamnat pentru 
trădare. 

- Foarte adevărat, răspunse Prodotus trufaș, ridicându-și 
capetele. Și sunt mândru de așa-zisa mea trădare. Cioplitoarea-în- 
lemn s-a aliat cu Regina Călugăriţă și Larvele ei. 

- Larve? întrebă Magnatul căscând ochii mari de uimire. 

— Exact, Stăpâne. „Călugăriță”“ și „Larvă“ se referă la două 
aspecte ale acelorași creaturi, oameni, cum se autonumesc ei. 
„Călugăriță“ este termenul folosit pentru adulţi. La urma urmei, este 
o creatură pe două picioare, meschină și depravată și, de asemenea, 
solitară. 

— Călugărițele reale sunt insecte, înalte cam atâta... 

Unul dintre puiandrii Magnatului deschise botul, arătând undeva 
mai puțin de cinci centimetri. 


— Călugărițele din cer pot avea și un metru jumătate până la 
umeri. 

— Știu și eu asta, răspunse Magnatul. Dar Larvele? Sunt puii 
acestor monștri? 

— Într-adevăr. 

Doi dintre membrii din față ai lui Prodotus făcură câțiva pași spre 
Magnat, de parcă ar fi vrut să îi dezvăluie o taină: 

— O informaţie pe care e posibil să nu o fi cunoscut și care face 
această analogie să capete mai mult sens: invazia reală a avut loc cu 
un an înainte de Bătălia de pe Dealul Navei Stelare. 

- Înainte ca Cioplitoarea-în-lemn să mărșăluiască spre nord? 

- Da. O navă stelară mult mai mică a aterizat în mare secret cu 
treizeci și cinci de zece-zile înainte. Și știi cu ce era încărcată? 
Stăpâne, această navă era plină-ochi de ouă din care mai târziu au 
ieșit Larvele! 

- Deci atunci a avut loc adevărata invazie, spuse Magnatul. Așa 
cum larvele ies din găoacele lor și mișună peste tot, acești oameni vor 
ajunge să invadeze întreaga lume... 

— Și ne vor mânca cu fulgi cu tot! interveni Chitiratifor. 

Prodotus îi aruncă o privire severă, apoi se întoarse iar spre 
bogătaș. 

- Chitiratifor are o imaginaţie prea bogată. Deocamdată, acești 
viermi sunt tineri. Există doar un singur adult, Regina călugăriță, 
Ravna. Dar să ne gândim doar așa: nu sunt decât doi ani de când 
Ravna și Excentric II au ajuns și deja au pus stăpânire pe Domeniul 
Cioplitoarei-în-lemn și apoi s-au extins peste toate ținuturile din 
nord. 

Doi dintre membrii adulți ai Magnatului se jucau cu abacul, 
mutând bilele micuţe dintr-o parte în alta. Chiar avea un abac. 

— Și cum fac călugărițele... sau această călugăriță Ravna... să 
menţină controlul asupra ținuturilor? Sunt gălăgioase? Pot invada 
gândurile celorlalți cu tipetele lor? 

Întrebarea suna ca un soi de test. 

- Deloc, stăpâne. Aidoma insectelor, oamenii nu scot un sunet 
atunci când gândesc. Nicio vorbă. Sunt muti precum zidurile, spuse 
Prodotus, făcu o pauză, apoi continuă: Stăpâne, nu vreau să 


subestimez gravitatea pericolului, dar dacă ne unim forțele, putem 
lupta împotriva acestor creaturi. Oamenii sunt stupizi! Nici nu ar fi 
de mirare, având în vedere că au un singur cap. Aș spune că cei mai 
inteligenți dintre ei nu depășesc inteligenţa unui cvartet încropit la 
întâmplare. 

- Ei, nu mai spune! Chiar și Ravna? 

— Chiar și Ravna! Ei nu sunt în stare să facă nici operații simple 
matematice pe care și ultimul nătâng de-al nostru le-ar face. 
Memoria lor auditivă — chiar și în cazul vocilor propriilor semeni — 
este aproape inexistentă. Într-o oarecare măsură, sunt mai jos pe 
scara evoluţiei decât insectele călugărițe. Viaţa lor constă în a trăi pe 
spinarea celorlalți sau a fura de la semenii lor. 

Toţi cei opt membri ai Magnatului stăteau complet nemișcați. 
Prodotus le putea auzi undeva murmurul gândurilor, o amestecătură 
de calcule, mirări și incertitudini. 

— Ceva nu se pupă, spuse el în cele din urmă. Din propriile mele 
investigații, am aflat și eu câteva lucruri precum cele pe care mi le-ai 
povestit tu acum. Călugărițele sunt niște inventatori extraordinari. 
Le-am testat praful negru de pușcă. Am auzit vorbindu-se despre 
catapulte alimentate de praful respectiv. Și de alte invenţii pe care eu 
încă nu le pot reproduce. Pot zbura! Nava lor, Excentric II, o fi ea 
doborâtă acum la pământ, însă mai au și o altă navă mai mică, de 
mărimea unei bărci. Anul trecut a fost zărită undeva în nordul 
orașului, după cum povestesc unii martori de încredere. 

Prodotus și Chitiratifor schimbară o privire iute. Asta chiar era o 
veste proastă. Cu glas tare, Prodotus continuă: 

— Ai dreptate, Stăpâne, dar nu înseamnă că ei au inventat toate 
aceste lucruri. Oamenii au furat pur și simplu toată tehnologia care 
le putea fi de folos. Eu am... surse... care dovedesc tocmai acest 
lucru, că fură de foarte mult timp. În cele din urmă, victimele lor s- 
au săturat de ei și i-au alungat de pe planeta lor. Ei nu înțeleg și nu 
pot reproduce nimic din ce au. Până la urmă, toate aceste aparate se 
vor strica. Un exemplu ar fi nava aceea anti-gravitație despre care 
vorbeai. Ba mai mult, aceste creaturi au furat — și continuă să fure — 
propriile noastre invenţii. Să luăm, de pildă, praful negru de pușcă 


pe care l-ai menţionat. Ar fi putut la fel de bine să fie creat de o haită 
inventivă, poate aceeași care a inventat cu adevărat tunurile. 

Magnatul nu răspunse imediat. Părea rămas fără cuvinte. Încă de 
pe vremea când Prodotus auzise pentru prima oară vorbindu-se 
despre marele bogătaș, avusese o suspiciune că el ascundea o taină 
aparte, care l-ar putea face sensibil la cauza lui Prodotus. Până acum, 
fusese doar o bănuială, însă... 

- Mă întrebam..., continuă Magnatul când își reveni din uimire. 
Praful de pușcă și catapultele... îmi aduc aminte... 

Pentru o clipă se pierdu, membrii rămaseră stingheri, puiandrii 
începură să scâncească — parcă plângeau după ceva pierdut. 
Bogătașul își reveni imediat. 

- Eu... am fost și eu inventator, cândva. 

— Încă mai ești, Stăpâne, din cât se poate vedea, răspunse 
Prodotus arătând cu botul lucrurile din cameră. 

Însă Magnatul nu părea să audă. 

— Apoi m-am dezmembrat. Fratele meu a plecat pe Coasta de 
Vest. Avea atâtea idei... crezi că...? 

Da! Însă, cu voce tare, Prodotus fu mult mai rezervat: 

- Domnul meu, eu am legături peste tot, te pot ajuta să afli un 
răspuns și la această întrebare. 


COpitoLul -] 


Atâtea lucruri imposibile. Ravna visează. Știe că visează, dar nu 
se poate trezi. Singurul lucru pe care îl poate face este să privească, 
să înțeleagă și să se îngrozească. Flota Molimei o înconjoară din toate 
părțile, nave îngrămădite mănunchi ici și colo, precum niște gândaci 
împotmoliți în noroi. La început, flota avusese o sută cincizeci de 
nave și nori de drone. Dronele fuseseră canibalizate. Multe nave au 
dispărut, unele din ele canibalizate. Acolo unde servise scopurilor 
Molimei, personalul fusese de asemenea canibalizat sau pur și 
simplu aruncat afară. Sub pleoapele închise, Ravna vede sute de 
leșuri, oameni, dirokimi, chiar și skrodcălăreți. 

Prada Molimei se găsește la o depărtare de aproape treizeci de 
ani-lumină, un sistem solar obișnuit... unde Ravna și Copiii s-au 
refugiat. Acesta este și unul dintre motivele pentru care priveliștea 
trebuie să fie un vis. Căci treizeci de ani-lumină este foarte departe în 
acest colț de univers, unde viteza luminii e cea mai mare viteză. Este 
imposibil ca ea să știe ce se întâmplă în flota dușmanului. 

Navele plutesc deasupra mortii, dar nu sunt moarte ele însele. 
Privește mai îndeaproape navele. Lucrurile se pun în mișcare. Flota, 
care fusese cândva braţul unui zeu viu, acum există pentru a învia 
acest zeu. Chiar și prinsă aici, închisă în această durere, Molima 
plănuiește și lucrează, secundă de secundă, an de an, muncind cât de 
mult o țin puterile. Dacă va fi nevoie, va trudi secole întregi, 


crescând echipaje noi pentru a le înlocui pe cele dispărute. Acest 
program va produce în cele din urmă statoreactoare Bussard. Vor fi 
cele mai performante nave posibile Aici Jos, capabile să se apropie de 
viteza luminii. 

Acum poate acest efort nu mai e necesar, căci Molima o vede pe 
Ravna, așa cum și Ravna vede Molima, iar zeul capturat îi șoptește: 
Regulile se schimbă. Vin. Vin. Mai repede decât îţi închipui. 


Ravna se trezi speriată, încercând să-și tragă sufletul. 

Era întinsă pe podea, cu mâna dreaptă amorțită sub ea. Trebuie să 
fi căzut în timpul somnului. Ce coșmar groaznic. Se chinui să se ridice pe 
scaun. Nu se găsea în cabina ei de la bordul lui Excentric II. Roboții 
de pe E-I] ar fi transformat podeaua într-o suprafață moale înainte ca 
Ravna să fi venit în contact cu ea. Aruncă o privire în jur, încercând 
să-și dea seama unde se află, dar tot ce-și putea aminti era visul pe 
care tocmai îl avusese. 

Își plimbă degetele peste mânerul fotoliului. Era din lemn masiv, 
confecționat de Stilete din partea locului, la fel ca masa. Dar pereţii 
erau într-o nuanţă de verde, ușor curbați spre podeaua de asemenea 
verzuie. Aha, se afla în nava Copiilor, undeva sub castelul 
Cioplitoarei-în-lemn. Avusese nevoie de ceva timp pentru a se trezi! 
Simti că se învârte camera cu ea și își lăsă amețită capul în mâini, 
închizând ochii până când lucrurile se liniștiră. Apoi se ridică și 
încercă să gândească limpede. Cu excepția ultimelor câteva minute, 
toate întâmplările aveau sens: 

Coborâse în catacombe pentru a inspecta containerele ermetice 
de hibernoterapie ale Copiilor. Această zonă a castelului adăpostea 
întreaga istorie a evoluţiei tehnologice de la zidurile de piatră săpate 
cu ciocanele și dălțile dinainte de inventarea prafului de pușcă până 
la Transcendentul decăzut, cu lămpile de pe nava Excentric II care 
luminau încăperile. În urmă cu doi ani, cuvele cu Copii fuseseră 
transferate de pe landerul straumer și aduse aici, întinse pe jos cu 
suficient de mult spaţiu între ele cât să permită căldurii reziduale 
degajate de condensatoare să se disipeze. 

O treime din cuve erau acum goale, Copiii fiind treziți. Aceștia 
erau aproape toți Copiii aduși de la început. Acum, trăiau pe Dealul 


Navei Stelare. Unii dintre ei veneau aici în castel la școală. Dacă 
asculta cu atenție, Ravna putea auzi din când în când câte un râset 
de copil amestecat cu bolboroseala Stiletelor. 

De ce am venit în lander? Ah, da. Petrecuse doar câteva minute 
afară, uitându-se prin ferestrele cuvelor la chipurile Copiilor 
adormiti care așteptau cuminti și neștiutori clipa când vor exista 
suficienţi îngrijitori adulți. Majoritatea trezirilor erau o chestiune de 
rutină, dar în ultimii doi ani, unele dintre cuve se uscaseră putin, 
aidoma învelișului unei semințe care a așteptat prea mult. Cum 
putea ea salva Copiii din aceste teci veștejite? Acesta fusese motivul 
vizitei ei de astăzi, de a revizui rezultatele pe Timor Ristling, prima 
ei încercare cu aceste leagăne afectate. 

Nava aceasta fusese, original, produsul tehnologiei din Exteriorul 
Superior. Cea mai mare parte a aparaturii nu funcţiona aici, în Zona 
Lentă; Ravna nu putuse niciodată transfera jurnalul de mentenanţă a 
landerului la bordul propriei sale nave, deci era nevoită să vină 
tocmai aici pentru a accesa datele respective. Privirea i se plimbă 
anevoie în jurul cabinei de comandă. Prea multe se întâmplaseră în 
această încăpere cu pereții verzi. Nava nu rămăsese doar cu setările 
din Exteriorul Superior, trecuse și prin Laboratoare, în 
Transcendentul Inferior și fusese... modificată. Dacă privea în sus, 
putea vedea unele din acele schimbări, fungusul atârnând din tavan. 
Contramăsura magică. Deși acum arăta ca o pânză de păianjen 
prăfuită, Contramăsura atenuase radiaţiile solare, îi ucisese ce avea 
mai drag pe lume și probabil salvase galaxia. Rămășițele fungusului 
îi deranja chiar și pe copiii straumeri. 

Nici nu era de mirare că visai urât într-un asemenea loc. 

Acum își aminti ce făcea când o toropise somnul și avusese acel 
coșmar. Ultimele două zile fuseseră un zbucium încărcat cu 
sentimentul ei de vinovăţie, în care dormise pe sponci. Era clar că îi 
spulberase șansele lui Timor. Nu în mod deliberat, nici din 
incompetenţă. Dar l-am ales pe el pentru primul experiment. Cineva 
trebuia să fie primul, în caz contrar, toți Copiii aflaţi în tecile afectate 
puteau fi în pericol. Iar eu l-am ales pe Timor. Problema nu era că 
băieţelul avea un picior strâmb, nici că nu va putea fi la fel de 


strălucit precum ceilalți Copii. Problema era că, în cele două sute de 
zile de la trezire, Timor nu crescuse deloc. 

Ravna Bergsndot se găsea la o depărtare de mii de ani-lumină de 
cineva căruia să-i poată cere sfatul. De fapt, ea putea fi ultimul om 
adult din întregul univers. Excentric II și acest lander naufragiat erau 
tot ce mai avea. Își aminti că sucise datele pe toate părțile vreme de 
aproape o oră, combinând rapoartele înregistrate în cuva lui Timor 
cu ultimele teste medicale efectuate pe Excentric II, înțelegând, în cele 
din urmă, ce se petrecuse. Nimeni și nicio mașină nu ar fi putut 
prevedea acest lucru. Adevărul rece și crud era că Timor se dovedise 
a fi un foarte valoros... experiment. 

Când realizase acest lucru în cele din urmă, Ravna își pusese 
capul pe birou, prea obosită pentru a mai căuta alte soluţii tehnice și 
furioasă că ajunsese să se joace cu viaţa altor semeni. 

În concluzie, am adormit pur și simplu și am avut respectivul coșmar? 
Își plimbă privirea de-a lungul pereţilor verzulii ai cabinei. Fusese 
foarte obosită, complet epuizată. Ravna oftă. Avea adesea coșmaruri 
cu flota Molimei, dar acesta fusese cel mai straniu dintre toate. Jos 
pălăria în faţa măiestriei propriului subconștient, reușise să găsească 
ceva și mai urât care să îi distragă atenţia de la problema lui Timor, 
chiar și pentru câteva minute. 

Își deconectă interfaţa tiarei de la lander și coborî din cabina de 
comandă. În urmă cu trei ani, când Sjana și Arne Olsndot aduseseră 
Copiii aici, această bucată de pământ fusese o poiană largă. Stătu 
vreme de o clipă lângă pilonii ca niște picioare de păianjen, privind 
în jurul ei la catacombele uscate și răcoroase. O navă spațială cu un 
castel construit peste ea. Doar în Zona Lentă era posibil. 

Va trebui să se întoarcă aici zi de zi până când toți Copiii vor fi 
treziti... dar simţi un val de ușurare că, pentru astăzi, terminase ce 
avea de făcut. Două rânduri de scări mai sus și ar ajunge în curtea 
castelului, în lumina caldă a soarelui de vară. Acolo ar fi Copiii abia 
ieșiți de la ore, jucându-se între ei și cu prietenii lor Stilete. Dacă ar 
sta de vorbă cu ei, și-ar petrece întreaga după-amiază în Noul Castel. 
S-ar întoarce înapoi în cabina ei de pe Excentric II la apus. În vreme 
ce urca treptele, își imagină cum ar fi dacă nu ar avea atâtea griji pe 


suflet. S-ar opri să se joace cu Copiii. Cumva, trebuia să rezolve 
problema lui Timor. 

Era încă în întunericul scărilor când își mai aminti un amănunt 
din visul pe care îl avusese. Se opri, sprijinindu-se cu mâna de piatra 
rece a zidurilor. Conștiinţa Flotei îi spusese: „Regulile se schimbă.“ 
Da, dacă Zona se deplasa și ultrapopulsia redevenea posibilă... 
atunci Molima putea ajunge la ei foarte curând. Era o posibilitate 
care o obseda și când lucra, și când visa. Imediat după Bătălie, 
activase zonografele de la bordul lui Excentric II pentru a monitoriza 
legile fizice relevante. Până acum nu fuseseră semnale de alarmă. 

Încă sprijinindu-se de zid, Ravna apelă nava, cerând o fereastră 
pe zonograf. Văzu graficul, cu sunetul obișnuit. Apoi observă 
scalarea. Imposibil! Derulă înapoi ultimele cinci sute de secunde și 
băgă de seamă vârful ascuţit al graficului. Pentru aproape zece 
milisecunde, materia din Zonă fusese peste limitele calibrate, atât de 
sus încât ar fi putut fi în Transcendent. Apoi observă semnalul roșu 
de avertizare. Era alarma Zonei pe care ea însăși o instalase cu mare 
grijă, semnal pe care ar fi trebuit să-l primească în secunda în care s- 
ar fi petrecut anomalia. Imposibil, imposibil. Undeva ceva era greșit. 
Verifică diagnosticele, îngrozindu-se. Da, o eroare comisă de ea 
însăși: alarma Zonei se activa doar atunci când Ravna se afla la 
bordul lui Excentric Il. Cum de nu sesizase computerul navei această 
eroare stupidă? Dar știa deja răspunsul. De multe ori încercase să le 
explice Copiilor — care nu puteau înţelege — că, dacă te lovești la 
genunchi, este foarte posibil să fie vina ta. 

Trăim în Zona Lentă. Practic, nu avem niciun fel de inteligență 
artificială și singurele lucruri pe care ne putem baza sunt atât de simple, 
încât uneori nici nu ajung până la stadiul de banal. Aici Jos, dacă voiai să 
faci ceva cum trebuie, trebuia să gândești totul de la un capăt la 
celălalt. Copiilor nu le plăcuse explicaţia ei. Veneau dintr-un loc atât 
de sofisticat, încât aceste noțiuni erau chiar mai stranii pentru ei 
decât pentru Ravna Bergsndot. 

Analiză graficele care pluteau împrejurul ei în întuneric. Era în 
mod cert o alarmă, însă putea fi o alarmă falsă. Trebuie să fie o 
alarmă falsă! Valoarea anormală din grafic era atât de discretă și de 
scurtă ca durată, încât putea fi o greșeală. O recalibrare de 


instrument. Da, asta trebuie să fi fost. Se întoarse și își continuă 
urcușul, derulând înainte și înapoi prin istoricul înregistrărilor, 
căutând o dovadă a unei explicaţii banale pentru ceea ce se 
petrecuse. Existau câteva diagnostice pe care să le ia în calcul. 

Se gândi la ele în timp ce urca scările, luând curba de la un șir de 
trepte la altul. Sus, deasupra capului, putea zări un pătrat de lumină. 

După bătălia de pe Dealul Navei Stelare, stabilitatea fizică a Zonei 
fusese la fel de solidă precum rădăcinile unui munte... dar această 
comparație ar putea avea consecinţe fatale. Cutremure se pot 
întâmpla oricând, plăcile tectonice se deplasează mereu. Ce vedea ea 
acum în grafic putea fi o tresărire minusculă, microscopică a 
universului acestuia. Analiză orele de pe înregistrare. Mișcarea se 
produsese aproximativ în momentul în care ea avusese acel vis 
ciudat din landerul straumer. Așadar, pentru aproape o sutime de 
secundă, poate C nu mai fusese constanta absolută și landerul ar fi 
putut depista coordonatele și starea flotei Molimei. Pentru aproape o 
sutime de secundă, Contramăsura ar fi putut funcţiona. 

Iar visul ei a fost, la propriu, o veste. 

Cu toate acestea, ea tot nu știa cât timp mai avea la dispoziție. 
Puteau fi câteva ore. Dar dacă erau ani sau decade? Atunci fiecare 
minut trebuia folosit la maxim. Cumva. 

— Hei, Ravna! se auzi un strigăt de copil de undeva din curte, din 
direcția școlii. 

Vor ajunge în faţa ei într-un minut. Nu pot sta de vorbă cu ei acum. 
Se întoarse și se retrase pe scări. Coșmarurile pot oricând deveni 
realitate. Și nu doar personajele negative erau nevoite să ia deciziile 
grele. 


Capitolul 2 


La sfârșitul fiecărei zece-zile, Copiii aveau o zi fără școală. Uneori, 
aceasta făcea cea de-a zecea zi îngrozitor de plictisitoare, sau cel 
putin așa gândea Timor Ristling. Alteori, Belle îl ducea prin vreun 
cotlon întunecat și umed al Noului Castel, sau Ravna Bergsndot îl 
lua cu ea prin strâmtoare până pe Insula Tăinuită. 

Astăzi se dovedea a fi una din zilele foarte interesante, în care 
ceilalți Copii îl lăsau să participe și el la proiectele lor. 

- Tu o să ţii de șase, Timor, îi spusese Gannon. 

Gannon Jorkenrud organizase expediţia și îl invitase în mod 
special pe Timor, deși aceasta însemna că vor trebui să-l care în spate 
o parte din coborâșul de pe Dealul Navei Stelare. Gannon și ceilalți 
Copii îl ajutară pe Timor chiar și când traversară câmpul bolovănos 
de la poalele stâncilor. Pescărușii țipau deasupra lor, purtaţi în sus de 
curenți. 

Se aflau chiar pe țărm acum, cu stâncile în spate. Era ciudat să ai 
marea chiar la nivelul ochilor. Spuma valurilor părea că se unește cu 
ceața care plutea deasupra apei, ascunzând într-un abur ușor 
clădirile de pe Insula Tăinuită, aflată la o depărtare de câțiva 
kilometri. Aici, pe plajă, puteai vedea detalii ascunse de obicei în 
spatele stâncilor. Vedeai cum refluxul trăsese înapoi apa, 
descoperind acest câmp plin de roci ciudate, aidoma unor jucării 
gigantice lăsate în urmă de niște uriași care locuiseră pe aceste 


meleaguri în urmă cu mulți ani. Nu exista un singur loc complet 
uscat, iar când marea se întorcea la flux, acoperea în întregime 
câmpul cu apă. Această dinamică a mareei era neobișnuită pentru 
Copii. 

Belle sporovăia de zor pe lângă Timor, cârcotașă ca de obicei: 

— Să vezi că apa o să-mi murdărească blana! 

Belle era aproape complet albă. Lucru destul de rar printre Stilete, 
deși unul dintre ei, masculul cel bătrân, avusese niște pete negre 
care, de la vârstă, deveniseră albe. 

— Nu trebuia să vii, zevzeaco, spuse Gannon. 

Cei doi nu se înghițeau deloc. Belle scoase un sunet, o combinație 
de mârâit și râset. 

— Încearcă numai să mă oprești, să vezi ce-ţi fac. N-am mai văzut 
un naufragiu ca lumea de ani buni. Cum ti-ai dat seama că va trage 
la mal aici? 

— E un secret pe care numai oamenii îl știu. 

Câţiva dintre ceilalți Copii începură să râdă. Coborau cu toții 
grămadă pe poteca îngustă ce șerpuia printre pietre. 

- De fapt nu e un secret al oamenilor, spuse unul dintre ei. Nevil 
a văzut pe monitoarele de supraveghere de pe Excentric II când a 
rămas în navă după ore. Ravna și ceilalți știu despre naufragiu, dar 
nu au văzut ultimele actualizări. 

— Înî. Gărzile Cioplitoarei-în-lemn probabil sunt undeva prin 
portul Versantului Stâncos, dar noi vom ajunge chiar la faţa locului 
înaintea lor. 

Deocamdată nu vedeau epava, însă erau suficient de aproape 
acum ca Timor să vadă apa spărgându-se de stânci. În faţa lor, norii 
de pescăruși zburau roată în jurul unui anume punct, de parcă ar fi 
fost la fel de curioși despre ultimul naufragiu ca și ei. Timor simţi un 
val ciudat de nostalgie, care îl cuprindea atunci când ceva din lumea 
aceasta îi amintea de lumea de dinainte. Păsările acelea erau atât de 
stranii, dar în același timp stolurile lor agitate semănau foarte bine cu 
roiurile stigmergice de acasă. 

Apa îi ajungea acum până la glezne, pătrunzând în pantofii din 
piele, strângându-l ca niște mâini de gheață. 

— Așteptaţi-mă și pe mine! 


— Vezi, ţi-am spus eu că nu e bine să mergi pe aici, se plânse Belle, 
sărind de colo până colo enervată. 

— Fir-ar să..., se întoarse Gannon. Ah, OK, hai să te așezăm aici pe 
stâncă. 

Apoi, împreună cu ceilalți băieţi, îl săltară pe Timor pe un 
bolovan. Doi membri ai lui Belle se cățărară pe umerii celorlalți trei și 
urcară lângă Timor. 

— De aici te descurci să urci până în vârf? întrebă Gannon. 

Timor se suci împrejur, încercând să zărească dincolo de curba 
netedă a stâncii. Nu-i plăcea să recunoscă în faţa altora că nu putea 
face anumite lucruri. 

— Da, mă descurc. 

- OK. Atunci noi mergem mai departe. Hehe. Mergem să ne 
împrietenim cu căţelușii naufragiaţi. Tu te cațeri pe stânca asta până 
în vârf. Dacă vezi haitele Cioplitoarei-în-lemn sau pe Ravna 
Bergsndot, o trimiti pe Belle să ne anunţe. Ai înțeles? 

— Îhî. 

Gannon și ceilalți băieți își reluară expediția. Timor îi urmări un 
moment, dar numai Ovin Verring se întoarse și le făcu un semn 
discret cu mâna. Băieţii crescuseră mai repede decât el, nici nu era de 
mirare că nu-l luau cu ei. Pe de altă parte, era singurul pe care îl 
lăsaseră de șase. Se întinse de-a lungul terasei în stâncă spre niște 
ieșituri de care se putea prinde pentru a se cățăra. Dedesubt, o auzea 
pe Belle căutând un loc pe unde să își ridice restul membrilor. 
Undeva, deasupra lui, se vedea un trio de pescăruși cocoțaţi pe o 
stâncă. Își aminti ce învățase despre cuiburile păsărilor. „Cuiburile“ 
sunt ca niște creșe autoforme, doar că fără niciun sistem de 
securitate; păsările respective își apărau singure cuiburile și s-ar 
putea repezi asupra lui dacă li s-ar năzări că vrea să le facă vreun rău 
puilor. 

Din fericire, pescărușii respectivi se mulțumeau doar să tipe din 
toate puterile, apoi, unul câte unul își luară zborul, amestecându-se 
în cârdul care se rotea deasupra falezei. Băgă de seamă că în aceeași 
direcție se îndreptau și ceilalți Copii. Hei! Ajunsese aproape de 
vârful stâncii! Se înălță precaut pe piatra neagră și alunecoasă, 


încercând să evite găinațul păsărilor. Unul din capetele lui Belle se iți 
de după stâncă: 

- Ia ajută-mă un pic. 

— Scuze, hai! 

Se lăsă pe burtă și întinse mâinile în jos, apoi trase unul din 
membri, Ihm, singurul mascul al lui Belle. În vreme ce Timor se 
lupta cu greutatea lui Ihm, Belle îl ajută cu restul membrilor. Ajunse 
și ea în sfârșit sus și se ridică în picioare, plângându-se mereu că i-au 
îngheţat labele. Stând în mijlocul ei, Timor avu în sfârșit ocazia să 
privească mai bine de jur împrejur. Wow! Undeva în spatele lor, spre 
est, se înălțau stâncile Dealului Navei Stelare, strălucind în bătaia 
soarelui de miazănoapte. La miazăzi răsărise luna plină. Nici nu era 
de mirare că nivelul apei era atât de scăzut. Se întoarse cu greu într-o 
parte și văzu în cele din urmă scena naufragiului. Vasul stătea 
aproape înțepenit în strâmtoare, dar aluneca ușor, metru cu metru, 
înspre stânci. Una dintre plutele din față ajunsese deja la țărm. 

Trei membri ai lui Belle se ghemuiră unul în celălalt concentrați, 
ascultând, ceilalți stăteau drepți, de o parte și de alta a lui Timor, 
privind, probabil, ca și el, spre epavă. Vederea Stiletelor era mai slabă 
decât a oamenilor, însă atunci când își răsfirau toti membrii, aveau o 
percepție a spaţiului net superioară. 

— Auzi cum se sparg bârnele de lemn de stânci? întrebă Belle. 

Desigur, auzul Stiletelor era infinit mai bun decât cel al oamenilor. 

Timor privi cu atenţie spre pluta din față. OK, păi, piatra e 
normal să spargă lemnul, corect? Mai ales dacă stâncile respective nu 
aveau sistem de evitare. lar aici, nimic nu avea sistem de evitare sau 
securitate. 

Putea vedea cum lemnul se frânsese în mijloc și cele două 
jumătăți ale vehiculului se înclinau de o parte și de alta. Cu siguranță 
înfățișarea actuală a navei nu făcuse parte din designul original. Pe 
de altă parte, plutele acestea arătau altfel decât ambarcaţiunile 
făurite de haite. Aveau catarge și vele, însă toate erau așezate 
anapoda. Și plutele aflate încă în larg arătau la fel de rău, de parcă 
cineva adunase părți de la mai multe epave și le asamblase alandala. 

Timor se concentră să vadă mai bine mecanismele și structura. Pe 
punti se găseau butoaie și o grămadă de membri, îmbrăcați în 


zdrențe murdare, ghemuiți, încordați, încercând să se ţină pe navă. 
Din când în când se vedeau câțiva adunându-se și agățându-se de 
câte o funie. Aha, încercau din răsputeri să țină vasul departe de 
stânci. 

— Au probleme cu nava, spuse Timor. 

- Normal că au probleme, nu-i auzi pe cei din apă cum ţipă 
disperaţi? zise Belle emițând un șuierat ușor, echivalentul unui râs în 
limbajul Stiletelor. 

Se uită în apă și zări capete apărând și dispărând între valuri. 

— Săracii de ei, este îngrozitor, n-ar trebui să chemăm pe cineva 
să-i ajute? 

Timor știa că Gannon și gașca lui nici nu puteau și nici nu știau 
cum să acorde ajutor în caz de naufragiu maritim. O simţi pe Belle 
scuturându-se și o auzi răspunzându-i nepăsătoare: 

- Dacă nu ar fi ajuns atât de sus în nord sau dacă ar fi naufragiat 
când apa era sus, atunci n-ar fi fost nicio problemă. Pun pariu că 
paza de coastă a Cioplitoarei-în-lemn se află deja în port. Magazinele 
astea de vechituri plutitoare au tot felul de bunătăţi care nu se găsesc 
nicăieri în afara zonei tropicale. 

- Nu, adică să-i scoată pe cei din apă să nu se înece. 

— Nu știi despre ce vorbești, spuse Belle întorcând unul din capete 
înspre el. Ăștia sunt Tropicali. Fiecare membru în parte este probabil 
la fel de inteligent ca oricare solitar din nord, dar ei nu formează 
haite decât accidental. Uită-te la plutele acelea! Sunt făcute de niște 
indivizi fără nicio brumă de minte. Uneori sunt atât de tâmpiţi, încât 
nici nu văd când îi iau curenții și îi aduc încoace. Eu zic, cu cât mor 
mai mulți pe drum, cu atât mai bine. 

Și continuă să bolborosească în stilul ei caracteristic, bârfind și 
cârcotind în același timp: 

— Destul că-i avem și noi pe veteranii noștri care sunt vai de 
capetele lor. Dar noi măcar avem decenţa să nu-i lăsăm la vedere. În 
plus, ce obligaţie avem noi faţă de adunătura asta? O să se târâie prin 
oraș, văicărindu-se, murdărind peste tot, solitari prostănaci. 
Cerșetori soioși, împuțiți și nebuni... 

Îi dădu înainte fără nicio noimă. Belle reprezenta una din acele 
haite care vorbea samnorska aproape perfect, însă câteodată o parte 


din ea trăncănea întruna chiar și după ce atenţia ei era îndreptată în 
altă parte. Timor observă că se concentra acum pe navă, tremurând 
de agitație. Fusese chiar mai nerăbdătoare decât Timor atunci când 
Gannon Jorkenrud le propusese și lor să vină aici. Băiatul îi urmări 
privirea. Era îndreptată spre butoaiele care pluteau în spuma apelor. 

- Nu înțeleg, dacă Tropicalii sunt așa o problemă, de ce te agiți 
să-i ajutăm? 

— Păi, să-ți explic, puștiule. Aceste naufragii se petrec de când e 
lumea. Îmi amintesc de legende încă de pe vremea când eu mă aflam 
în capitala Cioplitoarei-în-lemn. O dată la câţiva ani, mai apărea câte 
un vas cu câteva sute de Tropicali la bord. Faza e că vasele lor au, de 
obicei, încărcătură destul de valoroasă, lucruri pe care noi în mod 
normal nu le vedem, căci Tropicele sunt atât de infestate de boli și 
pline de Coruri, încât nimeni cu mintea întreagă nu se poate întoarce 
de acolo viu și nevătămat. Dar pe nave găsești multe lucruri 
interesante. lar de data asta s-au lovit de stânci, spuse ea arătând 
spre navă. E rost de și mai multe bunătăţi gratis. Și eu sunt prima la 
rând să-mi iau partea! 

Făcu o pauză, ascultând. 

- Ha, niște butoaie au intrat între stânci, le aud cum se crapă. 

Doi dintre membrii ei coborâră de pe stâncă. Cel mai în vârstă 
rămase în urmă pentru a-i coordona. 


— Uite ce e, Timor, tu rămâi aici, eu cobor puțin, să... — și 
bolborosi un sunet pe care Timor îl recunoscu drept un mormăit 
evaziv — ...să arunc o privire... 


Cei doi membri mai tineri deja o luaseră la fugă în jos, agitati, în 
graba lor riscând să se zgârie sau să își luxeze picioarele. 

— Stai că vreau și eu să merg cu tine! strigă Timor. 

- Nu, că n-ai viteză! Adică... nu, că e prea periculos pentru tine! 
Stai aici că mă întorc. 

Cei doi se făcuseră deja nevăzuţi, dispărând pe după stâncă, iar 
alți doi membri încercau să-l ajute pe bătrânul Ihm să coboare fără să 
alunece pe bolovani. 

— În afară de asta, continuă Belle, tu trebuie să ţii de șase. Gannon 
are încredere în tine. 

— Dar... 


Acum toți membrii lui Belle plecaseră. Desigur, ea îl putea auzi 
încă, dar Belle se pricepea destul de bine să îl ignore. Deși nu îi 
convenea, Timor îi dădu dreptate. Își amintea cât de rece fusese apa, 
cât de alunecoase pietrele. Cele mai multe dintre ele erau rotunde și 
netede, dar mai aveau și fisuri, cu muchiile tăioase. Timor nu putea 
ține pasul cu Belle. 

Se așeză înapoi în mijlocul stâncii lui. Da, era pus acolo de șase. O 
treabă foarte importantă. De cele mai multe ori, era lăsat pe margine. 
Se uită de jur împrejur. Cât putea el vedea prin aburul de deasupra 
apei, nu se vedea nicăieri vreo barcă de salvare venind prin 
strâmtoare dinspre Insula Tăinuită. Portul Versantului Stâncos aflat 
în sud era mult mai aproape, dar flota de acolo era o pădure 
nemișcată de catarge și vergi. Poate chiar depindea acum doar de 
Gannon și de ceilalți Copii să salveze membrii echipajului. 

Își întoarse privirea spre marea care se lovea de stânci. Din loc în 
loc, îi zărea pe membrii lui Belle. Merse apoi prin câteva pasaje 
înguste și ajunsese aproape de valurile înspumate. Fiecare membru 
se strecura cu grijă, încercând să nu atingă apa îngheţată; cu toate 
acestea, se afla la câțiva metri de Tropicalii căzuți în apă. Oare va 
putea să îi ajute? Stiletele erau înotătoare desăvârșite, doar că, în apă, 
le era greu să își comunice gândurile. Ravna le spusese că Stiletele 
evoluaseră din mamifere acvatice. Urmărind-o pe Belle, Timor 
înțelese că apa arctică era prea rece pentru ea, totuși, doi intraseră 
deja pe jumătate în valuri. Ceilalţi țineau strâns între fălci mantia 
celui mai din față, pentru a nu-l lăsa pradă curenților. 

Poate ar putea salva unul-doi Tropicali. Apoi observă că Belle 
încerca din răsputeri să scoată un butoi de lemn care rămăsese 
înțepenit între două stânci ce ieșeau din apă. Prin spărturile din 
container se zărea un soi de pânză verde. 

— Of, Belle! spuse Timor încet. 

Se mută în partea dinspre sud a platformei pe care stătea, 
încercând să vadă mai bine ce se petrece. Aha! Gannon și ceilalți 
băieţi ajunseseră în cele din urmă la apă. Îi putea vedea acum pe toți. 
Erau și câteva haite cu ei, care nu păreau prea în largul lor, 
strângându-se unul în altul și bolborosind nemulțumiți atât de tare 
încât Timor îi putea auzi de la o depărtare de cincizeci de metri. Nici 


Copiii nu arătau prea bine. Pantalonii le erau uzi până aproape de 
talie. La fel ca și Timor, purtau haine făcute din lână de localnici. 
Spre deosebire de stofele inteligente, lâna nu-i proteja nici de apă, 
nici de frig. Ovin Verring tremura vizibil. Gannon se cățărase pe o 
terasă îngustă și le făcea semn celorlalți să-l urmeze. Fără Belle care 
să-l ajute, Timor nu putea auzi ce le spunea Gannon. Cea de-a doua 
plută era la mai puțin de zece metri de Copii. Ba ieșea la suprafață, 
ba era trasă în adâncuri, uneori atât de aproape de terasa unde erau 
Copiii, încât lui Timor îi era teamă să nu se izbească de ei. Această 
plută avea vele fluturând pe catarge dispuse dezordonat, pe jumătate 
rupte. Timor nu participase încă la nicio lecţie despre navigație. 
Acestea erau doar pentru Copiii mai mari, care doreau să devină 
exploratori și diplomați. 

Dar nava aceasta nu semăna cu cele pe care le văzuse el în portul 
din Insula Tăinuită sau în Portul Versantului Stâncos. Dacă nu cumva 
era un mecanism cu sistem de regenerare — și asemenea mecanisme 
nu existau pe această lume — nava din fața ochilor lui era complet 
scăpată de sub control. Cum probabil fusese din momentul în care se 
lovise de furtună. Ce exploratori neînfricaţi trebuie să fie acești 
Tropicali. Acum băgă de seamă că pluta era plină ochi cu... membri 
ai echipajului? Pasageri? Erau toți făcuți ghem printre butoaie și lăzi. 
Și în jurul catargelor, înfășurați în pături și pelerine groase. Claie 
peste grămadă, atât de înghesuiți unul în celălalt cum nu mai văzuse 
Timor niciodată aici pe Domeniul Cioplitoarei-în-lemn. Haitele nu 
puteau gândi coerent când ajungeau atât de aproape una de cealaltă. 

Câteodată Belle părea să vorbească fără nicio noimă, după care 
Timor își dădea seama că ea rostise un adevăr pe care el nu era 
capabil să-l înțeleagă la momentul respectiv. Acum pricepea el că ea 
avusese dreptate în ceea ce-i privește pe acești bieți solitari de pe 
plute. Probabil că nu exista pe întreaga navă nicio entitate completă, 
ci doar membri lângă alti membri, niciunul mai inteligent decât un 
câine sau un sjirisjan sau un robot de companie. 

Dacă nu ar fi blocați pe plută, oare ar fi capabili să formeze haite 
cu o gândire coerentă? Belle nu părea prea optimistă. Prinsă în 
misiunea de a salva butoiul cu comori pentru ea însăși, Belle nu 
vedea și nu auzea nimic din ce se petrecea în jur. Dar Copiii se 


înghesuiseră pe terasa de piatră și strigau la gloata adunată pe cea 
de-a doua plută. Chiar și Stiletele venite cu ei strigau. Timor nu 
înțelegea niciun cuvânt, dar sunetul produs de mulțimea de pe plută 
era aproape dureros de puternic, mai puternic decât orice sunet 
produs de o haită și îndreptat spre uscat. Nici măcar sunetele nu 
erau familiare, poate era un alt dialect. Cel mai probabil nu erau 
decât sunete nearticulate emise de niște creaturi care plutiseră în 
derivă, înghesuiți laolaltă cine știe câte zece-zile, consumându-și 
resursele până în pragul înfometării. 

Timor nu știa cum puteau fi ajutaţi. Își îndreptă iar privirea 
înspre Portul Versantului Stâncos și prin ceață văzu ceva apropiindu- 
se de-a lungul curbei țărmului. Păreau a fi patru sau cinci haite 
trăgând niște sănii de echipament. lar deasupra lor în cer plutea ceva 
care îi aduse aminte de casă: o sanie antigravitațională. Nu conta că 
nu era un model făcut de oameni și că se legăna ca o frunză purtată 
de vânt. Pentru el, era oarecum ca acasă. Aceasta era singura navă 
zburătoare până când Ravna Bergsndot avea să le arate Stiletelor 
cum să construiască baloane zburătoare. (lar pentru Timor, ideea de 
baloane zburătoare era și mai ciudată decât ideea că nu ar exista 
niciun aparat de zbor.) 

Agraviul coborî pe lângă versant, așezându-se cu grijă pe curenți. 
Cobora mult înaintea haitelor venind dinspre port, undeva la 
douăzeci de metri depărtare de locul unde se afla Timor. O clipă, 
Timor se întrebă de ce Pelerinul — singurul care putea pilota nava — 
nu aduce aparatul mai aproape. Apoi sania se înclină pe o parte, 
zgâriind stâncile cu partea de sus. Se redresă scuturându-se și ateriză 
deodată, trântindu-se la sol. În ultima vreme, se trântea cam des. Din 
fericire, fuzelajul era mai rezistent decât lemnul și mai dur decât 
piatra. Trapa de sus se deschise și după o secundă se ivi un cap 
omenesc. După cum se aștepta, era Johanna Olsndot; ea era aproape 
întotdeauna pasagerul agraviului. 

Timor se întoarse cu gândul să le strige lui Gannon și celorlalți că 
au venit ajutoare! Gannon Jorkenrud se clătina pe marginea terasei 
de piatră. Cea de-a doua plută tocmai ajunsese la țărm. Ovin Verring 
și cei mai mulți dintre Copii erau mai în spate, dar Gannon și alți 


câțiva băieți mai mici aruncau ceva spre cea de a doua plută. Strigau 
sau râdeau, aruncând iarăși și iarăși. Aruncau cu pietre în Tropicali. 

Timor se ridică în picioare pe piatra alunecoasă și începu să strige 
către ei: 

— Hei, băieţi, încetaţi! 

Cuvintele îi fură înghițite de vânt, însă brațele lui ridicate în sus 
le atraseră atenţia. Gannon îi făcu semn cu mâna, probabil gândindu- 
se că Timor îi avertiza de venirea cuiva. Se dădură înapoi de la 
marginea apei. Timor alunecă pe piatră și ateriză într-una din 
băltoacele de pe suprafața stâncii. Hm, probabil câștigase bunăvoința 
lui Gannon. Până acum, își dorise acest lucru din tot sufletul, însă 
ultimele întâmplări îi lăsaseră un gust amar. 


Johanna Olsndot își câștigă reputaţia de Fată Rea printr-o 
întâmplare. În urma unui singur incident, petrecut când nici nu 
împlinise bine șaisprezece ani. Alți copii făceau boacăne ani întregi 
fără a fi priviți astfel. 

Pelerinul Wickllrrackcic auzise despre naufragiu și, împreună, 
zburaseră până la versantul stâncos pentru a da o mână de ajutor. 
Ceea ce clar nu era un gest de Fată Rea. Ajunseră la locul 
naufragiului cu mult înaintea celor de la Paza de coastă. Johanna ieși 
imediat și alergă spre țărm înainte ca Pelerinul să pună agraviul pe 
pământ. În spatele ei, nava făcu un salt ușor în aer apoi se lăsă cu 
totul la sol. În faţa ei, trei plute jalnice, dintre care două deja eșuate 
pe stânci. 

Johanna văzu că la fața locului mai veniseră și alte ajutoare, o 
mulțime de Copii în frunte cu Gannon Jorkenrud. Și — măi, să fie! — 
aruncau cu pietre în Stiletele care se scufundau! Johanna se repezi pe 
lângă stânci, prin apa înghețată a strâmtorii interioare, înjurând și 
țipând la mica ceată a lui Gannon. 

Grupul se retrăsese deja de pe locul de unde îi atacaseră pe 
refugiați, fugind care încotro pe potecile care se ascundeau pe după 
stânci. Erau cu toții mai mici de ani și de înălțime decât ea. În afară 
de asta, i se dusese vestea că e iute de mânie. Și era singurul Copil 
care luase parte cu adevărat la Bătălia de pe Dealul Navei Stelare. 


Johanna cercetă cu privirea de-a lungul și de-a latul stâncile de pe 
faleză, poate mai rămăsese vreun răufăcător. Descoperi încă un copil, 
unul foarte mic. Timor Ristling, coborând anevoie de pe bolovan, 
ajutat de Belle Ornrikakihm. Să vezi și să nu crezi, la cine nici nu te 
aștepți. Apoi Timor și Belle se făcură nevăzuți și Johanna uită de ei. 
Pelerinul coborâse și el din agravi și toți cei cinci membri ai lui se 
chinuiau să o scoată din apa care îi ajungea până la glezne. 

- Alo, care e problema ta? protestă ea. Apa nu e agitată! 

Era rece de îţi înghețau oasele, dar aici, în spatele stâncilor, marea 
se îmblânzea într-un lac puţin adânc cu valuri domoale. 

Pelerinul o conduse înapoi de-a lungul pietrelor, la câțiva metri 
de apă. 

— Nu e peste tot până la gleznă, mai sunt găuri și fisuri. Ai 
senzaţia că totul e bine, devii tot mai îndrăzneț și mai puțin precaut 
și se pot întâmpla accidente foarte neplăcute cât ai clipi din ochi. 
Pentru un aventurier care înfruntase moartea de atâtea ori, Pelerinul 
era uneori un papă-lapte. Dar, la drept vorbind... chiar la câțiva 
metri de unde se aflau acum, o spumă albă bolborosea încolăcindu- 
se la suprafața apei. Stând la nivelul mării, nici nu vedeai bine apa, 
căci ceața care plutea deasupra crea o atmosferă confuză. 

Sosi și Paza de coastă. Cele cinci haite deja începuseră, cu ajutorul 
unor funii, să tragă plutele dintre stâncile unde le dusese curentul. 

Pe plute stăteau înghesuite câteva duzini de Stilete, cocoțate pe 
maldăre de vechituri. Aceștia erau primii Tropicali pe care îi văzuse 
Johanna în viața ei, tot atât de bizari pe cât îi descriau cei cu care 
stătuse ea de vorbă. Străinii nu se grupau în haite. Formau doar o 
gloată adunată după cum se nimerea -— solitari care acționau cum îi 
ducea capul. Ici și colo, câțiva dintre ei cooperau pentru a trage 
funiile care li se aruncau de pe mal. Alţii se ascundeau de parcă le-ar 
fi fost frică și... Se uită de-a lungul apei învăluite în ceață. Din loc în 
loc văzu ițindu-se câte un cap sau un corp întreg întins peste câte o 
bucată de lemn care plutea în voia apei. Zeci de indivizi căzuseră 
peste bord. 

Johanna se întoarse spre cel mai apropiat membru din haita 
Pelerinului, Cicatrice, cel mai solid dintre ei. 


— Vezi în larg, cei de acolo se vor îneca! Ar trebui să-i scoatem pe 
ei mai întâi. 

Pelerinul aprobă din toate capetele. 

— De acord, dar nu sunt foarte sigur că putem face mare lucru 
pentru ei. 

- Ba pe naiba, cum să nu putem! 

Arătă înspre parâmele de salvare aduse de Paza de coastă. 

— Apucă sforile astea și cheamă-i pe salvamari să-i scoată mai 
întâi pe cei din apă! 

Pelerinul era, de obicei, un tip foarte săritor. Acum însă păru să 
șovăie o clipă, după care dădu fuga în spatele haitelor de salvamari, 
bolborosind agitat. Chiar și după trei ani de când asista frecvent la 
discuţii între membrii haitelor, Johanna tot nu înțelegea mare lucru 
din limbajul inter-haită. Cuvintele se înghesuiau în acorduri, unele 
dintre ele pe un ton prea înalt pentru a fi percepute de urechea ei. În 
acest moment, Pelerinul striga un fel de poruncă. Se auzi de câteva 
ori „Cioplitoarea-în-lemn“. OK, deci invoca o autoritate mai înaltă. 
Fiind principele consort al Reginei, cuvântul lui avea o oarecare 
greutate. 

Două dintre haitele Pazei de coastă își părăsiră posturile și îl 
ajutară pe Pelerin să care frânghiile la țărm. Mai multe haite, care nu 
păreau a fi din Paza de coastă, veniră dinspre stânci. Majoritatea 
dintre ele îi ocoli pe Johanna și pe Pelerin, părând mai degrabă 
interesați să-i salveze pe cei de pe plute. E adevărat că acolo erau în 
joc mai multe vieți, dar cei a căror viaţă era în pericol imediat erau 
cei din apă. În total, doar cinci haite — inclusiv cea a Pelerinului — se 
străduiau acum să-i salveze. Haitele alergau în toate părțile, 
aruncând spre cei din apă sfori care aveau la capăt flotoare. Solitarii 
speriaţi se aruncau înainte în apă, prinzându-se cu disperare de 
funie. Privindu-i, semănau cu niște animale marine. În ape mai 
calme și mai calde, ar fi fost chiar în siguranţă. 

Când un solitar reușea să se prindă de sfoară, era imediat tras pe 
uscat, pe o porțiune de plajă netedă, acoperită cu prundiș. Johanna și 
ceilalți reușiră să salveze câţiva înotători, dar fuseseră cel puţin 
treizeci de indivizi căzuți în apă. Ceilalți probabil se înecaseră din 
cauza apei îngheţate sau fuseseră duși de curent mai în nord. 


Între timp, celelalte haite reușiseră să salveze ce mai rămăsese din 
cele trei plute. Tropicalii de la bord coborau șiruri-șiruri, în vreme ce 
Paza de coastă și ceilalți localnici se ridicară pe grămezile de 
vechituri și începură să scormonească. Johanna își dădu seama cu 
întârziere că principalul scop al acestei „operațiuni de salvare“ era să 
se pună mâna pe încărcătura epavelor. 

Nu se mai zărea niciun supraviețuitor în apele strâmtorii. Cu 
excepția Pelerinului, haitele care îi ajutaseră la salvarea solitarilor li 
se alăturară celorlalți disperaţi să ia tot ce le pica în labe. De-a lungul 
porțiunii de faleză, Tropicalii care scăpaseră erau acum adunați în 
grupuri, tremurând de frig. Cel mai mic dintre acestea era format 
din cel puțin douăzeci de Stilete. Nu erau haite, erau doar solitari 
strânși laolaltă să nu îngheţe de frig. 

Johanna păși până la marginea grupului, ascultând, așteptându- 
se la un limbaj coerent ca între membrii unei haite. Dar sunetele care 
îi ajungeau la urechi nu aveau niciun sens. La urma urmei, nici nu 
avea de-a face cu o haită în sensul adevărat al cuvântului. Cu toate 
acestea, auzea un bâzâit și simţea din când în când înțepături în 
tâmple. Aceste făpturi nu erau „tăcute“ în sensul atribuit sunetelor 
mentale ale haitelor — între cincizeci și două sute cincizeci de 
kilohertzi. 

Pelerinul era în spatele ei, menținându-se la o distanţă sigură de 
cincisprezece-douăzeci de metri de cel mai apropiat dintre Tropicali. 

— Nu ești chiar Miss Popularitate în momentul de față. 

— Eu? răspunse Johanna, cercetând cu privirea adunătura 
neobișnuită. 

Aproape niciunul dintre ei nu purta straie, iar blana le atârna 
murdară și neîngrijită, așa cum auzise și ea din poveștile care 
circulau. Unii nici nu mai aveau blană, cu excepția labelor. 

— Păi, de ce să nu fim populari, doar i-am salvat! 

— Ah, nu în rândul celor de aici ești nepopulară, spuse Pelerinul. 

Johanna se dădu cu câțiva pași mai aproape de grup. Câteva zeci 
de capete se îndreptară în direcția ei, cu fălcile încleștate. 

- Hei, eu nu am spus că Tropicalii te-ar lua în braţe! Pun pariu că 
niciunul dintre ei nu realizează că ai ajutat la salvarea lor. 


Solitarii se buluceau, urcându-se unul peste celălalt, întinzându- 
și gâturile lungi spre Johanna. Câţiva dintre ei căzură la pământ de 
pe grămadă. Pentru o clipă, avu senzaţia că voiau să o atace, dar 
văzu că erau mai degrabă dezorientați decât ameninţători atunci 
când se trezeau la pământ. Se dădu înapoi câțiva pași. 

— Da, înţeleg ce vrei să spui. Tropicalii sunt ca fragmentele 
veteranilor de război. Înfricoșaţi și buimaci. 

Care ar putea ataca dacă ceva i-ar speria. 

- Cam așa ceva. Dar să ţii cont de faptul că indivizii ăștia nu sunt 
rămășițele unei haite. Cel mai probabil, ei nu au fost niciodată parte 
a unei haite coerente. Sunetul pe care îl auzi este doar un Cor fără 
nicio noimă. 

Johanna continuă să pășească pe lângă grup, la o distanţă care 
părea confortabilă pentru Stiletele dezorientate. Dacă s-ar fi apropiat 
mai mult, probabil ar fi atacat-o. Pelerinul avea dreptate. Acești 
indivizi nu erau precum victimele de război. Fragmentele pe care le 
cunoscuse Johanna tânjeau să facă parte din nou din haite coerente. 
Ei i-ar arăta Pelerinului prietenie, încercând să-l ademenească să vină 
mai aproape, iar dacă ar fi avut de-a face cu oameni înainte de a fi 
decimați, ar fi știut că ea nu prezintă niciun pericol și s-ar fi purtat cu 
ea fără teamă. 

- Ce se va întâmpla cu ei? 

— Ah, păi, ăsta este și motivul pentru care nu ești foarte populară 
printre paznicii de coastă. Știi că astfel de naufragii au loc o dată la 
câțiva ani. Încărcătura e în mare parte alcătuită din vechituri, marfă 
pe care niciun comerciant serios nu ar aduce-o la vânzare. 

Johanna privi de-a lungul plajei învăluite în ceață. Într-adevăr, nu 
erau suficiente haite de pază pentru a avea grijă de toţi refugiații. 
Tropicalii abia se mișcau din loc în loc fără vlagă și majoritatea dintre 
ei păreau intimidati de haitele coerente, însă mai erau unii care 
profitau de fisurile din rândul pazei pentru a se strecura și a o lua la 
fugă pe malul apei. Când o haită se repezea pe urmele lor, atunci din 
rândul refugiaților mai țâșneau cinci sau zece indivizi și o luau la 
sănătoasa. Nu puteau să-i prindă pe toți. 

— Vasăzică, spuse ea întorcându-se către Pelerin, patrula ar fi 
preferat ca mai mulți dintre ei să se fi înecat. 


Pelerinul își înclină câteva capete spre Johanna. 

- Chiar așa. 

O fi fost el principe consort al Reginei Domeniului, dar 
diplomaţia nu făcea parte dintre punctele lui forte. 

- Cioplitoarea-în-lemn are destulă bătaie de cap cu fragmentele 
noastre, indivizii de astăzi sunt o complicaţie în plus. 

În sinea ei, Johanna simți un fior mai rece decât apa înghețată. 
Comportamentul haitelor față de fragmente era cel mai reprobabil 
aspect al lumii Stiletelor. 

— În cazul acesta, ce se va întâmpla cu ei? Dacă încearcă cineva să- 
i împingă din nou în larg... 

Vocea i se ridica, pe măsură ce se enerva. Ravna Bergsndot nu ar 
tolera o asemenea politică față de refugiați. Dacă Johanna ajungea la 
ea în timp util, pentru a o pune în temă. Făcu stânga-împrejur și se 
îndreptă în grabă spre agravi. Toti membrii Pelerinului o luară la 
fugă pe urma ei. 

- Nu-nu-nu. Nu este cum crezi tu! De fapt, Cioplitoarea-în-lemn 
are o lege de mulţi ani care spune că tuturor supraviețuitorilor le este 
permis să o ia la fugă înspre Orașul Versantului Stâncos. Acele 
patrule așteaptă întăriri, dar pentru a-i ghida pe indivizi în oraș! 

Aproape o treime dintre marinari dispăruseră deja, luând-o la 
fugă solitari sau în duete. Se puteau descurca mai bine decât 
fragmentele pe care le cunoștea Johanna. Fragmentele de haite 
coerente erau, în general, indivizi anxioși, infirmi mental; mulți 
dintre ei se flămânzeau până mureau, chiar dacă inițial fuseseră 
sănătoși din punct de vedere fizic. Solitarii mai în vârstă, paria, nu 
trăiau multă vreme după dispariția haitei lor. 

Johanna nu încetini pasul, o idee îi încolțea în minte și pentru 
îndeplinirea ei avea nevoie de navă. 

— Ai de gând să faci o nebunie, este? 

Uneori, Pelerinul pretindea că este prietenul Johannei pentru că 
ea făcea într-un an tot atâtea ciudățenii câte vedea el zece ani de 
peregrinări. Pelerinul chiar era un pelerin, deci afirmaţia nu era 
vorbă în vânt. Amintirile lui coborau în negura secolelor, se pierdeau 
în istorii atât de ambigue, încât erau considerate mituri. 


Puţine haite călătoriseră prin lume atât de mult sau văzuseră 
atâtea lucruri. Prețul existenţei lui aventuroase era acela că Pelerinul 
era în acest moment mai mult un punct de vedere care supraviețuise 
decât o minte sănătoasă. Marele noroc al Johannei era că acest punct 
de vedere vag era acum întrupat într-o haită ai cărei membri erau 
niște indivizi cumsecade. Dintre toate Stiletele din lume, Pelerinul și 
Copistul fuseseră primii pe care îi cunoscuse. Și această întâmplare îi 
salvase viața. În cele din urmă, prietenia ei cu Pelerinul salvase viața 
tuturor Copiilor de pe navă. 

— Ei, n-ai de gând să-mi spui ce plan ai? Dar pun rămășag că vrei 
să te duc undeva. 

Nu era greu de ghicit, luând în considerare faptul că Johanna 
continua să alerge spre agravi care era parcat ... prăbușit... la baza 
unei stânci atât de abrupte și netede, încât nicio haită sau om nu 
putea spera să o escaladeze. 

Pelerinul alergă în jurul ei, luându-i-o înainte. 

- OK, atunci! Dar ţine cont de un lucru: Tropicalii nu se 
adaptează foarte bine aici. Haitele lor, atunci când se străduiesc să le 
formeze, sunt destul de slabe. 

— De unde știi? Ai trăit vreodată în Corul Tropicalilor? 

Pelerinul nu făcuse niciodată în mod direct o asemenea afirmație. 
Șovăi o clipă, apoi răspunse: 

- Păi, pentru o vreme am trăit undeva la periferie, mă rog, în 
colectivele tropicale. Adevăratul Cor din miezul junglelor ar fi foarte 
repede fatal oricărei haite coerente. Îţi poți imagina cum este să fii 
înconjurat de asemenea gloate, fără ca măcar unul să păstreze o 
oarecare distanță de bun-simt? Mi-e imposibil să mă gândesc cum ar 
fi... deși presupun că, dacă poveștile cu orgiile interminabile sunt 
adevărate, atunci e un mod destul de fericit de a te dezintegra. Deci 
nu am trăit cu ei. Ce voiam să spun este că astfel de naufragii s-au 
mai întâmplat și înainte. Vom avea un an, doi de bătaie de cap, cu 
solitari bântuind pe aici, mai mulți decât găsești în mod normal cu 
bătrânețea sau accidentele nefericite în care dispar membri ai 
haitelor. Vor fi chiar mai mulți solitari decât în urma războiului cu 
Otel și Jupuitorul. Dar în cele din urmă situaţia se va regla de la sine. 

- Cu siguranţă. 


Pășeau acum printre bolovani uriași, cățărându-se pe pietrele mai 
mici căzute printre stâncile amenințătoare care se înălțau de o parte 
și de alta. Nu era cel mai potrivit loc pentru o promenadă. Toate 
pietrele de sub picioarele lor picaseră de undeva de deasupra. 
Uneori primăvara în urma dezghețului se creau avalanșe de pietre în 
urma cărora se mai adăuga un strat la baza stâncilor. Pentru 
moment, gândul acesta era undeva într-un colț al minții fetei, un 
motiv în plus de a pleca de aici cât mai repede. 

— Deci după un an sau doi, toate aceste biete animale vor fi 
aproape moarte și soldații Cioplitoarei-în-lemn vor fi rezolvat 
problema? 

— Vai, nu, nimic de genul acesta. Sau aproape nimic. De-a lungul 
secolelor, Cioplitoarea-în-lemn și poporul ei au învățat că, dacă au 
răbdare până vin bruma toamnei și un curent de suprafață care bate 
înspre sud, pot scăpa într-o manieră aproape amiabilă de vizitatorii 
care au supraviețuit. Trebuie doar să le repare plutele vechi sau să 
construiască altele noi. La o adică, nici nu e foarte greu să încropești 
o amărâtă de plută din resturi care mereu ajung la mal aduse de 
curenți. 

— Vrei să spui că Tropicalii care supraviețuiesc pot fi pur și simplu 
puși pe o plută și trimiși pe mare? 

- Nu chiar, deși uneori este suficient. Vechea Cioplitoare-în-lemn 
a învăţat că Tropicalii sunt precum gaițele: sunt atrași de lucrurile 
strălucitoare, sunt atrași de amnare... lucru lipsit de sens, din 
moment ce umiditatea din atmosferă este dușmanul numărul unu al 
focului. Le plac tot felul de prostii. Cu multă vreme în urmă, Stiletele 
de aici au înțeles care sunt aceste prostioare. Deci ce fac? lau plutele 
și le umplu cu fleacuri colorate, mai pun și niște mâncare pe lângă, 
pentru drum... dacă apa e liniștită, îi poţi aduce pe indivizi la bord, 
apoi îi împingi pe curent spre casă, drum bun și cale bătută, 
problema rezolvată! 

- Da. Se îneacă în larg, unde nu-i vedeţi voi. 

Johanna ajunse lângă agravi și așeză palma pe metalul neted și 
sidefat al navei. La atingerea ei, trapa laterală se ridică și o rampă 
alunecă în afară. Aparatul fusese proiectat pentru indivizi care 
mergeau pe skrode. Urcarea la bord era ușoară pentru oameni sau 


Stilete. Johanna sări în navă și se așeză în nișa ei obișnuită (care nu 
fusese proiectată pentru forma corpului omenesc). 

Pelerinul veni în urma ei, pășind cu greu pe pietriș, apoi, unul 
câte unul, se urcă pe rampă. 

- Nu e ca și cum am avea de-a face cu haite coerente, Johanna, iar 
tu știi asta. 

Doar că în vocea lui se simțea o notă falsă, o nepăsare forțată. 

— Nici măcar tu nu crezi ce spui. Am dreptate, Pelerinule? 

Cei cinci membri se grăbiră să-și ocupe locurile de jur împrejurul 
cabinei. Interfața panoului de pilotare a agraviului o fi fost flexibilă 
în Exterior, dar aici, în Zona Lentă, era setată pentru utilizatorii 
originali, care fuseseră skrodcălăreții. Astăzi e posibil să nu mai fie 
nici unul în viață pe întreaga planetă. Mare păcat, din moment ce 
interfaţa de pilotare avea comenzile de zbor împrăștiate prin toate 
colțurile cabinei. Poate un echipaj uman ar fi putut pilota agraviul... 
dacă respectivul echipaj ar fi avut experienţă de o viață de zbor, fiind 
obișnuit cu instabilitățile sistemului. Pe de altă parte, o haită de 
Stilete putea pilota cu chiu, cu vai aparatul, cu condiţia să fie la fel de 
experimentată și de zurlie precum Pelerinul. 

În timp ce trapa se închidea și Pelerinul era ocupat cu resetarea 
fibrei de agravi a navei, o parte din membrii lui o priveau pe 
Johanna, gândindu-se la ultima ei afirmaţie. 

Îi răspunse cu o voce umană în care se putea auzi o undă de 
tristețe. 

- Tropicalii sunt mai mult decât niște animale, Johanna. Iubita 
mea Cioplitoarea-în-lemn ti-ar putea spune că Tropicalii sunt de 
asemenea inferiori animalelor, dar tu știi că eu nu sunt de această 
părere. Eu însumi am fost de multe ori fragmentat. 

Apăsă pe unul din zecile de butoane aflate pe consolă. Agraviul 
se ridică întâi pe partea stângă, apoi pe partea dreaptă. Alunecă și se 
ciocni de unul din pereții stâncii. Pelerinul o redresă și nava se aplecă 
în stânga, trecând razant pe lângă blocul de piatră, dar lovindu-se de 
pietrele de dedesubt. Între timp, pilotul prinsese ritmul și aparatul 
țâșni în sus, abia zgâriindu-se de stâncă. În urmă cu doi ani, după ce 
devenise evident că numai cineva precum Pelerinul ar putea pilota 
nava, acesta își făcuse un obicei din a băga spaima în pasagerii lui. 


Pelerinul pe de o parte se distra de minune, iar pe de altă parte, 
se asigura că lumea, de frică, îl lăsa să zboare oriunde avea poftă. 
Ravna habar nu avea de tactica lui, dar Johanna își dăduse imediat 
seama și îl amenințase îl va da de gol, iar acum se ținea scai după el, 
să fie sigură că, dacă nava o lua razna, nu era din cauza ideilor 
năstrușnice ale Pelerinului. Problema era că agraviul se slăbise și 
devenea mai greu de controlat. Cele mai performante fragmente 
erau acum cele luate de pe Excentric II. Din această cauză, Pelerinul 
era nevoit mereu să reînvețe caracteristicile de pilotare ale 
aparatului. Acum nici nu mai avea timp de vechile lui farse. 

Ambarcațiunea alunecă prin aer cinci metri, dar departe de 
peretele de piatră. Zburau acum la douăzeci de metri deasupra 
stâncilor, cu suficient spațiu de manevră de jur împrejur încât să nu 
le mai fie teamă că se vor ciocni de ceva. Decolarea nu fusese rea 
deloc. 

În timp ce se înălțau, câțiva dintre membrii Pelerinului se 
întoarseră spre Johanna. 

— Am uitat să te întreb, încotro vrei să mergem? 

— Mergem acolo unde îi vom adăposti pe acești marinari, 
răspunse ea. 


Fragmentariumul Cioplitoarei-în-lemn era cocoțat în pereții mai 
scunzi ai Văii Margrum, nu departe de orașul Versantului Stâncos, 
unde fuseseră mânați de la spate de Tropicali. Drumul Pelerinului 
era mai mult sau mai puțin direct spre Fragmentarium. Cu alte 
cuvinte, se învârtea în toate direcțiile, dar în mare mergea drept 
înainte. La altitudini mai înalte, s-ar fi riscat cu viteze supersonice, 
dar pentru plimbări scurte cum era aceasta mergea cu o viteză atât 
de mică, încât o haită în fugă l-ar fi putut depăși. 

Deși pereții agraviului aveau un finisaj argintiu metalizat la 
exterior, Pelerinul păstra fuzelajul transparent pentru cei din interior. 
Vizibilitatea rămânea totuși surprinzător de redusă. Agraviul 
refolosit de atâtea ori devenise opac, o peticeală din cârpe roșietice. 
În unele locuri, reparaţiile erau atât de evidente, încât semănau un 
quilt făcut din petice de căptușeală antifonică folosită de Stilete, 
cusute laolaltă de o haită bezmetică. Johanna își alesese locul 


ghidându-se după zonele de transparenţă din „pătura“ de agrav. 
Locul ei nu era pe un scaun în adevăratul sens al cuvântului, ci într-o 
nișă, stătea mai mult aplecată înainte pentru a nu obstrucționa 
vederea prin tavan, iar centura de siguranță era improvizată. Pe de 
altă parte, vedea perfect în jos. 

Tocmai treceau pe deasupra Copiilor pe care îi văzuse la locul 
naufragiului. Cinci băieți și două fete. De la altitudinea la care se 
afla, Johanna îi recunoștea pe fiecare în parte. Da, ei erau. Scutură 
din cap și bombăni enervată. 

- Vezi ce văd și eu? 

— Bineînţeles că văd. 

Pelerinul era cu trei boturi lipite de câte o porțiune transparentă, 
mișcându-se cu rapiditate de la una la alta, deci nu avea nicio 
dificultate în a vedea în mai multe direcții, cu toate că vederea 
Stiletelor nu era la fel de bună ca a oamenilor. 

— Ce e de văzut? 

— Copiii. Aruncau cu pietre în Tropicali. 

Făcu în minte o listă cu numele tuturor, promițându-și în sinea ei 
să nu uite. 

- Ovin Verring. Niciodată nu mi l-aș fi imaginat făcând asemenea 
lucruri. 

Ovin era de aceeași vârstă cu ea. Fuseseră colegi la școală și erau 
oarecum prieteni, dar nu prieteni în sensul romantic. 

Agraviul se zdruncină din toate încheieturile. Johanna se 
obișnuise să-și țină gura închisă bine și limba departe de dinţi când 
mergea cu aparatul pilotat de Pelerin. Acum abia mai observa 
acrobaţiile navei când zburau, singura problemă era când se 
apropiau de stânci sau clădiri. Pelerinul recăpătă controlul; nici el nu 
păruse a sesiza zguduitura. 

— Sincer să fiu, Jo, nu cred că Verring arunca cu vreo piatră. Stătea 
în banca lui mai în spate. 

— Și ce dacă nu arunca? Ar fi putut să-i oprească pe ceilalți... 

Trecură pe deasupra altui copil, mai micut, care rămăsese în 
urma celorlalți. Un cvintet mergea alături de el. Era una din cele trei 
haite care parcă veniseră împreună cu bătăușii. 

— Vezi? Până și Timor Ristling; era cu ei. Stătea de șase! 


Timor era infirm acum. Fusese destul de sănătos în Laboratorul 
Superior, dar chiar și atunci Johanna îl compătimise. Era cam de 
aceeași vârstă cu fratele ei, dar provenea dintr-o familie de 
integratori de grad inferior, mult sub nivelul de inteligență al 
oamenilor de știință și al arheologilor care se ocupau cu reanimarea 
vechilor arhive. Cea mai apropiată analogie cu lumea Stiletelor ar fi 
fost că părinții lui Timor erau îngrijitori, măturând gunoaiele 
strălucitoare pe care alții mai privilegiați decât ei le lăsau în urmă. 
Băiatul nu strălucise niciodată în clasă, pur și simplu nu avea mintea 
aptă pentru gândire tehnică. Ai fi crezut că aceste necazuri ale lui l-ar 
fi făcut mai înțelegător faţă de bietele suflete care naufragiaseră. 
Hmmm. 

- Pun pariu că haita de lângă el l-a dus acolo. 

Cvintetul cu blana albă care mergea în jurul lui. Belle 
Ornrikakihm era o haită de o reputaţie destul de dubioasă, care se 
închipuia politician, născută cândva în imperiul preuman al 
Cioplitoarei-în-lemn. Mare păcat că pusese ghearele pe Timor. 
Băiatul merita pe cineva mai bun drept Cel Mai Bun Prieten, dar era 
îndeajuns de mare încât să fie independent. 

Agraviul o luă înaintea grupului de Copii. Uitându-se în urmă, 
Johanna vedea acum chipurile celor din frunte. Ah, Gannon 
Jorkenrud gesticulând și glumind cu prietenii lui. Gannon era 
probabil cel mai trist caz dintre toate. El fusese cu un an mai mare 
decât Johanna. La școală făcuse ani comasați și era pe punctul de a 
absolvi când Laboratorul Superior trecuse în Transcendent. Gannon 
era un adevărat geniu, chiar mai talentat decât fratele mai mic al lui 
Jo. La vârsta de paisprezece ani, Gannon era la fel de priceput în 
configurarea anghilei ca oricare din specialiști. 

Toată lumea era de acord că într-o bună zi va ajunge cel mai bun 
configurator din Tinutul Straumli. Dacă activarea arhivelor ar fi 
reușit în Laboratorul Superior, Gannon ar fi putut deveni mai 
puternic decât orice individ al oricărei rase din Exterior. Doar că 
Laboratorul eșuase catastrofal. Toți cei care rămăseseră fuseseră 
distruși, doar Copiii erau singurii care supraviețuiseră. lar aici... 
Johanna încercase să le explice Pelerinului și Cioplitoarei-în-lemn 
lucruri precum configurarea anshilei și nu reușise nici măcar să 


găsească o analogie cât de cât apropiată pentru ca noțiunea să aibă 
sens pentru ei. 

Johanna nici măcar nu era sigură că Ravna Bergsndot — care era, 
la urma urmelor, o minte din Exterior — înțelegea ce capacitate 
mentală presupune anghilo-configurarea. În unele nopți când Johanna 
se trezea și își făcea o mie de gânduri, avea momente când se întreba 
dacă ea însăși mai înțelegea cu adevărat. Bietul Gannon. Poate că el 
pierduse mai mult decât oricine de aici. Probabil de aceea devenise 
un derbedeu lipsit de suflet, un refugiat care aruncă cu pietre în alți 
refugiați. 

Aparatul de zbor se înălță bălăbănindu-se și acceleră ușor. 
Dedesubt se zăreau mai multe haite ale Pazei de coastă și cetăţeni 
obișnuiți, ieșind din satul Versantului Stâncos prin miazănoapte, 
probabil îndreptându-se către locul naufragiului. Erau chiar și câțiva 
oameni. Unul dintre ei fugea. 

- Hei, uită-l pe Nevil! 

— Arunca și el cu pietre? 

Pelerinul pusese întrebarea pe un ton surprins, după cum era de 
așteptat. 

- Nu, nu, el vine dinspre sat. 

Nevil Storherte era cel mai mare dintre Copii. Și cel mai matur în 
gândire. Pe vremea când erau în Laboratorul Superior, Johanna se 
îndrăgostise de el, de la distanţă. În acea perioadă el probabil nici nu 
știa că ea există. Johanna era o adolescentă oarecare, iar el era 
aproape absolvent. Încă un an sau doi și ar fi devenit unul din 
cercetătorii straumeri. Părinţii lui fuseseră în consiliul de 
administraţie a Laboratorului și Nevil — chiar așa tânăr cum era — 
dovedea aptitudini naturale pentru diplomație. 

Aflase cumva că Gannon și ceilalți veneau spre sat. Nu ajunsese 
la timp pentru a-i opri, dar din câte vedea ea, nici acum nu alerga 
pentru a ajunge primul la locul naufragiului. Se întorsese în direcția 
opusă falezei și se îndrepta spre grupul de Copii. Pe măsură ce se 
apropia de ei încetini pasul, gesticulând spre Gannon și ceilalți, fără 
îndoială le ținea o predică așa cum se cuvenea. Johanna se aplecă și 
mai mult în față, încercând să vadă mai bine. Ceaţa se ridicase de pe 
mare și înaintase pe uscat, învăluindu-i pe Copii, făcându-i aproape 


invizibili. Johanna văzu cum Nevil îi oprește pe toți micii răufăcători, 
ba chiar îl aștepta și pe Timor să-i ajungă din urmă, alături de Belle. 
Se uită în sus și îi făcu semn cu mâna. 

— Mulţumesc, Nevil. 

Acum putea pleca mai departe cu inima împăcată. 

Se lăsă pe spate și își îndreptă privirea spre aripa dinspre sud a 
navei. Pe jumătate ascuns de ceața marină, se vedea satul Versantului 
Stâncos și portul mic aflat chiar la gura de vărsare a Fluviului 
Margrum. Apoi agraviul se ridică din fuioarele de ceaţă, ieșind în 
cerul limpede al zilei de început de vară și Johanna putu vedea până 
hăt departe întinzându-se la picioarele ei covorul de pâclă. „U“-ul 
văii Margrum săpat de ghețar pătrundea în interiorul continentului, 
șesurile verzi de la picioarele pereţilor stâncoși și peticele de zăpadă 
de pe creste care nu se topeau nici măcar vara. Istoric, râul Margrum 
separase ținutul Jupuitorului de cel al Cioplitoarei-în-lemn. Bătălia 
de pe Dealul Navei Stelare schimbase totul. 

Fragmentariumul Cioplitoarei-în-lemn era în fața lor, chiar 
deasupra cețurilor. Stabilimentul pornise inițial ca un spital de 
campanie temporar, în dorința Cioplitoarei-în-lemn de a onora 
haitele care luptaseră pentru a o susține. Treptat se transformase în 
altceva mult mai mare. Pelerinul pretindea că era unicat în lume. Cu 
siguranţă era o idee neobișnuită, întrucât multe dintre haite nici nu 
înțelegeau la ce servea acest Fragmentarium. 

Clădirile erau construite pe un platou nu prea mare într-unul din 
pereții văii. Garduri — mai înalte decât construiseră vreodată 
fermierii de aici — înconjurau platoul. Clădirile din interior fuseseră 
construite cât mai aproape una de cealaltă, lăsând cât mai mult 
spațiu deschis pentru sporturi și alte activități în aer liber. 
Cioplitoarea-în-lemn glumise că de fapt lăsase tot acest platou gol 
pentru a-i asigura Pelerinului o asolizare cât mai lipsită de emoții. 
Având în vedere cât de des veneau Johanna și Pelerinul aici, gluma 
conținea un sâmbure de adevăr. 

În timp ce coborau cu zdruncinăturile de rigoare, Johanna 
observă în rândul Stiletelor care se plimbau prin curte câțiva indivizi 
dubios de neîngrijiți. Cum reușiseră să sară gardul? Își dădu seama 


că probabil nu era ea prima persoană care aducea vestea 
naufragiului. Deci se impunea o schimbare de strategie. 

De obicei, Johanna era asaltată de toți solitarii care se aflau pe 
terenul de sport. Astăzi doar câțiva dintre cei mai coerenti dintre ei 
veniră să o salute, dar majoritatea pacienţilor păreau mai degrabă 
interesați de vizitatorii Tropicali. Niciunul dintre îngrijitori — 
educatorii de prăsile — nu era la vedere. 

Johanna și Pelerinul lăsară în urmă terenul și o luară pe lângă 
clădirile pe care Ravna Bergsndot le numea „azile de bătrâni“. 
Membrii haitelor rar apucau să trăiască mai mult de treizeci de ani. 
Aceste clădiri găzduiau indivizi prea bătrâni pentru a mai putea trăi 
sau lucra alături de haitele lor. Ceilalţi membri îi vizitau, uneori 
rămâneau cu ei zile întregi, mai ales dacă cei în vârstă fuseseră 
partea intelectuală sau emoțională a haitei. Aici era cea mai tristă 
zonă a Fragmentariumului pentru Johanna, știind că, fără o 
tehnologie decentă, viitorul acestor fragmente rămânea sumbru. 
Restul haitelor îi vor vizita din ce în ce mai rar, în cele din urmă vor 
incorpora membri tineri și vor uita de cei în vârstă. 

Ici și colo câte un bătrân ridica ochii spre ea. Câteva dintre haitele 
venite în vizită — cei care își prețuiau bătrânii suficient de mult 
pentru a se reuni cu ei — strigară saluturi și chiar câteva fraze întregi 
în samnorskă. Lumea era recunoscătoare pentru acest 
fragmentarium, dar toată atmosfera aducea cu Evul Întunecat al 
preistoriei umane. Aceeași soartă ne așteaptă și pe noi, Copiii, Aici Jos. 


Birourile educatorilor de prăsile se aflau la capătul ridicat al 
campamentului, în spatele terenului de sport și al barăcilor pentru 
membrii sănătoși. Exista o scurtătură, dar Johanna și Pelerinul se 
țineau departe de zona unde erau ținuți criminalii de război. Aceasta 
era o instituție pe care multe state de pe planeta Stiletelor o 
întrețineau, deși de obieci era un stâlp al infamiei public, unde erau 
expuși dușmanii statului parțial executați. Cioplitoarea-în-lemn însă 
nu dăduse niciodată dovadă de un asemenea sadism. Pelerinul o 
asigura adesea pe Johanna că oamenii avuseseră mare noroc că 
ajunseseră în regatul celui mai blând despot din lume. Acum, cu 
Jupuitorul reabilitat și Prodotus evadat, mai era un singur criminal 
rămas în tabără, monstrul creat de Jupuitor, Lordul Otel. 

Originalul Otel fusese redus la trei membri. Această rămășiță 
avea o celulă de temniţă din care se ieșea într-un mic teren pentru 
exerciţii. Johanna nu mai văzuse fragmentul de doi ani de zile. Știa 
că fratele ei mai venea pe aici din când în când să stea de vorbă cu 
trioul, dar Jefri și Amdi aveau problemele lor personale de rezolvat 
cu Oțel. Nădăjduia doar că aceste vizite nu erau menite să 
batjocorească. Otel era turbat de mânie, fiind victima unui război 
dintre precauția Cioplitoarei-în-lemn și pretenţia Jupuitorului de a-l 
păstra în viață. Johanna auzi strigătele de furie venind dinspre curtea 
privată, cerând să fie eliberat. Otel simţea că ceva se întâmplă și, din 
câte se pare, nu era niciun îngrijitor prin preajmă să-l lase afară în 
curte. 

— Unde sunt educatorii de prăsile? 

Nici măcar Infirmiera nu era la datorie, deși în mod obișnuit, ea 
dovedea o conștiinciozitate obsesivă. 

Pelerinul își întoarse un bot spre biroul directorului. 

— Armonie e aici. ÎI aud vorbind. 

-— E aici? 

La naiba. Armonie era șeful educatorilor, o haită de modă veche 
și o mare jigodie. Acum îl auzea și ea bolborosind în clădirea din 
față. Vorbea tare, enervat; la început Johanna confundase strigătele 
lui cu tipetele obișnuite din barăcile pacienţilor. Da, era vocea lui 
Armonie vorbind la telefon. 


Lucru bun, din moment ce deciziile lui Armonie nu puteau fi 
influențate decât de cineva din afară. Ridică ivărul de la poarta 
interioară și intră împreună cu Pelerinul în zona educatorilor. 
Clădirea administratorilor era de fapt o cameră unde stăteau de 
obicei educatorii care făceau de gardă noaptea, cel mai adesea 
Infirmiera. Era suficient de spațioasă încât să găzduiască două sau 
trei haite, dar în momentul de față, dinăuntru nu părea să vină decât 
o singură voce. Ușa din față era deschisă. Johanna se aplecă și intră 
legănându-se stângaci de pe un picior pe altul, precedată și urmată 
de Pelerin. 

Da, era Armonie undeva în spate, în biroul lui oficial. Nu era la 
fel de spaţios pe cât și l-ar fi dorit probabil Armonie, dar era camera 
cu telefon, iar șeful educatorilor de prăsile și-o revendicase încă din 
prima zi a instalării lui în funcţie. Johanna se bucura în sinea ei că 
nimeni nu-i explicase vreodată educatorului-șef cât de simplu era de 
instalat firul de telefon într-o altă cameră. De altfel, Johanna nu era 
singura care nu vedea cu ochi buni această haită. 

Armonie tocmai punea receptorul în furcă în momentul în care 
Pelerinul și Johanna își băgară capetele pe ușă. 

- la uite pe cine avem noi aici! exclamă el pe un ton care se voia 
cordial. Chiar persoana care îmi provoacă dureri de capete! Ia un loc, 
te rog, Johanna! 

Făcu semn cu botul spre un loc pe podea în faţa biroului său. Jo 
se așeză turcește. Acum trebuia să-și ridice capul să-l vadă pe 
Armonie. Era mai bine decât să stea cocoșată pentru a evita să dea cu 
capul în tavan. Pelerinul se așeză pe hol, băgând un singur cap pe 
ușă. Putea participa la discuţie fără interferența sunetelor mentale. 

Johanna își construise o mică pledoarie, dar poate că acest telefon 
schimbase starea lucrurilor. 

- Păi, începu ea precaut, ați auzit despre naufragiu. 

- Da, desigur. Tocmai am terminat de discutat această chestiune 
cu Maiestatea Sa Regina Stiletelor în persoană. 

— Așa. 

Oare ce a spus Regina? 

Armonie arăta prea mulțumit de sine ca lucrurile să fie favorabile 
Johannei. 


— Sire, în urma acestui naufragiu sunt aproape două sute de 
supraviețuitori. Pelerinul îmi spune că acest număr este considerabil 
mai mare decât media supraviețuitorilor unui naufragiu al celor din 
mările sudice. 

Armonie scutură, iritat, din capete. 

— Da și, din câte înțeleg; eu, tu ești principala responsabilă pentru 
această problemă. 

Adică responsabilă de salvarea unor suflete, voiau să spună 
tâmpitii. 

— Am ajutat-o și eu, completă Pelerinul pe un ton vesel. 

Armonie îl concedie pe Pelerin împingându-și dispreţuitor un bot 
în sus. Șeful educatorilor încerca în orice situație să-i dea peste bot 
Pelerinului. Nu puteai întâlni două haite mai radical diferite una de 
cealaltă: una strânsă împreună ca un pumn încleștat și cealaltă atât 
de lejeră, încât uneori aveai impresia că se dezintegrează în 
fragmente mai mici. Din păcate pentru Armonie, Pelerinul fusese în 
ultimii doi ani și încă mai era principele consort al reginei. lar acum, 
o parte din Cioplitoarea-în-lemn era de la Pelerin. Armonie era mult 
prea prudent pentru a scăpa o vorbă împotriva lui. Își întoarse toate 
capetele spre Johanna. 

— Fără îndoială te întrebi unde sunt asistenții mei în această după- 
amiază. 

Asistenţii lui fiind ceilalți educatori de prăsile, majoritatea haite 
foarte cumsecade. 

— Da, așa este. 

- Ei bine, tu ești motivul absenței lor. Tocmai discutam și cu 
Regina. Este destul de grav că ai transformat acest naufragiu dintr-o 
întâmplare banală într-o inconvenienţă foarte serioasă. Dar este de 
neiertat faptul că i-ai îndrumat să vină aici pentru a se refugia. 

- Poftim? Nu e adevărat! 

Pelerinul interveni din nou. 

- Hei, eu am fost acolo și știu că Johanna nu a făcut un asemenea 
lucru. Mă îndoiesc că vreun Tropical ar ști vreun cuvânt în 
samnorskă. lar fragmentele de limbaj inter-haită pe care le folosesc ei 
nu seamănă cu vorbirea de prin partea noastră. Să zici mersi dacă vei 
reuși tu să te înţelegi cu ei. 


Armonie se ridică întreg în picioare, câțiva membri își aranjară 
vestele cu fireturi roșii ale uniformelor împopoţonate pe măsura 
importanţei lui. Doi dintre membri se aplecară peste birou și 
începură să gesticuleze cu emfază. 

— Atunci să avem iertare. Pur și simplu așa am crezut că vei 
proceda. La fel au crezut și asistenții mei. Fiecare dintre ei este la ora 
actuală plecat în vale pentru a ține sub control atacul derbedeilor 
Tropicali. Noi cu toții am presupus cine ar fi putut încuraja creaturile 
respective la asemenea acte. 

Johanna își încrucișă braţele la piept și se aplecă înainte. Știa că 
grosul gloatei era încă pe plajă, escortată spre sat de Paza de coastă. 
Nu erau mai mult de treizeci sau patruzeci cei care scăpaseră și 
puteau rătăci la întâmplare pe dealuri. Cât despre ideea că ea le 
sugerase Tropicalilor să vină aici, ei bine, era o nerozie. Armonie îi 
mai făcuse astfel de faze în trecut, aducându-i acuzaţii hazardate 
care se dovedeau a fi exact lucrurile pe care ea avea de gând să le 
sugereze. Dar de data aceasta nu mai voia să se lase dezarmată. 

- Sire, dacă personalul a presupus că eu aș fi îndrumat Tropicalii 
încoace înseamnă că poate este o idee bună. Tropicalii sunt ființe ca 
și propriii voștri membri, ca solitarii pe care îi ajutăm aici, la 
Fragmentarium. 

— Aici, la Centrul de educare a prăsilelor, o corectă Armonie. 

Educarea prăsilelor era un aspect important al civilizației 
Stiletelor, o combinaţie de consilier marital, crescător de animale și 
chirurg plastician. Johanna îi respecta pe majoritatea educatorilor de 
prăsilă, chiar și pe cei mai rigizi dintre ei care nu o puteau suporta. 
Era nevoie de multă pricepere pentru a recomanda ce puiandru să se 
alăture cărei haite sau dacă ar trebui creată o haită nouă. Și mai mult 
talent presupunea formarea unei haite întregi din membri maturi, 
solitari sau duete. lar unii dintre educatorii de prăsile locali erau 
adevărate genii în arta lor. Armonie Veste-roșii era unul dintre ei. 
Expert în prăsile pe Coasta de Est, o păcălise cumva pe Cioplitoarea- 
în-lemn atunci când ea era la ananghie după ce își pierduse doi 
dintre cei mai în vârstă membri. Vestele-roșii din Răsărit aveau o 
atitudine mult mai aspră faţă de membrii individuali decât 
majoritatea haitelor. Într-o oarecare măsură, erau precum vechii 


adepți ai Jupuitorului, deși Jo nu i-ar fi sugerat niciodată acest lucru 
direct Cioplitoarei-în-lemn. 

- Dar atunci când te amesteci în aceste chestiuni care nu te 
privesc, pleci de la o premisă fundamental greșită: încăpățânarea de 
a vedea fragmentele ca pe niște pacienţi bolnavi. Înţeleg modul tău 
de a gândi, provine dintr-o slăbiciune fundamental umană. Pur și 
simplu așa gândiţi voi, n-ai ce să faci. 

Johanna fu tentată să-i răspundă sarcastic. Dacă noi, Copiii, nu am 
fi pierduţi în sălbăticia asta pretehnologică, ne-am putea înlocui orice organ 
sau parte a corpului, chiar mai ușor decât tu, Sir Armonie, ti-ai putea 
imagina. Din păcate, această frază ar putea veni tocmai în sprijinul 
argumentului educatorului-șef. Negăsind niciun alt răspuns tăios la 
remarca lui, Johanna tăcu și îl lăsă să continue. 

- Noi, haitele, pe de altă parte, putem alege ce să fim. Noi trăim 
dincolo de existenţa efemeră a fiecăruia dintre membri și mereu 
suntem la apogeul devenirii noastre. 

Măcar Pelerinul avu ceva de spus: 

- Eu am trăit suficient de mult să știu că teoria aceasta nu este 
întotdeauna adevărată. 

- Normal, cu o haită neînchegată ca a ta... 

- Ah, e drept. Dar o haită neînchegată la care Regina pleacă 
urechea. Deci ia spune-mi, domnule Armonie, ai de gând să-i alungi 
pe nefericiţii care au naufragiat azi-dimineață? 

— Da. 

Veste-roșii zâmbea. 

— Sunt mai numeroși decât de obicei. Dacă formează un Cor 
mare, sunt o pacoste gălăgioasă. Dacă se despart în solitari sau 
duete, se vor împăștia în curând prin orașe, devenind o bătaie de cap 
și mai mare. Nici sătenii, nici comercianții nu vor vedea cu ochi buni 
dezordinea care va urma. Și mai știu că Cioplitoarea-în-lemn nu va 
încuviința uciderea lor. 

Armonie continua să zâmbească. 

- Asta n-ar fi o problemă, dacă voi doi v-aţi fi văzut de treburile 
voastre și aţi fi lăsat natura să-și urmeze cursul cu cei care nu au ce 
căuta printre noi. Nimeni nu vorbește despre uciderea 
supravieţuitorilor. Știu și eu că în cele din urmă, indivizii vor pleca 


înapoi spre casă după ce le dăm câteva fleacuri frumos colorate. 
Cioplitoarea-în-lemn mi-a povestit că astfel de incidente se petrec o 
dată la câteva decade. 

Își întoarse toate capetele spre Pelerin, sfredelindu-l cu privirea. 

- Vezi tu, nu ești singurul pe care îl ascultă regina. Și tocmai am 
discutat această problemă cu Maiestatea Sa. Mare invenţie telefonul! 
De departe cea mai folositoare jucărie pe care ne-ai adus-o, două- 
picioare! 

La naiba!, își spuse Johanna înciudată, aș fi putut să le sun pe Ravna 
și pe Cioplitoarea-în-lemn în timpul zborului în loc să-mi pierd vremea 
enervându-mă! 

Dar Armonie încă nu terminase ce avea de spus: 

— Regina și cu mine am căzut de acord că ar fi absurd să 
înghesuim și mai mulți indivizi în Centrul regal de educare a 
prăsilelor. Fără o serie de lucrări ample de lărgire a stabilimentului, 
pur și simplu nu există suficient de mult spaţiu. Mai important, 
găzduirea unui Cor de Tropicali contravine flagrant scopului pentru 
care a fost creată această instituție. 

Făcu o pauză, ca și cum i-ar fi invitat pe cei doi să obiecteze, apoi 
continuă: 

- Dar nu trebuie să vă faceți griji că vor invada aleile și piețele 
orașului Noului Castel sau ale Insulei Tainice. l-am sugerat 
Maiestăţii Sale o alternativă pe care a aprobat-o foarte entuziasmată. 
Tropicalii vor fi conduși spre o nouă enclavă, special construită 
pentru ei. 

— Un al doilea Fragmentarium? întrebă Pelerinul. 

— Nicidecum. Vor fi găzduiți pe versantul sudic al Dealului Navei 
Stelare, departe de orice zonă în care aceste creaturi ar putea tulbura 
liniștea publică. Nu va fi nevoie de niciun fel de personal de îngrijire, 
din moment ce tabăra va funcționa ca loc de refugiu, nu de 
tratament. 

- Cu alte cuvinte, un fel de lagăr. 

- Nu. O ambasadă! Ambasada Tropicalilor! Uneori cea mai 
absurdă soluție este cea mai bună. 

Și scoase un râs lătrat, amuzat de propria glumă. Stiletele aveau 
capacitatea de a-și acompania discursurile cu fundal sonor, care de 


obicei era simpatic. Dar nu și în cazul lui Armonie Veste-roșii. 

— Desigur, trebuie să fie împrejmuită cu un gard și la început va fi 
nevoie de pază la exterior, o ocazie bună pentru haitele de soldaţi pe 
care îi plătește Regina să se mai antreneze. Dar tabăra va avea și o 
bucată de pământ bun pentru agricultură și, după cum știm, 
Tropicalii nu consumă carne. 

Johanna se uită nedumerită la Armonie. Tropicalii erau 
vegetarieni? Acum, amintindu-și de cei cu care se luptase la malul 
mării, realiză că nu simțise respirația urât mirositoare a haitelor cu 
care era obișnuită. Dacă acesta era singurul gând care îi trecea prin 
minte în acel moment, însemna că Armonie câștigase net 
confruntarea. Se uită spre cel mai apropiat Pelerin și hotărî să se 
declare învinsă. 

- Păi, atunci, înseamnă că aceasta ar fi o soluție. 

— O soluţie excelentă, rămâne să vedem detaliile, spuse Pelerinul. 
Trebuie să fim realiști, această situaţie ar putea continua câţiva ani. 
Nu sunt sigur că... 

— lar aceasta, îl întrerupse Armonie, nu este, slavă cerurilor, 
problema mea. Puteți discuta temerile voastre legate de viitor cu 
Regina, după cum sunt sigur că o veți face. 

= Ac ada, răspunse Pelerinul. 

În spatele ei, Johanna îl simţi pe unul din membri trăgând-o ușor 
de curea, sugerându-i că era momentul să se retragă în bună pace. 
Pelerinului îi era teamă că ea ar putea încerca să aibă ultimul cuvânt. 
O cunoștea ca pe propriii membri. Ei bine, de data aceasta îi va 
dovedi că se înșelase. Sări imediat în sus, atentă să nu dea cu capul 
de tavan. 

- Bun atunci, Sire. Vă mulţumim din suflet pentru soluționarea 
acestei situaţii într-un timp atât de scurt și ă-ă... într-o manieră atât 
de elegantă. 

Vezi cât de diplomată pot fi când vreau? 

Se aplecă ușor, dar nu era o plecăciune. Încerca să iasă din birou 
cât mai repede. 

Armonie însă îi făcu un semn ușor care voia să-i sugereze „încă- 
n-am-terminat-cu-tine“. 


- Ştii, am avut chiar o conversaţie foarte constructivă cu 
Maiestatea Sa. La urma urmei, educarea prăsilelor este unul din 
principiile de bază ale unei națiuni prospere. Cred că noi, orientalii, 
înțelegem acest concept mult mai profund decât cei de aici. Reacţiile 
împotriva exceselor rasiale ale Jupuitorului au fost destul de 
violente. lar voi, oamenii, ați creat și mai mult haos cu etica voastră 
încâlcită. 

— Da, sunt convinsă. 

Johanna făcu un gest cu mâna pe care era aproape sigură că el nu-l 
cunoaște. Trebuia să plece cât mai repede din fața acestui individ. 
Din păcate, Armonie era genul căruia îi place să răsucească cuțitul în 
rană. Sau poate lui îi plăcea să bată fierul cât era cald. Chiar încins. 

— Trebuie să întelegi, Johanna, că influenţa ta nesăbuită în 
treburile Centrului pentru educarea prăsilelor nu putea dura la 
nesfârșit. Pur și simplu nu avem suficiente resurse pentru un 
Fragmentarium așa cum vrei tu. 

Ultimele cuvinte îi atraseră atenția. 

— Cu alte cuvinte, vă debarasați de veteranii de război, de 
victimele accidentului? 

Făcu un pas înspre Armonie, târându-l cu ea și pe unul din 
membrii Pelerinului, care se agățase cu fălcile de cureaua ei, 
încercând să o tragă afară. Însă Armonie nu păru să bage de seamă 
tonul fetei. 

- Nu, nici vorbă. Regina este cât se poate de explicită în această 
privinţă: cu toate că șansele sunt foarte slabe și amestecul de membri 
adulți formează de obicei haite inapte, totuși, le datorăm acestor 
veterani efortul nostru. Ce trebuie să dispară este naivitatea. 
Membrii haitelor îmbătrânesc, se îmbolnăvesc incurabil și mor. Îmi 
pare rău, dar trebuie s-o spun. Membrii mor, oricât de greu ne-ar 
veni să acceptăm. Nu este munca noastră aici, în Centru, să 
prelungim acest proces... și nici nu avem resursele necesare. 

— Dar bătrânii mor oricum, Armonie. De ce ar trebui să-ți pese ție 
ca ultimii lor ani de viaţă să fie plăcuţi? 

Veste-roșii ridică din umeri. 

— De aceea, când m-am instalat în această funcţie, am considerat 
că ideile tale necugetate erau inofensive. Dar ai observat ce s-a 


întâmplat? Abordarea ta nesănătoasă nu a făcut altceva decât să 
încurajeze haitele normale să se agate de membrii pe moarte. Avem 
aici din ce în ce mai multe părți bolnave sau neproductive. Care nu 
se mai fac bine. Suntem de acord aici că niciodată acești membri nu 
vor mai fi sănătoși. Dar ne umplu camerele, le fură spaţiul celor pe 
care noi i-am putea salva — inclusiv al celor solitari de care pari foarte 
atașată. Cineva trebuie să ia măsurile neplăcute. Este nevoie de o 
triere. 

Pelerinul își băgă din nou unul din capete pe ușă. 

— Va fi mai greu să-i faci pe occidentalii ăștia sentimentali, care nu 
vor să se despartă de membrii vârstnici, să înțeleagă în ce constau 
„măsurile“ tale „neplăcute“. 

Armonie dădu înțelegător din câteva capete. 

— În cele din urmă va fi decizia haitelor implicate în situație. Noi 
le vom expune o evaluare a membrului în cauză și le vom preciza că 
nu aveam resursele necesare pentru a avea grijă de muribunzii lor. 
Vor fi liberi să aleagă dacă îi lasă la noi să facem ceea ce trebuie 
făcut... sau își pot asuma această responsabilitate ei înșiși, cum au 
procedat toate haitele onorabile dintotdeauna. 

Tradiţionalist vorbind, aceasta însemna că, dacă un membru nu 
mai putea alerga împreună cu ceilalți pentru a vâna, era lăsat în 
urmă. „A rămâne în urmă“ era chiar traducerea mot-ă-mot a 
eufemismului folosit de Stilete atunci când unul din membrii haitei 
murea. 

— Și pe cei de care vă ocupați voi cum îi veți omorî, hmm? 

Johanna mai făcu un pas în cameră, de data aceasta se apropiase 
suficient de mult ca Armonie să-și dea seama de pericolul în care se 
afla. Doi dintre membri se postară în față, lătrând, dar ceilalți 
rămaseră în spate privind-o cu o oarecare nervozitate. 

- E-există metode tradiționale, nedureroase și neviolente. Biata 
de tine, două-picioare, nici nu ai tu cum să înţelegi punctul nostru de 
vedere, om fiind, ferecată astfel într-un singur corp, muritor. 

Acum prinseră cu toții curaj. Cinci perechi de fălci pline de colti 
se agitau înaintea ei. Iar în spate, toti membrii Pelerinului o apucară 
de pantaloni și de jachetă. Gata cu subtilitățile, o trăgea cum putea 


mai repede afară din cameră. Cu o voce diplomatică, în care se 
ghicea efortul: 

- Bun, mulțumim că ne-ai anunţat, dragă Armonie. 

Veste-roșii se înclină curtenitor. 

- Plăcerea mea... deși Regina a fost cea care mi-a sugerat să vă 
pun în temă... 

— Îi voi mulțumi eu însumi, încheie Pelerinul, cu prima ocazie 
când vom fi împreună. 

Implicatiile cuvintelor Pelerinului ar fi trebuit să mai tempereze 
din aroganta educatorului-șef. Pentru haite, „a fi împreună“ putea 
însemna și „a gândi toți la fel“. Era o replică mai serioasă decât orice 
altceva ar fi putut răspunde Johanna. Deci se lăsă trasă afară de 
fălcile prietenului ei și nu mai scoase o vorbă până când nu se văzură 
afară din clădire, departe de urechile Stiletelor. 

— Sper că ai vorbit serios când ai spus că vei vorbi cu 
Cioplitoarea-în-lemn. 

- O, da, de două ori da. Armonie își ia uniforma mult prea în 
serios. El e, într-un fel, ce e mai rău de pe Coasta de Est. 

Dar Pelerinul suna mai degrabă amuzat decât enervat. 

- E o haită de nemernici. 

- Nee, Armonie e doar un birocrat cu o uniformă prea scorțoasă 
și niște principii prea fixe. 

Pelerinul se uită de jur împrejur la barăcile multietajate care se 
înălțau de o parte și de cealaltă a potecii. În spatele lor era ascuns 
terenul de fotbal, apoi, mai departe, valea Margrum. 

- Aici chiar e aglomeraţie mare. 


Restul după-amiezii fu petrecut într-un mod mai puţin obișnuit: 
o ceartă cu strigăte între ea și Pelerin. Din fericire pentru urechile ei, 
Johanna fu cea care strigă. Cum putea fi cel mai bun prieten al ei atât 
de indiferent vizavi de crimele care se puneau la cale la 
Fragmentarium? Până la apusul soarelui, Johanna era convinsă că el 
avea să discute problema cu Cioplitoarea-în-lemn doar ca să scape 
de gura ei. Pelerinul evita pe cât posibil o discuţie în contradictoriu 
cu ea pe acest subiect. El chiar nu putea înţelege de ce trierea 


vechilor membri era considerată crimă. Și nu voia ca Johanna să-l 
însoțească la întrevederea pe care urma să o aibă cu Regina. 

- E o întâlnire intimă, Johanna. Înţelegi tu... sex și telepatie. 
Capetele i se legănară lasciv. În mod obișnuit, scuza funcționa. 
Fără îndoială, ea nu avea ce căuta într-o întâlnire amoroasă de Stilete, 
dar în această seară Johanna avu impresia că Pelerinul voia doar să 

evite un scandal provocat de ideile ei umane bizare. 

- OK, spuse ea în cele din urmă. Fă ce ai de făcut cu Cioplitoarea- 
în-lemn. Dar fă-o să înțeleagă! Ideile lui Veste-roșii sunt la fel de 
periculoase ca și ale Jupuitorului! 

— A, da, promit. Voi face tot ce pot. 

Cvintetul se învârti nerăbdător prin cameră, dar în cele din urmă 
nu mai rezistă și o zbughi pe ușă afară. Lașul. 

Ar trebui să plece cu el la Noul Castel, poate să vorbească ea în 
persoană cu Cioplitoarea-în-lemn. Pelerinul era prea moale. 

Din fericire pentru toată lumea, Johanna mai avea o brumă de 
bun-simt și rămase în casă până când Pelerinul era de mult plecat. Ar 
putea să o sune pe Ravna Bergsndot. Alături de Cioplitoarea-în- 
lemn, Ravna era considerată Regină peste ținut. Poate Ravna nu își 
lua foarte în serios titlul, însă era cea mai puternică persoană din 
lume. Ar putea-o îndruma pe Cioplitoarea-în-lemn cum să acționeze 
în această situație și, pe puterile cerești!, cuvântul ei ar putea avea 
ascultare. Mda, problema era că Ravna era maestră în arta 
concesiilor. Ar fi făcut orice compromis atât timp cât nu îi afecta 
lupta împotriva Molimei. 

Johanna ieși în lumina amurgului și trase adânc aer în piept. 
Zidul dinspre nord-vest era luminat în culorile apusului, cerul lipsit 
de nori, albastru de cerneală, câteva stele deja sclipind înspre est. În 
fiecare zi ea blestema această lume, dar când venea vara, după toate 
ploile, inundațiile și noroaiele primăverii, era o atmosferă minunată. 
Aproape uitai cât de crudă putea fi lumea naturală. Uneori aproape 
uitai și ce ai pierdut. Baraca micuță pe care o împărțea cu Pelerinul 
era, după standardele localnicilor, o reședință de boieri. Dacă 
planurile Ravnei de a introduce un sistem de conducte cu apă 
încălzită de la arma cu fascicul a lui Excentric II ar reuși, atunci o 


căsuţă ca a ei ar deveni mai confortabilă decât orice palat din această 
lume. 


Poate ar trebui să facă o plimbare până în orașul Noului Castel, 
unde locuiau majoritatea Copiilor mari și toți Copiii foarte mici. 
Fratele ei ar putea fi acolo. Ba nu, Jef și Amdi erau în pădurile din 
nord în aceste zece-zile, într-un fel de expediție de cercetare. Însă 
mai erau și alți Copii cu care ar putea sta de vorbă. Nevil? El 
probabil mai era încă în satul Versantului Stâncos. Cu el ar fi cel mai 
bine să vorbească; el ar înțelege. Păcat că firele de telefon nu se 
întindeau până atât de departe, altfel cu siguranță l-ar suna. Pe 
vremea când încă erau în Laboratorul Superior, Nevil fusese idealul 
ei romantic, deși el abia știa cum o cheamă. Acum erau mai apropiați 
de vârstă, iar ea știa mai multe despre această lume decât el. Ar 
trebui să-și ia inima în dinţi să stea de vorbă cu el. Problema din 
seara asta ar fi fost ocazia perfectă. 

Johanna porni la vale, îndepărtându-se de Noul Castel și de 
orașul care îl împrejmuia. Realmente nu avea cu cine să stea de vorbă 
în seara asta. Poate că așa era mai bine; vedea roșu în faţa ochilor de 
furie. Stiletele erau ființe minunate, mai prietenoase decât 
majoritatea oamenilor. Dacă luai o haită ca un întreg. Dar chiar și cei 
mai deschiși la minte dintre ei nu vedeau membrii haitelor ca o 
entitate singulară. Începu să meargă din ce în ce mai repede, lăsând 
vechea frustrare să crească. Ziua de astăzi fusese picătura care 
umpluse paharul și nu avea de gând să mai lase situația așa cum era. 
În trecut, văzuse membrii haitelor murind; membri care erau ființe 
individuale, chiar dacă ea nu reușise să convingă haitele de acest 
lucru. 

În acest caz, dacă vorba nu rezolva nimic, atunci poate faptele o 
vor face. Își lăsă gândul să-i bântuie prin minte câteva clipe, 
imaginându-și ce ar face ea dacă ar mai avea câteva din puterile pe 
care fiecare straumer — chiar copil fiind — le avusese înainte de a 
cădea Aici Jos. Nava Ravnei era nimic comparativ cu jucăriile de 
contopire și braemsjerii. Ar crește conștiința fragmentelor și le-ar da 
instrumente care ar șterge rânjetul impertinent de pe boturile unor 
haite ca Armonie. 


Simti o adevărată plăcere imaginându-și o astfel de întorsătură de 
situaţie. Care ar fi fost posibilă, nu doar un vis frumos, înainte de 
căderea lor din Vârful Exteriorului. Înainte de catastrofa din 
Laboratorul Superior. 

Privi în jurul ei și își dădu seama că mersese mai mult de un 
kilometru. Poteca — numită oficial Strada Reginei — devenise puțin 
întortocheată, zigzagând înainte și înapoi pe măsură ce cobora 
Peretele de nord al Văii Margrum. În timpul zilei traficul căruțelor 
era aglomerat, vizitiii care mânau Kherporcii certându-se care și cum 
avea întâietate. 

În timp ce ea făcea diverse scenarii cu imposibila răzbunare pe 
care avea să o pună la cale, picioarele o purtaseră până la jumătatea 
drumului spre Fragmentarium. Poate că picioarele îi erau mai 
inteligente decât capul. Armonie se lamentase că nu există destul 
spațiu, iar Cioplitoarea-în-lemn aprobase. Dar existau modalități 
pentru a face mai mult loc. Existau metode prin care să-i facă pe toți 
să-și îndrepte privirile spre ea să o asculte! Iuți pasul, acum și 
mintea, și picioarele lucrau împreună — ce expresie de Stilet! — și își 
dădu seama câte lucruri ar putea ea schimba dacă ar vrea. Undeva 
într-un colț al minţii o voce timidă îi șoptea că ar putea face mai mult 
rău decât nefăcând nimic. Pentru moment însă, vocea era ușor de 
ignorat. 

Luă ultima cotitură înainte de Fragmentarium. Răsărise luna, 
luminând partea îndepărtată a văii în sclipirile stâncilor turtite și ale 
peticelor de zăpadă netopită. Aburii zilei se îngroșaseră 
transformându-se în ceață deasă și tot ce mai putea zări din 
Fragmentarium erau câteva lumini slabe, venind probabil dinspre 
barăcile membrilor bătrâni. Administratorul era probabil ascuns 
undeva în celălalt capăt al campusului. Strada Reginei își continua 
traiectoria sinuoasă în jos către satul Versantului Stâncos, dar 
intrarea la Fragmentarium era la aproximativ cincizeci de metri. Păși 
înainte învăluită în ceaţă. 

— Hei, Johanna, se auzi o voce din întuneric, la un metru sau doi 
în față. 

Jo scăpă un mic țipăt de surpriză, neștiind dacă să se pregătească 
de atac, să o ia la fugă sau să încerce o conversaţie. Se învârti să vadă 


mai bine prin ceață dincotro venea vocea. Aha. Conversaţia socială 
era cea mai bună variantă. O haită de patru membri. Ba nu, cinci, 
dacă puneai la socoteală și cățelușul din coș. 

- Bună. Vă cunosc de undeva? 

Cei patru membri adulți făcură o pauză, adunându-și capetele 
împreună. Chiar și un metru sau doi de ceaţă erau îndeajuns pentru 
a camufla sunetele mentale. Haita încerca să gândească unitar. După 
o clipă, vocea răspunse: 

- Nu înțelege. Johanna. Pare rău. 

Jo mătură ușor aerul cu mâna. Pentru majoritatea haitelor, acesta 
era echivalentul gestului capului pe care îl aveau Stiletele pentru „e 
în regulă“. Doar că, bineînţeles, putea fi prea întuneric pentru haită 
să vadă. După un moment, își continuară drumul de-a lungul 
potecii. Ca de obicei, aburul le juca feste cu sunetul. Se auzea un 
bâzâit care ar fi putut fi sunetele mentale. Sau poate era doar un 
murmur de neliniște. 

- Eu, hmmm..., începu, încercând să găsească cuvintele în 
samnorskă. Eu... sunt... 

Auzi ceva pe limba Stiletelor care îi suna cunoscut. 

- Eu... lucrez... Noul Castel... hmmm... piatră lucrez. 

— Eşti zidar la noul castel? 

— Da! Cuvânt corect! Corect cuvântul! 

În această lume, zidarii reprezentau o profesiune destul de bine 
văzută. Făcură împreună câțiva pași în tăcere, despărțiți de o barieră 
lingvistică foarte greu de depășit. Acum își dădu seama că nu erau 
singuri; mai erau cel puțin o haită înainte și una în spate. Cu 
siguranță domnul Zidar le simţise prezența, așadar toată situația 
avea o aură mai degrabă misterioasă decât sinistră. 

— Aici. Eu aici... intru, spuse Zidarul. 

Se aflau la întâlnirea străzii Reginei cu aleea care ducea spre 
Fragmentarium. Johanna porni în urma haitei de-a lungul aleii 
pavate cu dale. Când trecură prin dreptul unui felinar, apucă să 
arunce o privire la celelalte două haite. Una din ele avea trei membri. 
Cealaltă avea patru, dar erau doar membri foarte tineri. Deci, mister 
dezlegat. 


Când se apropiară de barăcile membrilor bătrâni, celelalte două 
haite începură să bolborosească zgomotos. Dinăuntru îi răspunseră 
alte voci și cele două haite se repeziră împreună înspre clădire. 
Zidarul, în schimb, părea mult mai degajat. Pe când se apropiau de 
intrare, începu din nou să vorbească: 

- Nu-ţi amintești de mine, dar am fost cu tine și cu Ravna și 
Pham Nuwen. Împreună am găsit scările care coborau sub castelul 
nou. Dacă mai știi, în ziua în care Pham a stins lumina de la soare. 

Johanna nu spuse nimic, frapată de fluenţa subită a haitei. Apoi 
observă că unul din membri, un individ bătrân și răpciugos, ieșise 
șchiopătând din umbră. Toţi ceilalți membri ai haitei alergară de jur 
împrejurul lui și acum toate capetele erau strâns adunate împreună. 
Haita aceasta trebuie să fi fost una din gărzile Cioplitoarei-în-lemn, 
unul din cei care descoperiseră unde îi ținea Lordul Otel pe Copiii 
adormiti. 

Jo zâmbi. Nu-și amintea în mod special de haita respectivă, dar... 

— Îmi amintesc ziua respectivă. Voi erați afară? Chiar aţi văzut 
soarele stingându-se? 

Aproape orice aparatură putea lăsa cu gura căscată orice 
civilizație pre-tehnologică precum cea de pe Planeta Stiletelor, dar 
ceea ce făcuse Pham, schimbând legile naturale pe o distanţă de sute 
de ani-lumină... era ceva care îi impresiona chiar și pe Copii. Nici nu 
e de mirare că acțiunea lui absorbise întreaga putere solară. 

Cei cinci, chiar și cățelușul, dădeau din capete în acord. 

— Într-o mie de ani de acum înainte, poate va ajunge un mit în 
mintea unei haite ca a mea, dar va fi cel mai mare mit al tuturor 
timpurilor. Când m-am uitat în sus la întunericul soarelui, m-am 
simțit Haita Haitelor. 

Zidarul, acum împreună cu membrul șchiop care trăia în 
Fragmentarium, rămase tăcut o clipă. Apoi tremură ușor. 

— E prea frig aici pentru unul ca mine. De ce nu vii înăuntru? 
Sunt câteva haite reunite în seara asta. Nu vorbesc samnorskă, dar le 
pot eu traduce. 

Johanna începu să-i urmeze de-a lungul coridorului, apoi își 
aminti că majoritatea membrilor din Fragmentarium nu erau reuniți 
cu haitele lor. Erau singuri, lăsaţi în urmă. Dacă stătea mai mult de 


un minut-două, sigur ar începe să vorbească despre planurile pe care 
le avea Armonie... și mulți dintre ei ar înțelege ce-i așteaptă. Se opri 
când ajunseră în dreptul ușii, invitându-l pe Zidar să intre. 

— Voi reveni în altă seară, spuse ea. 

Haita ezită o clipă, apoi răspunse: 

- Bine atunci, dar să știi că îți sunt recunoscător. O parte din mine 
este foarte bolnavă, dar cu ea sunt mult mai inteligent. Pot face 
proiecte mai bune. În fiecare seară vin aici și a doua zi lucrez mai 
eficient. lar asta se datorează pe de o parte planificării pe care o fac 
atunci când sunt inteligent. Și pe de alta, membrul bătrân îl învaţă pe 
cel tânăr tot ce știe. Haitele bogate fac asta mereu. 

Toate capetele se ridicară înspre Johanna. 

— Cred că ăsta e unul din secretele bogăției lor. Îți mulțumesc că i- 
ai sugerat Cioplitoarei-în-lemn ideea înființării unui fragmentarium. 
- Cu plăcere, răspunse Johanna cu vocea gâtuită, aplecându-și 

fruntea. 

Se întoarse și o porni țeapăn, înapoi spre întunericul curții. Mii și 
mii de draci! 

Rătăci prin ceață vreme de câteva minute, suficient cât 
sentimentul de vinovăţie să fiarbă până la stadiul de furie. Avea 
nevoie de o răzbunare originală împotriva lui Armonie și a 
tradiționaliștilor de-o teapă cu el. Ceva care să o lovească chiar și pe 
Cioplitoarea-în-lemn dacă nu-i venea mintea la cap. În cele din urmă 
ajunse în gardul înalt care înconjura curtea de sport și barăcile cu 
membrii apți. Merse de-a lungul barierei, trecându-și degetele peste 
bârnele din lemn. Vasăzică Armonie își dăduse seama că nu aveau 
suficient spațiu. Da, era aglomerat. Grupul bolnav crescuse mai mare 
decât previziunile lor. Fără îndoială Armonie se plângea și de 
resursele pe care le consumau. 

Acest detaliu conta în ochii Cioplitoarei-în-lemn. La naiba, 
Cioplitoarea-în-lemn era bogată. Și dacă nu era bogată, putea pur și 
simplu să-și dijmuiască supușii. La ce sunt buni despoții, dacă nu la 
luat banii de la popor? Stiletele erau atât de sărace, atât de nătângi. 
În Exteriorul Superior, îngrijirea sofonților implica unele din cele mai 
mici costuri, fiind de obicei o operaţie discretă, aproape invizibilă. 


Banii mulți mergeau în altă parte... și, pe viaţa ei, nici nu își putea 
imagina cum ar fi funcționat lucrurile fără o tehnologie decentă. 

Aproape se împiedică de o creatură care săpa pe sub gard. 
Stiletul își ridică labele și capul din țărână. Fălcile i se încleștară la 
doar câţiva centimetri de locul unde pășise Jo înainte să se dea 
înapoi speriată. Dar nu o atacă. Era un membru singur, fără tovarăș. 
Ba nu. Mai erau alți doi, ascunși în ceața noptii luminată de razele 
lunii. Tropicali cu toții. După un schimb de priviri tăioase, 
păduchioșii dădură înapoi, scheunând ușor. Cei trei se îndepărtară și 
fiecare o luă, în direcții diferite. Niciodată n-ai fi văzut o haită 
dezintegrându-se atât de ușor. Oare câţi astfel de huligani mișunau 
pe lângă Fragmentarium? 

Poate că ideea de a aduna la un loc Tropicalii într-o tabără 
separată nu era chiar atât de proastă. Jo continuă spre intrarea de la 
barăcile apților. Dinăuntrul clădirii se auzeau mulțimi de voci. Afară, 
pe partea de gard unde se afla ea, vedea umbre mișcându-se în 
lumina lunii și auzea din când în când un urlet. Educatorii de prăsile 
ai lui Armonie trebuie să se joace de-a hingherii prin toată valea. Era 
singură în curte. Gândul nu o speria, dimpotrivă. Tropicalii nu erau 
prea prietenoși, dar, pe de altă parte, păreau complet zăpăciți. lar 
fragmentele din barăcile din față erau prietenii Johannei... cel puțin 
în limita inteligenței lor. 

Faptul că era singură aici îi conferea un avantaj, putea să ducă la 
îndeplinire planul de răzbunare la care se tot gândise. luți pasul, 
determinarea dându-i curaj. Ideea era de-a dreptul nebunească, dar 
îi va oferi lui Armonie „spațiul“ prețios de care se tot plângea. Le va 
arăta ea ticăloșilor și Cioplitoarei-în-lemn că acești membri nu 
trebuie marginalizați. 

Zgomotul dinspre barăci era tot mai puternic. Johanna venea 
adesea aici, iar în vreme de iarnă vizitele ei aveau loc după căderea 
serii, dar niciodată nu auzise asemenea bolboroseli înfuriate. 
Desigur, aceste fragmente nu vor fi niciodată la fel de civilizate 
precum haitele întregi. Aveau toanele și mofturile a sute de animale 
luate separat. Majoritatea celor din aceste barăci erau puternici, 
bogați și disperaţi să facă parte din haite unitare. De aceea era nevoie 
de gardurile de împrejmuire și poarta ranforsată. 


În cea mai mare parte a timpului, fragmentele erau ușor speriate 
de ideea evadării, deși în același timp tânjeau să fugă în lumea mare 
să-și găsească o haită compatibilă. În ultimii doi ani, Jo își făcuse din 
acest gen de combinaţii o adevărată preocupare. Profesoara chiar o 
botezase „Mica educatoare de prăsile“. Putea intra în barăci și sta de 
vorbă cu fragmentele solitare sau duetele care vorbeau puţin 
samnorska. Și chiar dacă nu puteau comunica, fragmentelor le făcea 
plăcere să se apropie de o făptură care aducea cu o haită întreagă, să 
se prefacă a purta o conversaţie. De nenumărate ori, ea formase haite 
noi prin împreunarea duetelor sau împerecherea unui solitar cu un 
duet. Adesea stătea de vorbă cu haitele rănite de pe Insula Tăinuită, 
sau din orașul Noului Castel, sau de pe Versantul Stâncos, 
convingându-le că are pentru ele cea mai bună completare. Datorită 
acestui efort, atât al ei, cât și al educatorilor de prăsilă competenți, 
încercările de evadare din Fragmentarium erau rare și lipsite de 
entuziasm. 

Dar în această seară, atmosfera era alta. 

Reflectorul montat deasupra porții lumina zeci de fragmente 
mișunând de colo până colo în fața intrării. Cu fiecare secundă 
apăreau tot mai mulți, împingând și lovind gardul. Când o văzură pe 
Johanna (sau o auziră, acest simt fiind mai important pentru Stilete), 
o întâmpinară cu obișnuitele strigăte “Salutare, Johanna!“ „Salutare, 
Johanna!“ Dar salutările fură acoperite de strigăte furioase, urlete și 
bolboroseli care aduceau foarte bine cu lătratul câinilor. Cei mai 
coerenți dintre ei reușeau să lege câteva fraze inteligibile. Înţelese 
câteva fraze în samnorskă combinate cu sunete din limbajul inter- 
haită pe care le cunoștea. 

— Ajută-ne să ieșim, vrem să fim liberi! 

Când fu mai aproape, văzu posibilul motiv al acestui nechibzuit 
dor de ducă. În interiorul curții erau cel puţin doi Tropicali. Se 
strecuraseră probabil înăuntru cândva în timpul după-amiezii, 
precum afirmase Armonie. Chiar dacă nu erau haite coerente, doar 
simpla prezenţă a acestor minti și atitudini putea fi suficientă pentru 
a încinge spiritele. Era întâia oară când vedea atât de multe 
fragmente exprimându-și simultan dorința de a evada. Unii băteau 
în garduri, iar alţii pe margini săpau șanțuri pe sub fundaţia porții. 


Chiar la intrare, un grup de solitari se cățăraseră unul pe celălalt în 
încercarea de a sări pe deasupra. Dacă ar fi fost o haită coordonată, 
să poarte veste cu curele pentru labe, poate că ar fi reușit să ridice pe 
câțiva dintre ei peste gard. Dar cum erau acum, piramida ajungea 
până la o înălțime de aproape doi metri și jumătate, după care 
colapsa. 

- Johanna! Dă-ne o mână de ajutor! 

Vocea venea dintr-una din grămezile care luau cu asalt poarta de 
la intrare. 

- Cipcirip! 

Îi recunoscu smocul de blană albă din vârful capului. Cipcirip 
vorbea cel mai fluent samnorska din Fragmentarium, uneori reușind 
chiar să se exprime coerent. Bietul fragment ar fi fost un membru 
excelent în oricare haită, dacă nu ar fi făcut cândva parte din haitele 
reciclate de monștri ai Lordului Otel. Păstra amintiri care mai 
devreme sau mai târziu ar fi îngrozit pe oricine ar fi format o haită 
cu el. Dar era cuminte, prietenos și inteligent atât cât putea fi un 
solitar, calități care îi făceau situaţia și mai tristă. Jo se lăsă în 
genunchi și îl privi drept în ochi prin spărturile din gard. 

— Ce se întâmplă, Cipcirip? 

— Scoate-ne de aici, scoate-ne! 

Johanna se dădu în spate. Cum ar putea să-i explice? Subtilitatea 
nu era printre punctele forte ale solitarilor. 

Eisa 

Încercă să îngaime o scuză, dar pe urmă se răzgândi. La o adică, 
de ce nu? Încet, se ridică în picioare. Da, putea cu adevărat să se 
răzbune. S-ar termina și cu aglomeratia, iar Cipcirip și tovarășii lui ar 
putea căpăta ce și-au dorit. 

Aruncă o privire spre poartă. Era închisă pe dinafară, dar cu o 
bârnă simplă din lemn și un zăvor. Care se afla la aproape doi metri 
înălțime. Un solitar evadat nu ar putea ajunge atât de sus. Era vag 
conștientă de cei trei Tropicali care stăteau lângă ea, urmărind-o. 
Fără îndoială că erau mult prea zăpăciți pentru a înțelege 
mecanismul, dar orice haită coerentă aflată de această parte a 
gardului ar fi putut deschide poarta cu ușurință, cățărându-se unii 
pe alţii. lar Johanna o putea deschide cel mai ușor. 


Făcu un pas înainte, imaginându-și cu satisfacție consecinţele 
dezastruoase ale faptei sale. Întinse mâna să apuce bârna, dar ezită. 
Consecinte, consecințe. Acele biete creaturi se aflau acolo dintr-un 
motiv bine determinat. Unde altundeva se puteau duce? În orașele 
Domeniului, foarte putini dintre ei vor găsi minţi noi, iar restul vor fi 
încătușați, unii uciși, alții înrobiți. Cât despre cei care vor reuși să 
ajungă în sălbăticie... nu degeaba Stiletele umblau în haite. Foarte 
puțini dintre cei evadați vor putea forma haite libere înainte de a 
muri de foame. Fragmentariumul exista și din acest motiv. Ea însăși 
se luptase pentru a transforma câmpul de luptă al Cioplitoarei-în- 
lemn în această instituție. Distrugerea pacienţilor ar fi o răzbunare 
împotriva pacienţilor înșiși. Privi în stânga ei, la Cipcirip care ţopăia 
pe loc, îndemnând-o să se grăbească. Dacă nu ar fi fost cu toții atât 
de surescitaţi în această seară, acești indivizi mai mult ca sigur nu s- 
ar fi aruncat să evadeze. 

Johanna făcu un pas înapoi din dreptul porţii. Nu, erau fapte atât 
de nebunești încât nici chiar ea, oricât de enervată ar fi fost, nu le-ar 
fi putut duce la îndeplinire. Dar aș fi putut... și ce mutră ar fi făcut 
Armonie... 

Ceva o lovi peste picioare și o trânti la pământ. Cei trei Tropicali 
se repeziră înainte. Se cățărară unul pe celălalt în timp ce Johanna 
încerca să se ridice. Poate văzuseră ce intenționa ea să facă, poate 
chiar erau atât de inteligenți. Oricare ar fi fost explicația, individul 
cel mai de sus își băgă botul pe sub bară și o ridică. Presiunea 
dinăuntru făcu poarta să sară în lături, împrăștiind piramida în toate 
direcțiile. Gloata dinăuntru năvăli afară, unii dintre ei răsturnând-o 
iar pe Johanna. Mulţi dintre ei se strecurară ușor pe lângă ea, unii 
chiar îi strigară un „Hei!“ când trecură mai departe. 

Johanna se chirci, protejându-și fața între genunchi și 
încolăcindu-se cu braţele. În cele din urmă întreaga turmă scăpă și 
tropăiala se stinse. Strigătele și cântările răsunau de pe dealuri, cum 
se fugăreau spre sud și spre nord de-a lungul Străzii Reginei. 

Jo se ridică pe picioare, privind atent de jur împrejur să nu o 
prindă un al doilea val. Chiar întuneric fiind, se vedea cum pământul 
fusese scormonit și călcat până se făcuse noroi. Poarta larg deschisă 


atârna într-o parte. Nu mai venea un al doilea val, dar zări o 
jumătate de duzină de indivizi în apropierea intrării. 

— Sunteţi bine? 

Johanna se îndreptă spre Stiletele rămase în curte. Nici nu ar fi de 
mirare ca evadarea să fi lăsat în urmă câţiva răniți. 

Apropiindu-se, nu văzu nicio urmă de sânge. Niciunul dintre 
fragmente nu șchiopăta, cu excepţia celui pe care ea îl botezase 
Henrik Răpănosul și care avea una din labele din faţă beteagă de 
când haita lui fusese zdrobită într-o avalanșă de pietre. Nu, acești 
șase indivizi nu se puteau hotărî dacă să plece sau să rămână. Se 
plimbau înainte și înapoi în cadrul porții și scheunau timorat privind 
întunericul dinaintea lor. 

Jo stătu o clipă la intrare, simțind aceeași îndoială ca și Stiletele 
rămase și derulând înapoi firul gândurilor ei cu câteva minute în 
urmă, înainte ca Tropicalii să ia hotărârea în numele tuturor. În cele 
din urmă, spuse: 

— Prieteni, trebuie să vă hotărâți, pentru că închid poarta. 

Niciunul dintre ei nu înțelegea samnorska, dar când ea își puse 
mâinile pe poartă și începu să o împingă, părură să priceapă cum 
stătea situaţia. Toţi, cu excepția lui Henrik Răpănosul, se strecurară 
repede înăuntru. Henrik rămase o jumătate înăuntru și o jumătate în 
afară, cu nările fremătând în vreme ce adulmeca aerul nopții. Se 
plimbă înainte și înapoi, apoi realiză că poarta se închidea în faţa lui. 
Scoase un scheunat încet și se retrase înăuntru. Jo trebui să ridice 
puțin poarta pentru a o așeza la loc, din cauza balamalei rupte. Dar 
lăsă ivărul unde căzuse jos. La naiba, dacă își dorea suficient de 
mult, Henrik nu avea decât să împingă poarta pentru a scăpa. 

Și acum... Johanna stătu în tăcere o clipă, încercând să pună cap 
la cap tot ce se petrecuse și să decidă ce sentimente o încercau vizavi 
de evenimentele serii. În cele din urmă, clătină din cap și se îndreptă 
spre scările care duceau în clădirea administrației. Avea de dat 
câteva telefoane. 


Ceilalți Copii numeau evenimentele serii „Marea evadare a lui 
Jo“. Unii dintre ei vedeau situatia foarte ilară. Consecințele? Poate 
erau la fel de neplăcute pe cât își imaginase Johanna, deși nu erau 


chiar atât de evidente și vizibile. În decursul următorului an, aleile 
lăturalnice și gropile de gunoi din satele din împrejurimi avură 
partea lor de solitari și duete, cerșetori fără niciun căpătâi care 
inoportunau oamenii sau intrau în case și furau, ori șterpeleau ce 
prindeau. Câţiva se întoarseră în Fragmentarium. Alţii se refugiară 
în noua „Ambasadă“ tropicală, deși Tropicalii păreau mai puțin 
încântați de noii lor recruți decât de solitarii locali. În ținuturile mai 
îndepărtate, braconajul crescu pe lângă ferme tocmai până la Munţii 
Colţilor-de-gheaţă. Mai mulți dintre nenorociţi fură spânzurați. Pe de 
altă parte, zece sau cincisprezece dintre ei deveniră parte din 
fermierii de la capătul civilizaţiei; haitele respective păreau 
mulțumite de aranjament. 

Majoritatea evadaților dispărură pur și simplu în marea 
sălbăticie. O vreme au fost văzuţi pe la trecătorile din munti, după 
care nu s-a mai auzit nimic despre ei. Pelerinul era de părere că mulți 
dintre cei dispăruți supraviețuiseră și își formaseră propriile haite. 

— Pot spune din proprie experiență, îi explică lui Jo, cu câteva 
zece-zile mai târziu, când o surprinse plângând. Când vremurile se 
ascut rău de tot, te combini cu fragmente cu care nici prin cap nu ti- 
ar fi trecut vreodată că vei schimba măcar un gând. Hei, uită-te la 
mine cum am ajuns! 

Această ultimă remarcă transformă suspinele în sughițuri de râs; 
știa că pelerinul era mai bine intenționat decât majoritatea oamenilor. 
Cu toate acestea, era sigură că tăcerea adâncă și întinsă din pădurile 
nordice înghițise viețile celor mai mulți dintre cei fugiți. 

Iar consecințele pe care le-a avut de suportat Johanna Olsndot? 
Lasând la o parte aproape toţi idioții ei de colegi care luau 
întâmplarea ca pe o glumă bună, fratele ei Jefri părea să privească 
incidentul cu o uimire neliniștită. Ea era sora care în mod normal 
avea grijă ca el să nu facă prostii. În concepția lui limitată, această 
inversare de roluri era cât se poate de stranie. 

Cioplitoarea-în-lemn chiar nu mai vorbise cu ea o perioadă. 
Maiestatea sa știa care sunt șansele de supraviețuire ale solitarilor în 
sălbăticie. Îngăduise construirea Fragmentariumului din aceeași 
bunăvoință pe care o arăta și față de veteranii de război... iar 
planurile lui Armonie fuseseră o încercare de a face mai mult loc 


pentru ca fragmentele solitare și bogate să poată rămâne în 
comunitate în siguranță. Mai mult, Johanna știa că evadarea era o 
palmă nu doar la adresa lui Armonie Veste-roșii, dar și pe obrazul 
Reginei. 

Poate datorită intervenției Pelerinului la Cioplitoarea-în-lemn, 
Fragmentariumul rămase deschis. Într-adevăr, o consecință fericită 
era cea pe care Johanna o prevăzuse: acum era spațiu după pofta 
inimii. Cioplitoarea-în-lemn nu făcu niciun gest de a-i muta pe cei în 
vârstă de acolo. Zidarul și ceilalți își păstrară barăcile în care locuiau 
fragmentele bătrâne și inapte, chiar așa osândite cum erau. Problema 
spațiului fu amânată pentru o vreme, iar Armonie pică drept fraierul 
arogant și incapabil care era de fapt! 

În primele zile după Evadare, Johanna și-ar fi putut oricând 
declara nevinovăția. La urma urmelor, probele care o incriminau 
erau circumstanțiale. Armonie era cel mai vehement acuzator al ei. 
Singurii martori oculari erau niște solitari cu mintea confuză, deși 
unii dintre ei credeau că ea fusese cea care deschisese poarta. 
Johanna fusese cât pe ce să-i mărturisească Pelerinului cum se 
petrecuseră lucrurile, doar că își dădu seama curând că el deja 
cunoștea adevărul. Apoi fu și mai aproape să-i povestească Ravnei 
Bergsndot că e nevinovată. Biata femeie îi devenise prietenă. 
Depindea de Johanna și avea deja mult prea multe pe cap și fără 
acest talmeș-balmeș al relațiilor oameni-haite. Dar zilele treceau și 
reputaţia Johannei creștea și se întărea. Da, era foarte încântată că de 
fapt nu făcuse ce credeau ceilalți că făcuse. Dar, la naiba, zarurile 
fuseseră aruncate și pe viitor indivizi ca Armonie s-ar putea gândi de 
două ori înainte să o calce pe coadă pe Nebuna-de-pe-Dealul-Navei- 
Stelare. 


CSoItO LL 4 


Trei ani după Bătălia de pe Dealul Navei Stelare 

Remasritlfeer fusese în slujba Marelui Magnat mai bine de doi 
ani. Longevitatea sa era o sursă constantă de uimire pentru 
Remasritlfeer, care nu agrease niciodată proștii, nici chiar cei putred 
de bogaţi precum Magnatul. Acești doi ani fuseseră un lanţ de 
misiuni care mai de care mai nebunești, unele mai periculoase decât 
aventurierul Remasritlfeer visase vreodată. Bineînţeles, acesta putea 
fi unul din motivele pentru care continua să lucreze pentru o haită 
atât de excentrică. 

Această din urmă probă de nebunie ar putea fi picătura care 
umplea paharul relaţiei lor. Explorarea Tropicelor. Aventura era mai 
periculoasă, mai țăcănită — la modul cel mai serios țăcănită! — decât 
orice îi ceruse până acum Magnatul. Dar cinstit vorbind, primele zile 
fuseseră magnifice. Remasritlfeer supraviețuise în întregime și, din 
două puncte de vedere, atinsese și chiar depășise realizările oricărui 
explorator din întreaga istorie a lumii. 

Din păcate, aceasta se petrecuse în urmă cu patru zece-zile. 
Magnatul pur și simplu nu știa când să renunţe. Gloria degenerase 
într-o plictiseală de moarte, zece-zile după zece-zile de eșecuri. 

— Odată și-odată trebuie să se termine. 

Cuvintele exprimau opinia sinceră a lui Remasritlfeer, dar erau 
spuse de pasagerul pe care îl adusese în această călătorie. Cea din 


urmă călătorie, dacă mai exista dreptate pe lumea asta. Chitiratifor 
era un sextet bine îmbrăcat care abia încăpea pe platforma de 
pasageri a aerostatului. Nacela Brizei Mării era un spaţiu înghesuit, 
unde fiecare gram era calculat cu grijă. Materialul izolant de jur 
împrejurul platformei pasagerilor era atât de subțire, încât anxietatea 
lui Chitiratifor se făcea auzită dureros de tare. Remasritlfeer putea 
vedea din loc în loc gheare și fălci cum ieșeau prin partiție. Pasagerii 
lui se țineau de cadrul cabinei cu toată forța de care erau capabili. Se 
mai auzeau și icnituri, când unii dintre membri vomitau în apele 
noroioase de dedesubt. 

Remasritlfeer flutură un semnalizator luminos înspre vasele 
Magnatului care navigau sub ei. Începură să tragă ceva mai iute de 
pripoane, lăsând briza mării de dedesubt să împingă ușor Briza Mării 
spre tărâmul mlăștinos. Același ritual avea loc de două ori zece-zile 
de la începutul acestui exercițiu oribil. Înainte de răsăritul soarelui, 
navele ușoare ale Magnatului pufăiau de zor, amestecând pilitură de 
fier cu diverse otrăvuri corozive și umpleau pungile de gaz ale Brizei 
Mării sau ale aerostatului de rezervă. Apoi, pe măsură ce briza 
dimineții se întețea, Remasritlfeer ridica balonul și naviga prin aer ca 
nimeni altul în istorie, ca nimeni altul în lume (dacă nu puneai la 
socoteală Larvele zburătoare). 

— Vom ajunge deasupra uscatului în câteva minute, Sire, îl anunță 
vesel pe Chitiratifor. 

Chitiratifor emise alte sunete nearticulate, apoi vorbi coerent. 

— Trebuie să arate cât mai bine, înţelegi? Stăpânul meu spune că 
Magnatul încă susţine că Tropicele îl vor face mai bogat decât a visat 
vreodată o haită. Dacă nu suntem convingători astăzi, se va învârti 
pe aici o veșnicie până face praf toată comoara aia a noastră. 

Comoara noastră? Chitiratifor și stăpânul lui, Prodotus, formau o 
pereche din cale-afară de obraznică. Trebuie să aibă vreun motiv. E 
drept că le oferiseră ajutoare cruciale care făcuseră din invențiile 
Magnatului — inclusiv aceste aerostate — aparate funcționabile. Cu 
toate acestea, Remasritlfeer simțea că-l privesc pe Magnat cu dispreț. 
Își dăduseră seama cum să se folosească de el și îi supăra foarte tare 
atunci când Șeful nu făcea cum sugerau ei. 


Mare păcat că în această situaţie în care se aflau, Chitiratifor și 
Prodotus aveau absolută dreptate. Remasritlfeer se uită înspre uscat. 
Vremea fusese perfectă până acum, dar în nord se adunau nori. Dacă 
se duceau spre sud, această după-amiază ar putea fi palpitantă. 
Pentru moment, tot ce făceau era să blocheze vederea în depărtare 
către bazinul junglei care alimenta Delta Fluviului. Chiar și în zilele 
cele mai senine, ochii unui Stilete nu puteau zări mai departe de atât. 
Delta se întindea spre nord dincolo de linia orizontului. Partea cea 
mai nordică era o vastă rețea de râuri mari care se formau din râuri 
mai mici și mai mici în care se vărsau pâraiele de munte de la 
marginea gheții arctice. Acele zone aveau propriile lor mistere și 
pericole. Ținuturile de acolo erau inspirația multor povești de groază 
care circulau și destinația expedițiilor lui Remasritlfeer însuși. 

Oricât de misterioase ar fi acele pământuri în mințile Stiletelor, 
nimic nu se compara cu misterul Deltei Inferioare, misterul și 
moartea pământului care se întindea la picioarele lor. Balonul plutea 
undeva la mai puțin de trei sute de metri altitudine. Detaliile se 
pierdeau în ceața umedă... dar, dacă te uitai drept în jos, puteai 
vedea apa întunecată și tulbure și smocurile de iarbă mocirloasă. Era 
greu de spus unde se terminau mlaștinile și unde începea uscatul. 
Vasele normale se împotmoleau în nisipul noroios care se întindea 
mai bine de o sută de mile de jur împrejur. Culoarea bălților și 
mirosul lor dăduseră numele acestor mlaștini înainte ca vreo haită să 
ajungă până la gura de vărsare a fluviului. Aveai nevoie de plute sau 
ambarcațiuni speciale pentru a ajunge atât de aproape precum flota 
Magnatului. lar eu sunt și mai aproape! gândi Remasritlfeer. Era un 
privilegiu cu care se întâlnea rar, pe care el o va păstra în suflet... 
când avea să scape cât mai departe de aici. Revenind la peisajul din 
fața ochilor, Remasritlfeer văzuse în Sălașul Răsăritean haznale care 
semănau cu bălțile de dedesubt, iar mirosul era ceva nemaiîntâlnit 
până acum, o combinaţie de putrefacție, transpiratie și plante exotice. 

Briza Mării înainta constant spre nord, cu o viteză nu mai mare 
decât a unei haite mergând la pas. Vântul și vasele care o trăgeau de 
jos reușeau să o mențină la altitudine, cruțându-i de moartea 
îngrozitoare ce curmase viețile celorlalți exploratori din trecut și 
întâmplător îi ținea și deasupra căldurii și umezelii din jungla 


tropicală. Iarba de dedesubt se transformase în copaci. Trunchiurile 
erau probabil sub apă, dar metru după metru, pe măsură ce balonul 
aluneca spre nord, aceste trunchiuri deveneau din ce în ce mai 
groase, acoperite cu tot mai mult nămol din Deltă. 

— Mare parte din ceea ce vedem noi acum este deasupra nivelului 
mării, cu excepţia furtunilor și a mareelor, spuse Remasritlfeer. 

Chitiratifor scosese mai multe boturi afară și privea în jos. 

— Cât mai avem de zburat? 

— Trebuie să ajungem undeva mai sus, spre est. 

Remasritlfeer urmărise navele Magnatului de la sol și parâmele 
cu care erau trași. Era convins că și Magnatul stătea cu ochii pe ei. Cu 
siguranță, dacă Magnatul ar fi stat acasă în Sălașul Răsăritean, 
nebunia aceasta ar fi fost abandonată de mult. Chiar dedesubt, 
recunoscu un pâlc de copaci pe care îl folosise ca reper în ultimele 
zboruri aici. Făcu semn navelor să cârmească spre soare-răsare. Briza 
Mării se cabră ușor, trasă de odgoane. Pământul de dedesubt se 
aplecă într-o parte. Remasritlfeer luă o alură de ghid turistic. 

— lar acum vom vedea orașul dispărut din legende, Marele Cor al 
Tropicelor. 

Poate că era un oraș, cu sute de Stilete. 

Pe măsură ce înaintau pe uscat, vedeau mai mult. Mii de Stilete. 
Mai mult. Poate la fel de mulți cum povesteau legendele. Și nicăieri, 
nici picior de haită coerentă. Oriunde întorceau privirea, vedeau 
doar o mulțime vastă de indivizi săraci cu duhul. Sunetul... sunetul 
era în limitele tolerabilului. Briza Mării era la câteva sute de picioare 
deasupra, mult prea sus pentru ca orice sunet mental să o ajungă. lar 
sunetele haitelor care se auzeau erau în registrul limbajului inter- 
haită normal. Unele dintre ele ar putea fi chiar articulate, dar 
acordurile ce răsunau din mii de timpane erau golite de orice sens. 
Era ca o elegie stranie a extazului. Până și aroganţa lui Chitiratifor 
părea să pălească sub gravitatea tânguirilor. Remasritlfeer simțea 
aerostatul legănându-se când sextetul se strângea grămadă. Glasul 
lui trăda un amestec de groază și fascinatie. 

— Atât de mulți. Atât de aproape unul de celălalt. Este... într- 
adevăr un Cor. 


— Corect! răspunse Remasritlfeer vesel, deși la fel fusese și el 
afectat primele dăţi când ajunsese pe aici. 

— Dar cum mănâncă? Cum pot dormi...? 

„Într-o continuă orgie — continuarea rămase nerostită, dar 
Remasritlfeer aproape auzi tare gândul lui Chitiratifor. 

— Nu cunoaștem detalii, dar dacă vom cobori... 

- Nu! Să nu coborâm! 

Remasritlfeer rânji în sinea lui și continuă. 

- Dacă mai coborâm, vom observa că indivizii arată pe jumătate 
morti de foame. Cu toate acestea, aici există și clădiri. Vezi acolo? 

Scoase un sunet arătând într-o parte. Într-adevăr, se zăreau 
structuri din lut, unele reduse la stadiul de fundaţie la baza unei 
construcții mai noi, care și ea la rândul ei era acoperită de o structură 
mai nouă. Nicio haită coerentă nu ar fi putut zidi asemenea 
așezăminte dezordonate, care abia puteau fi recunoscute drept 
așezăminte artificiale. 

Din loc în loc, câte cinci sau șase generaţii de structuri din lut 
erau puse unele peste altele, o mixtură haotică de movilă de gunoi, 
piramidă și cocioabă cu mai multe etaje. Înăuntru probabil era plin 
cu scorburi și șanțuri, căci se vedeau Stilete mișunând înăuntru și 
afară. Remasritlfeer recunoscu zona din zborurile trecute. Se observa 
o oarecare noimă în organizare, ca și cum inițial existase un plan 
pentru câteva zile, măturat apoi de un alt plan „urbanistic“. În câteva 
zece-zile toată configurația locului avea să fie schimbată. 

— Încă treizeci de metri ar fi suficient! 

Făcu semn echipajelor de pe navele Magnatului să coboare 
ancora. De fapt, pilotarea aerostatului tras de jos cu parâme era 
rareori atât de precisă. Dar astăzi briza era ușoară ca mătasea cea mai 
fină. 

— În față avem Marea Piaţă de desfacere. 

Simti o regrupare în haita de deasupra, Chitiratifor își făcea curaj 
să-și îndrepte boturile din nou peste balustradă. Apoi îl auzi 
exclamând uimit: 

— Asta se numește o mare piață?! 

- Păi, așa i-a spus Magnatul. 


Obiectiv privind, piața respectivă nu era decât un petic de noroi 
bătătorit, lat de cincizeci de picioare, dar Magnatul avea talentul 
unui comis voiajor de a înfrumuseţa realitatea. Câteva minute 
Remasritlfeer fu prea ocupat pentru conversație. Doi dintre membrii 
săi se cățărară peste balustrada aerostatului pentru a arunca o ancoră 
în jos, în timp ce striga din toate puterile „salutaaree“ către Stiletele de 
dedesubt. Desigur, gură-cască se găseau mereu pe aici, deși uneori 
păreau să uite scopul acestui exercițiu. Astăzi însă răspunsul fu 
imediat. Trei Stilete alergară înspre centrul spaţiului deschis. Veneau 
din puncte total diferite și fără nicio îndoială erau solitari. Doar 
atunci când se aflară la câteva picioare unul de celălalt începură să 
dea semne de coordonare. 

Apoi începură să se învârtă stângaci în loc, încercând să muște 
din sfoara pe care Remasritlfeer o aruncase în jos spre ei. În cele din 
urmă, doi dintre ei stătură nemișcaţi și un al treilea se urcă pe ei și 
înhățară odgonul. Pe urmă apucară toți trei de sfoară și începură să o 
învârtă de jur împrejurul unui stâlp de lut. 

Chitiratifor nu părea impresionat de această dovadă de 
colaborare locală. 

— Acum suntem prinși aici, nu-i așa? Ăștia ne pot trage în jos cu 
totul. 

— Exact, dar nu vor încerca mai mult de atât. Dacă se întrec cu 
gluma, pur și simplu tăiem sfoara și ne luăm zborul spre casă. 

- Aha, da, bineînțeles. 

Chitiratifor rămase tăcut o vreme, dar sunetele mentale care se 
auzeau erau intense. 

— Păi, atunci, să purcedem. Avem un eșec de observat și vreau 
câteva detalii pentru raportul devastator pe care îl voi întocmi pentru 
angajatorii noștri. 

- Cum spui tu. 

Remasritlfeer era cel puţin la fel de nerăbdător ca toată lumea să 
abandoneze Proiectul Tropical al Magnatului, care se dovedise un 
mare fâs, dar nu avea chef să pară de acord cu mercenari din ăștia cu 
urechile ferfeniță. 

— Un moment, să pregătesc trocul. 


Remasritlfeer se aplecă și deschise trapa de pe fundul 
aerostatului. Încărcătura lor se afla într-un butoi cu doage de lemn 
pus dedesubt. Nu părea să fi luat apă în timpul ascensiunii. 

— Suntem gata, băieți? 

Remasritlfeer adresase cuvintele spre butoi. 

— Da, să trăiţi! 

— Normal! 

— Să mergem! 

Cuvintele ieșeau toate îngrămădite dinăuntru, răspunsul a câteva 
duzini de creaturi aflate acolo. 

Remasritlfeer turnă cu polonicul într-un paner câteva sepii care îl 
priveau cu niște ochi mari și nedumeriți. Zecile de tentacule 
fluturară spre el. În toată vânzoleala nu se auzea niciun sunet de 
teamă. Își aplecă un bot până la câțiva centimetri de suprafața 
zdrenţuită a panerului. Sepiile erau foarte înghesuite în spațiul 
strâmt, dar asta era cea mai mică dintre problemele cu care se vor 
confrunta în curând. 

- OK! Deci știți care-i planul. 

Ignoră strigătele pițigăiate de aprobare entuziastă și continuă: 

— Stati de vorbă cu indivizii de jos... 

- D-da, da, d-da! Cerem permisiune de aterizare. Mai mult negoț. 
Drepturi de folosire a portului. Da, da! Da! 

Vocile se uniră într-un Cor clipocitor, glasurile unei duzine de 
creaturi, fiecare cu amintirile ei vorace, fiecare mai inteligentă decât 
oricare dintre solitari, dar atât de zăpăcite încât Remasritlfeer nu-și 
putea da seama cât de inteligenți erau cu adevărat. 

— Prea bine atunci! încheie el, renunțând la orice tentativă de a le 
mai da ultimele instrucţiuni. Baftă multă! 

Prinse mânerul panerului de funia de acostare și îi dădu drumul 
în jos. 

— P-p-p-aaa, cu bineee! 

Clinchetul vocilor venea atât din paner, cât și de la mulțimea 
aflată în butoiul de lemn. La mare distanţă sub coșulețul cu sepii, 
spațiul mlăștinos de dedesubt era tot gol cu excepția câtorva Stilete. 
În mod normal, era un semn bun că protocolul putea fi observat. De 
sus se auzi vocea lui Chitiratifor: 


- Deci de ce nu trimitem jos întregul butoi cu pești? 

- Magnatul dorește să vadă cum decurge întâlnirea, apoi poate 
mai trimite jos câteva cu alte instrucțiuni. 

Chitiratifor rămase tăcut o clipă, probabil urmărind panerul cum 
cobora legănându-se de-a lungul odgonului de acostare. 

— Șeful tău e nebun de legat. Ştii asta, da? 

Remasritlfeer nu răspunse și Chitiratifor continuă: 

— Vezi tu, Magnatul este o peticeală autoconfecționată. Jumătate 
din el este un sămădău zgârie-brânză. Dar cealaltă jumătate este 
alcătuită din patru puiandri țăcăniți, aleși tocmai pentru imaginația 
lor tembelă. Ceea ce ar putea fi o idee bună, dacă zgârciobul ar fi 
partea dominantă. Dar zgârcitul e dus de nas de ceilalți patru 
aventurieri. Așadar, probabil înţelegi motivul pentru care tot 
frământă lutul pe aici? 

Remasritlfeer nu putu rezista să arate că înțelegea cât de cât ce se 
petrecea. 

— Pentru că-i place să numere Stiletele? 

— Ce face?... Da! Contabilul din el estimează câte Stilete sunt la 
Tropice. 

- Ar putea fi mai mult de o sută de milioane. 

— Corect. Și atunci cei patru aventurieri au realizat că piața de aici 
întrece oricare altă piață din lume! 

- Păi, Magnatul e mereu în căutare de pieţe noi, cu cât mai mare, 
cu atât mai bine. 

De fapt, cea mai mare obsesie a Magnatului era să găsească piețe 
noi, motorul tuturor acțiunilor sale. Doi dintre membrii lui 
Remasritlfeer continuară să supravegheze coborârea sepiilor. 
Monologurile lor entuziaste încă se mai auzeau. Panerul avea să 
ajungă la sol în doar câteva minute. 

Dinspre platforma pasagerilor se auzeau în continuare voci 
enervate. 

- Magnatul tău are o groază de idei tâmpite, inclusiv convingerea 
că va câștiga putere prin comerţ. Însă de data asta... și ce dacă 
Tropicele au... care era cifra aia halucinantă? Ideea e că aceste 
milioane sunt animale, sunt o gloată fără minte. Tropicele n-au nicio 
valoare decât dacă îi omori pe toti și te folosești de pământ. Între noi 


fie vorba, și mă bazez pe discretia ta, șefului meu începe să i se ia de 
aventura asta tropicală. Ne stoarce de resurse, descoperirile 
tehnologice pe care Prodotus le pune la dispoziție, platforma 
industrială din Sălașul Răsăritean. Nebunia asta trebuie să înceteze 
în acest moment! 

— Hmmm, sper că șeful tău nu a fost atât de categoric cu șeful 
meu. Magnatul nu reacționează... favorabil ... când i se comandă ce 
să facă. 

- Ei, stai fără grijă, Prodotus e mult mai diplomat decât mine. Eu 
sunt doar un biet angajat, ca și tine... ă-ă... mai discutăm și noi, ne 
mai spunem nemulțumirile la adresa șefilor. 

Nici Remasritlfeer nu stătea mai bine la capitolul diplomaţie, dar 
își dădea seama când cineva îl testa să vadă cum reacționează. Fu cât 
pe-aci să-și dea drumul la limbă, să le strige celor șase ticăloși de 
deasupra unde să și-l bage pe Prodotus și planurile lui mișelești. Dar 
nu. Stai cuminte. 

După un alt moment de tăcere, Chitiratifor schimbă subiectul. 

— Sepiile vorbitoare aproape au ajuns pe pământ. 

— Îhî. 

Din butoiul de lemn, și celelalte sepii rămase își manifestau 
nerăbdarea. După toate aparențele, își puteau auzi semenii de 
dedesubt. 

— Șeful tău i-a spus șefului meu că ăsta va fi sigur un test. Dacă 
eșuează, putem pleca acasă. Eu zic că ar fi o veste bună... și totuși, 
cine altcineva decât o haită dilie ar putea paria pe o sepie imitatoare? 

O întrebare cât se poate de rezonabilă, doar că, din păcate, 
Remasritlfeer nu avea niciun răspuns la îndemână care l-ar fi făcut 
pe Magnat să arate ca un idiot. 

- Păi, nu sunt chiar sepii. 

- Arată încântător. Mie îmi plac sepiile. 

- Dacă ai gusta din apa în care stau, nu ti s-ar mai părea atât de 
gustoase. Carnea lor este aproape necomestibilă. 

Remasritlfeer nu mâncase niciodată carnea ciudatelor cefalopode, 
însă unele haite din mările sudului care pescuiau în zona atolilor din 
vestul îndepărtat cunoscuseră inteligența creaturilor, dar și gustul 
cărnii lor aproape insuportabil. Magnatul și plăcerea lui de a 


colecționa zvonuri fantastice îl trimiseseră pe Remasritlfeer în partea 
cealaltă de lume să viziteze insulele respective, să stea de vorbă cu 
băștinașii și să aducă acasă o colonie din acele stranii moluște. Ceea 
ce pornise la fel de absurd ca aventura aceasta sfârșise prin a fi cea 
mai captivantă perioadă din viaţa lui Remasritlfeer. 

- Și animăluțele astea chiar pot vorbi. 

- Dar e o bălmăjeală, ca vorbitul unui solitar. 

- Nu, sunt mai inteligente de-atât. 

Poate. 

— Sunt atât de deștepte, încât Magnatul a pus la cale testul pe care 
îl vom face astăzi. 

Aha, încă o toană de-a Magnatului. 

- Da, planul lui secret. Nu-mi pasă ce este, atât timp cât e ultima 
încercare... 

Chitiratifor rămase tăcut un moment, probabil urmărind panerul 
cum cobora ultimele picioare până la pământul noroios. Și alții 
urmăreau. Intens. Pe marginile locului deschis, unde gloate 
nenumărate se învârteau și se amestecau, capetele se întorceau, mii 
de ochii urmăreau Briza Mării și pachetul mic care cobora din ea. 
Fusese nevoie de multe zece-zile de zbor cu aerostatul... și câteva 
bijuterii cu adevărat scumpe... pentru a impune acest spațiu deschis 
și câteva reguli respectate cât de cât în vederea schimbului care avea 
să aibă loc. 

- OK, spune-mi, să nu mor prost, izbucni Chitiratifor, 
nemaiputându-și ţine curiozitatea în frâu, ce ai de gând să faci cu 
peștii respectivi? 

- După planul strălucit al bosului? 

Remasritlfeer încercă să-și ascundă toate îndoielile și sarcasmul 
din voce. 

— Spune-mi, Chitiratifor, tu realizezi unde ne aflăm acum? 

— Suntem înțepeniți chiar deasupra centrului celui mai mare Cor 
al nenorocitelor-de-Stilete din lume! șuieră Chitiratifor printre dinti. 

- Exact. Niciun explorator nu a ajuns atât de aproape. Flota 
Magnatului este ancorată la șase sute de metri depărtare de țărm. 
Nici o altă expediţie nu a pătruns mai în interior. De-a lungul 
vremurilor, cine știe câți aventurieri au încercat să atingă inima 


Tropicelor de Nord, fie cu piciorul, fie navigând pe Delta Fluviului. 
Te confrunți cu tot felul de mirosuri pestilenţiale și de bestii ciudate 
pe drum, dar reușești să supraviețuiești. Eu, unul, am supraviețuit. 
Cu toate acestea, exploratorii care pornesc mai spre sud dispar cu 
toţii, sau se întorc dezmembrați, aproape lipsiţi de judecată, singurul 
lucru pe care-l mai pot îndruga sunt poveștile care circulă despre 
Tropice. lar acum, eu și cu tine suntem aici, la doar o mie de picioare 
de miezul acestei lumi neexplorate. 

— Așa! Și care e ideea?! 

Chitiratifor încercă să adopte un ton cât mai repezit și trufaș, dar 
îl trădă un tremur ușor al vocii, iar Remasritlfeer îl putea auzi 
zgâriind cu ghearele lemnul platformei de pasageri. Poate că tipul 
apucase în sfârșit să se uite mai bine la creaturile de pe uscat, la 
tumultul necontenit al mulțimii din jurul spațiului gol de dedesubt. 
Având în vedere căldura, nici nu era de mirare că Tropicalii erau 
înveșmântați doar în zdrenţe și gablonţuri. Lăsând însă 
îmbrăcămintea la o parte, cei mai mulți dintre ei erau complet diferiți 
de Stiletele din Nord. Blana lor era subțire. Majoritatea aveau 
smocuri de păr în jurul labelor, dar erau aproape lipsiți de blană pe 
coaste și pe burti. Erau atât de mulți, încât chiar și de la o înălțime de 
trei sute de metri le puteai auzi sunetele mentale. Corul acela 
extraordinar era cu adevărat cel mai tulburător aspect al locului și 
probabil cauza stării de panică de care fusese cuprins Chitiratifor. 

Acum privirile lui Remasritlfeer erau îndreptate spre panerul de 
jos. Prin protocol, cele trei Stilete nu aveau voie să se atingă de el 
până când sfoara nu se lăsa în jos de tot, dar Remasritlfeer se mișca 
încet și relaxat. Își întrerupse coborârea și doi dintre membrii săi 
aflați la capetele opuse ale aerostatului examinară atent panerul. 
Coșul părea să fie cam la douăzeci de picioare de pământ. Era timpul 
să-l coboare de tot. Și apoi... Remasritlfeer nu avea idee ce se va 
întâmpla după aceea. 

— Problema mea?... Păi, îți dai seama ce-ar fi dacă am ateriza 
acolo jos? 

— Ar fi curată nebunie! 

Greu de spus dacă replica lui Chitiratifor era un răspuns sau o 
reacţie la întrebarea lui Remasritlfeer. Apoi continuă: 


— O haită coerentă acolo jos, înconjurată de milioane nesfârșite de 
Coriști? Mintea i s-ar dezintegra în câteva secunde. A... aș fi ca un 
bulgăre de cărbune aruncat într-un cazan cu fier topit. 

- Da, exact așa s-ar întâmpla dacă tu sau eu am fi aruncați în 
mulțime, însă uite: ca urmare a vizitelor noastre trecute, acum au 
lăsat un spațiu liber în mijloc. Sunt doar trei Stilete în acel loc, cei 
care manevrează funia. Gloata păstrează o distanță de aproape zece 
metri. Situaţia ar fi inconfortabilă și ar trebui să exerciţi un control 
absolut asupra propriei minţi, dar o haită ar putea supraviețui acolo 
jos. 

Chitiratifor emise un mârâit disprețuitor care se amestecă în 
sunetele de frică. 

— Aud de jos presiunea. Spaţiul liber este doar o bulă minusculă 
de luciditate în mijlocul demenţei. Corul nu tolerează elemente 
străine. Dacă ai fi pe sol, preţiosul tău loc liber ar dispărea într-o 
clipită. 

— Dar nimeni nu știe cu adevărat, corect? Dacă Magnatul ar 
cobori în siguranţă la sol haite, tot acest proces anevoios de negoț ar 
putea accelera. 

— Ah, dar teoria ta poate fi verificată cât se poate de simplu. Tot ce 
ai de făcut e să dai drumul unei haite... 

Chitiratifor ezită, alegându-și cuvintele cu mare grijă: 

— Pur și simplu găsești un criminal condamnat, oferă-i libertatea 
cu condiția să coboare în mijlocul drăguților de Tropicali de jos, să 
stea puţin de vorbă. 

— Din păcate, nu avem cu noi niciun prizonier condamnat care să 
ne ajute. Magnatul e de părere că sepiile vorbitoare sunt varianta cea 
mai bună disponibilă. 

Raționamentul suna foarte slab chiar și pentru Remasritlfeer. 
Ăsta era Magnatul: avea o mulțime de idei, dar cea mai mare parte a 
lor erau absurde. Singurii pe care Magnatul îi convinsese în acest caz 
erau sepiile însele, care păreau extraordinar de entuziasmate să stea 
de vorbă cu străinii. Te întrebai cum supraviețuiseră astfel de făpturi 
în univers, căci carnea rea la gust nu era chiar cea mai sigură metodă 
de apărare. 

Chitiratifor se chinui să chicotească. 


— Asta e soluția-minune la care tot bătea Magnatul apropouri? Și 
tu vei raporta corect tot ce se va întâmpla? 

Remasritlfeer ignoră tonul superior. 

— Desigur. 

- Prea bine, atunci, să dăm drumul peștilor! mârâi Chitiratifor 
batjocoritor. 

OK, prieteni, multă baftă! 

De la o înălțime atât de mare, ultimii metri de parcurs erau 
întotdeauna complicați, dar Remasritlfeer avea experiență din 
belșug. Moluștele nu aveau să fie afectate de sunetele mentale ale 
corului, minţile sepiilor erau tăcute precum fantomele. Întrebarea 
care se punea era cum va reacționa Corul în prezența unor vorbitori 
ne-coriști. Câţiva dintre membrii lui care urmăreau marginea 
spațiului deschis putură observa un soi de tensiune stranie care se 
răspândea prin mulțime. 

Remasritlfeer mai fusese martor la o asemenea tulburare în 
trecut. Corul nu era o minte coerentă, totuși, mici părți din el 
comunicau limpede unele cu altele, iar acele sunete mentale 
parcurgeau zeci de metri, creând șabloane de concentrare mai largi 
decât văzuse el vreodată cu excepția liniilor de santinelă. 

— Sunetul mental al Corului! se auzi vocea lui Chitiratifor, 
încărcată de tonuri de uimire. Devine din ce în ce mai puternic! 

Chitiratifor începu să se agite în jurul platformei de pasageri, 
cuprins de oroare, făcând aerostatul să tresalte și să se balanseze. 

Remasritlfeer scoase un mârâit enervat. 

— Amice, stăpânește-te! 

În realitate, sunetul mental al Corului chiar se înteţise, o 
combinaţie de dorință, furie, plăcere și interes intens, un vacarm în 
continuă creștere. Dacă toate Stiletele de dedesubt ar fi putut gândi 
într-un singur tot... atunci ar fi putut ajunge până sus. Și ar fi putut 
distruge Briza Mării. Apoi realiză că, deși sunetele erau mai tari și 
mai unificate, se mai petrecuse și o altă schimbare. Aproape toate 
sunetele de joasă frecvenţă încetaseră. Dispăruseră gemetele și 
limbajul inter-haită, murmurul constant care venise dinspre gloată. 
Era atât de liniște în sunetele joase, încât putea auzi oftatul Fluviului, 
pe măsură ce mătura ușor țărmurile și iarba înaltă a Deltei. 


Chiar și sepiile, atât cele din butoiul de pe navă, cât și cele din 
panerul de negoţ, își încetaseră sporovăiala croncănitoare. Parcă 
întreaga lume se oprise pentru o clipă să urmărească ce avea să se 
petreacă. 

Ochii depărtaţi ai lui Remasritlfeer îi spuneau că panerul 
ajunsese la sol. În același timp, funia cu care coborâse moluștele se 
lăsă moale între fălcile lui. Ura, aterizare la punct fix! 

Acum auzea glasurile ca de clopoței ale sepiilor care stăteau de 
vorbă cu cele trei Stilete de la punctul de primire. Recitau exact 
poezia comercială pe care le-o băgase Magnatul în capete, exact ce ar 
fi spus și Remasritlfeer dacă el ar fi avut curajul să aterizeze în 
mijlocul acestui infern (deși Remasritlfeer ar fi vorbit pe o singură 
voce în loc de o duzină de țârâituri din gurile a o duzină de moluște). 

Cele trei Stilete de lângă paner nu reacționară imediat. Tăcerea 
aceea joasă, sinistră, se prelungi încă o clipă. După care fu urmată de 
o izbucnire de sunete mentale care aproape îngheță inimile lui 
Remasritlfeer, o furie atât de sonoră, că parcă venea din el însuși. Din 
toate direcţiile, miriada de Stilete încălcă protocolul pe care atât se 
chinuise Remasritlfeer să-l impună, îmbrâncindu-se spre coșul cu 
sepii. 

Valul de furie amorti mintea lui Remasritlfeer, dar văzu și 
înregistră ce se întâmplă după aceea: mulțimea se repezi înspre locul 
gol ca o undă monstruoasă, adâncă de cinci și zece Stilete. Curgeau 
din toate direcţiile, spațiul liber umplându-se în mai puțin de două 
secunde. Panerul rămăsese undeva sub gloată. Se auziră milioane de 
țipete. Frenezia dură aproape un minut, suficient cât atacatorii să se 
arunce unii grămadă peste ceilalți. În cele din urmă mulțimea se 
retrase, lăsând în urmă ceva ce s-ar fi putut numi spațiul gol pe care 
îl conveniseră cândva. Printr-o minune, odgonul de care era legată 
Briza Mării rămăsese pe poziţie, dar coșul cu sepii se făcuse țăndări. 

Dinspre butoiul de lemn se auziră vocile celorlalte moluște 
rămase sus: 

— Ce s-a întâmplat? Unde sunt? Ce s-a întâmplat? 

— Îmi pare rău, prieteni. 

Spaţiul liber pentru negot era aproape complet restaurat, cei care 
mai rămăseseră se îndreptau șchiopătând spre tovarășii lor. 


Remasritlfeer nu zări nici urmă de sepie în noroiul călcat în picioare. 
Chitiratifor scoase un râset satisfăcut. 

— Un test excelent. Exact cum am prezis. OK, amice, e timpul să 
ridicăm ancora și să ne mișcăm fundurile înapoi spre lumea 
normală. 


Patru ore mai târziu, Remasritlfeer, sepiile supraviețuitoare și 
Chitiratifor se aflau înapoi în siguranță pe nava Magnatului. 
Petrecuseră trei ore înfruntând una dintre cele mai violente furtuni 
de după-amiază pe care le cunoscuse Remasritlfeer în viaţa lui. Chiar 
și acum, vântul sufla de-a lungul punţii Haitei Haitelor, făcând 
acțiunea de recuperare a aerostatului aproape imposibilă. La naiba, 
echipajul de aterizare ar trebui să-i dea drumul să plutească departe 
de ei înainte ca gazul rămas în el să ia foc. 

Remasritlfeer își ținea capetele în jos, împingând butoiul de lemn 
de-a lungul punţii, spre adăpost. Ploaia îl udase de mult până la 
piele; era de mirare că se mai putea concentra. Sepiile continuau să 
pălăvrăgească. 

— De ce... de ce... de ce nu ne-ai lăsat să încercăm din nou... din 
nou? 

— Gura! șuieră la ele Remasritlfeer. 

Magnatul chiar le ordonase să încerce de câte ori avea să fie 
nevoie. Înainte de a veni furtuna, cel puţin patru din membrii lui 
Remasritlfeer ar fi sacrificat restul de maniaci suicidali pentru 
îndeplinirea ordinului; al cincilea dintre ei avea o simpatie maternală 
față de sepiile respective. Instinctul matern, furtuna și groaza lui 
Chitiratifor fuseseră mai convingătoare decât dispozițiile 
Magnatului, decizie care le salvase probabil viața. 

Legă butoiul în adăpost și stropi cu apă peste sepii. În spatele lui 
îi putea zări pe membrii lui Chitiratifor chirciți peste balustradă, 
vomitând în mare. Dincolo de balustradă în depărtare, mlaștinile 
coastei se zăreau ca o umbră întunecată în spatele ploii. 

În decursul acestor ultime zece-zile, Remasritlfeer realizase mai 
mult decât oricare alt explorator din istoria Tropicelor, dar acum știa 
că niciodată nu va putea pune piciorul pe pământurile de acolo. 


Nicio haită coerentă nu va fi capabilă, nu va supraviețui pentru a 
povesti. 

Remasritlfeer se scutură. Acum venise momentul să facă o baie, 
să se usuce... și să se pregătească pentru cea mai grea misiune a 
zilei: Trebuia să-l convingă pe Magnat că, indiferent cât de mare era 
piața, indiferent cât de excentrică imaginația lui, unele vise chiar nu 
pot deveni realitate. 


COOOL 


Zece ani după Bătălia de pe Dealul Navei Stelare 

Domeniul Cioplitoarei-în-lemn se întindea de-a lungul Coastei de 
Nord-Vest a continentului. Regiunea de nord a Domeniului, 
pământurile din jurul Dealului Navei Stelare fuseseră ocupate după 
ce Jupuitorul fusese învins și imperiul lui cucerit. Acest ținut se găsea 
la două sute de kilometri de cercul polar arctic. Lumea Stiletelor era 
un tărâm plăcut cu o climă prietenoasă, foarte asemănător cu Vechiul 
Pământ al primei civilizații umane. Desigur, „plăcut și prietenos“ 
erau termeni relativi. lernile arctice, chiar și de-a lungul coastei, cu 
briza caldă a oceanului, erau cumplite. Insulele erau înghiţite de 
ghețuri, pătura de omăt devenea și mai groasă, noaptea era 
nesfârșită, adeseori atât de vijelioasă, încât nici nu puteai zări stelele 
pe cer. 

Pe de altă parte, verile... Ravna nu își imaginase că ar putea 
exista un asemenea contrast într-un mediu natural. Zăpada se topea 
aproape în întregime ori se ascundea în dealurile mai înalte sau în 
ghețarii de deasupra lor. Anul acesta adusese ploi de primăvară din 
belșug; și un verde-crud strălucitor se răspândise de la un capăt la 
altul al codrilor, câmpiilor, ogoarelor fermierilor, peste întreaga lume 
până la capătul pădurilor, de unde începeau ghețurile veșnice. lar 
astăzi, astăzi era frumos chiar și dincolo de păduri. Ploile încetaseră, 
cerul era limpede cu excepția câtorva nori albi și durdulii plutind 


deasupra insulelor din depărtare. Aici, într-o zi senină de vară, 
soarele stătea deasupra liniei orizontului cât era ziua de lungă. Până 
la prânz se cățăra în înaltul cerului și acolo rămânea tot restul zilei, 
ca într-o nesfârșită după-amiază. 

Și era cald! Era chiar torid! 

Printr-o coincidență norocoasă, Ravna și Johanna își aleseseră 
chiar ziua aceasta să viziteze piețele din Insula Tăinuită. Coborâseră 
Dealul Navei Stelare cu funicularul, apoi luaseră feribotul de-a 
lungul celor o mie cinci sute de metri ai canalului care separa vechea 
capitală a imperiului Jupuitorului de continent. Acum pășeau de-a 
lungul străzilor largi, pietruite, bucurându-se de soare, de lumină și 
căldură. 

Majoritatea haitelor localnice își scoseseră vestele și jambierele. 
Un grup de haite era aliniat pe o parte a străzii, săpând la șanțul de 
canalizare. În locurile unde blana le era mai rară se vedeau broboane 
de sudoare. La o sarcină atât de ușoară precum săpatul de șanțuri 
cele trei haite erau capabile să lucreze într-un fel de super- 
coordonare inter-haite, pământul fiind luat cu lopata, răsturnat în 
găleți și apoi transportat în altă parte într-o sincronizare perfectă. 

Aceștia nu erau sclavii de pe vremea Jupuitorului și a lui Otel. 
Când Ravna și Johanna se apropiară, super-haita păru să le observe 
prezenţa și pentru o clipă își reluară identitățile separate, dându-le 
binețe cu glasuri umane. Ravna îl recunoscu pe cel din mijloc fiind 
arhitectul orașului din epoca Jupuitorul-Iyrathect. 

Ravna și Johanna traversară strada și se amestecară printre ei. 
Acest simplu gest încă stârnea uimire în rândul haitelor locale. Două- 
picioare puteau veni pur și simplu la tine, să te bată pe umăr și să 
poarte o discuţie inteligentă, fără nici cel mai mic semn că ar 
interfera cu sunetele mentale. Majoritatea haitelor se bucurau de 
această apropiere, odată obișnuiți cu ea. Dar pe străini acest gest îi 
înfricoșa. Ravna știa că multe haite din Republica Lacurilor Lungi 
credeau că oamenii sunt cadavre vorbitoare. 

Johanna stătu de vorbă cu doi dintre ei care nu cunoșteau prea 
bine samnorska. Ravna schimbă câteva cuvinte cu arhitectul 
orașului, aflând mai multe despre reparaţiile la care lucrau, 


răspunzând întrebărilor haitelor despre echipamentul care îi fusese 
promis de mai bine de un an. 

— Avem probleme cu sursele de energie. Dar le veți primi la timp 
să vă ajute cu zăpada. 

Apoi cele două își continuară drumul către strada principală a 
Insulei Tăinuite. 

- Johanna, cred că astăzi e cea mai frumoasă zi pe care am avut-o 
vreodată aici. 

În spatele acoperișurilor caselor se înălțau dealurile de unde 
coborâseră. Noul Castel de pe Dealul Navei Stelare semăna cu 
castelele din poveștile cu zâne, iar pe panta care cobora de la Castel, 
fuzelajul navei spaţiale strălucea verde irizat. 

Femeia mai tânără zâmbi. 

— E foarte frumos, într-adevăr. 

Haitele treceau pe lângă ele înainte și înapoi, încercând să se evite 
pe cât de mult posibil. Circulaţia căruțelor și a caretelor trase de 
Kherporci era interzisă în această zonă a orașului, lăsând strada 
liberă doar pentru haite. În față se zăreau chiar și câțiva oameni, cei 
mai mari dintre Copiii refugiați, acum adulți și cu afacerile lor locale. 
Pentru moment, Ravna aproape își putea imagina... 

- Parcă suntem pe undeva aproape de civilizație. 

Johanna își păstrase zâmbetul pe buze, dar în ochi i se putea citi 
nedumerirea. 

— Nici nu se poate compara cu Laboratorul Superior. 

Din ce știa Ravna, Laboratorul Superior fusese o rețea de barăci 
pe planeta lipsită de atmosferă a unei stele roșii pitice. 

- lar înainte de Laborator, continuă Johanna, am fost pe Straum. 
Unde erau orașe și parcuri și... Pe când aici? Bine, să spunem că ne- 
am obișnuit de parcă am fi fost aici de când lumea, dar unde vezi tu 
urmă de civilizație? 

Ravna avea propria ei opinie față de civilizaţia straumli și vreme 
de zece ani își ţinuse această părere doar pentru ea. Așadar, nu 
răspunse decât: 

— Unele detalii sunt evidente, altele mai puţin. Aici sunt și 
oameni, și extratereștri; această coabitare nu se poate realiza decât în 
foarte rare cazuri în afara civilizației. Străzile sunt curate și largi. Știu 


că haitele au nevoie de spaţiu suplimentar, dar... locul acesta arată 
aproape ca un parc istoric într-un oraș dintr-o lume multi- 
dimensională. Putem să ne prefacem că tehnologia este ascunsă pe 
undeva, probabil prin vreunul din magazinașele pe care le vom 
vizita astăzi. Am putea, la fel de bine, să fim pe Sjandra Kei, într-un 
fel de parc de distracții pentru turiști. 

— Prea bine, atunci, fiindcă am venit până aici să cumpăr un 
cadou pentru cineva! 

— Deci excursia noastră are un scop constructiv! răspunse Ravna 
înclinând din cap. 

Copiii își luau foarte în serios „zilele de naștere“. Oricând ar fi 
fost de confuze datele calendaristice, zilele de naștere însemnau o 
legătură cu trecutul. Stătu o clipă pe gânduri, apoi întrebă: 

— Despre a cui zi de naștere e vorba? 

— Tu ce crezi? 

Era ceva în privirea lui Jo care făcea răspunsul evident. 

— Nevil? 

— Înî! Astăzi e plecat din oraș, să studieze piața de desfacere în 
Vâlceaua de Răsărit. Nevil știe atât de bine cum să ia oamenii; i-ar 
plăcea ca într-o bună zi să poată comunica și cu Stiletele la fel de 
bine. Oricum, astăzi îi putem cumpăra un cadou fără să prindă de 
veste. 

Ravna râse. Fusese un monument de răbdare cu cei doi. 
Împreună formau cel mai armonios cuplu dintre Copiii mai mari pe 
care și-l putea imagina. 

- Așa? Și ce ai de gând să-i cumperi? 

— Ceva demn de Făt-Frumos, bineînțeles! 

Johanna chiar avea câteva idei. De fapt, ea coborâse aici de mai 
multe ori decât Ravna și îi iscodise atât pe Cioplitoarea-în-lemn, cât 
și pe Pelerin ce fel de bunătăţi erau aduse din cele mai îndepărtate 
colțuri ale lumii. Insula Tăinuită nu era capitala imperiului — așa cum 
plănuise bătrânul Jupuitor, dar devenise în ultima vreme inima 
Domeniului Cioplitoarei-în-lemn, iar această parte a Republicii 
Lacurilor Lungi era locul unde puteai găsi tot felul de mărfuri 
exotice. 


Așadar cele două prietene intrară rând pe rând în fiecare din 
prăvăliile de pe strada mare, precum și tejghelele din pieţele de vară 
care ocupau piațetele pavate cu piatră cubică. Johanna avea o listă, 
nu doar din partea Cioplitoarei-în-lemn și a Pelerinului, dar și de la 
prietenele ei, Rejna și Giske — deja măritate, la casele lor — și câteva 
lucruri chiar pentru Nevil. Johanna cumpără o stofă în mozaicuri 
care arătau peisaje ce puteau fi văzute separat de fiecare din membrii 
haitei care o purta. 

— Cadoul ăsta nu este chiar foarte uman, observă Ravna. 

- Ah, dar lui Nevil s-ar putea să-i placă imprimeul pointilist. Îmi 
amintește de tehnologia digitală. 

Într-o altă prăvălie, admirară pietrele semiprețioase montate pe 
sculpturi din aur și alamă. Ravna avea, teoretic vorbind, prerogative 
regale, dar nu i se oferiră cadouri „din partea casei“ și nici „supușii“ 
nu își exprimară dorința de a fi „sponsorizați oficial“ de co-regina 
domeniului. Pentru un domnitor medieval, Cioplitoarea-în-lemn era 
un fel de inovator economic. 

- l-ai putea face o haină pe comandă din stofa mozaicată. 

— Bună idee! zise Johanna. 

O cotiră pe Aleea Mică. La capătul ei se găsea Larsndot, Ace & 
Co. Magazinul avea două niveluri, extins acum cu o prelată pe țăruși 
de cort până în stradă. Wenda Larsndot Junior stătea în genunchi 
încercând să prindă cu bolduri o bucată de catifea în jurul unor 
puiandri. 

- Bună, Johanna! Bună, Ravna! le întâmpină veselă fata de șapte 
ani, fără să se ridice de lângă clienţii ei. Nu pot vorbi acum. Stăpânii 
de sclavi mă muncesc ca pe plantație. 

Apoi ciripi ceva spre mușteriul ei, probabil câteva cuvinte de 
încurajare. 

- Dar vii mâine la școală, nu? 

Fetiţa — cel mai mare copil din cea de-a doua generaţie — își dădu 
ochii peste cap. 

- Da-da. Astăzi e ziua mea liberă. Și îmi place croitoria mai mult 
decât algebra. Tati e acolo. Mami e în spate. 

Tati și mami fiind Wenda și Ben Larsndot, „stăpânii“ junioarei. 


Ben era chiar mai ocupat decât fetița. Magazinul era atât de 
aglomerat, încât, pentru haite, trebuie să fi fost îngrozitor de 
gălăgios. Oare de vină erau zilele însorite care declanșau o asemenea 
frenezie a cumpărăturilor? 

Îi făcură semn cu mâna lui Ben și trecură prin cort în magazin. 
Larsndot, Ace & Co. avea angajaţi Stilete. De fapt, „Ace“ era un sextet 
cu majoritatea membrilor tineri, proprietarul inițial al magazinului. 
Ace făcuse o afacere bună când se asociase cu familia Larsndot, căci 
croitoria era una dintre „profesiunile problemă“. Dacă doar 
apropierea de o altă haită îţi amorțea mintea, atunci într-o încăpere 
închisă sunt lesne de închipuit doar câteva dintre lucrurile la care se 
putea ajunge: la bătaie, la orgie și în general la stupoare. Oamenii 
erau cei mai potriviti pentru o activitate atât de intimă. Fiecare om 
era la fel de inteligent precum o haită coerentă și fiecare dintre ei se 
putea concentra stând chiar lângă celălalt. Era o combinaţie perfectă, 
deși Ravnei îi era teamă că familia Larsndot mersese prea departe. 
Localnicii aveau nevoie de ei, se integraseră în societate, iar acest 
lucru era deosebit de important. În același timp, oamenii ar trebui să 
clădească civilizaţii, nu să taie cârpe. 

Astăzi era atât de multă lume, încât nici oamenii nu mai făceau 
față. Cele trei haite de croitori ai companiei stăteau pe platformele 
bine capitonate. Pe podea, fiecare dintre clienți avea repartizat câte 
un singur membru croitor care se ocupa cu probatul. În ochii 
oamenilor, întregul proces arăta ilar. Membrii „delegaţi“ erau 
împopoţonaţi în uniforme țipătoare ornamentate cu ace uriașe și 
centimetre de croitorie atârnând din bobinele de la gulere. Își 
foloseau mintea pentru a comunica: restul haitei stătea pe paleti, 
privind și încercând să păstreze contactul fără să-i asurzească pe 
clienți. Cei de jos erau foarte bine antrenați și ghidaţi pas cu pas de 
sus, dar fizic nu erau mai îndemânatici decât niște câini. Buzele abia 
puteau strânge ca niște degete anemice. Labele și ghearele erau 
asemenea celor ale animalelor lipsite de gândire, deși adesea purtau 
scule sau gheare de metal ... de unde și numele omenesc al rasei: 
Stilete. 

Acești croitori aveau experienţă din plin. Membrii de jos trăgeau 
panglicile de măsurare din bobinele de la umeri. La indicaţiile 


croitorului de sus, clientul, dacă nu era prea năucit să audă o voce 
străină în mintea proprie, ținea centimetrul în loc, în timp ce 
croitorul de lângă el îi lua măsura. În alte împrejurări, clientul ținea 
stofa, iar croitorul, cu boldurile în gură, se învârtea și îi prindea acele 
cu gămălie, din loc în loc, cu grijă. 

Ravna și Johanna trecură printr-o aripă mai veche a clădirii, 
construită fără ajutorul minţii omenești. Se aplecară pentru a nu da 
cu capul de tavan și trecură stângaci într-un hol scurt care ducea spre 
atelierul de cusut. În interior, într-o clădire a Stiletelor, mirosul 
haitelor era deosebit de puternic. Ravna avusese de-a face cu multe 
rase din Exteriorul Superior... dar cu o foarte bună ventilație a 
aerului. Însă aici nu existau astfel de utilități. 

Auzi râsul Wendei Senior venind chiar din față. Wenda cea mare 
se ocupa de aproape toate treburile firmei, cu excepția contabilităţii. 
Ca majoritatea refugiaților, nu se pricepea la aritmetica manuală. 

— Salutare, Johanna! Ravna! 

Wenda era în picioare lânga una din mesele de cusut, aliniate sub 
ferestrele înalte cu geamuri fumurii. Razele soarelui cădeau peste 
mesele de lucru. Larsndot, Ace & Co. avea trei cusători, toți ocupați 
în acel moment. Wenda se muta înainte și înapoi, ajustând măsurile, 
desfăcând baloturi de stofă, unele dintre ele chiar pretioasa țesătură 
agravi de pe E-II, ultimul produs funcţional al display-ului de grafică 
reală al navei. 

Cel mai mic dintre copiii Wendei, Sika, era așezat pe masa de 
lângă ea. Firește, o ajuta la „supravegheat“. 

- Bună, Wenda. Am nevoie de un sfat. 

Johanna așeză stofa mozaicată pe masa de cusut. 

— Vreau să-i fac un cadou lui Nevil. De ziua lui, înţelegi tu. 
Chestia asta ar arăta ciudat pe un om? 

— Sika, stai aici cuminte, da? 

Ca prin minune, micuța de trei ani stătu cuminte. Părea fascinată 
de lucrul cusătoresei pe masa căreia era așezată. Wenda veni la masa 
femeilor, întorcându-se pe o parte pentru a încăpea mai bine printre 
taburetele din lemn masiv. Înclină respectuos din cap spre Ravna, 
apoi ridică mostra de stofă a Johannei în lumina soarelui. 

— Ah, marfă adevărată de pe Coasta de Jos, nu-i așa, Johanna? 


Cele două femei sporovăiră o vreme despre stofă. Wenda avusese 
șaisprezece ani când Copiii scăpaseră din Laboratorul Superior și 
fusese prima trezită din hibernare. Aceasta o făcea de o seamă cu 
oricare dintre ceilalți refugiați, de un leat cu Nevil Storherte. Avea 
acum douăzeci și șase de ani. Chipul și vocea îi erau fericite, însă 
începuseră să-i apară fire de păr alb și riduri. Ravna citise obsesiv 
povești umane încă de la începutul exilului. Într-un mediu natural, 
oamenii începeau să se degradeze fizic imediat cum ajungeau la 
maturitate, dacă nu se tratau. Wenda nu se plânsese niciodată, dar 
mai mult decât oricine altcineva — cu siguranță mai mult decât băieții 
de vârsta ei — ea purta povara traiului Aici Jos. Cu toate acestea, ea 
era mai norocoasă decât alţii. Fusese suficient de matură, înainte de 
evadare, încât completase aproape integral tratamentele obișnuite 
pro-longevitate. Majoritatea celor cărora li se administrase un astfel 
de tratament aveau o speranţă de viață de câteva secole. 

Cei mai mici dintre Copii — și noua generație cu siguranţă — nici 
nu începuseră tratamentele înainte de evadare. Ei vor îmbătrâni 
rapid și probabil nu vor trăi mai mult de un secol. Ar putea muri 
înainte ca noile tehnologii să-i saveze. În acest caz, întoarcerea la 
hibernoterapie ar fi singura lor speranţă. 

Una din haitele cusătorese veni în jurul mesei. Patru dintre 
membri se cățărară pe scaune și se aplecară să examineze stofa din 
toate unghiurile. Haita era un cvintet bătrân aproape în totalitate. 
Înțelegea ceva samnorskă, dar vorbea prudent, folosind limbajul 
inter-haită. Sunetele emise erau aproape ininteligibile pentru Ravna, 
dar, din câte își putea da seama, îi făcea plăcere să stea de vorbă cu 
Johanna. Era o veterană a marșului Cioplitoarei-în-lemn de-a lungul 
coastei și a Bătăliei de pe Dealul Navei Stelare. Johanna avea cei mai 
mulți prieteni Stilete dintre toți oamenii și era considerată drept una 
dintre cele mai de seamă eroine din istoria haitelor. Poate de aceea 
Cioplitoarea-în-lemn închidea ochii când Johanna o lua razna 
arareori. 

În cele din urmă, Johanna, Wenda și cusătoreasa puseră cap la 
cap o costumație cel putin bizară, cu pantaloni și o manta, care — 
spunea Wenda — împăca și gusturile lui Nevil, și cerințele modei. 


Era, după părerea Ravnei, cea mai bună dovadă că lipsa unui simţ 
estetic universal dăunează grav modei. 

— ...și vă aduc și cataramele argintii, încheie Johanna. 

- Foarte bine, foarte bine, încuviință Wenda. Dar cel mai 
important și mai urgent este să-mi aduci măsurile lui Nevil. 

- Așa, da, le aduc. Dar aveţi grijă că e o surpriză. Ştie că va fi o 
petrecere, dar... 

— Ha! Păi, dacă îi iei măsurile, s-ar putea să se prindă. 

— Am eu metodele mele! 

Wenda și Johanna izbucniră în râs. 


Johanna încă râdea când ieșiră din prăvălie înapoi în stradă. 

— Pe cuvântul meu, Ravna, că nu am sugerat prostii! 

Se opri din râs, dar continuă să zâmbească cu gura până la 
urechi. 

După-amiaza se întindea la nesfârșit, umbrele se învârteau și se 
învârteau, dar nu se lungeau niciodată spre apus. Se opriră în 
dreptul unor argintari, dar cataramele pe care le voia Johanna se 
făceau doar pe comandă. Acum se găseau în capătul de nord al 
străzii principale. Corturile negustorilor erau cât de apropiate 
puteau Stiletele tolera, la o distanţă de câțiva metri unul de celălalt. 

— Se pare că au venit mai mulți străini decât de obicei, comentă 
Ravna. 

Această afirmaţie fusese pe jumătate întrebare. Recunoștea haitele 
din Sălașul Răsăritean după vestele lor roșii caraghioase. Alte haite 
se distingeau prin distribuirea membrilor sau prin modul scandalos 
în care flirtau cu celelalte haite. Observarea tuturor acestor mici 
detalii particulare constituia unul din motivele pentru care îi plăcea 
să vină în astfel de plimbări însoțită de Johanna Olsndot. Astăzi însă 
Johanna nu era în dispoziția de ghid. 

- Ă-ă... da, s-ar putea să ai dreptate. 

Se uită absentă la haosul din jur. 

- Nu eram foarte atentă. 

Apoi observă zâmbetul de pe fața Ravnei. 

— Ce? 


— Păi, ce să fie, astăzi de exemplu, ai stat de vorbă doar cu un sfert 
din haitele cu care ne-am întâlnit. 

- Ah, dar nu cunosc pe toată lumea... stai așa, vrei să spui că nu 
am fost la fel de sociabilă ca de obicei? Hmm... 

Făcură câţiva pași în afara zonei cu corturi. Când Johanna se uită 
din nou la ea, își păstrase zâmbetul, dar acum putea ghici în el o 
umbră de îndoială. 

— Ai dreptate, nu am fost în apele mele în ultima vreme. E ciudat. 
Mă refer la viaţa noastră. Lucrurile au fost atât de dificile, atât de 
multă vreme. 

Când Ravna Bergsndot avea momente de pesimism și îi venea să- 
și plângă de milă, încerca să-și imagineze cum fusese viaţa pentru 
Johanna și fratele ei mai mic. Ca toţi Copiii, ei doi erau orfani, doar 
că părinţii lor ajunseseră până aici cu ei. Johanna fusese martoră la 
uciderea lor și a jumătate din colegii ei de clasă. La doar treisprezece 
ani, Johanna își petrecuse deja un an în această sălbăticie, își făcuse 
prieteni, dar fusese și trădată. Însă ea și fratele ei mai mic reușiseră 
singuri să ghideze nava E-II în timpul Bătăliei de pe Dealul Navei 
Stelare. 

Unii dintre Copii acceptaseră mult prea ușor întreaga situație în 
care se aflau, dând uitării civilizaţia. Alţii dintre ei nu se puteau 
împăca deloc cu acest naufragiu. Erau însă cei precum Johanna care 
îi dădeau Ravnei credinţa că, în timp, vor putea fi capabili să înfrunte 
viitorul, indiferent care va fi el. 

Lăsaseră în urmă zona comercială, îndreptându-se către partea 
orașului unde în ultimii ani fuseseră construite cârciumi. Johanna nu 
părea să bage de seamă, fiind în continuare adâncită în gânduri cu 
zâmbetul acela absent pe chip. 

— Lucrurile au fost dificile, dar pe urmă l-am demascat pe 
Prodotus și l-am învins pe Lordul Otel. Și de atunci... — vocea i se 
ridică de uimire — ...de atunci totul a fost în general minunat. Am 
atâtea lucruri de făcut, cu Fragmentariumul, cu Academia Copiilor și 
Cle 

— Acum ești prinsă cu lumea nouă pe care vrei să o construieşti. 

- Știu. Dar acum lucrurile stau și mai bine. De când am început să 
mă văd cu Nevil, o mulţime de lucruri au devenit și mai distractive. 


Oamenii par mai interesanţi decât înainte. În ultima vreme Nevil și 
cu mine am fost chiar... ă-ă... și mai apropiaţi. Vreau ca aniversarea 
aceasta să fie specială pentru el, Ravna. 

A-ha! Ravna se întinse și o mângâie pe Johanna pe braț. Nevil cel 
mai în vârstă copil refugiat rămas încă necăsătorit. Johanna avea și ea 
douăzeci și patru de ani. 

— Și când...? 

Johanna râse. 

— Ah, Nevil e atât de traditionalist. Am realmente impresia că mă 
așteaptă pe mine să-l cer. 

O privi pe Ravna, cu un zâmbet fericit și jucăuș. 

— Să nu spui nimănui, Ravna, dar după petrecere, chiar asta 
intentionez să fac! 

— O veste extraordinară! Va fi o nuntă ca-n povești! 

Se opriră și își zâmbiră fericite. 

- Poţi să fii sigură că Cioplitoarea-în-lemn va inventa noi 
ceremonii special cu ocazia asta! 

— Normal, se folosește de reputația mea fără nicio jenă. 

- Foarte bine face. De fapt, nunta va însemna mai mult pentru 
Stilete decât pentru noi. Tu și Nevil sunteți atât de populari, el cu 
Copiii, tu cu Stiletele. Poate... 

Poate acum e momentul. 

— Poate ce? 

Ravna o trase pe Johanna în mijlocul străzii în timp ce își 
continuau drumul. Nu voia să fie auzită de haitele care treceau pe 
lângă ele. Chiar dacă unele haite nu vorbeau un cuvânt în 
samnorskă, aveau o memorie extraordinară a sunetelor. 

- Păi, m-am cam săturat să fiu co-regină. 

- Ravna! A funcționat foarte bine aproape zece ani. A fost chiar 
ideea Cioplitoarei-în-lemn. Există precedente atât în istoria Stiletelor, 
cât și în a noastră. 

— Da, pe Nyjora. 

În Epoca Prinţeselor, existase Prinţesa în Vârstă și Prințesa 
Tânără, Techia. Epoca prințeselor era cea mai recentă redescoperire a 
unei civilizații din istoria umană, iar această civilizaţie era de 


asemenea una în care se născuse Sjandra Kei a Ravnei, deci și 
Domeniul Straumli, de unde venea Johanna. 

Straumerii nu erau foarte legaţi de trecut, nici interesați de istoria 
lor, însă Ravna le povestise despre Epoca Prinţeselor. Profesorii de la 
Academie se folosiseră de acea istorie pentru a crea o punte între 
oameni și Domeniul Cioplitoarei-în-lemn. 

— Ar trebui să te bucuri că ești co-regină, Ravna, spuse Johanna 
zâmbind. Pun pariu că te jucai de-a printesele când erai mică. 

Ravna ezită, jenată să admită adevărul. 

- Mă rog, poate. Dar am descoperit că realitatea e... prea mult 
pentru mine. La început, era o măsură necesară, dar acum voi ați 
crescut și v-aţi integrat. Acum eu trebuie să mă concentrez pe 
termenele externe. Avem la dispoziție doar câteva secole până când 
Băieții răi vor veni în vizită. 

Ravna nu le povestise Copiilor visul ei ciudat, nici despre eroarea 
de sistem a zonografului. Nu se mai repetase din acea zi, iar datele 
înregistrate fuseseră de-a dreptul bizare. Ascunsese acest amănunt și 
se refugiase în muncă, încercând pe cât posibil să nu pară o femeie 
nebună. 

Ravna își feri ochii de Johanna. O vreme tinu privirea în jos, 
urmărindu-și propriii pași obosiţi pe caldarâm. 

— Ar putea fi chiar mai devreme. Molima nu mai are niciun 
statoreactor, dar probabil sunt capabili să accelereze câteva 
kilograme aproape de viteza luminii. Și poate, pe vremea când aveau 
linie directă cu Dumnezeu, poate chiar au găsit o metodă prin care să 
ne distrugă cu viteza luminii. Trebuie să îmi dedic tot timpul să ne 
asigurăm că vom fi pregătiți să-i facem față. 

Johanna nu răspunse. Ravna păstră tăcerea câțiva pași, apoi 
repetă ideea care o preocupa cel mai mult. 

— Ce vreau să spun e că trebuie să-mi dedic mai mult timp 
lucrului la Excentric II. La urma urmei, sunt bibliotecară și, într-o 
situația ca aceasta, ar fi o pierdere de vreme să mă ocup de altceva. 
Cred că cel mai bine pentru toată lumea ar fi dacă tu și Nevil ați 
guverna împreună cu Cioplitoarea-în-lemn. 

Johanna o privi stupefiată. 

— Ţi-ai pierdut minţile? 


Ravna zâmbi. 

- Amândouă am fost întrebate același lucru într-o împrejurare 
sau alta. 

- Ha! exclamă Johanna, cuprinzând-o cu un braț pe după umeri. 
Chiar dacă suntem amândouă nebune, nebuniile noastre nu sunt la 
fel. Ravna avem nevoie de tine... 

- Da, știu. Eu sunt cloșca ultimilor pui de om rămași în viață! 

De obicei, această veche toană a Ravnei îi provoca Johannei un 
zâmbet, de data aceasta însă răspunse cu o înverșunare nouă: 

— Ravna, dar tu ești mama tuturor celor rămași aici. Acum zece 
ani eram copii și bebeluși, iar pentru Stilete eram doar niște animale 
ciudate. Fără tine, care ne-ai ținut pe lângă tine și ne-ai îngrijit, mulți 
dintre noi ar fi murit în hibernare și cei câţiva supraviețuitori ar fi 
acum niște monștri prin pădurile Stiletelor! 

— ...Eu, ă-ă, da bine, fie. Trebuie să schimb tactica. Presupun că am 
făcut ce trebuia făcut. Și acum trebuie să ne pregătim pentru viitor. 
Eu sunt singura dintre noi instruită să controleze sistemele de 
planificare ale lui E-II. Și acolo trebuie să-mi petrec acum cea mai 
mare parte din timp. Tu, cu Nevil și Cioplitoarea-în-lemn ar trebui să 
conduceţi. Eu sunt o simplă bibliotecară, nu regină. 

- Eşti ambele lucruri. Bibliotecarii și arheologii au fost 
întotdeauna cei care au restaurat civilizațiile. 

— Acum e diferit. Aici nu avem nicio ruină de cercetat. Toate 
răspunsurile se află la bordul navei. 

Johanna își înălță bărbia înspre Dealul Navei Stelare. 

— Aţi avut nevoie de mine la început, dar acum, Copiii ca tine au 
crescut. Planificarea mea tehnică este mai necesară ca oricând, dar... 
am obosit să fiu regină. 

- Deciziile tale sunt apreciate, Ravna. 

— Unele dintre ele. Unele nu sau cel puțin nu în următorul an sau 
cincinal sau deceniu. 

Unele decizii ale ei ar putea părea greșite chiar și pentru 
următorul secol... ca într-un moment anume să fie înfricoșător de 
corecte. 

- Nu mi-am dat seama că te simți atât de... singură. Noi cu toții 
te avem pe tine, cred că în mintea noastră ne gândeam că și tu simți 


la fel. 

Johanna privi în jos la diversele pungi cu mostre de stofe și 
mărunțișuri pentru cadouri. Râse încet. 

— Bine, hai să privim altfel. Eu sunt atât de fericită cu Nevil. El 
mi-a făcut viaţa mai frumoasă. Mă gândesc cum ar fi fără el, fără 
cineva cu care să împarți toate astea. Tu te gândești mult la Pham? 

— Câteodată. Mai tot timpul. Ce-am avut a fost frumos, dar el avea 
atâtea probleme. Era posedat de o monstruozitate înspăimântătoare. 

- Mda. 

Johanna îl cunoscuse pe Pham Nuwen chiar înainte de sfârșit. 
Văzuse cât de înspăimântător poate fi. 

- Ravna, noi suntem cu toții o sută cincizeci și toți te iubim... în 
cea mai mare parte a timpului. Te-ai gândit vreodată că aici ar fi 
suficienți oameni, încât să poți găsi pe cineva cu care să... să fii 
împreună? 

În susul străzii, Ravna văzu câțiva Copii. Erau de vârsta Johannei 
și mai mari. Tocmai intrau într-unul din puburi. Ravna făcu un semn 
cu capul înspre ei. 

— Vorbești serios? 

Fata schiță un zâmbet rușinat. 

- Uite, eu am găsit pe cineva. Zic și eu doar așa, tu ne consideri 
pe toți copii. Gândește-te... bine, tu vei trăi mai mult decât oricare 
dintre noi. 

- Nu spune asta. Acum voi îmbătrâniţi, dar este doar pentru 
moment. Într-o bună zi, vom avea resursele să punem bazele unui 
sistem medical cât de cât rezonabil. Acum este doar o fază 
temporară. 

— Să zicem. Dacă ne îndrumi tu, în cele din urmă s-ar putea să 
avem tehnologia. Și la sfârșit vom fi zeci de mii. Dacă nici atunci nu-l 
găsești pe El, înseamnă că e ceva în neregulă cu tine! 

- Bănuiesc că ai dreptate. 

— Normal că am dreptate! Între timp, te rog să-ţi aduci aminte cât 
de recunoscători îți suntem cu toţii, chiar dacă uneori ne mai 
plângem. Eu și Nevil vom face tot ce ne stă în puteri să te ajutăm. 

— Eu nu vreau să conduc de una singură. 


— Ştii prea bine ce vreau să spun. Faptul că ești tu acolo, în fruntea 
noastră, contează foarte mult pentru oameni precum Wenda și Ben. 

— OK, m-ai convins, vă las în pace, pe tine și pe Nevil, cel puțin 
deocamdată. 

— Uf! 

Expresia de ușurare de pe chipul Johannei era de-a dreptul ilară, 
dar, în spatele ei, Ravna întrezări adevărul. 

- Așa. Și, Ravna? Te rog să nu-i spui despre discuţia noastră lui 
Nevil. I se urcă direct la cap! 


Districtul cu taverne se afla în apropierea zonei centrale a Insulei 
Tăinuite, chiar la sud de vechiul castel. De fapt, castelul era relativ 
nou, doar că era construit înaintea venirii oamenilor aici. Castelul 
Jupuitorului fusese un loc de temut, o legendă de-a lungul și de-a 
latul continentului. Jupuitorul — înainte de a fi reformat — avusese 
planuri extraordinare pentru rasa Stiletelor. Înainte de venirea 
oamenilor, această lume nici măcar nu descoperise praful de pușcă, 
iar tiparniţa era ultima mare invenţie. De acolo, Jupuitorul fusese 
ocupat să construiască o lume care să combine statul totalitar cu 
Metoda Științifică. Circulau zvonuri cum că haitele lui monstruoase 
încă mai bântuiau prin vechiul castel. Ravna știa că acest lucru nu era 
adevărat, deși Jupuitorul-Iyrathect încă mai avea susținători, spioni 
care îi urmăreau îndeaproape pe propriii agenți secreți ai 
Cioplitoarei-în-lemn. 

Soarele aluneca ușor înspre nord, umbrele se lungeau acum de-a 
latul străzii. Cele două femei trecură de prima dintre cârciumi. 

— Am fost aici acum zece-zile, spuse Ravna. 

Haitele dinăuntru erau destul de sociabile, dar în general erau 
cam aceleași, majoritatea fermieri veniți în oraș, stând la un pahar de 
ceva și sporovăind, sărbătorind sau plângând câștigul de pe urma 
muncii lor. În față se găseau puburile care de obicei atrăgeau 
negustorii din Republica Lacurilor Lungi și spionii din Sălașul 
Răsăritean. Înăuntru era o atmosferă stranie, încărcată de zvonuri, 
bârfe și iscodeli. Ravna băgă de seamă o haită aflată pe cealaltă parte 
a străzii; arăta aproape identic cu haita care se ținuse după ele prin 
piaţa mare. 


Johanna îi observă privirea și o liniști. 
- Nu-ţi face probleme. Ei sunt Borodani, din garda Cioplitoarei- 
în-lemn, îi recunosc după urechi. 

Făcu un semn ușor cu mâna înspre haită, apoi începu să râdă. 

— Și tu vrei să spui că atmosfera de aici chiar aduce cu un oraș din 
Exteriorul Median? 

— Putin. Uneori reușesc să mă amăgesc minute întregi. Sjandra 
Kei avea câteva rase importante, deși nici nu se comparau cu haitele 
Stiletelor. Noi, oamenii, eram doar al treilea cel mai numeros grup. 
Dar eram foarte populari. Existau orașe turistice care imitau vechile 
epoci ale umanității și care atrăgeau vizitatori din cel puțin două alte 
rase decât oameni. 

— Unde populaţia venea și se plimba, corect? Deci ne putem 
imagina că suntem în căutare de acțiune și suspans într-un parc 
turistic. 

— Ai avut asemenea aventuri în Domeniul Straumli? 

— Da, cum să nu! Am fost un copil precoce! Dar tu chiar ai trăit 
aievea lucrurile acestea, corect? 

- Ă-ă, da. De câteva ori... 

Pe vremea când era o studentă timidă, înainte de a absolvi și 
înainte de a fi trimisă la Organizaţia Vrinimi. Acolo, socializarea 
fusese exclusiv non-umană... cel puțin până apăruse Pham. 

— În concluzie, tavernele astea sunt cam ca barurile pe care ți le 
amintești din civilizație? 

- Hmmm. Nu chiar. „Barurile“ din Sjandra Kei erau foarte 
aglomerate — ticsite, după standardele Stiletelor. Pentru oameni și 
câteva alte rase era și puţin flirt la mijloc. Pe când aici... 

— Aici, toți oamenii se cunosc de când erau copii, în plus, nu 
suntem suficienți adunați la un loc pentru a umple cârciumile. Cu 
toate acestea, e distractiv să-ți imaginezi. De exemplu, chiar în pubul 
din față. 

Acesta ar fi „Semnul Călugăriţei“. Cuvintele erau scrijelite în 
rune, dedesubtul unei sculpturi înalte de un metru, înfățișând o 
insectă pe două picioare. Ravna nu văzuse niciodată o călugăriță în 
fața ochilor, dar auzise că aceste insecte erau o veșnică pacoste în 
orașele din josul coastei. Desigur, în realitate, călugărițele nu 


depășeau zece centimetri în lungime. Dar ori de câte ori se povestea 
despre venirea oamenilor aici, apărea mereu întrebarea cum arătau 
acești străini picați din ceruri. Și, din moment ce nu existau 
înregistrări video sau fotografii, ci doar o haită care povestea 
audienței credule, formată tot din haite de Stilete, oamenii erau 
adeseori asemănați cu „niște călugărițe enorme, enoorme“. Semnul 
„Semnul călugăriței“ — adică semnul propriu-zis — fusese de fapt 
importat de la un bar din Republica Lacurilor Lungi. Aici era luat 
drept o glumă bună, barul acesta fiind în mod special preferat de 
oameni. 


Dinăuntru se auzea muzică. 

— Uite, vezi? Ca un bar de noapte în lumea civilizată? zise 
Johanna. 

Era muzică omenească: voci de oameni și note izvorâte ca dintr- 
un ansamblu de instrumente... sau dintr-un singur sintetizator. 
Înăuntru însă nu era niciun sintetizator, niciun instrument și, foarte 
posibil, niciun om care să cânte. Versurile erau un fel de poezie de 
copii, iar muzica... nu era chiar un cântec de leagăn. Sursa acestor 
sunete era probabil o singură haită, imitând ceva de pe Excentric II. 
Cultura umană era re-creată din temelii pe Planeta Stiletelor, 
bazându-se pe memoria mașinilor și legendele povestite de haitele 
medievale. 

Un șir de trepte din lemn îngrijit vopsite se încolăceau în jurul 
salonului principal. Johanna se repezi pe scările joase, cu Ravna pe 
urmele ei. Erau aproape la jumătatea distanței care le despărțea de 
intrare când ușa de deasupra se deschise și se ivi un grup de 
adolescenţi care se pregătea să coboare. 

Unul dintre ei făcu un pas înapoi spre bar și rosti cam așa: 

- Da, ia gândește-te, e mai logic decât... 

Ravna se dădu într-o parte când văzu gașca de deasupra. Aceste 
scări erau făcute să funcționeze într-o singură direcție pentru o haită 
de Stilete, așadar erau late cât să încapă un singur membru, nelăsând 
prea mult loc de o parte și de alta. Băieții nu o văzuseră, dar când o 
zăriră pe Johanna încetară brusc conversaţia. Când mai coborâră 
câteva trepte, îl auzi pe unul dintre ei spunând: 


— E soră-ta, Jef. 

Glasul Johannei se auzi, puțin iritat. 

- l-auzi! Salutare! Ce faceți voi aici? 

Primul din faţă, care părea după voce Gannon Jorkenrud, 
răspunse: 

- Nimic. Spunem doar adevărul celor care vor să ne asculte, 
domnișoară. 

Da, el era. Johanna îl botezase „Cioflingarul“. Băiatul dădu cu 
ochii de Ravna și rânjetul îi dispăru de pe față. Ba chiar arăta de 
parcă ar fi fost prins cu mâţa-n sac! Păși cu grijă pe lângă Ravna fără 
să o privească în ochi. 

Cei trei băiețandri care îl urmară erau mai tineri, doi aveau 
șaptesprezece și unul nouăsprezece, cu toții niște pușlamale. lar 
astăzi aveau o privire care parcă ascundea ceva când trecură pe lângă 
ea, luând-o la pas dubios de repede. Și încă ceva care îi atrase atenţia: 
purtau genul acela de pantaloni scurți și tenișii care ajunseseră la 
modă la începutul verii. Dacă prindeau o zi ploioasă, se alegeau cu 
gleznele înghețate și tălpile murate. 

Mai sus pe scări, o auzi pe Johanna. 

— Ia zi, Jefri, care-i treaba? 

Cuvintele fuseseră rostite pe un ton relaxat, însă Ravna observă 
că Johanna se așezase de-a curmezișul scărilor. lar în capătul lor, sus, 
se aflau într-adevăr Jefri și Amdi. Amândoi — și omul, și haita — erau 
portretul viu al cuiva care se află nas în nas cu o surpriză neplăcută. 
Amdiranifani era cel mai supărat; chiar și Ravna putea observa acest 
lucru. Jefri se pricepea mai bine să își ascundă gândurile. 

— Salutare. Bună, Ravna. Nu ne-am mai văzut de ceva vreme. 

Amdi cobori și o atinse ușor cu un bot pe Johanna și cu două pe 
Ravna. 

— Îmi pare bine să vă revăd! spuse haita, folosindu-și vocea de 
băiețel. 

Amdiranifani era un octet, maximumul de membri pe care îi 
putea avea o haită cu mintea limpede. Când Ravna îl întâlnise pentru 
prima oară, era format complet din puiandri, atât de mici, încât 
puteai căra jumătate dintre ei în brațe, în timp ce cealaltă jumătate ti 


se încolăcea printre glezne, dându-se grozavi și punând mereu 
întrebări. 

El și micul Jefri fuseseră atât de apropiaţi, încât unele Stilete îi 
luaseră împreună ca o singură haită și îi botezaseră Amdijefri. Acum 
însă, nicio haită nu îi mai striga astfel. Fiecare din membrii lui Amdi 
crescuseră mari și ușor supraponderali. La o primă privire, era 
impresionant fizic. La o a doua privire și după ce stăteai o vreme de 
vorbă cu el, îți dădeai seama că Amdi era prea timid pentru a speria 
pe cineva. La o a treia privire, dacă chiar voiai să-l cunoști mai bine 
sau dacă el voia să se apropie, realizai că Amdi era una din cele mai 
inteligente creaturi pe care le puteai întâlni Aici Jos. 

Ravna întinse o mână și mângâie capul cel mai de aproape, zâmbi 
către haită, apoi către Jefri. 

- Da, și eu mă bucur să vă revăd. 

- Era momentul să ne mai vedem și noi, completă Johanna, 
nelăsându-se o clipă înșelată de aerul relaxat al lui Jefri. 

Ravna făcu un semn cu mâna spre Johanna că totul e în regulă. 
Politetea nu era punctul forte al lui Jefri. Nici nu voia să-și 
amintească de perioada lui rebelă. Johanna nu păru să bage de 
seamă gestul Ravnei și continuă. 

- Deci, ce ai de spus? 

Pe chipul băiatului trecu o umbră de furie. 

— Păi, ce să spun? Am fost toată primăvara în Coasta Sudică 
împreună cu echipa lui Meri Lyssndot, am supravegheat metalele 
speciale pe care E-II le-a clasificat... 

- Asta știu, Jefri. Și mai știu că te culci cu Meri, ca și cu toate 
celelalte fete pe care pui mâna. Dar au trecut deja... câte zile? Și n-ai 
dat niciun semn. 

De data aceasta, expresia lui deveni fățiș ostilă. 

— Stai în banca ta, Jo, că nu ești maică-mea. 

- Dar sunt soră-ta! răspunse ea, înecându-se de indignare. 

Ravna observă că Amdi se trăsese înapoi și părea că încearcă să 
se ascundă în spatele lui Jefri. Se uită împrejur, căutând ceva care să 
le distragă atenţia și să evite confruntarea care se întrevedea. 
Lucrurile merseseră atât de bine cu Jefri în ultimul an... Ah! 

— E OK, Jefri. Am văzut raportul de analiză. Aţi făcut treabă bună. 


Poate îl lăsase prea repede să scape. 

— Mă interesează mai mult ce se întâmplă cu cei trei... 

Făcu un semn spre scări în jos, unde coborâseră ceilalți trei băieți. 
Să-i numesc prieteni ai lui? Sper că nu sunt! 

— Care este „adevărul“ despre care vorbea Gannon? 

- Ă-ă... nimic. 

— Înî! Nimic-nimic! întări Amdi, dând din toate capetele. 

— Aha, atunci e bine. 

Ravna ajunse în capul scărilor. Jefri împlinise nouăsprezece ani, 
era acum adult după standardele de pe Sjandra Kei și din Domeniul 
Straumli. Nu mai avea nicio importanță că Jefri fusese cel mai 
cuminte, curajos și bun la suflet dintre Copii. Nu ar fi trebuit să 
conteze nici că, în ultimii ani, fusese adesea cel mai obraznic din 
gașca de golani. Slavă cerurilor că Johanna îl dăduse pe mâinile lui 
Nevil. Chiar și acolo unde Johanna nu reușise să-l aducă pe drumul 
cel bun, Nevil, cu diplomația și cumpătarea lui, îl mai domolise pe 
Jefri. Cu puţin noroc, faza aceasta rebelă nouă avea să fie o criză de 
scurtă durată. 

— Noi intrasem doar ca să vedem ce mai face lumea. 

Făcu un semn cu mâna spre intrarea în salon din spatele lui Jefri 
și al lui Amdi. 

— Putem sta de vorbă toţi trei altă dată, când vrei tu. 

Jefri ezită o clipă, apoi cuvintele ei împăciuitoare își făcură 
efectul. 

- Da, e bine. Să stăm de vorbă. Toată treaba e, hm, putin ciudată. 

Se întoarse și tinu ușa deschisă pentru Ravna și sora lui. 


Înăuntrul barului era cald, un memento că până și umbrele zilelor 
de vară pot fi reci. Aerul era încărcat de fum și arome de mirodenii, 
și mirosul specific Stiletelor. Jefri se strecură pe lângă Jo și Ravna, 
conducându-le de-a lungul unui coridor lung și îngust, unde fumul 
era și mai dens. Regulamentele de prevenire a incendiilor aparțineau 
viitorului acestei lumi. 

Ravna mergea în urmă, tăcută, amuzată de gravurile ciudate care 
acopereau pereţii holului, produsul imaginației Stiletelor despre cum 
arătase viaţa în Exterior, și în același timp uimită de schimbările pe 


care cei zece ani petrecuți aici le aduseseră în viața Copiilor. Ciudat. 
Ea întotdeauna o considerase pe Johanna înaltă, chiar și când avea 
doar treisprezece ani. Dar aceasta fusese doar personalitatea ei. 
Acum, Johanna avea doar un metru șaptezeci, puțin mai mult decât 
Ravna. Iar Jefri? Întotdeauna i se păruse mic. El fusese mic, pe 
vremea ea și Pham aterizaseră aici și îl salvaseră de Lordul Otel. Își 
amintea de copilașul orfan care își întinsese mâinile spre ea, cu ochii 
plini de lacrimi. Jefri rămăsese pentru ea micut, chiar și în anii în 
care crescuse ca din apă. Doar că acum observă cât de mult trebuia 
să se aplece pentru a nu da cu capul în tavan. Băiatul avea aproape 
doi metri când stătea drept. 

Muzica se auzea mai tare și raze de lumină colorată clipeau peste 
întreaga încăpere. Trebuie să fie unul din acele candelabre bezmetice 
care „făceau atmosferă“. Jefri păși înăuntru cu Ravna, Johanna și 
Amdi imediat în urma lor. 

Taverna Călugăriței avea tavanul boltit și alcovuri capitonate de 
jur împrejurul pereților superiori. Astăzi cea mai mare parte a 
clientelei era formată din oameni. Erau două sau trei haite sus, în 
alcovuri, dar la parter cârciumarul era singura haită prezentă. Și 
toată muzica venea, după cum era de așteptat, de la el. 

— Gata, v-aţi și întors? strigă o voce spre Jefri și Amdi. 

Apoi le observară pe Ravna și Johanna și se auzi un râs nervos. 

- Uau, nu poți complota nici cinci minute, că apare poliția 
secretă. 

— Le-am găsit pe scări, spuse Jefri. 

— Asta demonstrează că trebuie să folosești scara de ieșire, ca 
toată lumea normală. 

Vocea aparținea Heidei Oysler, care încă mai chicotea în urma 
propriei glume cu poliția secretă. Câţiva dintre cei prezenți păreau 
jenați de poantă, dar se știa că simțul umorului era cel mai mare 
dușman al ei. Măcar aici nimeni nu părea la fel de neplăcut surprins 
precum cei trei băieți de pe scară. Heida mai trase câteva scaune și le 
făcu semn să ia loc. 

În timp ce se așezau la masă, membrul chelner al cârciumarului 
deja aducea mai multă bere, ocolindu-l cu grijă pe Amdiranifani. 
Ravna aruncă o privire în jurul mesei... în jurul celor două mese, de 


fapt, observând cine era acolo. Doisprezece Copii... ba nu. 
Doisprezece adulți. Jefri și Heida erau probabil cei mai tineri. 
Niciunul dintre cei prezenți nu era părinte încă, deși doi dintre ei 
erau proaspăt căsătoriți. 

Johanna înhăță o bere și o ridică spre Heida, simulând un salut. 

— Ei, acum că poliția secretă e aici, consideraţi-vă la interogatoriu. 
Ce puneti voi la cale, tâlharilor? 

-— Ah, tâlhării obișnuite... 

Heida rămase în pană de replici inteligente și tăcu, spre ușurarea 
multora. Când Heida vorbea mai mult decât trebuia, lucrurile riscau 
să scape de sub control. Odată fusese acea discuție mai în glumă, 
mai în serios cum că Tami și Wilm ar avea o relație adulteră... care se 
dovedise a fi în esenţă adevărată. 

SAA; păi, ce să facem, vorbeam și noi așa, despre Grupul de 
Studiu al Dezastrelor. 

— Aha! spuse Johanna așezând berea înapoi pe masă. 

- Ce este asta? întrebă Ravna. Sună îngrozitor de oficial. Și eu 
care credeam că numai la mine se adună toate protocoalele. 

- Păi, pentru că..., începu Heida, însă una dintre celelalte fete, 
Elspa Latterby, îi tăie replica. 

— Nu e mare lucru, doar trei cuvinte mari și late care însumează o 
grămadă de visuri. 

Nimeni nu mai scoase un cuvânt. După o clipă, Elspa ridică din 
umeri și continuă: 

- Vedeţi dumneavoastră, doamnă... 

- Te rog, Elspa, spune-mi Ravna. 

Hopa, mereu spun asta și unii, cum ar fi Elspa, mereu uită. 

- Sigur, Ravna. Vezi tu, treaba e că, în fine, tu și Stiletele aţi făcut 
tot ce-ați putut să ţineţi locul părinților noștri. Știu cât au cheltuit 
Cioplitoarea-în-lemn și Jupuitorul-Iyrathect pentru Academia 
noastră. lar noi acum facem tot ce ne stă în puteri să ne adaptăm... în 
lumea asta. Unii dintre noi, cei mai tineri, sunt destul de fericiți. 

Un zâmbet îi înflori pe chip. 

— Sora mea cea mai mică are o haită de Stilete drept Cel Mai Bun 
Prieten și camarazi de joacă oameni. Mă are pe mine... și nu își 


amintește de ai noștri aproape deloc. Pentru Geri, locul acesta e 
minunat. 

Ravna aprobă din cap: 

- Dar pentru cei mai mari, viaţa aici este epilogul holocaustului, 
corect? 

Cu siguranță, Ravna simtea la fel de cele mai multe ori. 

Elspa încuviință din cap: 

— Poate că e optica greșită. Dar așa se vede. Nu toţi gândesc la fel, 
însă noi ne amintim de părinți și de civilizație. Și nu e de mirare că 
unii dintre noi sunt triști când se gândesc la câte au pierdut. 
Dezastrele ne afectează chiar și atunci când cei responsabili de ele nu 
mai sunt în viață. 

Jefri nu se deranjase să se așeze pe un scaun pentru oameni. Se 
cocoțase pe un taburet înalt, folosit de obicei de membrii Stiletelor. 
De la înălțimea lui privea în jos, întunecat. 

- Nici nu e de mirare că unii oameni au format așa-zisul Grup de 
Studiu al Dezastrelor, spuse el. 

Ravna zâmbi spre toţi cei de acolo. 

- Bănuiesc că am fost fiecare dintre noi membri ai clubului într- 
un moment sau altul, noi, care avem o perspectivă serioasă asupra 
istoriei recente. 

Acum, când membrii cârciumarului se retrăseseră, Amdi își făcu 
din nou apariția de jur împrejurul celor două mese, un cap ici, un 
cap colo, unii cocoțați pe taburetele înalte. Îi plăcea să privească din 
toate direcțiile și — norocul lui — avea suficienți membri cât să prindă 
toate unghiurile. 

- Deci și voi sunteți cam ca mine și alte experimente ale Lordului 
Otel. Uneori ne mai adunăm și noi grămadă și oftăm și mormăim cât 
de greu și cât de asupriți am fost. Dar mare lucru nu prea avem ce 
face. 

Elspa aprobă. 

— Ai dreptate, Amdi, măcar voi aveți un singur monstru pe care 
să vă vărsațţi ura. 

— Păi, spuse Ravna, noi avem Molima. A fost monstruoasă mai 
presus de orice gândire din Exterior. Noi știm că, în final, lupta 
împotriva acestui rău i-a ucis pe părinţii voștri și a nimicit Domeniul 


Straumli și, indirect, Sjandra Kei. Lupta împotriva Molimei a distrus 
întreaga civilizație din galaxie. 

Ceilalți scuturară din cap. Unul dintre băieți, Ovin Verring, 
răspunse: 

— Nu putem ști. 

— Bine, nu putem fi siguri că totul a fost nimicit; dezastrul a fost 
atât de vast, încât ne-a distrus și metodele de a-l cuantifica. Dar... 

— Nu, ce vreau să spun este că știm foarte puțin despre Molimă, 
dacă nu chiar nimic. Părinţii noștri erau oameni de știință, care 
făceau cercetări în Transcendentul Inferior, un loc periculos. Se jucau 
cu necunoscutul. 

Ai pus punctul pe i, puștiule! gândi Ravna. 

- Dar milioane de alte rase au făcut acest lucru, continuă Ovin. 
Este cea mai obișnuită metodă prin care se nasc noi Puteri. Tatăl meu 
a anticipat că Straumli va coloniza în cele din urmă un sistem mic, 
întunecat și pustiu din Transcendentul Inferior, deci că vom 
transcende. A spus că noi, straumerii, mereu am fost pionieri, ne-am 
aruncat și am riscat. 

Ovin trebuie să fi văzut expresia care se așternea pe chipul 
Ravnei, căci se grăbi să continue. 

— Apoi ceva teribil s-a petrecut. Acel ceva s-a mai întâmplat și 
celorlalte mii de civilizații dinainte, poate milioanelor care au existat 
în întreaga istorie a galaxiei. Expediţiile precum Laboratorul nostru 
Superior ajung uneori să fie consumate de ceea ce trăiește Acolo Sus, 
ori sunt pur și simplu distruse. Uneori, sistemul stelar originar este 
de asemenea distrus. Dar ceea ce ni s-a întâmplat nouă... ceea ce ne- 
a exilat Aici Jos... nu... nu se potrivește cu datele pe care le avem 
despre situație. 

— Eu... 

Ravna se opri, ezitând. Cum să explic eu ce s-a întâmplat? Părinţii 
voştri au fost lacomi, neatenţi și extraordinar de ghinioniști. Îi iubea pe 
acești Copii sau, în fine, pe cei mai mulți dintre ei, și ar fi făcut orice 
pentru a-i proteja pe toţi, dar când se uita la ei, uneori tot ce îi venea 
în minte era că lăcomia părinților acestor copii era cauza căderii lor 
aici. Aruncă o privire spre Johanna: Ajută-mă! 


Ca de obicei când lucrurile se împotmoleau, Johanna venea în 
ajutor. 

- Eu am ceva mai multe amintiri decât majoritatea dintre noi, 
Ovin. Îmi amintesc cum părinții mei ne pregăteau scăparea. Tu știi că 
Laboratorul Superior nu a fost o încercare de transcendenţă ca la 
carte. Procesul în sine este destul de periculos, dar e bine 
documentat pentru aproape orice rasă care se ridică până la Vârful 
Exteriorului. În Laboratorul Superior, noi am descoperit o scurtătură. 
Aveam o arhivă abandonată, chiar în Transcendent. Noi săpam după 
relicve tocmai în Puteri. 

— Cunosc aceste lucruri, Johanna. 

Tonul lui Ovin nu era chiar certăreţ. 

— Oricum, Arhiva s-a trezit sau ne-a păcălit pe noi să o trezim. 
Părinţii mei se ocupau de siguranța operațiunilor. Știau că există 
posibilitatea să fim păcăliţi, trași pe sfoară. Bine, eu cred că toți 
adulții știau asta. În cele din urmă, ai mei au realizat că riscurile erau 
mult mai mari decât păreau la prima vedere. Noi descoperiserăm 
ceva care putea constitui o ameninţare la adresa Puterilor însele. 

— Ti-au spus ei asta? 

- Nu mi-au spus atunci. De fapt, nici nu știu sigur cum au pus la 
punct Mami și Tati toate pregătirile. La vremea respectivă, eram trei 
sute de Copii. Cumva, cuvele de hibernoterapie au fost sustrase din 
depozitele farmaceutice și urcate în containerul navei. Cumva am 
fost cu toții scoși din programul de educare... vă amintiți fiecare. 

Capetele încuviințară. 

- Dacă o Putere se trezea, cu siguranță avea să bage de seamă ce 
puneau la cale părinţii noștri. 

- D-da, ezită Johanna. Aveţi dreptate. Teoretic ar fi trebuit să fie 
prinși. Dar cel mai probabil au primit ajutor și din partea altora 
pentru a pune la punct evadarea noastră. 

- Eu nu am observat nimic, spuse Heida. 

- Nu, se auzi și altă voce. 

- Nici eu, răspunse și Ovin. Vă amintiți de condiţiile noastre de 
viață, de habitatele temporare presurizate, de lipsa de intimitate? Îmi 
dădeam seama că ai mei deveneau tot mai tensionați, le era teamă, 
bănuiesc acum, privind retrospectiv. Dar le era imposibil să pună la 


cale ceva în afara legii. Pare mai plauzibil... iar acesta este unul din 
argumentele înființării Grupului de Studiu al Dezastrelor... ca 
evadarea noastră să nu fi fost altceva decât o mutare în jocul Cuiva. 

- Ovin, răspunse Ravna, am discutat despre Contramăsură la 
Academie. Voi, Copiii, ați beneficiat de un ajutor special. În ultimă 
instanță, Contramăsura — împreună cu Pham și Bătrânul — a fost cea 
care a oprit Molima. 

- Da, doamnă. Dar aceasta arată cât de puţine știm despre băieţii 
răi și despre băieții buni. Suntem blocaţi Aici Jos. Noi, Copiii mai 
mari, avem sentimentul că am pierdut totul. Dar istoria oficială ar 
putea avea pe tipii buni și pe tipii răi cu rolurile inversate. 

— Poftim? Cine propagă asemenea aberaţii? 

Ravna nu se putu abtine; cuvintele îi țâșniră pur și simplu din 
gură. Adio, diplomaţie! 

- Nu e cineva în particular, spuse Ovin făcându-se mic în scaun. 

— Așa? Dar cei trei cu care m-am întâlnit pe scări? 

Jefri se foi pe taburetul lui. 

— Te-ai întâlnit și cu mine pe scări, Ravna. Cei trei sunt doar niște 
flecari. La fel de bine ne-ai putea acuza pe toți. 

- Dacă sunteți toți implicați, atunci de unde apar denumirile 
acestea gen „Grupul de Studiu al Dezastrelor“? Cineva trebuie să fie 
în spatele lui și vreau să... 

Ravna simți o mână apăsând-o ușor pe braț. Johanna mai tinu o 
clipă strânsoarea, suficient de mult cât Ravna să-și înghită cuvintele 
tăioase pe care le-ar fi aruncat la nervi. Apoi fata continuă: 

- Numele este ceva nou, iar asta înseamnă, cred eu, că în spatele 
lui se ascunde cineva anume care caută scandal. Dar astfel de 
îndoieli au existat întotdeauna. 

— Vrei să spui că sunt unii care se îndoiesc de ameninţarea 
Molimei? 

Johanna aprobă din cap. 

— Da, într-o mai mică sau mai mare măsură. Și tu însăți ai 
îndoieli, știu asta. De exemplu, acum că Molima a fost oprită de 
Contramăsura lui Pham, ar mai avea vreun interes să atace Planeta 
Stiletelor? 


— Nu avem altă soluţie decât să credem că ce a mai rămas din ea 
dorește să ne distrugă. 

Visul meu... 

— Bine, dar chiar și în această situație apare întrebarea cât de 
mortală poate fi. Flota Molimei se află la treizeci de ani-lumină, 
incapabilă probabil să avanseze mai mult de un an-lumină într-un 
secol. Deci avem la dispoziție milenii pentru a ne pregăti, chiar dacă 
dorește să ne distrugă. 

— Dar anumite părți ale Molimei ar putea fi mai rapide. 

— În acest caz, avem „doar“ câteva secole. Civilizatiile tehnologice 
au fost clădite în timp mai scurt. 

Ravna își dădu ochii peste cap. 

- Au fost re-clădite în mai putin timp. lar noi nu avem la 
dispoziție atât de mult. Molima poate construi statoreactoare de mici 
dimensiuni. Poate că frontierele Zonelor se vor deplasa din nou... 

Inspiră adânc și vorbi mai departe, pe un ton mai calm. 

— Ideea este... scopul ultim al tuturor materiilor care vi se predau 
la Academie este să ne pregătim cât mai repede cu putință pentru 
ceea ce poate urma. Trebuie să facem sacrificii. 

Din jurul lor se auzi o voce de băiețel. Amdi. 

— Cred că tocmai acest lucru este contestat de Grupul de Studiu al 
Dezastrelor. Ei neagă faptul că Molima ar fi fost vreodată o 
ameninţare la adresa oamenilor sau a Stiletelor. Iar dacă ea este un 
pericol, atunci Contramăsura a făcut-o astfel. 

Tăcere. Chiar și muzica de fond a cârciumarului se stinsese. După 
toate aparențele, Ravna era cea din urmă care înțelegea îngrozitorul 
subiect despre care se discuta pe ascuns. În cele din urmă, rosti încet: 

- Nu poți vorbi serios, Amdi. 

Peste chipurile lui Amdi se așternu o expresie de căință rușinată. 
Fiecare dintre membrii săi avea zece ani, aflat la maturitate fizică, 
însă mintea îi era mai copilăroasă decât a oricărei haite pe care o 
întâlnise vreodată Ravna. Pe cât de inteligent era, pe atât de rușinos 
și inocent. 

De cealaltă parte a mesei, Jefri îl mângâie ușor pe cap pe unul din 
ei. 


— Bineînţeles că nu vrea să spună că el însuși crede asta, Ravna. 
Dar acesta este adevărul. Grupul pleacă de la premisa că noi nu 
putem ști exact ce s-a petrecut în Laboratorul Superior și cum am 
reușit să scăpăm de acolo. Dar coroborând datele pe care le 
cunoaștem, ei spun că răul și binele ar fi putut fi inversate. În acest 
caz, acțiunile lui Pham de acum zece ani au fost o atrocitate de 
proporții galactice... și că nu există monștri îngrozitori care să ne 
pândească de undeva de departe, gata să ne distrugă. 

— Dar tu crezi asta? 

Jefri ridică braţele în sus, enervat. 

- ...Nu. Firește că nu cred! Eu doar îţi spun pe față ceea ce alții 
sunt mult prea, ah, diplomatici să o facă. Și înainte să întrebi, pun 
prinsoare că nimeni de la masa noastră nu crede. Dar în rândul 
Copiilor, ca un întreg... 

- În special în rândul celor mai în vârstă..., completă Ovin. 

— ...e un punct de vedere destul de atrăgător, termină Jefri, 
privind-o încruntat o clipă, înfruntând-o. Pentru că ar însemna că 
ceea ce au creat părinţii noștri nu a fost o „molimă“ monstruoasă. 
Părinţii noștri nu erau niște naivi. Și un alt motiv pentru care e o 
perspectivă atrăgătoare este că sacrificiile pe care le facem acum 
sunt... inutile. 

Ravna nu avu nevoie să își înfrângă un strigăt indignat, depășise 
de mult acest prag, ajungând la o stare de mânie rece. Când răspunse 
într-un final, vocea îi era rece și tăioasă. 

— Despre ce sacrificii este vorba? Să învățați aritmetică cu creionul 
pe hârtie? Să construiți prototipuri? Să întocmiți rapoarte de analiză? 

Heida mai puse și ea un pai pe foc: 

- Ah, un alt sacrificiu ar fi să ne spună alții ce să facem! 

Acești Copii probabil nici nu cunoșteau numele organizărilor 
sociale pretehnologice. Democraţia manuală? Era o noțiune despre 
care auzise. Dar Ravna sărise peste etapa respectivă, în dorinţa de a 
simplifica lucrurile pentru toată lumea. Sperase că vor putea evita 
astfel de probleme până când vor depăși această fază intermediară în 
care se aflau acum, pe Planeta Stiletelor. 

- Da, și supunerea este unul dintre sacrificii, spuse Jefri. Știu că, 
pentru unii, situația medicală este un motiv mai puternic de 


nemulțumire, continuă el fixând-o cu privirea. Anii trec și tu ne 
conduci, dar timpul nu lasă nicio urmă, arăţi la fel de tânără ca 
Johanna acum. 

— Jefri, doar nu vrei să spui că aș fi vreo cotoroanţă care se dă 
tânără. Nu am decât treizeci și cinci de ani. 

Treizeci și cinci de ani umani erau echivalentul a treizeci- 
megasecunde ani, după cum calculau și straumerii. 

— Este normal să arăt tânără. Pe Sjandra Kei, aș fi încă bibliotecar 
novice. 

- Da, și într-o mie de ani de acum înainte tu vei arăta la fel de 
tânără. lar noi toţi — chiar și cei mai mari dintre Copii — vom fi morți 
într-un secol. Unii dintre noi chiar au început să arate bătrâni... 
înţelegi tu, le cade părul de parcă ar fi fost expuși la radiații. Se 
îngrașă. Cei mai tineri dintre noi abia au apucat câteva tratamente de 
prelongevitate. lar copiii noștri vor muri precum muștele, cu zeci de 
ani înaintea noastră. 

Ravna își aminti părul încărunţit al Wendei Larsndot. Jefri dădea 
glas propriilor ei coșmaruri. Dar aceasta nu înseamnă că eu sunt de 
vină! 

- Uite, Jefri, vom pune la punct într-un final cercetarea medicală. 
Dar nu are niciun sens să o punem în capul listei. Vă pot arăta 
rapoartele de evaluare ale progreselor pe care le generează Excentric 
II. Medicamentele eficiente trebuie să treacă printr-un milion de 
teste. Care tratament va funcționa... și pentru care copil va 
funcționa... este un răspuns pe care nu-l putem afla dinainte. Dacă 
ni se strică programul medical, vom avea o criză majoră care ne va 
întârzia foarte mult. Acum avem cel puţin douăzeci de cuve de 
hibernoterapie în stare de funcţionare. Sunt sigură că putem genera 
consumabile pentru ele. Dacă va fi cazul, îi putem îngheţa pe cei care 
ajung în faza de bătrânețe. Nu e nevoie să moară nimeni. 

Ovin ridică mâna timid. 

— Eu cred că am înțeles, toți de aici înțelegem, chiar și Sabie, 
Baltazar și Microb... care ne ascultă fără să scoată o vorbă. 

În separeurile din tavernă se auziră câteva foșnete jenate. Apoi, 
din cealaltă parte a încăperii răzbătu glasul cârciumarului. 

— Hei, treburile astea vă privesc numai pe voi, două-picioare. 


Helda nu se putu abtine să nu intervină. 

— Pentru că voi, haitele, nu muriti pe bune niciodată! 

Ovin zâmbi ușor, dar îi făcu semn fetei să se liniștească. 

- Oricum, înţelegi și tu tentatia înființării Grupului de Studiu al 
Dezastrelor. Ei neagă ideea că părinții noștri ar fi creat un monstru. 
Și mai spun că nu e nevoie de niciun sacrificiu. Noi, refugiații, nu 
știm cu adevărat ce s-a întâmplat sau cine este vinovatul pentru 
aterizarea noastră Aici Jos. Extremiștii — și cred că niciunul dintre noi 
nu a discutat cu bună știință cu vreunul dintre ei; extremiștii apar în 
discuţii doar la modul indirect ca o entitate absentă — sunt de părere 
că, din moment ce noi știm că părinții noștri erau buni, atunci, cel 
mai probabil, Molima nu este deloc monstrul de care se vorbește, iar 
toate aceste pregătiri și sacrificii nu servesc decât... ei bine, nu 
servesc decât unui scop malefic incert. 

- Poftim? Ovin, nu are nicio logică, zise Johanna clătinând cu 
putere din cap. 

— Poate de aceea nu e nimeni care să-și asume declaraţiile 
respective în faţa tuturor, Jo. 

Ravna își plimba privirea de la unul la celălalt. Aceste idei 
depășeau cu mult plângerile pe care le auzise înainte. Cum pot eu 
răspunde unor asemenea afirmații? Dar nici nu putea rămâne tăcută. 
Cel mai bun lucru pe care îl putea face era să-și stăpânească vocea. 

- Logica este șubredă, însă, mai grav, „faptele“ de la care pleacă 
sunt minciuni sfruntate. Când acești Contestatari afirmă că „noi nu 
știm cu adevărat“ spun o minciună. Eu știu. Eu eram în Releu, 
lucram pentru Organizaţia Vrinimi. Molima făcea ravagii mult 
înainte ca Excentric II să-și ia zborul. Molima a scăpat din 
Laboratorul vostru Superior, probabil la câteva ore de la evadarea 
voastră. Întâi a cuprins vârful Exteriorului. Puteai urmări Aberația 
pe canalele de știri. Cu resursele celor din Organizația Vrinimi puteai 
urmări masacrul fizic, Aberaţia ucigând tot ce nu-i convenea. 
Monstruozitatea a cuprins Domeniul Straumli. A distrus Releul. Ne- 
a urmărit, pe mine, pe Pham și pe skrodcălăreţi până aici jos, iar în 
această cursă a fost distrusă Sjandra Kei și majoritatea civilizaţiilor 
din Exterior. 


Acestea erau lucruri pe care ea le povestise și răspovestise la 
Academie. 

- Până nu am ajuns aici, nu am putut face nimic pentru a 
contracara Molima. Este adevărat, ceea ce au făcut Pham și 
Contramăsura a fost îngrozitor, chiar peste capacitatea noastră de 
înțelegere. Contramăsura ne-a blocat aici. Dar a oprit Molima și ne-a 
oferit o șansă. Acestea sunt fapte care se știu și sunt ignorate. Ele nu 
sunt neștiute. Eu am fost acolo. 

Toţi cei din jurul mesei, toți Copiii — acum adulți în toată puterea 
cuvântului — încuviințară din cap. Dar câte îndoieli se ascundeau în 
spatele privirilor lor? 


Capitolul 6 


Ravna avu destul timp la dispoziție pentru a se gândi la surpriza 
neplăcută de la „Semnul Călugăriței“. Mai bine spus, nici nu se mai 
putea gândi la altceva. Tot ceea ce spusese ori făcuse ea vreodată îi 
apărea într-o lumină diferită acum când își imagina cum trebuie să o 
fi arătat în ochii Contestatarilor. 

La începuturi, Copiii locuiseră cu toții împreună în Noul Castel 
de pe Dealul Navei Stelare, la doar o sută de metri de Academie. Cei 
mai tineri dintre ei încă trăiau acolo cu frații lor mai mari sau cu Cei 
Mai Buni Prieteni. Cea mai mare parte a celorlalți — maturi și pe 
punctul de a întemeia o familie — locuiau în Insula Tăinuită sau la 
sud de Noul Castel, într-un șir de case nou construite. 

Însă Ravna mai locuia încă la bordul navei FExcentric II — treizeci 
de mii de tone de gunoi imposibil de pilotat, dar cu tehnologie din 
stele. 

Trebuie să fi părut cu mintea rătăcită și de pe altă lume, cocoțată 
la bordul puterii supreme din această lume. 

Dar trebuie să rămân aici! La bordul lui E-II exista o bibliotecă 
micuță, iar Ravna era bibliotecară. Arhiva minusculă cuprindea 
detaliile tehnice ale zecilor de mii de rase aflate în Zona Lentă. Rasa 
umană de pe Terra avusese nevoie de patru mii de ani să ajungă de 
la prelucrarea fierului până la călătoriile insterstelare. Cu foarte mici 
excepții, evoluţia lor fusese un joc al întâmplării. În războaiele și 


catastrofele care urmaseră, oamenii fuseseră la fel ca și celelalte rase. 
Se catapultaseră singuri înapoi în epoca medievală de mai multe ori, 
uneori în neolitic, iar pe alte planete fuseseră la un pas de dispariție. 

Dar - cel puţin acolo unde oamenii supraviețuiseră — întoarcerea 
la tehnologie nu mai fusese o căutare bezmetică. Îndată ce arheologii 
dezgropau arhivele, renașterea era o chestiune de câteva secole. Cu 
Excentric II, ea ar putea scurta timpul de recuperare la mai puţin de 
un secol. Dacă ghinionul stă departe de mine, îl pot scurta până la trei 
decenii! 

În această după-amiază, la Semnul Călugăriţei, ghinionul îi 
demonstrase că nu o părăsise niciodată. Cum am putut fi atât de oarbă? 
se întreba Ravna obsesiv. Copiii mereu avuseseră tot felul de 
întrebări. De multe ori, în decursul timpului, ea împreună cu Stiletele 
povestiseră Bătălia de pe Dealul Navei Stelare și istoria de dinainte. 
Cu toții pășiseră în Poiana Masacrului și văzuseră cu ochii lor locul 
unde Lordul Otel ucisese jumătate dintre Copii. 

Însă pentru cealaltă jumătate a bătăliei, ei nu aveau decât 
cuvintele Ravnei, cum oprise Pham Molima și prețul plătit pentru a 
scăpa cu viață. Copiii avuseseră mereu nenumărate întrebări în 
legătură cu acest capitol și despre ce se întâmplase cu părinții lor la 
începutul dezastrului. Copiii adormiseră într-o lume cu familii și 
prieteni și se treziseră înconjurați de Stilete și un singur om adult. Tot 
ce aveau era povestea ei despre ceea ce se petrecuse. lar naiva de 
Ravna crezuse că va fi suficient. 

Acum Copiii aveau mai mult decât îndoieli. Acum aveau ceva 
care se numea Grupul de Studiu al Dezastrelor. 

La doar câteva ore de la discuţia din tavernă, Ravna, Johanna și 
Jefri (cu Amdi, bineînțeles) avură o altă conversaţie. Ei erau primii 
doi Copii pe care ea îi întâlnise Aici Jos. În urmă cu zece ani, ei trei — 
și Amdi — petrecuseră împreună câteva ore teribile când Pham își 
dăduse viața pentru a opri Molima. Din acea zi, Ravna avusese cu ei 
o relație cu totul specială, chiar și atunci când Jefri atinsese vârsta 
pubertății și nu se mai înțelegea nimeni cu el. 

Acum Johanna era lividă de furie la aflarea veștii despre existența 
așa-zisului Grup, dar mai ales furioasă pe Jefri care nu-i povestise 
despre ultimele minciuni ale respectivului Grup. 


Însă Jefri ripostase imediat. 

— Ai de gând să pornești o vânătoare de vrăjitoare, Jo? Vrei să pui 
pe rug pe oricine este de acord cu o parte din ideile Grupului? 
Fiindcă ar intra cam toată lumea, știi prea bine. 

Făcu o pauză, aruncând o privire șovăielnică înspre Ravna. 

- Nu mă refer la esenţial, Ravna. Știm că tu și cu Pham ati fost 
băieții buni aici. 

Ravna înclinase din cap, încercând să pară calmă. 

- Știu. Îmi dau seama cât de firesc este să existe anumite îndoieli. 

Da, își dădea seama, privind în retrospectivă. 

- Doar că mi-aş fi dorit să știu mai din timp. 

Johanna plecă fruntea. 

— Îmi pare rău că nu ţi-am spus mai devreme. Grupul afirmă 
unele lucruri mizerabile, dar atât eu, cât și Nevil am crezut că, la cât 
de aberante erau, vor dispărea de la sine în timp. Acum, toată treaba 
pare mult mai bine organizată. 

Aruncă o privire spre Jefri. Se aflau din nou pe puntea lui 
Excentric II, un loc potrivit pentru întâlniri foarte intime și foarte 
secrete. Amdi nu se vedea pe nicăieri, fiind ascuns prin cameră pe 
sub mobilă. 

- Evident că tu și Amdi știați că Grupul a devenit mult mai 
periculos. 

Jefri sări să se apere, dar, după o clipă, aprobă din cap fără nicio 
tragere de inimă. Ravna își dădu seama că expresia lui trăda rușinea. 
Întotdeauna ea crezuse că Jefri semăna cu Johanna la încăpățânare, 
pe care și-o suprima printr-un război cu toată lumea. Părinții lor 
fuseseră adevărați eroi în tot dezastrul jalnic de la Laboratorul 
Superior. Făcuseră adevărate miracole pentru a aduce Copiii până 
aici. Jefri vorbi într-un final, cu voce blândă: 

- Da, știam, doar că, așa cum spunea și Ovin, cele mai grave 
afirmaţii veneau indirect... repetate de unii zevzeci precum Gannon 
Jorkenrud. 

Johanna trecu de la furie la îngrijorare sinceră: 

— Este prea mult, Jef. Deodată Grupul acesta devine o organizație 
în toată puterea cuvântului. 


- Habar n-am, Jo. Ultimele aberaţii au apărut ca din senin, mai 
întâi a fost unul sau au fost doi în timpul expediției, apoi i-am auzit 
pe mai mulți când m-am întors. Și chiar dacă ar exista o conspirație, 
Consiliul Executiv nu ar face altceva decât să pară opresiv dacă 
urmăresc indivizi precum Gannon. lar Gannon s-ar putea chiar 
apuca să acuze oamenii cu care are el răfuieli. Știm că e genul de tip 
care se scaldă în minciuni. 

Ravna aprobă din cap. Jorkenrud nu fusese niciodată ușor de 
simpatizat. 

- Eu mă mai gândesc și la altceva, Jefri: Poate că sunt vorbe 
aruncate la întâmplare, care pleacă de la probleme reale, probleme 
pe care chiar vreau să le lămuresc. Dar poate că nu sunt chiar la 
întâmplare și sunt manevra unui grup care plănuiește vreun soi de 
revoltă, exagerând problemele reale pentru a servi propriului scop. 
Tu ești în poziția de a afla care este adevărul. Toată lumea știe că, ă-ă, 
că tu... 

Privirea băiatului se furișă spre Johanna și începu să rânjească cu 
gura până la urechi. Jefri avusese întotdeauna un zâmbet frumos. 

— Dar, te rog, nu te sfii, spuse el. Toată lumea știe că am fost un 
mare nemernic. Și încă mai sunt, din când în când. Sechelele 
angoasei de la refugiu, chestii ... trestii... 

- În orice caz, continuă Ravna, oameni ca Jorkenrud par să aibă 
încredere în tine. În același timp, ai foarte mare influență asupra 
Copiilor. Dacă te arăţi cumva de acord cu nonsensul acesta răuvoitor 
și dacă chiar există o conspirație contestatară, sunt convinsă că te vor 
aborda mai direct. Ai putea, în felul acesta să, ă-ă... să... 

— Vrei cumva să-mi ceri să aflu care dintre prietenii mei se află în 
spatele complotului și să-i dau în gât? 

În vocea lui nu era nici urmă de răutate, însă Jefri nu părea 
încântat de misiune. Din fericire, Johanna era tăcută, păstrându-și 
discursurile de soră mai mare pentru sine. În cele din urmă, băiatul 
încuviință din cap. 

- Da, fie. Mă bag. Deși eu tot nu cred că există o conspirație reală, 
dar, dacă există, o găsesc și te anunţ. 

Ravna realiză că își ținuse respirația așteptând răspunsul lui. 

— Mulţumesc, Jefri. 


Mulţumesc! Dacă cei ca Jefri Olsndot erau de partea ei, atunci 
avea siguranţa că va putea depăși situaţia. Johanna zâmbea, parcă își 
luase și ea o piatră de pe suflet. Începu să-i spună ceva fratelui ei, 
apoi hotărî înțeleaptă că e mai bine să se abțină. Aruncă o privire în 
jurul mesei. 

— Hei, Amdi! Ai înțeles ce misiune aveți? Întrebări, nelămuriri? 

Tăcere și niciun bot la vedere. Aceasta era marea problemă cu 
Amdi. Câteodată, Amdi era prins cu ecuaţiile care îi pluteau prin 
capete sau mai visa cu ochii deschiși la problema pe care numai un 
Arhimede sau un Nakamore ar fi putut-o desluși. Uneori — mai ales 
în perioada ultimilor ani — pur și simplu adormea din picioare. 

— Amdi? 

- Da-da! 

Vocea de băiețel a lui Amdi veni de undeva de la nivelul podelei. 
Suna absent sau poate doar puțin somnoros. 

- Eu și cu Jefri suntem încă o echipă, le asigură el. 

Astfel se încheiase ziua Semnului Călugăriței... Ravna avea acum 
o mică bandă de spioni care lucrau în slujba ei. 


Conversaţia cu Jo, Jef și Amdi fusese doar prima dintr-o serie de 
întâlniri secrete. Pelerinul era plecat din oraș, deci următoarea 
întrevedere fu cu Cioplitoarea-în-lemn. 

Co-regina Ravnei domnea peste ținuturile din nord de mai bine 
de trei secole. Niciunul dintre membrii ei de acum nu era atât de 
bătrân, dar fusese foarte atentă să își păstreze intactă identitatea, iar 
haita avea amintiri clare încă de pe vremea când fusese un simplu 
artist într-o simplă cabană la marginea mării. Pentru Cioplitoarea-în- 
lemn, imperiul crescuse din acea artă, din imboldul de a construi, a 
modela și a sculpta. Cioplitoarea-în-lemn era un adevărat stăpân 
medieval. Având în vedere că era de asemenea un stăpân cumpătat 
(deși ocazional însetat de sânge), prezența și poziția ei pe tronul 
Domeniului fuseseră un adevărat noroc pentru Ravna și Copiii 
refugiați. 

În aceste zile, co-reginele împărțeau Dealul Navei Stelare, Ravna 
în nava ei și regina în Noul Castel — Domul Landerului. 


De fiecare dată când trecea prin cadrul porții glisante masive și 
printre rândurile aliniate de străjeri, Ravna avea revelația echilibrului 
de putere simbolică la care ea și Cioplitoarea-în-lemn ajunseseră. 
Ravna avea de partea ei magia stelelor, dar locuia la un nivel mai jos 
al dealului. Apoi puțin mai sus, între ele, se afla Academia pentru 
Copiii oamenilor și prietenii lor, Stiletele (sau pentru Stilete și 
prietenii lor, copiii oamenilor), unde cunoștințele erau împărțite între 
ambele rase. Iar în cel mai înalt punct al dealului, Cioplitoarea-în- 
lemn și Noul castel. În adâncuri, sub domul castelului, erau 
depozitate claie peste grămadă rămășițele tehnologiei cu care 
veniseră aici Copiii refugiați. 

Acolo se aflau cuvele de hibernoterapie și carcasa calei cu ce mai 
rămăsese din controlul automat. Pe carcasa calei, un punct marca 
locul unde murise Pham Nuwen și o mâzgă de siliciu amintea de cea 
care fusese cândva Contramăsura însăși. 

Astăzi, Ravna se îndreptă spre coridoarele de sus, prin care 
pătrundeau razele soarelui din zeci de ochiuri înguste de geam. Dar 
gândurile îi erau bântuite de umbrele întunecate ale cuvelor și 
mucegaiului și de visul acela îngrozitor. 


Ravna se întâlni cu Cioplitoarea-în-lemn în Sala Tronurilor. La 
începuturi, Noul Castel nu fusese decât o simplă carcasă, o capcană 
în care Lordul Otel sperase să îi prindă pe Ravna și pe Pham. 

Cioplitoarea-în-lemn umpluse spațiul interior, întregindu-l. Sala 
Tronurilor era cea mai vizibilă completare, o încăpere imensă, cu loje 
de-a lungul pereților. În zilele de audienţă, toți Copiii încăpeau 
înăuntru și mai rămânea suficient loc pentru câteva duzini de Stilete 
(vag incomodate de înghesuială). 

Astăzi, în sală nu era nimeni în afară de o haită de Stilete și o 
femeie. Când gărzile închiseră ușile mari în urma ei, Ravna începu să 
pășească pe traversa lungă care ducea până la tronuri și altar. Din 
umbre, de o parte și de alta răsări Cioplitoarea-în-lemn, însoțind-o. 
Ravna înclină din cap spre haită; cele două regine întotdeauna 
respectau cu grijă un protocol informal. 

— Îmi închipui că spionul-cârciumar care lucrează pentru tine ţi-a 
șoptit deja despre surpriza încântătoare pe care am avut-o la Semnul 


Călugăriței. 

Cioplitoarea-în-lemn râse ușor. De-a lungul anilor, experimentase 
cu diverse voci umane și tonalități, urmărind atent cum reacționau 
oamenii în diferite împrejurări. Când vorbea, samnorska ei era 
absolut fluentă și suna perfect uman, chiar și atunci când Ravna se 
uita direct la cele șapte creaturi ciudate care împreună formau co- 
regina ei. 

— Cârciumarul? întrebă Cioplitoarea-în-lemn. Sabie-de-mătase? El 
e unul din proiectele excentrice ale Jupuitorului. Tipul meu era unul 
din clienții din separeuri, mi-a povestit totul de-a fir a păr, inclusiv ce 
a spus Gannon Jorkenrud înainte să apăreți voi. 

Nici nu mi-ar fi trecut prin minte că Sabie-de-mătase lucrează pentru 
Jupuitor. Combinatiile dubioase de cuvinte omenești erau nume 
foarte populare în rândul haitelor locale, dar slugile Jupuitorului se 
dădeau în vânt după variațiunile malefice. 

Regina îi făcu semn să ocupe un loc. Când nu avea audiențe 
grandioase, Cioplitoarea-în-lemn obișnuia să folosească încăperea 
drept bârlog personal. De jur împrejurul altarului așezase bănci 
acoperite cu blănuri și, din loc în loc, stive de pături. În cameră 
plutea un miros puternic de Stilet, iar pe jos zăceau boluri cu băuturi 
și grămezi de oase pe jumătate roase. Cioplitoarea-în-lemn era unul 
dintre puţinii care aveau propria lor legătură radio directă cu 
oracolul care era Excentric II, iar „altarul“ ei avea o utilizare cât se 
poate de practică. 

Ravna se lăsă pe cel mai apropiat scaun în care se putea așeza un 
om. 

— Cum am putut scăpa ceva atât de grav? Acest așa-zis Grup de 
Studiu al Dezastrelor să opereze chiar sub nasurile noastre? 

Cioplitoarea-în-lemn se așeză în jurul altarului, unii membri pe 
băncile de lângă scaunul Ravnei. 

— E o chestiune pur umană, răspunse ea scuturându-se. 

- Am știut întotdeauna că există disensiuni rezonabile pe tema 
Molimei și ce a mai rămas din ea, dar niciodată nu mi-am imaginat 
că s-ar putea crea o legătură între Molimă și criza medicală gravă. Și 
nici nu mi-ar fi trecut prin minte că tinerii s-ar putea îndoi de cauza 
dezastrului care i-a aruncat aici. 


Cioplitoarea-în-lemn rămase tăcută o clipă. Atitudinea ei trăda o 
urmă de stânjeneală. 

Ravna își plimbă ochii peste membrii haitei, cuprinzând-o cu o 
privire scrutătoare. 

— Ce? Ştiai de treaba asta? 

Cioplitoarea-în-lemn părea prinsă la înghesuială. 

- Mi-au ajuns la urechi câteva zvonuri. Dar știi că și Johanna a 
auzit poveștile respective. 

- Da! Și nu-mi vine a crede că niciuna dintre voi nu a adus 
subiectul în discuție în timpul Consiliului! 

— Mrrr. Eu doar am auzit vorbe circulând pe ici, pe colo. Dar un 
conducător nu pleacă urechea la toate prostiile pe care le aude. Iar 
tu, dacă nu vrei să te folosești de spioni, atunci ar trebui să 
interacționezi mai mult cu Copiii tăi. Dacă stai precum o vrăjitoare 
închisă în nava ta, atunci vor mai veni și alte surprize neplăcute. 

Ravna rezistă tentaţiei de a-și ascunde fața în mâini și a începe să 
urle isteric. Dar eu nu sunt regina nimănui! 

— Uite cum văd eu situația: sunt foarte speriată de ceea ce se 
petrece! Lasând la o parte aspectul „surpriză“. Lăsând la o parte și 
descoperirea tristă că formarea acestei grupări înseamnă că mulți 
dintre acești Copii mă disprețuiesc. Tu nu vezi ca pe o amenințare 
nemulțumirea asta organizată? 

Regina se aplecă ușor ca și cum ar fi căzut pe gânduri. 

— Îmi pare rău. Am crezut că ai mai avut de-a face cu astfel de 
situații înainte, Ravna. Eu cred că haitele prietene ale Copiilor îmi 
sunt loiale. La urma urmei, i-am testat pe fiecare în parte înainte să le 
acordăm permisiunea de a se apropia de Copii. 

Chicoti încet. 

- Bine, recunosc, unii dintre ei s-ar putea să le fie mai loiali 
oamenilor decât mie. Nu mai departe de Pelerin, de multe ori cred că 
el este mai devotat Johannei decât mie. Acesta e prețul coabitării cu 
oamenii. Oricum, primesc rapoarte de la ei. Ovin Verring și 
compania ti-au spus adevărul. Toate astea sunt zvonuri exagerate. Eu 
nu am găsit niciun cuib de radicali... deși, hmmm, dacă stau bine și 
mă gândesc, poate nu am găsit pentru că respectivii sunt dintre 
oamenii care nu au Stilete prieteni apropiați. 


BEE 

Observaţia deschidea o mulțime de posibilități. 

— Ai auzit vreodată de Grupul de Studiu al Dezastrelor? 

- Nu înainte să deschidă gura Gannon. 

— Dar ideile lor realmente extremiste, cum că Molima nu ar fi 
nocivă, că Pham era de fapt dușmanul... pun rămășag că sunt 
născociri de ultimă oră. 

Cioplitoarea-în-lemn tăcu un moment. 

— Da. Sunt noi, dar au circulat înainte versiuni mai blânde. 

Apoi adăugă, aproape defensiv: 

— Dar printre Stilete este imposibil să dai de sursa zvonurilor, mai 
ales când sunt orgii inter-haite. Personalitățile tranzitorii vin cu 
noțiuni la care nici nu te-ai fi gândit vreodată. lar după ce trece, nu 
mai ai pe cine să arăţi cu degetul. Sau gheara. 

Acest detaliu intim din viaţa Stiletelor aproape îi luă gândurile 
Ravnei de la problema ei. 

- Noi, oamenii, avem o vorbă, că zvonurile odată pornite nu le 
mai poți opri, dar asta e doar tendința noastră de a exagera orice 
întâmplare. Poveștile întotdeauna înfloresc realitatea. 

— Tu crezi că avem de-a face cu o conspirație? 

- Mă tem că e posibil, încuviință Ravna. În lumea asta tu treci 
drept un conducător modern, dar politica ta cu „spioni peste tot“ 
este... 

- Mda, știu, după standardele civilizației, metodele mele de 
spionaj sunt jalnice. 

Cioplitoarea-în-lemn își întinse un bot în direcția altarului radio, 
calea ei personală de acces la arhivele de pe Excentric II. Pe timpul 
iernii avea o roată manuală cu care genera curent pentru a-l ţine 
încărcat. Vara, îl încărca solar prin ferestrele tăiate în tavanul sălii. În 
tot cazul, Cioplitoarea-în-lemn era practic campată de jur împrejurul 
radioului, studiindu-l neîncetat. 

Însă Cioplitoarea-în-lemn nu era singura cu un astfel de aparat de 
spionaj. Ravna încercă să pună problema cât mai diplomatic. 

— Aceasta e o situaţie în care orice informaţie ar fi bine-venită. 
Dacă ai putea eventual să te consulti și cu Jupuitorul-Iyrathect... 

— Nici să nu aud! răspunse ea, încleștându-și fălcile. 


Niciodată nu își pierduse convingerea că Jupuitorul își punea la 
cale revenirea. După un moment, continuă: 

— Ce ne trebuie nouă aici sunt câteva duzini de camere de 
supraveghere wireless. Camere și rețele, aceasta e temelia spionajului 
eficient. 

Vorbea ca și cum ar fi citit dintr-un manual. 

— Dar din moment ce nu aveam încă reţele funcționale, eu zic să 
ne mulțumim cu ochii iscoadelor. 

Ravna clătină din cap. 

— Avem în total doar o duzină de camere neconectate. 

Desigur, mare parte din Excentric Il putea funcționa pe post de 
camere și display-uri. Din păcate, atunci când luai o rangă și 
desprindeai bucăţi din pereții programabili ai navei, sacrificai alte 
funcții importante. Cele douăsprezece camere de luat vederi erau 
backup-uri de tehnologie joasă. Ravna recunoscu expresia de iritare 
ce se răspândea pe chipurile Cioplitoarei-în-lemn. 

— Va sosi și ziua în care vom putea fabrica electronice digitale și 
atunci toate lucrurile se vor schimba. 

- Da. Când va veni. 

Haita fluieră o melodie care imita un bocet lugubru. Avea și ea 
trei dintre acele camere, dar după toate aparențele, nu se oferea să le 
pună la dispoziție. În schimb avu altă sugestie: 

— Ştii că ilustrul meu sfătuitor pe probleme de știință se întinde pe 
nouă camere? 

Pedantus se străduia din răsputeri să creeze rețele chiar dacă nu 
avea la dispoziție aparatura necesară. Avea montate camere care 
transmiteau date din laboratoarele lui către computerele de 
planificare de la bordul lui E-II. Această șmecherie se dovedise 
extrem de utilă, scurtând de zece ori timpul procesului de 
identificare a materialelor. De fiecare dată când puteau utiliza 
puterea sau logica navei mai înregistrau câte un progres. Acele 
laboratoare ale lui Pedantus fuseseră cea mai mare realizare a anului 
trecut. 

— Fie, răspunse Ravna, voi renunţa la o parte din sistemul de 
testare al lui Pedantus pentru una sau două zece-zile. Chiar îmi 


doresc să aflu dacă există o conspirație organizată în spatele acelor 
minciuni Contestatare. 

— Atunci hai să vedem de ce camere pot face rost. 

Trei membri ai Cioplitoarei-în-lemn săriră pe scaunele de lângă 
altarul-radio. Bolborosi ceva care nu era nici limbaj inter-haită nici 
samnorskă. Cioplitoarea-în-lemn folosise customizatorul de pe E-I 
pentru a crea substituții sonore în loc de interfața obișnuită vizuală. 
Pentru haită, rezultatul era aproape la fel de folositor precum „tiara“ 
Ravnei, display-ul fragil de deasupra capului pe care Ravna nu 
îndrăznea să îl poarte în zilele normale. 

Cioplitoarea-în-lemn ascultă la bipurile și piuiturile care veneau 
înapoi dinspre E-Il. 

— Ah, ticălosul de Pedantus... Excentric II spune că dragul meu 
consilier tehnic folosește camerele și pentru alte proiecte în afara 
sarcinilor de lucru. Ai auzit vreodată de „picătura de conversie a 
masei în energie“? 

— Nu... dar sună periculos. 

— O, da, este. 

Cioplitoarea-în-lemn își continuă bolboroseala, probabil „căuta“ 
definiţii. 

- Fără un control adecvat al procesului, în mod normal, „picătura 
de conversie“ se transformă în ceva ce se numește „torent de 
conversie“. Torentul acesta a distrus civilizații întregi. Din fericire 
pentru majoritatea dintre noi este foarte dificil să creezi ceva înainte 
de a ști ce pericol reprezintă. 

Făcu o pauză, consultând din nou „oracolul“. 

— Ah, bine. Asta a fost în urmă cu zece-zile. Pedantus a abandonat 
proiectul și s-a reașezat pe făgașul rațiunii. Acum pare să se ocupe 
din nou de cercetarea materialelor cu care a fost însărcinat. 

Tăcu, apoi emise o chicoteală umană răutăcioasă. 

- Pedantus va începe singur o mică revoluție personală când îi 
vom lua camerele. Va fi foarte distractiv de privit. 

Sfetnicul pe probleme științifice era unul din descendenții 
Cioplitoarei-în-lemn. Se cunoșteau trei astfel de haite, care se 
dovediseră a fi experimentele cele mai periculoase ale reginei. Ravna 
se străduia să găsească un plan pentru a-i lua camerele lui Pedantus 


fără a provoca o criză „științifică“. Două sau trei s-ar putea „defecta“. 
Foarte puțini dintre localnici înțelegeau ce era durabil și ce nu. De-a 
lungul anilor, ea stricase toate display-urile cu excepţia unuia singur, 
însă camerele probabil puteau supraviețui fără probleme unei căderi 
de la o sută de metri. 

- Pedantus nu ar trebui să-și ascundă nemulțumirea, dar ar fi 
bine să nu dezvăluie nimănui detaliile operațiunii. 

— Îmi place planul tău! 

Cioplitoarea-în-lemn rânji cu toți dinții și unul dintre membrii ei 
de pe o bancă înaltă o mângâie pe Ravna pe creștet. Apoi bolborosi 
câteva detalii spre E-II. 

— Bine, hai să luăm trei camere. Trebuie să vedem unde le 
montăm și cum să le folosim cel mai bine. 

— Aș vrea să le montăm cât mai repede. Deja circulă zvonul că am 
aflat despre conspirație. Dacă cineva este în spatele acestor acțiuni, 
acum ar fi momentul pentru o nouă mutare, să ne-o ia înainte. 

— Așa este. 

Cele trei camere cu indulgență se puteau numi sistem de 
supraveghere, oricât de inteligent ar fi fost montate. Ravna luă 
hotărârea de a întreba direct despre celelalte. 

— Cum rămâne cu cele trei camere pe care deja le folosești pentru 
a-l spiona pe Jupuitor? Momentan, oamenii prezintă cea mai mare 
amenințare. 

- Nu. Camerele acelea rămân pe poziții. Dacă într-adevăr există o 
conspirație, atunci pun prinsoare că în spatele ei este un conspirator 
cu experienţă, nu unul dintre Copiii tăi naivi. Jupuitorul este una din 
cele mai parșive creaturi în viață. 

Bătrânul Jupuitor fusese un alt urmaș al Cioplitoarei-în-lemn, cel 
mai periculos — dacă nu cel mai rău — dintre experimentele ei în 
încercarea de a crea un geniu. 

- Dar Jupuitorul de acum e reformat. Doar doi membri mai sunt 
ai tăi. 

Cioplitoarea-în-lemn pufni pe nări. 

— Și ce dacă? Vechiul Jupuitor i-a ales pe ceilalți trei... 

— Au trecut zece ani de atunci. 


— Și ne înțelegem destul de bine. Cele trei camere pe care le-am 
ascuns în Vechiul Castel îmi dau motive să... mă rog, „să am 
încredere“ în el e mult spus... să-l tolerez. 

Ravna zâmbi. 

— Tu mereu te plângi că Jupuitorul știe că-l supraveghezi. 

— Păi, eu îl bănuiesc că știe. Întotdeauna să-l bănuiești, Ravna. Și 
nu vei avea surprize neplăcute. Poate... dacă îmi introduc propriii 
spioni în castelul Jupuitorului, am putea muta camerele respective. 
Oricum intenționam să o fac. Jupuitorul trebuie să rămână în capul 
listei de suspecți. Și nu vreau să irosim camerele acelea spionând 
indivizi nevinovați. 

- Prea bine. 

Jupuitorul original fusese un monstru cum întâlnești în istoria 
oricărei rase. Mai rău, bătrânul Jupuitor era o combinaţie a celor mai 
rele cazuri duse până la extrem. Ravna ar fi fost chiar mai paranoică 
decât Cioplitoarea-în-lemn dacă nu ar fi avut propria ei sursă 
specială de informaţii. Acea sursă era unul din foarte puținele secrete 
pe care nu le dezvăluise nimănui, nici măcar Johannei. Nu avea nicio 
intenţie să se dea de gol doar pentru a-i smulge Cioplitoarei cele trei 
camere de supraveghere. 

Un membru al Reginei se lovi de scaunul Ravnei și întinse o labă 
pe braţul ei. 

— Sper că nu ești foarte dezamăgită. 

— Îmi pare rău, dar sunt puţin dezamăgită. Avem doar trei camere 
la dispoziție și sigur există mai mulți suspecți. 

— lar eu voi sta cu ochii pe Jupuitor și mai atent decât înainte. 

Ravna tăcu, altfel ar fi însemnat să-și dezvăluie sursa de 
informații. 

- Uite, Ravna, în afară de camere, îi voi rechema pe câțiva dintre 
agenții mei aflați în misiuni pe continent. Dacă avem aici o 
conspirație, atunci avem de-a face cu o amenințare nouă foarte 
serioasă. 

Cioplitoarea-în-lemn își dădea toată silința să fie cooperantă. Mai 
mult decât oricare altă haită, cu excepția lui Pedantus, ea părea să 
înțeleagă ce o îndemna pe Ravna să lupte. Înțelegea că această 


uneltire a Contestatarilor nu făcea altceva decât să o distragă pe 
Ravna de la chestiunile cu adevărat importante pentru lumea lor. 
Femeia întinse mâna și îl mângâie pe cel mai apropiat membru al 
Cioplitoarei-în-lemn. Acesta era Șșt... așa suna numele lui pentru 
oameni. Numele membrilor erau de obicei ceva mai mult decât 
frânturi de cuvinte, majoritatea lipsite de sens chiar și pentru Stilete. 
Micutul Șșt abia împlinise douăzeci de zile, o completare necesară 
pentru echilibrul perfect de tinerețe și maturitate al oricărei haite 
coerente. Acest puiandru era atât de tânăr, încât împărțea cu restul 
Cioplitoarei-în-lemn doar simţurile de bază. În afara acestui detaliu, 
Ravna mai știa doar că puiul nu era urmașul biologic nici al ei, nici al 
Pelerinului. Puiandrii erau mereu o problemă când aveai de-a face cu 
Stiletele, mai ales dacă haita nu era atentă la evolutia lor. 
Cioplitoarea-în-lemn avusese mai mult noroc cu sufletul ei decât cu 
haitele de descendenți, păstrându-și spiritul intact aproape șase sute 
de ani. Ravna nu avea de ce să-și facă griji. Își trecu ușor mâna prin 
blana deasă și moale a cățelandrului și se simți mai liniștită. Dacă va 
avea loc o schimbare, atunci era o evoluţie necesară, pe care 
Cioplitoarea-în-lemn și-o plănuise cândva în trecut. 

Pedantus era din cale-afară de supărat. 

— Aceasta este curată crimă! 

Cei șase membri ai lui se strânseră laolaltă, doi dintre ei 
cățărându-se pe curelele de pe umerii celorlalți pentru a ajunge cu 
boturile mai aproape de chipul Ravnei. 

— Au fost furate! Este înaltă trădare, iar eu nu voi sta cu labele-n 
sân! 

Ravna ajunsese în carierele de la Capătul Nordic în urmă cu 
câteva minute. Privind în jos de pe marginea zidurilor săpate în 
piatră, lucrurile păreau relativ calme, niciun avertisment de „atenţie 
explozii“, niciun țiuit de incendii. În aceste zile, exploziile cu 
adevărat spectaculoase aveau loc cel mai adesea în buncărele pe care 
Consilierul tehnic le construise în versantul dinspre mare. 

Părea locul potrivit și momentul pentru o mică discuție cu 
Pedantus. 

În timp ce cobora scările descoperite, le făcu semn cu mâna 
oamenilor care ajutau la lucru. Ei răspunseră veseli; deci poate 
Pedantus nu era foarte supărat. Trecu de chipurile sculptate în 
marmură, îndreptându-se spre buncărele lui Pedantus. Apoi auzi 
tipetele consilierului venind dinăuntru. Până când ajunse la intrare, 
doi dintre asistenții lui o zbughiră pe lângă ea abia apucând să 
îngaime un salut. 


Acum se afla în biroul Consilierului-șef, față în faţă cu haita în 
culmea furiei. Nici nu și-ar fi imaginat vreodată că îl va vedea pe 
Pedantus atât de enervat. Mai mult, nu se trezise niciodată atât de 
brusc nas în nas cu o haită. Se dădu câțiva pași înapoi spre ușa 
deschisă, ridicând mâinile în aer la vederea fălcilor încleștându-se și 
descleștându-se. 

— Este doar temporar, Pedantus. Îţi vei primi înapoi camerele 
foarte curând. 

Cel putin așa spera ea. Cu cât stăteau camerele de luat vederi în 
altă parte decât în laboratorul lui Pedantus, cu atât mai mult se 
întârzia programul ei de cercetare. 

Vestea bună era că Pedantus nu îi rupse capul. Vestea proastă era 
că haita continua să fie extrem de agitată și deja nu mai vorbea 
samnorskă. Sunetele care se auzeau acum erau ridicate și tăioase, 
probabil înjurături și blesteme. Apoi, dintr-odată cel mai bătrân 
membru, cel cu blana capului albă, se opri nedumerit. Într-o 
jumătate de secundă, tăcerea uimită se răspândi în rândul haitei, 
precum un public nedumerit în fața unui comedian care repetă 
aceeași glumă de două ori la rând. 

— Camere? 

Volumul îi scăzu cu câţiva decibeli. 

— Adică cele trei camere video care s-au stricat oficial azi- 
dimineață când au venit haidamacii Cioplitoarei-în-lemn să mi le ia? 

- D-da. 

Spera că lumea din afara biroului lui Pedantus nu înțelegea 
sensul acestui schimb de cuvinte, secretele de stat pe care accesul 
nervos le dezvăluise. 

Membrii lui Pedantus coborâră unul de pe spinarea celuilalt. 
Tremura încă de nervi, dar pentru moment doar se învârti unul în 
jurul celuilalt. Pedantus era câteodată un caraghios plin de el. Pe de 
altă parte, era un geniu și un inginer extraordinar. Atât timp cât îl 
țineai îndreptat în direcția care trebuie și îi dădeai peste bot atunci 
când devenea invidios pe ce au alții și nu are el, era o adevărată 
comoară. 

— Sincer, Pedantus, continuă Ravna cu voce joasă. Avem o 
urgentă, dar îți vom înapoia camerele cât putem de repede. Eu știu — 


cel putin la fel de bine ca tine — cât de importante sunt. 

Sfetnicul pe probleme științifice își continuă patrularea enervată, 
dar acum vocea îi era calmă. 

- Sunt absolut sigur că le voi primi înapoi, de aceea am și închis 
ochii când mi-au servit gogoașa oficială că s-au defectat. 

Își arătă colții de câteva ori, dar nu în direcţia ei. 

— Însă mă tem că aici vorbim despre două lucruri care se bat cap 
în cap. Camerele video au fost confiscate legal de Înălțimile voastre, 
cu explicațiile de rigoare. În acest caz, tu și Cioplitoarea-în-lemn nu 
aveți nimic de-a face cu dispariția mantiilor-radio? 

- Poftim? Nu!! 

Mantiile ar fi fost practic lipsite de orice utilitate pentru 
supraveghere, iar punerea lor în funcțiune implica anumite pericole. 

- Pedantus, noi nu ţi-am luat mantiile. 

— Atunci am avut dreptate. Aici este o trădare. 

- Cum ar fi putut dispărea mantiile? Doar le ţii în seifurile tale 
personale, nu? 

- Le-am scos din seif după ce spionii Reginei mi-au luat camerele. 
M-a lovit ideea să folosesc mantiile... o idee strălucită, de altfel, o 
modalitate de a le purta fără să ajung scrum în timpul procesului. 
Vezi tu, dacă poate doar unele părți din mine le-ar purta, și nu pe 
umeri, atunci... 

Pedantus se scutură de momentul de rătăcire științifică. 

- Nu contează. Ideea e că am scos mantiile și le-am dus în sala de 
experimente, pentru a le testa. Eram încă enervat în urma 
conflictului cu agenţii Reginei și în dimineaţa asta au fost mult prea 
multe evenimente. Să vedem... 

Pedantus își împreună toate capetele laolaltă, întruchiparea 
concentrării stilețești. 

- Da. Ştii cum e organizată sala de experimente. 

Șiruri lungi de bănci simple din lemn. Sute de tăvi de 
experimente, fiecare conținând o simplă combinație de reactivi, toți 
concepuți de programele de planificare de pe E-II, pe măsură ce nava 
potrivea realitatea resurselor Stiletelor cu datele din arhivele de la 
bord. În unele camere nu intra nimeni ore întregi, nici haite, nici 
oameni, iar în acest răstimp automatele navei emiteau o rafală de 


solicitări wireless către receptorii programatori în camera de 
expediere. Ajutoarele lui Pedantus — majoritatea oameni — coborau 
cu zecile în cameră, înlăturând cu totul unele experimente, mutând 
altele pe stații noi, plasând unele sub camerele de luat vederi sub 
directa observaţie a navei. 

- Eu am fost singur înăuntru, puţin distras de noua mea idee. 

Toate capetele lui Pedantus țâșniră în sus. 

- Da! Măscăricii ăia de la casa de nebuni tropicală s-au arătat! 

— Au intrat printre experimente? 

— Nu. Asta s-a mai întâmplat în trecut, dar acum îi ținem în zona 
vizitatorilor. Ei, le-am luat ochii cu prostii, gen niște telefoane scoase 
din priză... Oricum, a trebuit să ies până afară să stau de vorbă cu 
„Ambasadorul“ lor. 

Pedantus se grupă strâns, agitat. 

- Pun rămășag că așa s-au petrecut lucrurile! Eu am fost plecat 
din cameră pentru aproape cincisprezece minute. Acum îmi pare rău 
că m-am purtat frumos cu tipul ăla. Chiar avem nevoie de atâta 
bauxită? Nu contează, deja cunosc răspunsul. Așa... Astăzi, 
nenorociții erau și mai mulți și mai gălăgioși decât de obicei, întreaga 
ciurdă vopsită în toate culorile, ca niște păgâni ce sunt! 

Unii dintre membrii lui Pedantus deja se îndreptau spre ușă, 
luând-o înaintea firului gândurilor. 

— Nişte gunoaie! În timp ce unii îi ţineau de vorbă pe oamenii 
mei, alții trebuie că mi-au înhățat mantiile! La dracu”! Hai, lady 
Ravna, să mergem! 

Restul haitei se făcu nevăzut pe ușă, cu Cap Alb încheind 
plutonul. Pedantus zăngăni coborând treptele de afară, strigând 
ordine în toate direcțiile. Ravnei i-ar fi venit greu să țină pasul cu el, 
dacă bătrânul Cap Alb nu ar fi avut artrită și dacă Pedantus ar fi 
înnebunit de-a binelea. Dar Pedantus nu putea pleca fără Cap Alb. În 
schimb, urla din toți rărunchii, în samnorskă: 

- Opriti Tropicalii! Opriti Tropicalii! 

Gărzile din capul scărilor deja coborâseră portile. În timp ce 
Ravna și Pedantus alergau de-a lungul terasei săpate în stâncă, 
inginerul-șef al reginei bombănea înjurături în samnorskă. 


Blasfemiile erau o combinaţie bizară de traduceri ale înjurăturilor 
Stiletelor și cuvinte urâte în samnorskă: 

- Haită de căţele! Trebuia să-mi fi dat seama că sunt lepădăturile 
de Tropicali. Doar că îmi sărise naibii muștarul din cauza camerelor. 
Am crezut că tu și Cioplitoarea-în-lemn iar vă vărsați dracii pe mine. 

Se auziră țipete din faţă: 

- l-am prins! 

Haitele și oamenii aflați în carieră nu erau înarmați, însă 
formaseră o barieră în jurul... cuiva. 

Pedantus se strecură prin mulțimea de sunete mentale, cu Ravna 
imediat în urma lui. Ambasadorul „Pastorul“ și acoliţii lui se aflau 
încă în perimetrul exploatării miniere. Tocmai vizitaseră cea mai 
spectaculoasă parte a laboratorului, acolo unde majoritatea 
planificărilor plictisitoare dădeau în cele din urmă naștere unor 
miracole. Între mulțime și suspecți era un spațiu liber. Pastorul și 
anturajul lui se retrăseseră cu spatele la aparatul de zbor al lui 
Pedantus, Ochiul Ceresc. Care nu era o navetă antigravitațională, ci 
ceva mult mai înspăimântător, cel puţin în mintea Ravnei: un 
propulsor și un coș atârnând de burta unui balon lunguieț. 

Pedantus petrecu un moment patrulând nervos înainte și înapoi 
în fața mulțimii, bolborosind în limba Stiletelor. Ravna nu înțelegea 
aproape nimic fără ajutorul traducătorului de pe E-II. Dar se părea că 
Pedantus ordona tuturor să înceteze cu tipetele de înaltă frecvenţă. 
În aerul rece și uscat — cum era cel de aici astăzi — astfel de sunete 
ajungeau până la o distanță de câțiva metri, iar dacă toată haitele 
erau cuprinse de frenezie în același timp, se crea o stare de confuzie 
generală. 

Ravna făcu câțiva pași în direcția Tropicalilor, apoi se răzgândi. 
Stiletele respective arătau speriate și aproape isterice cu ochii holbați 
de teamă. Stăteau foarte aproape unul de celălalt, cu spatele 
împingând în nacela balonului. Cel care se autointitula 
„Ambasador“ era singura haită clar definită, iar la mai multe din 
labele dinainte se puteau vedea Stiletele ascuțite. Tipii aceștia poate 
că erau mai slobozi în gândire, dar petrecuseră suficient de mult 
timp în ținuturile nordice pentru a împrumuta din obiceiurile de 


aici. Pedantus strigă, simultan în samnorskă și limba Stiletelor. Ce 
înțelese Ravna în samnorskă era: 

- E cineva care a văzut ce puneau la cale nemernicii ăștia? 

O parte din el se uita către aparatul de zbor și Ravna își dădu 
dintr-odată seama că Tropicalii fuseseră opriți cu foarte puțin timp 
înainte de a-și lua tălpășița! 

Un băiat de cincisprezece ani, Del Ronsndot făcu un pas în faţă. 

— E-eu tocmai le arătam Ochiul Ceresc, am crezut că avem voie. 

— E în regulă, Del, răspunse Ravna. 

Balonul era unul din obiectivele standard ale vizitelor turistice în 
carieră. 

— Au cerut ei să vadă aparatul? întrebă Pedantus. 

- O, da, domnule. Dar toţi vizitatorii vor să-l vadă. Dacă învăţăm 
să-l și pilotăm, am putea să-i plimbăm cu el! 

Privirea băiatului alunecă peste Tropicali și păru să realizeze că o 
astfel de „îmbunătăţire“ a serviciilor turistice nu se va realiza prea 
curând. 

— Ţi-au cerut să-i lași pe vreunii la bord? 

Din tabăra Tropicalilor se auziră mai multe proteste vehemente, 
apoi un glas omenesc se ridică deasupra celorlalți: 

— Ah, maestre Pedantus, dacă suspectezi pe cineva de fapte 
reprobabile, atunci ar trebui să vorbești cu mine direct. 

Ambasadorul făcu un pas în față. Își luase numele de „Pastor“, 
iar astăzi era foarte numeros. Unii dintre membrii săi datau de pe 
vremea când luase ființă Ambasada și de cele mai multe ori era o 
haită fluentă. De la fel de multe ori, această haită se comporta mai 
degrabă ca un grup de solitari cărora le plăcea să-și dea aere și să 
pozeze. Purtau veste diferite între ele, unele chiar elegante. Îi venea 
greu să nu râzi în fața unui asemenea fanfaron ridicol. Acum însă... 
era ceva ameninţător în privirea lui. Concentrează-te, Ravna. Î ti 
amintesti de fluturașii în cizme militare? Văzuse destui extratereștri 
pentru a înțelege cât de înșelătoare putea fi aparenţa fizică. 

Pedantus era încă prea enervat pentru a fi precaut. Își trimise doi 
membri în faţă, invadând spaţiul personal al Ambasadorului. 

— Prea bine, domnule Ambasador. Ce-ai făcut cu mantiile mele 
radio? 


Cei doi își arătară colții în direcția Pastorului și, deși adversarii 
erau la o distanţă de trei metri unul față de celălalt, această postură 
în care se aflau aducea cu gestul prin care un om îl împinge pe 
celălalt cu degetul în piept. Pastorul nu păru însă intimidat. 

- Ha. Am auzit despre mantiile respective. Eşti sigur că nu le-ai 
pierdut pe undeva? 

Și împinse un bot în direcția Dealului Navei Stelare. 

- Nu v-am mai văzut minunatele mantii de la spectaculoasa 
demonstraţie pe care ați executat-o la Ultimul apus al primăverii. 

Apoi vorbi ca pentru sine: 

- Ce sărbători grandioase aveţi voi, nordicii. Pentru noi, 
primăvara înseamnă doar mai multe ploi... 

— Tacă-ţi fleanca! 

Pedantus întoarse un cap spre ajutoarele sale, oameni și Stilete. 

- Aduceți-mi niște soldaţi cu tepe lungi. Îi băgăm pe hoţii ăștia la 
interogatoriu. 

Tropicalii făcură un pas în direcția lui, oţelul de pe gheare 
sclipind rău-prevestitor. Era evident că nu aveau să câștige nicio 
luptă, însă cei doi membri ai lui Pedantus trimiși înainte aveau să se 
aleagă cu beregatele sfâșiate. 

Ravna făcu un pas înainte și își ridică braţele într-un gest pe care 
de cele mai multe ori haitele îl găseau amenințător. 

— Așteptaţi! strigă ea cât de tare putu. Nimeni nu va fi supus 
interogatoriilor. Fie vă respectăm ambasada, fie vă dăm afară de pe 
Domeniu. 

Pedantus se dădu înapoi, bolborosind în barbă. 

Ambasadorul se retrase ușor, încercând, fără îndoială, să-și 
păstreze mintea limpede. Mormăi ceva către ceilalți, care își slăbiră o 
fracțiune postura de atac. Capetele haitei se înclinară în direcția 
Ravnei. 

— Ah, atât de brutal de sinceră și, în același timp, atât de... cum să 
formulez?... atât de înțeleaptă. Îți sunt recunoscător, Înălțimea Ta. 
Am venit astăzi aici așteptându-mă să am parte de o excursie plăcută 
într-o atmosferă prietenoasă. Sau, cel puţin, nu una care să se 
transforme într-un măcel. 

— Încă mai e timp, mârâi printre dinţi Pedantus. 


Ravna își cobori braţele și se aplecă în faţă astfel încât ochii ei să 
fie aproape la nivelul privirilor ambasadorului. 

- Mantiile noastre radio au dispărut în decursul ultimei ore, 
domnule Ambasador. la să vedem, cât de interesaţi sunteţi să vă 
menţineţi Ambasada în domeniul nostru: sunteți atât de amabil încât 
să colaborați cu noi și să vă supuneți unei scurte perchezitii? 

Și făcu un semn arătând spre anturajul Pastorului și spre coșurile 
lor suspect de numeroase. 

Capetele Ambasadorului țâșniră în sus, probabil un gest de 
dispreț. 

- Poate întrebarea ar trebui să fie cât de mult valorează 
continuarea schimbului comercial între Nord și Tropice. 

În trecut, legăturile comerciale cu Tropicalii se desfășuraseră mai 
mult ca un troc aproape clandestin, unde schimburile de mărfuri se 
petrecuseră în ani întregi de naufragii întâmplătoare. „Ambasada 
Tropicală“ începuse mai mult ca un gest de caritate față de solitarii 
naufragiați, iar denumirea era mai mult o glumă. Cu timpul însă, 
această glumă căpătase propria ei viaţă și, foarte posibil, o oarecare 
influenţă în sud. Ravna își încrucișă braţele și îl țintui pe Ambasador 
cu privirea. Era uimitor să observi efectul pe care îl producea uneori 
o uitătură lipsită de cuvinte a unui două-picioare asupra unor haite. 
Oricare ar fi fost motivul, Pastorul cedă și ridică din umeri. 

— Of... fie. Pentru că nu avem nimic de ascuns, evident. 

Ravna oftă ușurată în sinea ei. Acum se va dovedi cine e adevăratul 
hot. Se întoarse către mulțimea din spatele ei. Câteva duzini de 
oameni stăteau în apropiere, înălțându-se deasupra haitelor. Și un 
ins în spate... 

— Hei, Nevil! De cât timp ești aici? 

Logdnicul Johannei păși grăbit în față, urmat îndeaproape de 
câțiva tovarăși. 

— Tocmai am ajuns și eu. Eram sus în vârful carierei când am 
văzut lumea jos agitându-se panicată. 

Nevil se opri lângă ea, răsuflând din greu. 

- Am prins ultima parte a discuţiei. Vrei să-i percheziționezi pe 
tipii ăștia? 

Pedantus încuviință din cap. 


- Da. Voi, oamenii, puteţi să vă apropiați fără să-i ofensați pe 
delicații noștri musafiri. 

Împinse batjocoritor un bot în direcția Tropicalilor, dar gestul lui 
era lipsit de aplomb. 

- Eram atât de siguri că ei sunt vinovatii... bombăni el. 

Nevil se lăsă pe genunchi pentru a putea vorbi mai de aproape. 
Oamenii nu puteau emite sunete șoptite de la distanţă la fel de bine 
precum Stiletele. Ravna se aplecă mai aproape. 

— Pastorul nostru a cedat cam prea ușor, spuse Nevil. Ești sigur că 
tot anturajul lui e aici? 

Pedantus făcu ochii mari. Băgă un cap pe lângă Nevil și le trimise 
Tropicalilor o privire lungă. 

— Sunt atât de greu de numărat! 

Mai încercă o dată să vadă câţi sunt. 

— Pe Corul Domnului, Nevil, crezi că au mai lăsat undeva o haită? 
Ravna se uită la vizitatori. Tropicalii păreau întotdeauna puțin 
ciudati, cu smocurile lor de blană zburlită, cu trupurile lor vopsite și 

straiele lor nepotrivite. Acum, că nu mai erau înghesuiți în faţa 
balonului cu aer, se împărțiseră în grupuri care aduceau cu haitele. 
Erau doar două cvartete. Problemă de aritmetică: dacă cinci sau șase 
dintre haite ar fi venit cu un membru în plus și apoi și-ar fi împărțit 
membrii aflați pe lângă pentru a face o haită în plus... Era genul de 
permutări de suflete care le-ar fi lăsat pe Stiletele localnice uimite și 
dezorientate. 

Pedantus îi măsură atent pe Tropicali. 

- Nu știu câți au intrat, dar... uitați-vă la tatuajele de pe corp. Nu 
credeţi că sunt goluri între cei doi tipi de la coadă? Ăștia sunt 
Tropicalii, se ţin numai de perversiuni. 

Pastorul probabil auzea fiecare cuvânt. Deveni tot mai neliniștit. 

- Hai, Înălțimea Ta, am fost de acord să fim percheziționați, ce 
mai așteptați, să terminăm odată cu această batjocură, dacă ești 
amabilă! 

— Doar un moment, vă rugăm, domnule Ambasador. 

Ravna își aplecă și ea capul printre capetele lui Pedantus și al lui 
Nevil. 


— Nu știu, Pedantus. Tatuajele lor nu reprezintă nimic pentru 
mine. 

Păcat că Pelerinul nu e aici. El ar fi știut exact de ce sunt în stare 
Tropicalii. Nevil se întoarse și făcu semn unuia dintre prietenii lui. 
Apoi continuă, în șoaptă: 

- De fapt, Bili a observat ceva neobișnuit când eram sus în vârful 
carierei. 

Bili Yngva se lăsă în genunchi lângă ei și aprobă din cap. 

— Așa-i. Am văzut un cvintet furișându-se prin spatele 
elevatoarelor. Cu desagii burdușiți. Când am încercat să mă apropii, 
animalele au luat-o la fugă spre pista de aterizare. Și pe urmă un 
lucru mi-a atras atenţia... avea desene albastre pe blană, la fel ca ale 
tipilor de acolo, doar că erau șterse. 

Pedantus lăsă să-i scape un fel de chiuitură triumfală. 

— Ştiam eu! 

Apoi rămase nemișcat. În câteva secunde ordinele vor zbura în 
toate direcțiile. Nevil se ridică, cu privirea îndreptată spre Ravna. 

— Înălțimea Ta? 

Da! realiză deodată Ravna. E momentul să acționez ca o co-regină ce 
sunt. 

Puse o mână pe unul din capetele lui Pedantus. 

— Te rog, doar un moment, domnule Consilier științific. 

Se ridică în picioare și se întoarse spre mulțimea care părea 
frământată de aceleași îndoieli. 

— Atenţie, vă rog! Atenţie! 

Tactica funcționa la școală. Și, slavă cerului, dădea rezultate și 
aici! 

— Vom trece la cercetarea bunurilor domnului Ambasador, 
precum s-a convenit. Pedantus va da ordinele, dar oamenii vor fi cei 
care se vor apropia de anturajul Excelenței Sale. 

Cine anume? Deodată se simţi și mai recunoscătoare că Nevil se 
arătase tocmai acum. Se afla în relații bune cu toți Copiii și era un 
conducător înnăscut. 

— Nevil Storherte va supraveghea operațiunea. 

Se întoarse și îl întrebă pe Nevil în șoaptă. 

- Johanna e prin preajmă? 


- Nu, din păcate e în oraș, după-amiaza asta. 

— Bine, acum să-i percheziționăm pe musafiri. 

Nevil aprobă din cap și începu să-și adune echipa. Ravna aruncă 
o privire spre Pastor. 

— Fiţi fără grijă, domnule Ambasador, vă vom lăsa să plecați cât 
mai curând posibil. 

Conducătorul Tropicalilor îi adresă un zâmbet larg. 

— Excelent. 

În mod evident, nu își făcea nicio grijă că nevinovăția lui va fi 
dovedită. 

Pedantus bătea pasul pe loc de frustrare. Monologul bombănit se 
transformă în cuvinte șuierate în samnorskă. 

— Totul este absolut inutil! Ar trebui să sun amarajul navei, să 
declanșez alarma pe întregul teritoriu al insulei și să contactez 
Excentric II. 

Ar mai fi avut de asemenea nevoie de supraveghere aeriană. 
Ravna aruncă o privire spre aparatul de zbor care fusese decorul 
acestor confruntări. 

— Ochiul Ceresc este pilotabil? 

Arătă înspre navă. 

— Și are la bord o staţie radio? 

— Poftim? Nu are radio, dar motorul este încărcat... hmmm... 
mrrr. Da! 

Începu să strige spre personalul de la sol cuvinte în samnorskă și 
sunete amestecate, pe tonalități diferite și în direcții diferite. Tot ce 
putu Ravna înțelege fu: 

— Telefonati-i Cioplitoarei-în-lemn! 

— Nevil mută-ți investigația de lângă Ochiul Ceresc! Am nevoie de 
el. 

Și o șoaptă în urechile ei. 

- Nava este pregătită în întregime. Mă întreb dacă Pastorul lui 
pește cunoștea amănuntul respectiv. 

Dădu fuga spre coșul de paie în timp ce două dintre ajutoarele 
sale se apropiară din cealaltă parte. Păreau că se luptă cu niște foale, 
discutând aprins cu Pedantus despre detaliile tehnice. 


Oamenii lui Nevil și Tropicalii se mutaseră vreo douăzeci de 
metri. Suspecții își scoteau, protestând mormăit, desagii și vestele. A- 
ha, tatuajele complicate le acopereau cea mai mare parte a trupurilor 
lipsite de păr. Unii dintre ei priveau la balon curioși, însă nu păreau 
intrigați de acțiunile lui Pedantus. 

Unul dintre asistenții lui veni în fugă, cu radioul portabil al 
laboratorului. Cel mai apropiat membru al lui Pedantus înșfăcă cutia 
și o trecu de la unul la celălalt până sus pe nacelă. Apoi ezită, 
aruncând priviri împrejur cu aerul că uitase ceva crucial. 

— Ah, dacă ar fi Johanna aici. Ochiul Ceresc are nevoie de un 
echipaj mixt. 

Adică un om și o haită. 

— Nevil! strigă el. 

Ravna puse un picior pe pasarelă. 

- Este în regulă, pot copilota la fel de bine ca oricare om de aici. 

Afirmaţie aproape adevărată, deși ea avea convingerea că unii 
dintre Copii zburau oricând aveau timp la dispoziție, nu ca Ravna, 
care zburase de câteva ori. Pe de altă parte, nici nu voia să rămână la 
sol, să-l supravegheze pe Nevil. Îi făcu semn cu mâna băiatului. 

— Pilotez eu nava împreună cu Pedantus. 

Băiatul... — nu, bărbatul; era doar cu opt ani mai tânăr decât ea — 
îi spunea mereu cât de important este rolul ei în organizarea 
lucrurilor. De data aceasta el păru să-și dea seama că avea deja o 
misiune și că pierdeau minute prețioase. Ezită o clipă, apoi îi făcu un 
semn ușor cu mâna. 

- OK, spor la vânătoare. 

Ea îi răspunse ridicând braţul, apoi îi îndemnă pe ceilalți membri 
ai lui Pedantus pe rampa ce urca în nacela îngustă a balonului. 

De data aceasta, Pedantus nu protestă. Se poziționă pe laturile 
coșului, strigând în permanență ordine spre cei rămași la sol. Nacela 
își începu obișnuita balansare în aer în timp ce Ravna traversă 
împiedicat podeaua și se așeză în scaunul de la pupă. Încă nu 
apucase să-și pună centura de siguranţă când personalul de la sol 
tăie pripoanele și balonul săltă sprinten spre înaltul cerului. 

Era la fel ca atunci când zburai cu agraviul, dar ceva mai stabil 
decât aparatul de zbor al Pelerinului. Pământul dispăru pur și 


simplu de sub ei. Aplecându-se peste marginea nacelei, vedea toate 
harnașamentele Tropicalilor înșirate pe jos. Era imposibil ca un set 
întreg de mantii-radio să fie ascunse în desagii lor. 

Pedantus activă propulsorul montgolfierului și întoarse cârma. 
Zburau acum deasupra unor lacuri adânci și întunecate, excavate în 
timpul exploatărilor de demult. Undeva, la mare adâncime, se aflau 
bazinele de hidrogen stabilizat. Apele liniștite reflectau zidurile 
înalte ale carierei. Se aplecă și mai mult, încercând să zărească 
imaginea balonului. 

... Care nu se vedea încă. Ravna se legă de mijloc cu o curea de 
siguranță și începu a se târî până la pupa navei. Acolo se aflau câteva 
dulapuri cu echipament, cele mai multe din răchită, impermeabile, 
încuiate cu lacăte care puteau fi deschise de mâini sau gheare sau 
colți. Le deschise pe rând, inventariind conţinutul: un heliostat (din 
lipsă de staţii radio), hărți, două telescoape. Deodată își dădu seama 
că avea de verificat altceva înainte de toate. Puse binoclul jos și 
începu să examineze capacul pupei. 

— Înălțimea Ta! strigă Pedantus. 

Privi în sus și observă că ieșiseră deasupra carierei. 

- la, te rog, cârma. Eu sunt mai bun la telescoape. 

Apoi Pedandus băgă de seamă că Ravna încearcă să ridice folia 
care acoperea balastul. 

— Înălțimea Ta? Telescoapele, te rog... Ce faci acolo? 

— Tocmai mi-a trecut prin minte... dacă au ascuns mantiile în 
butoaiele cu balast? 

- Ah. 

Pedantus stătu în cumpănă o clipă, fără îndoială imaginându-și 
cum această căutare ar putea strica ceea ce încercau ei să recupereze. 
Era destul de improbabil, însă... 

- Eu verific butoaiele de la proră și de la mijloc. 

Câte doi odată, membrii lui Pedantus dădură drumul diverselor 
controale pe care le țineau între fălci și își băgară boturile în 
butoaiele de apă așezate pe întreaga lungime a fuzelajului din 
răchită. Cârma principală scăpă liberă și elicea își încetini bătaia 
până când puteai vedea cele trei pale din lemn. Ochiul Ceresc se 
răsucea încet și aproape nemișcat în aerul liniștit al după-amiezii, 


acum cu prova spre insulele din larg, acum spre canalul nordic, 
acum spre Dealul Navei Stelare. De la altitudinea la care zburau se 
zărea în depărtare Domul Noului Castel. 

- Nu este nimic în butoaie în afară de apă, spuse el întorcându-se 
la controale. 

— Nici aici nu e nimic. 

— Foarte bine atunci. Să nu mai pierdem vremea. 

Trase ampenajele orizontale și verticale și învârti elicea. Pupa 
Ochiului Ceresc săltă ușor în sus și montgolfierul se întoarse, 
îndreptându-se către terenurile de aterizare dinspre capătul nordic. 

- Poţi survola în jurul Capului Nordic în timp ce eu arunc o 
privire jos? 

— Da. 

Atmosfera calmă făcea zborul ușor. Controalele de la pupă 
includeau două leviere pentru fălci poziționate lângă scaun și altele 
două în faţă, la o distanță rezonabilă încât să poată fi folosite pe post 
de pedale. Aceste pârghii asigurau controlul cârmei și al 
propulsorului. Nu era la fel de simplu ca o interfață automată, cu 
butoane, dar Ravna avea suficientă experiență. 

Pedantus împinse cele două telescoape către proră. Ocularele 
erau niște măști concave rotative astfel încât să se potrivească de o 
parte și de alta a capului unui membru. La jumătatea piciorului erau 
prevăzute cu o clemă care se potrivea cu epoleții de la vestele 
Stiletelor. În câteva secunde, Pedantus își montă ambele instrumente 
pe doi dintre membrii săi, în timp ce alți doi se uitau de jur împrejur, 
cercetând zona. 

- Bun, acum ia-o puţin spre nord... Ha. În afară de șlepul meu de 
lucru, docurile sunt aproape pustii. 

Docurile din capătul nordic fuseseră acaparate aproape în 
întregime de cel mai serios proiect al lui Pedantus, construcția unui 
aparat de zbor rigid. Superstructura Ochiului ceresc 2 era deja 
vizibilă în „coastele“ și „aripile“ care se înălțau din mijlocul șlepului. 
Când va fi terminat, într-un an sau doi, OC2 va avea o lungime de 
peste două sute de metri și va fi capabil să transporte o duzină de 
haite de-a lungul și de-a latul continentului nonstop. 


Patru dintre membrii lui Pedantus foloseau telescoapele precum 
binoclurile, trecând în revistă cheiurile și adăposturile pentru 
ambarcațiuni. Ceilalţi membri stăteau împreună pe podeaua nacelei, 
de parcă ar fi dormit. Însă cel mai probabil erau la fel de ocupați ca și 
ceilalți, combinând cele două imagini de telescop într-una singură. 

Pedantus gândea cu voce tare, dar sunetele emise nu aveau nicio 
noimă pentru Ravna. 

— Ha! Se văd niște urme de labe ude de-a lungul cheiurilor. Vezi 
locul acela liber pe chei? O haită a fost acolo de curând și a plecat cu 
o barcă de pescuit cu cocă simplă! Deci acum știm după ce să ne 
uităm! 

Cei doi purtători de telescoape se lăsară în jos. Ceilalţi se așezară 
pe butoaiele de balast. 

— Înălțimea Ta, trebuie să urcăm rapid! 

Și răsturnă o parte din apă. Într-un fel sau altul, trebuiau să 
prindă altitudine. 

Ravna cârmi spre nord-vest, tăind pe deasupra strâmtorilor din 
larg. Insulele canalului erau numeroase, împădurite și în mare parte 
nelocuite. Dacă hoţii ajungeau până acolo, erau ca și scăpați. 
Pedantus aruncă o privire spre ceasul mecanic de la jacheta lui Cap 
Alb. 

- Du-ne spre Creste, e singurul loc unde putea ajunge hoțul 
luând-o în această direcţie. 

Își pusese iar telescoapele, privind atent apele până hăt departe, 
acolo unde ceața marină învăluia insulele din larg. 

- Hmmm, câteva coci-duble, nici urmă de amicul nostru. 

Plutiră înainte câteva secunde, elicea împingându-i cu o viteză de 
aproximativ cinci metri pe secundă. În nacela de paie a balonului era 
frig și întuneric, dar măcar acoperișul provei îi proteja de curentii de 
aer. 

Ravna fixă cârmele și începu să cotrobăie după staţia radio adusă 
de Pedantus la bord. Aceste radiouri erau una din cele mai 
neobișnuite reinvenții ale lui E-II. Aparatul nu avea procesoare 
instalate, fiind în întregime analog, cu toate componentele necesare 
și baterii. Nu conta că nu avea procesoare, Excentric II monitoriza 


toate detaliile mediului înconjurător, iar în acest moment, dacă hotii 
erau suficient de proști încât să deschidă mantiile... 

— Îmi poţi vedea coordonatele? întrebă ea în microfon. 

— Ravna. Da. 

O voce plăcută, masculină, care parcă aducea cu vocea lui Pham. 
Doar că în spatele acestui glas nu era niciun dram de inteligență 
naturală. Automatele de backup ale lui Excentric II erau pur și simplu 
cele mai bune computere existente în toată Zona Lentă. Deja se 
obișnuise oarecum cu interfața și era tot ce putea face atunci când nu 
purta tiara cu date. 

Începu să explice detaliile problemei, folosind termeni pe care 
nava îi putea recunoaște și procesa. 

- Caută un semnal radio undeva în apropierea coordonatelor 
mele. 

— Caut, răspunse E-Il. 

— Ce transmisii vezi pe o rază de, să zicem, patru mii de metri? 

— Văd un număr de... 

- Ignoră Laboratorul din Capătul Nordic. 

- Văd una singură, transmisia ta. 

— Vezi vreo lumină radio dinspre Insula Crestelor? 

Toate numele de locuri se aflau în bazele de date pe care ea le 
crease pentru Planeta Stiletelor. O muncă manuală uriașă, în 
continuă desfășurare. Arhiva rezultată era micuță, dar 
indispensabilă. Nava spaţială știa exact despre ce coordonate vorbea. 

— Frecvența undelor radio în zona crestelor pare în limitele 
normale. 

— OK. Sarcină: raportează toate semnalele radio artificiale pe o 
rază de... 

Chiar avea nevoie de o interfață mai bună. Deocamdată se 
mulțumi cu date scurte și precise. 

— ...zece mii de metri la nord de Insula Tăinuită. 

— În curs de executare. Vrei rapoartele transmise acum? 

Ravna se gândi o clipă. 

- Nu, raportează doar anomaliile și transmisiile în afară. 

La acest capăt al Domeniului existau câteva staţii radio care 
transmiteau legal, fiind parte din sistemul de comunicații al lui 


Excentric II. Aceasta era una din situaţiile în care Ravna încercase să 
înlocuiască sistemul central de servicii cu un sistem automat adecvat. 

- Prea bine, răspunse E-Il. În acest moment nu observ nimic 
neobișnuit. 

— Ştii ceva, Înălțimea Ta? Poate ar trebui să mă lași pe mine să mă 
descurc cu interfața radio. 

Pedantus era aproape la fel de cursiv în comunicarea omenească 
precum Cioplitoarea-în-lemn. 

- Nu, tu stai cu ochii pe pământ. 

Pedantus se supuse mormăind îmbufnat. Zburau acum pe 
deasupra țărmului Crestelor. Prin telescop se vedea până la 
marginea pădurilor de pe înălțimile coamelor muntoase. 

— Acolo jos nu se zărește nimic neobișnuit, nicio urmă în nisip, iar 
acesta ar fi cam singurul loc în care ar fi putut ajunge până acum. 
Hoţul este fie ascuns pe Insula Tăinuită, fie pe canal, îndreptându-se 
spre continent. Și gata, l-am scăpat! Suntem niște momâi! 

Aceasta era firea lui Pedantus, întâi se aprindea și se agita, pe 
urmă se liniștea pentru o vreme. Ravna abia începuse să prindă 
interes pentru problemă. Având la îndemână și Ochiul Ceresc, și 
Excentric II, nu erau chiar lipsiţi de resurse. Stătu de vorbă cu E-II. 
Nava îi raportă că vântul bătea înspre continent la o altitudine de 
1500 de metri și la câteva sute de metri mai la sud. Întoarse cârma și 
ambală elicea atât cât putea suporta motorul electric micuţ cu care 
era echipată aeronava. Montgolfierul se ridică rapid și Ravna îl 
îndreptă în direcția indicată de Excentric II. Era distractiv atât timp 
cât nu se gândea prea mult la faptul că singura ei misiune acum era 
de a acționa pe post de servomecanism al automatelor nu foarte 
inteligente de la bordul navei sale spațiale. 

Urcau pe scara lor invizibilă, întorcându-se cu o sută optzeci de 
grade. Pedantus era cu ochii în toate direcțiile, apoi își concentră 
întreaga atenţie pe Canalul Intern care făcea legătura între continent 
și Insula Tăinuită. La fiecare câteva secunde făcea observații 
descriind zonele care îi apăreau în raza vizuală. 

- Tot nu văd niciun semn... Dar, mamă!, ce viteză, ce viteză! Lady 
Ravna, manevra asta nici Johanna n-ar fi executat-o mai bine! 


Nava spaţială raportă că Ochiul ceresc zbura cu aproape douăzeci 
de metri pe secundă. 

— Acum pot vedea toată coasta continentului. Tine minte ce-ţi 
spun, vom prinde hoțul! 

Continuară să-și croiască drum prin aer cu viteză constantă. 
Trecură pe deasupra Laboratorului din Capătul Nordic și se 
îndreptară spre miazăzi, de-a lungul Canalului interior. Excentric II 
tot nu raportase vreo anomalie. Desigur, era puțin probabil ca hotii 
să încerce să poarte mantiile-radio. Pentru Stilete, cel puțin pentru 
cei care văzuseră mantiile în acțiune, dispozitivele aveau valoare 
aproape sacramentală. Se știa că, dacă le porţi, ai două șanse: ori te 
alegi cu mintea prăjită, ori, dacă scapi, devii o haită dumnezeiască, în 
stare să colinde lumea cu membrii la depărtări de kilometri unii de 
ceilalți. Cineva ca Pastorul ar fi suficient de arogant încât să îmbrace 
mantiile respective chiar în timp ce le-ar fura, dar această teorie 
probabil nu era valabilă și pentru acoliţii lui. 

Ravna privi stâncile din depărtare, umerii pe care se sprijinea 
Dealul Navei Stelare. Dacă hoțul reușea cumva să ajungă pe uscat, 
probabil s-ar ascunde în pădurile de arbori veșnic verzi care se 
înălțau pe versanții abrupți ai munților. Prognoza meteo anunţase o 
ploaie de vară în câteva ore. Dar la adăpostul pădurii, hoţul ar fi 
ajuns fără probleme la orice întâlnire pe care Tropicalii ar fi plănuit-o 
dinainte. Cercetă cu privirea pădurile, dansul frunzelor moarte de 
primăvară plutind printre coroanele copacilor. În cele mai multe 
locuri, solul și piatra stâncilor erau complet ascunse sub vegetație. 
Excentric II era cocoțat mai sus, însă nu avea vedere la acești masivi 
muntoși. Chiar și așa... apelă nava spaţială din nou. 

Atenţia lui Pedantus era concentrată doar asupra telescoapelor 
sale și nu părea să bage de seamă dialogul dintre Ravna și Excentric 
II. Deodată își lăsă unul din boturi în jos. 

— Trupele Cioplitoarei-în-lemn coboară spre țărmul continentului! 
Ar trebui să-i anunțăm că deja am inspectat malul la nord de noi. 
Trimite-le un apel, Înălțimea Ta! 

Apoi sfetnicul observă că Ravna tocmai închisese aparatul. 

— Alo, Înălțimea Ta! 


— Nu vreau să-l solicit prea mult. Poate vom depista mantiile fără 
aparate. 

Cel puţin dacă hoțul avea ghinion în alegerea ascunzătorii. 

— Dar trebuie s-o sunăm pe Cioplitoarea-în-lemn! 

Chiar și membrii cu telescoapele pe ochi se întoarseră către ea. 

- O clipă, răspunse Ravna. 

Câţiva membri ai lui Pedantus săriră deodată ca arși. 

— Ce-a fost asta!? întrebă el și se repezi să-și miroasă blana 
zburlită toată. N-ai simţit nimic, lady Ravna? A fost ca un șoc 
electric, dar l-am simtit din cap până-n picioare, toți odată! 

Ravna nu simţise nimic; poate pentru că nu avea șase corpuri 
acoperite cu blană. Dar avea o explicaţie pentru ceea ce se 
întâmplase. 

— Excentric II tocmai a trimis către noi un puls energetic foarte 
puternic. 

Pentru unele echipamente, la fel de puternic precum o armă cu 
laser. 

— Chiar dacă mantiile ar fi închise și ascunse pe undeva, ar putea 
emite un ecou. 

- Ah! 

O mare calitate a lui Pedantus era că știa să aprecieze surprizele 
inteligente. 

— Păi, în acest caz, este plăcerea mea să fiu senzorul personal de 
semnale radio al Reginei! 

Ravna îi răspunse zâmbind cu gura până la urechi și își apelă 
nava. 

— Am baleiat toate stațiile radio cunoscute. Cu excepţia radioului 
tău, nu am detectat nici un alt aparat. 

- Deci nimic de la mantiile lui Pedantus? Dar mantiile 
Cioplitoarei-în-lemn? 

Cel de-al doilea set de mantii fusese purtat doar o singură dată 
de unul dintre supușii ghinioniști ai Lordului Otel. 

- Presupun că acele mantii sunt adăpostite la o adâncime mult 
prea mare pentru a emite un răspuns. Revenind la mantiile lui 
Pedantus, ele nu au fost detectate. 


Pedantus își scoase boturile afară din balon de o parte și de alta a 
nacelei, privind cu ochiul liber la peisajul din jurul lor. 

- Eu spun să continuăm cu pulsurile radio din când în când. 
Pariez că Tropicalului nici nu i-ar trece prin minte șmecheria pe care 
tocmai ai făcut-o, lady Ravna! Mai devreme sau mai târziu, va muta 
mantiile și E-II le va detecta. 

După ce puseră la punct un plan de supraveghere, Excentric II îi 
mai dădu câteva sugestii de zbor, iar Ravna transmise Cioplitoarei- 
în-lemn observațiile lui Pedantus prin intermediul navei. Apoi 
continuară spre miazăzi, urcând mai bine de o sută de metri. Erau 
aproape la aceeași înălțime cu stâlpii de telefonie care șerpuiau spre 
sud de-a lungul Străzii Reginei. Oare pulsul generat de Excentric I 
nu cumva o fi lovit firele de telefon? Automatele pentru Zona Lentă 
ale navei erau de neînțeles pentru Ravna. Pe de altă parte, telefonia 
fixă părea chiar mai simplă decât radioul. 

Ochiul ceresc nu mai înainta la fel de lin ca până acum, însă era cu 
mult înaintea trupelor de cercetași ai Cioplitoarei-în-lemn. Chiar la 
câteva sute de metri în stânga ei, paralel cu stâlpii de telefon, se afla 
cartierul de „locuinţe de familiști“ construit de cei mai în vârstă 
dintre Copii. Casele respective mergeau de o parte și de alta a străzii 
până la coborârea în Valea Margrum. Aceste construcții puteau fi 
considerate cea mai fericită realizare a ultimului deceniu. Ravna nu 
știa dacă să râdă sau să plângă când se gândea la ele. Casele erau 
mari, cu etajul din lemn, fiecare suficient de încăpătoare pentru o 
familie cu unul sau mai mulți copii și una sau două haite prietene. 
După standardele Stiletelor, erau adevărate conace. În timpul verii, 
erau chiar mai confortabile decât palatele, căci acoperișurile lor nu 
erau din chirpici, teracotă ori piatră, ci din bârne de lemn printre 
care se zăreau sclipiri de beznă înstelată. 

Acela era materialul de captare și conversie a energiei solare pe 
care supușii lui Pedantus îl puteau acum produce la metru, atât timp 
cât aveau suficiente resurse de aur și argint... și, cel mai rar dintre 
toate, cobalt. În timpul verii, aceste acoperișuri furnizau suficientă 
electricitate pentru diversele aparate mecanice pe care oamenii și 
Stiletele erau ocupați să le construiască. Așadar, „locuinţele pentru 
familii“ aveau apă curentă, rece și caldă, și instalaţii sanitare. A doua 


generație de copii se simţea ca în Rai, în timp ce părinţii lor se 
considerau cu un nivel mai sus de purgatoriu. Când venea toamna, 
casele nu mai erau la fel de confortabile, dar chiar și în timpul iernii 
Excentric II era capabil să le menţină încălzite, descărcând ușor arma 
cu fascicul a lui Pham spre turnurile de apă fierbinte de lângă fiecare 
casă. Era doar un alt exemplu despre cum se folosise Ravna de 
Excentric II pentru a substitui tehnologia încă ne-descoperită. 

- Ha! Am simțit un alt puls! spuse Pedantus. 

Ravna reporni radioul și chemă nava. Pe radar nu apăruse nimic. 

— Suntem în apropierea portului Versantului stâncos, Pedantus. 
Nu cred că hoțul putea ajunge tocmai până aici. Dar în bărcile 
pescărești de jos oare ce-o fi? 

Strâmtoarea dintre Insula Tăinuită și continent era mult mai 
aglomerată decât apele poluate ale Capătului nordic. Bărcile cele mai 
apropiate de mal nu erau probabil vizibile de pe E-II. 

- Niciunul din Tropicali nu e pescar cu ziua... Daaa, cred că am 
ajuns prea în sud. Nu avem altă cale decât să facem stânga-mprejur 
și... 

Pedantus ridică telescoapele și le îndreptă spre platourile 
muntoase din fața lor. 

- ...dar nu încă! Tropicalii trebuie să se fi autodepășit în istețime. 
Ceva neobișnuit se întâmplă în apropierea casei lor de nebuni. Poţi 
zbura până acolo, fără să faci prea mult zgomot? 

Sediul Ambasadei se găsea în partea de sud a orașului, o colecţie 
de colibe dărăpănate, împrejmuite cu gard, cocoțate pe o muchie a 
Văii Margrum. 

— Să vedem. 

Îl apelă scurt pe Excentric II, apoi se întoarse către Pedantus. 

-În direcția respectivă, pe toată scara altitudinală, avem o briză 
care bate în direcție sudică. 

Ambală elicea vreme de treizeci de secunde, suficient de mult 
timp cât să-i pună pe culoarul de aer care îi va îndrepta spre tabăra 
Tropicalilor. Zburau la o înălțime de câteva zeci de metri deasupra 
vegetației. Opri motorul și plutiră duși de vânt, înconjurați de o 
tăcere stranie. 

— Ei? E bine? 


Niciunul din membrii lui Pedantus nu-și ridică nasul de la postul 
de observație. 

- Excelent. Ticăloșii ăștia pun ceva la cale. Sunt adunați o ciurdă 
în partea de nord-vest a campusului. 

- Nu se poate, se joacă iar cu săniile? 

Iarna trecută căzuse zăpadă din abundență, iar Tropicalii 
făcuseră o adevărată pasiune pentru săniile mari. Mergând pe 
principiul că orice Stilet gospodar își face iarna car și vara sanie, se 
milogiseră sau lucraseră până când putură cumpăra câteva sănii... la 
timp pentru ploile de primăvară. 

— Nu! răspunse Pedantus. Tipii de aici sunt călare pe gard, lângă 
stâlpul de telefon. Mă întreb cât ne putem apropia înainte să ne vadă. 
Ravna privi în urma ei. Soarele nordic se uita pe furiș la ei din 

partea opusă. 

— Nu avem soarele în spate. 

Înainte, umbra lor nu era vizibilă la sol, dar zări un punct 
luminos, o rază strălucitoare în copacii din spatele campusului, acolo 
unde ar fi trebuit să fie umbra. O lumină rotunjită se așezase pe 
muchia văii. Ravna eliberă puțin hidrogen. Când Ochiul ceresc se lăsă 
în jos, punctul luminos se mută în interiorul taberei. 

- Excelent, lady Ravna! Ne poţi duce până jos tot cu soarele în 
spate? 

— Cred că da. 

Când punctul de lumină incandescentă alunecă în afara 
campusului, Ravna mai scăzu presiunea hidrogenului. Parcă erau la 
plimbare! Simti un fior de plăcere la ideea că un aparat atât de util 
fusese construit în această lume aproape sălbatică. 

Se aflau la aproximativ cinci sute de metri de campus, ieșind din 
bătaia soarelui. Ravna fu nevoită să se ridice de pe scaun pentru a 
privi peste marginea nacelei. Umbra montgolfierului era foarte 
vizibilă acum, înconjurată de un nimb strălucitor. Mai eliberă puţin 
gaz și aduse umbra chiar în spatele Tropicalilor. 

Mai multi Tropicali se găseau adunaţi acolo, stând pe marginea 
Străzii Reginei, chiar în punctul în care venea cel mai aproape de 
Ambasadă. Mulțimea de aici, la care se adăugau cei veniți astăzi în 
Laborator, forma aproape toată populaţia Ambasadei, deși numărul 


lor era mereu vag. Unii dintre ei se întorseseră în sud atunci când 
putuseră relansa la apă epavele cu care veniseră. Alţii fuseseră 
probabil implicaţi în evadările din Fragmentarium petrecute de-a 
lungul anilor. Chiar și pentru standardele Ravnei, care nu cunoștea 
foarte bine lumea Stiletelor, Tropicalii erau niște specimene ciudate. 
Își petreceau majoritatea timpului între pereţii clădirilor 
Ambasadei... unde — spuneau gurile rele — se țineau numai de 
desfrâuri și ritualuri ocazionale de sacrificare a câte unui membru. 
La urma urmei, toată lumea știa că acesta era stilul de viață practicat 
în lupanarele de lut ale Coriștilor Tropicali. 

Ochiul ceresc era acum destul de aproape încât Ravna să poată 
observa vestele și jambierele zdrențăroase și desenele de pe testele și 
timpanele descoperite. Ce gloată. Erau cam cât zece haite, 
îngrămădiți unul în celălalt. Aha, se punea la cale o orgie. 

Se aflau la mai puţin de două sute de metri și niciunul dintre ei 
nu privea în sus pentru a zări Ochiul ceresc. Ravna coborî balonul cu 
grijă, menținând umbra departe de ochii haitelor. Pedantus nu mai 
avea nevoie de telescoape acum. Cinci dintre ai lui își lungiseră 
gâturile peste marginea nacelei, cu ochii țintă în jos. Cap Alb se 
întoarse către Ravna și îi șopti: 

— Şşş... îi aud! 

Peste câteva secunde, îi putu auzi și Ravna. Sunetele se deslușeau 
limpede în tăcerea de sus, devenind tot mai puternice pe măsură ce 
se apropiau, șuierăturile și bolboroselile agitate ale Stiletelor. Pentru 
ea, care nu înțelegea mare lucru nici atunci când localnicii încercau 
să se exprime cât mai coerent, aceste mormăituri — probabil un 
dialect al Tropicalilor — nu aveau niciun sens. 

Pedantus însă nu era atât de neajutorat. Cap Alb își strecură botul 
aproape de urechea Ravnei, pentru a-i șopti foarte încet, cu timpanul 
anterior: 

— Auzi ce spune cel solid? Puii de cățele știu deja despre furt, ceea 
ce dovedește clar și indubitabil că ei sunt în spatele acestei ticăloșii. 
Cei de la carieră nu s-au întors încă să le povestească! 

Acum Ochiul ceresc plutea deasupra lor. Nu mai avea niciun rost 
să se ascundă. Ravna se ridică din scaunul pilotului și se aplecă peste 
coș. Ireceau razant cu cel mai înalt vârf al turnului răsucit din 


mijlocul campusului. Dedesubt, la mai puţin de patruzeci de metri, 
se afla adunătura de Tropicali. Tipii chiar păreau surescitați. În 
mijlocul lor se căsca un gol, iar în gol, Ravna zări telefonul așezat pe 
pământ. Un fir lung și subțire atârna de cel mai apropiat stâlp de 
telefon. 

— Aha! spuse Pedantus. 

Acum se explica de ce erau atât de agitati și de ce stăteau în 
mijlocul drumului. Notă: niciodată să nu le dai idei făpturilor ăstora, 
că nu știi ce pot face cu ele. 

Chiar atunci, unul dintre ei observă într-un final balonul. Toate 
capetele se întoarseră înspre cer și Stiletele începură să fugă 
disperate de jur împrejur, într-un vacarm de nedescris. 

Pedantus se repezi în spate, Ravna se lăsă pe vine și își înfipse 
degetele în urechi. Hărmălaia continuă să crească în intensitate și de 
o parte, și de alta a balonului. Oare Tropicalii fugeau pe sub balon? 
Ravna era prea speriată să se ridice și să înfrunte direct nebunia care 
părea să se fi declanșat la sol. 

Ochiul ceresc alunecă deasupra văii glaciare. În spatele lor, Ravna 
zări Tropicalii aliniați de-a lungul muchiei platoului, țopăind în 
culmea enervării. Gestul lor echivala cu arătatul pumnului. 

Pedantus pufăi o traducere indignată. 

- Clănţăi fără minte! Auzi la ei, cum am îndrăznit noi să le 
insultăm Ambasadorul! Și cică au tot dreptul să se lipească și ei la 
firele noastre de telefon... Minciuni! Minciuni! Minciuni! 

Ultimele cuvinte fură urlate împreună cu alte sunete în limbajul 
Stiletelor, adresate dușmanului rămas pe marginea văii. 

Ravna mai aruncă din balast și ambală propulsorul, urcând 
Ochiul ceresc într-o spirală spre înălțimi și spre miazănoapte 
deasupra Canalului Interior. Pe Puteri, era uimitor cât de departe 
ajungeau înjurăturile pe care și le strigau Pedantus și Tropicalii unii 
altora! 


Capitolul 8 


Trecură zile. Misterul mantiilor-radio furate nu fu elucidat. 
Percheziționarea Ambasadorului și a anturajului său de la Laborator 
nu scosese nimic la iveală. În cele din urmă, Laboratorul, Capătul 
Nordic și toate ancorajele accesibile pe insulele din apropiere și pe 
continent fură inspectate fără niciun succes. Ravna se minună cât de 
elegant gestionase Pastorul indignarea Tropicalilor. Individul nu 
fusese întotdeauna atât de diplomat. În timpul ultimilor opt ani, 
haita pe care ei o numeau Ambasador se amestecase și se potrivise 
singur. Acum oferi o explicaţie aproape credibilă pentru ultrajul 
înfăptuit de ai lui cu firul de telefon furat: așteptaseră un telefon de 
la Ambasador la o casă din apropiere. Când proprietarul casei 
respective nu adusese niciun mesaj la Ambasadă, Tropicalii se 
temuseră că Ambasadorul le era în pericol și hotărâseră să 
înnădească firele (ceea ce le ieșise dubios de profesionist, ținând cont 
că era pentru prima dată când încercau!), după care se apucaseră să 
ridice iadul în picioare de-a lungul și de-a latul rețelei. În mod 
obișnuit, metoda de rutare a lui Excentric II făcea sistemul relativ 
ușor de utilizat — depindea doar de utilizatori dacă respectau sau nu 
metoda. 

În timp ce acuza pe toată lumea și se scuza pe sine, Pastorul 
refuză categoric orice cerere de percheziționare a incintei 
Ambasadei. Cioplitoarea-în-lemn îi răspunse cu un asediu. Acesta 


dură aproape zece-zile și se sfârși atunci când Pastorul acceptă un an 
de acces gratis la rețeaua de telefonie în schimbul permisiunii de a 
cerceta clădirea. 

Desigur, în urma cercetărilor nu se descoperi nimic. 

Această oscilare între șiretenie și ridicol, pe de o parte, lucra în 
avantajul lui, pe de altă parte, trezea suspiciuni. Pedantus și Nevil 
militau pentru expulzarea Tropicalilor afară din Domeniu, indiferent 
care ar fi fost consecinţele diplomatice. Johanna era de părere că 
Tropicalii nu fuseseră niciodată suficient de uniți mental pentru a 
pune la cale un jaf atât de serios. Cioplitoarea-în-lemn socotea că 
erau manevraţi de Jupuitor (evident!) sau de Prodotus, de care nu se 
mai auzise nimic în ultimii ani. Jupuitorul negă toate acuzațiile. 

Ravna era... pur și simplu intrigată. Desigur, furtul nu avea nicio 
legătură cu îngrijorările ei mai serioase. Nu ajutase cu nimic acel 
destul-de-vag; „Grup de Studiu al Dezastrelor“. 

Între timp, își dădea toată silința pentru a înlătura cât mai multe 
din nemulțumirile care ar fi alimentat sprijinul acordat respectivului 
Grup. Mi-am făcut o mică listă cu planuri de reformă. Nu că ar fi 
povestit cuiva despre lista respectivă, dar o avea întipărită în minte, 
soluţia ei cea mai bună pentru combaterea pericolului. Din păcate, 
chiar și planurile cele mai simple au capcanele lor: de exemplu ideea 
de a permite Copiilor să petreacă mai mult timp pe Excentric II. 
Ravna nu avu nicio problemă tehnică să elibereze cala principală a 
navei. Acum se deschidea direct la nivelul solului și aparatura 
rămasă putea fi depozitată în siguranţă în Noul Castel. Fu și mai 
simplu: printr-o comandă transmisă automatelor navei, E-I 
transformă pereții interni în display-uri. Acum hangarul mare și gol 
era ca o sală primitoare de întruniri. 

Copiii luară imediat spațiul în primire și îl decorară entuziasmați, 
cu toată imaginaţia digitală pe care până acum și-o ţinuseră în frâu. 
Curând, interiorul calei deveni o imitație stângace a locurilor pe care 
și le aminteau dinainte ca lumea lor să se destrame. Se formă chiar și 
un comitet ales (democraţia își scotea timid capul) care decidea tema 
decorurilor pentru fiecare zece-zile. Copiii și haitele prietene veneau 
cu duiumul. Din moment ce se aflau efectiv în interiorul navei, E-I 
putea regla acustica atât de bine, încât haitele puteau sta la câtiva 


metri distanță fără ca sunetele mentale să interfereze. Aceasta era 
ceva nou și magic pentru majoritatea haitelor și spori și mai mult 
popularitatea sălii. 

Prin urmare, Noua Sală de Consiliu fu un succes răsunător, cu 
efecte secundare involuntare, care și ele la rândul lor constituiau un 
beneficiu. Corect? Nu chiar. Exista o capcană ascunsă destul de 
periculoasă. Prima dată Ravna o observă în timp ce făcea ordine în 
hambar, deși nu își dăduse prea bine seama despre ce este vorba: 
atunci când caretele trase de Kherporci și încărcate cu lucruri (mare 
parte din ele incunabule din Exterior care s-ar putea dovedi 
folositoare într-o bună zi) ajunseră la Castel, gărzile Cioplitoarei-în- 
lemn blocaseră cargoul și pe hamali pentru aproape o jumătate de zi. 
Cioplitoarea-în-lemn era plecată în Sudul Coastei, fără semnal radio, 
și nu lăsase vorbă clar unde avea să fie depozitată încărcătura și nici 
măcar dacă ar trebui acceptată! Ce prostie administrativă! gândise 
Ravna. Acesta era genul de obtuzitate birocratică de care dădea 
dovadă Pedantus din când în când, însă șambelanii de la Castel ai 
Cioplitoarei-în-lemn erau de obicei mai maleabili. 

În afară de aceasta, ea verificase camerele de sub castel care 
înconjurau Landerul Copiilor. Acolo erau depozitate cuvele de 
hibernoterapie. Acolo dormeau încă cei cinci Copii netreziți. Într-o 
bună zi, vor încerca să-i scoată din cuvele care fuseseră avariate în 
timpul naufragiului. Acolo era suficient spaţiu, aer curat și ventilat și 
ferit de pericole. 

Cu toate acestea, nu i se permise să-și depoziteze lucrurile. 

Cioplitoarea-în-lemn era stăpâna absolută a Castelului, precum 
era Ravna pe Excentric Il. Acesta fusese unul din punctele Tratatului 
de Co-Regalitate, însă Ravnei nu i se mai interzisese până acum 
accesul. Cioplitoarea-în-lemn știuse de planurile Ravnei, dar nu 
avusese de spus mare lucru. 

În cele din urmă, Ravna putu să-și mute calabalâcul, dar în zilele 
următoare — și pentru prima dată în cei zece ani de coabitare și 
colaborare — păstrară o distanţă glacială una față de cealaltă. 

Ravna se plânse Pelerinului. Haita era atât consortul Reginei, cât 
și părintele unora dintre cei mai tineri membri ai ei. De asemenea, 
era cel mai liber spirit pe care Ravna îl întâlnise vreodată. 


- Cioplitoarei-în-lemn i-a fost extrem de jenă să comenteze în 
legătură cu acest subiect, Ravna. 

— Poftim? 

Ravna își amintea de toate ocaziile când Regina o sfătuise în 
diverse situaţii de-a lungul anilor. 

— De ce i-ar fi jenă Cioplitoarei-în-lemn să mă critice? 

— Hmm, cred că știe că nu are dreptate să fie deranjată de situaţie. 

Iritarea Ravnei fu înghițită de mirare. 

— V-voi ați discutat situația? 

- Da. În principiu, ea e de părere că această nouă sală de consiliu 
creează un dezechilibru de autoritate între voi două. 

Își plecă boturile împreună, cu un aer ușor jenat. 

- Știu, e puţin... cum s-ar spune pe omenește... copilărește. Te-aș 
fi avertizat, doar că eram convins că în cele din urmă va recunoaște 
că reacționează impulsiv în legătură cu acest subiect. De obicei nu e 
așa, dar puiandrul cel mai mic o ia razna uneori. 

Se lumină la față. 

— Uite cum facem, voi discuta cu ea, putem sta toţi trei de vorbă 
liniștit și.... 

- Nu. Voi sta eu însămi de vorbă cu ea. Ar fi trebuit să-i povestesc 
mai pe larg ideea de la bun început. Noua Sală de Consiliu nu 
înlocuiește Sala Tronurilor. Este doar un loc neoficial unde cu toții se 
pot familiariza cu lumea pe care încercăm să o construim. 

În consecință, Ravna stabili o audienţă cu Regina în Sala 
Tronurilor din vârful Dealului Navei Stelare. Chiar și această cerere 
formală era o noutate. Până acum, ea se simţise bine-venită la orice 
oră, fără să anunţe în prealabil. 

Stătu de vorbă cu Cioplitoarea-în-lemn aproape o oră, scoțând în 
evidenţă succesul răsunător de care se bucura Noua Sală de Consiliu, 
cum reușise să-i facă, atât pe Copii, cât și pe Stilete, să înțeleagă și să 
participe cu entuziasm la realizarea visului lor. 

- Funcţionează mai bine decât mă aşteptam. Au fost chiar și haite 
fără prieteni dintre Copii — unii dintre ei tradiționaliști — care au 
venit în Noua Sală. Într-un viitor mai mult sau mai puțin apropiat, ar 
putea deveni un soi de centru diplomatic. 


Cei mai mulți dintre membrii Cioplitoarei-în-lemn erau așezați 
de jur împrejurul stației radio. Aprobă din cap politicos la auzul 
descrierii entuziasmate a Ravnei. 

— Centru ca un fel de capitoliu, înțeleg; eu? 

- Da... adică nu! Nu un centru al puterii! 

— Nu te critic, Ravna, întreb doar de curiozitate. 

— Este benefic pentru amândouă, Înălțimea Ta. Ne înlesnește 
situația, și ție, și mie. 

Arătă spre stația radio. 

— Mai demult vorbeai despre dificultatea celor din popor de a 
avea acces public. Au fost haite care au așteptat un an întreg pentru a 
apuca să pună o singură întrebare. În Noua Sală de Consiliu, eu... 
noi putem despărți pereții să creăm zeci de culoare separate acustic. 
Astfel putem afla care sunt problemele adevărate ale poporului. 

— Avem asta. 

Cioplitoarea-în-lemn bolborosi ceva spre stația radio. Aparatul 
era mult mai puțin performant decât fusese Alifantul Johannei, însă 
era conectat la E-II. Pentru o haită atât de inteligentă precum 
Cioplitoarea-în-lemn, instrumentul era aproape la fel de efectiv 
precum dispozitivele de control de la bordul navei. Aproape. 

- Bineînţeles, unul din rezultate este că acum Pedantus 
acaparează și mai multe resurse ca înainte, continuă Regina. 

Dar această ultimă replică fu însoțită de un zâmbet. Cioplitoarea- 
în-lemn imită vocea omenească a lui Pedantus: 

— „Acum pot să mă apuc serios de treabă!“ Asta îmi spune el mie. 
Dar eu rămân la convingerea mea că el mai mult se joacă. 

Ravna râse stânjenită. Poate că lucrurile se vor rezolva până la 
urmă. În primii ani ai exilului, Ravna fusese puţin intimidată de 
Cioplitoarea-în-lemn. Creatura era genială, însă medievală. Își 
amintea ce îi povestise Pham Nuwen din propria lui experiență 
despre viața în epoca medievală și cum se amuzase el la auzul 
legendelor romantice despre Epoca Prinţeselor pe care i le povestise 
Ravna. Cu toate acestea, Cioplitoarea-în-lemn și majoritatea 
apropiaților ei se purtaseră cât se poate de onorabil încă de la bun 
început. Desigur, pentru un oarecare echilibru, mai existaseră și 


personajele negative, precum Prodotus sau Lordul Oțel și bătrânul 
Jupuitor. 

Ravna profită de moment și își încercă norocul. 

— Îmi pare rău că nu am avut această discuţie înainte. Sincer, 
Înălțimea Ta, dacă, privind lucrurile în ansamblu, consideri că 
întrunirile de pe E-II au o influență negativă, spune-mi răspicat și eu 
le voi pune capăt. 

Și mă voi ține de cuvânt, aleg răul cel mai mic dintre cele două rele care 
se pot întâmpla. 

Își tinu răsuflarea așteptând răspunsul Cioplitoarei-în-lemn. 

- Nu. Ai dreptate Ravna. Sunt mulțumită cu noua ta Sală de 
Consiliu. 

- Noua noastră Sală de Consiliu, Înălțimea Ta, și îți mulțumesc. 

Nu era chiar aprobarea entuziastă la care sperase, dar te voi 
convinge că e o idee excelentă. Promit. Nu rostise acele cuvinte cu glas 
tare. Dacă insista, mai mult zgândărea o rană pe care Cioplitoarea-în- 
lemn părea dornică să o lase să se vindece. Se uită împrejur căutând 
să schimbe subiectul. Erau și alte probleme care ar fi trebuit să o 
preocupe. 

— Cum merg controalele la graniță? 

De la dispariția mantalelor radio, Cioplitoarea-în-lemn avusese 
inițiativa de a încerca să impună un fel de sistem statal de siguranţă 
a trecătorilor care duceau spre Colţii de Gheaţă. Regina înclină 
capetele cu un zâmbet. 

— Toate punctele sunt organizate și chiar mai rapid decât mă 
așteptam. 

Ridică din umeri. 

- Nu contează. În acest caz, adevărata ameninţare nu sunt 
străinii. Sunt convinsă că mantiile-radio nu au părăsit niciodată 
Domeniul. 

- Ah, înţeleg. Jupuitorul. 

— Vrei să spui Jupuitorul reformat, îi replică Cioplitoarea-în-lemn, 
folosind același epitet cu care îl caracterizase Ravna în discuţiile 
anterioare. 

— Păi, e reformat. Doar doi membri din Jupuitorul-Iyrathect sunt 
din haita originală. Și e în permanenţă monitorizat. 


Cioplitoarea-în-lemn oftă. 

- Draga mea, am mai discutat problema. Și după furtul mantiilor- 
radio... știm că Jupuitorul a tânjit mereu după ele. Îi hrănesc spiritul 
mesianic. 

— Ai putea să-l excluzi din Consiliu. 

Dacă ai vrea, sunt convinsă că ai putea să-l și asasinezi. Nu-și 
asasinau medievalii membrii de familie apropiați? 

- M-am gândit să iau măsuri împotriva lui. Nu cred că realizezi 
cât de inteligent este. De fapt, cred că este la fel de inteligent ca pe 
vremea când era întreg și în plină glorie. Respectivul Tyrathect, 
„umilul învățător“, a fost o alegere foarte inspirată. Și încă mai are o 
mulțime de legături politice în Insula Tăinuită și în Tinuturile 
Nordice. E prea subtil să-l prinzi cu ocaua mică și prea puternic să-l 
tragi pe linie moartă. 

— Și nu există nicio dovadă că ar fi avut vreo legătură cu furturile. 

- Există anumite probe implicite. Pelerinul a văzut. Pedantus ar fi 
observat și el dacă nu ar fi atât de fixat pe Tropicali... Nu sunt mulți 
hoti care ar fi putut scăpa de urmărirea voastră, Ravna. Ai făcut o 
treabă extraordinară cu Excentric II. 

— Mulţumesc. 

- Mi-a povestit Pedantus mai multe decât ai prezentat tu în 
Consiliu. Te-ai folosit de tot felul de trucuri de procesare a 
semnalului la care un Tropical nici nu s-ar fi gândit. Ce ai făcut tu 
normal că a lăsat unele goluri, dar nicio făptură nefamiliarizată cu E- 
II nu ar fi putut bănui care sunt acestea. Poate Pedantus și Pelerinul 
ar fi scăpat nedepistaţi. Poate eu însămi aș fi reușit... după o 
cercetare îndelungată și minuțioasă. Pe urmă ar mai fi Jupuitorul 
Reformat, care cine știe ce șmecherii a șterpelit de pe Excentric II de-a 
lungul anilor... și pe care eu încă îl suspectez că a furat Alifantul. 

Ravna deschise gura să protesteze, apoi realiză că niciun 
argument nu va ameliora paranoia Cioplitoarei-în-lemn. Oricine 
furase datasetul avea pe mână un oracol la fel de important, în unele 
aspecte, precum Excentric II. Folosirea lui făcea aproape orice plan 
mârșav fezabil. lar Cioplitoarea-în-lemn era absolut convinsă de 
infamia vlăstarilor ei cei mai inteligenţi. Poate ar trebui să fiu 
recunoscătoare, gândi Ravna. Obsesia Cioplitoarei-în-lemn în privința 


Jupuitorului era mai puțin distructivă decât dacă ar fi fiert în 
propriul suc în povestea cu Noua Sală de Consiliu. 


Când Ravna cobori Dealul Noului Castel, după întrevederea cu 
Cioplitoarea-în-lemn, se apropia de miezul noptii. Peste lume se lăsa 
înserarea. Din loc în loc pâlpâia câte o stea pe cerul sudic. Sfârșitul 
verii se apropia, miezul nopții era suficient de întunecat încât să se 
vadă deslușit verdele aurorei boreale sus, deasupra lumii. 

Întunericul și limpezimea cerului trezeau frigul pătrunzător, care 
în zilele de vară se ascundea în ghețarii din munti. Până să ajungă 
Ravna la Navă, vântul se înteţise, străpungând-o cu ace înghețate 
prin puloverul confecționat de localnici. Copiii descriau materialul 
din care era făcut drept „incredibil de prost“, căci stofa de lână se 
adapta la mediul înconjurător doar în mod natural, fără nicio 
abilitate de a regla temperatura corpului în funcție de temperatura 
aerului. 

Lămpile din cala Navei — Noua Sală de Consiliu — aruncau o 
lumină caldă și primitoare peste deal. Ravna se opri la marginea 
luminii și privi înăuntru. Chiar și la ora aceasta, mai erau cinci Copii 
și două haite de Stilete. Probabil nu făceau altceva decât să se joace, 
dar chiar și așa, imaginea o linişti. Cioplitoarea-în-lemn o va înțelege 
cândva. 

Acum însă, Ravna era sătulă de discuţii. leși din lumină și își 
continuă drumul în jurul navei. De când se furaseră mantiile, 
securitatea locală fusese un subiect important al întrunirilor 
Consiliului. Nevil — cu Pedantus vociferându-și adeziunea și Johanna 
aprobând din cap — era de părere că acum s-ar putea petrece o serie 
de alte fapte reprobabile, inclusiv spargeri și furturi violente. 

Asta ar fi într-adevăr o prostie. Majoritatea aparatelor de sine 
stătătoare de pe E-II puteau fi sparte cu ușurință, însă deveneau 
tocmai bune de aruncat la gunoi. Pe de altă parte, nimeni nu știa cu 
ce fel de hoţi aveau de-a face. Poate camerele de supraveghere 
suplimentare vor ajuta. Poate aveau nevoie de mai multe gărzi. Întâi 
vom distruge toate relele și abia apoi le vom face pe cele bune. 

Oricare ar fi fost pericolul, nimic rău nu se putea întâmpla atât de 
aproape de ochiul veșnic treaz al navei. Ravna ajunse lângă carcasă și 


Excentric II îi deschise încet o trapă. Păși înăuntru și lăsă nava să o 
conducă pe puntea care ducea spre camerele ei. Se schimbă de 
pantalonii și bluza grosolană și își puse ultima uniformă de navă pe 
care o mai avea. Chiar și acest simplu gest îi aminti iarăși câte 
avantaje avea ea față de ceilalți. Foarte curând va trebui să iasă din 
bârlog. Devenise tot mai clar pentru ea în ultima vreme, deși nu 
vorbise cu nimeni despre acest lucru. O locuinţă în afara navei avea 
să-i încetinească munca, însă acum, înțelegând câtă nemulțumire 
trebuie să genereze poziţia ei privilegiată, rămânerea ei la bord ar 
putea face mai mult rău decât bine. 

Între timp, astă-seară avea de lucru mai mult decât putea duce și 
era nevoie de întregul arsenal tehnologic al lui Excentric II. 

Ce punea la cale Jupuitorul-Tyrathect? Cioplitoarea-în-lemn 
continua să insiste cu suspiciunile ei. Ravna știa în sinea ei că o mică 
parte a acestor suspiciuni erau bine întemeiate. Acest viclean 
monstru (reformat) își dăduse într-adevăr seama că Cioplitoarea-în- 
lemn îi montase camere ascunse în chilii. Dar motivul pentru care 
Ravna știa acest lucru era și motivul pentru care Ravna știa sigur că 
Jupuitorul nu era în spatele actualului mister. 

Se ghemui în fotoliul ei preferat și apelă sistemul secret de 
supraveghere — porțiunea de sistem aparținând Exteriorului 
Superior, taina pe care nu o divulgase nimănui. 

Excentric II fusese proiectată pentru operațiuni în Exteriorul 
Inferior și chiar în Zona Lentă (unde erau acum exilați). Dar nava 
fusese construită în Exteriorul Median, unde tehnologiile se jucau la 
limita inteligibilității. Aproape niciuna dintre funcţiile 
suprainteligente ale navei nu funcționau Aici Jos. Desigur, nicio navă 
nu putea zbura cu o viteză mai mare decât cea a luminii. Și 
antigravitația murea încet. Translatorii de limbaj natural erau mai 
mult o parodie. Chiar și acolo unde legile fizice locale permiteau un 
fenomen, software-ul navei era cel mai adesea incapabil să îl 
exploateze. De aceea, mare parte din designul lui Excentric II oferea 
Soluţii Foarte Proaste la problemele clasice. 

Cu toate acestea, Ravna avusese parte de câteva surprize. În zilele 
de după moartea lui Pham, după bătălia de pe Dealul Navei Stelare, 
ea începuse un inventar al celor rămase. Printre dărâmături, ici și 


colo, găsise aparatură și programe încă funcționale, într-o mai mică 
sau mai mare măsură. Ravna le arătase la vremea respectivă 
Johannei și Pelerinului mare parte dintre aceste comori și, după ce 
fusese înființat, și Consiliului Executiv. Erau însă două sau trei 
programe magice pe care le păstrase doar pentru ea. Ravna avea 
temerile ei. Ea și Copiii erau prinși într-o lume de animale stranii. 
Singura altă ființă galactică pe planetă fusese skrodcălărețul Tulpină- 
verde, dispărut și el în urmă cu zece ani. Vai, Tulpină-verde, cât de mult 
îmi lipsesti. Încă îi mai ducea dorul, căci Tulpină-verde fusese alături 
de ea în cele mai grele momente în spațiu. Când ea dispăruse, Ravna 
rămăsese singură, cu mai bine de o sută de Copii, mulți dormind în 
cuvele lor. 

Așadar, la început Ravna păstrase câteva secrete doar pentru ea. 
Iar acum era mult prea târziu pentru a le dezvălui. Sistemul de 
supraveghere, de exemplu: în Exterior, „camerele“ nu erau așa cum 
și le imaginau civilizațiile tehnologiilor timpurii. Camerele puteau fi 
un strat de vopsea, ori insecte minuscule, ori o infecție bacteriană. 
Livrarea informaţiei către observator se realiza prin metode chiar 
mai bizare, inclusiv printr-un nor difuz de perturbații — acustice, 
vizuale, termale — care implica un proces uriaș de reconstrucție. 

Un astfel de sistem supraviețuise Contramăsurii. Ba chiar și mai 
miraculos, softul corespondent de la bordul lui E-II putu să 
reconstituie outputurile. La început, Ravna fusese nevoită să decidă 
cine avea să fie ținta acelei supravegheri atât de speciale. Fusese o 
alegere foarte ușoară. Bătrânul Jupuitor își crease deja o legendă care 
îl înfățișa crud și diabolic de inventiv. Jupuitorul păruse într-adevăr 
monstrul înfricoșător pe care îl înfățișa Cioplitoarea-în-lemn. 

Astfel că, într-o bună zi, pe la începuturi, Ravna îi infectase pe 
membrii Jupuitorului-Tyrathect cu sistemul de supraveghere. 
Infectarea era inofensivă din punct de vedere fizic, iar senzorii nu se 
puteau înmulți, dar erau suficienți cât să acopere haita și, sperase ea, 
să dureze atât cât va avea ea nevoie. De-a lungul ultimilor zece ani, 
Ravna își dorise de multe ori — dar niciodată cu frustrarea disperată a 
cuiva care făcuse o greșeală profundă — să fi infectat pe altcineva cu 
prețiosul ei sistem de supraveghere. Însă Jupuitorul „reformat“ 
fusese cu adevărat cea mai mare enigmă, cea mai mare potenţială 


ameninţare, și camera ei îi arătase că oricât de ciudat ar fi fost 
Jupuitorul-Iyrathect, el nu lucra împotriva Cioplitoarei-în-lemn sau a 
Ravnei sau a planurilor lor pentru modernizarea Domeniului. 
Această revelație o adusese de multe ori pe Ravna pe punctul de a-i 
dezvălui Cioplitoarei-în-lemn metoda ei. Acum, după neînțelegerea 
cu Noua Sală de Consiliu, se întreba dacă ar mai îndrăzni vreodată 
să-i facă această mărturisire Reginei. 

Ultimele suspiciuni ale Cioplitoarei-în-lemn în legătură cu 
Jupuitorul și mantiile-radio erau perfect logice... pentru cineva care 
nu avea sistemul de supraveghere al Ravnei. Poate că suspiciunile sunt 
rezonabile chiar și așa. Jupuitorul nu făcuse niciodată un secret din 
înclinațiile sale monstruoase, dar pretindea că respectivele înclinații 
erau acum neutralizate definitiv. Ar putea influențele reformatoare — 
sfioasa învăţătoare care fusese cândva Tyrathect — să scadă, cu 
timpul, în intensitate? 

Perfect, Cioplitoarea-în-lemn cu paranoia ei, eu cu conștiința mea 
încărcată. Nava monitoriza constant datele Jupuitorului, păstrând o 
arhivă de imagini reconstituite și, la fel de important, pândind orice 
simptom alarmant din lunga listă întocmită de Ravna. Ea revizuise 
cu mare atenţie acea arhivă în zilele imediat următoare furtului, dar 
Jupuitorul reformat apăru la fel de sumbru și nevinovat ca 
întotdeauna. Ce altceva mai putea face? 

Logurile de supraveghere arătau unde fusese Jupuitorul și cu 
cine vorbise. Jupuitorul nu ieșise din zona de acoperire nici măcar o 
dată din ziua marelui furt. Zona de acoperire era marea hibă a 
sistemului. Dincolo de zona locală, recepţia devenea extrem de 
ambiguă. Din fericire, Jupuitorul ieșise din arie doar de câteva ori în 
timpul ultimilor zece ani — o consecinţă foarte bună a măsurilor 
drastice luate împotriva lui de către Cioplitoarea-în-lemn. După cum 
era de așteptat, în decursul ultimelor zile nu se întâmplase nimic, 
altfel E-II ar fi atenționat-o și ar fi declanșat alarma. Doar că, Aici Jos, 
analiza navei nu era nici pe departe la nivelul unei analize făcute de 
o ființă inteligentă. O minte omenească, examinând lista de întâlniri 
pe care le avusese, ar fi putut pune cap la cap datele și înțelege 
tabloul general. De exemplu, Jupuitorul stătuse de vorbă cu Pastorul. 


Conversaţia fusese purtată în public, în perioada în care Consiliul îi 
hărțuia pe Tropicali pentru accesul în ambasada lor. 

OK, conversaţia poate merita interes. Ce altceva? 

Parcurse înregistrările următoarelor zile. Jupuitorul fusese 
implicat în implementarea noului regim de pază a granițelor în urma 
furturilor. Detaliul era destul de rezonabil, având în vedere că unele 
din trupele de pază, în special garnizoanele din Nord, erau în 
subordinea lui. (Sigur că pentru Cioplitoarea-în-lemn, acesta era un 
motiv în plus de suspiciune.) Ravna putea urmări aceste conversații, 
dar probabil era atât de mult material de parcurs, încât mai bine îl 
lăsa pe Excentric II să-și facă treaba. Păcat. 

Mă întreb ce pune la cale individul chiar acum, în seara asta? O idee 
frivolă probabil, din moment ce imaginile „în timp real“ ale 
sistemului erau destul de neclare și ireale. Cu toate acestea, Ravna 
lansă cererea. Trecură câteva secunde. Rapoartele din sistemul de 
supraveghere nu veneau cu viteza luminii. Erau retransmise în 
fragmente nesicronizate din zonele dispersate ale receptorilor de pe 
fiecare membru al haitei. Compilarea datelor suficiente pentru 
formarea unei imagini putea lua o mie de secunde, iar apoi mai 
putin de o sută de secunde pentru următoarea. 

Pentru vederea „în timp real“, Ravna setase timpul de răspuns la 
două mii de secunde, cu toate că uneori aveau nevoie de ajustări 
importante pe parcurs și E-II modifica fluxul în cele mai ciudate 
moduri. În seara aceasta, receptionarea și analiza mergeau parcă mai 
greu decât de obicei. Undeva în măruntaiele automatelor lui 
Excentric II, softul de procesare a semnalelor se chinuia cu indiciile 
primite. Imaginile deveniră treptat mai clare, mai colorate, mai 
luminoase. Câteva secunde de imagini în mișcare, apoi fluxul 
îngheţă iar. Ravna modifică parametrii. 

Nu era de mirare că E-II avea astfel de dificultăţi în această seară. 
Jupuitorul coborâse undeva în subsolurile castelului său, unde 
mergea de două, trei ori pe an. În urmă cu câţiva ani, Ravna ajunsese 
la concluzia că Jupuitorul aflase unde erau localizate camerele de 
supraveghere ale Cioplitoarei-în-lemn. Era o concluzie terifiantă, dar 
pe urmă realizase că multe din aceste incursiuni erau doar una din 
metodele Jupuitorului de a enerva haita care îi dăduse naștere. Însă 


mai erau și excepții... Jupuitorul avea câteva treburi pe care chiar 
voia să le țină departe de Cioplitoarea-în-lemn. 

De exemplu, Cioplitoarea-în-lemn îi interzisese Jupuitorului să-și 
reabiliteze propria creație, Otel. De fapt, Regina promisese că nu va 
înceta opresiunile împotriva adepților Jupuitorului dacă lui Otel i se 
va permite să trăiască. Dar, în urma unui compromis, Lordul Otel 
fusese lăsat în viață, un trio bălos și plin de cicatrici. Fusese ținut 
izolat într-o celulă specială, în Fragmentariumul veteranilor. 

Pe vremea aceea, Jupuitorul coborâse în subsolurile propriului 
castel pentru a se întâlni cu Infirmiera, educatoarea-șefă de prăsile 
de la Fragmentarium. Haita respectivă era fără putinţă de tăgadă 
loială Cioplitoarei-în-lemn și probabil împotriva fiecăruia dintre 
experimentele de coșmar puse la cale de Bătrânul Jupuitor. 
Jupuitorul și Infirmiera puneau la cale ceva, asta era clar, dar 
discutau cum să o convingă pe Cioplitoarea-în-lemn să-l ajute pe 
Otel să-și găsească pacea fără să-i distrugă spiritul care încă mai 
sălășluia în haită. Poate că aveau să reușească în cele din urmă. 

Din păcate, problema lui Otel era chinul lui sufletesc; bietul 
nenorocit era într-o luptă permanentă cu sine însuși, luptă care avea 
să-l distrugă, spulberând planurile conspiratorilor. 

Ravna putea băga mâna în foc că Cioplitoarea-în-lemn nu privea 
lucrurile la fel de indulgent. Întâlnirile acestea ilicite în catacombe 
constituiau în sine un act de trădare. Decorul era de coșmar. 
Cioplitoarea-în-lemn avusese cândva ideea inventarierii acestor 
catacombe. Haitele ei găsiseră cel puţin cinci niveluri cu multe 
tuneluri blocate încă nesupravegheate. 

În anii din urmă, aceste galerii deveniseră mult prea tentante 
pentru Copii. Când ajungeau pe la zece, unsprezece ani, plecau să 
exploreze „Pivnițele morţii“. Dacă mai puneai la socoteală eroziunea 
naturală și căderile de teren, erau multe intrări și se descopereau în 
fiecare an unele noi. Mai devreme sau mai târziu, vreunul din Copii 
avea să cadă în vreo galerie. Până să apară cultul Contestatarilor, 
aceste catacombe și stâncile de pe marginea falezei erau îngrijorările 
cotidiene ale Ravnei. 

În expediţia din această seară, aproape toți membrii Jupuitorului 
purtau lămpi cu baterii solare. Lumina degajată nu era cu mult mai 


puternică și nici nu dura timp mai îndelungat decât torțele cu 
gudron, însă nu consumau oxigen în timpul arderii și nu scoteau 
fum. Pentru Excentric II era suficientă lumină, infecția din ochii 
Jupuitorului era mai sensibilă decât vederea Stiletelor. Ravna 
recunoscu zona prin care trecea haita, o grotă largă, cu tavanul 
coborât. Câţiva Copii se rătăciseră pe aici anul trecut. Era — 
nădăjduia Ravna - cea mai înfricoșătoare zonă a acestor grote. Își 
amintea miasmele care pluteau în aer, chiar și după toţi acești ani de 
când nu mai fusese folosită. Pe pavajul întunecat se zăreau din loc în 
loc lespezi mai ridicate, ca niște guri mici de canalizare. În planul 
îndepărtat pe care îl sintetizase E-I din diversele capete ale 
Jupuitorului, Ravna putea observa că lespezile erau dispuse într-o 
structură hexagonală care se repeta pe toată suprafața încăperii. 

Fluxul de imagini îngheță. Nu era din cauza Jupuitorului. E-H 
aștepta să primească semnale sau, cel mai probabil, rămăsese în 
urmă cu analiza. Ravna nu-l forță. Voia o înregistrare la rezoluţie 
mare și, dacă era nevoie de timp pentru a interpreta semnalele care 
abia curgeau, atunci avea să aștepte. De fapt, imaginile de acum erau 
mult mai bune decât de obicei. Uneori, indiferent cât de mult aștepta, 
nu reușea să deslușească mare lucru. 

Așadar aștepta, uitându-se absentă la cadrul înghețat. Un „capac 
de canal“ lipsea chiar în dreapta unei imagini. Asta o speriase pe ea 
când începuseră Copiii să exploreze pivnițele. În întuneric, puteai să 
cazi într-una din aceste găuri să-ți rupi gâtul. Combină absentă 
vederile câtorva membri ai Jupuitorului. Sinteza îi oferea o imagine a 
găurii. Fundul gropii era pierdut în întuneric, dar ea știa că fiecare 
cavitate are doi metri în adâncime și dă spre o fosă septică. 

Dacă E-Il nu amesteca imaginile prezente cu altele din trecut, 
această gaură descoperită nu era goală. Ravna putea zări oasele unei 
victime, atârnând de carnea uscată. Brrr! Fără nicio îndoială, 
Jupuitorul fusese un monstru. Aceste găuri erau o combinaţie de 
carcere și camere de tortură. Jupuitorul și, mai târziu, Oțel separau 
fiecare membru al haitei prizoniere, băgându-l pe fiecare în câte una 
din aceste găuri. Acolo, le dădeau mâncare și apă de băut, îi torturau 
fizic sau îi lăsau pur și simplu să înnebunească în găurile lor 
întunecate și mute. Jupuitorul numea acest proces „reciclare“, căci 


odată ce unul dintre membrii haitei înnebunea sau devenea 
catatonic, putea fi reasamblat în haite „făcute pe comandă“, cu 
membri de la diverși prizonieri. Câteva dintre aceste haite re-aranjate 
mai bântuiau încă pe Domeniu. Majoritatea dintre ei erau niște 
ciudati trişti, lobotomizaţi; câțiva erau psihopati. Acest proiect era 
cea mai monstruoasă și mai stupidă realizare a Jupuitorului. 

Din fericire, semnalul video își reveni și diversele transmițătoare 
ale Jupuitorului trecură de canalul macabru. O fereastră mică de 
lângă mâna Ravnei arăta o diagramă a poziției fiecărui membru și 
cui aparținea câmpul vizual din display-ul principal. Ca de obicei, 
membrul infirm al Jupuitorului era lungit pe jos în față. Vârfurile 
albe ale urechilor lui apăreau în fiecare din celelalte vederi ale 
membrilor haitei. Vârfuri-albe era principalul motiv al imobilităţii 
Jupuitorului-Tyrathect. Creatura avea pelvisul zdrobit. Stătea întins, 
înfășurat în pături, într-un cărucior ca un soi de roabă, împins de 
ceilalți. 

În anii din urmă, vederea lui Vârfuri-albe devenise tot mai 
înceţoșată. Creatura îmbătrânea, iar tratamentele pentru cataractă 
încă nu fuseseră inventate aici. Vârfuri-albe fiind cel mai din față, 
Ravna vedea întâi imaginile de la senzorii lui, mai neclare decât 
reconstituirile lui E-I]. Cu toate acestea, se putea observa că în calea 
haitei se afla ceva. Ravna comută din nou pe vederea sintetizată a 
tuturor membrilor. Se mai găsea acolo o haită, chiar la marginea 
cercului de lumină de la lampă. Era Amdi! 

Dar unde era Jefri? Ravna căută atent în toate ferestrele. Nu se 
mai vedea nimic în întunericul grotelor. Derulă înregistrarea câteva 
secunde înapoi și ceru o analiză a câtorva parametri. Acest tip de 
analiză secundară însemna doar câteva trilioane de operaţii pe 
secundă, prea puţin pentru a încetini procesarea masivă pe care o 
avea de executat E-II cu materialul brut. Nu, niciun semn de formă 
umană. Își înfrână impulsul de a introduce probabilitatea prezenţei 
unei siluete omenești și a cere reanalizarea contextului. 

Fusese o perioadă când nu-l văzuse niciodată pe Amdi fără Jefri. 
Poate că era normal pentru Copii să devină mai distanti în timp... și 
Amdi era singura haită pe care ea o privea ca pe un Copil. Oare ce 
mai punea la cale acum? Își aminti de experimentele nebunești cu 


radiourile de acum mulți ani. Acum Amdi nu părea să aibă asupra 
lui vreun gadget. Nu se aflau acolo decât cei opt membri mari și ușor 
supraponderali, cu buzunarele vestelor aparent goale. 

Amdi se lăsă pe burtă când lumina se răspândi de-a lungul lui. 
Căruciorul lui Vârfuri-albe fu împins în față, foarte aproape de 
cealaltă haită, și restul Jupuitorului se așeză de o parte și de alta, 
formând un semicerc în jurul lui Amdiranifani. 

Fluxul video îngheță o clipă, o fereastră de diagnostic arătă că 
această întârziere se datora problemelor pe care le avea Jupuitorul cu 
auzul. Până acum, sunetele venite prin legătură nu fuseseră 
procesate prea mult. Ravna putea auzi țăcănitul ghearelor 
Jupuitorului pe lespezile de piatră, scârțâitul roților roabei, iar de 
undeva mai departe se auzea clipocitul apei. Interacțiunea sunetelor 
mentale ale Jupuitorului — ultrasunetele cu frecvența de la 40 până la 
250 kHz — era în mare parte ignorată. Se raportau semnalele indicând 
acordul sau furia, dar reconstruirea gândurilor în detaliu ar fi fost 
imposibilă pentru Excentric II chiar și în Exterior. 

Excentric II se blocase după ce detectase niște ultrasunete noi, 
silabe și bombăneli — șuierături specifice limbajului inter-haită. Chiar 
și Ravna putea înțelege unele dintre ele, mai ales dacă asculta cu 
atenție de câteva ori. Translatorul de limbaj natural al lui E-I era 
destul de slab, dar colaborând cu nava, ea reușea de cele mai multe 
ori să înțeleagă ce se vorbea în aceste sesiuni de supraveghere. 

După un minut, imaginile video și semnalul audio se 
resicronizară, cu traducerea aproximativă a lui E-I scrisă în subsolul 
ferestrei principale. 

EDITARE ÎNCEPUT DIALOG: 

Jupuitor-Iyrathect: 

M-ai făcut curios, [tinere-copile — ciudățenie]. De ce 
mi-ai trimis vorbă să ne întâlnim? 

Amdiranifani: 

Eu [?] foarte supărat. Eu [?] [?] speriat. Ce [?] [?] [?] 
cu mine? 

EDITARE SFÂRȘIT DIALOG 

Ravna ascultă replicile lui Amdi de câteva ori și extrase 
morfemele bălmăjite. Cu toate că avea o minte genială, Amdi vorbea 


de cele mai multe ori un limbaj foarte simplu. Cea de-a treia 
propoziție rostită de el era destul de clară: „Ce se va întâmpla cu 
mine?“ 

Ce se întâmplă cu Amdi? Oare chiar o fi făcut Jupuitorul vreo 
nemernicie pe la spatele meu? 

Deodată se auzi o voce de copil vorbind în samnorskă: 

— Am putea vorbi în limbaj omenesc, domnule Tyrathect? Este 
limbajul pe care îl stăpânesc cel mai bine și îmi vine greu să explic 
problemele mele în limbajul nostru. 

— Desigur, dragul meu, e bine în samnorskă. 

Vocea omenească a Jupuitorului avea tonul obișnuit binevoitor. 
Dar sub pojghița de cordialitate se ascundea batjocura. Era tonul 
unui sadic inteligent. 

Cum de nu sesiza Amdi disprețul din glasul Jupuitorului? La 
urma urmei, octetul îl cunoștea pe criminal de când era de-o 
șchioapă, chiar din ultimele zile ale domniei Jupuitorului. Dar acum, 
cei opt membri se strânseră unul în celălalt și se aplecară în față 
câțiva centimetri, aproape lăsându-se pe burtă. 

— Mi-e atât de teamă. Am atât de multe motive de tristeţe. Poate 
că, dacă ar fi mai puţine, aș reuși să le fac față, nu să îmi plâng de 
milă ca un prost. 

Râsul ușor al Jupuitorului-Tyrathect era blând. 

- Ah, bietul Amdiranifani. Te bucuri de darul genialității. Când 
indivizii obișnuiți se confruntă cu tragedii multiple în același timp, 
durerea abia crește în intensitate. Ei nu sunt capabili să simtă mai 
multe dureri. Dar tu ai o capacitate de suferință mai mare. Cu toate 
acestea... 

Fereastra de diagnostic semnală că dispozitivele cele mai bune de 
transmisie nu mai funcționau. Acestea erau probabil conectate de 
lampioane, a căror lumină scădea în intensitate pe măsură ce 
temperatura nopții cobora. Trecură câteva secunde. Evaluările lui E- 
II nu convergeau. În cele din urmă, pe ecran apăru un steguleț roșu, 
indicând faptul că datele primite până acum nu pot fi procesate cu o 
claritate satisfăcătoare. 

Ravna oftă și modifică parametrii de acceptabilitate a clarităţii, 
apoi făcu semn programelor să continue transmisia. Uneori, aceste 


momente îi aminteau de povești, dar nu de legendele istorice ale 
recuceririi Nyjorei, ci de miturile mai timpurii, primitive și magice. 
Ea era precum o vrăjitoare aplecată peste bolul ei de cristal, 
încercând din toate puterile să extragă adevărul din viziuni 
încețoșate. 

Da, da, „loarnă-i, toarnă-i, zoru-i mare, foc și clocot în căldare“ s 
.„. dar după o clipă, Excentric II reluă transmisia cum putea mai bine 
în situația dată. Display-urile tresăriră o secundă, apoi reporniră. 
Jupuitorul spunea: 

- Chiar și așa, băiatul meu, ce soi de probleme te frământă? Și de 
ce ai venit la mine pentru o rezolvare? 

Amdi se învârtea speriat. Ravna înțelegea limbajul corpului 
Stiletelor destul de bine încât să vadă că purtarea lui Amdi trăda 
frică și suspiciune. Vasăzică lui Amdi îi era teamă de Jupuitor. Cu 
toate acestea, se strecură mai aproape de el. 

— Tu l-ai făcut pe Otel și Oțel m-a făcut pe mine. 

Un alt râs blând. 

— Parţial adevărat. Eu l-am făcut pe Otel, în principal din membrii 
mei proprii. Dar Otel te-a făcut pe tine din puiandri proaspăt fătați 
din geniile pe care el le cumpărase, le furase și pentru care 
omorâse... de pe întregul continent. Tu ești printre cele mai speciale 
haite, născut tot în același timp, tot format din puiandri. Ca un două- 
picioare. 

— Da, ca un om. 

Imaginea lui E-II arăta lacrimi în ochii lui Amdi. 

— lar acum mor precum un om, deși oamenii nu încep să 
îmbătrânească din timpul copilăriei! 

— Ah! răspunse Jupuitorul. 

Ravna observă că Vârfuri-albe își aplecase căruciorul înainte și își 
lungise gâtul spre Amdi. Excentric II deschise o fereastră acustică, 
arătând nivelurile convorbirilor ultrasonice. Ah! Sunetele mentale 
suprapuse erau suficient de puternice încât să-i deruteze emoțional 
pe amândoi. Dar glasul Jupuitorului — după cum era reprezentat în 
programul de supraveghere, să nu uităm acest lucru — era la fel de stăpân 
pe sine ca întotdeauna. 


— Îmbătrânirea unanimă este o tragedie, dar membrii tăi abia au 
zece ani. Timpurile grele vor veni peste cel puțin douăzeci de ani. 

Răspunsul lui Amdi sună putin ciudat. 

— Când eram mici, eu și cu Jefri tot timpul ne făceam griji pentru 
tine, domnule Tyrathect. Întotdeauna te purtai ca și cum prietenia ta 
era ceva forțat, fals. 

— Oh, dar chiar era. Și cunoști motivul, desigur. Eram încă în 
război cu mine însumi. 

Amdi își lăsă capetele în jos. 

- Eu l-am iubit pe domnul Otel. Bineînțeles, nu știam că domnul 
Otel era pur și simplu... 

— ...Un monstru, sfârși Jupuitorul. Precum l-am făcut. Recunosc, 
greșeala mea. 

— Știu. Dar tu ai plătit pentru această greșeală. 

Amdi ezită, apoi continuă cu voce șoptită. 

- Și acum mai e Jefri... 

Ce e cu Jefri? gândi Ravna, dar Amdi nu-și termină propoziţia. 

După câteva clipe, Jupuitorul întrebă: 

— Deci ce dorești de la mine? 

- Eu am doar zece ani, dar sunt mult prea gras și prea leneș să-mi 
adun mințile laolaltă. Nu mai pot gândi la fel ca atunci când eram 
puiandru. 

Amdi scâncea precum un copil care s-a rătăcit. 

— Eu cred că doi din mine sunt Stilete de viață scurtă din Marile 
Șesuri. 

Ravna avu nevoie de o clipă să se gândească. Stilete cu viață 
scurtă din Marile Șesuri? A, da, era o rasă. Nu arătau cu nimic diferit 
față de ceilalți, dar aveau tendințe spre obezitate. Însă cea mai gravă 
era o boală de inimă congenitală. Membrii care sufereau de o 
asemenea boală rar apucau să trăiască peste vârsta de cincisprezece 
ani. 

În celelalte ferestre, Jupuitorul înclina ușor din cap. 

— Cei doi simt o durere în coșul pieptului? 

- Da. Și probleme cu vederea. 

- L-ai povestit lui Jefri? 

Scâncetul se înteți. 


- Nu. 

De ce nu? se întrebă Ravna. Amdi și Jefri întotdeauna își spuneau 
absolut orice. Își aminti chiar acum zece-zile, Amdi povestise că nu 
se despart niciodată. Amdi nu elaboră răspunsul dat Jupuitorului, 
sau, dacă îl continuă, E-II nu putu reconstitui spusele lui. 

Dar Jupuitorul era cel care vorbea. 

— Ăsta da ghinion, cel puţin unul înainte de vreme. Voi verifica... 
- semnalul audio se pierdu, fără îndoială E-II se lupta să clarifice 
sunetul — ... voi verifica în registrele lui Oțel. Ar putea scrie de unde 
sunt luați cei opt puiandri ai tăi. Mă tem că s-ar putea să ai dreptate. 
E un compromis destul de des întâlnit printre educatorili-de-prăsile, 
mai ales cei mai brutali, de pe vremea mea. Stiletele de viață scurtă 
din Marile Șesuri dau adesea dovadă de o bogată imaginație 
geometrică. Cu toate acestea, repet: cu ce te pot eu ajuta? 

Amdiranifani tremura. 

— Când cei doi ai mei vor muri... eu nu voi mai fi eu însumi. 

— Fiecare haită trece prin asemenea situaţii, băiatul meu. Dacă nu 
mor toți membrii în același timp... ăsta e cursul și rostul vieții 
noastre. 

— Pentru tine, poate! Pentru haitele obișnuite. Dar eu am venit pe 
lume tot odată, nu am existat înainte. Oțel mi-a distrus echilibrul 
când ne-a pus pe toți împreună. Dacă pierd doi, dacă pierd unul 
singur, eu... 

- Educatorii de prăsilă ai Cioplitoarei-în-lemn îţi vor găsi ceva să 
ți se potrivească. Sau poate vei descoperi că șase sunteți numai bine. 

Tonul Jupuitorului era sincer compătimitor, dar — consecvent cu 
sine însuși — cumva disprețuitor în același timp. 

- Nu, te rog! Dacă pierd vreunul din noi opt, mă voi prăbuși ca 
un pod fără piatra de rezistenţă. Te implor, domnule Jupuitor. Tu l-ai 
făcut pe Otel. Tu ai făcut Grupul de Studiu al Dezastrelor și l-ai făcut 
pe Jefri să trădeze pe toată lumea. Printre atâtea fapte monstruoase, 
nu poți face și o minune bună? 

Ravna privea prostită, nefiind capabilă să facă vreo mișcare să 
oprească fluxul sau să urmărească fereastra cu logul. Jupuitorul a 
format Grupul? Jefri a trădat? 


Acum, când scena depășise limitele unei surprize credibile, se 
derula fără nici cea mai mică întrerupere. Amdi nu mai spunea 
nimic, se auzea doar plânsetul lui uman. Care părea logic, cumva. 
Octetul era înghesuit într-o postură de disperare cruntă. Jupuitorul 
reformat nu mai scotea nici el vreun sunet, dar imaginile arătate de 
E-II erau greu de crezut: toți cei cinci membri ai Jupuitorului- 
Tyrathect se apropiară de Amdi. Doi dintre cei care fuseseră 
Jupuitorul original împinseră roaba cu Vârfuri-albe înainte. Unii 
dintre ei se aflau la mai puțin de un metru distanță de membrii lui 
Amdi. Acest gest era de neconceput. 

Jupuitorul-Iyrathect era bine cunoscut pentru atitudinea lui 
arogantă și distantă. Haitele obișnuite, cele prietenoase, își trimiteau 
adesea unul sau doi dintre membri în spatiul liber dintre Stilete, să 
mai schimbe câteva vorbe cu ceilalți. Dar Jupuitorul era întotdeauna 
rezervat, în colțul cel mai îndepărtat al mesei sau ghemuit sub cele 
mai groase pături antifonate. 

În această transmisie fantastică, Vârfuri-albe se întinse și mângâie 
doi dintre membrii lui Amdi cu gâtul. Ceilalţi erau la o distanță 
aproape la fel de intimă. Pentru un om necunoscător al obiceiurilor 
Stiletelor, priveliștea putea sugera un grup de animale alinându-se 
unul pe altul. Dar pentru Stilete aceste gesturi erau o dovadă de 
intimitate profundă sau o formă bizară de dominație și abuz. 

Orice asemănare cu întâmplările reale este pur întâmplătoare! 

Ravna închise enervată toate ferestrele. 


Ravna stătu vreme îndelungată cu ochii pierduţi în întunericul 
călduț al biroului ei. Forțase interpretarea video prea mult. 
Încercarea lui E-II de a reconstitui gesturile plecând de la sunete era 
de-a dreptul aberantă. Și totuși... cuvintele respective nu ar fi fost 
folosite de programul navei fără un motiv bine întemeiat. Știa că, 
împotriva voinţei ei, va trebui să se întoarcă la scena proaspăt 
vizionată, să încerce să separe erorile de software de semnalul sonor 
care stătea la baza revelaţiei. Poate ieșea ceva nou, schimbat, 
începând cu adevărurile externe, cum ar fi, de exemplu, că Jefri nu 
era un trădător. Reveni asupra datelor, doar că acum nu o mai 
interesa înregistrarea video. Se aplecă asupra analizei programului 


de supraveghere și se uită prin logurile rețelei. După cum bănuia, 
condiţiile transmisiunii din această seară erau corupte. Reţeaua de 
sisteme de supraveghere camuflată fusese întotdeauna neregulată și 
accidentală, iar astă-seară chiar și cele mai apropiate semnale erau 
slabe și intermitente. 

Cu toate acestea, înainte fusese aproape la fel de rău, totuși 
primise rezultate decente. Închise logurile de rețea și se mută pe 
analiza alternativelor programului. Acestea erau ramificațiile 
probabilistice arătând opțiunile pe care programul le luase în 
considerație și cum se combinau aceste opțiuni. Imaginile nebruiate 
pe care le urmărise Ravna erau pur și simplu cea mai probabilă 
interpretare ce se putea da acestei jungle întortocheate de indicii. 
Prea bine, era momentul pentru o analiză manuală: aproape sigur, 
Amdi afirmase că o persoană anume este în spatele Grupului. Găsi 
nodul respectiv și îl expandă; apărură argumentele și probabilitățile. 
Da. Jupuitorul fusese numit acea persoană doar datorită contextului 
și a posturii lui Amdi în momentul în care vorbise. La fel de bine, 
Amdi ar fi putut spune „cineva“ a trădat „ceva“, însă software-ul 
generase numele proprii respective dintr-o serie destul de lungă de 
suspecți. 

Era uimitor cum ajunsese Jefri pe o asemenea listă și mai ales că 
ieșise și în frunte. Deci ce logică îl pusese pe băiat în fruntea listei de 
suspecți? Săpă mai adânc în ramificațiile probabilistice, în 
profunzimi pe care niciodată nu le mai explorase. După cum bănuia, 
întrebarea „de ce alegem «asta» în loc de «alta»“ declanșă o explozie 
de combinaţii. Ar putea petrece secole întregi studiindu-le... fără a 
ajunge nicăieri. 

Ravna se lăsă pe spătarul fotoliului, întorcând capul dintr-o parte 
în alta, încercând să-și dezmorțească gâtul. Ce anume îmi scapă? 
Evident, programul putea fi pur și simplu defect. Era destul de greu 
să lucrezi cu date disparate și computere neperformante, dar dacă 
programul în sine eșua, atunci se putea întâmpla aproape orice. La 
naiba! Ajunsese să depindă de această metodă specială de 
supraveghere; îi oferea un sprijin în lupta cu paranoia generală. 

Centrul de comandă lui Excentric II era special proiectat pentru a 
funcţiona în Zona Lentă. Poate că nu funcționa foarte rapid, dar 


codurile de urgenţă fuseseră verificate în miliarde de echivalente de 
ani-programatori de devirusare. Pe de altă parte, programul Ravnei 
de supraveghere era un software de Exterior și nu figura în 
inventarul de „Utilizabile“ al navei. Fusese o întâmplare că 
funcționase Aici Jos. Da, e adevărat că mergea cu hopuri, mai ales 
când era folosit timp îndelungat. Dar aceasta nu era o surpriză; Aici 
Jos hardware-ul nu putea susține niciun program de supraveghere 
suficient de inteligent încât să detecteze pierderi de memorie și să 
execute reparații ad hoc. 

Dacă s-ar întâmpla ceva grav, oare sistemul ar avertiza-o? Ravna 
se uită aleatoriu peste logurile de eroare ale aplicaţiei. Cele de 
maximă importanță arătau după cum se așteptase: „Se acționează cu 
date insuficiente bla bla bla.“ Cobori să citească „Mesajele 
consultative“ mai puțin importante. Nicio surpriză. Doar pentru 
sesiunea din această seară existau efectiv trilioane de astfel de 
semnale. Le sortă după diverși parametri și petrecu o vreme 
răsfoindu-le... 

Ravna rămase țintuită în fotoliu în faţa calamităţii pe care o găsi 
plutind printre mesaje. 

INDENTARE: 
442843660865.74351920 Anunţ consultativ: N 
Număr senzori Jupuitor: 140269471 
442843660865.74351935 Anunţ consultativ: \ 
Număr senzori Jupuitor: 140269470 
442843660865.74354327 Anunţ consultativ: \ 
Număr senzori Jupuitor: 140269465 
442843660865.75439121 Anunţ consultativ: \ 
Număr senzori Jupuitor: 140269463 
442843660865.75439144 Anunţ consultativ: A 
Număr senzori Jupuitor: 140269462 
442843660865.74351947 Anunţ consultativ: \ 
Număr senzori Jupuitor:140269461 
... 3445354 linii omise 
SFÂRȘIT INDENTARE 

— Detalii! 

Vocea suna gâtuită chiar și în propriile-i urechi. 


O fereastră se deschise, definind câmpurile relevante, indicând 
proveniența acestor anunţuri, indicând clasificarea tabulară a 
senzorilor rămași pe fiecare din membrii Jupuitorului. 

Rezumatul acestor anunțuri spunea exact ce suspecta Ravna că 
spun. În toți membrii Jupuitorului nu mai rămăseseră decât puțin 
peste o sută cincizeci de milioane de senzori. Infecția originală 
numărase undeva la câteva trilioane. Teoretic, pentru o transmisie 
cât mai fidelă, ar fi fost nevoie de un număr mai mare, însă Ravna nu 
avea decât cele pe care deja le folosise. Dacă se ajunsese la câteva 
sute de milioane, atunci... atunci sistemul ei de spionare era o glumă 
proastă! 

De cât timp durează această situație? 

Scoase repede toate rapoartele consultative pe această temă, din 
urmă cu aproape zece ani. Trebuie să fie o catastrofă recentă. Accesă 
un interpolator de curbe rudimentar și ceru primele trei cele mai 
probabile reprezentări ale desfășurării dezastrului. Programul îi 
transmise trei răspunsuri, din care primul era aproape sigur: 
începând din prima zi a misiunii, micii ei spioni începuseră să moară 
într-un număr stabil, o dezintegrare constantă cu un timp de 
înjumătățire de mai puțin de un an. Sus în Exterior, infestarea cu 
senzori ar fi funcționat perfect vreme de un secol. Software-ul de 
suport ar fi fost suficient de inteligent încât să o atenționeze că 
folosea deșeuri uzate. Nici nu e de mirare că aparatele nu sunt pe 
Inventarul de utilizabile. Inteligența ei disperată se întorsese și o 
mușcase de fund. 

Ravna se ghemui în fotoliul ei, lăsând disperarea să o 
copleșească. La fel ca toate ideile ei inteligente, și aceasta se dovedise 
o șaradă inutilă. Seara aceasta era doar o mostră din viața ei din 
ultimele câteva zece-zile. Dar dacă aș lua la verificat toate logurile din 
trecut, știind cât de eronate sunt rapoartele, poate atunci aș vedea până 
unde ar trebui să se mai extindă încrederea mea în Jupuitor. Deschise 
ochii, își șterse lacrimile și privi curba lină, descrescândă, care 
strălucea palid în aerul dinaintea ei. Trecuseră ani buni de când 
infecția nu mai avusese nici măcar un trilion de senzori. În toți acești 
ani, notificările de eroare se adunaseră pe nivelurile de prioritate 
redusă. Aceasta era una din capcanele tehnologice clasice din Zona 


Lentă, unde nimic firesc nu putea fi automatizat. Între timp, 
straturile mai de sus ale programului de spionaj îi furnizaseră Ravnei 
o mulțime de — să fim realiști! — fantezii. Ani întregi. Ea poate că nici 
nu ar fi observat pericolele reale dacă ele nu ar fi devenit atât de 
numeroase, încât fantezia începuse să scuipe minciuni gogonate. 

Dacă ajung la concluzia că toate rapoartele de supraveghere din trecut 
au fost basme de adormit copiii... va trebui să-i povestesc Cioplitoarei-în- 
lemn totul. Și da, toată încrederea care mai rămăsese între noi se va duce pe 
apa sâmbetei. 

Pentru câteva clipe, disperarea acută îi tăie respirația. Mai 
comisese ea vreodată o eroare atât de gravă precum cea de acum? 
Nu. Mai arătase viitorul atât de întunecat ca acum? ... Păi, Bătălia de 
pe Dealul Navei Stelare fusese înfricoșătoare. Pierderea lui Pham 
câteva ore mai târziu fusese o adevărată tragedie. Dar disperarea 
întunecată, absolută, nu se putea compara cu nimic... de la 
distrugerea Sjandrei Kei, când toată familia și toți cunoscutii ei 
fuseseră nimiciți. 

Și am trecut peste asta. Dar Pham fusese atunci alături de ea. 

Ravna deschise ochii. Tocmai trecuse de miezul noptii. Ferestrele 
exterioare dădeau spre dealul învăluit în întuneric; erau deja în toiul 
toamnei. 

Avea ceva de făcut, oricât de irațional ar putea fi. N-o mai făcuse 
de mai bine de un an. Nici Copiii, nici Stiletele nu ar înţelege, iar ea 
nu dorea să încurajeze superstițiile. Sosise momentul să îi facă o 
vizită lui Pham. 


Capitolul 9 


Cimitirele sunt locuri macabre. Existaseră și pe Sjandra Kei câteva 
astfel de memoriale. Oamenii mai și mureau în Exterior. Rata 
mortalității era comparabilă cu media de viață a civilizațiilor de Jos 
care, în mare parte, migrau tot mai sus și mai sus și — dacă nu erau 
absolut stupide, precum necugetații lacomi din Domeniul Straumli — 
treptat evoluau până la stadiul de Putere. 

Civilizatiile sedentare aveau cimitire extinse cât vedeai cu ochii, 
unde trecutul ajungea să cântărească mai mult decât prezentul. 
Ravna își amintea că văzuse o astfel de întindere la Odihna 
Armonioasă: cimitirele acaparaseră aproape întregul teritoriu, 
transformând treptat locul într-un mausoleu cu câţiva chiriași, 
întâmplător vii. 

Cimitirul de pe Dealul Navei Stelare fusese ideea Ravnei, când 
realizase dintr-odată de ce erau cimitirele un detaliu atât de 
însemnat în poveștile din Epoca Prințeselor. Ea alesese locul înainte 
ca orașul să se dezvolte în jurul Noului Castel. Hectarul de pământ 
se întindea pe un tăpșan acoperit cu un covor de iarbă verde, unde 
privirea putea cuprinde zarea de la insulele din miazănoapte până la 
nava stelară de la miazăzi. Peste alți zece ani, locul va fi înconjurat de 
Orașul Noului Castel. Nu va mai fi loc pentru extinderea lui. Și dacă o 
fi cum vreau eu, gândi Ravna, nu va mai fi niciodată nevoie de un cimitir 
mai mare. 


Copiii urcau până aici din când în când, dar numai în toiul zilei. 
Cei mai mici nu înțelegeau ce sunt cimitirele. Iar cei mari refuzau să 
înțeleagă, dar nu voiau să-și uite prietenii. 

Ravna venea de obicei după căderea serii, atunci când se simțea 
singură și tristă. Judecând după aceste criterii, seara era fără îndoială 
potrivită pentru o vizită. Pășea de-a lungul aleii principale, strivind 
sub tălpile pantofilor mușchiul înghețat. Nopțile toamnei arctice, 
chiar și în apropierea curenților marini, erau răcoroase, ajungând, în 
apropierea iernii, înghețate. În noaptea aceasta, răcoarea era relativ 
blândă. 

Norii se iviseră pe la vremea apusului, adunându-se tot mai 
mulți și mai mulți deasupra ținuturilor, capturând căldura zilei. 
Vântul care sufla pe dealuri se cuminţise, ajungând doar o adiere 
înghețată. Prognoza meteo de pe E-I] avertiza că va ploua puțin mai 
târziu, dar pentru moment cerul era întunecat și uscat și aerul era 
limpede până în vale, deasupra Canalului Interior. Ici și colo se 
vedeau pâlpâind luminile de la capătul nordic al Insulei Tăinuite. 
Foarte aproape, se zăreau sclipiri lavande. Licurici. Insectele micuţe 
dădeau acest spectacol feeric doar câteva nopți pe an, de obicei la 
începutul toamnei, cum era acum. Pe măsură ce înainta, se 
aprindeau tot mai multe scântei albastre. Deși nu sclipeau destul de 
puternic pentru a-i lumina calea, Ravna le fu recunoscătoare. 

Șiruri de morminte se întindeau de o parte și de alta a aleii 
principale. Fiecare loc de veci era marcat cu o lespede, pe care era 
gravat un nume și o stea. Designul era copiat după un model pe care 
îl găsise în arhiva lui E-I cu date despre istoria clasică a omenirii. 
Steluţa cu patru colțuri era un simbol religios timpuriu, poate cel mai 
des întâlnit de-a lungul istoriei, deși Ravna nu cunoștea prea bine 
detaliile. Erau o sută cincizeci și unu de morminte, așezate pe patru 
rânduri, aproape toți locuitorii cimitirului. O sută și cincizeci și unu 
de Copii, toți uciși în aceeași noapte de vară, arşi în timp ce dormeau 
în cuvele lor. Landa din sudul orașului purta numele de Poiana 
Masacrului, însă adevăratul loc unde se înfăptuise genocidul se afla 
sub punctul de centru al Noului Castel, în camera principală, unde 
carcasa containerului încă se odihnea pe un pat de mușchi 
carbonizat. 


Ravna nu-i cunoscuse pe niciunul dintre acești Copii. Muriseră 
cu toții înainte ca ea să știe de existența lor. Încetini pasul. Ar fi putut 
fi mai multi Copii înmormântați aici; multe dintre cuvele de 
hibernoterapie care supraviețuiseră fuseseră afectate de flăcări. 
Salvarea lui Timor o învățase ce putea face fără a pune în pericol 
viețile altora. Doar câțiva dintre Copiii din prima generație își mai 
păstrau cuvele sub castel, împreună cu cele patru pierderi de sarcină 
din noua generație și cele două accidente; într-o bună zi, Ravna le va 
lua pe toate. Într-o bună zi, îl va vindeca și pe Timor. 

Oricât de ciudat ar părea, în cimitir se aflau și morminte de 
Stilete. La început, nu fuseseră decât douăsprezece haite care își 
pierduseră viața în Bătălia de pe Dealul Navei Stelare. În ultimii ani, 
Fragmentariumul Johannei pentru membrii bătrâni schimbase 
situația, spre nemulțumirea ultraconservatorilor. 

Se mai afla acolo și o a treisprezecea haită, îngropată chiar lângă 
mormântul lui Pham: șase lespezi mici, fiecare cu glifa membrului, 
iar deasupra lor, o piatră mai mare, pentru întreaga haită: Ja-que- 
ram-a-phan și numele omenesc, Copistul. Nici pe Copist nu îl 
întâlnise Ravna vreodată, dar îi știa povestea, de la Pelerin și de la 
Johanna: Copistul, inventatorul viteaz și nesăbuit care îl convinsese 
pe Pelerin să devină prietenul Johannei, cavalerul pe care Johanna îl 
ocărâse și care fusese ucis pentru strădaniile lui. Ravna știa că și 
Johanna avea parte de plimbările ei prin cimitir la miezul nopții. 

În doar zece ani atâția morţi. Mai jos, într-o parte, se găsea locul 
pe care Amdi îl alesese pentru mormântul lui Cochilie-Albastră. 
Amdi era una din puţinele haite care venea aici cu regularitate, 
întotdeauna însoțit de Jefri, bineînţeles. 

Ravna ajunsese în dreptul galetului glaciar de la capătul potecii. 
Piatra funerară a lui Pham se înălța ca un pinten în deal, protejând 
mormintele Copiilor de vânturile din nord. Dar în noaptea aceasta, 
vântul abia adia. Licuricii nu mai erau nevoiţi să se ascundă în iarbă. 
Umpleau aerul din jurul mormântului, atât de mulți încât pulsaţiile 
lor se armonizau. La fiecare câteva secunde, o lumină albastră se 
revărsa tăcută în jurul ei, precum un val cald de bun-venit. Nu mai 
văzuse atât de mulți licurici decât o singură dată înainte. Tot în jurul 
mormântului lui Pham. Trebuie să fie florile pe care le sădise aici, 


acum înflorite. Ravna și Copiii plantaseră flori peste tot în cimitir, dar 
nicăieri nu crescuseră înalte ca aici. Straniu, fiind cel mai nordic 
punct al locului. 

Ravna se întoarse la capătul aleii, dând ocol spre un punct aflat 
pe o latură a rocii. Ciudat fenomen și religia. În Vârful Exteriorului, 
religia era metodă practică și stranie de a crea și coabita cu zeitățile. 
Aici, în Zona Lentă, unde se născuse umanitatea... religia era un 
talmeș-balmeș crescut natural, după nevoile evoluției biologice 
locale. 

Cu toate acestea, este amuzant să vezi cât de ușor ne îndreaptă 
slăbiciunile noastre pe căile străvechi. 

În intervalele dintre sclipirile licuricilor nu se zărea nicio lumină, 
dar Ravna știa locul pe de rost. Întinse brațul și își așeză palma pe 
fațada netedă și familială de granit. Era atât de rece... dar după o 
vreme căldura mâinii ei pătrunse în piatră. Pham Nuwen fusese la 
fel. Era perfect posibil ca Pham să fi existat doar pentru un an, atât 
cât îl cunoscuse ea. Era perfect plauzibil ca Puterea care îl crease să-l 
fi făcut mai mult ca pe o glumă, stocată cu amintiri false ale unui 
trecut glorios. Oricare ar fi fost adevărul, în cele din urmă Pham se 
dovedise a fi un erou adevărat. Uneori, când Ravna urca aici, venea 
să se roage pentru Pham. Însă nu în seara aceasta, care era una din 
cele mai disperate ale vieții ei. Ba mai rău, avea un motiv real de 
disperare. Dar Pham depășise situații mai grave. 

Stătu o vreme rezemată de piatră, ascultând tăcerea nopții. 

Deodată auzi pași scârțâind pe aleea principală. Întoarse capul, 
bucuroasă că nu fusese surprinsă plângând. Își șterse obrajii și își 
ascunse ochii sub gluga jachetei. 

Silueta care se apropia bloca luminile care se vedeau pâlpâind în 
oraș. Pentru o clipă, crezu că era Jefri Olsndot. Apoi licuricii sclipiră 
împreună și aburul lavand care plutea în jurul ei îi dezvălui un alt 
bărbat. Nu era Jefri. Nevil Storherte nu era la fel de înalt precum Jefri 
și, sincer vorbind, nici atât de chipeș. 

— Nevil! 

— Ravna? N-n-am vrut să te sperii. 

- Nu face nimic. 


Nu știa dacă să fie stânjenită sau, mai bine, încântată să vadă un 
chip înțelegător apărând din neant. 

- Ce faci tocmai aici? 

Nevil se juca nervos cu mâinile. Aruncă o privire peste umăr spre 
galetul impresionant. Apoi lumina licuricilor se stinse și rămase doar 
vocea lui în întuneric. 

- Mi-am pierdut cei mai buni prieteni în Poiana Masacrului. Pe 
Leda și pe Josj. Bine, mă doare inima pentru toți colegii, dar ei doi au 
fost speciali... Mai vin din când în când, știi tu, să-i mai vizitez. 

Uneori, Ravna trebuia să-și spună în gând că acești Copii nu mai 
erau copii. Câteodată chiar ei erau cei care îi aduceau aminte. 

— Înţeleg, Nevil. Când lucrurile nu merg cum trebuie, și eu vin 
aici sus. 

— Lucrurile nu merg cum trebuie? Știu că sunt multe motive de 
îngrijorare, dar ideea ta cu sala din cală a fost extraordinară. 

Desigur, el nu avea cum să cunoască furia Cioplitoarei-în-lemn, 
cu atât mai puțin despre gafa ei de proporții cosmice cu 
supravegherea Jupuitorului. 

Vocea lui Nevil continuă, nedumerită. 

- Ravna, dacă sunt probleme, nu trebuie să încerci să le rezolvi 
singură. Consiliul Executiv a fost format tocmai pentru asemenea 
situații. 

- Știu. Însă mi-e teamă că în situația de față... am greșit atât de 
mult, încât cu unii membri ai Consiliului nici nu aș îndrăzni să dau ochii. 

Licuricii luminară din nou și văzu privirea întrebătoare și 
inteligentă a lui Nevil aţintită asupra ei. De când Johanna și Nevil 
erau împreună — sau de când Nevil fusese primit în Consiliu — Ravna 
nu mai avusese ocazia să schimbe două vorbe cu el decât atunci când 
era împreună cu iubita lui. Undeva în adâncul sufletului, îi fusese 
teamă că Johanna ar putea interpreta greșit interesul ei față de Nevil. 
Acum, gândul acesta aproape o făcu să izbucnească în râs. Problemele 
mele actuale depășesc cu mult grijile mele din trecut. 

— Sunt lucruri care nu pot fi discutate în plenul Consiliului. 

Nu-i putea vedea chipul. Oare o condamna că avea secrete față de 
Consiliu? Răspunsul lui sună înțelegător: 


— Cred că îmi pot imagina prin ce treci. Ai o misiune foarte grea, 
Ravna. Putem aștepta până... 

- Nu asta am vrut să spun. Ai un minut, Nevil? Aș vrea să... mă 
sfătuiesc cu tine. 

— Da, sigur. 

Râse timid. 

— Deși nu știu cât de bun sfetnic sunt. 

Deodată aerul se umplu de o lumină albastră. Parcă s-ar fi aflat 
amândoi în mijlocul unui lan de lavandă. Era cel mai frumos 
spectacol de lumină pe care îl văzuse vreodată aici, atât de mulți 
licurici, încât luminau galetul până aproape de vârf. Ravna se cocoță 
într-o nișă pe care o descoperise cu ani în urmă și îi arătă lui Nevil cu 
mâna un loc aproape la fel de confortabil. El se așeză pe piatră la o 
jumătate de metru mai jos decât ea și la o distanță de aproape un 
metru. Din fericire. Orice plâns pe umărul lui va fi pur metaforic. 

Stătură în tăcere o clipă. Apoi Nevil spuse: 

— E în legătură cu Grupul de Studiu al Dezastrelor, nu-i așa? 

— A început cu Grupul respectiv. Atunci mi-am dat seama pentru 
prima dată că greșesc. 

- Nu a fost greșeala ta, ci a mea și a Johannei. Noi ar trebui să îţi 
transmitem pulsul oamenilor... 

- Da, da, știu, Johanna își face procese de conștiință. Dar GSD-ul 
ăsta a fost doar începutul. 

Pe urmă Ravna se porni să-și descarce sufletul. Era atât de bine! 
După câteva minute își dădu seama că ușurarea ei nu se datora 
numai faptului că dezvăluia secrete pe care nu le spusese nimănui 
înainte. Mai era și Nevil, care, spre surprinderea ei, îi puse întrebări 
pertinente și făcu observaţii care o ajutară să privească lucrurile din 
altă perspectivă. El înțelese imediat de ce fusese deranjată 
Cioplitoarea-în-lemn de ideea Ravnei de a converti cala în loc de 
întruniri. 

- Noua Sală de Consiliu este cel mai bun lucru care s-a întâmplat 
în ultimii ani, Ravna. Dar înţeleg ce spui. Nu-i convine Reginei. 
Foarte bine, asta îl face și mai important. Nu ca să ai unde te refugia 
de ea, ci să o faci pe ea să vrea să vină la întruniri. 


Ravna se gândise la aceleași lucruri, dar, auzindu-le rostite de 
Nevil, o ungeau la suflet. În timp ce îl asculta, privirea ei îi surprinse 
chipul o fracțiune de secundă. Nevil Storherte întotdeauna avusese 
un soi de timiditate insolentă, iar acum, privindu-l, Ravna realiză cât 
de contradictorie suna această descriere. Nevil Storherte avea 
charismă. Chiar așa necizelată și involuntară, charisma îi ieșea prin 
toți porii. 

- Mama ta a fost președinta consiliului de administraţie a 
Laboratorului Superior, dacă nu mă înșel? 

- Nu, tatăl meu a fost președinte, mama a fost vicepreședintă, sau 
președintă de vicii când se simțea rebelă. 

Ravna avea o părere proastă despre Laboratorul Superior al 
straumerilor. Catastrofa petrecută din vina lor putea fi numită cu 
indulgență „intenție onorabilă eșuată lamentabil“. Dar, în ciuda 
părerii ei, Laboratorul fusese apogeul civilizaţiei straumere. Deși 
aroganti până la Dumnezeu și înapoi, specialiștii lor erau cei mai 
buni și cei mai inteligenţi din întreaga civilizație. Fără îndoială că, 
alături de părinţii Johannei și ai lui Jefri, mai lucraseră acolo și alți 
eroi. 

— Tatăl tău trebuie să fi fost un superstar în materie de 
management. 

Un lider mai talentat decât toți liderii acestei biete lumi. 

Nevil râse rușinat. 

- Dacă ne luăm după procesul de selecționare, atunci a fost. Îmi 
aduc aminte că a durat aproape toți anii cât am fost eu în clasele 
primare, toate etapele prin care au fost nevoiți ai mei să treacă. Dar 
tati spunea că nu contează, că în Laborator lucrau atâtea genii, încât 
a fi „administrator“ era la fel de „simplu“ ca atunci când ai mâna de 
la spate o turmă de pisici... Știi ce vreau să spun? Ai avut pisici pe 
Sjandra Kei, nu? 

Ravna zâmbi în întuneric. 

- A, da. Pisicile au apărut cu mult înaintea Sjandrei Kei. 

Nevil Storherte poate avea doar amintirile din copilărie după care 
să se ghideze, dar crescuse între conducători veritabili. Și, evident, 
era el însuși înzestrat. Și eu, nătăfleață, îmi plâng de milă, fără să văd 


soluția chiar sub nasul meu. Trase cu putere aer în piept și se lansă în 
ceva mai mult decât confidențele superficiale din urmă cu un minut. 

— Ştii, Nevil, cel mai important lucru din lume — probabil în 
această parte a Galaxiei — este misiunea noastră de a forma o 
civilizație aici la timp pentru a înfrunta Molima. 

- De acord. 

- Dar faza cu Grupul respectiv m-a făcut să realizez cât de 
absorbită am fost de țelul meu pe termen lung, încât am uitat să 
privesc în jurul meu. Mă tem că am făcut greșeli grave, care ne vor 
compromite misiunea înainte ca ea să înceapă. 

Tăcură, dar într-un moment de lumină palidă, ea văzu că tăcerea 
lui era contemplativă, atentă, deci continuă să vorbească: 

— Nevil, încerc să-mi repar greșelile, însă strădaniile de până 
acum au avut efecte secundare neplăcute. 

- Reacţia Cioplitoarei-în-lemn vizavi de Noua Sală de Consiliu? 

- Acesta ar fi doar unul. 

— Aici te-aș putea eu ajuta. Nu am intrare la Cioplitoarea-în-lemn, 
dar Johanna cu siguranţă are. Și pun prinsoare că, dacă vorbesc cu 
câțiva dintre prietenii mei, găsim o soluţie să o convingem pe regină 
că Noua Sală onorează întregul Domeniu. 

— Da! Ar fi excelent! Multumesc. Hai să îţi povestesc pe scurt și 
celelalte schimbări la care m-am gândit. Multe dintre ele sunt mai 
înfricoșătoare pentru mine decât părea Noua Sală de Consiliu. Poate 
tu îmi poți arăta unde greșesc și unde sunt pe calea dreaptă. 

Îi descrise rând pe rând toate punctele reformei sale și, la fiecare 
din ele, reacţia lui Nevil fu ca o rază caldă de soare, uneori de acord, 
alteori nu, dar întotdeauna dătătoare de lumină. 

Despre instituirea democrației: Nevil era pentru. 

— Da, e ceva ce trebuie realizat și cât mai curând, acum că mulți 
dintre noi am ajuns la maturitate. Dar cred că e ceva care trebuie să 
vină de la sine, nu impus de sus. 

- Dar singurele tradiții pe care Copiii... adică voi, cu toții... le-aţi 
trăit sunt legate strâns de tehnologii incredibil de avansate și spații 
galactice. Cum ar putea veni ideea de la sine? 

Nevil râse ușor. 


- Da, păi, mai vin și alte tâmpenii de la sine. Dar... eu am 
încredere în camarazii mei. Sunt oameni buni. Vorbesc eu cu ei. 
Poate vom folosi Noua Sală de Consiliu pentru a căuta cum au fost 
organizate cele mai de succes democrații din Zona Lentă. Și cum să 
ne organizăm noi fără să o ofensăm pe Cioplitoarea-în-lemn! 

Despre plecarea Ravnei de pe Excentric II: În mod surprinzător, 
Nevil fu aproape la fel de precaut ca și ea la această sugestie. 

— Ravna, avem nevoie de tine la bordul lui E-II. Oricine ar 
răspunde la această întrebare la fel ca mine: tu ești singura persoană 
care știe cum să opereze aparatura de planificare de la bord. Dacă 
avem de gând să creștem o civilizaţie înainte să murim, atunci avem 
nevoie de tine în navă. 

Tăcu o clipă. 

— Pe de altă parte, ai dreptate să-ţi fie teamă că această situație i- 
ar putea nemulțumi pe cei care nu judecă lucrurile până la capăt... și 
e un motiv de iritare pentru cei care stau în frig în casele lor. Noi, 
Copiii, am fost născuți într-o civilizație confortabilă. Din care nu a 
mai rămas nimic... în afară de lumina verde care strălucește în vârful 
Dealului Navei Stelare. Așadar probabil ar fi o idee bună să părăsești 
nava pentru o vreme. Dar alege-ți cu grijă momentul, o zi importantă 
pentru oameni, să câștigi simpatia poporului. Dacă te muţi din navă, 
prioritatea noastră ar trebui să fie găsirea unui mijloc de comunicare 
adecvat cu Excentric II. 

— Prea bine. Atunci ar trebui să ne gândim când ar fi momentul 
oportun pentru această mutare. Ai putea... 

- Da. Mă voi interesa, dar foarte discret. Îți sugerez să nu discuți 
chestiunea cu ceilalți. Am sentimentul că e genul de idee care, odată 
formulată cu glas tare, devine un imperativ popular. 

Apoi discută despre cel mai dificil și mai de temut punct al 
reformei ei: prioritatea cercetării medicale. Iar aici, reacția lui Nevil 
fu cea mai surprinzătoare și mai liniștitoare dintre toate. 

— Adică să iei resursele de la programul tehnologic, Ravna? Pe 
termen lung, nu ar însemna o încetinire a progresului pe toată linia, 
inclusiv în biologie? 

Ravna încuviință. 


- D-da. În principiu, trebuie să ne construim propriile computere 
pentru un control al proceselor și să le conectăm între ele printr-o 
rețea. Apoi restul tehnologiei își va lua zborul, iar prolongevitatea va 
fi floare la ureche. Între timp, voi, Copiii, veți îmbătrâni. 
Îmbătrânirea pretehnologică înseamnă ofilire, apropierea de moarte 
an după an. Deja se observă la unii dintre Copiii cei mai în vârstă. Eu 
arăt mai tânără decât unii dintre ei. Este la fel ca avantajul meu de a 
locui pe Excentric II, însă mult mai grav. 

— Păi..., începu Nevil, părând să ducă o luptă cu sine însuși. Da, 
ai dreptate. Eu mă descurc binișor, dar poate că am o constituţie 
robustă. Însă cred că va fi o problemă foarte gravă în viitor. Vestea 
bună e că printre Copiii pe care îi cunosc eu bine — adică aproape 
toată lumea — îmbătrânirea nu este acum un motiv de nemulțumire. 

Serios?! 

— Îmi făcusem griji că este o problemă majoră. 

Văd numai monștri în tot locul de când Grupul și-a arătat chipul hâd. 

— Îţi sugerez să continui cu cel mai bun plan de cercetare pe 
termen lung. Dar gândește-te la ideea unui consiliu general cât mai 
curând, să explici schimbările și programul de dezvoltare. 

- Foarte bine, da, ai dreptate. 

Era planul ei de reformă, dar cu o infuzie de realism practic. 

- Da, putem organiza ceva chiar în cala lui E-II după ce punem 
încăperea la punct. 

- Da, până la venirea iernii probabil voi avea câteva idei de 
prezentat. Oricând dorești după aceea... 

— Perfect. Cu cât mai repede cu atât mai bine. 

Făcuseră progrese pe toate fronturile. Cumva, această mulțumire 
o trimise cu gândul la eșecul lamentabil care îi stricase seara. Ezită 
doar o clipă. Misiunea ei secretă de a-l spiona pe Jupuitor fusese 
întotdeauna o taină de nemărturisit. Acum? Acum avea în sfârșit pe 
cineva cu care să vorbească deschis. 

— Mai e ceva, Nevil. 

Îi povesti despre Jupuitor și despre infecția ei de spioni 
microscopici. Nevil fluieră încet. 

- Nu aveam nici cea mai mică idee că aparatele de spionaj din 
Exterior funcționează aici. 


— Păi, se pare că ne-au mințit cu performanţa lor în timp! 

Și descrise ultimul episod, din catacombele de sub castelul 
Jupuitorului. Simti cum i se ridică vocea. Partea asta era cea mai grea 
dintre toate. 

— lar acum, colac peste pupăză, să mă duc să-i mărturisesc tot 
Cioplitoarei-în-lemn... îmi este absolut imposibil! 

Vântul se întețise ușor și licuricii își pierduseră sincronismul. 
Acum erau doar puncte luminoase izolate. Câteva picături de ploaie 
căzură pe gluga Ravnei, începutul ploii pe care o prevestise Excentric 
II. 

Nevil rămase tăcut multă vreme. În cele din urmă, spuse: 

- Mda, asta ar fi o problemă. Dar supravegherea în sine cred că a 
fost un gest corect. Jupuitorul a fost întotdeauna o enigmă 
ucigătoare. lar din câte spui tu, ani la rând ai primit informații 
incorecte. 

— Un număr necunoscut de ani. 

— Adevărat. Dar tatăl meu obișnuia să spună că este imposibil să 
fii un bun conducător dacă nu îţi asumi anumite riscuri. Or, tocmai 
asta înseamnă riscul, să faci lucruri care pot eșua lamentabil. 
Important e să profiti cât poţi de victorii și pe urmă să vezi unde ai 
greșit când ai eșuat. Așteaptă până când Cioplitoarea-în-lemn e în 
toane bune și atunci adu subiectul în discuție. 

Ravna ridică privirea spre cerul întunecat al nopții și simți câteva 
picături de ploaie stropindu-i obrajii. Scoase limba, gustând apa rece, 
și izbucni deodată în râs. 

— Între timp, vremea ne spune că e timpul să declarăm ședința 
încheiată. 

Întinse brațul și îl bătu pe Nevil pe umăr. Mâna lui o găsi pe a ei. 
Palmele lor erau reci, dar a lui era mai caldă. Atingerea lui îi făcea 
bine. 

— Îţi mulțumesc, Nevil, șopti ea încet. 

Nevil îi mai tinu mâna într-a lui o clipă. 

— Doar încerc să te sprijin. Avem cu toţii nevoie de tine. 

Își retrase mâna râzând cuprins de sfială. 

— Și ai dreptate cu ploaia! 


Se ridică și sări jos de pe locul în care stătuse, apoi îndreptă o 
lanternă spre galet, pentru a o ajuta să se dea jos. Dar nu îi mai oferi 
mâna. 

Coborâră încet de-a lungul aleii acoperite cu mușchi, păstrând o 
distanță considerabilă între ei. Picăturile se întețiseră, 
transformându-se într-o ploaie torențială, iar adierea se prefăcuse 
într-un vânt șfichiuitor. Licuricii se făcuseră nevăzuți. Ravna se gândi 
că poteca spre E-II trebuie să fie deja acoperită de noroi. Era 
întuneric și în jurul ei, furtună de toamnă. Și totuși... și totuși... 
Ravna nu se mai simţise de foarte multă vreme la fel de liniștită și de 
optimistă ca în această noapte. 


CDI COLUL TO 


Pe Dealul Navei Stelare, toamna începea să-și arate colții. Soarele 
mai lumina încă o jumătate din zi, dar cerul era mai mereu acoperit 
cu nori grei dinspre ocean, gonind supăraţi tot mai mulți și mai 
mulți, aducând cu ei vijelii din ce în ce mai reci și înverșunate. Ploaia 
se transformă în lapoviţă, iar lapoviţa în ninsoare. Singura perioadă 
a anului mai neplăcută decât zilele acestea era la sfârșitul primăverii, 
când ulițele se umpleau de noroiul zăpezilor topite. Dar primăvara 
aducea cu ea promisiunea recoltelor și a verii însorite. Promisiunile 
toamnei erau altele: gerul teribil al iernii arctice. Iarna era de 
asemenea anotimpul potrivit pentru unul din proiectele preferate ale 
Ravnei. În Colţii de Gheaţă din nord, cele zece-zile de noapte polară 
erau senine și suficient de friguroase încât să producă gheață 
carbonică. 

O civilizaţie interstelară ar considera aceste temperaturi ca fiind 
aproape normale și nu i-ar trece nimănui prin minte să se folosească 
de ele, însă Excentric I găsise și scosese la iveală niște experimente cu 
metamateriale aparținând unor tehnologii de mult uitate: pe o 
suprafață de un hectar, la asemenea temperaturi, poți decupa porți 
logice la nivel macroscopic, iar apoi printr-un procedeu de 
interferenţă laser poți produce componente semiconductoare la nivel 
de microni. Ultimele trei încercări eșuaseră lamentabil. Dar poate 
iarna asta vor avea mai mult noroc... 


Desigur, proiectul fusese discutat în Consiliul Executiv. Pedantus 
era obsedat de experiment, de Laboratorul lui din Valea Îngheţată. Și 
deși această a treia încercare nu era un secret pentru nimeni, Nevil îi 
sugeră Ravnei că ar fi mai bine să nu afle toată lumea. Experimentele 
cu gheață puteau schimba cursul lucrurilor, făcând aparatele 
automate accesibile cu zeci de ani mai devreme decât se preconiza. 
Succesul experimentului ar fi însemnat sfârșitul frustrărilor și 
disconfortului zilnic al oamenilor. Pe de altă parte, erau la a treia 
încercare și estimările lui E-II nu-i dădeau mari șanse de reușită. 

Ravna era și ea cuprinsă de febra proiectului, alături de Pedantus; 
descoperirea existenței Grupului de Studiu al Dezastrelor făcea 
perspectiva posibilului eșec din această iarnă și mai deprimantă. Dar 
acum, din seara aceea cu licurici în jurul mormântului lui Pham, era 
liniștită să știe că lucrurile se aflau pe calea cea bună. În fiecare zi 
Nevil venea cu câte o idee nouă, uneori lucruri care nu puteau fi 
discutate în Consiliu, alteori lucruri la care ea nu s-ar fi gândit 
niciodată de una singură. Nevil era jumătatea perfectă a Johannei. 
Înainte de sosirea lui Excentric II, Johanna fusese singură aici, 
înconjurată de Stilete. Devenise eroina lor. Era prietenă cu toată 
lumea, de la vlădică până la opincă. Stiletele o iubeau pentru curajul 
dovedit în luptă, dar și pentru îndrăzneala de a ajuta la evadarea 
aceea necugetată din Fragmentarium în urma căreia se pusese 
pentru întâia dată problema înființării unui spital privat. Ravna era 
mereu uimită câte Stilete pretindeau că o cunosc personal, chiar și 
dintre cei care nu erau veterani. 

Însă, cu toate că Johanna avea o mulțime de prieteni în rândul 
Copiilor, ea și Jefri erau cumva diferiți de ei; amândoi petrecuseră 
acel an de coșmar aici, singuri. Nevil, pe de altă parte, era veriga de 
legătură perfectă. Era un lider înnăscut și îi cunoștea pe toți încă de 
pe vremea când locuiau în Laboratorul Superior. Simţea pulsul 
mulțimii și părea să știe ce-i face pe oameni să ticăie, ce le place și ce 
nu. 


— Ei, îţi place Noua Sală de Consiliu? întrebă Ravna. 
— Da, foarte mult! 


Timor Ristling avea acum paisprezece ani, însă arăta ca un copil 
de șase-șapte ani. Șchiopăta de un picior, care îi tresălta din când în 
când cuprins de spasme. Ravna se temea teribil că sechelele lui erau 
și de natură mentală; era foarte bun la calculul aritmetic, însă 
rămânea mereu în urmă la celelalte materii. Nu îl ajuta nici faptul că 
tovarășa lui era un cvartet arțăgos care vedea băiatul ca pe un fel de 
sinecură. Belle Ornrikak pășea în urma lor, cu o sclipire bănuitoare 
în priviri. Pentru moment, problemele lui erau aproape insesizabile. 
O ţinea de mână pe Ravna, trăgând-o după el. Tremurul piciorului 
putea fi luat drept un gest de agitație veselă în faţa transformărilor 
pe care le suferise cala lui E-II la sugestiile lui Nevil. 

Spaţiul era de patruzeci de metri pe treizeci și înalt de zece. 
Ravna și Pham folosiseră o mică parte din el în timpul călătoriei lor 
până aici, strecurându-se prin vămile de la Odihna Armonioasă. 
Acum spaţiul era aproape gol și coborât la nivelul solului. Un perete 
cu bârne din lemn fusese ridicat în dreptul trapei de încărcare pentru 
a împiedica să intre frigul de afară. 

Nevil repartiționase interiorul, mutând pereții pentru a crea 
camere cu puncte de acces la rețea și console de jocuri, decorând 
totul în ceea ce se voia a fi —- după propriile lui mărturisiri — o 
încercare de imitație a unui decor straumli. Timor o conduse pe 
Ravna de-a lungul încăperii a cărei podea era acoperită cu faianță 
colorată, arătându-i minune după minune. 

— Și vezi sus? 

Băiatul privea în tavan, clătinându-se puțin din cauza ușorului 
său dezechilibru. 

— Este cerul în jurul lui Straumli. Îmi amintesc cerul chiar 
dinainte să plecăm spre Laboratorul Superior. Aveam prieteni acolo 
care începeau școala. 

Ravna știa că Timor trebuie să fi avut mai puţin de patru ani când 
părăsise Straumli Principal, dar cumva, acele amintiri 
supraviețuiseră în ciuda celor întâmplate între timp. 

- E drăguţ, Timor. 

— Nu e drăgut, e frumos! Îţi mulțumim pentru ce ai făcut. 

— Nu am făcut doar eu. 


De fapt, niciunul din aceste detalii de design nu fusese ideea ei. 
Toată munca era a lui Nevil și a prietenilor lui, dar Nevil fusese de 
părere că ea avea nevoie în această perioadă de cât mai mult credit. 

Belle se împrăștie în jurul lui Timor, privind consolele cu jocuri 
de vânătoare, și spuse cu o voce plictisită: 

— Am auzit că nu seamănă cu ce e în Exterior și foarte curând 
Copiii se vor plictisi de prostiile astea. 

- Ba nu! răspunse Timor, ridicând vocea. Mie îmi place aici! Mai 
sunt și sus, o să vezi. 

Se întoarse, lăsând-o pe Belle privind vrăjită la jocurile de pe 
ecrane. Abia după ce Ravna trecu pe lângă ea, își dezlipi cu greu 
privirea și îi urmă. Părăsiră jocurile și Timor le conduse pe scări în 
sus. Aici, larma din zona de jocuri era camuflată de filtrul acustic al 
lui E-II. Zece sau doisprezece dintre Copiii mai mari își așezaseră 
scaunele într-un cerc în jurul unui spațiu de proiecție. Dacă jucau 
ceva, era cu siguranță ceva mental. Poate că era un joc de strategie 
sau... Băgă de seamă că Nevil stătea mai într-o parte. Părea să fi 
ajuns și el doar cu puţină vreme în urmă. Ravna dădu să se îndrepte 
spre el, dar îl simţi pe Timor trăgând-o de mânecă. 

— Tu vezi ce fac? 

În spaţiul dintre scaune și perete pluteau semne grafice 
complicate. În dreptul fiecărui Copil se deschisese o fereastră. Părea 
să fie un soi de rețea, dar... Ravna clătină din cap. 

— Ovin poate să ne explice! 

Timor o trase până la locul unde Ovin Verring și Elspa Latterby 
stăteau împreună. Ovin se uită la ea cu o oarecare uimire sau poate 
nervozitate. 

— Bună, Ravna! 

— Salutare, spuse și Elspa, făcându-le ușor cu mâna. 

Ravna le zâmbi bucuroasă. 

- Ei, ce faceți voi aici? 

Se uită de jur împrejurul grupului. Cu excepția Heidei Oysler, în 
cameră erau cei mai serioși dintre Copii. 

— Nu e un joc? 

Elspa clătină din cap. 

— A, nu, încercăm să, ă-ă... 


Heida interveni. 

- Te-ai întrebat vreodată de ce noi, Copiii, nu am insistat 
vreodată să folosim aparatele de pe E-II? 

— Uneori, da. Însă am apreciat că înțelegeți că avem nevoie de 
toată capacitatea navei pentru programele tehnice. 

Heida îi reteză vorba cu un gest al mâinii. 

— Asta e un motiv... și tu clar știi cum să operezi pe Excentric II.. 
Dar un alt motiv la fel de important e că nava e proastă ca noaptea. 

- E tehnologie de Exterior, Heida. 

— Mie îmi place, interveni și Timor. 

Heida rânji. 

- Bine, atunci nu chiar ca noaptea. E mai degrabă ceva ca un fel 
de, cum să spun eu, un vârf de săgeată din piatră casantă. Ideea e că 
nu e bună de... 

Ovin clătină din cap. 

— Ce încearcă Heida să spună în maniera ei diplomatică e că... 

Stătu o clipă pe gânduri, încercând probabil să găsească o 
formulare mai puțin ne-diplomatică... 

— ...€ că acum, că avem acces, poate că ar fi bine să învăţăm cum 
să devenim mai buni și să ne folosim cât mai bine de Excentric II. 
Până în acest moment am reușit să identificăm problema. Aceasta e 
de obicei partea cea mai grea. Stai să-ți arăt. 

Se întoarse și-i privi pe ceilalți. Deodată toți începură să lucreze, 
fiecare pe display-ul lui. 

Ce vedea Ravna arăta ca o programare artistică, executată într-o 
manieră incredibil de ocolitoare. Elspa Latterby își ridică privirea. 

- Da, totul e pregătit. Gata, Ovin. 

Structura care lua formă în spațiul dintre Copii nu arăta precum 
un model artistic. Era un fel de circuit format din mii de puncte 
luminoase, legate între ele de diverse linii colorate. 

Îmi explică și mie cineva ce se întâmplă aici? întrebă Ravna în 
gând. Probabil era o simulare de rețea, dar nu avea nicio etichetă. A, 
ba stai, Ravna putea aproape ghici legea transferului din conexiuni. 
Poate era... 

Ovin vorbea din nou, acum cu explicaţii clare. 


— A fost al naibii de greu să punem la punct proiectul folosind 
interfaţa lui E-II, dar am vizualizat o schemă integrală a sistemului 
de transducţie dintr-un organism uman modern. Sau, mă rog, ce are 
E-II în arhive, o medie a oamenilor de diverse rase de pe Sjandra Kei. 
Noi, straumerii, nu putem fi cu mult diferiți. Oricum... 

Și făcu zoom într-unul din punctele din rețea. Restul schemei 
alunecă pe margine, rămânând undeva în spate. 

- Aici, continuă Ovin, este regiunea stabilității motorii. 

Ravna încuviință și încercă să-și păstreze zâmbetul întipărit pe 
față. Începuse să intuiască încotro se îndrepta discuția. Cu coada 
ochiului observă că Nevil se strecura pe lângă grup în direcția ei. 
Ajutor! 

Zâmbetul ei trebuie să fi fost încurajator, căci Ovin continuă 
explicaţia, fără să bage de seamă tulburarea ei. 

— Aici avem doar un prototip de test pentru o clasă mult mai 
largă de probleme, și anume cele medicale. Dacă reușim să înțelegem 
cât mai mult din interfața de programare a lui Excentric II, putem 
programa nava să genereze patologii în regiunea stabilității motorii 
și, comparându-le cu simptomele pe care le găsește la... 

— La mine! exclamă Timor Ristling. 

Băiatul se așezase pe podea când Ovin își începuse demonstraţia 
și acum se lupta să se ridice în genunchi, încercând să îndrepte 
atenția Ravnei către el. 

— Ovin vrea să găsească tratament pentru problema mea. 

Ovin îl bătu ușor pe brat. 

— Încercăm, Timor. Totul este ca la ruletă, Aici Jos. 

— Știu. 

Vocea lui Timor suna iritată, de parcă ar fi auzit până acum acest 
lucru de nenumărate ori. Ceea ce probabil era adevărat. După o 
clipă, Ovin își îndreptă privirea înapoi către Ravna. 

— Oricum, dacă — nu dacă, ci când — reușim, îi vom cere lui E-I] să 
genereze spectre de tratament. 

Deodată Ovin se arătă șovăitor. O privi pe Ravna, parcă 
așteptând din partea ei un fel de încuviințare imposibilă. 

— Noi credem că avem ceva aici, Ravna. Tu ce crezi? 


Ravna urmări o clipă simularea de rețea. Îi era mai ușor decât să-l 
privească în ochi pe Ovin Verring. Acești Copii erau atât de 
inteligenți, erau copii de genii. Cei mai în vârstă dintre ei, înainte de 
evadarea din Laboratorul Superior, primiseră educaţie straumeră. Pe 
când Aici Jos? Heida Oysler avusese dreptate, deși o spusese ca pe 
una din glumele ei grosolane. Se întoarse spre Ovin și înțelese că el 
văzuse dincolo de masca ei calmă. Zâmbetul i se șterse de pe buze. 

— Ovin. Cum să explic eu cât mai bine? Voi... 

Salvarea ei veni pe neașteptate. Nevil. ÎI bătu pe Ovin pe umăr și 
îi trimise Ravnei un zâmbet cald. 

- E OK, oameni buni. Acum v-o răpesc pe Ravna. 

Programatorii amatori ai săgeților de piatră friabilă părură să 
răsufle ușurați... deși nici pe departe la fel de ușuraţi precum Ravna. 
Îi privi pe toți cu un zâmbet larg. 

- Vom mai discuta chestiunea. 

Se uită în jos. 

— Îi dau cuvântul meu, Timor. 

— Știu asta. 

Apoi îl lăsă pe Nevil să o ia de acolo. Slavă cerului. Bărbatul avea 
probabil un oarecare control al environmentului sălii, fiindcă nu 
făcură nici zece pași când simţi o schimbare în calitatea sunetului și 
știu că, deși se aflau în mijlocul încăperii, nimeni în afară de ei doi nu 
mai putea auzi ce își spuneau. 

- Mulţumesc, Nevil. A fost îngrozitor. Cum au ajuns Copiii să 
încerce... 

Nevil făcu un gest enervat cu mâna. 

- A fost vina mea. La naiba. Sala e plină de jocuri, dar știam că cei 
mai buni dintre noi vor încerca să vadă cât de mult din ce am învăţat 
în școală poate fi aplicat aici. 

— Cred că toată lumea dorește acest lucru. Chiar am nevoie de 
ajutoare la planificare. 

- Da, dar trebuia să-mi fi dat seama că se vor concentra exact pe 
ce nu se poate face. Amândoi știm cât de necugetat ar fi să ne 
concentrăm pe bioștiință atât de timpuriu. 

Ravna se întoarse cu faţa către Nevil, încercând să-și ascundă de 
ceilalți tristeţea care i se citea pe chip. 


— Am încercat și înainte să explic, Nevil. Până când nu avem 
automate cu procesoare independente, va trebui să amânăm studiile 
complicate de biologie. 

Nevil clătină din cap. 

— Știu, dar ai explicat unuia sau altuia în particular. Dar când ne 
vei explica tuturor odată... 

— Corect, discursul meu. 

Care părea pe zi ce trece o idee tot mai bună. 

— Și cu cât mai curând cu atât mai bine. 

Se adună toată lumea la un loc, i se explică situaţia și i se cere 
sprijinul. 

— Aș putea întreba care sunt procedurile standard pentru 
rezolvarea cazurilor urgente. Adică în ce mod am putea folosi cuvele 
de hibernare pentru a salva cazurile speciale până când obținem 
tratamentele adecvate. 

— Da! 

— Ar trebui să mă întorc, să încerc să le explic, lui Ovin și 
celorlalți. 

Se uită peste umăr la grupul de administratori amatori ai navei 
stelare, strânși în jurul simulării lor de rețea. Cu excepția lui Timor, 
niciunul dintre ei nu se uita direct către ei. 

Nevil păru să observe nehotărârea de pe chipul ei. 

- Dacă dorești, îi pot eu explica lui Ovin și celorlalți. Adică, ideea 
în mare... și că încă mai pui la punct detaliile. 

— Ai vrea să le explici tu? 

Toţi cei din spate erau prietenii lui Nevil. El îi înțelegea mai bine 
decât Ravna și se pricepea atât de bine să vorbească. 

— Ah, Nevil, îti mulțumesc! 

- Nu-ţi face griji, mă ocup eu. 

Ravna ieși din cercul lor intim de conversaţie. În timp ce Nevil se 
întorcea spre Ovin și ceilalți, ea le făcu semn ușor cu mâna, apoi ieși 
din sală pe ușa care ducea spre punte. Avea atâtea lucruri de lămurit 
în discursul acela, pentru a face pe toată lumea - inclusiv pe 
Cioplitoarea-în-lemn -— să înțeleagă. Slavă Puterilor că îl avea pe 
Nevil, nu doar cu sfaturile lui, dar cu diplomaţia lui! 


Zece zile trecură ca gândul. Afară, zăpada se așternuse peste tot, 
chiar și pe ulițele Insulei Misterioase. Apusurile erau mai lungi și 
nopțile mai întunecate. Luna și aurora boreală stăpâneau acum 
tăriile cerului. 

Cu excepția unei călătorii până în laboratoarele lui Pedantus din 
nordul îndepărtat, Ravna își petrecea majoritatea timpului înăuntru, 
pe puntea de comandă a lui Excentric II. Erau atât de multe de făcut. 
În miazănoapte, adâncurile Văii Îngheţate fuseseră nivelate. Haitele 
lui Pedantus aproape terminaseră de gravat o mie de metri pătrați de 
simboluri; două dintre microlaserele lui E-II se aflau deja la fața 
locului. Conform planurilor, îndată ce gerul adevărat avea să se 
instaleze, vor începe să producă prima tranșă de o mie de 
componente la scară micronică... zece mii de circuite sumatoare. 
Pam-pam! Pe bune! Era un ţel naiv, dar în același timp și o 
demonstraţie de principiu. larna trecută îi prinsese primăvara 
înainte de a ajunge până aici cu experimentul. 

Ravna trudea de zor la capodopera optimismului realist care avea 
să fie marele ei discurs. Nevil trecea în fiecare zi, povestindu-i în 
amănunt ce făceau în Noua Sală de Consiliu. Discursul și Noua Sală 
păreau două idei bune și se potriveau. Ravna stabili ziua când va ține 
discursul. Gata, își luase angajamentul. Se simţea chiar bine! 

În această perioadă, Consiliul Executiv se întrunise doar o dată; 
Cioplitoarea-în-lemn tot nu era în apele ei. Totul va fi în regulă, 
draga mea Cioplitoare-în-lemn. Ai răbdare până vei vedea ce am făcut 
pentru tine cu Noua Sală de Consiliu. Va fi ceva demn de Maiestatea Ta. 
Pedantus era și el o pacoste. Era unul dintre cei mai ignoranti 
indivizi în materie de politică pe care îi întâlnise vreodată Ravna, 
uimitor de obtuz, luând în considerare din ce neam se trăgea. Deși se 
bucura de (aproape) toată atenția Ravnei și (aproape) întregul suport 
al lui Excentric II, încă se plângea de lipsa de sprijin de care suferea 
laboratorul din Valea Îngheţată. Avea dreptate — dacă ignorai 
necesitatea politică a asigurării suportului în viitor. Cu toate acestea, 
ea îi acorda timp și atenţie, lăsându-l pe Nevil să pună la punct 
detaliile evenimentului, din moment ce era clar că e făcut pentru 
astfel de lucruri. 


Mai erau și alte motive pentru care Consiliul nu se întrunise mai 
des. Ravna revizuise primii ani ai monitorizării Jupuitorului. Practic 
gândind, ea era sigură că datele din primii trei ani fuseseră corecte. 
Pe lângă aceasta, absurditățile evidente din ultima înregistrare o 
îndreptățeau să considere nejustificată paranoia vizavi de Jupuitor. 
Cu toate astea, nu se simțea foarte în largul ei la gândul că va da 
ochii cu el la întruniri. 

Și un ultim motiv, Pelerinul și Johanna erau plecați din oraș în 
ceea ce Ravna considera o aventură periculoasă și inutilă. Cei doi 
luaseră agraviul și plecaseră să tragă cu urechea prin Sălașul 
Răsăritean, la cinci mii de kilometri depărtare. Teritoriul se afla în 
afara razei de frecvenţe radio directe, însă modificaseră unul din 
ultimele comseturi de pe E-II pentru a transmite pe o frecvenţă între 
cinci și douăzeci de megahertzi. Umpleau văzduhul cu emisiile lor și 
lăsau ionosfera planetei să le reflecte de-a lungul continentului. Pe 
Dealul Navei Stelare, Excentric II era suficient de inteligentă să 
repereze semnalul chiar și atunci când aurora boreală își lăsa 
faldurile strălucitoare deasupra Domeniului și să sufle înapoi un 
răspuns mult mai puternic spre comsetul Johannei. 

Singura întâlnire a Consiliului în formulă completă fusese legată 
în principal de acea expediţie: 

- Mă bucur că am zburat până acolo, se auzi vocea Pelerinului. 
Poveștile despre Magnat nu au fost exagerate. Chiar și-a început 
propria revoluţia industrială. 

Jupuitorul își ridică privirile spre el din locul obișnuit de la 
capătul cel mai îndepărtat al mesei. 

— A-ha! Prodotus își arată ghearele! 

Cioplitoarea-în-lemn scoase un mârâit ușor, dar se abținu să 
comenteze. Sălașul Răsăritean era singurul loc de unde veniseră vești 
sigure că bastardul de Prodotus fusese văzut. Asta se întâmplase cu 
opt ani în urmă, cu puțin timp înainte de o serie de disparitii 
misterioase din laboratoarele lui Pedantus: tiparnițe, un prototip de 
telefon, chiar și una din cele trei interfețe de printare. La momentul 
respectiv, furturile stârniseră un scandal și mai mare decât furtul 
mantiilor-radio, deși doi dintre hoți fuseseră prinși — foști locotenenţi 


ai lui Prodotus. De la acele furturi, Magnatul fusese o sursă 
constantă de „inovaţii“. 

— Am mai discutat chestiunea și înainte, spuse Ravna. Mie nu-mi 
pasă dacă Magnatul are tiparnițe. El se poate considera adversarul 
nostru, dar, dimpotrivă, orice răspândire a tehnologiei grăbește 
evoluția pe care ne-o dorim cu toţii. Să nu uităm care este adevărata 
amenințare, prieteni. 

Molima vine-vine, calcă totul în picioare. Membrii Jupuitorului se 
priviră viclean, cu un rânjet sardonic. 

— Adevărata amenințare nu va mai conta dacă între timp ucidem 
Domeniul. 

— Tocmai de aceea, eu și Jo studiem chestiunea, spuse Pelerinul. 
Ceea ce vedem ne face să credem că de-a lungul anilor Magnatul a 
realizat mult mai multe decât a dat de înţeles. Acum întreaga lui 
operaţiune este prea extinsă pentru a mai fi camuflată. Cred că 
Magnatul... sau Prodotus... are spioni foarte influenți în Domeniu. 

Cioplitoareaîn-lemn ridică ochii. Doi dintre membrii ei — trei, 
dacă îl punem la socoteală și pe micul Sst — îl sfredeleau cu privirea 
pe Jupuitor. 

— Acestea sunt inovaţii tehnologice reale, spuse Johanna. Cea mai 
logică explicaţie ar fi că informaţiile se scurg din Laboratoarele din 
Capătul Nordic. 

- Poftim?! ţipă Pedantus cu glasul gâtuit de indignare. 

- L-ai cunoscut pe Magnat? întrebă Ravna. 

— Nu încă, răspunse Pelerinul. Chiar și directorii fabricilor care 
lucrează pentru el îl văd foarte rar; nu pare a fi foarte implicat în 
activitățile zilnice. 

— Lucrăm foarte precaut, spuse Johanna, iar eu nu mă arăt deloc. 

— Bine! răspunseră tare și într-un glas Ravna și Nevil. 

Erau lucruri pe care Johanna, ca două-picioare, le putea face și 
care ofereau mari avantaje echipei pe care ea o forma cu Pelerinul, 
sau cel puţin acesta era argumentul Johannei. Însă Ravna nu părea 
deloc convinsă că acest atu justifica prezenţa ei într-o misiune de 
spionaj. 

— Aș vrea să stai aici, spuse Nevil. 

— Sunt bine, Nevil, ţi-am spus, sunt o prezenţă foarte discretă. 


Se auzi un sunet ciudat venind prin legătură, probabil Pelerinul 
spunea ceva. Ravna zâmbi, imaginându-și haita de Stilete și pe fată 
îngrămădiți în jurul comsetului. Pe Coasta de Est trebuie să fie 
dimineața devreme acum. Se întrebă pe unde se ascundeau. 

Jupuitorul-Tyrathect clătină din capete, rânjind. 

— Ce? îl întrebă Ravna. 

Haita ridică din umeri. 

— Nu e evident? Nici nu e nevoie de spioni în organizația lui 
Pedantus. Cine a furat Alifantul? Eu știu că eu aș putea folosi 
Alifantul să proiectez toate... 

Tipătul Cioplitoarei-în-lemn i-ar fi asurzit cu siguranţă dacă nu ar 
fi fost amortizoarele fonice ale lui E-II. Trei dintre membrii ei săriră 
cu picioarele pe masă, Stiletele zgâriind suprafața lucioasă. 

— Deci acum mărturisești trădarea, da? 

Jupuitorul îi răspunse, rânjind cu toți dinții: 

- Nu fi proastă. A, ba stai, tu ești chiar proasta care nu l-a omorât 
pe Prodotus când a avut ocazia. Aceeași proastă care l-a lăsat să 
plece și continuă să mă acuze pe mine că am furat Alifantul. 

Încă un membru al Cioplitoarei-în-lemn se repezi pe masă spre 
Jupuitor. Pe vremuri, Ravna ar fi intervenit imediat în astfel de 
confruntări. Acum? O clipă îi trecu prin minte gândul că 
Cioplitoarea-în-lemn i-ar trage una dacă încearcă să intervină. 

Nevil fu mai curajos, sau mai rapid, sau poate doar mai naiv. Sări 
iute în picioare în vreme ce Regina se repezea să-l sfâșie pe Jupuitor. 

— Maiestatea Ta, liniștește-te! 

Întinse o mână spre ea, apoi păru să-și dea seama că metoda lui 
de a o calma nu era cea mai potrivită. 

- Ă-ă... un conducător înțelept are de înfruntat și astfel de 
urmări! 

Maniera aceasta pompoasă și medievală păru să dea roade. 
Cioplitoarea-în-lemn nu se retrase, dar avântul păru să mai scadă în 
intensitate. 

— Jupuitorul are dreptate, se auzi vocea ciudat de calmă a 
Johannei, însă având în vedere circumstanţele în care se afla, sunetele 
de fălci clămpănind și gheare zgâriind masa nu supraviețuiseră 
transmisiei radio slabe. 


— Magnatul ar putea fi Prodotus plus Alifantul, dar și ipoteza 
unor spioni în laboratoarele lui Pedantus ar putea fi o explicație 
pentru inovațiile lui reușite. 

Răspunsul ei păru să mulțumească pe toată lumea, mai puțin pe 
Pedantus. 

- Eu nu am spioni în niciunul din laboratoare! 

Și, după cum era de așteptat, fu imediat de acord să pună la 
punct detaliile tehnice pentru a depista acest spionaj inexistent. Era 
simplu de verificat cine se folosea de tehnologia de pe E-II. 
Dificultatea intervenea când trebuia să corelezi înregistrările 
respective cu soluțiile care eventual puteau apărea în partea cealaltă. 

Nevil arăta tot mai supărat. 

— Trebuie să rezolvăm problema cât mai urgent posibil. Sigur 
Maghnatul primește anumite date. Jo, voi intenţionaţi să părăsiți 
Sălașul Răsăritean cât mai curând, nu? 

— Așa era planul. 

Se auzi un schimb nedeslușit de replici între Johanna și Pelerinul, 
prea rapide și mormăite să poată fi descifrate de Excentric II. 

- Echipamentul nostru este în bună stare și avem o ascunzătoare 
în afara orașului. Mai putem sta o vreme, dacă ajută la ceva, mai ales 
dacă ne dați câteva indicii după care să ne ghidăm. 

Nevil era clar între ciocan și nicovală. Ravna intuia cât de mult 
așteptase întoarcerea Johannei. 

— Avem ceva să le dăm? 

— Logurile de laborator ale lui Pedantus, răspunse Pelerinul. 
Putem analiza și compara unde coincid datele din laboratoare cu 
inovațiile Magnatului. 

Cioplitoarea-în-lemn — întoarsă la locurile ei — avea un alt punct 
de vedere. 

— Din ce spun Johanna și Pelerinul, Magnatul intenționează să 
pună stăpânire pe întregul Sălaș Răsăritean. Dacă se întorc acasă 
acum, mai târziu s-ar putea să ne fie mult mai greu să ajungem atât 
de aproape. 

- Ar trebui să ne băgăm o gașcă de spioni cu normă întreagă 
acolo, spuse Jupuitorul-Iyrathect. 


Cioplitoarea-în-lemn ridică din umeri în semn de aprobare. 
Aproape își vorbeau din nou. Acum, dacă ar vorbi și cu mine! gândi 
Ravna. 

În final, întâlnirea fu aproape de ceea ce trebuia să fie o întrunire 
a Consiliului Executiv în aceste zile, doar că acum Johanna și 
Pelerinul aveau să lipsească încă două zece-zile. 


Douăzeci de zile. Johanna și Pelerinul se întorceau abia după 
marele discurs al Ravnei. Din acea noapte la mormântul lui Pham, ea 
nu avusese ocazia să discute cu Johanna. Femeia mai tânără fusese 
plecată în misiunile ei de spionaj mai tot timpul, iar când se 
întorsese, fusese mereu în compania lui Nevil. Ravna nu avusese 
niciun prilej de a sta de vorbă cu ea între patru ochi. 

Și Cioplitoarea-în-lemn părea mai prost dispusă ca oricând. 

Ravna scrisese mai multe variante pentru viitorul discurs. Erau 
atâtea subiecte despre care voia să discute. Unele erau 
îmbucurătoare: cum va putea fi utilizată Noua Sală de Consiliu 
pentru o participare mai mare, poate chiar pentru instaurarea unei 
democrații. Alte subiecte erau incomode: amenințarea Molimei care 
apăsa viitorul de peste douăzeci de ani, nevoia de a rezolva 
problemele tehnologice de bază înainte de a aborda studiile privind 
prolongevitatea. Alte puncte ale discursului erau propuneri de 
soluții pentru a face adevărurile incomode ceva mai digerabile. 

Fără Cioplitoarea-în-lemn, acum fără Johanna și Pelerinul, Ravna 
nu se putea baza decât pe propriul discernământ și pe sfaturile lui 
Nevil. Aveau mare noroc că bărbatul era un diplomat înnăscut care, 
pe deasupra, își înțelegea foarte bine colegii de generație. În 
nenumărate ocazii îi atrăsese atenția asupra unor nuanțe pe care ea 
altfel le-ar fi scăpat din vedere. De exemplu: „Aranjează lucrurile 
astfel încât să-ți închei discursul cu veștile bune, care le dau motive 
reale pentru a fi optimişti.“ Sau: „Putem combina discursul cu ideea 
ta de a înființa un Consiliu public. Tatăl meu obișnuia să spună că 
oamenii responsabili fac față mai bine situațiilor dificile dacă au un 
oarecare control asupra lucrurilor.“ 

În acest fel, întrunirea va avea două puncte principale: discursul 
Ravnei și ocazia oferită Copiilor și Stiletelor să-și spună punctul de 


vedere. 

— Am discutat și cu Cioplitoarea-în-lemn, Ravna. Ea crede că e o 
idee bună. 

Aceasta era una din cele mai bune vești! Deși Cioplitoarea-în- 
lemn încă nu vorbea cu Ravna, se implica indirect în planurile lor. 

Nevil și prietenii lui reușiseră să facă Sala să pară mai mare și îi 
arătase câteva duzini de variante de decorare a locului. În cele din 
urmă, Ravna lăsă acest detaliu cu totul în grija lui și se concentră să- 
și cizeleze expunerea, încercând să pună în aplicare ultimele lui 
sugestii. 

Apoi veni și ziua dinaintea „marelui consiliu“. Ravna deja 
număra orele până la eveniment. Mai rămăseseră cincisprezece ore 
până la Consiliu. Avu ultima întrevedere cu Nevil, trecură în revistă 
tot ce trebuia ea să știe despre organizarea sălii și repetă în fața lui 
dicursul. 

- Nu-ţi face griji dacă nu iese sută la sută perfect. Voi fi și eu 
acolo. Ideea Consiliului Public mă ajută pe mine să iau cuvântul și să 
întreb ceva, să aduc lucrurile unde trebuie și oricare dintre prietenii 
tăi pot interveni să-și arate suportul. 

— ...Ai dreptate. Sunt eu mult prea stresată. 

Ravna aruncă o privire în fereastra micuță cu ceas pe care o 
folosise pentru a-și cronometra discursul, ceas care arăta și timpul 
rămas: 14:37:33 până la începerea „spectacolului“. Era împreună cu 
Nevil pe punte, dar setaseră decorul să arate ca tribuna de la care va 
ține ea cuvântarea în ... 14:36:55. Se uită către Nevil. Chipul îi trăda o 
oarecare nervozitate pe care o luă drept reacție la emoţiile și 
îngrijorările ei. Johanna era atât de norocoasă că-l avea pe Nevil... 

— Nevil, îti mulțumesc pentru tot. Fără tine, încă aș fi pierdută. 

El clătină din cap. 

- Nu le poți face pe toate singură. Dar aceste lucruri trebuie 
făcute. lar noi, Copiii, ar trebui să fim alături de tine. Dacă punem cu 
toții umărul, e imposibil să nu reușim. 

Parcă erau cuvintele din discursul ei și deodată Ravna își dădu 
seama că Nevil trebuie să trăiască aceste cuvinte, chiar dacă ei îi 
păreau platitudini lipsite de conținut. Am exagerat cu repetițiile! 


Se ridică și păși cu grijă de-a latul pretinsei scene, spre intrarea pe 
punte din această seară. Deschise ușa cu un gest al mâinii și se 
întoarse din nou către el. 

— Deci ne vedem mâine? 

Zâmbi. 

— În mai puţin de paisprezece ore, treizeci și cinci de minute și 
douăzeci și unu de secunde? 

Nevil se ridică. Poate zâmbetul lui trăda o umbră de ușurare. 

- Așa să fie, lady Ravna. 

Ar fi putut întinde braţul să-l atingă. Ar fi fost un gest prietenesc 
potrivit, după toată munca depusă împreună, nu? Ravna se stăpâni, 
privi în sus spre el și reuși să rostească pe un ton degajat: 

— Noapte bună, Nevil. 

El zâmbi. 

— Noapte bună. 

Și plecă. 


După cum era de așteptat, somnul nu se lipi de ea. De fapt, nici 
nu se duse imediat la culcare. Măcar merit felicitări că nu am mai 
repetat discursul. Se retrase de la pupitrul platformei și se așeză iar în 
fața programelor de analiză. E-II rula întotdeauna programe 
elaborate de detectare a pericolelor, uneori atât de costisitoare, încât 
îi afectau materialele de studiu ale lui Pedantus. În ultimele zece zile, 
Ravna nu ținuse pasul ca de obicei cu monitorizarea. Acest fapt 
venea în sprijinul teoriei „cui-pe-cui-se-scoate“. Când ai îngrijorări 
noi, cum ar fi pregătirea pentru această adunare, îngrijorările vechi 
slăbesc. 

Pentru a-și lua gândurile de la grijile de acum, se apucă să 
frunzărească logurile. E-I] avea un sistem de prioritizare a alarmelor, 
dar — după cum o demonstrase monitorizarea Jupuitorului — exista 
întotdeauna riscul de a interpreta greșit faptele. 

După ce petrecu un timp cu logurile, își dădu deodată seama că 
nu mai era atât de obsedată de discurs. Ha! Și nici în logurile lui E-I 
nu era ceva care să o îngrijoreze... Merse la logurile cu prioritate 
redusă. 


Găsi ceva în fișierul “pericole vechi“: E-II încă mai aștepta indicii 
noi în legătură cu mantiile-radio furate. Gadgeturile respective nu se 
comparau cu comsetul din Exterior pe care îl foloseau Pelerinul și 
Johanna, nici măcar cu radiourile digitale pe care le construise recent 
Pedantus. Mantiile-radio împrăștiau sunetele mentale ale 
purtătorului de-a lungul frecvenţei radio, rezultatul fiind imposibil 
de interpretat pentru Excentric II. Ură, frică, dorință — acestea erau 
ușor de recunoscut, dar imaginile mentale erau imposibil de citit. 

Nava nu percepuse astfel de emisii. Cu toate acestea, detectase 
ceva asemănător sunetelor din mantii. Corelând cu amprenta 
variabilă a aurorei, E-II presupunea că sursa era undeva în mijlocul 
Colților de Gheaţă, la aproximativ șaptezeci de kilometri spre Est. 
Semnalul era sporadic și abia perceptibil. Și chiar să fi fost o mantie, 
era doar una singură. Semnalul era mai slab decât ar fi fost normal și 
părea să fie purtată doar câteva minute pe zi. 

Ravna analiză rezultatele câteva minute. Nu exista suficient 
material pentru o analiză. Dacă insista, se temea că se alege cu 
ipotezele extravagante ale lui E-II... Nu, multumesc. Dar la ce putea 
folosi o singură mantie? Fără restul haitei care să poarte celelalte 
mantii, o singură mantie era ca și cum ai bate din palme cu o singură 
mână. 

Se lăsă pe spătarul fotoliului, încercând să construiască scenarii: o 
haită de hoți încercând să scape din Regat, traversând munții prin 
pasurile abrupte. Trecătorile acelea puteau fi mortale, chiar și în 
timpul verii. O avalanșă i-ar fi putut ucide. Sau poate fuseseră atacați 
de bandiți. Într-un fel sau altul, mantiile erau pierdute toate, mai 
putin una. Teoria era aproape viabilă. Dar această ultimă mantie 
avea nevoie de un purtător, care să emită respectivele sunete. Deci 
cum ar fi următoarea variantă: mantiile erau lucruri frumoase, cu 
celulele ei solare întunecate precum catifeaua brodată cu fir de aur. 
Poate vreo haită primitivă purta mantia rămasă pe post de trofeu, 
ignorând magia semnalelor transmise involuntar. 

Ce ironie tristă! Își notă să aducă subiectul în discuţie la 
următorul Consiliu executiv, ba chiar mai bine, să i se adreseze direct 
Cioplitoarei-în-lemn. Poate ar putea-o convinge să-i vorbească din 


nou. Dar pentru a fi sigură, avea să trimită o echipă acolo înainte ca 
iarna să se instaleze complet. 

Fereastra ei cu cronometru îi arăta 13:25:14. Se învârtise o oră fără 
să se gândească la discurs nici măcar o dată. Ar trebui să-l mai 
revizuiesc o dată, poate chiar să-l mai repet cu glas tare. Niciodată nu mai 
fusese atât de emoționată să vorbească înaintea Copiilor. Dacă în 
trecut fusese întotdeauna o conversaţie cu unul sau cu un grup 
restrâns, acum avea să le vorbească tuturor. Dacă reușea să transmită 
mesajul la care ea și Nevil munciseră atât de intens, multe din 
probleme se puteau rezolva. Dar dacă nu reușesc... 


Capitolul 11 


Dimineaţa fu întunecată și zbuciumată, cea din urmă ploaie și 
sărutul îngheţat de rămas-bun al toamnei. Ravna avea ferestrele 
punţii îndreptate spre peisajul dezolant, spre care se uita din când în 
când, absentă, în timp ce se îmbrăca. Pe deal în jos, spre depresiune 
pluteau rotocoale de ceață ce se dădeau din când în când la o parte, 
lăsând să se întrevadă sclipirea posomorâtă a Canalului și a Insulei 
Tăinuite. Ploaia turna pieziș, venind dinspre nord. Senzorii navei 
indicau că era apă în stare lichidă, nu grindină, dar îngheţa în timp 
ce cădea pe Dealul Navei Stelare, transformând ulițele Noului Castel 
în patinoare. 

Vedea Copii și Haite din tot întinsul Domeniului coborând spre 
sud din Orașul Noului Castel sau urcând în nord de-a lungul Străzii 
Reginei. Înspre vest, vedea și alții ieșind din ceața de deasupra 
funicularului. Ravna apăsă pauză o secundă, făcu zoom pe figurile 
acelea înfofolite și pe haitele strânse ciopor în jurul lor. Trebuie să fi 
plecat din Insula Tăinuită în urmă cu aproape o oră, să ajungă aici la 
timp pentru a prinde discursul Ravnei de la început. În 00:25:43. 
Măcar se vor usca și se vor încălzi de îndată ce vor intra în Noua Sală 
de Consiliu. 

Priveliștea o făcu să stea o clipă pe gânduri. Oare n-ar trebui să mă 
îmbrac la fel de simplu ca ei? Nu cum era ea îmbrăcată. Se uită de sus în 
jos la imaginea ei. Când ea și cu Nevil hotărâseră ce să poarte, ținuta 


ei i se păruse inspirată. Chiar dacă Cioplitoarea-în-lemn nu vorbea 
cu ea, îi transmitea dorințele prin Nevil: Regina intenționa să-și 
poarte toate coroanele și însemnele regale și se aștepta ca și Ravna să 
apară îmbrăcată cu toate podoabele oficiale. Prea bine. Copiii cerului 
poate vor fi deranjați de asemenea opulenţă, dar dacă Cioplitoarea- 
în-lemn nu vedea această Sală de Consiliu ca pe un fel de Sală a 
tronurilor, ostilitatea ei nu se va topi niciodată. 

Ravna își mai privi o clipă imaginea. De fapt acest stil avea o 
istorie glorioasă, chiar dacă Ravna era singura persoană din lume 
care o cunoștea. Blysse însăși purtase asemenea straie când plecase 
să câștige sprijinul arheologilor și al programatorilor. 

Arăţi bine. Arăţi bine. Își puse tiara și părăsi puntea. 


00h3m51s până la începerea spectacolului. 

Liftul se deschise într-un spaţiu aflat undeva deasupra peretelui 
interior al calei. Astăzi aici era o atmosferă ca în spatele scenei într- 
un teatru clasic. Pentru moment, Ravna era singură. Pășea dintr-un 
capăt în altul al încăperii întunecate fără să se deranjeze să schimbe 
intensitatea luminii. Într-o parte avea o fereastră cu textul 
discursului, rândurile de deschidere. Lasă textul în pace! Pe cealaltă 
parte, Nevil îi instalase câteva ferestre cu cadre din interiorul sălii. 
Câteva perspective ca prin lentile „ochi de pește“, inacceptabil de 
limitate. Sau poate că era un lucru bun că nu putea vedea mai mult. 
Doar trăgea cu ochiul la sală, ca un actor de pe vremuri, din spatele 
cortinei. 

Toate scaunele pe care le vedea Ravna erau ocupate. Nevil trebuia 
să fie acolo, undeva în rândurile din față. Doar Cioplitoareaîn-lemn 
și Ravna aveau să vină din interiorul navei. Fusese dorința 
Cioplitoarei-în-lemn, probabil încă o mostră de filozofie regală. 

00:00:50. Se auzi un ușor clinchet metalic venind din spatele ei. 
Cioplitoarea-în-lemn. Ravna se întoarse și făcu o reverență în faţa co- 
reginei. 

— Ești gata pentru ziua cea mare, Înălțimea Ta? 

Ravna ar fi avut atâtea să-i spună. Dacă lucrurile merg cum trebuie, 
poate mă vei asculta și vei fi din nou prietena mea. 


Câteva capete ale Cioplitoarei-în-lemn se înclinară. Zâmbea, deși 
semiîntunericul din jur dădea un aer straniu chipurilor ei. 

- O, da, sunt gata. Deși tu ești cea care te-ai pregătit cel mai bine. 

Împinse un bot spre perete, probabil arătând spre încăperea de 
dincolo. 

- Ce... extraordinară... sală ţi-ai pregătit. 

— Ne-am pregătit, pentru noi toți am făcut-o. 

00:00:00. Tiara îi sună în ureche. De parcă ea nu ar fi știut. Câtă 
precizie. Un minut sau două sau mai puțin nu fac nicio diferență. Însă 
Ravna se temea teribil că dacă nu se conforma programului, nu va 
găsi niciodată puterea de a urca pe scenă. Rămase tăcută, se plecă și 
o invită pe Cioplitoarea-în-lemn spre ușile care acum se deschideau 
larg. 

Soarele strălucitor — complet artificial, desigur — se revărsă 
deasupra Cioplitoarei-în-lemn în timp ce păși pragul ușii. Portalul 
era larg, ca toate intrările Stiletelor. Cioplitoarea-în-lemn intră cu toți 
membrii unul lângă celălalt. Mai era loc și pentru Ravna, însă Nevil 
îi comunicase că regina considera că mai bine să intre ea prima și pe 
urmă Ravna, separat. 

Așadar aşteptă până când Cioplitoareaîn-lemn ieși din cadrul 
portalului și dispăru în stânga, îndreptându-se spre tronurile ei. O 
clipă, Ravna stătu locului, îngheţată de emoție. Iată ce se întâmplă când 
întelegi cu adevărat că ești într-o situaţie ori la bal, ori la spital pe care ti-ai 
făcut-o cu mâna ta. Dar sosise momentul și ea avea de respectat un 
program. Făcu un pas înainte. Straniu, ținuta tradițională îi dădea un 
soi de putere, imprima hotărâre pașilor ei. 

Când păși în lumină, trompete nevăzute umplură aerul cu un 
marș voios. Complet străine Stiletelor, era genul de onoruri cu care se 
întâmpinau regii în vremurile de odinioară. Vai, nu! Aceasta fu 
Eroarea Numărul 1. Doar Cioplitoarei-în-lemn i se cuvenea muzică 
regală, iar aceasta din acorduri de glasuri de Stilete. 

Ravna se întoarse în dreapta, pășind spre tronul ei. Apoi își 
aminti că avusese de gând să facă mai întâi o plecăciune înaintea 
Cioplitoarei-în-lemn. OK, Eroarea Numărul 2, dar o eroare mică. Se 
așteptase la anumite scăpări inevitabile. 


Scena se afla mult deasupra nivelului publicului. În timp ce 
Ravna pășea spre tronul ei, se uită în sală și încercă să facă un semn 
cu mâna către public. Gestul ieși țeapăn, dar auzi câteva aplauze 
prietenoase. Privirea i se îndreptă în sus pentru o clipă și... 
Dumnezeule, sala părea enormă! Ea cunoștea dimensiunile exacte 
ale construcției, dar Nevil și prietenii lui implementaseră anumite 
artificii de decor pentru a o face să arate și mai spațioasă. Consolele 
de jocuri din urmă cu câteva zile dispăruseră. Astăzi sala avea 
coloane arcuite de-a lungul pereţilor, atât de înalte încât aveai 
impresia că se pierd în înaltul cerului și dacă ai fi văzut păsări 
zburând sus, nu te-ar fi mirat. Soarele strălucea dintr-o boltă de 
cristal. Ravna recunoscu stilul. Era arhitectura de pădure tropicală 
din timpul Restauraţiei Medievale de pe Nyjora. Prințesele folosiseră 
materialele de construcţii de la ruinele vechilor palate, de unde și 
boltele de cleștar care nu erau cu putință de găsit în alte părți. Era o 
atmosferă emoţionantă pentru ea, deși nu însemna nimic pentru 
majoritatea haitelor și probabil nici pentru Copiii de pe Straumli. 

Din fericire, scena și pupitrul erau la fel cu cele pe care exersase 
ea pe punte. Tronul ei regal era doar la câțiva pași în spatele 
pupitrului, mult mai în față decât cel al Cioplitoarei-în-lemn. Pe 
scenă nu mai era nici un alt scaun. Ravna sperase că va participa și 
Consiliul executiv, dar Johanna și Pelerinul erau încă pe Coasta de 
est. După toate aparențele, Nevil nu reușise să o convingă pe 
Cioplitoarea-în-lemn să le îngăduie celorlalți prezenţa aici sus. Bine, 
vasăzică Cioplitoarea-în-lemn își dorea o guvernare simplă cu două 
Regine și un Popor. 

Ravna ezită în fața scărilor care duceau spre tronul ei. Era 
impresionant, înalt de trei metri, fără a mai pune la socoteală 
treptele, bătut cu nestemate false încrustate în metale prețioase și 
simboluri de care doar legendele oamenilor mai aminteau. Tare n-aş 
orea să urc pe tron. Cioplitoarea-în-lemn ar fi în centrul atenției, dar... 

Ravna se uită de-a lungul scenei. Desigur, tronul pe care stătea 
Cioplitoarea-în-lemn era diferit de al ei, pentru că avea nevoie de un 
scaun separat pentru fiecare din membri. Tronurile Cioplitoarei-în- 
lemn erau așezate la același nivel cu cel al Ravnei, dar suprafața 
ocupată nu era mai mare decât tronul Ravnei, iar taburetele 


individuale erau dispuse în șiruri drepte, nu în cerc, așa cum se 
așezau de obicei Stiletele la o astfel de adunare. Aceasta era Eroarea 
Numărul 3 și de departe cea mai gravă. 

Cu întârziere, Ravna făcu o plecăciune înspre Cioplitoarea-în- 
lemn. În timp ce se apleca, i se păru că o umbră uriașă se mișcă de-a 
curmezișul peretelui din spatele platformei. Era... ea însăși... 
propria sa imagine, înaltă de zece metri, dominând adunarea. Doar 
uitându-se la propria umbră, Ravna se simți copleșită. Imaginea ei ar 
fi intimidat pe oricine aflat în sală. lar camera trebuie să fi fost un 
tracker fix. Întorcându-se din nou cu fața către Cioplitoarea-în-lemn, 
simțea că umbra uriașă de pe perete era tot ea și nu Regina. 

Acum era momentul ca Nevil să urce pe scenă, pentru a prezenta 
cele două regine și discursul Ravnei. Dar Nevil nu era nicăieri. Sigur 
Cioplitoarea-în-lemn i-ar permite să urce pe scenă! 

Mai făcu o reverență, căutând între timp un canal privat de 
comunicare. 

În cele din urmă, Regina se îndură de Ravna. Se foi incomod pe 
tronurile în stil uman, aducându-și capetele împreună. Când vorbi, 
vocea părea să i se audă de pretutindeni, în tonuri calme, de parcă ar 
fi vorbit de la un metru de ea. Ravna spera că toată lumea din sală, 
fie om sau haită, auzea la fel. 

— Bine ați venit cu toții în Noua Sală de Consiliu. Am speranţa că 
acest lăcaș va aduce pacea și puterea celor care o merită. 

Chipul Ravnei încă mai era afișat pe display-ul gigantic, dar 
Cioplitoarea-în-lemn se afla la o distanţă de doar câţiva metri. Ravna 
observă că era îmbrăcată în haine regale specifice Stiletelor, dar nu 
foarte mult diferite de mantiile de blană și vestele pe care le purta în 
mod obișnuit. Cât despre expresia ei... atitudinea Stiletelor consta în 
principal în postura pe care o aveau membrii lor: stând pe tronurile 
sale, Cioplitoarea-în-lemn părea să aibă o expresie sardonică. 

— Așadar astăzi co-regina mea, Ravna, dorește să vă spună ce vă 
așteaptă sub conducerea ei și ce așteaptă ea de la voi. 

Cioplitoarea-în-lemn împinse un bot în direcția Ravnei, făcându-i 
semn grațios să ia cuvântul de la pupitru. 

Pentru o clipă, Ravna îngheţă, tulburată peste măsură. Atâtea 
lucruri, mai mărunte și mai puţin mărunte merseseră prost. Nu pot să 


cred ce se întâmplă! Dar mai avea de prezentat discursul și ideile la 
care muncise atât. Acum avea atenţia tuturor celor pe care dorea să-i 
câștige de partea ei. Se întoarse și urcă scările care duceau la pupitru. 
Se deschise o fereastră familiară, cu textul discursului luminat în fața 
ei. Pentru moment, ignoră cuvintele și privi audiența: o sută cincizeci 
de oameni și probabil undeva la cincizeci de haite. De la înălțimea 
pupitrului, sala se întindea la câțiva metri mai jos, pierzându-se într- 
o depărtare înceţoșată, artificială. Era decorată mult mai simplu 
decât scena, cu bănci din lemn și taburete. Peste tot erau chipuri 
uitându-se la ea în sus și toate — chiar și multe dintre Stilete — îi erau 
atât de bine-cunoscute. 

Deodată îl văzu pe Nevil, chiar în primul rând de bănci! Era 
îmbrăcat în aceleași haine țărănești ca toți Copiii, iar acum era plin 
de apă și îngheţat, la fel ca majoritatea celor din sală veniți din ploaia 
de afară. 

Dar fusese acolo în tot acest timp, doar că nu-l văzuse din cauza 
pupitrului. Chiar lângă el era Timor Ristling, acum ca o noutate fără 
„prietena“ lui posesivă și arțăgoasă. Băiatul zâmbea cu gura până la 
urechi. Părea complet vrăjit de imaginea Ravnei de pe perete. Apoi 
observă că ea se uita la el și începu să-i facă semne cu mâna. În 
sfârșit ceva mergea cum trebuie. Ravna își ridică mâna și le făcu 
semn amândurora, iar Nevil o salută cu un zâmbet lătăreţ. 

Apoi sosi momentul discursului. Își mări fereastra astfel încât, 
oriîncotro ar fi privit, cuvintele îi apăreau scrise cu fonturi mari și 
transparente pe întregul câmp vizual. Dacă ar fi fost Nevil sau 
Cioplitoarea-în-lemn sau Johanna, ar fi improvizat un nou început al 
alocuțiunii, ceva care să mai dreagă din gafele de până acum. Dar ea 
era Ravna Bergsndot și simțea că dacă se depărta de planul deja pus 
la punct, era pierdută. Textul acela era pluta ei de salvare. 

Aici toate repetițiile făcute aveau să-i vină în ajutor. Putea privi 
printre cuvintele translucide, le putea rosti chiar atunci când privirea 
ei se plimba de la un chip la altul. 

— Mulţumesc, ă-ă, Cioplitoare-în-lemn. 

Bravo, ce improvizație inspirată! 

— Vă mulțumesc tuturor că aţi venit aici în această dimineaţă, în 
ciuda vremii. 


Aici nu fusese chiar improvizație, căci Excentric II o avertizase de 
dimineaţă că vine furtuna. 

— Noi, oamenii, suntem aici în lumea Stiletelor de mai bine de 
zece ani. Stiletele ne-au salvat și au devenit unii din cei mai apropiați 
prieteni ai noștri. Dar nu trebuie să uităm — atât oamenii, cât și 
Stiletele — că venirea noastră aici a fost parte dintr-un dezastru de 
proporții uriașe. 

Aici, Ravna făcu un gest dramatic, ridicând braţul spre cerurile 
de dincolo de bolta de cristal. 

- Răul care a alungat oamenii pe Planeta Stiletelor încă pândește, 
deși slăbit, în spațiul interstelar din apropiere. 

Apoi continuă descriind estimările lui E-II cu privire la starea 
Molimaei, la o depărtare de treizeci de ani-lumină. Nu aduse în 
discuţie posibilitatea unor noi mutatii ale Zonelor; o mutație 
puternică ar însemna sfârșitul, dar ea nu avea nicio dovadă cu 
excepția straniei erori raportate de E-II cu ani în urmă. Nu, povestea 
pe care le-o prezentă era foarte asemănătoare cu cea pe care le-o 
înfăţișase și atunci când se treziseră din hibernare. Nevil îi 
mărturisise că mulți dintre Copii uitaseră ce le povestise ea atunci. 
Vorbindu-le iar pe această temă, într-un cadru solemn, îi va face să 
vadă clar de ce sacrificiile lor actuale erau atât de necesare. 

— În doar douăzeci de ani, prima lumină a Molimei va atinge 
Planeta Stiletelor. Va constitui ea un pericol? Poate, însă am îndoielile 
mele. Dar în câteva decade după, e posibil ca încărcături foarte mici, 
de câteva miligrame, să ajungă aici... tot ce poate Molima trimite cu 
viteza luminii. Cu suficientă tehnologie performantă, chiar și aceste 
încărcături minuscule ar putea afecta Planeta Stiletelor. 

Acestea erau speculaţii din zona obscură a arhivelor de război ale 
lui E-II, prin extrapolare, plecând de la ultimele informații cu privire 
la Molimă și cele mai exotice arme care fuseseră vreodată folosite în 
Zona Lentă. 

— Ce e sigur este că dacă Molima încă dorește anihilarea noastră, 
în următorul secol, cu siguranţă în următorul mileniu va putea ucide 
întreaga lume, dacă... — aici făcu o pauză dramatică, la fel ca în 
timpul repetițiilor, țintuindu-și audiența cu o privire neclintită — ... 
dacă noi, oameni și Stilete, nu vom ridica această lume pe cele mai 


înalte culmi tehnologice posibile în Zona Lentă. Este cea mai mare 
speranţă a noastră și probabil singura speranță. Și merită orice 
sacrificiu. 

În timp ce vorbea, continuă să-și plimbe privirea prin public, 
înclinând ocazional capul în direcția Cioplitoarei-în-lemn. Ravna nu 
folosea niciun program de analiză, dar avea discursul atât de bine 
repetat, încât avu răgazul, în timp ce vorbea, să observe reacția 
ascultătorilor. Se concentră mai ales pe cei pe care îi respecta cel mai 
mult. Nevil — deși nu era un eșantion concludent, era confortabil — 
aproba din cap în momentele potrivite, deși auzise aceste fraze 
rostite de nenumărate ori în decursul ultimelor zile. Ceilalţi: Ovin 
Verring și Elspa Latterby o ascultau cu mare atenţie, dar din când în 
când se uitau unul la celălalt, clătinând din cap. Croitorii, Ben și 
Wenda Larsndot, stăteau tocmai în spatele sălii, împreună cu copiii 
lor. Renunțaseră să mai asculte și încercau să-și țină ocupati copiii 
care dădeau semne vădite de plictiseală. Păreau că mai auziseră 
aceleași cuvinte înainte. Chiar le-au mai auzit, în zecile de conversații cu 
mine de-a lungul anilor. Alţii, precum Gannon Jerkenrud, îi poceau 
cuvintele. 

Trebuie să trec mai departe. Dacă ar fi putut prevedea această 
reacție, ea și Nevil, când puseseră la punct textul, sau dacă ea ar fi 
acum destul de spontană încât să schimbe discursul din mers, ar sări 
peste paragrafele plictisitoare și ar trece mai departe încercând să 
mențină atenția publicului îndreptată către mesajul general al 
alocuțiunii. 

Gândul o făcu să se împotmolească în propriile cuvinte, 
pierzându-și o clipă stăpânirea de sine. Nu. Singura ei șansă era să 
continue. Cuvintele poate erau monotone, dar ea știa că ele exprimau 
adevărul pe care toată lumea trebuia să-l înțeleagă. 

- Deci care este cel mai mare sacrificiu pe care trebuie să-l facem 
pentru a supraviețui Molimei? Este sacrificiul pe care noi cu totii îl 
facem zi de zi. Este un lucru foarte dificil, însă vreau să înțelegem că 
nu există alternativă viabilă. Acest sacrificiu înseamnă menținerea 
studiilor biomedicale pe un plan secundar pentru moment. 

A-ha! Acum toată lumea era atentă, chiar și Stiletele ciuliră 
urechile. 


Începe cu veștile proaste și de acolo migrează spre cele bune... doar că îi 
lua prea mult până să ajungă la părțile bune! Bun, acum le va spune 
cum puteau folosi cuvele de hibernoterapie pentru a evita 
problemele tehnologice. 

— Pentru moment, putem trata afecțiunile minore. Avem doar 
vaccinuri pentru bolile clasice. Cu vremea, lucrurile se vor schimba. 
Între timp, cum ne împăcăm cu ideea îmbătrânirii? Strămoșii noștri 
au acceptat acest proces mii de ani... 

Ravna nu mai apucă să rostească „dar“-ul care urma. 

— Noi nu suntem strămoșii noștri! 

Era Jefri Olsndot. Undeva la jumătatea sălii; Ravna nu îl 
observase până în acest moment. Dar acum stătea în picioare, în 
culmea furiei. 

Jefri? Amdi era înghesuit de jur împrejurul lui, cu capetele întinse 
într-o postură pe care Ravna nu o înțelese. 

Jefri urla cât îl țineau plămânii. 

— Cum îndrăznești să ne spui tu nouă ce să facem, să ne sfidezi, tu 
care nu ai nicio grijă! Refuzăm să murim pentru tine, Ravna! Noi... 

Sunetul se întrerupse, deși Jefri încă mai tipa și gesticula. 

Acum Gannon Jorkenrud și un alt băiat se ridicaseră în picioare. 

— Noi nu vom muri pentru tine, Reginico! Nu vom muri pentru... 

Și vocile lor amutiră. 

Apoi se ridică și Heida Oysler și alţii, toți vociferând pe mutește. 
Ravna căuta controalele de sunet, dar toate erau îngrămădite în 
programele generale ale sălii. Nu vreau să închid gura oamenilor! 

Își concentră privirea pe cuvintele din discurs. Mai avea de citit 
atâtea paragrafe! Avu un moment de panică disperată. Văzu cum, în 
primul rând, Nevil se ridicase în picioare. Slavă cerului! Ea și cu Nevil 
stabiliseră ca el să ia cuvântul mai târziu, când ajungeau la întrebări 
din public. Dacă ar putea trece direct la capitolul respectiv, să se 
încheie coșmarul în care se transformase discursul ei. 

Îi făcu semn cu mâna să vină sus la pupitru. 

Nevil urcă treptele care duceau pe platformă, dar nu veni în locul 
ei. În public, Jefri și ceilalți erau încă ridicaţi în picioare, dar nu mai 
vociferau. În schimb se auzea un murmur nervos care părea să vină 
din întreaga mulțime. 


Nevil se întoarse către ei și își ridică brațele cerând liniște. După 
un moment, protestatarii se reașezară în băncile lor. 

- Aceasta este Noua noastră Sală de Consiliu, stimati cetățeni. 
Ravna a construit-o pentru noi. Și trebuie să o folosim pentru a 
înfăptui ceea ce e drept. 

Murmurul și furia se calmară... de la sine, din câte putea observa 
Ravna, toată lumea era cu ochii la Nevil, acordând cuvintelor lui de 
bun-simt atenţia cuvenită. 

De-aș avea și eu talentul lui. Ravna aruncă o privire peste umăr la 
display-ul imens care domina fundalul scenei. Camera era încă 
focalizată pe ea. Poate s-ar muta pe Nevil dacă ea se va îndepărta de 
pupitru. Păși într-o parte și coborî de pe platformă. Dar chiar și 
atunci când se așeză pe unul din scaunele de lemn, chipul ei tot 
acolo rămăsese, încruntându-se deasupra tuturor. 

Audienta putea vedea doar forma măruntă omenească a lui Nevil 
pe podium. Dar vocea lui se auzea bine. 

- Acesta este probabil cel mai important rol al acestei săli, aici 
putem noi, refugiații, să ne spunem cuvântul și să votăm democratic. 

Privi în stânga spre Cioplitoarea-în-lemn. Regina încuviință din 
cap și rosti cu un glas împăciuitor: 

— Ai perfectă dreptate, Nevil. A sosit timpul ca oamenii și haitele 
din acest regat să-și spună cuvântul. 

Nevil se uită în dreapta, la Ravna. 

— Tu ești de acord, Ravna? 

— Da, bineînţeles! Eu... 

Dar Nevil își întorsese capul spre audienţă și Ravna tăcu, 
lăsându-l să-și reia prezentarea, care mergea mai bine decât la 
repetiții. 

— Întrebarea care se impune este: pentru ce să votăm! 

Zâmbi și chiar din public se auziră câteva glasuri râzând. 

— Cred că sunt mai multe probleme diferite pentru care să votăm. 
De exemplu, e important ca atunci când vrem să vorbim, să ni se 
permită să ne facem auziti! 

Se auziră toate vocile aprobând, de data aceasta, ne-estompate. 

— Cred că cel mai important subiect este cercetarea medicală. Și 
nu doar pentru a ne mentine noi tineri și frumoși. 


Zâmbi din nou, apoi deveni solemn. 

- Cu toții îl cunoaștem pe Timor Ristling. 

Nevil întinse mâna spre rândul din faţă, unde stătea Timor. Când 
Nevil arătă spre copil, camera păru să se dezmeticească și pe display 
apăru imaginea lui Timor. Însă nu era doar bustul lui, ci întregul 
corp. Membrele strâmbe și tremurul ușor al mâinilor. Băiatul se uită 
la imaginea lui uriașă și bătu din palme fericit. 

Nevil îi zâmbi și apoi își îndreptă privirile spre mulțime. 

— Câţi dintre voi vă amintiți cum era Timor în Laboratorul 
Superior? Eu mi-l amintesc, deși pe atunci nici nu împlinise patru 
ani. Mama și tatăl lui se ocupau de întreținerea moștenirii noastre, o 
muncă onorabilă pe care au îndeplinit-o cu toată responsabilitatea. 
Aveau toate motivele să creadă că fiul lor va fi la fel de capabil. 

Vocea îi deveni stinsă și tristă. 

- Dar nu a fost să fie. Ba chiar întâmplările petrecute aici aproape 
l-au ucis. 

Se opri, uitându-se peste întreaga audiență, apoi reluă, cu o 
determinare sobră. 

- Timor nu trebuie să suporte o asemenea povară. Nimeni nu 
trebuie să poarte o asemenea cruce! 

Cuvintele fură întâmpinate cu urale. 

În zece-zilele care urmară, Ravna Bergsndot derulă în minte de 
nenumărate ori această parte a întâlnirii și se minună de căile 
întortocheate prin care faptele îi dinamitaseră prejudecățile și 
mirarea ei se transformă în revelaţie. Își aminti cum se ridicase, 
încercând să-i atragă atenţia lui Nevil, să-l îndrepte pe calea pe care 
credea ea că mergeau amândoi, să-i aducă aminte să vorbească 
despre îmbunătățirea facilităților de hibernoterapie. 

Însă Nevil deja nu mai era acolo unde credea ea, îmbătându-se de 
susținerea care părea să izvorască din toate părțile. 

— Deci iată un subiect pe care să-l supunem la vot. Dar această 
problemă este doar un simptom al bolii pe care trebuie să o 
vindecăm. Dintr-un motiv neștiut de nimeni, totul este învăluit în 
mister. Consiliul Executiv nu ar trebui să se întrunească în secret. 
Poate că acest Consiliu Executiv nici nu ar trebui să mai existe. Eu 
renunţ la poziția mea din acest Consiliu! 


Câţiva din public se ridicară cerând dreptul la cuvânt. Nevil se 
opri din cuvântare și făcu semn. 

— Jefri? 

Jefri stătea cu mâinile în șolduri. Vocea îi era furioasă și o ocolea 
pe Ravna cu privirea. Amdi stătea ghemuit de jur împrejurul lui, 
doar un cap i se mai zărea ici și colo. 

— Vrei să știi care e singurul lucru pentru care trebuie să votăm? 
Nu dacă să avem un Consiliu Executiv sau dacă tu ar trebui să mai 
faci parte din el, Nevil. Adevărata problemă este dacă să permitem 
sau nu unei nebune megalomaniace să ne bage pe toţi în pământ! 

Pentru o clipă se lăsă o tăcere desăvârșită. Probabil că în acea 
clipă toată lumea era la fel de șocată precum Ravna. Apoi Gannon 
Jorkenrud țâșni în picioare, urlându-și sprijinul pentru Jefri. Dar se 
ridicară și alții, care erau de partea Ravnei. Ovin Verring și 
Jorkenrud țipau unul la altul pe un ton furios. 

Nevil ridică brațele și tumultul se linişti. Ovin se așeză enervat, la 
fel și Jorkenrud și ceilalți. Nevil lăsă tăcerea să se așeze o clipă. 

— Este clar că avem multe de discutat, mai multe decât putem 
vota în această primă adunare. Mai avem și problemele zilnice în 
conducerea regatului. Poate ajungem la un compromis. Pentru 
administrarea de zi cu zi, avem o persoană aptă, pe care o cunoaștem 
și o respectăm cu toții. 

Se întoarse și se înclină spre Cioplitoarea-în-lemn. 

- Doamnă, sunteţi de acord să continuaţi fără sfatul unui 
Consiliu Executiv? Să administrati afacerile necontroversate ale 
Regatului? 

Doi dintre membrii Cioplitoarei-în-lemn se uitară la Ravna. 
Ceilalţi, inclusiv puiandrul, se uitau la Nevil și spre public. 
Atitudinea reginei denota o solemnă concentrare. Însă Ravna fusese 
în preajma Cioplitoarei-în-lemn aproape zece ani. lar în acest 
moment, dincolo de fațada solemnă, Ravna ghicea o satisfacție 
amuzată. Cuvintele ei nu trădară nimic. 

- Foarte de acord, domnule Storherte, dar desigur voi avea nevoie 
de sfatul tuturor. 

- Desigur, răspunse și Nevil făcând o plecăciune adâncă. 


Apoi se întoarse către Ravna. Însă nu exprimă aceeași rugăminte. 
I se adresă pe un ton conciliant, compătimitor. 

- Ravna, îți datorăm atât de multe. Tu ai ajutat-o pe Cioplitoarea- 
în-lemn în războiul împotriva Jupuitorului. 

Ne amintim de dragostea cu care ne-ai îngrijit începutul exilului 
nostru, cum le-ai arătat Cioplitoarei-în-lemn și haitelor ei să aibă 
grijă de cei mai mici dintre noi. Chiar și acum, avem mare nevoie de 
tine pentru lucrul cu arhivele de pe Excentric II. 

Ezită, neștiind parcă dacă să continue sau nu. 

— Dar, în același timp, noi... noi credem că ai ajuns fixată pe o 
amenințare care poate — sau poate nu — se va concretiza, într-un 
viitor foarte incert și îndepărtat. Considerăm că ai căzut într-un soi 
de capcană mentală, unde pierderile suferite și singurătatea te-au 
împins într-o... 

Își ridică privirile spre imitația splendidă a arhitecturii din Epoca 
Prințeselor. 

— .. într-o fantezie personală. 

Își coborî ochii spre ea, plini de compasiune și grijă. Acum, în 
sfârșit, Ravna înțelese exact despre ce era vorba. Simtea privirile 
tuturor Copiilor și Stiletelor ațintite asupra ei. Unii dintre ei probabil 
o urau, cum părea să o facă Jefri. Dar cei mai mulți dintre ei vedeau 
costumul pe care îl purta și sala imperială în care îi chemase ea și 
credeau că planurile ei măreţe erau curată nebunie. Simţea cum se 
răspândea această impresie în toată sala în cele cinci secunde care 
trecuseră de când Nevil tăcuse. Apoi, continuă cu aceeași voce 
blândă. 

— De aceea, iată ce cred eu că trebuie să votăm astăzi: Îţi cerem să 
renunti o vreme la administrarea Regatului. Să continui a ne 
îndruma cu sfaturile și cunoștințele tale neprețuite. Să ne ajuţi să 
lucrăm cu Excentric II. Dar să lași în grija Cioplitoarei-în-lemn și a 
Consiliului General guvernarea Domeniului. Înţelegi ce propun eu 
acum să votăm, Ravna? 

Pentru prima dată în ultimele minute, Ravna îl privi pe Nevil 
drept în ochi. Bărbatul nici nu clipi. În privirea lui nu se putea citi 
decât respect. Ravna deschise gura să-i spună cât de ipocrit e și cum 
a trădat-o... dar nu găsi cuvintele. Avea nevoie de câteva momente în 


care să-și adune gândurile, înainte de a-i răspunde. Acum îi venea 
doar să urle de nervi. Dar l-as putea opri. Nevil Storherte avea un 
amărât control audio și video asupra sălii, pe care i-l dăduse ea 
pentru a face această sală, dar ea încă deţinea controlul suprem 
asupra navei stelare Excentric II. Putea să-i ia comenzile, să termine 
cu decorul acela opulent din Epoca Prinţeselor, să-i oblige pe toți să 
asculte... aberaţiile unei femei... acum dovedită nebună. Băgă de 
seamă că Cioplitoarea-în-lemn se crispase. Regina realizase că, la 
nivel de forță brută, Ravna tinea biciul în mână. 

Dar eu sunt în toate mințile. Deci, când vorbi, Ravna spuse: 

— Înţeleg, Nevil, înțeleg prea bine. 

— Îţi mulțumim, Ravna. 

Vocea lui era plină de compasiune și ușurare. În capătul 
îndepărtat al scenei, Ravnei i se păru că citește o ușurare mai sinceră 
pe chipurile Cioplitoarei-în-lemn. Nevil se întoase către audienţă. 

— Acum cred că putem vota. O schimbare radicală care ne va ajuta 
să construim un viitor sigur și luminos. Vrea cineva să spună ceva 
înainte de a vota? 

Câteva intervenții, dar lipsite de importanţă. Întâi Jorkenrud 
spuse ce avea de spus, pe urmă Jefri. Discursul lui fu mai detaliat, 
mai acid și mai acuzator decât tipetele înfuriate cu care îi 
întrerupsese expunerea. Ravna aproape izbucni în plâns. Din câte își 
dădea ea seama, Nevil nu folosea controlul fonic pentru a închide 
gura nimănui, dar aproape nimeni din sală nu își exprimase 
dezaprobarea în faţa demiterii ei, iar cei care avură ceva de spus 
păreau confuzi. De jur împrejurul lor erau dovezile megalomaniei 
Ravnei și când se întoarse într-o parte, observă că era din nou pe tot 
ecranul din spate, încruntându-se și sfredelind cu privirea întreaga 
sală. 

Când sosi momentul, votul se desfășură după cum se așteptau. 
Femeia nebună fu urcată la rangul de consilier tehnic. 

Se auziră strigăte de bucurie și Copiii ieșiră dintre bănci 
înaintând spre scenă. În jurul Ravnei se formă un cer gol. Din 
fericire, display-ul uriaș nu îi mai arăta chipul. De fapt, Ravna părea 
să fie într-un con de umbră. 


Nevil coborî de pe podium. Murmurul vocilor se înteți când fu 
înconjurat de toată lumea care dorea să-i strângă mâna. Nevil 
zâmbea fericit și gesticula euforic. ÎI luă pe Timor și îl înălță sus 
deasupra capului. 

— Pentru el facem toate astea! Pentru noi! 

Apoi îl puse din nou jos și se pierdură în mulțimea de felicitări. 
După câteva secunde, Timor ieși de-a bușilea dintre ei, uitat pentru 
moment. Se uită de jur împrejur o clipă, apoi o luă stângaci la fugă 
tăind podiumului spre umbra în care se ascundea Ravna. 

Când ajunse aproape de ea, Ravna observă că băiatul plângea. 
Arăta pierdut și trist, nicidecum salvat de proaspăta proclamație a 
lui Nevil. Timor arată așa cum mă simt eu. 

Se lăsă în genunchi. El își aruncă brațele subțiri în jurul gâtului ei. 
Îi auzi vocea în ureche, mirată, nevinovată. 

- Ravna, Ravna. Ce s-a întâmplat? 


Capitolul 12 


Pentru Ravna, zilele care urmară se scurseră ciudat de monoton. I 
se spuse că Johanna și Pelerinul erau în drum spre casă, dar nicio 
ședință a Consiliului Executiv nu fu programată. Cioplitoarea-în- 
lemn nu era disponibilă. Pentru moment, noua „Consilieră pe 
probleme tehnice a Regatului“ avea foarte puține responsabilități. I 
se ceru să părăsească apartamentul de la bordul navei, urmând ca 
spațiul să fie folosit pentru facilitățile medicale suplimentare pe care 
le promisese Nevil. Din câte se părea, acestea implicau modernizarea 
aparaturii de hibernoterapie, deși Ravna nu știa prea bine cum se va 
realiza acest lucru. 

Ea primise una din locuințele cele mai nou construite pe Strada 
Reginei. Bili Yngva îi arătase casa și o ajutase să se mute. După câte 
se părea, Bili era locotenentul-șef al lui Nevil. Îi zâmbea mereu și o 
trata cu respect, încercând probabil să îi facă tranziția cât mai ușoară. 

— Nevil ar fi vrut să-ți prezinte casa, dar cred că tocmai a 
descoperit cât de multe ai de făcut atunci când ești administrator, îi 
spusese el cu un zâmbet dezarmant. 

Se aflau la etajul noii ei locuinţe. La fel ca toate casele din oraș, 
avea sistem de încălzire și canalizare înăuntru. Aceste locuinţe noi 
aveau o a doua toaletă cu apă curentă la etaj, un lux nemaiîntâlnit 
nicăieri în lume. 


Ba chiar casa ei avea dotări și mai extravagante. Două șiruri de 
trepte, unul în față și altul în spate, urcau până la ultimul etaj, unde 
se găsea un living room cu ferestre largi din sticlă. Cele care dădeau 
spre sud-vest ofereau o panoramă a Canalului Interior. 

— Aceasta este prima casă cu geamuri cu filtru optic. E aproape la 
fel ca un display real, doar că meniul priveliștii e puţin limitat. 

Arătă cu mâna spre florile de gheaţă incrustate pe marginile 
ferestrelor: 

- Nu îţi face griji în privinţa gheții, se va topi imediat ce dăm 
drumul la apă.Turnul de încălzire este deja înregistrat la E-II. 

Ravna aprobă din cap. Îndată ce nava începea să încălzească apa, 
nu conta cât aer cald se strecura afară prin ferestre, senzorii lui E-I 
foloseau acest aer pe post de termostat. Ah, minunile încălzirii 
centrale automatizate!... 

După un minut, Bili păru să-și dea seama că Ravna nu avea de 
gând să-i răspundă. 

- Păi, mă duc jos să-i ajut pe ceilalți cu descărcatul bagajelor. 

Yngva coborî și Ravna îl auzi strigând la intrare. În câteva clipe 
casa se umplu de pocnituri și pârâituri, zgomote care trădau o luptă 
acerbă cu obiecte grele. Ravna îi urmă pe ceilalți jos, dar Bili îi 
interzise categoric să ajute la așezatul lucrurilor în casă. La drept 
vorbind, cutiile erau impresionante și nici Stiletele, nici cineva micut 
nu le putea mișca. Bili avea patru ajutoare dintre băieții mai mari. 
Niciunul dintre ei nu-i adresă vreun cuvânt Ravnei, doar Gannon 
Jorkenrud îi mai trimitea din când în când un zâmbet zeflemitor. 

Erau atât de multe lucruri: mobilă, veselă, perdele, haine. Nimic 
nu îi aparținea cu adevărat, nu erau lucrurile ei de pe E-I. La bordul 
navei avusese doar câteva suvenire, iar celelalte obiecte erau făcute 
de E-II din părți reciclate. Făcute, folosite și, de cele mai multe ori, 
după aceea erau aruncate sau demontate. Lucrurile aduse de Bili 
erau făcute local, deși multe dintre ele beneficiaseră de tehnologia de 
pe navă și implementările lui Pedantus. Primul nivel fu imediat 
umplut cu tot soiul de obiecte. Bili îi trimise un zâmbet larg, văzând 
câtă muncă implica mutatul ei. 

- Hei, știu că pare o nebunie, dar ai nevoie de o groază de chestii 
ca să trăieşti bine în condiţii primitive. O să-ţi trimitem ajutoare 


pentru gătit și spălat. 

Servitori. Bili îi vorbea despre servitori. 

Ravna se retrase la etaj. Păși de-a lungul și de-a latul podelei de 
lemn, se opri în dreptul ferestrelor pentru a le examina mai 
îndeaproape. În anii de început, mulți dintre Copii avuseseră 
probleme cu prezentele fizice brute, cu mașini atât de mari încât le 
puteai vedea și atât de simple încât le puteai înțelege. Își amintea cât 
de des le era frig celor mici. În acele zile, ea fusese nevoită să le 
amintească Copiilor că trebuie să se îngrijească în mod conștient de 
propriul lor confort. Aici Jos învățase un adevăr și mai dur: nici 
măcar planificarea chibzuită nu te ferea de greutățile fizice. 

Noul ei statut îi luase din drepturile de administrare pe E-II, cu 
toate acestea, era înconjurată de un lux de care doar cei mai 
privilegiați dintre Copii se bucurau. Complotul lui Nevil împotriva 
ei nu se oprise odată cu lovitura de stat. Desigur, Bili înțelegea acest 
lucru și era tot numai zâmbete și amabilitate. 

Se auzi un zgomot pe scări. Gașca lui Yngva descoperise etajul. 
Dar primul obiect care intră nu fu mobila. Se întoarse și văzu un 
covor imens, strâns sul, care își făcea loc cu greu în încăpere, împins 
cu heirup pe scări în sus. Yngva, Jorkenrud și ceilalți reușiră în sfârșit 
să pună covorul în mijlocul camerei. O haită de Stilete cărând ciocane 
venea pe scări în spatele lor. ÎI recunoscu pe Sabie, de profesie 
cârciumar și spion al Jupuitorului. După toate aparentele, se ocupa și 
de montarea covoarelor. 

— Salutare, Ravna, salut, salut, spuse el înclinând din capete către 
ceilalți oameni din încăpere. 

Măsură ostentativ încăperea, desfășură covorul, patru dintre 
membrii lui împrăștiindu-se în colțurile camerei. Unul supraveghea 
de pe margine. Fiecare trase de covor până îl puseră pe poziție. 

- Hopa, nu e chiar pătrat. 

Mai încercă o dată... și înc-o dată, în final reuși să-l bată în niște 
cuișoare scoase cu botul dintr-una din vestele pe care le purta. 
Marginile tot nu erau drepte, dar nimeni nu afirmase că Sabie chiar 
era expert în covoare. Pe de altă parte, covorul în sine era magnific. 
Nu era unul din acele covoare simple și trainice care ieșeau din 
războaiele de tesut în fiecare zi. Ravna se aplecă și mângâie puful. 


Era o țesătură măiastră cu o scenă clasică din lumea Stiletelor. 
Sumedenia de imagini anamorfe erau în ochii Ravnei un talmeș- 
balmeș de neînțeles, dar covorul era o adevărată operă de artă, rodul 
a mii de ore de lucru manual al maeștrilor Stilete. 

Ravna se ridică și observă că Bili părea nerăbdător să se termine 
mai repede cu așezatul covorului. 

— Ei, arată extraordinar, nu-i așa? spuse Sabie; întrebarea îi era 
adresată Ravnei, însă doi dintre ei îl priveau sfidător pe Bili. 

- E... frumos! murmură Ravna. 

- Bun așa! spuse Bili. Vrem să o mulțumim pe Consiliera noastră 
tehnică. Hai să mutăm restul mobilei. 

— Se pare că te-ai gândit la tot, Bili, dar... 

- Da? zâmbetul lui deveni unul întrebător. 

- Nu e nimic... nimic cu care să gândești, cum ar spune 
straumerii. 

Bili dădu din cap. 

— A, da, computere, acces la date, mijloace de comunicare? Vom 
instala telefonul mâine, Ravna. Dar nu uita, aici nu sunt decât 
telefoane, singurele computere se află la bordul navei. 

Gannon Jorkenrud scoase un sunet și Ravna îi observă rânjetul 
batjocoritor. Ceilalţi băieţi ai lui Bili erau impasibili. Bili Yngva era 
singurul cu un zâmbet politicos lipit pe faţă. 

- Nu-ţi face griji, Ravna, vom aranja un loc pentru tine special în 
Noua Sală de Consiliu. 

— Sunt lucruri cu care trebuie să mă ţin la curent Bili, dacă sunt 
Consilier tehnic, am... 

Yngva ridică mâinile impacientat. 

- Știu, știu! Avem mare nevoie de ajutorul tău. Cea mai 
importantă preocupare a lui Nevil zilele astea este să stabilească 
ordinea priorităților. Va lua legătura cu tine într-una din zilele 
următoare să vedeți ce ai de făcut. Mi-a promis. 

Aruncă o privire pe fereastră. Era sfârșitul după-amiezii și soarele 
apusese deja. 

— Trebuie să terminăm cât mai repede aici, să nu ne prindă frigul. 

Se repeziră cu toţii pe scări în jos. Doar Sabie păru să observe că 
Ravna nu îi urmase. Ea îi făcu semn haitei să o ia înainte. Jos 


începuseră iar bocăniturile, doar că acum se auzea ca și cum ar fi 
umblat la ţevi. Or fi fost Bili, Gannon și ceilalți băieți atât de 
pricepuți? Sau era doar Sabie? 

Rezistă impulsului de a cobori să vadă ce fac. Traversă camera 
spre ferestrele largi. Geamurile păruseră mai devreme rezistente la 
distorsiuni, dar acum putea observa ușoare valuri pe suprafața lor... 
Ah, aerul cald deja urca prin gurile de ventilaţie. 

Pe fereastră se vedea departe în zare. Cu excepția câtorva case 
răzlețe, nimic nu tulbura întinderea vastă. Dincolo de pământurile 
peste care se lăsa noaptea și de marea întunecată, cerul era acum 
lipsit de culoare. Din loc în loc sclipeau stelele. Ce ironie, când trăia 
printre stele, niciodată nu fusese atentă la poziţia lor pe cer. Acum, 
că era legată de o singură planetă, poziția întâmplătoare a câtorva 
stele luminoase îi spunea anotimpurile și orele și... acolo lângă o 
pereche de stele clipind deasupra mării, era cel mai important punct 
din toată întinderea cerului. 

Un petic șters de cer, în care abia se zăreau strălucind palid câteva 
stele în nopțile cele mai senine. La doar treizeci de ani-lumină, o sută 
de nave stelare. O sabie deasupra capului ei în cei zece ani trecuți, 
influențându-i toate deciziile, forțând-o să-i împingă și să-i convingă 
pe Copii și pe Stilete să încerce imposibilul, să lupte să învingă 
Molima. 

Dar acum, când această luptă nu mai era a ei, o liniște stranie 
coborî asupra ei, învăluind-o. 


Nevil nu dădu niciun semn în a doua zi, nici în zilele următoare. 
Câţiva dintre Copiii mai mari o vizitară în noua locuință, dar nu 
stătură mult. Priveau luxul cu care era înconjurată și parcă se ridicau 
ziduri invizibile între ei. Furtunile din ultimele zece-zile se mutaseră 
pe continent, împiedicându-i pe Johanna și pe Pelerin să ajungă 
acasă. Agraviul lor se împotmolise undeva la câteva sute de 
kilometri mai la sud-est. Nu toate necazurile veneau de la Nevil. 

Ravna mergea zilnic pe Excentric II. Bili Yngva îi dăduse drept de 
acces provizoriu în Noua Sală. Singura noapte de glorie 
megalomaniacă a calei era de domeniul trecutului. Nevil revenise la 
designul original ales de Ravna. După cum era de așteptat, 


popularitatea consolelor de jocuri scăzuse, căci jocurile create de E-I 
erau o imitație jalnică a celor de care își aminteau Copiii. Acum se 
mai jucau doar Stiletele și adevărații copiii... și Timor. Băiatul era 
practic campat în fața unei console, plictisind-o chiar și pe prietena 
lui, Belle, de asemenea prinsă de microbul jocurilor. Uneori Timor 
nici nu o vedea pe Ravna, iar când o vedea, turuia numai despre 
jocuri. Singurul prieten al Ravnei era acum zăpăcit și în culmea 
fericirii. 

În afară de Timor, ceilalți Copii se fereau să discute cu ea. Poate 
că atunci când o vedeau își aminteau cum li se arătase în acea noapte 
de pomină. Ravna stătea acum în zona publică și pierdea vremea cu 
o interfață, atentă să nu întreacă limitele impuse de „accesul 
provizoriu“ al lui Nevil. Cu alte cuvinte, nu se atingea de operațiile 
îngăduite sysadminului. Accesul ei era minim, iar unele arhive mai 
serioase nu erau disponibile. 

În timpul celei de-a treia vizite de acest fel, Wenda Larsndot veni 
la ea să-i ceară ajutorul pentru o căutare în domeniul ei de activitate. 
— Ace cochetează mai nou cu ideea de producţie în masă, deci 

încerc să văd ce spune Excentric II. Sunt tone de materiale despre 
croitoria cu mașini cu program numeric, dar eu am nevoie de ceva 
ușor și nu foarte sofisticat tehnologic. 

Ravna îi prezentă o serie de instrumente hibride de programare 
pe care le construise pe baza arhivelor navei. Era genul de muncă 
primitivă spre care îi îndrumase ani întregi pe Copii, deși era 
îngrozitor de plictisitoare, cel puțin după standarde straumere. În 
asemenea studii existau milioane de variante care nu duceau 
nicăieri, iar E-II nu le putea elimina. Ravnei îi veni în minte deodată 
covorul fantastic din locuinţa ei. Cum ar fi să instalezi un program 
de șablonare într-un război de țesut? Întrebarea era una din acelea 
care nasc adevărate campanii de studiu. În istoria unor rase de 
insecte din Zona Lentă, E-Il găsise un gadget făcut din cuplaje, came 
și benzi perforate care puteau fi montate pe un război de țesut. Nu 
era chiar culmea tehnicii în materie de croitorie, dar era cel mai bun 
lucru pe care Ravna îl descoperise în ultima vreme. 

— Uau, spuse Wenda uitându-se la schițele incipiente ale unui 
prototip. Deci putem angaja un artist bun și o mie de ore de muncă 


se vor transforma în doar câteva ore! 

Ravna îi răspunse zâmbind. 

— Încă nu știm dacă va funcționa. Sunt o mulțime de componente 
mici mobile și războaiele noastre de țesut sunt foarte diferite de cele 
pe care era montat gadgetul. E-II nu se pricepe la astfel de proiecte. 

Îi arătă semnalele de improbabilitate care pluteau deasupra 
cuplajelor și camelor. 

— Cred că aveţi mari șanse de reușită, deși probabil veți avea de 
făcut unele modificări. Cea mai bună idee ar fi să-l convingeti pe 
Pedantus să construiască o mașină specială de croitorie. 

— Ah, ne descurcăm noi cu ce avem aici. 

Wenda începuse deja să facă planuri și liste de materiale 
necesare. Arăta din nou ca o femeie de douăzeci de ani. 

Ravna ridică privirea și băgă de seamă că Edvi Verring și câțiva 
dintre copiii mici se adunaseră în jurul lor. Edvi îi zâmbi timid. 

- Ravna, avem și noi o problemă cu un joc și ne gândeam că 
poate... 


Trecuse atât de mult de când nu mai avusese timp de jocuri. Era 
distractiv să-i ajute pe puști la jocuri (chiar mai distractiv decât 
atunci când juca!). Jocurile nu aveau intransigenţa realității. Aici nu 
se lăsa la mâna Fortunei, cum făcuse cu Wenda, fiindcă aici știa ce 
are de făcut: modifica parametrii jocului. Uneori, până și 
bibliotecarii, chiar și cu acces limitat și provizoriu, puteau face 
minuni. 

— Ravna? 

O voce bărbătească o readuse la realitate din tărâmul jocurilor lui 
Edvi Verring. 

Ridică ochii și-l văzu pe Bili Yngva stând la un pas de ea. 

Oare cât timp m-am jucat aici? 

Wenda încă mai era acolo, jucându-se cu planurile războiului de 
țesut. 

- Mă scuzi că te deranjez, dar... 

Ravna observă notificările de mail. 

- Pardon, nu băgasem de seamă. 


- Nicio problemă. Tocmai mi-a trimis Nevil vorbă că ar vrea să 
discute putin cu tine și dacă te-aș putea deranja de la treburile 
importante de aici. 

Zâmbi glumet spre copii și Wenda. 


Aproape jumătate din Noua Sală fusese transformată în birouri. 
Yngva o conduse pe niște coridoare înguste, făcute din cherestea 
locală și panouri din plastic ușor pe care E-I le mai putea încă 
produce. 

Ravna se trezi rămânând în urma lui Bili. Simţea furia fierbând 
sub pojghița de amorțeală a ultimelor zile. Mai devreme sau mai 
târziu, ea și Nevil vor sta de vorbă, dar ea nu-și putea imagina cum 
va da el ochii cu ea și ce i-ar putea spune... 

Bili privi peste urmăr, unde Ravna stătea ţintuită locului. 

- Mai avem doar puţin de mers, Ravna. 

„„„Vasăzică eu sunt cea care nu pot da ochii cu el? 

După o clipă de ezitare, Ravna încuviință din cap și îl urmă. 
Biroul lui Nevil era chiar după colţ. Arăta la fel ca toate celelalte, 
doar că pe display-ul de funcţii scria numele lui oficial în samnorskă. 

Înăuntru, Nevil Storherte arăta neschimbat, la fel de chipeș și 
stăpân pe sine ca întotdeauna. Era așezat în spatele unui birou 
simplu, înconjurat de pereți simpli gri. 

— Poftim, poftim înăuntru, spuse el făcându-i Ravnei semn cu 
mâna spre unul din scaunele dinaintea biroului. 

Se uită spre Bili și îi spuse: 

- Mai durează zece minute, poţi veni atunci? 

— Da. 

Bili plecă și, pentru prima dată din Ziua Nefastă, Ravna și Nevil 
erau singuri, față în față. Ravna își încrucișă braţele și îl privi lung pe 
Nevil. Încă nu-și găsea cuvintele. Nevil se uită la ea blând și, după 
un moment, ridică mirat din sprâncene. 

— Aștepți cumva o explicație sau vreo scuză? 

— Mai întâi aştept adevărul, vorbi ea cu o voce gâtuită. 

- Bine, adevărul, zise el, luându-și ochii de la ea o clipă. Adevărul 
este că tu singură ti-ai făcut-o, Ravna. În primii ani, ne-ai făcut un 
bine enorm. Încă ești cel mai important om din lume. Din acest 


motiv lumea te-a lăsat în pace atât de mult timp. Și suntem conștienți 
cât de mult îti datorăm. De aceea și... slăbiciunile tale sunt atât de... 
tragice. 

— Tu chiar nu crezi în Molimă? 

Nevil ridică iritat din umeri. 

- Cred că noi nu suntem în poziția să cunoaștem exact ce s-a 
petrecut Acolo Sus. Prezența noastră aici dovedește clar că un 
accident teribil s-a petrecut în Laboratorul Superior. Prezenţa ta aici 
și datele din fișierele de pe navă demonstrează că lumea ta și 
probabil și a mea au fost distruse. Tăcerea întregului cer este dovada 
că o catastrofă îngrozitoare a avut loc în Exterior. Dar obsesia ta cu 
„Molima“ deja depășește limitele rezonabilului. 

- Ce-a mai rămas din Molimă se află la doar treizeci de ani- 
lumină de noi, Nevil. 

Storherte clătină din cap. 

— Treizeci de ani-lumină. Da. Poate vreo sută de nave, înaintând 
cu doar câţiva kilometri pe secundă, fără o direcție precisă, fără 
propulsie statoreactoare... după cum afirmi tu însăţi! O mie de ani 
de acum înainte, ar putea naufragia pe vreo planetă cine știe pe 
unde. Când acest lucru se va petrece în cele din urmă, toate 
întâmplările care au creat starea de incertitudine de astăzi vor fi 
istorie antică. Între timp... 

— Nevil, ipoteza ta este idealistă. Mo... 

- Nu. Am mai auzit povestea asta, Ravna. Repetată și răs- 
repetată. E mantra ta, e scuza ta să te ascunzi la bordul navei. lar 
situația s-a înrăutățit în ultimii ani, de când Copiii au început să aibă 
grijă de propriii copii. Dacă nu te-ai fi izolat de noi toți, ai mai fi fost 
și acum la putere. 

Ravna îl privi lung o clipă, vag conștientă că rămăsese cu gura 
căscată. 

— Nimeni nu mi-a spus... 

- Nici nu ai ascultat. 

Făcu o pauză. 

— Înțelege-mă: eu sunt moderat. Noi, Copiii, ne amintim de 
părinţii noștri și știm că nu au fost niște proști. În Laboratorul 
Superior lucrau cele mai luminate minţi ale Domeniului Straumli. 


Nu aveau cum să trezească cine știe ce Rău Uriaș. Pe de altă parte, 
când ne uităm peste jurnalul tău de bord, observăm că tu și cu Pham 
ați dus nenorocirea cu voi pe oriunde ați fost. Chiar tu admitti că 
Pham Nuwen era infectat de un fragment de Putere. Tu o numești 
Contramăsură și recunoști că a distrus toate civilizațiile cât vezi cu 
ochii. Unii dintre noi judecă aceste fapte și ajung la concluzia că tot 
ce afirmi tu ar putea fi adevărat... însă valorile binelui și ale răului 
sunt inversate. 

Scutură din mâini ca și cum ar fi respins această ipoteză. 

- Poziţia asta e una extremistă, la fel de bizară ca și a ta, însă nici 
pe departe la fel de periculoasă. 

- Nu la fel de... periculoasă? 

- Ravna, o luaseși razna, alocai din ce în ce mai multe resurse 
obsesiei tale. Cineva trebuia să te oprească. Deci da. Te-am minţit. Și 
i-am povestit Cioplitoarei-în-lemn despre acțiunile tale clandestine. 
Eu te-am împins în jos. Însă, oricât de brutal ti s-ar părea, a fost cea 
mai blândă modalitate de a impune o schimbare. Te-a îndepărtat de 
putere, dar te-a lăsat în poziția de a putea ajuta. 

Nevil o privea în ochi, poate analizându-i reacția, poate așteptând 
un răspuns. Când nu primi niciunul, se aplecă în față și îi spuse cu o 
voce catifelată. 

- Ravna, avem nevoie de tine. Ești iubită de toți Copiii. Ai fost 
singurul adult pe care l-au avut în viaţa lor. Privind lucrurile la rece, 
importanța ta constă în faptul că ești singurul om profesionist în 
viață și, pe deasupra, bibliotecar. Unii dintre prietenii mei sunt isteti 
și îndrăzneți. Toată viața lor au trăit cu computere decente. Au 
rezolvat o grămadă de probleme... dar toate în Vârful Exteriorului. 
Acum avem aparatură limitată și o arhivă relativ statică. Ar fi trebuit 
să vezi cât s-au chinuit doar să schimbe configurația sălii de 
întruniri! Abia acum încep să realizeze că nu au nici cea mai vagă 
idee despre tehnologia de pe navă. lar tu ești la un nivel mult mai 
avansat decât oricare dintre noi. 

Nevil se îndreptă de spate, privind-o intens o clipă. 

— Ravna, nu-mi pasă că mă urăști cu patimă, eu am nevoie 
disperată de tine. De aceea am încercat să-ți fac noua locuinţă cât mai 
confortabilă posibil. De aceea am încercat să minimizez umilinţa 


prin care ai trecut. Chiar dacă nu mai ești în fruntea noastră, 
nădăjduiesc că ne vei da o mână de ajutor. Proiectele noastre sunt 
banale și practice, dar sunt esenţiale pentru supraviețuirea în această 
lume. 

— Și aștepți ajutorul meu cu accesul provizoriu la nivel de jocuri 
pe care mi l-a acordat Bili astăzi? 

Nevil zâmbi, pentru prima dată de când se revăzuseră și probabil 
mai sincer decât toată pretinsa lui prietenie dinainte de trădare. 

— Îmi pare rău, dar atât are el permisiunea să acorde. Am discutat 
problema cu Cioplitoarea-în-lemn. Ea înțelege că tu ești cea mai în 
măsură să exploatezi capacitățile de procesare ale lui Excentric II. Îţi 
vom da un birou ca acesta, ca să nu mai fii deranjată cu tot felul de 
mărunțișuri frivole. Doar două condiții avem: munca ta să nu 
întrerupă accesul celorlalți useri. A doua, Cioplitoarea-în-lemn — și 
aici sunt de acord cu ea, sincer vorbind — nu dorește ca tu să mai 
detii controlul. 

Ezită o clipă, apoi continuă: 

- Tu ai un soi de autoritate birocratică asupra navei, nu? Se 
numește tot „administrarea sistemului“ chiar și pe o mașină atât de 
mică? 

Ravna stătu pe gânduri un moment. 

- Da, termenul obișnuit este „sysadmin“. 

Iar tu habar n-ai ce înseamnă dreptul de administrare, așa-i, Nevil? 

Cândva demult, nici Ravna nu știuse, însă Pham Nuwen și 
Cochilie albastră îi explicaseră cât de frumos și de înspăimântător în 
același timp era să comanzi o navă stelară. 

— Ei bine, îți mulțumim că ai respectat limitele impuse de accesul 
pe care ţi l-a acordat Bili în această după-amiază. S-a văzut că 
temerile Cioplitoarei-în-lemn au fost nefondate. 

Părea ușor rușinat, o altă premieră în timpul acestei conversații. 

- Cu toate acestea, aș dori să predai drepturile de sysadmin în 
acest moment. 

— ie să ți le dau? 

- Da. În felul acesta faptele ar veni în acord cu votul general. 

Când ea nu răspunse, Nevil continuă: 


— Este cel mai bine așa, Ravna, ai fost și tu de acord cu asta în 
timpul ultimului Consiliu General. 

Ravna își aminti ultimele minute ale acelei întruniri, chiar înainte 
de a se vota. Își aminti furia de atunci și o simţi cum renaște. Dar 
atunci întorsese spatele forței fizice. 

Ravna plecă fruntea. Și acum avea să procedeze la fel. 


Capitoul 1,3 


Vremea frumoasă se mută mai departe spre interiorul 
continentului și pe coastă își făcu apariția un nou val de furtuni. 
Așadar, în timp ce prima zăpadă adevărată se așternea peste Noul 
Castel, Johanna și Pelerinul avură ocazia să iasă din ascunzătoarea 
lor și să-și ia zborul spre sud-vest. Ravna se duse târziu la culcare în 
acea seară, îngrijorată că cei doi făceau o mare greșeală plecând. 
Vânturile care măturau Dealul Navei Stelare se întețeau cu fiecare 
oră. Dacă Johanna și Pelerinul ajungeau și se trezeau în mijlocul unui 
viscol? Era mult mai precaut să aștepte undeva la sol, chiar și la o 
mare depărtare. În urmă cu trei ani, Pelerinul rămăsese blocat în 
păduri pentru cinci zece-zile în vreme ce furtunile jucau hora în jurul 
pistelor de decolare și aterizare. De data aceasta... știa că cei doi 
aventurieri auziseră crâmpeie de zvonuri în legătură cu ce se 
petrecuse aici. Ravna se ruga doar ca nerăbdarea lor de a afla cât mai 
multe de la faţa locului să nu le fi afectat discernământul în privința 
plecării. 

Îngrijorarea și vântul nu-i dădură pace câteva ore. Când în cele 
din urmă atipi... se trezi extraordinar de târziu. Acest lucru se mai 
întâmplase de câteva ori de când se mutase în locuinţa din oraș. 
Toată viaţa ei avusese la dispoziţie servicii convenabile care o trezeau 
când avea nevoie. Corpul ei avea nevoie de o disciplină pe care încă 
nu o deprinsese. 


Astăzi fu trezită de un bocănit înfundat. Stătu o clipă nemișcată, 
așteptând să vadă de unde ar putea apărea semnale de alarmă, dar 
subit își dădu seama că cineva bătea cu putere în ușa de la intrare. 
Sări în picioare pe podeaua rece și o zbughi pe scări în jos. Prin 
ferestre se zărea cerul întunecat încărcat de nori și nămeții de zăpadă 
sub care dormeau casele din vecini și strada. Vântul se liniștise peste 
noapte. 

Ravna era la jumătata drumului care o despărțea de ușa de la 
intrare când zăvorul delicat se dădu bătut în faţa asaltului și ușa se 
izbi într-o parte. Aerul rece se strecură în casă pe lângă o siluetă 
înfășurată într-o pelerină groasă. 

— Ce porcărie ieftină! 

Era vocea Johannei și, în timp ce înainta spre trepte, persoana își 
dădu gluga pe spate. Da, era chiar Johanna. 

Înaintă prin holul de la intrare, scoțându-și mantaua din mers. În 
urma ei, intră un cvintet. Stiletele din zona arctică au blana groasă, 
însă în timpul gerurilor din miezul iernii poartă și ei jachete groase. 
În ciuda cojoacelor, Ravna îl recunoscu pe Pelerin. Doi dintre membri 
inspectau zăvorul spulberat, în timp ce alți doi închideau cu grijă 
ușa. Cel de-al cincilea stătea cu ochii pe Johanna. 

Tânăra femeie își aruncă mantaua pe podea. 

- Nenorocitul! Trădător mâncător de rahat fără niciun căpătâi! 
Unii 

Critica Johannei deveni alarmant de violentă. Erau cuvinte pe 
care Ravna nici nu bănuia că Johanna le cunoaște, deși poate în 
dialectul straumer aveau un sens mai blând decât știa Ravna. Într-un 
sfârșit, rafala se mai domoli. 

- Vorbești despre Nevil, cumva? 

Johanna o sfredeli cu privirea câteva secunde, părând să facă 
eforturi în a găsi cuvintele potrivite. În cele din urmă spuse: 

— În caz că nu m-am făcut clară până acum, nunta s-a dus 
dracului. 

- Nu vrei mai bine să urci puțin să stăm de vorbă? 

Urcară pe treptele din lemn, Ravna înainte, Johanna tropăind cu 
obidă în urma ei. Pe la jumătatea scărilor, Ravna o auzi bombănind: 

— Scuze că intru cu bocancii. 


Din spatele ei se auzi vocea Pelerinului: 

- Am vorbit cu Nevil și apoi am avut o discuţie sinceră cu 
Cioplitoarea-în-lemn. 

Poate nu trebuie să le mai explic nimic. Doar secventele mai 
stânjenitoare. 

— De cât timp v-ati întors? 

— Cinci ore, spuse Pelerinul. Ne-am riscat cu vremea, dar a 
meritat. După nici douăzeci de ore în aer, vântul s-a oprit complet și 
ninsoarea a stat, deci iată-ne înapoi acasă! 

Ravna aprinse panourile cu neon când intrară în camera de la 
etaj. Johanna se opri brusc la marginea covorului și se lăsă în jos cu 
fundul pe podeaua de lemn și cu spatele la perete. Pelerinul o ajută 
să-și scoată bocancii și în același timp făcu înconjurul camerei, 
studiind admirativ covorul. 

- Noi am primit doar câteva fragmente disparate prin comset, 
spuse el. Noi... 

— Ai fost lucrată pe la spate, Ravna, adăugă Johanna. 

Ravna oftă. 

— Nu-mi vine a crede cât de naivă am putut fi. 

Vocea Pelerinului era blândă, chiar dacă vorbele lui erau aspre: 

— Nevil ne-a lăsat pe toți cu gura căscată, a fost un adevărat geniu 
politic. A realizat foarte multe cu efort minim. Și cred cu adevărat 
că... 

Dar Jo îl întrerupse: 

- Ticălosul! Trebuia să fi fost acolo când am dat ochii cu el, 
Ravna. M-a luat la sentiment. Dacă n-ar fi fost Yngva și Gannon 
lângă el i-aș fi zburat vreo doi dinti. 

Se uită la Ravna și chipul i se încreți de supărare. 

— Îl iubesc, l-am iubit, Ravna. Nu pot crede că Nevil e un om rău! 
Cred că el e convins că procedează corect! 

Lăsă capul în jos și începu să plângă încet. 

Johanna se întinsese pe sofaua lungă din living, obosită de atâta 
plâns. Membrul plin de cicatrici al Pelerinului stătea lângă ea, cu 
capul în poala ei. Restul era așezat în formaţie tradițională pe covor. 

— Trebuie să-l găsesc pe Jefri, spuse ea. Jef era atât de mic atunci 
când am plecat din Laboratorul Superior. Era aproape la fel de 


talentat ca și Cioflingarul, doar că nu a avut niciun fel de instruire. 
Nici nu m-am gândit vreodată că i-ar plăcea. Cum a putut să 
trădeze... 

- Nu e singurul contestatar, Jo, răspunse Ravna, amintindu-și 
vocile înfuriate care o acuzaseră. 

- Da, mă rog, pe mine nu m-au interesat niciodată cârcotașii. Și 
de când... de când am ajuns aici, Stiletele s-au dovedit a fi de o mie 
de ori mai buni prieteni decât oamenii. Am crezut că Nevil e altfel. 

Se uită spre Pelerin. 

— Ştii ceva? Cea mai mare fraieră dintre noi toți e Cioplitoarea-în- 
lemn. O înţeleg că a luat foc atunci când Nevil i-a povestit despre 
misiunea ta secretă de a-l spiona pe Jupuitor, dar, pe Puteri!, chiar să- 
l lase pe Nevil să o ducă de nas în faţa tuturor? 

Pelerinul scoase un chicot înfundat. 

- Ah, draga mea Cioplitoare-în-lemn. Nu s-ar fi lăsat păcălită 
dacă nu ar trece printr-o schimbare în viața ei. 

Jo încuviință. 

- Îmi fac griji cu puiandrul cel nou. 

— Așa e. Șșt. Păstrarea lui Sst a fost o greșeală. Nu una capitală; 
Cioplitoarea-în-lemn și educatorii ei de prăsile sunt mult prea 
experimentați pentru a comite o eroare gravă. Într-un climat normal, 
această situaţie ar fi cel mult o mică neplăcere. Acum, cu micul Șșt în 
haită, co-regina noastră este un pic mai... răzbunătoare ca înainte. 

Cei patru membri ai Pelerinului care stăteau pe covor aveau 
privirea concentrată asupra modelului țesut. O clipă, își ridicară cu 
toții ochii spre Ravna. 

— Te înțeleg; de ce nu i-ai mărturisit Cioplitoarei-în-lemn despre 
Jupuitor, dar să-i spui lui Nevil... 

— Cea mai mare greșeală pe care am putut-o face. 

Membrii haitei aprobară înclinând capetele. 

- Dezvăluirea lui Nevil a înfuriat-o la culme pe Cioplitoarea-în- 
lemn, mult mai mult decât înainte, când nu îl avea pe Șșt. Mi-a 
explicat situația în amănunt. Ea e de părere că se poate folosi de 
Nevil. 

— Știu și eu..., spuse Johanna mângâindu-l absentă pe Cicatrice 
pe creștet. Pe vremea când locuiam în Laboratorul Superior, Nevil 


era cel mai popular din școală. Îl iubeam încă de pe atunci... sau, în 
fine, eram îndrăgostită de el. Dar el se trage dintr-o familie de 
politicieni și conducători. Părinţii lui conduceau Laboratorul, cel mai 
bun centru științific din tot Domeniul Straumli. Nevil e un 
conducător, atât prin tradiţie, cât și prin educaţie. 

— Da, însă Cioplitoarea-în-lemn a avut secole întregi la dispoziție 
în care a învăţat viclenia și a cultivat-o genetic în ea însăși, spuse 
Pelerinul zâmbind hâtru. De când suntem împreună, am moștenit și 
eu ceva de la ea. 

Cei patru de pe covor se strânseră laolaltă și, pentru o clipă, o 
melodie de pe vremuri umplu camera. Pelerinul „își fredona“ un 
cântec. 

— Acum, continuă el, să vă spun unde e influenţa lui Sst: 
Cioplitoarea-în-lemn crede sincer că Ravna este bolnavă de putere. 

Johanna se ridică subit în capul oaselor. 

— Ce face? 

- Cioplitoarea-în-lemn a studiat decorațiunile din Noua Sală de 
Consiliu, costumațţia și discursul Ravnei. 

- Care — întâmplător! — au fost aranjate toate de Nevil, corect? 

Jo se uită la Ravna, care aprobă. 

— Ah, răspunse Pelerinul, Cioplitoarea-în-lemn și-a dat seama, 
dar, spune ea, chiar și așa s-au văzut cu ochiul liber înclinațiile 
Ravnei. Chiar e supărată foc pe tine, Ravna, îmi pare rău. 

Ravna lăsă fruntea în jos. 

- Da... m-am pierdut în Epoca Prințeselor. Nevil nu a avut mult 
de muncă să mă facă să par nebună. 

Epoca Prinţeselor nu va mai fi niciodată frumoasă pentru mine. 

- Nu fi așa, Ravna! 

Johanna îl lăsă pe Cicatrice pe canapea, se ridică și, înconjurând 
măsuţa joasă, veni și o prinse pe Ravna de mână. 

— Nevil ne-a păcălit pe toți. 

Se așeză pe podea lângă scaunul Ravnei și își puse capul peste 
mâinile lor împreunate. 

- Pe toţi. Asta mă surprinde pe mine cel mai mult: să zicem că 
nouă, Copiilor, nu ne convin anumite lucruri sau ne plângem de 


anumite greșeli ale tale, și ce dacă? Cei mai mulţi dintre noi te 
iubesc, Ravna. 

- Da, mi-a spus și Nevil ceva similar. Mi-a... 

- OK, atunci. Înseamnă că problema lui cea mai mare este să ne 
convingă pe noi că dragostea față de tine nu trebuie să ne tulbure 
simțul realității. 

Tăcu o vreme, cu ochii în pământ. 

— Ei, în sfârșit ai observat covorul? întrebă Pelerinul. 

- Da, spuse Johanna încruntându-se. 

Privirea îi alunecă de-a lungul ferestrelor și a statuetelor sculptate 
așezate de Bili pe rafturile de pe pereți. 

- Ravna, casa ta e chiar frumoasă. Nevil te-a boierit cu zorzoane 
mai ceva ca în iatacurile Cioplitoarei-în-lemn. 

- Și pun rămășag că vrea ca Ravna să lucreze într-un birou 
separat, este? 

Ravna dădu din cap. 

- Deja știm că e un manipulator de mare clasă, mormăi Johanna 
enervată. 

Se ridică în picioare și se îndreptă spre fereastră. Printre norii din 
depărtare se zărea o fâșie de lumină. Aurora își strecura o rază. 

După un moment se întoarse cu fața spre ei. 

— Știți ce ne-ar trebui? 

- Nişte somn? întrebă Pelerinul, însă Ravna observă că privirea 
lui era ageră și atentă la Johanna. 

- Corect, dar mă gândeam și la ceva pe termen mai lung. Dacă 
Nevil e un mare politician, noi trebuie să fim și mai buni decât el. 
Trebuie să fie și o știință a vicleniei! Ravna cunoaște arhivele de pe 
Excentric II, suntem inteligenți, putem învăţa. 

Johanna se uita la ea întrebător și deodată Ravna înțelese că fata 
credea că bibliotecarii trebuie să fie experți în orice. 

- Johanna, aș putea seta un program de căutare pe „viclenie“, 
dar... 

- Ha! Crezi că Nevil cunoaște suficient de bine nava încât să 
depisteze ce faci? 

- Ah, nu v-am povestit ce s-a întâmplat ieri. 

Se rătăciseră în amintirea coșmarului care se petrecuse înainte. 


- Nevil mi-a explicat noul meu statut. 

— Așa? întrebă Johanna îngrijorată. 

Ravna le descrise poziția „moderată“ a lui Nevil și rugămintea lui 
de a-l ajuta. 

- Ca pe urmă să-mi spună că, din moment ce am pierdut la voturi 
și am fost de acord să mă retrag, e normal să îi dau dreptul de 
sysadmin de pe Excentric II. 

— Este ceea ce cred eu că este? întrebă Pelerinul. 

— Ravna, nu-mi spune... 

- l-am dat dreptul de sysadmin, dar... 

Johanna își acoperi fața cu mâinile. 

— Deci acum poate vedea tot ce facem? Poate bloca accesul la orice 
arhivă are el chef? Poate redocumenta înregistrările? 

- Nu... chiar. Eu i-am dat strict ce mi-a cerut el. Norocul meu. 
Altfel, dacă ar fi trebuit să mint, sigur m-aș fi pierdut. 

Johanna se uită la ea printre degete. 

- A-ha... și ce vrea să însemne sysadminul? 

— În sensul literal, înseamnă controlul birocratic asupra reţelei de 
pe E-II. Dar ce nu a înţeles Nevil este că Excentric II este o navă, iar eu 
sunt căpitanul ei, indiferent de cine e stăpânul. 

— Pe bune? Nu cred că pe navele straumere funcționa același 
principiu. 

Ravna își aminti conflictul aproape tragic dintre Pham Nuwen și 
skrodcălăreţul Cochilie-albastră. 

— Poate că nu, dar în cazul lui E-I se aplică. 

Domeniul Straumli întotdeauna a ocolit principiile atunci când nu i-au 
convenit... dar nu o spuse cu glas tare. 

— Excentric II este un sistem cu memorie în n partiții. Doar o mică 
parte a acestora este accesibilă prin dreptul de sysadmin. Dacă aceste 
partiții deviază față de restul, atunci persoana care deține Privilegiul 
de Comandă are o serie de opțiuni. 


Johanna își dăduse mâinile în jos și o expresie de triumf îi lumină 
chipul. 

— Și... tu ai privilegiul ăsta de comandă? 

Ravna încuviinţă. 


- Pham mi-a transferat privilegiile de comandă chiar înainte să 
aterizăm pe Dealul Navei Stelare. Acesta a fost unul dintre ultimele 
lucruri pe care le-a făcut pentru mine. 

- Cu alte cuvinte, ești ca un fel de Zeiţă de pe puntea de comandă! 
strigă Pelerinul cuprins de o frenezie bruscă, apoi se uită unul la 
celălalt, cuprins de jenă. Pardon, ăsta era unul din romanele tale de 
aventuri de pe Sjandra. 

Ravna nu își amintea un roman cu un astfel de titlu, dar nu ar fi 
fost exclus, majoritatea civilizațiilor aveau mai multă istorie în 
romanele de aventuri decât în manuale. Pentru orice eventualitate: 

— Voi șterge referințele pe care Nevil și compania le-ar putea 
depista. 

— Privilegiul de Comandă poate face așa ceva? 

- O, da. Sau, mă rog, în locurile unde Nevil poate vedea. E-II nu 
are capacitatea de a-și revizui întreaga arhivă. Ideea e că Nevil poate 
să-și facă treaba, să bălmăjească lucrurile, să tragă cu ochiul... 

— Doar că e într-o cușcă invizibilă! 

- Corect. Teoretic, nu are de unde să-și dea seama ce se petrece, 
numai să nu avem ghinion sau să provocăm vreo defecțiune externă. 


Capitolul 14 


Peste câteva zile, Ravna avea propriul ei birou la bordul lui E-II... 
și ocazia de a începe săpăturile în domeniul „vicleniei“. Arhivele lui 
E-II erau în mare parte din domeniul tehnic. Cu toate acestea, 
„viclenia“ era un concept mult prea vast de căutare. În mod normal, 
în Exterior, acolo unde interacțiunile aveau aproape întotdeauna un 
rezultat pozitiv, „viclenia“ nu însemna nimic mai mult decât să fii 
bun comerciant și să știi ce și cum să-i vinzi unui client. Era exact 
filozofia pașnică a foștilor ei angajatori din Organizaţia Vrinimi. 
Câștigătorii ajungeau putred de bogați, iar perdanții... ajungeau 
doar bogați. La cealaltă extremă în colțurile întunecate ale Zonei 
Lente, interacțiunile aveau și rezultate negative, uneori dezastruoase. 
În acele lumi, doar un sfânt mai credea în recompensă și toată lumea 
urca doar dând în cap celorlalți. Pham Nuwen își petrecuse copilăria 
într-o astfel de lume... sau, cel putin, așa își amintea el. 

Din păcate și din fericire, niciuna din cele două extreme nu 
funcționa aici. Viclenia de care Ravna era interesată era una 
diplomatică, la care Nevil se pricepea atât de bine. Mica arhivă 
sociologică a lui E-II cuprindea sute de milioane de ani de civilizație, 
atât în Zona Lentă, cât și în Exterior, a unui milion de rase diferite. 
Ravna primi un formular de căutare pe care îl completă, lăsând la o 
parte haitele de Stilete... grupurile mentale erau atât de rare încât ar 
fi afectat inutil rezultatele. Dar pentru celelalte situaţii, inclusiv 


prezenţa călătorilor interstelari exilați, ar fi trebuit să existe o 
mulțime de rezultate. Situaţia actuală de pe Planeta Stiletelor se 
prezenta marginal pozitivă, cu oarecare șanse de a se îmbunătăți. 

Aruncă o privire la fereastra de comandă, care indica diversele 
procese de supraveghere pe care le rula Nevil. Cele mai multe dintre 
ele erau stângace și o vizau chiar pe ea. Nevil își pierdea timpul. 
Oricum, tot ce vedeau ei era studiul agronomic care îi fusese 
încredinţat ei. 

Ravna introduse formularul într-un generator de conținut și setă 
prioritatea scăzută. Dacă solicita prea mult sistemul, risca să 
încetinească toate celelalte procese, or, acesta era unul din „efectele 
externe“ pe care încerca să le evite. Deci Operațiunea „Viclenia“ va 
dura o vreme. Se lăsă pe spătarul scaunului câteva minute, savurând 
momentul. OK, acum pierdea și ea timpul. Ar fi trebuit să fie afară, 
să stea de vorbă cu ceilalți Copii, să-i submineze... „viclean“ ... 
autoritatea lui Nevil. 

Ravna închise display-urile și ieși din „biroul ei privat“. Era chiar 
mai mare decât cel al lui Nevil, dar avea pe ușă scris frumos, cu litere 
„Nu deranjati“. Evident, pe ușa biroului lui Nevil nu exista un 
asemenea semn. Pe de altă parte, după cum observase Pelerinul, 
biroul lui probabil avea o ușă în spate. 

Jo și Pelerinul păreau să se bucure de fiecare moment al acestei 
campanii. Ravna era mai rezervată, însă era foarte fericită că acum 
cei doi prieteni ai ei locuiau împreună cu ea în casa din oraș. Ironia 
sorții făcuse ca, grație „generozității“ lui Nevil, locuinţa să fie mai 
mult decât încăpătoare pentru toți. 

Ravna păși afară din labirintul de coridoare și coborî scările până 
la parter, unde Nevil încă mai păstrase consolele de jocuri. În 
prezent, această zonă a Noii Săli de Consiliu era aproape pustie. 
Singurii gameri înrăiți rămași pe baricade erau câteva haite și, 
desigur, Timor și Belle. Ciudat. Timor nu era la consola lui. Ravna 
dădu un ocol al sălii, uitându-se la jucători. În mod obișnuit, când 
Timor nu juca, se plimba de la o consolă la cealaltă, turuind sfaturi 
celor care nu-l trimiteau la plimbare. 

Se întoarse, îndreptându-se către rampa care ducea la următorul 
etaj, unde se găseau majoritatea staţiilor de programare. 


Popularitatea acestei săli crescuse pe măsură ce atracția față de jocuri 
scăzuse. În primii ani, Copiii strâmbaseră din nas când venise vorba 
despre programarea în Zona Lentă. Acum, criza medicală în care se 
aflau le schimbase prioritățile. În timpul iernii nu erau decât 
treburile casei și aproape nimic altceva de făcut la câmp sau pe 
marea îngheţată. 

Era perfect logic, așadar, ca Stiletele și oamenii să se adune și să 
lucreze împreună cu nava într-o atmosferă cât mai aproape de 
civilizație. Uneori se mai jucau, dar în general foloseau aparatura 
disponibilă pe E-II pentru a studia. Poate că ar fi trebuit să pun la punct 
un astfel de centru eu însămi, cu ani în urmă. Dar la momentul respectiv 
ea fusese preocupată mai mult de confortul lor, de educație și de 
pregătirea celor de aici pentru confruntarea cu Molima. Atunci ar fi 
perceput această inițiativă ca pe un fel de escrocherie. 

Din încăpere se auzeau o mulțime de glasuri omenești, inclusiv 
insistența politicoasă a lui Timor Ristling; 

— Aș vrea doar să vă întreb... 

— Nu acum, încerc să stabilesc ordinea proiectelor pentru astăzi. 

Acesta părea să fie Ovin Verring, unul dintre băieții mai mari. 

Capătul de sus al rampei era cufundat în întuneric, sistemul de 
iluminat al lui Nevil nu ajungea în toate ungherele construcției 
improvizate. Ravna rămase locului, privind scena. Ovin stătea în fața 
a cinci sau șase Copii — cei mai entuziasmați așa-ziși cercetători în 
domeniul medical, nucleul pe care îl încropise Nevil înainte de 
marea lovitură. 

Ovin li se adresa celorlalți chiar în timp ce se juca cu interfața 
display-ului uriaș care pe moment nu arăta nimic. 

— Ce voiam să vă arăt este un tutorial pe care l-am găsit ieri. Tot ce 
avem de făcut este să... 

— Ovin, eu doar vreau să te întreb... îl întrerupse Timor. 

Ovin îi făcu un semn băiatului să nu-l deranjeze. 

— Nu acum, Timor. 

Și se întoarse la interfaţa lui, adresându-se din nou grupului. 

— Automatele de pe Excentric II sunt jalnice, dar tutorialul pe care 
l-am găsit pretinde că ne poate învăţa cum să rezolvăm o simplă... 

— Ovin, voiam să întreb dacă aș putea... 


De data aceasta, Timor avea întreaga atenţie a lui Ovin, care îl 
străpunse pe băiat cu privirea și Ravna se pregăti să intervină și să-l 
salveze. Ravna nu își amintea ca Ovin să fie dintre cei care îl necăjeau 
pe Timor și nici nu avea să-i permită să înceapă acum. 

— Timor, uite ce e, lasă-mă un minut, OK? Vreau mai întâi să 
rezolv cu display-ul și să le arăt celor de aici tutorialul și pe urmă 
poți să mă întrebi tot ce vrei tu. 

Timor se uită la piciorul display-ului de parcă acum l-ar fi 
observat pentru întâia oară. 

— Ah, asta era. Dar trebuie să... 

Întinse mâna și degetele i se plimbară pe interfața de mentenanţă, 
sub zona unde fusese Ovin cu câteva secunde mai devreme. 

- E puţin defect, spuse el, ca un fel de scuză. 

Ovin Verring făcu un pas înapoi în timp ce pe display apăru o 
imagine pe care Ravna o recunoscu a fi inițializarea sistemului de 
programare. Ha, Ovin descoperise ceva ce nici ea nu aflase, 
„Algoritmi pentru userii de Adâncuri“. Publicul deja începuse să ia 
notițe și să urmărească prima lecţie, „Cercetarea limitată“. 

Ovin privi o clipă ecranul. 

— Da, asta e ce... 

Apoi se întoarse la Timor. 

— Așa. Ce doreai să mă întrebi? 

- Dacă am voie să stau la consola de lucru de acolo. Doar astăzi. 

Și arătă în celălalt capăt al sălii spre computerul în jurul căruia 
deja se învârtea Belle Ornrikak, demarcând teritoriul lui Timor. Era 
de altfel singura stație din sală fără un user alocat. 

Verring, ezită un moment. 

SAd sigur, da. 

Timor scoase un chiuit și o tuli la fugă către Belle. Ravna răsuflă 
ușurată și intră în cameră ca și cum tocmai ar fi urcat pe rampă. 

Ovin ridică ochii și o zări. 

— A, salutare! 

Făcu înconjurul audientei — care părea acum foarte preocupată de 
tutorial — și veni la ea. Făcu un gest ușor cu mâna înspre Timor și 
Belle. 


— Acum, dacă tot mi-am pierdut consola de lucru... putem vorbi 
o clipă? 

— Sigur. 

Ovin întotdeauna fusese cam ursuz, dar de la căderea Ravnei se 
comportase chiar binevoitor. Poate pentru că nu mai sunt ṣefa lor. În 
ultima vreme cei din grupul de studii medicale i se păruseră ceva 
mai prietenoși. Cei mai mulți dintre ei aveau copii la rândul lor, care 
acum erau la școală, în clădirea Academiei. Ovin și ceilalți se 
descurcau cum puteau cu informaţiile pe care le furniza Excentric II 
despre programare și medicină. 

Ravna și Ovin se așezară mai la o parte de ceilalți. 

- Dacă reușim să ne organizăm, am vrea să recondiționăm cuvele 
de hibernoterapie. Deocamdată nu izbutim să extragem din arhiva 
navei un necesar de materiale. Hibernoterapia e o tehnologie prea 
antică și rudimentară. 

— Dar tu știi că respectivele cutii sunt de pe landerul vostru, cu 
tehnologie din Exteriorul Superior. Este un miracol că funcționează 
Aici Jos. 

Unele dintre cuve se aflau încă în stare de funcționare, 
majoritatea ocupate de Copii care nu puteau fi treziți nevătămați. 
Din acest motiv, mai erau foarte puţine cele care puteau fi utilizate în 
cazuri de urgență. Dar aproape șaizeci de cuve în perfectă stare de 
funcționare rămăseseră pur și simplu fără consumabile sau aveau 
nevoie de o curăţenie la nivel molecular. Politica Ravnei fusese să 
amâne această operaţie până când aveau să redezvolte tehnologia 
necesară. Până în acel moment, orice reconditionare sau 
reconstrucție ar fi însemnat un efort uriaș din partea lor. 

Ovin își privea mâinile. Un zâmbet ciudat îi flutura pe buze. 

- Cred că am mai avut o astfel de discuţie și înainte. 

- Mda. 

Deși, ca fapt divers, această discuţie fusese înflorită de Nevil pe la 
spatele ei. Acum, grație lui Nevil, decizia nu îi mai aparținea ei. 
Ravna cuprinse cu privirea echipa lui Ovin care se străduia să 
înțeleagă tutorialul. Erau oameni inteligenţi, doar că talentele lor nu 
erau de folos aici, educați în domenii care nu mai aveau aplicaţie. 
Dar se străduiau din toate puterile să se adapteze. 


Ravna își încrucișă brațele la piept. 

- Păi, Ovin, eu sunt împotriva acestei idei și nu mi-am schimbat 
părerea între timp. Dar, dacă tot aveţi de gând să încercați, atunci 
dați-vă toată silinţa și demonstrați-mi că m-am înșelat eu. 
Instrucţiunile din cărțile tehnice nu vă ajută cu nimic Aici Jos, dar E- 
II trebuie să aibă o miriadă de informații despre hibernoterapie și 
implementare primitivă. Stabiliti o listă de căutare plecând de la 
instrucțiunile din manualele landerului și furnizaţi navei termenii 
preciși... 

— Ai putea să ne ajuţi? Chiar și după...? 

Ravna încuviință din cap. 

— Dar o decizie importantă pe care trebuie să o luați încă de la 
început este ce nivel de risc medical sunteți dispuși să vă asumaţi. 

Se uită involuntar spre colțul camerei, unde lucra Timor. 

- Aha, spuse Ovin, apoi îi urmări privirea. Ah!... Îmi aduc 
aminte că tocmai riscul era unul dintre motivele pentru care nu ai fi 
vrut să amâni proiectul. 

Îl privi pe Timor câteva momente. Băiatul își setase display-ul 
consolei să arate imaginea mare, probabil pentru a-i fi mai ușor lui 
Belle să îl urmărească. Un efort zadarnic, fiindcă toți membrii haitei 
stăteau acum ghemuiţi pe podea cu ochii închiși. Însă Timor nu 
părea să observe și butona entuziasmat. Dar acesta nu era un joc 
obișnuit, părea... mult mai simplu. Ravna putea vedea șiruri de 
puncte încolonate pe un plan. Sub șiruri se vedea ceva ca un limbaj 
generat automat, cu abreviații formate din trei litere și operanzi 
numerici. 

— Arată ca un numărător binar, spuse Ovin încet. Îi plâng de milă. 
Inteligența omenească nu ar trebui irosită cu preocupări atât de 
triviale. 

Apoi Ovin se uită spre Ravna putin jenat, dar ea îi zâmbi, 
amintindu-și de toţi anii în care Copiii precum Ovin strâmbaseră din 
nas când venise vorba despre inteligenţa navei stelare. 

— Și mie îmi plângi de milă, Ovin? 

— A, mai degrabă îmi plâng mie... 

Arătă cu mâna spre prietenii lui, oamenii ai Transcendentului, 
nevoiți acum să înţeleagă adaptarea în Adâncuri. 


- E o pierdere grea. 

Ravna se gândi la tot efortul depus pentru a se ajunge aici și nu 
mai știu ce să spună. Straumerii stătuseră la granița 
Transcendentului și, pentru ei, restul universului era un hău adânc și 
întunecat. 


Chiar lipsită de lumina zilei, iarna arctică își avea propriile semne 
de trecere a timpului. În orele cele mai senine și mai întunecate ale 
nopții vedeai aurora schimbându-și locul pe cer în fiecare minut. În 
apropierea amiezii, amurgul strălucea roșiatic. Luna dădea ocol 
orizontului în timpul ciclului de zece-zile. Furtunile se iveau la 
fiecare trei sau patru zile, uneori durând ore întregi, unele nici nu se 
terminau bine că începeau altele, amestecându-se între ele. Multe 
clădiri se transformaseră în siluete curbate, ascunse sub mormane de 
zăpadă, netezimea albă era brăzdată de potecile și străzile care 
trebuiau menținute curate cu orice preț. 

Excentric II fusese acoperită de zăpadă doar în părțile de jos. 
Restul navei, frunzele arcuite de propulsie, curba punţii de comandă, 
toate acestea își păstrau strălucirea verde în orice lumină. Pământul 
din jurul navei era bătătorit de traficul constant înăuntru și afară, mai 
aglomerat decât în oricare castel, din orice oraș. 

De două ori în zece-zile, Nevil organiza o întrunire în Sala de 
Consiliu și în fiecare zi cei din echipa lui Ovin și din celelalte grupuri 
lucrau în interiorul navei, străduindu-se din răsputeri să-i înțeleagă 
automatele. Una din echipe reuși să repare orbiterul. Nevil dădu o 
petrecere în cinstea evenimentului. Ravna fu nevoită să admită că 
orbiterul îmbunătățea considerabil lucrurile. Simulatorul de zbor 
spaţial era aproape o epavă, dar mai avea suficientă viață în el cât să 
funcționeze pe post de senzor de la distanţă și radioreleu. 

Consiliul Executiv nu se mai întrunea, membrii își vedeau fiecare 
de treburile lui. Laboratorul lui Pedantus din Valea Îngheţată nu 
fusese afectat direct de lovitura lui Nevil, iar aceasta se datora în 
principal faptului că simulările deja fuseseră efectuate, iar 
echipamentul se afla pe poziţie. Pedantus își făcea mari probleme în 
privinţa viitorului, dar continua să le cânte în strună lui Nevil și 


Cioplitoarei-în-lemn, în plus, comunicarea prin intermediul 
orbiterului făcea expediția mult mai ușoară. 

Și zece-zile după zece-zile, Ravna, Johanna și Pelerinul își vedeau 
în tihnă de conspirația lor de la etajul căsuțţei lor. 

— Este doar o chestiune de timp, spuse Johanna. Nevil pierde 
teren pe zi ce trece. Sau cel puțin așa spun programele Ravnei. O 
spun și eu când vorbesc cu Pedantus, Baltazar și cei din familia 
Larsndot. 

Se uită împrejur la Pelerin și i se păru că remarca ei nu e primită 
cu suficient de mult entuziasm. 

— Care e problema ta? 

- Eh, unul dintre noi trebuie să rămână temperat. 

Pelerinul era poziționat în diverse colțuri ale covorului Ravnei, 
pentru care făcuse o adevărată pasiune. Din spusele lui, covorul ar fi 
fost o capodoperă a Lăcașului Răsăritean, păstrând în urzeală 
amintiri ale amintirilor din ținut, mergând cu câteva sute de ani în 
urmă. În acest moment, trei dintre capetele lui stăteau cuminţi pe 
plușul moale, admirând peisajele întrețesute. 

- Da, sunt de acord cu ce spun programele Ravnei, dar și mai 
încântat sunt de faptul că Ravna îl poate contraspiona pe Nevil. 

Ravna râse. 

- Da! Abuzul de Privilegiu de Comandă e chiar mai distractiv 
decât mi-aș fi imaginat! 

— lar eu sunt încântat să descopăr ce politician excelent s-a 
dovedit a fi una dintre prietenele mele... nu tu, Johanna, tu încă ești 
Fata Rea și Nesăbuită. 

Johanna se încruntă. 

— Îi dăm noi o lecţie nenoro... lui Nevil despre, ă-ă, despre arta de 
a fi un bun conducător! Vedeţi, pot fi și suavă. 

- Eu numai politician excelent nu sunt! spuse Ravna. Nu am 
reușit niciuna din manevrele din „Ghidul politicianului“ de pe 
Excentric II. Mi-aș prinde urechile dacă aș încerca! În afară de asta, 
Ovin Verring, și ceilalți fac tot ce pot în situația actuală, n-aş vrea să îi 
mint. 

Pelerinul aprobă din capetele din jurul covorului. 


- Da. Cu toţii au văzut că după lovitura de stat a lui Nevil, ai 
făcut tot ce ai putut pentru ei, mai mult decât a făcut Nevil. 

— Și ei știu asta! spuse Johanna 

Nevil îi însărcinase pe câțiva să ajute la proiect. Aceștia erau cei 
mai apropiați prieteni ai lui și printre cei mai buni elevi în 
Laboratorul Superior. Munca durase mai puțin de zece-zile. Nevil și 
prietenii lui nu aveau nici cea mai vagă idee despre capacităţile 
navei. Din acest punct de vedere, afirmaţia lui de la Marele Consiliu 
fusese adevărată. Gannon Jorkenrud își petrecuse aproape o zi 
întreagă încercând să „negocieze“ cu Excentric II — acesta fusese 
termenul folosit de el. Fusese cât pe ce să-l pocnească pe Timor care 
încercase să-i explice metodele de acces. În cele din urmă, Gannon se 
dăduse bătut în culmea furiei. 

Pelerinul rânjea mulțumit. 

- Deci tu nu îţi pierzi vremea cu jocuri politice mărunte. Joci unul 
singur, dar serios. Copiii știu că ești prietena lor și își dau seama, pe 
zi ce trece tot mai mult, că metodele tale de planificare pot funcționa, 
în schimb scurtăturile pe care o apucaseră ei nu duceau nicăieri. 

- Păi, atunci, dacă ești de acord cu noi că lucrurile merg conform 
planului, de ce îţi faci griji? 

— Din mai multe motive. Unul ar fi că draga mea Cioplitoare-în- 
lemn mi-a dat cu flit. Adio hâţa-hâţa. 

Din vocea lui răzbătea o undă de tristeţe. 

- Îmi pare rău, spuse Ravna. 

Cu toate că trăia printre ei de zece ani, încă nu înțelegea foarte 
bine iubirea între haite... i se părea o noțiune atât de complexă. 

Pelerinul ridică ușor din umeri. 

- Nimic nu durează o veșnicie. Ne-am făcut niște pui frumoși 
unul altuia. Dar acum... a apărut micul Șșt. Cioplitoarea-în-lemn 
este mai suspicioasă și mai puțin indulgentă decât înainte. Dacă 
iubești cu adevărat o altă haită, uneori împarți secrete când devii 
intim. De cele mai multe ori nu este decât o impresie sau o stare de 
spirit, dar în acest moment... nu facem altceva decât să discutăm 
când ne întâlnim. 

Își întinse capetele spre Johanna. 

— Dar cel puţin încă ne vorbim. 


Jo își plecă fruntea, o parte din optimismul ei războinic 
evaporându-se. 

- Mda. Eu încă nu am reușit să stau de vorbă cu frate-miu. 

Jefri și Amdi erau în Smeltertop, aproape șaizeci de kilometri mai 
la nord. Acolo era campată tabăra de cercetare a Laboratorului din 
Valea Îngheţată și tot acolo se afla și sursa metastocurilor la scară 
milimetrică a Laboratorului. 

— Avem o stație radio la Smeltertop, dar este foarte publică. 

Se uită la Ravna. 

— Pun pariu că va sta acolo întreaga iarnă; cred că îi crapă obrazul 
de rușine. 

Ravna aprobă din cap. Amintirea cea mai puternică și mai 
dureroasă a acelei zile era momentul în care Jefri se ridicase și îi 
strigase acele lucruri. Își plimbă privirea peste Pelerin, încercând să 
găsească ceva mai putin trist de care să se agate: 

— Ce altceva te mai deranjează? 

— A, da. Mă mai preocupă ideea inevitabilei noastre izbânde. Tu 
ai setat studiul lui Excentric II pe criterii pur politice. Politica e bună; 
când funcționează în limitele bunului-simţ, neînțelegerile se rezolvă 
fără ca oponenții să-și dea în cap unul altuia. Dar când un regim știe 
că zilele sale sunt numărate, există întotdeauna pericolul ca acesta să 
se folosească de poziţia pe care o are pentru a schimba regulile 
jocului, astfel încât să nu mai conteze cine câștigă și cine pierde. 

Jo îl străpunse cu privirea. 

- Vrei să spui violență? Între Copii? Noi am crescut împreună, 
Pelerinule. Nevil o fi el o jigodie vicleană, dar crede că face ce e mai 
bine. În fond, Nevil nu este malefic. 


Trecură alte zece-zile. O altă furtună pe mare urmată de zile 
senine, cu luna alunecând pe cer pe sub auroră. 

Ravna își petrecea zilnic mai mult de cincisprezece ore în Noua 
Sală de Consiliu și în micul ei birou. Ovin și ceilalți se străduiau din 
răsputeri, dar cu fiecare zi ce se scurgea își dădeau seama tot mai 
mult cât aveau de învăţat și cât de limitate erau cunoștințele lui 
Excentric II. Cei mai tineri dintre Copii se descurcau cel mai bine, iar 
Timor era vedeta. Ajungea în cele mai întunecate cotloane ale 


automatelor lui E-II, care, pretindea el, se aflau la un nivel mai jos 
decât bibliotecile aplicaţiilor, deși Ravna avea îndoielile ei. De fiecare 
dată găsea câte o soluție pentru a-i ajuta pe ceilalți Copii sau explica 
problemele în asemenea manieră încât să înțeleagă toată lumea. 

Din ce în ce mai des, Copiii veneau să stea de vorbă cu Ravna, 
unii pentru a-și cere scuze, alții pentru a se sfătui cu ea. Câţiva chiar 
veniseră să-i ceară încuviințarea pentru organizarea de noi alegeri. 

Ravna, la rândul ei, avea o mulțime de făcut. Proiectul agricol pe 
care i-l dăduse Nevil rula la vedere. Dar când era singură în birou, se 
uita peste programele de monitorizare. Nu erau la fel de 
performante precum cel folosit pe Jupuitor. Pham Nuwen fusese cel 
mai viclean om bun pe care îl cunoscuse ea și un programator 
virtuos pentru Zona Lentă. În timpul perioadei sale paranoice la 
bordul lui Excentric II, Pham pusese la punct un sistem elaborat de 
capcane și camere de supraveghere. 

Acest fapt contribuise la atmosfera de coșmar din acele timpuri 
îngrozitoare; dezactivarea capcanelor reparase unele din cele mai 
grave bug-uri ale lui Excentric II. Dar sistemul de supraveghere se 
dovedea acum util, oferindu-i un soi de protecție. Ultimul dar din 
partea lui Pham, până acum rămas ascuns. Așadar, Ravna putea 
acum observa direct josnicia lui Nevil: folosindu-se de Privilegiul de 
Comandă și programele lui Pham, putea vedea fiecare din operaţiile 
lui Nevil pe Excentric II, putea citi fiecare e-mail primit și fiecare 
conversație purtată. Putea chiar vedea ce se petrece pe orbiter. 

Da, Nevil, Bili și acoliții lor erau din ce în ce mai disperaţi. Își 
întăriseră sistemele de supraveghere și chiar infiltraseră suporteri în 
grupurile celor care plănuiau să ceară alegeri noi. Dar nimeni nu se 
gândea la violență, doar mișmașurile clasice. Pelerinul și ghidul 
politic al lui Excentric II îi recomandau Ravnei să înceapă tratativele 
cu oamenii lui Nevil pentru găsirea unor compromisuri blânde, 
astfel încât nimeni să nu privească rezultatul alegerilor drept o 
înfrângere de nesuportat. 

Astfel ocupată, Ravna rămânea la bord tot mai mult, ațipind pe 
apucate și lucrând încontinuu până la apus în ziua următoare. Sus în 
nord, Pedantus era gata să înceapă fabricarea sumatorilor lui! Din 


păcate, aceasta însemna că avea nevoie de rezultate noi de la 
Excentric II. 

Ravna jonglă cu problema o noapte întreagă, sperând că pe 
timpul nopții programele Copiilor vor rula în background, lăsând 
sistemul ceva mai liber. S-ar fi putut folosi de privilegiile de 
comandă pentru a modifica nivelul de prioritate al Copiilor, dar se 
temu că cineva ar putea observa... și i se păru că un astfel de gest ar 
fi ca un fel de trădare. În cele din urmă, lăsă programele Copiilor să 
ruleze cu prioritate și se strecură afară din navă trecând prin 
coridoarele private din spatele extensiei calei, prea obosită pentru a 
mai sta de vorbă cu cei din Sala de Consiliu. 

Afară, lumina crepusculară de la amiază pălise. Pentru ochii 
Stiletelor, era deja noapte. Pentru ochii oamenilor, peisajul era colorat 
în tonuri de gri, nuanțe ușor mai deschise acolo unde omătul se 
așternuse recent de jur împrejurul coloanei vertebrale a navei, 
pierzându-se în griul mai închis al stâncilor abrupte și golașe și de 
acolo mai departe, până la zăpada care acoperea marea de gheaţă. 

Ravna porni încet pe deal în sus spre Orașul Noului Castel. 
Începea să ningă, după cum prevăzuse E-II. O fulguială ușoară, 
lipsită de orice adiere de vânt. Ninsoarea se va înteți cu siguranţă în 
următoarele ceasuri, însă acum nu era decât o șoaptă aproape mută 
plutind în aer. 

Își aprinse lanterna și își continuă drumul. Ninsorile de mai 
devreme îngustaseră poteca, dar nu mai erau decât puțini oameni și 
chiar mai putine Stilete care se aventurau afară la această oră. Ravna 
știa că până la sosirea oamenilor, iernile în Domeniu însemnau 
amorțirea vieţii celor de aici. Chiar și în ultimii ani, cu toate clădirile 
iluminate în interior și sobe mai bune, majoritatea activităților 
încetineau când afară era întuneric și frig. Undeva în faţă, la 
Academie, orele erau încă în plină desfășurare. Majoritatea celor mai 
mici dintre Copii, atât din prima generație, cât și din a doua, erau 
înăuntru. Ei erau cel mai puțin afectați de tristețea zilelor întunecate 
de iarnă. 

Cei mai mici dintre Copii aveau atât de multă energie, încât dacă 
le dădeai lumină, mâncare și căldură, se descurcau de minune. 
Înainte de înființarea Noii Săli de Consiliu, Academia fusese punctul 


central de socializare în perioada iernii. Ravna se întrebă dacă Nevil 
își dădea seama că Academia îi oferea ei un avantaj. În interior 
trebuie să fie zeci de haite de Stilete, atrase de căldură și lumină. 

Vântul tot nu adia, dar în lumina reflectată de lanternă se vedeau 
perdele dese de fulgi de nea învăluind-o. Ajunsese în marginea 
Orașului Noului Castel. În urmă cu zece ani, aici făcuse primul pas 
în lumea Stiletelor. Pe vremea aceea, se lucra încă la ridicarea 
castelului, iar orașul nici nu exista. Aici fusese un teatru de război. 
Acum se înălța un oraș medieval. Nu, nu medieval. Clădirile erau 
din piatră, lemn și aveau garduri de nuiele, dar aveau conducte 
cățărându-se pe ziduri și turnuri cu apă caldă înălțându-se deasupra 
acoperișurilor. Nimeni nu arunca gunoiul pe fereastră și, chiar să fii 
și în toiul verii, nu vedeai canalele înfundate. 

Când se construise orașul, Pedantus folosise arhivele în urbanism 
ale lui E-II pentru planificarea sistemului de canalizare... și arma cu 
fascicul a lui E-II pentru menţinerea unui debit constant de apă pe 
tot parcursul anului. Asemenea modernizări subtile creaseră unul 
din cele mai sigure și mai primitoare locuri din lume. 

... lar acum, aici pe Strada Reginei, Ravna era la un pas de a se 
rătăci! Nu putea zări în față mai departe de doi metri, lanterna ei mai 
degrabă o încurca decât o ajuta să vadă drumul. Zăpada proaspăt 
așternută acoperea pe minut ce trecea toate urmele superficiale, chiar 
și urmele propriilor ei pași. Privind în sus, Ravna zări o lumină 
albăstruie neclară: probabil o lumină de la o fereastră. Hm. Pe vreme 
de furtună, chiar și pe o ploaie torențială în miezul noptii, putea 
aluneca pe lângă cea mai apropiată clădire și, cu o mână pe zid, se 
putea ghida pe măsură ce înainta. Acum însă, în această după- 
amiază, nămeții de zăpadă aruncată de la deszăpezirile din zilele 
trecute o împiedicau să ajungă lângă zidurile clădirilor. 

Merse înainte, socotind mijlocul străzii șanțul pe unde se putea 
merge cel mai ușor. Luminile rare licărind la ferestre erau stelele ei. 
Din patruzeci în patruzeci de metri ar fi trebuit să dea de un scuar cu 
o fântână arteziană. 

— Pssssst. 

Sunetul abia se simți prin perdeaua de fulgi, aproape 
confundându-se cu șoapta zăpezii. Fie auzul îi juca feste, fie o haită 


de Stilete încerca să-i atragă atenţia. Lăsă axul străzii și se îndreptă 
înspre locul de unde venise sunetul. Zări un șanț săpat în mormanul 
de zăpadă, unde trebuie să fi fost intrarea într-o alee sau stradă 
lăturalnică. Își ridică lanterna, îndreptând-o spre întunericul din față. 

Sâsâitul bizar încetă. În mijlocul cercului de lumină, zări o haită 
strânsă grămadă în zăpadă. Creatura îi făcu un semn ușor de salut. 

— Sabie aici. 

Vocea nu era mai mult decât o șoaptă și Ravna bănui că era 
direcționat doar spre urechile ei. 

- Mă întrebam dacă am putea sta puţin de vorbă. 

Ravna făcu un pas înainte și cercetă cu atenţie haita. Da, era 
Sabie, recunoștea doi dintre membrii lui după dungile de blană albă 
de la bot până în creștetul capului. 

— Ce dorești? 

Sabie se dădu în spate, făcându-i semn din capete să-l urmeze. 

— Vorbește mai încet. Unul din băieții lui Bili Yngva este cam la 
hmmm... — capetele i se înclinară ca și cum ar fi măsurat ceva — cam 
la treizeci de metri în spatele tău. Suficient de departe încât să nu 
observe pe unde te-ai abătut din drum. 

Of! Nu realizase că o urmărea cineva, la naiba, noua Ravna ar fi 
trebuit să fie mereu în gardă! Diminuă lumina lanternei, atât cât să-i 
lumineze pașii și pe cei mai apropiaţi dintre membrii lui Sabie. Haita 
o conduse până la capătul aleii, apoi cotiră de două ori. Sabie mergea 
în formație compactă. Ravna știa că zăpada camufla sunetele 
mentale la o distanţă de câțiva metri. Sabie probabil și-ar fi pierdut 
mințile dacă nu stătea grupat. Privind în sus, Ravna nu mai zări 
luminile albăstrui. Trebuie că se aflau într-una din ulițele lipsite de 
ferestre, înguste cât să încapă o singură haită. Astfel de străduțe se 
găseau peste tot în Insula Tăinuită, dar în oraș erau mai rar întâlnite. 

- Bun, spuse Sabie. Aici e suficient de ascuns. Omul care te 
urmărea va continua să meargă pe strada principală și e foarte 
posibil să ajungă până la porţile castelului înainte să realizeze că a 
fost păcălit. 

Haita chicoti viclean. Sabie urmărea prea multe seriale polițiste. 

- Mai avem foarte puţin de mers, șeful meu ne așteaptă. 

Ravna îl întrebă fără menajamente: 


— Jupuitorul, corect? 

- Hei, informația asta e strict secretă! răspunse Sabie cu o voce 
jignită. 

Pe măsură ce se afundau tot mai adânc în labirintul de ulite 
pustii, Ravna începu să devină tot mai alertă. Deși era acum convinsă 
că ultima parte a misiunii ei de spionare a Jupuitorului fusese pură 
pierdere de vreme, întâmplarea din această seară era o testare a 
teoriilor sale mult prea aventuroasă pentru gustul ei. Pășea încet în 
urma lui Sabie, fiind atentă la aleile întortocheate pe unde mergeau. 
Zăpada era înaltă și necălcată de picior de om sau Stilete. Ravna se 
întreba dacă, la cât de afânată era zăpada, ar putea alerga mai repede 
decât Sabie. În cele din urmă, haita încetini, șovăitor. 

— Șeful e la câţiva metri în față, lady Ravna. 

În lumina slabă a lanternei i se păru că își înclinase grațios 
capetele invitând-o să o ia înainte. 

Zarurile fuseseră deja aruncate, deci: 

- Mulţumesc, Sabie. 

Luându-și un aer superior, îl bătu ușor pe cap pe cel mai apropiat 
dintre ei și păși înainte. 

Umbre și perdele din fulgi de nea. Deci cum putea Jupuitorul 
urca neobservat până în vârful Dealului Navei Stelare? Aici nu era 
Insula Tăinuită, cu vechiul labirint de pasaje secrete. 

Mări luminozitatea lanternei și o învârti în jurul ei. Văzu nămeti 
care îi ajungeau până la umăr și ziduri înalte din piatră și bârne din 
lemn, lipsite de ferestre. Nu ajunseseră într-o fundătură. Era mai 
mult un fel de intersecție în formă de T... și o haită stătea adunată în 
dreptul uneia dintre ieșiri. Era un cvintet, cu unul din membri așezat 
într-un cărucior ca o roabă. OK, încurajator și greu de crezut în 
același timp. 

Ravna veni în faţa lui și înclină ușor capul: 

- Jupuitorul-Iyrathect, spuse ea folosindu-i numele întreg. 

O încercare timidă de a-ți aminti de cele trei cincimi bune ale tale. 

Ca de obicei, vocea Jupuitorului suna vicleană și misterioasă. 

- Plecăciuni, lady Ravna. Nutream speranţa că într-o zi vom 
purta o conversație privată și iată că vremurile au lucrat în favoarea 
noastră chiar mai cu zel decât ne-am fi așteptat. 


Ravna încercă să facă o glumă. 

— Păi, puteai consulta buletinul meteo înainte, la fel ca toată 
lumea. 

- Hm, da. Cu toate acestea, n-aş fi vrut să mai amân întrevederea 
noastră. Putem face câțiva pași împreună? 

Boturile se întoarseră către poteca din spatele lui. 

— Această alee se intersectează puțin mai încolo cu Strada Reginei. 
Cu putin noroc, băiatul lui Nevil nici nu va băga de seamă că ai făcut 
un mic ocol. 

— În acest caz, să mergem, ia-o înainte. 

Jupuitorul se ridică pe picioare și se luptă să întoarcă roaba. 
Ravna întinse mâna să-l ajute. 

- Nu, nu, mă descurc foarte bine. 

Vocea îi suna tăioasă, dar își mai pierduse ceva din viclenia 
obișnuită. Cei mai mulți membri ai lui erau sănătoși, dar când îl 
vedea manevrând căruciorul în care se afla membrul schilod, Ravna 
își imagina un bătrân din timpuri medievale, abia târându-și ultimii 
ani din viaţă. Mulţi educatori de prăsile l-ar fi sfătuit să-și 
abandoneze membrul slăbit. 

După un moment, haita era pe picioare și începu să meargă 
înainte clătinat, dar suficient de repede ca un om pășind încet. 

Cu toate acestea, într-un mod cu totul inexplicabil, acest moș olog 
izbutise să se strecoare, în toiul viscolului, în inima celui mai păzit 
oraș al Regatului, pe sub nasurile Cioplitoarei-în-lemn. 

— Cum ai reușit să ajungi aici, Jupuitorule? Eu credeam că ești în 
Insula Tăinuită... 

Ravna auzi obișnuitul râs viclean. 

- Acolo am și fost, așezat cu botul pe labe, cuminte, în vechiul 
meu castel, cu poliția Cioplitoarei-în-lemn păzind intrările, câte trei 
haite la o poartă și camerele de supraveghere secrete cu ochii pe cele 
mai tainice odăi în care îmi fac veacul. Da, știu despre camerele 
respective. Și mai știu că Cioplitoarea-în-lemn știe. Doar că ea nu mă 
poate vedea atunci când sunt în alte camere sau jos în catacombe. 
Am ieșirile mele secrete din castel și câțiva supuși cu adevărat loiali. 
Acum, când Canalul e îngheţat, e ușor pentru mine să mă strecor pe 
uscat. 


De fapt, Ravna știa că Jupuitorul se folosise de asemenea 
vicleșuguri în trecut, pentru a vizita ce mai rămăsese din Otel, la azil. 
Nu îi povestise Cioplitoarei-în-lemn, pe de o parte pentru că vizitele i 
se păruseră nevinovate și pe de altă parte pentru că i-ar fi dezvăluit 
sistemul de supraveghere magic (actualmente făcut praf). 

— Aha, deci pe gheaţă te-ai strecurat. Totuși, asta e la șase sute de 
metri depărtare de locul unde ne aflăm acum. Cum ai ajuns tocmai 
până aici neobservat? 

- Ei. În funicular cu siguranță am fost observat. 

Îi trimise o privire vicleană. 

— Cine știe, Ravna? Sunt maestru în arta deghizărilor, poate am 
venit separat. 

O lăsă o clipă să proceseze ideea. 

— Dar îţi voi dezvălui un secret, să-i spunem o dovadă a bunelor 
mele intenții. 

Sau o dovadă a bine-cunoscutei vanități a tuturor progeniturilor 
Cioplitoarei-în-lemn. 

— Vezi, în timp ce tu, Cioplitoarea-în-lemn și Pedantus vă felicitati 
reciproc pentru sistemul de apă și canalizare, eu eram mai degrabă 
interesat de harta de erori întocmită de E-II. Folosindu-mă de harta 
respectivă, a fost o muncă ușoară... — de fapt nu chiar ușoară, mi-a 
mâncat ani din viață calvarul de a lucra chiar sub nasul Cioplitoarei- 
în-lemn — ... să sap câteva trepte. Sunt amărâte și înguste, aproape la 
fel de strâmte ca tunelurile mele din castel. Îţi mai amintești de ele? 

- Da, răspunse ea scurt. 

Amdi și micul Jefri fuseseră aproape arși de vii în niște galerii 
subterane, deși nu din ordinul Jupuitorului, ci din comanda lui Otel. 

- Dar prin acele tuneluri nu poți merge cu roaba. 

— Adevărat. Pe scări, folosesc o bandulieră specială pentru 
Vârfuri-Albe - schilodul — cu toate acestea, urcușul este un adevărat 
chin. Nu-i așa, Sabie? 

- Da, șefu'. 

Vocea venea chiar din spatele ei. Ravna tresări și se întoarse. 
Sabie mergea practic la un pas în urma ei, fapt care îl aducea la doar 
doi metri în spatele Jupuitorului. Era o apropiere uimitoare pentru 
Stilete. Omătul atenua considerabil sunetele mentale... sau poate 


Sabie era unul din bătrânii veste-albe, un Lord Jupuitor. Aceștia 
fuseseră antrenați să renunţe la fragmente de identitate atunci când 
stăpânul le-o cerea. 

— A trebuit să-l car pe Vârfuri-albe o sută cincizeci și unu de 
trepte, continuă Jupuitorul. Va fi și mai dificil la coborâre. Ajungem 
acasă abia mâine la crepusculul amiezii. 

— Bine, răspunse Ravna încercând să mimeze nonșalanța. Ai 
împărțit un secret cu mine. Ce dorești? 

— Vreau doar să fiu de folos, milady. Același lucru vi-l spun 
mereu, ție și co-reginei, din prima zi în care tu și ea ați dat ochii cu 
Noul Eu. 

- Dar Cioplitoarei-în-lemn nu-i mărturisești acest lucru? 

— Ah, din păcate ea e atât de paranoică! 

Făcu o pauză în care se luptă să strecoare căruciorul printr-o 
depresiune în mormanul de zăpadă. 

— lar acum, mă tem că avem de-a face cu o nouă Cioplitoare-în- 
lemn. Nu, noua regină nu e malefică, ci poate chiar ceva mai grav! E 
nesăbuită... 

Vorbele îi fură acompaniate de un râset înfundat din care 
răzbătea o undă de părere de rău. Jupuitorul era foarte fluent în 
vorbirea omenească și nuanțele asociate, dar uneori se lăsa dus de 
val și făcea combinații complet lipsite de noimă. 

— Nesăbuită? Sunt sigură că Cioplitoarea-în-lemn este conștientă 
de faptul că Nevil încearcă să o manipuleze. 

— A, bineînţeles! Ea crede că deţine controlul. Doar că se înșală 
amarnic... în fine, eu mă ofer să vă dau o mână de ajutor să ieșiți din 
această porcărie. Sunt mai abil decât Cioplitoarea-în-lemn chiar și 
atunci când era în floarea puterii. lar tu... 

- Eu sunt netoata care nu a văzut conspirația chiar sub nasul ei. 

Căruciorul Jupuitorului se opri deodată. Toţi membrii lui o fixau 
cu privirea și vocea îi răsună serioasă și sinceră. 

- Nu, Ravna. Nu ești netoată. Eşti doar naivă, prea bună la inimă 
pentru această lume crudă. Printre semenii mei, eu nu am văzut 
atâta bunătate decât la haitele nebune și la sfinți. Spune-mi, așa sunt 
oamenii din civilizațiile stelare? Există lumi în care cei care gândesc 
la fel ca tine pot supraviețui? 


Mă străduiesc să mă schimb! Cu voce tare, îi răspunse: 

— Și Stiletele au naivii lor. Ce spui de Tyrathect? 

- Ah, mă rog, dar ea nu a supraviețuit ca o haită întreagă, am 
dreptate? 

Jupuitorul se scutură, privindu-se unul pe celălalt. 

— Tyrathect avea suflet mare, o adevărată pacoste în viața mea 
altfel fericită. 

Își îndreptă un bot spre membrul invalid. Picioarele din spate ale 
creaturii erau ascunse sub pături, dar ochii îi erau mari și întunecați 
și în acest moment o priveau intens pe Ravna. 

— Trebuie să te avertizez că dacă Vârfuri-albe moare înaintea 
celorlalți, lucrurile vor deveni dintr-odată foarte interesante pentru 
Domeniu. 

Scoase un oftat teatral. 

— Între timp, mă voi delecta pe post de consilier secret al 
Maiestăţii Tale, Ravna. Te rog, sunt la dispoziția ta. 

Făcură câţiva pași în tăcere. Pe Puteri! O multitudine de 
consecințe, bune și rele, în toate părțile. Dacă Cioplitoarea-în-lemn 
credea că Ravna și Jupuitorul conspirau împotriva ei? Dacă 
Jupuitorul se folosea de Ravna, la fel cum o făcuse și Nevil? În urmă 
cu câteva zile, descoperise un program de analiză a riscurilor și 
pericolelor, care probabil i-ar fi prezentat sute de posibilități riscante 
în această situație. Trebuie să stau de vorbă cu Jo și Pelerinul. Între timp, 
aici și acum, ce să spună ea? Afurisita de haită o lăsa să fiarbă în suc 
propriu. 

— Bine, Jupuitorule, sfatul tău este bine-venit. Dar asta nu mă 
obligă în niciun fel în ceea ce te privește. 

- Desigur, desigur. lar această primă întrevedere a fost doar 
pentru a stabili regulile frumoasei noastre viitoare colaborări. Am o 
informație majoră și mai multe fapte mărunte. Vezi tu, Nevil te-a tras 
rău pe sfoară. 

— Asta e o informaţie secretă? 

- Ei, nici acum nu știi adevărul adevărat. lar Cioplitoarea-în- 
lemn, aroganta mea creatoare, este la fel de ignorantă. Ea crede că 
Nevil e doar un diletant sărac cu duhul. 

— Tu crezi că e mai mult decât atât? 


— El însuși, categoric nu. Dar ce vă scapă vouă este că Nevil e 
doar o unealtă în slujba unor minţi mai malefice decât el. 

- Poftim? Eu îi știu pe Copii și niciunul din ei nu este de teapa lui 
Nevil. 

- De acord cu tine. Partenerii lui Nevil sunt Stilete... și din afara 
Domeniului. 

Jupuitorul își continuă drumul, lăsând-o pe Ravna în urmă, 
nemișcată pentru o clipă în mijlocul ninsorii. 

— Imposibil! spuse ea și grăbi pasul pentru a-l ajunge. 

- Copiii mai mari nici nu au prieteni apropiați printre Stilete. 
Nevil Storherte cu siguranţă nu are. 

Atitudinea lui Nevil față de Stilete era destul de cordială, însă 
Ravna îl suspecta că este la fel de rasist ca toţi straumerii extremiști, 
al căror scop principal era atingerea unei forme de Transcendenţă. 

Jupuitorul ridică din umeri. 

- Nu am spus că ar fi prieteni. Ei se folosesc de Nevil și Nevil 
crede că se folosește de ei. Combinatia este periculoasă, mai ales 
dacă nici tu, nici Cioplitoarea-în-lemn nu cunoașteți povestea. 

Cu siguranță! Ravna încetini din nou, uimită de ce auzea... cu 
toate că unele detalii nu aveau nicio logică. 

Dar Jupuitorul nu încetinea. Spuse ceva în limbaj inter-haită pe 
un ton interogativ, însă Ravna nu putea distinge mai mult decât 
simple sunete. O secundă mai târziu, auzi și un răspuns venind de la 
membrii din față. 

— Ah, se întoarse vorbind din nou spre ea, mă tem că întrevederea 
noastră trebuie să se încheie acum. Suntem aproape de capătul aleii 
noastre strategice, iar tu trebuie să te întorci pe drum, înaintea 
spionului. Îi voi da toate detaliile, curând. 

Unul dintre ei se întoarse la ea și, apucând-o cu botul de mănuși, 
o trase înainte. 

— Dar, dar... 

Toate minutele prețioase irosite pentru a-i stârni interesul și acum 
nu mai avea timp de detalii! Poftim Jupuitorul! Ravna se înțepeni în 
călcâie: 

— Așteaptă! 

Șoapta ei sună ca un șuierat. 


- Nu are nicio logică! O conspirație internațională a Stiletelor? 
Cine e implicat? Și cum de cunoști tu detaliile? 

Jupuitorul nu-i lăsă mănușile, însă vocile lui se făcură auzite de 
jur împrejurul ei. 

— Cum crezi că le știu, draga mea? Conspiratorii au impresia că 
sunt de partea lor. 

Doi dintre ei veniră în spatele ei și o împinseră pe Strada Reginei. 

- Acum, fuguța! 

Aceste din urmă cuvinte fură atât de încet rostite, încât se 
pierdută în murmurul zăpezii. 


Capitolul 15 


Johanna și Pelerinul fură amândoi de părere că Cioplitoarea-în- 
lemn trebuie să afle imediat veștile de la Jupuitor. Pelerinul se 
întoarse în următoarea seară: 

- l-am transmis afirmaţiile Jupuitorului, fără să-i dau prea multe 
detalii în privința momentului și împrejurărilor în care v-aţi văzut. 

— Te-a crezut? întrebă Ravna. 

— Ce are de gând să-i facă Jupuitorului? întrebă Johanna. 

Pelerinul râse încet. 

- Nu cred că Jupuitorului ar trebui să-i fie teamă mai mult decât 
până acum. Cel puţin nu pe moment. Cioplitoarea-în-lemn pare într- 
o dispoziţie îngăduitoare. Din spusele ei, își dăduse mai demult 
seama că Jupuitorul conspira cu Prodotus și/sau Magnatul și nu e 
nicio surpriză că cei doi fac tot ce le stă în puteri să-l manevreze pe 
Nevil. Și m-a rugat să te felicit, Ravna. 

— Pentru ce? 

— „Să-i transmiti prostuței de Ravna că este cu un pas mai 
aproape de a-și da seama ce pericol mârșav este Jupuitorul.“ 

Pelerinul începuse deodată să vorbească folosind glasul 
Cioplitoarei-în-lemn; era mai degrabă o reproducere a mesajului 
decât o imitare. Ravna își dădu seama că rămăsese cu gura căscată. 

- Dacă ar fi așa, de ce ar mai veni Jupuitorul la mine cu această 
poveste tocmai acum? 


Pelerinul ridică din umeri. 

- Cioplitoarea-în-lemn crede că este doar sadismul bătrânului 
Jupuitor; la o adică, nu ţi-a oferit niciun detaliu. Eu, personal, nu 
cred că Jupuitorul-Iyrathect este sadic în fondul lui sufletesc, ci doar 
își dorește să fie. 

Johanna îi anulă teoria cu un gest al mâinii. 

— Dar dacă avem de a face cu ceva mai mult decât jocurile 
Jupuitorului, dacă Prodotus chiar îl folosește pe Nevil..., spuse ea cu 
o privire chinuită. Îl cunosc bine pe Prodotus, un politician diletant 
și moale precum Nevil nu are nicio șansă în fața lui. 

Comentariul ei păru să-l dezmeticească pe Pelerin. Rămase tăcut 
o vreme, apoi vorbi cu o voce serioasă. 

— Da, ai dreptate. Trebuie să-l descoasem pe Jupuitor, să aflăm cât 
mai multe detalii. 

— Apoi, poate să-l avertizăm pe Nevil, spuse Johanna. Acestea 
sunt jocuri mult prea periculoase pentru el. 


Capitolul 16 


— Ce vrea să spună cuvântul „cotoroanță“? întrebă Belle arătând 
cu botul spre pagina cărții de povești a lui Timor, „Basme din Vechea 
Nyjora“. 

- Ă-ă...nu știu, răspunse el, încruntându-se nedumerit. Dar 
putem căuta cuvântul data viitoare când mergem pe E-Il. 

Cu ani în urmă, când Belle îl întâlnise pentru prima oară pe acest 
Copil, o asemenea întrebare ar fi provocat un atac de panică. Băiatul 
ar fi făcut ochii mari la auzul unei întrebări al cărei răspuns nu îl 
cunoștea. Era cea mai bună dovadă pentru ea că aceste creaturi 
fuseseră cândva atotștiutoare. 

Acum, dacă era pus în dificultate, Timor întreba pe altcineva sau 
mergea în sala de pe E-II sau încropea un răspuns cu noțiunile pe 
care le avea la îndemână. În acest moment, băiatul dădea paginile 
cărții înainte și înapoi, degetele lui subţirele și dibace întorcând foile 
pe toate părțile. 

- OK! Aici, la pagina treisprezece, arheologul înțelept vorbește 
despre doamna care e numită „cotoroanţă“ la pagina patruzeci. El 
spune că ea e „frumoasă ca o ciumăfaie“. 

— Belle înseamnă frumos, spuse ea. 

Belle fusese printre primele Stilete care își luaseră nume omenesc, 
după ce fusese alungată din palatul Cioplitoarei-în-lemn, iar numele 
de „Sfătuitoare-Înţeleaptă“ devenise ținta ironiilor celorlalți. 


Colțurile gurii lui Timor se ridicară într-un zâmbet. 

— Știu. Îmi aduc aminte că în „Prinţesa și crinii mlaștinilor“ 
ciumăfaia era o floare. Deci „frumoasă ca o ciumăfaie“ înseamnă 
frumoasă ca o floare. 

— Hmm... 

Poate ar trebui să-și spună Frumoasa Ciumăfaie sau Ciumăfaia 
Cotoroanţă. Suna destul de poetic. Se jucă în minte cu aceste nume în 
vreme ce Timor se întoarse la lectura cu voce tare a poveștii. Cândva, 
Belle ascultase cu atenţie, încercând să învețe cât mai multe lucruri 
din astfel de istorii tipărite la inițiativa celor două regine. Din ele 
puteai înțelege planurile mărețe ale Ravnei Bergsndot. Asta înainte 
ca așa-zisa co-regină să cadă în dizgrație. 

Iar poveștile din cartea aceasta? Dacă făceai abstracție de oribilul 
decor tropical și de ciudăţenia inevitabilă a rasei umane, poveștile 
semănau foarte bine cu basmele populare din regatele Stiletelor. 
Ravna le vorbise despre Nyjora de nenumărate ori în discursurile ei, 
pretinzând că era un model pentru civilizaţia pe care încerca să o 
construiască aici. Acest lucru o captivase inițial, dar, deși tuturor le 
plăceau poveștile, la urma urmei erau pură ficțiune. Trăgând cu 
urechea la discuţiile Copiilor, Belle ajunsese să-și dea seama de cât 
de proastă era de fapt Ravna Bergsndot. Istoria Nyjorei însemna ceva 
profund doar pentru ea, însă pentru Copii nu era altceva decât un 
basm, precum cele din cartea lui Timor. Dacă ar fi întrebat-o cineva 
pe Belle ( Frumoasa Ciumăfaie Cotoroanţă... suna chiar mai bine!), i- 
ar fi spus că Ravna Bergsndot se îndrepta cu pași repezi spre 
prăpastie. Fapt care se și petrecuse. 

Însă exista o diferență mare între Ravna și Belle: Ravna locuia 
într-o casă cât un palat. Treptat, Belle înțelesese subtilitatea politică 
din spatele acestei manevre. Va veni o vreme când Nevil Storherte nu 
îi va mai putea ignora pe Belle și pe Timor al ei... 

— Îmi pare rău, dar cotoroanţa până la urmă se dovedește a fi o 
femeie rea, spuse Timor închizând cartea și întinzând brațul pentru a 
îmbrățișa pe membrul cel mai apropiat de el. Vrei să citim altceva în 
seara asta? 

De obicei, Belle era mai atentă la spusele băiatului. Dar acum tot 
ce își amintea fiecare dintre membrii ei era privirea lui Timor 


îndreptată spre ea în urmă cu câteva minute, când era absorbită de 
propriile gânduri. Băiatul era în stare să pălăvrăgească despre vrute 
și nevrute chiar și atunci când nu citea cu voce tare. Nu era natural — 
sau cel putin, nu pentru Stilete — să vorbească despre atât de multe 
lucruri fără să scoată nici cel mai mic sunet mental. Pentru o 
fracțiune de secundă, fu tentată să-i mărturisească neatenţia ei. 
Timor părea să ghicească uneori că ea era cu gândurile în altă parte. 
Însă acum, Belle nu-i spuse nimic. Mai târziu, când Timor avea să 
adoarmă, Belle se va strecura înapoi în cameră și va afla totul în 
legătură cu respectiva cotoroanţă. Poate va citi cartea de la cap la 
coadă, să termine cu misterul. Dar dacă o va termina înaintea lui 
Timor, următoarele câteva seri vor fi chiar plictisitoare. 

Afară, ceva greoi se auzea tropăind pe stradă, ca și cum ar fi 
trecut o echipă de șase kherporci, trăgând mai multe carete. Trebuie 
să fie ceva mare, dacă pătrundea prin izolația antifonică cu care erau 
căptușiți pereţii. Scârțâituri și șuierături ascuțite precum roțile unei 
șarete aruncând pietre de pe drum în zidurile caselor. Căsuţa lor se 
afla la periferia sudică a orașului, chiar pe Centură. Când fusese 
construită, strada era atât de lată și de perfect netedă, încât Belle 
crezuse că pe Cioplitoarea-în-lemn o lovise nebunia imperială. Acum 
însă, văzând tot traficul care se îndrepta spre Port, Belle își schimbase 
(în sinea ei) părerea. 

Fu cât pe ce să iasă afară să strige la cei care treceau. Dar se 
răzgândi și își îndreptă atenţia spre chestiuni mai practice. 

— Timor, nu crezi că e nedrept ca noi să locuim în această 
cocioabă? 

Nu conta că avea lumină și căldură cât ai bate din labe, chiar și în 
toiul iernii. Nu conta că respectiva cocioabă era mai confortabilă 
decât orice palat din lume înainte de venirea Copiilor cerului. Conta 
doar că, prin comparaţie cu locuinţele altora, ei trăiau în sărăcie. 

Timor o mângâie pe grumaz, încercând să o consoleze. Se 
obișnuise atât de mult cu el, încât mângâierea lui chiar o reconforta. 
Belle încercă să alunge acest gând. Băiatul ar trebui să fie mai 
revoltat împotriva situației lor decât ea. Marele noroc al lui Belle era 
că avea propriul ei tovarăș om, însă marele ei ghinion era că Timor 


Ristling se dovedise a fi cel mai îngăduitor, cald și rezonabil individ 
pe care îl cunoscuse vreodată. 

- Putem locui la internat, Belle, cu ceilalți Copii și prietenii lor 
Stiletele. Sau am putea sta în gazdă la una din noile familii. Cum ar fi 
cei din familia Larsndot, pe Insula Tăinuită. Am crezut că vrei să 
stăm separat de ceilalți. 

Dacă Timor ar fi fost unul dintre ceilalți consilieri pe vremea când 
Belle era încă „Sfătuitoare Înţeleaptă“, ea ar fi putut băga mâna în foc 
că acest răspuns al lui era un contraatac diabolic de subtil. Dar, venit 
din partea lui Timor, era convinsă că fusese doar o replică 
nevinovată. Normal că Belle voia să stea la casa ei! Altfel cum ar fi 
putut păstra copilul doar pentru ea, să nu se înhăiteze cu alți oameni 
sau chiar cu alte Stilete? Timor fusese cartela ei de masă vreme de 
aproape nouă ani. Dacă și-ar pierde statutul de îngrijitoare, nu și-ar 
mai putea permite să trăiască nici într-un astfel de bordei. 

- Nu, spuse ea și scoase un sunet ca un oftat omenesc. Doar că eu 
cred că tu meriți mai mult. Știi că eu vreau ce e mai bine pentru tine. 

— Ah, Belle! 

Timor puse cartea jos și se întoarse printre cei patru membri ai ei. 

- Dacă chiar îți dorești un loc bun, aș putea să-i spun Ravnei. 
Doar că nu-mi place să fac asta. 

Cui îi pasă de Ravna? gândi Belle, dar nu o spuse cu voce tare. 
Două-picioare Bergsndot nu mai era la putere, ajunsese doar un 
jucător undeva în decor. Pe de altă parte, Timor era din ce în ce mai 
bine văzut, deși el nu părea să observe. Când erau în Sala de 
Consiliu, Belle stătea întinsă la picioarele lui, prefăcându-se că 
doarme. 

Din câte înțelesese Belle, părinții lui Timor aveau același statut 
social ca al unui colector de leșuri în Domeniu. Timor moștenise 
talentul părinților săi... dar cumva aceste abilități erau rar întâlnite și 
la mare cinste aici. Nevil și prietenii lui nu îl plăceau pe Timor. Nu 
agreau părerile lui sincere și efectul pe care el îl avea asupra 
Copiilor. Oricum ar fi, Timor este singurul meu atu! Cel mai important 
era să aleagă momentul potrivit pentru a-l folosi împotriva lui Nevil 
și a prietenilor lui. Începu să facă aluzii subtile: 


— Poate ar trebui să discutăm cu Nevil sau cu tipul acela drăguţ, 
Bili Yngva. 

- Poate, spuse băiatul căscând. Sunt prea obosit să mai citesc 
acum, mă duc la culcare. 

Când Timor fusese doar un pui de om, ea obișnuia să îl bage în 
pat în fiecare seară. Acum era un ritual inutil, însă băiatul rămăsese 
la fel de măruntel la trup ca atunci. Nu crescuse la fel ca ceilalți 
Copii. Mai existau și alte probleme: obosea atât de ușor și încă avea 
nevoie de foarte mult somn. Chiar dacă el i-ar rămâne prieten loial, 
tot ar putea fi o carte proastă pentru ea. 

Îl conduse și îl urmă pe Timor pe scări spre micul dormitor. În 
capul treptelor se afla unul din acele minunate întrerupătoare de 
lumină. Cu un singur bot atingeai butonul și în încăpere se revărsa o 
lumină albăstruie dintr-un pătrat ceramic montat în perete. 

— Hmm, lumina e cam slabă, spuse ea. 

— Este în regulă, doar că în cameră e mai rece decât de obicei. Or 
fi probleme cu conductele de abur. 

Acest lucru se întâmpla mai tot timpul. Căsuţa lor fusese printre 
primele echipate cu un turn de încălzire, deci avea aparatura cea mai 
învechită. 

Frigul din această seară era un motiv întemeiat pentru o 
reclamaţie. Belle verifică geamurile. Erau închise bine, înăuntru nu 
pătrundea nici firicel de vânt. Cel mai apropiat felinar de pe stradă 
era defect, deci nici cu iluminatul nu stăteau prea bine. Hai că se 
făcea o listă bunicică de plângeri când aveau să meargă în audienţă. 

Ceilalți membri ai ei erau ocupați să-l învelească pe Timor. 

— Vom pune încă o pătură pe noi, spuse ea. 

Așternu mai multe pături și, deasupra lor, cuvertura zdrenţuită 
verde, premiul ei de la ultimul naufragiu adevărat. În ziua aceea 
fusese la un pas de a pierde loialitatea lui Timor. O acuzase că 
jefuiește făpturi în pragul mortii. Ha! Dar murise careva? Nici măcar 
o singură haită. Și ce mai rămăsese din gloata de Tropicali erau acum 
bine mersi în seminebunia lor. În plus, nimeni nu venea să caute 
lucruri pierdute pe mare. 

Belle își folosise acele ei vechi de os pentru a coase în jurul 
găinilor-broaște. Era o muncă grosolană, cusăturile neregulate. 


Trecuseră câteva generații de când nu mai cususe, niciunul dintre 
membrii în viață nu avea o amintire proprie despre cusut. După opt 
ani, aţa începea să se destrame și materialul era plin de găuri de 
insecte. Acum Timor era cel care insista să păstreze vechitura. 

— E destul de cald? întrebă ea. 

- Da, e suficient, răspunse el, mângâind-o pe creștetul cel mai 
apropiat. 

— Atunci mai stau puţin să ascult. 

Și aceasta făcea parte din ritual. Unul din membrii lui Belle se 
urcă la picioarele patului și se așeză pe cuverturi. Un altul se lungi 
pe podea lângă pat. Alţi doi stăteau la un metru distanţă, ascultând 
și privind. Stinse lumina. 

— Somn ușor, Timor. 

- Somn ușor, Belle. 

Acum în cameră era întuneric deplin. Într-o asemenea noapte de 
iarnă, cu lumina de pe stradă stinsă și cu norii grei pe care îi 
observase mai devreme, era prea întuneric chiar și pentru ochii lui 
Timor. Pe de altă parte, ea auzea orice sunet. Și când emitea sunete 
mentale, tot auzea pereții și podelele. Dacă se străduia, putea 
distinge conturul feței lui Timor. Inima și plămânii lui făceau un 
zgomot atât de puternic, încât ea putea fără niciun efort să-i 
ghicească silueta pe sub pături. 

Cu șapte sau opt ani în urmă, când era proaspăt ieșit din 
hibernoterapie, Timor plângea până adormea în fiecare noapte, 
plângea pentru părinţii pierduţi, pentru lucrurile pe care nu și le 
explica nici măcar atunci când era treaz. În acei primi ani, Belle 
stătea cu doi dintre membrii ei pe pat, strângându-se în el. Dar 
trecuseră ani buni de când nu mai plânsese și acum spunea că e prea 
mare să mai fie alintat, dar tot îi plăcea să o simtă o vreme stând în 
preajma lui, ascultând în întuneric. 

Chiar îi convenea. Întotdeauna îi plăcuse să rumege lucrurile, să 
facă planuri, strategii și manevre. Nu avusese niciodată o inteligență 
spontană, nici pe vremea când era Belle Ornrikakihm și nu Belle 
Ornrikak. Cu Ihm moartă, rămăsese doar în patru membri. Un 
cvartet putea fi inteligent. De cele mai multe ori, era neinteresant și 
lipsit de imaginatie. Uneori, stând în întuneric, Belle ţesea, încet, pe 


îndelete, tot felul de strategii, întrebându-se dacă se mintea singură 
crezând că într-o zi planurile ei vor da roade. 

Timor încă era treaz și agitat, dar îl simţea obosit. Interesant câte 
lucruri îi transmitea, deși gândurile lui erau mute. Uneori chiar și în 
tăcere îi era un membru folositor: putea ajunge mai sus decât ea, fără 
a fi nevoit să se cațere. Degetele lui puteau rezolva probleme în care 
boturile ei s-ar fi încurcat. În plus, era la fel de deștept precum o 
haită întreagă și, la fel ca toți oamenii, avea idei dintre cele mai 
neobișnuite. 

Iar o haită inteligentă vedea puterea acestor idei. 

Ah, de-aș mai fi eu consilier regal... Blestemata de Cioplitoare-în- 
lemn întotdeauna îi favorizase pe Prodotus și Pedantus, propriile ei 
progenituri. Dacă aș fi intuit că Prodotus era trădător, l-as fi putut 
demasca și acum aș fi fost numărul doi în regat. Oftă. Se apropia de 
coșmarul pe care îl trăia din ce în ce mai des în ultima vreme: 
conștientizarea că poate niciodată nu se va mai putea ridica din 
groapa pe care singură și-o săpase. Nu era foarte inteligentă și acum, 
cu Ihm moartă, își pierduse ultimul membru fertil. 

Cât timp Ihm era încă în viață, Belle avea posibilitatea de a face 
schimb de puiandri cu o altă haită. Dar nici ea nu încercase niciodată 
suficient de mult să-și găsească pe cineva, sau poate nici chiar atunci 
când era un cvintet nu atrăgea pețitori. Acum nu era decât o haită de 
patru femele urâte. Strategiile ei nu aveau s-o ducă niciodată atât de 
sus încât să i se ofere puiandri pe alese. La drept vorbind, 
posibilitățile ei erau foarte limitate. Putea merge la Fragmentarium 
să adopte vreo răpciugă. Să fugă de ea însăși. Sau să moară pur și 
simplu una câte una, până când nu mai rămânea nimic din ea, la fel 
ca bietul Timor, într-o zi. 

Timor tot nu adormise. 

Astă-seară ar putea fi una din acele rare nopți în care rămânea 
treaz după ce adormea Belle. Băgă de seamă că băiatul tremura. 
Camera trebuie să fi fost prea rece pentru el, cu toate păturile cu care 
îl înfășurase. Nu-i spusese nimic, dar el niciodată nu se plângea de 
nimic. Înseamnă că era ceva în neregulă cu setările casei. Mâine va 
avansa planul ei și îi va băga pe gât lui Nevil chinul lui Timor. Ea și 
cu Timor vor trage cât mai multe foloase de pe urma acestui afront. 


Dar dacă Timor se îmbolnăvea? Era atât de fragil, și putea muri 
tot deodată! Ea n-ar mai rămâne cu nimic. 

Trebuia să facă ceva chiar în această seară. Ar putea suna să facă 
o plângere... presupunând că telefoanele mai funcționau. Se gândi o 
clipă cum erau alimentate casele cu electricitate. Profesorii de la 
Academia Copiilor explicaseră acest lucru atât de detaliat, încât Belle 
nu își mai amintea aproape nimic. Apa fierbinte emană vapori care 
„fac ceva“. Deci o conductă de apă fusese instalată de-a lungul 
Străzii Reginei cu un racord pentru fiecare casă din apropiere. Magia 
oamenilor cerului consta în faptul că nu aveau nevoie de o mie de 
cuptoare să facă aburul. 

Nava spaţială Excentric II avea foc nelimitat înăuntru și putea 
transmite acea căldură în orice punct din raza vizuală a trapei 
superioare. (la gândiți-vă la asta, dușmani ai Domeniului! Belle se 
întrebase de multe ori de ce Ravna și Cioplitoarea-în-lemn nu se 
foloseau de această armă letală. Pe vremea când încă o mai avea pe 
Ihm, Belle ajunsese la concluzia că singura explicaţie pentru 
indulgența oamenilor era că resursa de căldură era limitată. Nu mai 
ținea minte raționamentul care dusese aici, dar concluzia îi rămăsese 
impregnată în mintea pe care o mai avea.) În orice caz, casele mai 
apropiate de Strada Reginei aveau vedere directă la navă. Ele nu 
aveau să sufere niciodată de lipsă de căldură, iar aburul generat mai 
ajuta și la alte trucuri mai mici, cum ar fi luminile. Și telefonul? 

Se strecură încet jos din pat și se îndreptă pâș-pâș spre scări. 
Aproape ajunsese în capul treptelor când auzi vocea lui Timor, 
șoptită și pe jumătate adormită. 

— Eşti foarte bună, Belle. 

- Ă-ă ... da. Noapte bună. 

Ce-o fi vrut să spună cu asta? 

Acum, revenită în sufrageria de la parter, apăsă întrerupătorul 
veiozei. Lumina ei era atât de slabă, încât abia putea vedea în 
cameră. Presiunea aburului trebuie să fie aproape de zero. Traversă 
încăperea, evitând cu ușurință prostioarele pe care ea și Timor le 
colecționaseră de-a lungul timpului. Prea multe prostii. Și prea multe 
cărți. Le dădu la o parte, căutând telefonul. Era făcut să poată fi 
folosit și de oameni, și de Stilete. Un cvartet îl putea ușor manevra. Și 


încă mai era suficient de inteligentă încât să-și exprime indignarea în 
numele lui Timor Ristling. Bietul copil putea să moară în aceste 
condiţii teribile! 

Într-un fel sau altul, vor primi casa pe care o meritau. Nu-ţi irosi 
furia cu robotul navei. Excentric II avea un robot care imita vocea 
omenească (atunci când vorbea pe un ton normal), dar era la fel de 
prost ca un solitar la care vorbea gura fără el. Anul trecut confundase 
robotul cu un om adevărat și se răţoise la el câteva minute, fără 
niciun rezultat, bineînţeles. Nu, trebuia să spună doar că se numește 
Belle Ornrikak, prietena lui Timor Ristling, cu un apel de urgenţă 
pentru hmm... Nevil? Ravna? Măcar să se rățoiască la o persoană 
reală. 

Ridică receptorul apropiindu-l de una din urechile pentru sunete 
de joasă frecvenţă. Nu se auzea niciun fâșâit pe fir, pârâiturile și 
pocniturile cu care se obișnuise. Mârâi o înjurătură ultrasonică. 
Vasăzică aburul chiar era necesar pentru buna funcţionare a 
telefoanelor. Belle tropăi în jurul camerei, lovind cu picioarele tot ce 
se afla în calea ei... dar încet, să nu-l deranjeze pe Timor. Vor mai 
trece ore bune până când mânia ei împotriva incompetenților de la 
putere avea să se potolească. Un politician adevărat ar folosi acest 
prilej pentru a-și ascuți retorica, dar ea nu avea dispoziția necesară. 
Și de fapt... Belle își deschise gurile și clătină din capete. Putea simţi 
o pișcătură ușoară de îngheț pe vârfurile limbilor. Chiar devenea din 
ce în ce mai frig. Fără mantii, chiar și o haită ar începe să tremure de 
frig. 

Se strânse grămadă, încercând să vină cu o idee. De ce s-ar opri 
aburul? Păi, pentru că apa nu mai era fierbinte! Poate E-II se 
defectase; poate nu mai funcționau încălzitoarele din cartier. Dar pe 
stradă nu se auzea nici țipenie de om sau Stilete, deci defecțiunea 
trebuie să fie doar la casa lor. Ar putea merge în vecini să întrebe. 
Poate Timor ar putea rămâne peste noapte la cineva care avea 
căldură. 

Belle stătu câteva minute în întuneric, întorcând variantele pe 
toate părțile. O asemenea urgență în mijlocul noptii ar fi o dovadă de 
netăgăduit a nedreptăților la care era supus Timor. Dar Belle se 
temea că cineva precum Nevil sau Ravna ar putea folosi prilejul 


drept scuză pentru a-l muta definitiv pe Timor împreună cu ceilalți 
Copii. 

Acest gând îi anulă planurile de a ieși să ceară ajutor de la Copiii 
din vecini. Dar membrii lui Belle din apropierea ferestrei erau 
îngheţați. Orice strategie se va dovedi inutilă dacă Timor moare. O 
cuprinse o spaimă ciudată, mai apăsătoare decât tăcerea din mintea 
lui Ihm în ultimele zile înainte de moarte. 

Belle se ridică și își înfășură strâns mantiile pe lângă corpuri. În 
timp ce se îndrepta spre ușa din dos, își făcu în minte planul cum să 
pună problema față de vecini. Erau o familie de Copii, al căror nume 
nu și-l mai amintea. De fapt, făcuse tot posibilul să-i țină cât mai 
departe de Timor. Acum trebuia să fie amabilitatea întruchipată. 

Închise ușa în urma ei și fu imediat lovită de aerul rece. Deși 
gerul ar fi putut îngheţa un om neprotejat, nu era foarte aspru 
pentru o noapte de iarnă. Din cauza norilor nu se zărea nimic, nici 
aurora, nici stelele, nici luna, dar Belle simțea o ceață deasă coborâtă 
pe pământ, învăluind într-o tăcere profundă totul. Totuși se auzea un 
sunet nou, un șuierat mecanic înfundat. Avu o revelaţie de care fu 
mândră. Poate E-II trimitea raza spre încălzitorul local... dar era pe 
undeva o fisură prin care ieșea aburul înainte de a intra în casă. Poate 
aș putea să o repar! 

Dădu ocol casei încercând să-și imagineze cum ar putea duce la 
îndeplinire planul de reparații. Pesimismul ei găsea tot felul de 
motive de nereușită, ca de obicei. Sincer vorbind, ea nu știa o iotă 
despre tehnologia cu aburi, cu atât mai puțin cum să repare o 
scurgere. Dar îi va fi probabil ușor să repereze fisura. Și pe urmă tot 
ce avea de făcut era să o astupe cu o piatră de mărimea potrivită. 

Era atât de întuneric și atât de liniște în registrul înalt al 
sunetelor. Cu excepția fâsâitului de la scurgere nu se mai auzea 
nimic, doar zgomotul făcut de labele ei pășind pe gheaţă. Fără un 
ecou al spațiului în care se afla, era nevoită să-și găsească drumul pe 
dibuite, ca un fel de om surdomut. 

Alunecă pe lângă jgheabul din latura de nord a casei. Fisura se 
afla undeva la un metru sau doi înainte, aproape de nivelul 
pământului. Chiar în acea zonă se zărea o licărire slabă venind de la 


un felinar undeva pe stradă. Lumina reflecta într-un cablu atârnând 
în perete deasupra capetelor ei. Era linia de telefon a casei. Tăiată. 

Mai făcu câțiva pași înainte să-și dea seama de implicațiile acestui 
fapt. Pentru o secundă, rămase nemișcată, înghețată de spaimă. 
Trăind în confortul adus de oamenii din stele, cu timpul uiţi de 
chestiunile de viață și de moarte pe care le-ai învăţat în existenţele 
anterioare. Ceaţa camuflează sunetele mentale. În zilele de demult, 
ceața era un noroc picat din cer pentru războinici sau trădători. 
Acum, tot ce aveau de făcut complotiștii era să înțepe țeava cu abur și 
aveau ceață la discreţie. 

Belle îngheță o secundă, tremurând de încordare. Încercă să vadă 
și să audă ce se petrecea în jurul ei. Ce era de făcut? Probabil erau 
înconjurați de ucigași. Dar încă nu acționaseră. Poate că, dacă se 
prefăcea că nu simte nimic, o lăsau în pace. Cu siguranță ea nu 
prezenta niciun interes pentru nimeni. 

Se întoarse, cu un aer — spera ea — relaxat, deși doi dintre membrii 
ei erau cu ochii în direcția cealaltă, gata să o ia la fugă pe stradă în 
jos. În timp ce se îndrepta înapoi spre ușa din dos, fredona o melodie 
omenească, ascultând în același timp aerul, poate-poate prinde 
vreun sunet mental de Stilete. Acum că era în stare de alertă, toate 
indiciile din jur deveniră relevante, ecourile cărnii și țiuitul minții. 
Chiar putea distinge umbre de siluete pe albul stins al zăpezii de pe 
dealul din depărtare. O haită era mai aproape, deși nu părea foarte 
mare, doar un cvartet. Una sau două haite se ascundeau probabil 
undeva mai departe în decor. 

Nimeni nu mișca. Dacă se întorcea, putea ieși în stradă. Și ei 
puteau acționa. 

Dar ce voiau ei de fapt? Din câte observase ea, haitele 
înconjuraseră spatele casei. Timor? Îl voiau pe Timor? De ce, de ce, 
de ce? Acum, că era singur, tot ce avea ea de făcut era să plece de 
acolo. Sau ar putea tipa atât de tare încât să ridice în picioare tot 
cartierul. Poate i-ar sări în ajutor. 

Mai stătu o clipă pe gânduri, înceată ca de obicei. Apoi un singur 
gând o fulgeră și o aduse în simțiri. Nimeni nu mi-l fură pe Timor. 

Scoase un țipăt atât de puternic, încât ar fi spart timpanele 
oricărui om aflat în apropierea ei. 


— AJUTOR! AJUTOR! AJUTOR! în samnorskă. 

Când haita cea mai apropiată se repezi spre ea, își dădu seama că 
de fapt era un octet. Ecoul ţipetelor ei îi dezvălui forma și postura 
atacatorului. Trecuseră zece ani de atunci, dar îl recunoscu pe 
ticălosul de Chitiratifor. Belle dădu să-i strige numele cu glas tare, 
dar într-o fracțiune de secundă văzu un fulger și Orn dispăru în 
agonie. Capul lui Orn se rostogoli pe pietre. Era înconjurată din toate 
părțile, copleșită de sânge și urlete. Poate că mai rămăsese în doi. În 
unul. Tot ce mai putu striga fu: 

— TIMOR! 


În acea noapte, Ravna rămase în biroul ei la bordul lui Excentric II 
până foarte târziu. Pentru Nevil și programele lui de spionare, Ravna 
muncea din greu la proiectul agricol cu care fusese însărcinată. De 
fapt, ea ghida programul de cercetare a lui E-II prin diverse ipoteze 
bazate pe acuzaţiile Jupuitorului. Chiar dacă Nevil avea escrocheriile 
lui care nu implicau folosirea navei, ea tot îi putea vedea mișcările, 
pe baza zgomotului electromagnetic pe care E-II îl monitoriza în 
permanenţă. Dacă Nevil ar folosi staţiile radio analoage ale lui 
Pedantus, sau dacă ar trece direct prin orbiter, ar trebui imediat să 
apară corelaţii. 

Ravna bătea absent cu degetele în birou, urmărind analiza 
diverselor blocaje și a căutărilor de soluționare a acestora. Era 
frustrant să ai puterea de a folosi mai multe resurse și să-ţi fie frică să 
o faci. Dar încă o oră și gata, va avea rezultatele pe care să le arate 
Johannei și Pelerinului. Cei doi aveau să se întoarcă în această seară 
de la Laboratorul din Valea Îngheţată cu ultimele vești despre 
invențiile lui Pedantus. Rezultatele erau mai mult decât 
îmbucurătoare. Doar că ei trei își vor petrece probabil seara făcându- 
și griji din cauza Jupuitorului și a lui Nevil. 

O notificare îi apăru în față: „Vă rugăm specificaţi dacă rezultatele 
trebuie să includă și anomaliile locale.“ Unul din turnurile termice 
vechi de pe Dealul Navei Stelare se supraîncălzea, sau așa pretindea 
radarul lui E-II. Primele turnuri nu fuseseră niciodată foarte sigure, 
tocmai de aceea ea instruise nava să monitorizeze declinul lor. Deci 
de ce era acum îngrijorată? Veni cu o explicație: Nu exista niciun 


pericol fizic, doar câteva case rămase pe întuneric până când cineva 
se va ocupa de reparații în următoarele ore. Nevil și oamenii lui ar fi 
trebuit să fie mereu în gardă pentru astfel de situații. Poate găsea ea 
o soluţie și pe urmă avea să-i spună lui Nevil că mesajul îi parvenise 
ei din greșeală... 

Auzi țipete venind de jos; de obicei nava camufla sunetele din 
sala de jocuri. Câteva clipe mai târziu cineva bătea cu putere în ușa 
biroului ei. Display-ul reveni imediat pe proiectul agricol la care se 
presupunea că lucrează; programele de camuflare concepute de 
Pham funcționau perfect. 

— Ravna, avem nevoie de tine! 

Cineva — după voce părea Heida Oysler — bătea atât de tare în ușă 
încât cuiele din lemn începuseră să se crape. 

— Ravna! 

Chiar Heida era, mai gălăgioasă decât de obicei. 

Abia mai târziu avea să-și aducă aminte cât de bune erau Stiletele 
la imitat voci; putea fi Heida sau o haită oarecare. Dar în acel 
moment, Ravna deschise ușa fără să se mai gândească. 

În pragul ușii stătea Heida, care o apucă de mână și o târî după 
ea pe hol. 

— Trebuie să ne ajuţi. E urgent! 

— Ce? Ce e? întrebă Ravna în timp ce era trasă spre scări. 

- Geri Latterby a dispărut! spuse Heida. 

Ajunseră la parter unde câțiva Copii prezenţi erau strânși în jurul 
cuiva încotoșmănat pentru gerul de afară, stând la unul din birouri. 
Ovin Verring, se întoarse și o zări. 

— Ai găsit-o! 

Ravna recunoscu figura de la birou, era Elspa Latterby. Copiii se 
dădură în lături din faţa Ravnei, făcându-i loc. Fata stătea cu capul 
aplecat în față. Vomitase pe tot biroul. Ravna o atinse pe urmăr. 

— Elspa? 

Fata ridică ochii. Obrazul stâng era plin de zgârieturi și de 
undeva de lângă ochi îi curgea sânge. Arăta ca și cum ar fi căzut în 
față. 

— Geri... aproape ajunsesem. O turmă de Stilete zdrențuroase au 
sărit pe noi. Au luat-o pe Geri. 


Ravna o mângâie ușor pe Elspa pe cap. 

— O vom aduce înapoi, Elspa. 

Își plimbă privirea peste chipurile înfuriate și speriate din spatele 
ei. Fragmente fără haită erau o problemă ocazională. În urmă cu trei 
ani avusese loc o spargere. Dar o răpire? Rămânea de văzut. 

— Lisl? Tu ești cel mai bun medic al nostru, te rog, ajut-o pe Elspa. 

Tânăra femeie stătea mai în spate, prea timidă să-și facă loc în 
față. Dar Lisl Armin era unul dintre puţinii Copii care crezuseră cu 
tărie în discursurile Ravnei despre importanţa acordării primului 
ajutor. Cu sprijinul Lislei și al diagnosticului pe care îl va furniza 
Excentric II, Elspa se va face bine. Cât despre Geri... 

- Ovin, trebuie să mobilizăm oamenii. În programul cu 
„Proceduri în caz de urgenţă“, chiar la început, găsești o listă cu 
numere de telefon. Anunţă pe toată lumea, să organizăm o echipă de 
căutare... 

- Toate liniile de telefon sunt la pământ. 

Ovin o privea cu ochii mari de uimire. 

Deci nu era o răpire accidentală, era un atac. 

- l-ai anunţat prin radio pe Cioplitoarea-în-lemn și pe Nevil? 

— D-da, răspunse el. Cioplitoarea-în-lemn trimite trupele de 
jandarmi. Nevil... 

— Atenţie la mine toată lumea! 

Era Bili Yngva, în dreptul intrării principale a Sălii de consiliu, 
gesticulând spre ei cu o staţie radio în mână. 

— Sunt pe linie cu Nevil, care spune că a zărit Tropicali gonind 
spre sud! 

Copiii se îmbulziră cu toții spre ieșire. 


Nu poti fi în două locuri în același timp. Ravna se lăsă la mâna 
destinului și plecă împreună cu ceilalți. 

Strada Reginei mergea paralel cu stâncile, coborând ușor spre 
culmea Pasului Margrum. De-a lungul străzii se aflau case, cu câte 
un cerc de lumină strălucitoare în dreptul fiecărui stâlp. O ceată de 
Copii se alătură grupului lor și în curând fură ajunși din urmă de 
haitele de jandarmi ale Cioplitoarei-în-lemn. Copiii discutau aprins 


despre zvonurile care împânziseră orașul. Bili și stația lui radio 
păreau a fi mai aproape de adevărul faptelor, dar nu cu mult. 

- Da, au avut loc mai multe atacuri împotriva câtorva Copii și 
haite care locuiesc în oraș. 

— Cine? se auziră câteva voci din mulțime. 

— Încă nu știm exact! Geri și Elspa, dar Elspa e în siguranţă. Edvi 
Verring și Cel Mai Bun Prieten al său. 

Undeva în față, Ovin Verring se împiedică. Edvi era vărul său. 
Ovin făcu stânga împrejur și se întoarse lângă Bili. 

— Care e starea lor? 

Bili cobori vocea, încercând să vorbească doar cu Ovin. 

— Încă nu știm, Ovin. Bestie e decimat aproape în întregime; o altă 
haită... lomberon... a fost atacată... lomberon e mort sau dispărut. 
Edvi e dispărut. 

— Pui de cățele! spuse cineva. 

„Cei mai buni prieteni“ erau haitele apropiate de oameni, de la 
oportuniști sau admiratori până la prieteni adevărați, cum era Amdi. 
Ravna își aminti de Bestie și Tomberon. Fuseseră tovarășii cei mai 
buni ai Copiilor. 

- Uite cum stă treaba! ţipă Bili. Toţi martorii spun același lucru, că 
atacatorii au fost dezaxaţii aceia de Tropicali. Nevil va ajunge 
imediat la Ambasadă. 

În aceeași direcție mergeau și ei, înconjurați de trupele de 
jandarmi. 

Tocmai treceau pe lângă cele mai nou construite case. Ultimul 
stâlp de iluminat se afla chiar în dreptul aripii de sud a casei Ravnei. 
Ferestrele erau învăluite în întuneric, iar agraviul lipsea din spatele 
casei, unde era de obicei acostat. 

Ravna se apropie, tăind nămeții înghețați. 

— Pot să împrumut o secundă radioul, Bili? 

Yngva se holbă la gadgetul pe care-l ținea strâns în mână. 

— Trebuie să țin în permanenţă legătura cu Nevil. 

Ravna întinse mâna. 

— Doar o secundă. 

Conversaţia nu încetinise ritmul lui Bili, dar privi de jur împrejur 
spre ceilalți Copii. Nu era la fel de subtil precum Nevil, dar își dădea 


seama când era rost de un public să caște gura la el. 

— Bine, dar să fie scurt. 

Îi dădu aparatul Ravnei. Era unul din radiourile analoage ale lui 
Pedantus, nu un comset în adevăratul sens al cuvântului. Nu că ar fi 
contat prea mult, Ravna avea nevoie doar să intre în legătură cu 
nava. În timp ce treceau prin dreptul casei ei, Ravna vorbi cu 
Excentric II. Din fericire, măsurile care se impuneau se încadrau în 
marja de autoritate permisă de Nevil. 

Îi ceru lui E-II să trimită un ping la toate stațiile radio existente și 
să retransmită coordonatele lor. Da, Nevil se găsea deja pe teritoriul 
Ambasadei Tropicalilor. Cioplitoarea-în-lemn se afla într-o șaretă, pe 
una din străzile orașului. Va ajunge la Ambasadă înainte Ravnei. 
Pedantus era în Capătul Nordic, încercând să decoleze. Johanna și 
Pelerinul... agraviul lor era încă la sol în Laboratorul din Valea 
Îngheţată. Tastă un mesaj, încheind cu ,,... și vom avea nevoie de o 
cercetare activă“. Apoi îi ceru lui E-II să reseteze prioritățile. 

— Te rog, Ravna. Nevil are nevoie de stație pentru a mobiliza 
lumea și e aproape descărcată. 

În timp ce îi dădea înapoi aparatul, vocea lui E-I începu să se 
audă, bolborosind. Bili ascultă o clipă, apoi anunţă: 

— Atenţie toată lumea. Apar și alte victime. Belle Ornrikak a fost 
omorâtă. Tropicalii l-au capturat pe Timor! 

Belle era cel mai puțin cunoscută dintre victime. În urmă cu o 
jumătate de an, și Timor s-ar fi numărat printre victimele umane cel 
mai puțin cunoscute. În această seară însă... un geamăt trecu printre 
Copii. Unii dintre ei o luară la fugă, încercând să țină pasul cu haitele 
de soldaţi care treceau pe lângă ei în formație. Însă pământul 
denivelat și îngheţat nu era propice pentru două-picioare. Oamenii 
nu făceau altceva decât să blocheze circulația. Ravna îi ajunse din 
urmă și îi convinse că cel mai bine ar fi să meargă într-un ritm 
constant pe marginea străzii. Chiar și Heida încetini. 

Lăsaseră în urmă și ultimele case. Doar câţiva dintre Copii purtau 
în mână lanterne, însă Ravna convinse un pluton de Stilete să 
rămână cu ei. lorțele lor cu petrol luminau calea. 

În seara aceasta, aveau cu toții nevoie de lumină, chiar și oamenii. 
Cerul era complet întunecat, lipsit de stele, de lună sau auroră 


boreală. Ravna nu verficase prognoza meteo dar după bezna din jur, 
știa că pătura de nori era groasă și compactă. Merseră astfel aproape 
un kilometru. Bili transmise — conform rapoartelor lui E-II — că nu s- 
au mai înregistrat alte victime, toți Copiii ieșeau la numărătoare. Jo și 
Pelerinul erau deja în aer, zburând spre casă. 

La orizont, spre miazăzi, se întrezărea ceva printre nori. Era o 
lumină, mișcându-se lent, precum aurora. Copiii arătară spre cer. 

— Ce culoare stranie. 

Heida se urcă pe o movilă de zăpadă de pe marginea drumului, 
stând într-un echilibru fragil în vârful ei. 

- Lumina aceea. E un foc! 

În acea parte a Văii Margrum nu se afla decât o singură clădire 
atât de mare, încât să poată fi văzută de la distanță. Era Ambasada 
Tropicalilor. 


Incendiul nu era mare. Părea că doar o porțiune de lângă 
acoperișul turnului principal fusese afectată. În lumina torțelor de la 
trupe era greu de estimat amploarea pagubelor. Poarta principală era 
deschisă. Două haite în formaţie de luptă păzeau intrarea. Alte patru 
haite de rezervă se zăreau undeva mai într-o parte. Se adunaseră 
deja mai multe haite civile și o parte din Copii, plimbându-se agitați 
de colo până colo prin faţa cordonului de gardieni, dincolo de care 
nu aveau voie să treacă. 

Ravna păși spre poartă, urmată de Ovin și Heida și de ceilalți 
care veniseră împreună cu ea de la navă. Bili se băgă în față, vorbind 
cu emfază în radio. 

- Bine. OK. 

Se opri chiar în fața soldaților și le făcu semn tuturor să se dea 
mai în spate. 

- Nu aveți voie, oameni buni, cu părere de rău, dar aici încă se 
lucrează pentru strângerea probelor. 

Ravna mai făcu un pas sau doi, până fu nas în nas cu Yngva. 

— Dar Timor, Geri și Edvi? Ar putea fi înăuntru. 

Cuvintele îi ieșiră pur și simplu, nu avusese intenţia de a crea 
tensiuni. 

Bili își coborî vocea. 


— Ajută-mă să țin oamenii în frâu, Ravna. Te rog. Fii responsabilă! 

- Las-o pe Ravna să treacă, domnule Yngva. Regina a cerut în 
mod special să discute cu ea. 

Era haita din umbră, în spatele liniei de pază. Unul din 
șambelanii reginei. 

Poate Bili se încruntă, dar lumina era slabă și expresia dispăru 
imediat. Îi făcu semn cu mâna să treacă, apoi se întoarse către 
mulțime și strigă: 

- OK, Ravna ne va da o mână de ajutor. Ne-ar fi foarte 
recunoscătoare dacă ați lăsa pe cei care lucrează să-și vadă de treaba 
lor. 

Ravna nu se opri să-l contrazică pe Bili, dar m-aș putea obișnui să 
nu-mi placă de Bili Yngva. 

Șambelanul și Gannon Jorkenrud o conduseră pe Ravna în 
ungherele cele mai ascunse ale Ambasadei. Amândoi aveau torte și 
Jorkenrud plimba lumina de jur împrejur. Vocea lui suna enervată și, 
în același timp, triumfătoare. 

— l-am prins pe nenorociti. 

În cealaltă mână ținea un topor (un topor cu sânge pe el?). Era 
pentru prima dată când ea intra în așa-zisa ambasadă. Incinta 
întrecea poveștile care circulau. Zări bucăţi de metal și piatră 
polizată din loc în loc, bucăți sparte din clădirile publice și folosite 
aici pe post de decorațiuni interioare. Capitonarea antifonică fusese 
luată de pe pereţi și din loc în loc se vedeau găuri, de unde fusese 
smulsă. Pe jos zăceau mormane de gunoi. Tavanul era suficient de 
înalt pentru ca Ravna să poată păși fără să se aplece, dar potecile 
printre grămezile de gunoi nu erau suficient de late pentru a 
respecta intimitatea haitelor, nici coridoare pentru a permite haitelor 
să se evite politicos. Din loc în loc, prin găurile din pereți, Ravna 
putea zări trupele reginei cercetând alte coridoare. 

Trecură prin uși care fuseseră sparte. Aici aerul era cald și umed, 
mirosind a transpiratie și a parfum. Șambelanul îi conduse mai 
departe spre un rând de scări circulare ce înconjurau turnul central. 
Gannon venea imediat în spate, continuând să vorbească agitat 
despre cum „le-am venit de hac în seara asta“. Treptele urcau până la 
o ușă cu lacătul zdrobit. Avu loc un schimb de replici ininteligibile 


între șambelan și o haită aflată dincolo de ușă. Ravnei i se păru că 
aude un grup de sunete care însemna fie „prea aglomerat“ fie 
„poftim înăuntru“. Șambelanul își agită boturile spre Ravna și 
Gannon. 

— Intraţi, vă rog, eu rămân aici. 

Câţiva dintre membrii lui se repeziră pe scări în jos, împânzindu- 
se la distanța maximă la care puteau să gândească. Cel aflat la 
capătul din jos al scărilor menținea legătura cu trupele de la parter. 

Ravna și Gannon pășiră în cameră. Curentul de aer trânti ușa în 
urma lor. Ravna privi în jur, observând ferestrele sparte și draperiile 
de stofă arse. Cândva — până în urmă cu câteva minute? — tavanul 
fusese mult mai scund, cu baldachine bogate din mătase. Și aici 
probabil fusese la fel de cald și umed ca în tot restul clădirii. Acum 
însă era frig și mirosea a fum. Cioplitoarea-în-lemn stătea de jur 
împrejurul unei grămezi de vechituri căzute dintr-unul din dulapuri. 
Cărbuni ardeau mocnit la picioarele ei, dar toți membrii ei, chiar și 
puiand.rii, priveau în direcția Ravnei. 

— Îi vom găsi pe Geri /Edvi/Timor. 

Rostise toate trei numele într-un singur acord. 

— Îţi promit, Ravna. 

Nevil încuviință din cap. 

— Știm cine sunt cei care au făcut-o și avem o idee destul de clară 
unde sunt acum. 

Bărbatul purta pe cap tiara cu display heads-up a lui E-II, iar 
corpul îi era acoperit cu funingine. În spatele display-ului tiarei, 
Ravna îi putea vedea ochii și, pentru prima dată de când îl cunoștea, 
citi groază în privirea lui. 

— Tropicalii probabil puneau la cale lovitura de ceva zece-zile. 
Cunoșteau perfect obiceiurile celor trei Copii și ale prietenilor lor. 

Începu a lovi cu picioarele în ceva ce se afla în spatele hârtiilor, 
apoi încercă să se calmeze, frecându-și fața cu palmele ușor 
tremurânde. 

— Ţin legătura cu Jo și Pelerinul, care pilotează agraviul și caută 
răpitorii. Pedantus a promis că ridică Ochiul Ceresc într-o oră, două. 

Ravna traversă camera și privi podeaua spre locul unde Nevil 
lovise mai devreme cu picioarele: un membru al unei haite. Doi 


membri. Unul zăcea într-o baltă enormă de sânge. Celălalt era întins 
cu toate membrele răsfirate. Amândoi stăteau țepeni, nicio pedeapsă 
nu-i mai putea afecta. Vii, cei doi făcuseră parte dintr-un întreg cu o 
bună părere despre sine. Puţini dintre Tropicali se îmbrăcau atât de 
somptuos. Ravna se uită la Cioplitoarea-în-lemn. 

- E o treime din Pastor, spuse regina. 

— Aceștia doi erau singurii rămași când a ajuns Gannon aici. 

Din spatele Ravnei, Jorkenrud spuse: 

- Ceilalți trebuie să-și fi luat tălpășița cu cel puţin o oră mai 
devreme. Au luat și săniile, tot. 

Nevil îi aruncă o privire lui Gannon. 

- Gannon nu a știut în acel moment, dar... îmi asum întreaga 
responsabilitate. Lucrurile au scăpat de sub control din vina mea. 
Exista șansa ca prizonierii să fie aici, nu puteam aștepta până la 
venirea Cioplitoarei-în-lemn... 

Gannon îl întrerupse. 

— Eu nu am făcut nimic greșit. Noi am intrat în forță, am fugit 
după ceea ce credeam că e o haită întreagă până aici sus în turn. 
Animalul a spus că ei au copiii și că o să le taie beregatele. Se simţea 
miros de fum aici, deci am spart ușa. El ne-a atacat. l-am omorât doi 
membri... ca pe urmă să realizăm că nu mai era altcineva. 

Ravna se întoarse și îl privi. 

— Și nici urmă de Copii? 

Gannon o străpunse cu privirea și își mușcă buzele, înghițind o 
replică tăioasă. 

— Nu, nimeni. 

Ravna păși până la locul unde Cioplitoarea-în-lemn cerceta 
leșurile celor doi membri. Nu-l plăcuse niciodată pe Pastor, dar... 

- Nu știam că haitele au asemenea capacități. 

Cioplitoarea-în-lemn ridică din umeri, încercând să pară 
neimpresionată. Dar Ravna o ghici când văzu puiandrul Drăcușor 
privind uluit de jur împrejur. 

— Tropicalii sunt nebuni de legat, spuse Cioplitoarea-în-lemn, 
arătând cu botul spre cel care zăcea în balta de sânge. Cred că acesta 
era centrul vorbirii haitei, căci în ultimele lor permutări, el era 


punctul fix. Și aceștia amândoi întotdeauna erau mai atenţi decât 
ceilalți la materialele scrise. 

Nevil păru surprins. 

— Nu știam acest lucru. La parter, sunt câteva focuri mai mici — 
cineva a stropit cu ulei de balenă din loc în loc și i-a dat foc —, dar nu 
atât de puternice încât să se extindă în întreaga clădire. 

Aruncă o privire la hârtiile arse. 

- Poate și-au dat seama în ultimul moment că lasă ceva secrete în 
urmă. 

Capetele Cioplitoarei-în-lemn se întoarseră spre el cu o expresie 
uimită. 

- Împreună, aceștia doi puteau fi suficient de inteligenți încât să 
decidă ce să ardă mai întâi, spuse ea. 

Se scutură. 

— Vasăzică, Pastorul s-a automutilat pentru a păstra un secret. 


Și un dram de noroc: pătura de nori se sparse și furtunile se 
refugiară în larg deasupra mării. Nemaivăzuta ambarcatiune a lui 
Pedantus mai avea încă de parcurs zece zile din prima ei călătorie de 
când fusese „lansată la aer“, însă Pedantus reuși să convingă pe toată 
lumea că mica lui aeronavă electrică trebuie să facă parte din echipa 
de căutare, turând-o cât o țineau motoarele. Mai departe, căutarea 
aeriană depindea de schifurile de agravi și de fotografiile de 
rezoluție slabă realizate de orbiter. Domeniul Cioplitoarei-în-lemn se 
întindea pe milioane de hectare de câmpii acoperite cu nămeți, stânci 
pleșuve și delte înghețate, dar acolo unde Geri, Edvi și Timor 
fuseseră răpiți, zăpada era plină de urme însângerate, iar martorii 
crimelor nu fuseseră cu toții decimați. Cei mai buni cercetași de teren 
porniră să cutreiere fiecare potecă forestieră. Imaginile video de pe 
orbiter îi călăuzeau spre cele mai îndepărtate locuri, acolo unde 
fermele de munte erau mai mult o sălbăticie împrejmuită. 

Între timp, Johanna și Pelerinul realizară ceea ce niciun dirijabil 
nu ar fi putut: plecară pe urmele grupului de Tropicali dezertori. Îi 
spionară ascunși în nori sau în spatele pereţilor stâncoși, pândindu- 
le fiecare mișcare. Gloata fugise înainte ca răpitorii să ajungă la 
sediul Ambasadei, însă probabil urma să se întâlnească undeva... 


Grupul principal mărșăluia de-a lungul Drumului Forestier de 
Est, fără popas. Funcţionarii Ambasadei Tropicalilor păruseră 
întotdeauna atât de ridicoli când se jucau cu săniile lor uriașe în cele 
mai nepotrivite condiţii. Nici măcar o dată vremea sau terenul nu 
fuseseră propice săniușului. 

Când ajunseră la Pasul Măgurei, săriră cu toții în sănii și își 
dădură drumul la vale într-un singur slalom lung, întrerupt doar de 
rostogoliri sau de ciocniri care produceau câteva momente de haos. 
Cu toată graba lor, viscolul îi ajunse din urmă în timp ce tăbărau pe 
garnizoanele de la Poarta de Răsărit, cu cele opt sănii rămase, în care 
erau înghesuiți toți cei care supraviețuiseră aventurii. Sparseră 
vămile. Se înregistrară victime, dar nu morți. Teoretic, Tropicalii se 
aflau acum în afara jurisdicției Domeniului. Practic însă, în acel 
moment urmăritorii interveniră pentru a-i opri. 


În câteva ore de la fiascoul de la Poarta de Răsărit, Johanna și 
Pelerinul se aflau din nou împreună cu Ravna, în sufrageria de la 
etajul al casei. Afară, viscolul urla din toate puterile, spulberând 
zăpada în toate părțile. Înăuntru era cald și plăcut. Pe masa aflată 
lângă ferestre se afla încărcătura pe care Ravna o aștepta din Valea 
Îngheţată, zece mii de sumatori pe un disc de cincizeci de centimetri 
de carbon presat, având a-i fi livrate lui Pedantus pentru teste, dar 
după misiunea lui Jo și a Pelerinului în Nord apăruseră și imaginile 
pentru următorul pas: adevărate procesoare și carduri de memorie. 
Dacă aceste sumatoare reușeau la teste, Ravna și Pedantus aveau cale 
liberă pentru realizarea ideii la care munciseră vreme de zece ani. 

Livrarea ar fi trebuit să fie un eveniment fericit pentru Ravna, 
însă când Jo îi prezentase discul negru de carbon, abia se uită la el în 
lumină să observe striaţiile irizate care indicau o structurare perfectă. 
I le va trimite lui Pedantus în curând, să le testeze. Între timp, trei 
dintre cei mai mici Copii dispăruseră. Trei haite de Stilete erau 
aproape în totalitate ucise. 

Ravna stătea împreună cu Johanna și Pelerinul pe covorul ei 
minunat, tremurând de frig; și de oboseală de parcă ar fi umblat toată 
noaptea prin viscol. 


Johanna probabil plânsese mai devreme, singurul semn erau 
fălcile încleștate și privirea încruntată. 

- l-am fi lăsat pe Tropicali să scape în sălbăticie, dar tocmai atunci 
ne-a prins furtuna. 

Johanna raportase același lucru prin radio și o va repeta din nou 
a doua zi dimineață, când toți Copiii se vor aduna în Noua Sală de 
consiliu. Lovi nervoasă cu pumnii în perna uriașă pe care o ținea în 
poală. Pelerinul era întins de jur împrejurul ei, la fel de obosit și 
demoralizat. 

- N-am salvat pe nimeni, spuse Jo. Nu am descoperit nimic. 
Singurul lucru bun din toată povestea e că am avut ocazia să lucrez 
cu Jefri. El s-a ocupat de urmărirea la sol și, pentru prima dată de 
mulți ani, a cooperat fără să comenteze. 

— Jefri e cel mai bun cercetaș dintre oameni, spuse Pelerinul. EI și 
cu Amdi au coborât din Smeltertop, căutând alte grupuri mai mici 
de evadați pe care îi puteau găsi în drumul lor. Se aflau chiar 
înaintea grosului de Tropicali când a venit furtuna. 

- Deci Tropicalii erau prinși între Jefri și Amdi și trupele 
Cioplitoarei-în-lemn? întrebă Ravna. 

Ea urmărise cazul împreună cu ceilalți Copii, din datele 
transmise de Excentric II. În tabăra urmăritorilor fuseseră cu totul 
cinci comseturi și unul la bordul schifului agraviului pilotat de 
Pelerin. 

- Da, i-am prins rău la mijloc și dacă nu-i opream, îi pierdeam în 
timpul furtunii. 

Se repezi din nou cu pumnii în pernă. 

— Ar fi trebui să capturăm mai mulţi, dacă n-ar fi fost tâmpitul de 
Gannon Jorkenrud! S-a repezit la ei și i-a nimicit. Voi face plângere 
oficială împotriva lui. 

Ravna aprobă din cap. De fapt, Johanna deja făcuse plângere, tare 
și răspicat, plângerile ei fuseseră auzite de cei aproape o sută de 
Copii care ascultau desfășurarea misiunii de la bordul lui E-I. 
Atacul lui Jorkenrud fusese complet inutil, provocând teroare și 
pierderea oricărei urme de luciditate în rândul Tropicalilor. 

- Da, am văzut ce-a făcut, spuse Ravna. 


Prin singura cameră de luat vederi disponibilă, purtată de 
Cioplitoarea-în-lemn. 

— Tocmai ce reușiseși să-i strângi pe Tropicali în jurul săniilor, 
aproape grupați în haite raționale, când a apărut Gannon și 
compania și au năvălit pe ei... 

- Exact. Și puf! Tropicalii s-au împrăștiat în toate direcțiile, ca 
solitari! 

Johanna privi o clipă în gol, încruntându-se. 

— Erau cu sutele. Unde să-i mai prinzi pe viscol? 

O umbră îi întunecă chipul. 

- Solitari Tropicali în gerul polar. Pun rămășag că au murit cu 
toții până acum. 

— Jefri și Amdi au adus cu ei plase, interveni Pelerinul. Au reușit 
să prindă câțiva. 

Scutură dintr-unul din capete cu mirare. 

— Ce echipă ciudată fac ăștia doi. Jefri este în elementul lui în 
mijlocul pădurilor, asemenea unei haite, iar Amdiranifani e un geniu 
foarte de treabă, dolofan, căruia nici măcar nu-i prea place să 
mănânce vânat viu. Cu siguranţă plasele au fost ideea lui Amdi. Ei 
doi au prins mai mulți Tropicali decât trupele Cioplitoarei-în-lemn și 
idiotii lui Nevil. 

— Ce aţi găsit în sănii? 

Johanna clătină din cap. 

— Trebuie să așteptăm până la Marele Consiliu convocat de Nevil 
mâine ca să aflăm ce era în ele. Habar nu avem, iar Amdi și Jefri nu 
știu, că erau ocupați cu plasele lor. S-au ocupat Gannon și 
compania... jur că până și după zece ani Aici Jos, ei tot par să creadă 
că lumea a fost făcută doar pentru ei. Dacă obiectele nu reacționează 
sau nu răspund la comenzi, ei își închipuie că sunt defecte. Nătăfleții 
au ajuns să folosească topoarele să spargă săniile și cutiile, să facă 
din ele lemne de foc. 

— Eu am apucat să văd o parte din lucrurile care căzuseră din 
sănii, erau numai prostii, dar din loc în loc am văzut ceva sclipind. 

— Mare scofală, răspunse Johanna. Ani la rând Tropicalii au tot 
furat diverse lucruri sclipitoare, majoritatea obiecte stricate și 


aruncate. Eu vreau indicii care să-mi arate unde sunt Geri, Edvi și 
Timor și cum îi putem recupera... 

Vocea îi tremură. 

— ... sau dacă îi vom putea găsi vreodată. 

Ridică privirea spre Ravna. 

- Cred că Jefri e foarte supărat, nu l-am mai văzut niciodată, nici 
când era copil, atât de întors pe dos. Parcă suntem iar în Poiana 
Masacrului. 

Trecură zece zile. Niciun semn de le Geri, Edvi sau Timor, dar 
ceva nou se petrecu sus în cimitir... sute de haite și toți Copiii se 
adunară și luară parte, în amurgul viscolit, la înmormântarea lui 
Belle și a unor membri ai lui Tomberon și a aproape întregii Bestii. 
De bine, de rău, o nouă tradiție părea să ia naștere în rândul 
Stiletelor. Nevil rosti câteva cuvinte, multumind Prietenilor căzuți și 
făgăduindu-le că cei trei Copii răpiți vor fi aduși acasă. Pe urmă, 
câteva Stilete și câțiva oameni luară cuvântul, amintind de cei plecați. 
Chiar găsiră câteva cuvinte elogioase la adresa lui Belle Ornrikak, 
cea mereu ursuză. Ultimul membru al lui Bestie stătea tăcut într-o 
parte a mormântului haitei sale, trist și confuz. 

Crimele și răpirile uniră Copiii mai mult ca oricând. Plângerile de 
dinainte se stinseră și toată lumea se strânse laolaltă. Deși nu apăruse 
niciun semn de la cei răpiți, existau indicii. Printre vechiturile și 
jucăriile furate, în săniile Tropicalilor se mai găsiră și suplimente 
alimentare, batoane de cereale însiropate pe care doar oamenii le 
puteau digera. Răpitorii intenționau să-i ducă pe cei mici foarte 
departe. Nevil mărturisi că această criză îl luase pe nepregătite și că 
acțiunea lor de salvare a copiilor fusese foarte prost organizată. 

Așadar, Domeniul avea un dușman din afară, cineva care, după 
toate aparentele, era interesat să afle cât mai multe despre două- 
picioare. Numele lui Prodotus și al Magnatului se aflau acum în 


vârful tuturor listelor de suspecți. Ceva foarte periculos se afla 
dincolo de granițele Domeniului. De data aceasta își folosise 
marionetele, dar data viitoare? 

Nevil și Cioplitoarea-în-lemn fură nevoiți să coopereze 
îndeaproape. Atât oamenii, cât și Stiletele se oferiră voluntar să facă 
de pază. Cei mai mici dintre Copii nu erau niciodată lăsaţi 
nesupravegheați. Amdi și Jefri rămaseră în oraș, ajutând la 
organizarea patrulelor orașenești. Nevil formă comitete speciale 
pentru a recomanda noi strategii. 

Acum se ținea câte un Consiliu General de două ori în zece-zile, 
unde Nevil le prezenta rezultatele comitetelor de planificare. 
Proiectele medicale eșuate fură date uitării în fața necesității 
imediate de securitate. Multe dintre acestea erau mai ușoare decât 
bioștiinţa. Situaţia se încadra perfect în avertismentul Pelerinului cu 
privire la tertipurile la care ar apela un regim pentru a rămâne la 
putere. Însă acum Pelerinul privea lucrurile mai puţin cinic. 

— Într-adevăr, evenimentele îi conferă lui Nevil un avantaj politic, 
dar nu văd cum ar fi putut el pune la cale aceste atacuri. 

- Nu el însuși, răspunse Johanna, dar dacă Nevil a căzut pradă 
schemelor lui Prodotus, atunci exact acest haos era de așteptat să se 
petreacă. 

Fata îi aruncă o privire Ravnei. 

- Tu mi-ai povestit că Nevil arăta copleșit de situaţie când l-ai 
văzut la Ambasadă. 

— Da. 

Johanna încuviință din cap. 

— Cred că Nevil a făcut un pact cu diavolul și acum nu mai poate 
da înapoi. 

Rămase tăcută o clipă. 

— Sau poate e complet nevinovat, reluă ea. Astăzi am stat iar de 
vorbă cu Jefri. Dacă mai rămâne o vreme în oraș, cred că am șanse să 
aflu ce se petrece în mintea lui. Jefri și Amdi nu vor cu niciun chip să 
se repete situația, dar, îţi spun, sunt cu toată inima alături de 
campania de securizare a lui Nevil. Jefri spune că avem cu adevărat 
nevoie de armele de foc/tunurile manuale /revolverele menţionate 
de Nevil la întrunirea de ieri. Jefri nu ar accepta niciodată o alianţă 


malefică precum cea sugerată de Jupuitor. Cu toate acestea... Jefri 
ascunde ceva. Ti-a mai spus ceva Jupuitorul între timp? 

Ravna clătină din cap. 

— Ştii bine că nu. 

Mai avuseseră această conversație și în alte dăți. Jupuitorul venea 
la întruniri, în general era de acord cu ideile lui Nevil, fără 
insinuările lui viclene de dinainte. Ajutorul pe care i-l promisese 
cândva Ravnei nu mai venea. 

Johanna își încrucișă brațele enervată. 

- Eu i-aș propune Cioplitoarei-în-lemn să-l ia pe Jupuitor de 
ceafă, să-l interogheze putin pe ticălos. 

Îl străpunse cu privirea pe Pelerin. 

— Ei, ce părere ai? Te-ai văzut cu Regina chiar în după-amiaza 
asta, nu-i așa? 

Pelerinul se uită de la unul la altul. Pesemne rușinat? 

LA Aa păi, ultima noastră conversaţie a fost ceva mai ă-ă... 
intimă decât cele de până acum. Din câte am putut desluși din 
gândurile ei, mă tem că regina va deveni și mai nechibzuită ca până 
acum. 

— De la Drăcușorul ăla i se trage, este? 

— Da. Șșt a mai crescut acum, dar situaţia e departe de a fi stabilă. 
Cioplitoarea-în-lemn știe că puiandrul e o durere de cap, dar e atât 
de atașată de el acum, încât nu-l poate pune la punct. Trece prin 
toată gama de stări sufletești. Eu am avut noroc de am prins-o într-o 
dispoziție drăgăstoasă. 

- Hmmm... ar trebui să o sfătuiești să se debaraseze de Sst. 

Replica Johannei era chiar surprinzătoare, având în vedere 
încântarea cu care privea relațiile dintre membrii haitelor. 

— Au! Am o bănuială că o asemenea sugestie, chiar și în focul 
amorului, ar fi stârnit o reacție foarte negativă. Vechea Cioplitoare- 
în-lemn niciodată nu și-ar fi permis să fie dusă de val atât de 
departe. Când am început noi doi să facem prostioare, știa că 
renunță la o stabilitate cultivată de secole întregi, dar niciodată nu 
ne-am fi imaginat că o va pierde atât de drastic. Vestea bună e că e 
conștientă că are o problemă și încearcă să o rezolve. Am încredere 
că în cele din urmă va reuși. Între timp... hm, să vedem câteva 


puncte din politica ei actuală: ÎI sprijină cu totul pe Nevil în planurile 
de întărire a securității. Uneori îl consideră pe Nevil aliatul ei în 
realizarea acestor planuri. Alteori îl suspectează și ea, la fel ca și noi, 
văzându-l ca pe o marionetă a lui Prodotus.... sau a Jupuitorului. 
Desigur, nu poate pune labele pe Prodotus, dar dacă ar putea, ar face 
exact ce sugerezi tu: să-l supună unui interogatoriu pe Jupuitor! 


Trecură cincisprezece zile. Jupuitorul-Iyrathect rămase ascuns în 
Vechiul castel din Insula Tăinuită, sub arest secret la domiciliu. 
Ravna se întrebă dacă, luând în considerare toate ieșirile secrete, 
Jupuitorul se afla cu adevărat acolo. Un singur lucru era cert, încă nu 
luase legătura cu Ravna! Ea își continua misiunea de spionare online 
a lui Nevil. El și Bili erau la fel de neîndemânatici și precauti ca 
întotdeauna. Încercările lor de a o spiona pe ea ar fi fost de tot râsul, 
chiar și în condiţiile în care ea nu s-ar fi folosit de privilegiul de 
sysadmin. Pe de altă parte, Nevil avea controlul asupra orbiterului și 
a aparatelor pe care le avea sub stăpânire oficială. Existau date la care 
Ravna nu avea acces. 

În ciuda tragediei și a paranoiei, se mai întâmplau și lucruri bune: 
primul zbor al Ochiului Ceresc 2. Behemotul avea dimensiunile și 
înfățișarea unui cargobot interstelar micut și, cu toate că putea zbura 
doar în atmosfera joasă și avea capacitatea de încărcare mai mică 
decât a schifului, era un mijloc de transport sigur și relativ rapid. 
Nevil avusese dreptate atunci când afirmase că OC2 va revoluţiona 
sistemul de securitate al Regatului. 

Între timp, ea lucra la proiectul din Valea Îngheţată și la proiectul 
cu care fusese oficial însărcinată, designul armei de foc. În ambele 
cazuri, avea de colaborat cu Pedantus. Când Pedantus îi ceru să vină 
până la Capătul nordic să lucreze cu el, Ravna se simți ca în 
vremurile bune, înainte de Grupul de Studiu al Dezastrelor, înainte 
de trădarea lui Nevil și de crimele ce au urmat. 

De la casa Ravnei până în Capătul Nordic erau aproape cinci mii 
de metri, dar pentru a ajunge acolo fusese nevoită să meargă până la 
funicular, cu care coborâse până în Canalul Interior. Acum, la 
începutul primăverii, canalul era aproape în întregime îngheţat, dar 
primele ploi acoperiseră pojghiţa de gheaţă cu un strat de câțiva 


centimetri de apă. Traversatul era o combinaţie periculoasă de săniuș 
cu vâslit. De acolo mai departe se dovedise la fel de anevoios, deși 
haitele Jupuitorului săpaseră canale de scurgere în troienele 
înghețate de pe marginea drumului. Așadar, o oră și jumătate de la 
plecarea de acasă, Ravna se afla în biroul lui Pedantus din Cariera de 
la Capătul Nordic. Încă nu se uscase de la drum, când Pedantus își 
făcu apariţia dintre eprubete și gadgeturi. 

— Pedantus, salutare! la să vedem, de ce aveai nevoie de mine 
personal aici? Pentru puști sau pentru Laborator? Sper din tot sufletul 
să fie pentru Laborator. 

Succesul proiectului din Valea Îngheţată ar fi cea mai mare 
realizare de când se aflau aici, făcând abstracţie de pericolele 
prezentului. 

— Pentru ambele și niciuna, răspunse Pedantus îmbufnat. Să 
începem cu distracţia. Te-ai uscat cât de cât? N-aș vrea să picuri pe 
lucruri. 

— Da, sunt uscată. 

— Prea bine, atunci. 

O conduse până la un stand de teste într-un colț al camerei. Se 
aflau acolo conectori și cabluri, baterii făcute local și stabilizatori de 
voltaj... tehnologie preistorică, rodul muncii lor de ani întregi. 
Aproape ascuns în mijlocul haosului se afla un fragment de un 
centimetru de curcubeu întunecat, o amprentă de carbon pe sticlă. 
Pedantus și asistenții lui o tăiaseră dintr-o mulțime de zece mii de 
alte exemplare asemănătoare și o conectaseră la curent și la un set de 
date. 

— Tocmai am terminat setările în această dimineață. Am făcut deja 
câteva teste, dar am vrut să vezi și tu. 

Se agita în jurul echipamentelor, apăsând diverse butoane cu 
boturile, încurcându-se, apoi corectându-se singur. Unii membri ai 
lui Pedantus erau foarte bătrâni. Cap Alb era aproape surd pe 
frecvențele joase, iar Ravna înţelese, văzându-l înconjurat de ceilalți, 
că avea de asemenea probleme și cu frecvențele ultrasonice ale 
sunetelor mentale. Pedantus se temea că, dacă accepta membri tineri, 
își va pierde abnegaţia. Luând în considerare ce se petrecuse cu 
Cioplitoarea-în-lemn, poate avea dreptate. 


- Gata, am nimerit-o! Vezi? Un număr binar din douăsprezece 
cifre codat în partea de sus și unul din șaptesprezece cifre în partea 
de jos. 

Își agită un bot spre un al treilea șir de luminiţe dedesubtul 
celorlalte două: rezultatele. 

- Doisprezece plus șaptesprezece fac douăzeci și nouă! 

— Ai reușit, Pedantus! 

Cuvintele Ravnei fură abia șoptite. Pedantus nu își mai încăpea în 
piele de mândrie, dar găsi undeva o urmă de onestitate și răspunse: 

— Am reușit împreună. Eu, cu tine și cu programele lui Excentric 
II. Noi trei și echipele din Nord și de aici. 

Dădea din capete cuprins de o agitaţie soră cu nebunia. 

- Toată ziua m-am jucat cu chestia asta. L-am pus pe E-II să 
trimită tot felul de teste pe viteze variabile și eu verificam rezultatele. 
Sumatorul nostru micut poate face o sută de mii de operații pe 
secundă, secundă după secundă, ore întregi! 

Se uită la ea. 

— Și modelul pe care îl facem în Valea Îngheţată acum... — adică 
modelul pe care i-l aduseseră Johanna și Pelerinul în seara nefastă — 
este mult peste ce avem noi aici, dar sunt convins că va funcţiona; 
merge pe același principiu. Imaginează-ţi, vom avea cronometru și 
memorie și o instrucțiune, toate împreună! 

Acum Ravna fu cea care încuviință din cap entuziasmată. 
Următoarea etapă va fi esența miilor de ani de cercetare în 
proiectarea procesoarelor, optimizată pentru a conveni 
dimensiunilor grotești și celorlalte inconveniente actuale. 

— Sigur, va fi mai dificil de conectat. 

— Da, da, e ca și cum ai ţese un covor. Mii de ore. Dar într-un an, 
vom avea zece sau douăzeci de procesoare proprii. Însă până atunci 
vom fabrica cipuri de vedere. Va fi ceva mai dificil pentru labe sau 
mâini... 

— Dar în zece ani, vom avea automate produse de noi. 

Mașinile vor face conexiunile. Era începutul pe care îl promisese 
Copiilor. Nu aveau mare lucru, dar era suficient. 

— Mai târziu, putem lucra la reducerea dimensiunilor. 


Acesta era punctul de tranziţie care întotdeauna marcase 
începutul unei civilizații tehnologice. 

- Da, da! răspunse Pedantus. 

Cu mult timp în urmă, fusese fermecat de poveștile tehnologice 
pe care le citise în arhivele de pe Excentric II. Pentru o clipă se priviră 
zâmbind cu gurile până la urechi, ca niște idioţi. Nişte idioţi foarte 
fericiți. Ravna abia aștepta să se joace cu conectorii, să-și poată face 
propriile automate. Descoperirea în sine nu ar fi impresionat pe 
niciunul dintre Copii, cu excepția lui Timor, poate. Lui... Lui Timor i- 
ar fi plăcut. Gândul o trezi la realitate. Lăsă jucăriile pentru mai târziu. 
Se dădu cu un pas înapoi din fața minunii și zâmbetul îi dispăru 
încet. 

- Parcă mai aveai și altceva de discutat, Pedantus? 

Capetele haitei continuară să se agite, dar în cele din urmă reuși 
să coboare și el cu picioarele pe pământ. Se întoarse și privi pe 
fereastră în mijlocul carierei, probabil spre fulgerele actinice venind 
din hala unde echipele lui sudau de zor coaste de caroserie și 
lonjeroane de aripă. Începuse lucrul la cea de-a doua aeronavă, care 
probabil avea să se numească Ochiul Ceresc 3. Pedantus nu avea nici 
strop de imaginație când venea vorba de nume. 

Dar când haita se întoarse de la fereastră, nu începu să vorbească 
despre OC3. 

— Ştii că ideea lui Nevil de tun în miniatură e chiar prostească. 

Ideea fusese răspunsul tehnologic al lui Nevil după noaptea 
răpirilor și o decretase prioritatea numărul unu, mai importantă 
decât construirea altei aeronave. Sloganul lui fusese „Protecție 
personală pentru toți“. Desigur, Ravna știuse dintotdeauna că se 
puteau fabrica tunuri de dimensiuni reduse, în civilizațiile timpurii 
astfel de arme de foc erau des întâlnite. Problema consta în faptul că 
erau foarte ușor de făcut și replicat, iar Domeniul avea deja 
superioritate militară în această parte a lumii; cel mai bine ar fi fost 
să nu dea celorlalte state vreun indiciu despre dezvoltarea lor 
tehnologică înainte de a fi necesar. În plus, Excentric II avea câteva 
idei de arme personale mult mai eficiente, îndată ce vor mai face 
câțiva pași tehnologici. 


— Dar, Pedantus, știi că Cioplitoarea-în-lemn agreează ideea de 
tunuri personale. 

Conform ultimei întruniri din aceste zece-zile. 

Haita scoase un sunet care trăda iritarea. 

— Tu și cu mine am discutat și înainte despre armele astea. În 
principiu, sunt o idee destul de proastă, dar necesară în starea 
actuală de lucruri. Ce mi se pare mie de-a dreptul idiot este designul 
actual. 

Își trimise un membru în celălalt colţ al camerei și aduse o 
schemă tehnică pe care i-o împinse Ravnei. 

Ideea îi era cunoscută, din descrierea sumară a lui Nevil. Analiză 
o clipă desenul. 

- Ă-ă, am inclus un fascicul și un amortizor de zgomot (care nu 
fuseseră pe lista de dorinţe a lui Nevil). Ai fi vrut o ţeavă mai lungă? 

- Păi, da! Doar nu vrei să-ți explodeze în față! 

Cap Alb al lui Pedantus își pierduse auzul în timpul 
experimentelor cu arme de foc pentru artilerie. 

- Asta n-ar fi singura problemă. Uită-te la, cum îi spuneți voi, 
stoc. 

Această parte era de asemenea ideea lui Nevil, care i se păruse 
chiar inteligentă. 

— E modelat după mânerul unui topor de gură pentru Stilete, 
Pedantus. 

Privită dintr-o parte, jumătatea inferioară a armei semăna foarte 
bine cu mânerul pistolului lui Pham. 

— Tâmpenii! 

Toţi membrii lui Pedantus, mai puțin unul, veniră la ea și îi 
smulseră hârtia din mâini. 

— Pentru un om, cu braţe cu palme, e ușor de ținut arma, tras și 
reîncărcat. Dar pentru o haită... uite, membrii adjutanti trebuie să 
vină printr-o parte să-și bage boturile în faţa trăgătorului. Ideea 
cartușelor și a cartușierelor e destul de bună, dar eu nu-mi pot 
imagina pe cineva agitându-se de jur împrejurul puștii pe sub ţeavă 
să reîncarce tunul. 

Ravna analiză cu atenţie schiţa. Ar fi trebuit să introducă 
specificaţiile lui Nevil în programul de design multirasial de pe E-II. 


Arma proiectată era doar pentru uzul oamenilor. 

— Ai vreo modificare de sugerat? 

— Aș avea, dacă mi-aș pune mintea. 

Din nou, se întoarse și privi pe fereastră. 

- Dacă tot suntem obligați să ne pierdem timpul, măcar să o 
facem cu folos. 

Scoase o coală de hârtie dintr-un buzunar al vestei și începu să 
deseneze. 

— Hmm, o ţeavă mai lungă ar îmbunătăți acurateţea și ar ușura 
ochirea, manevrarea și reîncărcarea... 

În decursul următoarelor zece minute, amândoi, dar mai ales 
Pedantus, căci Ravna era neputincioasă fără programele navei, 
lucrară la o serie de modificări. După cum era de așteptat, rezultatul 
arăta mai degrabă ca o armă operabilă de un întreg pluton decât una 
manuală. 

— Dar sunt convins că un singur om va reuși să o manevreze 
destul de bine. Pe urmă... 

Pedantus ridică privirile, de parcă ar fi ascultat ceva. Tot ce auzi 
Ravna fu zumzăitul aparatului de sudat și pocniturile ciocanului. 
Dar membrul de lângă fereastră era cu totul lipit de geam, încercând 
să privească drept în jos. 

Aha, deci aștepta pe cineva. Ravna traversă camera și se aplecă 
mai aproape de geam, blocând cu palmele lumina camerei reflectată 
în fereastră. Lumina de la forjă era precum un fulger care strălucește 
în mijlocul furtunii. Apa înghețată scânteia, scurgându-se pe la 
streșinile laboratorului. Uitându-se în jos în direcția privirii lui 
Pedantus, Ravna vedea șirurile de scări de lemn ce urcau zigzagat 
de-a lungul peretelui carierei până la biroul în care se aflau. Apusul 
dezvălui umbre ce urcau pe scări în șir, unul câte unul. Păreau a fi 
trei haite. Un fulger de lumină de la forjă dezvălui că haita din mijloc 
era formată din șapte membri, toți îmbrăcați cu mantii grele de 
ploaie, inclusiv un puiandru mic, călare pe umerii celui mai solid 
dintre ei. Regina, Cioplitoarea-în-lemn. 

Primul bodyguard al Reginei apăru pe platformă chiar în faţa ușii 
lui Pedantus. Ravna nu recunoscu haita. După un moment, se 
risipiră de jur împrejurul construcţiei, privind în toate direcţiile. 


Apoi, unul câte unul, regina se ivi. Stătu o clipă sub portic, scoțându- 
și mantiile de ploaie și scuturându-și apa care se strecurase pe 
dedesubt. Aruncă o privire tăioasă înăuntru prin geam, apoi intră, 
aducând cu ea o pală de aer înghețat. 

- Primăvara e cel mai nenorocit anotimp. Cel puţin până în 
ultimele zile. 

Doi dintre membrii ei se uitau direct la Ravna. Drăcușorul privea 
în jur la aparatura lui Pedantus, cu o sclipire distructivă în ochi. 

— Dar voi vă confruntati cu situații mult mai extreme în spațiu, 
nu-i așa, Ravna? 

- Da. Sunt locuri mult mai vitrege, deși sunt atât de extreme încât 
protecţia adecvată înseamnă în general că vizitatorii nu suferă la fel 
cum suferim noi aici. 

Chiar reușim să purtăm o conversație civilizată! 

Pedantus se retrăsese undeva în celălalt capăt al laboratorului, în 
spatele unor paravane vătuite, suficient de groase încât să poată 
participa la conversaţie fără a interfera cu gândurile Cioplitoarei-în- 
lemn. 

Regina îi făcu semn din cap. 

— Suntem singuri? 

Puiandrul sări pe o bancă și începu să adulmece în jur conectorii 
și bateriile. Ceilalţi membri ai Cioplitoarei-în-lemn o înconjurară pe 
Ravna. 

- Tu ai fost mult mai cooperantă decât Nevil. 

Ravna aprobă din cap. Cioplitoarea-în-lemn stătu pe gânduri o 
secundă. 

— Scuze, voiam să sune ca un fel de compliment. Ba chiar ca o 
scuză. Știu că în ultima vreme am fost mai dificilă decât înainte. 
Sigur iub... Pelerinul ţi-a povestit destule despre starea mea mentală. 

Oare ce ar trebui să spun? Ravna încercă să-i răspundă cât mai 
sincer: 

— Pelerinul a menţionat că noul membru este ... mai poznaș? 

Cioplitoarea-în-lemn chicoti. 

— Ce epitet simpatic! O caracterizare mult prea blândă. 

Cei șase membri adulți îl priveau cu toții pe Șșt. Drăcușorul le 
răspunse cu o privire inocentă, de parcă nu ar fi înțeles ce problemă 


aveau ceilalți cu el. Desigur, aceasta era doar interpretarea umană a 
Ravnei. După un moment, Cioplitoarea-în-lemn continuă: 

- În urmă cu un secol, nu aș fi pornit pe calea aceasta. Cu 
siguranţă nu aș fi acceptat loteria cu prăsile a lui Armonie Veste- 
roșii. Dar asta a fost înainte ca Pelerinul să-mi trezească gustul de 
aventură. Acum sunt mai zăpăcită decât am fost vreodată în întreaga 
mea existenţă. Sst a fost la un pas de a mă distruge înainte să realizez 
pericolul în care mă aflu. Încă nu îmi găsesc echilibrul. Pelerinul mi-a 
dat câteva sugestii, dar între timp... 

Cioplitoarea-în-lemn își îndreptă aproape toate privirile spre 
Ravna. 

— Vreau să știi că, deși nu întotdeauna suntem de acord una cu 
cealaltă, eu am încredere în voi, în tine, în Johanna și în Pelerin, mai 
mult decât în oricine altcineva. 

Ravna înclină din cap. Pe Puteri! 

— Îţi mulțumesc. 

— Între timp, ne confruntăm cu o situație periculoasă și încurcată. 

Se opri dintr-odată, parcă pierdută în gânduri. Din colțul 
camerei, vorbi Pedantus: 

— Vrei să spui cu Nevil și uneltirile lui? 

Doi dintre membrii reginei ridicară capetele. 

- Da. L-am urmărit îndeaproape pe Nevil încă de când s-a 
debarasat de Ravna. Intenţionează să preia conducerea Domeniului, 
dar nu este atât de inteligent pe cât se crede. Întrebarea este... 

Cioplitoarea-în-lemn rămase iar tăcută. Pedantus îi sări din nou 
în ajutor. 

— Dar oare este într-adevăr Nevil doar o simplă marionetă în 
labele unei haite mai viclene decât el? 

De data aceasta, toate capetele Cioplitoarei-în-lemn se ridicară. 

- Pedantus! Vrei să fii amabil să-ți ţii gura? Mi-e de ajuns că 
trebuie să-ți suport mintea bombănind prin toată camera. 

- Pardon! Gata. 

Se întoarse din nou spre Ravna, puiandrul fiind cel din urmă. 

— Crimele și răpirile i-au picat foarte bine lui Nevil. Să fi fost o 
întâmplare nefericită? Dacă da, atunci noi — adică eu și cu tine, Ravna 
— nu ar trebui să ne temem de ambitiile mărețe ale lui Nevil. Dar 


poate știi că Jupuitorul insinuează în stânga și-n dreapta că aici ar fi 
mâna lui Prodotus. Dacă e așa sau, și mai rău, Jupuitorul face jocuri 
murdare în ambele tabere, atunci suntem pierduţi. 

Tăcu o clipă, cumpănind. 

— Nevil ne-a făcut să credem că în spatele atacului au fost 
Tropicalii. Eu i-am urmărit îndeaproape în ultimii zece ani pe așa- 
zișii „golani de la ambasadă“ și îmi vine greu să cred că ei ar fi fost 
capabili să orchestreze acel atac. 

- Pastorul era suficient de inteligent în felul său mai dezordonat, 
spuse Ravna. Johanna e de părere că în ultimii zece ani, comerțul cu 
Tropicalii a generat o schimbare în zona lor. 

Cioplitoarea-în-lemn scoase un șuierat dezaprobator. 

— Ce diferenţă ar putea produce într-un Cor de o sută de milioane 
de Tropicali? 

Ravna zâmbi. 

— Cam aceeași reacție a avut și Pelerinul. 

— Știu. Am discutat cu amândoi în această după-amiază. Azi e 
ziua mea de scuze și încercări de reconciliere. Dar dacă Nevil este 
marioneta cuiva, atunci Pastorul și gloata lui au fost cheia 
operațiunii. În ultimii cinci ani, am tot încercat să ne apropiem de 
Coasta de Est, să aflăm mai mult despre Magnat sau Prodotus sau 
care o mai fi. Poate am căutat în locul greșit? Dacă cineva e în spatele 
Pastorului, atunci s-ar explica multe. Cred că trebuie să verificăm 
această ipoteză. 

Pedantus sări: 

— Să-i trimitem pe Johanna și pe Pelerin la Tropice! Hopa! Scuze! 

Cioplitoarea-în-lemn înclină un cap în direcția lui Pedantus. 

— Cum zice el. Ar fi trebuit să facem acest lucru mai demult. 
Chiar în acest moment, Jo și Pelerinul ar trebui să fie undeva 
deasupra Deltei Fluviului. 

Ravna cunoștea imensitatea zonei tropicale, fără a mai pune la 
socoteală Marele Nisipos. 

— Rezultatele negative nu vor dovedi nimic, spuse ea. 

Micul Sst își dezveli enervat colții, însă vocea reginei își păstră 
tonul calm. 


— Este adevărat. Dar e un început. Având în vedere ce s-a 
întâmplat, ar trebui să fim la fel de atenţi la ce se petrece la Tropice, 
cum o facem și în Republica Lacurilor Lungi și Sălașul Răsăritean. 

— Așa e. 

- Voiam o expediţie de recunoaștere înainte ca Nevil și prietenii 
lui să afle că suntem cu ochii pe ei. Johanna și Pelerinul au fost de 
acord. Nevil crede acum că au plecat până la Smeltertop, doar că ei 
se duc mult, mult mai departe. 

Un drum era de șaizeci de kilometri, celălalt de câteva mii, dar 
pentru agravi, erau la fel de dificile. Cu toate acestea... 

— A-aș fi preferat să avem ocazia de a sta de vorbă toți. 

— De ce? Amândoi doreau să vadă ce e acolo. Aceasta e doar o 
excursie de o zi-două, nu e ca o misiune pe Coasta de Est. Nu vor 
scoate niciun sunet până nu se întorc. 

— Dar tot există șanse mari ca Nevil să afle de această „plimbare“. 

— Așa. Și? Am vrut să acționez cât mai repede. Eu am fost trădată 
cu acele răpiri și crime. Și de atunci, Nevil își bagă nasul peste tot. 
Vreau să știu cu cine avem de-a face înainte să ne ia pe nepregătite 
din nou. 

Privi împrejur. 

— Și acesta e un alt motiv pentru care era nevoie să discutăm. 
Trebuie să te trezești la realitate. Nevil știe că are nevoie de 
cunoștințele tale tehnice, dar îndată ce va realiza că lucrăm 
împreună, expertiza ta s-ar putea să nu te mai protejeze. Dacă el este 
cu adevărat omul lui Prodotus, atunci să te aștepți ca riposta să fie 
violentă. Vreau să accepti pază de corp. Am patru haite aici care te 
vor conduce până acasă... în afară de cele pe care se pare că nici nu 
le-ai observat. 

Zâmbi văzând expresia de pe chipul Ravnei. 

— Începând din această seară, cresc măsurile de securitate. 

Toate capetele încuviințară, inclusiv micul Sst. 


Cinci ore mai târziu, Ravna se găsea în sfârșit acasă la ea pe 
Dealul Navei Stelare. Astăzi se petrecuseră mai multe evenimente 
decât în oricare altă zi de la Bătălia de pe Dealul Navei Stelare... și 
nu se înregistrase nicio victimă! Sufletul ei era un amalgam de 


bucurie, îngrijorare și speranță: în curând vor fi produse mii de 
procesoare și componente video în laboratoarele din Valea 
Îngheţată... mult mai multe decât vor putea fi folosite imediat în 
aparatele pe care le construia Pedantus. Vor mai trece câţiva ani de 
muncă manuală până când aparatele cu circuite integrate combinate 
cu programele software scrise de E-I vor începe să dea rezultate, 
dar, din acel moment, viaţa Copiilor și Stiletelor se va schimba 
radical. Va fi o evoluţie extraordinară pentru toată lumea. 

Poate întrebarea cea mai importantă era: cât de malefic era Nevil? 
Dacă nu făcea parte din complotul care pusese la cale răpirile și 
crimele, atunci poate s-ar putea ajunge la o înțelegere, compromisuri 
care nu i-ar știrbi autoritatea, însă i-ar da Ravnei mână liberă să 
avanseze în proiectele la care lucra. 

Dar dacă Nevil era marioneta lui Prodotus sau a altcuiva? Poate l- 
ar putea convinge să renunţe la această asociere. Dacă nu... poate 
totul depindea de ceea ce vor descoperi Jo și Pelerinul îndată ce vor 
începe căutările. Ce bine ar fi să pot vorbi cu ei acum. Va fi nevoită să 
aștepte, probabil câteva zile, pentru a păstra secretul misiunii. Ce 
puteau descoperi în cursul unei singure survolări, chiar și în inima 
Corului tropical? Cel mai posibil aceasta avea să fie prima dintr-o 
serie întreagă de incursiuni... care nu vor putea fi ținute secret. 

Ravna se plimba de colo până colo prin casă în timp ce întorcea 
posibilitățile pe toate fețele. Afară se zăreau gărzile puse de 
Cioplitoarea-în-lemn. Începând din această seară misiunea lor nu 
mai era discretă. Înduplecarea Reginei... sau mai degrabă revenirea 
ei, era de asemenea una din bucuriile zilei. Dar și una din temerile 
care îi umbreau optimismul. Atât de multe lucruri depindeau de 
indulgenţa și stabilitatea Cioplitoarei-în-lemn. Existaseră momente 
în această după-amiază când regina avusese izbucniri de furie, 
pierderi de memorie și de atenţie. Lupta interioară a Cioplitoarei-în- 
lemn era încă departe de a se fi terminat. 

Ce bine ar fi fost să poată accesa nava de aici. Ar fi trebuit să merg 
pe Excentric II în această seară. Simţea că îi scapă ceva. Gândurile îi 
zburau în toate părțile, idei și îngrijorări noi îi veneau în minte. 

Trecu o oră. Două. Stând la fereastră în camera de la al doilea etaj, 
Ravna vedea cum lapoviţa de mai devreme se transformase într-o 


pojghiță de gheaţă ce scânteia din loc în loc pe stradă, în lumina 
felinarelor. Ar trebui să dorm puţin. Mâine va sta de vorbă cu 
Excentric II, poate vor găsi o modalitate de a lua legătura cu Johanna 
și Pelerinul. În cele din urmă se îndreptă spre dormitor. 

Stătu pe întuneric, ascultând casa acomodându-se cu gerul nopții. 
Toate casele acestea erau atât de zgomotoase. În copilăria Ravnei, 
exteriorul și interiorul erau subtil separate, iar singurele sunete pe 
care le auzeai erau cele special create și introduse în mediul 
înconjurător. În mod normal, acelea erau sunete de vietăți, lilieci, 
păsări sau pisici la vânătoare. Desigur, puteai crea orice sunet și orice 
ambient doreai. Sora ei Lynne era o mare amatoare de Tăcere, unul 
din nenumăratele lucruri care, atunci când era mică, o enervau la 
sora ei mai mare. Între Ravna și Lynne se purtau mereu războaie 
sonore. 

Aici, în sălbăticie — Ravna considera întreaga lume a Stiletelor o 
mare sălbăticie — sunetul făcea parte din ființa Stiletelor, cu auzul lor 
supranatural. Sunetele aici erau neîmblânzite. Primele câteva zece- 
zile petrecute în noua casă, înainte să-i primească pe Johanna și 
Pelerin în gazdă, Ravna abia putuse pune geană pe geană. Se auzeau 
tot felul de pocnituri, bocănituri, păcănituri care pe ea o 
înspăimântau, oricât ar fi încercat să-și păstreze calmul. Le auzise 
nopti la rând, până se obișnuise cu ele. Unele ajunseseră chiar să o 
adoarmă. Poate dacă ar reuși acum să doarmă puțin... 

Se auzi un scârțăit. Era un sunet nou, ca și cum cineva ar fi urcat 
pe scările din față. 

Ravna trecu fără zgomot în sufragerie. Fără zgomot? Dacă pe 
scări urca o haită, cu siguranţă o auzise! Pe de altă parte, dacă 
începea să strige, gărzile din faţa casei ar fi apărut cât ai clipi din 
ochi. Se strecură lângă geam, cu grijă să nu apară în cadrul ferestrei. 
Afară totul era încremenit și strălucitor... 

... Și nici picior de paznic. 

Scârţâitul de pe scări încetă. Întoarse capul ușor; de aici putea 
vedea o parte din trepte. O haită s-ar fi putut strecura neauzită, dar 
nu nevăzută, căci vederea oamenilor compensa auzul slab. 

Pereţii văruiți nu erau chiar cufundați în beznă și... văzu 
contururi care semănau cu două capete de Stilete. O haită încerca să 


se strecoare pe scări în sus. Sigur mă aude că am întors capul și îmi aude 
respirația. Se întoarse pe călcâie și se repezi spre ușa care dădea spre 
scările din spatele casei. 

Se auzi un lătrat înfundat și un zgomot de labe tropăind pe scări 
în sus. Ravna trase ușa, se repezi afară din cameră și o trânti în urma 
ei. Acum mârâitul intrusului se auzea din ce în ce mai tare. O 
secundă mai târziu, corpurile se repeziră în ușă. Ravna se sprijini cu 
toată greutatea de cealaltă parte, căci ușa nu se putea încuia, doar 
greutatea și forța corpului ei o ţineau închisă. Trebuia să găsească o 
metodă să o blocheze. Bâjbâi pe întuneric și găsi întrerupătorul. 
Scările erau înguste cât să încapă un membru și, deși casa fusese 
construită pentru două-picioare, tavanul se afla doar la un metru 
jumătate înălțime. Treptele erau îngropate sub maldăre de 
mărunțișuri pe care Johanna și Pelerinul le aduseseră din expedițiile 
lor. Cei doi prieteni ai ei se lăudau mereu că voiajează fără bagaje, 
doar că se întorceau din expediţii cu tot felul de „suvenire“. 

Undeva într-o parte zări o legătură de bastoane, fiecare 
terminându-se într-o lamă scurtă și ascuțită. Doar că nu putea ajunge 
la ele. Începu a le lovi cu piciorul, slăbind puţin strânsoarea ușii. 
Haita împingea acum la unison. Ușa se întredeschise și o labă cu 
gheare se ivi prin deschizătură. Ravna se izbi în ușă cu putere. Se 
auzi ceva pocnind. Membrul scoase un șuierat ascuţit de durere și 
laba se retrase. O secundă se lăsă liniștea, probabil de partea cealaltă, 
dușmanul avea un moment de „au-au-ce-durere“. Ravna apucă 
bastoanele, unul din capete îl sprijini de balustrada scărilor, celălalt 
capăt, cu lamă, îl înfipse în ușă. Împlântă toate bastoanele, mai puțin 
unul, în diverse puncte al ușii. Acum când haita își reluase atacul, 
ușa era mai sigur închisă decât ar fi putut ea să o ţină. 

O luă la fugă pe scări împiedicându-se în tolbe și cufere, 
împungând aerul din față cu bățul. Bastonul era greu de manevrat 
pentru un om. Clemele de prins pe umăr erau complet inutile, iar 
piciorul era curbat în jumătatea inferioară. Dar era lung și avea un 
cuțit la un capăt, deci era bun. 

Mormanul de „suvenire“ era și mai înalt acolo unde se terminau 
scările. Ravna privi prin ferestruica de la ușa care dădea afară. Se 
vedea câmpul din spatele casei. În depărtare, sus pe deal, sclipeau 


din loc în loc lumini de la casele din oraș. Mai aproape, lumina de pe 
stradă scânteia zăpada acoperită de gheaţă și arunca umbre din loc 
în loc. Se așteptase ca restul bandei de hoți să fie afară, însă nu văzu 
pe nimeni. 

Poate că erau toți în casă. De sus de pe scări se auzea vacarm cât 
pentru o haită întreagă. Cineva avea topoare. Așchii zburară în timp 
ce ușa de sus se zguduia din toate încheieturile și zări lucirea 
metalică a unei lame spărgând lemnul. 

Se întoarse spre ușa care dădea afară. Era îngustă cât să încapă un 
Stilete, cu un zăvor simplu, o bară de lemn. Ridică bara și împinse. 
Era blocată! Se încordă și împinse cu putere. Ușa pocni și se deschise 
înspre înghețul de afară. Ravna scăpă împleticindu-se cu bastonul în 
mână. În urma ei, intrusul spărsese ușa de sus. Cutiile și bagajele 
zburară pe scări în jos din calea haitei, blocând cadrul ușii pe care 
tocmai ieșise Ravna. 

Avea secunde prețioase. Împunse cu bastonul în gheaţă, 
sprijinindu-se pentru a nu aluneca în timp ce-și croia drum pe deal 
în sus. Gheaţa proaspăt formată era netedă ca sticla sub papucii ei de 
casă din piele. Continuă mai mult patinând decât fugind. Din casă se 
auzeau lătrături puternice. 

Dacă reușea să iasă în stradă înaintea lor, ar putea întâlni pe 
cineva, martori, poate chiar apărători. Ravna îndoi genunchii și 
împinse înainte cu bastonul. Cu fiecare pas înainta câţiva metri, 
zgâriind ușor gheaţa cu lama cuţitului. Oare ar trebui să strig după 
ajutor? Nu mai vedea ușa din capul scărilor și ferestrele camerelor de 
la etaj. Poate că nici nu știu măcar pe unde a luat-o! 

Strada Reginei se afla chiar în față, pustie sub strălucirea 
felinarului. Ravna patină mai departe și descoperi că apa de aici nu 
înghețase atât de neted pe cât credea ea. Simti o durere ascuţită 
pătrunzând-o acolo unde șoldul i se lovi de gheață. Alunecă, 
învârtindu-se, ca pe un tobogan la vale, până se trezi în mijlocul 
luminii, chiar sub felinar. Se întoarse pe o parte, ridicându-se în 
genunchi. Cumva reușise să se agate de baston. Pe stradă luminile 
începeau să se aprindă în case. Venind spre ea din direcție opusă... 
Jefri și Amdi! Care se apropiau gonind. Ghearele lui Amdi scânteiau 


acoperite cu gheață, doi dintre ei îl sprijineau pe Jefri să nu alunece. 
Ceata de nouă se opri brusc și o înconjură. Jefri întinse mâna. 

— Hai sus, Ravna. 

De jur împrejurul ei, îl simți pe Amdi împingând-o ușor în sus, 
rezemând-o de Jefri. Pentru o fracțiune de secundă, simți căldura 
braţelor lui în jurul ei și frigul pătrunzător acolo unde nu era el. 

Apoi văzu cel puţin o haită coborând în goană treptele din fața 
casei. O alta fugea alunecând, zgâriind gheaţa, pe aleea de lângă 
casă. Amdi îi scânci lui Jefri ceva ininteligibil. Deodată, brațele lui 
Jefri o strânseră puternic, ridicând-o de la pământ și îl auzi vorbind 
cu haitele ce se apropiau. 

— Gata, am prins-o! 

Ceilalți îi înconjurară, stilete și arbalete strălucind peste tot. Văzu 
cu coada ochiului o căruţă cu paie apropiindu-se de ei. 

— Fă-i ceva să nu se mai zbată! 

Cineva o apucă de ceafă și o lovi cu capul de marginea căruței. 


Capitolul 18 


Dacă exista vreo părticică de tehnologie galactică ajunsă cu 
adevărat în proprietatea unei haite de Stilete, atunci acesta era schiful 
antigravitație. Ah, alifantul Johannei fusese un dar făcut 
Cioplitoarei-în-lemn, dar acel computer de copii dispăruse cu nouă 
ani în urmă. Pedantus pusese laba pe alte aparate, cum ar fi camerele 
video, doar că ele îi fuseseră confiscate pentru a servi noilor politici 
ale lui Nevil. Dar schiful cu agravi era proprietatea exclusivă a 
Pelerinului. Unul din motive era că la bord nu încăpea mai mult de o 
haită sau doi sau trei oameni, dar, mai important, Pelerinul era 
singura ființă capabilă să-l piloteze. Comenzile erau răsfirate, ca 
pentru frunzele skrodcălăreților, astfel încât era imposibil de pilotat 
de un singur om. 

Pelerinul exersase pilotarea schifului încă de la Bătălia de pe 
Dealul Navei Stelare. După cum îi mărturisi Johannei, chiar în acele 
zile el o urmărise pe Cochilie Albastră cum controlează 
ambarcațiunea și visase ca într-o bună zi să piloteze și el schiful. În 
decursul ultimilor zece ani, sistemul aparatului decăzuse 
considerabil, iar Pelerinul fusese nevoit să se adapteze din mers. 
Întotdeauna el făcuse mare caz de cât de dificil era de pilotat schiful, 
cât de indispensabil este el în poziția de pilot. Acum chiar avea 
dreptate. Ambarcațiunea nu mai avea aproape nicio urmă din 
agraviul original, cea mai mare parte a liftului era făcut din bucăţi de 


material luat de pe Excentric II pentru a înlocui grosolan ceea ce 
înainte fusese o îmbinare subtilă de fuzelaj și pânză. 

Uneori, cum ar fi chiar în acest moment, Johanna se întreba dacă 
mașinăria mai era pilotabilă. Înghiţi, simțind nodul care i se pusese 
în gât, și îl sfredeli pe Pelerin cu privirea. 

— Ce altitudine spui că mai avem? 

— Stai fără grijă, îi răspunse el vesel. Avem destul spațiu de 
manevră. 

Observă că toate cele cinci boturi ale haitei se agitau cu viteza 
luminii la butoane. 

Johanna se aplecă în întunericul ploios. Zburaseră — sau, mai bine 
spus, se hurducaseră de le venise rău — sute de kilometri în teritoriul 
Tropicalilor. Chiar înainte să înceapă ploaia, zărise focuri dedesubt. 
Pentru gătit? Pentru sacrificii? Nu sesizase mai mult de atât, nici nu 
simţise vreun miros, deci bănuise că zburau la o altitudine de cel 
putin o mie de metri. Poate încă mai zburau deasupra junglei, dar 
Pelerinul pretindea că aude Tropicali pălăvrăgind. Dacă zburau pe 
deasupra vreunui oraș, atunci trebuie să fi fost întins precum 
terenurile urbane din Domeniul Straumli. 

Schiful se aruncă înainte, cât pe ce să se ducă de-a berbeleacul. În 
această expediţie, schiful fusese mai nărăvaș ca oricând. Pelerinul se 
chinui să îl îndrepte. Dacă nu-i reușea, aveau să zboare iar cu capul 
în jos. De data aceasta reuși să-i aducă pe poziție. Navigară o vreme 
prin întuneric, aproape ca într-o ambarcatiune normală. 

- De fapt, se auzi glasul Pelerinului, zburăm la șapte sute cinci 
zeci de metri altitudine. 

Toţi ochii îi erau concentrați pe display-urile licărind. Pe Johanna 
o lua durerea de cap doar uitându-se la ele, iar în timpul acestei 
excursii fuseseră un memento constant al altor probleme mai grave. 
De-a lungul anilor, mare parte din senzorii de la bord se defectaseră 
atât de grav, încât fie rămăseseră tăcuti, fie afișaseră erori. Singura 
modalitate de a vedea solul dedesubt era să privească prin hublouri 
sau prin porțiunile unde carcasa nu fusese peticită cu agravi. 

Se aflau probabil la mai puţin de zece kilometri de o arie mai 
mult sau mai puțin sigură pentru aterizat, unde mlaștinile deltei se 
pierdeau în ocean. În mod normal, primeau datele de navigare de la 


orbiter, care plutea la aceeași altitudine... dar în această seară nu se 
foloseau de orbiter. 

— lar inventezi numere? întrebă ea. 

Pelerinul întoarse capul și o bătu ușor cu botul peste mână. 

- Doar cifrele mai puțin importante! 

Când se apropiau de sol, Pelerinul putea auzi pământul. 

- Puţină inexactitate nu strică niciodată. Pun rămășag că Nevil și 
compania nici nu au băgat de seamă că nu am fost la Smeltertop în 
seara asta. 

- Mda. 

Mâine vor arunca o privire rapidă în împrejurimi și pe urmă, 
fuga înapoi acasă. 

- Nu te îngrijora de ce ar spune Nevil, zise Pelerinul, ar fi trebuit 
să venim până aici mai demult. 


Ploua torențial, dar în aer nu se simtea nici boare de vânt și 
schiful aluneca lin înainte, cu o viteză de câțiva metri pe secundă. 
Pelerinul spunea că apa adunată pe fundul micutei cabine făcea bine 
la controale. 

Acum zburau chiar foarte aproape de sol. Aerul mirosea ușor a 
canalizare și animale. Aceste miasme nu-i surprinseră; marinarii și 
fragmentele de Tropicali povesteau despre orașe mai întinse și mai 
aglomerate decât oricare altă așezare din lume, o adunătură lipsită 
de minte care distrugea orice gând coerent. Doar nu era degeaba 
numit Corul corurilor. 

- Sunt mai gălăgioși ca niciodată, spuse Pelerinul. O adunătură 
de Stilete care cântă împreună. Dar din câte se aude, se distrează la 
nebunie. Sau hmm, poate fac sex nonstop. 

Zburau atât de jos, încât Johanna putea vedea din nou focurile, 
însă erau ascunse, doar din loc în loc se zărea câte o licărire sau câte 
un fuior de fum înecăcios și fierbinte. Își îndreptă privirea în dreapta 
și în sus. 

- Pelerinule, zboară ceva deasupra noastră? 

Schiful tremură când Pelerinul uită o clipă de butoane, privind în 
direcția pe care i-o indica Johanna. 

- Nu văd nimic. În schimb aud niște zgomote ciudate. 


Încă de când orbiterul fusese reabilitat, avuseseră loc mai multe 
încercări de a survola continentul, inclusiv landurile tropicale, acolo 
unde nicio haită nu ajunsese până acum. Problema era că lentilele 
optice erau vechi și nu cu mult mai performante decât un senzor de 
lumină, cu o rezoluție la sol de aproximativ o mie de metri, mult mai 
slabă decât în imaginile pe care le luase Excentric I când se 
apropiaseră de Planeta Stiletelor în urmă cu zece ani. În acest 
moment, schiful ar fi trebuit să survoleze gura deltei. Acolo se aflau 
cele mai aglomerate așezări, atât din imaginile luate de Excentric II, 
cât și din legendele marinarilor. 

Lumina misterioasă se stinsese, dar acum Johanna realiză că în 
stânga ei sclipea o constelație de lumini. Un obiect imens și nemișcat, 
a cărui formă nu se putea desluși în ploaia deasă. 

- Ne aflăm la o altitudine de patru sute de metri, suntem pe 
drumul bun spre ascunzișul nostru mlăștinos. Hei, ţi-am povestit 
vreodată cum eu — sau, mă rog, cine eram eu pe atunci — mi-am 
petrecut zece-zile acolo în urmă cu o sută de ani? Niciodată nu mai 
fusesem și nici pe urmă n-am mai fost atât de aproape de un Cor. 

Rămase o clipă mut, trăgând cu urechea împrejur. 

— Nu se mai aude nimic. Probabil mlaștina a mai înaintat spre 
uscat față de cum știam noi. Cred că am putea ateriza chiar aici. 

- Dar n-o vom face. 

— Bine, mergem mai încolo. Dar mâine va fi distractiv. Chiar dacă 
nu descoperim nimic despre vreun amestec al Magnatului în zonă, 
sunt atâtea lucruri pe care mor de curiozitate să le văd de atâția 
ani... 

Se auzi o pocnitură puternică. Schiful execută o tumbă în aer și se 
repezi cu botul în jos spre pământ. 

— Pelerinule! 

- N-am făcut eu nimic! strigă cvintetul, chinuindu-se din 
răsputeri să controleze ambarcațiunea. 

Niciodată nu mai fusese atât de rău, exceptând câteva dăți — cum 
ar fi fost mai demult călătoria „involuntară“ pe lună — când Pelerinul 
provocase singur problemele. 

— Liftul din partea stângă e distrus. Poate apa de ploaie.... 


Aparatul tresări și se legănă înainte și înapoi într-un echilibru 
fragil din unicul punct de suport pe partea dreaptă. Aceasta era 
marea calitate, dar și marele defect al agraviului. Pânza se comporta 
ca un avocat, negociind cu legile fizice. Era chiar posibil acum să se 
ridice mai bine. Sau poate nu: ceva se rupse și se treziră din nou în 
picaj. Pelerinul se precipită în jurul ei. Doi membri se aplecară peste 
bord, dezvelindu-și colții în ploaie. Printr-un noroc, niciunul dintre 
ei nu căzu peste bord. După o clipă reveni, ținând strâns o bucată de 
pânză. 

— la de aici și să nu-i dai drumul! 

Johanna ținea una dintre marginile agraviului care mai 
rămăseseră. Se răsucea în mâinile ei asemenea unei ființe vii, 
încercând să scape. Pelerinul apucă restul cu toate fălcile. Trăgea într- 
o parte și în cealaltă, încercând să menţină mașinăria în aer, dar fără 
ajutorul controalelor automate. 

— Nu vom reuși! strigă el. 

Dar acum nu mai erau în derivă, ci în picaj, cu o viteză care nu 
prevestea nimic bun. 

Ceva îi lovi cu putere din dreapta, apoi din stânga și din dreapta, 
până jos unde se izbiră de pământ. Probabil își pierdu cunoștința. 
Parcă își amintea auzind vocea Pelerinului, lângă ureche. 

— Pari vie și nevătămată. Este? 

Ah, nu era o amintire. 

- Da, răspunse într-un final. 

— Ha. Încă o aterizare perfectă. 

- Da” tu ești întreg? 

Pelerinul nu îi răspunse imediat. Stiletele erau în general mai 
rezistente decât oamenii, dar haitele, cu cât erau mai numeroase, cu 
atât li se măreau șansele să sufere accidente. 

— Aproape întreg, răspunse el în cele din urmă. Cred că Llr s-a 
lovit la unul din picioarele din faţă. 

Tăcu din nou. 

- Nu contează asta. Bine că am ajuns jos și departe de cântecele 
Corului. 

— Dar nu am ajuns până la mlaștini. 


— Adevărat, răspunse el chicotind. Chiar și tu poti face diferența 
între sunete. Am căzut între niște stânci. Trebuie să ieșim să aruncăm 
o privire împrejur. 

Unii dintre membri erau deja afară. 

- Mda. 

Ceva o ţinea la pământ. O clipă stătu nemișcată, confuză. Ah. Își 
desfăcu centura de siguranţă și se târî afară în ploaie. Pelerinul 
avusese dreptate, aterizaseră pe o suprafaţă tare. Pipăi cu palmele în 
jurul ei. Simti bălți de apă de la ploaie, dar fără noroi. Putea fi rocă 
poroasă, ori... degetele ei descoperiră șanțuri regulate... lespezi. Se 
ridică nesigură în picioare. Ploaia caldă îi împresura, udându-i până 
la piele. 

Simti haita lipindu-se strâns de picioarele ei. Membrul cel mai 
mare al Pelerinului, Cicatrice, se rezemă de ea, liniștind-o. 

- Hai să vedem ce a mai rămas din schif. 

Se aprinse o lumină, conturând palid unul din capetele 
Pelerinului. Lampa era întoarsă în jos și el o ținea între fălci astfel 
încât lumina bătea într-o singură direcție. Pelerinul plimbă lumina 
de-a lungul schifului, în timp ce doi dintre ei își băgară boturile prin 
fuzelaj, ascultând sunetele din interior. 

— Vai mie, va fi o adevărată provocare să pilotez din nou mașina 
asta. 

Schiful nu fusese niciodată o ambarcatiune frumoasă, iar 
reparațiile Pelerinului de-a lungul anilor o transformaseră într-o 
peticeală pestriță. Acum însă nu mai era o chestiune de estetică. 
Carcasa era fisurată, iar agraviul se făcuse franjuri. 

Pelerinul coborî deodată lumina. 

- Aud haite vorbind. 

Cuvintele îi erau o șoaptă aţintită spre urechea ei. ÎI simţi cum îi 
pune lanterna în palmă. 

- Folosește-o la intensitate minimă, suficient cât să vadă ochii tăi. 

Johanna încuviință din cap. Făcu lumina purpurie și atât de 
slabă, încât abia vedea pământul la picioarele ei. Teoretic, ar fi fost 
insesizabilă în ochii oricărui Stilete. Toti membrii Pelerinului cu 
excepția lui Cicatrice se strecuraseră înapoi în schif și scoteau afară 


coșurile cu proviziile de urgenţă. În trecut, supraviețuiseră cu 
rezervele respective mai multe zece-zile. 

Auzi din nou vocea Pelerinului. 

— Cred că haitele pe care le aud ne caută pe noi. Trebuie să fi dat 
un spectacol destul de palpitant când am picat. 

Johanna îi răspunse cu o șoaptă aproape subvocală. Cicatrice îi 
ajungea cu capul la nivelul taliei, deci o înțelegea perfect. 

— Sunt haite normale? 

- Da-da. Ar trebui să ne aflăm în mijlocul haosului Corului 
nebun, dar ceea ce aud eu acum e limbaj inter-haită în dialect estic. 

Deci chiar dacă nu mai descopereau nimic, tot aveau răspunsul la 
marea enigmă din spatele acestei excursii. Acum problema se punea 
cum aveau să livreze informația spre Cioplitoarea-în-lemn și Ravna. 
Ar fi culmea norocului să mai și supravieţuiască acestei misiuni! 

— Ai comsetul? întrebă ea. 

— Am. 

Pelerinul o împingea cât mai departe de locul naufragiului. În 
lumina purpurie a lanternei se vedea că mergeau printre pereți de 
piatră. Pereţi de cărămidă mai bine spus, cu unghiuri drepte și line și 
cascade în miniatură la fiecare câțiva metri. Se aflau pe o alee și 
undeva deasupra lor se ridicau acoperișuri de case cu burlane din 
care se scurgea apa. 

- Ei, capătul aleii dă într-o zonă liberă... dincolo de acest 
perimetru nu se mai aud voci. Situaţia are și avantajele ei, chiar dacă 
nu-mi sunt prea clare... 

Pelerinul încerca să o binedispună, cum făcea de obicei când 
situația devenea... tensionată. Normal, avea câteva secole în care 
exersase cu un oarecare succes arta supraviețuirii. Johanna îi intră în 
joc: 

— Vrei să spui că unul din avantaje este că încă mai repirăm? 

— Asta și că mai am mințile întregi. Nu mi le-au zburat Coriștii 
nebuni. Dacă am putea găsi și o văgăună să ne pitim, putem opera 
aproape la fel ca în celelalte expediţii ale noastre. Mai puțin partea cu 
zburatul, vreau să zic. 

— Aha, da. Și putem raporta înapoi. 


— Corect. Aici ar fi locul cel mai potrivit să ne băgăm nasurile. Am 
putea chiar afla dacă tipii ăștia îl manipulează pe iubitul tău. 

- Nu e iubitul meu! țipase aproape cu voce tare. 

- Bine-bine. Oricum...— vocea din urechea ei ezită... Așteaptă o 
secundă. 

Johanna își învârti lanterna în spate. Llr rămăsese în urmă. 
Membrul șchiopăta vizibil și coșul îi alunecase din spate. Johanna se 
aplecă și îi desfăcu bagajul. 

— Mersi... 

Dar Jo nu terminase. Își strecură braţele pe după labele dinainte 
ale lui Llr și o ridică în braţe. 

- Hei, ce faci?! Nu am nevoie de ditamai ajutorul! 

Johanna nu răspunse, își reluă drumul, cu coșul legănându-se pe 
umăr și Llr zbătându-se în braţele ei, ca un copil mare și mofturos. 
Chiar și după toţi acești ani, Johanna tot nu părea să accepte ideea că 
atunci când o haită își lăsa un membru să sufere era ca un om care 
suportă o durere sau un junghi. După câteva clipe, Pelerinul oftă 
resemnat. Llr se relaxă în braţele ei, apoi își întinse capul și o mușcă 
ușor cu vârful botului pe Johanna de ureche. 

Merseră de-a lungul aleii încă treizeci de metri, într-un ritm mai 
alert decât până atunci. Lucru bun, pentru că acum și Johanna auzea 
glasuri de Stilete de undeva din spate. Pelerinul spuse că mai auzea 
și un sunet ca o „șuierătură ascuţită“ care nu părea să fie limbaj 
inter-haită. Drept în fața lor, ceva se înălța, mai deschis la culoare 
decât fundalul violet al ploii. Un perete de piatră. 

- Parcă ai spus că aleea dă afară dintre ziduri? întrebă Johanna. 

- Da, vezi că face un cot la dreapta, șopti Pelerinul. 

Acum și Johanna auzea sunetul acela neobișnuit despre care îi 
spusese Pelerinul. O lumină se aprinse în urma lor. 

- Hai! spuse ea și o luară la fugă spre capătul aleii. 

Chiar când dădeau colţul, șuieratul se înteți și o scânteie 
puternică tăie vălul ploii, luminând zidurile din urma lor. 

Scăpaseră de lumină, dar... se auzi un acord care însemna „După 
ei!“ și un clinchet de Stilete de metal. 

Johanna și Pelerinul nu se opriră nicio clipă, Llr îi șoptea la 
ureche pe unde să pășească. Deasupra ei, la înălțime, zărea flash-uri 


sporadice de lumină, când urmăritorii măturau cu reflectoarele cerul 
nopții. Trebuie să fi fost un fel de arc electric. Pedantus avusese în 
plan un astfel de aparat, până când Ravna găsise un design mai 
economic și mai ușor de realizat. Asemenea arce erau luminoase, cu 
siguranță suficient de luminoase pentru Stilete... dacă erau 
îndreptate corect și nu se orbeau unul pe celălalt. 

Pelerinul gonea înaintea ei de-a lungul unui drum de piatră ușor 
mai ridicat decât pământul mlăștinos din jur. În lumina reflectată de 
arca dușmanului întrezări ziduri de cărămidă și bârne de lemn, 
foarte asemănătoare arhitecturii nordice, mai puțin mucegaiul care 
se întindea, acoperindu-le. Se pitiră în spatele unor magazii din 
lemn, ferindu-se de lumina care intra prin toate colțurile. 

Jo simţi ghearele lui Llr strângându-se. 

— la-o mai încet. 

Acum, când nu mai puteau fi văzuţi, cel mai bine era să nu facă 
niciun zgomot. 

— Dar trebuie să ne îndepărtăm cât mai mult, spuse Johanna. 

Llr o bătu ușor pe umăr, încuviințând. Acum înaintau cu greu, 
Pelerinul înainta câte un pas, încercând să nu facă vreun zgomot, 
apoi dirijând-o pe Johanna cum să înainteze împreună cu Llr. În 
spatele lor, larma urmăritorilor se mai domolise puţin. Se auzea ca și 
cum câteva haite umblau de colo până colo, vorbind în șoaptă între 
ele, aproape ca și cum ar fi fost jenate de toată zarva pe care o 
stârniseră mai devreme. 

Pas cu pas, Pelerinul se îndepărtă de estici. Când deodată lumina 
fulgeră un zid dinaintea lor unde ar fi trebui să ajungă ei în câteva 
clipe. Apoi alunecă mai departe, pe urmă reveni pentru o fracțiune 
de secundă și se îndepărtă iar. 

Johanna se așeză pe drumul de piatră, lăsând o parte din 
greutatea lui Llr pe genunchi. 

— Poate ar trebui să rămânem ascunși aici o vreme. 

Abia rosti cuvintele, dar fu îndeajuns de tare pentru Pelerin. 
Scutură din capete, apoi zise: 

— Vezi dărăpănăturile din direcția aia? 

Unele construcții nu erau decât niște mormane de bârne de lemn 
aproape putrezite. 


— Aud sunete de Coriști drept înainte. Se pare că ieșim dintr-un 
fel de zonă de protecție a tâmpiţilor ăstora de Răsăriteni. Poate 
reușim să ne îndepărtăm de ei cât să ne lase în pace, dar să nu ne 
apropiem prea mult de Cor, ca să nu-mi pierd mințile. 

- OK. 

Ce mai putea spune? 

Cicatrice se târâse în față, întorcându-și botul pentru a privi în 
urmă spre cei care îi căutau. Îngheţă și Jo o simţi pe Llr încordându- 
se în braţele ei. 

— Ah, Jo, trebuie să vezi asta. 

O așeză pe Llr jos și se târî în spatele lui Cicatrice, aproape 
îmbrățișând dalele pline de noroi. Privind în urmă, văzu patru haite 
la o distanţă de cincizeci de metri. Una dintre ele manevra arcul 
luminos. Ploaia făcea un nimb în jurul razei de lumină. Doar printr- 
un miracol aparatul încă nu electrocutase pe nimeni. Haita învârtea 
arcul de jur împrejur, astfel încât Jo putu să-i vadă foarte bine și pe 
ceilalți. 

Două dintre haite se agitau nervoase, purtând un soi de sulițe 
stranii, îndreptate spre pământ. Ha! Lăncile respective arătau ca niște 
tunuri în miniatură, deși nu aduceau nici pe departe cu designul lui 
Nevil. O haită numeroasă stătea în mijlocul tuturor într-o postură 
autoritară. Vorbele îi erau aproape inaudibile, dar tonul era 
poruncitor și tăios. De ce i se părea atât de familiară haita? Ar putea 
fi...? Arcul de lumină trecu peste haite. Conducătorul purta mantii 
ușoare, mai mult curele și buzunare. Unul din membri era întors, 
astfel încât putu să-i vadă toată partea dreaptă, cu dunga albă ce-l 
traversa de la șold până la bot. 

În urmă cu zece ani, acest Stilete mârâise arătându-și colții lângă 
gâtul Johannei, în timp ce un altul o împungea cu un cutit în coaste, 
întreaga haită rânjind la gândul că o va tortura până o va ucide. 

Pelerinul trebuie să îi fi simtit fiorul de groază când recunoscu 
haita. Vocea lui de taină șopti: 

— Asta arată ca Prodotus, nu? 

Johanna încuviință din cap. Nu avea nicio îndoială. Vasăzică 
bănuielile lor fuseseră întemeiate, Prodotus chiar trăgea sforile la 
Tropice. Dar ale cui sfori mai exact? 


Pelerinul o bătu ușor pe umăr. 

— Sunt orbiti de lumină, hai să ne strecurăm pe aici. 

Îi arătă spre o gaură între bârnele de lemn din față. 

Dacă în locul haitelor ar fi fost oameni, poate nu ar fi reușit, însă 
lumina era îndreptată în altă direcţie, iar urmăritorii erau probabil 
orbiti. Prodotus părea să-i certe pentru ceva, poate chiar pentru că 
abuzau de arcul de lumină. 

Johanna alunecă de-a bușilea de-a lungul lespezilor. Pelerinul era 
de jur împrejurul ei, generând probabil un sunet care camufla 
zgomotele; Pelerinul era chiar mai priceput la astfel de șiretlicuri 
decât vânătorii profesioniști. În câteva secunde se aflau în afara 
câmpului vizual al urmăritorilor. 

- Fără grabă și fără zgomot, îi șopti Pelerinul. 

Pe nesimţite se strecurau înainte. Llr putea ușor ţine pasul cu ei. 
Clădirile din jurul lor păstrau încă arhitectura nordică, însă bârnele 
de lemn erau putrezite și crăpate. În lumina violacee a lanternei, 
Johanna vedea cum unele din bârne erau aproape în totalitate 
mâncate de fungi cu aspect de mușchi. Acum apa mirosea a 
mâncare, canalizare, putreziciune și transpiratie de la miriade de 
Stilete. Era închipuirea ei sau din față se auzeau incantaţii? 

Pelerinul păru să simtă neliniștea ei. 

- Auzi și tu ceva, așa-i? Se aude până aici. 

- Cum poți suporta? 

- Ploaia și ceața atenuează foarte mult sunetele mentale, dar îi 
simt că se îndreaptă spre ceva... enorm. 

Johanna fusese de față când Pelerinul văzuse o navă stelară 
căzând din cer. Chiar și atunci, arborase o curiozitate entuziastă, însă 
în această seară i se păru că aude o undă de teamă în cuvintele sale. 
După o clipă, îi făcu semn să meargă mai departe și păru să-și 
recapete stăpânirea de sine obișnuită. 

- Eu pot merge mai departe. Pun rămășag că ajung mai aproape 
de Tropicali decât Prodotus și compania. 

Urmăritorii lor păreau să-i fi pierdut. Johanna mai zărea fulgerul 
de lumină din când în când, dar acum era mult în stânga ei. De 
asemenea, îi ajungeau la urechi conversații șoptite, care însă păreau 
să vină din partea dreaptă. Căutătorii înaintau, dar nu veneau direct 


spre ea și Pelerin. Poate le era teamă să nu declanșeze un răspuns din 
partea celor din Cor? Cu siguranță cel mai mare mister era cum 
reușiseră Prodotus și tovarășii lui să rămână în viață în acest mediu. 
Ce îi împiedica pe Tropicali să dea năvală, distrugând orice haită 
coerentă în calea lor? 

Jo mătură cu lumina lanternei grămada de dărâmături dinaintea 
ei. Nu erau clădiri părăsite în paragină. Harababura îmbibată de 
umezeală arăta precum un maldăr de gunoi, organizat ici și colo în 
structuri care ar fi putut fi avea forma unor cuiburi. Cândva, Johanna 
văzuse o scorbură de nevăstuici atunci când locuitorii respectivei 
scorburi încercaseră să o omoare. „Nevăstuicile“ arătau și aveau 
mărimea unor gerbili. Jo se cutremură gândindu-se cum ar fi lumea 
dacă acești monștri ar fi la fel de mari precum Stiletele. 

Îndreptă lanterna în sus. Lumina violet se topea în ploaia deasă, 
nu se vedea nimic mai departe de câțiva metri, depărtările erau 
învăluite într-o lumină palidă cețoasă. Chiar în marginea decorului 
pe care îl putea distinge, Jo văzu ceva ce aducea cu o pânză de 
păianjen uriașă, la nivelul solului. 

Era un gard! Firele pânzei de păianjen erau sfori atârnate între 
pari de lemn. Firele verticale cădeau din sfoara orizontală cea mai de 
sus, înnodându-se de toate celelalte sfori de dedesubt. Cum putea 
opri pe cineva sau ceva acest gard? Erau firele otrăvite? Pe măsură ce 
se apropiau, Johanna putu vedea cum rețeaua era ruptă și roasă, în 
special jos în apropierea solului, pe unde probabil încercaseră să se 
strecoare Stiletele, cel puţin cele mai mici de statură. 

Pelerinul o apucă de mânecile hainei, trăgând-o la pământ. O 
clipă mai târziu, arcul de lumină mătură gardul dintr-o parte în alta. 

— Scuze, spuse ea în șoaptă. Eşti OK? 

- Da. la să vedem dacă Prodotus și compania au curajul să ne 
urmărească și dincolo de gard. 

Doar că dincolo de gard terenul era plat și deschis. Chiar dacă 
Prodotus nu-i putea urmări, îi putea vedea și împușca. Undeva mai 
departe Johanna zări niște movile de... ceva, probabil adevăratele 
clădiri ale Tropicalilor. Murmurul Corului se auzea tot mai tare, cu 
toate acestea nu se zărea nici picior de individ. 


Ajunseră la gard. Corzile nu erau altceva decât liane împletite. Se 
puteau ușor rupe. Se ghemuiră de-a lungul liniei gardului... 

Urmăritorii se răsfiraseră, probabil își dăduseră seama că 
Pelerinul și Jo încercau să iasă prin gard, cu toate că nu știau exact pe 
unde. 

- Ne vor găsi, șopti Johanna. 

- Da, da, fu singurul răspuns al Pelerinului, concentrat să 
găsească punctul cel mai potrivit prin care să scape. 

Cel putin în locul în care se aflau, deschiderea terenului de 
dincolo de gard nu era la fel de largă. Mai merseră de-a bușilea încă 
trei metri. Brusc, Pelerinul își ridică un bot în sus. Un semn în formă 
de medalion atârna de sfoara de sus. Discurile din ceramică 
ornamentată conțineau un avertisment într-un stil vechi, dinaintea 
aterizării oamenilor. Fie zi sau noapte, o haită putea auzi ecourile lui. 
În lumina palidă a lanternei, Johanna zări desenul pictat pe 
suprafața discului: simbolul morţii, o pentagramă din cranii. Cineva 
considera că e o idee extrem de proastă să treci dincolo de gard. 


— Și nu vreau să tragă nimeni! spuse Prodotus, sfredelindu-și cu 
privirea mercenarii însetați de sânge. 

Haitele luară poziția de drepţi, aidoma unui pluton disciplinat. 
Or fi fost ei însetați de sânge, dar nu erau chiar atât de nesăbuiți încât 
să-l supere pe Prodotus. În mod normal, acești tipi patrulau în partea 
de vest a Rezervatiei, asigurându-se că nimeni nu trecea granița. 
Desigur, nimeni nu ieșea vreodată din Rezervaţie, în schimb era un 
flux constant de Tropicali care încercau să intre. Creaturile nu erau 
decât niște prostănaci solitari. Asta era problema cu membrii 
Corului: nu-i puteai oprima ca la carte. Comportamentul lor era 
imprevizibil. Întotdeauna exista o fracțiune minusculă care trecea 
graniţa, indivizi suficient de derutaţi sau de ticăloși încât să fie 
capabili de orice. 

Gardienii, cum erau cei care patrulau cu el în această seară, aveau 
datoria de a-i aresta pe intruși și a-i duce în piața mare. Ceea ce era o 
durere. Era mai simplu să-i împuști pe cei care intrau fără 
permisiune. Mai ales în zona îndepărtată a Rezervatiei, era simplu. 
Vânătoarea de intruși era chiar un sport frumos, gândi Prodotus. Dar 


în zona în care se aflau acum, împușcăturile ar fi auzite de acoliții 
Magnatului care ar raporta imediat, făcându-i tot soiul de probleme 
lui Prodotus. Mai ales în această seară, gândi el, nu vreau ca haidamacii 
Magnatului să-și bage cozile pe aici. 

După ce se convinse că ordinul le intrase bine în cap, Prodotus se 
relaxă puţin. Voia ca subordonații lui să fie în formă maximă în seara 
aceasta. 

— Cei doi pe care îi vreau se află undeva între locul unde ne găsim 
noi și gard. Nu vă preocupați de zona exactă. Doar împingeți înainte 
în formaţie desfășurată. În cele din urmă vom izbuti să-i scoatem 
afară. 

Două dintre haite scoaseră un zâmbet strâmb. Mai avuseseră 
parte și înainte de astfel de misiuni. Să ucizi un solitar prost nu e 
mare lucru, dar să bagi o haită întreagă la minte în teritoriul 
Coriștilor era o chestiune cu totul diferită. 

- Nu faceţi niciun zgomot. Ascultaţi la semnalele mele. 

Erau nevoiți să rămână muti până când venea următorul val de 
murmure dinspre Cor. Atunci vor putea face câtă hărmălaie au chef. 

Prodotus urmări haitele arțăgoase răsfirându-se într-o linie 
strâmbă și porni spre gard. Cel care se ocupa de arcul luminos 
rămase mai în urmă, după cum fusese instruit, plimbând lumina 
deasupra zonei unde i se părea că zărește siluete sau aude sunete. 

Prodotus își urmă soldații, pregătindu-și propria pușcă. În același 
timp, băgă o labă în buzunar și porni comsetul ascuns acolo, însă la 
un volum atât de jos, încât abia auzea el însuși. 

Șopti enervat: 

- Nu au aterizat pe unde ai spus tu. 

Și scăpaseră cu viaţă. 

Nu se mai auzi nimic jumătate de secundă, apoi îi răspunse vocea 
lui Nevil, ca de obicei, cu tot felul de scuze omenești. 

— Ai noroc că i-am observat că se furișau în direcţia ta. Ai și mai 
mult noroc că le pregătisem aparatul. l-am prăbușit exact unde mi-ai 
spus. 

Prodotus nu răspunse imediat. Aflase că tăcerea îl provoca pe 
Nevil Storherte să elaboreze informațiile pe care le avea. După un 
moment, Nevil veni cu o afirmaţie interesantă. 


— Știi că, ă-ă... ţintele tale au luat cu ele comsetul atunci când au 
ieșit din schif. 

Ce face?! Păi, atunci înseamnă că și ei ne pot auzi? Dar Prodotus își 
înghiți întrebarea. Ajunsese la concluzia că aceste „comseturi“ ale 
navigatorilor stelari erau aparate puternice, nu se comparau cu 
mantiile-radio. Dacă Nevil nu reprograma stațiile, fiecare avea 
„canalul“ lui separat prin releul lui orbital. Deci cu glas tare rosti: 

— Interesant. Presupun că le blochezi apelurile. 

— Bineînţeles. Deși pentru moment ei nu-l folosesc, ci doar îl 
poartă cu ei. Faza și mai interesantă este că eu pot vedea unde se află 
exact chiar în momentul ăsta. 

Planurile curente ale lui Prodotus depindeau de două unelte 
incredibil de puternice și frustrante în același timp. Una era Nevil 
Storherte. Mă bucur din suflet că Nevil nu e aici, nu cred că m-aș putea 
abtine să-l ucid. Cu toată furia interioară, răspunsul lui Prodotus fu pe 
un ton atât de blând, încât îl surprinse chiar și pe el: 

— Și unde sunt, mai precis? 

— La o depărtare de treizeci și unu de metri de tine... de comsetul 
tău de fapt... la un unghi de patruzeci și șapte de grade. 

În spatele detaliilor tehnice pe care le îndruga două-picioare, 
răzbătea rânjetul superior al individului. Nevil se credea un maestru 
în arta înșelătoriei, dar nu-i ducea de nas decât pe ceilalți oameni. 
Repulsia pe care o simţea vizavi de Stilete era puternică și cât se 
poate de evidentă. 

Din fericire, Prodotus își petrecuse cea mai mare parte a acestor 
ultimi zece ani învățând cât mai multe despre oameni și Exterior. 
Cunoștinţele lor însemnau o putere imensă, deși tâmpeniile 
religioase făceau uneori greu de deslușit realitatea de fabulație. Cu 
toată știința lor, Prodotus era mai capabil la aritmetică decât oricare 
dintre „Copiii cerului“ fără ajutorul mașinilor. Privi în sus, acolo 
unde se vedea gardul Rezervatiei. Johanna și Pelerinul trebuie să fi 
ajuns deja la gard, undeva în dreptul flancului drept al plutonului. 
Emise câteva sunete ascuțite spre urechile câtorva haite, ordonându- 
le să se strângă în jurul unei grămezi de vechituri în spatele căreia se 
afla prada lor. 


Seara aceasta ar putea însemna o victorie extrem de importantă 
și, cu toate că se dovedea mai primejdioasă decât planul original, era 
cu mult mai satisfăcătoare. Așteptase cu înfrigurare momentul în 
care vor descoperi leșurile dușmanilor săi cei mai aprigi, strivite sub 
carcasa schifului. În schimb, îi vâna, furișându-se prin întuneric pe 
urmele lor, sperând ca lumina arcului și murmurul misiunii să nu 
atragă atenția Magnatului. Cu toate primejdiile, găsea aventura din 
această noapte absolut fascinantă. Chiar în acest moment, Johanna și 
Pelerinul se găseau striviți de gardul Rezervatiei. Dacă treceau 
dincolo, îi aștepta o moarte sigură, vor fi distruși fizic sau mental ori 
ambele. Dar dacă stăteau unde se aflau, Johanna va intra iar în 
ghearele lui. De data aceasta nu va mai fi salvată de minciunile 
viclene și penibile ale Pelerinului, căci și el va fi la fel de neputincios 
precum fata. Oricare ar fi alegerea lor, eu câștig. 

Se mișcă mai aproape de gard, în spatele gardienilor săi, 
savurând momentul. 

— Cred că au aflat unde suntem, spuse Pelerinul. 

Johanna aprobă din cap. Deși Pelerinul privea în spațiul de 
dincolo de gard, ea știa că el vorbea despre urmăritorii lor. Dacă 
întorcea capul, putea vedea ici și colo câte unul din membrii haitelor 
de gardieni. Păreau că se apropie și acum lumina arcului era 
îndreptată mereu spre locul de deasupra capului ei. Lumina arunca 
scântei peste craniile de pe medalion. 

— Mulţi dintre ei sunt pe partea de unde am venit noi. Ne-am 
putea strecura înapoi prin partea cealaltă... să-i flancăm. 

O sugestie disperată. 

- Nu, răspunse Pelerinul. Ştii, tu s-ar putea să nu fii în primejdie 
în mijlocul Corului, pentru că nu ai minte. 

O mostră de umor negru din partea Pelerinului. Johanna nu 
credea că în spatele acestei glume macabre s-ar putea ascunde un 
adevăr. Existau povești despre ce se întâmpla cu animalele în orașele 
tropicale. Totul era consumat, fie minte sau carne. 

Cu toate acestea, făcu un efort să îi răspundă în același spirit. 

— Și tu ai putea scăpa teafăr, căci și tu ești probabil fără minte. 

Pelerinul nu-i răspunse. Johanna reveni la realitatea disperată. 

— Eu nu mă aştept și nici nu voi cere milă din partea lui Prodotus. 


Și nu va mai pune niciodată labele pe mine. 

— Nici eu. 

Vocea Pelerinului era serioasă, dar nu avea tonul trist pe care îl 
simțise în propriul ei glas. Dar la o adică, Pelerinul era un pelerin și 
nu degeaba se tot lăuda cu neînfricarea lui. 

- Ştii, continuă haita, de când mă știu eu, chiar din timpul eu- 
rilor mele mitice, poveștile despre Tropice sunt aceleași, că locul este 
fatal pentru o minte întreagă, că aici ajung doar cei care își doresc să 
se dezintegreze în fericire. Dar uită-te la ce nu vedem aici. 

Își întinse un bot spre ploaia care sclipea în lumina lui Prodotus. 

- Niciun singur membru Tropical. Auzim incantațţii, însă ploaia 
aceasta și umiditatea înmoaie sunetele reale mentale până devin 
aproape insesizabile. Uite cât de concentrate sunt haitele lui 
Prodotus. Pun rămășag că ploaia îi afectează și mai mult pe Coriști. 
Incantaţiile pe care le auzim sunt de la membrii Corului întemnițați 
în aer liber, sub bătaia ploii. Aș putea probabil fugi drept pe partea 
cealaltă a străzii, să găsesc un adăpost. 

- Dacă nu te împușcă soldaţii lui Prodotus. 

— Prostii, răspunse el făcând un semn disprețuitor cu laba. 

Johanna știa că Wicky nu credea o iotă din ce îndruga și voia cu 
orice preț să o scoată din pericol. Pe de altă parte, vocea îi suna cu 
acel ton intrigat, calculat, pe care îl folosea când plănuia ceva 
nebunesc. 

— Sincer, Johanna, nu e nici pe departe la fel de periculos ca atunci 
când Copistul și cu mine te-am salvat din Poiana Masacrului. Și... 
mi-am dorit dintotdeauna să văd dacă poveștile sunt adevărate 
despre Cor. Într-un fel, pățania de astăzi va întrece călătoria pe Lună. 

Îl simți încordându-se în jurul ei. Cicatrice trăgea de un ochi de 
gard, lărgindu-l cât să poată sări prin el. 

— Vai, Pelerinule! 

Șoapta ei fusese atât de tare încât până și urechile ei o auziră. Nu 
că ar mai fi contat în acel moment. ÎI cuprinse cu brațele încercând 
să-l ţină în loc. Se simtea iar fetița orfană de acum zece ani. 

- Nu îţi face griji, am trecut noi și prin situații mai grele. 

Se zbătu să scape din îmbrățișarea ei, dar nu sări imediat. Poate 
aștepta ca arcul de lumină să plece din acea zonă a gardului. 


- Folosește-ți lumina invizibilă. Încearcă să vezi încotro fug pe 
partea cealaltă. Încerc să găsesc un adăpost sigur și îţi fac semn. 

— Bine. 

Îl bătu pe umăr ușor. Wicky avea dreptate, chiar dacă o mințea cu 
bună știință. Strânse pe lângă ea comsetul și restul echipamentului, 
aprinse lumina violet îndreptând-o spre spaţiul de dincolo de gard. 

Trecu un moment. Lumina arcului alunecă mai departe, lăsând în 
urmă beznă. Pelerinul sări prin ochiul de gard lărgit. Johanna miji 
ochii în întuneric... și lumina puternică se întoarse, concentrându-se 
pe cvartetul fugar. Pelerinul alergă în zigzag. Din câte se părea, 
țintașii nu-l puteau ochi, căci nu fu tras niciun foc de armă. 

Incantaţiile Corului se amplificară. Johanna spera ca umiditatea 
din aer să atenueze din sunetele mentale, însă mulțimea părea să se 
apropie. O ambuscadă peste ambuscada lui Prodotus? Își ridică 
lanterna îndreptând-o direct în față. În licărirea picăturilor de ploaie 
se întrezărea un șir de siluete, alergând în direcția Pelerinului. Șirul 
se transformă într-o mulțime de membri, umăr la umăr cum ea nu 
mai văzuse niciodată printre Stilete. 

Pelerinul se întoarse și o luă la fugă în partea opusă, dar 
Tropicalii începură să înainteze spre spațiul deschis din fața 
gardului. Nu alergau. Din loc în loc, câte un membru ieșea în față, 
pășind pe cărarea care mergea aproape paralel cu gardul. Mulțimea 
crescu. Cumva Pelerinul Wickllrrackcic reuși să-și păstreze minţile 
laolaltă. Alerga împreună, dar șchiopătatul lui Llr îi încetinea. Nu 
conta. Mulțimea Tropicalilor era imensă, mărșăluind asemenea unui 
braţ de foarfece uriaș de-a lungul gardului, cei din față alergând mai 
iute decât ar fi putut vreodată fugi o haită singură. Chiar înainte ca 
Wickllrrackcic să fie ajuns din urmă, Johanna îl văzu pe Rac căzând 
fulgerat. Micuta Llr rămăsese undeva în spatele celorlalți. Ultimul 
membu al Pelerinului pe care Johanna îl mai văzu fu trupul strivit al 
lui Llr zburând prin aer, asemenea unei hălci de carne pe care o 
arunci unui monstru carnivor uriaș. 

— Pelerinule! 

Tipătul ei fusese probabil cu glas tare. 

Pelerinul pierise, dar gloata nu trecuse gardul. Doar mărșăluiau 
ca un grup compact paralel cu bariera. Însă erau prea înghesuiți 


pentru a evita orice contact cu granița. Din loc în loc, câte un 
membru era aruncat prin gard. Unii se repezeau înapoi, alții rătăceau 
dezorientați înaintând în Rezervație. 

Cântecul Corului era ca un vuiet puternic, chiar și pentru 
urechile ei. Sunetele mai înalte probabil distrugeau minţile 
gardienilor din spatele ei, dar când se întoarse într-o parte, dădu cu 
ochii de o haită cu armele îndreptate spre ea. În partea cealaltă, arcul 
electric lumina ploaia. 

Auzi un glas omenesc vorbindu-i relaxat: 

- Fugi, Johanna, vreau să te văd cum alergi în gura Corului. 

Prodotus. 

Părea un sfat de bun-simt, chiar venit din gura dușmanului. 
Johanna sări peste gard și se repezi în teritoriul Corului. 


La naiba cu toată psihologia inversă! Două-picioare o luase la 
fugă. Fără să gândească, Prodotus își săltă arma și o îndreptă țintind 
spre spatele ei. În același timp, le strigă tupelor: 

— Nimeni să nu tragă! 

Apucă trăgaciul cu botul când raţiunea îl fulgeră. Exista un motiv 
bine intenționat pentru care își ameninţase subordonații că îi 
așteaptă moartea dacă vor trage cu arma în această parte a 
Rezervatiei. Munca ultimilor opt ani va fi pusă în pericol... însă aș 
putea găsi o minciună să mă scot; Magnatul crede și minciuni mai cusute 
cu aţă albă. Dar își înfrână gândul. Riscase destul în această seară. Se 
va mulțumi să urmărească măcelul de la distanţă. 

Spre norocul ei, Johanna Olsndot ajunsese de partea cealaltă a 
gardului într-un moment în care gloata era ceva mai rarefiată. Reuși 
să intre cinci metri în teritoriul Coriștilor, apoi zece metri. Gloata 
deveni iar densă. Vuietul mental era chiar mai puternic decât atunci 
când îl atacaseră pe Pelerin. Prodotus și tovarășii lui se lăsară la 
pământ, adunându-și capetele împreună. Dacă nu ar fi plouat, unii 
dintre ei ar fi fost nimiciţi, chiar și de această parte a gardului. 

Cumva Prodotus reuși să-și mențină câțiva ochi și câteva urechi 
fixate pe fată. Sunetele mentale nu ar fi oprit-o pe Călugăriță, dacă 
nu ar fi fost doborâtă de zeci de trupuri, de valul lipsit de conștiință 
al Corului. Fata căzu în genunchi. Unii dintre membri simţiră că e un 


animal străin și începură să muște. Bucuria îl cuprinse pe fiecare 
membru al haitei lui Prodotus. Ah, cât așteptase acest moment. Și 
graţie sârguinței cu care își plănuise răzbunarea, acum știa și la ce să 
se aștepte. Întotdeauna se întrebase ce le-ar face Tropicalii oamenilor, 
din moment ce vătămarea mentală era imposibilă. Așadar, când unul 
dintre primii oameni pe care îi răpise încetase a-i mai fi de vreun 
folos, Prodotus îi aranjase o „evadare“ din Rezervaţie. La fel ca și 
acum, Coriștii ezitaseră inițial. 

Dar pe urmă, la fel cum procedau cu toate animalele străine lor, 
indiferent de mărime, Corul dezmembase creatura, jucându-se cu 
părțile la fel de bucuroși precum păreau atunci când aveau de-a face 
cu membri ai haitelor dezmembrate. Dar, spre deosebire de celelalte 
sacrificii, Corul părea să considere celelalte animale doar hrană. 
Ghinionistul două-picioare fusese un festin pentru înfometați... și îi 
servise lui Prodotus mai bine decât atunci când fusese în viață. 

Acum urmări cum evenimentele se desfășurau conform aceluiași 
scenariu. Johanna se ridică în picioare. Zgomotul era atât de 
puternic, încât nu o mai auzea suspinând și scâncind, însă în lumina 
arcului văzu cum îi șiroia sângele pe față. Se îndepărtă împleticit de 
gard, agitându-și echipamentul spre gloată și urlând, crezând 
probabil că valul de Coriști va trece pe lângă ea. Mai făcu câţiva pași, 
aproape de locul unde începeau movilele-vizuine de la granița 
Rezervatiei. Prodotus știa din experimentele trecute că nu-și va găsi 
salvarea acolo. Fălcile așteptară. Johanna căzu din nou, dar de data 
aceasta nu se mai ridică. Gloata se repezi asupra ei, un val asupra 
unei hălci de carne. Zări bucăți și bucățele zburând peste capetele 
valului, cele mai multe erau echipamentul pe care îl purtase. Gloata 
însă nu era interesată acum de astfel de nimicuri. 

Trecură cincisprezece minute înainte ca valul să se rarefieze, un 
interval neobișnuit de lung. Masa flămândă fierbea în lumina 
arcului, rostogolindu-se în cele din urmă spre vizuine. În timp ce 
gloata se agita îndepărtându-se, sunetul ploii și umiditatea aerului îl 
împiedicau să audă ce se petrece dincolo de gard. Apoi ploaia se rări. 
Prodotus nu auzea pe nimeni mișcând în jurul carnajului. Ascultă 
foarte atent... nu, nu se auzea nici măcar sunetul respirației 
omenești, doar respiraţia gemândă a miilor de Stilete nebune. 


- Ei, ce s-a întâmplat? 

Era vocea lui Nevil din comset. În glas i se citea neliniștea, pe care 
încerca în zadar să și-o ascundă. 

Prodotus nu-i răspunse imediat. Aruncă o privire spre movilele 
de gunoi murat, împuțţit. Undeva sub aceste gunoaie, la doar 
cincisprezece metri, zăcea leșul creaturii care îi distrusese viața 
trecută și îi pusese în pericol viața viitoare. Cincisprezece metri. Atât 
de aproape. Cu toate acestea, nu se putea hazarda să parcurgă 
distanța, să-i mestece măduva oaselor cu propriile fălci. Își inspectă 
viclean trupele loiale. Doar sub amenințarea unei morți dureroase 
poate ar trece vreunul gardul. După un asemenea spectacol, nicio 
haită întreagă la minte nu ar mai crede poveștile despre fericirea 
perpetuă în care trăia Corul. Șansele de a scăpa dintr-o misiune 
fulger pe o distanță de cincisprezece metri — chiar și în timpul unei 
rarefieri — erau aproape de zero. În afară de asta, Prodotus opera atât 
de aproape de Casa Magnatului doar atunci când situația o impunea 
cu orice preț. 

Prodotus cugetă o clipă și realiză că mai putea face încă ceva. 
Vorbi în comset, răspunzându-i propriului animal de companie cu 
două picioare. 

— Unde e comsetul pe care îl avea Johanna cu ea. Mai 
funcționează? 

— A fost aruncat undeva la patruzeci de metri de tine cam de când 
a început Johanna să tipe. Nu transmite nimic. A-aș putea încerca să 
îl apelez. 

- Da. Ca să fiu sigur. 

În comsetul lui Prodotus se lăsă tăcerea, apoi se auzi vocea lui 
Nevil în aerul de deasupra graniței. Omul șoptea, însă volumul 
radioului era suficient de tare încât să poată fi auzit. 

- Pssst... Johanna. Eşti bine? Telemetrul arată o problemă cu 
schiful. Johanna? 

Nevil o mai strigă câteva secunde. Prodotus găsi îngrijorarea din 
glasul lui Nevil chiar măiestrită. Luând în considerare că situația era 
clară, efortul lui de a mima supărarea era inutil, dar Prodotus îi 
admiră abnegația. 


Capitolul 19 


Când căzu a doua oară, Johanna știu că de data aceasta nu se va 
mai ridica. Primele mușcături fuseseră doar niște ciugulituri, de 
gust. Mai observase acest tip de comportament la membrii haitelor 
coerente, chiar înainte de a fi cuprinși de frenezia gustativă 
declanșată de o carne insolită. Acum faţa și braţele îi erau pline de 
sânge. Când își agitase rucsacul pe post de scut, gloata păruse mai 
exaltată. O împinseră cu boturile din spatele genunchilor într-o 
acțiune coordonată, care o trimise din nou la pământ. Își acoperi fața 
cu brațele și se lăsă pe burtă, acoperindu-se cu rucsacul. Simti labe și 
fălci rostogolind-o înainte și înapoi, rupându-i hainele și smulgându- 
i echipamentul din rucsac. 

Cu toate acestea, frenezia devorării nu veni niciodată, deși 
mulțimea o strivea. Simţea ca și cum Tropicalii se băteau între ei care 
să o atingă cu boturile și să o ciugulească. Johanna încercă să își lase 
un loc pe unde să respire între față și antebraț în timp ce se târa într- 
o parte unde ghicea că ar putea ieși din raza vizuală a lui Prodotus și 
a companiei. Presiunea mulțimii păru să se diminueze... sau poate 
că murise și nu mai simţea nimic. Ciupiturile și mușcăturile erau 
acum o durere vagă, ca o amintire. 

Ha? Stătea lungită cât era de lungă cu fața în sus, ameţită. În jurul 
ei era întuneric. Își răsfiră timid braţele, pipăind în jur. Dădu de 
comset și de rămășițele rucsacului ei. Pământul sub ea era acoperit 


cu ceva vâscos. Dar nici urmă de blană sau piele de animal. Cumva, 
simți dintr-odată că rămăsese singură. Sau chiar murise? OK. Acum 
ce e de făcut? 

- Pssst... Johanna. Eşti bine? Telemetrul arată o problemă cu 
schiful. Johanna? 

Era vocea lui Nevil, șoptită, răsunând în liniștea stranie. 

Întinse brațul spre comset... apoi rămase nemișcată și încercă să 
nu scoată un sunet. Există trădări și Trădări. Până în acest moment, 
cea mai gravă bănuială a ei era că Nevil fusese manipulat de 
Prodotus. Până în acest moment, ea nu-l crezuse niciodată pe Nevil 
cu adevărat capabil de trădare. Nici acum nu am o dovadă clară... doar 
intuitia mea. Rămase cu privirea aţintită în beznă, spre comset. 

Undeva, în adâncul sufletului, mai păstrase o urmă de speranţă 
pentru relația lor, iar acum trebuia să renunte la ea. 


Se auzi din nou vocea lui Nevil în comsetul lui Prodotus: 

- Niciun răspuns, rosti două-picioare. Ce s-a întâmplat cu 
Pelerinul? 

— Atât Pelerinul, cât și Călugărița sunt cât se poate de morți, 
răspunse Prodotus. 

De fapt, era destul de posibil ca unul sau doi membri ai 
Pelerinului să fi supraviețuit, însă experiențele din trecut 
demonstraseră că membrii haitelor nu mai aveau mințile limpezi 
pentru a se regrupa. Nevil rămase tăcut o clipă, apoi oftă. 

- Aha, asta măcar simplifică lucrurile. 

Prodotus zâmbi în sinea lui. Deși nu se întâlniseră de multe ori, 
Prodotus îl studiase amănunțit pe Nevil. Storherte era un animal de 
pradă tânăr. Până de curând, nu omorâse pe nimeni. Creatura avea 
impresia că acționează din necesitate, încă nu-și înțelegea adevărata 
natură. 

Cu glas tare, Prodotus îi răspunse: 

— Într-adevăr, simplifică lucrurile. Lăsând la o parte răzbunarea, 
înșelătoria mea cea mai primejdioasă rămâne tăinuită. lar acum ne va fi 
mai ușor să ne răzbunăm pe celălalt mare dușman al nostru. 

— Mda. Va fi o plăcere să ţi-o dau pe Ravna Bergsndot. 


Johanna rămase nemișcată câteva minute, însă Nevil nu mai avu 
nimic de adăugat. 

Având în vedere circumstanțele, nu era greu să te prefaci mort. 
Gloata se împrăștiase, dar murmurul incantațiilor încă plutea în aer. 
Poate acesta era motivul pentru care mercenarii lui Prodotus nu se 
apropiaseră. Ploaia cădea ca o perdea grea, lipsită de orice adiere de 
vânt. Apa se scurgea de pe ceva aflat deasupra ei, plantă sau 
construcție, ce-o fi fost. Picăturile care o atingeau păreau unsuroase. 

După un timp, cântecul Corului se înteți din nou. Zece mii de 
labe zgâriau pământul apropiindu-se de ea. Auzea voci ale 
solitarilor, însă nu aveau nicio noimă, doar contribuiau la murmurul 
care umplea văzduhul. Acum o înconjuraseră, simțea boturile 
membrilor adulmecând de jur împrejurul ei, atât de aproape încât 
bâzâitul lor mental, deși pe o frecvență mult prea înaltă pentru 
percepția umană, îi transmiteau vibrații în tot corpul. Se înghesuiră 
deasupra ei, la fel ca și înainte, împingând-o cu boturile, însă de data 
aceasta nu mai simţi mușcăturile dureroase, ci doar atingeri ușoare 
cu botul. Miasmele și zumzetele o copleșiră, dar după o clipă valul 
trecu pe deasupra ei și aproape nimeni nu o mai atinse. 

Prea bine, vasăzică scăpase fără a fi devorată. Mai mult, zgomotul 
gloatei îi oferea acoperirea ideală, cu condiţia să-i permită să se 
miște. Johanna cugetă o clipă, asigurându-se că nu ia cu ea nimic din 
ce ar putea-o da de gol la Nevil. Lanterna? Riscă și o înghesui la 
curea. Se rostogoli pe burtă și, ținându-și capul în jos, se târî 
intenționat contra valului de Coriști, testând reacția lor. 

Gloata era o maree de blană și carne, însă membrii care se 
ciocneau de ea nu o mușcară. Ba dimpotrivă, încercară să se ferească 
din calea ei. Doar că nu reușeau, din cauza miilor de corpuri din 
spatele lor care împingeau. Apoi deodată, ca și cum ar fi primit un 
soi de avertisment de obstacol în trafic, presiunea mulțimii slăbi și 
membrii alunecară pe lângă ea, ocolind-o. Johanna își croi drum de-a 
bușilea prin valul murmurând. Își ținea lanterna între dinți, lumina 
palidă violetă scăldând gloata. Pereţii mâzgoși ai coridorului coteau 
într-o parte și în alta. În unele locuri se bifurca ori se intersecta cu 
alte coridoare. Stiletele ieșeau din toate deschizăturile, mai puțin din 
cele joase, care probabil erau inundate în această seară. Johanna 


observă că atunci când se afla la o răspântie, mulțimea rămânea 
compactă câteva momente, pentru ca apoi să se despartă pentru a-i 
face loc. 

Trebuie să fi petrecut un ceas în acele catacombe umede. Când 
ieși, ploaia se transformase în burniţă și ceață. În spatele ei zări 
lumini, abia distingându-se în întuneric. Le privi o clipă, observând 
sclipirea plăpândă și fuioarele întunecate de fum ridicându-se 
încolăcit. Acolo ardeau torţe în pereți. Când ploaia se mai potoli, 
putu vedea ziduri drepte de piatră cu bârne din lemn, în stilul 
arhitecturii nordice. Moșiile lui Prodotus. Restul orizontului era 
învăluit în întunericul gemând necontenit al Corului. 

Se îndepărtă, șchiopătând fără zgomot, de luminile lui Prodotus, 
în bezna Corului. Vai, Pelerinule! Johanna rătăci amorţită pentru o 
vreme, vag conștientă de rănile sângerânde, retrăind clipele în care îl 
văzuse pe Pelerin murind. Lanterna violet abia îi lumina drumul, 
atât cât să nu dea peste ziduri sau să nu cadă în puțuri. Își păstrase 
lumina atât de slabă fiindcă unele Stilete erau capabile să distingă 
culoarea violet de la o oarecare distanță, chiar dacă o percepeau ca 
pe un petic de lumină difuză la marginea spectrului vizibil. Un 
detaliu care îi băgase în bucluc mai demult într-o misiune în Lăcașul 
Răsăritean. Dar aceste lucruri nu mai contau acum; făcu lumina mai 
puternică, văzu câţiva Tropicali tropăind fiecare pe drumul lui. 
Niciunul nu se arătă interesat de prezenţa ei, ba chiar păreau să o 
evite. După toate aparențele, mergea prin mijlocul unei străzi din 
mijlocul unui oraș. Un oraș conceput într-un stil delirant și 
contradictoriu, reconstruit și refăcut pe propriile ruine mâloase. 

O luă înainte de-a lungul spațiului deschis. Poteca o lua ba la 
stânga, ba la dreapta, dar continua să ducă la vale pe o pantă lină. În 
unele locuri, piatra pavajului era acoperită cu mâzgă alunecoasă, în 
alte locuri strada părea acoperită cu frunze strivite. Încotro ducea 
drumul? O întrebare prostească, oricum era într-o situație fără ieșire. 

Cu toate acestea, în timp ce pașii o purtau tot mai departe de 
urmăritori, Johanna se gândea la întâmplările ultimelor ore. De ce 
mai sunt încă în viață? Prodotus păruse înspăimântat de moarte la 
ideea de a trece în teritoriul Coriștilor și fusese convins că Tropicalii 
o vor distruge pe Johanna la fel cum făcuseră și cu Pelerinul. 


Prodotus nu era prost. Trebuie să-și fi bazat convingerile pe 
observații din cazuri precedente. 

În stânga, zgomotul Corului se intensifica. Cea mai simplă 
concluzie era că supraviețuise printr-o întâmplare și că norocul ei 
avea să fie de foarte scurtă durată. Gloata se îngroșa, scurgându-se 
dintre zidurile vag conturate. Înaintau câș, în același stil diagonal ca 
de foarfece care îl luase prin surprindere pe Pelerin. În dreapta zări o 
nișă îngustă. Poate s-ar putea ascunde acolo. 

Prea târziu. Mulțimea o înconjurase deja. Dar atingerile erau 
ocazionale și, în timp ce își croia cu greu drum înainte, spaţiul ei 
personal înainta împreună cu ea. Johanna încă nu avea o explicație 
logică pentru salvarea ei, dar fusese clar, după atacul inițial, că ceva 
fusese descoperit în legătură cu ea însăși, iar acest lucru fusese 
comunicat de la acea sursă, difuzat întregului Cor. 

După o vreme, gloata trecu și ea se află din nou aproape singură 
în mijlocul străzii. 

Luminile din zona „sigură“ a lui Prodotus se pierduseră undeva 
în spatele orașului de ruine mocirloase ale Tropicalilor. Johanna 
continuă de-a lungul drumului ce cobora în vale, în timp ce planuri 
disperate i se învârteau prin minte. Dacă ar reuși să scape cu viață, 
dacă ar putea cumva să le avertizeze pe Ravna și Cioplitoarea-în- 
lemn... Acest drum cu siguranță ducea spre Delta Fluviului. După 
cum arătaseră hărțile, Râul curgea spre sud, la vest de traseul 
agraviului. Însă, bineînțeles, aceste detalii fuseseră furnizate de 
orbiterul lui Nevil. 

Noroiul îi ajungea până la glezne. În timp ce continua prin 
dezordinea mocirloasă, auzi niște scârţâituri ca și cum s-ar fi mutat 
ceva din loc. Stiletele puteau imita destul de ușor aceste sunete, 
dar... clădirile se mișcau. Era o clătinare ușoară, repetitivă, în sus și 
în jos un centimetru sau doi. Johanna merse într-o parte a străzii și își 
lipi mâna de zidul cleios și grosolan. Da, se mișca vertical, dar și 
orizontal. Păși de-a lungul zidului fără să-și dezlipească palma. 
Trecu peste o denivelare din suprafaţa străzii... și acum simți strada 
legănându-se, la fel ca și casele. Dacă nu s-ar fi sprijinit de perete, 
surpriza ar fi făcut-o să se rostogolească. 

Porțiunea de stradă plutea la vale, spre Deltă. 


Johanna nu putea desluși unde se terminau clădirile cu temelie și 
unde începeau platformele plutitoare. Scârţâitul cartierului mișcător 
se amplifica pe măsură ce Johanna avansa. Strada pe care se afla era 
mai degrabă ca o insulă plutitoare decât un stăvilar și se extindea 
spre Delta care curgea lin spre mare. În unele locuri nu existau 
ziduri, în acele goluri apa clipocea întunecat. Orice ar fi fost acostat 
acolo înainte o luase pe apă la vale sau pur și simplu se desprinsese 
din întreg. În alte locuri, clădirile stăteau într-o rână, stivuite unele 
peste altele câte două sau chiar trei, unde probabil, din neglijență, 
vreo plută intrase în fațada unei case deja ocupate. 

În urma unor ploi torențiale sau a unui taifun, toate aceste 
edificii, chiar și strada, puteau fi distruse. În această seară văzuse mii 
de Coriști, dar nicio găină-broască și nicio plantă vie. Cu siguranță 
aici avea loc un trafic înăuntru și în afara teritoriului, oricât de 
ineficient ar fi fost el. 

Strada se îngusta înainte, dar acolo plutele erau mai mari și cu 
turnuri zvelte. O idee nebunească îi trecu prin minte: ea avea idee 
încotro se îndreptau unele dintre aceste plute. 

Merse înainte, aruncând din când în când peste umăr lumina 
violet a lanternei, pândind apariţia gloatei pe care o auzea 
apropiindu-se. În faţa ei drumul se închidea: se afla la capătul 
peninsulei. Auzea mlaștinile scurgându-se molatic, asemenea unui 
sirop în jurul ei. Ceaţa burnițoasă se risipise și în lumina lanternei 
văzu limpede cum „clădirile“ erau decorate cu catarge zdrenţuite. 
Din loc în loc, câte un cap de Stilete se itea de după dărâmături. O 
jumătate de duzină de membri săriră de pe niște plute și veniră în 
goană spre ea, mârâind supăraţi. O încercuiră, clămpănindu-și fălcile 
la picioarele ei. 

Între timp, gloata se întorsese pe stradă, prinzând-o din urmă. 
Acum chiar nu mai avea cum să scape. Dar când sutele de Stilete se 
apropiară, înconjurând-o, membrii care o lătraseră și o mușcaseră se 
îndepărtară, amestecându-se cu ceilalalți. Multimea se înghesui și se 
agită, spaţiul din jurul Johannei fu înghiţit de sutele de Tropicali care 
năvăleau împinși de ceilalți. Auzi plescăituri, probabil câțiva membri 
fuseseră aruncaţi în apă din cauza presiunii gloatei. 


Spaţiul liber din jurul ei se evaporase, Stiletele o împingeau din 
toate părțile, deși încercau să opună rezistență curentului din spate. 
Apoi, asemenea unui râu care se trage înapoi când întâmpină un 
obstacol, presiunea scăzu și în jurul ei se făcu loc. Undeva în față, un 
grup numeros trebuie să se fi oprit în drum. 

Cu toate acestea, valul de Tropicali nu se retrase... poate pentru 
că nu exista decât o singură ieșire evidentă. Creaturile treceau pe 
lângă ea, privind-o curios fără să scoată un sunet, de parcă ar fi 
așteptat vreun răspuns. 

Și eu aș vrea să aflu un răspuns, gândi Jo. 

În jur, spaţiul gol se mări, dar nu pentru că Tropicalii ar fi plecat 
undeva. Dimpotrivă, se adunau în grupuri și grupuleţe. Ca postură 
și privire, arătau aproape ca niște... haite. Un cvintet format ad hoc 
se strecură spre ea. Membrii erau aproape despuiaţi, deși doi dintre 
ei purtau niște veste ponosite. Trei dintre ei erau spâni și răpciugoși, 
însă arătau mai zdraveni decât ceilalți doi acoperiți în întregime cu 
blană. Unul dintre aceștia făcu un pas spre ea, așa cum fac haitele 
când încearcă să se apropie de cineva. Acest membru avea urechile 
externe ferfeniță și o cicatrice frântă îi traversa șoldul. Probabil 
mărturia vreunui atac eșuat de topor, contracarat de o armură. 

Îi vorbi în samnorskă: 

— Salutare, Johanna. O parte din mine își amintește de tine. 

Se auziră comentarii mai puţin inteligibile din partea celorlalte 
haite efemere. În rândul celorlalți Tropicali, Johanna zări câteva 
capete înclinându-se aprobator, solitari care își aminteau poate de 
Domeniu și de Fragmentarium? 

Privi spre catargele din spatele ei, apoi se întoarse către Pastorul 
care tocmai vorbise. 

— Cred că și eu îmi amintesc de unii dintre voi. 

Ideea care îi încolțise în minte în timp ce pășea pe poteca 
noroioasă îi păru deodată chiar rezonabilă... sau cel puțin 
imaginabilă. Își mută lanterna astfel încât să-i lumineze tainic pe cei 
adunați în jurul ei. 

— Credeţi că m-aţi putea ajuta să ajung înapoi în Domeniu? 


Până când vacarmul distructiv și entuziast al gloatei ajunse la 
mal, cel putin opt plute fuseseră împinse în râu. Operațiunea nu 
fusese una totalmente lipsită de incidente, căci puţinii Tropicali care 
stăteau liniștiți pe acele platforme (ocupanţi samavolnici? îngrijitori?) 
fură luaţi ca din oală de plecarea intempestivă la vale a locuinţei lor. 
Unii dintre ei fură alungați, alții se amestecară cu norodul. Din câte 
își putea da seama Johanna, nimeni nu fusese grav rănit. 

Se afla la mii de kilometri de un adăpost sigur, plutind în voia 
sorții pe niște rămășite, cu un echipaj încropit la voia întâmplării. 
Privind la rece lucrurile, situația ei era la fel de disperată ca și înainte 
de plecare. Doar că acum amintirea Pelerinului nu îi mai întuneca 
toate gândurile. 

Lumina cenușie și difuză a dimineții începu să se ivească la 
răsărit, prima și probabil ultima lumină în care avea să vadă 
necuprinsul teritoriu al Corului. Silueta scundă și învălmășită a 
orașului se întindea încă pe trei pătrimi din orizontul ei. Câteva 
lumini marcau clădirile mai înalte, din zona sigură a lui Prodotus. 
Avu senzația că ceva întunecat și uriaș plutește ameninţător 
deasupra lor. Trebuie să fie un nor, dar nu se mișcă. 

Echipajele ei pestrițe ridicaseră pânzele pe cel puțin trei dintre 
plute, deși pentru moment nu era nici urmă de briză, iar cursul 
Deltei îi împingea încet, dar sigur, spre mare. Alunecau prin zona în 
care ea și Pelerinul intenționaseră să se ascundă. Planul ar fi mers, 
zona era acoperită de copaci scunzi cu o coroană bogată de frunze 
sub care s-ar fi putut adăposti. 

Johanna făcu un gest vag cu mâna spre misterul nesfârșit ce 
dispărea în urma ei. 

— Mă voi întoarce, Pelerinule. Îți promit că, dacă mai exiști, te voi găsi. 


Capitolul 20 


Pentru Ravna, totul în jur se transformă într-un haos, iar timpul 
se făcu țăndări. Cele mai mici părți erau frânturi izolate de sunete, 
imagini și mirosuri: Durere. O călătorie anevoioasă. Senzație de 
sufocare în întunericul mirosind a lături. Durere. Vocea lui Jefri, 
supărată, strigând. 

Alte fragmente temporale erau învăluite în strălucirea amurgului. 
Într-o frântură foarte scurtă, se simţi înconjurată de trupuri calde 
acoperite cu blană. Amdi. Vorbea cu ea în șoaptă pe un ton îngrijorat. 
Într-un alt fragment, sau poate în același, o haită cu urechi zdrențuite 
îl alungă pe Amdi și o mușcă pe Ravna așa cum un animal carnivor 
s-ar juca cu hrana. 

Zile și nopți făcute țăndări. În perioadele cele mai lungi de 
semiluciditate simțea prezența constantă a unei haite. Avea vâlvătăi 
perfect simetrice pe două boturi. Sabie? Haita o hrănea, îi întorcea 
capul într-o parte când se îneca în propria vomă, o spăla când se 
scăpa pe ea. Nu era întotdeauna blând. De multe ori o rănea pe față 
cu o cârpă udă. Și izbucnea în accese de furie, dezvelindu-și colții. 

— Nu sunt bun la altceva decât să șterg la fund prizonierul! 

Asta era o glumă. Dar pe urmă se plângea că Ravna delirează. 

- Nu știi decât să mă îngâni, mârâi enervat, apropiindu-și colții 
de beregata ei. „Șterg la fund, şterg la fund.“ Ce-ar fi să taci din gură? 


Cele mai lungi fragmente de timp erau în lumina orbitoare a zilei. 
Stătea pe o parte, legată fedeleș, în vârful unei căruţe hodorogite care 
abia se mișca. Când ochii îi erau deschiși, vedea diverse lucruri: o 
pădure sub o cușmă de zăpadă, pe Sabie mânând căruța, pe Gannon 
Jorkenrud. Pe Jefri mergând în urma căruței din spatele ei. Jefri, atât 
de slab și de obosit. 

Mai erau și alte câteva haite. Câteodată mergeau pe lângă căruța 
ei și de mai multe ori auzi: „Ei? Mai are mult de trăit?“ venind de la 
haita cu Urechi-sfârtecate. Creatura era un sextet ai cărui membri 
păreau la fel de masivi precum cel mai solid membru al lui Amdi, 
dar mai musculoși. Samnorska îi era grosolană, o amestecătură de 
voci umane. 

Sabie răspundea: „Nu mai are mult, stăpâne Chitiratifor. Doar 
vezi ce rană are la bot. Își pierde vlaga pe zi ce trece.“ 

Pe urmă cele două haite vorbiră încet, atât de încet încât niciun 
om nu-i putea auzi. Dar Ravna înțelese: „Să nu faci vreo prostie, 
Sabie.” Unii membri ai creaturii priveau undeva în depărtare, unde 
Ravna nu putea vedea. „Lrebuie să pară o moarte naturală.“ 

Amdi mai venise să-i țină de urât, însă Ravna își amintea doar 
cum Sabie îl alungase. Pe urmă, o altă haită venise la Sabie. Era un 
cvintet micut și zvelt. Nu vorbea samnorskă, dar după ton, părea să-l 
interogheze pe Sabie despre iminenta moarte a Ravnei. Ochii palizi o 
priveau dușmănos, iar în bolboroseala lui se simțea o furie cumplită. 

Apoi se petrecu cel mai lung fragment de timp. Începu cu o altă 
vizită a lui Chitiratifor. Haita pășea pe lângă căruţă fără să scoată un 
cuvânt, doar privind la Ravna. 

— Încă n-a dat ortul popii, Sabie. 

- Of, așa e, stăpâne Chitiratifor. 

— Respiră mai bine, a deschis ochii, nu e cum spui tu că-i slăbesc 
puterile de la o zi la alta. 

Haita cu urechi zdrenţuite scoase un mârâit enervat. 

- Oamenii ar trebui să fie ușor de ucis, Sabie! 

- Dar mi-ai poruncit să nu îi grăbesc moartea, stăpâne. Da, două- 
picioare ar putea supraviețui până la urmă... însă privește-o mai 
bine, la cât de zdrobită îi e ţeasta, nu mai are minte lucidă nici cât un 
solitar. 


— Dar nu e moartă. 

Chitiratifor își întoase privirea, căutând ceva?... pe cineva?... 
undeva în faţa convoiului. 

— Încă n-am terminat cu tine, Sabie. 

Și plecă. 

Câteva minute se scurseră în tăcere, apoi Sabie îi dădu un ghiont 
ușor în spate. 

— Te faci bine, ha? 

Ravna nu răspunse. Rămase nemișcată și lipsită de viață pe tot 
parcursul după-amiezii, privind în jur fără să-și miște capul. Se aflau 
într-o vale adâncă și din loc în loc zărea crâmpeie dintr-un râu 
înspumat care curgea paralel cu drumul lor. Auzea căruța dinaintea 
lor. Vedea căruța din spatele ei; era o căruță cu mâncare pentru 
kherporci care apărea în amintirile ei cele mai tulburi. În spatele 
căruței respective mergeau Amdi, Jefri și Gannon. Cândva demult, 
Jef și Gennon fuseseră, dacă nu prieteni, cel puţin tovarăși de 
năzbâtii. Acum abia mai schimbau două vorbe. Când Gannon nu era 
cu ochii pe el, Jefri strângea pumnii scrâșnind din dinți. 

Soarele părăsise bolta pădurii. Ravna zărea frânturi de zăpadă pe 
pereții văii de deasupra lor. Acum era mult mai însorit decât... 
înainte. În timp ce după-amiaza se transforma în amurg, auzi o 
șuierătură de alarmă. Căruţele se dădură la o parte din drum, prin 
zăpadă, la adăpost în umbra deasă. Chitiratifor veni în goană de-a 
lungul potecii, scoțând telescoapele din teacă în timp ce alerga. Se 
piti în zăpadă și așeză telescoapele în poziţie, scoțându-le printr-o 
spărtură din frunzișul copacilor. Căruțașii se repeziră să-și 
astâmpere animalele. Toată lumea rămase încremenită, la pândă. 
Singura mișcare era ridicarea ușoară a telescoapelor lui Chitiratifor. 
Urmărea ceva care venea spre ei. 

Apoi, în cele din urmă, Ravna auzi sunetul: torsul liniștit al 
motoarelor cu aburi. Pedantus și Ochiul Ceresc 2. Sunetul aparatului 
de zbor se intensifică pe măsură ce se apropia... apoi se stinse treptat 
în clipele care urmară. Chitiratifor își puse telescoapele jos și dădu să 
se ridice. O haită aflată undeva în afara razei vizuale a Ravnei scoase 
un șuierat poruncitor și Chitiratifor căzu din nou cu burta la pământ. 


Toată lumea stătu nemișcată câteva minute, pe urmă Chitiratifor se 
ridică în picioare și făcu semn enervat căruţașilor să revină pe făgaș. 

În timp ce își croiau drum în lumina tot mai palidă a amurgului, 
Ravna se gândi la după-amiaza care tocmai se încheiase. Își putea 
aminti totul fără cea mai mică întrerupere, ca un fir continuu. 
Revenise la viață, deși poate prea târziu. 


Planul ei de a se preface muribundă îi salvase viaţa, însă în acea 
noapte, în tabără, Ravna realiză că este imposibil de continuat. 
Mirosul care îi îneca amintirile... acel miros era al hainelor ei, al ei 
înseși. Era o minune că nu avea răni supurânde. În ciuda enervării pe 
care o afișa Sabie față de ea, făcuse adevărate miracole cu câteva 
cârpe umede. Acum, că era cu mintea întreagă, nu mai putea 
pretinde că e pe moarte. Deci poartă-te ca un solitar cu mințile rătăcite și 
poate va fi suficient. 

Îl lăsă pe Sabie să o așeze pe pământ lângă căruţă. ÎI lăsă să o 
învelească în pături, după cum își amintea că mai făcuse înainte. Dar 
când îi aduse hrana și încercă să i-o bage în gură, Ravna își trase 
mâinile de sub pături și le întinse spre castron. Sabie rămase 
nemișcat o clipă, apoi îi întinse vasul. O urmări cu o intensitate 
aproape feroce în timp ce ea sorbea încet, dar nu spuse nimic. 

În această seară avu pentru prima dată prilejul să observe pe 
mâna cui era. Numără cel puțin patru haite răspândite în jurul unui 
foc mocnit. Amdi, Jefri și Gannon păreau să facă cea mai mare parte 
a muncilor. Stăteau deoparte în jurul unui foc mic de tabără, când 
Sabie îi adusese mâncarea. Chiar și în lumina palidă a nopții, Jef 
arăta la fel de jalnic precum își amintea. Făcea tot posibilul să nu se 
uite în direcția ei. Amdi încerca și el, dar nu reușea. Însă el avea mai 
multe capete de controlat. Iar Gannon? Gannon Jorkenrud nu părea 
nici el prea vesel, dar înfuleca toate merindele cu poftă. 

Aceștia trei nu păreau prizonieri, ci mai degrabă membri foarte 
novici în gașca răpitorilor. Acum, că gândea lucid, Ravna avea un 
milion de teorii. Jefri o mai trădase în trecut... dar acum trebuie să fie 
diferit. Și Gannon? Un alt aliat sub acoperire? Asta era și mai greu de 
crezut. 

Mâncarea nu îi făcea chiar rău, însă... Ravna încercă să se miște. 


— Vreau sus, îi spuse lui Sabie. 

Haita păru să ezite doar o secundă, apoi veni să o ajute să stea în 
picioare. În timp ce o împingea spre tufișuri, îl auzi pe Gannon 
râzând. 

Nu îi venea greu să se comporte precum un solitar cu mintea 
rătăcită. Fără ajutorul lui Sabie nu putea face nimic. Când se opriră în 
cele din urmă, Ravna se ghemui pe vine. Sabie o sprijini o clipă, apoi 
se dădură cu toții un pas înapoi. Pentru Stilete era prea întuneric, dar 
Ravna observă un val de bucurie răspândindu-se în jurul haitei. Nu 
mai trebuia să o șteargă la fund. Sau poate bucuria lui venea din alte 
motive: 

- Ţi-a revenit în sfârșit mintea la cap, este? 

Șoapta lui era atât de discretă, încât avea senzaţia că își auzea 
propria vocea în urechi. Îi vorbea doar ei în felul acela specific 
Stiletelor. Ravna scoase un mormăit. 

- Bun, continuă Sabie tot în șoaptă. Cu cât vorbești mai puțin, cu 
atât mai bine... avem multe de recuperat. 

Apoi nu mai spuse nimic. 

În timp ce se strecurau înapoi în tabără, Ravna băgă de seamă că 
și Sabie șchiopăta. Deci el era haita care o atacase în casă, cel al cărui 
picior îl zdrobise cu ușa. Ravna era conștientă de numeroasele capete 
care îi urmăreau în timp ce Sabie o ajuta să se așeze lângă căruţă. 
După o clipă, celălalt conducător al răpitorilor veni și îi făcu semn lui 
Sabie să se îndepărteze. Era haita zveltă cu ochii palizi. O împinse pe 
Ravna cu boturile, vorbind o samnorskă lipsită de noimă. Ravna se 
legănă, mormăind, jucându-și rolul de nebună. După câteva 
momente, cvintetul se dădu în spate. Părea la fel de iritat de 
progresul ei pe cât se arătase și Chitiratifor. Se întoarse, îi ordonă 
ceva lui Sabie și plecă. Așadar, gândi ea, oi fi destul de moartă? 

Majoritatea celor din tabără se culcară; cărbunii focului de tabără 
nu luminau suficient pentru ochii Stiletelor. Dar noaptea nu era un 
impediment pentru cei doi șefi ai expediției: o lumină verzuie apăru 
deasupra caretei din frunte. Ah, una din lanternele cu senzor de pe 
Excentric II. Chitiratifor împrăștiase ceva pe acoperișul plat al caretei. 
Hărţi? Păru să se consulte cu cvintetul cu ochii palizi. 


După o vreme stinseră lumina, însă cel puțin o haită mai rămase 
trează. Ravna zări umbre patrulând. O santinelă? Trecură orele. O 
vreme se mai auziră sunetele animalelor, apoi se lăsă o tăcere 
deplină. Fără îndoială anumiţi membri ai haitelor rămâneau de 
veghe, însă nu emiteau zgomote audibile pentru urechile oamenilor. 
În depărtare, se auzea susurul izvorului pe lângă care trecuseră în 
această după-amiază. Ravna se întoarse în direcția sunetului și zări o 
lumină verzuie pâlpâind abia vizibil, prea slabă pentru ochii 
Stiletelor din tabără. Vasăzică o oarecare haită avea treabă pe malul 
Fluviului, o treabă tehnică, pe care o ţinea tăinuită de ceilalți tovarăși 
de ticăloșii. 

Ravna mai văzu lumina pâlpâind de câteva ori în aceeași direcție, 
abia zărindu-se pe sub frunziș. În cele din urmă, un membru al lui 
Sabie se întoarse în somn și îi blocă vederea. Haita nu-i mai vorbise 
în secret. 

Abia își mai putea ține ochii deschiși. O vreme se încăpățână să 
lupte cu somnul. Îi plăcea să fie cu conștiința întreagă, dacă se trezea 
din nou cu mintea confuză? În timp ce cădea pradă somnului, se 
gândi la întâmplările petrecute de la răpirea ei. ÎI auzise pe Sabie 
punând la cale uciderea ei, însă, de când fusese răpită, toate faptele 
lui demonstraseră contrariul. Jefri, Amdi, Sabie. Dacă încercau de 
fapt să o salveze? Nu vorbiseră cu ea, mai întâi pentru că ea nu 
fusese lucidă și acum pentru că se aflau în mijlocul unor dușmani cu 
cel mai ascuţit auz din câte ființe și rase cunoscuse Ravna vreodată. 
Deși toți trei o urmăriseră, o goniseră din propria-i casă și puseseră 
labele pe ea imediat cum le ieșise în cale. Ah, ce ambiguitate demnă 
de Jupuitor! Dar dacă ar fi fost să-și pună viața chezășie pentru o 
teorie despre dușmani și prieteni, știa prea bine care ar fi aceea. 


În ziua următoare, Ravna șezu, înconjurată de Sabie, în căruță. 
Haita se agita, prefăcându-se a o sprijini să nu cadă, când de fapt ea 
nu avea decât rare momente de ameţeală. Dar se strădui cât putu să 
rămână inertă și moale... și să nu își ducă mâna la faţă! Nasul și 
obrazul încă o mai dureau, însă când atingea osul rupt și cartilagiul 
zdrobit urla de durere. După toate aparențele, se aflau undeva la sud 


de Munţii Colţii de Gheaţă, urmând cursul unuia din rifturile lungi 
care brăzdau această parte a continentului. 

Niciun rift de tipul celor de aici nu fusese activ în timpul erei 
umane de pe Vechiul Pământ (sau Nyjora), dar asemenea structuri 
erau obișnuite pe planetele telurice. De-a lungul secolelor, aceste văi 
sufereau cutremure de pământ și inundații cu lavă devastatoare. Un 
alt fenomen, mai des întâlnit, dioxidul de carbon și metanul invadau 
valea ucigând toate plantele clorofile sau cauzând incendii 
devastatoare acolo unde viața mai avea o șansă de supraviețuire. 
Rezultatul era un amalgam ecologic plin de paradoxuri — cel puțin 
conform analizelor simple efectuate de Excentric II. 

Răpitorii ei fie erau inconștienţi, fie aveau o călăuză familiarizată 
cu împrejurimile, vreo haită care cunoștea căile de scăpare sau care 
înțelegea ciudățeniile vietăților care trăiau în aceste locuri. 

Căruţele se opriră aproape de amiază. Haitele se împrăștiară 
precaut, în căutarea hranei. Unele din cărnurile mâncate erau 
aproape digerabile de către oameni. Ravna era ținută departe de 
ceilalți doi oameni și de Amdi. Sabie riscă și îi mai șopti câteva 
cuvinte: 

- Cred că Chitiratifor a luat o hotărâre în privinţa ta. Încă nu știu 
ce să fac. 

Mai târziu, în timpul după-amiezii, trecură hotarul unui 
cataclism recent. Pe o rază de două sute de metri, tufișurile și copacii 
pitici fură înlocuiți de o pădure rărită de copaci înalți și supli. Razele 
soarelui pătrunzând direct topiseră zăpada în cele mai multe locuri, 
lăsând în urmă doar petice izolate. Ai fi crezut că ești într-o altă 
lume, dacă nu s-ar fi auzit mugetul Fluviului care îi însoțea la o 
distanță de câţiva metri. Ceilalţi căruțași aruncau priviri neliniștite 
de jur împrejur. Chitiratifor alerga de la o căruţă la alta, mârâind 
încurajări care sunau neverosimil chiar și în urechile Ravnei. Pe de 
altă parte, ea se bucura de schimbarea de vegetaţie. Dacă Ochiul 
Ceresc 2 zbura astăzi, nu mai aveau cum să se ascundă. Agraviul 
Pelerinului ar fi chiar mai bun, Chitiratifor nici nu l-ar auzi când se 
apropie. 

Gândul acesta fu cel mai captivant al întregii după-amiezi. 


Când se lăsă amurgul, Chitiratifor alergă în fața convoiului și 
Ravna îl văzu consultându-se din nou cu cvintetul suplu. Când se 
întoarse, le făcu semn căruțașilor să meargă înainte încă o sută de 
metri și apoi să iasă din drumul mare, la adăpostul unui pâlc ceva 
mai des de copaci, unde vor campa în această noapte. 


Cina se desfășură conform aceluiași ritual ca și în noaptea 
trecută, doar că astăzi căpătă puţină carne. Ar fi mâncat orice, era 
lihnită de foame. Făcu tot posibilul să-și ascundă apetitul sănătos. 
Sabie o ajută cum putu, însă într-un mod cât se poate de frustrant, 
tăindu-i porții minuscule din carne și îndesându-i câte o bucăţică în 
gură, în timp ce o încuraja să mănânce. Fie. Ravna o făcu pe nătânga 
și încercă să nu privească spre locul unde ședeau Jefri și Amdi 
împreună cu Gannon. 

În această seară nimeni nu veni să se intereseze de starea sănătăţii 
ei. Într-adevăr, ceva fusese decis. Urechi-sfârtecate și Ochi Palizi 
avură o nouă discuţie în jurul hărților și lumina se stinse. Haitele se 
răsfirară, fiecare ascunzându-se. Era greu să distingă care pe unde 
erau, sau cine stătea de veghe, dar cineva se mișca în jurul lor. Zări 
umbre îndepărtându-se în direcția Fluviului. Chitiratifor. 

Ravna așteptă aproape zece minute, apoi se aplecă spre cel mai 
apropiat din membrii lui Sabie. 

— Sus! Vreau sus! 

Sabie mârâi enervat, dar se puse pe picioare destul de repede. Ba 
chiar mai bine, nu obiectă când Ravna o luă în direcția sunetelor care 
veneau dinspre râu. 

Dintre vârfurile copacilor, stelele îi ofereau suficientă lumină cât 
să nu se lovească de crengile mai joase. În față, Fluviul curgea 
zgomotos, camuflând celelalte sunete. Nu zări nici urmă de lumină 
verzuie. În cele din urmă, Sabie o trase în jos. 

— Stai! îi șopti repezit. 

Așadar nu voia să riște mai mult. Probabil ar fi trebuit să fie 
mulțumită. Dar în timp ce se lăsa în jos, observă că Sabie se furișa la 
vale, în propria lui expediție de spionare. 

Se ghemuise cât de cât, când auzi un murmur încet. Semăna cu 
limbajul inter-haită, însă majoritatea sunetelor era disparate, 


scheunăturile și mârâiturile întrerupte. Dacă ar fi fost ceva mai tare, 
poate ar fi înţeles ce spuneau. Cineva folosea una din staţiile radio 
ale lui Pedantus, vorbind foarte rar și corect pentru a compensa o 
probabilă dificultate în transmisie. Chiar și așa, cine ar fi putut 
recepta semnalul în vale? Deodată auzi cuvinte în samnorskă. Vocea 
lui Nevil. Nevil le dădea indicații cu ajutorul orbiterului! Ravna se ridică 
și făcu un pas în direcția conversatiei șoptite. 

Deodată simți o mână astupându-i gura. Un brat îi înconjură 
mijlocul. Cineva îi ridică picioarele și o culcă încet la pământ. Era 
Jefri. Rămaseră nemișcațţi o clipă fără să scoată un sunet, pe 
pământul umed și rece. Auzi vocea lui Amdi în ureche. 

- Trebuie să ne întoarcem acum. 

Ravna încuviință din cap. Amdi era peste tot în jurul lor. Se ridică 
împreună cu Jefri și... 

Din valea Fluviului se auzi o explozie de lătrături și horcăieli, 
sunetele emise de niște monștri care se sfâșiau între ei. Jefri se lăsă în 
jos trăgând-o lângă el. Noaptea erupse de urletele haitelor care se 
repeziră din tabără înspre râu. De jur împrejurul lor se auzeau 
zbierete turbate. Se strânseră sub o tufă în timp ce membrii 
diverselor haite goneau pe lângă ei în toate părțile. 

Acum toată acțiunea se mutase lângă râu, lupta devenise mai 
gălăgioasă, punctată de scheunături puternice. Acolo cineva era 
omorât. 

Jefri sări în picioare și întinse braţul să o ajute să se ridice. 

Picioarele Ravnei îi erau prinse între crengi. Cumva, intrase cu 
totul în tufiș. Se învârti, privind spre locul de unde veneau urletele 
de bătălie. Acum se auzeau mai puternic, dar și mai aproape de 
normal. Cineva striga ordine într-un limbaj coerent. Se vedeau 
lumini. Căutau ceva, însă tot pe malul apei. 

— Sunt prinsă între crengi! șopti ea. 

Jefri se propti cu spatele în ramurile de la pământ și le ridică. 
Ravna auzi lama cuţitului tăind. 

Amdi, care se așezase pe margini, începu să tragă de crengi în 
timp ce Jefri le ridica. În cele din urmă, Ravna se eliberă. Cineva 
venea gonind dinspre râu. Sabie, toți cinci. 

— Treceţi înapoi în tabără! 


Cu Jefri sprijinind-o pe Ravna, drumul înapoi le luă doar câteva 
clipe. Când ajunseră la căruțe, Jefri se opri și îl lăsă pe Sabie să o 
ajute mai departe. Apoi o luă pe cealaltă parte, ocolind căruțele și 
intră în tabără. 

— Ce mama dracului! se auzi vocea lui Gannon, dar suna mai 
degrabă înspăimântată decât enervată. 

Când Ravna intră sprijinită de Sabie, observă că Gannon părea a 
fi singur. Până și kherporcii se strânseseră grămadă cât mai departe 
de zgomotele bătăliei, scoțând propriile sunete de spaimă. Acum se 
vedea lumină clară venind dinspre valea Fluviului, iar sunetele care 
se mai auzeau erau țipete solitare și râsete de Stilete. Un bot rece se 
băgă în podul palmei Ravnei. Își înnăbuși un țipăt și își strecură 
mâna prin blana capului. Era unul din membrii lui Amdi, însă 
șoapta lui venea de la toți odată, într-o singură suflare. 

— Mi-e atât de frică, Ravna. 

— Amdi, treci aici! 

Era Jefri, deja băgat în sacul lui de dormit. 

Sabie o așeză pe Ravna în așternutul ei și amândoi stătură 
privind în vale. Supraviețuitorii deja se întorceau, umbre întunecate 
alergând cu entuziasmul vânătorilor reveniți din expediție. Miroseau 
a sânge, dar în bolboroselile lor victorioase se simțea o undă de 
neliniște. Câteva minute mai târziu, alte șase umbre se întoarseră 
tăcute în tabără: Chitiratifor. Ravna simţi câteva capete îndreptate în 
direcția ei, dar nimeni nu se apropie. Toate haitele care 
supraviețuiseră se liniștiră și în curând noaptea fu mai tăcută decât 
înainte de ambuscadă. Nu se auzea niciun sforăit și nici cel mai mic 
sunet de vietate în jur. 

Ravna se linişti treptat, deși gândurile îi goneau în toate părțile. 
Era convinsă că Sabie nu adormise, însă nu avea de gând să-i 
vorbească. După o vreme, Ravna își dădu seama de altceva. Acum 
chiar trebuia să-și facă nevoile. 

Fu o noapte foarte lungă. 

Un biet măcel nu-i stătea în cale lui Chitiratifor. Până când soarele 
se înălță deasupra pereţilor văii, micuța lor caravană se afla deja pe 
drum de patru ore. La primul popas, haita cu urechile zdrențuite se 
plimbă țanţoș în lumina soarelui, de parcă ar fi vrut să proclame în 
fața tuturor că el nu se lasă doborât... sau poate să le arate că era viu 
și nevătămat în întregime. 

Ravna făcu un inventar: amândoi căruțașii aveau vestele rupte și 
câțiva membri erau răniți. Unul dintre ei fusese sextet, iar acum era 
cvintet. Amdi stătea ghemuit lângă Jef; cei doi vorbeau în limbajul 
lor semiprivat pe care îl foloseau încă de pe vremea când erau mici. 
Sabie stătea de jur împrejurul Ravnei, ca un gardian. Gannon 
Jorkenrud stătea pe capra unei căruţe. Scăpase nevătămat, însă 
atitudinea insolentă îi dispăruse, cel puțin pentru moment. Nici 
măcar ursuz nu mai părea. Era pur și simplu înspăimântat. 

Cvintetul cu ochii palizi și o altă haită dispăruseră cu totul. 

Chitiratifor se plimba printre supraviețuitori de la unul la celălalt, 
bolborosind pe un ton pompos și acuzator. Cei doi căruțași se 
dădură înapoi speriaţi de sunetele mentale emise de el, în timp ce își 
trimiteau priviri speriate de la unul la celălalt. Când Urechi- 
sfârtecate își băgă un bot între membrii lui Amdi, cei opt scoaseră un 
scheunat îngrozit și încercară să se pitească în spatele lui Jefri. 


Iar Jefri... nici nu clipi în fața fălcilor amenințătoare. ÎI privi în 
ochi pe cel mai apropiat membru al lui Chitiratifor și îi vorbi pe un 
ton rece și hotărât. 

- Nu înțeleg; nicio iotă din ce spui sau ce vrei. 

Aceasta era probabil o exagerare. Jef cunoștea limba Stiletelor mai 
bine decât oricare din oameni. Cu toate acestea, replica lui tăie din 
elanul declamativ al lui Chitiratifor. Se holbă perplex la Jefri o clipă, 
apoi emise un râset omenesc. 

— Eu vorbeam cu lașul. 

Îi dădu unui Amdi un ghiont puternic în coaste. 

- Mă distrează când văd pe unul de-ai noștri care se ascunde în 
spatele unui două-picioare... o singură bucată de carne! 

Râsul lui Chitiratifor se transformă în sunetele echivalente emise 
de Stilete. Apoi se îndepărtă de Amdi și Jefri. 

— Să nu-mi uit bunele maniere, la urma urmei, suntem aliați. 

Doi dintre ei își întoarseră privirile în direcția lui Gannon. 
„Aliatul“ se umflă în pene, recăpătându-și ceva din aroganta 
obișnuită. 

— Suntem, cum să nu, domnule Chitiratifor. Nevil ne-a ordonat 
să-ți acordăm tot sprijinul nostru. Doar trebuie să ne spui ce să 
facem. Ne pare rău că nu înțelegem mai bine. 

- Ah! 

Chitiratifor își dădu capetele pe spate cu o bună dispoziție 
disprețuitoare. 

— Da, într-adevăr. 

Făcu o pauză, cuprinzându-i pe cei trei oameni cu o privire din 
care se putea ghici că pentru el ori aliat, ori prizonier era același 
lucru. 

— Așa, continuă Chitiratifor, într-o samnorskă simplă, vă anunt că 
am descoperit trădători în rândurile noastre. Astă-noapte. Ambii au 
fost anihilați. Complet. 

Își îndreptă un bot spre Sabie. 

- Tu. Vorbești samnorska. 

Sabie se ridică în jurul Johannei să ia poziţie de drepți în fața lui 
Urechi-sfârtecate. 


- Da, așa este, răspunse el. De fapt, o vorbesc chiar mai bine decât 
unii oameni. 

- Mă rog. Ce vreau eu de la tine e să le traduci Călugărițelor 
atunci când ele nu sunt capabile să mă înțeleagă. 

Mesajul era: Eu nu mă obosesc cu asemenea animale nătângi. 

Sabie afișă un zâmbet slugarnic. Era imaginea întruchipată a unei 
haite intimidate, dar când vorbi, samnorska lui era rostită pe un ton 
viclean, aidoma celui folosit de Jupuitor. 

- Da, stăpâne. Pot fi de folos în multe feluri. Probabil că sunt 
singurul rămas care vă poate da sfaturi despre ținutul spre care ne 
îndreptăm. 

Chitiratifor emise un sunet binedispus, însă cu glas omenesc 
răspunse. 

— Îţi tai beregata dacă mai spui asta și celorlalți, m-ai înțeles? 

- O, da, stăpâne. Această chestiune e doar între noi doi și niște 
două-picioare care nu contează. 

— Foarte bine, spuse Chitiratifor, apoi adăugă ceva pe un ton 
jovial. 

Amdi rămase tăcut, încă ascuns în spatele lui Jefri, dar căruțașii 
râseră drept răspuns, ignoranti ca pietrele de pe marginea drumului. 


Traseul lor nu se abătuse de la cursul Fluviului. Drumul era 
adesea anevoios, pe lângă căderi de maluri și cascade. Pereţii văii se 
înălțau mult deasupra capetelor lor. Spre soare-apune, înălțimile 
acoperite de zăpezi străluceau în bătaia soarelui de-ți luau ochii. 
Acum Jefri mâna ultima căruță; Chitiratifor îl trimisese pe căruțaș 
într-un fel de misiune de cercetare. Urechi-sfârtecate mergea pe 
lângă caravană înainte și înapoi, iar când ajungeau în spații deschise 
nu îi mai grăbea ca până acum. Poate Nevil avea acum control și 
asupra spaţiului aerian. În câteva rânduri în acea dimineaţă Urechi- 
sfârtecate se consultă cu Sabie... în samnorskă. Nu cunoștea deloc 
zona în care se aflau, o spuse deschis și nu îi păsa că Ravna auzea ce 
discutau. 

Cea mai șocantă schimbare adusă cu noua ordine era că acum 
Sabie stătea de vorbă cu ea fără să se mai ferească. 


- Eu nu am fost acolo când s-a petrecut măcelul, dar am discutat 
cu cel care mână căruţa din față. Cele două haite trădătoare au fost 
ucise, Chitiratifor în persoană a gonit după ultima dintre ele și a 
decimat-o el însuși. Haita care se numea — emise câteva sunete — se 
pronunţă aproximativ „Remasritlfeer“, era unul din cei mai de vază 
locotenenţi ai Magnatului. Celălalt era asistentul său. După toate 
aparențele, cei doi erau experţi în geografia văii în care ne aflăm. 

În acel moment, Chitiratifor se găsea la o oarecare distanţă în fața 
lor, probabil nu înţelegea ce spunea Sabie, însă cu siguranță auzea că 
se poartă o conversație. 

Sabie trebuie să fi observat uimirea de pe chipul Ravnei. 

— De ce stau de vorbă cu tine acum? întrebă el, apoi ridică din 
umeri cu nepăsare. Păi, dacă tot ţi-ai recăpătat mintea cea mică și 
omenească, are și pe mine cine să mă asculte. Nu contează ce știi. 

Tăcu o clipă în timp ce se concentra să mâne căruța peste o 
porțiune unde patul potecii era lăsat și plin cu apă învolburată în 
această perioadă a anului. Câţiva dintre membrii lui Amdi săriră 
direct în apa rece, în timp ce jumătatea cealaltă a haitei sări în căruță 
și traversară balta fără să se ude. Își ținea capetele plecate pentru a 
nu interfera cu sunetele mentale ale lui Sabie. Cu toate acestea, Sabie 
se burzului la el: 

— Să nu te prind că încerci șmecherii, ai înțeles? 

Printre amintirile disparate ale Ravnei, îi rămăsese și imaginea lui 
Sabie gonindu-l pe Amdi de lângă ea. Despre ce fusese vorba? Primi 
răspunsul o clipă mai târziu, când vocea focalizată a lui Amdi îi șopti 
în urechi: 

— Sabie nu crede că sunt suficient de inteligent să vorbesc în 
secret cu cineva atât de tare de urechi precum un om, căci riscăm să 
fim prinși. Dar trebuie să afli ce se petrece: acum, că Remasritlfleer a 
murit, Chitiratifor caută — îmi pare rău pentru ce urmează să spun — 
o metodă cât mai distractivă să-ți facă felul. Probabil să-l omoare și 
pe Jefri, poate chiar și pe Gannon. 

Sabie emise un șuierat ascuțit. 

Amdi se ghemui la auzul atacului, dar îi șopti în continuare: 

— Eh, bănuiește el ceva, însă nu știe cu siguranţă. 

Iar cu glas tare, răspunse: 


— Gata, sunt cuminte. Fără șmecherii. Promit. 

Oricine îl cunoștea pe Amdi știa că își ținea toate promisiunile pe 
care le făcea de bunăvoie. Sabie se pare că era una dintre aceste 
persoane, căci se uită îndelung la Amdi, apoi îi răspunse: 

— Prea bine, Micuţule. 

Acesta fu cel mai revelator și mai înfricoșător moment al 
dimineții. Sabie nu mai spuse nimic, poate mofluz, poate gânditor, 
poate atent ca nu cumva Amdi să-și încalce promisiunea. Făcură un 
popas pentru masa de prânz, dar Amdi se duse lângă Jefri și 
Gannon, iar Sabie plecă împreună cu Chitiratifor să inspecteze calea 
pe care o aveau de urmat. Urcaţi înapoi în căruțe, abia pe la 
jumătatea după-amiezii Sabie își recăpătă cheful de vorbă. 

— Păcat că a trebuit să-i ucidem pe trădători tocmai acum, când 
intrăm într-o zonă deosebit de periculoasă. Exact asta i-am spus și 
Lordului Chitiratifor la prânz. Micile greșeli pot fi fatale aici. 

Trei membri ai lui Amdi stăteau în căruță, undeva mai în spate, 
dar se ținură de promisiune și nu-i mai șoptiră Ravnei. Vorbi cu glas 
tare: 

— Dar Chitiratifor le-a spus asta și căruțașilor? 

— A, da. Haitele alea sunt doar niște potlogari de oraș. Au nevoie 
de ajutorul Lordului Chitiratifor, altfel nu se descurcă. 

Sabie făcu un gest larg spre pădurile care îi înconjurau. 

— Arată atât de liniștit, nu? Dar de ce crezi că aceste ținuturi sunt 
necunoscute pentru cei mai mulți dintre noi? Pentru că puțini 
reușesc să ajungă până la capăt... sau chiar până la o bucată de 
drum. Bătrânul Jupuitor a studiat rifturile. La fel și Otel. Aici au 
prins șiretlicuri cu adevărat diabolice. 

Sabie întoarse câteva capete spre Ravna. 

- Da, știu că voi, oamenii stelelor, puteţi fi chiar mai diabolici, dar 
noi suntem mai primitivi, ne descurcăm cum putem. 

Gannon Jorkenrud mersese tot timpul în spatele lor, între căruțe. 
Probabil auzise crâmpeie de conversaţie, pentru că o luă la fugă și 
sări în căruța lui Sabie, aruncându-l pe Amdi jos. 

- Jos cu voi, căcaţi cu ochi, nu aveţi voie în căruţă. 

Se așeză lângă Ravna și îi zâmbi larg; 


- Dar Noi suntem atât de generoși, încât îti permitem tie să stai în 
căruță. 

Amdi veni prin partea stângă a căruței și îi răspunse: 

- Ravna nu e încă însănătoșită să meargă pe jos. E porunca lui 
Chitiratifor să stea în căruţă. 

— După cum am spus, suntem generoși. 

Îl concedie pe Amdi cu un gest al mâinii. 

— De ce nu faci tu pași înapoi la protectorul tău? 

În spatele lor, Jefri se ridicase în picioare de pe capra căruței. 
Ravna realizase în ultimele zile că Jefri simţea faţă de Gannon o ură 
pe care ea nu o mai observase la el; în acest moment, privirea lui Jefri 
era ucigătoare. Apoi căruţa începu să o ia într-o parte și Jefri fu 
nevoit să se așeze din nou ca să-și pună Kherporcii în linie. 

Din fericire, Jorkenrud nu părea dispus să pornească o ceartă. Era 
mai degrabă interesat să stea de vorbă cu Sabie. 

- Ce faci, Sabie, dai în vileag secretele lui Chitiratifor? 

Haita ridică din umeri. 

— Oricum nu-i ajută la nimic. 

— Vasăzică i-ai povestit și despre legătura radio cu orbiterul? 

— Nu, dar tocmai i-ai spus tu. 

— Ah. 

Gannon rămase o clipă gânditor, apoi începu să râdă. 

— După cum ai spus și tu, acum nu mai are importanţă ce știe. 
Doar așa să te distrezi văzându-i reacția. 

Rânji spre Ravna. 

— Staţia radio e doar una din multele jucării pe care Nevil le-a 
făcut cadou micilor noștri prieteni. Și tu ești tot un fel de cadou, în 
plus, ne scapă de grija ta. A fost un troc profitabil de ambele părți. 
Nevil știa că vestea răpirii tale va scoate trupele Cioplitoarei-în-lemn 
din castel, de unde avem noi de furat diverse aparaturi. 

Ravna nu se putu împiedica să rânjească înapoi la Gannon. 

— Deci acum Nevil e demascat. 

- Ba dimpotrivă! Nu cunosc toate detaliile, cum au scăpat de 
gărzile Cioplitoarei-în-lemn, dar zvonul va fi că nu ai fost răpită. 
Doar te-ai țăcănit că ai fost alungată din culcușul tău moale de pe 
Navă... și oamenii tăi au furat echipamentul, pentru tine probabil, să 


pui la cale vreo operaţiune secretă. Când voi fi oficial salvat, voi 
confirma orice variantă alege Nevil. 

Gannon aruncă o privire spre căruţa din spate. 

— La fel va proceda și Jef, dacă știe ce e bine pentru el. 

— Asta..., început Ravna, dar rămase fără cuvinte. Asta nu va 
convinge pe nimeni. 

- Nu? Dar când am organizat răpirea copiilor, planul a fost 
aproape la fel de complicat și uite că a funcționat. 

— Proștii ăia de Tropicali v-au făcut jocul fără să-și dea seama în ce 
se bagă, spuse Sabie. 

În vocea lui nu era nici urmă de critică, făcuse doar o mică 
observaţie. Gannon izbucni în râs. 

- Corect. Dar Nevil e de părere că aceasta e răsplata unui plan 
bine pus la punct. l-a păcălit să fugă, ca să pară vinovaţi. Cine ar fi 
bănuit că Pastorul își va lăsa o parte din membri în urmă? Credea că 
va putea obține o audienţă la Cioplitoarea-în-lemn să ne dea pe toți 
în gât. Din fericire, noi am ajuns la el primii. 

Ravna se uită la Gannon și simți că îi vine rău. 

— Deci voi ați răpit copiii și i-ați ucis pe Cei Mai Buni Prieteni ai 
lor? 

O rămășiță de bun-simt îi crispă trăsăturile lui Gannon. 

- Nu eu personal... Se mai întâmplă și lucruri neplăcute, 
domniţă. Dacă nu ți s-ar fi permis niciodată să te cocoţi pe tron, nu s- 
ar mai fi ajuns la un asemenea balamuc. 

Vocea lui Amdi veni de lângă căruță. 

— Noi nu am știut, Ravna. 

Gannon făcu semn cu mâna spre Amdi. 

- Umflatul are dreptate aici. El și Jefri ne-au ajutat foarte mult, 
însă nu cu treburile mai dure. De fapt, din câte știu eu, nici în 
misiunea de acum nu aveau ce căuta. 

Ravna închise ochii o clipă și se rezemă de peretele căruţei. Nici 
nu era de mirare că Jefri îl ura atât de mult pe băiat. 

— De ce, Gannon? 

Gannon își întoarse ochii spre ea. Era limpede că înţelegea exact 
sensul întrebării ei. Pentru o secundă, Ravna se așteptă la o replică 


sadică, dar ceva păru să se frângă în sufletul lui Gannon, căruia i se 
citea acum disperarea în priviri. 

— Cândva demult, eram inteligent. Când eram în Straumli, în 
Laboratorul Superior. Puteam înțelege ușor ce se petrece în jurul 
meu. Apoi m-am trezit aici, unde nu pricep nimic, unde 
instrumentele care mă ajutau să gândesc s-au dus. E ca și cum cineva 
mi-ar fi tăiat mâinile și mi-ar fi scos ochii. 

— Toţi Copiii au această problemă, Gannon. 

- Da, unii mai mult, alții mai putin, chiar dacă unii nu realizează 
acest lucru. Ştii ceva, domniță? Contramăsura ne-a luat casele și ne-a 
exilat aici. Dar tu ești cea care vrei să ne ţii aici pentru totdeauna. Ei 
bine, n-o să-ți iasă. Ai fost îndepărtată de la putere. Dacă vei coopera, 
îi vei ajuta pe prietenii noștri, poate șeful lui Chitiratifor îţi va cruța 
viaţa. 

O clipă Gannon o fixă din priviri, cu chipul schimonosit de 
durere și, pentru întâia dată în ultima vreme, lipsit de sadism. Poate 
mai era o șansă, dacă ar mai avea timp la dispoziţie... sau dacă și-ar fi 
făcut timp să-l înţeleagă atunci când era mai tânăr. Gannon își feri 
ochii și o secundă mai târziu redeveni indolentul îngâmfat 
dintotdeauna. Arătă cu brațul spre pădurea din jurul lor și vorbi spre 
Sabie. 

— Ce te face pe tine să crezi că pădurile astea sunt periculoase? 
Am mai fost în expediţii înainte, pot să reperez cuiburi sau baraje de 
pietre făcute de nevăstuici. Chitiratifor are haite de cercetași înaintea 
caravanei. Am reperat una sau două barăci de fermieri, dar nicio 
așezare organizată. Deci ce pericole ne pândesc? 

- Păi, sunt tântarii care sug sângele. Pe lângă ei, musculițele 
arctice sunt puiandri nevinovați. Ne vom întâlni cu ei imediat cum se 
mai încălzește vremea. 

- Ţânţari? Am auzit ceva despre ei, răspunse Gannon cu o 
jovialitate disprețuitoare. 

După o clipă însă, întrebă speriat: 

- Sau vrei să spui că transmit vreun soi de virus, ceva? 

Ravna observă cum câţiva dintre membrii lui Sabie, pe care 
Gannon nu îi putea vedea, își aruncau priviri unul altuia, parcă 


întrebându-se ce minciună gogonată să-i vândă prostănacului de om. 
Pe urmă păru să-și schimbe gândurile, lăsând ocazia să treacă. 

- A, nu. Sau, mă rog, eu nu cunosc. lar voi, oamenii, sunteți în 
general imuni la bolile noastre... sau cel puţin asta vă spune 
Excentric II, nu? 

— Ă-ă, da. 

Gannon nu dădea doi bani pe expertiza lui E-II, după cum îi 
declarase vehement Ravnei în nenumărate rânduri, la începutul 
exilului lor aici. 

- În orice caz, bolile cu adevărat spurcate sunt la Tropice, 
continuă Sabie. Ţânţarii de aici sunt doar extrem de enervanțţi. Ce 
face pădurea de aici periculoasă sunt... ceea ce s-ar putea traduce la 
modul cel mai simplu „copacii ucigași“. Sau poate „copacii arcași“. 

— Ah, am auzit despre ei, spuse Ravna. 

Amdi încuviinţă încet. Copacii arcași apăreau mereu în poveștile 
Pelerinului. Gannon scoase un mormăit disprețuitor. 

- Rahat. De unde știi tu toate astea? 

Sabie îi aruncă o privire trufașă. 

- Eu am fost cercetaș pădurar înainte de a intra în slujba 
Jupuitorului. Sunt expert renumit în rifturi. 

Ravna își aminti cum Cioplitoarea-în-lemn i-l descrisese pe Sabie 
drept unul din experimentele nebunești ale Jupuitorului. Expert o fi 
fost el și în altele, dar cu siguranţă era un mare specialist în povești 
de adormit copiii. Gannon însă părea aproape convins. 

- Porțiunea asta de pădure pare să aibă copaci stindard. Sunt rari, 
e drept, dar i-am mai văzut și înainte. Am auzit că din ei se face o 
cherestea excelentă pentru construcții. Sau vrei să spui că acești 
arcași ucigași sunt ceva nemaivăzut, adică nu-i vezi că se ascund — ha 
ha! — să ne sperie? 

— Ai ghicit, domnule... dar nu cum crezi. Copacilor stindard nu le 
place să fie tăiați sau mâncaţi... ah, îmi cer scuze Lady Ravna, nu 
vreau să par un ignorant medieval. Știu că pomii nu gândesc. Doar 
că nu am timp acum să jonglez cu jargonul, las asta în seama 
Jupuitorului și a lui Pedantus. În orice caz, doar o mică parte din 
acești copaci au capacități mortale. 

— Ce procent? întrebă Amdi. 


- Păi, depinde. E un procent foarte mic, deși ucigașii sunt ceva 
mai des întâlniți în pâlcurile acestea neașteptate din văile rifturilor. 
Îmi imaginez că ţine și de natura erbivorelor din zonă și alte chestii. 

Se uită la Amdi. 

- Dar tu, Micuţule, dacă tot ești geniu, poți să faci niște estimări. 

- Poate, răspunse Amdi, aparent netulburat de porecla de Micuţ 
cu care Sabie îl lua mereu peste picior. 

Schimbul de replici dintre cele două haite îi stârni râsul lui 
Gannon, un râs cam neliniștit. 

- Eu ar fi trebuit să fiu salvat înainte să ajungem atât de departe, 
continuă el. Oare cât timp îi trebuie lui Nevil să scoată dirijabilul din 
labele câinilor de pază ai Cioplitoarei-în-lemn? 

Începu să privească pădurea cu un interes aparte acum. Excursia 
nu mai era distractivă. Copacii păreau să fie de un singur tip, înalţi și 
grațioși, ale căror ace variau de la cele mai scurte și subţiri până la 
cele mai lungi și mai groase. 

- Bine, spuse el, din unele ace ai putea face săgeți, dacă le tai și ai 
și un arc potrivit pentru ele. 

— Ah, dar nu e nevoie de arc, dacă ești copac din soiul ucigaș. La 
următoarea oprire, să te urci pe crengile cele mai de jos — șansele 
sunt să dăm doar de varietatea inofensivă — și vei putea vedea nodul 
de tensiune de la baza acelor mai lungi. 

— Poate chiar asta o să și fac, răspunse Gannon. l-ai povestit și lui 
Chitiratifor? 

- O, da. Acum le povestește și celorlalți. Vezi? 

Înaintea lor, Urechi-sfârtecate îi ținea într-adevăr o predică 
căruțașului, gesticulând emfatic spre copaci. 

- Dar nu-ți face griji. Foarte puţini dintre copaci sunt ucigători și, 
dacă respectăm câteva reguli simple, ar trebui să ieşim nevătămați de 
aici. 

Sabie nu mai spuse nimic o vreme; avea cu siguranță talentul 
Jupuitorului de a-și ține ascultătorii cu sufletul la gură. Mai trecură 
peste încă două zone unde râul dăduse pe afară din albie din cauza 
zăpezilor topite. În unele porțiuni, copacii măreți și ucigători 
creșteau chiar în marginea potecii, obligându-i pe cei care mergeau 
pe jos să treacă în faţa sau în spatele furgoanelor. Amdi privea în 


toate direcțiile, dar părea mai degrabă curios decât speriat. În această 
pădure nouă nu creșteau decât foarte puţini subarbuști, doar câteva 
tufe apărute în jurul tulpinilor câtorva copaci. Ravna îl și vedea pe 
Amdi estimând unde s-ar putea piti, care ar fi liniile de bătaie, 
gândindu-se la un milion de întrebări care aveau să explodeze dacă 
Sabie îl mai lăsa mult în suspans. 

Gannon se uita și el de jur împrejur și fu cel care nu mai rezistă și 
rupse tăcerea într-un final. 

— Ei bine, ticălosule, care sunt aceste „câteva reguli simple“? 

Sabie emise un chicot înfundat, dar pentru moment lăsă la o 
parte jocurile. Începu cu sfaturile: 

— Vedeţi toate spatiile libere? Aceste spaţii sunt mortale. Nu poti 
fugi departe când ești ciuruit de săgeți. Dacă ar exista doar un singur 
exemplar ucigaș în raza de tragere și dacă ar fi trezit la viaţă, ar fi 
suficient pentru a ucide un două-picioare. Dacă ar fi un pâlc de 
ucigași, atunci e suficient ca unul să fie activat și întreaga ceată 
aruncă... săgeți din zeci de copaci. Nu, ei nu sunt inteligenţi, sunt 
doar niște plante. Voi, oamenii stelelor, ați putea găsi o sumedenie de 
explicații dacă v-aţi apuca să-i studiati. Poate se eliberează un fel de 
polen care acționează ca un semnal pentru ceilalți, cine știe. Treaba e 
că se pornesc toți odată. 

- Trag la țintă? întrebă Amdi. 

- Nu chiar. Este o undă de tragere care pleacă de la copacul 
declanșator. Ideea e că pot fi mii de săgeți, care pot decima haite 
întregi până la ultimul membru. Deci regula numărul unu este să nu 
staţi în spațiu deschis. Vedeţi tufele de la baza copacilor? Acelea sunt 
florile copacului... ha, echivalentul „bijuteriilor“ unei haite. Foarte 
puține săgeți vor fi trase acolo. Așadar, cea mai bună strategie, de 
fiecare dată când vom face câte o oprire, este să staţi în apropierea 
tufelor. Fiți pregătiți să vă aruncaţi în ele dacă încep să zboare săgeți. 

Sabie ridică din umeri. 

- Dacă ești două-picioare, nu ai șanse să scapi, dar Stiletele se pot 
salva în tufe. 

Când Sabie termină cu sfaturile, Gannon rămase tăcut și gânditor. 
Amdi umbla înainte și înapoi, mirosind tufele. Acum el era cel cu 
chef de întrebări. Voia să afle tot ce știa Sabie despre ce ar putea 


declanșa un atac și despre cum erau dispuse pâlcurile de copaci 
ucigași. Sabie știa tot soiul de detalii, o combinaţie anapoda de 
observații tehnice, povești din folclorul medieval, descrieri la mâna a 
doua ale lucrurilor neînţelese la prima mână. 

Amdi absorbi totul și avu și mai multe întrebări. Până când 
Chitiratifor dădu semnalul că vor opri să înnopteze, interesul lui 
Jorkenrud în procedurile de salvare fusese satisfăcut până în cel mai 
minuscul detaliu. 

Din câte se pare, Chitiratifor avusese parte de versiunea abreviată 
a setului de sfaturi, în timpul pauzei de prânz. Ravna îl văzu 
agitându-se neliniștit în timp ce poruncea așezarea taberei pentru 
noapte. 

Când Ravna cobori din căruță, Amdi o înconjură. 

— Ştii ceva — îi spuse el cu o voce șoptită, dar nu chiar ascunsă. 
Toate poveștile astea nu au nicio noimă. 

Apoi se îndepărtă, în direcția lui Jefri. 


O jumătate de oră mai târziu, Gannon și Jefri erau ocupați cu 
„treburile casei“. Chitiratifor stabilise locurile unde se vor face 
focurile, dar încă nu terminase așezarea căruțelor și a animalelor, 
încercând să găsească dispunerea cea mai sigură. Sabie îl acompania, 
consiliindu-l. Ravna asculta cu interes conversaţia lor de fiecare dată 
când cele două haite se aflau în raza ei auditivă. Sabie îi spunea lui 
Urechi-sfârtecate o poveste, încercând să-l abată de la planurile sale 
criminale pe care le bănuia Amdi. 

- Da, spune Sabie cu tonul unui expert, trebuie să distragem 
copacii. Lucrurile la care ei reacționează imediat sunt vibraţiile și 
atacul fizic. 

Urechi-sfârtecate obiectă: 

- Dar noi nu suntem mâncători de frunze. Nici tăietori de lemne. 
Nu vom răni copacii. 

— Mă tem că asta nu contează, stăpâne. Copacii ucigași sunt mai 
numeroși în această zonă decât am văzut vreodată în viața mea și mă 
tem că ne așteaptă zile și mai grele. Pe această parte a drumului am 
găsit o porțiune lipsită de ucigași, dar sunetele noastre în cele din 
urmă îi vor aprinde... acesta e un termen tehnic uman, stăpâne, când 


armele se declanșează spontan. Va trebui să provocăm o aprindere 
parțială pentru a ne putea proteja. 

— Trupele nu vor primi vestea cu inimă ușoară. 

- Prezintă-le ideea ca pe un experiment lipsit de orice pericol, 
stăpâne. De fapt, chiar așa și este. Noi vom campa în partea de vest a 
potecii, în apropierea tufelor sub care să ne adăpostim. Sugestia mea 
ar fi să provoci o mică traumă copacilor aflați în partea de est. 

— Traumă? 

— Adică să îi rănești cumva. Poţi trimite un singur membru să facă 
treaba, cu o căruţă sub care să se adăpostească. Restul ne putem 
ascunde sub tufișuri. Astfel ne vom face o idee despre ce ne așteaptă 
mai departe pe drum. 

Urechi-sfârtecate emise un sunet meditativ, iar cele două haite se 
îndepărtară și Ravna nu mai auzi restul conversaţiei. Căruţele fură în 
cele din urmă parcate și kherporcii așezați la adăpost undeva în 
spatele căruţelor. Jefri și Amdi nu se zăreau nicăieri când Gannon și 
Chitiratifor veniră la ea. Unul din membrii haitei ducea un topor 
într-un bot. Ravna își dădu îndată seama că Urechi-sfârtecate găsise 
o metodă să combine utilul cu plăcutul: o crimă care să rezolve 
problema copacilor ucigași. 

Haita lăsă toporul la pământ în faţa ei. 

- Tu! Treci pe partea cealaltă a drumului și lovește cu toporul în 
copacul din mijloc. 


- Fă cum ţi-a poruncit Chitiratifor! 

Gannon o împinse spre partea de est a potecii și departe de 
adăpostul căruțelor. 

— Acum ia toporul, fir-ar al naibii să fie! 

Aruncă toporul peste potecă, înfigându-l cu capul în pământ la 
câțiva pași de picioarele Ravnei. 

La auzul vocii lui Gannon, Amdi și Jefri ieșiră din spatele căruței 
cu proviziile pentru animale, unde probabil dăduseră de mâncare 
Kherporcilor. Vremea fusese atât de caldă, încât nu mai era nevoie să 
încălzească lăturile, însă hrănitul animalelor rămânea o muncă 
neplăcută, pe care chiar și Gannon încerca să o evite. 

— Ce faceţi cu Ravna? strigă Jefri. 


Între Gannon și Ravna erau cel puțin zece metri, deci era evident 
că nu avea loc o hărțuire obișnuită. 

— Vrea să tai un copac! strigă Ravna. 

— Ce să faci? 

Amdi și Jefri o luară la fugă spre ea, însă Chitiratifor se puse calm 
în calea lor. Își scoase topoarele de luptă din veste și începu să le 
rotească alene înainte și înapoi. Ravna băgă de seamă că vizitiii își 
scoseseră arbaletele. 

Gannon îi făcu semn lui Jefri. 

— Stai calm, Jef. 

Jefri se uită la Ravna care stătea singură de partea cealaltă a 
potecii. Își înălță privirea, cuprinzând copacii din spatele ei. Deodată 
se întoarse spre cel mai apropiat membru al lui Chitiratifor. 

— Ai nevoie de ea! Ea e întregul scop al expediției. 

Urechi-sfârtecate afișă un zâmbet leneș în timp ce învârtea 
îndemânatic toporul. 

— Te înșeli. Nu am nevoie de Ravna două-picioare în viață. Mai 
ales acum, când îmi este foarte utilă. Mai utilă decât celelalte două- 
picioare. 

Gannon scoase un râs nervos. 

— Jef, lasă-l să facă ce vrea. 

Jefri îl străpunse cu privirea, apoi se întoarse la celelalte haite. 
Pentru o clipă totul rămase nemișcat și Ravna își dădu seama că 
Amdi avusese perfectă dreptate. Acum, cu Remasritlfleer decimat, 
Chitiratifor era liber să-și ducă la îndeplinire propria misiune. Te rog, 
Jefri, nu încerca să te lupţi cu ei. Amdi părea să fie de acord cu ea. 
Scoase un scheunat ascuţit și încercă să-l ţină locului pe Jefri, 
apucându-l de pantaloni. 

— Prea bine, spuse Jefri și întinse brațul spre membrul lui 
Chitiratifor din apropiere. Atunci dă-mi și mie un topor. 

- Prostule! strigă Gannon. 

Pentru o clipă, Ravna crezu că Urechi-sfârtecate i-ar putea secera 
mâna lui Jefri. Haita emise un râset batjocoritor și își scoase un topor 
dintre fălci, aruncându-l spre Jefri. 

Jefri prinse toporul în aer, se eliberă din strânsoarea lui Amdi și 
traversă hotărât poteca, venind lângă Ravna. Amdiranifani îl urmă, 


înconjurându-l. 

Râsul lui Chitiratifor se transformă într-un adevărat grohăit, apoi 
strigă ceva spre Sabie și căruțași. Se distrau de minune cu toții. Șeful 
avea să le arate ce mare scofală era cu pădurea ucigașă... fără să 
pună pe nimeni (important) în pericol. Bolborosi ceva spre Amdi, pe 
un ton poruncitor. 

Amdi răspunse cu glas omenesc. 

— Nu, nu-l las pe Jefri. 

Cuvintele erau curajoase, însă ochii îi erau rotunzi de spaimă. 

Chitiratifor izbucni enervat, apoi vorbi în samnorskă. 

- Ne ești de folos, dar tot poți fi pedepsit. Ti-ar conveni să rămâi 
septet? sau sextet? 

Sabie interveni: 

- Ah, lasă-l, stăpâne, unde vrea el. Se poate duce lângă copac, în 
tufiș. Acolo ar trebui să fie la adăpost. 

Amdi se ghemui speriat, târându-se spre copacul indicat de 
Sabie. Ravna observă că tabăra fusese aleasă foarte atent. Niciun 
copac din apropierea celui pe care trebuia să-l taie ea nu avea vreun 
tufiș la rădăcină. 

Chitiratifor îl privi pe Amdi strecurându-se și un zâmbet i se 
răspândi pe chipuri. 

— Eşti un biet măscărici laş. 

Se întoarse spre Ravna și Jefri, însă buna dispoziție nu-l părăsi. 

— Acum tu, femela, ia toporul. Lovește în copacul din spatele tău. 
Ăla trebuie, Sabie? 

— Ala, stăpâne. Aproape sigur e un ucigaș, iar săgețile cele de jos 
par bine încordate. 

- Kherporcii sunt în siguranță? 

Sabie aruncă o privire spre căruţe și animale. 

- O, da. 

Kherporcii scormoneau pământul de parcă ar fi simţit ceva 
neobișnuit pe cale să se petreacă. 

- l-ai poziționat perfect. 

Chitiratifor bolborosi ceva spre ceilalți, pe un ton teatral. Ravna 
reperă cuvântul „rămășag;“ în pledoaria lui. 

— Tu, masculule, treci lângă al doilea copac din stânga. 


- Dar să nu tai nimic încă, spuse Sabie. Vrem să vedem dacă o 
singură lovitură poate declanșa un atac în lant. 

Urechi-sfârtecate mai bolborosi ceva pentru audiență. 

— Am spus, ia toporul! urlă Chitiratifor la ea. Ai șanse să scapi cu 
viață dacă faci ce ţi se spune. 

Se întoarse iar spre public și spuse ceva. Publicul îi răspunse. 
Chitiratifor continuă: 

— Șansele sunt patru la unu în favoarea ta. Dar dacă nu te mişti 
când îți poruncesc, poti să fii sigură că mori pe loc. 

Căruțașii aveau amândoi arbaletele pregătite. 

Ravna apucă de mânerul toporului și îl trase din pământ. Bucăți 
de ace căzură de pe el și muchia străluci în soarele după-amiezii 
târzii. Lama era una obișnuită, însă părea proaspăt ascuţită. 

De cealaltă parte a potecii, căruțașii împreună cu Chitiratifor o 
priveau cu acea intensitate nemișcată care întotdeauna o iritase la 
Stilete. Dar aici nu erau la spectacol. Cu excepţia celor în poziție de 
atac cu arbalete, ceilalți se refugiaseră sub acoperișul protector al 
tufelor. Doar Chitiratifor, Sabie și Gannon mai rămăseseră în picioare 
în mijlocul scenei. Gannon privi împrejur, realizând cât de expus era. 
Se întoarse și porni spre tufișul liber cel mai apropiat. 

Acum căruțașii începură din nou să vocifereze. Incantau ceva, un 
melanj de sunete care îi răneau timpanele Ravnei. Știa înțelesul 
acestor incantații: Fă-o! Fă-o! Fă-o! Haitele incantau precum copiii la 
jocurile de provocare. 

Ravna se întoarse spre copacul din spatele ei. În dreapta, Amdi se 
foia de jur împrejur, cuprins de o agitaţie înfricoșată, la marginea 
tufișului sub care își găsise adăpost. Nu avea niciun mesaj secret, cel 
puţin nu unul pe care să-l transmită urechilor omenești. În stânga ei, 
Jefri privea când la Amdi, când la ea... și deodată Ravna își dădu 
seama că Jefri și Amdi jucau un joc, așa cum făceau și când erau 
foarte mici, doar că acum era o chestiune de viaţă și de moarte. 

Fă-o! Fă-o! Fă-o! 

— Bine! 

Făcu un pas spre copac, învârtindu-și toporul ca pentru a-i testa 
puterea. Un om antic ar fi descris unealta drept un topor cu cap 


dublu pe un mâner încovoiat. Lovitura nu va fi la fel de eficientă ca 
atunci când ar fi avut un topor adevărat, făcut pentru oameni. 

Dar lama era ascuțită. 

Copacul ei avea un diametru de aproximativ optzeci de 
centimetri, coaja aproape la fel de netedă ca pielea unui bebeluș, dar 
de o culoare gălbuie atât de palidă cum rar ai fi văzut la un Homo 
Sapiens modern. Copacul nu părea cu nimic deosebit față de miile 
de copaci stindard pe care îi văzuse în ultimele câteva zile. Trunchiul 
drept se înălța patruzeci de metri spre cer, ca un turn falnic și suplu. 
Cele mai joase ramuri creșteau foarte aproape de sol. 

Cea mai apropiată era la aproximativ treizeci de centimetri 
deasupra capului ei, acele crescând în snopi din niște protuberanțe 
pe care Sabie le numise „noduri de arcuire“. Cinci minute cu 
Pelerinul — cinci minute cu un program de bio-planificare — și ar ști 
cum să procedeze. 

Fă-o! Fă-o! Fă-o! 

Ridică toporul și dădu tulpinii netede o lovitură care semăna mai 
degrabă cu o ciocănitură timidă. Lama pătrunse un centimetru în 
lemn. Când scoase lama, pe oţel se vedea o peliculă de sevă limpede 
și din tăietură se prelingea un lichid transparent. Mirosul sevei era 
greu de definit și cumva familiar. Ah. Era același miros care plutea în 
aer în pădure, doar că acum era mai concentrat. 

Mai mult, mirosul nu păru să aibă un efect asupra toropelii 
liniștite ce domnea în această după-amiază. Deasupra și în jurul ei, 
acele copacului atârnau nemișcate în tăcerea lor verzuie. Pe partea 
cealaltă a potecii, publicul era nemulțumit. Incantaţiile încetaseră, 
dar căruțașii bolboroseau enervați unul spre celălalt. Sabie nu avea 
nimic de spus, dar i se citea un zâmbet ironic pe chipuri, ca și cum ar 
fi așteptat din partea cuiva să spună cu glas tare ce gândeau cu toții. 

Vocea lui Chitiratifor începu să tune, în limba Stiletelor și a 
oamenilor în același timp. 

— Taie copacul, femeie! Înfige toporul în sus și în jos. Ori îi vedem 
lui măruntaiele, ori le vedem pe ale tale. 

Vizitiii râseră și își agitară arbaletele spre ea. 

Se întoarse la copac și începu a-l ciopârți. Loviturile nu erau 
puternice, însă făcea ce i se poruncise, lovind cu lama în sus și apoi 


în jos, delimitând o linie de atac. În ritmul în care lovea, i-ar lua cam 
o oră să doboare arborele, dar deja reușise să intre adânc în inima 
copacului, scoțând la iveală câte o urmă inelară ce marca fiecare an 
de creștere, urmă aproape inexistentă la copacii din lumea Stiletelor. 
Făcu o pauză, pe de o parte pentru că rămăsese fără suflate și pe de 
altă parte pentru că îl auzi pe Amdi scoțând un scâncet neliniștit. 
Observă cum Chitiratifor se mutase mai aproape de marginea unui 
tufiș mare. 

Pădurea nu mai era tăcută. Auzi un zăngănit dinspre crengile de 
deasupra capului ei. Cele mai de jos tremurau, snopurile de ace 
vibrau ușor, mișcându-se din nodurile de arcuire care le țineau în 
loc. Nodurile... scoteau fum? Nu, nu fum. Un nor greu de polen, 
plutind lin, purtat de adierea vântului ușor. Acolo unde razele 
soarelui scăldau norul, particulele sclipeau într-un auriu verzui. 

De partea cealaltă a potecii, umorul galeriei se evaporase. Haitele 
priveau pulberea plutindă cu ochii mari de uimire. În vreme ce norul 
de polen se îndepărta ușor de copacul Ravnei, zăngănitul crengilor 
se împânzi de jur împrejurul ei, apoi traversă drumul, creând o stare 
de alarmă auriu-verzuie care se accentua și se răspândea cu fiecare 
clipă. Căruțașii se dădură în spate până în tufișuri, ascuzându-și 
până și membrii cu arbalete. 

Când zornăitul atinse copacii dimprejurul lui Chitiratifor, haita 
renunță în cele din urmă la postura sfidătoare și se repezi adânc în 
propriul său tufiș. Doar Sabie fu luat pe nepregătite. Nu alesese un 
tufiș suficient de larg, iar acum nu putea găsi un adăpost adecvat. 

Cât despre restul audienței: Kherporcii se uitau la ei cu o uimire 
neliniștită. Dacă alarma se întindea mai departe, căruțele nu ofereau 
suficient adăpost. 

Trecură zece secunde, zăngănitul se împânzi mult departe, însă 
nicio săgeată nu fusese trasă. 

Sabie vorbi, explicând cu un glas ușor neliniștit: 

— Când începe, ar putea fi o avalanșă de săgeți, stăpâne. Poate că 
ă-ă ... ne-am întrecut cu măsura. 

Chitiratifor îl privi amuzat. 

- Poate te-ai întrecut tu cu vorba, prostănacule, și ai uitat să îţi 
cauti adăpost. Uite un tufiș mic în spatele copacului ăstuia. Ar fi 


suficient pentru tine, hai, bagă-te-n el! 

Apoi atenţia i se îndreptă iar spre Ravna. 

— Mai taie niște lemne, femeie. 

Ravna se întoarse la copacul ei. Cu coada ochiului îl zări pe Amdi 
tot adunat grămadă, însă refuzând încăpățânat să se ascundă. Care e 
jocul, Jefri? 

Fă-o! Fă-o! Fă-o! 

Prinse mânerul toporului și își descărcă toată spaima pe bietul 
copac nevinovat. Irosc. Irosc. Irosc. 

Acele-săgeți zăngăniră mai puternic decât înainte, iar norul de 
polen deveni înecăcios de dens. Când declanșă reacția, simţi o durere 
ascuțită în urechi ca și cum săgețile copacilor i-ar fi străpuns 
timpanele. Se aruncă la pământ, încercând să găsească un adăpost 
sub orice se nimerea în cale. Dar durerea nu fusese provocată de 
săgeți adevărate, ci de țipetele ascuţite și asurzitoare ale Stiletelor. 

- Ridică-te în picioare! Fugi! 

Câțiva dintre membrii lui Amdi o înconjurară, încercând să o 
împingă în sus. În cele din urmă reuși să se ridice în genunchi și îi 
văzu pe ceilalți membri gonind spre Jefri. 

În acel moment se iscă o învălmășeală lipsită de orice noimă. 
Ravna se ridică împleticit în picioare, încovoiată de teama unui atac. 
Dar nu zbură nicio săgeată. Nicăieri. Cu toate acestea, de cealaltă 
parte a drumului, tipetele crescură în intensitate, acompaniate de 
fluierăturile ceva mai slabe ale unor Stilete suferind o durere teribilă. 
Ravna nu zărea nici urmă de căruțași. Tufișurile în care se 
ascunseseră păreau acum mai joase și mai largi decât înainte și 
tremurau de parcă ceva s-ar fi zbătut dedesubt... 

Amdi o împingea și o trăgea. 

- Înapoi la căruţe! 

În timp ce își făcea drum poticnit, observă că nu toate Stiletele 
dispăruseră. Cei mai mulți dintre membrii lui Sabie stăteau în 
picioare la marginea unui tufiș, lovind cu piciorul câteva crengi. 
Membrul său șchiop nu fusese destul de rapid să sară într-o parte și 
rămăsese blocat în ramurile de pe margine. 

Unii dintre membrii lui Chitiratifor stăteau lângă tufișul care îl 
devora. Încerca să scape luptându-se cu topoarele care îi mai 


rămăseseră. Aproape își scosese arcașul din capcană când îi zări pe 
Ravna și Amdi. Scoase un urlet de furie și toţi trei membri liberi o 
luară la goană pe urmele ei. Ravna nu avea nicio scăpare. Fugi cât 
putu de repede. În mod normal, un astfel de gest ar fi fost inutil. Pe 
teren deschis membrii unei haite alergau mai rapid decât orice om, 
iar haitele cu antrenament militar erau însetate de sânge și pasionate 
de vânătoare. Dar membrii lui Chitiratifor care nu puteau urma haita 
trebuie să fi fost în chinuri cumplite. Cei trei care fugeau în urma 
Ravnei păreau ținuți de o lesă invizibilă. Fără să încetinească ritmul, 
dădură un ocol larg și se întoarseră la restul haitei, unde reluară 
nimicirea tufișului-capcană. 

Sabie stătea mult mai bine. Își eliberase membrul prizonier, care 
abia mergea șonticăind pe trei picioare, însă haita înainta în direcția 
lor. 

- Îl iau eu! strigă Jefri. 

El era mai aproape de căruţe decât ea, dar se întoarse repede 
înapoi și îl luă pe șchiop în brațe. 

— Ajutor, ajutați-mă! 

Era Gannon, sprijinindu-se în coate, restul corpului fiindu-i 
ascuns în tufișul care se strângea în jurul lui. Pe chip i se citea groaza, 
iar mâinile îi erau întinse spre ei, implorându-i. 

Ravna nu îl cunoscuse pe Gannon Jorkenrud când era mic. Era 
deja adolescent când s-a trezit: arogant, devenind tot mai îndărătnic 
și mai răuvoitor pe an ce trecea. Dar la început, îl văzuse la fel ca pe 
ceilalți copii, o ființă care trebuie ajutată. Existaseră și perioade în 
care nu păruse un om rău. 

Printr-un miracol, Ravna încă mai avea toporul în mână. Acum își 
dădu seama că fugea de-a curmezișul potecii în direcția mâinilor 
imploratoare ale lui Gannon. 

Amdi trăgea de ea. 

— Nu! Nu! le rog... 

O altă voce se auzi de-a dreptul enervată: 

— Of, la naiba! Fie! 

Aceasta fusese partea aptă a lui Sabie alergând înapoi din locul 
unde Jefri îi așezase membrul rănit. Jefri venea imediat în spatele lui. 


Haita și omul veniră împrejurul Ravnei, de o parte și de alta, 
așezându-se între ea și Gannon. 

Și ei aveau aceleași intenţii ca ale ei. Jefri se duse la copac, 
atacând tufișul aproape de bază, acolo unde nu exista pericolul de a- 
l tăia, fără să vrea, pe Gannon. Cei patru ai lui Sabie folosiră cuțite 
pentru a reteza crengile de pe lângă bărbat, apoi îl înșfăcară de 
jachetă și începură să-l tragă afară. 

Ravna era acum înconjurată de Sabie, trăgând împreună. Ea îl 
ținea pe Gannon de umeri. Cu fiecare lovitură de topor pe care Jefri o 
aplica arbustului, un spasm scutura tufișul și îl elibera pe Gannon 
încă un centimetru. 

Sabie scoase un țipăt ascuţit și se dădu câţiva pași în spate, 
slăbindu-și strânsoarea. Ravna își ridică privirea la timp pentru a 
evita stiletele metalice. Membrii rămași ai lui Urechi-sfârtecate îi 
atacaseră, tăind în stânga și-n dreapta. Cel puţin un fragment dintr- 
un căruțaș reușise să se elibereze și se alăturase atacului. 

Jorkenrud îi alunecă dintre degete, iar arbustul devorator câștigă 
în cele din urmă bătălia. În timp ce trupul tânărului dispărea între 
frunze și crengi, păru a se auzi un ultim suspin, sfârșit printr-un 
trosnet de oase zdrobite. 

Trupuri se rostogoleau de jur împrejur, sângerând. 

Ravna se ridică imediat în picioare, retrăgându-se. Nu mai fusese 
niciodată într-o încăierare, dar Johanna îi umpluse capul cu tot soiul 
de povești. Chiar și împotriva unei singure haite, un om nu are nicio 
șansă. Rămâi în picioare. Caţără-te undeva unde Stiletele nu te pot ajunse. 

Ceva o împinse de la spate și o ridică în aer. Jefri! O clipă mai 
târziu Ravna vedea totul cu susul în jos, atârnând peste umărul lui 
Jefri. Se retrăgea în fugă de pe câmpul de bătaie, iar ea nu mai vedea 
nimic din ce se petrecea! Membrii Amdi alergau pe lângă ei, plini de 
sânge. Amdi nu purta armă, însă Jefri își păstrase toporul. ÎI simți 
învârtind arma și apoi auzi urlete de durere. Bărbatul se împiedică, 
dădu înapoi și se întoarse, iar ea îl zări o secundă pe Sabie. Haita era 
înarmată până în dinti, fiecare membru, chiar și cel șchiop. 

Cei doi, Sabie și Jefri, în poziţie de atac, băteau în retragere din 
faţa... nu atât a unei haite cât a unei bande ucigașe, trei membri ai 
lui Urechi-sfârtecate și doi membri ai vizitiilor. 


Ajunseseră la cea mai apropiată din căruțe. Sabie părea întreg; 
dacă nu greșise numărând pe vreunul de două ori, Amdi avea toți 
opt membrii cu el. Se împărțise în trei grupuri și o luase înaintea lor, 
îndreptându-se către kherporci. 

Jefri o lăsă pe Ravna jos. 

- Du-te și ajută-l pe Amdi. Trebuie să plecăm imediat. 

Aici, Ravna putea contribui cu adevărat. Când venea vorba de 
Kherporci, un două-picioare făcea cât cel puţin patru membri ai unei 
haite. Își înhămă animalul în fața căruţei înainte ca Amdi să termine 
cu celelalte animale. Kherporcul ei era foarte cooperant... poate chiar 
prea cooperant, căruţa deja o luase din loc. Kherporcul nu voia să fie 
în apropierea carnivorelor scheunătoare. 

— Să nu-l lași să fugă! strigă Amdi în timp ce se repezea să mâne 
celelalte două căruțe. Era acoperit de sânge, dar cu siguranță 
rămăsese întreg octetul. 

În spatele lor, Jefri și Sabie își continuau retragerea. Dușmanul 
alerga înainte și înapoi de-a curmezișul drumului din spatele lor, 
repezindu-se sistematic înainte, atacându-i. Jefri ținea centrul liniei, 
iar Sabie — întreg, mai puţin șchiopul — alerga dintr-o parte în alta, 
sfâșiind, spintecând, răspunzând disperării atacatorilor cu propria 
lui furie dezlănţuită, sărind pe oricine încerca să ajungă în spatele 
căruțelor să-i atace pe Ravna și pe Amdi. 

Metru cu metru, cele trei căruțe începură să se îndepărteze de 
tabără. Ravna mergea alături de Kherporcul din fruntea convoiului, 
care acum trăgea liniștit. Își recăpătase stăpânirea de sine, nu mai 
tremura și se putea ține pe picioare. Aruncă o privire în spatele ei. 
De undeva din propria ei frică de moarte, avu o viziune... a 
coșmarului care îi aștepta pe dușmani: cei doi membri căruțași și cei 
trei Chitiratifor se aflau cam la cincizeci de metri de copacii care îi 
țineau prizonieri pe ceilalți dintre ai lor. Se aflau prea departe pentru 
a comunica între ei mental. Sfârșitul luptei avea să fie crunt pentru 
ei: lipsiți de o minte coerentă, nu aveau nicio șansă de supraviețuire. 

Cei doi căruţași fură primii care abandonată, fugind spre tabără, 
unde se afla restul haitei. Cei trei membri ai lui Chitiratifor scoaseră 
un urlet de furie și frustrare spre dezertori, apoi spre trădători. 


Ultimul fragment se repezi turbat spre Jefri și Sabie, apoi se întoarse, 
disperat să-și salveze haita prinsă între crengile ucigașe. 


- Cei din tufișuri sunt cu toții morți sau vor fi curând - fie 
sufocați, fie striviți. 

Acesta fu răspunsul lui Sabie când Ravna îl întrebă despre soarta 
lui Gannon și a celorlalți. 

- Ei, continuă el pe un ton mai impertinent decât de obicei. Să 
sperăm că pe Chitiratifor îl așteaptă o moarte lentă, pentru ca 
membrii rămași în viață să nu pornească pe urmele noastre decât 
după ce noi vom fi deja departe. 

Înaintau cât de repede puteau. Mai era încă lumină atunci când 
scăpaseră din tabără, dar acum strălucirea apusului se stingea, 
făcând loc înserării, iar caravana își încetini drumul. Cum să acorzi 
primul ajutor atunci când nu poți vedea rănile? Lămpile furate de pe 
E-II se aflau undeva în căruțe, dar nu puteau opri să le caute. Cât 
timp fusese lumină, Ravna își făcuse o idee despre gravitatea 
situației. Fiecare avea câte o rană, mai mult sau mai puțin adâncă. În 
ultimii zece ani, Ravna învățase cât de mult putuse despre acordarea 
primului ajutor. Antebraţul lui Jefri avea nevoie de un bandaj. Ravna 
îl legă și îi arătă cum să ţină brațul pentru a nu mai sângera. 

Amdi era rănit, acum trei capete îi sângerau... dar părea să 
gândească la fel de limpede ca întotdeauna. OK, poate că nu erau 
decât răni de scalp și nu îi fuseseră afectate timpanele. Ravna îi 
bandajă capetele cu fâșii rupte din mantiile cu care erau înfășurați. 
Acum Amdi chiar avea probleme să gândească, dar măcar îi oprise 
sângerarea. 

— Sunt bine, spuse el, trebuie doar să fiu mai atent pe unde calc. 
Te rog. Vezi ce e cu Sabie. 

Acum se lăsase cu adevărat întunericul. Unul din membrii lui 
Sabie era urcat în căruța din urmă, pe post de vizitiu. Restul 
membrilor lui erau strânși într-un talmeș-balmeș ostenit în căruța 
din mijloc, împreună cu Ravna. 

— Ar trebui să ne oprim, să te bandajăm cum se cuvine, spuse 
Ravna. 


- Neah, răspunse Sabie. E musai să mergem mai departe. Cum se 
simte Amdijefri? 

Ravna privi în jur. Jefri pășea lângă Kherporcul din față, 
ghidându-l. Toţi cei opt membri ai lui Amdi mergeau la pas pe lângă 
căruța din mijloc și kherporcul ei. 

- Eu sunt bine, răspunse Amdi, uitându-se în sus spre Sabie, 
îngrijorat. Tu ești bine? 

— Te-ai descurcat excelent în seara asta, Micuţule, zise Sabie. 

Ravna îl mângâie pe cel mai apropiat membru. 

— Sabie, răspunde la întrebare, ești bine? 

- Dacă sunt bine? Sunt bine? Ce întrebare idioată! Normal că nu 
sunt bine, încă mai am piciorul rupt cu care m-ai cadorisit și doare ca 
dracu’. Mai devreme ne-ai băgat pe toți în belea încercând să-l salvezi 
pe Jorkenrud. Care era un ticălos mai mare decât vizitiii, realizezi 
asta, da? 

Ravna fu luată prin surprindere auzind replica lui Sabie, 
amintindu-și clipa când singurul ei gând fusese să îl salveze pe 
Gannon. Niciodată nu ar fi crezut despre ea însăși că ar fi rasistă. 
Acesta era o caracteristică a straumerilor. Își plecă fruntea. 

— Îmi pare rău, Sabie. Doar că îl cunoșteam pe Gannon, îi 
cunoșteam pe toți Copiii de când erau mici. Mă simțeam 
responsabilă. 

Sabie râse blând. 

- Ai mai fi spus lucrul ăsta dacă ai fi știut că el a fost cel care te-a 
dat cu capul de căruță? Nu-mi răspunde, că mă tem că ai proceda la 
fel. Tu și Cioplitoarea-în-lemn sunteți atât de slabe de inimă. 

Cioplitoarea-în-lemn slabă de inimă? Comparativ cu cine? 

Sabie se mișca neliniștit sub mâinile ei, dar îi dădu voie să-l 
atingă și să-l palpeze. Ravna abia mai putea vedea, dar simţea sânge 
peste tot, ca și în cazul lui Amdi. Trebuia să-l ţină de vorbă. 

— Tu ai fost de partea noastră chiar de la început, Sabie. Dar ai 
participat la conspirația lui Nevil. 

— Bineînţeles că am fost! Nu ti-a spus Jupuitorul că s-a infiltrat în 
conspirație? Nu poți face asta dacă nu ești al dracului de credibil! 

— Ai reușit să mă păcălești în povestea cu copacii, până în 
momentul când am văzut că săgețile n-aveau de gând să zboare. 


- Ei, mi-a făcut și mie plăcere să vă îmbrobodesc. Dar să știi că 
există copaci arcași cu adevărat. Doar că nu în apropiere. lar tufișuri 
concasoare întâlnești chiar și mai rar, fiind o fază foarte scurtă în 
evoluția unor anumiți copaci din aceste păduri. Când ai rămas tu 
prinsă între crengile tufișului nu-mi venea a crede norocul care a dat 
peste noi. Minciunile mele practic s-au spus singure, iar Chitiratifor 
habar n-avea pe ce lume e. Nu știu cum l-a putut suporta Prodotus 
toți acești ani. Pe Remasritlfeer nu l-aș fi putut duce de nas. Dar el 
voia să te răpească pentru a te da pe labele Magnatului. Să ne 
bucurăm că nu a mai apucat. Avem o șansă. Trebuie să-i evităm pe 
Prodotus și pe Magnat și să ne mișcăm fundurile cât mai discret și 
mai rapid, înapoi în Domeniu. 

Deodată Ravna realiză că se află în compania cuiva care i-ar 
putea explica aproape toate enigmele teribile din ultima vreme și 
care era de partea ei. 

Coborâse noaptea și luna se ivise undeva deasupra liniei pădurii 
dinspre sud, înfășurând decorul în argint și beznă. 

Când ajunseră la porțiunea de drum unde lumina lunii bătea 
nestingherită, Ravna profită de moment pentru a-i examina mai bine 
pe membrii lui Sabie. Devenise tot mai tăcut, iar membrul care mâna 
căruța din urmă îi cerceta alertat pe ceilalți, la fel ca și ea. Deodată 
Ravna își dădu seama că, în afară de cel din spate, restul membrilor 
lui Sabie se strângeau unul în celălalt, o reacție pe care o aveau 
haitele când nu realizau în mod conștient cât de grav erau rănite. 

— Vorbește cu mine, Sabie. 

Haita chicoti omenește. 

- Da, da. Pun rămășag că ai o mulțime de întrebări. Și eu am o 
mulțime de răspunsuri, deși dacă am fi știut exact ce se întâmplă, nu 
ne-am fi băgat niciodată într-o asemenea porcărie. 

Bombăni ceva către sine însuși pentru o clipă. 

- Nu am realizat cât de important era Prodotus. Nu ne-a trecut 
prin minte că l-ar putea trăda și pe Magnat. Și nici nu ne-am 
închipuit că ei vor pune labele pe toată puterea, dintr-o singură 
lovitură. 

Cuvintele ieșeau clar, sunetele veneau de la întreaga haită. Doar 
că undeva cadenţa încetinea, un membru era afectat mental și nu mai 


ținea pasul. Ravna își plimbă palmele deasupra lor, mângâindu-i 
ușor, parcă încercând să-i înduplece să se desprindă unul de celălalt. 
Își arătă colții, dar, în cele din urmă, cei patru se desfăcură. Era atât 
de mult sânge. Cel protejat de grămadă era într-o baltă de sânge. 
Animalul bolborosea ceva, dar părea să nu simtă durere. În razele 
reci ale lunii, îl văzu întorcând capul spre ea, licărul slab reflectat în 
ochii deschişi. Își plimbă palmele peste umărul lui și simți rana 
deschisă pulsând chiar lângă gât, sângele șiroindu-i peste degete. 

- Jefri! strigă Ravna. 


Membrul muri pe drum. Ravna, Jefri și Amdi făcuseră tot ce le 
stătuse în puteri, dar nu fusese destul. Ravna reușise să oprească 
sângerarea. Găsiseră o poiană, îl convinseseră pe Sabie să coboare și 
să se lase examinat în lumina lunii, pentru a-i găsi toate rănile. Însă 
membrul sfârtecat intrase deja în comă și era prea târziu pentru a-l 
mai salva. Moartea fu liniștită și lipsită de dureri. Membrul nu se 
agitase, nici nu urlase de durere, sângerase și suferise în tăcere, până 
când haita întreagă fusese în afara pericolului de moarte. 


(2 CLEO 2:2 


După acel popas, merseră fără oprire pe tot parcurul nopții și a 
doua zi până târziu în după-amiază, când oboseala își spuse 
cuvântul și îi făcu pe toți — oameni, Stilete și kherporci — să se 
oprească. 

Ravna mai cercetă o dată rănile tuturor. Jefri și Amdi făceau de 
gardă, aruncând priviri îngrijorate în jur, în special în direcția 
dinspre care veniseră. 

— Nu cred că vreunul din fragmentele care au supraviețuit ne-ar fi 
putut urmări până atât de departe, spuse Jefri. 

— Sabie ce părere are despre teoria ta? întrebă Ravna. 

Membrii rămași ai lui Sabie arătau mai vioi decât Jefri și Amdi. 
După ce opriseră căruțele, haita se împrăștie în pădure într-o 
misiune de cercetare în care se trimisese de la sine putere. Cu toate 
acestea, când Ravna încercă să-i examineze rănile, Sabie scosese un 
mârâit și se îndepărtă, adulmecând în jurul căruţei din fruntea 
caravanei. După o clipă scoase niște provizii de urgență dintr-o ladă 
și începu să înfulece. Mesteca morocănos, aruncând priviri 
cercetătoare înspre copacii care îi înconjurau. 

- Mă tem că nu mai poate vorbi, spuse Amdi, făcând un ocol pe 
lângă Sabie și aducând provizii, atât pentru oameni, cât și pentru 
Stiletele, pe care le puse pe o bucată aproape uscată de pământ, 
lângă locul unde se așezaseră Ravna și Jefri. 


Ravna se strădui să mănânce un pic. Era mult prea obosită. Totul 
în jur se vedea ca printr-un abur subțire. Astăzi era chiar cald. Se 
auzea un zumzet ușor de jur împrejur, în timp ce tântarii se trezeau 
la viață deasupra bălților liniștite. 

În cele din urmă, înțelese spusele lui Amdi. 

— Dar am văzut multe haite care pot vorbi, răspunse ea. Vorbesc 
destul de bine. 

- Da, dacă așa au ales ei să se formeze, răspunse Jefri. 

Stătea lângă Amdi, la câțiva metri distanță de Ravna. Ea 
observase că el continua să îi evite privirea, dar din când în când se 
uita la ea cu coada ochiului, mai mult parcă împotriva propriei lui 
voințe. 

— E evident, continuă el, că membrul care a murit era principalul 
centru al vorbirii. Deci adio samnorskă de la Sabie. Dar se pare că și 
limbajul inter-haită s-a dus odată cu el. 

— Ar trebui să mai încercăm, spuse Amdi. Fragmentul rămas are o 
oarecare capacitate de vorbire, știu eu. 

Amdi dădea din cap dintr-o parte în alta, însă nu într-un gest de 
negare vehementă. Încerca să gonească țânțarii. 

Jefri întinse mâna și alungă insectele așezate pe capetele cele mai 
apropiate. 

- E posibil. Va mai trece o vreme până când vom afla ce minte i-a 
mai rămas. 

— Deci și el e acum la fel cum eram eu înainte. Doar că nu lasă pe 
nimeni să-l ajute. 

Jefri încuviință din cap. 

- Da, cumva, însă în multe privinţe el e o haită întreagă și aptă 
fizic. A mânat căruţa foarte bine. Celelalte răni sunt superficiale. 

Obiectul conversatiei lor nu părea să le acorde atenţie. Se ridică 
pe picioare și o porni încet spre careta din mijloc. Un cvartet era 
considerat o haită mică, iar membrul șchiop părea să le afecteze 
postura celorlalți trei. Doi dintre ei deschiseră ușa furgonului și 
începură să scormonească înăuntru. După o vreme, țopăiră înapoi 
jos, ținând o tolbă de piele și ceva care aducea a săpun și mantii 
curate. Sabie își puse mantiile noi, se burzului la norii de țânțari care 


zumzăiau, se întoarse și începu să-și târâie picioarele în direcția 
Fluviului. 

Ravna scoase un râs surprins. 

— Tocmai se duce să se spele! Deci presupun că nu îl preocupă 
foarte mult! 

Jefri se ridică în picioare. 

- Mda, totuși niciunul dintre noi nu ar trebui să se spele singur. 

O luă pe urmele cvartetului care îi trimise un mârâit, 
avertizându-l că vrea să fie lăsat în pace. Jefri se întoarse și se așeză 
din nou jos. 

- Foarte bine. Oricum, nu l-am înțeles niciodată pe Sabie, nici 
când era întreg. 

Aruncă o privire spre Amdi. 

- Da, răspunse Amdi. Șiret, ciudat, Jupuitorul-înșelătorul. 

Se uită la Jefri și Jefri îi întoarse privirea și Ravna se întrebă dacă 
cei doi aveau una din conversațiile lor criptice. Întotdeauna i se 
păruse că omul și octetul comunicau la un nivel mai profund decât 
vedeau cei din jur. Când erau amândoi mici, această înțelegere fusese 
simpatică... 

Un țânţar o înțepă în gât, altul în mână. Îi alungă, dar erau 
puzderie. Predicţiile vechiului Sabie chiar fuseseră adevărate. Măcar 
dacă noul Sabie ar fi putut spune „Vedeţi, v-am zis eu!“ 

Ravna se uită la Amdi și la Jefri și observă că toți o priveau. Chiar 
toți! 

— Trebuie să stăm de vorbă, spuse ea. 

Amdi se făcu mic, încercând să intre și mai mult în covorul de ace 
uscate al pădurii. Unii dintre ei se uitară la ceilalți, alții se uitară la 
Ravna. 

- Ravna, ne pare atât de rău pentru tot ce s-a întâmplat, spuse el 
în cele din urmă. 

Jefri rămase tăcut un moment, apoi izbi cu palma de pământ, 
furios. 

— Dar am crezut că facem ce e mai bine! 

Îi strecură o privire Ravnei. 

— Nu am putut crede că Nevil se afla în spatele crimelor și al 
răpirilor, dar pe urmă Sabie ne-a spus că tu urmezi să fii luată. Ne- 


am făcut planul să venim noi primii ca să te scoatem. Și chiar ai fugit 
din casă. 

Ravna dădu din cap. 

— Sabie m-a trimis pe scări în jos și afară. 

Chiar mai repede probabil decât ar fi reușit dându-mi o explicație de 
bun-simt. 

- D-da. Și aproape reușisem, dar Chitiratifor s-a mișcat extrem de 
rapid. Îndată ce ai ieșit în stradă, avea o arbaletă îndreptată spre tine. 

Ravna se sprijini de o roată a căruţei. Chitiratifor ar fi preferat un 
„accident“ fatal. Deci Jef și Amdi se agitaseră prefăcându-se că au 
capturat-o și ceruseră să vină și ei. Putea crede această ipoteză. 

- Bine, Jefri. Dar ce s-a petrecut înainte? De ce la marea adunare a 
lui Nevil... 

De ce m-ai trădat? 

Jefri, derbedeul adolescent ar fi scuturat enervat din umeri sau ar 
fi aruncat o replică să contracareze. Dar Jefri de acum lăsă toată furia 
și durerea să i se citească pe chip, deși vocea îi era calmă, încercând 
din tot sufletul să o facă să înțeleagă. 

— Am crezut... și Puterile îmi sunt martore că încă mai cred... că 
tu și Johanna interpretati cele mai importante detalii ale istoriei exact 
pe dos. Ceva Foarte Grav s-a petrecut în Laboratorul Superior. Dar 
eu știu că oamenii noștri de știință erau cei mai buni din Domeniul 
Straumli. E cu neputinţă să fi fost atât de proști încât să fi făcut ceea 
ce ai afirmat tu mereu. 

- Niciodată nu am spus că au fost proști. 

- Nu ai folosit exact aceste cuvinte, dar noi, Copiii, te cunoaștem, 
Ravna. În primii ani ne erai la fel de apropiată precum Cei Mai Buni 
Prieteni de acum. Noi înțelegeam din tăcerile tale, din ce nu ne 
spuneau despre părinții noștri și despre Laboratorul Superior, tot ce 
gândeai despre ei. 

Ravna nu putea nega afirmaţia lui, pentru că era purul adevăr. 

Jefri înclină ușor din cap și continuă. 

- Nevil a pus toate faptele cap la cap. M-a convins să spun 
minciuni de neiertat despre tine. Însă, Ravna, eu îmi amintesc viața 
în Laboratorul Superior. Noi, straumerii, aveam un viitor luminos, 


deveneam o civilizaţie... extraordinară. Contramăsura a fost o eroare 
fără margini, a fost otrava care ne-a distrus. 

- Johanna nu e de aceeași părere. 

— O iubesc pe Johanna, dar ea nu a fost niciodată interesată de 
tehnologie. Ea a văzut mult mai puțin din Laboratorul Superior 
decât unii dintre Copii. Acum ea gândește precum cei doi Larsndot 
care se îndepărtează de adevăr pentru că nu mai pot face parte din 
acest adevăr. 

— Ești un Contestatar. 

— Nu mă numi așa! Majoritatea Copiilor, dacă stai de vorbă cu ei 
despre amintirile pe care le au despre Laborator, îţi vor spune același 
lucru. Doar că nu îi lasă inima să contrazică pe cineva pe care îl... 
respectă... așa cum te respectă ei pe tine. 

- Chiar și așa, Jefri, recunoști că Nevil e malefic? 

Jefri își feri privirea, refuzând parcă să dea un răspuns. După o 
clipă, Amdi spuse: 

-— Tu știi că Nevil e un om rău, Jefri. 

În cele din urmă, Jefri vorbi: 

- Am încercat din toate puterile să nu gândesc asta. Poate există 
explicații raționale pentru lucrurile ciudate pe care eu și Amdi le-am 
băgat de seamă în vreme ce încercam să-i capturăm pe Tropicalii 
fugari. Sau poate chiar mai rău, Nevil a fost la rândul lui tras pe 
sfoară de vreun monstru ca Prodotus... dar când l-am văzut pe 
Gannon izbindu-te cu faţa de grilajul căruţei cu mâncare pentru 
Kherporci... 

Își întoarse privirea spre Ravna. 

— Și apoi, în fiecare zi, a trebuit să ascult cum se lăuda el 
povestind întâmplarea în cele mai mici detalii. Și știi ceva? Aproape 
toate ticăloșiile comise de Gannon au fost la ordinul explicit al lui 
Nevil. Deci da, Nevil e rău. 

Amdi încuviința din capete, da, da, da. 

Însă Jefri nu terminase. 

— lar acum voi face tot ce-mi stă în putere să te duc din nou în 
siguranţă înapoi în Domeniu și să... mă socotesc... cu Nevil. Dar 
când se va termina și asta... 

O privi sfidător și disperat în același timp. 


— ...Îîncă mai suntem în război și mă tem că vom fi din nou 
dușmani absoluti. 

Ah, pe Puteri! În acești zece ani, Ravna își imaginase viitorul ca pe 
o lungă și lină ascensiune pe muntele războiului, spre o confruntare 
îndepărtată. Dar până acolo se iveau dâmburi neprevăzute! 

— Bine, Jefri, s-o luăm pas cu pas. Astăzi nu suntem dușmani. 

Dragul de Amdi. Se însenină deodată la auzul cuvintelor ei: 

- Da! Să lăsăm viitorul să se descurce singur! 

Sări în picioare și se strecură printre Jefri și Ravna, așezându-se 
strâns lipit de amândoi. Nori de țânțari veniră după el. Insectele 
păreau să agreeze mai degrabă Stiletele decât oamenii. 

— Avem probleme serioase aici și acum. 

Ravna se aplecă în față, numărând nasurile. 

— Unde este restul din tine, Amdi? 

— Ah, sunt împânzit prin tufișurile de acolo — și împinse un bot în 
direcția apei — să mă asigur că Sabie e în siguranţă. Nu îmi permite 
să mă duc mai aproape, dar îl aud cum stropește cu apă. Dacă are o 
problemă, putem fugi în ajutor. Între timp, avem de stabilit care va fi 
următorul pas. 

Se încovrigă lângă ea și își puse un bot în palma ei. 

— Ar trebui să facem un inventar... 


Amdi avea dreptate. Gândul la problemele imediate era aproape 
o alinare. Puteau fi capturați ori uciși, dar cel puţin nu erau ocupati 
să se trădeze unul pe celălalt. 

În prima zi rămaseră pe loc. Ravna era neliniștită, de teamă că 
unii membri ai unor haite i-ar putea încă urmări. Însă kherporcii 
erau extenuați și ziua luminoasă și senină. lar în privința drumului 
care îi aștepta, pădurea nu oferea cine știe ce adăpost, cel puţin acolo 
unde puteau să-și mâne caravana. În urmă cu câteva zile s-ar fi rugat 
să fie zărită de una din aeronavele Domeniului. Acum însă, era 
îngrozită la gândul că Nevil ar putea controla spațiul aerian. 

Când Sabie se întoarse de la spălat, Amdi îl întrebă dacă sunt în 
siguranță campând acolo. Rămășița de haită dădu impresia că 
înțelege ce i se spune. Arăta aproape la fel de indolent ca atunci când 


fusese cvintet, emițând un soi de râs la întrebarea lui Amdi. Ah, bine 
atunci. 

Amdi continuă să bolborosească spre rămășiță, cerându-i să stea 
de pază în timp ce ei coborau la râu. Haita se depărtă, probabil să 
îndeplinească ce i se ceruse. 

Ziua era mult prea rece pentru un scăldat în adevăratul sens al 
cuvântului, dar ideea de a scăpa de urmele de sânge și de sudoare i 
se păru deodată Ravnei cel mai important lucru la care se putea 
gândi. Jefri insistă să fie primul, cu Amdi formând o linie de 
observație între rău și căruțe. 

- Tu stai aici, lângă capătul ăsta din Amdi, da, Ravna? 

— Sigur, spuse ea ridicând din umeri. 

Îi cunoștea pe cei doi încă de pe vremea când erau mici. 
Pudoarea era o noțiune absurdă aici. Dar când Jefri se întoarse, toți 
membrii lui Amdi coborâră cu ea la râu și stătură de pază. Ravna 
îngenunche și bău de la malul torentului, departe de apa stătută și de 
țânțari. Stătu multă vreme privind spre propria-i imagine oglindită. 
Era pentru prima dată când își vedea chipul după ce Gannon o 
lovise. Era chiar mai rău decât se așteptase după ce se atinsese cu 
mâna pe față. Lovitura aproape o ucisese, nici nu se mai putea mira 
că fața îi este un dezastru. 

Își scoase hainele oribile și împuţite, înmuindu-le în apă și 
spălându-le de câteva ori bine cu săpun. Spălatul propriului corp era 
o sarcină mai ușoară, dar se simțea de parcă s-ar fi curățat folosind 
cuburi de gheață. Amdi adusese mantii curate cu care să se șteargă și 
să se învelească pentru moment. Se simți atât de bine. Interesant cum 
baia îi schimbă dispoziția generală. Problemele lor erau la fel de 
multe și de grave, dar pentru întâia oară se simți în stare să se 
gândească la un plan de rezolvare. 

Când se întoarse în tabără, îl găsi pe Jefri umblând de colo până 
colo, neliniștit. Amdi se privi mirat unul pe celălalt, apoi spuse: 

— Așa deci, credeam că începem inventarul. 

- Bineînţeles, răspunse Jefri puţin cam repezit. Stăteam doar de 
pază. 

Și o porni spre furgoane, cu Ravna și Amdi pe urmele lui. Poate 
Jefri se temuse că Ravna îl va acuza că ascunde lucruri dacă începea 


inventarul fără ea. Ravna își dădu seama că ea încă nu îl cunoștea pe 
Jefri Olsndot atât de bine pe cât credea. 

Într-una dintre căruțe se aflau ascunse câteva arme, deși cea mai 
importantă descoperire ar fi fost hărțile pe care Chitiratifor și 
Remasritlfeer le studiaseră în mare taină. Dar unde să le caute? Jefri 
deschise câteva lăzi. Nu conţineau nicio hartă, doar câteva mantale 
curate și trei porţii de carne. Principalele lăzi de provizii nu erau 
încuiate... doar că nu mai era aproape nimic de mâncare, cu 
siguranţă nu din cea pe care să o poată mânca oamenii. Când 
plecaseră la drum, Jefri fusese singurul om apărut pe neprevăzute în 
convoi, cu toate acestea, Ravna avea o bănuială că Chitiratifor își 
făcuse planul ca această călătorie să se sfârșească — mai ales pentru 
oameni — relativ repede. 

Văzuse mare parte a echipamentului taberei înainte, dar rareori 
în lumină. Câteva piese din acest echipament nu erau din cele 
produse în fabricile lui Pedantus, însă nici nu erau medievale. Jefri 
ridică două gamele. Arătau identic, făcute din tablă sau cositor. 

— Observi inscripția de pe ele, da? 

Ravna nu le mai văzuse până acum în lumina zilei. Amândouă 
aveau același logo, o haită divină înconjurând lumea. 

- E blazonul Magnatului, spuse Ravna. 

Johanna îi arătase desenul la una din întrunirile Consiliului 
Executiv. În acel moment nu i se păruse mare descoperire după trei 
zece-zile petrecute scotocind prin ungherele sediului Magnatului din 
Coasta de Est. 

— O haită cu doisprezece membri, un tip optimist, spuse Amdi. 

Dumnezeu era de obicei înfățișat ca o haită cu doisprezece 
membri. Dacă ar fi fost mai mulți, ar fi trimis cu gândul la un Cor. 

- Pun rămășag că nimeni nu l-a văzut pe Magnat pentru că e un 
pămpălău de cvartet. 

Furgonul din mijloc conținea darurile tehnologice din partea lui 
Nevil, care nu fusese din cale-afară de generos: trimisese o cameră și 
lămpile respective, toate originale de pe Excentric II. Staţia radio era 
făcută local, una din creaţiile lui Pedantus. Nu puteai face aproape 
nimic cu ea, dar era la mare căutare în Domeniu. 

— Va trebui să abandonăm staţia radio, spuse ea cu regret. 


Pentru că Nevil putea detecta semnalul prin orbiter. Dacă era 
inteligent, putea emite semnale suficient de puternice prin orbiter 
încât să obțină un ecou chiar dacă acumulatorul stației era descărcat. 

- Da, fu de acord Jefri, privind neliniștit echipamentul. Ar trebui 
să ne debarasăm de toate aparatele. 

Pentru el, un copil al Exteriorului Superior, mașinile erau 
capabile de înșelăciuni inimaginabile. Ravna studie camera și 
lămpile. 

— Și camera va trebui să rămână în urmă. 

Ravna nu era din Exteriorul Superior, însă orice ființă dintr-o 
civilizație tenologică avea prejudecăţi bine înrădăcinate vizavi de 
mașinile vorbitoare. 

— Pe de altă parte, eu am folosit aceste lămpi și au o setare de 
securitate locală. Dacă le folosim cu grijă, suntem în siguranță. 

— Fie, spuse Jefri, dar nu părea foarte convins. 

Amdi încă amușina în jurul lăzilor. 

— Eu vreau să știu unde sunt păstrate hărțile. Aici ar fi trebuit să 
le țină Chitiratifor și Remasritlfeer. 

Ora în care razele soarelui căzuseră direct peste tabăra lor 
trecuse. Până și scânteierile zăpezilor de pe vârfurile munților păleau 
acum. Foarte curând, după-amiaza se va transforma în seară. 

— Ce naiba putem face? spuse Jefri cu o voce obosită. 

— Într-un fel sau altul, răspunse Ravna, trebuie să ne întoarcem în 
Domeniu, de capul nostru, fără să fim „salvaţi“. Dacă am ajunge în 
apropiere de Excentric II, pot... 

O durea gândul că nu putea împărtăși tuturor ce ar putea ea face. 
Jefri însă nu păru să bage de seamă ezitarea ei. 

- Păi, nu ne putem întoarce pe unde am venit. Anumiți membri 
ai ticăloaselor de haite lăsate în urmă ar mai putea fi încă în viaţă. Și 
nici înainte nu vreau să merg, pentru că sigur ne așteaptă niște haite 
ticăloase întregi la capătul drumului. 

Amdi emise o serie de scânceli enervate. 

— Atunci ajută-mă să găsesc hărţile! 

— Bine. 

Jefri o luă spre locul unde Amdi se cățărase unul peste altul 
pentru a scotoci în caretă. 


- Deși e posibil să le fi avut în haită. 

— Nu! Ieri Chitiratifor nu le avea cu el. Sunt în căruță! 

Jefri se aplecă peste haită și privi în compartiment. 

— Amdi, acolo nu mai e chiar nimic, ai încredere în ochii mei. 

— Păi, dacă nu e nimic înăuntru, atunci trebuie să fie ori deasupra, 
ori dedesubt. L-am urmărit pe Chitiratifor de fiecare dată când 
scotea hărțile. 

— Ah, vasăzică un compartiment secret. 

Jefri păși de-a lungul căruței, ciocănind deasupra și dedesubt. 

— Trebuie să fie un compartiment mic și bine protejat. Aș putea 
folosi unul din topoare să deschid puţin învelișul. 

Câţiva dintre membrii lui Amdi se țineau pe urmele lui. 

— Nu cred că e nevoie, în cele din urmă voi auzi ceva. Tu continuă 
să bati și eu voi.... 

Construi o piramidă din el însuși și se ținu aproape de carcasa 
furgonului. Restul membrilor se urcaseră pe acoperiș și acum stăteau 
ghemuiți în diferite locuri. 

— ... voi asculta. 

Acum zăpada de pe culmile mai înalte era doar o nuanță mai 
deschisă de gri pe fundalul cerului. Ravna auzi ceva în spatele ei. 
Tresări și privi în jurul ei. Zări patru umbre întunecate alunecând 
spre căruţe. Nu era decât Sabie, întors din misiunea de strajă. ÎI 
salută cu un gest al mâinii și se miră cât de schimbătoare era 
dispoziția haitei. Sabie se lungi la pământ, privindu-i pe Amdi și pe 
cei doi oameni. Dacă ar fi fost întregul Sabie, Ravna ar fi jurat că 
haita se distra copios la vederea lui Amdi și Jefri ascultând lemnul 
căruței. Își păstrase vechea personalitate, mai puțin glasul nerușinat. 

Ravna se aplecă spre el și îl întrebă: 

— Tu crezi că te descurci mai bine? 

Sabie emise o bolboroseală, probabil o chicoteală zeflemitoare. 
Apoi se ridică pe picioare, se strecură spre ea... și de lângă ea. Își 
vâri boturile pe sub căruţă. Se auzi un declic metalic, însă venit de 
deasupra furgonului. 

- Fain camuflaj sonor, spuse Amdi. 

— A făcut ceva dedesubt! spuse Ravna și se uită sub vehicul. 


Sabie stătea acolo, mândru de el. Unul din ei împinse botul spre o 
platformă de lemn care atârna de pântecele căruţei. Ravna întinse un 
braț și dădu cu mâna de o fantă îngustă în care simți ceva mătăsos ca 
hârtia. 

- Aha! 

Trase afară un obiect greu și plat. 

— Ha? 

Da, ținea în mână ceva din hârtie pergaminată, însă nu era decât 
o tolbă. Jefri o ajută să o deschidă. Înăuntru era... cel mai opulent 
costum pentru Stilete din câte văzuse Ravna vreodată, curat și 
neatins ca și cum nu ar mai fi fost niciodată purtat. Jefri le numără. 

- Șase. Ce-o fi fost în mintea dementului de Chitiratifor? 

- Astea sunt pentru când se întorcea triumfător la șeful lui. 

— Se poate... însă... 

Jefri băgă mâna mai adânc în tolbă și scoase un disc micut, bătut 
cu nestemate. Strălucea chiar și în lumina slabă a apusului, revelând 
emblema Magnatului încrustată în mici pietre prețioase. 

- Haitele folosesc acest soi de insignă la fel cum noi folosim 
simbolul puterii, pentru a stabili autoritatea. Mă întreb... 

Amdi venise în jurul lor. 

- Nu contează asta. Unde sunt hărţile? Împinse câteva boturi în 
ascunzătoare, plimbându-le înainte și înapoi la fel cum ar face un om 
care bâjbâie cu mâinile. 

— Le-am găsit! 

Ravna și Jefri puseră costumele pompoase pe furgon, apoi îl 
ajutară pe Amdi să scoată hărțile la suprafață. Se dădură în lături, 
lăsându-l să desfășoare sulurile. Ravna abia putea vedea, însă harta 
părea foarte bine întocmită grafic. Harta era a lui Nevil, dar cine o 
printase? 

- Of, spuse Amdi după o clipă. E atât de întuneric încât nu văd 
mare lucru. Avem nevoie de lămpi. 

- Nu vreau să folosim lămpile când noaptea e senină, spuse 
Ravna... deși poate nu conta, Nevil oricum urmărea semnalul radio. 

Jefri întinse brațele pe lângă Amdi și ridică hărțile pe o porțiune 
plană în spatele căruței, acolo unde bătea cel mai bine ultima geană 


de lumină. Într-o secundă Amdi era deja sus, cu capetele împletite 
pentru a vedea cel mai bine. 

— Ha! Chiar e superdetaliată! 

— Acum mai trebuie să ne dăm seama unde ne aflăm, spuse Jefri. 

Amdi ridică privirile spre apus. 

- Cu hărţi atât de bune, ar trebui să avem repere imediat. Între 
timp... — trei dintre ei încă examinau foarte de aproape harta — știu 
că suntem pe undeva pe aici. 

Și bătu într-un punct al hărții cu un bot. 

Jefri stătea în picioare lângă căruţă; era suficient de înalt încât să 
vadă harta. Privi spre punctul indicat de Amdi. 

- Hopa! 

— Ce!? întrebă Ravna. 

Ar fi trebuit să se urce pe furgon, cu Amdi. În timp ce se cățăra, 
Jefri o lămuri. 

— E un X marcat de un bot al cuiva la doar câțiva kilometri 
înainte. Pun rămășag că e comitetul de primire al lui Chitiratifor. 

- Da, spuse Amdi. 

Ravna se așeză lângă Amdi și cercetă harta acolo unde se găsea 
degetul lui Jefri. X-ul se afla într-o lărgire a văii, la o distanţă de o zi 
sau de trei, în funcție de locul în care se află. 

— Au un fort atât de aproape de Domeniu? 

- Nu cred că e un fort acolo, spuse Jefri. Arată mai degrabă ca un 
loc deschis decât ca un loc strategic. lar X-ul e chiar în mijlocul ariei. 
Aș spune că Chitiratifor — sau Remasritlfeer? — intenționau să 
întâlnească acolo un grup mai mare. 

- Ha, da, răspunse Amdi. Poate ei cred că Chitiratifor e bine 
mersi, că apare la întâlnire... doar că vor lua țeapă. 

Ravna ridică din umeri. 

— Deci nu putem merge înainte. Dar nici aici nu putem sta. De 
Chitiratifor nici urmă deocamdată. Poate că ar fi mai puțin periculos 
dacă ne-am întoarce. 

- Bine, spuse Jefri, dar clătină din cap, nesigur. Îţi dai seama că 
îndată ce băieții răi își dau seama că suntem liberi, exact pe aici vor 
porni în căutarea noastră. 

Amdi încă mai cerceta harta, nepăsător la dilema lor. 


— Valea aceasta nu rămâne la fel de abruptă și îngustă la nesfârșit, 
spuse el. Priviţi, chiar înainte de cruce, se deschid tot felul de poteci 
care duc spre Zidul de la răsărit. Ne putem furișa pe lângă ei. Cine ar 
fi crezut? 


Capitolul 23 


Johanna Olsndot cutreiera pe pluta aceea stranie și îi urmărea pe 
tovarășii ei de călătorie. Ea nu se pricepea la vapoare, dar fusese 
adesea la bordul flotei Domeniului. De obicei, o ambarcaţiune consta 
într-o combinație de mai multe bărci mici în care intra câte o haită, 
astfel încât să-și poată păstra identitatea și mintea întregi pe 
parcursul călătoriei. Multibărcile aveau de obicei o structură centrală 
pentru încărcătura mai voluminoasă, suficient de largă încât să 
permită diverselor haite la bord să se întâlnească acolo. 

Până și cea mai mare ambarcaţiune din Nord era mai mică decât 
cea mai mică din aceste zece platforme plutitoare, iar bărcile 
individuale mult mai bine sudate între ele decât aceste structuri. 
Johanna se întreba cum reușea această dezordine să se menţină la un 
loc. Fiecare plută avea catarge cu pânze, însă nu avea o haită-echipaj 
care să le dirijeze. Pe pluta ei, adunătura de Tropicali se grupa în 
mici haite din care una trăgea de cârmă în timp ce altele se cățărau 
pe vergile catargelor (uneori mai și cădeau în mare!). Scheunăturile 
și hămăielile din înalt trebuie să fi fost direcții, deși foarte puţini din 
cei de jos erau atenți la ele. 

Una câte una, aceste plute vor naufragia cu siguranță, ultima 
dintre ele sfârșind probabil pe vreun țărm îndepărtat, precum 
epavele care ajungeau pe coastele stâncoase de sub Dealul Navei 
Stelare. 


În cea de-a doua zi, Johanna căută una din acele haite efemere 
care se grupau din când în când în apropierea catargului, trăgând 
precaut de pânze ici și colo. Nu toți Tropicalii erau lipsiți de blană. 
Unii dintre ei aveau blană groasă, încâlcită și zdrențăroasă și cu 
siguranță incomodă pe căldură, aducând foarte mult cu aspectul 
nordicilor. 

— Hei, Johanna. Hei, hei. 

Un grup de cinci o privea atent cu toți ochii, iar cuvintele în 
samnorskă erau foarte cursive. Când Johanna se așeză lângă ei, o 
înconjurară, clătinând din capete prietenos. 

— Ne îndreptăm spre nord. Cred. 

Această afirmaţie ar fi putut fi o prostie, din moment ce practic 
acum se îndreptau spre vest, iar coasta continentul se afla la doar 
câteva mii de metri spre nord. Însă dacă navigau spre vest suficient 
de mult încât să înconjoare capul sudic al continentului, atunci 
Domeniul ar veni în nord. Privi mai atent la cele cinci capete. Cel 
aflat mai aproape avea o stea albă în frunte. Era aproape cu 
neputinţă să își amintească toți membrii pe care îi cunoscuse de-a 
lungul anilor, dar acesta... întinse o mână spre el. 

— Cipcirip? 

— Hei, poate unii, poate. 

Vorbise. Wow. Cipcirip putea fi considerat un proiect ratat după 
standardele educatorilor de prăsile, dar supraviețuise călătoriei din 
Fragmentariumul lui Armonie și ajunsese tocmai până la Tropice. 
De-a lungul anilor mai reușiseră și alţii, însă doar câteva sute 
împânzite prin milioanele de Coriști. Cât de aproape de moarte am fost? 
se întrebă Johanna. Cel mai probabil, atunci când Prodotus o 
trimisese în ghearele Coriștilor, când mulțimea ucigașă o trântise la 
pământ, înfățișarea ei neobișnuită se răspândise cu viteza sunetului 
prin întregul oraș. Din loc în loc, imaginea ei apăruse unor membri 
care își aminteau de ea și sentimentul de compasiune se reflectase 
înapoi. Dacă schimbul de gânduri ar fi durat o secundă sau două mai 
mult, ar fi fost sfâșiată fără milă. 

Aproape-haita mai stătu cu ea o clipă, apoi alţii li se alăturară și 
se regrupă. Unii dintre ei se îndreptară spre un alt catarg, în vreme 


ce alții se amestecară cu un grup mai numeros care încerca să 
ademenească pescărușii să coboare mai aproape. 


De acum, toată lumea de pe pluta ei părea să o recunoască. Nu 
mai avu parte de întâlniri ostile, nereușite. Cu toate acestea, gloata 
avea toanele ei. La cinci nopţi de când se aflau pe mare, avu loc o 
revoltă îngrozitoare. Johanna se chirci într-un colţ, ascultând urletele 
de moarte din jur. A doua zi, văzu pete întunecate pe lemnul dinspre 
capătul punţii. Sper că nu s-au încolțit din cauza mea. Poate că nu. 
Încăierările, chiar și cele neînsemnate, se petreceau rar, însă avu 
parte de câteva în lumina zilei, când se băteau taberele fără un motiv 
aparent — hrană sau sex — și după încăierare totul părea să fie dat 
uitării. Solitarii erau rareori mai inteligenți decât câinii, deci 
confruntările aveau drept cauză o memă care trebuie să fi bântuit 
puntea. 

După o vreme, învăță să recunoască dispoziţiile cele mai 
periculoase ale mulțimii și regulile cele mai neobișnuite. De 
exemplu, îndată ce fu acceptată de întregul echipaj, singurul gest 
care putea stârni mânia celorlalți era să încerce să deschidă vreuna 
din lăzile de provizii stivuite peste tot, dar mai ales în mijlocul navei, 
unde era cea mai înaltă stivă. Poate că reacția aceasta era o memă 
stingheră moștenită de la Tropicalii pirați, poate era ceva mai 
complex. Laturile fiecărei lăzi erau marcate cu arsuri în formă 
circulară, care aduceau puțin cu cercul magic al nordicilor. Nimeni 
nu se atingea de încărcătură, oricare ar fi fost situaţia. 

Vrând-nevrând, Johanna petrecea ore întregi studiindu-și gloata. 
Aici nu era ca la Fragmentarium, sexul și comunicarea mentală la 
voia întâmplării erau considerate de către haitele coerente drept 
perversități, iar educatorii de prăsile își dădeau tot interesul pentru a 
le suprima. Aici însă, perversitatea era la ea acasă. Dar solitarii nu 
făceau gesturi stupide cum ar fi să urineze în butoaiele cu apă de 
ploaie, iar când se aruncau după pești în apă, mișcările le erau destul 
de coordonate. Acest din urmă aspect era în avantajul lui Jo, pentru 
că putea mânca anumite soiuri de pește, deși dieta aceasta exclusiv 
carnivoră avea să-i pricinuiască în cele din urmă probleme de 
sănătate. 


Cele mai multe haite coerente nu agreau înotul, căci nu puteau 
suporta influența apei în transmiterea sunetelor lor mentale. Acești 
membri însă nu erau atât de mofturoși. Se mișcau în apă de parcă ar 
fi fost la ei acasă. Unii membri ai echipajului ei stăteau aproape toată 
ziua în apă... dacă nu se întâlneau cu un animal enorm, colorat în 
alb și negru, pe care Copiii din Domeniu îl numeau „balenă“. Aceste 
„balene“ îi îngrozeau pe Tropicali la fel de mult pe cât îi speriaseră și 
pe cei din nord. 

Balenele trebuie să fi fost zgomotoase și relativ stupide, căci 
Tropicalii păreau să știe când erau în siguranţă și săreau înapoi în 
apă. În cea de-a patra zi, Johanna înota deja împreună cu ceilalți. În 
următoarele zece zile, vizită toate celelalte plute. Gloatele erau 
similare cu cea de pe pluta ei. În cele din urmă, se împrieteni cu toate 
„echipajele“. 

Pe fiecare ambarcațiune puse aceeași întrebare: „Încotro 
mergem?“, iar răspunsul fu invariabil același: „Mergem în Nord“ sau 
(ceva mai rar) „Mergem cu tine.“ 

În cele din urmă se întoarse la prima plută, pe de o parte pentru 
că Cipcirip se afla acolo, dar pe de alta pentru că, din câte observase 
ea, această ambarcațiune părea să fie vasul principal al flotei. În 
primul rând era cel mai mare. Apoi mai avea o cabină de comandă 
deschisă, la baza catargelor. Spaţiul era mărginit de cufere cu sertare, 
în mare parte goale... sau deja explorate de diverși indivizi. Dacă ea 
nu ar fi sabotat flota luând-o pe nepregătite când le ceruse 
Tropicalilor să o ducă acasă, poate aceste sertare ar fi conţinut 
obiectele necesare pentru adevăratul echipaj al ambarcațiunii. 

Primele câteva zece-zile fură doar cu nori și ploaie, marea largă 
într-o parte, jungla de pe coastă în cealaltă parte. Se îndreptau spre 
vest cu o viteză rezonabilă. După ce-și făcu în minte câteva calcule și 
îi mulțumi pentru a mia oară în gând Ravnei că îi obligase la școală 
să învețe aritmetica, ajunse la concluzia că în curând vor naviga în 
jurul Capului Sud-vestic. Flota ei se îndrepta cu adevărat spre 
Domeniu. Să fi fost eu atât de convingătoare? Sau o fi fost flotila aceasta 
pregătită să o ia spre nord și eu doar i-am forțat plecarea prematură? 

Johanna avea suficient timp pentru a reflecta, probabil mai mult 
decât avusese vreodată în viaţa ei. Cea mai mare parte a timpului 


petrecut cugetând era o învârtire inutilă în cerc; însă o parte din 
aceste gânduri poate îi vor folosi într-o bună zi la ceva. 

Nevil se dovedise a fi mai malefic decât își imaginase cineva. 
Acum, că putea accepta acest lucru, îl vedea într-o cu totul altă 
lumină. Cu mult înainte de a o trăda pe Ravna, Nevil începuse să-și 
țeasă pânza de minciuni. Se gândi la toate acele dăți când îi 
convinsese pe ea și pe Pelerin să evite Tropicele. Ani întregi îl 
căutaseră pe Magnat oriunde numai acolo unde se afla de fapt, nu. 
Acum poate lui Nevil avea să i se înfunde. Cioplitoarea-în-lemn, 
Jupuitorul și Ravna știau despre această misiune la Tropice. Nici 
măcar minciunile persuasive ale lui Nevil nu mai puteau acoperi 
absenţa lor pentru atât de mult timp. 

Prima dată când Johanna ajunse la această concluzie, simți cum îi 
saltă inima de bucurie... cam trei secunde, până când începu să 
întrezărească și celelalte implicații ale situației. Pe cine altcineva mai 
ucisese Nevil în noaptea în care scăpase de Pelerin și Johanna? Dacă 
ajungea acasă, ce aliat ar mai putea găsi în viață? 

Mai avem aliați. Eu trebuie să fiu suficient de inteligentă încât să ajung 
acasă și să-i aflu. Așadar își petrecu multă vreme analizând tot ce îi 
spusese vreodată Nevil, plecând de la premisa că fiecare cuvânt 
fusese o minciună. I se deschiseră o miriadă de posibilități. Nevil 
spunea că viziunea orbiterului nu era decât un senzor orizontal, dar 
cu o rezoluție de o mie de metri. Dar dacă era mai performant? Își 
amintea orbiterul, ea și Jef fuseseră singurii Copii treji la bordul lui. 
Aparatul era o mașină de transport, o carcasă goală îndată ce se 
detașa de lander. Cu automate de tot râsul în Exteriorul Superior; își 
aminti îngrijorarea părinţilor ei dacă i-ar putea duce măcar până în 
Exteriorul Inferior. Deci afirmaţia lui Nevil era plauzibilă... dar și 
dacă ar fi spus că avea o rezoluție de un centimetru, tot ar fi fost 
plauzibil. Mda, plecând de la presupunerea că totul e minciună nu voi 
ajunge neapărat la adevăr! 

Prima dată când făcuse aceste silogisme era foarte devreme în 
călătoria lor; avuseseră parte de foarte putin cer senin, și asta doar în 
timpul nopții. Privi în sus la ploaia care cădea și la pătura groasă de 
nori și ajunse la concluzia că „senzorul orizontal“ al lui Nevil nu 
putea vedea prin nori... căci dacă ar fi fost altfel, ea nu s-ar mai afla 


acum aici, gândindu-se la aceste lucruri. Bun, deci o ipoteză ar fi că 
orbiterul avea o rezoluție de un metru și/sau este ineficace pe timpul 
nopții. 

După două zece-zile, cerul era adesea limpede, iar stelele 
străluceau mai mereu noaptea. Plutele se îndreptau acum spre nord 
și Johanna era aproape convinsă că înconjuraseră Capul. În timpul 
zilei se ținea sub vele sau ghemuită într-o mică vizuină pe care și-o 
încropise în mormanul de lăzi din centrul plutei. În timpul nopții 
scotea capul și trăgea cu ochiul spre cer. 

Orbiterul era o stea luminoasă mereu sus pe cerul dinspre sud- 
est, mai spre răsărit decât fusese înainte ca Nevil să preia controlul. 
Ce explicaţii îi dă Cioplitoarei-în-lemn? Sau poate nu mai trebuie să dea 
explicații nimănui? Și cu ce îi ajută pe Prodotus și pe Magnat? O mulțime 
de astfel de întrebări îi treceau prin minte, întrebări al căror răspuns 
era cu neputinţă de aflat. Vestea bună era că dacă Nevil o căuta pe 
ea, nu căuta unde trebuie! Cu timpul deveni mai puțin paranoică în 
privinţa orbiterului. Poate peste alte trei zece-zile, plutele vor ajunge 
în vechea capitală a Cioplitoarei-în-lemn. Și atunci viața sau moartea 
Johannei și a prietenilor ei va depinde de cât de repede va afla ea ce 
se petrece în Domeniu. 

O vreme, a fiert în sucul propriilor scenarii. Au trecut câteva zile. 
Dar s-a plictisit de scenarii. Avea nevoie de indicii despre destinaţia 
inițială a flotei. Trebuia să afle ce încărcătură transportau. 

Însă cum să convingă echipajul să îi permită asemenea lucru? 

Până acum, Johanna fusese la bordul tuturor platformelor 
plutitoare. Fiecare dintre ele era un haos tropical în sine, cu toate 
acestea nu erau nici pe de parte epavele pe care le văzuse ea în urmă 
cu câțiva ani. Cineva coerent făcuse anumite ajustări de design. 
Catargele, vergile și cârligele erau asemănătoare celor de pe flota 
Cioplitoarei-în-lemn. Lăzile cu încărcătură aveau forme regulate și 
dimensiuni asemănătoare, detalii contrare modului de a gândi 
tropical. Acum când avea timp la dispoziție pentru a le studia, își 
dădu seama că cercurile de tăciune de pe laterale erau o versiune a 
logoului Magnatului întruchipând Haita Haitelor. 

Dincolo de problema lăzilor intangibile, gloata era destul de 
bucuroasă să o aibă pe Jo în preajmă. Adeseori le era de un real 


ajutor, cum ar fi că ajungea mai sus decât ar fi ajuns oricare din ei. 
Într-un fel, Johanna găsea gloata mai distractivă decât haitele 
coerente. Creaturile acestea se simțeau bine cu toții laolaltă, jucându- 
se și războindu-se asemenea unor copii... făcând abstracţie de 
ocazionalele crize de nebunie și de ostilitatea vizavi de atingerea 
lăzilor de marfă. Uneori, se întrerupeau în mijlocul vreunei sarcini 
mai serioase și începeau să se joace cu mingile din plastic care nu 
păreau să aibă altă întrebuințare decât aceea de a distra gloata. 
(Mingile pluteau în apă, dar zilnic se pierdeau câteva peste bord, 
deci sursa de distracții nu era inepuizabilă.) 

În alte momente, mai ales noaptea, Stiletele se strângeau în grup 
pe cea mai înaltă suprafață a plutei. Același lucru se petrecea și pe 
celelalte platforme. Cu toţii, urlau și lătrau și uneori cântau 
fragmente din cântecele straumere pe care le auziseră demult în 
naufragiile pe Domeniu. În zori, mulţi coborau și se distrau în alte 
feluri mai puţin sonore. Unii se aruncau peste bord să pescuiască. 
Johanna avea nenumărate ocazii pentru a încerca mici experimente. 
Avea aproape zece ani de experienţă cu haitele, fragmentele și 
solitarii haitelor, însă această experiență o căpătase respectând 
regulile educatorilor de prăsile și normele nordicilor de 
comportament acceptabil. 

Descoperi lucruri noi și bizare aici. Corurile erau aproape la fel 
de ciudate comparativ cu haitele coerente, așa cum erau haitele în 
comparație cu oamenii. Găsi un loc umbros undeva sus pe plută. 
Dacă stătea acolo, era văzută de toată lumea la bord. Când striga la 
ei, unele capete se întorceau în direcţia sa. Puţinii care înțelegeau 
samnorskă erau suficient de mulți la bord încât toţi să înțeleagă, 
oricât de vag, mesajul strigat de ea. Desigur, aceasta nu era o super- 
inteligență, ci o altfel-de-inteligenţă. Deși în unele privințe un Cor 
era prost ca un câine, la căutare-și-optimizare depășeau cu mult orice 
haită sau ființă omenească. Punea întrebarea: „Unde sunt mingile de 
joacă?“ și în câteva secunde toate mingile de pe plută zburau prin 
aer, chiar și cele ascunse cu grijă cu o zi înainte. Și, dacă privea la 
câteva sute de metri depărtare, unde se aflau celelalte două plute 
apropiate, vedea mingi galbene săltând vesel în aer! 


Hmmm. Sunetele mentale nu treceau de la o plută la alta, însă 
sunetele rostite treceau. Corurile puteau face minuni prin 
optimizarea locală, dar nu vedeau tabloul larg, nu cuprindeau 
vastitatea spaţiului de cercetare pentru a conecta rezultatele. 
Comunicau, dar nu puteau gândi împreună. Această limitare se 
aplica la orice, plecând de la concepții despre lume până la... 
pescuit. 

Îndată ce îi veni ideea, punerea ei în practică dură aproape zece 
zile de predicat în faţa Corului... și a Corurilor de pe celelalte plute. 
De multe ori nu aveau poftă să se joace. De când flota o luase către 
nord, marea și aerul deveniseră tot mai reci, iar furtunile, tot mai 
violente. Apa era mult prea rece chiar și pentru Stilete ca să 
pescuiască. Erau cu toții morocănoși și necooperanți. Zi după zi, 
Johanna obținea rezultate tot mai complexe. Una dintre realizări fu și 
faptul că din când în când se mai găsea câte un solitar care urca pe 
catarg și urla bucăți în samnorska inter-haită despre bancurile de 
pești pe care le vedeau. În cele din urmă, coordonarea cuprinse și 
marinarii part-time și reușiră cu toții să prindă suficient de mult 
pește într-un timp foarte scurt petrecut în apele înghețate. 

Ideea de credit era aproape de neconceput pentru un Cor, însă 
Johannei îi plăcea să creadă că Tropicalii vor avea mai multă 
încredere în ea după acest succes. Cu siguranţă se străduiau mai 
mult să înțeleagă ce le cerea să facă... și îndeplineau mai rapid 
cererile pe care credeau ei că le formula ea. Poate că ar fi fost mai 
scurt și mai sigur pentru ea să spargă lăzile de marfă ale Magnatului. 

Din diversele experimente, înțelesese că lăzile erau mult mai bine 
ferecate și mai rezistente decât își imaginase ea. Fie. În micuța cabină 
de sub catarge găsise o rangă de oţel, care aducea cu uneltele folosite 
de haitele din nord pe post de leviere. Cu ranga și cu suficient timp 
la dispoziţie, ar putea încerca să spargă o ladă cu marfă. 

Într-o dimineaţă, după o furtună — din aceea cruntă în care câțiva 
Tropicali fuseseră aruncaţi peste bord până când toată lumea începu 
să ia în serios centurile de siguranță — Johanna observă că una din 
lăzi alunecase într-o parte, ieșind din stiva din mijloc. Ca de obicei, 
gloata încercă să prevină alte derapaje, rezultatul fiind, ca de obicei, 
un talmeș-balmeș de funii împletite în noduri ineficace. Apoi 


observă că lemnul lăzii se crăpase și din ea se scurgea o substanță 
vâscoasă și închisă la culoare... gudron, pentru a nu lăsa apa să 
pătrundă la conţinut? Privi cum echipajul se învârtea în jurul lăzii, 
diverși membri scuturându-se și sărind în sus, parcă mai 
neputincioși decât de obicei. Altă dată, poate ar fi observat crăpătura 
din lemn, însă astăzi nu o văzură. Johanna așteptă până când gloata 
se îndepărtă pentru a se strânge la un loc în partea ferită de vânt de 
la bord. Vremea rece îi afecta cel mai mult pe Tropicali, dar toată 
lumea suferea. Îmi pare rău, prieteni. Dacă nu v-aș fi convins eu să 
deturnăm flota... 

În partea de plută unde se afla Johanna nu se găsea nici picior de 
Tropical; Johanna apucă ranga și o plimbă peste ladă. 

— Are nevoie de niște reparații, spuse ea spre nimeni, însă 
cuvintele ei puteau fi auzite de oricine de pe plută și îi puteau oferi o 
oarecare protecție prin Stiletele care înțelegeau samnorskă. 

Introduse ranga în lemnul crăpat... și ezită o secundă. Sunetul de 
lemn despicat ar putea dezlănţui infernul asupra ei. 

Dar nu avu ocazia să pună la încercare ideea ei, pentru că exact în 
clipa în care cumpăni se auzi un lătrat puternic în spatele ei. Aruncă 
o privire peste umăr. Pe Puteri! Pe catargul unei alte plute se afla un 
membru. Poate că era doar un pescar nebun care pândea pești, dar 
stătuse cu ochii pe ea... și acum suna alarma! 

În răstimp de câteva secunde puntea se umplu de Tropicali 
mârâind în jurul ei. Johanna căzu în genunchi, își aplecă într-o parte 
capul și își întinse braţele în laterală. Era postura cea mai inofensivă 
pe care un om o putea avea față de un Stilete. 

Colți se arătară în apropiere, gata să cedeze instinctului de a 
ucide. Dar mulțimea care veni în spatele primului val nu împingea 
înspre interior. Din loc în loc, mănunchiuri gânditoare încercau să ia 
formă. Doar că spiritele erau prea încinse pentru o asemenea 
tentativă: haitele durau câteva secunde înainte să fie reduse la tăcere, 
înainte să se reducă unii pe alţii la tăcere. 

Johanna se sprijini cu spatele de lada crăpată, sperând că gestul ei 
va părea protectiv. Intuise bine, căci unele din capetele cele mai 
amenințătoare se dădură o idee mai în spate, iar zumzetul mental 
audibil chiar și pentru urechile omenești se diminuă. Privi în jurul ei, 


încercând să localizeze vreun grup pe care să-l folosească pe post de 
intermediar. Nu, erau cu toţii o gloată ostilă. Prea bine. Le mai 
vorbise la grămadă și înainte. 

- Vă rog, ascultați-mă, începu ea. Noi mergem către nord. Corect? 

În jur se produse agitație. Efortul de a înțelege era atât de mare, 
încât aproape simţea bâzâitul timpanelor. În cele din urmă se auzi un 
singur cuvânt, în samnorskă: 

— Da. 

Apoi altele, ca un ecou al primului: 

- La Domeniu. La acasă. Facem casă. 

Johanna înclină din cap repede, imitând gestul solitarilor de a 
încuviința. 

- Eu vă pot ajuta. Dar trebuie să știu mai multe. 

Nu era o minciună, ci doar genul de adevăr trunchiat pe care un 
Cor nu l-ar putea niciodată înțelege. Gloata șovăia, bâzâitul 
sunetelor mentale amplificându-se tot mai mult. Se aflau într-o 
situaţie în care un „ambasador“ chiar ar fi fost necesar. Dar gloata 
stătea compactă, agitându-se înainte și înapoi. După câteva secunde, 
un alt fragment de samnorskă pluti în aer: 

— Încredere la tine. Spune mie, ajută mie. 


Și uite așa, Johanna putu să arunce o privire în lăzile avariate și 
să afle detalii despre marele plan al lui Prodotus. În timp ce gloata 
privea, tăcută și înfricoșată, ea deschise capacul de lemn, dădu la o 
parte mâzga neagră... și o cascadă de mingi galbene se revărsă peste 
punte. Mulțimea își pierdu capul, repezindu-se după mingi, 
jucându-se cu ele în aer și apoi trimițându-le spre Johanna. 

Super! În privinţa epuizării stocului de mingi nu mai aveau de ce 
să-și facă griji! Sub mingile galbene se găsea un șir ordonat de 
cărămizi. Dar erau moi la atingere. Jo folosi ranga să desfacă masa 
compactă de obiecte, apoi o scoase afară. Când recunoscu marfa, sări 
iute în spate și scoase un fluierat puternic. Tropicalii continuară să se 
joace cu mingile câteva secunde, dar Jo putu vedea cum un val de 
înțelegere cuprindea întreaga punte. Lada cu marfă era aproape 
plină cu mantii căptușite. Într-o secundă, mingile galbene fură uitate 
și gloata se năpusti asupra veșmintelor care le vor ţine de cald. 


Lada conținea mantii doar pentru câteva Stilete. Toată adunarea 
se împingea și trăgea, însă nimeni nu fu ucis. Foarte repede, ideea de 
a sparge lăzile cu mantii călduroase înăbuși interdicția de a nu se 
atinge de ele. Johanna fu prima, cu ranga ei de oțel, deschizând lăzile 
cele mai de sus. Găsiră mai multe mantii, încă o ladă aproape plină 
cu mingi și o ladă închisă bine, conținând carne afumată. În acest 
moment mulțimea era atât de preocupată de prada găsită, încât 
Johanna hotârî să oprească pentru moment deschizul lăzilor, pentru 
a nu risca alte stricăciuni. Se înveli în câteva mantii și se retrase în 
vizuina ei, gândindu-se la descoperirile pe care le făcuse. Vasăzică, 
rândurile de deasupra ale cargoului erau doar simple provizii, puse 
special de cei care plănuiseră călătoria și care se așteptau ca voiajul 
să dureze mult. Deci marfa Magnatului se afla mai la fund? Sau 
Johanna furase flota înainte ca echipajul potrivit și încărcătura 
adevărată să ajungă la bord? 

Pe puntea navei, Tropicalii se jucau cu noile lor haine, probându- 
le, și pe față și pe dos, improvizând mici corturi din cele rămase, în 
timp ce se îndemnau unul pe celălalt să mestece carnea afumată. 
Johanna nu mai văzuse niciodată un asemenea entuziasm din partea 
unor Stilete pentru carne moartă, afumată; însă probabil se 
săturaseră de atâta pește. Grupuri gălăgioase se adunaseră pe 
marginile plutei, fluturându-și mantiile călduroase în direcția 
celorlalți de pe alte nave. Cât despre pescari, strigătele lor erau mai 
ales în limbaj inter-haită și samnorskă, dar auzi numele ei din loc în 
loc în conversație. 

Johanna observă celelalte Stilete de pe plutele vecine. La început, 
cei din depărtare strigară răspunsuri, lăudându-se înapoi (fără 
motiv), dar îi vedea înclinând din capete: atât Stiletele, cât și câinii 
făceau acest gest când nu înțelegeau ce se petrece. Johannei îi trecu 
prin minte că acum, când abilitățile lor de navigatori se 
îmbunătăţiseră considerabil, ceilalți ar putea pur și simplu mâna 
plutele spre ei, să-i scufunde cu tot cu noile lor bogății. 

Apoi gloata de pe pluta apropiată — cea cu pescarul care lătrase la 
ea — păru să înțeleagă cum se ajunge la comori. Văzu mulțimea 
repezindu-se asupra lăzilor cu marfă stivuite pe puntea lor, 


rupându-le cu ghearele și cu colții, bătându-le cu funii împletite. 
Atacul dură cinci, zece minute, fără succes; lăzile Magnatului erau 
făcute să reziste împotriva unor Stilete neajutorate și nătângi. 
Mulțimea avea nevoie de ranga Johannei... sau de o minte 
omenească sau de o haită inteligentă. 

Asaltul eșuat se stinse în vreme ce gloata se dădu înapoi și se 
așeză cu botul pe labe. Solidaritatea întreprinderii avea să se stingă 
cu fiecare secundă care trecea. Sau poate că nu. Johanna observă că 
membrii încep să se târască pe punte, creând un soi de plasă pe- 
burtă din trupuri de Stilete. Să fi fost un soi de gândire colectivă sau 
un fel de acțiune distribuită? Cântau, un ciripit ritmic care se 
întrerupse deodată, apoi reîncepu, încet. Acum se ridicară din nou în 
picioare și începură să danseze, sărind într-o cadență coordonată. 
Ţopăitul păru să facă înconjurul plutei, bătând ușor, dar într-un ritm 
perfect coordonat, în puntea navei. 

Dansară fără întrerupere, în același ritm straniu. Încet-încet, 
întreaga plută începu să se legene, iar curenţii apei dădeau și mai 
multă amploare legănatului. Lăzile de marfă din vârful mormanului 
din centrul punţii începură să cadă și să alunece libere, căci atacul cu 
ghearele tăiase funiile care le ţinuseră strânse. Prima căzu bubuind, 
apoi alta și alta. Efectul fu mai grav — sau poate mai eficace? — decât 
orice furtună de până acum. Se stârni o avalanșă de lemn crăpându- 
se și jumătate din stivă se prăbuși în mare. Se alegea praful de 
încărcătura tabu a Magnatului! 

Apa din jurul plutelor era înţesată de lăzi și rămășițe de lăzi. 
Johanna vedea capete în apă și Stilete cocoțate pe lăzi. Era o scenă 
foarte asemănătoare naufragiilor pe care le văzuse acasă, pe 
țărmurile nordice. Vedea Stilete înotând să scape de pe ce mai 
rămăsese din pluta lor. În vreme ce soarele aluneca spre mare, 
deveni tot mai greu să înţeleagă ce se petrece, însă părea că cea mai 
mare parte a Stiletelor reușiseră să se întoarcă pe bucata de plută 
care scăpase nevătămată. 

În acea seară, sunetele ce răzbăteau de la celelalte plute păreau în 
general vesele. Reușiseră cu toții să ducă la bun sfârșit demolarea 
încărcăturii „prin scuturare“ și Corul de pe pluta pe jumătate 
scufundată părea cel mai mândru de realizare. Bolboroselile și 


lătrăturile se înteţiră odată cu vântul. Johanna stătea în locul ei 
obișnuit, dar cu burta plină și transpirată de căldură. Ce invenții 
extraordinare sunt mantiile de furtună ale Stiletelor!... chiar dacă 
erau scurte și strâmte, iar găurile pentru timpane lăsau vântul să 
treacă prin ele! 

Privea în timp ce luna urca tot mai sus pe cer, iar festivitățile 
deveniră tot mai zgomotoase. Era combinaţia obișnuită de cântări, 
orgii și zbenguială nebună. Cu toate acestea, în noaptea asta era 
diferit. La fiecare câteva minute, câte un solitar, un duet ori un trio se 
apropia timid de ea. Aproape fiecare îi aducea câte un dar, sau o 
mantie, sau o bucată de carne afumată. În unele privințe, aceste 
gesturi îi aduceau aminte de Fragmentarium. Și acolo ea avusese 
relații de prietenie caldă cu creaturi care nu înțelegeau foarte bine ce 
se petrece, dar îi erau recunoscătoare pentru ajutor. Însă, deși 
călătoria de acum nu era cea mai plăcută plimbare cu barca, aici era 
de o mie de ori mai bine decât pe Fragmentarium. Aici prietenii ei 
nu erau bântuiţi de o teamă intuitivă că nu vor mai fi niciodată ființe 
întregi. În mod cert, Corul nu privea aceste probleme la fel ca 
educatorii de prăsile! 

Sărbătoarea atinse apogeul undeva la miezul nopții cu o încercare 
stranie de a sincroniza toate plutele. Ţipetele imprimau un ritm care 
se armoniza cu ritmul altor țipete de peste apă. Pentru câteva 
momente, combinaţia se modulă într-o interferență stranie, crescând 
în intensitate. Johanna avu senzaţia că gloata gloatelor încearcă să 
atingă o anumită coerenţă universală, lentă, necuprinsă. Dar după o 
jumătate de minut, solemnitatea se frânse, atenția Tropicalilor se 
destrămă. Johanna atipi. Era vag conștientă că deși sărbătoarea se 
liniștise, Tropicali solitari încă mai umblau de colo până colo, 
băgându-și boturile peste tot. Nu aveau cum să mai deschidă nicio 
ladă fără ranga ei. Hmmm... nu și dacă se gândeau să scuture 
întreaga plută! Mâine va începe acțiunea de descurajare a acestei 
idei. Se ghemui mai bine în mantiile calde și se cufundă în somn. 

După un timp. 

— Ce-i asta? Ce-i asta? Ce-i asta? 

Un bot o împingea în umăr. 

— Poftim? 


Johanna încercă să deschidă ochii. Nu era dimineaţă. Nici pe 
departe. Luna era abia la jumătatea cerului. În lumina de sus văzu 
mulțimea care o înconjura. Un trio care îl includea pe Cipcirip stătea 
aproape de ea. 

— Ce-i asta? întrebă din nou Cipcirip și un alt trio păși spre ea, 
împingându-i o cutie mică, strălucind ca sticla întunecată în razele 
lunii. 

— Fir-ar să fie! înjură ea încet. 

Obiectul strălucitor era componenta electronică solară a unei 
antene de torsiune. Tinea în mână una din stațiile radio analoage 
construite de Pedantus. Fiecare din ele însemnase un efort 
considerabil. Lasând la o parte mândria de inventator, Pedantus avea 
mare nevoie de fiecare din ele. Johanna își amintea de supărarea lui 
de fiecare dată când dispăruse câte una. 

— Ce-i asta? continuă Cipcirip și acum întregul grup. 

Johanna ridică privirea. 

— E un radio. 

În cel mai bun caz, raza de acoperire ar fi câţiva kilometri, dar cu 
ajutorul orbiterului, puteau face înconjurul lumii... tocmai până la 
Prodotus și Nevil. 

- Unde l-aţi găsit? întrebă ea. 

Trioul Cipcirip făcu semn spre mormanul de gunoaie de pe 
puntea principală. Ah, acolo unde găsise și ranga, lăsată pentru 
echipajul potrivit. 

De undeva din mulțime se auzi un glas: 

— L-am auzit. 

L-am auzit? Johanna ridică aparatul la ureche. Dacă staţia nu 
fusese la soare, acumulatorul probabil se descărcase și... auzi sunete 
înfundate! Semnalul orbiterului trebuie să fie puternic. Mesajul era 
un simplu sunet, pe limba Stiletelor, repetat la nesfârșit: „Răspunde 
dacă recepționezi.“ 

- Nu e mort, spuse Cipcirip bucuros. 

— ... Nu, răspunse Johanna făcându-și rapid calcule în minte. 

Observă că butonul de transmisie era închis. 

— Dar e pe moarte, corect? 


Capetele se plecară, un val de descurajare se împânzi peste 
întreaga adunare. 

- Poate. Noi tipam mai tare mai tare, dar nu aude. 

Trioul stătu pe gânduri o clipă, probabil ascultând gândurile și 
sfaturile celor din spatele lui, apoi adăugă: 

— Voce suna mort. 

Mda, nu era de mirare că transmisia suna ciudat. Probabil o buclă 
sonoră. Stiletele puteau repeta sunetele cu o mare fidelitate, însă la 
un moment dat se plictiseau. 

— Aducem voce la tine, da? Tu repari? 

Desigur. Reparatul consta în simpla apăsare a butonului de 
transmisie. Pe urmă prietenii ei vor putea sta de vorbă în voie cu 
Prodotus, să-l anunţe nevinovat că Johanna va ajunge în Domeniu 
peste câteva zece-zile. 

Își plimbă privirea în jur, la Cipcirip și ceilalți. Trebuia să-i mintă. 
În apropierea Domeniului, aparatul le-ar putea fi de folos, însă 
pentru moment, trebuia să dezactiveze butonul de transmisie, atât 
de ușor de activat. Ei, asta va fi chiar o problemă. Văzuse cum se 
jucau Tropicalii cu obiectele care le păreau interesante. Ar arunca 
stația de la unul la altul, poate chiar ar și distruge-o, însă și-ar băga 
boturile pe unde nici prin minte nu îţi trecea. Privind gloata 
jucându-se cu obiecte pe care nu le înțelegea, solitarii aceștia îi 
aminteau Johannei puțin de Wenda Larsndot. Joaca naivă a fetitei era 
o sursă constantă de surprize. Odată intrase într-un dulap 
dezactivând un lacăt pentru a se juca în interiorul războiului de țesut 
automat al părinților ei și scăpase ca prin minune. Tropicalii, în joaca 
lor, fie vor defecta aparatul, fie îl vor activa. 

Johanna întoarse cutia pe toate părțile, prefăcându-se a o 
inspecta. În cele din urmă, spuse: 

- E aproape mort, dar îl pot repara. 

Un val de bucurie se răspândi pe punte. 

— Însă îmi va lua probabil zile întregi. 

Trioul Cipicirip lăsă capetele în jos descumpănit și vestea 
produse mare tristețe. Dar Corul avea acum încredere în ea mai mult 
decât oricând și mulțimea începu să se disperseze în următoarele 
minute. Johanna luă câteva mantii și încropi un cuib pentru obiectul 


sacru pe care îl va repara. Apoi înveli propriile mantii în jurul ei și al 
cuibului. 

Doar Cipcirip și trioul lui rămaseră în preajmă. O privi șovăitor. 

— Îl voi păzi ca pe ochii din cap, promise Johanna. 

Rămaseră locului încă o clipă, întrebându-se probabil dacă ar 
trebui să se împrăștie sau să stea peste noapte lângă ea. Apoi 
clătinară din cap și se îndepărtară. Huh. 

- Mergem, spuse Cipicirip și tovarășii lui. Ascultăm alt radio. 

— Poftim? 

— În cutii. Radio. Patru câte patru câte patru. 


Capitolul 24 


Bili Yngva era jucătorul numărul doi în Grupul de Studiu al 
Dezastrelor al lui Nevil Storherte. În sinea lui, Bili se considera de 
fapt creierul operațiunii, iar Nevil cel care dădea cu gura. De aceea, 
Bili era mereu uimit văzând că el era mereu pus să facă treburile cel 
mai puțin plăcute. De exemplu, cineva trebuia să se ocupe de 
întreținerea lui Excentric II. La urma urmei, nava stelară era centrul 
puterii acestei lumi și cel mai performant sistem tehnologic pe o rază 
de ani-lumină. Dacă pierdeau controlul asupra navei, în câteva zile 
pica și Grupul de Studiu al Dezastrelor. Trădătorii, habarniștii, 
iubitorii de câini puteau prelua puterea. Sau mai rău, stăpâna 
armatelor ar ucide toți oamenii, iubitori de animale sau nu. 
Cioplitoarea-în-lemn era o amenințare mortală, chiar și atunci când 
se afla la mila navei. 

Dar pentru întreținerea lui E-I era nevoie de dreptul de admin. 
Pe bună dreptate, Nevil nu se încredea în nimeni decât în el însuși și 
în Bili Yngva cu această autoritate. Așadar cine își petrecea aici toate 
nopțile, pe post de „stăpân al lumii“? Bili Ygnva, se înţelege. 

Bili comuta de la o cameră la alta, trăgând cu ochiul prin toate 
locurile pe care Cioplitoarea-în-lemn și Pedantus le considerau drept 
teritoriile lor private. Ar fi fost chiar distractiv dacă nu ar fi fost 
foarte plictisitor. Fără îndoială, Excentric II în Zona Lentă era cea mai 
nătângă bucată de tehnologie cu care Bili avusese vreodată de-a face. 


În Exteriorul Superior existau și plug-in-uri ribozomice mai 
inteligente decât nava asta. Acest Centru al Universului local îi 
amintea mereu lui Bili cât de jos căzuseră în adâncimile iadului. Mai 
că îi înțelegea pe iubitorii de câini de ce se dăduseră cu localnicii. 
Indiferent ce voiai să faci cu E-II, trebuia să o faci manual. Nava nu 
putea gândi tactic, cu atât mai puţin să planifice strategic. Toate 
acestea cădeau pe capul lui Nevil, dar — în cea mai mare parte — pe 
capul lui Bili. Nava stelară era efectiv prea proastă pentru a fi 
utilizată de un geniu adevărat ca Gannon Jorkenrud. lar dacă lăsai 
nava să se descurce cu datele pe care le culegea, se întâmplau tot 
soiul de porcării. 

Aici Bili simţea cu adevărat lipsa Ravnei Bergsndot. Pe Puteri, cât 
de înapoiată era sjandrana aceea cap-pătrat! Da, arăta ca un om, însă 
dacă apucai să stai de vorbă cu ea câteva minute, îți dădeai seama că 
încerci să te înţelegi cu o maimuţă. Pe de altă parte, gândirea ei 
limitată o făcuse partenerul ideal pentru Excentric II. Bili își amintea 
miile de ore pe care ea le petrecuse aici, analizând toate detaliile 
plictisitoare care făcuseră adaptarea aici posibilă. La naiba, era ceea 
ce încerca și el acum să adapteze la propriul plan. În afară de un 
nebun precum puștiul acela Ristling, nu mai era nimeni printre 
Copii capabil de munca pe care o făcuse ea la început. Mare păcat că 
devenise a dracului de periculoasă. 

Bili scoase notițele pe care le întocmise pentru planul său Marea 
Speranţă: stăteau acolo pur și simplu, trăgând cele mai simple 
concluzii din ultimele înregistrări ale camerelor de supravegheat. 
Atât Johanna Olsndot, cât și Pelerinul erau categoric scoși din circuit. 
Acest fapt îi slăbise autoritatea Cioplitoarei-în-lemn la fel de mult ca 
și dispariția femeii Bergsndot, dar mai erau încă multe lucruri de 
rezolvat. Gannon trebuia salvat din misiune. Din păcate, Ochiul 
Ceresc 2 se dovedea un coșmar de pilotat, nici nu e de mirare, fiind 
un aparat din era pretehnologică. Din cauza lui, Excentric II pierduse 
urma expediției lui Gannon. Dar Bili mutase orbiterul cu câteva 
grade mai spre est, încercând să obțină o imagine mai bună a zonei 
de cercetare. Dar, până acum, nu apăruse nimic. 

Contactele lui Nevil printre dușmanii Cioplitoarei-în-lemn 
pretindeau că Ravna Bergsndot este moartă, sau va fi în curând. Fie, 


dacă altfel nu se putuse. Dar chiar și cu ea dispărută, CioplitoareaAîn- 
lemn reușise să coopteze mai mulți Copii! Dacă se cereau alte alegeri 
și dacă Nevil nu reușea să-i înduplece cu vorba bună să meargă pe 
mâna lui... atunci, Nevil spusese (în mare taină, doar lui Bili) că va fi 
nevoit să utilizeze nava stelară împotriva propriilor tovarăși și colegi. 
Din calculele lui Nevil nu vor fi decât câțiva morţi, o tiranie 
temporară. Oricum, spusese el, tirania era forma naturală de 
organizare a puterii Aici Jos. 

Cu toate acestea, Nevil devenea mult prea însetat de sânge. Ar 
trebui să protejăm umanitatea. Avem nevoie de toată lumea dacă vrem să 
accedem înapoi în Transcendent. Bili lucra la un plan alternativ pentru a 
contracara un eventual atac al Cioplitoarei-în-lemn, ceva care nu ar 
mai ucide și alți Copii, oricare ar fi fost loialităţile lor, și ar lăsa 
Grupul de Studiu al Dezastrelor într-o poziţie în care să aibă spațiu 
liber de manevră. Doar că mai avea de lucru la plan pentru a-l 
convinge pe Nevil. Bili își forță mintea să îndure corvoada 
nesfârșitelor detalii de care aveai nevoie pentru a lucra cu Excentric 
II. Cum oare supraviețuise umanitatea în evul întunecat al 
programării în Zona Lentă...? 

Când se uită din nou la ceas, era aproape dimineață. Mda, iar își 
petrecuse toată noaptea aici. Trebuie să fi stat încă o oră sau două în 
fața programelor când E-II începu să o ia razna. Asta nu era ceva 
nou, desigur. De fiecare dată când îi cereai lui E-II ceva nou, oricât de 
simplu, cereai automat și o nouă tâmpenie din partea lui. La început, 
această nouă ciudățenie arăta ca un bug: trei milioane de linii de cod 
intermediar tocmai colapsaseră în niște mâzgălituri din care Bili nu 
înțelegea nimic. Niște așa-zise „ferestre cu rezultate“ începură să 
deruleze fraze într-o samnorskă simplă. La început, crezu că este 
unul din acele rapoarte inutile de operaţiuni pe care sistemul le 
întocmea când pretindea că Bili făcuse o eroare de programare. 

O lumină verde pâlpâi într-un colț al display-ului. Era un 
avertisment de la un program de monitorizare a resurselor. Îl setase 
pentru a depista dacă vreun spion, cum era femeia Bergsndot, 
încerca în secret să se conecteze. Acum, când și ea, și Ristling 
dispăruseră, trebuie să fie altcineva! Ovin Verring? Ovin era o 
pacoste în dos din ce în ce mai mare, dar nu era genul care să 


comploteze. la stai. Utilizarea era, ha, peste sută la sută. Pentru 
moment, Bili nu fu capabil să înțeleagă procentele... iar E-II nu se 
deranjă să-l lumineze. Acum utilizarea era la de o sută de ori zece 
mii la sută! Poate E-II găsise o nouă metodă să se defecteze. În 
următoarele cinci secunde, utilizarea crescu la șapte milioane la sută. 
Apoi observă că utilizatorul listat nu era altul decât... Bili Yngva. 

Cineva face glume proaste cu mine. Doar că nu erau niște glume 
obișnuite. Încercă disperat să găsească o soluție. Ar putea să dea 
shutdown la întregul sistem? Acea alarmă verde — nu o mai văzuse 
înainte. Întrebă nava și primi în sfârșit un răspuns relevant: 

Monitorul de resurse observă că nava s-a autoupgradat la 
componente procedurale standard. Nava consideră acum programul 
de planificare de nivel 0 — adică de doar zece milioane de ori mai 
mare decât capacitatea procesoarelor de urgenţă din Zona Lentă. 
Pentru o performanţă rezonabilă, ar trebui să accesaţi funcții 
suplimentare non-deterministice. 

- Doamne, Dumnezeule mare! spuse el încet. 

Acest mesaj nu putea însemna decât un singur lucru. Marele 
întuneric se retrăsese; Planeta Stiletelor nu mai aparținea Zonei 
Lente. Pereţii în jurul lui sclipeau, funcții trezindu-se la viață. Unele 
din ele trebuie să fie vechi de zece ani, suspendate în momentul în 
care Pham Nuwen își provocase moartea. Cea mai mare parte a lor 
clipiră ca procese terminate, nava recunoscându-le ca nemaifiind de 
actualitate. Câteva procese crescură sub privirea lui Bili. Programul 
lui de planificare, construit cu migală, fusese rescris, amestecat cu 
arhiva tehnologică a lui E-II, care acum rula de parcă ar fi avut 
propria conștiință. 

Bili urmări procesul vreme de câteva secunde, prea șocat pentru 
a mai face vreun gest. Ecranele erau în mare parte ininteligibile, însă 
recunoscu algoritmii logici impliciți. Acestea erau procese din 
Exteriorul Median, probabil cele mai bune de care era capabil E-II. 
Bili simţi cum îi dau lacrimile și nu-i veni a crede că ceva atât de 
simplu îi poate crea o asemenea stare euforică. Acum pot și eu să 
lucrez. Gesticulă pe o interfaţă, dar nu se întâmplă nimic. Rahat. Poate 
capacitățile lui E-II fuseseră distruse în timpul naufragiului. Sau 
poate nava nu fusese nicicând foarte capabilă. Se aplecă în faţă, 


urmărind șabloanele. Nu mai conta. Se vedea că șablonul de bază era 
din Exterior. Grafica realistă era posibilă, chiar dacă necesita ca bază 
de plecare materia naturală. Își plimbă privirea de la un proces la 
altul, testându-le cu diverse întrebări, gândindu-se la posibile 
răspunsuri și concluzii. Aproape toate ideile i se învârteau în minte, 
dar după zece ani fără tehnologie se obișnuise să gândească de unul 
singur. 

Apoi dădu peste cea mai importantă revelaţie dintre toate. Cadou 
din partea Ravnei Bergsndot, după toate aparențele: un set de 
ferestre simple care îi indicau punctul în care ar fi trebuit să caute în 
tot acest timp. Nenorocita știuse că se va întâmpla ceva! Setase E-II să 
ruleze un zonograf, pentru a monitoriza legile fizice relevante. Însă 
comanda depășise cu mult pragul de detecție al programului. Era 
atât de mare, încât E-II își restartase programele standard. 

Bili împinse celelalte proiecte într-o parte și ceru zonografului 
mai multe detalii și explicaţii. Bergsndot folosise o metaforă seismică 
pentru deplasările granițelor zonelor. Pe buzele lui Bili înflori un 
zâmbet. Era destul de logic, în funcție de distribuţia probabilității din 
model. În acest caz, poate ar fi fost mai potrivită metafora trezitului 
din somn. Deplasarea începuse în urmă cu o sută de secunde, dar se 
petrecuse atât de repede, încât E-II își revenise la modul standard în 
mai puţin de zece secunde de la modificare. Îmbunătăţirea se 
stabilizase pe parcursul următoarelor șaizeci de secunde, dar acum 
legile fizice erau de Exterior Median. O navă stelară normală — chiar 
și Excentric II dacă nu i-ar fi scos măruntaiele — putea zbura cu zeci 
de ani-lumină pe oră. Pentru această regiune a spațiului, era chiar 
mai bine decât înainte de Pham Nuwen. lar aceasta însemna... 

Că scăparea nu se afla undeva peste secole în viitor, promisiunea 
îndepărtată pe care mintea rătăcită a Ravnei Bergsndot o considera 
drept ameninţare. Întotdeauna ea afirmase că flota salvării se află 
undeva la treizeci de ani-lumină. Acum pe Planeta Stiletelor legile 
fizice încă se îmbunătățeau. Cum era să fie mai sus cu treizeci de ani- 
lumină? 

Bili suci programul zonograf pe toate părțile, încercând să afle 
starea spațiului interstelar apropiat. E-II îl putea ajuta, acum era 
destul de inteligent. Of. Explicaţiile pluteau peste tot unde pusese el 


câte o întrebare. Singurele zone accesibile de cercetare erau la bordul 
navei. Dacă nava ar fi avut câteva staţii la o oarecare distanţă — chiar 
și la un an-lumină - ar fi putut face o extrapolare rezonabilă. 

Cu toate acestea... ferestrele arătau o flotă cu zeci de nave stelare, 
translatând sub ultrapropulsie. Salvatorii se aflau undeva deasupra, 
la treizeci de ani-lumină, iar estimările violete indicau o pseudo- 
velocitate de cincizeci de ani-lumină pe oră. Scăparea nu se afla la 
depărtare de secole, nici măcar de ani. l-ar putea ajunge într-o oră. 

Monitoarele navei semnalau că îmbunătățirile Zonei ajunseseră la 
un nivel constant. Nu mai conta! Începând de astăzi, exilul va fi doar 
o amintire neplăcută. Cu ultrapopulsie funcțională, salvatorii îi vor 
putea lua mai sus și mai sus, ajungând în cele din urmă în 
Transcendent. Acolo, șoarecii de laborator precum Gannon sau Jefri 
(cel puțin dacă lumea aceasta nu distrusese complet potenţialul lui 
Jefri) puteau reconstrui Laboratorul Superior, să ducă la bun sfârșit 
ceea ce părinţii lor și întregul Domeniu Straumli visaseră să 
îndeplinească. 

În mai puţin de o oră ar putea spune adio acestei văgăuni care le 
mânca sufletul. 

Ha? În display-ul violet, velocitatea flotei scăzuse la treizeci de 
ani-lumină pe oră. Mda, însă nu era decât o estimare. Zonograful 
navei încă arăta... privirea lui Bili fugi de-a lungul ecranelor; 
fuzionarea datelor încă era aproape imposibilă Aici Jos. Zonograful 
navei arăta condițiile locale în continuă degradare. Velocitatea maxim 
posibilă a ultrapropulsiei aici acum era de cincisprezece ani-lumină 
pe oră. Doisprezece. 

Dar ce contează? Salvatorii erau la o depărtare de o oră sau de o zi. 
Sau de zece-zile. Însă un fior rece de groază îl traversă pe Bili. Poate 
Deplasarea Zonelor lui Pham Nuwen nu era o trezire din somn cum 
crezuse el. Poate Ravna folosise metafora corectă. 

Condiţiile continuau să se înrăutățească. Estimarea locală: cinci 
ani-lumină pe... an. Nu, nu, nu! Flota violetă se găsea la doar 
douăzeci de ani-lumină, o aruncătură de băț dacă te aflai în 
Exteriorul Superior. 

Doi ani-lumină pe an. Semnalele de alarmă clipeau peste tot. E-H 
nu putea menţine procesele standard în mediul înconjurător 


adormit. Bili îi ceru să încerce. 

Mai târziu, Bili avea să-și dea seama că nu este înţelept să ceri 
ceva unei mașini din Exterior când este aproape de limitele 
operaţionale; s-ar putea să câștigi. Zonograful indică un an-lumină 
pe an... și de jur împrejurul lui toate display-urile se reformatară sau 
pur și simplu cedară. Lumina din navă se aprinse mai puternic și Bili 
știu că Excentic II împreună cu el și cu întreaga lume a Stiletelor 
căzuseră din nou în întunericul iadului. 

Stătu un moment printre ruinele informatice, prea șocat pentru a 
face vreo mișcare. Pentru doar... 193 de secunde, conform unui ceas 
care supraviețuise... salvarea fusese la îndemână. lar acum se 
retrăsese iar. Lui Bili îi venea să urle. Se stăpâni și încercă să estimeze 
pagubele produse. Pe tot parcursul acestor trei minute, Excentric II 
executase mai multe procese decât în toți ultimii zece ani la un loc. 
Găsi rezultatele planului său, acum îmbunătățit cu detalii tehnice și 
opțiuni politice pentru Nevil. Găsi și o înregistrare a mutației care 
tocmai se petrecuse. Poate ar putea afla de aici cum va evolua 
situația mai departe. Găsi și... pierderi de date! Nava rulase cu 
procesoarele standard până în clipa în care Zona Lentă se prăbușise 
peste ei. Tranzitia la automatele de backup se realizase cu succes, dar 
translația datelor în format de Zonă Lentă fusese întreruptă. Cum 
datele nu se reîncărcau în mod inteligent, amintirile fizice se 
degradau cu fiecare secundă. Datele rămase, chiar și cele pasive, 
aveau nevoie de backup manual imediat. 

Bili se aplecă în față, apăsând pe comenzi. Nu te panica! Avea 
experienţă în rezolvarea problemelor în acest mediu. Nu sări nicio 
etapă, nu face nicio greșeală. Nu intra în panică. Dacă Nevil cu Ovin 
sau Merto ar fi fost online, lucrând cu toții umăr la umăr, poate ar fi 
reușit să salveze totul. Mda, cum era vorba câinilor? „Dacă dorinţele 
ar fi găini-broaște, niciodată n-am răbda de foame“? Câinii știau care 
sunt limitele lumii lor, chiar dacă nu le recunoșteau drept limite. 

Bili reuși să capteze aproape toate datele din programul de 
planificare. Din ce prinsese, părea să fie un program valabil, cu date 
care l-ar putea convinge pe Nevil că Marea Speranţă era un plan 
realizabil. Din păcate, nu știa câte detalii supraviețuiseră 
reformatării. La un moment dat simţi un miros de ars venind 


dinspre display-urile zonografului, semnalul clasic al pierderii de 
date. La naiba, nu pot să fiu peste tot în același timp! Frunzări printre 
notele Ravnei Bergsndot. Programul în sine era o secvenţă simplă, 
ceva inteligibil chiar și pentru cei mai primitivi oameni. Genul ăsta 
de program nu avea nicio șansă să se piardă. Dar analiza violet și 
înregistrarea semnalelor brute, acestea erau pierdute. 

Rulă un program de remediere a zonografului și îl restartă. Între 
timp, încheie backup-ul planului său Marea Speranță. Poate Puterile 
îi vor ajuta să înțeleagă ceva din părțile bune. La sfârșit, făcu ceea ce 
Nevil îi va reproşa că nu făcuse de la bun început: 

— Navă, dă-mi o legătură sigură cu Nevil. 

Bili revenise deja în modul de gândire primitiv. Își amintise chiar 
să ceară specific legătură sigură. Printre altele, aceasta însemna că 
linia de comunicații va merge direct în head-up displayul lui Nevil sau 
pe linia directă de contact vizual stabilită de E-II cu locuinţa din oraș 
a lui Nevil. 

Din păcate, nu aveau decât o singură tiară head-up display, iar 
Nevil era la fel de precaut în folosirea ei cum fusese și Ravna 
Bergsndot. Trecură aproape zece secunde, apoi o voce feminină 
răspunse. 

— Da? 

- Ă-ă... bună Tami. Pot vorbi cu Nevil, te rog? 

Pe Puteri, oamenii chiar comunică așa?! 

- Bună, Bili. Nevil este plecat la Noul Castel... se pregătește 
pentru protestul față de conspirația pusă la cale de Cioplitoarea-în- 
lemn. Ce vrei să-i transmit când se întoarce? 

Părea cam îmbufnată. Tami nu era Johanna Olsndot, dar putea fi 
periculoasă în alte feluri. Bili nu înțelegea prea bine ce văzuse Nevil 
la ea. 

- Nimic, e OK, vorbim noi când ne vedem. Mulţumesc. 


Bili mai urmări ecranul zonografului o clipă. Nimic interesant. 
Cel mai probabil, se aflau din nou undeva la o distanţă de ani- 
lumină în Zona Lentă. Dar situația s-ar putea schimba în secunde... sau 
în ani. lar Nevil trebuia anunţat imediat. Cu toate acestea, Bili stătu 


câteva minute să verifice că nimic nu rulează, nimic din ce i-ar putea 
prăji datele, în caz că ar avea loc o nouă trezire /ciocnire. 

leși în grabă pe puntea de comandă și de acolo coborî în sala de 
consiliu. Printr-o minune, locul era gol. Cumva, Nevil convinsese pe 
toată lumea, chiar și pe iubitorii înrăiți de câini, să participe la marele 
protest. Poate prindea și poporul mesajul în sfârșit: cu Johanna și 
Ravna dispărute, singura speranţă de salvare stătea în Nevil și 
Grupul de Studiu al Dezastrelor. 

Ieși pe uși, dând piept cu frigul. Din fericire, nu bătea vântul și 
nu îi îngheță nimic. Se trase înapoi în căldura relativă a holului de la 
intrare și își încheie jacheta. Chiar în timp ce stătea acolo, primele 
raze ale soarelui de dimineaţă luminară dealul de deasupra lui, 
dezvăluind casele de-a lungul Străzii Reginei tocmai până departe la 
acoperișurile orașului Noului Castel. Mai departe strălucea domul 
auriu al castelului — Domul Landerului. 

O altă dimineaţă perfect normală la capătul de niciunde al 
nicăieriului, grație lui Pham Nuwen și a fungusului care venise cu 
landerul. Bili știa poveștile despre ziua în care Pham ridicase Zona 
Lentă, cum soarele se întunecase și haitele dansaseră ca nebunele. 
Ridicarea din dimineaţa aceasta... Bili nu avea nicio dovadă a ceea ce 
se petrecuse. Cel mai probabil, fusese singura ființă în această lume 
care observase ceva. Nu fusese cine știe ce mare schimbare în 
univers. Doar o mică alunecare spre echilibrul natural. 

În timp ce Bili începu lungul drum spre Noul Castel, îi mai 
dispăru din frustrare. Salvarea îi fusese smulsă dintre degete în 
ultimul moment, dar fusese un mesaj. Salvarea era pe drum și putea 
ajunge oricând, mai târziu sau poate mai devreme. 


Capitolul 25 


- Ne putem furișa pe lângă ei. 

Ușor de zis, dar mai greu de făcut. Furișatul începu cu un mers 
târâș câțiva kilometri spre sinistrul „X“ de pe harta lui Chitiratifor. 
Traversară râul printr-un vad repezit, dar puțin adânc, sub bătaia 
neîndurătoare a ploiii. Odată urcați cu bine pe malul celălalt, Ravna 
ajunse la concluzia că o vreme mai bună nici nu se putea. Furtuna îi 
ferea de eventualele iscoade ale inamicului. Norii grei îi adăposteau 
de ochiul atotvăzător al orbiterului lui Nevil. Iar ploaia culcase la 
pământ oștirile de țânțari care le făcuseră viața amară în căldura 
însorită de ieri. 

Poteca pe care o găsise Amdi pe hărți ar trebui să-i treacă în cele 
din urmă peste trecătorile din munți într-o altă vale. „Principatele 
neîmblânzite“ era unul din rifturile cel mai puţin active geologic, 
însă numele era mărturia încăpăţânării zonei de a se lăsa explorată și 
exploatată. Ultima explozie vulcanică pe întreaga lungime a văii se 
produsese cu aproximativ o mie de ani mai devreme. Apoi regiunea 
se populase cu diverși emigranți, riscând declanșarea unor catastrofe 
minore locale. În urmă cu două sute de ani, o asemenea erupție în 
regiunea nordică a grabenului sufocase până la ultimul membru al 
coloniei Cioplitoarei-în-lemn în vale. Regina își amintea ce se 
petrecuse atunci și niciodată nu mai pusese piciorul în această vale. 


În timp ce urcau spre ieșirea văii, vântul începu să bată cu putere 
și un fulger lovi în stâncile de deasupra capetelor lor. Nu ar fi trebuit 
să-i afecteze, doar că poteca era îngustă și fulgerele îi îngrozeau pe 
Kherporci. 

După vreo jumătate de oră de fulgere neîntrerupte, Ravna băgă 
de seamă că furtuna interacționa cumva cu lampioanele ascunse în 
careta de la mijloc. Prin crăpăturile lemnului lăzii se vedeau pâlpâiri 
de lumină. Din fericire, acest fapt nu părea să-i sperie pe Kherporci 
mai mult decât erau deja, însă îi crea o stare de nervozitate Ravnei... 
și lui Amdi, care mâna furgonul din spatele ei. 

- Sunt toate lămpile, spuse el. Ă-ă-ă... Luminează în sincron! Vezi 
curcubeiele de lângă furgonul tău? 

Ravna riscă să-și mute privirea de la pereţii de stâncă netedă din 
fața kherporcilor ei. Pe Puteri, Amdi avea dreptate! Fiecare lampă 
avea ceasuri funcționale și se puteau coordona între ele, însă ea 
niciodată nu putuse obţine astfel de efecte fără o setare minuțioasă 
prealabilă. Își îndreptă atenţia înapoi la potecă. 

— Nu le lua în seamă, Amdi! Ochii la drum! 

Era un sfat mai util pentru ea decât pentru el, având în vedere 
câți ochi avea Amdi la dispoziție. 

Fulgerele continuară încă un ceas, dar răspunsul ciudat al 
lămpilor nu dură decât un minut sau două. În cele din urmă 
vânturile se liniștiră și fulgerele se retraseră. Ploaia continuă, uneori 
în torente înghețate atât de dense, încât abia mai vedea dincolo de 
urechile kherporcilor. Apoi avea un răgaz de câteva minute în care 
putea vedea o parte din vale, unde furtuna semăna cu o pâclă 
șerpuitoare. Se aflau acum undeva deasupra pădurii care creștea pe 
patul văii. Adio tufișuri concasoare, adio copaci arcași cu tulpini 
stindarde impunătoare. Aici sus, pomii erau greoi și încovoiați, 
străjuind nămeți de zăpadă ce se topeau încet sub bătaia ploii. 

Membrul lui Amdi de lângă ea se ghemuise trist și nu mai scotea 
o vorbă. Ploaia camufla sunetele mentale. Ravna spera restul din 
spate să se descurce fără el pentru a mâna furgonul. În unele locuri, 
poteca era străjuită într-o parte de un perete de stâncă și în cealaltă 
de nori de ceață. Când ploaia se linişti, văzu mai bine ce s-ar putea 
întâmpla dacă kherporcii ei ar aluneca într-o parte. 


Sabie se ţinea aproape unul de celălalt, mergând în fruntea 
caravanei, înaintea căruței lui Jefri. Noaptea trecută, după găsirea 
hărților, nu se mai înțeleseseră cu el. Când Amdi îi explică despre 
cum o vor lua spre est și îl întrebă care ar fi riscul de a fi descoperiti, 
haita rămase impasibilă, întorcându-și capetele în toate direcțiile, de 
parcă nu i-ar fi păsat încotro merg. Astăzi însă, cvartetul era de mare 
ajutor. Când poteca se bifurca sau dispărea, Sabie o lua înainte, în 
sus și în jos, șchiopătând cu piciorul rănit. Apoi se întorcea și îi 
conducea mai departe. De câteva ori fuseseră nevoiți să descalece ca 
să dea pietrele la o parte din drum, dar înaintau mereu, spre est și 
spre înălțimi. 

În acest moment, Sabie se îndreptă spre ultima căruță. Membrul 
lui Amdi de lângă ea se întoarse urmărindu-l. 

— Cred că merge să verifice kherporcul de rezervă, spuse el. 

Animalul venea în urma celui de-al treia furgon, legat cu o funie 
scurtă. 

Ravna se uită în jos când haita trecu pe lângă ea. Ca de obicei, 
șchiopul afecta postura întregii haite, însă... ea se obișnuise deja cu 
Sabie. Doi dintre membri aveau două flăcări de blană albă pe capete, 
atât de perfect asimetrice încât trebuie să fi fost frați. Unul dintre ei 
era cel al cărui picior îl rupsese ea. Șchiopătatul îl făcea 
inconfundabil, dar acum, conturul flăcării albe era murdar de 
parcă... încercase să și-o vopsească. 

Ha? Încă un mister, nu avem destule? 

Gândul îi trecu prin minte, dar apoi Kherporcul ei alunecă de pe 
potecă și Ravna își îndreptă întreaga atenţie acolo unde trebuia să fie, 
adică la prezentul concret din care aveau nevoie să iasă nevătămați. 


Ploaia continuă întreaga după-amiază până la apus, însă acum 
trecuseră de partea cea mai grea a urcușului. Micuta caravană își 
croia drum hodorogit pe la marginea poienilor alpine. Dacă nu ar fi 
fost înnorat, camerele orbiterului i-ar fi depistat. Jefri îi mai amăgi pe 
Kherporci câţiva kilometri, oprindu-se în final într-un loc unde Amdi 
gândea că stâncile aveau să-i ferească de ochiul ager al orbiterului 
chiar și pe vreme frumoasă. 

— Asta dacă Nevil nu îl mută din nou, spuse Ravna. 


— Da, răspunse octetul privind neliniștit cerul. Trebuie să mă 
gândesc. Astăzi nu m-am putut concentra. 

Sabie se cățără împrejur, căutând probabil eventuale pericole de 
căderi de pietre. Când se întoarse, făcu o roată înainte, indicând 
locul unde să pună căruțele. 

Până acum, cu toţii în afară de Ravna aveau experienţă vastă pe 
post de grăjdar. În ciuda ploii, scoaseră mâncarea, hrăniră și 
adăpostiră kherporcii. Sabie aprinse focul și se așezară cu toții să 
mănânce. 

— Chiar și gătită, mâncarea asta e rea în draci, spuse Jefri. 

— Carnea sărată e mai rea, zise Amdi. 

- Ah, răspunse Ravna. În acest caz, am o veste bună pentru voi: 
mâncarea e pe terminate. 

Sabie nu lua parte la conversație, dar mesteca și el fără niciun 
chef. Poate fiind doar în patru din care unul șchiop, nu putea vâna, 
cum o făceau toate Stiletele. Ravna băgă de seamă că haita tot 
cântărea din priviri un kherporc, cel aproape olog pe care îl țineau 
legat în spatele căruței lui Amdi. Sabie și Jefri îi scoseseră mai 
devreme o piatră prinsă sub una din copitele din față. Creatura poate 
va fi bună de treabă mâine, dar era destul de inteligentă cât să 
realizeze că înțelegerea implicită cu stăpânii ei carnivori se afla în 
primejdie. Privi neliniștit spre Sabie. 

— Cred că suntem pe undeva pe la jumătatea trecătorii, spuse 
Amdi. 

Ravna își aminti trecătoarea pe care o văzuseră pe hărți și valea 
care îi aștepta după acest urcuș. Văzuse și câteva așezări răzlețe. 

- Vom găsi un loc unde să cerem adăpost și hrană. 

— Stiletele pe care le vom întâlni, răspunse Amdi, mai mult ca 
sigur nu au văzut oameni în viaţa lor. 

Ravna își mută privirea de la Amdi la Jef. 

— Crezi că ne-ar putea ataca din senin, precum au făcut-o 
armatele lui Oțel cu părinţii tăi? 

Jefri privi gânditor în jur, apoi clătină din cap. 

— Oțel era un bătrân Jupuitor nebun, obișnuit să atace doar pe la 
spate. 


- Nu va fi ca atunci cu Otel, spuse Amdi. Dar există o mulțime de 
posibilități neplăcute. Sunt sigur că locuitorii Principatelor au auzit 
de oameni, însă... 

— Înţeleg, spuse Ravna. Atunci poate Jefri și cu mine vom sta 
ascunși la început. Tu și Sabie vă dați drept călători singuratici. Dacă 
vom fi nevoiți, dăm la schimb lămpile, poate și alte lucruri, pentru 
mâncare și adăpost. Asta nu va fi o problemă. Întrebarea este: pe 
urmă ce facem? Trebuie să ajungem acasă cât mai repede și fără să 
fim văzuți... până vom vrea să fim văzuți. 

Jefri se chirci, înfigându-și degetele în claia de păr des și încâlcit. 
Deodată se îndreptă de spate. 

- Până acum am fi fost salvați dacă Jo și Pelerinul ar fi fost întregi 
și nevătămați. Nevil nu s-a oprit cu răzbunarea doar la Ravna. E 
foarte posibil ca noi să-i salvăm și pe ceilalți. 

- O pot face eu, Jefri, răspunse Ravna. Du-mă la Excentric II. 

Jefri se uită la ea într-un fel straniu. 

- Poți prelua controlul atât de ușor? Și cu toate astea l-ai lăsat pe 
Nevil să te dea la o parte? 

Ravna își simţi obrajii arzând. 

— Crezi că eram atât de naivă încât să-l las pe Nevil să preia în 
întregime comanda navei? 

Jef își feri privirea. Ravna nu știa dacă o ura ori o dispreţuia. 
Când vorbi din nou, vocea lui era blândă. 

- Cu Nevil, avem trei dușmani pe urmele noastre. Din câte îi 
cunoaștem, fiecare din ei este capabil să îl trădeze pe celălalt, dacă au 
ceva de câștigat. Însă noi nu știm exact ce vor. Poate Magnatul ne 
vrea pentru un fel de parc zoologic. Sluga lui Prodotus nu voia decât 
să ne omoare pe furiș — mai precis, să te omoare — în timp ce 
chipurile ne ducea la Magnat. Nevil cred că vrea doar să scape de 
tine, ca să poată face el ce vrea cu Excentric II. 

Se uită din nou la ea. 

— În orice caz, toate trei taberele au aflat între timp că ai scăpat 
din ghearele lor. Dacă am încerca să trimitem un semnal de ajutor, 
unul din ei va pune laba pe noi. Nu avem unde să ne ascundem. Cea 
mai bună soluţie este cea pe care o propui tu: să trecem dealurile 
astea, să traversăm Principatele și... să te ducem la Excentric II. 


Amdi scoase un scheunat, nu că ar fi avut ceva de obiectat, doar 
că nu îi convenea deloc situația. 

— În acest caz eu sunt cel care va trebui să vorbesc cu străinii! 

— Ştii că Sabie și-ar putea recăpăta o parte din vorbirea inter-haită, 
Amdi. 

— Poate, răspunse Amdi cu o urmă de speranţă în voce. El a fost 
întotdeauna... 

— Apropo, unde e Sabie? întrebă Ravna. 

Cândva în timpul conversatiei, cvartetul se făcuse nevăzut. 

Jefri scoase un oftat dezamăgit, contrazicându-și prognoza 
optimistă de mai devreme. 

- S-a plictisit, bănuiesc. Nu sunt sigur cât înțelege el despre 
strategie. Să sperăm că va face de strajă și atât. 

Ravna își aminti ce observase la el mai devreme și le povesti 
despre încercarea neîndemânatică de a-și acoperi pata de blană de 
pe cap. 

- Deci ce ascunde? Ce taine mai avem de aflat? 

Amdi începu să râdă încet. 

- Ah, Sabie și ideile lui. E lovit în orgoliu după moartea 
membrului respectiv. Nici nu se mai îngrijește cum trebuie... 

Vocea i se stinse. Întoarse câteva capete spre Jefri, parcă 
întrebându-l dacă să-i spună sau nu. 

- E treaba ta, Amdi, răspunse Jefri în cele din urmă. 

Haita le făcu semn să vină mai aproape, până când Ravna fu 
umăr lângă umăr cu Jefri iar doi membri ai lui Amdi se ghemuiră în 
brațele lor, în mare taină, ca pe vremea când Amdi era mic... și nu 
cântărea câteva zeci de kilograme. 

— Am două secrete, de fapt. Unu: Ravna, te rog să nu te superi 
prea tare, dar am fost ucenicul Jupuitorului de când... de mult. 

Cel din poala Ravnei își învârti capul și o privi cu ochii mari și 
negri. 

- Noi nu am conspirat cu Nevil și nu am trădat pe nimeni, deși 
tu, dar mai ales Cioplitoareaîn-lemn ați putea fi de altă părere. 

- Mda, Ravna să nu fii prea aspră cu el. Fiecare avem păcatele 
noastre. 

Ravna dădu din cap, ascunzându-și un zâmbet. 


- Amdi, eu știu câteva din manevrele Jupuitorului. Ţi-a promis că 
te ajută într-un fel sau altul, să rămâi întreg? 

Amdi emise un scheunat strident și își ridică toate capetele spre 
ea. 

— Cum de știai asta? 

- Nu contează acum. E cam singurul mare secret pe care îl știam 
și la vremea respectivă nici nu l-am crezut adevărat. 

— Dar e adevărat, spuse Amdi și plecă toate capetele. Știu că 
problema mea e că sunt laș; voi, oamenii, ați trăit mereu cu ideea 
mortii. La fel ca voi, eu am fost născut odată tot și mă...îngrozesc că 
voi muri odată tot. 

Ravna îl mângâie pe membrul lui Amdi din poala ei. 

— Nu cred că e lașitate. 

Se întreba cum se gândise Jupuitorul să îl salveze pe Amdi. 

- Urma să-mi spui despre Sabie. 

— A, da! Al doilea secret! 

Ceva din veselia lui obișnuită reveni. 

- Misiunea de a-l ajuta pe Sabie a fost ceva mai reușită. Sunt 
mândru de ce am realizat, deși Cioplitoarea-în-lemn ar putea-o numi 
trădare. Eu știam că Jupuitorul-Iyrathect este în mare parte bun. 

Jefri îl bătu ușor cu palma pe membrul lui Amdi din brațele lui. 

— Te mai învârți mult în jurul cozii? Treci la subiect! 

- Nu-nu! Mă învârt înăuntrul adevărului! 

Se înghesui și mai aproape de ei, aruncând o privire împrejurul 
lor. Ploaia reîncepuse, dar era blândă în liniștea noptii lipsite de vânt. 

- Nu e o figură de stil când spun că Jupuitorul-Iyrathect este în 
mare parte bun. Trei dintre ei sunt învăţătoarea pe care el însuși a 
ucis-o. Ea e la putere, deși haita nu vrea să recunoască nici dacă o 
jupoi. 

— Știu, răspunse Ravna. Jupuitorul chiar glumește despre asta 
uneori, dar de fiecare dată pe tonul acela viclean care vrea să-ți 
spună că e o minciună. 

- Da, doar că nu e o minciună, spuse Amdi cu o vehemenţă 
neobișnuită la el. Cea cu urechi albe în vârf e principala legătură, dar 
toate trei sunt importante. 

— Ştiam și asta, spuse Ravna. 


- Bine, atunci hai să-ți spun ceva ce nu știi, zise Amdi cu o voce 
vicleană. Ştiai că toate trei Iyrathect au avut pui cu Haita? 

— Poftim? 

Chiar și defect cum era, sistemul ei de supraveghere ar fi trebuit 
să bage de seamă! 

— S-a întâmplat când Jupuitorul a dispărut în Nord? 

— Îhî. 

Aceasta se petrecuse în urmă cu cinci ani. Cioplitoarea-în-lemn 
făcuse o adevărată criză, cât pe ce să-i confiște Jupuitorului castelul și 
să înceapă un război cu ce mai rămăsese din mișcarea adepților 
Jupuitorului. 

— Vasăzică Jupuitorul-Tyrathect încerca să adopte din el însuși 
pentru clipa când membrii Iyrathect vor muri? 

— Da, doar că nu a mers. Jupuitorul are tot soiul de explicaţii, dar, 
de fapt și de drept, membrii bătrânului Jupuitor respingeau 
puiand.rii... Deci a fost nevoit să dea unul Banditului, iar eu l-am 
ajutat să-i plaseze pe ceilalți doi. 

Ravna se uită spre ploaia întunecată. Dacă această poveste avea 
vreun sfârșit, putea ghici ce s-a întâmplat cu cei doi puiand.ri. 

— Cine sunt cei doi membri ai lui Sabie, Amdi? 

— Jefri și cu mine am strecurat cei doi puiandri în 
Fragmentariumul veteranilor... unde rămășițele lui Otel erau ținute 
întemnițate. 

- Ah, asta s-a petrecut exact înainte de „sinuciderea“ lui Otel. 

- Da. Cumva, Jupuitorul a convins-o pe Infirmieră să păcălească 
pe toată lumea, inclusiv pe Cioplitoarea-în-lemn. 

— Mda, spuse Jefri, întotdeauna m-am întrebat cu ce o are la 
„mână“ Jupuitorul pe Infirmieră. 

— Nu mă interesează, spuse Amdi. Domnul Otel a fost un 
monstru, dar când abia făcusem ochi, a fost — am crezut că era — 
primul meu prieten. În orice caz, lucrurile s-au petrecut conform 
planului Jupuitorului. Rămășițele domnului Otel erau nebune, dar o 
parte din această nebunie venea și din nevoia de afirmare a lui în 
ochii bătrânului Jupuitor. Voia să devină cineva demn de încredere și 
respect. După ce a trecut de perioada în care încerca să omoare cei 
doi puiandri, s-au potrivit de minune. Unii dintre ei mai arătau ca 


bătrânul Otel, deci s-a gândit să-și vopsească blana pentru a se 
deghiza. 

Viclenia și pofta de sânge a lui Sabie îi salvaseră de la moarte, iar 
când Ravna se zbătuse între viață și moarte zăcând lipsită de 
cunoștință, o îngrijise și o protejase. Să fi fost cu adevărat haita care 
dăduse numele Poienii Masacrului? Această formă de salvare a 
sufletului nu era permisă oamenilor. Cel puțin nu Aici Jos. Tăcură cu 
toții. Se auzeau doar ploaia și focul care se stingea încet sub cărbuni. 
În cele din urmă, Ravna spuse: 

— Care din ei a fost omorât noaptea trecută? Din ce a mai rămas, e 
pe jumătate Oțel sau trei pătrimi? 

- Hmm... răspunse Amdi cu o voce cam prea veselă. Nu-ţi face 
griji. Știi că personalităţile nu se exprimă în procentaje. Trei pătrimi 
din ce a mai rămas e de la Otel, dar el ca întreg e o haită reformată. 


Subiectul discuţiei lor nu se arătă în tabără până târziu, deși 
Amdi spunea că îl aude patrulând în jurul lor. 

— El e de părere că niciunul din noi nu e bun de gardian, spuse 
Amdi. Și pun rămășag că va dormi răspândit pe întregul perimetru. 

Culcară Kherporcii cât mai confortabil într-un colţ ferit sub o 
stâncă. 

Cât despre ei, aveau câteva mantii impermeabile într-una din lăzi 
și hainele pe care Jefri și Amdi le purtaseră până ieri. 

Se schimbară. Amdi și Jefri întinseră pe jos mantiile 
impermeabile. Se ghemuiră unul în celălalt cum făceau în nopțile 
geroase din timpul călătoriei spre sud. 

- Poți să te întinzi lângă noi, Ravna, spuse Amdi făcându-i loc. 

— Așa e, Rav, avem nevoie de căldură. 

Problema nu se pusese cu o noapte înainte când toti trei ațipiseră 
cu rândul, în vârful căruțelor. 

— Bine. 

Se culcă în spatele lui Jefri și îl lăsă pe Amdi să se strângă, 
încercuindu-i. Nu mai dormise cu cei doi de când erau foarte mici. 
Acum... își strecură braţele în jurul lui Jefri. Ceva se schimbase. 


(ECOUL 26 


Platourile montane fură mai ușor de parcurs decât urcușul, chiar 
și acolo unde ploile lăsaseră în urmă bălți pline cu noroi. Kherporcii 
pășteau iarba fragedă a pajiștilor, deși apa se ascundea chiar sub 
învelișul verde, mascând gropi adânci și periculoase. Nu mai ploua, 
însă cerul era acoperit de un strat gros de nori, o vreme ideală pentru 
a străbate neobservat distanţe lungi. Rămășița de Sabie (rămășița de 
Otel?) făcu la fel ca în ziua precedentă, o luă înaintea celor trei 
căruțe, arătându-le drumul. Șchiopătatul îl încetinise, însă nu îi 
afectase deloc agilitatea. 

Hărțile fuseseră așezate la locul lor, dar Amdi le memorase. 

— Versantul estic al acestor munti are panta mult mai lină decât 
cel de vest. Nu e decât o coborâre ceva mai abruptă. 

Ravna își aminti ce văzuse pe hartă, iar sintagma „coborâre mai 
abruptă“ era mult prea blândă: liniile de contur ale hărții se 
adunaseră într-o singură curbă. Amdi nu negă acest amănunt, însă 
pentru moment era preocupat de altceva: 

— În câteva ore, sau cel mult două zile, vom întâlni o localitate, 
sau un han, sau chiar ferme. Ce le vom spune? 

- Depinde de situație, Amdi, răspunse Ravna. 

Bietul de el. Încerca să își gândească o strategie pentru 
improvizaţia care îl aștepta. Desigur, în timp ce își făcea griji pentru 
discurs, nu se gândea la coborâșul care îi aștepta sau la faptul că 


rămăseseră fără mâncare (așa bună sau rea cum fusese) și la cei trei 
dușmani de moarte care abia așteptau să îi vâneze. Ah, se porni și 
vântul acum, înfiorând iarba pășunilor. Poate nu era un vânt arctic, 
însă îi șfichiuia nemilos hainele îmbibate cu apă, pătrunzându-i până 
în măduva oaselor. Și erau cu totii obosiţi și murdari și înghețați de 
frig și... Trebuia să se gândească la altceva: Sabie se mutase în 
spatele caravanei și trăgea cu ochiul în spatele bolovanilor uriași 
împrăștiați pe pajiște. Starea lui de alertă îi făcea să se simtă mai în 
siguranţă, deși cu fiecare zi care trecea se îndepărtau tot mai mult de 
banda lui Chitiratifor. Amdi nu se simţea mai liniștit. Își ridică subit 
capetele urmărind mișcările cvartetului. 

— Pfff! Am putea da nas în nas cu vreo haită locală înainte să 
ajungem la povârniș! 

Ravna băgă de seamă că Jefri încetinise mersul căruţei și îl privea 
de asemenea pe Sabie. Aceste pășuni nu arătau cu mult diferit de 
fermele din Domeniu. Ideea haitelor despre fermă aducea mai 
degrabă cu noțiunea omenească de rezervaţie naturală. Fermierii 
tradiționali aveau grijă de prada lor de vânătoare, creându-i un 
mediu ospitalier, hrănind-o și protejând-o împotriva altor vânători. 
Uneori, „gardurile“ acestor ferme puteau fi ușor confundate cu 
pâlcuri de copaci crescuţi natural sau aglomerări de pietre... însă 
Ravna nu observase nimic asemănător în această zonă. 

Deodată o serie de scheunături puternice se auziră din spatele 
bolovanilor. O siluetă de mărimea unui Stilete țâșni și o rupse la fugă 
pe pășune. Trei membri ai lui Sabie îl flancară. Creatura făcu o 
întorsătură atât de bruscă, încât fu ca o săritură în aer, și se întoarse 
spre câmp, dar șchiopul îl aștepta chiar acolo. Animalul nu mai avea 
nicio scăpare. Făcu o altă piruetă în aer și o tuli pe drum, în direcția 
căruțelor. Sabie era pe urmele lui micșorând distanţa dintre ei. 

Animalul era prea mare pentru a fi o nevăstuică... în afară de 
asta, dacă vedeai o nevăstuică, vedeai o sută și dacă vedeai o sută, 
aveai să sfârșești pe post de prânz al nevăstuicilor. Pe urmă, chestia 
avea două picioare în plus, chiar între picioarele din faţă și cele din 
spate! Când trecu în fugă pe lângă căruţa ei, Ravna observă că 
„picioarele în plus“ nu erau altceva decât rămășițele ponosite și pline 
de noroi ale unei foste mantii de călătorie. 


Pe urmă se petrecură mai multe lucruri în același timp. Aproape 
scăpă frâiele din mână când kherporcul ei sări în lături, speriat de 
arătare. În față, Jefri și un Amdi săriseră jos din prima căruţă. 

— Trebuie să plec! strigă Amdi de lângă ea și o tuli chiar în 
secunda în care Sabie trecu în goană pe lângă ea, urmat de toți 
ceilalți membri ai lui Amdi. 

Jefri sărea într-o parte și în alta, încercând să blocheze drumul 
făpturii. 

Ravna se ridică în picioare pe capră. 

— Fii atent... 

Fu tot ce mai apucă să spună înainte ca animalul să-i scape 
printre picioare lui Jef. Însă cel mai iute dintre membrii lui Sabie îl 
prinse din urmă, încercuindu-l, forțându-l să se dea în spate. Și acum 
toți membrii lui Amdi erau umăr lângă umăr în fața căruței Ravnei. 
Toată această sincronizare era probabil un accident, însă arătă ca o 
gândire în echipă absolut genială. Fugarul se oprise din alergat. 
Stătea ghemuit la pământ, scoțând niște chirăieli asurzitoare. 

Nimeni nu mișcă timp de o secundă. Trei secunde. Schelălăitul 
încetă. Creatura privi speriată către fiecare dintre atacatori, apoi se 
concentră pe cel mai puțin numeros dintre ei: Jefri. O haită hotărâtă 
putea ucide un om neînarmat. Ar putea un solitar face acest lucru? 
Jefri părea foarte stăpân pe situaţie. Continuă să-l privească pe fugar, 
dar cuvintele lui erau adresate altcuiva. 

- Ravna, așază-te. Nu lăsa kherporcii să o ia la goană. 

Propria lui căruță fugise mai în față cu aproape cincizeci de 
metri, unde intrase pe pajiște. 

- Amdi, te descurci foarte bine, stai puțin mai drept. 

Ravna observă deodată că Amdi tremura. Membrii lui erau 
masivi și opt la număr, însă își petrecuse cea mai mare parte a vieții 
lui gândind ca un copil, fără nicio influență sau model dintre Stiletele 
mature. Dar își dădea toată silința, stând drept și atent la orice 
mișcare. Și vobea. Comunica atât cu solitarul fugar, cât și cu Sabie 
din spatele lui Jefri. Haita se furișase mai aproape de om, parcă 
plănuind să atace fulgerător solitarul. Acum se dădu înapoi un pas și 
se mulțumi să stea de pază alert. 

— Ai cu tine ceva gustări de ronţăit, așa-i, Amdi? întrebă Jefri. 


- Bleah, impropriu spus gustări. 

Întinse un bot spre unul din coșurile de pe el și scoase un cârnat 
lung, verde de mucegai. 

— Nici măcar eu nu mai pot mânca asemenea gunoaie. 

Și îl tinu îngreţoșat în vârful botului. 

— De ce nu îl servești pe noul nostru prieten? 

- A! OK. 

Amdi îi spuse ceva solitarului și îi aruncă mâncarea. Bucata de 
cârnat ateriză într-o parte. 

Solitarul însă nu se mișcă imediat să apuce hrana. Capul i se 
plimbă dintr-o parte în alta a lui Amdi, pe urmă îl verifică pe Jefri și 
termină cu Sabie, apoi iute se întoarse la Amdi. Era ciudat să vezi un 
membru chinuindu-se să înțeleagă ce se petrece în jur. 

După încă o clipă de pândă precaută, solitarul se repezi la cârnat, 
aruncându-l în aer și încercând să muște. Surpriză: era tare ca 
lemnul! Animalul lăsă cârnatul la pământ, îl prinse bine între labe și 
se apucă să-l roadă cu poftă. În timp ce mesteca de zor, se învârtea 
încercând să nu-i piardă din ochi. 

Deodată solitarul începu să bolborosească pe limba Stiletelor. 
Sunetele izbucniră puternice din timpane. Ravna recunoscu ceva 
care aducea cu „frică“. Sau poate fusese și o negatie acolo, „nu mi-e 
frică“? Repetă sunetele până când deveniră un șuvoi mult mai 
complicat. 

- Vorbăreţ, nu glumă, spuse Jefri. 

Toată lumea se mai relaxă puțin. Ravna își lăsă kherporcul să iasă 
de pe potecă și să pască iarba ademenitoare de pe pășune. 

- Mă întreb al cui o fi? întrebă Ravna. Vreunul din căruțași? 

Cu siguranţă nu era un fragment de Chitiratifor. Solitarul arăta 
înfometat, coastele ieșindu-i prin blana răpciugoasă. Chitiratifor 
fusese prea solid pentru a se transforma atât de mult în doar trei zile. 

Jefri se lăsă într-un genunchi pentru a privi mai de aproape. 
Solitarul își ridică botul și bolboroseala i se transformă într-un 
scheunat asurzitor. Când Jefri rămase nemișcat, animalul se uită de 
jur împrejur. Apoi reașeză cârnatul la pământ și reluă lupta cu el. 

După o clipă, Jefri spuse: 


- Nu cred că aparține niciunuia dintre căruțași. Zdrenţele de pe 
el nu aduc cu veșmintele căruțașilor. 

— Eu îi recunosc însemnele, spuse Amdi. Este una din membrele 
lui Remasritlfeer. 

Aruncă un al doilea cârnat în direcţia solitarului. 

- Dar Chitiratifor a pretins că i-a ucis pe toți. 

Jefri începu să zâmbească. 

— Păi, înseamnă că Chitiratifor era un lăudăros mincinos... și aici 
avem de-a face cu un adevărat luptător. 


Numiră solitarul „Ritl“, deși Amdi nu era convins că acesta era 
numele lui. Ritl mâncă amândoi cârnații și pe urmă vomită, în timp 
ce scotea mârâieli amenințătoare. Apoi se adăpă pe pajiște și căzu 
lată în mijlocul drumului. Nu mai scoase un sunet, cu excepția 
câtorva scheunături în direcţia lui Sabie. 

Amdi veni și îl convinse pe Sabie să se retragă. Apoi el și Jefri se 
așezară și vorbiră încet spre ea. 

— Astea au fost ultimele ei puteri, spuse Jefri. 

Ravna coborâse din căruța ei și venise spre ei până când Ritl 
începuse a mârâi. 

— Crezi că are un centru al vorbirii? 

- Nu vom ști cu siguranţă până când nu va fi mai odihnită, 
răspunse Jefri ridicând din umeri. Uneori capacitatea de comunicare 
nu este concentrată doar într-un singur membru. 

- Eu sunt așa cu matematica, spuse Amdi. Toţi membrii mei sunt 
matematicieni. 

- Da, dar tu ești unic și genial în fiecare membru. Lordul Oţel.... 

Jefri ezită, poate și pentru că o mare parte din Lordul Otel se afla 
chiar în spatele lor, cățărându-se mai cu voie, mai fără voie în căruța 
din mijloc. Iar Jefri avea propria lui istorie de coșmar cu originalul... 

- Lordul Otel te-a făcut special, din puiandrii celor mai luminate 
minți. 

Jefri întinse o mână în direcția lui Ritl, care îi răspunse mârâind, 
însă părea să-și piardă vlaga. 

— Nu cred că Remasritlfeer a fost vreodată o mare vorbitoare. 


- Dacă ar fi prietenoasă, crezi că ne-ar spune ceva despre 
Magnat? 

— Un solitar? Probabil că nu. 

Amdi scoase un scâncet trist. 

- Probabil își amintește lucruri folositoare, însă i-ar ieși pe gură 
ca o bolboroseală fără sens. 

Ravna stătu pe gânduri o clipă. 

— Știți ceva, avem o soluţie evidentă la îndemână. Și am rezolva 
două dintre problemele noastre cât ai clipi. 

Aruncă o privire peste umăr. Toți membrii lui Sabie stăteau în 
mijlocul căruței, privindu-i atent. 

— Înţelegi samnorska? îl întrebă ea. 

Sabie continua să îi fixeze cu privirea atent, calculând, dar nu 
răspunse. 

— Nu cred că Sabie înțelege limba omenească, spuse Amdi. Nu 
sunt foarte sigur nici cât de fluent e în limba Stiletelor. 

- Aha. Mă gândeam doar... poate dacă Sabie s-ar putea uni cu 
Ritl... 

Jefri rânji la ea. 

— Asta ar fi o mare treabă, dar sunt convins că nu se va întâmpla. 
Ritl e ostilă într-un mod mult prea evident. 

- Poate e doar speriată, spuse Amdi. 

Solitarul bolborosea din nou. Sunetul era mai putin strident decât 
scheunatul, dar nu suna cu mult mai prietenos. 

- Da, însă nici Sabie nu pare foarte interesat. Acceptarea lui Ritl 
ar însemna pentru el să-și schimbe genul, ceea ce e o problemă de 
obicei. 

Jefri ridică din umeri. 

- Dacă Ritl nu fuge când își revine, înseamnă că e o chestiune la 
care ne mai putem gândi. Între timp, adăugă privind el cerul, aș vrea 
să o luăm din loc. 

- Dacă mă îndepărtez, o va lua la fugă, spuse Amdi. 

- Neah, probabil va fugi după noi; știi cum sunt solitarii. 

— Bine, fie. 

Amdi mai adăugă câteva sunete de încurajare spre Ritl, apoi se 
retrase. Între timp, i se adresă lui Sabie, probabil cerându-i să arate 


mai puțin ameninţător. Jefri o luă spre căruţa lui. 

Creatura urmărea toată scena din poziția ei ghemuită. Încă mai 
bolborosea. Jefri traduse: 

— Ne ameninţă că ne va părea rău tuturor dacă nu ne purtăm cum 
trebuie. 

Deodată Ritl sări în picioare și o luă la fugă... dar se opri deodată 
când își dădu seama că se află în mijlocul pajiștii. 

Jefri și Amdi se îndreptară spre locul unde primul kherporc 
păștea. După câteva minute, reușiră să-l convingă să tragă căruța 
înapoi pe drum. Amdi reveni pe capra căruței din urmă și plecară la 
drum cu toții. 


Ca de obicei, unul din Amdi stătea cu Ravna pe capra căruței din 
mijloc. Umiditatea se mai risipi în cursul după-amiezii și Amdi părea 
să gândească mai rapid. Ceea ce nu era neapărat un lucru bun. 

— Aceasta e ultima zi în care lucrurile vor fi ușoare, spuse el. Nu 
auzi cascada? Suntem în apropiere de marele povârniș. 

Schimbase „coborârea abruptă“ cu ceva mai realistic. 

— Foarte curând vom întâlni străini. 

Ravna bănuia că și lui Jefri îi spunea aceleași lucruri. Își făcea 
prea multe griji. Ravna luă o mână de pe hățuri și îl mângâie pe cap. 
— Nu putem face nimic până nu ajungem acolo. Între timp, ar 

trebui să fii atent la căruţa ta și să stai cu ochii pe Sabie și pe Ritl. 

— A, dar stau, stau. 

Își ridică ochii spre ea, mișcându-și ușor capul sub palma ei. 

- Dacă mi-ai putea vedea toți membrii în același timp, ai ști că 
fiecare din noi privește unde trebuie. Sabie trebuie să fi înţeles ce i- 
am spus, pentru că a rămas în urma noastră. lar din căruța lui Jefri 
văd că Ritl e la mică distanţă înaintea noastră. Nu a fugit de noi, însă 
încearcă să se țină cât mai ferită. 

Ravna putea și ea să vadă solitarul. Niciodată nu se depărtase la 
o distanță mai mare de treizeci de metri de căruţa lui Jefri, chiar și 
atunci când se furișa din ascunzătoare în ascunzătoare. Niciodată nu 
îi scăpa din ochi. Uneori Ritl se oprea în mijlocul pajiștii, învârtindu- 
și capul înainte și înapoi, apoi îi vedea pe ei văzând-o pe ea și alerga 
cât putea să se ascundă. Amdi scoase un oftat uman. 


— Îmi pare atât de rău de Ritl. Ai avut dreptate. Dacă ea și Sabie s- 
ar înțelege, ar ieși o haită foarte potrivită. Tu citeşti romane de 
dragoste, Ravna? 

- Poftim? Romane de dragoste cu Stilete? Unde...? 

— Pelerinul mă mai lasă în biblioteca Cioplitoarei-în-lemn. 

Ravna nu știuse că Amdi ar putea fi interesat de un asemenea 
subiect. 

— Ai citit vreunul din romanele de dragoste de pe Excentric II? 
întrebă ea. 

Când lucrase pentru organizația Vrinimi, avusese clienți 
interesați de acest gen. Era probabil cel mai idiosincratic gen literar. 
Evident. Când era vag inteligibilă, literatura de dragoste putea 
conține detalii despre cultura și psihologia altor rase cum nu găseai 
nicăieri în această parte a Transcendentului. 

- Romanele noastre de dragoste nu sunt nici pe departe bizare 
precum cele de pe E-II, dar noi avem mai multe feluri de dragoste 
decât oricare altă rasă. Vezi tu, avem de exemplu dragostea la nivel 
de haită, cum sunt Pelerinul și Cioplitoarea-în-lemn. Apoi sunt 
povești de dragoste despre haitele rănite care încearcă să-și găsească 
împlinirea, din interior sau din exterior. Pe urmă avem genul de 
poveste unde o haită iubește un solitar și viceversa. 

- Din câte spune Jefri, e un vis cam îndepărtat. 

- Dap, răspunse Jefri. Poate de aceea indivizilor le place să 
citească povești care se termină cu bine. 

Tăcu o vreme, lăsându-și capul pe labe. Când Ravna privi spre el, 
observă că stătea cu ochii închiși. Ca să vezi, prăpăstiosul luase o 
pauză! Sau poate se gândea la problemele lui mai serioase, cum erau 
cele care îl aliaseră cu Jupuitorul. După o vreme, ridică botul și 
continuă: 

— Iubirea e un lucru atât de ciudat. E calea prin care Stiletele se 
furișează pe lângă moarte. Cred că e la fel și pentru celelalte rase, 
doar că metaforic. Eu citesc mai ales romane de dragoste cu voi, 
oamenii. Răpirea asta e ca în unele cărți, îi aduce pe cei doi 
protagoniști împreună, le arată cât de mult au nevoie unul de 
celălalt. Nu vezi cât de bine v-aţi potrivi, tu și Jefri? 

— Amdi! 


— Ce? Ce? Eu doar vreau să fiți fericiți! 


Înainte ca Amdi să poată continua cu alte sugestii tulburătoare, se 
întâmplară câteva lucruri. 

Coborau într-o pădure tânără și deasă. Acum poteca era plină de 
apă. Șuvoaiele măturau calea, iar pajiștea din dreapta era brăzdată 
de șiroaie repezi și periculoase. Din câte își puteau da seama din 
hărți, se aflau foarte aproape de „coborârea abruptă“. Mugetul apei 
era puternic chiar și pentru auzul Ravnei. Jefri și Amdi porniră 
înainte pentru a vedea ce îi așteaptă, lăsând căruțele în grija Ravnei. 
Ritl se făcuse nevăzută. Ravna băgă de seamă că Sabie o pornise pe 
urmele lui Jefri și ale lui Amdi. 

Ravna cobori și dădu un ocol căruţelor, asigurându-se că 
Kherporcii erau bine înhămați. Ea era fără îndoială veriga slabă a 
expediției. Abia se mai putea ține pe picioare, însă era atât de 
înțepenită de oase, încât nu avea nicio poftă să se așeze. Se rezemă 
de căruţa ei și se luptă să țină ochii deschiși. După o vreme, Jefri cu 
Amdi pe urmele lui, pufnind și suflând greu, ieșiră din lăstăriș. 

- Hărțile au minţit, spuse Jefri încet, aproape șoptit. 

Câteva secunde mai târziu toți membrii lui Amdi îl înconjurară. 

- Nu, spuse el tot în șoaptă, hărţile au fost printate cu ajutorul 
orbiterului, care nu vede detaliile ferite privirilor. 

Jefri ridică din umeri. Asemenea celorlalți Copii, avea tendința de 
a atribui artefactelor o conștiință ascunsă. 

— Ideea e, continuă el pe același ton șoptit, că jos în vale sunt 
așezări. Pare a fi un caravanserai. 

- Da, continuă Amdi, pare a fi o staţie de vinciuri acolo, chiar la 
marginea povârnișului. 

Sabie pășea pe lângă căruţe, împingând Kheporcii de parcă i-ar fi 
mânat înainte pe drum. 

— Sabie pare să știe ce vrea să facă. 

Jefri îl privi peste umăr. 

— Înţeleg ce vrea. Și-a dat seama că deja am fost văzuți. Deci 
putem merge mai departe. Acum, în legătură cu povestea noastră... 

— Povestea noastră! 


Doi extratereștri și o amestecătură de Stilete apar din senin, cu o 
poveste extraordinară. 

- Scuze. Așa. Noi, două-picioare, stăm ascunși la început și-l 
lăsăm pe Amdi să vorbească... 

Ravna și Jefri priviră spre octet. Bietul Amdi era depășit de 
situaţie. Se tot dădea într-o parte și în alta, fiecare membru încercând 
să se ascundă în spatele celuilalt. 

- Nu pot! Nu-mi puteți face una ca asta! 

- Eşti singurul care măcar poți vorbi limba, Amdi. 

— Vai mie! se tângui Amdi. Nu e drept! 

Ezită o clipă, apoi se lansă într-o tiradă de obiecţii, mare parte din 
ele fără nicio noimă. 

— Poate acolo sunt Băieții Răi, Prodotus ori Magnatul, așteptându- 
ne cu fălcile căscate! 

Sabie se cocoțase pe primul furgon și îi privea înapoi, în 
expectativă. 

— Ne-am putea întoarce. Am putea vâna și pune capcane! Știu că 
Sabie poate. Tu poţi. Am prins pește alaltăieri. 

Ravna îngenunche în mijlocul lui Amdi. Era mai mult un gest 
impulsiv. Amdi păru să realizeze oboseala ei; îl simți înconjurând-o, 
sprijinind-o. Își strecură brațele peste grumazul lui și, după o vreme, 
ameteala se risipi. Simti umezeala rece înmuindu-i genunchii și 
blana moale a lui Amdi mângâindu-i obrazul. Ce să spună? 

— Eşti cea mai inteligentă haită din lume, Amdi. 

- Asta-i... probabil adevărat. Domnul Oțel m-a făcut. S-a ales cu 
un foarte, foarte inteligent laș. 

- Bine, probabil chiar aceasta a fost intenția Bătrânul Otel, însă nu 
cred că fragmentul de Otel din Sabie e de aceeași părere. 

- Poate, dar Sabie nu e decât... 

— Otel a creat o ființă mai inteligentă decât el însuși. Or, eu 
înțeleg, din experiența mea de creatură din Exteriorul Median... că 
celelalte detalii nu mai contează. Cheia e la tine și nimeni nu știe ce 
poti face cu ea. Te rog, dă-ţi o șansă. 

Remarca ei se referea și la ceilalți prezenți, însă Ravna se simțea 
prea obosită pentru a spune tot ce avea de spus. 

Amdi rămase tăcut o clipă, dar ea îl simţi vibrând sub blană. 


- Venim și noi cu tine, zise Jefri. Nu are rost să ne ascundem, din 
moment ce am fost deja reperați. 

— Te putem ajuta, adăugă Ravna. 

O promisiune nerealistă, luând în considerare rapiditatea de 
comunicare necesară. Cu toate acestea, Amdi se reculese și 
dezlipindu-și capetele din îmbrățișarea Ravnei și le aduse împreună, 
gândind mai intens ca niciodată. 

— Să mă ajutaţi, da! Cu povestea... Ce ziceți despre varianta asta: 
probabil haitele locale au prins doar legendele despre oameni, 
legende despre o rasă cu super puteri, atât de inteligentă, încât 
solitarii lor sunt la fel de deștepți ca o haită întreagă de Stilete. M-aș 
putea da drept purtătorul de cuvânt al zeilor cu două-picioare! 

Ritl se ivi lângă ei, undeva la granița sunetelor mentale ale lui 
Amdi. Octetul bolborosi și i se răspunse cu o tiradă lungă de 
bolboroseli. Amdi începu să râdă. 

— Ritl e de acord cu mine... deși nu înțelege o iotă din ce vorbim. 

Sări foarte entuziasmat. 

— Dacă voi sunteti zei, atunci eu sunt doar un intermediar, un 
tălmaci! Vom avea răgaz să ne ajustăm minciunile, chiar dacă se vor 
ivi surprize! Și atunci... 

În cele din urmă, porniră la drum cu doar o singură căruță și trei 
Kherporci. Dacă întâlnirea va avea un final fericit, vor putea angaja 
pe cineva de la staţie să le aducă jos celelalte două căruțe și 
kherporcul olog. Între timp, singura lor grijă era să scape întregi. 

Mutară lămpile — cele mai exotice obiecte pe care le puteau da la 
schimb — în căruța din față. Mutară și hărțile, deși nici nu se punea 
problema vinderii lor. Nu aveau straie omenești curate, însă câteva 
erau mai puțin pătate. Cele care își schimbau culoarea vor produce o 
impresie puternică în rândul localnicilor. 

Și găsiră în sfârșit o întrebuințare mantiilor opulente ale lui 
Chitiratifor. Scoaseră cu grijă un rând din tolbă. Veșmântul era atât 
de curat, încât strălucea, iar cusăturile atât de precise și fine, încât 
păreau făcute la mașină. Setul cuprindea o capă și o jachetă asortată 
și chiar și jambiere! Chitiratifor fusese corpolent, dar în aceste zile și 
Amdi era solid. Erau doar șase costume pe care Amdi le îmbrăcă 


imediat, ajustând diverse curele și încheietori. Aveau chiar și un set 
de stilete încrustate cu pietre prețioase. 

Amdi pășea țanţțoș nevoie mare în jurul căruțelor, admirându-se 
și făcând ultimele ajustări costumelor. Era atât de încântat de noile 
lui ţinute, încât uitase de trac sau poate și-l reprimase pentru 
moment. Ravna urmărea broderiile complicate făcute din mărgele 
cusute pe jachete. Probabil reprezentau ceva, dar nu înţelegeai nimic 
dacă aveai doar doi ochi, la o distanță mai mică de zece centimetri 
unul de celălalt. 

— Amdi, ești sigur că nu e o uniformă a vreunui regiment? Nu aș 
vrea să te văd tras în ţeapă că ai fi membru în Oastea de ticăloși a lui 
Prodotus. 

- A, nu. E doar o costumaţie foarte elegantă a unei haite putred 
de bogate. 

Reuși să-și ia ochii de la sine însuși, uitându-se la Ravna și Jefri. 

— Acum trebuie să hotărâm unde să vă punem pe voi, zeități cu 
două picioare. 

Voia ca Ravna și Jefri să stea separați unul de celălalt, pentru ca 
localnicii să înțeleagă că își erau suficienți chiar și ca solitari. 

- Mai târziu, când veti fi împreună... vor tremura de frica 
voastră! 

Jefri aproba din cap. Se uită îngrijorat spre Ravna. 

— Poți merge pe jos? 

— Da. 

Ar fi făcut orice numai să nu se întoarcă iar pe capra căruței. 

- Foarte bine, atunci. Eu merg în față cu tine, Amdi. Ravna 
rămâne în spatele căruței. 

— Ca să am unde să mă ascund, în caz că va fi nevoie, ei? 

Dar Jefri nu râse la gluma ei. 

- De ce să te expui tu cel mai mult, Jefri? 

- Ravna, nu mă lua cu teoriile feministe din Epoca prințeselor. E 
unul din obiceiurile tale cele mai enervante. 

Au. Ea era într-adevăr partea slabă. Mai mult, luase decizia de a 
da uitării printesele. 

Când în cele din urmă porniră la drum, norii coborâseră pe 
pământ în forma unei pâcle întunecate și seara începea să se 


aștearnă. 

Setară lămpile cu acumulatorii încărcați să arunce fascicule de 
lumină lungi și înguste înaintea Kherporcilor care trăgeau la căruță. 
Animalele epuizate ajutau și ele la atmosfera spectacolului, părând 
că trag; o căruță încărcată peste puterile lor. 

Cei doi membri ai lui Amdi care nu purtau costume conduceau 
alaiul. Sabie mergea în faţa tuturor pe post de bodyguard. Urmat de 
ceilalți Amdi, în mantiile lui brodate cu mărgele care sclipeau în 
lumina lămpilor. După cei șase ai lui Amdi venea Jefri, nu la fel de 
extravagant înveșmântat, deși fasciculul luminos arunca reflexe 
neobișnuite peste îmbrăcămintea lui. La urmă, aproape nevăzută, 
venea Ravna, în apropierea celui de-al treilea Kherporc, legat în 
spatele căruţei. Toată lumea cu excepţia ei se găsea în bătaia puștii. 

Amdi începu să emită sunete vesele, asemenea unui fredonat 
omenesc. 

- Vreau să fiu sigur că nu-i luăm prin suprindere și să tragă în 
noi. 

- Nicio șansă de surpriză, spuse Jefri privind în sus spre copacii 
din jurul lor. Crengile joase, robuste, erau ușor de urcat chiar și 
pentru Stilete. 

- Pun rămășag că stau cu ochii pe noi cu arcurile încordate. 

Ca pentru a-i întări afirmaţia, o siluetă sări de pe una din crengi 
și alergă în față, dând ocol celui mai din dreapta membru al lui 
Amdi, apoi o luă la fugă înaintea lui Sabie. Haita vru să sară în 
urmărire, dar se opri deodată. 

Nou-sosita era Ritl. Poate era trimisă de cineva să-i ia prin 
surprindere. 

Dar solitarul nu continuă să fugă. La aproape zece metri înaintea 
lui Sabie, începu să patruleze țanțoșă și să bolborosească pe limba ei. 
Suna de parcă cineva trântea ușile. 

— Pe Puteri! Ce face animalul ăsta? întrebă Jefri. 

— Cred că încearcă să ne anunte apariția, spuse Amdi șovăind o 
clipă, oprind căruța. Mimează ceva ca o pompă regală, însă cu 
versurile proprii. 

Amdi se răsfiră puțin, Ravna bănui că voia să o audă mai bine pe 
Ritl. Solitarul se împiedică și se uită repede la Amdiranifani. Apoi 


creatura execută o smucitură indignată și reluă perorația, mai 
gălăgioasă decât înainte. 

Luminile de pe căruța lor dezvăluiau copaci masivi de o parte și 
de alta a potecii. Din amurg nu mai rămăsese decât o pată de lumină 
palidă undeva deasupra copacilor. Sunetul cascadei venea limpede și 
puternic din față. Nu mai aveau cum să dea înapoi. Amdi trebuie să 
fi ajuns la aceeași concluzie. Cei șase din față își reluară mersul, pe 
când ceilalți doi membri de pe capră începură să mâne precaut 
Kherporcii la vale spre povârniș. Ravna văzu pentru prima dată ceea 
ce Amdi numise „stație de vinciuri“. Arăta ca un mic doc plutitor 
pentru andocarea bărcilor... doar că atârna de un versant de stâncă. 
În apropierea lui, părea să fie o roată de apă imensă, un arc de 
umbră mușcând din cursul Fluviului. Poteca lor conducea spre o 
clădire din apropierea acelei roți. 

- Vedeţi fantele pentru săgeți? întrebă Jefri, arătând în față într-o 
parte a drumului, spre tăieturile întunecate din baricada de lemn. 

— Astea nu erau aici acum câteva ore. 

Luminile căruțelor ar fi orbit pe oricine s-ar fi aflat în fața lor. 

- Amdi, spuse Ravna, fă lumina mai mică. 

Uneori, intimidarea adversarului nu-ţi aduce decât o moarte 
sigură. 

— Bine. 

Unul din membrii din furgon se uită la ea. Efectele sonore 
încetară și nu se mai auziră decât aiurelile bombastice ale lui Ritl 
înaintea lor. Luminile nu se stinseră. 

- Ei? 

— Stai să mă gândesc ce să fac! 

Apoi începu a bolborosi repede și ininteligibil. 

Poate auzi un zgomot în urma ei; poate o intrigă schimbarea 
bruscă a lui Amdi. Ravna întoarse capul în spatele ei. Nu era singură. 
Haita cea mai apropiată ținea o arbaletă cu o săgeată enormă... al 
cărei vârf se afla la mai puţin de zece centimetri de nasul ei. 

Oameni și kherporci fură împinși pe povârniș în jos, până într-un 
hambar mare, împutit și plin cu fân. În urmă cu câteva zece-zile, 
Ravna Bergsndot ar fi considerat un asemenea tratament drept o 
ofensă gravă. Însă înăuntru, cu kherporcii la un loc, era cald și bine. 
Iar fânul era uscat și nu mirosea a mucegai. 

— Poate mai avem o șansă cu farsa cu zeii, spuse Jefri. 

Era legat de un stâlp în celălalt capăt al hambarului de Ravna. 

— Da, că noi suntem proști și nu avem arme. 

Vorbiseră două haite, fiecare cu arbalete uriașe. 

- Mda, ce prostie... 

Haita cea mai apropiată scoase un mârâit iritat și îl izbi pe Jefri cu 
patul arbaletei în tâmplă. Jefri pică fără să scoată un sunet. 

— Jefri! 

Ravna se zbătu să se dezlege, dar haita care o păzea o împunse cu 
arma în coaste, trântind-o la pământ. Stătu o clipă nemișcată, apoi se 
rostogoli putin înainte și privi în cealaltă parte a încăperii. O lampă 
cu gaz atârna de o bârnă aflată undeva deasupra capului lui Jefri. 
Pentru ochii Stiletelor trebuie să fi fost o lumină foarte slabă, însă 
pentru ea era mai mult decât potrivită. ÎI văzu pe Jefri gesticulând un 
„Sunt bine“ și gesticulă și ea un „ok“ înapoi. Paznicii nu reacționară. 
Mâna lui Jefri începu să gesticuleze mai mult. 


Era limbajul mimico-gestual pe care îl inventaseră Copiii în 
primii ani petrecuţi aici. Prin natura lor, Stiletele aveau un avantaj 
enorm când era vorba despre comunicare ascunsă. Copiii folosiseră 
gesticulația ca un fel de contra-strategie. Unii dintre prietenii lor 
Stilete învăţaseră semnificația gesturilor, doar că în semiîntuneric, 
haitele nici măcar nu le vedeau. Ravna își aminti cât de încântați erau 
Copiii de „canalul de comunicare“ secret. Era simpatic și naiv și... 
Ravna nu se deranjase niciodată să-l învețe. 

După un moment, Jefri păru să realizeze că ea nu înțelegea ce îi 
spunea. Îi mai făcu un semn „ok“ și se așeză la locul lui. Ravna 
rămase multă vreme prinvindu-l. Are și „ok“-ul nuanțele lui. 


Rămășiţa de Sabie își făcu apariția o oră mai târziu, acompaniat 
de un alt gardian. Sabie nu avea un paznic permanent, însă era tot 
prizonier ca și ei. Dădu ocol perimetrului în care fu legat, mai 
vorbăreț decât îl văzuse vreodată Ravna de la partiala lui moarte. 
Bolborosea aprins, certându-se cu paznicii. Nu-l bătură, deși în urma 
unui schimb de replici, unul dintre gardieni pocni dintr-un bici lung 
spre el. Sabie se retrase, arătând mai degrabă prost dispus decât 
înspăimântat. Se așeză pe jos într-o aparentă muţenie, privind atent 
spre Ravna și Jefri. Jef se trăsese într-o rână pentru a-l privi înapoi, 
dar nu încercă să intre în vorbă. 

Ravna își petrecu noaptea chinuit, zbătându-se între somn și 
realitate, vag conștientă de kherporcii care se foiau în jurul ieslei 
mari. Visă și i se păru că aude muzică. Ce se întâmplase cu bietul 
Amdi? 

Noua zi își strecura lumina palidă pe sub streașină când cineva 
bătu cu putere în ușa hambarului. Doi membri ai gardienilor 
deschiseră. Ravna își miji ochii neobișnuiți cu lumina care nu era 
decât un biet răsărit ploios. Ceva... Rit]... intră săltând înfoiat, 
bolborosind pe un ton puternic și certăreţ. În spatele solitarului 
venea Amdi, iar la o distanţă sociabilă în urma lui pășea o altă haită. 
Amdi privi în toate direcţiile. 

— Jefri? Ravna? 

— Aici, răspunse Jefri un un glas răgușit. 

— Şi aici, răspunse Ravna. 


— Eşti rănit! Amdi îl înconjură pe Jefri, pipăindu-l cu boturile, 
atingându-i fața. 

- Au! Nu acolo! E doar o zgârietură, Amdi! 

— Bine. Dar ne înţeleseserăm cu ei să se poarte frumos cu voi. 

Doi dintre ei priviră spre haita străină mârâind la el în graiul 
Stiletelor. Ravna nu îl mai văzuse niciodată pe Amdi atât de ferm 
împotriva cuiva. Poate... 

— Deci cum rămâne cu povestea cu zeii? întrebă ea. 

- A-a picat. Localnicii se tem de oameni, însă mulți dintre ei nu 
cred că sunteți capabili nici măcar să gândiţi. Chiar și așa, poate am 
fi avut o șansă, dacă idioata asta care nu-și ține gura... 

Ritl îl încercuia pe Amdi, invadându-i spațiul personal și 
bolborosind fără încetare. Amdiranifani își întoarse toate capetele 
spre ea și îi trimise un mârâit puternic și ostil. Solitarul scoase un 
fluierat de durere și se retrase în colţul îndepărtat al hambarului. 

— Scuze, scuze, nu am vrut să rănesc pe nimeni, nici pe netoata 
aceea, doar că era cât pe ce să ne omoare pe toți... 

Spuse ceva în graiul Stiletelor către gardieni și cea de-a treia haită 
— la care izbucniră cu toţii în lătrături răgușite de râs. Era evident că 
purta două conversații diferite. 

Jefri se ridică în genunchi. Privirea îi era fixată pe gardianul aflat 
cel mai aproape și pe arbaletă. 

— Deci cum a rămas, Amdi? Se pare că ai căzut la o înțelegere cu 
tipii ăștia. 

— Așa-i, așa-i. Tot e mai bine decât nimic. Vă explic mai multe la 
coborâre, bine? Șeful staţiei vrea să plecăm cât timp furtuna nu e încă 
dezlănţuită. Dacă ne grăbim, mai aveți timp să mâncaţi ceva cald 
înainte de a porni la drum. Ne-am înțeles să... 

Acum Ravna simțea mirosul. Una dintre haitele de gardieni 
împingea înăuntru două roabe în care se aflau... lături pentru 
Kherporci? Nu chiar. Roabele arătau de parcă ar fi cărat la viața lor 
tone de lături, însă acum conțineau grămezi de igname fierte. Lângă 
igname se aflau stacane pline cu fiertură de carne, genul de sos pe 
care chiar și Stiletele îl preferau la masă, alături de carnea crudă. 
Dacă erai suficient de flămând, îţi lăsa gura apă, dar chiar și în 


condiții normale era tolerabil, un rar exemplu de bucate ale Stiletelor 
pe care le puteau mânca și oamenii. 

Nu aveau tacâmuri, nici măcar cuțite-de-fălci pentru Stilete. 
Roabele murdare fură pur și simplu împinse până în dreptul lor. Era 
mai degrabă un tratament pentru animalele de grajd decât pentru 
zei. Li se dădu răgaz câteva minute pentru a mânca, apoi gardienii îi 
împinseră spre ieșire, ținând oamenii la o distanţă apreciabilă unul 
față de celălalt. 

Căruţa lor se afla în față, așezată lângă o structură din lemn cu 
aspect bizar care trebuie să fi fost troliul. 

— Pentru nevoi vom face oprire îndată ce ajungem în vale, spuse 
Amdi. Ne vedem cu toții într-un minut. 

Și porni în fruntea tuturor. 

— Ce le-ai dat la schimb, Amdi? strigă Jefri. Mai avem lămpile? 

- Dar hărţile? 

- Da. Și căruța și cei doi kherporci mai zdraveni. 

- Hmm, spuse Jefri îngândurat. 

— Atunci care a fost târgul? întrebă Ravna. Celelalte căruţe și 
Kherporcii? 

Amdi traversă curtea pentru a sta de vorbă cu două haite aflate în 
apropierea troliului. În spatele Ravnei, Sabie scotea kherporcii din 
hambar. Rămășița părea să aibă o idee mai clară decât Ravna și Jefri 
despre ceea ce se petrecea. În vreme ce animalele abia trecură 
târându-și picioarele pe lângă ei, Sabie se ţinu în partea din vale a 
potecii, împiedicând Kherporcii să intre în iarba gustoasă de la 
marginea apei învolburate. Ritl încheia plutonul, dezvelindu-și colții 
către kherporci și emițând piuituri stridente care ar fi putut da 
ordine la adresa lui Sabie. 

Dimineaţa era umedă și înghețată, picături de apă se scurgeau 
din toate marginile descoperite. Se aflau într-un nor de ploaie chiar 
înainte de a erupe. Ravna lipăia prin noroi, încercând să-și menţină 
echilibrul. 

Râul se învolbura în spumă albă alunecând grăbit pe lângă vinci, 
aproape înecând roata de apă. Mai departe, albia se pierdea în 
spatele liniei orizontului nefiresc de apropiată. Sunetul apei căzând 
era un bubuit asurzitor. „Staţia“ arăta puţin diferit fată de ieri. Locul 


unde se afla căruța lor... noaptea trecută fusese chiar pe marginea 
stâncii. Acum acel spațiu era ocupat de o platformă cu zăbrele de jur 
împrejur, asemănătoare unui foișor. Partea de sus a structurii era 
ascunsă de un turn scund din lemn. 

Jefri ajunse primul la platformă. Paznicul lui îl împinse spre 
colțul cel mai îndepărtat și îl legă de grilaj. Stea-în-frunte al lui Sabie 
mână cei doi Kherporci înăuntru și îi legă. Apoi fu rândul Ravnei. 
Kherporcii se mișcară neliniștiți pe platformă... și platforma se mișcă 
la rândul ei. O haită a localnicilor veni înăuntru, verifică dacă Sabie 
legase bine Kherporcii, apoi ţipă ceva spre haitele rămase pe pământ 
solid. Se retrase cu capetele împreunate, în timp ce Amdi veni și el în 
cușcă. 

Cei mai mulți dintre membrii lui se proptiră în jurul Kheporcilor, 
pentru a fi cu Jefri. Restul se opriră la grilajul din apropierea Ravnei. 
Costumele lui extravagante arătau bine, iar postura era țanțoșă. Dar 
în timp ce pălăvrăgea vesel cu haita necunoscută, vocea lui de băiețel 
se făcu auzită, speriată și timidă. 

— Îmi pare rău, îmi pare atât de rău. Toate poveștile pe care le-am 
spus tipilor ăstora ne-au băgat și mai rău în bucluc. 

Din partea cealaltă, Ravna îl auzi pe Jefri râzând. 

- Din câte înțeleg ești prieten la cataramă cu ei, Amdi. 

- Ah, așa se pare, însă știu că mă vor mirosi cât de curând. 
Minciuna mea are picioare foarte scurte. 

— Care e minciuna, Amdi? Dacă nu suntem zei, atunci ce... 

Oaaa! Chiar în acea secundă platforma se desprinse de dană și se 
înclină câteva grade într-o parte. Bârnele de lemn scoaseră un 
scârțâit puternic când kherporcii se zbătură în legături, speriați. 

Chiar și haita localnică păru luată prin surprindere, privind în jur 
neliniștită. Din turnul de deasupra lor cineva strigă niște scuze. 

Amdi răspunse, strigând ceva din care ea înţelese că scuzele erau 
acceptate. Apoi le vorbi omenește. 

— Șeful staţiei spune că își cere scuze. Roata de apă e 
supraîncărcată din cauza debitului mare al Fluviului. Sistemul de 
cuplare și decuplare este foarte sensibil... am făcut un tur al 
șantierului. Tot sistemul este din lemn. L-aș putea îmbunătăți dacă aș 
avea câteva zile la dispoziţie, dar... 


Platforma cobora în hurducături, câţiva centimetri odată. Ravna 
înțelegea ce voia Amdi să spună. În primii ani petrecuţi în Lumea 
Stiletelor văzuse mecanisme similare în fabricile lui Pedantus. Pe 
Ravna nu o deranja folosirea aparatelor din lemn, în schimb nu avea 
încredere în controlul manual. Chiar și după zece ani, încă mai 
tremura la gândul că nu existau controale monitorizate automat care 
să îi ferească de toanele mașinilor, ale celor neatenți, ale hazardului. 

Zdruncinăturile scăzură în intensitate și se răriră, iar curând 
coborârea fu aproape lină. Aerul era plin de spuma și de zgomotul 
cascadei, însă părea că liftul lor cobora într-o canelură ferită pe 
suprafața muntelui. Dacă întindeai mâna, puteai atinge peretele de 
piatră goală. Din loc în loc, copaci firavi și fire de iederă se agățau 
din toate puterile de stâncă. 

Trecură cincisprezece secunde. 

— Pare să coboare cu câțiva metri pe secundă, spuse Jefri. 

Platforma ieși din stratul de nori. Auzi în depărtare tipetele 
păsărilor, iar în stânga ei... pe Puteri! Se aflau probabil la o mie de 
metri altitudine. Peretele de stâncă se întindea în zare, pierzându-se 
în orizontul învelit în ceaţă. Își întoarse capul de la priveliște. 
Interesant, niciodată nu se simţise amețită de înălțimi în Exterior. 

Haita care îi însoțea era destul de calmă. Se ținea pe grilajul 
liftului fără a folosi sforile de siguranţă. Cocoţat pe căruţă, rămășița 
de Sabie părea foarte relaxată, bucurându-se de priveliște. 

— Se pare că sistemul e mai sigur decât pare. Tipul ăsta al lor nu 
pare să aibă teamă. De câţi ani operează liftul? 

Se întoarse și privi din nou afară. 

- Ă-ă... au început vara trecută, răspunse Amdi. Au fost închiriați 
de Magnat, pentru a ușura traficul între văile sălbatice. 

De vara trecută? Magnatul? Ce varietate de vești înspăimântătoare 
în doar câteva cuvinte. Ravna privi peretele de piatră... și după 
câteva clipe realiză că se uita spre niște bucăți de lemn împrăștiate, 
fragmente dintr-o platformă nu foarte diferită de cea în care se aflau 
ei astăzi. A-ha. 

Amdi văzu același lucru și vocea lui căpătă un ton de veselie 
forțată. 


— Serios, astăzi ar trebui să nu avem probleme. Șeful mi-a spus că 
liftul ăsta e o adevărată casă de nebuni când transportă doar pasageri 
de clasa a treia, fără altă încărcătură suplimentară. Înainte de a 
înțelege riscurile procesului, obișnuiau să înghesuie și câte 
doisprezece haite în cușca asta. Mai demult au pus un Cor și Corul s- 
a panicat și platforma s-a... zdrobit de stâncă ...ă-ă ca aceasta pe 
lângă care trecem acum. 

O clipă, nimeni nu mai spuse nimic. Ravna băgă de seamă că Ritl 
era aplecată peste grilaj printre două grupuri de Amdi. Solitarul se 
uita țintă în abis, apoi ridica repede capul să verifice unde era Amdi, 
pe urmă se apleca iar cu ochii în prăpastie. Părea să vorbească de 
una singură, agăţată cu ghearele adânc înfipte în balustrada de lemn. 

- Bine, Amdi, răspunse Jefri. Gata, suntem cu toții mai liniștiți. 
Acum, dacă tot avem câteva minute de liniște și pace... ce povești le- 
ai spus localnicilor? 

Vocea omenească a lui Amdiranifani era un scâncet trist. 

— Jefri, am făcut tot ce am putut. 

Ravna își aminti cât de greu îi fusese lui Amdi să îndeplinească 
până și cele mai mărunte părți ale acestei aventuri. 

— Ne-ai adus vii până aici, Amdi. Orice ai pretinde că ești — și 
cuprinse cu un gest al mâinii ținuta opulentă și alura grandioasă — 
arată minunat. 

— Da, dar care e povestea? 

În spatele enervării din vocea lui Jefri se ascundea amuzamentul. 

- OK. Lucrurile se vor precipita imediat ce dăm cu fundul — 
fundul liftului vreau să spun — de pământ, deci acum e probabil cel 
mai nimerit moment să vă spun. Povestea cu „oameni-zei“ a fost un 
fiasco din prima. Ne-au asaltat prea ușor ca pe urmă noi să ne dăm 
drept superputeri. Lucrurile s-au complicat și mai rău când le-am 
spus că sunteți slabi pentru că sunteți separați. Asta a fost o greșeală, 
ă-ă... aproape fatală. 

— De aceea ne țin separat, spuse Ravna înclinând din cap. 

- Da. Îmi pare rău. 

— Nu contează, spuse Jefri. Cu toţii am crezut la momentul 
respectiv că e o idee bună. 

— Așa. Planul actual e ceva improvizat pe loc. 


Își întoarse toate capetele spre Ritl, sfredelind-o cu privirea. 

— Chiar și înainte de ambuscadă, solitarul ăsta a fost o bătaie de 
cap. Din cauza ei suntem acum în bucluc. 

- Nu cred că e suficient de inteligentă să gândească o strategie, 
Amdi. 

- E un animal periculos! Nu ai înțeles ce spunea aseară? 

- Când mărșăluia în fața noastră? Am înţeles ceva. Suna ceva ca o 
poliloghie pompoasă, ceva ce Remasritlfeer trebuie să fi învăţat prin 
Lăcașul Răsăritean. Venind de la un singur membru, suna putin 
ridicol. 

— Exact! Întotdeauna vorbește fără să gândească și întotdeauna se 
bagă unde nu îi fierbe oala... cum ar fi acum, stă în mijlocul meu și 
mi-e foarte greu să mă concentrez. 

Amdi își repezi un membru spre solitar, care, speriat, se ghemui 
sub balustradă și răspunse mârâind. 

— Noaptea trecută, idioțeniile pe care le îndruga pe fundal mă 
făceau să par un idiot. Mai ceva ca un idiot! 

— Dar suntem încă aici, vii și nevătămați, Amdi. Și ne-am păstrat 
și lucrurile. Ceva trebuie să fi făcut bine. 

— Am pierdut cealaltă căruță. Dar da, ne-am scos astă-noapte. 
Însă nu sunt sigur că vom termina la fel de bine ziua de astăzi. 
Suntem într-o încurcătură foarte gravă. Toate haitele astea sunt ale 
Magnatului, cel puțin indirect. Hanul din valea spre care ne 
îndreptăm e proprietatea Magnatului. Haita își extinde influenţa 
peste tot în Principatele neîmblânzite, fără să cucerească nimic, doar 
făcând bani. 

Jefri rămăsese tăcut, deci Ravna puse punctul pe i. 

— Dar Magnatul vrea să pună mâna pe noi. 

- Exact. Vestea bună temporar e că schemele Magnatului sunt 
atât de împânzite, încât nu le poate ţine urma. Ei, spuse Amdi 
scoțând un chicot imitându-l pe Jupuitor. Șeful de echipă știe că 
oamenii sunt importanţi, însă nu știe că noi suntem fugari. Același 
lucru e valabil și pentru hangiul de jos. Pentru moment, ei cred că 
ajutându-ne pe noi vor intra în grațiile Magnatului și vor câștiga și 
un ban între timp. 


Platforma se cutremură, coborârea lină revenind în modul 
zdruncinat. 

Amdi spuse ceva haitei locale și își scoase un cap peste 
balustradă. 

— Se pare că suntem la mai puţin de o sută de metri înălțime, 
pilotul nostru spune că vom încetini curând. 

Se retrase de la grilaj și mârâi spre Ritl. 

- Nu suport. Monstrul ăsta îmi bagă în ochi tot felul de imagini! 

Unii dintre ei se învârtiră o clipă în jurul cabinei, apoi se așezară 
în siguranță pe podea. 

— Așa... unde rămăsesem? 

— Unde îi convingeai pe indivizii ăștia să ne ajute. 

— Da. Îndată ce mi-am dat seama că sunt angajații Magnatului și 
că habar nu au cine suntem noi, m-am gândit că poate ne-am putea 
da drept ceea ce aproape suntem. Le-am arătat insigna lui 
Chitiratifor. 

Amdi strecură un bot într-unul din buzunare și scoase un colț din 
insigna cu pietre prețioase. 

— Le-am spus că suntem într-o misiune specială plecată din Nord, 
că sunteți ambasadori ai oamenilor și aveți nevoie de protecție. 

— Foarte bună idee, Amdi! 

Amdi se lumină la auzul laudei. 

— Și s-ar putea să funcționeze. Nu cred că prin aceste locuri s-ar 
putea afla vreuna din staţiile radio furate. Ar putea trece câteva zece- 
zile până să audă Magnatul despre noi. 

Se lăsă mai jos. 

- Problema a fost că toată lumea râdea de se prăpădea ascultând 
povestea, deci nu cred că m-au luat în serios. 

Privi din nou încruntat spre Ritl. 

— Animalul nu se mai oprea din aberat, făcând din tot discursul 
meu o mare glumă. La final, șeful de șantier m-a felicitat pentru 
prestație! 

— Poftim? întrebă Jefri. A crezut că jucaseși un rol? 

Platforma se opri deodată. Haita localnică — pilotul? — urcă pe o 
scară care ducea pe acoperiș. Îl auzi răspândindu-se de-a latul 
scândurilor subţiri. Începu să strige foarte tare, probabil spre cineva 


aflat deasupra lor. Se auzi și răspunsul slab. Ravna se lăsă în afara 
grilajului și privi în sus. Cablul pe care veniseră se pierdea în 
plafonul de nori și ceață. Îi trecu prin minte că aceste urlete în sus și 
în jos erau singurul sistem disponibil de comunicare. În această 
clipă, zborul cu primul zepelin al lui Pedantus părea o croazieră 
fericită. 

Acum păreau că se află aproape la același nivel cu acoperișul în 
două ape al unei clădiri cu bârne din lemn. Pământul se afla la doar 
câțiva metri mai jos. Acolo zări haite, privind la ei în sus de sub niște 
copertine mari. 

Un bot se ivi prin trapa acoperișului și strigă la ea pe un ton 
poruncitor. Amdi traduse: 

- Pleacă de lângă balustradă! 

Platforma se lăsa în jos, câte cinci centimetri odată. Kherporcii 
căscau ochii de uimire, dar mârâiturile amenințătoare ale lui Sabie îi 
ținură cu burtile la podea. De sub platformă se auzi un sunet 
prelung; de parcă ceva ar fi fost strivit dedesubt. Mai căzură câțiva 
centimetri, iar colţul lui Jefri se aplecă într-o parte. Se auziră sunete 
din afara platformei, pe care Ravna le recunoscu: 

— Bravo! Bravo! 

Pilotul coborî grăbit scara, cu un aer degajat și profesional. Cu tot 
aerul relaxat, Ravna observă că și el tresări la pocnitura care se auzi 
deodată pe acoperișul de pe care tocmai plecase. Vreun cablu slăbit? 
Sunetul se opri. Undeva sus, șeful trebuie să fi înțeles că ajunseseră 
jos cu bine. 

Sabie preluă Kherporcii, în vreme ce pilotul ridica poarta 
grilajului. O haită stătea în ploaie, așezând o rampă la marginea 
platformei. Mda, ca la toate ambarcaţiunile care se respectă, o rampă 
pentru călători. Chiar în acel moment, Ritl găsi de cuviinţă să se urce 
în vârful căruței și să înceapă a lătra ordine spre toată lumea 
prezentă. 

Amdi se strânse laolaltă, ajustându-și mantiile și bijuteriile. Vocea 
umană de băiețel mai scotea din când în când câte un oftat, dar în 
câteva secunde arăta la fel de impozant ca și dimineață, când venise 
la ei în hambar. Când pilotul se întoarse în cușcă și dezlegă 


încărcătura vie — oameni și animale —, Amdi se îndreptă spre poartă 
și flutură grațios un bot spre haitele care ieșeau din han. 

- Eu o iau înainte. Dacă veniți imediat în spatele meu... mi-am 
pregătit discursul, povestea pe care am fost nevoit să o improvizez și 
cu care va trebui să ne descurcăm de acum încolo: Vedeţi voi, 
hangiul crede că suntem o trupă de circari ambulanți. „Magnificul 
Amdiranifani, Stăpânul fragmentelor și a zombilor din Tărâmurile 
Misterelor“. Și.... (scâncet) primul nostru spectacol e în seara asta. 


(E CLIO UL 28 


Jefri și Ravna fură din nou găzduiți într-un grajd. De data aceasta, 
însă, lucrurile stăteau mult mai bine. Amdi îi convinsese pe cei de 
aici că oamenii nu puteau forma haite sacre. Adevărat, erau creaturi 
extraordinare, solitari inteligenţi nativ. Jefri și Ravna recunoscură 
cuvântul pentru „cadavre vii“ când fură scoși din lift. Noţiunea 
precedase sosirea oamenilor: cum e să gândești fără să scoţi niciun 
sunet. După toate aparențele, aceasta stârnise și mai mult interesul 
față de viitorul spectacol al lui Amdi. 

Grajdul hanului avea tavanul înalt, era întunecat și în aer plutea o 
miasmă ciudată. La fel ca restul hanului, se afla la o depărtare 
considerabilă de învălmășeala galeţilor de la baza stâncii. 

- După noaptea trecută, nici măcar nu mă mai deranjează astea, 
spuse Jefri, scuturând lanţurile de Kherporci care îi legau 
încheieturile mâinilor. 

De când plecaseră Amdi și rândașii de la han, Jefri scotocise 
întregul hangar și toate căruțele depozitate acolo. 

— Și pentru moment cred că suntem cel mai în siguranţă aici de 
când am scăpat de Chitiratifor. 

— Da. 

Ravna ronţăia ultimele igname... servite pe niște farfurii din 
lemn, genul de veselă din care obișnuiau să mănânce și Stiletele. 

— E bine și când ai un paznic prietenos. 


„Paznic“ era funcţia cu care îl înzestrase Amdi pe Sabie când 
fusese întrebat de gazde. Termenul era cel puțin exagerat. Rămășița 
de haită se mulțumea să stea lângă ușa de la intrare să privească 
afară prin diversele găuri din nodurile lemnului. Nu fu deloc 
deranjat de explorările lui Jefri. Cu toate acestea, când localnicii se 
aflau prin preajmă, era surprinzător de alert, pocnind ameninţător 
dintr-un bici spre Jefri și Ravna. 

Jefri se ridică de lângă boxele Kherporcilor, veni și se lăsă în jos la 
doar un metru de haită. 

— Eşti cu minţile mai adunate, este? 

Haita nu pocni din bici. După o clipă, capetele încuviințară și 
bolborosi câteva sunete. 

- Hopa. Sună de parcă ti-ar înțelege samnorska! 

- Da. A bâiguit doar ceva asemănător cu „sunt bine“, dar a fost 
un răspuns la întrebarea mea. 

Jefri întinse o mână și îl bătu ușor pe umăr pe cel mai apropiat. 

— Se mai întâmplă uneori. Un membru cu o calitate importantă e 
ucis și ceilalți membri sunt nevoiţi să învețe treptat să se descurce 
siguri. S-ar putea să nu mai fie niciodată la fel de inteligent, însp... 

Ravna privi spre încercarea stângace a celor doi membri de a-și 
ascunde petele de blană din frunte. 

— Însă noi știm că e o combinaţie de membri foarte inteligenți. 

- Ă-ă. Da. 


Pe tot parcursul după-amiezii, răzbătură de afară zgomote de 
căruțe și haite. Prin găurile din uși zăriră lângă grajduri două haite. 
Or fi fost puși acolo pentru a-i ține pe curioși afară sau pe zombi 
înăuntru? În orice caz, Jefri și Ravna avură timp să se spele și să facă 
diverse scenarii despre cum ar trebui să arate un număr de circ 
pentru două-picioare. Ritl cobori din podul grajdului și bolborosi și 
bolborosi în ciuda amenințărilor și mârâiturilor lui Sabie. 
Nemulţumirile ei păreau să fie legate mai ales de faptul că era 
încuiată acolo, însă Ravna observă că atunci când adevărații gardieni 
deschiseră ușa pe la jumătatea după-amiezii pentru a le aduce apă, 
solitarul se tinu departe de ieșire. Poate își păstra energia pentru a-i 
da de furcă lui Amdi sau poate simţea o frică instinctuală: în unele 


culturi ale Stiletelor, solitarii vagabonzi erau victime sigure ale 
crimelor, violurilor sau intimidărilor pentru a forma haite temporare 
de sclavi. Chiar și în Domeniu erau consideraţi o pacoste destructivă. 

Cam la un ceas după ce le fu adusă apa, Sabie ţâșni deodată în 
picioare. Ritl scoase un scheunat speriat și dădu să se ascundă în 
pod, însă atenţia lui Sabie era îndreptată spre crăpăturile din pereții 
grajdului pe unde se vedea afară. Le făcu semne lui Jefri și Ravna să 
se dea înapoi. 

Acum Ravna auzea bolboroselile mai multor haite venind în 
direcția lor. Deasupra zgomotului care se apropia, se auzi vocea unui 
băiețel. 

- Salutare, Jefri. Bună, Ravna. Arătaţi inofensivi! 

Apoi ușa grajdului fu dată într-o parte. Pe lângă cele două haite 
care stătuseră de pază întreaga zi, se mai aflau acolo alte trei haite, 
una din ele fiind Amdi. Mărșăluiră înăuntru, fiecare strânsă 
mănunchi... comportament normal pentru niște străini. Unul din 
vizitatori era un sextet mândru, ai cărui membri erau la fel de mari 
ca ai lui Amdi. 

Amdi îi făcu semn lui Sabie să se retragă și să lase spaţiu 
musafirilor. Vorbea cu străinii, povestindu-le ceva grandios. În 
același timp, rosti în samnorskă: 

— Sextetul e hangiul. Voia să vă vadă înainte de spectacol. E 
fascinat de întregul concept de două-picioare, însă cred că îi este și 
putin teamă de voi. Dacă îl putem convinge că nu reprezentați niciun 
pericol, cred că lucrurile s-ar putea îmbunătăţi considerabil. 

- Amdi, spuse Jefri, poţi să îmi comanzi să vin în față și pe urmă 
să-l lași pe tip să se apropie de mine. 

- Bine, dar trebuie să arăţi supus. 

Între Amdi și cealaltă haită avu loc un schimb de bolboroseli. 
Toată lumea vorbea mult mai rar decât în mod normal. Ha. Deodată 
Ravna își dădu seama că Amdi avea el însuși probleme de limbaj cu 
acești indivizi. Rezultatul era o simplificare substanţială a exprimării 
fiecăruia. Cuvintele nu mai erau pronunţate unele peste altele și 
uneori mai și repetau ce spuseseră. Amdi îi asigura că nu era nevoie 
deloc să lege oamenii. Brusc, îi făcu semn lui Jefri. Jefri ieși de la 
locul lui și se opri la câţiva centimetri de cel mai apropiat membru al 


lui Amdi. Apoi căzu în genunchi. Acum, chipul său era aproape la 
același nivel cu cei mai înalți dintre membrii haitei. 

— Bine așa? 

Amdi își lăsă un cap într-o parte în direcția hangiului. 

- Mai bine de atât nu cred că se poate. 

Apoi rosti ceva încurajator spre hangiu... și se dădu cu totul în 
spate în timp ce îl îndemna pe sextet să se apropie. 

Ravna realiză că își ținea răsuflarea. Foarte rar avusese ocazia de 
a vedea o haită de Stilete care să nu știe cum arată un om, iar când 
fusese cazul, Stiletele respective nu erau capabile sub nicio formă să 
atace omul. Acum și aici, Jefri întâlnea un necunoscut periculos. 

Hangiul își pierduse aroganta. Ochii i se căscaseră de uimire și 
unii dintre membrii lui bâjbâiau după securile din veste. Era vădit 
speriat la ideea de a se apropia de Jefri. Dar după un moment, haita 
păru să-și aducă aminte că era privit. Se îndreptă de spate și — slavă 
Puterilor! — încetă a-și mai căuta securile. Răcni ceva arogant spre 
celelalte haite și se strecură de jur împrejurul lui Jefri. Începu să 
scoată niște sunete pe care haitele (unele haite, nu Sabie) le emiteau 
atunci când încercau să îmblânzească un Kherporc. 

Jefri se așeză cu fundul pe călcâie și nu făcu niciun gest de a-i 
urmări pe membrii care îl înconjurau. Cel mai apropiat dintre 
membrii hangiului era foarte aproape de Jefri. Deodată, creatura 
păru să realizeze acest lucru. Se opri și își linse buzele. Apoi își ridică 
botul și îl atinse pe Jefri pe umăr. Jefri îi zâmbi, fără a-și arăta dinţii. 
Sextetul ezită încă un moment, apoi se strânseră cu toții în jurul lui, 
bătându-l pe Jefri pe spate, aproape la fel de puternic cum ai bate un 
kherporc. În același timp, câțiva din membrii lui se întoarseră spre 
intrare și începură să converseze cu glas tare cu celelalte haite. 

Amdi începu să traducă: 

— „Vedeti“, zice el, „e la fel de docil pe cât auzisem că va fi“. 

Haita rânjea fericită de la un capăt la celălalt. Dacă tipii ăștia ar fi 
avut camere de luat vederi, hangiul cu siguranță le-ar fi cerut 
celorlalți să-l înregistreze cum a îmblânzit el un om. 

— Acum vrea să-i demonstrez că ești la fel de inteligent precum o 
haită. 

Amdi bolborosi ceva spre hangiu. 


- l-am spus că va trebui să aibă răbdare până la marele spectacol 
de diseară. 

Sextetul pufni enervat. Doi dintre el îi trăgeau lui Jefri cămașa din 
pantaloni, examinând materialul. Pentru o clipă, Ravna crezu că 
omul avea să riposteze. Dar în acel moment, Magnificul 
Amdiranifani se mută niţel mai aproape și începu să bolborosească 
ceva pe un ton autoritar și pompos. Dacă Ravna nu l-ar fi cunoscut 
de zece ani, ar fi fost intimidată de atitudinea lui. Hangiul cu 
siguranţă fu impresionat. Îi mai dădu câteva lui Jefri pe spinare, 
încercând între timp să-i smulgă pe furiș câteva bucăți de pânză din 
cămașă... după care se dădu în spate. 

Hangiul și Magnificul mai pălăvrăgiră amiabil câteva momente. 
Însă tot oamenii păreau să fie subiectul discuțiilor, fiindcă patru 
membri ai hangiului stăteau cu ochii pe Jefri, în vreme ce doi dintre 
ei își îndreptară atenţia spre Ravna, care stătea retrasă într-un colț. 
Dar nu mai insistă, ba chiar păru de-a dreptul înțelegător. ÎI întrebă 
pe Amdiranifani dacă mai are nevoie de ceva. Răspunsul lui Amdi fu 
ceva despre intimitate și... ha, jucării? 

În lumina strălucitoare din afara grajdului se adunaseră o 
mulțime de localnici, stând atât de aproape o haită de cealaltă, încât 
unii se mai înghionteau și se împingeau. Atât de aproape și de 
concentrați, încât Ravna simţea bâzâitul mental. Hangiul păși afară și 
vorbi repede spre mulțime. Tot ce putu înțelege Ravna fu „spectacol 
mare diseară“ repetat de câteva ori. 

În vreme ce mulțimea se împrăștia, ajutorul hangiului se întoarse 
cu o roabă plină ochi cu mingi și pelerine colorate. De asemenea mai 
aduse două încărcături cu recuzită misterioasă. Apoi îl ajută pe 
Amdi să tragă ușile, închizându-le. 

Și fură singuri, paznicii lor încercând probabil să țină curioșii 
departe de grajduri, pentru ca pregătirile secrete ale Magnificului 
Amdiranifani să poată începe. 

Amdi dezlegă lanţurile cu care erau legați Jefri și Ravna. Apoi el 
și cu Jefri aprinseră câteva lămpi și le atârnară deasupra roabelor. 
Ravna scotocea deja printre „jucării“. Se aflau acolo mingi colorate, 
patru bice, mantii și stilete de lemn. Toate acestea se aflau în prima 
roabă. Ridică ochii din maldărul de nimicuri, spre Amdi. 


- Jefri și cu mine încercam să ne imaginăm cum va fi acest mare 
spectacol. 

Magnificul Amdiranifani o privi speriat. 

- Da, și eu la fel! 


Ca de obicei, aroganta aparentă a lui Amdi fu de scurtă durată. 
Cu toate acestea, avea un început de plan. Recuzita misterioasă 
primită de la hangiu avea și ea rostul ei. 

— Este de la ultimul circ care a trecut pe aici, spuse Amdi. 

Jefri apucă una din mingile colorate și o aruncă spre un stâlp din 
apropiere. Mingea lovi ţinta și sări înapoi la Jefri; trebuie să fi fost 
din cauciuc tropical. „Jucării“ de acest fel erau destul de scumpe prin 
aceste părți ale lumii. 

- De ce ar abandona un circ asemenea obiecte? întrebă Ravna. 

- Păi, ă-ă, au dat faliment. Asta mi-a spus hangiul. Că le-a 
confiscat jucăriile când nu au avut cu ce să plătească. 

Amdi își îndreptă neliniștit privirea spre Ravna și Jefri. 

- Poate recuzita aceasta nu a fost de mare ajutor unei trupe de 
Stilete circari, dar orice veţi face voi va fi ceva nou și magic. M-am 
gândit că putem fi ceva asemănător trupelor de circ care se plimbă 
prin întregul Domeniu. E-eu... v-aș face introducerea și voi ați veni 
pe scenă și aţi face jonglerii cu mingile, poate să faceți noduri... 

Vocea i se stinse într-o tăcere speriată. 

Jefri mai aruncă o dată cu mingea, apoi se uită la Amdi. 

— Ideile tale sunt cu ani-lumină înaintea oricărui plan aș fi putut 
eu gândi... însă, orice am face, crezi că hangiul ne va lăsa la sfârșit să 
plecăm întregi? 

- Eu... cred. Am observat cât de mult și-ar dori să vă fure pe voi 
doi. Dacă ar bănui că Magnatul vă caută, v-ar înhăţa într-o secundă. 
Însă cred că l-am convins că suntem sub protecția bogătașului. Dacă 
ne descurcăm bine, cred cu adevărat că hangiul își va respecta 
promisiunile. Ne va dărui căruţa circarilor, recuzita și jumătate din 
încasările de la spectacole. 

Ravna avea o altă problemă. 

- Amdi, spectacolul se va ține afară? 


- Da, în spatele hanului se află o arenă. De sus de pe platou nu se 
vedea. De ce... 

— Știu că acest loc nu se află trecut pe hărţile lui Chitiratifor, dar 
din moment ce Nevil a mutat orbiterul mai spre răsărit... 

— A, da! răspunse Amdi. M-am gândit și eu la asta. Chiar și în 
noua poziție, nu ne poate repera. Mă rog, dacă nu l-a mutat între 
timp din nou. 

Ravna cântări absurditatea acestei conversații. Nu că ar fi avut ei 
de ales. Cu glas tare, spuse: 

- Atunci, să vină circul! Pare mai simplu decât copacii arcași și 
tufișurile concasoare. 

Jefri zâmbi ușor. ÎI simţea făcând eforturi să-și păstreze aparenta 
încredere de sine. 

— Bineînţeles! lar eu sunt un jongler foarte bun, sau așa eram când 
aveam doisprezece ani! 

Ravna îi răspunse zâmbind. Își amintea. Pentru câteva zece-zile, 
micul Jefri fusese o pacoste frustrantă și frustrată, aruncând cu bile și 
bete în toate direcţiile. Jefri se supărase și pe Amdi, când haita de 
cățeluși învățase imediat să jongleze. 

- Excelent, spuse ea. Eu am curățat costumațţiile. Costumul tău 
încă e bun, Amdi. Tot ce trebuie să faci este să te impui. Tu ești 
Magnificul. Ce altceva mai putem face în afară de jonglerii? 

- Înnodări? Poţi face noduri, Ravna? 

Amdi trăgea niște sfori dintr-una din roabe. 

— Sigur. 

Mai bine decât oricare Stilet solitar. 

— Dar ce zici de niște farse? 

Farsele erau o parte importantă în spectacolele de circ în 
Domeniul Cioplitoarei-în-lemn. În ochii lui Amdi se aprinse o 
licărire. 

- M-am gândit și eu la asta. 

Trei dintre ei se jucau cu o sfoară lungă, făcând de-a lungul ei, 
din loc în loc, ochiuri. 

- E un solitar anume care mi-a tot făcut farse. Poate acum mi-a 
venit și mie rândul... 


În timp ce vorbeau, Ritl îi dădea ocol lui Amdi, bolborosind din 
ce în ce mai vehement. Invadase nepermis de mult spațiul personal 
al octetului. Deodată Amdi se întoarse la Ritl, aruncând lasoul într- 
un atac coordonat, astfel încât picioarele din față, cele din spate și 
gâtul solitarului fură simultan prinse în ochiurile sforii. Ritl explodă 
într-o furie asurzitoare când Amdi trase de sfoară, trântind-o la 
pământ. Din podul grajdului, Sabie izbucni în hohote de râs. 

Amdi se dădu în spate, păstrând tensiunea în diverse noduri ale 
lesei. 

— Unde rămăsesem? A, da. Ritl are nevoie de costum. Doi dintre 
ei merseră la cea mai îndepărtată roabă și scoaseră din ea un guler 
conic din piele. Îl trecu din membru în membru, până când cei care 
stăteau lângă capul lui Ritl legară conul împrejurul gâtului creaturii. 

Ritl se zbătea, arătându-și colții, mârâind din ce în ce mai tare. 
Gulerul conic îi înfășura capul asemenea unei pâlnii, reducându-i 
drastic câmpul vizual. Încet, tipetele se domoliră când păru să 
realizeze că era total lipsită de ajutor. 

Amdi observă expresia de pe chipul Ravnei. 

— Pe cuvânt că nu am rănit-o deloc. Asta e costumul standard 
pentru clovnii solitari. Așa-i, Jefri? 

— Ă-ă... așari. 

Dar și Jefri îl privea pe Amdi cu ochii mari. Pe lângă faptul că, la 
fel ca mai toate haitele de Stilete, Amdi simţea compasiune faţă de 
cei opresați, octetul avea extrem de rar accese de agresivitate. 

- Bun! Mai departe! Acum să aplicăm machiajul pentru clovni. 

Îi dădu două batoane de vopsea Ravnei. 

— Îţi spun eu ce să desenezi. Tu ai grijă doar să nu îi atingi ochii 
sau timpanele și va fi bine. 

Ravna privi curioasă cele două batoane. Mânerele erau special 
făcute mai mari pentru a fi ținute cu ușurință între fălci. Amdi avea 
suficienți membri pentru a duce singur la îndeplinire sarcina. 

- Hai, Ravna. Sunetul mental e îngrozitor, chiar și din partea unui 
solitar. Nimeni nu vrea să rămână în preajma lui Ritl. 

— Bine. 

Ravna îngenunche lângă Ritl, întinse mâna și o mângâie pe spate, 
la fel cum făceau Copiii cu Cei mai buni prieteni ai lor. Întâi Ritl ţipă 


și încercă să o zgârie, dar încetul cu încetul se liniști. 

— Acum începe cu niște cercuri roz în jurul umerilor și al 
timpanelor de la pulpe. 

Îi luă aproape un sfert de oră și Jefri o ajută cu celelalte culori, dar 
în cele din urmă Ritl era pictată mai țipător decât oricare alt membru 
pe care să-l fi văzut Ravna vreodată, inclusiv ambasadorul 
Tropicalilor. 

Când terminară, Amdi desfăcu nodurile lasoului, lăsând doar 
bucla din jurul gâtului și o eliberă pe Ritl. Solitarul rămase nemișcat 
o clipă, apoi o rupse la fugă de-a lungul grajdului până într-un colț 
unde o rază de lumină de afară strălucea pe un snop de paie. Se 
învârti în jurul cozii încercând zadarnic să vadă ce îi făcuseră. În cele 
din urmă, bietul animal se încurcă în sfoara lungă care îi atârna de 
gât, se împiedică și căzu din nou. 

— Vedeţi? spuse Amdi mimând prost entuziasmul. Publicul se va 
distra de minune privind-o. 

Îndreptă un bot spre pod. 

— Sabie se tăvălește pe jos de râs. 

Sabie dădea din capete, amuzat nevoie-mare, până când Amdi îl 
anunţă printr-un sunet că acum e rândul lui, făcându-i semn să 
poftească jos la machiaj. 

Toate capetele, cu excepţia unuia singur, se făcură nevăzute. 
Ravna auzi o bolboroseală îmbufnată, căreia Amdi îi răspunse pe un 
ton vesel. Trei dintre ei apucară creioanele, în vreme ce restul 
priveau în sus și îi făceau semne lui Sabie. 

Unul câte unul, membrii rămășiței se strecurară pe scări în jos, cu 
șchiopul cel din urmă. Ajuns jos, cvartetul se grupă, străpungându-l 
pe Amdi cu privirile. 

Ravna și Jefri se uitară unul la celălalt. 

— Amdi, fii cu băgare de seamă, îl avertiză Jefri. Nu uita cu cine ai 
de a face. 

— N-nu uit... Nu-l forțez cu nimic. 

Amdi se îndreptă spre cel mai îndepărtat colț al grajdului, unde 
erau atârnate hamurile. Era înghesuit, dar suficient de larg pentru ca 
două haite să poarte o conversație intimă. După un moment, Sabie îl 


urmă precaut. Cele două haite dispărură în spatele harnașamentelor 
și se auziră voci șoptind. 

— Nu înţeleg; ce vorbesc, spuse Jefri. 

Trecu o jumătate de minut și liniște. Singurele sunete erau 
Kherporcii învârtindu-se în staul și Ritl mârâindu-și sie însăși. 


Afară larma se întețea. Ravna recunoscu muzica șuierătoare care 
de obicei preceda spectacolele. 

Sabie și Amdi încheiară repetițiile. Amdi se foia agitat în jurul 
grajdului, verificând ultimele detalii: toată lumea era pregătită, toată 
recuzita necesară într-o singură roabă. Sabie se dădu mai aproape de 
ușă. Vopseaua stângace de pe frunte fusese ștearsă. Atât de departe 
de Domeniul Cioplitoarei-în-lemn orice deghizare era inutilă. Acum 
blana lui era vopsită în romburi negre și albe. O ţinea pe Ritl într-o 
lesă. Sabie nu părea încântat de situaţie, dar fusese vina lui Ritl. 
Ravna se apropie de haită pentru a o încuraja. 

Sabie privi în sus spre ea și rosti primele cuvinte în samnorskă 
din noaptea în care o parte din el murise. 

- Facem spectacol mare. Tu vezi. 

Unul din membrii lui îi dădu un ghiont ușor. Afară, o haită bătu 
cu putere în ușă și strigă ceva celor dinăuntru. 

- Toată lumea ne așteaptă, spuse Amdi. Ravna, tu treci în partea 
mea stângă. 

Jefri deja se afla de cealaltă parte a octetului. 

- Nu vă faceți griji, nu vă fie teamă, voi fi cu voi tot timpul. Totul 
va fi bine! (Scâncet.) 

Ușa începuse deja să se dea în lături, muzica deveni tot mai 
cadențată. Sabie se repezi înainte, târând-o și pe Ritl cu el. În spatele 
muzicienilor (una sau ambele haite de gardieni făceau tot tărăboiul 
muzical), Ravna văzu o mulțime de haite aflate la distanţe 
considerabile una de cealaltă, nu ca gloata înghesuită pe care o 
văzuse în acea dimineaţă. 

Sabie încă mai șchiopăta, însă acum se prefăcea a șchiopăta și un 
alt membru, din flancul opus. Cei doi membri care țineau lesa 
mergeau apropiați unul de celălalt, ca și cum ar fi fost tari de câte o 
ureche fiecare. Repetase acest rol de când terminase de aplicat 


machiajul cadrilat. Ritl nu juca niciun rol, însă eforturile sale de a-l 
incomoda pe așa-zisul ei stăpân se potriveau de minune cu rolul lui 
Sabie: nebunul și animalul de companie al nebunului. Era umor 
medieval crud și râsul mulțimii acoperi muzica. 

Apoi Amdi păși în lumina zilei, flancat de cei doi oameni. Râsul 
mulțimii îngheță și se auziră strigăte nedumerite. Cei doi paznici 
trecură în fața lor pentru a-i conduce în arenă. Unul din ei trăgea de 
roabă ca și cum ar fi fost un cărucior în miniatură. 

- Mergeţi pe urmele paznicilor, spuse Amdi. Hangiul mi-a spus 
că haitele de aici sunt clienți care plătesc dublu să vă vadă și aici, și 
în arenă. 

Gardienii pășeau de-a lungul unei alei pietruite care ducea spre 
han. În tot locul erau legate căruțe, chiar și în apropierea liftului care 
îi coborâse de pe șantier și care se vedea precum un chioșc culcat pe 
o rână în mijlocul urletului și ceţii învăluind cascada. 

Din porticul hanului priveau și mai multe haite, însă acum 
gardienii se împrăștiară în jurul clădirii, conducându-i și pe artiști, și 
pe clienții importanți într-o lungă paradă ce se sfârși în cea mai largă 
arenă în aer liber pe care o văzuse vreodată Ravna în Lumea 
Stiletelor. 


Trupa lui Amdi se opri sub marchizele de la marginea arenei, 
feriti de ochii mulțimii. 

Hangiul păși în mijlocul arenei. Lespezile de piatră erau dispuse 
într-un model complicat, dar din loc în loc se vedeau pete întunecate 
care nu făceau parte din design. ÎN! Sacrificii animale? 

Hangiul ţinea acum un soi de discurs. Care nici nu începuse bine 
când de deasupra se auziră vociferări urmate de scandări din toate 
părțile. Amdi își scoase câteva capete afară, însă restul rămase 
ghemuit pe jos, tremurând. 

— Tribunele strigau „Noi am plătit pentru circ, nu vrem să auzim 
discursuri!“. 

Octetul suna mai degrabă înspăimântat decât încurajat de uralele 
din public. 

În mijlocul arenei, hangiul își agită capetele într-un gest 
dezgustat, apoi păși enervat spre boxa lui din tribuna principală. 


- Asta înseamnă că urmăm noi? întrebă Ravna. 

Octetul se înghesui și mai speriat. 

— Amdi? spuse Jefri, cu un glas mieros din partea cealaltă. Până 
acum te-ai descurcat excelent. Du-te! 

- N-nu, n-am, n-am avut timp să mă gândesc bine. Ă-ă... 

Multimea scanda din ce în ce mai tare. O ignamă foarte putrezită 
ateriză în mijlocul marchizei, împroșcându-l pe Sabie. Haita scoase 
un lătrat dezgustat și lăsă să-i scape strânsoarea lesei. Profitând de 
moment, Ritl țâșni în mijlocul arenei, teama ei de mulțimi fiind dată 
uitării. Făcu un arc larg, bolborosind cu glas tare. Se opri, se întoarse 
încercând disperat să-și vadă picioarele din spate, apoi își pierdu 
echilibrul din cauza conului din jurul capului și căzu în bot. Se ridică 
imediat de la pământ, bolborosind în continuare. Se lăuda cu ceva, 
însă era complet incoerentă. Ciudăţenia logoreei sale consta în faptul 
că suna aproape la fel cu discursul pompos al hangiului de mai 
devreme. 

Strigătele mulțimii se transformară în hohote de râs. 

Ritl șovăi, neînțelegând ce se petrece. Începu să țopăie înainte și 
înapoi, cerând atenție. Când râsul deveni și mai isteric, se repezi spre 
cele mai din față tribune... și fu oprită din scurt de lesa lui Sabie. Sări 
într-o parte, smucind legătura. Între timp, Ravna băgă de seamă că 
Sabie dădea din capete, mirat și în același timp amuzat. Îi aruncă o 
privire furișă lui Amdi și pe urmă, nevăzut de public, lăsă 
intenționat să-i scape lesa. În arenă, nefericita Ritl aproape căzu din 
nou. Dar își reveni și goni prin fața tribunelor, târând după ea 
cureaua lungă. 

Sabie ieși împleticindu-se în arenă, pictat în romburi albe și 
negre, șchiopătând de o parte și de cealaltă. Alergă după lesa lui Ritl, 
dar nu reuși să o prindă, uimitor de neîndemânatic. În cele din urmă, 
cei patru membri ai săi executară o tumbă în aer și aterizară pe 
dalele de piatră, prinzând undeva sub ei și cureaua. Când se ridică, 
ținea strâns în toate cele patru fălci lesa. Făcu o plecăciune 
triumfătoare și începu să își țină propriul discurs. Dar animalul de 
companie al măscăriciului nu asculta: Ritl se învârtea bezmetică în 
jurul cvartetului, tot mai aproape și tot mai rapid, pe măsură ce 
cureaua se scurta. Ai fi crezut că Ritl este perfect dresată pentru un 


asemenea act, dacă nu ai fi văzut-o cât de des încerca să execute o 
asemenea învăluire cu ea însăși. 

În cele din urmă, Sabie se împiedică în lesă. Umbla de colo până 
colo, clătinându-se și scheunând plin de indignare. Mulțimea râdea 
din ce în ce mai tare. Și mai multe legume stricate fură aruncate, însă 
aceasta părea să fie o formă primitivă de aplauze. Una din ele nimeri 
pe umărul unui membru al lui Sabie, împroșcându-i blana cadrilată. 
Ritl părea teribil de amuzată, însă avea la rândul ei propriile 
proiectile de evitat, fără prea mult succes. 

Sabie nu știa încotro să fugă, aparent cuprins de panică. Deodată, 
toți membrii lui se întoarseră spre locul unde erau ascunși Amdi și 
compania. Chiar și Ravna observă cât de melodramatic poza pentru 
public. Întreaga lui făptură părea să ceară îndurare și ajutor: 

— Stăpâne. Stăpâne! Vino și ajută-mă! 

Astfel, Amdi fu nevoit să iasă la rampă. Scoase un oftat îndurerat 
și... sări în mijlocul arenei. Râsul audienței se transformă în urale, iar 
ploaia de legume se retrase. Amdi pășea mai semet decât îl văzuse 
Ravna vreodată, cu membrii din centru cu boturile ridicate mândre 
în sus, asemenea unui om care întinde braţele pentru a primi ovațiile 
publicului. 

Jefri veni în locul din care Amdi tocmai plecase. Zâmbea cu gura 
până la urechi, uimit. 

— Ce spune? întrebă Ravna. 

— Vorbește prea repede pentru mine. Le promite lucruri... 

Luând în considerare diferenţele de dialect, Amdi vorbea 
probabil prea repede pentru mare parte din publicul său... dar poate 
acest lucru sporea farmecul spectacolului. Amdi gesticulă plin de 
emfază spre Sabie și Ritl. Cei doi părăsiră scena, încă în pielea 
personajelor, deși Ravna era convinsă că doar unul dintre ei mima un 
rol. Sabie alunecă sub marchiză și o legă pe Ritl de unul din stâlpii 
de lemn. Rânjea fericit și mormăia... în timp ce unul sau altul dintre 
membrii săi încerca să-și șteargă sucul de legume de pe blană. Se 
uită spre Ravna și Jefri și zâmbetul lui căpătă o expresie vicleană, 
care parcă voia să le spună „acum e rândul vostru!“ 

— Jefri! Ravna! se auzi vocea omenească a lui Amdi în vreme ce 
continua să bolborosească publicului. Acum vă voi invita pe voi. Jefri 


să vină la mine și Ravna să stea în spate, în afara interferenţei 
sunetelor mentale. OK? 

Era același lucru pe care îl discutaseră și în grajd. 

- OK! răspunse Jefri. 

Deodată norii se împrăștiară și soarele palid al după-amiezii 
scăldă arena în mijlocul căreia stătea Amdi, aprinzând scântei în 
pietrele prețioase cu care îi erau brodate pelerinele și în stiletele 
argintii de la picioare care străluceau de îţi luau ochii. Undeva în 
mijlocul lui se aflau cei doi membri care nu purtau costume, însă 
Ravna nu îi vedea. 

Amdi ridică ochii, uimit spre soare. Apoi: 

— Foarte bine! strigă el puternic, acum vorbind publicului și 
traducând simultan. Acum vă ofer două minuni ale lumii nordice. 
Creaturile de dincolo de ceruri, creaturile care pot gândi fără să 
scoată nici cel mai mic sunet mental, care pot gândi fiecare pentru el. 
Doamnelor și domnilor, vă invit să-i vedeți cu ochii dumneavoastră 
peee... Douăăă-picioaaareee! 

Patru dintre ei își ridicară boturile spre înălțimi, iar ceilalți patru 
își învârtiră capetele spre locul unde erau ascunși Ravna și Jefri sub 
marchize. Pe Puteri, cei patru mai emiteau și o muzică de fanfară! 

— Crezi că acum suntem noi la rând? întrebă Jefri. 

- O, da, răspunse ea simțind cum o cuprinde tracul. 

leșiră de sub marchize și stătură cât erau de înalți, în văzul 
tuturor. În momentul în care își făcură apariția, glasul mulțimii 
încetă. Jefri și Ravna se întoarseră în direcții opuse, ridicându-și 
brațele pentru a arăta publicului palmele. Ravna cerceta mulțimea, în 
cazul în care avea cineva ideea să arunce cu igname în ei. Tribunele 
erau similare cu cele din sala de consiliu a Cioplitoarei-în-lemn, dar 
ceva mai spatioase. Fiecare nivel era construit aproape direct 
deasupra celui de dedesubt, iar „locurile“ erau delimitate în 
principal de căptușeli antifonice și boxe premium. Momentul de 
strălucire al lui Amdi trecuse și tribunele erau acum învăluite în 
umbră. Era greu de spus câte haite se aflau acolo; stăteau mai 
aproape una de cealaltă decât văzuse ea vreodată. Pretutindeni se 
vedeau capete, toate îndreptate în jos spre cei doi oameni. 


Ravna și Jerfi se întoarseră și fură din nou faţă în faţă. Ea întinse 
mâna și îi atinse mâneca tunicii cu degetele. 

- N-aș fi crezut niciodată că vom ajunge aici. 

Expresia concentrată a lui Jefri se transformă în zâmbet. 

— Și pun pariu că nici n-ai fi crezut vreodată că talentele mele de 
jongler se vor dovedi atât de importante pentru viața noastră. 

Îi luă mâna pentru o secundă, apoi se despărțiră, Ravna 
retrăgându-se într-un colț al arenei. 

Amdi îl înconjură pe Jefri, continuând să se adreseze mulțimii. 
Nu mai traducea, însă Ravna recunoscu sunetele pentru „labe cu 
cinci tentacule“. Se îndreptă apoi spre roaba care se afla în mijlocul 
scenei și scoase din ea trei mingi colorate pe care i le aruncă lui Jefri. 

Jefri începu precaut, cu doar cele trei mingi, aruncându-le în sus 
și prinzându-le. Apoi le azvârli tot mai sus, se aplecă tot mai jos 
pentru a le prinde, le bătu de pământ și iar le prinse. Amdi îi aruncă 
o a patra minge. Când exersaseră în grajd, reușise destul de bine, 
însă acum Jefri pierdu controlul. Îi luă câteva încercări până reuși să 
le menţină pe toate patru în aer. Ravna privi tribunele. Încă nu 
aruncase nimeni cu nimic, iar clinchetele care izbucniră erau 
aplauze! Pentru aceste haite era impresionant că acest solitar 
monstruos care nu se sprijinea decât pe două picioare era capabil să 
jongleze fie chiar și cu o singură minge. 

Cel mai de succes moment din actul lui Jefri fu o fărâmă de noroc 
la sfârșit: o haită care de-a lungul actului vociferase nepoliticos 
aruncă spre Jefri cu o ignamă. Jefri o prinse chiar înainte de a-l 
împroșca... și începu să jongleze cu ea și celelalte patru mingi. 

- Aruncă-i-o înapoi! spuse Amdi, apoi strigă ceva ca un 
avertisment spre public. Jefri aduse celelalte mingi la pământ, apoi 
stătu și privi tribunele. Nicio haită nu ar fi fost capabilă să vadă mare 
lucru în lumina stinsă a apusului, dar, după o clipă, Jefri făcu un pas 
înapoi și proiectă ignama într-o boltă înaltă... drept în membrul care 
o aruncase spre el cu câteva clipe mai devreme. 

Ravna își tinu răsuflarea. Nu avea nici cea mai vagă idee cât de 
grav considerau aceste creaturi gestul lui Jefri. Însă toată lumea 
izbucni în râs. Tipul se uită în jurul său, dând din capete uimit și 
amuzat. Mai avea și alte legume și, după câteva încercări... și cu o 


ignamă ceva mai tare... haita și două-picioare jucau „prinde- 
ignama“. 

Înainte ca și alți membri din public să-și exprime dorinţa de a 
participa la joc, Magnificul Amdi îi făcu semn lui Jefri să iasă din 
arenă... și o pofti pe Ravna. Urma debutul ei în lumea circului. 


Din păcate, actul ei cu înnodatul nodurilor nu făcu cine știe ce 
impresie. Chiar și cu funiile groase pe care le pusese hangiul la 
dispoziție, publicul nu văzu mare lucru, mai ales în lumina tot mai 
slabă a apusului. Pe de altă parte, surprinzător, nimeni nu mai 
aruncă igname stricate spre ea. În timp ce ținea sus ultima ei creație 
din noduri, se uită de-a lungul tribunelor. Aplauzele nu erau 
entuziaste și simţi un soi de nedumerire sumbră în rândul 
spectatorilor. Poate că nu dovedise cine știe ce super-inteligență 
pentru un solitar, ci demonstrase că, la capitolul lucru manual, un 
două-picioare era mai apt decât o haită întreagă. 

Și oricum, numărul ei nu tinu la fel de mult precum cel al lui 
Jefri. Amdi începu să se pregătească de încheiere, făcându-i semn lui 
Sabie să revină în arenă pentru un nou număr de farse. Dar în vreme 
ce rămășița o dezlega pe Ritl, hangiul sări din boxa lui privată și veni 
tropăind în arenă. Bolboroseala lui avea tonalități lichide. Îi cerea lui 
Amdi ceva, însă pe un ton foarte politicos. Vorbele lui fură 
întâmpinate cu exclamații de aprobare din partea publicului. 

Amdi se dădu înapoi, luat pe nepregătite. Jefri porni spre arenă. 

— Ce? Ce? întrebă Ravna. 

Jefri se întoarse zâmbindu-i straniu. 

— Cred că gazda noastră dorește permisiunea de a selecta pe 
câțiva din audienţă pentru a veni în arenă și să ne... ă-ă... mângâie? 

Amdi își îndreptase atenţia spre Ravna și Jefri și, pentru întâia 
oară în ultima oră, uită de postura lui arogantă. 

- Exact asta vor să facă. Să știți că niciuna dintre aceste haite nu a 
mai fost vreodată în compania oamenilor; dacă vreuna are porniri 
ucigașe... ce vreți să facem? 

Acum toți membrii lui priveau către Ravna. Jefri la fel. 

- Eu... 


Se uită în sus spre mulțime. În acest moment majoritatea păreau 
prietenoși. Și vom avea nevoie de îngăduința lor mâine, când vom încerca 
să plecăm mai departe. Aceasta era povestea vieţii ei în lumea Stiletelor, 
mereu pe marginea prăpastiei. 

— Spune-le că au voie, Amdi. 

— Prea bine. 

Amdi dădu acordul în fața publicului, de data aceasta vorbi 
foarte rar și folosi un limbaj simplu. Apoi se întoarse către Ravna și 
Jefri. 

- Le-am spus că au voie doar pe rând, unul câte unul. Paznicii 
hangiului vor sta în preajma voastră pentru a vă proteja, dacă va fi 
cazul. 

Haitele din primul rând săriră în arenă, pentru a profita de 
privilegiul de a privi îndeaproape cele două creaturi din altă lume. 
Hangiul își instrui gardienii să țină publicul la distanţă și să formeze 
un rând... care eventual să mai dea un ban, de ce nu? 

Amdi se așeză undeva în spatele celor doi oameni, în timp ce 
Sabie o aduse pe Ritl și o puse în dreapta Ravnei. Ritl bolborosea 
plină de importanţă, dar se linişti când rămășița de haită se apropie 
și începu să-și arate colții spre ea. 

Primii din cei „puţini selectaţi“ trecură de gărzi. Cvintetul porni 
înainte în pas vioi, apoi încetini și la urmă se dădu înapoi niţel. Toate 
cele cinci capete erau întinse în sus, intimidate de înălțimea lui Jefri. 
Clientul aflat imediat în spate începu să vocifereze că se întârzie prea 
mult, dar nu încercă să treacă în față. 

Jefri se lăsă într-un genunchi și întinse o mână, făcându-i semn 
haitei să se apropie. 

Amdi se foi neliniștit. 

— Ăsta nu e hangiul, nu ai de ce să te pui în pericol. 

- E în regulă, Amdi. E la fel ca în prima noastră expediţie în Zona 
Lacurilor Lungi. 

Trupul lui Jefri părea destul de relaxat, dar vocea îi suna 
încordată. 

Cvintetul petrecu aproape un minut, ba inspectând veșmintele 
lui Jefri, ba împingându-i degetele cu vârfurile moi ale boturilor, ba 
adresându-i-se lui Amdi. 


- Mă complimentează cât de bine te-am dresat, Jefri, raportă 
Amdi în vreme ce îl conducea pe client spre Ravna. 

Unele dintre haite se purtară la fel ca prima. Altele se strâmbau la 
prietenii lor rămași undeva în tribune, parcă voiau să spună: „la 
privește la mine, nas în nas cu un monstru!“ Multi dintre ei încercară 
să comunice cu Jefri și Ravna, imitând cuvintele oamenilor și 
urmărind atent reacţiile și răspunsurile lor. 

În vreme ce apusul se adâncea, se aprinseră trei cercuri de foc în 
colțurile arenei. Văpăile urcau strălucitoare și înalte, luminând 
decorul potrivit pentru ochii Stiletelor. Iar clienţii curgeau. Câțiva 
dintre ei îi adresară câteva complimente lui Sabie pentru numărul 
lui. Ravna se întrebă dacă Otel din Sabie primise vreodată o laudă 
sinceră; membrii rămășiței păreau încântați. Ritl nu înțelegea prea 
bine despre ce era vorba, dar se ținea lângă ceilalți patru, ca o a 
cincea parte egală cu ei. 

Apoi mai fură câţiva, foarte puţini, care se apropiară de ceea ce se 
temuse Amdi. O haită îl împinse pe Jefri. Când Amdi îi atrase 
atenţia, creatura se prefăcu a-și cere scuze, strecurându-se pe lângă 
Amdi pentru a se apropia de Ravna. Haita era un septet, jigărit și 
diform. Dacă îl vopseai în romburi albe și negre obțineai varianta 
malefică a lui Sabie. Se învârti pe lângă ea, înconjurând-o cu priviri 
gălbui și respirație puturoasă. Amdi îl urmărea îndeaproape și îi 
traduse bolboroseala: 

— Le spune tuturor că nu scoateţi niciun sunet mental, el nu aude 
nici măcar la o distanţă atât de mică. 

Atunci când Ravna nu mai spuse nimic, haita ţipă ceva care ar fi 
putut însemna „viu“ (sau „neviu“)... și o lovi peste genunchi. 

Ravna căzu la pământ. Înainte ca făptura să mai poată face vreun 
gest, Jef și Amdi săriră în stânga ei, iar Sabie în dreapta, repezindu-se 
cu toții asupra intrusului. Pentru o clipă, corpuri zburară în toate 
direcțiile. Ravna încercă să se ridice. Membrii atacatorului erau 
împrăștiați peste tot în arenă, mult prea departe unul de celălalt 
pentru a putea gândi unitar. Priviră năuciţi în jur, apoi o luară la 
goană spre ieșirea din arenă, se uniră acolo și dispărură undeva în 
spatele tribunelor. 

— Gata! strigă Jefri. E timpul să închidem prăvălia! 


Întinse mâna spre Ravna și îi vorbi ușor. 

— Ești bine? 

- Da... 

Nu fusese rănită, dar i se amintise de riscurile la care se 
expuneau. 

Amdi vorbi peste mulțime, către hangiu, care stătea lângă cei care 
colectau banii. Vorbele lui Amdi stârniră agitația hangiului și a 
mulțimii care începu să protesteze. Ravna simți că trăiește un 
coșmar. Amdi le povesti: 

- Hangiul ne promite soarele și luna de pe cer, dacă mai stăm 
locului încă puțin. 

— Trebuie să stăm, spuse Ravna. 

Amdi își ridică patru capete în sus și bolborosi tare deasupra 
tuturor. 

— Eu repet ce ne-a promis hangiul, le spuse el Ravnei și lui Jefri. 
Le spun că vom colabora cu cea mai mare plăcere, dacă toată lumea 
se ține de cuvântul dat. 

Hangiul înclină din toate capetele în semn de aprobare. Ravna îi 
înțelese entuziasmul cu care încuviință: coșurile purtate de gardienii 
lui erau grele de monede. Tipul câștigase la loterie. 

Jefri încuviință și el, însă lipsit de entuziasm. 

— Ai dreptate, trebuie să ne conformăm până la capăt. 

Se întoarse la haita cu care tocmai stătea de vorbă atunci când 
izbucnise scandalul. Pentru câteva momente, atmosfera fu încordată, 
dar acum toată lumea era cu ochii în patru să nu mai apară alți 
scandalagii. Apoi haitele începură din nou a se perinda și banii a 
curge în coșurile hangiului. 

Pe urmă Ravna pierdu noțiunea timpului. Haitele veneau în 
șiruri neîntrerupte. Din când în când câte unul îi mai arunca o 
privire agresivă, însă nimeni nu mai atacă. lar cât despre restul 
Stiletelor... Ravna începu să înțeleagă de ce Johanna și Jefri și alți 
Copii exploratori erau atât de încântați de aventurile lor dincolo de 
granițele Domeniului. Majoritatea Stiletelor, îndată ce se obișnuiau 
cu ei și depășeau stadiul inițial în care aveau de a face cu o ființă 
stranie, păreau dornici să se apropie și să interacționeze cu solitarii 
inteligenți. Pe măsură ce noaptea se adâncea și focurile în arenă erau 


aprinse și reaprinse, tot mai multe haite încercau să comunice cu ei, 
imitându-le vorbirea. Unele haite care fuseseră la rând și înțeleseseră 
că nu mai aveau voie a doua oară se așezaseră de jur împrejurul 
arenei, strigând sugestii celor cărora le venea rândul să se apropie. 

Poate mai erau în lumea Stiletelor dușmani și monștri, însă aici se 
aflau și viitorii Cei mai Buni Prieteni ai următoarelor generații de 
Copii. 


Capitolul 29 


După spectacolul de la Hanul Vinciului, lucrurile se schimbară. 
Acum aveau o căruţă adevărată, de circari (cea ipotecată de foștii 
proprietari). Căruţa avea acum o cabină de călători și era atât de 
mare, încât avea nevoie de patru kherporci înhămați la ea. Sub 
privirea atentă a clienţilor care stătuseră cu ei toată noaptea, hangiul 
le mai dăduse și hrană de drum și arbalete. Ba chiar, poate la fel de 
important, le înmânase o scrisoare cu aspect foarte oficial în care se 
spunea că acești minunati artiști se află sub protecția lui personală, 
ca Șef al Staţiei de vinciuri și Reprezentant al Magnatului în zonă și — 
indirect — a Magnatului însuși! Ravna spera că bietul hangiu nu va 
avea prea mult de suferit atunci când adevăratele vești de la Magnat 
vor ajunge până în aceste locuri. 

Când plecară de la han, mai aveau cel puțin o duzină de haite 
amatoare să îi însoțească, să-i păzească și să îi ghideze în călătoria lor 
spre ținuturile nordice. Cu toate că păreau sinceri și bine 
intenţionaţi, Amdi îi refuză pe toţi. Cu cât deveneau mai cunoscuți, 
cu atât mai ușor le va fi Magnatului și lui Prodotus și lui Nevil să îi 
găsească. În momentul în care veștile despre căutarea lor îi vor 
ajunge din urmă, chiar și cele mai oneste haite i-ar putea trăda. 

Așadar, când porniră la drum, doar o mână de fani îi însoţiră o 
vreme, strecurându-se, mai fățiș, mai pe furiș, la câteva sute de metri 
în spatele căruței. 


Amdi ocoli primele sate întâlnite în drumul spre nord, pe poteci 
ferite, găsite pe hărți. Mai departe, pe măsură ce treceau dintr-un sat 
în altul, își pierdură din alai. Acolo locuiau haite de țărani și mici 
boieri, care, oricât de intrigați ar fi fost ei de două-picioare, nu aveau 
timp liber precum admiratorii din localitățile ceva mai avansate 
tehnologic. 

În cea de-a treia zi, Sabie cercetă de jur împrejur și raportă că au 
scăpat și de ultimii fani. Acum era momentul să schimbe drumul, să 
se abată de la ruta pe care Amdi o declarase celor de la han. 

— Avem o mulțime de poteci alternative, după cum arată pe hartă, 
spuse el. Problema este că, pe oricare am alege-o, vom rămâne fără 
mâncare înainte de a ajunge în Domeniu. 

Vor fi nevoiţi să muncească undeva... sau să mai dea spectacole. 

Când această opțiune îi fu prezentată lui Amdi, stătu o clipă în 
cumpănă, apoi arboră un zâmbet timid. 

- Ă-ă... presupun că aș mai putea fi o dată Magnificul Amdi... 

Pe parcursul următoarelor câteva zile, cercetară sătucurile prin 
care treceau, Sabie pândind după dușmani sau prieteni, punând în 
balanţă riscul de a se expune și starea proviziilor. Prin cele mai multe 
localități trecură neobservaţi, dar în cele din urmă dădură trei 
spectacole, o dată în hambarul unei ferme largi și de două ori în aer 
liber sub o pătură groasă de nori. Vremea fu relativ blândă, cu ploi 
reci și drumuri desfundate, dar nimic insuportabil. 

Spectacolul lor se îmbunătăți. Numărul Ravnei rămase la fel de 
neinteresant, în schimb se jucase cu lanternele, făcând din ele un 
sistem de iluminat de mare efect. Acum, până și Ritl părea să se 
bucure de numărul ei, încercând să-l surprindă pe Sabie cu fel și fel 
de giumbușlucuri și prostii. Amdi devenise acum fluent în dialectul 
local. Prezentarea lui deveni tot mai sofisticată. Doar enervarea pe 
care i-o stârneau poznele lui Ritl părea să fie sinceră. Punctul 
culminant al spectacolelor era de fiecare dată momentul în care 
publicul era invitat să vadă oamenii de aproape. Își făcuseră un 
sistem atât de bun, încât se simteau cât de cât în siguranță. De acum, 
faima lor se răspândi, luându-le-o înainte: când încercau să treacă 
neobservați printr-un oraș, erau adesea întâmpinați de Stilete pe 


marginea drumului, implorându-i să se oprească și la ei pentru o 
reprezentație. 

- Locurile astea sunt pur și simplu prea civilizate, spuse Jefri într- 
o seară, după ce își stabiliseră tabăra pentru noapte. 

Razele lunii se strecurau printre ramurile copacilor, dar sperau ca 
lentilele primitive ale orbiterului să nu pătrundă până acolo. 

- Mai demult, aici era chiar sălbăticie, mult prea periculos pentru 
majoritatea exploratorilor. Acum toată lumea face câte ceva. Arena 
de la Hanul Vinciului era imensă și proaspăt construită. 

— Și orașele sunt în plină expansiune, spuse Amdi. Sunt chiar mai 
mari decât figurează pe harta lui Nevil. 

Hărțile trebuie să fi fost informaţia cea mai sigură a lui 
Chitiratifor, dar erau deja depășite. 

— Mda, răspunse Jefri. Marfa Magnatului se găsește pretutindeni. 
Mi s-a luat să văd logo-ul cu Haita Haitelor. Va fi un miracol dacă 
ajungem în Domeniu înainte ca veștile despre noi să ajungă la el. 

Ravna încuviință sumbru. 

— Și Nevil probabil ne va ieși în întâmpinare, cu Ochiul Ceresc 2. 

Amdi fredona o melodie. De obicei, acesta era sunetul născocirii 
ideilor bune. 

— Însă acolo va fi și Cioplitoarea-în-lemn. 

Suna mai mult ca o întrebare. Atât Jef, cât și Amdi se temeau tot 
mai mult că Johannei și Pelerinului li s-a întâmplat ceva grav. Dacă și 
Cioplitoarea-în-lemn fusese îndepărtată? 

Ravna își aminti de ultima întâlnire avută cu regina și acea 
conversație stranie pe care o purtaseră. 

- Sunt convinsă că încă mai e în fruntea Domeniului, Amdi. Și că 
nu s-a lăsat păcălită de Nevil. 

— Ar fi bine. Înseamnă că și-a trimis trupele să ne caute de-a 
lungul frontierei, deci dacă ajungem la soldaţii ei, ne pot ajuta să te 
ducem pe Excentric II. 

— Dacă mă puteți duce înapoi pe Excentric II, s-a terminat cu 
Nevil. 

În fiecare seară Ravna le spunea acest lucru. 

- Hmmm, continuă Amdi. Deci ce am putea face ca să... 


Ritl întrerupse firul gândurilor lui Amdi, bolborosind o sugestie a 
ei personală. De câte ori putea, creatura se strecura, tăcută și 
inocentă, până în mijlocul lor și atunci își dădea drumul la gură. 

De data aceasta, îl făcu pe Jefri să râdă. 

- Amdi, recunoaște că ar fi o idee chiar bună, mai ales dacă 
Kherporcii ar avea aripi. 

Amdi însă nu era deloc amuzat. Sări în picioare, enervat. 

- Fiinţa asta ne bagă numai în belele, nu înţelegi? 

Toţi cei opt ai lui se smuciră din loc, făcându-se nevăzuți în 
întunericul străbătut de razele lunii. 

— Pe zi ce trece, îl enervează tot mai mult Ritl, spuse Ravna. Mă 
întreb dacă Magnificului Amdiranifani nu cumva începe să îi dea pe 
afară egoul de showman. 

- V-am auzit! le strigă Amdi. Dacă tot nu pot gândi, mă duc să 
stau de pază. 

Rămășița de Sabie tocmai se întorsese dintr-o incursiune în jurul 
taberei și hrănea kKherporcii. Întoarse unul din capete și îl urmări pe 
Amdi plecând. Când termină cu Kherpocii, se așeză sub căruță și 
comentă: 

— Ritl face prost din el. 

Haita începea să vorbească destul de bine samnorska, dar nu mai 
avea sarcasmul mucalit de pe vremea când era întreg. 

Ravna privi în jurul căruței. În mod normal, Sabie priponea 
solitarul lângă kherporci. În felul acesta, toată lumea era ceva mai 
liniștită. 

- Auzi, Sabie, nu o legaseși pe Ritl? 

Haita își suci capetele și privi de sub căruţă în direcția opusă. 
Probabil nu avea de gând să răspundă. Dar pe urmă îl auzi: 

- S-a dezlegat. 

Jefri râse încetișor. 

- Ravna, se pare că Ritl a prins ceva din scamatoriile tale cu 
sforile. 

Ravna zâmbi la el. 

— Se pricepe să scape din laţuri. 

Ritl mai scăpase și cu alte ocazii, spre bucuria nedisimulată a lui 
Amdi. Ravna privi spre Jefri peste jarul licărind. 


— Ritl n-ar putea fi un pericol pentru noi? La o adică, 
Remasritlfeer ne era dușman... deși nu chiar atât de înverșunat 
precum Chitiratifor, totuși, una din haitele de încredere ale 
Magnatului. Dacă i s-ar oferi ocazia, nu credeți că ne-ar trăda? 

Deși era aproape întuneric, văzu zâmbetul de pe chipul lui Jefri. 

— Ah, acum vorbește paranoia din tine, spuse el ghemuindu-se 
lângă foc în faţa ei. Ca de obicei, își puseseră sacii de dormit departe 
unul de celălalt. Cu cei opt Amdi culcați între ei, aveau suficientă 
căldură. Ba mai mult, în ultimele nopți ajunseseră iar să se certe pe 
același subiect, iar aseară, Ravna auzise pentru prima dată Flota 
Molimei botezată „Echipajul de salvare“. Într-un fel, ascultându-l pe 
Jefri pronunţând acele cuvinte fusese mai terifiant decât restul 
acestui coșmar. 

Jefri își încălzi mâinile deasupra jăraticului. 

- Dacă și când vom da nas în nas cu Magnatul, este greu de 
prevăzut ce va face Ritl. Vechiul Sabie spunea că Remasritlfeer era 
unul din locotenenții Magnatului. În funcție de cine va veni după 
noi, e destul de posibil ca Ritl să ne trădeze, deși nu cred că e 
suficient de inteligentă încât să îndruge ceva coerent, poate doar un 
„Hei, șefu”, uite aici!“ 

- Aha. Probabil e o prostie să îmi fac griji în privinţa ei. 

Ravna îl privi pe Jefri câteva clipe, fără să spună nimic. ÎN 
cunoștea de zece ani, îl văzuse pe băieţelul drăgăstos crescând, 
devenind bărbatul care era astăzi, cel mai bun explorator al lor și 
unul din cei care credeau în cea mai cruntă minciună pe care și-o 
putea imagina. Jefri ridică ochii spre ea. 

- Ce e? 

Zâmbetul îi rămăsese pe buze, dar în priviri îi putea citi 
neîncrederea. 

Dacă rostea un singur cuvânt greșit, ajungeau din nou la o 
discuţie în contradictoriu. Dar trebuie să încerc. 

— Jefri, noi nu suntem deloc de acord în privința Molimei și a 
Contramăsurii. Tu știi care este părerea mea; tu știi ce sacrificii au 
făcut părinţii voştri pentru a scăpa de Molimă. Pe de altă parte, e... 

— E Nevil, da, un monstru, răspunde Jefri furios. Așa, și ce dacă? 
Eu îmi amintesc de Laboratorul Superior. Aici Jos, eu am văzut cum 


Contramăsura l-a omorât pe Pham. Chiar și tu recunoști că ea, 
Contramăsura, a declanșat Lentoarea și probabil a distrus civilizații 
cât vedem cu ochii pe cerul nopții până în cele mai întunecate 
colțuri. Ce contează, Ravna, nu este cine e rău și cine e bun. Contează 
Adevărul. 

- Jefri, eu nu vorbesc acum despre bunătate! Eu spun despre ce 
am văzut! Tu erai doar... 

- Doar un copil? Același lucru mi l-ai spus și noaptea trecută! 

Dar erai un copil! Și Ravna nu va uita niciodată cum Jefri și Amdi 
încercaseră să o consoleze după ce murise Pham. Ezită, încercând să- 
și adune gândurile, să spună ceva rațional, ceva care să îndrepte 
discuția pe făgașul bun. 

— Jef, te-ai gândit vreodată că ar putea exista fapte, lucruri, 
nedescoperite încă și care te-ar putea face să îţi schimbi părerea? 

— Cu alte cuvinte, dacă sunt dispus să-mi revizuiesc convingerile. 
Ce drăguţ din partea ta. Dar tu ai fi gata să faci același lucru? 

- Eu... 

— Nu contează. În momentul acesta, ce probe încă nedescoperite 
ar mai putea fi? 

Jefri se întoarse și privi focul, cu mâinile întinse peste tăciuni. 
Vreme îndelungată nu mai spuse nimic, apoi: 

- Te vom scăpa de Magnat și Prodotus și te vom duce până la 
Excentric Il. Pe urmă, să faci cum crezi tu că e bine. Dacă nu-l poti 
opri tu pe Nevil, atunci voi scăpa eu lumea de el. Însă știi ceva? o 
întrebă el privind-o din nou. Grupul de Studiu al Dezastrelor va 
continua să existe. Iar noul lui conducător nu va fi Bili Yngva. 


Ravna ațipi. Luna apuse, iar cărbunii se stinseră. Din când în 
când se auzea grohăitul Kherporcilor, însă nimic din obișnuita 
sporovăială iritantă a lui Ritl. La un moment dat, auzi pe cineva 
intrând în tabără; trebuie să fie Amdi, venit să schimbe garda. 
Gândul acesta aproape o trezi complet. De obicei, ea stătea de pază 
în a doua parte a nopții, deși era convinsă că nici Amdi, nici Sabie nu 
aveau încredere într-o santinelă umană. Unii dintre ei stăteau cu 
urechile ciulite întreaga noapte. 


Slab și îndepărtat, auzi o voce care părea a fi a lui Ritl, însă nu la 
fel de gălăgioasă ca de obicei. Deodată noaptea explodă în 
scheunături și lătrături. O zvârcolire de creaturi explodă în tufișurile 
din jur, membri luptându-se între ei în vreme ce se alergau. 

— Amdi! strigă Jefri. 

Nu se auzi niciun răspuns, dar Ravna auzi o haită — Sabie? — 
cățărându-se pe kheporcii derutați, sărind pe acoperișul căruţei de 
Circ. 

Tipătul continuă, zgomotul venind din partea îndepărtată a 
căruței. Ravna ținea pe timpul noptii una din lanterne cu ea. O 
aprinse în modul de urmărire. Lumina pâlpâi întrerupt, scanând 
solul de la baza tufișurilor la întâmplare, astfel încât ţinta să nu 
realizeze sursa luminii. 

Sunetele monstruoasei încăierări continuară, dar nu zări nici 
urmă de haită agresoare. Dacă Ritl i-ar fi trădat, lupta ar fi arătat 
acum altfel. 

- Lasă mine focalizează lumina. 

Era Sabie de pe acoperișul căruței, acolo unde era așezată cea de- 
a doua lanternă. Plimbă raza de lumină spre un punct undeva în 
spatele căruței. Privind pe sub căruță, Ravna văzu picioare de Stilete 
venind în goană. 

- E un fragment din Amdi! 

Jefri alergă spre căruță, cu arbaleta încărcată și ațintită. Două 
haite de câte patru apărură lângă căruță, una de o parte și alta de 
cealaltă, atacându-se și arătându-și colții. Aveau cu toții pelerine 
simple de lucru, la fel cum purta Amdi când erau pe drum. 

- Ha? spuse Jefri. Amdi? 

Cei opt se prăbușiră într-o grămadă. Lumina lămpii îi prinse din 
urmă. Era cu adevărat Amdi. 

— Amdi, ești bine? 

Ravna îngenunche lângă haită și se uită la fiecare membru în 
parte. Era plin de tăieturi și zgârieturi. O ureche îi era sfârtecată. 

— Cine ţi-a făcut una ca asta? 

Și mai e prin preajmă? Dar Sabie, cocoțat pe căruţă, îl privea pe 
Amdi cu toți membrii; nu era îngrijorat de vreun atac. Amdi mârâia 


și bolborosea, însă Ravna auzi undeva în spatele vacarmului un 
fluierat ascuţit și intens. 

Amdi avea dureri teribile. În cele din urmă, reuși să vorbească în 
samnorskă. 

- Niciun atac. Nu a fost un atac. Nimeni nu s-a strecurat în 
tabără, deși Sabie ar trebui să treacă la veghe. 

Emise două sau trei sunete. Sabie răspunse ceva înapoi și cobori 
din căruţă, făcându-se nevăzut în tufișurile din spate. 

Amdi se zbătea îndurerat în lumina lanternei, privindu-se unul 
pe celălalt și aruncând priviri furișe spre Ravna și Jefri. 

— Stinge lumina, te rog. 

Ravna făcu precum îi ceruse. Din beznă se auzi glasul lui Amdi: 

— A fost Ritl. 

- Nu înţeleg, spuse Ravna. Dacă doar ea a fost, cum v-a putut 
răni pe toți? 

Se auzi un clic înfundat. Jefri își dezarma arbaleta. 

— Cred că e mai complicat de atât, spuse el și Ravna îl auzi venind 
și îngenunchind lângă Amdi. 

Amdi emitea o amestecătură ciudată de sunete. Se auzea un 
scheunat foarte asemănător cu scâncetul unui copil. Se auzeau 
cuvinte pe care nu le înțelegea. Și se auzea vocea de băieţel pe care 
Amdi o folosea când vorbea omenește, acum încărcată de dispreţ de 
sine. 

— Animalul Ritl a fost o belea de la bun început. Nu e inteligent, 
ba mai rău, spune numai tâmpenii când eu încerc să îmi joc rolul! Aţi 
văzut și voi! Era cât pe ce să ne omoare pe șantier. Colac peste 
pupăză, se bagă în spațiul meu personal de câte ori se ivește ocazia! 

- E solitară, Amdi, rosti Jefri pe un ton blând. Nu poate trăi 
singură. 

Amdi scânci mai tare. Ravna îl simți agitându-se și auzi două 
perechi de fălci clănțănind în beznă. Jefri încercă să-l liniștească. 

- Nu fi prea aspru cu tine, Amdi. 

După o clipă, se auzi iar vocea de băieţel a lui Amdi. 

— Of. Presimțeam că Ritl ne va face probleme din secunda în care 
a apărut printre noi, dar m-am gândit... am crezut că va fi ca în 
romanele de dragoste: Ritl îl va împlini pe Sabie! Amândoi ar fi fost 


completi. Dar nu, prostul ăla nici nu s-a uitat la ea. Și nici Ritl nu a 
fost atrasă de el. Idioata a început să facă avansuri unora dintre ai 
mei. Eu am zis: și ce dacă, n-are decât, eu sunt haita perfectă, nu-mi 
poate face nimic. 

O vreme, Amdi nu mai spuse nimic, deși suspinele reîncepuseră. 
Când vorbi din nou, cuvintele îi erau disparate: 

— În seara asta... eram împrăștiat de jur împrejurul taberei. Pentru 
mine e un sentiment interesant. Devin foarte încet la minte, dar pot 
vedea atât de multe în același timp și ideile se plimbă calm de la 
unul la celălalt, fiecare dintre ai mei mai adaugă propriul lui gând... 

Scheunatul se intensifică. Nu era un sunet de grup; venea dinspre 
trei membri ghemuiți cel mai aproape de pământ. 

— Ritl a venit la mine. Nu că m-a luat prin surprindere, o simțeam 
acolo. Dar a început să se bage în fragmente din mine...— vocea lui 
Amdi se făcu suspin disperat... fragmente care o plac. 

Amdi se încolăci nervos, scrâșnind din fălci. Jefri întinse brațele și 
mângâie câteva capete, riscând să se trezească mușcat. După o 
vreme, Amdi reluă, ceva mai coerent. 

— Ritl mă dezbină! 

Hărțile indicau un orașel la treizeci de kilometri înainte. Ar fi 
găsit unele și mai aproape, dacă o luau pe alte drumuri, însă acesta 
părea perfect pentru o aprovizionare completă. De acolo, se puteau 
strecura mai departe, pe lângă frontiere, cercetând forturile vămilor 
pentru a găsi locul potrivit de a pătrunde în Domeniu. 

În acel oraș avea să aibă loc și ultimul spectacol, după care urma 
adevăratul deznodământ, la hotarele Cioplitoarei-în-lemn. Între 
timp... 

Ravna stătea pe capră. Oficial, ea era cea care mâna atelajul, dar 
în sinea ei bănuia că Ravna-cea-din-stele nu ar fi reușit să ţină în frâu 
cei patru kherporci. Buna lor comportare se datora mai mult ca sigur 
lui Sabie care mai mereu se plimba pe lângă ei și îi boscorodea 
pentru a nu se abate din drum. 

Jefri și Amdi mergeau împreună, rămânând în urmă ceva mai 
mult decât de obicei, siluetele lor fiind aproape invizibile în ceața 
dimineții. Octetul era strâns unit, o postură pe care haitele o adoptau 
în mod normal atunci când se aflau într-o mulțime aglomerată sau 
când acustica era foarte proastă ori dacă simțeau nevoia să 
gândească intens. După ambuscada de la miezul nopţii, Amdi 
rămăsese în formație compactă, tăcut și posomorât, vorbind cu 
prietenul său cel mai bun pe un ton scăzut. 


Ravna pocni ușor din hățuri, doar pentru a-i anunţa pe kherporci 
că nu adormise. Privi spre tovarășa ei de drum de pe căruță. 

- Deci ce ești tu, în termeni științifici, RitI? Dezbinătoare de haite? 

Ritl își lăsă capul într-o parte, privind-o pe Ravna. Din postura 
unui solitar este dificil să înţelegi ce gândește, însă Ritl părea să 
înțeleagă spusele Ravnei. Râde la mine? În această dimineață, după 
lupte îndelungi, Ritl fusese urcată în căruţă și legată strâns de grilajul 
din spatele caprei vizitiului. În urma aventurilor de aseară, solitarul 
părea să creadă că dobândise un statut privilegiat, dar se înșelase. 
Protestele mârâite continuară și după ce plecară la drum. Apoi se 
resemnase într-o postură aproape tăcută, privind țintă în urma lor, în 
direcția lui Amdi. Din când în când, Ravna simţea lemnul caprei 
vibrând, probabil efectul secundar al alinturilor pe care i le bâzâia 
ultrasonic Ritl lui Amdi. 

Ravna continuă conversaţia aproape monolog cu creatura: 

— Știi, printre oameni, e considerat un mod foarte urât de a 
termina o relație, oricât de disperat ai fi. 

- Foarte urât, foarte urât, repetă Ritl expresia de câteva ori, apoi 
atenţia îi fu din nou atrasă de obiectul avansurilor sale imorale. 

Când Ravna o numise pe Ritl „dezbinătoare de haită“ nu vorbise 
metaforic. Bietul Amdiranifani era pur și simplu prea numeros 
pentru a mai adopta un alt membru; așa pretindea el și Jefri era de 
acord. Amdi probabil nu ar fi capabil să își păstreze nici puiandrii 
născuți din propria haită. Acceptarea unui membru străin cu 
siguranţă avea să dezbine octetul. Cei trei masculi care erau 
înamorați de Ritl aveau să se rupă de întreg. Amdi spunea că o 
femelă îi punea în cumpănă. Oricare variantă ar fi însemnat sfârșitul 
lui Amdi. 

Sabie ţipă ceva la ea, trezind-o subit la realitate. Kherporcii 
scoteau sunete înspăimântate, trăgând de căruţă într-o parte, spre 
arbuștii de pe marginea drumului. Sabie abandonase animalele și 
dăduse fuga în spate, spre Jefri și Amdi care veniră în goană. 

Ravna se luptă cu hățurile. Desișul de pe marginea drumului 
ascundea o viroagă și mocirlă adâncă. Se ridică pe capră 
înțepenindu-se în picioare și trăgând din toate puterile de hățuri. 

— Ajutor! 


Apoi auzi zgomotul. Venea din ceața dinaintea lor, bâzâitul 
motoarelor cu abur. Aparatul zburător a lui Pedantus! Aeronava era 
încă învăluită în ceață, dar se simţea apropiindu-se. Amdi și Jefri 
alergară pe lângă căruţă. 

- Ravna, se auzi glasul șoptit al lui Jefri, trebuie să scoatem căruța 
din drum! 

Ritl începu să ciripească proteste. 

— Taci din gură! mârâi la ea Amdi și, spre surprinderea tuturor, 
Ritl chiar tăcu. 

Ravna ţinea hăţurile, iar Sabie, Jefri și Amdi erau în față, ghidând 
Kherporcii spre tufișuri. Din fericire, kherporcii păreau să prefere 
aceeași direcție, doar aveau nevoie de ajutor pentru a trece peste 
șanțul de pe marginea drumului. 

Între timp, sunetul motoarelor lui Pedantus crescu în intensitate. 
Să fie aceasta scăparea lor sau banda de ticăloși ai lui Nevil? Ravna 
amână răspunsul la întrebare și încercă să își țină echilibrul când 
căruța se lăsă într-o parte. Nu scăpase hățurile din mână, dar era 
conștientă cât de ușor putea fi aruncată din căruţă și rănită. 

Apoi simti roțile din față urcând pe malul șanțului și se afla din 
nou pe capră. Crengi cu frunze dese loviră acoperișul. Fără să se 
gândească, Ravna întinse brațul pentru a o proteja pe Ritl care stătea 
legată deasupra. Se ghemuiră amândouă sub zgârieturile ramurilor. 

— Scuze, se auzi vocea lui Jefri. Nu mi-am dat seama că nu aveți 
loc. 

— Suntem bine. 

Ravna împinse frunzele grele și încărcate de apă. Se aflau acum 
ascunși bine de privirea scrutătoare de deasupra. Începu să coborare 
scărița de lângă capră când o auzi din spate pe Ritl protestând. Vocea 
îi era încă șoptită, dar tindea să se transforme în țipăt. 

- OK, poţi veni și tu, spuse Ravna dezlegându-i lesa. 

Ritl ţâșni în picioare, se cățără pe umerii Ravnei și sări pe 
pământ. 

O clipă mai târziu, Ravna stătea în noroi până la glezne. Se 
îndepărtă de căruță, căutând cu privirea aeronava. Bâzâitul 
motorului cu abur se auzea tot mai tare, însă din cauza ceții și a 
frunzișului pădurii nu putea vedea nimic. 


- Amdi, spuse Jefri abia auzit. Împrăștie-te şi vezi-auzi ce se 
întâmplă. 

Dar Amdi rămase cu capetele împreunate, mârâind ușor spre 
Ritl. 

- Nu mă pot despărți cu animalul ăla atât de aproape. Se bagă 
între noi. 

Bine... Ravna alergă înapoi pe unde venise căruța. Dacă 
montgolfierul avea aparatură adevărată de supraveghere, își 
pierdeau timpul încercând să ascundă căruța în spatele copacilor. 
Dacă nu, atunci putea spiona și ea fără să se dea în vileag. Se mută 
de-a lungul șanțului, mergând pe sub frunzișul des, urmărind cu 
privirea cerul. 

Ceva se strânse în jurul ei printre crengi: trei, nu, toți patru 
membri ai lui Sabie. Unul din ei o prinse cu botul de un crac al 
pantalonilor și o trase spre o deschizătură pe care o găsise. Ravna îl 
urmă târându-se în patru labe până la marginea drumului. O, da. În 
faţa lor se afla un loc perfect pentru spionat. 

Zzzzzzzz, sunetul motoarelor cu aburi zburând la doar câțiva 
metri deasupra lor, înaintând spre sud repede, dar nu mai repede 
decât putea ea fugi. Ajunse la deschizătura din frunziș și privi în sus, 
tocmai la timp să vadă... silueta aeronavei pierzându-se în ceață, 
lăsând în urma elicei un vârtej de abur ceţos. La naiba! Dacă ar fi fost 
acolo cu o secundă înainte, ar fi putut recunoaște chipurile celor 
dinăuntru! În jurul ei, Sabie scoase câteva capete printre frunze. 
Rămase nemișcat vreme îndelungată, ascultând la cel mai mic semn 
că aparatul s-ar putea întoarce; căruța lor lăsase urme în noroiul 
drumului vizibile de sus. 

În cele din urmă, sunetele motoarelor se stinseră, pierzându-se 
spre sud. Stătură pitiți în frunzișul ud câteva minute. În cele din 
urmă, Sabie păru să abandoneze posibilitatea reîntoarcerii aeronavei. 
Se strecurară înapoi la căruță, unde toată lumea îi asaltă cu întrebări. 

— Noi eram prea departe să vedem sau să auzim ceva, zise Amdi. 
Voi? 

- Nu i-am putut repera, spuse Jefri. Erau prietenii lui Nevil? 

- Îmi pare rău, nici noi nu i-am văzut. Poate am fost exagerat de 
precauți. 


Oare ar fi fost o idee bună să mă fi repezit în mijlocul drumului? Foarte 
puțini membri ai grupului de Contestatari erau interesaţi de 
aparatura primitivă; Pedantus trebuie să fi avut echipaj la bord. 

Amdi și Sabie bolboroseau de la unul la celălalt. Ritl stătea 
periculos de aproape de octet, amestecându-se în conversație. 
Deodată, Amdi se întoarse spre intrusă, mârâind și arătându-și colții 
amenințător. 

— Legaţi-o! Nu trebuie să mă mai prefac de acum încolo că o 
suport în preajma mea! 

Solitarul țopăia înainte și înapoi, emițând o serie de sunete 
sfidătoare chiar și la adresa Ravnei. Prindeți-mă, dacă puteți! 

Jefri se aplecă și apucă lesa membrului de la capătul de lângă 
piciorul lui. O smuci, luând-o prin surprindere pe Ritl. Animalul îl 
străpunse cu privirea, mirat, apoi alergă în jurul lui Amdi, încercând 
să-i prindă picioarele. Dar acolo nu mai erau în arenă și în câteva 
clipe Ritl fu legată — cu mârâituri, zvârcoleli și scheunături —, urcată 
pe scări și imobilizată pe acoperișul furgonului. 

— Așa, spuse Amdi, ignorând protestele. Sabie a ascultat 
zepelinul în timp ce Ravna îl urmărea. El spuse că la bord erau 
Stilete. 

Jefri tocmai cobora scara căruței. Se opri, în cumpănă. 

- A auzit sunete mentale. 

- Nu, era prea mare distanţa și prea umedă atmosfera. Dar a 
auzit comunicare inter-haite. 

- Eu nu am auzit nicio voce, răspunse Ravna. Dar nu e de mirare. 
A recunoscut pe careva? Ce spuneau? 

Sabie urmărea conversaţia, plimbându-și capetele înainte și 
înapoi. La sfârșit răspunse în samnorskă: 

- Nu înţeles. Nu cuvinte. Doar sunete care două-picioare nu 
poate emite. 

Ravna se întoarse către rămășiță: 

- Nu ai auzit niciun glas omenesc? 

Sabie stătu pe gânduri o clipă: 

- Nu. 

Bolborosi ceva spre Amdi: 


- Sabie spune că, dacă erau oameni la bord, nu au spus nimic în 
timp ce survolau deasupra lor, adică cel puţin două minute. 

— Trebuia să le fi făcut semn cu mâna, spuse Ravna înnăbușindu- 
și un râs sarcastic. 

— Rav, se vor întoarce. 

— Poate. Sau poate vor continua să caute mai spre sud. În orice 
caz.... nu văd cum ar putea schimba situaţia. 


De două ori în acea dimineață Amdi și Sabie pretinseră că auzeau 
motoarele aeronavei. Ambele haite se împânziră de o parte și de alta 
a drumului, încercând să repereze sursa sunetului. Tot ce puteau 
spune era că aeronava se afla undeva la mare distanţă spre sud. 

Între timp, aveau de pregătit ultimul spectacol. Ceaţa se 
transformă în ploaie măruntă. Jefri și Ravna probară costumele și 
restul recuzitei. Sabie mâna kherporcii, el și cu Amdi făceau cu 
rândul pe capra căruței... doar că atunci când Amdi stătea sus, Ritl 
era exilată în spatele convoiului. 

Amdi își făcea acum griji despre ce vor face după încheierea 
acestei reprezentații, cum vor ieși din oraș și de acolo spre frontiera 
cu Domeniul. 

Ravna zâmbi în timp ce lustruia lanternele. 

- Amdi, în urmă cu zece-zile, singura ta grijă era tracul. 

Vocea de băiețel a lui Amdi se auzi prin ferestruica trăsurii: 

— A, da, încă mai am trac, dar acum e o problemă rezolvabilă, ca o 
problemă de matematică de complexitate redusă. 

Rămase tăcut câteva clipe. 

— Ritl e un alt fel de problemă. Dacă mă pot ține departe de ea, 
cred că mă pot păstra împreună. Atât timp cât am mintea întreagă, 
rezolv orice problemă, cum ar fi tracul. 

Nu mai spuse nimic, o vreme, apoi îi mărturisi: 

— Îţi mulțumesc, Ravna, că îmi dai curaj. Eram cât pe ce să renunţ 
încă de când eram în Vârful Troliului. 

Ce am zis în Vârful Troliului? A, da. 

— Ţi-am spus purul adevăr, Amdi. Oțel te-a creat pentru propriile 
scopuri. La spectacolul de la Han ai descoperit că ești mai mult decât 
atât. 


— Nu, nu mă refeream la ce ai spus. Ci la ce ai făcut, la ce faci. Nu 
ești decât un simplu om și ai fost atacată din toate părțile. Când eram 
în Vârf, abia te puteai ține pe picioare, dar ai mers mai departe... la 
fel voi face și eu. 

Jefri își ridicase deodată privirea, sfredelindu-l pe Amdi. Să fi fost 
iritat? Surprins? 

- Ai grijă, Amdi. 


Pe măsură ce se apropiau de destinaţia finală, realizară cu toții că 
nu mai erau simpli circari. Chiar înainte de intrarea în oraș, fură 
înconjurați de căruțe și haite. 

— Cei de aici spun că au venit să-i vadă pe două-picioare, raportă 
Amdi după ce stătu de vorbă cu străinii. 

Jefri privi din spatele perdelelor trase peste geamurile cabinei. 

— Aici este mai multă lume adunată decât oriunde am fost până 
acum. Cineva trebuie să fi organizat această primire. 

Ravna dădu perdeaua într-o parte și se aplecă în afară. Căruța 
dinaintea lor era pictată în culori vesele. Pe sub coviltir, baloturi 
învelite cu pânză, marcate cu logo-ul bine-cunoscut cu Haita Haitelor. 
Un semn micut spunea că înăuntru se aflau „mantii de cea mai bună 
calitate“. Doi dintre membrii căruțașului aveau capetele întoarse în 
direcția ei. Scoase un lătrat scurt și o salută. Ravna îi răspunse 
fluturând cu mâna. 

— Poate am ajuns celebri. Tu ce crezi, Amdi? 

Vocea octetului se făcu auzită de undeva de sub geam. 

- Umblă zvonul că prinţul din partea locului a trimis mesageri 
dis-de-dimineaţă să anunţe o zi specială de festivități, încununate de 
apariția „legendarilor două-picioare, în carne și oase“. Cei de pe aici 
cred că are legătură cu uriașa creatură din cer... au auzit povești 
despre nava spațială. Uitaţi ce zic eu: o iau înainte și încerc să găsesc 
pe cineva care să ne facă o propunere. 

Ravna și Jefri se uitară unul la celălalt. În mod obișnuit, ei se 
opreau undeva la marginea orașelor și așteptau pe vreunul din 
moșieri să le propună un preț pentru spectacol. Așteptarea și 
negocierea le lua cel mai adesea o zi întreagă. Acum, planul lui Amdi 
le putea economisi timpul, dar îi lăsa cu rămășiţa de Sabie, ale cărui 


talente diplomatice erau cel puțin dubioase. În acest moment, haita 
stătea cocoțată pe căruță, urmărind conversaţia. 

— Amdi merge înainte. 

Jefri privi înghesuiala de căruțe din jurul lor. 

- Bine, Amdi. Dar să nu te complici prea tare. 

- Nu. Un singur spectacol, plata stabilită dinainte. Și dimineață la 
prima oră am plecat. 

- Ai grijă, adăugă Ravna. 

Poate îl încurajase prea mult înainte, să nu și-o ia în cap. 

— Hei, dacă nu mă stresează Ritl, mă descurc excelent! 

O rupse la fugă înaintea căruței, strigând ceva spre una din 
puţinele haite cu aspect oficial care se vedeau prin preajmă. 


Acesta putea fi orașul cel mai aproape de frontieră, însă era cu 
mult mai mare decât îl arătau hărţile lui Nevil. Amdi se întoarse la ei 
când încă mai erau la periferie, arătându-le drumul, și îi conduse 
până la un pavilion din apropiere de centrul orașului. 

- Șeful local numește acest loc „Cel mai nordic oraș civilizat“. 
Cioplitoarea-în-lemn nu ar fi prea încântată să audă o asemenea 
descriere! spuse Amdi râzând. 

Ravna merse câțiva pași împrejurul căruţei, cuprinzând din 
priviri locul în care se aflau. Cioplitoarea-în-lemn era și ea subiectul 
diverselor obiecte de artă, însă era pentru prima dată în Lumea 
Stiletelor când Ravna vedea grupuri statuare eroice. Fiecare piesă 
avea drept subiect o singură haită în diverse poze grandioase, 
cățărându-se unul peste celălalt până la înălțimi pentru a ridica 
victorios spadele și scuturile. După spusele lui Amdi, toate îl 
reprezentau drept conducătorul local, „Prinţul Neprihănit“. Haita nu 
era de bună seamă un hangiu oarecare, deși era fără îndoială la fel de 
bucuros să ia biruri de la cine se putea. Prinţul Neprihănit conducea 
dintr-un castel uriaș zidit din piatră văruită în alb, ridicat pe un deal 
din nordul orașului. Era impresionant, până băgai de seamă că cea 
mai mare parte a edificiului era de fapt stâncă goală dată cu var, cu o 
construcție minusculă în vârf. Amdi ridică din umeri. 

— În afară de banii rezultați din afacerile cu Magnatul, tipul nu 
cred că mai are nimic altceva. Majoritatea clădirilor de aici sunt noi. 


Pun rămășag că, în urmă cu zece ani, Giuvaierul Nordului nu era 
decât un cătun prăpădit. 

Jefri privea împrejur, încuviințând din cap. 

— Și mai știm că, în urmă cu cincizeci de ani, aici erau niște bălării 
unde nu locuia nimeni. 

— Dar Neprihănitul pretinde a fi un conducător cu ascendent 
neîntrerupt care se pierde în negura vremurilor de legendă. 

— Ah, răspunse Jefri, am mai auzit noi astfel de minciuni în unele 
regate mai jos pe coastă. Care voiau să pară un fel de Cioplitoare-în- 
lemn. 

Cu toată istoria (adevărată sau falsă) orașul era înfloritor și activ. 
Pe cealaltă latură a pieței, dulgherii montau tribune de lemn pentru 
spectacolul din această seară, iar fiecare spaţiu liber era ocupat de 
vânzători ambulanți. Tipul cu „mantiile de cea mai bună calitate“ le 
vindea haitelor care deja începeau să ocupe locurile în tribunele 
terminate. O mulțime de capete priveau spre pavilionul umbrit în 
care stăteau cei doi oameni. 

Membrii lui Amdi care stăteau afară salutară emfatic publicul, 
dar vorbi doar spre cei din pavilion. 

— Locul arată ca o versiune mai mică a pieței de la Capătul Sudic, 
nu-i așa? 

Reveni cu totul în pavilion și începu să îmbrace uniforma 
sclipitoare a lui Chitiratifor. 

— Cu toate acestea, aici e prima așezare dintre cele pe care le-am 
vizitat unde locuitorii par să fie intimidaţi de conducător. 

În ciuda cuvintelor cumva rău prevestitoare, Amdi părea foarte 
binedispus. E posibil ca motivul să fi fost faptul că Sabie o coborâse 
pe Ritl de pe căruţă și o legase lângă kherporci, departe de raza 
sunetelor mentale. 

— Crezi că prinţul ne-ar putea trage pe sfoară cu plata? întrebă 
Ravna. 

— Ah, spuse Amdi punându-și ultima pelerină. 

Încă nu își pusese stiletele false, care aveau să fie ultimul detaliu 
înainte de spectacol. 

— Tipul ăsta e cel mai ticălos dintre toate haitele pe care le-am 
întâlnit de când am scăpat de Chitiratifor. Dar i-am arătat Scrisoarea 


de trecere liberă din partea Magnatului. Și vă aduceți aminte de 
aeronava care zbura pe aici aseară? l-am spus că suntem și sub 
protecția Cioplitoarei-în-lemn! 

— Și ce a răspuns? 

— A încercat să mă ia în râs, dar l-am simţit niţel zguduit. 

Amdi se uită la Ravna, apoi la Jefri și păru să bage pentru prima 
dată de seamă îngrijorarea de pe chipul lor. 

- Dacă ar fi știut că Magnatul e pe urmele noastre, am fi fost deja 
întemnițați. Mi-am dat seama că atât timp cât nu va ști cu certitudine 
dacă și cine ne protejează, suntem în siguranță. 


Acest spectacol se dovedi cel mai bun din toate de până atunci. O 
parte din succesul răsunător se datoră publicului entuziast. 
Zvonurile despre circul ambulant cu două-picioare ajunseseră deja 
aici și avuseseră timp să dospească. O altă contribuţie la acest succes 
- partea care le aduse o satisfacție ciudată — fu că toţi actorii, inclusiv 
Ritl într-o oarecare măsură, își jucară rolurile impecabil. 

Ritl începu spectacolul, gonită de un Sabie comic de nătâng. De 
fiecare dată când membrul lui Sabie care ţinea lesa încerca să se 
apropie, Ritl scăpa ca prin urechile acului, uneori chiar foarte 
aproape de un alt membru al haitei, alteori în tribune, purtând 
conversații lipsite de sens cu cei mai apropiați dintre spectatori. A 
doua oară când fugi, Ritl găsi treptele înguste ale servitorilor care 
duceau către boxa personală a prințului. Ritl dansă în jurul tribunei 
regale, perorând. 

Jefri se înclină spre Ravna. Amândoi erau încă ascunși de ochii 
mulțimii. 

— Ritl bâiguie niște discursuri politice. Zice că e o prinţesă venită 
în vizită. Din câte înțeleg eu... le promite soarele și luna dacă Prințul 
îi va... îndeplini rugăminţile? Poruncile? 

Ravna nu găsi deloc situația amuzantă. 

— Sper doar că „poruncile“ ei nu ne vor trimite la spânzurătoare. 

— Hm, rămâne de văzut. 

Mulțimea hohotea de râs. Poate era un râs nervos. Boxa privată a 
prințului era învelită în căptușeală acustică groasă care trebuie să fi 
funcționat și ca un soi de armură. Haitele de pază și servitorii stăteau 


cu toții împrejurul boxei, iar înăuntru era întuneric precum într-o 
peșteră. Prinţul o fi fost neprihănit, dar binevoitor nu prea părea a fi. 
Ritl nu părea intimidată și îndrăzneala ei fu răsplătită. Ravna văzu 
trei capete încoronate apărând în lumina palidă a apusului. Mai erau 
în boxă și alte capete, însă nu ieșiră din umbră. Prinţul urlă un 
răspuns spre Ritl, care se umflă în pene și bolborosi o replică. Acum 
râsetele mulțimii păreau mai relaxate. Prințul Neprihănit intrase în 
jocul lui Ritl și făcea pe plac publicului. Ravna îl văzu înclinând din 
cap într-o reverență batjocoritoare. Cu siguranță îl zărise pe membrul 
lui Sabie furișându-se cu lesa pe treptele din spatele lui Ritl. 

Mulțimea hohoti și mai tare când Sabie se repezi și trase 
măscăriciul arogant după el pe scări în jos. Sabie mai făcu o dată 
înconjurul arenei, făcând plecăciuni, târând-o după el pe Ritl care 
protesta enervată. Ravna își notă în minte să verifice mai târziu dacă 
Ritl nu era zgâriată sau tăiată. Deși gesturile violente la care era 
supus solitarul se considerau umor local, Ravna Bergsndot nu agrea 
un astfel de tratament. 

Apoi Sabie se retrase spre pavilionul circului, cu Ritl alergând 
înaintea lui. Când ajunse înăuntru, solitarul scoase un țipăt nerușinat 
și se repezi spre Amdi. Octetul se strânse laolaltă speriat, la care Ritl 
îi răspunse cu un hohot de râs. 

— Blestemat de animal! șopti Amdi, apoi se întoarse la treburile 
lui. Își puse ultimele stilete false, după care își făcu intrarea în arenă. 
Cerul era acoperit cu o pătură groasă de nori, deci se puteau folosi 
de lămpi după pofta inimii: fasciculele luminoase îl urmăriră pe 
Magnificul Amdi în timp ce avansa în mijlocul scenei. Razele 
sclipeau și măturau scena, sintetizate din emițătoarele montate de 
Jefri și Amdi pe acoperișul pavilionului. Pentru creaturile pre- 
tehnologice precum cele din publicul din astă-seară, disocierea 
sursei de lumină de lumina însăși era magică. Amdi spunea mereu 
că fără cunoștințe speciale, gadgeturile erau inutile. Lucru aproape 
adevărat, deși interfața meniului era destul de simplă. Până acum, 
nimeni în afară de Sabie-Nebunul nu încercase să fure luminile, iar 
încercarea lui Sabie era un număr comic în care el fugea cu pseudo- 
surse care se dovedeau a fi plăcinte de Kherporci. 


Punctul culminant al spectacolului fu din nou prestidigitația 
„Singularilor inteligenți“. Adică Jefri cu jongleriile, apoi Ravna cu 
scamatoriile cu nodurile și la final o serie de așa-zise teste de 
ortografie menite să îi convingă pe cei încă sceptici că inteligenţa lor 
nu se rezuma doar la jonglerii și noduri. Ca de obicei, Jefri captă 
atenţia tuturor, deși Ravna se străduia la fiecare spectacol și exersase 
zilnic. Acum avea chiar și un șiretlic cu lasoul pe care și-l amintise de 
pe vremea când era copil. Păși în jurul arenei, urmată de lumina 
reflectoarelor și de sunetul de tobe emis de Amdi. Se apropie de 
primul rând al tribunelor, astfel încât haitele să-i poată auzi tăcerea 
minții și să-i observe flexibilitatea degetelor și a palmelor. Ca de 
obicei, toată lumea rămase cu ochii mari de uimire, o combinaţie de 
fascinatie, neliniște și curiozitate. 

Apoi Ravna ajunse în dreptul boxei Prințului Neprihănit. Gărzile 
de dedesubt erau numai ochi și urechi la cel mai mic semn pe care l- 
ar putea face. Când își îndreptară privirile în sus spre ea, fălcile li se 
încleștară pe arbalete. Cu alte cuvinte, fără lasouri în zona gărzilor. 
Ravna se dădu un pas înapoi și se întoarse spre boxa prinţului. Cele 
trei capete încoronate veniră în față și, după o clipă, un al membru 
veni purtând pe umeri un puiandru. Haita bolborosea ceva, un 
compliment? Poate că nu. Unul dintre ei privea în spatele lui, în 
întunericul boxei. Parcă mai era ceva acolo, ca o altă haită. Cine ar 
putea sta atât de aproape? 

Ravna se înălță pe vârfuri, încercând să pătrundă în umbra din 
spate. Dacă e un om acolo? La acest gând, pierdu controlul lasoului, 
care i se încolăci în jurul gleznelor. Topăi de colo până colo, 
încercând să se descâlcească și în același timp să pară cât mai 
natural, ca și cum ar fi fost parte din reprezentație. 

— Te descurci? se auzi vocea lui Jefri din cealaltă parte a arenei. 

— Da! 

Nu îndrăznea să vorbească cu voce tare. Poate nu fusese niciun 
om în zepelin pentru că banda lui Nevil deja aterizase aici... și se 
aflau în tribună, acum! 

Se îndepărtă de boxa Prințului, dar deja era cuprinsă de panică. 
Se împiedică de câteva ori în lasou și răspunse greșit la câteva din 
întrebările de ortografie ale lui Amdi. În cele din urmă, slavă 


Puterilor, Amdi anunţă sfârșitul spectacolului și cu un aer de parcă 
tocmai i-ar fi venit în minte o idee genială, îi invită pe cei din public 
în arenă pentru a face cunoștință cu minunatele creaturi din înaltul 
cerului. Prințul Neprihănit spuse ceva din boxa lui și haitele se 
așezară la rând pentru privilegiul de a da laba cu „tentaculele“ celor 
doi oameni. Acești indivizi erau mai respectuoși decât cei pe care îi 
întâlniseră până acum. Poate se datora prezenţei gărzilor care se 
materializară din senin. Până și gardienii erau mai numeroși aici 
decât oriunde altundeva. lar donarea banilor aducea mai degrabă cu 
o colectare de taxe decât cu o vânzare de bilete. 

Jefri străbătu arena și se așeză lângă Ravna. Pentru momentul 
Zoo, erau întotdeauna unul lângă celălalt. În seara aceasta... Ravna îl 
apucă strâns de brat. Jefri păși mai aproape și își plecă fruntea spre 
ea: 

— Ce s-a întâmplat? o întrebă el mai mult în șoaptă, parcă 
înțelegând că nu trebuie să fie auziti. 

Ravna își duse buzele lângă urechea lui și îi vorbi cât de încet 
putu: 

— Uită-te bine în boxa prințului. Ce vezi în spate? 

- Ah, spuse el, dar nu se uită imediat. 

Brat la braț, pășiră spre centrul arenei, până în dreptul lui Amdi, 
care stătea în fața „liniei de primire“. Când ajunseră acolo, Jefri 
întoarse capul ca din întâmplare spre loja Prințului. 

— Văd că Maiestatea Sa e încă în tribune, observă el pe un ton 
relaxat. Speram că ne va face onoarea de a sta de vorbă cu noi. 

Apoi se întoarse la Ravna și îi spuse foarte încet: 

- Nu văd nimic altceva. 

Pe urmă fură asaltaţi de curioși. Mai mult decât oriunde, haitele 
de aici erau doritoare să poarte pseudo-conversații, repetând 
cuvintele Ravnei în samnorskă. Poate atât de departe în nord 
auziseră zvonuri despre Domeniu; dacă Prinţul nu avusese până 
acum legături cu oamenii, va avea în curând. Ravna se uită peste 
mulțime și își înnăbuși un oftat. Chiar dacă publicului îi era îngăduit 
să stea la rând doar o singură dată, avea să dureze o veșnicie, poate 
la fel de mult ca primul spectacol de la Hanul Vinciului. 

Sau poate că nu: gărzile Prințului începură să sune goarna. 


Amdi privi spre boxa regală. 

- Prințul Neprihănit tocmai a anunţat încheierea spectacolului 
public. Acum ne va binecuvânta cu o audienţă personală. 

Haitele care deja plătiseră fură lăsate să treacă, însă gardienii îi 
îndemnau să treacă mai repede, fără a mai lungi vorba. Ravna 
observă că mulți dintre ei priveau cu frică spre loja Prințului. 

Îl văzu pe Jefri făcându-i semne lui Amdi pe furiș, spre tribuna 
princiară. Amdi făcu ochii mari de uimire, apoi îi spuse lui Sabie să o 
ia pe Ritl de acolo, cât mai departe. 

— Nu am chef să mă zăpăcească în fața prințului! 

Apoi se răspândi în locul rămas liber și privi țintă spre Print în 
timp ce cobora unul câte unul pe treptele private care duceau spre 
arenă. 

Jefri stătea lângă ea, privind încordat spre Prinţ; de fapt se uita 
peste membrii haitei regale. Din locul în care se aflau, puteau vedea 
mai bine înăuntrul lojei decât ar fi văzut dacă ar fi stat chiar în fața 
ei. Când ultimul Neprihănit ieși din lojă, nu se mai interpunea 
nimeni între ei și creatura misterioasă care s-ar fi putut ascunde 
acolo. 

- Om nu e, pentru că nu e înalt, șopti Jefri. 

Nu, însă ceva era și acum ieși parțial din umbre. Ravna nu putea 
vedea clar, însă creatura aducea cu un solitar. În contrast cu ceilalți 
membri ai Neprihănitului, acesta purta o mantie foarte închisă la 
culoare. Membrul nu îl urmă pe Prinţ în arenă. 

Ravna se uită la Jefri care ridică ușor din umeri. Dacă solitarul 
respectiv fusese în lojă pe tot parcursul spectacolului, Prințului 
trebuie să-i fi fost foarte greu să se concentreze la spectacol. 

— Or fi aici alte obiceiuri? spuse Jefri în șoaptă. Sau poate doar 
Prințul nostru are gusturi mai extravagante? 

În timp ce Prinţul traversa arena, ultimele haite de rând fură 
scoase afară. Nici în tribune nu mai era nimeni, deși numeroase haite 
erau adunate pe străzile care duceau în piața centrală, stând unele 
lângă altele atât cât puteau fără să se stânjenească reciproc. Cele mai 
multe capete erau îndreptate spre ei. Ici și colo, din spatele 
ferestrelor mărunte care dădeau în scuar, mai clipea câte un ochi. 
Publicul lor era încă numeros, dar foarte cuminte, ca și cum ar fi 


încercat să își facă prezența cât mai puţin simțită. Ravna observă că 
Amdi se juca pe furiș cu lanternele, focalizându-le pe Prinţ în timp ce 
traversa arena. Acest gest va fi văzut, spera ea, ca un semn de 
respect... dar și ca un memento că există puteri mai mari în univers. 

Prințul Neprihănit era înveșmântat în straie scumpe. Mantiile și 
vestele erau cusute din blana a sute de nevăstuici. Ravna mai văzuse 
înainte bucăţi mai mici, în Domeniu, la carâmbi sau la mantii 
singulare. În urma procesului de tăbăcire se obținea o blană alburie 
pe care Stiletele o apreciau pentru puritate, deși în ochii oamenilor 
arăta mai degrabă ca un rozaliu murdar. 

În vreme ce Prinţul venea spre ei, două haite de gardieni îi 
încercuiră pe Amdi și cei doi oameni. Amdi fu nevoit să se închidă în 
sine, lăsându-i neprotejați pe Ravna și Jefri, însă gardienii nu se 
apropiară de ei, acest privilegiu fiind rezervat autocratului. 
Neprihănitul ajunse la câțiva metri distanţă, clipind din ochi în 
lumina reflectoarelor. Creatura avea cinci membri, din care patru 
adulți supraponderali și un puiandru rămas mai în urmă, ai cărui 
ochi rotunzi ca niște mărgele abia se zăreau peste crupele celorlalți. 
Cei patru adulți stătură nemișcațţi o clipă, clătinând din capete într- 
un gest pe care Ravna îl văzu ca pe un zâmbet disprețuitor. Spre 
deosebire de unii dintre supușii lui din această seară, Prințul nu 
părea capabil să treacă peste o oarecare teamă faţă de două-picioare. 
Trimise doi dintre membrii săi până lângă Jefri, apoi la Ravna. Se 
dădură pe lângă picioarele oamenilor, mirosind și gustând stofa din 
care erau făcute hainele lor. Apoi, în timp ce se retrăgeau, cei doi 
membri o îmbrânciră simultan pe Ravna. 

Amdi scheună un „Alo, ce faci?!“ 

Prințul bolborosi ceva înapoi. Amdi începu să tălmăcească chiar 
în timp ce autocratul vorbea, cu o voce lingușitoare și nazală: 

— Gata, nu a fost cu rea intenție, maestre. Trebuie să recunosc, 
animalele astea arată fără minte, dar își menţin echilibrul uimitor de 
bine. 

Membrii dinainte ai Prințului continuau să pășească în jurul 
Ravnei și al lui Jefri, însă la o distanţă sigură. 

Amdi pufni pe nări, reușind să se arate indignat în ciuda haitelor 
înarmate care îi împresurau. Traduse în samnorskă în timp ce 


răspundea în limbajul Stiletelor: 

- Noi suntem artiști cinstiți, domnule. Nu a fost spectacolul din 
această seară pe gustul domniei tale? 

Amdi împinse un bot spre sacii doldora de monede pe care acum 
dregătorii lui îi numărau și îi stivuiau în cufere mari pe roți. Prințul 
Neprihănit emise un fel de chicot moale pe care Amdi nu se obosi să 
îl reproducă tradus. Apoi bolborosi mai departe: 

— A fost, cum să nu. Poporul meu s-a bucurat de fiecare minut și 
au plătit gras. Dar mi-aţi ocupat centrul orașului ore întregi. Nicio 
căruță nu a putut trece. Or, noi suntem oraș negustoresc, nu ca alții 
cărora le stă mintea numai la distracţii. Nu putem ignora pagubele 
materiale pe care le-au suferit pieţarii nevoiți să-și strângă tarabele în 
timpul acesta. 

Amdi scoase un scheunat indignat, uitând o clipă de toată 
prestanţa lui de Mare Magnific. Între timp, Prințul pălăvrăgea în 
continuare. Amdi începu să traducă repede pentru a-l ajunge din 
urmă: 

— Nu ar trebui să vă mirati că există niște taxe adiționale care 
trebuie percepute aici. 

- Ă-ă... păi, să iei Domnia Ta taxa asta din plata pe care am 
convenit-o înainte, pentru a acoperi pagubele. 

- Buuun! Bun! (Vocea Prințului tălmăcită de Amdi sună chiar și 
mai fonfăită decât înainte. Undeva sub toată această tensiune 
mortală, Amdi se distra de minune ridiculizându-l pe ticălos.) Sunt 
convins că vom putea ajunge la o înţelegere. La urma urmei... eu fac 
legea aici. Vom mai discuta chestiunea în cursul zilei de mâine. 

- Mâine?! Dar, Milord, dacă îţi amintești bine, unicul motiv 
pentru care am insistat să dăm spectacolul în această seară a fost 
acela de a ne cumpăra provizii și a porni din nou la drum înainte de 
răsăritul soarelui. 

— Ah, dar mă tem că acest lucru va fi imposibil. Sunteţi mult prea 
valoroși pentru a dispărea în noapte! 

Amdi șovăi o clipă. Ce putea face? De sub pavilion Ritl începu să 
zbiere. Nu era zgomotul gălăgios focalizat al unei haite întregi, dar 
tipa mai tare decât ar fi putut un om striga. Sărea în lesă trăgând-o și 
răcnea cât o ţinea gura. Nu se înțelegea prea bine dacă încerca să îi 


încurajeze pe tovarășii ei de drum sau îi soma: „ Săriți, hoțul!“ și 
„Puneti labele pe ei!“ 

Amdi își învârti capetele în toate direcţiile. Plebea se retrăsese de 
pe străzile largi. Unii dintre ei se ciocniră, întrecându-se care să 
prindă un loc sub marchize și sub porticuri. Multe capete erau 
îndreptate în sus și spre sud. 

Amdi se răsfiră, invadând spațiul personal al celor două haite de 
gardieni. După o clipă de tăcere, un zâmbet cunoscător i se întinse pe 
boturi. 

- Milord, ţi-am arătat mai devreme scrisoarea mea de liberă 
trecere. 

Prințul Neprihănit pufni pe nări disprețuitor. Dacă știa că sunt 
fugari, actul respectiv nu valora nimic. Însă Amdi continuă: 

— Ti-am povestit de asemenea că mă aflu sub protecția 
Domeniului Cioplitoarei-în-lemn. Regatul respectiv poate ţi se pare 
foarte îndepărtat, dar sunetele pe care le-ai auzit deasupra 
principatului tău nu mai departe de aseară nu erau altceva decât 
aparatul magic de zbor al Reginei Cioplitoarea-în-lemn. Mi-ai râs în 
nas când ţi-am spus despre acea protecţie. Ai râs și când ţi-am 
sugerat că nava Măriei Sale s-ar putea întoarce pentru a ne găsi. 
Acum, te rog să iei aminte. 

Și tăcu, de parcă tocmai reușise cea mai tare scamatorie a vieţii 
lui de circar. 

Prințul nu îi răspunse. Pe chipuri îi apăruse un rânjet arogant, 
asemănător cu al lui Amdi. Și el se răspândise, aproape dublându-și 
aria de acoperire. Pentru o clipă cele două haite arătară ca doi 
șarlatani încercând să se dea de gol unul pe celălalt. Apoi Ravna 
băgă de seamă că ambele haite priveau undeva în noapte, în aceeași 
direcție ca și celelalte haite din jurul pieței. Amdi și Neprihănitul se 
împânziseră pentru că ascultau ceva. 

Ravna și Jefri se întoarseră și își îndreptară privirile în sus. 
Noaptea coborâse cu o oră mai devreme. Întunericul era lipsit de 
stele, pătura de nori acoperea tot cerul. Acum... chiar și pentru 
urechile umane, aproape surde... se auziră motoarele cu abur ale 
navei zburătoare. 

Pe Puteri, numai de nu ar fi Nevil! 


Amdi și Prințul își păstrară posturile mândre, rânjind sfidător 
unul celuilalt. Gărzile autocratului își strânseră mai bine armurile, 
poate nu erau la fel de încrezătoare precum șeful lor. 

Zzzzz. Suna la fel de aproape ca și în această dimineaţă, dar 
acum se auzea și un zdrăngănit care mai devreme le scăpase. 

— Sunt doi acolo sus, se auzi vocea de băieţel a lui Amdi, în timp 
ce hohotea victorios spre Print. 

Sunetul prinse contur, înălțându-se din întuneric. Aparatul zbură 
spre ei pe deasupra drumului care venea din sud, coborând ușor în 
piață. Era suficient loc pentru aparatul lui Pedantus să aterizeze aici, 
însă haitele de la bord coborâră prăjini mari cu care împinseră 
balonul într-o parte a spațiului liber. Opt membri — două haite — se 
rostogoliră în jos, cu funii în fălci. Dădură fuga și legară aeronova de 
grupului statuar eroic al Neprihănitului. 

Amdi se jucă cu lămpile și o baie de lumină scăldă carcasa 
aeronavei. Îi vedea capul, cu o reţea de ferestre întunecate în jurul 
botului rotund. Din ce putea desluși, Ravna recunoscu designul lui 
Pedantus, adaptat din milioane de aparate de zbor ale universului, 
optimizat de Excentric II pentru Planeta Stiletelor. 

— Asta e prea mic ca să fie.., începu Amdi, dar fu întrerupt de 
râsul Prințului. 

Un solitar alerga într-o parte a pieței, spre navă. Pentru o 
secundă, Ravna avu impresia că Ritl scăpase. Dar această creatură 
era mai masivă decât Ritl și purta o mantie închisă la culoare. Era 
membrul pe care îl zărise ea în spatele Prințului în loja sa privată. 
Amdi cobori un reflector și urmări creatura până când aceasta 
dispăru printre membrii echipajului care coborâseră din balon. 
Momentul în care lumina stătuse deasupra solitarului fusese 
suficient pentru Ravna să bage de seamă firele aurii care traversau 
negrul mantiei. 

Nu exista pe lume decât un singur tip de mantie care să arate 
astfel. Vasăzică mantiile-radio furate nu dispăruseră. Dar aceasta 
însemna că... 

Motoarele aparatului de zbor de la sol se stinseră în vreme ce un 
alt bâzâit continuă să crească. Ravna cercetă cu privirea cerul spre 
miazăzi: un al doilea aparat, ceva mai mare decât primul. Forma 


rotundă umplea spațiul dintre clădiri. Amdi îndreptă lumina spre el 
difuză pentru a acoperi întreaga suprafaţă a nou-sositului. 

Ravna înţelese că Sabie avusese probabil dreptate în această 
dimineață când spusese că nu era niciun om în dirijabilul ce zburase 
deasupra lor. Banda lui Nevil se afla cel mai posibil undeva la două 
sute de kilometri depărtare, în Noul Castel de pe Dealul Navei 
Stelare. Dar tot acolo se afla și Cioplitoarea-în-lemn și cei care i-ar fi 
putut salva. Ploaia de lumină de la lampa lui Amdi dezvălui desenul 
pictat în jurul ferestrelor de la bordul celui de al doilea aparat de 
zbor. Era discul lumii, înconjurat de haita divină cu doisprezece 
membri. 


Gea NU) Mc 


Confruntarea dintre Neprihănitul Prinţ și Amdiranifani nu se 
sfârși chiar așa cum și-ar fi dorit Prințul. Cele două aeronave plutiră 
deasupra pieței câteva minute în timp ce echipajele lor se asigurau că 
sunt bine ancorate; statuile prințului erau mai fragile decât păreau la 
prima vedere. Solitarul cu mantia radio se plimba de la un echipaj la 
celălalt. Creatura nu se comporta ca nici un alt solitar pe care îl 
întâlnise vreodată Ravna, nici ca bolboroseala bombastică a lui Ritl, 
nici ca tăcerea tânguitoare a fragmentelor mai puțin articulate. Acest 
solitar părea să vorbească într-o manieră cursivă cu celelalte haite. 

În cele din urmă fu coborâtă o scară din cel de-al doilea balon și 
din el coborî un cvartet micut la trup. Fiecare membru căra câte două 
tije lungi precum săgețile de arbaletă. Acestea erau prinse în curele 
de-a lungul spatelui, tuburile metalice ajungeau până aproape de 
umăr. Ravnei i se părură puțin ridicole până înțelese că erau puști 
ușoare, foarte asemănătoare cu armele de foc pe care ea și Pedantus 
le proiectaseră. Haita înarmată se apropie de Prinţ, singularul 
înveșmântat cu mantia radio alăturându-i-se, pășind aproape umăr 
la umăr cu ceilalți. 

Haita și solitarul se opriră la câțiva metri depărtare de Prinţ, 
după cum cerea eticheta. Când solitarul începu să vorbească, Ravna 
auzi în urechi vocea lui Amdi care îi tălmăcea: 


— Excelent, prea bunul meu prinț. l-ai întârziat pe fugari suficient 
de mult timp. 

Prinţul răspunse și Amdi traduse, cu vocea fornăită: 

— Stăpâne, am reușit, dar cu ce costuri, vai nouă... Am suferit cu 
toții: să eliberăm Piaţa mare atâtea ore, să ne prefacem că ne place 
acest monstruos spectacol. Trebuie să înțelegeţi, Milord, implicaţiile 
acestui neașteptat deranj vor trebui reconsiderate... 

Ravna îi aruncă o privire severă lui Amdi. 

— Deja exagerezi! 

- Mă jur, răspunse Amdi. Prințul a spus toate astea. 

— A, da, prinţul nostru e un n-nătărău, octetul vostru nu 
exagerează cu nimic. 

Vocea care se auzi suna ca a unei fetițe speriate, deși sensul 
cuvintelor era unul sardonic. Vorbea solitarul, în samnorskă. Amdi 
se lăsă cu toate dosurile la pământ, privindu-l intens pe solitar. 

— Cine ești? 

Acum solitarul suna ca un bărbat adult, cu o voce vag familiară: 

— Vei afla în curând, grăsuțul meu prieten. 

Mantia radio îi acoperea aproape în întregime blana și, chiar dacă 
ar fi fost descoperit, era de obicei dificil să identifici o haită întreagă 
după un singur membru. Undeva în lume trebuie să fi fost restul 
acestei haite, fiecare membru purtându-și propria mantie. Dar de 
unde a venit vocea aceea de fetiță îngrozită? 

Prințul Neprihănit se uita de la unul la celălalt, probabil dându-și 
seama că situaţia îl depășea. Ceru din nou să primească mai mulți 
bani, însă de data aceasta fu mai timid. Solitarul cu mantia râse și 
întinse botul spre cuferele pline cu monede deja colectate. 

Lezmaiestate! Neprihănitul fu cuprins de o furie eroică, mantiile 
de nevăstuică se zburliră ameninţător. Soldaţii aliniați de jur 
împrejurul pieței își armară arbaletele. Dar la un semn, din cele două 
aeronave coborâră două haite cu puștile pe spate, tăindu-le din elan 
ucigașilor localnici. După toate aparențele, cei de aici mai văzuseră 
ce puteau face aceste arme. Prințul își plimbă privirile peste gărzi, 
apoi peste mulțime. Își reveni în fire, se calmă și ieși din piață cu pas 
măsurat, plin de importanță. Fără îndoială, întâmplările din această 
seară vor fi repovestite, ușor alterate, în următoarele lui cuvântări 


publice, dar numai după ce toți cei care l-ar fi putut contrazice se vor 
afla la o mare depărtare. Gărzile personale luară cuferele cu monede 
și se făcură nevăzute. Grupurile strânse în jurul scuarului se risipiră, 
deși Ravna încă mai putea zări haite plebee, ascunse pe sub clădiri, 
urmărind toată scena cu o fascinatie plină de teamă. 

Haitele Magnatului îi lăsară pe Jefri, Amdi și Ravna singuri în 
centrul pieţei în vreme ce solitarul acoperit cu mantia radio 
coordona o percheziţie a pavilionului și a căruţei de circ. Înhăţară 
ambele lanterne și toate emițătoarele, chiar și cele plasate în cel mai 
îndepărtat colț al pieței. Apoi își scoaseră securile și începură să 
lovească în căruţa de circ. Ciudat, gândi Ravna, că niciodată nu m-am 
gândit că vechitura asta, cu vopseaua ei scorojită și filigranul decolorat ar fi 
frumoasă până acum când e făcută lemne de pus pe foc. Solitarul cu 
mantia radio nu se arăta impresionat de arta populară, în schimb 
dirija operațiunea cu mare atenţie, evident gândindu-se că ar mai 
putea găsi și alte jucării magice prin bagaje. Tot ce mai descoperiră 
fură hărţile. 

Între timp, Ritl fusese eliberată din pavilion și acum rătăcea 
printre scândurile căruţei, cu un aer intrigat și poate ușor trist. La un 
moment dat, uită de tristețe și începu să dea indicaţii haitelor cu 
securile. Când deveni limpede că pălăvrăgeala ei era lipsită de sens, 
solitarul o luă deoparte și avură o scurtă discuţie. Ritl scoase un 
lătrat și o luă la fugă prin piață, spre balonul cu emblema 
Magnatului. Când ajunse în centrul scuarului, bolboroseala ei deveni 
mai vehementă decât de obicei. Se repezi spre Amdi, scheunând ceva 
interogativ. Amdi se repezi spre ea, arătându-și colții. 

Din cealaltă margine a pieţei, solitarul cu mantia-radio strigă ceva 
poruncitor. Ritl se dădu înapoi, înclinându-și capul într-o parte, cu o 
expresie foarte asemănătoare câinilor. Apoi se întoarse și își continuă 
fuga spre aeronavă. 

— Ce ţi-a spus, Amdi? întrebă Jefri. 

Amdi se strânsese într-un mănunchi defensiv, privind furios în 
urma lui Ritl. 

- Nu vreau să vorbesc despre asta, răspunse el. 

Gadgeturile și hărţile fură de asemenea urcate la bordul 
aeronavei cu însemnul Magnatului. Solitarul cu mantia radio păși 


înapoi în centrul pieței. Una din haitele înarmate îl urma, alături de 
Sabie. Rămășița se plângea de ceva, repetând din când în când 
sunetele pentru „înțelegerea loialității“, dar solitarul îl ignoră ca și 
cum nici nu l-ar fi auzit. Se uită spre cei doi oameni și le vorbi cu 
vocea de om adult pe care o folosise mai devreme: 

— A fost o căutare atât de lungă, însă iată că s-a terminat cu bine. 
Haideţi. 

Și o porni spre aeronava care aterizase prima. Dar pe urmă șovăi 
și se întoarse, vorbind cu vocea de fetiță: 

— Corecţie. Oamenii se urcă la bordul navei Magnatului... 
scheunat, lătrat, bolborosit. (Ultima fu un ordin spre haitele 
înarmate.) 

În vreme ce una din haite îi împingea pe Ravna și Jefri prin piață, 
o alta se puse în fața lui Amdi și a lui Sabie pentru a-i împiedica să 
vină după ei. Solitarul se întoarse spre Amdi: 

- Nu tu, durduliul meu prieten. Eu și cu tine vom merge în nava 
mea. 

Jefri se întoarse pe călcâie: 

— Ia staţi puțin! Ori mergem toți împreună, ori... 

Se apropie de solitar și îl privi ameninţător de sus. Intimidat de 
înălțimea omului, creatura se dădu câţiva pași înapoi împiedicat, 
lovindu-se cu dosul de pavajul pieţei. Unul dintre membrii haitelor 
înarmate ridică din umeri și cele două ţevi se lungiră până când 
vârfurile depășiră botul soldatului. Un alt membru păși în spatele 
lui, între țevi, luându-l pe Jefri la ochi. Ravna observă că ceilalți doi 
membri ai haitei o urmăreau atent pe ea. 

Solitarul se îndreptă stângaci de picioare și vorbi pe un ton 
amuzat: 

— Cred că în acest caz nu veți sta împreună. Grasul și rămășița vin 
cu mine. 

Jefri se uită la tevile gemene îndreptate spre el. Tinea pumnii 
încleștați și în privire avea o ferocitate pe care Ravna și-o amintea 
atât de bine de când era mic. 

Amdi veni în jurul prietenului său, trăgându-l înapoi: 

-— Trebuie, Jefri. Te rog. Voi fi bine. 

Însă Ravna băgă de seamă că Amdi tremura. 


Solitarul chicoti, dădu să rostească ceva, vocea matură fu 
înlocuită cu cea a fetiţei: 

- Nu mai am loc pentru alte haite. Nu-ţi fie teamă. 

Jefri își descleștă pumnii și făcu un pas înapoi. Furia de pe chip îi 
dispăru și în locul ei se citi... mirare? 

— Tipul ăsta... — gesticulă spre solitar — nu e nimeni! E doar o 
rețea de comunicații! 

Amdi dădea din capete. 

- Ce utilizare tâmpită pentru mantiile-radio. Niciodată n-am fi 
bănuit că sunt atât de... 

- Destul! rosti solitarul și haitele înarmate îi împunseră, 
împingând captivii spre cele două temnițe plutitoare. 

La baza navei, aerul duhnea a combustibil. Mirosea exact la fel ca 
uleiul inventat de Pedantus. Dar plagiatul industrial al Magnatului 
nu era complet; scara de acces era largă cât să încapă o haită, 
grandioasă faţă de proiectul lui Pedantus. Mă întreb dacă au prins 
ideea că trebuie să stabilizeze hidrogenul în baloanele de ridicare. 

La jumătatea scărilor se întoarse și aruncă o privire spre piață. Nu 
se zărea nici picior de Prinţ, dar din umbre se ghiceau haite de 
orășeni și de țărani urmărindu-i. Am avut un spectacol excelent în 
seara asta. Gândul îi zbură prin minte fără niciun sens. În dreptul 
celuilalt balon, solitarul cu mantia radio era încă la sol; Sabie și 
aproape toți membrii lui Amdi urcaseră deja la bord. Amdi întoarse 
două capete spre ei și le strigă ceva de încurajare. Jefri se aplecă 
pentru a-l privi pe sub burta fuzelajului. Îi făcu semn cu mâna. Haita 
care o flanca pe Ravna își agită puștile și Jefri își continuă urcarea, cu 
Ravna imediat în urma lui. La pupă, motoarele cu abur zbârnâiau 
gata să prindă viteză. 


Aeronava Magnatului era o combinație a imaginației Stiletelor cu 
realitățile inginerești ale designului original gândit de Excentric II. 
Cabina de pasageri fusese împărțită grosolan pe două niveluri, 
interiorul fiind decorat într-un stil grandios specific coastei estice. 
Principalul coridor era lambrisat cu lemn de brad lăcuit (bun pentru 
urechile sensibile), cu nenumărate ramificații vătuite; echipajul și 
pasagerii se puteau plimba de la proră la pupă și invers, având un 


foarte mic disconfort mental. Tavanele se aflau la o înălțime de un 
metru treizeci — aerisite pentru Stilete, dar scunde pentru oameni. 

— Mă întreb ce părere are Nevil când vine în vizită, spuse Jefri. 

Cei doi oameni fuseseră înghesuiți într-o... hm, cinstit vorbind, ar 
fi putut fi o cabină de lux. Distanţa de la ușă până la peretele exterior 
al navei era de aproape doi metri. Pereții erau capitonați cu un strat 
gros de izolație, suficient de gros încât o haită putea sta confortabil 
aici, deși alți pasageri s-ar putea găsi la doar câțiva centimetri 
distanță, în celelalte cabine, de o parte și de cealaltă. 

Ravna bătu cu palma în peretele vătuit. 

— Cred că aliaţii lui Nevil îi poartă același respect pe care îl arată 
și el faţă de Stilete. 

O pereche de hublouri largi de zece centimetri erau montate în 
carcasă, la o distanță suficientă unul de celălalt pentru a crea o 
imagine paralaxă. Nava își întorsese cursul și lumina lunii scălda 
cabina. 

— Aici în colț e un soi de capac metalic. 

Ravna ridică trapa. Un miros vag de toaletă pătrunse în cameră și 
motorul se auzi mai tare. Ravna râse. 

- O cabină de lux cu propriul closet. 

Facilitățile sanitare la bordul palatului plutitor al Magnatul erau 
o idee excelentă... atât timp cât nu te gândeai la cei care trăiau pe 
pământurile deasupra cărora zburau. 

Jefri se târî spre fuzelaj și privi afară pe unul din hublouri. Chipul 
îi era o umbră palidă în lumina lunii. 

— După câte se pare, mergem spre sud. Celălalt balon nu se 
zărește. 

Multă vreme stătu privind afară. 

— Nimic! 

Se întoarse de la hublou și continuă ceva mai încet. 

- L-au luat pe Amdi, Ravna. Știi, e pentru prima dată de când 
eram copii când noi doi suntem separați cu forța. Magnatul sau cine 
e în spatele acestei operațiuni plănuiește să folosească situația într-un 
fel sau altul. Împotriva lui Amdi. Împotriva mea. Împotriva ta. 

— Știu, Jef. Dar Magnatul ne-a tratat până acum destul de 
acceptabil. 


Optimismul ei suna disperat chiar și în urechile ei. 

Jefri clătină din cap. 

- Doar pentru moment. Prin mantia radio vorbesc două haite. 
Cea care l-a luat pe Amdi vorbește fluent, cu o voce asemănătoare 
unui tutorial de pe Alifant. Pun rămășag că acela e Prodotus. 

- Da, însă cealaltă voce, a fetiței..., spuse Ravna plecându-și 
fruntea. 

— Acela a fost Magnatul. Monstrul. Și a avut îndrăzneala să 
folosească vocea uneia din victimele lui pentru a vorbi cu noi. 

Stiletele foloseau adesea o voce omenească inspirată de vocea 
primului lor profesor de samnorskă, dar vocea fetiţei sunase de 
parcă ar fi fost îngrozită, ascuţită aproape de nerecunoscut. Cât timp 
trebuie să torturezi pe cineva pentru a-i învăța limba? 

— Geri Latterby, spuse Ravna în șoaptă. 


În cele din urmă, speculațiile și planurile zadarnice se stinseră 
într-o stare de somnolență amorțită. Jefri se foia pe saltea, negăsindu- 
și locul. Desigur, niciunul dintre ei nu putea sta în picioare în spaţiul 
strâmt, dar măcar podeaua era suficient de lată cât Ravna să poată 
sta întinsă. Dar Jefri nu fu la fel de norocos. Chiar și cu picioarele 
urcate pe capacul toaletei era înghesuit. 

Motoarele aeronavei torceau, făcând pereții și podeaua să 
vibreze. În cele din urmă, somnul îi cuprinse. Ravna visă că îl ținea 
pe Jefri strâns în braţe, mai aproape decât fuseseră îmbrățișați în 
gerul din urmă cu zece-zile. 

Zorii veniră inundând cabina într-o lumină orbitoare. Ravna 
deschise ochii și pentru o clipă nu înţelese unde se află. Era într-un 
alt vis, cu soare și perne brodate? Apoi simţi vibrația motoarelor. Se 
uită împrejur. Dădu cu ochii de chipul lui Jefri la doar câțiva 
centimetri de ea, privind-o în tăcere. 

— Au, scuze, spuse ea, ridicându-se de pe braţul lui. 

- Bună dimineaţa, răspunse el, zâmbindu-i și eliberându-și 
brațul. 

Aha, acum știu unde sunt. Lumina venea din cele două hublouri și 
„pernele“ erau căptușeala acustică a cabinei. Broderiile înfățișau 
acele peisaje ireale pentru care Stiletele bogate plăteau atât de mult. 


Jefri era deja cu ochii pe hubloul lui. 

— Dedesubt sunt nori, dar tot spre sud ne îndreptăm. Deci teoria 
cum că Magnatul ar sta undeva pe Coasta de Est nu mai e valabilă. 
Cred... 

Fu întrerupt de sunetul unor labe apropiindu-se pe coridor și 
bătând ușor în ușa cabinei lor. Ravna auzi niște sunete pe care le 
recunoscu și ea ca fiind o rugăminte veselă. 

Jefri se lăsă în patru labe și se târî până la ușă. Era cel mai rapid 
mod de a te deplasa, luând în considerare înălțimea tavanului. 
Descuie ușa. Pe coridor stătea un cvartet micut, îmbrăcat cu mantii 
albastre, probabil o uniformă. Creatura se dădu în spate ușor 
speriată, dar după un moment de ezitare, poate și din cauză că ochii 
lui Jefri erau la același nivel cu ai lui, sau poate voia să pară curajos, 
doi dintre membrii lui pășiră în faţă, cu o tavă de mâncare aburindă. 

— Douăzeci și trei de minute. Douăzeci și trei de minute, bine? 

Cuvintele erau rostite cu vocea lui Geri Latterby, creatura însă nu 
aducea nici pe departe a torționar, deci trebuie să fi învăţat 
papagalicește o serie de sunete. 

Mâncarea, servită în boluri de lemn, era compusă din legume 
răsfierte și piftie. Ravna bănui că meniul fusese ales cu grijă de 
cineva care avea ceva cunoștințe la mâna a doua despre dieta 
oamenilor. Avea un gust atât de bun. Ciudat cum în ghearele 
Magnatului avea parte de cea mai bună mâncare de când fusese 
răpită. Pentru o clipă, fu absorbită de mâncare. Când ridică ochii, 
băgă de seamă că Jefri terminase deja și o privea intens. Îi spusese 
ceva oare? 

— AĂ-ă. Ce crezi că se va întâmpla în douăzeci și trei de minute? 
întrebă Ravna. Ne vor lua în camera de tortură? Vor veni să strângă 
vasele? 

— Nu știu. Dar până atunci, să vedem ce mai e afară. 

Se întoarse la hubloul lui. Ravna reuși să termine și restul 
dejunului, apoi se așeză la fereastra ei. Acum soarele îi bătea direct în 
față. Vedea cerul senin deasupra unei pături strălucitoare și 
nesfârșite de nori. Undeva la mulți kilometri depărtare, un 
cumulonimbus tulbura linia domoală a orizontului. Mai departe, 
detaliile se pierdeau în distorsiunea sticlei. Deodată, sunetul 


motoarelor pătrunse cu putere în cabină și o pală de aer rece o lovi în 
față. 

— Jefri! 

Cumva, Jefri reușise să deschidă hubloul! Ea nu observase un mic 
detaliu tehnic: pe o parte a geamului erau prinse cleme de metal, iar 
de cealaltă, balamale. 

— Ei, beneficiile tehnologiilor primitive, spuse el. 

- A-ha. 

Ar trebui să fie în siguranţă, pluteau la o altitudine mai mică de 
trei mii de metri, cu o viteză de doar câțiva zeci de metri pe secundă. 
Ravna rupse clema minusculă de la hubloul ei și trase geamul 
înăuntru. Acum zgomotul motorului deveni un muget asurzitor. 
Vârtejuri de aer înghețat dansau în jurul cabinei. Dar vederea era 
limpede. Se uită prin covorul de nori, observând până și cele mai 
mici detalii. Jefri se aplecă în jos cât de mult putu. 

— Cred că ne duc la Cor! 

Pentru o clipă, mintea Ravnei privi mult dincolo de ferestrele 
fizice. Așadar Nevil complotase cu aproape toți adversarii 
Domeniului. Dar cine era ticălosul-șef? 

— Ooo! 

Vocea lui Jefri suna înăbușit din cauza vântului, însă o trezi la 
realitate. Cumulonimbusul se afla acum mai aproape de ei, cu gâtul 
ca o împletitură de lumină și întuneric urcând mult deasupra lor 
până la pălăria care se pierdea în înălțimi. Ravna zburase de multe 
ori mult prea aproape de astfel de acumulări de nori în timp ce 
călătorea împreună cu Pelerinul în schiful său antigravitațional. 
Poate vestea bună acum era că Pelerinul nu pilota acest balon. 
Zăpăcitului de Pelerin întotdeauna îi plăcuse să zboare direct în 
curenţii verticali din miezul marilor furtuni. 

Tonul motoarelor se schimbă. Nava se îndepărta de inima 
furtunii, dar în același timp pierdea altitudine. În curând, platforma 
de nori se transformă în fuioare de ceață încolăcindu-se spre ei. 
Turbulenţele se intensificară. 

— Sper că indivizii ăștia au idee despre cum se pilotează o 
aeronavă, spuse Ravna. 


- Poate tocmai asta a vrut să ne spună tipul cu „douăzeci și trei 
de minute“. 

Aha, o avertizare plină de amabilitate. 

Norii întunecați se închideau deasupra lor. Înaintară câteva 
minute, continuându-și coborârea. Acum norii năvăliseră în cabină. 
Simti particulele de apă condensându-i-se pe obraji și gene. Afară 
fulgerul scăpără o lumină albastră electrică, difuzată de ceața densă. 
Brusc, Ravna simți cum podeaua îi cade de sub picioare, apoi 
imediat săltă, aruncând-o în sus. Tunetele bubuiau din toate părțile 
în timp ce trăsnetele loveau de jur împrejurul lor. Bolurile de la micul 
dejun zăceau împrăștiate peste tot în cabină. Ravna ar fi fost probabil 
izbită de tavan, dacă Jefri nu ar fi tinut-o locului. 

Fulgerele se retraseră treptat și după câteva minute dirijabilul 
coborî dintre nori. Dedesubt, se mai zăreau câteva rămășițe albe 
pufoase, plutind peste adâncimile verzi. Stropi grei de ploaie loveau 
carcasa balonului. Virajul și coborârea adusese și celălalt balon în 
raza vizuală. Venea în urma lor, undeva la o mie de metri distanţă. 
Jefri privi aeronava câteva minute. Era aproape invizbilă, doar i se 
zărea din când în când silueta luminată de fulgerele din depărtare. 

- Nu te vom lăsa, Amdi, spuse Jefri. Nu îmi pasă dacă vom lupta 
împotriva lui Prodotus, Magnatului sau Corului Tropical, te vom 
scoate din ghearele lor. 

— Și Nevil. Nu uita de Nevil. 

- Da, răspunse el încuviințând sumbru, chiar și împotriva lui 
Nevil. 

În orele ce urmară, tunetele și fulgerele se îndepărtară tot mai 
mult, însă aeronava nu-și mai recăpătă stabilitatea de dinainte de 
furtună. Se clătina în aer asemenea unei bărci împinse de valuri în 
mijlocul oceanului, singura diferenţă fiind că mișcările balonului 
erau mult mai abrupte și neașteptate. 

Ravna și Jefri își petrecură mare parte a timpului la hublouri, 
urmărind peisajul de dedesubt cum se schimbă, trecând de la pădure 
de munte la junglă și mlaștini tropicale. Zburau la o altitudine atât 
de joasă încât atunci când ploaia se mai domoli, puteau zări florile 
din vârfurile copacilor și păsările din mlaștinile descoperite. Decorul 
de la picioarele lor aducea foarte mult cu mediul Nyjorei ecuatoriale, 


în vremea când Techie se luptase cu exploatatorii, dar și cu ciuma 
care îi ucidea pe ultimii dintre oamenii lor. Îi aruncă o privire lui 
Jefri; acea bucată de istorie nu mai însemna nimic acum. Jefri nu 
păru să bage de seamă privirea ei. Era cu ochii țintă la peisajul de 
sub picioarele lor, mai concentrat ca niciodată. 

— Tot nu înțeleg; ce caută aici Prodotus și Magnatul. După cum 
pare, suntem în inima Tropicelor, acolo unde nicio haită coerentă nu 
poate supraviețui. 

— Cum ţi-ai dat seama? 

— Când trecem pe deasupra râurilor, se poate vedea sub coroanele 
copacilor. Și acolo sunt așezări de Coriști... sau cel puțin asta cred eu 
că sunt. Când așezările acestea încep să se strângă laolaltă, este 
imposibil pentru haitele coerente să le pătrundă și să mai rămână cu 
mintea întreagă. Uite acolo jos. În jurul copacilor. Petele acelea de 
culoare cred că sunt colibe plutitoare. 

— ...Da. 

Vedea o schimbare în textura malului Fluviului. Din loc în loc, 
zări forme poligonale ce ar fi putut fi construcții adevărate. Într-o 
oră, pluteau deasupra unor așezăminte construite în spaţii deschise, 
neascunse de frunzișul copacilor. Pe măsură ce lumina zilei se 
stingea la apus, așezările deveniră tot mai dese și pădurea fu 
înlocuită de o amestecătură nesfârșită de vegetaţie, mlaștină și 
artefacte. Când stewardul lor își făcu din nou apariția, era noapte 
afară și întuneric beznă în cabina lor. Găsiseră o mică lampă, dar nu 
părea funcțională. Haita le aduse cina și le arătă cum să aprindă 
lampa. Cvartetul era vesel și simpatic, mai puţin vocea care nu se 
potrivea cu postura lui de temnicer. 

După cină, ploaia scăzu în intensitate și, în mod ciudat, aerul 
deveni tot mai cald. Stinseră lumina lămpii și se întoarseră la 
posturile de observație. Nu se mai zăreau fulgere, dar nici luna nu 
răsărise, nici stelele nu sclipeau. Din loc în loc, jos se zăreau focuri de 
tabără. Aerul care venea prin deschizături mirosea ușor a compost și 
a canalizare. 

- Coborâm, spuse Jefri. Vom ateriza în mijlocul Coriștilor. 

Dar trecu o oră. Trecură două. Adormiră în vreme ce ploaia se 
înteţi și vântul prinse să bată. 


Cineva zgâria în ușa cabinei. Ravna se luptă să revină la realitate, 
confuză. Cvartetul care îi servea le-ar fi bătut politicos la ușă, 
ciripindu-le vesel că e timpul să se trezească. Jefri stătea sprijinit în 
coate. 

— Ce...? întrebă el, foarte încet. 

— Poate în sfârșit aterizăm? 

Ravna băgă de seamă că și ea vorbise tot în șoaptă. Precauţie 
inutilă. Orice Stilet aflat de cealaltă parte a ușii i-ar putea auzi fără 
probleme. 

Zgâriatul furtiv reîncepu. 

Ravna ridică brațul să-l avertizeze, însă Jefri ajunsese deja la ușă. 
Coridorul era luminat de o singură lampă cu gaz. În semiîntuneric se 
zăreau siluetele a doi membri. Unul dintre ei vâri un bot în cabină, 
privind atent în jur. Apoi se strecură pe lângă Jefri. 

Pe Puteri, era Ritl! Mai tăcută decât o văzuse vreodată Ravna. 
Solitarul aruncă o privire peste umăr și făcu semn spre — haita? — 
rămasă în urmă. 

Nu era o haită, ci un alt solitar. Un membru al Domnului Radio. 
În lumina lămpii Ravna zărea din când în când mantia sclipind. 
Creatura șovăi, probabil comunicând cu șefii de departe. Apoi se 
strecură pe lângă Ritl și orbecăi prin întuneric, încercând fără prea 
mult succes să își găsească un loc în cabină. De fiecare dată când îi 
călca pe picioare, tresărea speriat, însă podeaua era aproape în 
totalitate ocupată de cei doi oameni. În cele din urmă găsi un loc și se 
lipi de perete. 

Ritl împinse ușa până aproape o închise, apoi se întinse peste 
picioarele Ravnei, cu capul aproape de deschizătura îngustă a ușii, ca 
și cum ar fi stat cu urechile ciulite la cel mai mic zgomot care venea 
de pe coridor. Lumina lămpii de pe hol era suficientă pentru Ravna, 
însă pentru ochii Stiletelor trebuie să fi fost foarte întuneric. 
Solitarul-radio arăta de-a dreptul speriat. Iar Ritl? Poate era mută de 
spaimă, dar părea mai degrabă să tacă din șiretenie. 

După un moment, Jefri îi întrebă sec, dar încet: 

— Așa, pe cine avem noi aici? 

Solitarul-radio privi în sus spre Jefri și păru să se relaxeze. 


- Jefri, sunteţi doar tu cu Ravna acolo? 

Cuvintele erau o șoaptă abia audibilă, însă vocea îi aparținea lui 
Amdi. 

Jefri scoase un strigăt înnăbușit de uimire. 

- Amdi! Eşti bine? Cum...? 

— $șș șșș! Trebuie să fim foarte discreți. Dacă ești descoperit, vei fi 
pedepsit la fel de rău cum voi fi și eu, dacă sunt prins. Dar sunt bine, 
mai ales acum că vorbesc cu tine. Am avut noroc că toate golurile de 
aer și furtuna i-au făcut rău lui Prodotus. Încă își dă aere de mare șef, 
dar decartează pe toate boturile. Oricum, doi dintre ai mei sunt 
înghesuiți în cabina lui Ut. Ut și Il sunt membrii cu mantii-radio de 
pe nava mea. Tipul vostru e Zek. Am lăsat ușa deschisă și ceilalți ai 
mei sunt în cabina alăturată. Avem un coridor de sunete mentale, 
suficient cât să pot gândi normal. 

Jefri rămase tăcut o clipă, uimit de întorsătura pe care o luau 
evenimentele. 

De cealaltă parte a cabinei înghesuite, Ritl bolborosea încetișor. 
Nu erau sunete de alarmă, ci doar o versiune soft a bombănelilor 
obișnuite. Amdi vorbi pe un ton resemnat: 

— Of, Ritl asta, chiar și când te ajută, tot te scoate din minți. 

Apoi continuă, adresându-se lui Jefri. 

— Trebuia să luăm legătura, Jefri. Sunt lucruri pe care trebuie să le 
afli și lucruri pe care trebuie să le plănuim. 

Cuvintele lui Amdi sunau în urechile Ravnei cu un ton precipitat, 
interogativ. Jefri păru să simtă același lucru, căci îi răspunse cu o 
voce calmă, menită să-l liniștească. 

- E în regulă, Amdi. Cum ai reușit să iei legătura cu noi? Cine... 
ce... sunt mantiile-radio? 

— Utzekfyrforfurtariil e una din creaţiile lui Prodotus, făcută 
special, deși Magnatul nu are cunoștință despre asta. Prodotus crede 
că dacă reușește să-l controleze pe Domnul Radio, poate manevra 
din umbră pe toată lumea. 

Ravna îl măsură pe Zek cu o privire bănuitoare. 

— Și ce nu a mers? 

Zek emise vocea de băiețel a lui Amdi râzând ștrengărește. 


— Păi, tu ce crezi? Prodotus în persoană nu a mers. El e inteligent, 
dar e și cel mai nebun și cel mai monstruos urmaș al Cioplitoarei-în- 
lemn. Și încă este în întregime mascul. 

— Încă? întrebă Jefri. Oricare altă haită cu o asemenea constituție 
s-ar fi autodistrus cu ani în urmă. O minune pentru Prodotus și un 
dezastru pentru toată lumea. 

- Nu neapărat, spuse Amdi. Chiar și acoliții lui îl urăsc. Pentru că 
Prodotus nu e la fel de inteligent precum bătrânul Jupuitor. Și nici pe 
departe la fel de inteligent ca mine, adăugă el pe o voce sigură pe 
sine. Abia a trecut o zi și deja am învăţat cum să comunic prin căi pe 
care Prodotus nu le poate auzi. Astfel l-am contactat pe Ut, chiar sub 
botul lui Prodotus. Tot așa, când Ut a ieșit din post și a predat 
mantia, noi am reușit pe urmă să o furăm. Desigur, ne-a ajutat și 
faptul că Prodotus a vomat non-stop. 

Vocea i se stinse. 

- Prodotus și-a dat deja seama cine este cu adevărat Sabie. 
Prodotus a sărit în sus de bucurie când a aflat adevărul. Bietul Sabie. 
Vai, Jefri... — vocea i se frânse și se transformă în suspine, toată 
siguranţa de sine evaporată. Vai, Jefri, aici nu mai suntem la circ... 

Suspinele încetară brusc și continuă să vorbească. 

— Ttrebuie s-o fac, Jefri. Voi face tot ce îmi stă în putinţă, promit. 

Jefri dădu să îi spună ceva să îl liniștească, însă fu întrerupt de o 
altă voce. 

— Eu ajut. 

- Cine a vorbit? întrebă Ravna. 

Se lăsă un moment de tăcere, suficient de lung încât să devină 
conștientă de mirosul apăsător al respirației Stiletelor și căldura pe 
care o degajau în cabină. În cele din urmă se auzi: 

— Trebuie să fie o parte din Utzekfyrforfurtariil, spuse Amdi. 
Fiecare din membrii lui îl urăsc pe Prodotus. 

- Dar am crezut că Domnul Radio e folosit ca un fel de rețea în 
linie. Cât de inteligent poate fi? 

- Când funcționează pe post de rețea, fie ea linie, inel sau stea, e 
prost cât trebuie să servească scopurilor lui Prodotus. Dar cred că 
dacă ar gândi cu toți membrii odată, ar fi mai inteligent decât multe 


alte haite. Doar că nu a mai fost întreg; de când educatorii de prăsile 
ai lui Prodotus l-au creat împreună. 

Jefri se ridică și îl privi mai bine pe Zek. Capul membrului 
urmări mișcările, probabil ghidându-se doar după sunete. 

- Chiar și parțial conectat, e destul de inteligent încât să înveţe 
ceva samnorskă. Sau e și el un logoreic precum Ritl? 

Amdi pufni disprețuitor (prin Zek): 

— E de o mie de ori mai inteligent decât flecara de Ritl. De fapt — și 
asta nici Prodotus nu o știe — părți mari din Domnul Radio comunică 
radio unele cu celelalte uneori. În acest moment, trei dintre ei sunt pe 
aceste două nave... nu e destul pentru a fi inteligent în adevăratul 
sens al cuvântului. Dar, în funcţie de condițiile meteo, poate lua 
legătura cu alți câțiva și poate deveni o persoană aproape completă. 
Acest lucru nu se întâmplă foarte des și până acum Domnul Radio a 
reușit să păstreze secretul față de haitele care se folosesc de el. 

— Hmmm, spuse Ravna. Mă întreb dacă e suficient de inteligent 
încât să joace pe Prinţesa prefăcută. 

— Ha? 

Sunetul venise de la Amdi și de la Jefri simultan, iar după o clipă, 
Ritl ciripi un sunet asemănător. 

— Scuze. (Tocmai încălcase interdicția de a mai pomeni Prințesele 
de odinioară.) Straumerii numesc strategia „Atacul intermediarului“. 

— A, da, spuse Amdi. M-am gândit și eu la asta. Problema este că 
Prodotus i-a condiționat pe toți membrii să respecte un anumit 
protocol de transmisie. Domnul Radio este variabil inteligent, în cel 
mai bun caz. La anumite intervale, poate fi suficient de inteligent 
pentru a minţi simultan. Dar între acele intervale se va da de gol. 

- lar dacă îi scapă și cea mai mică aluzie, jocul se încheie, spuse 
Jefri. 

— Corect. 

— Bașca, se auzi vocea lui Zek peste cea a lui Amdi, eu tot nu bun 
să fiu întreg, chiar când gândesc toți membrii. 

— Întreaga lui viață a fost un chin, spuse vocea lui Amdi. Însă 
dacă ajunge vreodată întreg împreună, îl voi indivia. Aici e viitorul 
comunicațiilor noastre! Și eu nici măcar nu am avut vreodată șansa 
de a folosi mantiile-radio! 


Ravna zâmbi. Amdi nu renunţase niciodată la visul lui de a avea 
propriile mantii-radio. Chiar și la un pas de camera de tortură, el tot 
cu gândul la ele rămăsese. 

— Amdi, când scăpăm de aici, îți promit că îţi facem mantii-radio. 
Voi cu toţii ați făcut o minune aici. 

Chiar și Ritl. 

- Da, încuviinţă și Jefri. Mai putem vorbi și altă dată, Amdi? 
Trebuie să profităm de situație cât putem. 

— Mai văd eu cum fac. Acum am vorbit deja prea mult. Un ultim 
amănunt. Prodotus și Magnatul sunt amândoi înspăimântători, dar 
sunt foarte diferiți, iar Prodotus îl minte pe Magnat cu multe lucruri. 
Prodotus vrea cu tot dinadinsul să vă împiedice să intraţi în legătură 
cu Magnatul. Cel mai mare pericol care vă pândește în perioada 
imediat următoare este că Prodotus ar putea încerca să vă asasineze. 
V-ar fi ucis încă de când erați pe mâna Neprihănitului, dar ar fi fost 
prea greu să găsească o explicație valabilă și s-a enervat la culme că 
ați fost duși pe nava Magnatului. 

Poate că situaţia prezenta avantaje nebănuite până acum. 

— Ar putea fi Magnatul transformat într-un aliat? întrebă Ravna. 

Tăcere. Apoi: 

- Poate. Doar că, vezi tu, Magnatul îi urăște pe oameni. Cu 
patimă. Și pe unul în mod special. 

Ravna se gândi la ce trebuie să îi fi făcut Magnatul micutei Geri. 
Dacă în felul acesta îi trata pe cei care nu îi făcuseră nimic... 

— Și cine e dușmanul lui numărul unu? întrebă Jefri. 

- Johanna. 

— Ce? 

— De ce? 

- Nu știu! se tângui Amdi. Johanna întotdeauna a fost cel mai 
iubit om din Domeniu... îmi pare rău, Ravna, dar știi ce a făcut Jo 
pentru veterani. Tu ești pe locul doi, la foarte mică diferență! 

— Ah, mulțumesc, răspunse Ravna, apoi se uită spre Jefri. Trebuie 
să aflăm de ce o urăște pe Jo. 

— Și să rămâneți în viață. 

Acesta fusese probabil Domnul Radio, dar sentimentul era corect, 
oricine ar fi vorbit. 


- Da, spuse Amdi. Acum trebuie să plecăm. Ă-ă... 

Păru să șovăie, apoi Zek scoase un scheunat ascuţit și se prăbuși 
peste mijlocul Ravnei. Rămase tăcut în vreme ce Ritl îi bolborosea 
încet la ureche. 

Jefri se aplecă și își apropie fruntea de fruntea lui Zack, 
mângâindu-l la fel cum o haită ar încerca să însuflețească un 
membru rănit. Ravna se întrebă ce alinare ar putea aduce gestul unui 
om, însă după o clipă, Zek se ridică cu chiu, cu vai și se lipi din nou 
de perete, șovăitor și încă dezorientat. 

- Legătura s-a tăiat probabil foarte abrupt, spuse Jefri. 

Ravna nu auzi sunete de alarmă în hol. Fără Radio, ar putea 
rămâne neobservați încă o vreme. 

— Facem tot ce putem, Jef. Amdi e bine. 

Mai erau și alte posibilități, non-mortale. Sigur. 

- Aceștia doi trebuie să se întoarcă de unde au venit și unde le e 
locul. 

O misiune destul de grea. După o clipă, Jefri dădu din cap. Îi 
spuse ceva lui Zek. În urechile Ravnei suna ca un cântec și ca un 
fluierat în același timp, dar pe tonalități diferite. Ravna nu își putuse 
niciodată explica fiziologic cum de reușeau Copiii o asemenea 
coordonare. Zek își clătină capul, neînţelegând. O fi fost Jefri Olsndot 
cel mai fluent om în limbajul Stiletelor — după Johanna —, însă o haită 
tot avea nevoie de experienţă pentru a-i înțelege pe oamenii care 
încercau să imite sunetele lor. 

- Bun, spuse Jefri în samnorskă. Înţelegi ce spun? 

— Aud, spuse Zek. 

— Amdi? 

- Nu. 

— Pare coerent, spuse Ravna. Poate mai are o legătură cu unii din 
ceilalți membri. 

Jefri aprobă. 

— Ești singur acum? 

Zek clătină din nou din cap, neînțelegând întrebarea. Jefri se uită 
la Ravna. 

— Nici măcar nu știm unde sunt ținuți! 


Trase aer în piept, făcând eforturi vizibile de a se controla. Îi 
aruncă o privire lui Ritl. 

— Împreună, aceștia doi probabil știu de unde vin și probabil știu 
să se întoarcă... cel puţin, dacă nu dau nas în nas cu cineva care să le 
ceară explicaţii. 

— Au ajuns până aici cu bine, spuse Ravna. 

- Mda, dar asta a fost când Domnul Radio avea minţile întregi și 
Amdi îl ghida. 

Făcu o pauză. 

- Păi, dacă Zek e aproape singur acum, am putea găsi o soluţie de 
compromis. La urma urmei, Ritl e deja un solitar disperat, iar 
Domnul Radio trebuie să fie un suflet libertin. 

Jefri întinse brațul și îl bătu încetișor pe umăr pe Zek. Apoi își 
strecură mâna sub mantia creaturii, îndepărtând-o de locul unde îi 
acoperea timpanele. Zek sări înapoi scheunând. La câţiva centimetri 
de fața lui Jefri ieșiră la iveală colti ascuţiţi ca niște ace. 

- Nu te speria, spuse Jefri încet, blând (... cui?) Dacă și mantia lui 
e ca a Jupuitorului, Zek are răni în jurul timpanelor. Trebuie să mă 
port cu mare grijă. lar Zek trebuie să aibă încredere în mine. 

Și ridică mantia de pe pulpa stângă a membrului. Făptura 
tremura, însă nu mai mârâia și nu încercă să îl muște pe Jefri. 
Bărbatul împături partea de mantie pe spatele creaturii. 

— Chiar ești pierdut, nu-i așa? îl întrebă pe Zek, apoi vorbi cu 
Ravna: Știu că șansele sunt aproape nule, dar nu îmi vine în minte o 
altă soluţie. 

Îi făcu semn lui Ritl să se apropie. Solitarul ezită, trăgând cu 
urechea la liniștea de pe hol, apoi se târî mai aproape de Jefri, cu 
ochii la Zek, întorcându-și capul într-o parte și în alta. Jefri se dădu 
în spate și îi trase pe amândoi aproape unul lângă celălalt. Acum, 
ambele creaturi stăteau întinse pe Ravna. 

Ritl emise un „îîh“, apoi începu să bolborosească încet, 
nemulțumită. Acum, că Zek nu mai era sub mantie, sunetele lui 
mentale erau suficient de puternice pentru orice membru aflat în 
apropiere. Atât de aproape unul de celălalt, cei doi erau într-o 
situaţie din care ori ieșeau sfâșiați, ori împreunați. Pentru membrii 
unei haite obișnuite, „împreunarea“ era cel mai improbabil rezultat. 


Chiar și într-o asemenea situație disperată, cei doi acționau precum 
novicii în faţa unei orgii sexuale. 

— Ah, rahat. 

Cuvintele păreau să vină de undeva din spațiul dintre cele două 
Stilete. 

- Ha, se sincronizează, rosti Jefri uimit. Mă înțelegeți? 

- Dddaa. 

Vocea suna mai degrabă enervată decât înfricoșată. Ritl cu Zek 
formau ceva mai inteligent decât fiecare dintre ei luat separat, dar 
categoric nu erau o pereche făcută în Rai. 

— Ai pierdut legătura cu ceilalți ai tăi, așa-i? întrebă Jefri. 

— Sunet durere, pierdut tot radio. 

Ravna își tinu răsuflarea. 

— Dacă și ceilalți membri au fost afectați la fel... chiar și unul dacă 
e văzut prăbușit... 

Jefri dădu din cap fără să ridice ochii. 

- Zekritl? Te poti întoarce de unde ai venit? 

Ambele Stilete îl priveau fără să înțeleagă. 

— Înapoi? Încet și sigur? 

De data aceasta, duetul se uită unul la celălalt. 

- OK. Încercăm. 

Cei doi pășiră peste Jefri și Ravna, într-un dans complicat, 
încercând să menţină partea neacoperită cu mantie a lui Zek spre 
Ritl pentru a comunica. Ritl își aplecă botul și împinse ușa. O clipă 
mai târziu, ieși pe hol, întorcându-se astfel încât să poată tine 
legătura cu Zek. 

Zek o urmă, dar își agăţă partea de sus a mantiei în ușă. Jefri îi 
dădu o mână de ajutor, conducându-l afară, apoi scoase capul pentru 
a arunca o privire pe hol, blocând vederea Ravnei. Auzi pe cineva 
șoptind ușor: 

— Pa-pa. 

Jefri îi urmări cu privirea câteva clipe. Nu sună nicio alarmă. 
Singurul zgomot pe care ea îl auzea era bâzâitul motoarelor. După 
un moment, Jefri închise ușa și se rostogoli până când capul îi ajunse 
la același nivel cu al ei. 


— Pe Puteri, zici că sunt Tami și Wilm când ies noaptea de la 
bodegă. 

Se lăsă pe spate o clipă, tăcut. 

- E posibil să se fi descărcat. Și emițătoarele radio ale lui 
Pedantus pică la fel când nu stau la soare o vreme îndelungată... 
zbang, fără niciun mesaj de avertizare, fără nicio încercare de a 
restabili legătura, pică pur și simplu. 

- Așa e. E foarte posibil ca ambele mantii să fi fost folosite o 
perioadă lungă de timp. 

Ravna rămase pe gânduri o clipă, imaginându-și diverse 
explicații nevinovate pentru aparenta avarie în sistem. Da, era 
posibil. 

După câteva clipe, îl auzi pe Jefri: 

— Of, Amdi, nu trebuia să fii erou. 


Capitolul 32 


În dimineața următoare, la ușa lor apăru din nou valetul vesel și 
nu o haită înarmată, așa cum se așteptaseră. 

— Amdi trebuie să fie și el bine, Jefri. 

Crede-mă. 

Aeronavele zburau la cea mai joasă altitudine, însă cerul nu era 
complet acoperit de nori. Raze ceţoase străpungeau aerul din loc în 
loc și, acolo unde întâlneau particule de ploaie în umbra verzuie, 
străluceau fragmente de curcubeu. 

Orașul se întindea dincolo de linia orizontului. Totul era încă 
haotic, se vedea că sunt mahalale murdare. Dar acum Ravna 
întrezărea anumite structuri logice ascunse în peisaj. Dacă făceai 
abstracție de mizeria atotprezentă, acest loc încerca să fie frumos, o 
amestecătură de mucegai și vegetație pretinzând a fi un mare oraș. 
Unele detalii erau chiar plăcute. Simti mirosuri de mâncare gătită. 
Aromele de mâncare erau îmbietoare, aproape înecau miasmele de 
canalizare ce pluteau de asemenea în aer. 

— Pe Puteri! Uite, Ravna, mușuroaie de Stilete! 

Majoritatea străzilor erau ascunse de clădirile dimprejurul lor, 
dar văzu... piaţete? Multe dintre ele erau late de câte trei-patru 
metri, însă erau conectate la alte piețe mai largi amenajate din loc în 
loc prin oraș. Undeva în depărtare, Ravna zări o piață imensă, 
pietruită. În tot locul se zăreau Stilete mișunând, pe acoperișuri, pe 


străzi, în pieţe. Miriade de solitari, însă atât de înghesuiți unii în 
ceilalți, încât era imposbil să fi existat vreo haită întreagă și coerentă. 

— În urmă cu zece ani, locul arăta diferit, spuse Ravna. Excentric II 
a făcut fotografii în timp ce ne apropiam de Planeta Stiletelor. 

Tropicele apăreau doar în imaginile din spaţiu ale planetei, cu 
prea puţine ochiuri de cer limpede în pătura groasă de nori de 
deasupra junglei, însă... 

— Ce am văzut noi atunci nu era atât de aglomerat și... arăta mai 
simplu! 

Ravna privi în tăcere o vreme, nedumerită. Aici Jos era imposibil 
ca Tropicalii, Corul în sine să fie superinteligent. Ba mai mult, nu 
exista încă un mijloc tehnologic de comunicare în masă, nefiind 
necesar: sunetele mentale ar lua câteva minute pentru a străbate 
întregul mega-oraș. Cu toate acestea, se putea observa o oarecare 
formă de activitate în grup. Gloata părea să aibă densități variabile și 
nu doar acolo unde Stiletele se adunau în jurul maldărelor de 
vegetație putrezindă care umpleau piețele mai mici. În unele 
porțiuni putea zări pământul, unde membrii erau separați de 
porțiuni de spațiu liber. Asemenea zone libere nu se creau pentru a 
gândi împreună, căci membrii nu erau adunați mănunchi asemenea 
unei haite. Parcă era un fel de... Își aţinti privirea spre o anume arie 
goală, scrutând-o atent până când aeronava trecu mai departe. Ah! 

- Vezi porțiunile acelea goale? Se mișcă. 

- Poftim? 

— Priveşte... 

Având fiecare ochiul lui de geam, Ravnei îi era imposibil să arate 
cu mâna. 

— Uite strada aceea. 

În depărtare, strada în zigzag era aproape ascunsă de clădirile 
care o flancau. 

— Așa... OK, văd câteva puncte goale în mulțime. 

Jefri stătu cu ochii aţintiți într-acolo, pentru a nu scăpa din ochi 
traiectoria străzii. 

- Da, spuse el într-un final. Cred că zonele libere se mișcau încet. 
Ha. Presupun că poți vedea asemenea lucruri în orașele 


pretehnologice. Nu aveau ei o poliție special înființată să controleze 
traficul prin oraș? 

- Nu cred că acolo sunt puncte de control al traficului. Și zonele 
largi se strâng sau se extind. Uită-te la piața aceea. 

Ravna putu să vadă întreaga priveliște. Golul din mulțime intră 
în piață printr-o străduță laterală. În acel moment, piaţa și strada 
principală deveniră mai puțin aglomerate, Tropicalii dându-se ușor 
într-o parte și în alta a străzii. După câteva clipe, alunecară din nou 
în mijlocul străzii și mulțimea redeveni compactă... însă valul 
continuă să se propage mai departe pe străzile secundare. 

- Mda, spuse Jefri uimit. Acestea sunt valuri de densitate 
străbătând orașul, dar noi le vedem doar pe străzi și în piețe. 

- Arată ca și cum Tropicalii s-ar legăna pe muzică. 

Un adevărat Cor. 

Aeronova execută unul din virajele ei ample și greoaie, iar 
priveliștea le dezvălui acum teritoriul care înainte fusese direct în 
fața lor. În apropiere, pământurile erau ascunse sub norii joși, dar în 
depărtare raze de soare străluceau scăldând în lumină o construcție 
impresionantă, cea mai înaltă pe care o văzuse Ravna pe Planeta 
Stiletelor. 

— Pe Puteri, spuse ea încet, în fotografiile de recunoaștere clădirea 
nu exista aici. 

Erau prea departe pentru a observa detaliile, dar se vedea că 
structura principală era tetraedrică. Muchiile aveau un aspect 
neregulat și colțuros, dar, per ansamblu, liniile piramidei erau perfect 
drepte. Părți din suprafaţa edificiului străluceau auriu chiar și în 
ceața depărtării. Piramide secundare se ridicau la baza celei mari, 
fiecare dintre ele părând mult mai mari decât Noul Castel, iar în 
colțurile acestor piramide se ridicau alte piramide mai mici. Mai mici 
și mai mici, Ravna urmări progresia până unde se pierdea dincolo de 
linia orizontului. 

Aeronava lor viră din nou. Piramidele dispărură. 

— Uite și celălalt balon, spuse Jefri. 

A doua aeronavă plutea la o altitudine mult mai joasă decât ei, 
coborând prin nori, împrăștiindu-i precum peștele ce se scufundă în 
spuma mării. Apoi dispăru și, după o clipă, se lăsară și ei printre 


nori. Dedesubt, era o dimineață cenușie și umedă. Orașul peste care 
pluteau nu semăna în niciun chip cu mahalalele învălmășite sau cu 
marea piramidă. Ravna văzu turnuri și cupole asemănătoare 
palatelor celor bogaţi de pe Coasta de Est. Aha, vasăzică de aici 
stăpânesc Prodotus și Magnatul. 

Direct în faţa celeilalte nave, o suprafață largă de pământ neted ca 
în palmă. Terenul de aterizare. Ușor de recunoscut pentru orice 
locuitor al unei planete cu tehnologie inferioară asemănătoare 
Pământului. Deși acesta era plin de băltoace de apă, lăsate în urmă 
de inundații. 

Cinci structuri impunătoare se zăreau la capătul terenului de 
aterizare. Erau micuţe comparativ cu piramida, însă fiecare dintre ele 
suficient de largă încât să adăpostească un dirijabil. Două aveau ușile 
larg deschise. 


Prodotus stătea lângă pilonul de ancorare al navei și privea 
echipele de la sol muncind să aducă la pământ dirijabilul 
Magnatului. 

Urăsc Tropicele cu patimă! Gândul acesta îi venea în minte de 
fiecare dată când se întorcea aici. O parte din suferința nopții trecute 
fusese cauzată de gândul că va ajunge în acest loc blestemat. Căldura 
și umiditatea erau mai insuportabile decât își amintea el să fi îndurat 
vreodată în toată viaţa lui; burnița dimineții se putea numi o 
binecuvântare după standardele acestui infern! Și pe urmă, mai erau 
parazitii, viermii intestinali și lipitorile și toate celelalte boli... 
cauzate ele însele de prădători microscopici, conform speculațiilor 
optimiste emise de dataset. În primii ani ai șederii lui aici, Prodotus 
pierduse doi membri, căzuți pradă acestor boli. Găsirea înlocuitorilor 
fusese o adevărată provocare, deși avea la îndemână resurse 
inepuizabile de materie primă din care să aleagă. 

Cu toate acestea... câțiva membri ai lui Prodotus priveau în 
partea stângă la magnificul palat pe care Magnatul îl construise 
pentru el. Prodotus nici nu ar fi îndrăznit o asemenea opulenţă în 
Nord, nu când condamnarea la moarte hotărâtă de Cioplitoarea-în- 
lemn atârna deasupra capetelor lui. Acum când doi dintre membrii 
săi erau Tropicali, uneori simțea un fel de dragoste nebună faţă de 


acest loc. În dataset, Prodotus citise despre selecția naturală. 
Noţiunea era chiar simpatică în felul ei, dar nu atunci când tu erai 
subiectul experimentelor! Îl treceau toate transpirațiile numai 
gândindu-se că, dacă victoria mai întârzia mult, ar putea ajunge să 
rămână aici de bunăvoie! 

Între timp, va fi nevoit să suporte clima și pe Magnat. Fragmentul 
local al Radioului stătea la doar câțiva metri, furnizându-i legătura 
cu marele Magnat. Ut arăta chiar mai jalnic decât se simţea Prodotus. 
Unul din motive era mantia grea, căptușită, pe care era obligat să o 
poarte. Un alt motiv — motivul îmbucurător — era teama pe care 
Prodotus o citea în ochii creaturii. Ut fusese antrenat să se teamă și 
să păstreze secrete. Lectiile necesare fuseseră aplicate prin metode 
ascunse, ținute departe de cei din afara cercului intim al lui 
Prodotus. După noaptea trecută, Ut părea mai înfricoșat decât de 
obicei. Ce poznă o fi făcut animalul ăsta, s-o fi jucat cu cheile de la cabină? 
Paznicii spuneau că Ut nu purtase mantia cu o seară în urmă, deci 
orice ar fi făcut, fusese lipsit de minte și limitat la interiorul navei. 
Iată singurul motiv pentru care Ut scăpase de o pedeapsă potrivită și 
definitivă — oricât de suspectă i s-ar fi părut Magnatului această 
moarte. Totuși, lui Ut i se administrase o pedeapsă pentru a-i aminti 
că următoarea greșeală va fi și ultima. 

Ut se strecură temător mai aproape de el. Când vorbi, se auzi 
glasul sigur pe sine și poruncitor al Magnatului. 

- Nu uita, Prodotus, că îi vreau pe amândoi două-picioare 
predati mie. Și ce a mai rămas din Remasritlfeer de asemenea. 

Ticălosul ăla grăsun probabil trândăvea acum în confortul 
palatului său luxos. Așa știa el să „supraviețuiască“ până la marea 
victorie, obligându-l pe Prodotus să facă toată munca grea. Opt ani 
de practică nu-l ajutaseră să suporte mai ușor aberatiile prostului, 
însă Prodotus reuși să răspundă cât mai calm și respectuos: 

= Înţeleg, Sire. Aeronava este ancorată chiar în acest moment. 

— Dar cele două haite pe care le-ai capturat împreună cu oamenii? 

Prodotus se așteptase la această întrebare. Dacă va aplica 
strategia corectă, nu va fi nevoit să îi predea. 

- Amândouă haitele au cooperat, Sire. Dar sunt absolut îngroziți 
de oameni... în special de cei doi pe care i-am capturat. Lucrau sub 


constrângere. Fac progrese cu ei, însă cea mai mare dificultate este 
frica lor de represalii din partea oamenilor. Și îţi recomand să nu 
scapi informația aceasta când îi interoghezi pe Viermi. 

Ut transmise un oftat. 

- Mereu aceeași poveste cu monștrii ăștia, nu poți decât să te 
minunezi că mai pot duce pe cineva de nas. 

— Tehnologia lor le dă o putere fizică de-a dreptul copleșitoare, 
Sire. 

— Firește, firește, însă aceasta nu-i va proteja de mine. 

Prodotus făcu o grimasă. Nu puteai sta de vorbă cu Magnatul 
mai mult de un minut fără ca egoul lui să dea pe dinafară. Acesta 
fiind unul din motivele pentru care era atât de ușor de manevrat. 

— Va veni și timpul tău, Sire... văd că s-a deschis trapa navei. Voi 
pregăti un container care îţi va livra oamenii direct la palat. 

Din fericire, Magnatul nu mai fu interesat să continue 
conversaţia; nu mai era nevoie de alte lingușeli. Prodotus rămase în 
apropierea pilonului de ancorare, dar se răsfiră pentru a privi 
coborârea prizonierilor din cealaltă navă: 

Ritl. Tot ce mai rămăsese din Remasritlfeer. Urmări solitarul în 
vreme ce se plimba țanţoșă dintr-o parte în alta a platformei de 
ciment, un ciot care încă mai putea cauza probleme. 

Ravna și Jefri. Cu Johanna anihilată, aceștia doi erau cei mai 
periculoși oameni în viață. Puteau distruge tot ce crease Prodotus. În 
urma interogatoriilor la care îi supusese pe Amdiranifani și rămășița 
lui Otel, aflase cum îi compromisese Chitiratifor misiunea. 

Cu toate prostiile lui Chitiratifor, o rezolvare fără complicaţii încă 
ar mai fi fost posibilă dacă Magnatul nu și-ar fi băgat botul în 
misiunea de recuperare care urmase. lar acum? Poate că era mai bine 
că cei doi scăpaseră din labele lui. Tentaţia de a-i termina ar fi fost 
irezistibilă și din păcate își pierduse prea mult din credibilitate 
ucigând alți captivi ai Magnatului din custodia lui. 

Privi ricșa cu cei doi prizonieri și solitarul pornind la drum, 
înconjurați de gărzile Magnatului. 

În urma acestui fiasco, totuși, se alesese cu ceva de pret. 
Amdiranifani. Era probabil ostaticul ideal și cu siguranţă o victimă 
interesantă. Iorturarea geniilor îi oferea adeseori cele mai mari 


satisfacţii, mai ales în acest caz unde victima încă mai credea că își 
putea păcăli călăul. 


Când aeronavele aterizară, Timor Ristling se afla sus în donjonul 
său. Zorii aduseseră cu ei obișnuita ploaie, dar și un vânticel plăcut. 
Poate nu se va încălzi peste măsură astăzi. Se așeză la ferestra 
dinspre soare-apune, bucurându-se de briza umedă, încercând să 
ignore amorțeala și durerile vechi, care nu voiau să plece. Însă Timor 
nu se lăsa copleșit de ele. 

Donjonul lui se găsea într-unul din cele patru turnuri care 
înconjurau palatul Magnatului. Acesta era cel mai înalt punct din 
întreaga Rezervaţie... deși piramida Corului era cu mult mai înaltă, 
iar în diminețţile însorite aproape întregul palat era umbrit de ea. De 
la fereastra lui îndreptată spre vest, Timor putea vedea terenul de 
aterizare și heleșteele cu sepii și fabricile din depărtare. Își încolăci 
gleznele în jurul celui mai apropiat stâlp de fereastră și se lăsă pe 
spate lipindu-se strâns de perete. 

Se simţea cuprins de o spaimă delicioasă stând pe o muchie atât 
de înaltă. 

Prima aeronavă își făcu auzită apariția. Cobori virând spre 
pilonul din fruntea hangarului lui Prodotus. Mă rog, nimic nu îi 
aparținea oficial lui Prodotus, însă el era șeful peste acea arie și peste 
Anexa Palatului și toţi cei care locuiau acolo. Era o minune că Geri 
supraviețuise zece zile în Anexă. 

Urmări echipajul ancorând prima navă. Balonul îi amintea de 
cargoboturile in-system cu agravi de acasă și această asemănare îl 
întrista mereu. Într-o bună zi... într-o bună zi, dacă Ravna ar învinge... 
ne-am putea întoarce cu toții în Exterior. 

Câteva haite ieșiră din prima aeronavă și acum cea de-a doua se 
zărea coborând. Magnatul fusese neobișnuit de secretos despre ce 
urma să se întâmple. În principiu, aceasta ar trebui să însemne că 
Timor nu avea de unde să afle nimic, din moment ce foarte puţine 
haite din palatul Magnatului vorbeau samnorska. În realitate însă, 
sepiile îi mai dădeau din când în când câteva indicii în felul lor 
incoerent, iar Timor devenise expert în a croșeta povești în jurul 
tăcerilor, furiilor, fanfaronadelor și favorurilor Magnatului. În urmă 


cu cinci zile, aceste două nave decolaseră subit. Magnatului îi 
scăpase o aluzie cum că Prodotus era plecat peste graniță, deci 
plănuiau ceva împotriva oamenilor. Dacă nava din urmă nu aducea 
în ea oameni... atunci se întâmplase ceva foarte grav. 

Cineva cobora din cel de-al doilea dirijabil! Era fie un solitar, fie 
un Copil. Vederea lui Timor era aproape la fel de slabă precum a 
unui membru de haită obișnuit, însă văzu că acest pasager nu era o 
haită întreagă. Timor coborî de pe pervazul ferestrei și apucă 
binoclul pe care i-l dăduse Magnatul. Aparatul era greu și — 
bineînţeles — nu avea nici urmă de senzori sau stabilizatori. Timor 
reușise, după nenumărate rugăminți, să îl convingă pe Magnat să îi 
dea și o ramă conectoare, pentru a monta împreună cele două lunete. 
Magnatul se plânsese de neplăcerile pe care i le cauzau limitările 
omenești, însă Timor știa că Magnatul fusese mândru în sinea lui 
când îi arătase aparatul. Bogătașul pretindea că aceasta era o invenţie 
a fratelui său, veche de mai bine de zece ani. 

- Zău că noi ne putem lipsi de oameni bine-mersi, spunea el 
adesea. 

Timor sprijini binoclul de pervazul ferestrei și privi prin el, 
nevăzând nimic altceva decât o întindere de ciment plouat. Nici 
urmă de pasager. Ah, acum vedea o bucată de aeronavă. Trapa 
principală era ascunsă în spatele curbei fuzelajului, dar putea zări o 
haită în apropierea intrării, urmărind cu atenţie ceva care părea a fi 
important. Timor privi în acel punct un moment, încercând să țină 
aparatul nemișcat... O haită înarmată cobori iute pasarela, cu 
vârfurile puștilor îndreptare în jos, dar privind alert în toate 
direcțiile. Aducea cu Domnul Skeets, tipul care de obicei îl păzea pe 
Timor. Domnul Skeets ? avea o apariție publică înfricoșătoare, iar 
acum o etala din plin. Prodotus trebuie să fi fost undeva în 
apropiere, cu ochii pe el. 

În urma lui venea un om. Un bărbat înalt. Din unghiul acesta nu 
se vedea prea ... era Jefri Olsndot! Dar eu credeam că e unul din lingăii 
lui Nevil! Gândul îi dispăru repede din minte, căci un al doilea om își 
făcuse apariţia. 

Ravna! 


Timor se încovoie în față, scăpându-i pentru o clipă din vedere. 
Când ajunse iar la ei, Ravna coborâse deja pasarela. Părea să se 
sprijine de Jefri. Văzând-o aici era cel mai bun lucru pe care și-l 
putea imagina... sau cel mai rău? Avea să știe exact în momentul în 
care va vedea direcţia în care o luau. Domnul Skeets îi împinse pe 
Ravna și Jefri spre o ricșă unde se afla deja solitarul. 

Ricșa se puse în mișcare, urmată de Domnul Skeets. Se îndreptau 
spre ei, spre Casa Magnatului! Ricșa dispăru sub turn, intrând în 
palat. Timor mai urmări aeronava câteva clipe, dar nu mai văzu 
nimic deosebit în afară de echipajele de zbor și de întreţinere. 
Undeva la bord trebuie să fi fost și un Transmiţător Radio... 

Timor se lăsă ușor la podea, ținând absent binoclul în poală. 
Poate ar fi mai bine să continue supravegherea, însă era prea ocupat 
să țeasă ipoteze despre ce ar putea însemna această apariție și să își 
plănuiască următoarele mutări: Să o anunţe pe Geri. Să decidă cum 
să-l abordeze pe Magnat. Timor devenise tot mai priceput în a-i ghici 
reacțiile bogătașului, chiar dacă motivele acestor reacții nu îi erau 
întotdeauna clare. La început, Timor încercase să îi explice 
Magnatului că Ravna e o persoană de încredere, cu care ar trebui să 
se alieze. Propunerea nu fusese primită deloc bine, deși Timor era 
convins (aproape convins) că Magnatul nu intenționa să o ucidă 
imediat, precum își dorea Prodotus. 

Deodată fu copleșit de nevoia de a se mișca; va face planuri pe 
drum. Se ridică pe picioare și așeză binoclul în cutia lui de catifea. 
Celula lui Geri se afla deasupra. Urcatul scărilor fusese întotdeauna 
un chin, deși scările Stiletelor erau mai ușor de urcat pentru el decât 
cele potrivite pașilor omenești. Chiar se gândise cândva să facă o 
plângere în această chestiune, însă știa că picioarele lui nu vor urca 
niciodată ușor scările, oricum ar fi fost ele construite. Dacă Șeful l-ar 
lua în serios, l-ar putea muta cu totul din turn. 

Coridorul era rece, pereții și treptele acoperite cu condens 
alunecos. Ușa de sus era din metal, cu o bandă de cauciuc de jur 
împrejur pentru etanșare. Bătu politicos, apoi o deschise. 

— Bună, Geri. Sunt eu, Timor. 

De fapt nici nu mai venea altcineva aici în afară de el. 

— Pot intra? 


După standardele Domeniului, camera era chiar călduroasă, deși 
înăuntru era cu cel puțin zece grade mai frig decât afară, însă, spre 
deosebire de casa scărilor, aerul era relativ uscat. Timor locuise în 
această cameră câteva zece-zile, până când lipsa ferestrelor și chinul 
de a se muta din loc în loc prin celulă în funcție de căldură 
începuseră să îl afecteze. Și Geri ar avea aceeași problemă dacă... 
atunci când se va simti destul de bine încât să părăsească încăperea. 

— Geri? 

Văzu umbre mișcându-se și un cap se ivi. 

— Ea aici. Zis nu vizită. 

Temnicerul. Un cvartet nu foarte inteligent, dar unul din puţinele 
haite de aici care vorbeau samnorskă. 

— Salutare, lemnicere. 

Timor încercă să fluiere-bolborosească numele adevărat al 
Temnicerului și primi un fel de zâmbet. Însă Timor nu știa niciodată 
sigur dacă acest gest însemna că e amuzat sau flatat. Haita era 
strânsă laolaltă într-o parte a patului. Geri devenea extrem de agitată 
atunci când o haită o înconjura. Când Timor se așeză de cealaltă 
parte a patului, Geri se mișcă agitată sub pături, trăgându-se cât mai 
departe de el. Privea într-o parte, evitând să dea ochii cu Timor sau 
Temnicerul. Asta trebuie să fie una din zilele ei proaste, când nu 
suporta să fie atinsă, cu atât mai puțin îmbrățișată. 

Ghinionul lui, însă trebuia să povestească cuiva ce văzuse. Timor 
își puse mâna pe marginea păturilor sub care se ascundea micuța de 
cinci ani. Geri era cu mulți ani mai mică decât Timor, dar diferenţa 
fizică dintre ei era abia vizibilă. Mai demult, Geri înțelesese că Timor 
este mai mare, doar fiindcă era mai înalt decât ea. Acum însă, ea 
părea să îl confunde cu tovărășii ei de joacă. De când fusese în labele 
lui Prodotus, devenise tot mai confuză în privinţa multor lucruri la 
care nici nu putea și nici nu dorea să se gândească. 

— Geri, am o veste minunată pentru tine, Ravna e aici! Am văzut- 
o cu ochii mei! 

Privirea violetă a fetitei alunecă spre el ușor, o emoție îndepărtată 
păru să-i traverseze chipul întunecat. Timor lua orice expresie care 
nu era groază drept un semn bun. Fetița păru să-l cântărească o 
clipă. 


— Ce ţi-a spus? 

Hmm. Ce întrebare inteligentă și descumpănitoare. Geri punea 
adesea astfel de întrebări. Timor își aminti de pe vremea când se 
aflau acasă, îi punea mereu astfel de întrebări încuietoare! 

- N-am vorbit chiar cu ea în persoană încă. Dar mă duc chiar 
acum la Domnul Magnat. Poate are nevoie de mine. 

O altă pauză, însă Geri părea ceva mai bine. 

- Pot să vin și eu cu tine? Poate să vină și Edvi? O ajutăm și noi. 

Magnatul era haita ei preferată, deși niciodată nu spunea direct 
că vrea să-l vadă. Din păcate, Edvi era aproape cu siguranță mort. 

— Nu acum, Geri. Trebuie să cobor îndată în biroul Domnului 
Magnat. Dar îi voi spune că tu ai nevoie de Ravna. 

Geri păru să își piardă interesul, însă după o clipă, o auzi 
răspunzând: 

— Bine. 


Scările duceau în jos până la veranda turnului din mijloc. Când 
Timor ajunse acolo și ieși în canicula zilei, fu ca și cum s-ar fi 
scufundat într-o baie fierbinte. Căldura ar fi fost aproape o 
binecuvântare, dacă nu ar fi tremurat de frig din cauza aerului 
condiționat. 

Veranda era singura cale de ieșire din turn... asta dacă îi puteai 
convinge pe cei doi paznici să te lase să treci. Una din cele două haite 
stătea acum în jurul ușii, urmărindu-l nepăsător pe Timor. Băiatul îi 
făcu semn ușor cu mâna și înaintă șchiopătând câțiva metri în jurul 
turnului până unde cealaltă haită — domnul Trăgător-de-elită de azi- 
dimineață — stătea lângă puntea liftului. 

— Salutare, domnule Tintaș. Vreau să cobor. Trebuie să-l văd pe 
Domnul Magnat. 

Domnul Tintaș învârti oficios și iritat capetele. Lătră câteva 
bolboroseli spre haita de lângă ușă. Haitelor înarmate nu le convenea 
atunci când erau nevoiți să lase un singur paznic în acea zonă. Pe de 
altă parte, Magnatul decretase că Timor era mult prea periculos 
pentru a i se permite să umble prin palat de unul singur. Până la 
urmă — după cum era de așteptat — domnul Tintaș cedă. Cei patru 
membri se ridicară. Unul dintre ei deschise ușa liftului, în vreme ce 


doi membri îl prinseră pe Timor de pantaloni și cămașă pentru a-l 
sprijini, ca nu cumva să alunece în golul dintre marginea verandei și 
camera liftului. Tipii ăștia credeau că tremurul lui era mult mai grav 
decât în realitate. Nu căzuse decât o singură dată, și atunci fusese pe 
scări... 

Cablul liftului se întindea din turnul cu ceas, alunecând în jos pe 
domul palatului până într-un punct. Călătoria cu liftul era mereu 
palpitantă, cabina se legăna ușor peste un hău de treizeci de metri 
care îi despărțea de domul de dedesubt. Magnatul se lăuda că aceste 
lifturi erau o altă invenție a fratelui său de mult plecat. Poate. Însă 
cablul liftului era confecționat din trestie împletită și uscată printr-o 
tehnică specială... sigur furată de pe nava Ravnei! După cinci 
minute, Timor se afla în siguranță la etajul reședinței Magnatului. 
Domnul Tintaş nu avu nicio obiecție când Timor o luă pe scurtătură 
prin camera acvariului, deși insistă să meargă doi în faţă și doi în 
spate. 

Nu făcuseră nici cinci pași în încăpere când sepiile îl zăriră. 

— Hei, Timor! Hei, Ti-limor! Hei... hei... h-h-h-hei! 

Vocile pițigăiate începură de lângă ei și chițăitul se amplifică de la 
ușa prin care tocmai intraseră, de-a lungul pereților acvariului, până 
în celălalt capăt al culoarului unde micile creaturi țipătoare nici nu îl 
văzuseră încă. 

Timor iuți pasul cât de mult putu printre acvariile din care picura 
apa. În orice altă împrejurare s-ar fi oprit curios și ar fi stat de vorbă 
cu ele. Acvariul avea tuneluri ce coborau spre heleșteele și râurile din 
afară, de unde veneau știri de la mare depărtare. 

Sepiile erau niște creaturi extraordinare. Corpurile lor ovale 
aveau o lungime de doar trezeci de centimetri. La un capăt aveau 
ochii, din restul corpului se extindeau tentaculele. Înotau cu sutele 
încolăcindu-se și învârtindu-se pe lângă ei în vreme ce Timor pășea 
pe lângă bazine. Nu am timp acum, micii mei prieteni! Bineţele lor se 
transformară în întrebări curioase. Sepiile nu erau ființe lipsite de 
minte, doar că minţile lor gândeau altfel. Își amintea această 
caracterizare dintr-o poveste a Ravnei. Sepiile erau incoerente și 
nepăsătoare cu propriile lor vieți. Însă vorbeau limba Stiletelor. 


Magnatul spunea că atunci când fuseseră descoperite, vorbeau în 
dialectul sudic. 

Și de când Timor stătea de vorbă cu ele, deprinseseră o boabă de 
samnorskă. Timor ajunsese la concluzia că sepiile erau cheia 
succesului pe care îl avea Magnatul cu cei din Cor. Doi ai domnului 
Tintaș o luară înainte mai repede. Unul dintre ei își întoarse capul în 
direcția sălii de audienţe a Magnatului... și deodată întreaga haită 
păru în stare de alertă ceremonioasă, toate stiletele de oţel lovind 
podeaua la unison. Ceva neobișnuit se petrecea acolo. Timor încetini, 
stârnind mârâieli iritate celor doi membri din urma lui. 

Ajunse la colţ și trase cu ochiul în jur. Ușile sălii de audienţe erau 
închise! Magnatul nu ținea de obicei aceste uși ferecate. Îi plăcea să 
se plimbe înainte și înapoi prin sală și să pălăvrăgească vrute și 
nevrute cu sepiile. Însă nu acum. Trebuie să fi dat drumul aerului 
condiționat în biroul său ca și cum ar fi vrut să impresioneze pe 
cineva. OK, ăsta e un semn bun. 

Din păcate, în fața ușilor stătea o haită care îi sfredelea cu 
privirile. Acesta era șeful Tintașului, care ar fi fost un fel de șambelan 
în palatul Cioplitoarei-în-lemn. Timor se îndreptă de spate atât cât 
putu în vreme ce se apropia de el. Doi dintre membrii domnului 
Tintaș pășiră lângă el apoi li se alăturară celorlalți doi care o luaseră 
înainte. Manevra lui se voia a fi autoritară și intimidantă, însă lui 
Timor îi părură ca niște cățeluși cu puști de jucărie prinse pe spate. 

Timor păși înainte până în fața șambelanului. Trebuia cu orice 
chip să treacă dincolo de acele uși. Dacă Magnatul o înțelegea pe 
Ravna, puteau pleca acasă cu toţii, liberi. Problema era că uneori 
Șeful cel Mare avea prejudecăţi care îl făceau să ia decizii greșite. 
Prodotus încerca mereu să profite de această slăbiciune. Dacă e și 
Prodotus cu ei? Timor se cutremură. 

— Salutare, Șefu', începu el, apoi arătă cu mâna spre uși. Domnul 
Magnat are nevoie de mine. Eu ajut cu traducerea. 

Însă Șefu' îl privi cu indiferență. Haita asta nu avea nici urmă de 
simț al umorului, iar astăzi părea mai morocănoasă decât de obicei. 
Câţiva dintre ei priviră în spatele lui Timor, spre Tintaș, schimbând 
câteva vorbe cu membrii lui. Timor prinse câteva bolboroseli, iar 
restul îl completă din imaginaţie: 


Sefu’: Salutare, Tintașule. Ia zi, măscăriciul ăsta cu două picioare 
chiar a primit ordin de la Șeful Mare să coboare până aici? 

Ţintașul, încercând să se concentreze: Nici vorbă, Domnule. 
Temnicerul e singurul cu care a stat de vorbă măscăriciul întreaga zi. 

Sefu’ își îndreptă întreaga atenţie spre Timor și răspunse în 
samnorskă ceva ce depășea chiar și imaginaţia lui Timor: 

- Magnatul dat mie ordin adevărat. Tu nu voie să intri. 


Capitotul- 3s 


Marele palat al Magnatului poate nu fusese chiar locul unde 
Ravna s-ar fi așteptat să ajungă, însă în ceea ce privește opulenta, era 
exact cum își imaginase: de proportii impresionante, plin de cupole 
și de turnuri. Din păcate, ea și cu Jefri își petrecură restul diminetii 
abandonati prin încăperile modeste dintr-un ungher al palatului, în 
vreme ce ricșa o purta vesel pe Ritl spre o altă destinație mai de 
cinste. Haita înarmată îi conduse pe ea și pe Jefri spre o scară 
splendidă lată de douăzeci de metri, apoi într-o încăpere umbrită de 
o marchiză. Le fu adusă mâncare (igname!) și un soi de bere slabă. 
Deci stăteau tolănitți și priveau de-a lungul pistei de aterizare spre 
aeronave și structurile în formă de barăci din depărtare. În cele din 
urmă, navele fură garate în hambare, însă la barăci era un du-te-vino 
pe care nu și-l puteau explica. Norii se risipiseră și soarele pârjolea, 
aerul devenind realmente fierbinte chiar și la umbră. Jefri patrula 
agitat de jur împrejur până unde îi permiteau haitele înarmate, 
scrutând zona, certându-se cu toti, chiar și cu servitorii care veneau 
din când în când, deși nimeni nu părea să înțeleagă samnorska. În 
cele din urmă, se întoarse arătând la fel de abătut precum se simţea 
și Ravna. 

— Eşti bine? 

- Mda. 


Totul arăta precum în poveștile ei cu Printese, doar că situaţia era 
descurajantă. 

- Cred că e un soi de război psihologic, spuse Jefri. 

— Adică ne fierb la foc mic? 

- Poate, răspunse el. Știi, de aproape, lucrurile nu sunt atât de 
regești precum par. Se observă mucegaiul, petele de apă. Lăsând la o 
parte nebunii din Cor, înțeleg motivul pentru care nordicii nu s-au 
stabilit aici niciodată. Poate Magnatul și Prodotus au venit aici din 
slăbiciune. Poate tocmai acum mută mobila, mai adăugă arătând 
spre intrarea principală, o lustruiesc de ochii soacrei. 

Hmmm. Ravna privi spre pista de aterizare. Ușile hangarului 
fuseseră închise și toată lumea plecase. Dar pe această parte a 
misterioaselor barăci erau hectare întregi de spaţiu larg unde se 
zăreau din loc în loc o haită-două, poate pescuind într-unul din 
lacurile ornamentale. Această goliciune în mijlocului celei mai 
aglomerate zone de pe întreaga planetă. Cineva îi ținea departe. 
Dincolo de înșelăciune și fanfaronadă, poate asta era pur și simplu 
realitatea tropicală. 

Soarele alunecase înspre amiază când fură în cele din urmă 
introduși în marele palat. Da, și înăuntru totul arăta la fel de opulent. 
Oriunde te-ai fi uitat, haite de Stilete alergau încoace și încolo; mare 
parte din ele aveau veșminte nordice. Ravna și Jefri fură conduși prin 
încăperi bogat ornamentate, pe alte scări spre camere la fel de largi, 
cu pereții inteligent capitonaţi cu căptușeală antifonică. Ravna 
observă și ea micile imperfecțiuni pe care le semnalase Jefri. În aer 
plutea un iz ușor de mucegai, sub pas se auzea un scârţâit slab al 
covoarelor. Dar pereţii erau înalți, domul deasupra capetelor părea 
să plutească în ceruri. Magnatul și compania furaseră o mulțime de 
idei din Domeniu și indirect de pe Excentric II. 

După al patrulea rând de scări, Ravna ar fi fost la fel de 
mulțumită și afară sub copertine. 

Acolo sus camerele nu erau atât de spatioase. Ghidul lor deschise 
ușile spre un coridor scurt. La capăt, o altă haită stătea în fața altor 
uși închise. Aceasta era îmbrăcată în costum complet care ar fi arătat 
normal pe o zi de vară în ținuturile nordice... însă aici îi dădea un 


aer cam ridicol. Haita își agită puștile, îndemnându-i să pășească 
înainte, în vreme ce ușile din spatele lor se închiseră. 

Ca la un semn, îndată ce ușile exterioare fură închise, ușile 
interne se deschiseră. Un soi de ermetizare. Gândul îi veni în minte 
aproape în aceeași clipă în care o pală de aer rece se strecură prin 
deschizătură. Pășiră înainte, într-o cameră în care temperatura nu 
depășea 25°C. Ravna se poticni simțind șocul termic; schimbarea 
subită de temperatură fu o ușurare, dar și un disconfort. Jefri o ajută 
să traverseze încăperea până la un rând de bănci așezat în faţa unui 
ansamblu de tronuri înghesuite. Se aflau într-un soi de sală de 
audienţe? 

Razele soarelui pătrundeau prin geamurile fumurii. Era pentru 
prima dată când vedeau estul de când zburaseră cu balonul. Se aflau 
într-o piramidă de rang mijlociu, dar aceste piramide medii arătau ca 
niște coline în fața imensității piramidei mari. Ravna fu nevoită să 
privească prin ferestrele acoperișului pentru a-i zări vârful. 

Pentru o sală de audienţe, această priveliște era ciudată, căci îţi 
distrăgea atenţia de la interlocutor. Ravna își dezlipi cu greu ochii de 
pe ferestre și își îndreptă atenţia spre momentul și locul unde se 
aflau. Drept în fața lor erau tronurile pe piedestale. O băncuţă mai 
joasă — pentru un solitar? — era așezată în apropiere. Toate acele 
scaune erau goale, însă camera nu era: în dreapta, un cvintet era 
așezat pe un set de tronuri mai joase. La câţiva metri în dreapta lui se 
afla o a doua haită. La început, Ravna avu impresia că e 
Ambasadorul, dar nu era, deși haita avea membri Tropicali, 
înveșmântați în aceeași manieră ostentativă și ridicolă pe care o 
afișase și Pastorul pe care îl cunoscuse în Domeniu. 

Prima haită bolborosi ceva spre haita înarmată, apoi vorbi în 
samnorskă: 

— Nu mă recunoașteți, așa-i? 

Doi dintre membrii haitei aveau blana în smocuri, aidoma 
Tropicalilor. 

— Nu-mi recunoașteți nici vocea? 

Prodotus. Sau cel puţin vocea era cea pe care o auziseră prin Zek 
când negociase cu Prințul Neprihănit. Jefri îl ţintui cu o privire 
înghețată. 


- Unde sunt Amdi și Sabie? 

Un zâmbet se răspândi peste haită. 

— Sunt oaspeți în Anexa mea. Și mă ajută în investigația pe care o 
întreprind. Nu trebuie să aveți nicio teamă dacă veţi colabora cu noi. 

Își împinse boturile spre ei în vreme ce le vorbea. Apoi se opri, 
luând o poziție demnă și autoritară. 

— În câteva momente veţi avea onoarea de a-l întâlni pe marele 
Magnat. Eu voi face oficiile de tălmaci. 

Haita de Tropicali interveni în discuţie: 

— Sunt convins că ne vom înțelege de minune dacă vom colabora 
cu toții! 

Vorbirea îi era veselă și prietenoasă — și de unde a învățat tipul ăsta 
samnorska atât de bine? 

Întrebarea fu dată uitării când haita înarmată înaintă și începu să 
sune din trâmbițe. O clipă mai târziu, ușile largi din spatele 
tronurilor fură deschise. Prin ele intră un singur membru, purtând o 
mantie-radio. Arăta atât de bine hrănit și odihnit, încât cu siguranţă 
nu era Zek. Creatura se îndreptă spre taburetul de lângă tronuri. 
Imediat după ce solitarul își ocupă locul, un octet masiv își făcu 
apariţia în cadrul ușii. 

Ravna mai văzuse haite numeroase — și Amdi era octet —, dar 
câțiva dintre membrii săi erau niște matahale mai mari chiar și decât 
Cicatrice al Pelerinului, deși nu arătau la fel de fioros. Haita purta 
mantii simple din mătase, care putea fi luat drept un semn de 
eleganță modestă, dacă nu s-ar fi observat câteva pete de murdărie 
pe câteva dintre ele. Ravna urmări octetul care se așeză pe tronuri și 
își aținti neîndurător privirile spre ea și Jefri. Așadar acesta era 
miezul tuturor problemelor lor din ultimii câțiva ani. Ce soi de 
creatură ar putea conspira cu Prodotus și să mai fie încă în viață 
după toți acești ani? 

Trâmbiţele haitei înarmate încetară și Prodotus luă cuvântul: 

— Plecaţi-vă acum în fața marelui... 

De undeva din spatele tronurilor se auzi un schelălăit enervat. 
Încă o figură își făcu apariția în cameră. Ar putea o haită atât de 
numeroasă precum Magnatul să îngrijească de un puiandru? Nu, în 
cameră se ivi Ritl... la fel de gălăgioasă ca întotdeauna. Căra după ea 


un taburet mare, iar scheunatul ei trebuie să fi însemnat „Hei! Nu 
mă ajută nimeni aici?!“. Ritl târî scaunul de-a lungul covorului spre 
tronurile Magnatului și îl așeză neobișnuit de aproape de haită, apoi 
se cățără pe el și privi în jur. Deși solitarii nu aveau de obicei o 
expresie evidentă, Ritl reușea să pară... foarte mândră de ea însăși. 

Când Ravna își întoarse din nou privirea spre Magnat, observă că 
stătea cu toți ochii țintă la ei doi. Haita aşteptă un moment ca 
Prodotus și Ritl să tacă. Când vorbi în cele din urmă, se auzi din nou 
vocea subțire și speriată a lui Geri pe care o auziseră prin radio, total 
nepotrivită cu atmosferă din sala tronurilor. 

— Am așteptat prea mult pentru asta. 

Începu să vorbească în limbaj inter-haită o clipă, apoi reluă în 
samnorskă: 

- Prodotus, care dintre ei este conducătorul, cel pe care omul tău 
l-a detronat? 

— Cel mai mic, Sire. Ravna Bergsndot. Ea a condus programul de 
dezvoltare a invențiilor în Domeniu. 

Magnatul scoase un șuierat ușor. 

— A, da. Cea care lucrează cu mașinile. 

Arătă spre Jefri. 

— Și uriașul de acolo? E chiar...? 

Prodotus răspunse în limbaj inter-haită. Ravna recunoscu doar 
numele Johannei, suprapus peste un sunet de legătură. Jefri păru să 
fi înţeles: 

- Da, eu sunt fratele Johannei. 

Magnatul se aplecă înainte cu toți ochii țintă la Jefri. ÎI privi 
neclintit vreme de zece secunde, în timp ce Prodotus bolborosea fără 
încetare, îndemnându-l pe Magnat să facă... ceva. În cele din urmă, 
Magnatul clătină din toate capetele într-un refuz iritat. Unii dintre 
membrii lui o priveau pe Ravna; un membru o privea pe Ritl. 

— Voi doi trebuia să fiți aici în urmă cu șapte zece-zile. În schimb, 
ce ați făcut? L-aţi omorât pe cel mai bun ajutor al lui Prodotus. Aţi 
decimat-o aproape în întregime pe Remasritlfeer. Apoi aţi reușit să 
vă croiți drum înapoi până aproape de pretioasa voastră navă stelară. 
Cum ați reușit? Cu tehnologie magică? Sau de fapt sunteți mult mai 
periculoși decât m-a avertizat întotdeauna prietenul meu Prodotus? 


Jefri îl privi încruntat. 
- Nici una, nici alta și spuneţi numai minciuni. Noi... 

— Ce spune Ritl că s-a întâmplat? îl întrerupse Ravna. 

Solitarul în chestiune îl privea țintă pe Prodotus, sfidându-l 
parcă. Un procent ciudat de mare dintre membrii lui Prodotus se 
uitau la Ritl cu o expresie fioroasă. Deodată Ravnei îi trecu prin 
minte că Ritl ar putea fi una din puţinele creaturi căreia Prodotus nu 
avea ce să-i facă. 

Magnatul întinse capetele spre ea și îi adresă un șuierat blând. În 
vreme ce Ritl se întorcea pentru a se uita la el, Magnatul vorbi: 

— Biata Ritl, am încercat să o întreb înainte despre această 
întrevedere. E o vorbăreaţă, însă din păcate nu e foarte inteligentă. S- 
ar putea să nu își amintească exact cum au murit ceilalți membri ai 
haitei ei. 

Prodotus bolborosi ceva. 

— Vorbește omenește, răspunse Magnatul. Vreau ca cei doi să 
înțeleagă despre ce discutăm aici. 

- Da, Sire. Am spus că vom afla într-un final ce au făcut acești doi 
oameni. La urma urmei, încă îi mai am pe cei doi complici ai lor de 
interogat. 

— Nu mă interesează cum aţi evadat voi, doar că mai rău ați făcut 
cauzei voastre procedând astfel, răspunse Magnatul disprețuitor 
uitându-se la Ravna. Evenimentele v-au depășit. 

- Am fi morți acum dacă nu am fi scăpat, spuse Jefri. 

- Prostii! strigă Prodotus. Scopul acestei expediții organizate de 
stăpânul meu a fost de a-i arăta Ravnei că singura ei soluţie este 
cooperarea! 

Ravna avea sentimentul că toată povestea era împletită strâns în 
uneltiri și crime. Atinse ușor braţul lui Jefri. Tine în frâu temperamentul 
neamului Olsndot, OK? După o clipă, Jefri se așeză din nou pe bancă, 
părând să fi înțeles mesajul nerostit. 

Ravna își ridică privirea spre Magnat. 

- Domnia ta afirmi că evenimentele ne-au depășit. Ce mai dorești 
de la noi acum? 

- Nu vreau nimic de la fratele Johannei, răspunse Magnatul 
nerealizând poate că se prinsese cu labele de tronuri în vreme ce 


vorbea. Dar de la tine... vreau să te conving că opunându-te 
dorințelor mele și cele ale lui... — se uită spre Prodotus — cum îl 
cheamă pe păcăliciul ăla? 

— Nevil Storherte. 

— Așa. Că opunându-te mie și lui Storherte este sinucidere curată. 
Tu și Cioplitoarea-în-lemn trebuie să acceptați alianța care se va 
semna... ah, dar nu știai nici despre asta, așa-i? 

- După cum spuneai, răspunse Ravna încercând să zâmbească, 
am pierdut contactul cu realitatea. Dar mai are vreo importanță 
opoziția mea? 

— Mulţi oameni încă îţi sunt fideli. Ai putea avea cunoștințele 
tehnologice care ne-ar putea ajuta să stăpânim mașinile oamenilor. Și 
ai o oarecare influență asupra Cioplitoarei-în-lemn. 

Pun rămășag că Cioplitoarea-în-lemn este încă Regină și Nevil e prins 
la înghesuială. E atât de disperat, încât și-a făcut publici aliații externi. 

Ravna încercă să se îndrepte de spate, să se comporte ca și cum ar 
avea o oarecare autoritate. 

— Sire, nu aș vrea să par lipsită de respect, dar cum intenționezi să 
mă convingi să fiu de acord cu tine? 

Magnatul se privi unul pe celălalt, calm, apoi răspunse nepăsător. 

— Nu ai privit pe fereastră în timpul zborului până aici? 

- Ba da. Și am văzut sute de kilometri de haos, apoi am văzut 
această rezervație pe care ai construit-o în mijlocul învălmășelii. 
Există o armă secretă care nouă ne-a scăpat? 

— Presupun că eu însumi sunt arma aceasta secretă. 

Vocea veni din celălalt capăt al camerei, de la haita de clovni 
tropicali. 

- Sau, ca să mă exprim fără greșeală, eu reprezint arma secretă. 
Eu sunt păstorul Corului. 

— Pastor? întrebă Ravna. Ne-am mai întâlnit cu unul de-ai tăi în 
Nord. 

— Ați mai omorât unul de-ai lui în Nord, o corectă Magnatul. 

Lângă ea, Jefri tremura de nervi și de frustrare. Minciunile și 
adevărurile sunt atât de încâlcite, cum să le descurci? Ravna îi prinse 
privirea și clătină aproape imperceptibil din cap. 

Versiunea locală a Pastorului îi privea intens. 


— Nu vă chinuiti să negati crima, îi spuse blând. Unii din membrii 
acelui Pastor au scăpat și ne-au povestit cum au lăsat membri în 
urmă pentru a încerca să negocieze. Noi știm ce s-a întâmplat, 
adăugă închizând subiectul. Nu a fost o catastrofă. Noi, pastorii, 
venim și plecăm, suntem ca un fel de far în mijlocul mării, deși 
suntem mai rari și mai importanți pe plan global. 

Haita coborî de pe scaune și înconjură celelalte haite pentru a 
veni mai aproape de oameni. Haita înarmată fu nevoită să dea înapoi 
pentru a-i face loc. 

Tropicalul păși spre ei cu ușurința unei haite obișnuite cu 
oamenii sau căreia nu îi era teamă că își pierde mintile într-ale altora. 
Oricare ar fi fost explicația, nu avea nimic din postura agresivă a 
Magnatului sau a lui Prodotus. 

— Arma noastră secretă a fost mereu printre voi. Corul. 

Și gesticulă prin ferestrele înalte spre piramidele impunătoare. 

— Și Dumnezeul vostru vorbește prin tine? întrebă Jefri în vocea 
căruia se putea ghici o undă de sarcasm. 

Pastorul înclină un cap. 

— A, nu. Sau doar într-o manieră indirectă. Dar în această seară 
întregul Cor va afla tot ce se vorbește aici acum. 

Creatura întinse boturile arătând din nou spre piramide. 

— Vedeţi adunarea, da? 

Ravna privi în sus prin geamurile fumurii. Lumina soarelui cădea 
acum aproape perpendicular, scânteind marmorat pe suprafața 
aurită a marii piramide. 

Vocea lui Jefri se auzi șoptită și plină de mirare: 

— Vezi umbrele acelea, Ravna... cred că sunt gloate de Stilete. 

Membri individuali se zăreau ca puncte pe cea mai apropiată 
dintre piramidele medii. Pe marea piramidă, miile de Tropicali 
apăreau ca o discoloraţie fin granulată croindu-și drum tot mai sus și 
mai sus. Această viziune depășea cu mult cele mai trăsnite legende 
ale Pelerinului despre Corul Tropical. 

- Sunteti impresionați? întrebă Magnatul. Eu unul sunt 
impresionat, ceea ce nu e chiar ușor! 

— ...Da, răspunse Ravna luându-și ochii de la fereastră. Dar ce 
este exact această arma secretă? Știu că acest Cor Tropical există din 


aceeași perioadă ca și civilizațiile nordice, însă niciodată nu a contat 
pentru nimeni decât ca o graniţă de netrecut între Nord și Sud. Este 
imposibil ca întregul Cor să fie mai inteligent decât o singură haită 
sau un singur om. 

Cel puțin nu aici, în Zona Lentă. În Exterior mai existau grupuri 
mentale, însă nici acolo nu depășeau niciodată stadiul de imbecili 
hedoniști. Abia în Transcendent se mai îmbunătățea situaţia... iar 
acolo marile grupuri mentale constituiau una din metodele de a 
accede la adevărata Putere. 

- Ha ha! spuse Magnatul, tachinându-l pe Pastor cu vocea 
pițigăiată de copil. Se îndoiesc de harul dumnezeiesc al Corului tău! 

Pastorul se așezase pe covor în jurul oamenilor. Începu să râdă. 

— Chiar și tu te îndoiești de harul dumnezeiesc al Corului, Mare 
Magnat. 

Haita se plimbă prin cameră în mantiile lui de clovn. Blana 
răpciugoasă creștea în smocuri mari, potrivite cu pelerinele jerpelite. 
Ravna se întrebă cât de confortabil se simțea Tropicalul în bătaia 
aerului condiționat al Magnatului. 

Pastorul continuă cu un soi de modestie vicleană. 

— Într-adevăr, tot ce îmi amintesc eu de când făceam parte din Cor 
este o stare extraordinară de fericire. Vă compătimesc pe voi cei din 
Nord că nu puteți savura o astfel de comuniune. Îi compătimesc și 
mai mult pe oameni care nu vor avea niciodată o astfel de experiență, 
chiar dacă și-ar dori. Atât voi, cât și ei sunteţi atât de afectați de 
crimele pe care le-au comis oamenii. Cât de puţin aveți de pierdut 
dacă vă plângeţi de un membru pierdut aici, o haită sacrificată 
dincolo. 

Făcu o pauză, apoi continuă: 

— Presupun că la rece privind lucrurile, Ravna Bergsndot are 
dreptate în privința noastră. Corul nu este mai inteligent decât o 
haită unitară. Dar există situații, locuri și momente... milioane de 
locuri și momente în fiecare zi ... în care este la fel de inteligent. Și 
uneori, harul dumnezeiesc al Corului — prin cei asemenea mie — se 
manifestă și durează mai mult de o clipă. Eu apar acolo unde este 
nevoie de o minte coerentă locală. Este un sacrificiu, căci pentru o 
perioadă eu sunt nevoit să suport aceleași limite ca și voi, ceilalți, dar 


suntem doar niște minți temporare pentru probleme temporare. Deci 
da, Corul ca un întreg poate nu are ceea ce voi numiți inteligență, 
însă modul lor de a percepe realitatea este unul mai fericit decât 
existența voastră încorsetată. 

Pastorul rămase tăcut o vreme, majoritatea membrilor lui privind 
Piramida cu o mină îngândurată și nostalgică. Deodată tresări și se 
întoarse. 

— Tocmai mi-a trecut prin minte că cei doi oameni îţi vor putea 
satisface curiozitatea despre Cor într-un mod pe care o haită unitară 
nu ar putea-o niciodată face. 

- Ce pot ei și nu pot eu? întrebă Magnatul aplecându-se spre el. 

- Păi, Sire, răspunse pastorul, tu ai putea simţi Corul, dar e puţin 
probabil ca membrii tăi să se regrupeze în acel sine unitar la care tii 
atât de mult. Pe de altă parte, continuă el executând o înfloritură 
aeriană cu o labă, acești doi oameni pot urca la mulțimi. Pot fi 
martorii apogeului Corului, unde miriade de membri stau în 
diametrul unui singur cântec, unde chiar și unul ca mine s-ar 
dizolva. Minţile lor ar supravieţui — prin faptul că, din nefericire, nu 
își pot depăși limitele — și îți pot împărtăși experienţa lor. 

— Cred că e o idee excelentă! interveni Prodotus. 

Magnatul își împreună capetele, părând să ia în considerare 
sugestia pastorului. 

— Nu cred că este atât de simplu pe cât spui. În urmă cu câțiva 
ani, am pus-o pe Remasritlfeer să construiască o ricșă închisă și 
capitonată, una pe care să o poţi pedala din interior. Ideea era 
similară cu ceea ce îmi sugerezi tu acum, doar că fără oameni și ... 
desigur ricșa nu putea urca pe nicio piramidă. Lăsând asta la o parte, 
proiectul a fost un eșec total. Remasritlfeer nici nu apucase bine să 
iasă pe poarta Rezervatiei când gloatele s-au repezit la ricșă, 
doborând-o. 

Magnatul o privea pe Ritl, dar solitarul continuă să se lingă pe 
labe, ignorând subiectul discuţiei. 

— Ar fi murit în acel experiment, dacă nu am fi legat dinainte 
vehiculul cu un cablu și am putut-o trage înapoi înainte ca mulțimile 
să pună labele pe ea. 


- Ah, dar nu v-aţi gândit la extazul de care nu a mai avut parte! 
spuse pastorul, luat de valul extatic al propriilor amintiri. Cred că în 
acel moment, membrii Corului nu doreau altceva decât să elibereze 
un grup de frați de-ai lor. Știu că voi, nordicii, aveati tot soiul de 
mituri despre Cor, însă, de fapt, cu excepția luptelor pentru teritoriu 
și a sacrificiilor ocazionale pe piramidă, Stiletele străine individuale 
sunt rareori ucise de Coriști. Pentru oameni ar trebui să fie chiar și 
mai sigur, din moment ce creaturile acestea nu emit sunete mentale 
pentru a provoca agresiune. 

— Hmm, spuse Magnatul. 

Curiozitatea lui științifică îi amintea Ravnei de Pedantus; orice e 
acceptabil atât timp cât conţine un experiment undeva. 

— Dar nu ar putea crede că două-picioare sunt cadavre 
umblătoare sau animale stranii care le invadează teritoriul? 

— Vai, nu, pun laba-n foc că așa ceva nu s-ar întâmpla, răspunse 
pastorul gesticulând degajat. Sunt absolut convins că nicio ființă 
omenească nu va fi vreodată vătămată în inima Corului. 

Ravna îi aruncă o privire lui Prodotus și văzu un zâmbet fugar pe 
chipurile membrilor pe care Magnatul nu îi putea vedea. Vasăzică 
Prodotus știa că această afirmaţie era falsă. Pastorul și Prodotus se 
descurcau de minune împingându-i pe ea și pe Jefri în față pentru 
sacrificiile Tropicalilor. Pastorul nu avea aerul lui Prodotus fățiș 
ameninţător, dar poate el era un dușman mai viclean și deci mai de 
temut. 

Haita de Tropicali continuă să bată câmpii cu entuziasm, 
ignorând din neștiință ori poate intenționat zâmbetul malefic al lui 
Prodotus. 

- Vă spun, aproape că mi-aş dori să fiu un om. Să mă pot duce 
până în vârf. Să pot vedea tot ce este de văzut... și să exist apoi 
pentru a-mi aminti! Poate că acolo sus mai sunt și alte energii, 
dincolo de sunetele mentale! Orice ar fi, le-aș putea simţi! 

Ravna ridică o mână. 

— Nu. Vă mulțumim, dar cred că nu. 

Îl văzu pe Jefri încuviințând cu toată puterea din cap. 

- Poate altă dată. Când nu vom fi ținuți prizonieri amenințați cu 
tortura și moartea. Oricum, credeam că sugerezi că arma secretă a 


Magnatului e Corul în sine. 
— A! Vreţi detalii precise! 
Haita părea chiar jignită că nu izbutise a-i convinge să facă o 

excursie până în vârful piramidei sacrificiale. 

— Destul cu discuţiile religioase, spuse Magnatul. Detaliile sunt 
partea cu adevărat importantă. Stăm cu toţii aici bine mersi la 
răcoare în mijlocului unui haos mental nesfârșit și distructiv. De la 
adăpostul Rezervatiei, eu fac afaceri cu cei din Cor. Combinația 
aceasta dintre multitudinea lor aproape incomensurabilă și geniul 
meu mă face pe mine cea mai mare putere din lume. 

Arătă spre solitarul înveșmântat în mantia-radio care stătea fără 
să scoată o vorbă pe scăunelul de lângă el. 

— Cu rețeaua mea radio, eu țin sub observaţie o piață de cel puțin 
zece ori mai vastă decât Domeniul vostru regal. Fabricile mele 
creează mai multe mărfuri decât oricare alte afaceri din lume puse 
laolaltă. Și pariez că pe unele dintre ele deja le-aţi văzut. Prezența 
mea pur și simplu nu mai poate trece neobservată. Invențiile mele 
schimbă întreaga... 

Ritl fusese neobișnuit de tăcută pe parcursul acestei audienţe. 
Acum emise un țipăt de protest. 

Jefri se aplecă spre urechea Ravnei. 

— Ritl spune că Magnatul se dă prea rotund! 

Magnatul îndreptă câteva capete în direcţia solitarului și îi 
bolborosi o formă destul de blândă a lui „Iaci din gură“. Ritl mormăi 
nemulțumită aproape cum făcea și când erau pe drum cu totii în 
jurul focului, dar se liniști pe scaunul ei. 

O clipă, Magnatul păru ușor jenat. 

- Când era întreagă, făcea treabă bună. 

Apoi se uită de la unul la celălalt, parcă încercând să-și 
amintească unde rămăsese. 

— Nevil Storherte înțelege situația. În mai puţin de zece-zile eu și 
cu el ne vom oficializa alianţa. Însă chiar și în acest moment, dacă te 
pot convinge de puterea mea, s-ar putea găsi un loc pentru tine în 
noua ordine a lucrurilor. 

— Abia aştept să fiu convinsă, Sire, răspunse Ravna. 


Oare e adevărat ce cred eu? Chiar am o șansă de a mă înțelege cu 
individul ăsta? Prea bine atunci: 

— Întotdeauna am fost impresionați de succesul tău, chiar dacă nu 
aveam nici cea mai vagă idee cum reușești să îi conduci pe Tropicali. 

Haita realmente nu-și mai încăpea în piele. 

— Așa. Atunci fiți gata să aflați. În această după-amiază vă voi 
arăta una din fabricile mele. Multiplicaţi asta cu o mie și vă veți da 
seama cu cine aveți de-a face astăzi. Multiplicaţi cu un milion și veți 
înțelege ce va fi mâine. Tu ai putea deveni un partener junior valoros. 

— Sunt recunoscătoare, spuse ea, întrebându-se cine o 
recomandase pentru această onoare. Cu toate acestea, există unele 
chestiuni legate de încredere... 

— Poziţia în care te afli nu îți permite să pui conditii. 

- Cu toate acestea, avem chestiunea cu cei trei copii pe care i-ai 
răpit. 

Din partea cealaltă a camerei, Prodotus răspunse: 

- Doi oameni am luat și vor fi înapoiați nevătămați. 

- Doi? Mincinos ordinar! izbucni Jefri. Dar cu haitele pe care le-ai 
omorât când i-ai răpit cum rămâne? 

- Noi nu am omorât pe nimeni, răspunse Prodotus nepăsător, cel 
putin nu haitele noastre. Desigur, nu putem ști ce contribuţie a avut 
Nevil Storherte aici. 

Capetele Magnatului se întorceau inutil de la Jefri la Prodotus. 

- Da, răspunse el, oamenilor nu prea le pasă de vieţile haitelor. 
Viermi mârșavi... Să ne înțelegem: Eu nu vă suport pe voi, două- 
picioare, ca rasă. Dar am descoperit că afacerile în general pot aduce 
înțelegere și cooperare între orice rase ori indivizi. 

ÎL fulgeră pe Jefri cu privirile. 

— Aproape oricine. 

Jefri clătină din cap. 

- Cel puţin, spune-ne numele celor doi cop... 

Magnatul se aplecă în față întorcându-și toate capetele în direcția 
lui Jefri. 

— Îndrăznești să-mi dai tu mie ordine, Jefri-fratele-Johannei? 

Vocea lui Geri deveni tot mai ascuțită până când ajunse un țipăt 
neomenesc. 


— Jefri-fratele-Johannei-care-mi-a-ucis-fratele. 

Jefri se ridică de pe bancă, însă furia lui părea să fi fost înghițită 
de surpriza înţelegerii. 

— Frate? Pe Puterile de sus, tu ești fratele Copistului 
Jagqueramaphan? 

Magnatul se repezi în jos asupra lui Jefri. Norocul lui Jefri în acel 
moment fu probabil faptul că Pastorul rămăsese așezat în jurul lui. 
Haita scoase un țipăt speriat și explodă în toate direcțiile, punându- 
se fără să vrea în calea atacatorului și trântindu-l pe Jefri pe spate de 
pe banca pe care stătuse. Ravna alunecă de-a lungul băncii încercând 
să blocheze atacul. Îi simţi pe doi dintre membrii Magnatului 
lovindu-se de ea, apoi văzu ca prin vis cum se întindea sub bancă, 
apucând cu ghearele prada de dedesubt. Undeva, cu coada ochiului, 
zări haita înarmată agitându-se confuză, poate căutând un punct 
liber unde să ochească? 

— Așteptaţi! Opriţi-vă! Încetaţi! strigă ea, dar de fapt nebunia 
încetase. 

Nu durase mai mult de o secundă sau două, altfel ea nu ar mai fi 
apucat să tipe. Magnatul o înconjurase cu totul, însă nu-și arăta 
colții. Patru dintre ei se aflau acum pe partea cealaltă a băncii. ÎI 
traseră pe Jefri Olsndot în sus de pe podea și îl puseră pe bancă lângă 
Ravna. Ghearele lui scoteau picături de sânge acolo unde împungeau 
pielea prin hainele bărbatului, iar doi dintre ei își țineau colții la 
câțiva milimetri de gâtul lui Jefri. Cât despre Jefri, stătea complet 
nemișcat. Ravna își aminti că atunci când erau mici Jefri și Amdi se 
luau adesea la luptă în joacă. Uneori întreceau măsura și Jefri 
învățase că cea mai sigură modalitate de a scăpa era să stea cât mai 
liniștit și docil. Acum, această tactică era cu siguranţă cea mai bună. 

Magnatul îl tinu strâns pentru câteva secunde. Vocea octetului 
bubui în întreaga încăpere, mârâind și urlând ceva ce cu siguranță nu 
era samnorskă, poate nici inter-haită nu era. În cele din urmă îl 
împinse pe Jefri cu putere și se retrase. Cu toate cele opt perechi de 
ochi ațintite asupra bărbatului, își tamponă cu labele spuma care îi 
curgea din câteva fălci. În cele din urmă, întoarse câteva capete spre 
haita înarmată și derutată și bolborosi ceva spre el. Ravna recunoscu 
tonul imperativ și sunetele pentru „donjon“. 


Probabil vizita la fabrică se amânase. 

„Donjonul“ era de fapt o suită de camere în vecinătatea sălii de 
audienţe, cu apă curentă și aer condiționat. O fi existat vreun spațiu 
închis în acest palat fără aer condiționat? Le fu adusă cina — din nou 
iename și bere. 

Rămași singuri, Ravna cercetă camera unde fuseseră aduși. 

— Cred că de partea cealaltă a pereților sunt numai urechi ciulite. 

Jefri ridică din umeri. 

— Adevărul e unul pe care ticălosul ăla va trebui să-l audă. 

Jefri avea o tăietură lungă și însângerată pe față, lăsată de una din 
ghearele Magnatului. Stătu o clipă îngândurat, apoi strigă: 

- Jo nu l-a omorât pe fratele tău, fir-ar al naibii să fie! 

— Dar tu crezi că el este cu adevărat fratele Copistului 
Jagqueramaphan? 

Jefri se lăsă pe spate, sprijinindu-se de spătarul scund al 
scaunului său, nepotrivit pentru oameni. 

— Cândva, demult, cred că a fost. Acum, cred că haita e o 
restaurare. 

-O ce? 

— E un cuvânt găsit de Johanna pentru ceva ce vedea în 
Fragmentarium din când în când. Uneori, o haită — de obicei o haită 
bogată și necugetată — încearcă să redobândească forma inițială a 
personalității ei incorporând câțiva membri noi. 


- Și asta nu ar fi o haită de contopire? 

Aceste creaturi aveau mai multe metode de reproducere decât 
oricare din multitudinea de rase întâlnite de Ravna în Exterior. 

- Nu chiar. Restaurările sunt mult mai rare, educatorii de prăsile 
au misiunea de a găsi puiandri asemănători ca abilități și modalități 
de a gândi cu personalitatea originală a clientului. Apoi clientul 
încearcă să se modeleze pe sine și pe puiandri pentru a redeveni ceea 
ce a fost cândva. Ai observat că patru dintre membrii lui sunt mai 
tineri decât ceilalți? 

Ravna clătină din cap. 

- Mie mi s-au părut toți adulți. 

— Sunt adulți, însă... teoria mea este că cei patru membri mai în 
vârstă au fost cu adevărat frați de fisiune cu Copistul Johannei. Haita 
acum încearcă să refacă întregul dinaintea fisiunii. 

Chipul lui Jefri se schimonosi într-un zâmbet trist. 

- Copistul și Pelerinul au fost primii prieteni ai Johannei aici. Știi 
cum vorbea ea mereu despre el: Copistul Jaqueramaphan, 
Inventatorul Trăsnit. Tipul fusese fisionat în urmă cu puțin timp și 
mereu părea nefericit în această privinţă... ca un om căruia îi pare 
rău după o iubire destrămată. 

— Se pare că și cealaltă jumătate a fisiunii simţea același lucru. 

Ravna rămase tăcută o vreme. Asta da poveste pentru colecția de 
romane de dragoste a lui Amdi! 

Jefri încuviință. 

— Aceasta ar explica multe: clădirea imperiului comercial — asta e 
de la jumătatea originală cu talente antreprenoriale; pasiunea pentru 
invenții — asta e ce își imaginează haita despre Copist; și chiar și ura 
oarbă față de oameni. Cumva, Prodotus l-a convins că Johanna l-a 
ucis pe Copist. 

Așadar, Magnatul s-ar putea să nu fie un personaj rău... sau nu unul 
rău cu bună știință. Stătură o clipă fără să mai spună nimic. 

— Bine, reluă Ravna, păi, măcar știm cu cine avem de-a face. E un 
pas înainte. Acum va trebui să îl facem pe Magnat să înțeleagă 
adevărul... 

— ...fără să mai stârnim un nou val de crime din partea lui 
Prodotus. 


Jefri zâmbi, dar de data aceasta nu mai era descurajat. 

— Gata, voi fi cel mai cuminte. 

— Și eu voi fi respectuoasă. Jefri, trebuie să aflăm ce Copii au 
supraviețuit. 

— Mda. Mi-e teamă pentru Geri. Vocea ei, când vorbește Magnatul 
— sună ca o mărturisire a unei crime. 

— Și mai e ceva, spuse Ravna și își duse un deget la buze în timp 
ce vorbea. 

Dacă erau cu adevărat urechi care ascultau la pereți ce discutau ei 
acum, unele adevăruri nu puteau fi rostite. 

— Încă ceva: trebuie cumva să aflăm ce s-a întâmplat cu Johanna. 

Jefri înclină ușor din cap și păru să își aleagă cuvintele cu mare 
grijă: 

- Da. Magnatul o dorește anihilată... ceea ce înseamnă că el crede 
că ea este încă în viață. Dar nu pare să aibă idee unde e. În plus, 
nimeni nu a pomenit despre Pelerin. 

Se priviră unul pe celălalt o clipă. Când Pelerinul și Johanna 
lipseau împreună, erau plecaţi cu schiful în misiuni de spionaj. 
Johanna îi povestise lui Jefri despre misiunea lor până la Gura Deltei. 
În trecut, Johanna și Pelerinul mai dispăruseră, ascunși în apropierea 
orașelor zeci de zile la rând. Acum le-ar fi fost mult mai greu să se 
ascundă în interiorul teatrului de operaţii al Magnatului, însă era 
posibil ca amândoi să fie... Ravna se aplecă spre Jefri și desenă pe 
braţul scaunului un cerc cu un punct în mijloc ... chiar aici. Jefri 
încuviință din nou. 

- E posibil. Încă un lucru pe care trebuie să îl aflăm. 


Somnul Ravnei fu lipsit de vise, doar o amintire vagă a braţelor 
lui Jefri în jurul ei și o senzație de liniște. Fură treziti de o haită care 
le aduse mâncare. Îi așteptă nerăbdător să se îmbrace și să mănânce, 
apoi îi împinse afară din „donjonul“ răcoros în jos pe scările pe care 
cu o zi înainte fuseseră nevoiţi să le urce. 

Plouase peste noapte, dar acum cerul deasupra lor era un 
albastru strălucitor. Norii grei din depărtare ascundeau marea 
piramidă și răsăritul. Aerul era îmbibat cu apă, însă era fără îndoială 
cel mai plăcut moment al zilei tropicale. După ce stătuse atâtea ore în 


uscăciunea și răcoarea turnului, Ravna nu putu savura pe deplin 
momentul. 

Ea și Jefri fură înghesuiți într-o ricșă și goniți de-a lungul pistei de 
aterizare, însoțiți de nelipsita haită înarmată. În partea de nord a 
terenului, două dintre hangare aveau ușile deschise. Haitele se 
agitau în jurul aeronavelor, însă de la acea distanţă era imposibil de 
spus ce anume făceau. 

Poate nici nu conta, din moment ce ricșa lor nu mergea spre 
hangare. Cine știe, poate astăzi îi aștepta vizita la fabrică pe care o 
anunţase Magnatul. Traiectoria lor se curbă spre sud, traversând din 
loc în loc podețe peste canalele de inundații pe care le zăriseră din 
zbor. Ravna vedea capătul unor clădiri lungi și joase. Dincolo de 
acestea, se zăreau altele și pe urmă altele. Aerul dimineţii era mult 
mai limpede decât fusese în timpul zborului. Norii cețoși 
ascunseseră înainte ceea ce se vedea acum limpede... zeci și zeci de 
clădiri lungi. Din locul în care se afla, Ravna nu putea zări unde se 
terminau aceste construcții. 

În vreme ce se apropiau de prima baracă a fabricii, Ravna putu 
observa că forma alungită o indusese în eroare, iar clădirea era largă 
în toate direcţiile — cel puțin cincisprezece metri de la podea până la 
culmea acoperișului și aproximativ patruzeci de metri dintr-o parte 
în alta. Pământul era acoperit cu mormane uriașe de ceea ce din aer 
și de departe păruseră a fi gunoaie, dar acum se dovedeau a fi stive 
de cherestea și ștanțe de metal așezate mai mult sau mai puțin 
ordonat pe paleti. Şiruri întregi de Tropicali manevrau cărucioare 
înainte și înapoi, transportând produsele fabricii, oricare ar fi fost 
acestea, spre intrarea principală sudică. Ricșa lor ocoli și mai mult 
spre sud pentru a înconjura stivele de materie primă și pentru a evita 
alte transporturi care veneau dinspre halele aflate mai departe la 
vest. 

Mai făcură un ocol, apoi merseră drept înainte spre colțul uneia 
din intrări, ferit din calea traficului neoprit. Un octet stătea sub 
portic: Magnatul, venit să-i întâmpine personal. Apoi mai era 
solitarul cu mantia-radio și Pastorul. Probabil undeva ascunsă se mai 
afla o haită înarmată. 

— Slavă Puterilor, spuse Jefri sec, nu-l văd pe Prodotus. 


În anturajul lor, la vedere, se mai afla un cvartet mărunt. 

Când Ravna se dădu jos din ricșă, auzi o voce omenească de 
copil. La început crezu că este Magnatul, însă vocea striga: 

— Ravna! Ravna! 

Se întoarse și îl văzu pe... 

— Timor! 

Băiatul se strecurase printre membrii Magnatului și alerga 
șchiopătat spre ea cât de repede putea, cu brațele întinse. Ravna 
începu să alerge spre el cu Jefri imediat în spatele ei. Se întâlniră la 
câțiva metri de haitele de Stilete. Ravna se aplecă să îl îmbrățișeze. 
Ah, la naiba cu protocolul. ÎI ridică în braţe și îl îmbrățișă cu toată 
puterea. Pentru prima dată de mulţi ani, Timor nu se strâmbă. 

- Cât mă bucur să te văd! 

— Și eu sunt bucuroasă să te văd! 

Când îl puse jos și îi dădu drumul, Ravna văzu lacrimile șiroind 
pe obrajii lui Timor. Plângea și râdea în același timp. După o clipă, 
Timor se uită pe lângă Ravna și făcu un pas în direcţia lui Jefri. 

Timor întinse brațul și scutură mâna bărbatului. 

— Sunt bine. Mă bucur că ești aici. Acum o ajuţi pe Ravna. 

SAA, răspunse Jefri uitându-se către Ravna. Da, Timor, chiar 
încerc să o ajut. 

- Timor, i-ai văzut pe Geri și Edvi? întrebă Ravna. Sunt bine? 

— Geri merge mai bine acum. Suntem amândoi în donjoane sus în 
turnul principal, spuse el arătând spre palat. Edvi, mă tem că Edvi 
Ea, 

- Edvi Verring a fost răpus de una din bolile tropicale. Am făcut 
tot ce mi-a stat în putință pentru a-l salva, dar din păcate... 

Ravna își ridică privirea la auzul vocii și îi văzu pe toți membrii 
Magnatului urmărindu-i atent. Dar vocea fusese cea pe care o folosea 
de obicei Prodotus. În apropierea Magnatului se afla unul din 
solitarii-radio. Ravna îl străpunse cu privirea pe nevinovat, însă nu 
se putu abtine. 

— Vasăzică tu, Prodotus, l-ai avut în grijă pe Edvi. L-a examinat și 
altcineva în afară de tine, a verificat diagnosticul? 

În vreme ce vorbea, Timor își strecură mâna într-a ei și simţi cum 
o strânge ușor avertizând-o. 


Însă Prodotus nu păru afectat de întrebare, căci îi răspunse pe un 
ton degajat: 

- Diagnosticul a fost evident. Am păstrat corpul. Dacă vrei să-l 
examinezi, n-ai decât. 

Timor nu își slăbi strânsoarea. 

— Nu e nevoie chiar acum, răspunse ea. 

Magnatul emise un sunet de nerăbdare. 

- Bun, fiindcă nu ne spui tu ce să facem, Ravna Bergsndot. V-am 
adus aici pentru a vă arăta ce puteţi voi face pentru mine. 

Unii dintre membrii lui priveau peste umărul ei spre Jefri. 


Începutul vizitei la fabrică fu ceva mai dificil, însă furiile și 
exaltările Magnatului păreau să fie schimbătoare ca vremea. Intrară 
în hală și urcară pe o platformă care mergea de-a lungul liniei de 
producţie. Magnatul insistă ca Ravna să meargă alături de el, în 
fruntea alaiului. În acest moment, octetul vorbea la fel ca Pedantus, 
făcând-o atentă la toate detaliile și dându-și cu părerea despre orice. 
Arătă cu boturile de la un capăt în celălalt al clădirii. 

- Hala aceasta are o mie două sute de metri lungime. În ea 
lucrează două mii de Stilete pe tură. E una din halele vechi, 
neconectată la energie electrică. Noi obținem încă energie de la 
motoarele cu aburi. Cu toate acestea, pun rămășag că nu există în tot 
Regatul o singură fabrică la fel de mare. 

Aha, Magnatul era și mai lăudăros decât Pedantus. Însă era de 
preferat un Magnat plin de el decât un Magnat furios. 

— Ai dreptate, Sire, răspunse ea și nu mintea. 

Capătul halei abia se zărea. Întreaga operațiune din Nord a lui 
Pedantus ar fi încăput în această singură clădire. Jos, în hală, nu se 
zărea nicio singură haită coerentă, iar în punctele de lucru de-a 
lungul liniei de producţie, Stiletele munceau aproape umăr la umăr. 
Activitatea era complicată și rapidă, precum în atelierele 
muncitorești pe care Prinţesele din vechime le distruseseră. Făcu un 
efort să găsească o altă remarcă, mai politicoasă, eventual o întrebare 
încărcată de admirație. 

Dar stai. În acest tablou exista un detaliu pe care nu îl mai 
întâlnise în niciuna din poveștile vechi: un canal cu apă curgând pe 


partea aceasta a liniei de producție aproape direct sub platforma 
ridicată. Acest canal era asemănător celor de afară, de pe terenul de 
aterizare, și părea să meargă pe întreaga lungime a halei. Acolo unde 
ferestrele din tavan permiteau razelor soarelui să cadă peste apă, 
Ravna văzu niște făpturi micuțe aidoma calamarilor, înotând rapid 
dintr-o parte în alta. 

— Ce sunt acele creaturi din apă? întrebă Ravna. 

Din spatele lor, se auzi răspunsul vesel al lui Timor: 

— Sunt sepii! 

Magnatul ridică din umeri. 

— În limbaj inter-haită se numesc — și bolborosi o singură silabă. 
Înseamnă înotători mici cu ochi pe laterale și tentacule la un capăt. 
Această varietate își poate aminti și poate repeta fraze simple. Eu le 
folosesc pentru a transmite mesaje scurte, când destinatarul nu e o 
haită. 

Ravna se aplecă mai mult și privi drept în acvariu. Într-adevăr, 
făpturile aveau niște ochi enormi, sticloși și tentacule lungi 
mișcându-se în permanenţă. lar Magnatul nu mai avu nimic de spus 
în privinţa lor! Interesant. Își ridică privirea spre linia de producție 
în sine. 

- Ce produceţi în această fabrică? 

— Astăzi? Astăzi, această linie este setată pentru jgheaburi de 
ploaie pentru grădină. Hmmm... 

Mormăi câteva acorduri enervate în barbă, probabil realizând că 
nu se potrivea cu imaginea lui măreaţă. Își întoarse un cap și lătră 
ceva inter-haită spre solitarul radio. După tonalitate, Ravna ghici că e 
o întrebare. Solitarul rămase tăcut câteva clipe, apoi răspunse, 
bolboroseala lui sunând mult mai muzicală decât vorbirea obișnuită 
inter-haită. Apoi auzi numere rostite printre celelalte sunete. O 
statistică. 

Magnatul sintetiză în samnorskă: 

— Ta a raportat că avem două mii trei sute de tone de produse pe 
zi, cinci mii de jgheaburi pe oră. Lotul acesta mai are de lucrat încă 
patru zile. 

Undeva Magnatul trebuie fi avut un solitar-radio înconjurat de o 
armată de contabili. 


- Jgheaburile sunt în principal pentru piaţa tropicală. În această 
perioadă, vânzările interne sunt cea mai mare sursă a mea de câștig, 
mai ales câștig de materie primă. Dar în patru zile vom produce 
altceva aici. Productivitate. Productivitate flexibilă! 

— Așa este, Sire, răspunse Ravna. Am văzut o multitudine de 
bunuri fabricate aici în timpul călătoriei în Principatele 
Neîmblânzite. 

Aceasta era un compliment menit să flateze, dar și adevărul 
absolut. Și un alt mister rezolvat. 

— Dar cum calculezi etapele propriu-zise, care trebuie efectuate, 
ă-ă... 

Cuvântul pe care l-ar fi folosit dacă ar fi avut de a face cu 
Excentric II ar fi fost „fluxul de producţie“. 

Magnatul gesticulă important. 

— Aici intervine genialitatea mea în rafinamentul detaliilor. În 
mine sunt două personalități extraordinare: inventatorul exaltat și 
conțopistul interesat de cele mai mici detalii... 

Doi dintre ei priveau înapoi în vreme ce vorbeau și deodată se 
auzi fără nicio legătură cu subiectul: 

— Timor! Mă întârzii! 

Magnatul îi separase pe Ravna de Timor atunci când intraseră în 
hală, iar băiatul acum se ținea cu greu după ei, șchiopătând în urma 
solitarului Ta. 

— Scuze, spuse el, grăbind pasul. 

— Unde e ricșa ta? întrebă octetul. 

- Ă-ă... am lăsat-o la... Ah, uite alta! 

Timor arătă cu mâna spre o altă trăsurică sprijinită de unul din 
pereții halei. Magnatul își trimise un membru și înhăţă ricșa roșie, 
târând-o înapoi până la Timor. 

— Urcă în ea, nu am chef să stăm după tine. 

Doi dintre ei o priviră pe Ravna: 

— În mod normal, am un servitor care să care ricșa, dar acum nu e 
loc în toată aglomeraţia asta. 

Și arătă spre diversele haite care îi acompaniau. Apoi dădu cu 
ochii de Jefri. 

— Tu! la vino încoa și trage de careta asta. 


- Da, domnule, spuse Jefri făcând o plecăciune și un pas înainte. 

Ravnei i se păru că vede un zâmbet ascuns în spatele măștii 
solemne afișate de Jefri. 

— Așa. Unde rămăsesem? spuse Magnatul continuându-și 
plimbarea de-a lungul platformei. 

— Da. Detalii! De fapt, apropo de detalii, mi-am descoperit un 
asistent numai bun la detalii și planificarea detaliilor, mai bun decât 
oricare altă haită în afară de mine: Timor! Băiatul chiar a găsit 
metode de planificare a planificării detaliilor! De-a dreptul 
remarcabil. 

Ravna privi spre Timor, care acum mergea alături de ei, în ricșa 
micuță. El îi răspunse zâmbind timid: 

- Sper că nu te superi, Ravna. E genul de lucruri pe care le faci tu, 
doar că tu le faci muult mai bine decât mine. 

Ravna îi zâmbi înapoi. 

— Când aveam nava. Dar faci foarte bine, Timor. 

Acum știa cine o recomandase la Magnat. 

Jefri păstra ricșa lui Timor în rând cu ariergarda Magnatului. În 
spatele lui, Timor le arăta cum jos în hală componentele intermediare 
erau aduse prin ușile laterale și cum șabloanele de pe banda de 
producţie alimentată de la motoarele cu aburi țineau părțile laolaltă 
astfel încât o simplă înșurubuare cu o singură gheară sau două fălci 
puteau efectua etapa de asamblare. Chiar și Magnatul rămase tăcut 
câteva clipe. Jefri încuviinţă din cap, uitându-se în jos spre mulțimea 
care lucra. În cele din urmă își întoarse privirea spre Magnat. 

- Toată lumea pare să lucreze umăr la umăr și nu zăresc nicio 
haită. 

Întrebarea și tonul lui fuseseră foarte politicoase, însă Ravna își 
tinu răsuflarea. 

Magnatul merse mai departe câteva clipe, fără să răspundă, poate 
așteptându-l pe Timor să spună ceva. Când octetul vorbi din nou, 
păru să ignore observaţia lui Jefri. 

— Știi, eu am inventat linia de fabricație. Aveam ideea originală 
încă de când eram în Republica Lacurilor Lungi, înainte chiar și de 
fisionare. Apoi am implementat această invenție când m-am mutat în 
Sălașul Răsăritean. Răsăritenii sunt deschiși la minte; chiar și ei se 


gândiseră la un proiect asemănător, însă mai primitiv. Vedeţi voi, 
mare parte a sarcinilor nu necesită o minte întreagă. De fapt, dacă ar 
trebui să te gândești la ceea ce faci, ai înnebuni de plictiseală. Deci ce 
mi-am spus eu în gând: de ce să nu iau eu ideea santinelelor și să o 
fac doar un pic mai complicată, cerând fiecărui membru să execute o 
sarcină simplă și repetitivă? 

Ravna îl aprobă. 

— Și noi avem ceva similar în Domeniu. Săpătorii de străzi 
lucrează ca o echipă mare și pe urmă, când își termină tura, se 
despart în haite separate, își iau banii și... se bucură de restul zilei. 

Magnatul pufni iritat. 

- După cum spuneam, anumite forme primitive ale ideii au 
existat întotdeauna peste tot. Dar eu am ridicat ideea la rang de artă 
în Sălașul Răsăritean. Sunt convins că voi ați auzit de mine în 
Domeniu. Problema era că aveam pe cap și ghildele de muncitori 
care mă agasau și aristocraţiile locale care îmi tot cereau bani... 

— Și celelalte invenții ale tale deveneau prea măreţe pentru un loc 
atât de lipsit de perspective, precum Sălașul Răsăritean. 

Acesta fusese Prodotus, vorbind prin Ta. 

- Da, da. Tot uit de tine, Prodotus. Chiar de pe vremea aceea, ă-ă, 
sfaturile tale în privinţa celorlalte invenţii ale mele erau 
indispensabile. Trebuia să găsesc mase mari de muncitori, fără 
certuri de doi bani și... să fie în afara Domeniului. 

Înaintea lor, platforma se deschidea într-un soi de terasă, suficient 
de largă încât, dacă cele două haite înarmate stăteau de o parte și de 
cealaltă, restul puteau sta laolaltă. Magnatul se opri acolo și unii 
dintre ei pășiră la marginea terasei, făcându-i semn Ravnei să îl 
urmeze: 

— Aici, la Tropice, eu îmi pot realiza ideile. Muncitorii pot fi 
modelați în orice formă servește scopului meu. Nicio fabrică din 
nord nu poate funcționa cu o asemenea precizie... 

Își înclină șiret capetele spre ea. 

— Nu auzi nimic, este? 

De auzit, se auzeau multe: bubuitul îndepărtat al motoarelor cu 
aburi, bocănitul continuu al benzii de producţie, roțile cărucioarelor 
de aprovizionare clămpănind pe podeaua halei. Într-o încăpere cu 


acoperișul deschis aflată chiar dedesubt, câteva Stilete stăteau cu 
capetele laolaltă într-o ipostază asemănătoare haitelor coerente. 
Poate de fapt chiar erau o haită. Un șir de trepte abrupte urca din 
acea încăpere până pe terasa pe care stăteau ei. Însă nu auzi niciun 
sunet inter-haită. 

— Ce să aud? 

— Sunete mentale! De dedesubt și de deasupra! Fabrica vuiește de 
ele! 

Împinse un bot spre cvartetul mărunt care îi acompaniase în 
plimbare. 

— Nu te întrebi cine e tipul ăsta? 

- Păi... 

Întrebarea i se părea de un absurd aproape comic. 

Cvartetul ţipă ceva în limbaj inter-haită, însă era atât de ascuțit 
încât abia se auzi. Din partea solitarului-radio se auzi Prodotus 
oftând. 

- Da, stăpâne, mi se spune că indicaţi spre Aritarmo. Îmi 
recunosc slăbiciunea. Niciodată nu am fost capabil să vin personal în 
fabrici. Radioul îmi furnizează vocea și urechile pentru a-l 
acompania pe stăpânul meu, iar asistentul meu Aritarmo îmi 
furnizează imaginile pe care le vede, detalii care s-ar putea pierde 
prin radio. 

Mai bolborosi ceva în limbaj inter-haită, la care Magnatul începu 
să râdă. 

— Ai dreptate, Prodotus. Dar ce doream eu să evidenţiez este că 
această fabrică e o formă blândă a Corului. Nu orice haită poate 
suporta o asemenea atmosferă. 

Pastorul păstrase tăcerea până în acest moment... cel puţin din 
câte puteau auzi oamenii. Haita era strânsă în apropierea balustradei 
și privea cu toți membrii în jos. 

- De fapt, Stăpâne Magnat, acesta este teritoriul Corului, nu este 
parte din Rezervaţia dumitale. 

- Ah, ă-ă. Așa, precum spui. 

Apoi continuă mai mult ca pentru sine. 

— E peste puterea mea de înţelegere cum o gloată de sute de 
milioane de tăntălăi își pot aminti o schiţă pe care un pastor de-al lor 


a văzut-o în urmă cu șapte ani. 

Alți câțiva membri ai Magnatului se apropiară de balustradă și își 
împinseră capetele în jos, apoi se traseră înapoi tresărind. 

— Da, îţi trebuie o minte foarte stăpânită pentru a face față 
vuietului de jos. Un exercițiu dificil de autodisciplină... Ideea mea e 
că aceste fabrici sunt fundamental deosebite de cele din Nord. 
Acestea sunt fabrici care își cunosc țelul și își pot administra intrările 
de materie primă și ieșirile de produs finit. Valuri de atenţie și 
decizie se sparg de pereţii halei. Dacă stai la intrări, sau mai bine zis, 
dacă stau eu la una din intrări, aud valurile inundând liniile de 
alimentare. Sau în alte cazuri, asistenții mei trasează liniile mari ale 
proiectului, modelele de bază, însă gloata este cea care lucrează 
detaliile. Vezi acolo jos camera aceea în care sunt cinci membri 
Coriști cu capetele împreunate? Aceea este o formă temporară de 
pastor. Probabil undeva în linia de producție ceva se încurcă și au 
nevoie de un focar de atenţie coerentă. 

- Dar nu durează împreună mai mult de câteva minute, preciză 
pastorul care stătea lângă balustradă. 

— Cât de flexibili pot fi? întrebă Ravna. Spui că actualul ciclu de 
producție mai durează încă patru zile, dar cât de mult timp îi ia unei 
fabrici să se reprofileze pe ceva complet diferit? 

— Complet diferit? Asta depinde, răspunse Magnatul. Corul nu 
este capabil să inventeze, nici să proiecteze un design original. Oricât 
de mult l-ar ridica un pastor în slăvi, Corul nu este la fel de inteligent 
precum o haită coerentă. Doar datorită geniului meu acești săraci cu 
duhul au reușit să se salveze din mizeria eternă. 

Unde e Ritl când ai nevoie de ea? se întrebă Ravna. 

— Corul nu trăia în mizerie, obiectă Pastorul. 

— Fiecare cu părerea lui, prietene. Eu îmi aduc aminte cum trăiați 
când am negociat teritoriul Rezervatiei pentru prima dată. Fizic cel 
putin, ce aveți acum este un paradis. 

— A, fizic, da, desigur, răspunse pastorul degajat. Corul nu ar fi 
cooperat niciodată cu dumneata dacă acest lucru nu ar fi fost 
adevărat. 

- Mă rog, răspunse Magnatul, învârtindu-și capetele ușor 
enervat. Cea mai grea etapă a oricărui nou proiect este să convingi 


Corul să depună efortul necesar. Este o combinaţie între cercetare de 
piață și dresaj. De-a lungul anilor eu am devenit foarte, foarte bun la 
chestia asta. Îndată ce am o nouă invenție care funcționează și mai 
am și un plan de producţie și livrare, Corului îi ia de la una până la 
zece zile să construiască și să înceapă o fabricație. Îi ia chiar și mai 
puțin timp dacă are deja o fabrică liberă. Dar le ia mai mult dacă 
produsul este pentru piața externă și trebuie să le demonstrez că 
ceva bun se va întoarce înapoi la Tropice. Acum înţelegi de ce nu mă 
mai puteam ascunde de Domeniu, chiar dacă aș fi vrut? 

Toţi membrii Magnatului o priveau intens pe Ravna, ca și cum ar 
fi crezut că o impresionase prin ceea ce îi povestise. Și chiar m-a lăsat 
mută de admirație, gândi ea. În realitatea concretă, lăudăroșeniile 
Magnatului se dovedeau a fi de-a dreptul modeste. Fără nici urmă de 
aparate automate, el dobândise puterea unei civilizații tehnologice 
timpurii... Și înfăptuise aproape tot ceea ce ea doar încercase în 
ultimii zece ani. 

În acea seară, întorși în donjonul lor răcoros și probabil 
supravegheat: 

- Dacă stai și te gândești, Magnatul are automate, spuse Jefri. El i- 
a convins pe Coriști să fie automatele lui personale. Pe Puteri! Este 
mai mult decât ar fi visat vreodată bătrânul Jupuitor să realizeze. 

- Haita asta nu e Jupuitor. Magnatul e un... 

Ravna privi pereţii de jur împrejur, căutând un echivalent al lui 
bufon naiv. Jefri râse. 

- Nu trebuie să spui cu voce tare. Mda, Magnatul nu e Jupuitor, 
fie el vechi sau nou. Însă a înfăptuit mult mai multe, spuse el. Ce mi- 
ar plăcea mie să știu este cum a reușit să-și bage botul în interiorul 
Corului de la bun început. Haitele au încercat să pătrundă în Tropice 
de... secole întregi. Unii exploratori au ajuns până aici, fragmente și 
solitari și mici gloate de aici au ajuns pe la noi. Poveștile lor erau 
pline de nebunie, sacrificii de membri și orgii, însă niciodată nici cel 
mai mic indiciu de rațiune. Ceva asemănător comerțului se întâmpla 
când mai naufragia câte o plută în Domeniu. Poate nici nu ar trebui 
să ne surprindă faptul că Tropicalii pot face operații complexe atunci 
când au ceva de câștigat. Însă cum a reușit Magnatul prima dată să 
se apropie suficient de mult încât să înceapă negocierile? 


- Un om ar fi putut-o face. 

— Nu un om de-al nostru, dacă operaţiunea este atât de veche 
cum pretinde Magnatul. 

Ravna ezită, întrebându-se în sinea ei dacă să dea glas 
suspiciunilor ei privitoare la „sepii“. În cele din urmă ridică din 
umeri. 

- Da, încă mai sunt necunoscute. S-ar putea să îl întreb direct în 
față. Cred că în ciuda acestei... fanfaronade... mând.rii și încrederi în 
sine, Magnatul apreciază cunoștințele tehnice omenești. 

- Da! Și în special cunoștințele tale! spuse Jefri zâmbind cu gura 
până la urechi. Pentru asta trebuie să-i mulțumești și lui Timor. 

— Timor s-a descurcat cel mai bine dintre noi, spuse Ravna 
oftând. Astăzi ai vorbit cu el mai mult decât mine. 

Băiatul fusese luat imediat de lângă ei la sfârșitul după-amiezii, o 
încheiere tristă a unei zile foarte neobișnuite. 

— Crezi că e OK? 

- Da, cred. Era mai putin trist decât tine când l-a înhățat 
Magnatul. Cred că voia să se întoarcă la Geri... care nu cred că face 
bine deloc. 

- Trebuie neapărat să o vedem, spuse Ravna, ezitând, încercând 
să nu privească pereții. Sper că nu va suna ca o replică premeditată: Ştii, 
Jefri, după tot ce am văzut astăzi, cred că aș putea lucra cu Magnatul. 
Ceea ce a realizat el aici... dacă am putea folosi aceste fabrici pentru 
a realiza unele din produsele lui Pedantus din laboratorul din Valea 
Îngheţată, această combinaţie ne-ar putea da o sută de ani de progres 
în zece. Pe de altă parte, dacă nu o putem vedea pe Geri, dacă nu 
vom putea aduce acasă toţi copiii, atunci nu sunt foarte sigură că are 
rost să colaborăm cu Magnatul și ă-ă... — o aluzie și la monstrul 
principal, în caz că trăgea și el cu urechea — cu Prodotus. 

Micul ei discurs era cu atât mai înfricoșător cu cât era în mare 
parte adevărat. 


Fabrica pe care o vizitară a doua zi se afla la aproape douăzeci de 
kilometri depărtare. De data aceasta, căruţa lor era trasă de 
Kherporci, primele animale mari ne-Stilete pe care le văzuse la 


Tropice. Merseră pe lângă terenul de aterizare, trecură de intrările 
sudice ale câtorva zeci de hale și printr-o furtună matinală. 

Evident, destinația lor nu se afla pe teritoriul Rezervatiei 
Magnatului, însă părea să existe un acord de siguranţă de trecere. 
Imediat în stânga lor terenul era un talmeș-balmeș urban, foarte 
asemănător celui pe care îl zăriseră în timpul zborului. Înspre soare- 
răsare, peste umăr privind, palatele și hangarele rămăseseră 
nevăzute. Doar marea piramidă se zărea suspendată în cer precum 
un munte îndepărtat. 

Când coborâră în cele din urmă, îi găsiră pe Magnat și compania 
deja acolo, așteptându-i. Octetul vorbea chiar în timp ce Ravna îi 
dădea bineţe lui Timor. 

— Credeţi că a fost o călătorie lungă, este? Poate în urmă cu un an- 
doi așa era, dar acum fabricile sunt în continuă expansiune. Mai am 
niște rezervații ceva mai mici la o sută de kilometri de aici. Pentru 
alea va trebui să luăm un balon. Dar acum aveam treabă, hai, lasă-l 
pe Timor, am atâtea să-ți arăt! 

Îi târ după el printr-o altă rafală de ploaie pentru a le arăta o 
fabrică ale cărei instalații funcționau pe bază de cărbuni. Acest gen 
de hale de producţie nu necesitau motoare cu abur. Echipamentul 
dinăuntru era în întregime acționat de aparatură electrică de diverse 
tipuri. Fabrica lângă care opriseră părea să fie un soi de forjă. 
Magnatul le explică apoi că era folosită pentru galvanizare. Ravna 
crezu că acesta e motivul pentru care au bătut atâta drum... până 
când ajunse înăuntru și descoperi ce anume producea această 
fabrică: 

Radiouri. 

Aparatele erau depozitate la capătul liniei de producție. 
Magnatul înșfăcă unul de pe paletul de livrare, apoi se cățără unul 
pe umărul celuilalt pentru a-i pune Ravnei gadgetul în mână. Ravna 
întoarse cutia pe toate părțile, neînțelegând inițial despre ce este 
vorba. Poate că, fiind placat cu aur, nu recunoscu aparatul, deși era o 
copie fidelă. Întoarse aparatul și zări pe spate sclipirea întunecată a 
unei celule solare obișnuite, precum aveau radiourile fabricate în 
Nord. Aha. Lăsând la o parte poleiala aurie, acesta era designul 
pentru radiouri analoage creat de ea însăși pe baza arhivelor lui 


Excentric Il. Pedantus trebuie să fi făcut nenumărate astfel de aparate 
în ultimii ani. Ah. Privi peste umărul Magnatului. Containerul în 
fața căruia stătea octetul putea conţine pe puțin o mie de radiouri. 

Singura întrebare care îi trecu prin minte fu: 

— De ce e auriu? 

- Da, păi, piața locală agreează modelul auriu, răspunse el 
privind deodată în toate părțile numai la ea nu. 

— Corul? întrebă Ravna ridicând o sprânceană. 

- Dacă nu Corul, atunci cine ar putea aprecia adevăratele 
invenții? întrebă Pastorul privind amuzat. 

Magnatul scoase un sunet iritat și smulse radioul din mâinile 
Ravnei. 

- Le plac lucrurile strălucitoare, spuse el. Nu contează. Am făcut 
mult mai multe cu modelul obișnuit. Haideţi cu mine, să vă arăt 
etapele de producție. 

Înăuntru era mai curat și — pentru urechile Ravnei — mai liniște 
decât în hala de ieri. Acest lucru nu era chiar o surpriză, având în 
vedere că se producea un soi de echipament tehnologic și energia era 
electrică. Ca de obicei, Magnatul le oferi la fiecare pas explicaţii 
detaliate, arătându-le pe unde intrau componentele în linia de 
producție și ce se făcea exact cu fiecare dintre ele. Aceasta nu era 
decât partea de asamblare finală, însă componentele individuale 
erau la fel de mici și primitive precum cele cu care lucra Pedantus. 
După câteva minute, Ravna realiză că procesul întreg, mai puțin 
această ultimă parte, era exact același ca al lui Pedantus. 

Adevărat, se făcuseră îmbunătăţiri pentru a fluentiza etapele, 
pentru a le fabrica într-o linie de producție, însă Magnatul nu furase 
doar tehnologia și știința materialelor, dar și schema de integrare a 
componentelor. Mă întreb ce alte gadgeturi se mai fabrică în celelalte 
fabrici cu produse tehnice. Oare dacă am intra în fiecare din ele, aș vedea 
toate proiectele pe care eu și Pedantus le-am conceput în ultimii zece ani? 

- Și, desigur, am și planuri de îmbunătăţire, nu doar detalii 
prostești, cum ar fi carcasa aurie. Lucrez acum la remodelarea 
designului pentru mantiile-radio. Gândește-te cât de util s-a dovedit 
a fi setul pe care Nevil ni l-a... ă-ă... făcut cadou. Dacă mantiile- 


radio ar fi produse în masă și le-am putea folosi în siguranţă, mi-ar 
revoluţiona operațiile! 

Ravna aproape îi râse în nas. Lucrezi la o variantă îmbunătățită? 
Deci Nevil nu a fost în stare să-ți facă rost de designul original pentru ele, 
așa-i? Mai făcură câțiva pași, Ravna tăcută, Magnatul pălăvrăgind în 
continuare. De partea cealaltă a haitei, Jefri trăgea ricșa lui Timor. 
Imediat în spate venea solitarul Ta și lângă el, Aritarmo și Pastorul. 
O haită sau două, înarmate cu puști, îi urmau discret. 

Pentru Ravna devenea din ce în ce mai dificil să nu spună nimic. 

— Nu-i așa? 

Ultimul paragraf al Magnatului se încheiase cu o întrebare. lar ea 
nu își amintea nimic din ce rostise până atunci. 

— Scuze, domnule, ce...? 

- Nu-i așa că tot ce am povestit până acum depășește realizările 
voastre? 

Dacă ar fi fost atentă la ce spunea, poate ar fi fost capabilă să se 
echiveze, răspunzând diplomatic. Dar poate sinceritatea era cea mai 
bună politică: 

— Sire, tu și Corul ați realizat adevărate minuni cu producția... 

Magnatul se umflă în pene. 

— ... însă ce mă frapează este că invențiile de bază... hmmm... par 
luate din Domeniu. 

— Prostii! răcni Magnatul străpungând-o cu privirile. 

Dar capetele nu i se agitau împreună, deci nu era cuprins de furia 
ucigașă de la prima lor întâlnire. După o clipă, câţiva dintre ei se 
uitară în altă parte. 

— Ai ceva-ceva dreptate. Multe din reușitele mele i se datorează 
lui Prodotus și misiunilor sale de spionaj duse la îndeplinire superb. 

— Îţi mulțumesc, Sire, îți mulțumesc. 

Acesta era Prodotus, via Ta. Monstrul trebuie să fi considerat 
acest tur important, din moment ce era atent la fiecare cuvânt. 

Magnatul făcu un semn binevoitor spre Aritarmo. 

— Când eram întreg, eram un geniu inventiv. De-a lungul 
ultimilor șapte ani, mi-am recuperat acel geniu. Acum îmi umblă tot 
felul de idei în capete mai mereu. Invenţii pentru zbor, inventii 
pentru înot subacvatic. Umplu carnetele întregi. Dar sunt o singură 


haită și am învăţat că, în trecerea de la idee la realizare, ai de rezolvat 
o multitudine de detalii. De fapt, tocmai necunoașterea acestei 
filozofii mi-a cauzat primul eșec. Succesul meu actual este bazat pe 
trei lucruri: în primul rând geniul și ambiția mea, în al doilea rând 
Corul și, în ultimul rând, detaliile și sugestiile pe care mi le 
furnizează serviciile de spionaj ale lui Prodotus. 

— Ne fură ideile noastre, ale oamenilor! 

Ravna abia își putea stăpâni indignarea din glas. 

Magnatul ridică din umeri. 

- Din arhivele pe care voi le-aţi furat. De fapt eu nici nu cred că 
voi, oamenii, ați inventat vreodată ceva de capul vostru. 

Jefri îl asculta cu o expresie de surpriză fățișă. Stai calm, Jef! Dar 
nu se putu abtine: 

— Oamenii au inventat fiecare dintre lucrurile pe care le faci tu 
aici. Le-am inventat acum o mie de ani. Fiecare rasă civilizată 
inventează aceleași lucruri... și pe urmă trece la cele cu adevărat 
greu de realizat! 

Magnatul rămase pe gânduri o clipă. 

- Greu... de realizat? întrebă el mai degrabă intrigat decât 
înfuriat. 

— Mereu mai e câte ceva de realizat, spuse Ravna aruncându-i lui 
Jefri o privire care — spera ea — avea să-i închidă gura. 

- Păi, da, spuse Magnatul. Nave spaţiale. Nave stelare. 

— Da, Sire. 

— Dar eu am idei și pentru astea! 

Mai făcură câțiva pași, după care adăugă, dintr-un impuls de 
sinceritate sau poate de judecată: 

- Sigur. Îmi dau seama că aceste lucruri înseamnă ani întregi de 
muncă asiduă. Asta vrea să spună fratele — Johannei prin „greu de 
realizat“? 

Slavă Puterilor, Jefri o lăsă pe Ravna să răspundă. 

- Nu, nu e vorba despre asta. 

— Dar despre ce? 

Prodotus interveni și răspunse: 

— Am mai discutat, stăpâne, Viermii Cerului încercau să devină 
zei. 


Magnatul șuieră. 

— Da! Povestea cu zeii, spuse el aruncând priviri într-o parte spre 
Ravna. Acela a fost primul lucru pe care l-am aflat despre oameni: 
războiul religios între cele două facțiuni ale lor. 

Prodotus bolborosi aprobându-l cu entuziasm, apoi vorbi din 
nou în samnorskă: 

- De fapt, credinţele lor superstițioase sunt cea mai bună dovadă 
că sunt niște zevzeci. 

Ca de obicei, Pastorul aluneca discret de-a lungul marginii 
platformei, privind în majoritatea timpului jos spre muncitori. La 
auzul ultimelor remarci, își ridică boturile și spuse blând: 

— Obiectez împotriva acestei insulte aduse religiei. Dumnezeul 
meu e cât se poate de real. Dacă vă îndoiți de acest lucru, vă invit să 
faceţi câţiva pași jos printre muncitori. 


Magnatul se mai domoli în timp ce avansau de-a lungul liniei de 
producţie și Ravna reuși să evite orice altă critică la adresa 
originalității sale. Nici nu fu greu, căci erau atât de multe lucruri care 
meritau laude sincere. Când ajunseră la jumătatea halei, începuse 
din nou să plouă. Sunetul venea ca un ropot îndepărtat pe acoperișul 
de metal, iar ferestrele din tavan erau întunecate, cu excepția 
fulgerelor care luminau sporadic cerul. Câteva neoane arcuite se 
aprinseseră deasupra stațiilor importante din linia de producție, ca 
un sistem automat cu senzor de mediu. 

La fel ca în uzina de ieri, la jumătatea halei se afla o terasă. 
Astăzi, Magnatul le făcu semn celorlați să rămână în spate și o luă pe 
Ravna deoparte ca și cum ar fi dorit să poarte o discuţie privată. 
Ravna privi peste umăr înapoi la cei din anturajul lor. Conversatie 
privată? Timor și Jefri cu siguranţă nu auzeau ceea ce vor discuta ea 
cu Magnatul... însă ceilalți? Fulgerul se sparse și sunetul ploii se 
înteți. Ba poate, dacă Magnatul își focaliza vocea așa cum trebuie, 
ceilalți nu ar putea distinge cuvintele. Pe de altă parte, poate nici nu 
conta ce auzeau ei. 

— Ştii ceva? spuse el. Ai putea face o treabă excelentă dacă ai lucra 
pentru mine. 

— Sunt onorată, Sire, însă nu știu sigur dacă... 


— Ah, eu cred că știi foarte bine ce vrei. Mă pricep foarte bine să-i 
citesc pe cei cu care aș putea colabora. Mai adineaori, mi-ai arătat 
punctele slabe ale operaţiei mele și, sincer vorbind, sunt de acord cu 
tine. 

Făcu o pauză, parcă așteptând ca lauda să își facă efectul, apoi 
continuă: 

— Ştii că sunt pe punctul de a forma o alianță cu Nevil Shorherte 
și Domeniul? 

- Da, ai menţionat ceva despre acest subiect. Și cu Cioplitoarea- 
în-lemn cum rămâne? 

Magnatul făcu un gest nepăsător. 

- Un detaliu minor. Într-o zi, două, voi zbura până în Domeniu, 
pentru a oficializa coaliția noastră. Aterizarea mea este programată 
să coincidă cu sosirea unui transport de cincisprezece mii de 
radiouri, un transport pe mare, un dar pentru a demonstra puterea 
operațiunilor mele. Prodotus mă asigură că Cioplitoarea-în-lemn va 
fi impresionată de toate implicaţiile acestui gest. Cooperarea cu Nevil 
și cu mine o va ajuta enorm. Cât despre mine... ieșirea mea la 
lumină va fi la fel de importantă ca prima înțelegere pe care am 
făcut-o cu Corul. Nevil îmi va permite accesul direct și necondiționat 
la arhivele care au venit cu nava lui stelară Excentric II. 

- Ah. 

- Da. lar tu poti trage foloase nenumărate din această înțelegere, 
dacă vei fi angajata mea. Ai fi protejată de Nevil. Ai avea acces la 
arhivele de pe Excentric II. Ai avea acces la mână de lucru nelimitată 
pentru propriile tale proiecte religioase... deși acest lucru ar necesita 
o înțelegere separată cu cei din Cor. În schimb, îți cer două lucruri: 
primul — să îi convingi pe oamenii devotați ție să înceteze a i se 
împotrivi lui Nevil. Al doilea — tu va trebui să, ă-ă, să folosești 
Excentric II pentru a mă ajuta pe mine în diversele probleme de 
producție. După cum ai remarcat, am nevoie de un ajutor serios în a 
transpune geniul meu inventiv în produse funcționale. Nevil a fost 
de un oarecare ajutor în această privință, însă am ajuns la 
convingerea că tu ești adevăratul expert când vine vorba de arhivele 
navei stelare. 

Făcu o pauză, așteptând probabil ca lingușelile să își facă efectul. 


— Ei, ce spui? 

Ti-as putea repeta micul discurs de mai devreme cu Jefri, dar probabil îl 
cunoști deja. Afară, tunetele și fulgerele se dezlănţuiseră. Deasupra 
furtunii, aerul era rece și uscat și din ce în ce mai rarefiat până în 
vidul interplanetar. Undeva la treizeci de ani-lumină depărtare... 
Molima se apropia de ei, aducând cu ea sfârșitul acestei lumi și al 
celor de aici, probabil moartea întregului Exterior. Iar astăzi, acum, 
sunt mai aproape ca oricând de momentul în care voi putea să o opresc din 
drum. 

Își adună gândurile, revenind la realitate, la octetul care aștepta 
un răspuns din partea ei. 

— Cum rămâne cu Nevil? 

Criminalul Nevil. 

— Nevil va rămâne șef peste două-picioare. Și vreau chiar ca 
facțiunea ta să facă pace cu el. Nu îmi voi trăda aliatul actual pentru 
a face o nouă alianţă. Dar fii fericită, adăugă el schițând un zâmbet 
larg. Prodotus îmi spune că Nevil este la fel de nemulțumit de 
această înțelegere ca și tine. 

Hmmm. Ravna privi de-a lungul terasei acolo unde Jefri stătea 
lângă Timor. Erau învăluiți în întuneric, când un fulger scăpără și 
săgeata lui alb-albastră lumină chipurile celor de pe terasă. Amândoi 
priveau în direcţia ei. Chiar în faţa lor, Aritarmo stătea cu urechile 
ciulite, încercând fără îndoială să prindă orice cuvânt. Își întoarse 
privirea spre Magnat și îl privi pe fiecare în parte. 

— Vreau înapoi Copiii pe care i-ai răpit. 

- Timor și Geri. Desigur. Îmi... pare rău pentru celălalt om, deși 
moartea lui a fost un accident nefericit. 

Dădu să mai spună ceva, probabil o oarecare scuză. Ravna 
începea să înţeleagă ceva despre Magnat: nu putea suporta să 
greșească faţă de cineva. 

— Și fără alte crime, spuse ea. 

- Desigur, răspunse Magnatul, apoi tresări cuprins de un fior. 
Fără alte crime... Doar cele pentru dreptate. Johanna Olsndot mi-a 
ucis fratele. Pentru aceasta trebuie pedepsită, fără scuze, fără 
compromisuri. 


Un nou fulger lumină cerul. Ravna așteptă bubuitul tunetului, 
apoi vorbi cu o voce joasă și aspră. 

— Atunci trage-l la socoteală pe Prodotus. El ţi-a omorât fratele. 

Magnatul scoase un fluierat ușor, toți membrii cu ochii țintă la ea. 

- Minti. Sau repeti minciunile altora. Am ani întregi de mărturii 
și nu doar de la Prodotus. Nevil Storherte... n-a fost el un fel de iubit 
al Johannei? — el cu gura lui mi-a povestit mărturisirea Johannei. 
Uneori chiar m-am întrebat ce l-a întors pe el împotriva ei. Poate are 
totuși un oarecare respect față de Stilete... Văd că ţii gura deschisă, 
dar nu spui nimic. Ești uimită de ceva? 

— N-nu. 

Pentru o clipă îi fu teamă că îi vine rău și vomită peste Magnat. 
Dar înghiți de câteva ori, apoi continuă: 

- Ce ţi-a povestit Nevil este o minciună. Ce îţi spune Prodotus 
sunt numai minciuni. 

- Aha, deci sunt înconjurat de mincinoși, răspunse Magnatul 
ridicând din umeri, în timp ce doi dintre ei priveau spre Jefri și 
ceilalți. Știi unde se află Johanna Olsndot acum? 

— Nu, răspunse Ravna scurt. 

Nu era o minciună, din moment ce restul erau doar 
presupunerile ei. 

- Așa. Nici eu nu știu. Nici Prodotus nu știe. Au dispărut și ea, și 
prietenul ei Pelerinul... și aparatul lor de zbor. Nu au mai fost văzuți 
din noaptea în care te-am răpit pe tine. Eu am bănuiala că se ascund 
undeva în Domeniu, sub protecția Cioplitoarei-în-lemn. Prodotus 
crede că Johanna ar putea fi moartă, după ce ar fi reușit în sfârșit să 
se prăbușească pe undeva cu mașina aceea dementă de zbor. 

Dar dacă nu va fi găsită, minciunile nu vor înceta niciodată! 

Magnatul scoase un țipăt ușor, care ar fi putut fi luat drept semn 
de disperare. 

- Dar Prodotus mi-a oferit o soluţie. El mi-a spus că fratele- 
Johannei ar putea ști pe unde se ascunde sora-criminală. lar dacă 
știe, după câteva zile de interogatorii profesioniste, cu siguranţă va 
mărturisi. 

- Să nu... 


- Prodotus mi-a mai spus că fratele-Johannei are șanse mari să 
supraviețuiască interogatoriului, însă nu garantează. 

Toate privirile i se întoarseră spre ea. Ravna păși în mijlocul 
haitei, aproape călcându-l pe labe. Acum aproape toți membrii 
Magnatului erau nevoiți să privească drept în sus pentru a-i vedea 
chipul. 

— Nimeni nu mai omoară pe nimeni! 

Magnatul se învălmăși în fața ei, formând o piramidă din el 
însuși până când două dintre capetele lui se aflau față în față cu ea, 
mai înalt cu un cap. Se aplecă spre ea, arătându-și colții, amețind-o 
cu respiraţia grea, și îi vorbi răspicat la câțiva centimetri de ea. 

— Mai devreme sau mai târziu o voi găsi pe Johanna Olsndot. 
Dacă fratele ei moare între timp, se va face dreptate. Dinte pentru 
dinte și frate pentru frate. 


Capitolul 35 


Două zile mai târziu, mult lăudata expediție a Magnatului spre 
Domeniu era gata să înceapă. Nimic nu se schimbase în relația dintre 
Ravna și octet. Vestea bună era că Jefri era încă nevătămat și încă 
departe de ghearele lui Prodotus. Vestea proastă... nu era clară încă 
și probabil depindea de ce plănuise Magnatul pentru această 
excursie. 

Imediat după răsăritul soarelui, o ricșă îi duse pe terenul de 
decolare. Nelipsita haită înarmată mărșăluia la câţiva pași în urma 
lor. Bălți de la recenta ploaie acopereau porțiuni mari din asfalt, dar 
deasupra cerul era senin, aerul umed și neclintit și aproape răcoros. 
Pe partea cealaltă a terenului, două hangare aveau porțile deschise și 
navele lor erau târâte afară. 

Haita înarmată nu avu nicio obiecţie când Jefri se strecură jos din 
ricșă. După o clipă, Ravna îl urmă, deși de jos de pe pistă nu se vedea 
la fel de bine ca din ricșă. Jefri păși în jurul trăsurii. 

Ravna își puse mâna streașină la ochi și privi o clipă aeronavele. 
La această distanţă, detaliile erau invizibile, dar: 

— Se pare că se fac pregătiri de plecare, spuse ea. lar noi suntem 
tinuti departe. 

Jefri veni în spatele ei. 

— Mda, cred că e un fel de război psihologic, dar Magnatul nu are 
de gând să te lase în urmă. Are mare nevoie de tine. 


Ravna rămase tăcută o clipă. Jef ar putea avea dreptate. În 
ultimele patru zile învățase temperamentul octetului, când se lăuda, 
când blufa și când avea accese de furie ucigașă. Din câte îl cunoștea 
acum, intuia că înainte de zbor va mai avea loc o confruntare și spera 
să se încheie cu o mică victorie. În care navă îl vor pune pe Jefri? Și unde 
sunt... 

— Unde sunt Timor, Geri, Amdi și Sabie? spuse Jefri parcă 
ghicindu-i gândurile. Nu l-am mai văzut pe Timor de când l-ai trimis 
la dracu' pe Magnat. 

De la confruntarea din fabrică, Jef nu pierdea nicio clipă fără să o 
ironizeze fără milă. Pe de altă parte, părea să admire „lipsa ei de 
cumpătare“ mai mult decât orice altceva făcuse ea în ultimii ani. 

Stătură o vreme urmărind agitația din jurul hangarelor, privind 
cum alte carete soseau dinspre Palat și dinspre Anexa aproape la fel 
de opulentă a lui Prodotus. Pe întinsul de ciment plutea o tăcere 
stranie, un soi de vastă reverență în fața piramidelor din depărtare. 
Coloane de lumină străpungeau norii dinspre răsărit, împrumutând 
strălucire de la poleiala aurie a marii piramide. Când soarele urcă 
deasupra norilor cumulonimbus, o avalanșă de lumină se revărsă 
deasupra câmpului, veselă, strălucitoare... și dogoritoare. 

- Magnatul încearcă să ne topească, spuse Jefri. Am putea să ne 
întoarcem în trăsură. 

Lângă ricșă era umbră, iar vizitiul se retrăsese acolo. 

- Da... 

Ravna mai aruncă o privire împrejur. Lumina soarelui dezvăluia 
acum altfel peisajul. Balta mare cu apă de ploaie pe care îl zărise mai 
devreme se afla mai departe decât își închipuise inițial. Și adâncă. 

— Jefri, suntem lângă un heleșteu cu sepii. 

Se îndreptă spre apa aflată undeva la patruzeci de metri distanță, 
urmată după câteva clipe de Jefri. Haita înarmată scoase un strigăt 
ascuțit de uimire, apoi se repezi înaintea și în jurul lor, ca și cum ar fi 
încercat să îi întoarcă din drum, însă vârfurile puștilor erau lăsate în 
jos, semn că era mai degrabă iritat decât poruncitor. 

În vreme ce se apropiau de eleșteu, Jefri comentă: 

— O caretă tocmai a ieșit din palat. Pui rămășag că e Magnatul? 


Ravna își ridică privirea. Careta abia părea să se urnească. Ah, se 
îndrepta către ei, nu spre hangare. lată că venise și momentul ultimei 
confruntări. Ravnei nu îi era teamă să discute în contradictoriu cu 
Magnatul, ci îi era foarte frică de consecinţe, în cazul în care avea să 
piardă această dispută. De data aceasta lucrurile nu s-ar mai termina 
cu o remiză. 

Îngenunche lângă apă, sperând să pară cât mai degajată în ochii 
oricărui martor. În ciuda întinderii apei, nu se zăreau norii de insecte 
sugătoare de sânge obișnuite în alte locuri; poate cele de aici nu 
aveau o stare larvară lacustră. Sau poate... din loc în loc pe oglinda 
apei se zărea câte un tremur, tentacule lovind suprafaţa lacului. 
Așadar, pe lângă celelalte virtuţi, sepiilor le plăceau tântarii. 

Se aplecă peste marginea heleșteului privind drept în jos. Peretele 
de ciment era abrupt; acolo lângă mal, fundul părea să fie la o 
adâncime de unul-doi metri. Apoi zări una din creaturile acelea 
asemănătoare calamarilor. Și încă una. În câteva secunde apa se 
umplu de ele. 

— Par să fie atrase de prezența noastră, spuse Jefri. 

- Da, spuse ea și întinse palma în apa caldă. 

- Hei, nu pune mâna! strigă Jefri prinzând-o și trăgând-o înapoi. 

— E în regulă. Sepiile par destul de prietenoase cu Stiletele. 

În plus, voia să testeze o teorie. 

— Dar nu știi ce altceva mai poate fi în apă. 

Trupurile micuțe se învălmășeau în jurul mâinii ei, o miriadă de 
ochi mari sticloși o priveau curioși prin apă. Simti tentacule micuțe 
strângând-o ușor de degete. Își scutură mâna, ridicând făptura până 
la suprafața apei pentru a o privi mai bine. Era prea mică pentru a fi 
inteligentă, dar... 

- Hei, hei, hei! ciripi o voce subțire. 

De jur împrejurul ei se auziră și alte voci: 

— Hei, oameni. Hei oameni! 

Cea care se agățase de mâna ei îi dădu drumul. Mulțimea se 
îndepărtă și după o clipă se întoarse, și mai numeroasă decât înainte. 
Zeci de glăscioare le strigau saluturi simple în samnorskă. Jefri își 
slăbi strânsoarea și se lăsă în genunchi lângă ea. 


— Deci chiar vorbesc! Mă întreb cum sunt ei ca inteligență față de 
solitarii Stilete. 

— Ah, cred că sunt cu mult mai inteligenți. 

Era doar o teorie, dar... își întoarse privirea spre terenul de 
decolare. Ricșa dinspre palat se afla acum mult mai aproape, urmată 
de o altă haită înarmată. Recunoscu ornamentele elaborate de pe 
caretă: cel care se apropia era Magnatul. Poate sosise momentul să 
testeze mica ei teorie. 

Ravna și Jefri se ridicară în picioare, dar rămaseră lângă apă. 
Ricșa Magnatului încetini ca și cum ar fi oprit lângă cealaltă căruță. 
Când Ravna și Jefri nu se clintiră de pe malul lacului, se auzi o 
bolboroseală iritată. După o clipă, vizitiul aduse trăsura Magnatului 
la malul apei. 

Octetul coborî urmat de un solitar radio care — hei, era Zek! În 
urma lui se mai afla un tovarăș chiar mai bine-venit: Ritl, în forma ei 
de zile mari, pălăvrăgind vrute și nevrute despre orice sau despre 
ceva anume. Când Magnatul mârâi un liniște! în direcția ei, Ritl se 
mulțumi cu un bombănit sporadic. Păși alături de Zek o vreme, apoi 
păru să bage de seamă lacul. O zbughi la fugă de jur împrejurul apei 
și o vreme liniștea pluti în aer. 

Magnatul se îndreptă tantos spre ei cu un aer de mare conducător 
la o plimbare în aer liber alături de anturajul său. Măcar bine că nu-i 
văd pe Prodotus și nici pe Aritarmo, gândi Ravna. 

— Astăzi va fi foarte cald, spuse Magnatului cu vocea speriată a 
lui Geri sunând mai nepotrivit ca oricând. 

— Ai dreptate, Sire, răspunse Ravna. 

Cei opt schițară un zâmbet. 

— Pe de altă parte, eu voi fi în zbor până va urca soarele pe cer. 
După cum știți, aerul e destul de răcoros la câteva sute de metri 
înălțime. E aerul condiționat al naturii. Eu mă aștept să mă simt 
destul de confortabil. 

— Deci nu ne iei și pe noi? întrebă Ravna, încercând să păstreze un 
ton cât mai degajat. 

— Lista de pasageri și distribuirea lor pe fiecare navă nu au fost 
încă stabilite în totalitate, răspunse el, doi membri sfredelindu-l pe 
Jefri din priviri, cu subînțeles. 


— Vine și Prodotus? întrebă Ravna continuând în aceeași manieră 
relaxată. 

— Ah, desigur. În al doilea balon, răspunse el împingând un bot în 
direcția hangarelor. Nu e loc pentru Aritarmo, dar vom avea rețeaua 
radio, pentru a-mi supraveghea operaţiunile de pe întregul 
mapamond. 

— Și Ritl? îl chestionă Jefri pe un ton de parcă l-ar fi întrebat cât e 
ora. 

Magnatul emise un sunet iritat. 

— Ritl nu. În spaţii închise, monstrul acela... vreau să spun, biata 
rămășiță a supusului meu loial... e prea bezmetică să poată fi 
stăpânită. Înnebunește o haită. 

Făcu o pauză, apoi întoarse toate capetele spre Ravna. 

— Dar în ceea ce vă privește pe voi, detaliile acestea nu au nicio 
importanţă. Ar trebui să vă preocupe mai mult propria soartă. 

Ravna îi întoarse privirea cum putu ea mai bine, având doar un 
singur cap la dispoziţie. 

— Desigur. Suntem eu și Jefri, dar și Copiii răpiți, Geri și Timor 
Sia 

- Nu, răspunse Magnatul scurt și categoric, sec chiar și cu vocea 
aceea subțire de fetiță. Ei vor rămâne aici. 

— Dar... 

— Nu vreau să ne încurce. Eu... 

Haita începu să se agite ușor, semn că unii dintre ei ar fi dorit să 
spună ceva, dar nu îndrăzneau. 

— Timor e un muncitor vrednic, la fel de cinstit precum o haită. 
Aici e în siguranţă. Și Geri la fel. Este important pentru mine să îi 
protejez, deși sunt oameni. Cred că știi deja, Prodotus urăște oamenii 
chiar mai mult decât mine și uneori mă întreb dacă realizează cât de 
fragili sunteți. Până și mie îmi vine greu să înțeleg cum e să ai o 
minte atât de tânără ca a lor; pentru noi, e ceva nefiresc. Dar îţi 
promit că în cele din urmă îi voi trimite înapoi acasă. Între timp, vor 
fi ținuți departe de Prodotus, adăugă el, considerând subiectul 
închis. Eu aș prefera să o iau pe Ravna cu mine. Haitele pe care le-am 
capturat vor zbura spre nord cu Prodotus. Îi vom folosi pentru a 
verifica dacă ceea ce spune ea este adevărat. 


— Și Jefri? 

— Asta depinde de tine și de el. Eu vreau să aflu unde este 
Johanna Olsndot, iar voi doi îmi ascundeţi ceva. Ieri toată ziua v-am 
auzit conspirând în donjonul vostru. Mărturisiţi adevărul și veți 
putea merge amândoi în aeronava mea. 

— Am spus doar adevărul, răspunse Jef, și nu am conspirat! 

Dar petrecuseră ore întregi încercând să decidă ce vor răspunde 
dacă se va ajunge aici. Mare parte a conversaţiei constase în semne și 
aluzii voalate. 

Magnatul răspunse degajat, neluând în seamă remarca lui Jefri. 

- Dacă nu, va fi cum am mai spus în urmă cu două zile. Jefri 
merge în nord cu Prodotus. 

— Sunt sigur că îl pot face pe fratele-Johannei să spună tot, 
Stăpâne, se auzi vocea lui Prodotus prin Zek. 

Ravna se uită către Jefri și îl văzu că începe să își piardă răbdarea. 
Rezultatul tuturor „conspirațiilor“ fusese unul simplu: nu poți 
câștiga dacă nu ai nimic de mărturisit și dacă acest lucru nu este 
acceptat de dușmani. Dar exista o soluție temporară: puteai amâna 
coșmarul dacă făceai o mărturisire mincinoasă. Jef s-ar fi pornit deja 
pe turnat minciuni, însă Ravna îl convinsese să o lase pe ea să facă 
primul pas. Trebuie să existe o altă ieșire. Însă mai am nevoie de timp. 
Doar că până ieri nu găsise soluţia salvatoare, dacă ea exista. Se 
întoarse, privind gânditoare peste lac. 

Aproape de mijlocul lacului se afla ceva pe care nu îl observase 
mai devreme. Din loc în loc, tentacule loveau aerul, ondulându-se 
leneș. Dar nu încercau să prindă insecte. Tentaculele erau mai mari 
decât membrele sepiilor pe care le văzuse acolo și aduceau mai 
degrabă cu niște frunze. Aceste membre erau demonstrația incontestabilă 
a teoriei sale despre sepii. Simti un zâmbet înflorindu-i pe buze; dacă 
împrejurările ar fi fost diferite, ar fi scos un chiot de bucurie. 

Își îndreptă privirea spre Magnat. Nu aveau pregătite decât 
minciuni pe care ea și Jefri le conveniseră, dar nu le va da glas până 
când nu vor fi încolțiți. 

— Din întregul teren de decolare, tu ne-ai adus aici. Voiai să 
vedem acest lac, nu-i așa? De ce? 


Dinspre Zek se auzi un sunet indignat. Trebuie să fie Prodotus, 
enervat de schimbarea subiectului. Magnatul, în schimb, 
binecuvântațţi fie-i unii membri, era mai ușor de distras. Se strecură 
împrejur, unii dintre ei înclinându-și capetele într-o parte pentru a 
arunca o privire spre apă. Când în cele din urmă vorbi, curiozitatea 
științifică părea să fi câștigat lupta din interiorul său. 

- Ei, am observat că niciodată nu puneai întrebări grele despre 
sepii, niciodată nu povesteai foarte multe despre ele, nici măcar 
atunci când erai singură cu fratele-Johannei. M-am întrebat dacă îţi 
vei da seama cât de importante sunt pentru programul meu. 

Ravna încuviință din cap. 

— Aveam o teorie. Acum cred că știu mult mai multe despre sepii 
decât tine. 

- Ah, adevărat? 

Magnatul păși mai aproape de ea, privind-o curios. Nu părea 
enervat, însă Ravna simțea că egoul lui enorm, atât ca om de afaceri, 
cât și ca inventator, simțise provocarea. 

— Și ce, mă rog, crezi că știi? 

— Sepiile sunt mai mult decât niște emițătoare lipsite de minte. Au 
învățat limba voastră și, de curând, și pe a mea. Le vorbesc pe ambele 
destul de cursiv. 

- Da. Și? 

— Sepiile au fost cele care ti-au facilitat inițial contactul cu Corul, 
prin intermediul lor ai reușit să comunici cu Tropicalii când celelalte 
haite dinainte dăduseră greș. 

Magnatul emise o suită de pocnituri, aplaudând ușor. 

— Foarte bine. Ai perfectă dreptate. 

Se așeză și continuă pe un ton aproape prietenesc. 

— O vezi pe Ritl cum se joacă? 

De partea cealaltă a lacului, Ritl alerga înainte și înapoi 
bolborosind înflăcărat spre apă. Voci subțiri îi răspundeau înapoi. 

- Remasritlfeer a fost cea care a adus aceste făpturi tocmai din 
Mările Sudului. A fost ideea mea să le folosim pe Cor. Remasritlfeer 
a încercat, a eșuat, a încercat din nou și a eșuat din nou. Nu știu câte 
din aceste creaturi au fost mâncate... deși nu pare să le pese deloc de 
propria lor soartă. În cele din urmă, Remasritlfeer s-a dat bătută, însă 


eu i-am cerut să se întoarcă și să încerce iar. Ca de obicei, sârguinţa și 
inițiativa mea au fost răsplătite. 

Privi în sus, încântat de sine însuși. 

— A fost un pas mic, dar am găsit câteva lucruri pe care să le 
vindem și am reușit să negociem prima achiziție, o bucată minusculă 
de teren pentru o rezervaţie pe teritoriul lor. 

Apoi arătă în jur spre vastitatea terenului de decolare, a palatului 
și a fabricilor. 

- Restul e istorie. 

— Nu te-ai întrebat niciodată cum o făptură atât de stranie poate 
vorbi, poate gândi? 

- Ă-ă... ba da, evident. Întotdeauna gândesc lucrurile în 
profunzime. La început, aveam o teorie cum că sepiile ar fi o specie 
de copii de balene. Este bine cunoscut faptul că balenele sunt mai 
inteligente decât nevăstuicile, aproape la fel de inteligente ca 
solitarii... și că înoată în Colonii care ar putea fi chiar și mai 
inteligente. 

De-a lungul ultimilor zece ani, câte o carcasă de „balenă“ mai 
sfârșise pe coastele Domeniului. Ravna supraveghease disecția a 
două dintre ele. Erau mamifere marine. Rulase câteva programe 
filogenetice simple pe rezultate și concluzia fusese că balena e o rudă 
îndepărtată a Stiletelor, care cândva renunțase la viața pe uscat. 

— E imposibil ca sepiile să fie pui de balenă, spuse ea. 

— Pfff, știu asta. După o vreme a devenit evident că ființele astea 
își pierd în cele din urmă inteligența! Cele câteva care supraviețuiesc 
mai mult de un an, își cresc rădăcini precum plantele și devin 
generatoare de ouă lipsite de judecată. Și nasc alte sepii! Era cât pe ce 
să pierdem întreaga operațiune înainte să ne dăm seama ce se 
întâmplă cu ele. Am trimis o expediţie în Mările Sudului, am găsit 
acel unic atol din care luau ființă și am scos cu tot cu rădăcini toate 
oviparele mature pe care le-am putut găsi. Puteţi vedea coroanele 
unora din ele la suprafață. 

— Le-am văzut. 

Acum frunzele se zăreau ieșind din apă, multe dintre ele cu 
limbul îndreptat spre oamenii și haitele de pe malul lacului. 
Priveliștea era atât de familiară, atât de dragă și atât de... fie, Pham, 


și de tulburătoare. În lumina strălucitoare a soarelui vedea limpede 
ochii de pe frunze. Lipsiţi de rațiune, mai mult sau mai putin, însă 
erau dovada că urmașii unui prieten drag supraviețuiseră. Ravna 
păși de-a lungul malului apei spre partea care se afla cel mai 
aproape de pădurea de frunze. 

- Tu le-ai scos rădăcinile? Și le-ai adus aici? Ai fost norocos că au 
supraviețuit. Ei apreciază mult mai mult resacurile de la marginea 
mării decât apa aceasta sălcie și stătută. 

— Ce face? De unde știi? 

Furia și curiozitatea se împleteau în glasul Magnatului. Membrii 
care stăteau pe burtă săriră în sus și se repeziră pe urmele ei. Jefri 
făcu ochii mari de uimire. 

- E imposibil, Ravna! Sepiile arată cu totul diferite. Ochii, ten... 

— Sunt larve de călăreți, Jef. Niciodată nu am văzut pui-de- 
călăreți, deci nu eram sigură, dar uite cum sunt la maturitate, spuse 
ea arătându-i frunzele. 

Magnatul veni în jurul ei. 

- Ce știi tu despre sepii? Crezi că, dacă vin din mijlocul 
oceanului, preferă lărgimile mărilor. Dar uite, ca să știi: de când i-am 
adus în estuarul Deltei, s-au înmulțit de o sută de ori mai mult! 

Prodotus (prin Zek care venea în urmă, șovăind): 

— Stăpâne, ce se întâmplă? 

Cuvintele i se preschimbară într-o bolboroseală tânguitoare. 
Bietul Prodotus, gândi Ravna, avea următoarea rundă de torturi 
pregătită cu tot tacâmul și acum i se amână plăcerea. Întrebarea era 
cum să întoarcă această diversiune într-o concesie pe termen mai 
lung. În privința aceasta încă nu știa ce să facă. 

Tot ce putea face acum era să lase omul de știință din ea să se 
apropie de omul de știință din Magnat. Privi către toți cei opt 
adunați în jurul ei și spuse: 

— Spune-mi, Magnatule, ai idee cât de rar se întâmplă că două 
rase inteligente să apară în mod natural într-o singură lume și să 
coexiste acolo? 

— Bineînţeles că știu! Spionii și contactele lui Prodotus mi-au 
povestit multe lucruri despre celelalte lumi. Coabitarea mai multor 
rase inteligente este o chestiune comună peste tot. 


Ravna clătină din cap. 

— Acest lucru se întâmplă doar în Exterior, acolo unde există 
mijloace de transport interstelar rapid și tehnologie decentă. Aici Jos, 
unde evoluţia își urmează cursul ei sângeros și primitiv, la viteza 
biologică, Aici Jos inteligenţa nouă nu tolerează competiția. Dacă 
două rase inteligente apar natural, se vor lupta una cu cealaltă până 
la distrugere, de obicei înainte ca fiecare dintre ele să își înceapă 
istoria conștientă și consemnată. 

— Prostii! spuse Magnatul, însă își apropie capetele, gândind 
profund cu toți cei opt membri împreună. Deci vrei să spui că trăim 
o minune naturală sau... 

— Sau sepiile dumitale sunt precum noi, oamenii, o specie 
proaspăt sosită din spaţiu. Ca să fiu mai clară, aceste făpturi sunt 
copiii și nepoții a doi dintre tovarășii mei de călătorie cu nava 
interstelară. 

Magnatul rămase tăcut o clipă, neștiind ce să creadă. 

— Neverosimil. Dar nu știu ce ai avea de câștigat minţind. Și chiar 
de ar fi așa, ce mai contează? Creaturile astea nu au tehnologie. 
Adulții — ouătoarele — nu au vorbit niciodată. Sunt doar niște plante. 
Ce mai tovarăși de călătorie trebuie să fi fost! strigă el batjocoritor. Ce 
făceați cu ele, le țineați pe post de plante ornamentale? Sau... 

Tăcu brusc, apoi bolborosi ceva în limbaj inter-haită, pe un ton 
interogativ. Cele două haite înarmate răspunseră negativ, apoi se 
împrăștiară... cu ochii la pândă? Cu urechile ciulite? 

Ravna însă nu era atentă la ce se petrecea pe malul lacului. Ea 
privea spre Călăreţii sesili, plantați pentru veșnicie acolo unde soarta 
numită Magnat îi adusese. Aceștia trebuie să fie generația urmașă a 
lui Tulpină-verde. Fără skrode — nici măcar modelul încropit pe care 
îl folosise Tulpină-verde — nu aveau nicio posibilitate de a forma 
amintiri noi. Ar fi inocenți și aproape lipsiţi de judecată, precum 
fuseseră călăreții anterior înaintării pe planul superior al propriei lor 
rase. Dar mă bucur că urmașii voștri au supraviețuit, Tulpină-verde. 

— Ce se aude? 

- Poftim? răspunse Ravna, ridicând privirea din apă, băgând de 
seamă că octetul se împânzise de-a lungul malului, într-o postură 
alertă. Eu nu aud nimic. 


Magnatul lăsă să-i scape un mârâit enervat. 

— Unele din sunetele astea sunt destul de înalte încât până și voi 
le auziti. Se aud tot mai tare. 

— Aud ceva, spuse Jefri. 

— Ce se întâmplă acolo? se auzi Prodotus, care habar nu avea ce se 
petrece lângă apă. 

Acum auzea și Ravna... zornăitul. Un sunet atât de familiar și 
atât de... imposibil. Privi de-a lungul lacului, spre frunzele care 
marcau adulții imobili. Unele din acele lamele subțiri se ridicaseră 
ceva mai sus decât celelalte, în decursul câtorva secunde. Imposibil, 
imposibil. Dar testabil. Făcu un semn ușor cu mâna și aproape o luă 
la fugă pe malul lacului, cât pe ce să se împiedice de unul din 
membrii Magnatului. Frunzele înalte se întoarseră și o urmăriră, 
foșnind unele lângă altele, într-un soi de limbaj propriu, unul pe care 
Ravna nu îl recunoștea. Însă nu avea importanţă; zornăitul se 
transformă treptat în vorbire voder inteligibilă, deși înăbușită de apă: 

— Ravna, ah, Ravna! 

— Tulpină-verde? 

— Ce se aude? Moluștele nu vorbesc! 

Magnatul se agita împrejurul ei, unii dintre ei sprijinindu-se cu 
labele de umerii Ravnei pentru a vedea cât mai departe în apă. De o 
parte și de alta, haitele înarmate se strângeau pe mal cu armele 
îndreptate spre lac. Ravna era vag conștientă de faptul că Magnatul 
le făcea semne să se retragă. 

Dar orice minune are limitele ei. Tulpină-verde rosti numele 
Ravnei din nou, însă acum voderul se auzea întrerupt, silabele 
aproape ininteligibile. Să fi fost din cauza neutilizării sau a 
defecțiunilor? Dacă Magnatul nu observase skroda, poate fusese 
tăiată în timpul transplantării. Ravna își întinse braţele, chemându-și 
prietenul înapoi. 

- Plantele astea nu se pot mișca! strigă Magnatul agitat. 

Membrii lui care se cățăraseră pe umerii Ravnei se dezechilibrară 
și căzură în apă. Restul membrilor săriră să-i scoată din lac pe cei 
căzuți. Însă cu toții erau cu ochii țintă pe frunzele prelungi, 
ensiforme din apă, care se mișcau, înaintând lent, legănat, un metru 
înainte, jumătate de metru înapoi. În vreme ce călăreţul se apropia 


de ei, Ravna îi putu vedea corpul sub apă. Pe tijă, în partea de jos, se 
vedea o umflătură. Platforma skrodei era... încă acolo, dar ascunsă. 
Nici nu era de mirare că angajații Magnatului nu observaseră 
mașinăria. Acum Ravna văzu suprafeţe netede de compozit acolo 
unde mișcările Tulpinii-verzi crăpau coralul crescut în anii lungi în 
care stătuse de una singură lângă micul său atol. 

Chiar înainte ca Tulpină-verde să ajungă la marginea apei, 
frunzele îi alunecară spre braţele Ravnei, văzând-o și atingând-o într- 
o singură mișcare. 

- Am visat multă vreme — bâzâitul voderului înghiți un cuvânt 
sau două, iar acum nu mai sunt unde eram la început. Mereu mă 
întrebam ce s-a întâmplat cu tine. Am avut atâția copii și acum copiii 
copiilor, călăreții mei mai mici. Îmi pare rău, Ravna. Singurul lucru 
pe care mi-l amintesc este bunătatea ta și promisiunea mea de a mă 
limita. Îmi pare rău. 

Ravna zâmbi. 

— Îmi amintesc și eu de această promisiune. Dar aici ai fost 
invitată. De prieteni. 

Arătă cu mâna spre membrii Magnatului stând împrejurul ei. 

— lar copiii tăi au fost protejaţi și au trăit mult mai mulți decât te- 
ai fi așteptat vreodată. Nu-i așa, Sire? întrebă Ravna privindu-l pe 
Magnat. 

Magnatul stătea ghemuit, toți ochii țintă la apariția mișcătoare și 
fermecată. Era pentru prima dată când părea intimidat. Doi dintre ei 
își ridicară privirile spre ea. 

— Scuze. Care era întrebarea? 

— Am spus că dumneata ești un prieten și ai invitat-o pe Tulpină- 
verde și pe copiii ei să locuiască aici cu toţii. Nu e adevărat? 

- Eu, hmmm, nu am privit niciodată lucrurile în acest mod. Dar, 
pe de altă parte, nici nu am știut că această ă-ă... hmmm... 

— Tulpină-verde, îl ajută Ravna. 

— ... Această Tulpină-verde e o persoană cu care să vorbesc. 

Privirile lui erau îndreptate în egală măsură spre Ravna și spre 
Tulpină-verde. În cele din urmă, izbucni: 

— Da! Fără îndoială! Tulpină-verde este prietena mea. Ai rostit 
adevărul gol-goluţ. Sunt fericit că se află aici și face ceea ce face! 


Afaceristul din el își revenise din uimire și se afla din nou la 
control. Tulpină-verde foșni o frunză peste creștetul cel mai apropiat 
al Magnatului. 

— Vă mulțumesc, domnule. Eu gândesc greoi și visez prea mult. 
Skroda mea nu are o memorie prea bună, însă eu și ai mei vom fi 
buni servitori? Cetăţeni? 

— Angajati, răspunse Magnatul ferm. 

- Mă bucur atât de mult să o revăd pe Ravna. Au trecut...? 

— Ani, răspunse Ravna. Nu am putut da de tine. 

- Timpul nu contează atât de mult pentru mine. Aici ești între 
prieteni? 

Ravna se uită spre Magnat, apoi spre Zek care sigur îi transmitea 
această conversație lui Prodotus. Adevărul, în acest moment, nu 
putea fi rostit și nici nu ar fi fost înțeles. l-ar fi luat Ravnei câteva 
zece-zile pentru a-i explica Tulpinii-verzi cum stăteau lucrurile, să-i 
repete încă o dată și încă o dată până când amintirile i se impregnau 
și rămâneau cu ea. Se întoarse spre Tulpină-verde și spuse: 

- Domnul Magnat de aici îmi este prieten, spuse ea arătându-i pe 
toți opt. 

Voderul zbârnâi. Sunetul ar fi putut fi un râs vesel dacă aparatul 
nu ar fi fost atât de vechi și scufundat în apă. 

- Bun. Bun. Mă bucur. Acum așază-te lângă mine și repetă-mi de 
câteva ori. 

Ravna își întoarse capul spre nord, dincolo de lacul Tulpinii-verzi. 
În vreme ce stătuseră de vorbă, marele aparat de zbor al Magnatului 
fusese scos cu totul din hangar. Apoi se întoarse spre Magnat. 

— Îmi va lua o vreme, spuse ea. 

Magnatul se uită de la unul la celălalt, apoi la Tulpină-verde. În 
cele din urmă, întrebă: 

- Deci așa, Tulpină-verde, Ravna Bergsndot e prietena ta? 

- Este cea mai dragă prietenă a mea din lumea întreagă. 


Expediția Marelui Magnat în Domeniu fu amânată cu o zi. Cea 
mai mare parte a respectivei zile fu petrecută de Ravna, Jefri și 
Magnat pe malul lacului de sepii — al lacului cu pui-de-călăreți —, 
care explicară că vor pleca departe pentru o scurtă perioadă de timp, 


dar se vor întoarce curând, cu vești interesante și proiecte noi. O zi 
întreagă de explicaţii repetate va fi probabil suficient. Tulpină-verde 
își va aminti și va coopera prin căi pe care Magnatul — inventatorului 
și afaceristului deopotrivă — le găsea deja absolut fascinante. 

În tot acest timp, Magnatul nu dădu niciun semn că ar fi înclinat 
să facă vreo concesie, nici măcar atunci când Ravna vorbi doar cu el. 
Dar când cele două aeronave își luară în cele din urmă zborul, Ravna 
și Jefri se aflau împreună la bordul navei Magnatului. 

În vremea copilăriei petrecute în Exterior, Ravna Bergsndot 
învăluise întreaga lume dinainte de zborul spațial și computere într- 
o aură romantică și amorfă a „pretehnologiei“. Anii petrecuţi de ea 
în mijlocul Stiletelor o învățaseră cât de mult puteau schimba viața 
cuiva cele mai simple descoperiri. Aeronava Magnatului era un 
aparat primitiv, însă Ravna parcursese pe jos ținuturile deasupra 
cărora acum zburau. Trecură în câteva oreobstacole pe care nu 
demult le depășiseră cu eforturi dureroase în câteva zece-zile. 
Călătoria ar fi fost glorioasă dacă nu ar fi petrecut prima zi și noapte 
încuiați în cabina înghesuită cu care se obișnuiseră deja. 

În dimineaţa celei de-a doua zile, progresul lor încetini. Aerul era 
zbuciumat, iar umbrele norilor se alungeau în direcția greșită. 
Cândva în timpul nopţii, Magnatul schimbase cursul dirijabilului. În 
depărtare, se vedea nava lui Prodotus. Pornise în urma lor, nevăzută 
ieri aproape întreaga zi. Acum, cu schimbarea lor de direcţie, se 
zărea în depărtare. 

Cvartetul steward veni și ciocăni ușor la ușa lor, însă nu cu micul 
dejun. 

— Pe aici, pe aici. 

Ravna ieși în patru labe prin trapă. În dreapta ei, cvartetul se afla 
deja la un metru sau doi înainte. Pleca, aruncând din când în când o 


privire în spate, spre ea. În stânga se afla nelipsita haită înarmată. La 
bordul navei căra puști cu țeavă scurtă, îndreptate în jos. 

— Să fii atent la puști, îi spuse ea peste umăr lui Jefri. 

— Hei, amice, spuse Jefri, făcându-i semn ușor cu mâna 
paznicului în timp ce ieșea pe coridor. 

Prinși între stewardul din față și haita înarmată din spate, 
oamenii înaintau cu greu de-a lungul culoarelor. La intervale 
regulate se vedeau alte uși, unde trebuie să fi fost alte cabine private. 
În dreptul fiecăreia pâlpâia câte o lampă în tavan și, pentru a mia 
oară, Ravna se rugă ca Prodotus să fi furat împreună cu planurile de 
construcție și tehnologia pentru stabilizarea hidrogenului la bord. 

Coridorul se întindea pe toată lungimea interiorului, curbându- 
se ușor de-a lungul pântecelui navei. Se îndreptau spre proră. Unde 
în altă parte s-ar fi putut afla anturajul Magnatului? 


Ajunseră în final la capătul compartimentului de călători. Pasajul 
se deschidea într-un coridor ce traversa lățimea fuzelajului. De o 
parte și de cealaltă se vedeau obișnuitele hublouri de zece centimetri, 
razele soarelui înecând lumina lămpilor din tavan. În centrul 
spațiului deschis se înălța un fel de spirală în scări, versiunea pentru 
Stilete, un evantai de trepte, potrivite pentru o haită urcând în șir de 
câte unul. Haita steward își trimise un membru pe scări în sus. 
Ravna îl auzi spunând ceva, anunțând sosirea oamenilor. După o 
clipă, se ivi din nou coborând. 

— Duceţi sus acum, rog duceti. 

Ravna începu să urce, șerpuindu-se ridicol, ca într-o comedie 
multi-biotopică, dar reuși să ajungă până în capăt. În cele din urmă 
se rostogoli pe covorul de la ultimul etaj și privi în jurul ei spre 
decorul scăldat în razele strălucitoare ale soarelui. 

Pe Puteri! Cu cea mai primitivă tehnologie, Magnatul reușise un 
efect vizual cu care un designer din Exteriorul Inferior s-ar fi 
mând.rit. Trebuie să recunosc, tipul e un megaloman, însă are și imaginație 
pe măsură. 

Sala de audienţe de la prora aeronavei se extindea de la babord la 
tribord. Tavanul urma forma fuzelajului, curbându-se în sus astfel 
încât în unele locuri era înalt cât pentru un om să poată sta în 


picioare. Nici urmă de hublouri minuscule și murdare. Magnatul nu 
avea cum să producă foi largi de sticlă transparentă, însă firește că 
putea produce hexagoane micuţe, perfecte din sticlă. Cu sutele, care 
intrau într-o plasă fină care înconjura partea din față a încăperii. 
După cum era de așteptat, Magnatul era cocoțat pe tronuri, 
admirând priveliștea. Doi dintre ei se uitau în direcţia ei. Restul 
priveau afară. Soarele strălucea atât de puternic, încât cei opt membri 
se vedeau ca niște siluete întunecate pe fundalul incandescent. 

Fu smulsă din uimire de o înjurătură enervată. Jef era la 
jumătatea scărilor, complet încolăcit în jurul pilonului din centru, dar 
prea mare pentru a se putea strecura în cameră. Ravna se întinse, 
apucă ambele brațe ale lui Jefri și se propti cu picioarele în 
balustrada scărilor. Ea trăgea și Jefri împingea, târându-l în sus 
centimetru cu centimetru. Cu o pârâitură metalică, Jefri fu eliberat. 
Veni de-a berbeleacul pe covorul punţii de comandă și se rostogoli în 
poziție șezândă. 

Se auzi vorbind cineva cu vocea lui Prodotus. 

— Uriașul acela nătâng îți dezmembrează scările, Sire? Când te- 
am avertizat că oamenii aceștia distrug tot ce ating, nu mă așteptam 
la o dovadă atât de concretă. 

Altcineva se auzi bolborosind o replică. Ravna privi în jur. Ah, se 
mai afla acolo și Zek, pe un taburet separat, învăluit în mantia lui 
radio. Așadar și ceilalți ascultau, oferind diverse sfaturi. În rest, toată 
lumea era prezentă fizic? În cameră încăpea cu greu mai mult de o 
singură haită. Ravna întoarse capul în spate și îl văzu pe cvartetul 
înarmat stând de pază pe scări. În cameră mai era cineva. Însă nu era 
haită, nici membru radio, era Ritl. Solitarul stătea în bătaia soarelui, 
în faţa tronurilor Magnatului. Întreaga ei atitudine deborda de 
mulțumire de sine, probabil scăpase basma curată cu ceva. 

Ravna arătă spre solitar. 

— Am crezut că o lăsăm pe Ritl la Tropice, spuse ea Magnatului. 

Magnatul emise un sunet iritat. 

- Păi, da. Doar că arătarea a țâșnit dintr-o cămară de provizii 
aseară din senin. Remasritlfeer a fost un ajutor excelent, dar poate i- 
am onorat prea mult amintirea... 


Îi trimise rămășiţei fostei sale angajate o privire gânditoare. Ritl 
se răsuci agitată pe taburetul ei de catifea și emise câteva vibrații care 
sunau nerușinat chiar și în urechile Ravnei. 

Magnatul ignoră comentariile solitarului și îi făcu semn Ravnei 
spre priveliștea de pe fereastră. 

- Ne apropiem de Domeniu. 

Din locul în care se afla, tot ce vedea Ravna era cerul. Se ridică în 
genunchi și privi în jos peste marginea ferestrelor. Văzu zăpadă 
orbitoare și petice de umbră și stâncă neagră. La picioarele lor se 
întindeau ghețarii și vârfurile Colţilor de gheaţă. Își amintea din 
hărți, când Amdi plănuise ultima etapă a călătoriei lor înapoi în 
Domeniu. Acum putea zări chiar și una din văile care duceau spre 
posturile de la granița de sud a Domeniului. 

— Văd că încă mai avem de urcat niște dealuri, spuse Jefri. 

- Bucuraţi-vă de întârziere, oameni, se auzi glasul lui Prodotus 
prin Zek. Nevil vă va lua curând în primire. 

Magnatul lătră ceva peremptoriu, apoi continuă în samnorskă: 

- Eu sunt cel care hotărăște asta, nu Nevil. 

— Îmi cer iertare, Sire, spuse Prodotus. Desigur, Nevil nu are nicio 
autoritate în această chestiune. 

Unii dintre membrii octetului se uitau spre Jefri. Chiar și cu 
lumina orbitoare din cabină, se putea observa că privirea nu era 
prietenoasă. 

- Vom trece peste muntii ăștia până mâine cel târziu. Vântul se 
schimbă mult mai rapid decât curenții marini. 

Marele Magnat rămase tăcut o clipă. Toţi cei opt membri își 
întoarseră capetele spre zăpezile strălucitoare și stâncile negre și 
zimțate. Cunoscându-l pe Magnat, aceasta era poza lui eroică, 
special pentru publicul prezent în cabina lui. Poate Ritl gândi același 
lucru: emise o remarcă ironică. Magnatul râse și ridică din umeri. 

De undeva de la pupă, zumzetul înfundat al motoarelor se 
intensifică ușor. Echipajul Magnatului, aflat într-o cabină de pilotare 
unde oamenii nu aveau acces, schimba din nou direcția. Plecarea lor 
fusese amânată o zi. Ravna, se întreba cum avea să afecteze această 
întârziere planurile Magnatului și ale lui Nevil. Și mă mai întreb de 
câte ori au survolat trupele lui acești munti? Înainte de răpirea ei, acest 


lucru nu se petrecuse niciodată; Excentric II ar fi depistat intrușii 
imediat. 

Dincolo de plasa de stică, muntii se apropiară ușor de botul 
aeronavei. Puntea se lăsă brusc sub Ravna, apoi săltă violent înapoi, 
trimițând-o lângă tronurile Magnatului. Jefri se întinse și o apucă de 
subsuori. Stând lipiţi unul de celălalt și proptindu-se cu picioarele de 
pereți, reușiră să rămână în loc vreme de treizeci de secunde în 
turbulente. 

Stiletelor din cabină le fu mai ușor. Deși nu folosiră centurile de 
siguranţă, taburetele pe care stăteau aveau braţe din lemn și fiecare 
membru își ținea ghearele înfipte în jurul unei bare de susținere. 

Magnatul bolborosi ceva spre Zek. Jefri traduse: 

— Vorbește cu Prodotus despre turbulente. 

Zek ţipă ceva înapoi. Mantia lui radio alunecase într-o parte, de 
lângă centrul timpanului. Biata făptură se scutură și se învârti până 
când reuși să așeze mantia așa cum trebuie. Scoase câteva acorduri 
disparate, care sunau precum nume de membri. Oare își verifică 
semnalul cu restul haitei lui? 

După un moment, Prodotus era din nou pe recepție. 

— Suntem bine, avem încă niște goluri de aer. Să le spuneți 
oamenilor că haita lor de puiandri simte niţel presiunea 
momentului... 

Aha, o amenințare. Poate Prodotus socotea că Magnatul ar putea 
afla anumite lucruri care l-ar putea face să-și schimbe gândurile. 

Magnatul aprobă serios, scăpând sensul ascuns al vorbelor 
angajatului său. 

— Trebuie să survolăm dintr-o parte în alta a acestui versant. Sunt 
siguri că există culoare la altitudine prin care se poate trece, doar că 
sunt pasaje pentru călătorii de la sol. Diferenţa e că aceste coridoare 
de aer trebuie ghicite, pentru că se schimbă de la o oră la alta. Dar 
repet, vom trece muntii dimineaţă. 

Vorbea cu siguranţa cuiva care face promisiuni din propria-i 
convingere și nu pe probe concrete. 

În decursul următoarelor două ore, își schimbară cursul încă de 
două ori, zburând încet în jurul Colţilor de gheață. Cu excepția 
vârtejurilor și curenților puternici de vânt, nu mai întâmpinară alte 


pericole, dar nici coridoare de aer deasupra munților. Magnatul își 
petrecu restul timpului dând frâu liber naturii lui pasionate de 
știință pentru a o iscodi pe Ravna în subiectul „spațiilor înalte“. 

— Pe vremuri obișnuiam să mă întreb ce se află în spaţiile de 
dincolo de cer, spuse el, dar niciodată nu mi-a adus vreun sfant 
profit, deci am concediat acea parte neproductivă a imaginației mele. 
Acum îmi doresc să fi fost mai înțelegător. Voi, oamenii, ne mai 
dezvăluiți anumite lucruri și în același timp faceți lucruri 
abominabile. Într-o bună zi vom vizita spațiile înalte, nu doar să 
survolăm aiurea peste niște munți. 

- Da, Sire, răspunse Ravna, stelele nu sunt suficient de sus. 

Discuţiile despre înțelesul vorbelor sale le mai ocupă timpul pe 
durata a încă două întoarceri... și aproape întreaga după-amiaza. El 
vedea ideile despre Zonele Gânditoare și limitele vitezei-luminii 
drept negativism naiv și își pierdu interesul când Ravna începu să 
discute despre Molimă. 

— Nu mai vreau să aud aberatiile religioase! spuse el. Vreau doar 
gândire practică omenească, deschisă spre noi concepte. Am putea 
înfăptui atâtea lucruri coroborând ideile mele cu experiența ta 
tehnică și ce-o mai fi având Nevil... 

— Fără să-și bage nasul Cioplitoarea-în-lemn, interveni Prodotus. 

- Da, se înţelege, aprobă Magnatul, câțiva dintre ei privind 
înălțimile stâncilor. 

Umbrele după-amiezii aruncau umbre lungi peste piscuri și 
ghețari. 

- Este insuportabil! strigă el. În noaptea asta va fi lună plină, dar 
nu risc să mă apropii pe întuneric. 

Ritl murmură ceva. 

— Tu să taci din gură! izbucni Magnatul. 

Octetul nu mai era la fel de tolerant față de solitar precum fusese 
mai devreme. Împinse un bot în direcția lui Zek. 

— Care sunt consecinţele întârzierii de astăzi? 

Prodotus răspunse, însă cu o voce mai ezitantă decât de obicei. 

— Mă tem că Nevil Storherte e destul de, ă-ă... insistent. Spune că 
a stabilit o întrunire publică și a folosit diverse metode de 
constrângere pentru a o convinge pe Cioplitoarea-în-lemn să 


participe. Dacă nu ajungem până mâine după-amiază, el se teme că 
se va petrece o catastrofă. 

— Să-l ia dracul pe două-picioare! Ar trebui să vorbesc direct cu el! 

- Mă tem că nu ne ajută cu nimic, stăpâne. Cred că Nevil spune 
adevărul. Știu că Cioplitoarea-în-lemn este foarte greu de manipulat. 

— Dar numai Cioplitoarea-în-lemn este așa? Johanna a apărut? 
Sau Pelerinul? 

— Nu, stăpâne. 

— Fii cu ochii în patru, pot apărea surprize, spuse Magnatul, apoi 
tăcu o clipă. Lasându-l deoparte pe Nevil, trebuie să aterizăm mâine 
după-amiază. Tot atunci ajunge și flota noastră. Acolo sunt o mie de 
radiouri, un dar care-i va impresiona atât pe oameni, cât și pe 
susținătorii Cioplitoarei-în-lemn. Ei, la fel de bine puteau să fie și o 
mie de țevi pe spatele haitelor înarmate. Ești sigur că ajunge până la 
amiază? 

- Da, stăpâne. A înaintat foarte constant. Nevil a urmărit mereu 
plutele și agenţii mei le-au reperat de asemenea. 

— Așa este, încuviință Magnatul emfatic. Un lucru pe care l-am 
învățat despre marketing; trebuie să lovești la momentul oportun cu 
produsul care trebuie. Toate să fie coordonate. Eu... 

Zek îl întrerupse, dar vocea nu îi aparținea lui Prodotus: 

— Ce nu înţeleg; eu este de ce nu am primit vești directe de la flotă. 
Au radiouri, tot ce avem noi de făcut este să le cerem să întârzie 
acostarea pentru a ne coordona, conform planului. 

Prodotus răspunse interlocutorului necunoscut: 

— Adevărat, nu am luat legătura direct cu cei de jos. Dar, în fond, 
Corul e mai degrabă un instrument decât un aliat, iar plutele 
respective sunt doar o mică parte din întreg. Flota nu ar fi trebuit să 
iasă la apă atât de curând, însă avea toată marfa la bord. 

— Cui îi răspunde Prodotus? întrebă Ravna fără să gândească. 

Interlocutorul vorbea samnorska fluent și îi suna vag familiar. 

— Acesta e o parte din Pastorul pe care l-ai cunoscut în Domeniu, 
conectat la rețea din sud prin Zek/Ut/Ta/Fur/Ri. Eu i-am cerut să îl 
înlocuiască pe consilierul tropical actual, pentru că înțelege chiar și 
acum Nordul mai bine decât cei mai mulţi dintre noi. 


— Ah! spuse Jefri arătând la fel de surprins ca și Ravna. Mă bucur, 
mă bucur că a ajuns cu bine acasă. 

Zek se scutură și bolborosi ceva, apoi vorbi în samnorskă: 

— Am supraviețuit aproape în întregime, dar nu suntem cei mai 
buni vorbitori. Mulțumită vouă, oameni ucigași. Dacă ar fi fost 
Johanna... 

Zek se întrerupse singur înainte de a termina, sunete pe limba 
Stiletelor suprapunându-se peste samnorskă. Săracul Zek se 
zvârcolea pe toate părțile, ca și cum s-ar fi păzit de lovituri invizibile. 
După o clipă, își reveni și glăsui cu vocea lui Prodotus: 

— Scuze, intrasem într-o zonă de turbulente. Stăpâne, am câteva 
sugestii despre cum am putea ajusta întârzierea noastră, dar dacă 
intenționezi ca doi oameni ai tăi să fie prezenți în momentul în care 
vom ateriza, te rog să discutăm o clipă în particular. 

Avu loc un schimb de priviri și replici între Magnat și consilierii 
lui de la distanţă, toate în limbaj inter-haită. Cel puțin patru membri 
ai Magnatului priveau pe fereastră urmărind culorile apusului cum 
coborâră peste întinderile înghețate. Rămase gânditor o vreme, apoi 
spuse ceva haitei înarmate și Ravna împreună cu Jefri fură conduși 
jos pe scările spiralate. 

În timp ce se îndreptau spre cabina lor prin coridorul strâmt, Jefri 
spuse: 

— Îmi doresc să fi fost măcar pe jumătate la fel de șmecheri pe cât 
spune Prodotus că suntem. 

Johanna petrecuse ultimele șase zece-zile pe mări. De când 
descoperiseră lăzile cu stații radio, dusese o luptă continuă pentru a 
ține gloata departe de gadgeturi. Slavă Puterilor, doar prima plută 
transporta aparatele. (Dar de ce atât de multe? Încă nu aflase.) Îi 
convinsese pe câțiva dintre ai ei să repare crăpătura din ladă, așadar 
singura stație radio rămasă pe afară era cea pe care o „proteja“ ea. 

Cine zicea că a încerca să te înţelegi cu Tropicalii e o pierdere de 
vreme sau ceva imposibil de realizat? Contrar așteptărilor, prietenii 
lui Cipcirip înțelegeau și credeau tot ce spunea ea. Ba mai mult, o 
apăraseră în nenumărate rânduri de diverșii cârcotași ori curioși, iar 
într-o zi chiar ținuseră piept unui atac din partea celor care nu aveau 
încredere în ea. 


O vreme, Johanna fusese tentată să arunce staţia ei radio peste 
bord: tot ce avea de făcut era să aștepte o noapte furtunoasă și să 
spere că niciun membru nu o va prinde în flagrant delict. Dar pe 
urmă observă câțiva membri adulmecând pe lângă lăzile cu stații. 
Asemenea „accidente“ erau principala sursă de creativitate a 
Corului. Acolo unde nebunia nu îi ducea la pieire, aceste fragmente 
descopereau lucruri pe care nimeni altcineva nu și le imaginase. 
Chiar dacă gloata avea să rămână în general loială ei, în cele din 
urmă cineva tot va sparge lăzile respective... și planurile ei de a trece 
flota pe sub radarele radio vor eșua lamentabil. 

Așadar hotărî să păstreze stația pentru ea însăși. Îi luă câteva 
nopți de muncă, moșmondind pe sub pături, dar în cele din urmă 
reuși să deschidă gadgetul și să scoată arcul de sub butonul de 
emisie. Johannei încă nu îi era foarte clar cum funcționau arcurile 
mecanice, ce le făcea să acționeze sau să reacționeze când le 
împingeau sau le trăgeai... așa că îi scoase toate componentele 
mobile. Astfel se asigură că nici măcar o inteligență „accidentală“ a 
gloatei nu ar putea pune butonul respectiv în funcțiune. 

După aceasta, scoase radioul la lumină. Gloata o înconjură 
instantaneu, cu toții extraordinar de tăcuți. Ascultau concentrați cum 
numai Stiletele puteau. După o vreme se relaxară niţel. 

Cipcirip îi raportă: 

— Sună cam așa. 

Apoi reproduse interpretarea sunetelor, un clicăit și pârâit care i 
se păru Johannei zgomot fără sens. Poate Nevil abandonase 
căutările... dar deodată se auziră sunete stridente dinspre cutie, 
întrerupându-i recitarea lui Cipcirip. Se auzea o voce de Stilet, 
repetând în neștire un apel. Gloata sări în sus și se produse o 
hărmălaie de nedescris în încercarea disperată de a răspunde... fără 
niciun rezultat, evident. 

Transmisiunea încetă după aproximativ cinci minute. O oră mai 
târziu, vocea se auzi din nou, repetând același mesaj, iar peste o oră 
la fel. Prodotus și Nevil încercau marea cu degetul, sperând că poate- 
poate ar putea stabili o legătură. Johanna zâmbi în sinea ei. O 
legătură nu se va stabili cu siguranţă, dar va găsi o metodă de a 
folosi aparatul pentru o cauză mai nobilă. 


Trecuseră de vechea capitală a Cioplitoarei-în-lemn din sudul 
coastelor. Johanna începu să recunoască stâncile și văile cu ghețari 
ale Domeniului și se simţi... acasă. Partea de vest a flotilei nu mai 
plutea în larg. Insulele din nord se zăriră la început ca niște ridicături 
de pământ undeva în nordul vechii capitale. Treptat, zări tot mai 
multe dintre ele, munţi prăvăliți în apă, transformând această 
porțiune de mare într-o rețea de strâmtori. Foarte curând, vor ajunge 
la Insula Tăinuită sau Versantul Stâncos și lucrurile vor deveni cu 
adevărat palpitante. Uneori Johanna uita să se teamă de posibilele 
pericole care o așteptau în aventurile ei. Tot ce știa ea acum era că, 
într-un fel sau altul, nu va mai fi nevoită să bea apă stătută și să 
aleagă pentru cină carne uscată sau pește crud. 

Într-o după-amiază, bărcile flotei Cioplitoarei-în-lemn apărură în 
raza lor vizuală. Vasele înaintau paralel cu ea de-a lungul coastei 
între flota ei și țărm, păstrând distanţa, fără să încerce o abordare. 
Când Johanna îi zări prima dată, fu cât pe ce să sară în sus pe plută 
să le strige și să le facă semne. Dar sigur Nevil și Prodotus nu o 
detronaseră pe Cioplitoarea-în-lemn? Sigur? 

De fapt, habar nu avea, așadar se ghemui la loc pe plută, ferită de 
privirile Flotei Domeniului. 

A doua zi, staţia ei radio continua să recepționeze din oră în oră 
mesajul lui Nevil sau al lui Prodotus, dar acum se mai auzeau și alte 
sunete interesante. Multe din acestea se pierdeau în foșnetul de fond, 
însă Cipcirip și prietenii lui puteau extrage sunetele și i le puteau 
reproduce cu claritate. Erau voci omenești, aparținând tovarășilor 
apropiaţi ai lui Nevil. 

Conversaţia era fragmentată și de o singură parte. Probabil celor 
din paza de coastă le venea la fel de greu să înțeleagă de ce nu 
puteau avea un dialog cum îi era și ei greu să înțeleagă principiile 
unui arc. Nevil trebuie să folosească E-II sau Orbiterul pentru a 
monitoriza fiecare stație radio în parte, deci putea depista și emisiile 
slabe ce veneau din lăzi. Johanna nu îl putea auzi pe Nevil decât 
atunci când îi trimitea mesajul acela prostesc automat, dar pe măsură 
ce plutele se apropiau de inima Domeniului, începu să prindă 
semnal și de la cei mai apropiaţi dintre ceilalți vorbitori. 


- Da, Nevil, sunt zece șalupe, chiar acolo unde ai spus tu. Ce?... 
De unde să știu? Arată ca niște maldăre de gunoi. 

Aceasta fusese Tami Ansndot, la fel de arțăgoasă ca întotdeauna. 

- Una e numai pe jumătate, ca și cum s-ar fi rupt în mijloc... De 
ce nu-l trimiti tu pe Pedantus să zboare peste papagalii ăștia să vadă 
despre ce e vorba, că doar sunt de-ai lui! 

Nu se mai auzi nimic o vreme, probabil Nevil îi turna o explicație 
mincinoasă despre absenţa lui Pedantus. Johanna își mușcă buzele, 
încercând să își imagineze ce brașoave mai scornea acum și ce se mai 
ascundea în spatele lor. Dacă nu aș fi distrus butonul de emisie, î-aș fi 
spus eu vreo două lui Tami! Pe lângă faptul că Tami era o Contestatară, 
mai credea și minciunile lui Nevil. 

Recunoscu și celelalte voci, Contestatari cu ceva experienţă în 
păduri. Deci Nevil trebuie să știe că plutele sunt importate. Dar de ce 
nu se auzea vocea fratelui ei? S-o fi deșteptat Jefri într-un final în 
privinţa lui Nevil? Nici nu voia să se gândească acum la implicațiile 
acestei posibilități. Johanna spera doar că Jefri nu prezenta suficientă 
încredere pentru a participa la misiune. 

Toată după-amiaza Johanna continuă să asculte mesajele, 
prinzând câteva informații utile. Flota ei era într-adevăr importantă; 
cumva o va revela pe Cioplitoarea-în-lemn drept „nebuna 
obstrucționistă pe care am suspectat-o mereu a fi“ — aceasta venind 
de la un idiot care probabil repeta fără să gândească lozinci din 
actuala propagandă a lui Nevil. Un mare tratat urma să fie semnat; 
aceste plute păreau a fi o garanţie și o mostră a viitorului ce se 
pregătea. Da, dacă îi vor putea controla pe Coriștii mei! 

La un moment dat, Tami rosti: 

— Îmi pare atât de rău de Ravna și Jo, dacă ar fi aici să vadă cât s- 
au înșelat. 

Johanna se bucură că nu putu auzi replica îndurerată și gâtuită 
de lacrimi a lui Nevil. 

- Pluta tocmai a trecut de mine. 

Aceasta era o voce nouă. Părea a fi a lui Bili Yngva. Nu, era a 
fratelui său mai mic, Merto, care probabil știa totul despre crimă și 
trădare. Merto nu era la fel de șiret precum Bili sau Nevil. Vorbea 


parcă pe furiș, de teamă să nu fie descoperit transmițând lucruri 
importante. 

- Nu. Ti-am mai spus, nu e niciun semn cum că la bord ar fi un 
om. De ce nu trimiti tu pe cineva să verifice înainte de a acosta? Da, 
da. Păi, după ziua de astăzi, toate se vor schimba. 


CAPITOLUL. s7 


În următoarele douăzeci de ore, aeronava Magnatului zbârnâi 
dintr-o parte în alta, „bătând la ușa“ curenților de aer montani, 
sperând că în cele din urmă vânturile vor adormi sau cel puțin vor 
bate în direcţia care trebuie. Undeva înainte de ivirea zorilor 
strategia Magnatului fu răsplătită... sau poate Nevil înțelesese cum 
să coordoneze observațiile orbiterului cu programele lui Excentric II 
și să ghideze aeronavele prin culoarele montane în intervalul de timp 
potrivit. 

Oricum, până la sfârșitul dimineții celei de-a doua zile, ambele 
aparate de zbor trecuseră peste Colţii de gheaţă și acum coborau. Pe 
acest versant al munţilor, ziua era posomorâtă, învelită în nori grei, și 
deasupra, și dedesubt. Singurul semn că jos îi aștepta pământ era 
câte un petic răzleț de verde întunecat ce se întrevedea printre norii 
de jos. Acum hurducăturile și smuciturile nu mai erau cauzate de 
turbulentele aerului limpede, ci de violenţa furtunii care bubuia de 
jur împrejurul lor. 

Când stewardul veni să-i ia pe Ravna și Jefri, lumina era slabă ca 
dimineaţa în zori, cu excepţia fulgerelor care scăpărau din când în 
când. Toti trei, urmați de haita înarmată, se strecurară ca și ieri de-a 
lungul coridorului din centrul dirijabilului, balansându-se mult mai 
puternic decât de obicei. 


Ravna se încolăci sus pe scara spiralată până în cabina 
Magnatului. În urma ei, Jefri reuși să urce aproape la fel de ușor. Din 
câte se părea, Magnatul poruncise să se scoată o parte din 
balustradă, lărgind scările suficient pentru Jefri. 

Ca de obicei, vederea era spectaculoasă, însă în dimineaţa aceasta 
nu se zăreau ghețarii scăldați de soarele orbitor. Aeronava 
Magnatului își făcea loc cu iuțeală prin pătura inferioară a norilor. 
Pentru o clipă nu văzură nimic în faţa ochilor, apoi se iviră văi 
împădurite și pășuni incredibil de verzi sub pătura greoaie de nori și 
ploaie. 

Cei mai mulți membri ai Magnatului priveau în sus spre cer, 
prefăcându-se, ca de obicei, că ignoră o chestiune atât de trivială 
precum sosirea prizonierilor săi. De la babord la tribord se întindeau 
kilometri după kilometri de nori. Fulgerele alergau între ei și 
pământ. La fiecare câteva secunde, botul era luminat de un flash 
orbitor, iar tunetele zgâlțâiau grilajul parbrizului. Magnatul tresări 
speriat, apoi își întoarse un cap sau două în direcția Ravnei și a lui 
Jefri. 

- Nu există niciun motiv de alarmă. Prodotus îmi spune că vom 
ieși din zona cu furtună în mai puțin de treizeci de minute. 

După această asigurare, urmară cincisprezece minute de 
zdruncinături. Magnatul și diverșii lui sfetnici de la distanță 
schimbau din când în când câte o remarcă, însă în limbajul Stiletelor. 
Aceasta excluzând-o pe Ritl care trăncănea în fundal. Cel puţin patru 
haite discutau prin Zek. Una dintre ele era clar Prodotus; o alta părea 
să fie Pastorul care fusese pe rețea cu o zi în urmă. Ravna recunoscu 
numele lui Nevil de câteva ori în conversație. 

- Magnatul pare din ce în ce mai puţin încântat de sfaturile lui 
Nevil, îi șopti Jefri. 

Doi dintre membrii Magnatului ridicară privirea la auzul 
cuvintelor bărbatului, însă dincolo de acest gest, haita continuă să îi 
ignore. 

Trecură douăzeci de minute. Nu se mai vedea deloc solul. Cine 
știe ce perete muntos le-ar putea sări în faţă în următoarea secundă? 
Deodată, într-un interval de zece secunde, nava ieși din marginea 
tumultului ceresc și lăsă în urmă stânci scăpărătoare de nori. 


Trecuseră de granițele Domeniului, peste gospodăriile răsfirate ale 
țăranilor și meșteșugarilor, apropiindu-se de zidurile cele mai înalte 
ale fermelor bogate, peste pământurile acoperite cu pete de zăpadă 
netopită și bălți noroioase. Primăvara în nordul îndepărtat însemna 
câteva zece-zile de noroaie și ploi, cel mai puțin preferat anotimp al 
Ravnei. 

Aici nu ajunseseră încă la jumătatea primăverii, dar astăzi era una 
din acele zile miraculoase când furtunile obosesc și în locul lor apare 
cerul albastru și nesfârșit, o promisiune înșelătoare de vară. 
Amestecate cu mocirla și cu avalanșele și cu zăpada topindu-se, 
primele flori înveșmântau pajiștile în toate culorile pe care un om le 
putea distinge (inclusiv nuanţe pe care bietele Stilete nu le puteau 
distinge). Vedeau până în zări îndepărtate prin aerul curățat de vânt 
și ploi. Orizontul era o linie argintie strălucitoare pe cerul albastru, 
frântă din loc în loc de caneluri întunecate. Ravna încercă să 
ghicească unde se găsea Insula Balenei. 

Conversaţia dintre Magnat și diverșii săi sfetnici se transformase 
într-un schimb de felicitări. Magnatul scoase un chiot de bucurie și 
vorbi Ravnei: 

— Ai rămas surprinsă? Prodotus e în legătură radio cu Nevil, deci 
avem cu toții puterea navei stelare pentru a ne ajuta. Nu mai suntem 
nevoiți să ne furișăm, de frică să nu ne vezi. 

— Într-adevăr, spuse Prodotus, hotărârea dumitale de la o răpi pe 
Ravna Bergsndot a fost o mutare strălucită, Sire. A revoluționat 
operațiunea. 

- Ah, Prodotus, la drept vorbind, a fost chiar sugestia ta, răspunse 
împingându-și boturile în sus într-un gest care se pierdu probabil în 
transmisiunea lui Zek. Felicitările mele! 

Jefri își dădu ochii peste cap, dar din fericire nu scoase un cuvânt 
în vreme ce Prodotus continuă cu raportul său: 

— Este senin și însorit în toate direcţiile acum. Suntem în program 
pentru marea serbare a alianței pe care am plănuit-o cu Nevil. Chiar 
acum în timp ce vorbim, flota de plute este în dreptul Insulei 
Tăinuite. 

— Mai avem încă de convins facțiunea Ravnei, spuse Magnatul. 


— Ai încredere în mine, Stăpâne. Îţi amintești discuțiile pe care le- 
am purtat pe tema aceasta? Tot ce avem de făcut noi și cu Nevil e să 
executăm o aterizare cât mai spectaculoasă. Și sincer vorbind, Ravna 
nu a avut niciodată cine știe ce susținere, în afară de marii absenți 
Johanna și Pelerinul. Cioplitoarea-în-lemn și-a descoperit cu timpul 
propriile motive pentru a nu o agrea pe Ravna. Dacă jucăm această 
carte cum trebuie, Cioplitoarea-în-lemn se va adapta noii situații. 

- Mai e și Jupuitorul, spuse Magnatul. O fi el aliatul nostru și l- 
am admirat întotdeauna, însă mă tem că are propria lui agendă. 

- Mda, rosti Prodotus și vocea i se stinse într-un mârâit 
îngândurat. Jupuitorul va fi mereu o problemă... 

În sfârșit o afirmaţie sinceră. 

În timpul acestei conversații, Jefri stătuse cu ochii țintă spre 
orizont. 

— Am ajuns! Se vede Insula Balenei! 

Ravna se uită în direcția în care privea Jefri. Abia se întrezăreau 
două puncte minuscule pe linia de la capătul lumii, însă ea 
recunoscu Defileul și Arcada. Simti că o cuprinde un mare dor de 
casă. Cât de departe au ajuns lucrurile, să simt că aici sunt acasă! 

— Urmărește linia orizontului la dreapta cu o jumătate de grad, 
continuă Jefri, și acolo ar trebui să fie Dealul Navei Stelare. 

Indicaţia era cât se poate de clară, însă tot ce vedea ea erau pete 
de verde și gri și alb. 

— În sfârșit o utilizare potrivită pentru oameni! spuse Magnatul. 
Călăuze! Dacă s-ar încrede cineva în ei. 

Vor mai trece câteva minute bune înainte ca Stiletele de bordul 
aeronavei să repereze orice indiciu la sol. Sau poate că nu. Fălcile 
Magnatului ridicară cu greu două cilindre din alamă și le așezară pe 
niște postamente pivotante de lângă membrii aflați la extreme. 
Ceilalţi, cu fața încă spre Ravna, cercetau atent o hartă așezată 
dinaintea tronurilor. Cei doi de la capete plimbau telescoapele dintr- 
o parte în cealaltă la unison. 

- Prodotus! Văd nava stelară! Strălucește ca un smarald fermecat, 
întocmai precum mi-ai descris-o! 

Admiră priveliștea din telescoape câteva clipe, apoi păru să-și 
dea seama de alte pericole ce s-ar putea ivi. 


— Dar am găsit un om în care cred că ne putem încrede, spuse el, 
cu un membru uitându-se către Ravna. E adevărat, sau nu, că nava 
asta a voastră ne poate distruge într-o clipită, chiar și de la această 
distanță? 

— ... E adevărat. 

Arma cu fascicul de pe Excentric II nu era doar o centrală de 
încălzit apa orașului pe vreme de iarnă. Arma putea arde tot ce îi 
apărea în raza vizuală. Acum cu Ravna plecată, dreptul de sysadmin 
al lui Nevil era suficient pentru a o folosi pe post de mașină de 
război. 

Prodotus avea propriile lui idei despre arma cu fascicul: 

- Mai există și un alt motiv pentru care trebuie să o ținem pe 
Ravna ascunsă. Da, Nevil nu e decât un alt două-picioare, dar în 
acest moment el are cu adevărat nevoie de noi, iar aceasta e cea mai 
bună garanţie că putem avea încredere în el. 


Flotila de plute a Johannei își urma cursul în direcţia stabilită. Ca 
de obicei, pluta Johannei ajunsese în frunte. Nu era pentru prima 
dată când Johanna observa că pluta ei avea o poziție privilegiată. 
Privi de-a lungul șirului de plute care se întindea într-un arc ușor de 
două mii de metri în urma ei. Ha! Dacă blurai puțin imaginea, aveai 
impresia că vezi glorioasa flotă de război din poveștile pe care le 
spunea Ravna pe vremea când încă mai credea că istoria Nyjorei ar 
putea însemna ceva pentru straumeri. 

Cu totul, pe întreaga ei flotă se aflau câteva mii de Stilete. Îndată 
ce vor acosta, vor isca aceleași probleme pe care le generau toate 
naufragiile de Tropicali... înzecit. Sau poate că nu. Acești Tropicali 
erau aliații ei. 

Drept înainte, strâmtoarea se îngusta într-un coridor îngust, cu 
Insula Tăinuită la vest și stâncile continentului la est. Gloata care 
conducea pluta ei devenise aproape expertă cu vâslele. Chiar în acest 
moment, întreaga lor iscusință părea dedicată executării unei 
manevre perfecte „aţă în ac“, îndreptându-se direct spre centrul 
strâmtorii. Restul flotei îi urma ascultătoare. 

Radioul se trezi brusc la viaţă. De data aceasta nu mai erau 
mormăiturile abia inteligibile pe care le prinsese din conversațiile 


celorlalți. Acum era o voce de Stilet venită direct de pe Excentric II 
sau de pe orbiter: 

— Trage la mal. Trage la mal est. Est. 

Chiar și Johanna putea înțelege sunetele. 

— Acolo acolo acolo! strigă Cipcirip indicând spre coasta abruptă 
a continentului, undeva la nord de Versantul Stâncos. 

Johanna zări o plajă îngustă, în spatele căreia se înălța un perete 
colțuros. Pe plajă se aflau oameni, agitând cârpe colorate. 

În jurul Johannei se ițiră capete, Stiletele se învârteau pe lângă ea, 
manevrând diverse catarge. Echipajul de pe punte trăgea de vele, 
îndreptând pluta spre semafoarele umane. 

Se auzi Merto din nou: 

- Bravo, a funcționat! Virează spre Portul Promontoriului. 

În spatele plutei Johannei, restul flotei aluneca spre dreapta, spre 
fâșia îngustă a Portului. Johanna își miji ochii pentru a vedea mai 
bine. Nu mai fusese aici din anul în care naufragiaseră cele două 
plute, înainte de înființarea Ambasadei Tropicale. Locul nu mai arăta 
atât de ameninţător ca înainte. Multe bucăți de stâncă se dislocaseră, 
prăbușindu-se pe țărm, iar haitele Cioplitoarei-în-lemn folosiseră 
praful de pușcă pentru a sparge bolovanii cei mai periculoși, însă, în 
ciuda denumirii, nu era un port adevărat. Ah! Desigur. Acesta era 
chiar motivul pentru care Nevil dorise ca Tropicalii să acosteze acolo. 
Observatorii nevinovați puteau fi ținuți la distanță. Tropicalii și 
încărcătura lor vor fi complet la mâna trădătorului pe care Nevil sau 
Prodotus îl poziționase aici. 

— lar eu voi fi capturată înainte să afle cineva că sunt în viață. 

Tărmul de piatră era la mai puțin de o mie de metri depărtare. 
Johanna stătu nemișcată o clipă, apoi apucă staţia radio și alergă pe 
traseul familiar care urca până în vârful grămezii de lăzi, la baza 
catargului principal. După toate aceste câteva zece-zile petrecute pe 
plută, aranjase grămada astfel încât urcușul fu sigur și rapid... și 
fiecare pas era ferit de ochiul orbiterului. 

Însă nu era ferită de ochii privitorilor de pe mal. 

— Hei! Alo! Atenţie la mine! 

Vocea omenească a Johannei era atât de plăpândă, însă era tot ce 
avea. Stiletele priveau spre port sau trăgeau de vâsle pentru a se 


ghida spre est. 

Johanna sări în sus, agitându-și braţele. Cipcirip și alte câteva 
capete se întoarseră în direcţia ei, apoi atenţia se răspândi peste 
întregul Cor. 

— Mergeti spre vest! Spre vest! 

Arătă întâi spre Portul Promontoriului, apoi își plimbă brațul pe 
linia orizontului până atinse Insula Tăinuită. Acolo se opri. Era cea 
mai bună imitare a gestului pe care un solitar l-ar putea face cu 
botul, întorcând gâtul. 

— Cârmiţi spre vest! strigă ea și repetă gestul. 

Staţia radio de la picioarele ei rămase mută. Nu fusese încă 
observată de patrulele lui Nevil. Gloata se învârti nedumerită o clipă. 
Primiseră direcţii clare din stația radio. Acum se aflau într-unul din 
momentele în care prietenii ei ar putea refuza să joace „aport“ cu 
mingea de cauciuc. Era atât de familiarizată cu ei, încât înțelese din 
unduirea trupurilor unor fragmente că șovăiau, neștiind de cine să 
asculte. Însă radioul rămase tăcut și din ce în ce mai multe 
mănunchiuri de luciditate apărură în rândul gloatei, repetând gestul 
Johannei. 

Apoi văzu unanimitate coordonată. De jur împrejurul plutei, 
fălcile se strânseră pe funii și pe vele, trăgând cu putere, lăsând pluta 
să se întoarcă, îndreptând-o și menţinând manevra. Pluta răspunse, 
alunecând greoi spre vest prin strâmtoare. 

De data aceasta, fură observați. Staţia radio se trezi la viaţă și se 
auziră două sau trei voci omenești în același timp. 

- Rahat, pluta din frunte a pierdut controlul! 

În Portul Promontoriului, semafoarele manuale se agitau frenetic. 
Johanna auzi strigătele îndepărtate ce veneau dinspre țărm, voci 
omenești. Nevil s-o fi aliat cu Prodotus, dar tot rasist rămăsese. 

- Ce s-a întâmplat? se auzi vocea lui Tami. Pe Puteri! Nevil, ceva 
ciudat se află cocoțat pe primul șlep. Un mănunchi de zdrenţe se 
agită de colo colo sub catargul principal. 

Mersi pentru complimentul vestimentar, Tami. Johanna nu putu 
rezista: se opri din strigat indicaţii spre Cor și se întoarse cu faţa spre 
stânci. Putea doar ghici silueta lui Tami la post, însă îi făcu un semn 
vesel cu mâna. 


Glasul lui Tami se făcu imediat auzit. 

— Nevil, trăiește! Pe pluta aceea se află un om. E Johanna!... Ce 
vrei să spui? Știu foarte bine ce văd. Putem afla în sfârșit de ce a 
făcut lucrurile acelea îngrozitoare. 

Apoi radioul amuti. Jo făcu din nou semne spre Tami, însă de 
data aceasta nu mai auzi nimic. Johanna privi spre sud. Pluta din 
spatele lor executa aceeași manevră... și pluta din spate aidoma! 
Poate întreaga flota îl va trage pe sfoară pe Nevil și nu va veni la 
întâlnirea plănuită de el. Ambarcațiunea Johannei se afla la mai 
puțin de două mii de metri de țărmul Capului Sudic al Insulei 
Tăinuite. Și acolo se forma o mulțime, din oameni și Stilete. 

Staţia radio reveni la viață la picioarele ei, bolborosind în limbaj 
inter-haită. Câteva capete se ridicară ciulind urechile. Sunetele erau 
aceleași ca în apelul de mai devreme. Ha! Era același mesaj, 
înregistrarea apelului ca pluta să se îndrepte spre Portul 
Promontoriului. Ce idee proastă, Nevil. Mesajul repetat prostește va 
fi luat drept o frază lipsită de minte. După cum era de așteptat, foarte 
curând, doar o duzină din membrii echipajului mai erau atenti la 
sunetele din stație. lar când o luă de la capăt, nimeni nu mai avu 
nicio reacție. 

Acum se adunaseră mai mulți oameni la Capul Sudic decât cu un 
minut în urmă. Erau prea departe pentru a recunoaște pe cineva, 
însă erau mulți Copii și multe Stilete. Se ridică în picioare și le făcu 
semn cu brațele. Chiar dacă nu aveau binocluri, tot puteau vedea că 
un om se afla pe plută în mijlocul Tropicalilor. 

Johanna privi perspectiva schimbându-se pe când pluta aluneca 
spre Insula Tăinuită. Mareea ținea cu ei și în vreme ce canalul se 
îngusta, vânturile prinseră a bate. Pluta trebuie să fi înaintat cu trei 
metri pe secundă. Toate celelalte plute veneau pe urmele lor. La est, 
semafoarele din Portul Promontoriului se agitau disperate, ignorate 
de toată lumea. Înainte, pe malul continental, vedea drumul abrupt 
al funicularului pe umerii stâncilor. Cascadele ivite din topirea 
zăpezilor nășteau mici curcubeie pe fondul întunecat al pereţilor 
abrupți, iar în vârf se zăreau siluetele caselor proiectate pe albastrul 
cerului. Dealul Navei Stelare și orașul Noului Castel nu se mai 


distingeau dincolo de acest punct, dar în câteva secunde va apărea în 
raza ei vizuală directă nava stelară. 

Și viceversa! 

Chiar în timp ce se ghemuia cât mai jos, Johanna zări pentru o 
fracțiune de secundă o sclipire verde iridescentă, unul din spinii de 
ultrapulsie ai lui Excentric II. Înhăţă stația radio și se strecură în 
partea dinspre vest a grămezii de marfă, ascunzându-se de stânci și 
de nava stelară. Ea și cu Jefri erau singurii Copii care văzuseră acea 
armă cu fascicul utilizată și în alte scopuri decât de a încălzi 
rezervoarele cu apă ale cartierelor rezidențiale. Johanna își amintea 
de folosirea armei în timpul Bătăliei de pe Dealul Navei Stelar, 
metalul făcut praf și pulbere, trupurile explodate. Cu siguranță Nevil 
nu ar îndrăzni să comită o crimă în fața atâtor martori. Poate că nu. 
Însă câţi dintre cei de la Capătul Sudic văzuseră cu adevărat? Și-ar 
putea încerca norocul. La cât de bine se pricepea să mintă, ar putea 
inventa o explicație nebunească. La urma urmei, nu spusese chiar 
Tami că acel „ceva de pe plută“ aducea cu un manechin în zdrențe? 

Deci, ca să fie sigură, va sta pitită până va ajunge la mal și toată 
lumea va putea vedea adevărul incontestabil. Azvârli stația radio în 
apă, un alt cadou pentru Nevil. 

Johanna se târî pe partea dinspre vest a plutei, făcând mici 
detururi pentru a ocoli Stiletele ocupate cu catargele și velele. Atenţia 
gloatei era îndreptată în întregime spre manevrele pentru o acostare 
în siguranţă; faptul că ea nu îi mai încuraja devenise irelevant. Se 
furișă pe unul din containerele din față, pe care le deschisese pentru 
a căuta mantii groase cu care să se învelească. De acolo, putea vedea 
bine malul de care se apropiau. 

Uite-l pe Ben Larsndot! Făcea parte din mulțimea pestriță de 
Copii și Stilete, strânși grămadă, cu oameni așezați între haite pe post 
de amortizoare, pentru a nu se încurca unii în sunetele mentale ale 
celorlalți. Erau înarmați cu tot soiul de arme improvizate pe loc: pari 
de lemn, belciuge, doage. Johanna le făcu un semn larg cu brațul. 

- Hei, Ben! Toţi de acolo. Aceste Stilete sunt prietenoase. Nu le 
faceți rău. 

Vocea i se pierdu în briza marină. Simti un bot împingând-o ușor 
în umăr. Era Cipcirip. Johanna își plimbă mâna pe grumazul lui. 


— Repetă ce am spus eu acum, da? 

O secundă mai târziu, vocea ei bubui tăind aerul peste apă, 
rostind aceleași cuvinte pe care le strigase ea în urmă cu o clipă. Alte 
Stilete de pe plută începură să repete. Strigătele se înteţiră. Fu 
nevoită să își astupe urechile de durere. Din fericire, incantaţia fu 
scurtă, dar în vreme ce se apropiau de mal, ecoul vocii ei se întoarse 
din stâncile continentale. Venirea ei nu mai avea nicio șansă de a 
trece neobservată! 

Nu mai spuse nimic, de teamă că urechile nu i-ar mai putea 
suporta un nou val de țipete. În schimb, se strecură în față de-a 
lungul containerelor de pe „puntea“ ambarcaţiunii. 

Se aflau la treizeci de metri de chei. Acum era momentul când, în 
împrejurări normale, o haită coerentă ar lăsa jos vâslele și ar folosi 
adâncimea redusă a apei și bolarzii de pe chei pentru a opri ușor 
pluta. Tropicalii însă nu cunoșteau această metodă. Tropicalii erau 
obișnuiți cu maldărele de gunoi de-a lungul Deltei în care se puteau 
propti oricând doreau să acosteze. Velele rămaseră deschise, iar 
echipajul ei făcu adevărate minuni tăind briza și încetinind pluta în 
timp ce se apropiau tot mai mult. La mal, haitele și oamenii se 
dădeau înapoi, țipând celor de pe plute să stângă pânzele. Johanna 
privi în sus și în jos de-a lungul cheiurilor. S-ar putea da jos de pe 
plută fără probleme. În apropiere se afla o mulțime de oameni. 
Odată ce ajungea la mal, Nevil ar fi nevoit să ucidă mai mulți pentru 
a o termina pe ea. Din partea lui te poți aștepta la orice. Cumva trebuia 
să fugă de pe chei să se ascundă în oraș. 

Ce-ar fi să se bage sub chei? Chiar înainte de ciocnirea iminentă. 
Situaţia devenea tot mai bizară de la un minut la altul, însă... Privi 
spre umbrele de sub catarg. Ce-o fi o fi. 

- Cipcirip! 

Cipcirip și alți câtiva se apropiară. 

- Tu stai aici. Voi cu toții rămâneți pe plută, da? Toata lumea e 
prietenă aici. 

Johanna alunecă de pe vârful lăzilor, se lăsă în jos, sub raza 
vizuală a celor de pe mal. Nimeni nu avea să știe exact încotro se 
îndrepta. Nimănui nu i-ar veni a crede că e atât de nebună încât să... 


plonjă cu capul înainte de pe platforma cargoului, țintind spre golul 
dintre grinzile de lemn de sub chei. 

Agonie crâncenă. Se ridică la suprafața apei, paralizată de șocul 
termic. Primavara arctică. Cufundându-se din nou, aproape 
înghețată, Johannei îi trecu prin faţa ochilor amintirea zilei, când 
copil fiind, Ravna și Pelerinul le spuseseră, ei și celorlalți Copii, cât 
de ușor puteau muri oamenii înotând în aceste ape. 

Își împinse printr-un efort supraomenesc brațele în sus și se lovi 
de ceva cu o formă incertă. O grinda diagonală? Se agăţă cu un picior 
de o altă bucată de lemn, se săltă și se prinse de o grindă orizontală. 
Pentru o clipă stătu suspendată deasupra apei de la mijloc în sus. 
Picioarele îi erau amorțite și se simțea prea slăbită pentru a se cățăra 
mai departe folosindu-și doar braţele. Își aplecă fruntea într-o parte, 
pentru a-și înlătura părul ud care îi alunecase pe obraz. Grinzile erau 
dispuse într-un zigzag cât vedea cu ochii în jurul ei. Nu avea unde să 
se ridice în picioare și nicio șansă de a înota de-a lungul cheilor până 
spre uscat. Palmele îi alunecară din strânsoare un centimetru. Unde 
erau pasarelele? 

A, da, uite și pasarelele, chiar în acest moment cea mai apropiată 
se afla undeva la un metru în stânga ei, inundată de apele crescânde 
ale fluxului. Se balansă dintr-o parte în alta. Norocul ei fu că putu să- 
și slăbească strânsoarea la momentul potrivit. Își dădu drumul și 
ateriză în patru labe, lovindu-se de o suprafață tare și plată. Pasarela 
era la doar câţiva centimetri sub apă. 

În timp ce Johanna lupta să se ridice, pluta ei alunecă ușor și se 
propti în chei. Echipajul o încetinise la doar un metru pe secundă, 
însă platforma era atât de mare încât impactul fu la fel de puternic. 
Lemnul plutei lovi lemnul pontonului și partea din față a platformei 
se crăpă, apoi se sparse. 

Johanna se repezi împleticit de-a lungul pasarelei, sprijinindu-se 
de piloni pentru a-și menţine echilibrul. 

Pluta se liniștise în cele din urmă. Pontonul vibra încă, dar 
balansările și zdruncinăturile care aproape îi colapsaseră întreaga 
structură se stinseră treptat. Johanna auzi strigăte și chiar câteva 
chiote de bucurie de pe mal. O luă la fugă. Tărmul se afla undeva în 
apropiere, ascuns de umbra întunecată a grinzilor din faţă. Jefri și 


Amdi obișnuiau să se joace pe aceste chei când erau mici, iar ea 
coborâse în nenumărate rânduri pentru a-i certa. Din câte își 
amintea, undeva într-o parte a pontonului erau niște scări ascunse 
care duceau la docuri. Odată ajunsă acolo, ce va face? Poate ar trebui 
să stea ascunsă câteva zile până când va putea înțelege ce se petrece 
sau va putea lua legătura cu Cioplitoarea-în-lemn, Pedantus, Jefri... 
dacă lui Jefri îi veniseră mintile la cap. 

În vreme ce se strecura poticnindu-se înainte, auzi oameni și 
haite alergând de-a lungul cheilor. Se auzeau strigăte, unele în 
samnorskă, însă prea puternice pentru a fi omenești. 

- Johanna! Unde ești...? 

— Spui că a sărit în apă? 

— Deci unde e acum? 

Ajunse la scări și descoperi o provocare neaștepată. În mod 
normal, puteai urca treptele Stiletelor, însă acum Johanna fu nevoită 
să-și ridice picioarele amorţite cu mâinile, atentă să vadă unde le 
așază. Se simțea de parcă s-ar fi luptat cu niște picioroange. Din 
fericire, scările erau înguste cât să se strecoare un singur membru, se 
sprijini de balustrade, ridicându-și un picior apoi celălalt. 

Își scutură ultima mantie îngheţată. Cândva, în viitorul foarte 
apropiat, va avea nevoie să se usuce și să se încălzească. Pentru 
câteva clipe, uită de tot și se concentră pentru ultimii pași. Ajunse 
sus, în interiorul unui pasaj acoperit. Într-o parte, zări o ușă care 
ducea spre chei, cu un geam de sticlă murdară. Se apropie și aruncă 
o privire înapoi... pentru a vedea cum se descurcau ceilalți, își spuse 
în sinea ei. Nu conta faptul că era mult prea slabită pentru a se putea 
mișca. 

În ultima perioadă, Pedantus reușise prin invențiile lui să scoată 
foi de sticlă la metru. Acest ochi de geam trebuie să fie din anii de 
demult, însă pentru Johanna era suficient. Putea vedea oameni și 
haite adunați în jurul plutei. A doua și a treia plută tocmai acostau în 
urma lor. Când va acosta și cea din urmă plută, întregul Port al 
Capului Sudic va arăta precum talmeș-balmeșul din Deltă. 

Stătea chiar în apropierea ușii, putea ieși afară, le putea face 
semne cu mâna celor de pe ponton. Ar fi ferită de ochiul magic al lui 
Excentric II. La naiba cu paranoia. Apropiindu-se de ușă, văzu câțiva 


Tropicali cățărându-se pe chei, venind spre Copii. Recuperaseră 
stația radio! 

Nu! 

Atacul armei cu fascicul împrăștie în aer cioburi de sticlă, lovind- 
o pe Johanna în față. Vibraţiile zidului o trântiră la pământ. Se ridică 
în genunchi. Urechile îi țiuiau. În unele locuri, panourile de lemn 
fuseseră smulse din cuiele cu care fuseseră prinse în pereți. La 
treizeci de metri mai încolo, un nor de abur se ridica dintr-o gaură 
căscată de-a lungul cheiurilor. 

Johanna se ridică în picioare scuturându-se, încercând să-și 
șteargă sângele de pe față. Dar nu reuși să oprească sângerarea. Unii 
supraviețuiseră, mulți dintre ei erau răniți. Porni împleticindu-se 
spre cheiurile devastate. Ar trebui să-i ajut! Da, să-i dau un motiv lui 
Nevil să tragă din nou. 

Se întoarse în direcția opusă și porni poticnit, de-a lungul 
pasajului, spre depozit. 


CE DI LOU SS 


Aeronava lui Prodotus era o idee mai mică decât cea a 
Magnatului. Din afară, designul era auster și rigid. Dar tot 
impresionantă era... și Magnatul n-avea decât să se creadă vedeta 
lumii Stiletelor. În interiorul navei... era altă poveste. Magnatul nu 
venea la bord, Prodotus putea face tot ce îi poftea inima. Magnatul 
avea săli de conferință și cabine pentru echipaj. Prodotus avea 
depozite, carcere și muniție. Echipajul dormea la post. Puntea de 
comandă a lui Prodotus nu avea plasa de sticlă fragilă întinzându-se 
dintr-un capăt în celălalt. Aruncatul diverselor creaturi peste bord 
era într-adevăr distractiv, însă nimeni nu dorea să se întâmple vreun 
accident. 

Spre deosebire de puntea de comandă a Magnatului, Prodotus 
avea toți supușii adunaţi în jurul lui cu suficientă protecţie fonică 
încât să nu interfereze cu sunetele sale mentale. În felul acesta putea 
administra pedepsele în clipa în care ele se impuneau. Prodotus se 
lipsea de tuburile acelea vorbitoare ridicole de pe nava Magnatului. 
În opinia lui Prodotus, puntea de comandă a Antreprenorului era 
ceea ce octetul își imaginase a fi un automat omenesc. Deși Magnatul 
negase cu vehemenţă acest lucru, era un admirator înfocat al 
obiectelor create de mâna omului. Un motiv în plus pentru Prodotus 
să îl împiedice pe Magnat a deveni prieten cu oamenii. 

— Stăpâne, Haita Haitelor se îndepărtează de noi. 


Vestea veni din partea căpitanului aeronavei lui Prodotus, 
sunetul fiind focalizat astfel încât doar cel mai apropiat membru al 
haitei să îl poată auzi. 

- Foarte bine, răspunse Prodotus. 

Conform ordinelor sale, aeronava lui rămase ușor în urmă, 
păstrându-se relativ aproape de sol. Prodotus privea prin 
telescoapele binoculare, urmărindu-l pe Magnat cum intra fără nicio 
grijă în fălcile Călugărițelor. Prodotus nu prea ar fi vrut să îl urmeze, 
dar curând va fi nevoit să se expună el însuși acelor fălci. 

Își suprimă fiorii de spaimă și se concentră pe semnalul audio 
dinspre Ut. Solitarul avea propriul său taburet, la o distanță 
apreciabilă de restul echipajului. Scopul lui Ut în viață fusese unul 
foarte simplu de câțiva ani încoace. El își purta propria temniță în 
jurul umerilor, mantia radio strălucind întunecată cu doar câteva 
nervuri aurii. Totuși, Ut ar trebui să fie fericit. Era tratat mai bine 
decât cei mai mulți din echipaj. 

Magnatul se fălea mereu cu rețeaua lui de mantii-radio, însă, de 
fapt, Prodotus era cel care îl convinsese pe Nevil să le furnizeze 
respectivele mantii. Prodotus era cel care triase câteva sute de solitari 
până găsise câțiva care puteau purta aceste mantii și să mai și 
supraviețuiască. Prodotus era cel care controla rețeaua. Toţi cei opt 
membri ai rețelei trăiau în teroare. Prodotus îi instruise să comunice 
doar în limitele permise de el, când le acorda el permisiunea. Și era 
la fel de atent să nu le permită celor opt să ajungă vreodată cu toate 
capetele împreună. Acum ei erau urechile lui de-a lungul și de-a 
latul imperiului: mai devreme în acea zi, luase legătura prin 
Ut/Ta/Fur/Il cu Aritarmo rămas în Rezervaţia Tropicală. O oră mai 
târziu, vorbise prin Ut/For/Fyr cu Dekutoman pe coasta sudică a 
Insulei Tăinuite. Acum asculta pur și simplu prin Ut/Zek în timp ce 
Magnatul folosea rețeaua pentru a face ultimele pregătiri în vederea 
aterizării pe Dealul Navei Stelare. 

Diversele ordine și instrucțiuni ale Magnatului erau adresate în 
principal celor din echipajul său. Prodotus urmări doar cu o ureche, 
pe el îl interesa numai Ravna-Larva și criza pe care avea să o 
declanșeze. Deodată realiză că Magnatul vorbea cu el: 


- Unde naiba zbori, Prodotus? Cercetașii mei te-au pierdut din 
vedere. 

Dracu' să te ia, sunt în spatele tău, că doar nu sunt nebun să mă așez în 
vizorul lor. Însă cu voce tare, răspunse: 

— Iertare, Sire, iertare. Am avut o mică defecțiune mecanică, nu 
am putut lua altitudine. 

De fapt, pereţii munților se înălţau protectori de o parte și de 
cealaltă a drumului său, mii de picioare de piatră între prețioșii lui 
membri și arma cu fascicul a Larvei. 

- Păi, înseamnă că te vei prăbuși? întrebă Magnatul. Ti-am mai 
spus să fii atent la reparaţii. E o prostie să ai propriul tău echipaj de 
mentenanţă. 

- Nu-ţi face griji, Sire. Specialiștii mei au o soluție, foarte curând 
ne veți zări. 

Prodotus privi ecranul datasetului din fața lui. Coordonatele lor 
arătau că foarte curând nu vor mai avea munti în spatele cărora să se 
pitească. Va fi nevoit atunci să se hotărască dacă să aibă încredere în 
Nevil sau să se retragă din joc. 

— Prea bine, atunci! 

Conversaţia lor se purta în limbajul Stiletelor și astfel era lipsit de 
remarcile insipide ale larvelor. 

— Încă ceva, continuă Magnatul. Trebuie să vorbesc direct cu 
Nevil. Ultimele detalii... 

— Cred că am acoperit eu toate detaliile, Stăpâne. 

Prodotus făcuse tot posibilul să fie intermediarul în toate 
contactele Magnatului cu oamenii și în mod special cu Nevil 
Storherte. Din fericire, lui Storherte nu îi plăcea deloc să aibă legături 
cu Stiletele. Îi fusese mai ușor să îl țină departe de Storherte decât de 
diverșii prizonieri larve care supraviețuiseră la Tropice. Astăzi însă 
era altceva. 

— Sunt sigur că ai făcut tot ce ai putut, dar acum ești undeva la 
mama dracului în spatele meu și eu am mai puţin de o oră până 
aterizez. Vreau să îi pun câteva întrebări lui Nevil despre cine ne va 
primi, care e situația cu Cioplitoarea-în-lemn și Jupuitorul și... 

Vocea Magnatului urcă o octavă în vreme ce vorbea. 


- Da, stăpâne! Ai folosit radioul obișnuit? Nevil este mereu pe 
recepție prin orbiter. Acum... 

— Am încercat asta! Două-picioare nu răspunde. 

- Mă voi interesa care e starea lucrurilor, Sire, prin agenții mei de 
la sol. Și alte mijloace de comunicare. 

— Am nevoie de răspuns urgent, Prodotus. După cum știi, Ravna 
două-picioare a făcut tot felul de afirmații grave la adresa lui Nevil. 
Acum nu e momentul să îi dovedim că a avut dreptate. 

— Sunt de acord, Stăpâne. Revin imediat. Voi întrerupe legătura 
noastră pentru câteva minute, spuse el și era cât se poate de sincer. 

— Înţeleg. Folosește rețeaua de mantii și tot ce mai e necesar. 

Prodotus îi făcu semn lui Ut să întrerupă legătura cu nava 
Magnatului. La naiba! Prea multe probleme se adunau deodată. Se 
putea pregăti pentru una din probleme chiar în această clipă. 
Prodotus privi în jos de pe platforma lui. 

— Unde e Temnicerul? 

— Aici. 

- Adu-mi prizonierii speciali. Cvartetul să rămână în cușca 
obișnuită, dar pe Amdiranifani îl vreau legat în cătușe de trapa 
prorei. 

Temnicerul se chirci la auzul poruncii, dar se conformă și plecă 
grăbit spre celule. Haita mai fusese martora unei astfel de proceduri 
și în alte rânduri. 

Acum chestiunile mai dificile: Cum să ia legătura cu Nevil? 
Schimbase oare Larva strategia? Crezuse că îl ghicise pe Nevil, însă 
acum în fața armei cu fascicul, Prodotus era nevoit să reconsidere 
întregul plan. Dekutoman e în apropierea lui Excentric II. l-aș putea 
ordona să-l ia pe Fyr să îi facă o vizită Larvei. Dacă ar fi avut mai mult 
timp la dispoziție, aceasta ar fi fost cea mai bună soluție; să-i dea lui 
Nevil de înțeles că Prodotus avea agenţi peste tot, chiar și în fața ușii 
lui Nevil. 

Sau ar putea folosi o staţie radio oarecare pentru a lua legătura cu 
Nevil prin intermediul orbiterului său din stele. Nu, asta ar însemna 
să dea semne de slăbiciune, în plus, nici Magnatul nu reușise mai 
devreme. Mai mult, radiourile obișnuite ar putea fi auzite de seturile 
radio pe care Magnatul le avea la bordul propriei sale nave. 


Prodotus privi spre dataset. Chiar în acest moment, afișa o hartă 
a traseului său la sol, crestele munților de o parte și de alta a navei 
lui marcate cu altitudini și proximități. În primii ani ai exilului său, 
acest dataset — Alifantul, cum îl numise Johanna - fusese cea mai de 
preț comoară a lui, adevăratul motiv pentru care Magnatul îl 
apreciase atât de mult. De când se aliase cu Nevil, datasetul nu mai 
era atât de important ca unealtă de informare și în același timp chiar 
ajunsese să își facă idei cum că Nevil i-ar putea cumva corupe 
aparatul. Cu toate acestea, datasetul, la fel ca și stația radio, era 
tehnologie galactică și îl punea pe picior de egalitate cu Larvele. lar 
acum, când Nevil controla nava stelară, era de departe cea mai 
tainică — deci sigură — cale de comunicare între ei. 

Prodotus întinse câteva boturi și tastă o secvenţă de instrucțiuni 
care să schimbe Alifantul din atlas în comset. Johanna fusese 
întotdeauna mai pricepută, însă ea îl folosise întreaga ei viață; 
Prodotus era foarte mândru de cât de priceput devenise el însuși în 
manevrarea gadgetului. Gata, trecuse în modul comset și... observă 
luminita roșie clipind în partea de jos a ecranului, un semnal special 
instalat: Nevil încerca să ia legătura cu el! 

Prodotus tresări alertat. Membrii aflaţi în apropierea lui Ut 
traseră de cordoanele care coborâră căptușelile grele de o parte și de 
alta a scaunului pe care stătea solitarul. Verifică deasupra și 
dedesubt. Acum, sunetele de frecvenţă potrivită nu puteau fi auzite 
de Ut. Nu că haita radio ar îndrăzni să îl trădeze în mod intenționat, 
însă membrii lui, împrăștiați de-a latul continentului, funcționau ca 
niște relee. Prodotus se folosise de acest avantaj pentru a trage cu 
urechea cale de mii de kilometri, însă trăia cu groaza că și secretele 
lui cele mai intime ar putea ajunge, din greșeală, în urechile altora. 

Împinse un bot în dataset, inițiind apelul, dar sunetele atinseră 
frecvenţe atât de înalte, încât aproape interferau cu propriile lui 
sunete mentale. Asemenea țipete nu ar penetra niciodată căptușelile 
antifonice din jurul lui Ut; era imposibil ca dragul de Magnat să fie 
deranjat de releele incomode. 

- Prodotus aici, spuse, folosind și el un ton șoptit și ascuţit. 

Alifantul avea un auz excelent, parcă ar fi fost o haită de Stilete. 
Undeva în interiorul său, transforma vocea lui Prodotus în semnal 


digital (ce-o fi însemnat asta) și îl transmitea către Nevil. Pe Prodotus 
îl dureau capetele numai când încerca să își imagineze toate lucrurile 
pe care le făcea datasetul automat. Undeva departe, sus printre stele, 
existau lucruri de care să se teamă cu adevărat. Trecură câteva clipe. 
Va fi nevoit să lase un mesaj? 

Pe urmă vocea pițigăiată a lui Nevil izbucni din dataset. 

- De ce naiba zbori atât de jos, prietene? 

Prodotus își înfrână un mârâit. Cu glas tare scoase un mormăit 
ursuz omenesc. 

- Nu contează, continuă Larva. Avem o mare problemă. Mi-ai 
spus că Johanna a fost scoasă din schemă. 

- Da, desigur. Sfâșiată în bucăţi, spuse Prodotus și deodată avu o 
presimţire de coșmar. 

- Da? Și ce cauta pe blestematele acelea de plute?! 

- Dar am văzut-o murind. Chiar tu erai pe recepție și ai auzit. 

- Păi, eu am văzut-o vie pe tot parcursul înregistrării video. 
Acum știm de ce nu am putut lua legătura cu plutele. Pe Puteri, 
Prodotus, cum de ai ratat o asemenea ocazie? 

Fălcile lui Prodotus clămpăniră la auzul unei asemenea acuzații. 
Dacă Larva ar fi fost în faţa lui, și-ar fi pierdut unicul și singurul cap. 

— Crezi că eu am lăsat-o intenţionat să-mi scape? spuse el. 

- Eu, nu. 

Vocea lui Nevil era agitată, parcă alerga sau urca niște scări. 
Oamenii sunt animale atât de înapoiate, nu pot camufla astfel de 
inconveniente. 

- Uite care e treaba, lucrurile sunt cam tensionate pe aici. Dacă 
mergem în continuare cu planul, Cioplitoarea-în-lemn va fi atât de 
discreditată încât nu va mai îndrăzni să dorească putere. Frații și 
surorile mele vor fi în siguranţă. Vom putea câștiga ceva din rahatul 
ăsta de exil... cu ajutorul tău, bineînțeles. Poţi avea toată lumea asta 
blestemată când vom termina, dar... 

Spionii lui Prodotus raportau adesea că Nevil era extraordinar de 
convingător cu tovarășii lui larve. Ultima lui afirmaţie era cam greu 
de crezut. Larva asta îi păruse întotdeauna cel mai mare manipulator 
din lume. Nevil avea atât de putin respect pentru haitele de Stilete, 
încât nu se deranjase niciodată să fie subtil cu vreunul din ei. Într-un 


fel, acesta era un lucru bun. Prodotus îl mai lăsă pe Nevil să se agite 
o vreme. Când Larva se opri să-și tragă răsuflarea, Prodotus găsi 
ceva rezonabil și constructiv să adauge. 

— Sunt de acord cu totul, evident. Întrebarea e cum putem rezolva 
această surpriză neplăcută. 

— Păi, deja am luat măsurile necesare. De asta sunt și atât de 
enervat. 

Nevil îi povesti cum o explodase pe Johanna și gloata de Larve cu 
aburul superfierbinte. 

- Fasciculul mi-a ucis șase fraţi și surori. Și Copiii sunt 
importanţi, Prodotus! Am nevoie de fiecare dintre ei să lucreze cu 
mine. 

Rămase tăcut o clipă. O fi așteptat un răspuns? Lui Prodotus nu îi 
veni în minte nicio replică lipsită de sarcasm; în cele din urmă, vorbi: 

— Deci ţi-a afectat credibilitatea. 

Nevil emise un râs amar. 

- Amice, eu nu sunt prost. Arma cu fascicul explodează țintele 
exact ca o bombă, înţelegi? Or, eu am făcut mare tamtam despre 
facțiunile teroriste în rândul Tropicalilor... și subiectul conferinței de 
astăzi e tocmai „pactul de non-agresiune“. Așadar, varianta oficială 
va fi că dizidenţii Tropicali de pe flota de plute au încercat să 
saboteze darul generos al Magnatului, aruncându-l în aer. Nu se 
leagă chiar în totalitate, dar mă descurc eu. Dacă e la o adică, 
povestea nu va face altceva decât să ne întărească poziția. Dar nu 
despre asta e vorba! 

- Nu, într-adevăr, spuse Prodotus. Deci acum ai văzut-o cu ochii 
tăi pe Johanna anihilată? 

- Ah, spuse omul sesizând ironia. OK, nu am văzut-o exact cu 
ochii mei, însă din câte s-a văzut, cei de pe chei se îndreptau spre 
cineva care se apropia de țărm. În secunda în care am tras, Excentric 
II a pierdut contactul cu staţia radio pe care o urmăream. 

— Asta sună mai improbabil decât ce am făcut eu la Tropice. 

Prodotus o ura pe Johanna de multă vreme. Realist vorbind, ea 
fusese responsabilă de eșecul de acum zece ani. Magnatul ar putea 
afla cu surprindere că Prodotus o ura pe Johanna cu mai multă 
patimă decât el însuși... din motive chiar mai întemeiate. 


— Nevil, eu cred că problema noastră ar putea fi mai serioasă 
decât cum să le explicăm celor din public de ce am folosit o armă. 
Sau, cel puţin, să fim pregătiți în cazul în care Johanna ar mai fi încă 
în viață și ar căuta aliați. 

Nevil rămase tăcut un moment. Suna de parcă ieșise afară sau 
oprise efectele antifonice pe care le folosea de obicei. 

- Mda... Bili a spus cam același lucru. El e de părere că ar trebui 
să ne întoarcem la planul meu de rezervă. 

Prodotus se scutură enervat și vorbi pe un ton iritat: 

— Prostii! Asta înseamnă să dăm înapoi. 

Fără suportul tehnic al Ravnei și cu Cioplitoarea-în-lemn fățiș 
ostilă, poziţia lui Nevil în Domeniu devenise tot mai fragilă. Dintr-un 
anumit punct de vedere, acesta era un lucru bun, căci Larva era astfel 
mai ușor de manipulat. Din păcate, asta însemna că tipul înclina tot 
mai mult spre planul lui de rezervă. Schema respectivă putea da 
roade, pe termen lung, pentru Nevil, însă pentru Prodotus era 
aproape egal cu zero. 

- Nevil, eu... hmmm... te rog să te concentrezi pe planul nostru 
măreț. Să ne gândim la alte opțiuni pe care le avem dacă apar 
probleme. 

- OK, să presupunem că Magnatul ajunge aici și se comportă mai 
ridicol decât de obicei. Să zicem că îi trece prin capete și zice hai să îi 
invităm pe scenă pe cucoana Bergsndot și pe fratele mai mic al 
Johannei în fața Copiilor! Pe urmă... 

- Ah, da, asta ar fi chiar grav, dar... 

Nevil îl întrerupse: 

— Și să presupunem că Johanna a supraviețuit printr-o minune și 
s-a aliat cu Cioplitoarea-în-lemn! Ne-ar putea lua prin surprindere 
pe toți!... lar eu nu pot omorî pe toată lumea! 

Prodotus emise un râs batjocoritor. 

- Johanna nici nu ar apuca să scoată un sunet înainte ca Magnatul 
să-i zboare capul. 

Nevil nu părea a înțelege ura pătimașă pe care Magnatul o purta 
acestei două-picioare. 

— Dar în cel mai rău caz, Prodotus, eu mă gândesc la ce e mai rău. 
Știu că Ravna e proastă, n-ar putea convinge nici măcar un copil că 


soarele va răsări mâine. Și Jefri Olsndot e doar un fraier care pune 
botul la orice. Dar au avut câteva zile în care au stat pe lângă prostul 
tău, este? 

Prodotus scrâșni din colti în vreme ce răspundea: 

- Am stat cu ochii pe ei, controlez situația. 

- Mi-ai tot spus asta, dar ce te faci dacă Magnatul pleacă urechile 
la palavrele lor? 

Prodotus nu avu nevoie de mult timp să se gândească. 

- La urma urmei, Magnatul e doar o unealtă și încă una foarte, 
foarte valoroasă. În momentul în care — și dacă! — va înţelege întregul 
adevăr, trebuie imediat distrus... Hmmm. 

Și ce ar însemna acest lucru în situația actuală? 

- Dacă tu și cu mine colaborăm și gestionăm criza actuală... 
putem acoperi toate posibilitățile. Dacă eu ajung la concluzia că 
Magnatul a luat-o razna, te anunt. Dacă cel mai „urât coșmar“ al tău 
prinde viață... 

— Îi prăjesc pe amândoi?... Bine. Aș putea spune că încercam să o 
protejez pe Johanna, dar E-II a dat greș. Armele Aici Jos sunt atât de 
primitive încât aș putea convinge pe toată lumea. 

- Bine. Dar nu uita, uciderea Magnatului e ultima soluţie. Avem 
nevoie de el mai mult decât îți poti imagina. Chiar dacă Johanna sare 
în fața lui, nu acţiona. Sunt convins că o va ucide cât ai clipi. Dar 
dacă e cazul să acţionezi, îți voi face semn. 

— A, da? Deci vei ieși din ascunzătoare? 

Prodotus oftă. 

— Da, într-adevăr, voi survola zona în onoarea întrunirii istorice a 
raselor noastre. 

Apoi discutară alte detalii și Prodotus îi menţionă dorința 
Magnatului de a discuta personal cu Nevil. 

- Mda, am observat că mă apela. 

Nevil rămase tăcut o clipă. Se auzeau voci umane în fundal. 
Continuă: 

— Nu am chef să vorbesc cu rahatul ăla acum. Trebuie să iau 
cuvântul curând. Despre ce voia să vorbim? 

— Cred că dorește să se asigure în ultimul moment că 
Cioplitoarea-în-lemn și Jupuitorul nu vor crea probleme. 


- Tâmpitul! Nu există asigurare de ultim moment, tocmai de 
aceea este atât de importantă întrunirea de astăzi. Dar fie, voi vorbi 
cu el când voi urca pe scenă. 

Acestea fiind spuse, Nevil ieși din rețea. Cel puţin așa indica 
simbolul de pe ecranul datasetului. Din câte se pricepea Prodotus, 
datasetul nu putea transmite pe ascuns semnale Larvei. Luând în 
considerare faptul că Alifantul fusese jucăria Johannei și nu ajunsese 
niciodată în mâinile lui Nevil, Prodotus era înclinat să creadă că 
datasetul nu fusese corupt. Însă cu gadgeturile oamenilor niciodată 
nu puteai fi sigur. Când Prodotus făcea lucruri despre care Nevil nu 
trebuia să afle, încuia datasetul într-un dulap și folosea rețeaua de 
mantii-radio. Avea zece ani de experienţă care dovediseră că Nava 
stelară nu știa să tragă cu urechea la sunetele mentale. 

Ar trebui să discute cu Magnatul pentru a-l anunţa că Nevil 
urmează să îl sune (la rugămintea lui Prodotus). Gândul îi fu 
întrerupt de țipele șuierate de durere anticipată. Temnicerul îl trase 
pe Amdiranifani în spaţiul de sub Prodotus, apoi îi prinse zgărzile 
de suporții de garotă dispuși de jur împrejurul trapei de la proră. În 
timp ce temnicerul părăsea zona pentru a-l aduce pe al doilea 
prizonier, Prodotus aplecă un cap pentru a-l inspecta pe 
Amdiranifani. Cei opt îl auziră și se retraseră îngroziți. 

Prodotus zâmbi. Victimele inteligente erau cele mai amuzante. 
Credeau că își pot păcăli torționarul, iar după ce îi distrugeai, 
imaginația lor devenea cel mai bun aliat al tău. Fără nicio îndoială, 
Amdiranifani era cea mai strălucită victimă pe care Prodotus pusese 
vreodată labele. Octetul trecuse prin multe între timp. În prima sau a 
doua zi, încercase chiar să-i corupă radiourile și personalul prin 
comunicare ascunsă, imitând fragmente de sunete pe care Prodotus 
nu le putea percepe. Câtă aroganță pe octet, să creadă că astfel ieșea 
din ghearele lui! Prodotus îl lăsă pe Amdiranifani să spere vreme de 
trei zile încheiate. Savurase momentul când octetul își dăduse seama 
că fusese prins în capcană și acum urma să primească pedeapsa pe 
măsură: Prodotus îi scosese doi ochi. Doar doi, doar ochi... ca mostră 
de pedeapsă cu amânare. Pentru această haită, cu imaginația ei, 
efectul fu la fel de devastator ca și cum i-ar fi strivit jumătate din 


timpane sau i-ar fi omorât un membru. lar pedeapsa aceasta blândă 
îi lăsase lui Prodotus atâtea posibilități cu care să mai lucreze.... 

Amdiranifani scotea niște scâncete ascuțite, luptându-se cu el 
însuși pentru a-și face curaj să vorbească. Protodus își ridică botul, 
un gest care întotdeauna preceda o pedeapsă nemiloasă în timpul 
interogatoriului. Amdiranifani îngheţă cuprins de o groază mută. 

— Ah, dragul meu Amdiranifani. Îmi cer scuze pentru vederea nu 
prea bună pe care o ai acolo jos. Nu-ţi face griji, dacă nu vezi, s-ar 
putea să auzi niscavai lucruri interesante. Foarte important: gândește 
pe muțește. Să nu emiti un sunet până când nu-ţi voi permite eu să 
iei cuvântul. 

Ridică și al doilea bot, de asemenea un semnal pe care îl mai 
folosea în timpul interogatoriilor când dădea un ordin irevocabil. 
Nimic din ce ar fi spus această creatură nu îl putea face să se 
răzgândească, însă Prodotus dorea ca toate tipetele de durere care 
scăpau în rețeaua radio să fie sub controlul său direct. 

- Dacă nu faci precum îți poruncesc... ei, cred că știi ce te 
așteaptă, spuse el arătând spre trapa din mijlocul haitei. 

— Adu-ţi aminte de pedeapsa cu amânare. Curând te voi reduce la 
șapte sau șase sau chiar cinci. Va fi o plăcere pentru mine să arunc 
câțiva din tine în bătaia vântului, i-aș spune Magnatului că încercai 
să scapi și ai intrat în panică. Nu te îndoiești de mine, nu? 

Câteva dintre capetele lui Amdiranifani se lăsară în jos, 
tremurând. Chiar cu o seară în urmă, Prodotus aruncase un membru 
al unei haite din echipajul său... și se asigurase că Amdiranifani 
fusese martorul acelui episod. Fie o haită sau doar un membru, 
Prodotus întotdeauna se bucura de această pedeapsă. De obicei 
victima era un prizonier, însă uciderea ocazională a câte unui 
membru al echipajului care nu putea ține pasul cu restul navei făcea 
adevărate minuni în stimularea performanței întregului personal. 

Temnicerul aducea înăuntru cvartetul, tot ce mai rămăsese din 
Stăpânul Otel. Acest prizonier nu mai era la fel de docil. Era atât de 
enervat, încât nu mai simțea frică, pe lângă faptul că nu era foarte 
inteligent... o victimă neinteresantă în condiții normale. Rămășița de 
Otel devenise tot mai agitată cu fiecare zi care trecuse, probabil 
retrăind toate dușmăniile pe care le cultivase în cei zece ani în care 


Cioplitoarea-în-lemn îi păstrase fragmentele. Acum turbase de-a 
binelea, explodând de fiecare dată când se afla în raza vizuală sau 
auditivă a lui Amdiranifani. Cei patru se zbăteau, lovindu-se de 
pereții cuștii, încercând să iasă pe undeva, urlând spre octet de ziceai 
că îl omoară. Rămășița de Oțel și propria imaginaţie a lui 
Amdiranifani funcționau ca torturi automate, ținându-l mereu pe 
octet într-o stare de groază soră cu leșinul. 

Ah, dacă aș avea o putere la fel de mare și asupra oamenilor din cabina 
Magnatului. Prodotus îl măsură pe Amdiranifani din priviri, 
gânditor. Pentru a evita „cazul cel mai grav“ al lui Nevil ar putea fi 
nevoit să le poftească pe cele două Larve, Ravna și Jefri, să își ţină 
gura dacă nu vor să privească fragmente din prietenul lor drag 
căzând din cer. 


Ravna putea zări acum orașul Noului Castel și Excentric II. Atât 
Magnatul (cu telescoapele lui), cât și Jefri pretindeau că pe landa din 
sud-estul Castelului era strânsă multă lume. 

— Acum îi văd și eu, se auzi glasul lui Prodotus, a cărui aeronavă 
îi ajungea din urmă cu repeziciune. Acolo va avea loc marea 
adunare, Stăpâne. Nevil a construit în acea zonă o scenă și a 
amenajat un teren de aterizare, după cum am convenit. 

- Și mă va suna în clipa când ajunge? întrebă Magnatul. 

- Da, Sire, direct în staţia radio obișnuită. Ai... 

- Alo? Alo? 

Aceasta era vocea lui Nevil venind dinspre stația radio așezată 
lângă tronurile Magnatului. În fundal se auzeau voci de oameni și un 
foșnet de vânt. Magnatul se aplecă spre cutia radio și spuse: 

— Salutări, Lord Nevil. 

Efectul vorbelor sale pline de emfază era diminuat de vocea 
subțire și speriată de fetiță. 

- Da. Păi... salutări și ţie. 

Vocea lui Nevil se auzea cu paraziți. Ravna auzi frânturi de 
indicații pe care le dădea foarte sigur pe el cuiva din apropiere. Ah. 
Nevil purta probabil singurul comset rămas pentru a menține două 
canale de comunicații. 


— Gata, am revenit. Toată lumea vede aeronava acum. Vă fac cu 
mâna. Eu acum mă urc pe scenă să ţin un discurs de încurajare 
pentru toată lumea. Cioplitoarea-în-lemn e deja acolo, dar 
cooperează. Toţi cei de aici își doresc cu ardoare o alianţă. Totul e sub 
control și conform planurilor stabilite. 

Ravna aproape zâmbi. Niciodată nu îl auzise pe Nevil sunând 
atât de... buimăcit. 

— Deci, ă-ă, ești pregătit pentru marea întâlnire, Sire? 

— Și noi suntem în grafic, răspunse Magnatul, însă aș avea câteva 
întrebări. 

- Ascult. 

— Prima: o ţii ascunsă pe Johanna? 

Întreaga haită era cu ochii pe Ravna și Jefri. 

— Poftim? Nu! vocea lui Nevil se întrerupse o clipă. De ce în 
numele cerului îmi pui o asemenea întrebare? Nu am... 

— În trecut ne-ai fost de un mare ajutor în această chestiune și 
doresc să îți mulțumesc, răspunse Magnatul calmându-și glasul, însă 
tot cu ochii la Ravna și Jefri. Dar în același timp știu că tu și cu ea 
sunteți... promiși? Parteneri de sex? Chiar și oamenii trebuie să aibă 
o formă oarecare de loialitate, deci am dorit să fiu sigur. 

- Domnule, te asigur că după tot ceea ce a făcut Johanna nu mai 
am nicio loialitate față de ea! 

— Prea bine atunci, eu am vrut să știu. 

- Mai ai și alte întrebări la fel de interesante? 

— Asta numai tu poți să-mi spui, răspunse Magnatul. 

Începu să treacă în revistă câteva puncte importante cum ar fi 
cine și unde va sta pe scenă, unde se aflau haitele de paznici ai 
Reginei și ce arme vor purta. Dacă Prodotus va survola deasupra 
dealului în cerc în vreme ce Magnatul se va afla jos. 

— Sună foarte bine, Lord Nevil, concluzionă el. Îţi mulțumesc. Ne 
vedem la sol în câteva minute. 

- Da, Sire, răspunse Nevil. Aştept cu nerăbdare să oficializăm 
alianţa noastră. 

Parcă îi mai revenise din aplombul diplomatic de odinioară. 

— Ah! Și încă ceva, Lord Magnat, pentru un efect maxim, îţi 
recomand să nu vorbești folosind vocea omenească. Vorbește în 


limbajul Stiletelor. Este mai demn, nu crezi? 

— Vrei să spui că vorbesc prost limba voastră? întrebă Magnatul 
înclinându-și capetele într-o parte. 

- Dimpotrivă! protestă Nevil. 

De fapt, Magnatul vorbea samnorska mai bine decât cele mai 
multe dintre haitele de pe Dealul Navei Stelare. Nevil era probabil 
îngrijorat de reacția oamenilor la auzul vocii lui Geri; aceasta ar fi în 
sine o dovadă că Nevil îi minţise pe Copii. 

- Doar că ... ă-ă ... vorbind limba Stiletelor pari mai măreț. Și mai 
puternic. 

- lar eu voi fi fericit să traduc, anonim, desigur. 

Magnatul se admiră pe sine însuși o clipă. 

- Mda, înţeleg ce vreţi să spuneti. Prea bine. 

— Excelent. Eu acum trebuie să urc pe scenă. Dar vom discuta 
curând față în faţă. 

După un moment stația radio emise un fâșâit static; legătura 
fusese întreruptă. Doi dintre membrii Magnatului apucară aparatul 
și un al treilea împunse cu botul butonul lateral și fâșâitul încetă. 
Haita puse dispozitivul jos și aruncă o privire de jur împrejurul 
punţii de comandă. 

- E clar ca bună-ziua că minte în privința Johannei. 

— Ha? exclamă Jefri. 

Prodotus emise un sunet similar de surpriză și bolborosi o 
întrebare. 

- Da, Prodotus. Poţi întreba, spuse Magnatul, aţintindu-și din 
nou privirile pe Ravna și Jefri. Vedeţi voi, de când am avut la 
dispoziție specimene, am devenit un student eminent în natura 
umană. De fapt, oamenii nu sunt greu de înțeles, sunt niște făpturi 
atât de simple, cu motivații și mai simple. În timp ce discutam cu 
Nevil, i-am urmărit pe cei doi de aici. Amândoi s-au prins că Nevil 
minte. 

Vorbea cu siguranța unui adevărat expert... sau a unui nebun 
orbit de obsesia răzbunării. 

— Vedeţi? arătă el spre Jefri. Fratele-Johannei a rămas fără cuvinte. 
L-am prins iar cu mâţa-n sac. Și tu, Ravna. Poţi jura cu mâna pe 
inimă că Nevil spunea adevărul? 


De unde să știu eu? Nu mai sunt sigură nici dacă l-am auzit vreodată 
pe Nevil spunând adevărul. 

Speranţa și teama goneau prin mintea ei și rămase la fel tăcută 
precum Jefri. Prodotus nu fu la fel de sfios. 

— Stăpâne, niciodată nu aș fi bănuit, dar... s-ar putea să ai 
dreptate. În următoarele ore vom veghea pentru tine să vedem dacă 
mai apar și alte semne de trădare. 


Se aflau la aproximativ zece kilometri de Dealul Navei Stelare. 
Ravna zburase adesea pe deasupra acestei zone, atât cu Pelerinul, 
dar și cu Pedantus în anii mai recenti, în balonul lui micut cu aer, și 
avea ochiul format pentru a recunoaște terenul. Aproape direct sub 
ei se aflau fermele din Valea Fluviului Margrum. La vest, se zărea 
muchia stâncilor de pe coastă. Mai aproape, se vedeau casele aliniate 
de-a lungul Străzii Reginei, iar în nord se întindea Orașul Noului 
Castel, urcând până la zidurile albe ale castelului în sine. 

Atenţia Magnatului era împărțită pe mai multe sarcini în același 
timp: să comunice cu piloții lui prin tuburi de comunicare, să 
privească înainte, să converseze cu sfetnicii săi ocazional. Prodotus 
pretindea că îl are pe Amdi pe puntea lui de comandă și îl 
convinsese să coopereze pentru a-i furniza informații. 

— Evident că nu am încredere în el în privinţa informaţiilor 
importante, spuse Prodotus, a trăit în apropierea Dealului Navei 
Stelare toată viaţa lui. Și știe că, dacă minte, va fi aspru pedepsit. 

- Nu știu, răspunse Magnatul chiar în timp ce continua să discute 
cu echipajul prin tuburi. Eu nu aș avea încredere în vorbele unui 
prizonier într-un moment ca acesta. 

- Ah, dar mai am și agenţi la sol. 

— Dekutomon? 

— El este cel mai important, Stăpâne. Se află în apropierea 
punctului de aterizare și împreună cu el mai este și mantia-radio Fyr. 

- Bun! Chiar mă întrebam ce ai făcut cu Fyr! Deci Nevil nu poate 
auzi ce ne transmite Dekutomon? 

— Exact, Sire. 

Magnatul bolborosi ceva care însemna hopa! și schimbă repede 
ordinele pe care le dăduse echipajului. În samnorskă, spuse: 


— Foarte bine, Prodotus. Acum mă voi concentra pe aterizare. 

Cei mai mulți dintre membrii lui cercetau peisajul de pe fereastră, 
cu doi dintre ei privind prin binoclu. După toate aparențele, 
intenționa să aterizeze direct, specificând cele mai mici detalii prin 
tuburi spre adevăratul căpitan al navei, undeva în altă sală de pe 
navă. Era o idee nebunească, tipic Magnatului; Ravna spera că 
octetul se gândise bine înainte de a da ordinele. 

Din fericite, Prodotus și ceilalți sfetnici își ținură părerile pentru 
ei o vreme. Doar Zek transmitea, la un interval de aproximativ 
cincisprezece secunde, informații despre zbor, în unități precise, în 
samnorskă. 

— Altitudine 750 de metri, rază de aterizare 7300 de metri. 

— Altitudine 735 de metri, rază de aterizare 7150 de metri. 

— Altitudine 721 de metri, rază de aterizare 7005 de metri. 

Niciunul dintre membrii Magnatului nu privea împrejur, însă 
emise un sunet abrobator. 

- Foarte bine, Prodotus! Informaţiile tale sunt de un real folos. 

Ravna nu văzuse nicio dovadă că operaţiunea Magnatului ar fi 
avut vreo tehnologie de localizare în afară de sonarul natural cu care 
se nășteau toate Stiletele. De unde proveneau acele numere? Jefri îi 
dădu un ghiont ușor și înclină capul în direcția lui Zek. Solitarul îi 
privea. Se întoarse, privi o clipă la peisajul din faţă. 

— Altitudine 704 de metri, rază de aterizare 6850 de metri. 

Apoi privi spre Ravna și Jefri. Creatura părea să vibreze de 
tensiune, ca și cum ar fi vrut să îi facă să înţeleagă dincolo de 
numerele pe care le rostea. Ce se afla în spatele acelei priviri? Cele 
două aeronave se aflau la mai puţin de un kilometru una de cealaltă, 
deci Zek și Ut erau în esenţă împreună. Fyr folosit de Dekutomon se 
afla probabil mai aproape decât fusese vreodată. Ceea ce însemna că 
Domnul Radio era cel putin un trio. Alţi doi ar fi trebuit să fie 
undeva destul de aproape, unul folosit drept releu pentru distanţe 
lungi de către Fyr, iar un altul la capătul șirului de comunicații cu 
Tropicele. În acest moment, Haita Radio ar putea fi cu ușurință un 
cvintet conectat total, poate chiar mai inteligent decât fusese în 
noaptea în care îi conectase la Amdi. 


Poate o asemenea haită nu ar putea rula un atac clasic „cu 
intermediar“, însă tot ce avea de făcut era să nu transmită tot ce 
auzea aici. Dacă era dispus să își riște pielea... Ravna îi aruncă o 
privire lui Jefri. Bărbatul era palid, cuprins de o presimţire sumbră. 
Se uită la ea, înțelese și încuviință din cap. 

Între timp, Zek continua să îi privească intens. Făptura le făcuse o 
propunere riscantă și curajoasă. OK. Ravna încuviinţă și ea din cap, 
apoi îi întrebă încet ceva inofensiv chiar și pentru ceilalți ascultători 
de pe parcursul rețelei: 

— Câţi sunteți? 

— Suntem între cinci și opt, răspunse Radio, în funcție de calitatea 
semnalului. Trebuie să ne grăbim. 

Magnatul era preocupat de conversaţia cu piloții și de binoclu, 
însă unul dintre ei îl privi, uimit de strania conversație. Bolborosi o 
întrebare concentrată în jurul unor sunete care semnificau 
„Prodotus“. 

Zek se strânse în taburetul său, dar răspunse în samnorskă: 

— Prodotus nu este momentan, Sire. Sunt doar eu, Radio. 

Un alt cap se ridică: 

— Deci chiar ești întreg; la minte. Și ce părere are Prodotus de 
treaba asta? 

Zek se făcu și mai mic: 

- Prodotus nu știe, Sire. Nu transmit conversaţia. 

Magnatul scoase o exclamațţie de uimire, apoi emise un singur 
sunet care însemna „continuaţi“. Trebuie să fi fost către echipaj. 
Acum întreaga lui atenţie era îndreptată spre Zek. 

— De ce nu? 

- Eu... eu sunt victima lui, Sire. Nu mă daţi de gol, vă implor! 

Magnatul se scutură. 

- Poate. Vasăzică îi transmiti gogoși lui Prodotus? 

- Nu! Am folosit vocea dumneavoastră, însă doar pentru a 
elabora ceea ce ați spus, că sunteți nevoit să vă concentrați atenția 
pentru aterizare. 

— Și coordonatele pe care mi le-ai transmis? Sunt și acestea false? 

- Nu, am coroborat semnalele de la membrii mei Ut, Zek și Fyr. 
Chiar când începeam transmisia camuflată, mi-am pierdut câţiva 


membri și mi-a fost teamă să vă mai spun ceva. Amdiranifani a 
crezut că... 

- Ah, Amdiranifani, spuse Magnatul dând din capete. Deci 
operează chiar sub nasurile lui Prodotus. Extraordinar. 

Vocea lui Zek căpătă mai multă încredere. 

- Da, domnule. Nu m-aș fi încumetat fără ajutorul său și 
culoarele audio pe care le învârte în jurul punţii de comandă. Când 
mintea mea radio slăbește, el îmi vine în ajutor cu sugestii. 

Jumătate din membrii Magnatului îi priveau acum pe Ravna și 
Jefri. Întregul aspect al haitei era un zâmbet feroce. 

— Înţeleg. Amdiranifani este chiar mai inteligent decât povestea 
Prodotus. Mi-a transformat reţeaua radio într-o marionetă. 

— Nu, vă rog! Nu sunt o marionetă... 

Vocea Magnatului izbucni peste protestele lui Amdi. 

— Ascultă la mine, Amdiranifani! 

Înșfăcă stația radio și o flutură spre Zek. Cele două aeronave erau 
atât de apropiate, încât aparatul sigur funcționa. 

- Nu, nu, nu! Vă rog să nu mă trădați... 

Samnorska lui Zek se transformă în limbajul Stiletelor și apoi în 
sunetele indescifrabile. Zek emise o bolboroseală gâtuită pe care 
Ravna nu o mai auzise niciodată. 

Jefri sări în picioare, strigând. În spatele său, haita înarmată țâșni 
de pe scări în cabină. 

Și fură cu toţii reduși la tăcere de ropotul de țipete care izbucni 
din cealaltă parte a camerei: Ritl se rostogoli de pe scaunul ei, 
scheunând tare și disperat ca atunci când se întâlnise pentru întâia 
oară cu ei pe drum. Alergă prin cabină până la tronurile Magnatului, 
țipând la întreaga haită fără sfială, apoi dansă în laterală până când 
ajunse la câţiva centimetri de Zek. Se întoarse și își arătă războinic 
colții. 

Magnatul îi făcu semn haitei înarmate să dea înapoi. Apoi se 
înclină într-o parte și focaliză un urlet spre Ritl. Sunetele erau atât de 
puternice, încât loveau precum o armă. Solitarul căzu din picioare. 
Chiar și nefocalizat, sunetul o fulgeră pe Ravna. 

Ritl stătea întinsă pe spate, tresărind în convulsii. În cele din 
urmă, se rostogoli pe burtă și se târî până la scăunelul ei, sub 


privirile nemiloase ale Magnatului care o urmăriră centimetru cu 
centimetru. Când se află la adăpost, ascunsă parţial sub scaun, emise 
un scheunat plăpând de protest. 

Magnatul își reveni și rosti blând: 

— Eşti mai impertinentă decât atunci când erai un întreg. 

Așeză la loc staţia radio și se adresă lui Zek. 

— Ai un ajutor fără minte, însă cândva a fost o haită în care aveam 
încredere. Că ești marionetă ori ba, îți acord câteva minute să spui ce 
ai de spus. 

Zek nu răspunse imediat. Avea o privire pierdută, poate afectat 
de accesul de furie al Magnatului, poate speriat de ceea ce se 
petrecuse cu o clipă înainte de asta. 

- Vă mulțumesc, Sire, răspunse, apoi șovăi o clipă. Vor fi câteva 
întreruperi. Nu mi-am putut ascunde întreaga... 

Deodată se auzi o bolboroseală inter-haită, un soi de întrebare. 

Magnatul răspunse în samnorskă: 

— Dă-mi un minut, Prodotus. Aterizarea asta e cu dichis. 

Apoi îi făcu semn lui Zek să retransmită spusele sale. 

- Așa este, Stăpâne, răspunse Prodotus. Scuze de întrerupere! 

De fapt, Ravnei i se părea că echipajul Haitei Haitelor se descurca 
foarte bine și fără indicațiile preţioase ale Magnatului. Nava se afla la 
puţin peste un kilometru de punctul de aterizare. Înaintea lor se 
întindea un ținut familiar, Poiana Masacrului. Spațiul deschis cel mai 
apropiat de oraș. Landa era într-o atmosferă festivă cu mulțimi și 
bannere. 

Însă Magnatul continuă: 

- De fapt, știi ceva? Cred că suntem încă prea sus. Voi face un 
ocol în jurul zonei de aterizare și voi încerca din nou. Îmi va da un 
răgaz să mă asigur de teren. 

— Precum spui, Sire, răspunse Prodotus, apoi vocea i se însenină. 
Îmi imaginez că manevra îi va impresiona pe supușii Cioplitoarei-în- 
lemn. 

— Atunci urmează-mă. 

Magnatul rămase tăcut o clipă, urmărindu-l cu privirile pe Zek. 

- Am reluat transmisia falsă, Sire, spuse Radio. 

— Ei, bun așa. Avem răgaz câteva minute să stăm de vorbă. 


Magnatul arăta aproape vesel; latura lui de om de știință trăsnit 
probabil găsea manevra fascinantă. Rosti ceva în tuburi spre echipaj 
și aproape instantaneu motoarele se treziră la viață. Aeronava făcu 
un viraj și văzură Orașul Noului Castel întinzându-se la picioarele 
lor. 

Magnatul redeveni serios și privi sever spre Zek: 

— Așa! Te ascult. Vorbește! 

Zek se îndreptă de spate. 

— Vă mulțumesc, domnule. Rar apuc să fiu întreg și niciodată 
pentru mult timp. Dar în acest moment, sunt octet. Prodotus nu 
poate păstra secrete față de mine, nu toate secretele. E un rege al 
minciunilor, un rege al morții. Ucide și ucide... propriii lui supuși! 

— Și? Răsturnaţi-l! 

— Sire, nu cunoașteţi foarte multe despre criminali. Dacă ucizi 
destul, și dacă știi pe cine și când să ucizi, creezi un palat al terorii. 
Într-o bună zi s-ar putea dărâma, însă chiar și gândul acesta te poate 
duce la pieire. 

- Până a apărut Amdiranifani? 

Zek încuviinţă din cap. 

- Până au apărut Amdiranifani și condiţiile radio propice, la care 
visau membrii mei în ultimele zece zile. Un cuvânt de la 
dumneavoastră, Sire, doar un cuvânt de încurajare. O speranţă. Ar 
face minuni. L-ar putea dărâma pe Prodotus. 

Magnatul emise un sunet neîncrezător. 

— Știu că Prodotus își tratează prizonierii niţel cam aspru și 
uneori și angajații. l-am mai temperat din excese. lar spionii lui îmi 
sunt de un real folos. El mă ajută. Poţi nega asta? 

— Da! 

Însă Zek păru să își piardă firul gândurilor, privirea îi deveni 
pierdută. 

— Scuze. Am rămas doar trei. O clipă... 

Poiana Masacrului alunecă sub aeronavă. Acum puteau vedea în 
vale până la Insula Tăinuită și dincolo de ea, însă adevăratul 
spectacol era Excentric II. Aeronava urma să plutească deasupra. 
Spinii de propulsie ai lui E-II se înălțau în jurul ei, cei de dedesubt 
erau striviţi, dar nava încă strălucea verde incandescent. Chiar și 


haitele care nu știau ce este o navă interstelară fuseseră copleșite de 
frumusețea ei. Ravna băgă de seamă că membrii Magnatului priveau 
cu toții spre navă, aproape la fel de pierduţi ca Zek, doar că din alte 
motive. 

Radio reluă conversaţia. 

- Prodotus i-a omorât pe ... bolboroseală și bolboroseală (acestea 
erau nume în limbaj inter-haită pe care Ravna nu le recunoscu) ... 
când ti-au intrat prea mult în gratii. L-a omorât și pe două-picioare, 
Edvi Verring, trimițându-l pe teritoriul Corului, apoi ţi-a spus că a 
murit bolnav. 

Magnatul întoarse un cap spre Zek și comentă: 

- Prodotus ne-a invitat să vedem rămășițele. 

- Un subterfugiu, Sire. Amintește-ţi, le-a propus acest lucru și 
Ravnei și lui Timor. L-a convins pe Timor că Edvi este încă în viaţă. 
Prodotus se folosește de ostatici în orice situaţie. Chiar și atunci când 
aceștia sunt morți. 

- Slab argument. Eu aș fi putut cere să văd rămășițele. 

— Ai fi putut cere, răspunse Radio abrupt. Dar nu ai făcut-o. Chiar 
dacă ai fi cerut, Prodotus ar fi inventat o explicație pe care ai fi 
acceptat-o. În anul acesta pe care mi-l amintesc, naivitatea ta nu a 
cunoscut limite. 

Ezită, apoi Zek se chirci deodată speriat. 

— Îmi pare rău... Iertare, Sire. 

Magnatul nu răspunse, dar își ridică un bot ironic: 

- Astea sunt milogelile celorlalți de pe rețea? 

- Nu, Sire, veni răspunsul timid. Ăsta am fost eu întreg. 

Răspuns posibil, însă Zek părea derutat. 

— În timpul pe care îl mai am la dispoziție, nu știu prea bine ce să 
mai spun... 

Îi privi pe Ravna și Jefri, apoi continuă: 

- Doar crimele și minciunile lui au făcut restul posibil. Prodotus 
l-a ucis pe Copistul Jaqueramapham. Apoi a minţit, spunând că 
Johanna... 

- Da-da-da, nu trebuie să repeti, fratele-Johannei a spus același 
lucru. 

Se uită spre Jefri: 


- Îl aud pe prietenul tău Amdiranifani în spatele acestor 
rugăminți. 

Însă Magnatul nu părea la fel de furios ca în alte dăți când se 
adusese în discuţie subiectul. Cei mai mulți dintre membrii lui 
priveau afară. E-Il umplea priveliștea, curbele carcasei pierzându-se 
dincolo de ei, spinii de propulsie arcuindu-se atât de aproape, încât 
puteai întinde brațul să îi atingi. Magnatul era vrăjit. 

- Copistul v-ar fi iubit pe voi, oamenii, spuse el. Era o ființă atât 
de inocentă și lipsită de orice simţ practic. Înainte de separare, eu... 
noi... eram mai creativi decât oricare haită de afaceri. Ne bucuram 
de atât de mult succes, încât nu mai făceam faţă tuturor proiectelor 
în care eram implicați. Atunci am hotărât să ne separăm, să devenim 
două haite: una să se ocupe de partea practică, de afaceri, și cealaltă 
de partea imaginativă, inventivă. Copistul scria carnete întregi cu 
invenţii. Eu munceam să ne extindem afacerile în timp ce el crea. În 
caietele sale, avea mașini zburătoare și mașini de mers pe sub 
pământ și bărci de înotat pe sub apă. Există doar o problemă în 
drumul de la o idee pe carnet până la un produs vandabil. Adică, nu. 
Sunt zece mii de mii de probleme. Majoritatea invențiilor sale 
depindeau de materiale care nu există, de motoare mai puternice 
decât puteam noi produce, de o precizie a manufacturii pentru care 
el nici nu găsea cuvinte. Compania noastră a mers din cauza ideilor 
lui din eșec în eșec. Fusesem ceva extraordinar înainte să... 

Tăcu, lăsându-și toate capetele în pământ. 

— La sfârșit, eu... făptura cu simţul afacerilor și cu simț practic... 
nu am mai putut suporta nereușitele lui geniale. L-am scos din 
afacere. A acceptat fără să crâcnească. Cred... că a înțeles de ce a 
trebuit să ne separăm. A fugit și s-a refugiat în Vest. 

Magnatul îndreptă un bot spre Jefri și Ravna. 

— Știu că a devenit prietenul vostru. Dar mai știu și că era prea 
inteligent, dar și prea naiv pentru a supraviețui. Ce a aflat despre 
voi, oamenii? De ce a ales Johanna să îl ucidă membru cu membru, 
până când toţi ai lui au fost anihilaţi? 

Bietul Jefri nu își mai găsea cuvintele, de indignare sau poate de 
nervi. Stătea sprijinit de perete, încercând să vorbească, amuţit de 
șoc. Ravna îl cuprinse cu braţele pe după umeri. Lasă-mă pe mine să 


mai încerc o dată. Își îndreptă privirea spre octet, într-o ultimă 
încercare disperată. 

- Eu nu l-am întâlnit niciodată pe Copist. Dar îl știu din 
povestirile Johannei. Care l-a iubit. Cel mai mare regret al ei a fost că 
nu l-a apreciat destul. El a murit încercând să o protejeze pe ea, însă 
Prodotus a fost cel care l-a ucis. De ce nu încerci să iei în calcul și 
această ipoteză? Chiar și acum, în al doisprezecelea ceas, când un 
angajat al tău își riscă viața pentru a-ți spune acest lucru? 

Magnatul șovăi. 

- Dacă acesta este cu adevărat un angajat de-al meu și nu doar 
Amdiranifani pe fir... Voi și cu mine am mai discutat acest episod și 
înainte. Și mereu am luat aceste chestiuni în serios. Am intervievat 
martori. Chiar și Nevil... 

Zek îl întrerupse bolborosind lung, reclamând ceva. Magnatul se 
reculese cu un efort vădit. Apoi doi dintre ei se aplecară peste 
tronuri, privind aproape direct în jos peste botul aeronavei. 

— Da, Prodotus, văd. 

Zek continuă să bolborosească. 

— Ah? exclamă Magnatul. Asta crede Cioplitoareaîn-lemn? Păi, 
transmite-i lui Nevil să îi spună că... 

Și continuă în inter-haită. 

Ravna se uită spre Jefri. Bărbatul clătină ușor din cap, dar nu 
spuse nimic. O clipă mai târziu, văzu și ea despre ce era vorba. 
Apăru o a treia aeronavă, înaintea lor, zburând sub ei. Era balonul lui 
Pedantus, Ochiul Ceresc, planând în cer deasupra terenului. 

În vreme ce Haita Haitelor își continuă cursul, cele două aeronave 
se apropiară, însă acum balonul se îndepărta, în direcția Strâmtorii, 
probabil spre laboratoarele lui Pedantus din Insula Tăinuită. Ravna 
zări o haită în gondolă, un membru făcând semne spre ei. Trebuie să 
fie Pedantus în persoană. Probabil el și Cioplitoarea-în-lemn încercau 
disperat tot ce le stătea în puteri să deturneze „Alianța pentru pace“ 
a lui Nevil. 

Zek emise un râs disprețuitor, apoi glăsui cu vocea lui Prodotus, 
în samnorskă. 

- Balonul Cioplitoarei-în-lemn tocmai a decolat. A fost nevoie 
doar de o mică ameninţare din partea lui Nevil. 


— Într-adevăr, răspunse Magnatul, privind nava cu o singură 
pereche de ochi. Ceilalţi membri ai lui priveau drept înainte. 

— În mai puţin de o jumătate de rotire vom reveni în poziție de 
aterizare, Prodotus. 
- Noi suntem imediat în urma voastră, Sire, și ne vom continua 
parcursul în vreme ce aterizați. Păstrați legătura prin rețea, rogu-vă. 
Magnatul își întoarse câteva capete spre Zek. Biata creatură se 
prăbușise pe taburet. Arăta din cale afară de ostenit, incoerent de 
spaimă. Ravna bănui că solitarul abia mai putea face faţă transmisiei. 
Alţi membri ai Magnatului priviră în jur, spre Jefri și Ravna. Își 
înclină capetele, gânditor. Îi va trăda pe Zek și tovarășii lui? 

— Foarte bine, spuse el într-un final. Îl vom păstra pe Zek lângă 
noi. 


Aeronavele ar putea aduce cu unele aparate de zbor din Exterior, 
dar singura asemănare concretă ar fi că ambele plutesc în aer. 
Aeronavele sunt doar baloane fragile, depinzând de atmosferă. 
Aterizarea unei aeronave e un exercițiu extrem de delicat, cel puțin 
dacă nu ai automate rezonabile sau echipaj la sol pregătit. 

În vreme ce coborau peste poiană, Magnatul avea șase capete 
aplecate înainte, privind în jos și în față. De data aceasta, nu mai 
pilota nimic și își lăsa căpitanul să își facă meseria. Fiecare metru de 
coborâre însemna un echilibru de balast și dexteritate în manevrare. 
Această porțiune de teren era fără denivelări, bolovani sau movile de 
pământ... însă era ușor înclinată. Din fericire, curenţii de la sol erau 
perfect aliniaţi cu axul lung al aeronavei. 

Poiana Masacrului era un deal cu o pantă lină, ca un hamac. 
Pilotul Magnatului îi ducea de-a lungul unei linii de contur. Zburau 
atât de jos, încât mare parte din Orașul Noului Castel se afla acum 
deasupra lor. Scena în aer liber a lui Nevil se afla în capătul 
îndepărtat al zonei, dar mulțimi de oameni și haite alergau pe lângă 
ei. În față se găsea un grup de Copii ieșiți de la orele din Academie. 
Culorile erau vesele, de festival, parcă întâmpinând întoarcerea unor 
exploratori din ținuturi îndepărtate. 

Deodată sunetul motoarelor se înteți și podeaua începu să 
vibreze sub ei. Ravna zări florile landei chiar la câţiva centimetri sub 


fereastră. Aeronava se opri, încă în aer. În funcție de cât gaz de 
propulsie eliberase pilotul, ar mai putea pluti o vreme, ușoară ca o 
pană. Apoi motoarele încetară. Se auziră niște pârâituri și balonul fu 
tras la sol peste iarba udă a landei. 

Oameni și Stilete aruncară sfori și greutăți pe pământ chiar în fața 
botului aeronavei. Recunoscu chipurile celor din echipajul de la sol 
al lui Prodotus. Magnatul urmărea tresărind nervos, privindu-i pe 
toți deodată. 

Zek transmitea asigurări inter-haită, probabil de la Prodotus care 
survola deasupra lor, însă Magnatul părea mai degrabă interesat să 
vadă și să audă prin tuburi direct de la echipajul său. Sări de pe 
tronuri și trecu pe lângă Ravna și Jefri, îndreptându-se spre scări. 
Striga ordine în toate părțile, din care Ravna înțelegea doar 
fragmente. 

Jefri păru surprins de un ordin pe care îl auzi venind din partea 
haitei. 

— Ha, cred că Magnatul dorește să venim cu el. 

Zek cobori de pe taburetul său și se împiedică în mantia-radio. 
Ritl alergă spre el scoțând sunete de îmbărbătare. Pe Puteri, numai de 
nu ne-ar da de gol, gândi Ravna. Dar Zek nu dădea semne de neliniște. 
Își aranjă mantia, apoi păși spre Ravna și Jefri. Când vorbi, îi auziră 
vocea lui Prodotus. 

— Ah, voi, oamenii. Ce să facem cu voi? Stăpânul meu, Magnatul, 
spune că e în regulă dacă vă scoatem din navă, că prezenţa voastră îi 
va dezarma pe cei care o susțin pe Cioplitoarea-în-lemn. 

Haita înarmată își săltase două capete spre capătul scărilor. Agită 
un bot în direcţia lui Zek, făcându-i semne să coboare. Zek porni 
spre trepte, apoi păru să asculte comenzi contradictorii. Se opri, 
transmițând încă un avertisment din partea lui Prodotus: 

— Sper că stăpânul meu, Magnatul, nu s-a înșelat în privința 
voastră... însă ţineţi minte că sunt cu ochii pe voi de sus și îl voi 
folosi pe Amdiranifani pentru a mă asigura că nu faceți un pas 
greșit. 

Apoi coborî scările în urma haitei înarmate. 


Capitolul 39 


În acea după-amiază, Johanna Olsndot descoperi cine îi erau 
prietenii. Surpriza și miracolul salvator fu că prietenii ei... erau chiar 
cei care îi ieșiră în întâmpinare. După zece minute de la atacul lui 
Nevil de pe chei, se afla în micul apartament al familiei Larsndot 
deasupra atelierului de croitorie de pe Aleea Mică. Ben Larsndot o 
găsise furișându-se pe străduţele lăturalnice. 

— Eram chiar în fața tuturor. Te-am văzut când te-ai ascuns sub 
ponton și pe urmă a urmat explozia, spuse el sprijinind-o. Au adus 
Tropicalii vreo bombă cu ei pe plute? 

- Nu. A fost... arma cu fascicul. 

Rostise cuvintele șoptit cu ultimele puteri, dar în sinea ei striga. 
Chiar și așa, Ben se opri deodată. 

- Nu se poate... nici Nevil nu ar fi capabil de o asemenea faptă! 

— Dar e adevărat, spuse ea. 

Conversaţia fusese pe scurt povestea vieţii lui Nevil. 

Ben nu mai scoase un cuvânt, însă Johanna îi simti furia. Când 
ajunseră în apartament, el nu stătu mult, doar atât cât să îi 
povestească soţiei sale ce s-a petrecut, apoi plecă grăbit înapoi pe 
chei. Wenda se crispă când auzi, dar nu spuse nimic. I se adresă 
Johannei. 

— Ben doar a ajutat. Pe de altă parte, eu sunt cea cu opinii politice 
în familie. 


Johanna stătea cuminte pe sofa, învelită în pături calde. Era vag 
conștientă de prezența Wendei Junior și a Sikăi în jurul ei. Nu păreau 
speriate, doar cumva mirate de agitația politică neașteptată. 

— Simţul politic e tot ce îmi trebuie. Lasă că povestesc eu tuturor 
ce s-a întâmplat cu adevărat... fără să fac victime printre ființe 
nevinovate. 


Wenda îi dădu haine curate, călduroase și bune de drum. În 
decursul următoarelor două ore, Johanna află ce făceau cu adevărat 
prietenii ei croitori. Familia Larsndot se adaptase în decursul 
ultimilor ani. Wenda și Copiii știau toate străduțele din Capătul 
Estic. Erau paranoici ca la carte, nu foloseau telefonul, ignorau 
sistemul de supraveghere. Puștii, mai ales Wenda Jr., păreau să știe 
unde ar putea fi spionii din grupul Contestatarilor și de câteva ori o 
duse pe Johanna pe căi ocolite pentru a evita anumite întâlniri 
neplăcute. 

— Aici, în Capătul Sudic, nu ne plac Contestatarii. De când tu ai 
dispărut și Ravna a fost răpită, lucrurile au fost... 

Johanna încă șchiopăta, însă nu avea nicio dificultate în a ţine 
pasul cu cei trei. 

— Jefri. Ce e cu el și cu Amdi? 

Wenda Senior privi într-o parte. 

— Amândoi au dispărut în aceeași noapte în care a fost și Ravna 
înhățată. Noi... nu știm nimic de ei, Jo. Știi că cei doi erau pe mână 
cu Nevil și Gannon Jorkenrud. Acum și Gannon a dispărut. 

Mergeau în umbră întunecată acum, de-a lungul unei alei înguste 
între două șiruri de case cu etajul din lemn în stilul arhitectonic al 
locului. Acestea fuseseră construite în anii de după venirea 
Copiilor... Mare parte a clădirilor din Capătul Sudic data din acea 
perioadă, dar stilul era medieval și neomenesc. Din umbre răsăriră, 
înaintea și în urma lor, două haite. Johanna îl recunoscu pe Baltazar 
înainte și pe Bandit în urmă. 

Jo ezită. Baltazar era locotenentul cel mai de încredere al 
Cioplitoarei-în-lemn, însă... 

— Hei, Banditul e... 


Wenda înclină din cap și îi făcu semn să meargă înainte. Din 
spate, vocea Banditului îi ajunse din urmă. 

- Ei, da, acum că Sabie a dispărut, eu sunt lacheul și bodyguardul 
numărul unu al Jupuitorului. 

Junior și Sika începură să chicotească încet. Junior o luă înainte 
pentru a fi cu Baltazar, iar Sika rămase în urmă și se băgă printre cei 
patru membri ai Banditului. Luară câteva colțuri drepte, pe 
străduţele de la periferia pieţei de pescari și începură să coboare 
dealul. În jurul lor plutea un iz vag de gunoi. Acum Sika obosise și 
voia în brațele mamei ei. În locul clădirilor din lemn apărură 
construcții din piatră, cu câte două, trei niveluri. Din loc în loc, se 
întâlneau cu câte o haită, însă Jo nu văzu niciun om. De fapt, 
sunetele din piaţă erau foarte slabe. Poate că era de așteptat. 

După o ultimă cotitură, aleea se deschidea spre vale. În zare se 
distingeau docurile pentru feriboturi, la un metru, doi deasupra 
nivelului mării. Strâmtoarea se vedea ca o linie dreaptă argintie 
străbătând depărtările. În mod normal, câteva feriboturi erau mereu 
andocate acolo. Un alt feribot ar putea fi în strâmtoare și alte câteva 
trase pe partea dinspre continent. Astăzi nici o singură barcă nu se 
afla în apropierea Insulei Tăinuite. Jo privi peste apă la coastele 
stâncoase aflate la o distanţă de câteva mii de metri. Acolo se zăreau 
cinci bărci. 

Un membru al lui Baltazar se așeză lângă ea. 

- Toată lumea e plecată pe continent. Cei mai mulți sunt sus pe 
Dealul Navei Stelare unde Nevil intenționează să ne aducă tuturor 
pacea. 

Baltazar își exprima bine în samnorskă până și sarcasmul. 

— Dar dacă te putem duce până acolo, poate avem o șansă 
împotriva minciunilor lui. 

Acesta fu Banditul, culcat în jurul copiilor Larsndot, în stânga 
Johannei. 

Jo își plimbă privirea de la o haită la cealaltă. 

— Cioplitoarea-în-lemn și Jupuitorul sunt aliați acum? 

Baltazar înclină din capete, dar gestul lui trăda o urmă de 
suspiciune. 

— Teoretic, da. 


Banditul fu mai emfatic. 

- Bineînţeles că sunt aliați! Mereu au fost, chiar dacă Regina 
Noastră Cioplitoarea-în-lemn nu a avut încredere în noi. 

— Voi sunteţi aliați și cu Magnatul și Prodotus, pufni Baltazar. 

— Adevărat, dar fals. Și unde ați fi voi acum, Baltazar, fără 
informațiile din interior pe care vi le-am furnizat? 

Aceeași tactică evazivă bine-cunoscută a Jupuitorului. Johanna se 
uită spre Baltazar: 

— Cioplitoarea-în-lemn a decis să aibă încredere în Jupuitor? 

Baltazar ridică din umeri stânjenit. 

- Mda. Cioplitoarea-în-lemn a fost întotdeauna mult prea blândă 
cu progeniturile ei nelegitime, asta probabil este cea mai gravă 
slăbiciune a ei. M-aș opune acestei alianțe, doar că — trimise o privire 
fugară în direcţia Banditului — suntem cu adevărat disperaţi. Oricum, 
spuse el întorcându-se cu toții spre Johanna, mie îmi este imposibil 
să te trec strâmtoarea în siguranţă. 

- Ah. 

Dacă Johanna nu putea ajunge până la Dealul Navei Stelare, 
marea confruntare va trebui amânată pentru altă dată. După ce 
probabil tipii răi vor fi câștigat. Își întoarse privirea spre docurile de 
feriboturi. Câteva coci duble utilitare erau andocate acolo. Ar putea 
lua una din ele pentru a trece pe continent și în afara razei armei cu 
fascicul. Traseul feriboturilor era unul din punctele oarbe ale armei, 
detaliu care mereu o deranjase pe Ravna Bergsndot. Banditul îi 
urmări privirea. 

- Nici să nu te gândești că poți fi în siguranţă, Johanna. 

— Poftim? întrebă Johanna, dar ghici ce dorea să spună. 

Banditul dori să elaboreze: 

— Mai sunt și alte modalități de a ucide, nu doar arme spațiale. Și 
nu au nevoie de supertelescoapele de pe Excentric I pentru a te 
repera. Dacă Nevil știe că ești pe Insula Tăinuită, se așteaptă să 
încerci să traversezi. E mai mult de un kilometru de apă. Chiar dacă 
te ducem într-o cutie, vede barca și ne oprește în secunda în care 
tragem la mal. 

Johanna îl privi enervată. Până și trepădușii Jupuitorului aveau 
talentul șefului lor de a-i irita pe cei din jurul lor. Pe versantul estic al 


Insulei Tăinuite se găseau multe dane mici de acostare, însă niciuna 
nu era mai puțin expusă precum asta. Alternativa era să se strecoare 
prin oraș spre coasta vestică, apoi pe insulă prin partea de nord... 
poate treizeci de kilometri târâș-grăpiș. O călătorie de două zile. 

— Prea bine, atunci, ai o alternativă mai bună? 

Surprinse un zâmbet satisfăcut ascuns în spatele posturii 
Banditului. 

- Aha, bineînţeles că ai. 

Zâmbetul înflori. 

- O, da. Stăpânul meu Jupuitorul nu a stat degeaba în acești 
ultimi zece ani. Cioplitoarea-în-lemn i-a cam pus bete în roate cu 
diversele încercări nejustificate de a-l ține sub arest la domiciliu. Ce 
era să facă el în fața unor asemenea restricții? Păi, singurul lucru la 
îndemână: să sape niște tuneluri. 

Banditul împinse un bot în direcția rutei pe care traversau 
feriboturile. 

- Eu te pot trece strâmtoarea fără probleme, pe dedesubt. 

Wenda Larsndot scoase un mic țipăt de uimire. 

- Deci de acolo tot apăreau movilele de pietriș! 

Johanna îl privi pe Baltazar. 

- Cioplitoarea-în-lemn știa de acest lucru? 

- Nu... până foarte de curând. Jupuitorul a mărturisit totul după 
ce Ravna a fost răpită și tu cu Pelerinul ați dispărut. 

Banditul aprobă din capete. 

— A făcut-o pentru a câștiga în cele din urmă încrederea 
Cioplitoarei-în-lemn. 

- De asta și pentru a-și scăpa propriile piei, spuse Baltazar, 
arătând spre strâmtoare, spre o potecă în zigzag de pe deal. Vezi tu, 
nu este doar tunelul de sub apă, deși acolo a fost cel mai greu. 
Jupuitorul a săpat și trepte în inima stâncilor, spre un depozit din 
Orașul Noului Castel... Ar fi trebuit să ne dăm seama, Jupuitorul era 
de nevăzut în mare parte a timpului. 

- Mda. 

Așadar, tunelurile subterane de pe continent fuseseră doar o 
parte din opera Jupuitorului. Tipul era viclean precum spusese 
întotdeauna Cioplitoarea-în-lemn. 


— Dar acum suntem de aceeași parte a baricadei și ne bazăm unul 
pe celălalt, spuse Banditul. Eu te urc până la Noul Castel, ba chiar, 
dacă vrei, te pot strecura până pe scenă, lângă Nevil. 

— Ţi-a acordat Jupuitorul permisiunea să faci toate astea? 

- Ă-ă.. păi, abia în dimineaţa asta i-a trecut pe la urechi un zvon 
cum că ai fi aici. Eu... interpolez niţel, dar vom ști mai multe îndată 
ce vom ajunge pe Deal, nu-i așa? 

Baltazar îl privea amenințător, însă nu scoase o vorbă. Johanna se 
uită la Wenda. Croitoreasa ridică din umeri. 

— Aici suntem în Insula Tăinuită, Jo. lar Jupuitorul a fost un 
moșier destul de cuminte. Ultimii monștri ai lui au murit acum 
câțiva ani. 

Jo nu avusese niciodată încredere în Jupuitor, dar: 

— Prea bine, duceţi-mă în Orașul Noului Castel. 

Cel puţin acolo și-ar putea da seama care va fi următorul pas. 


Jo îi lăsă pe cei trei din familia Larsndot la pontonul de unde 
plecau feriboturile. Wenda Junior fusese revoltată că nu o însoțeau și 
ei, dar din fericire Wenda Senior o convinse că e mai bine să rămână 
acasă. Însă cu Baltazar avură cel mai mult de furcă. 

— Vin și eu. 

Dar ce putea el face dacă lucrurile scăpau de sub control, mai ales 
dacă Banditul scăpa de sub control? 

- Rămâi aici să spui adevărul, spuse Johanna. 

- Vin și eu. Dacă... îndată ce ajungem în vârful Dealului Navei 
Stelare, o voi aduce pe Cioplitoarea-în-lemn. 

Îl străpunse pe Bandit cu privirile. Proaspătul lacheu al 
Jupuitorului schiță doar un zâmbet. 

— Pentru mine nu e nicio problemă. 

Wenda Senior și cei doi copii se întoarseră pe aleea pe unde 
veniseră. Când dispărură, Banditul îi luă pe Johanna și Baltazar de-a 
lungul potecii șerpuitoare din spatele gunoaielor și în jos prin niște 
pasaje înguste ca niște crăpături printre zidurile caselor. Nici 
fortificațiile de teren nu erau atât de strâmte, fără îndoială foarte 
incomode pentru mințile Stiletelor. Trecură printr-o ușă ascunsă bine 


într-un zid și începură să coboare o serie de scări abrupte. 
Întunericul era complet. 

- Continuă să mergi aplecată, Johanna, tunelul nu a fost făcut 
pentru două-picioare. 

- Mi-am imaginat, răspunse fata. 

Degetele bâjbâiau lespezile din față. În toate construcțiile 
Stiletelor, niciodată nu te puteai aștepta la tavane înalte. 

— Cum se face că nu e niciun fel de lumină? 

Pedantus fabricase mii de aparate de iluminat cu dispersie lentă, 
fusese unul din primele lui experimente de producţie în masă. 
Fabricase atât de multe încât li se pierduse numărul și urma. 

— A, vrei lumină? spuse Banditul. Am adus una. 

O văpaie veselă se aprinse în față, profilând câțiva membri. 
Banditul nu încercă să se întoarcă. Lăsă lampa pe pământ și își 
continuă drumul. 

— Mulţumesc, spuse Johanna, ridicând-o. 

Lumina o ajuta să se ferească de neregularitățile tavanului, deși 
tot ce vedea înainte era partea din spate a ultimului membru al 
Banditului. 

Mai merseră câteva minute, destul de mult încât disconfortul 
inițial de a merge aplecat să se transforme într-o amorțeală aproape 
insuportabilă. Banditul pălăvrăgea înainte, pretinzând că aude 
susurul apei deasupra capetelor. Părea cât se poate de sigur că nu 
vor da de nimeni în drum. 

— Hei, aud tocmai până la capăt. 

Până când ajunseră la scările ce urcau pe continent, Baltazar 
devenise și el vorbăreţ, curios cum reușise Jupuitorul și compania să 
mențină tunelul ferit de inundaţii. Johanna era mult prea absorbită 
de propria ei durere pentru a fi atentă la conversație. 

- Pampam! auzi deodată vocea Banditului. Primul dintre noi a 
ajuns pe continent! 

Mai făcură câțiva pași și: 

— E-hei! Vezi? Acum poți sta în picioare. 

Slavă Puterilor! Johanna ridică brațele în sus și se întinse cât putu 
de mult. 


— Acum nu ne mai rămâne decât un mic urcuș pe aceste minunate 
trepte. 

„Micul urcuș“ însemna mai mult de cinci sute de metri. 

Scările zigzagau neregulat, parcurgând natural urmele lăsate de 
scurgerea apelor. Unele porțiuni erau de câte treizeci sau patruzeci 
de metri, cu apele umflate ale râurilor aproape ca o cascadă pe una 
din stânci. Urcușul o ajută să-și alunge amorţeala din glezne. De fapt, 
ea se descurca mai bine decât Stiletele. Atât Banditul, cât și Baltazar 
aveau membri în vârstă pe care să îi ajute și foarte curând nu se 
auzeau decât gâfâieli și pufăituri. 

Le luă aproape o oră până ajunseră în vârf. În tot acest timp, 
Johanna primi o dare de seamă completă a tuturor nelegiuirilor care 
se petrecuseră în absenţa ei. Și primi aceste informaţii de la cei mai 
de încredere soldați ai Cioplitoarei-în-lemn și ai Jupuitorului. 

- Cioplitoarea-în-lemn și Nevil sunt pe picior de război civil de 
mai multe zece-zile, spuse Banditul încercând să acopere gâfâielile 
celorlalți. Au circulat zvonuri în legătură cu flota ta, aţi fost zăriți 
când aţi trecut prin dreptul vechii capitale. Însă Nevil era singurul 
care știa cât de mare era flota voastră și că se îndrepta spre noi. 

- Dar Tropicalii nu aduc altceva decât marfă de vânzare. 

- Ah, asta pretinde Nevil... oficial. Neoficial, Contestatarii spun 
„Dar dacă sunt arme?“. Ei susțin că Magnatul ne-a săltat lumea în 
Tehnologicul Inferior și că dacă nu facem pace cu el, ne rade de pe 
fața pământului. 

— Asta a spus Prodotus, nu Magnatul! Eu l-am văzut pe Prodotus 
în Sud. Pelerinul și cu mine l-am căutat ani de zile pe Magnat și nu 
am dat de el. Încep să cred că Magnatul nu este altceva decât o altă 
scornire diavolească a lui Prodotus. 

— Mda, spuse Baltazar. 

— Cineva însă a făcut minuni la Tropice, spuse Banditul. Tu chiar 
crezi că a fost Prodotus? Șeful meu e de altă părere. 

- Dar l-a văzut Jupuitorul vreodată pe Magnat? 

sÅ, păi, hm... nu. 

Banditul părea ușor jenat de faptul că șefului său, Marele 
Trădător, îi scăpase o chestiune atât de importantă precum existența 
Magnatului. 


— Dar e foarte posibil să ne aștepte în vârful dealului. Îl vei putea 
întreba tu însăți. 


La capătul urcușului îi aștepta o caretă trasă de patru Kherporci. 
Jupuitorul-Iyrathect se afla înăuntru înveșmântat de parcă s-ar fi 
pregătit de un bal. Chiar și căruciorul era poleit. 

Johanna se urcă printre membrii lui. Afară, Banditul trase ivărul 
și se repezi înainte pentru a se îngriji de kherporci. Jo se aplecă lângă 
fereastra deschisă și îi făcu semn ușor cu mâna lui Baltazar, care 
stătea aproape nemișcat pe burtă, trăgându-și sufletul după urcuș. Îi 
făcu și el semn cu boturile, apoi se ridică pe picioare. 

- Mă duc să o anunt pe Cioplitoareaîn-lemn că ești aici, spuse el 
și se îndepărtă țeapăn. 

Jupuitorul vorbi gânditor: 

- Nici nu ai idee cât de inconfortabil mă simt știind că niște 
nepoftiți... — agentul numărul unu al Cioplitoarei-în-lemn, pentru 
Dumnezeu! — au fost în tunelurile mele secrete. Am muncit atât de 
mult pentru a construi pasajele acelea și a le ține ferite de ochii 
tuturor... Ah, asta e! 

Jupuitorul trase un oblon căptușit peste fereastră. Toţi cei șapte 
membri ai lui se așezară pe banchete în vreme ce căruța se repezea 
înainte. Johanna auzi diverse bolboroseli afară, apoi sunet de porți 
masive deschizându-se. Când ieșiră din depozit, interiorul căruței fu 
luminat de razele soarelui infiltrat prin amortizoarele de sunet 
montate pe acoperiș și lateralele trăsurii. Vocea Jupuitorului 
continuă, dar în șoaptă: 

- Deocamdată putem vorbi, dar cât mai încet. Prodotus are tot 
atâta încredere în mine cât avea și Cioplitoarea-în-lemn înainte. Dacă 
el sau Nevil te descoperă, nu pot face nimic pentru a te salva. Hm. 
Nici pe mine nu cred că mă pot salva. Poate ar trebui să spun că tu 
m-ai răpit pe mine. 

Johanna simti un hohot de râs gâdilându-i gâtlejul, dar și-l 
suprimă. 

- Nici măcar tu nu ai putea face o minciună atât de gogonată să 
stea în picioare. Uite ce e, Banditul și Baltazar m-au pus la curent cu 
ultimele noutăţi. Știu despre marea adunare din această după- 


amiază. Arăți atât de ferchezuit, încât aș fi spus că ești invitat de 
onoare. Tot ce vreau eu de la tine este să mă duci într-un loc de unde 
să pot sări pe scenă. În afara cercului restrâns de prieteni ai lui Nevil, 
ceilalți Contestatari sunt Copii buni, mare parte din ei îmi sunt 
prieteni. În fața tuturor, Nevil nu va îndrăzni să mă omoare. Și eu voi 
putea spune în sfârșit adevărul. 

Capetele Jupuitorului se înclinară într-un zâmbet. 

— Să spui adevărul tău și să nu fii contestată, ei? 

— Da. 

Trăsura se hurduca trecând peste pavajul stricat. Vârful tunelului 
secret al Jupuitorului trebuie să fie undeva în apropierea periferiei 
orașului, poate în marginea Poienii Masacrului. Aha, va fi o călătorie 
foarte scurtă. 

- Ţi-aș putea îndeplini dorinţa, Johanna, însă avem o problemă. 
Însuși Magnatul va fi prezent pe acea scenă. 

— Deci personajul există în realitate? Prea bine, dar de ce ar fi asta 
o problemă? 

Jupuitorul îi făcu semn Johannei să vorbească încet. 

— Vezi tu, chiar dacă Nevil nu va îndrăzni să facă nimic, 
Magnatul... mă tem foarte tare că te va rupe în bucăţi în secunda în 
care află cine ești. 

— Ce? Scuze! spuse ea încercând să își calmeze vocea. Nici măcar 
Prodotus nu ar fi atât de stupid. 

În jurul lor se auzeau tot mai multe glasuri de Stilete bolborosind 
în limbaj inter-haită, dar și de oameni vorbind în samnorskă. 
Jupuitorul își ridică un cap, echivalentul gestului omenesc de a ridica 
o mână pentru a o opri să vorbească. Afară, Johanna auzi o voce 
venind de deasupra lor — Banditul pe capră? — certându-se cu cineva. 
Ceva în legătură cu permisiunea de a mâna Kherporcii până sub 
ceva-sau-altceva. Sub scenă? 

Careta întoarse și urcă încet o mică pantă. Toţi membrii 
Jupuitorului se răsuciră spre ea și îi auzi vocea șoptită și focalizată: 

— Ai dreptate. Prodotus nu ar fi atât de stupid. De fapt, oricât de 
mult te-ar urî, nu i-ar conveni deloc o asemenea scenă în public. Dar 
vezi tu... — se întrerupse ascultând mormăitul venind de pe capra 


caretei — vezi tu, există un amănunt pe care noi nu l-am știut 
dinainte. El e fratele Copistului Jaqueramaphan. 

Pentru o clipă, Johanna nu înţelese semnificația vorbelor 
Jupuitorului. Făceau legătura între două perioade ale vieții ei total 
diferite. Copistul?... Ştia că avea un frate. De care se înstrăinase. 
Copistul îi povestise în ultima noapte în care îl mai văzuse în viaţă. 
Când îl bătuse de îi sunase apa în capete. Biata haită nevinovată. 
Deschise gura de câteva ori. Nu era în pericol să vorbească prea tare, 
pentru că amuţise cu totul. Tot ce putea face era să bâiguie: 

— Dar, dar... 

Jupuitorul continuă șoptit, abia atingându-i auzul asemenea unor 
aripi de flutur, cuvinte al căror sens răsunară dureros ca niște 
lovituri de ciocan. 

— Sincer, nu am știut acest amănunt până când Magnatul nu a 
plecat la drum spre noi. Prodotus a făcut tot ce a putut pentru a mă 
ține cât mai departe de Magnat. Știu că Magnatul este geniul 
organizatoric pe care mi l-am imaginat. A transformat Tropicele într- 
o surpriză magică și i-a dat lui Prodotus mijloacele de a răsturna 
lumea. 

Johanna își amintea. Copistul îi povestise că fratele său de fisiune 
era un afacerist extrem de ambitios. Ce se schimbase între timp? Și 
de ce dorea Magnatul să o ucidă? 

= DECE eu? 

Rosti cuvintele prea încet pentru a-și auzi propria voce. 

Desigur, Jupuitorul îi auzi întrebarea — și restul — și înțelese 
sensul adevărat al cuvintelor ei. 

— De ce crezi? Prodotus i-a spus că tu l-ai omorât pe Copist. 
Prodotus e în centrul acestei acțiuni și e mai viclean decât eram eu, 
chiar și în zilele mele bune. Și trebuie să fie așa, pentru că viclenia e 
tot ce i-a mai rămas. Și-a bazat întregul plan pe Magnat, l-a făcut pe 
Magnat să urască oamenii, în special pe tine. 

Cuvintele îi sunau aproape admirativ. 

Mda, acesta era Prodotus la apogeul josniciei lui. Jupuitorul 
putea aprecia o asemenea perfecțiune. Careta se opri, țâșni câțiva 
centimetri în față, apoi opri din nou. Banditul coborî cu greu de pe 
capră. În ușă se auziră câteva bătăi ușoare neregulate, iar când 


Jupuitorul deschise ușa, unul dintre membrii Banditului băgă capul 
înăuntru. 

- Am ajuns, Șefu', suntem chiar sub platformă. Ei! Înăuntrul 
măreței fortărețe a lui Nevil. 

Jupuitorul deja se pregătea să coboare. 

— Poţi să fii sigur că dacă se ocupa Prodotus, nu mai ajungeam noi 
până aici. Nevil e atât de neexperimentat în ticăloșiile noastre 
primitive. 

Toţi membrii se chinuiau să-l scoată pe membrul olog. Acesta era 
deopotrivă bătrân și șchiop, un mascul cu urechile cu vârfurile albe. 
Pelerinul afirmase că el și alți doi operau sub persoana conștientă a 
Jupuitorului și erau responsabili cu menţinerea majorității de bună- 
credință. 

Cel mai tânăr dintre ei ieși ultimul. 

- Eu ar trebui să mă aflu pe scenă, spuse haita. Locul ăsta de 
parcare este pentru a-mi ușura accesul, fiind cu handicap, înţelegi tu. 
Îl las pe Bandit cu tine. Dacă nu ridici vocea sau nu tipi, ești în 
siguranță. 

Jupuitorul agită un bot, făcându-i semn Johannei să vină până în 
dreptul deschizăturii. 

Razele soarelui străpungeau crăpăturile din lemnul construcției. 
În aer plutea miros de cherestea proaspăt tăiată. Trăseseră careta 
undeva pe landa Poienii Masacrului. Bârne de lemn dispuse 
încrucișat împrejmuiau careta. Jupuitorul se afla alături, pe pământ, 
întorcând căruciorul lui Vârfuri-albe spre o potecă ce se pierdea în 
umbra întunecată. 

— Auzi tărăboiul, Johanna? întrebă el. 

Auzea. Sunau goarnele Stiletelor. 

— Cineva trebuie să fi aterizat cu aeronava, continuă Jupuitorul. 
Într-un minut se vor afla pe platformă... și eu nu voi ajunge la timp 
să le urez bun-venit. 

Cei mai lenți dintre membrii Jupuitorului deja o luaseră înainte. 

— Dacă tocmai a aterizat Magnatul, cel mai bine ar fi să rămâi aici, 
altfel îți semnezi singură condamnarea la moarte. 

— Dacă mă decid să risc, pe unde pot ajunge direct pe scenă? 


— Ah, răspunse el, întorcându-și capetele de jur împrejur, căutând 
ceva în lumina care pătrundea din crăpăturile de deasupra lor. 
Banditule? 

O parte din haita de scutieri își ridică privirile, cercetând grinzile. 

- OK. Noi am fost angajați să amenajăm platforma asta, a fost 
făcută foarte în grabă, cu o grămadă de greșeli. Vezi acolo sus, arătă 
el spre o învălmășeală de bârne de suport. Nu pare, dar de acolo te 
poți cățăra mai departe, spuse el gesticulând înainte și în sus, până la 
un panou care poate fi doborât, chiar în mijlocul scenei principale. 

Jupuitorul rânjea cu acea postură de mintea-malefică-din-umbră 
care o enerva atât de tare pe Cioplitoarea-în-lemn. 

— Ai putea să-ți faci o intrare foarte dramatică și foarte scurtă, cel 
puțin dacă Magnatul se află în apropiere. O parte din mine 
realmente și-ar dori să asiste la... 

Dar se reculese imediat. La propriu: membrii care se aflau înainte 
pe potecă se opriră și începură să tragă de cărucior. 

— Hm. Serios acum, Johanna. Nu urca acolo decât în momentul în 
care tu... și Banditul... auziti că sunteți în siguranță. Chiar dacă e 
doar Nevil, eu tot m-aș gândi de două ori înainte. Eu m-am riscat o 
dată, ieșind la scenă deschisă la Lacurile Lungi... și uite cum am 
ajuns. 

Johanna își coborî privirea dintre grinzi. 

- Da. Înţeleg. 

Sfatul Jupuitorului era cât se poate de rezonabil — cel puţin dacă 
dădeai la o parte detaliile malefice. 

- OK, atunci! Ar fi bine să mă grăbesc! 

Se adunară toți șapte și în curând se făcură nevăzuti. 

Restul membrilor Banditului veniră pe scările caretei. 

- Nimeni nu este în apropiere. Poţi ieși, dacă vrei. Dar fii 
pregătită să sari imediat înapoi dacă îţi spun. 

Johanna cobori treptele joase și își afundă picioarele în iarba 
înaltă până la glezne. Locul era umbrit și iarba culcată la pământ, dar 
din loc în loc razele soarelui cădeau pe câte o floare fanată. Poiana 
Masacrului. De fiecare dată când lucrurile se complicau foarte foarte 
tare, ea ajungea aici. 


- Deci el e Magnatul, acolo sus. Haita Haitelor, sună de parcă ar fi 
opt membri și toți sunt ditamai dihăniile. 

Banditul făcuse un cerc larg în jurul trăsurii lor, privind și 
ascultând în toate direcţiile. Un membru rămase lângă Johanna chiar 
și când ea se îndreptă spre grămada de grinzi pe care i-o arătase el 
mai devreme. 

— Și ce spune, Banditule? 

— Încă mai vorbește Nevil. Tipul ăsta e demagog de-ţi vine să-l iei 
la palme. În ultimele zece minute, numai cu „pace și prosperitate, 
înfrățire între popoare, lupta împotriva terorismului...“ bla bla. 

— Ştii că o poate ţine așa ore întregi, Banditule. 

— Mda, doar că azi ar fi o idee proastă. Publicul nu pare la fel de 
ascultător ca de obicei, spuse el împingând un bot spre publicul 
invizibil. Și cineva astăzi nu are deloc răbdare. 

- Eu, spuse Johanna. 

— Altcineva. Cei opt membri care cred eu că sunt ai Magnatului se 
foiesc de parcă au purici sub coadă. 

Banditul făcu o pauză. Privind în jur, Johanna observă că și alți 
membri ai Banditului își schimbaseră poziția îndreptându-și umerii 
și capetele spre scenă pentru a prinde o captură audio a celor ce se 
discutau pe platforma de deasupra lor. 

- Hm, straniu, spuse Banditul. O parte din el vorbește omenește, 
foarte foarte încet. Nu, asta-i... Cred că are oameni cu ei. După voci, 
par să fie Ravna și Jefri. 

Johanna abia își stăpâni un țipăt de surpriză. 

- Poftim? Atunci înseamnă că sunt în siguranță! 

— ... Nu, cred că sunt prizonieri. 

- Dar Cioplitoarea-în-lemn și Jupuitorul se află acolo. 

- Da, răspunse Banditul, arătând spre umbre în direcţia în care 
dispăruse Jupuitorul în urmă cu câteva minute, undeva în stânga 
scenei, dacă Johanna îi localiza corect. Dar nu s-au dus pentru a o 
întâlni pe Ravna. După cum sună, Magnatul are o haită sau două cu 
el. Niște lachei înarmați, sunt sigur. 

Un minut mai târziu se auzi glasul unui copil strigând ceva. 
Banditul sări înapoi, uimit. 

- Ha! Ăsta e Magnatul. Cere cuvântul. 


Deasupra lor se auziră zgomote de pași grei. În alte împrejurări, 
Johanna poate ar fi izbucnit în râs. Nu-și amintea ca vreodată Nevil 
să fi fost întrerupt în timpul unui discurs public. 

Glasul de fetiță de deasupra lor era puternic, însă Johanna tot nu 
putea înţelege cuvintele. Răsuna speriată, pierdută și... furioasă? 

Banditul o prinsese de mânecă și o trăgea înapoi în căruță. 

— Ce? șopti Johanna. Ce spune Magnatul? 

— Vorbește despre pace, dar nu pare foarte fericit. Nu contează, 
Johanna. Aud haite apropiindu-se pe sub tribune, cu ele sunt și 
oameni. 

- Ai Cioplitoarei-în-lemn? 

- Nu, sunt Contestatarii și niște scursuri de Stilete, genul pe care 
îi angajează Nevil. Avem un răgaz de câteva minute în care te pot 
scoate de aici. 

În vreme ce vorbea, ceilalți membri ai Banditului veniră grăbiţi 
de la posturile lor. Se strânseră în jurul ei, împingând-o și trăgând-o 
pe tăcute spre trăsură. Cum ea opunea încă rezistență, Banditul făcu 
un pas în spate, ridicând capetele nehotărât. 

— Aoleu și vai mie, am pus rămășag cu Șefu' că așa se va 
întâmpla. Nu înţelegi? Ti-a întins o capcană. 

Poate. Și ce dacă? Jo mai privi în sus o singură dată. De aici, putea 
vedea capătul urcușului. Se termina într-un panou, mai subțire și 
mai fragil decât pereţii din jurul lui. Fratele Copistului e acolo sus. În 
primii ani, se întrebase cine era acel frate nenumit, se întrebase dacă 
el știa ce se întâmplase cu prietenul ei, sau dacă acelei haite 
înstrăinate îi va păsa cât de cât să afle ce s-a petrecut. Dacă 
Jupuitorul spunea adevărul, atunci Magnatul fusese afectat și încă 
foarte mult. Minciuna pe care i-o turnase Prodotus trasase cursul 
istoriei ultimilor zece ani. Prodotus îl ucisese pe Copist și întorsese 
acest lucru într-o lovitură monstruoasă. Vechea furie o invadă pe 
Johanna, tot ceea ce simţise de când Prodotus scăpase de execuție și 
apoi scăpase de închisoare. Nu pot accepta o asemenea situaţie. 

— Ascunde-te undeva, Banditule. 

— Bine. Haide! spuse Banditul. 

Apoi, când o văzu cățărându-se pe grinzi: 

— Vai de pielea mea!... 


Johanna privi în jos, îl văzu strâns în jurul maldărului de bârne 
de unde plecase ea, unul urcând spre ea, restul membrilor cu ochii 
țintă spre ceva nevăzut în spatele ei. Trei dintre ei se uitară în sus, 
înclinându-și capetele, neîndrăznind să strige cu glas tare. Apoi 
membrul de pe bârne se prăbuși pe iarbă și îl auzi alergând să se 
ascundă. 

De deasupra, de pe scenă, vocea de fetiță continua, tânguind 
cuvinte pe care Jo nu le putea înțelege. Cu siguranță, spaima era 
doar o iluzie. Cu toate acestea, Magnatul merita să afle cât de 
aproape fusese fratele său de glorie și cum bunătatea lui 
extraordinară, nebunească, îl dusese la pieire. 

Se afla acum în vârful scării. Se legănă într-o parte, întinse brațul 
pentru a atinge panoul. Era prins în cuie provizorii. Le-ar putea 
sfărâma dintr-o lovitură. Stătu o clipă, lăsându-și furia să îi dea 
putere. Undeva o voce tainică îi șoptea ceva, însă nu era glasul 
rațiunii, acela era încă tinut strâns în frâu. Acum Fata Rea și 
Nesăbuită de pe Dealul Navei Stelare preluase controlul. 

Dar în spatele furiei mai era un gând: Da, Prodotus îl ucisese pe 
Copist... însă și Johanna avea nevoie de iertare. 


Catol 40 


Așadar Magnatul îi dorea pe Jefri și pe Ravna alături de el. Ar 
putea profita de ocazie pentru a atrage atenţia lui Excentric II asupra 
ei. Gândul fu ca o briză răcoroasă, curată. Coborî treptele și stătu în 
iarba umedă. Trăsura navei era înfiptă probabil treizeci de centimetri 
în solul landei. Carena principală a balonului se înălța la doar câțiva 
centimetri deasupra capetelor lor. Stăteau în umbra navei, aproape 
feriti de privirile mulțimii adunate în Poiană. Chiar și aici, lumina 
zilei era fantastic de puternică, veselă și familiară. 

Haita înarmată le făcu semn să-i urmeze pe Zek și Magnat. Ravna 
făcu un pas, șovăind, nesigură după atât timp petrecut sub tavane 
scunde. Pășind în lumina soarelui se împiedică și s-ar fi lăsat în jos 
dacă Jefri nu și-ar fi strecurat un braț în jurul taliei ei. Împreună 
făcură câţiva pași împleticiți, apoi se ridicară drept, minunându-se 
de toată vastitatea spațiului din jurul lor. 

Aerul se umplu de urale de bucurie. Ravna se întoarse. Echipajele 
de la sol se retrăseseră. Cu excepția anturajului Magnatului, toată 
lumea se găsea la treizeci de metri într-o parte. Aplauzele veneau din 
partea Copiilor și Prietenilor. Ravna realiză deodată că pe ei îi 
aplaudau, pe ea și pe Jefri. Le făcu semn cu mâna și pe urmă haita 
înarmată îi împinse înainte, grăbindu-i să îl urmeze pe Magnat. 
Traversară încet Poiana, pe de o parte din cauza slăbiciunii Ravnei, 
pe de altă parte din cauza ierbii înalte care li se încolăcea în jurul 


gleznelor. Niciunul dintre Copii nu alergă în întâmpinarea lor. Se 
aflau în spatele unor parapete scunde. Câţiva dintre Copiii mai mari 
- oamenii lui Nevil — îi împiedicau pe cei mai entuziaști să dea 
năvală. Pentru păstrarea ordinii publice, fără îndoială. Multe lucruri 
se schimbaseră de când plecase ea. 

Alaiul Magnatului se întoarse, ocolind botul aeronavei sale, și 
păși în uralele mulțimii spre centrul scenei. Ravna și Jefri îl urmară 
șovăind. Vocea lui Nevil se auzea chiar și aici. Desigur, se folosea de 
puterea asupra lui E-II în avantajul său. 

— ...iar acest atac nu trebuie să împiedice această adunare de 
astăzi. Pacea este în sfârșit în mâinile noastre... , îl auzi rostind. 

Însă vocea sa era canalizată în special spre mulțimi și pierdu 
restul frazei. 

Nevil stătea în spatele pupitrului înalt din capătul scenei. 
Împreună cu el se aflau trei oameni și două haite, una dintre ele 
purtând coroane. Jos, în spatele scenei, Ravna zări nava în toată 
splendoarea ei iridescentă. Nevil își poziționase scena astfel încât toți 
participanţii să fie în bătaia armei cu fascicul. Cu dreptul de 
administrator, Nevil credea că va putea omorî pe oricine de aici, 
haită sau om. Că putea rade întreaga poiană de pe faţa pământului, 
dacă dorea. Ar fi fost Nevil capabil de o asemenea atrocitate? Cel mai 
bine ar fi să plecăm de la premisa că da. Oricum, era cea mai serioasă 
amenințare împotriva celor care înțeleseseră ce fel de monstru era. 

Dar împotriva mea nu o va putea folosi, gândi Ravna. Excentric II era 
suficient de inteligent încât să recunoască un chip omenesc. lar 
Nevil, montând scena în linia vizuală a navei, se asigurase că 
Excentric II o putea vedea pe ea. Dacă o recunoștea... Se sprijini de 
Jefri, apoi privi spre navă și rosti încet. 

- Navă! Dă-mi un miliwatt de roșu dacă mă auzi. 

Vocea i se pierdu luată de vânt. Nici Jefri nu părea să o fi auzit. 

În vreme ce înaintau spre scenă, Ravna aruncă priviri fugare spre 
navă. Niciun semn, nicio clipire roșie. OK, fusese o primă încercare. 

Magnatul ajunsese la marginea mulțimii. Gărzile lui Nevil le 
făceau loc, ţinându-i pe oameni și haite departe de Magnat, Zek și 
Ritl. Ritl? Solitarul pășea mândru împreună cu ei, de parcă ar fi fost 
un membru de vază al delegaţiei oficiale. 


După ce Magnatul trecu de baricade, unii dintre Copii se repeziră 
înainte, scăpând de gărzile lui Nevil și de ceilalți din public, care 
încercau să îi oprească. Magnatul tresări ușor, speriat, apoi păși 
înainte, nearătând repulsia pe care trebuie să o fi simțit. Ba chiar 
răspunse aplauzelor cu o oarece amabilitate. Se descurca mai bine 
decât cei mai mulți dintre aceia pe care îi întâlniseră în timpul 
spectacolelor de circ și care atunci vedeau oameni prima dată. 

Zek rămase în urma Magnatului și vorbi spre Ravna și Jefri cu 
vocea lui Prodotus. 

— Să nu uitaţi că eu sunt sus și văd tot. 

Da, Prodotus e cu Amdi sus. Cealaltă aeronavă zbură mai departe, 
făcând un viraj în văzduh. 

Ravna și Jefri se treziră înconjurați din toate părţile. Copiii fugiră 
la ei, cu braţele întinse. Unii dintre ei dădeau înapoi când îi vedeau 
chipul, alţii alergau să o îmbrățișeze. Strânse câțiva la piept în timp 
ce haitele înarmate o împingeau să meargă mai departe. 

În apropierea scenei, băgă de seamă ceva nou. Pe o parte, îi zări 
pe Wilm și Poul Linden, care niciodată nu îl agreaseră pe Nevil și 
compania. De cealaltă parte se aflau cei care o evitaseră după vot. 
Lumea oamenilor se împărțise în două tabere, un război civil gata să 
izbucnească. Cu toții păreau neliniștiți, ferindu-se de Magnat. Unii se 
crispară când dădură cu ochii de Ravna. 

- Ce i-au făcut? îl auzi pe unul dintre Copii. 

Ravna continuă să pășească înainte, încercă să zâmbească, 
mușcându-și buzele pentru a nu striga în gura mare lucruri pe care 
toată lumea trebuia să le știe. Astăzi purta o botniță invizibilă. 

Scări din lemn duceau spre vârful scenei. Treptele erau înalte, 
mai degrabă pentru oameni decât pentru Stilete. Aceasta era mâna 
lui Nevil, o declarație fățișă a superiorității oamenilor, obligându-i pe 
Magnat și pe cei din anturajul său să se cațere stângaci până sus. 

Treptele urcau până la o platformă, de unde începeau alte 
doisprezece care duceau la scena principală. Alţi trei Copii stăteau în 
vârful acestor scări, toți prieteni ai lui Nevil. Ciudat, niciunul dintre 
ei nu era Bili Yngva; să fi trecut de partea cealaltă? Cei trei se dădură 
înapoi ușor neliniștiți când Magnatul urcă greoi scările spre ei. 


Ravna auzi un mârâit indignat pe care Magnatul îl scoase când trecu 
pe lângă ei. Zek și Ritl îl urmară, apoi urcară și Ravna cu Jefri. 

Ravna îl străpunse pe Nevil cu privirea, apoi băgă de seamă că 
bărbatul purta ultimul comset — legătura cu Excentric II. Pentru o 
secundă, fu atrasă de faţetele de cristal ale display-ului, apoi se forță 
să se uite în altă parte. 

Jupuitorul stătea în apropiere, cu un aer relaxat și indolent. Își 
înclină capetele spre Ravna, într-un gest prietenesc și ambiguu. În 
dreapta Jupuitorului, în spatele unui panou antifonat se afla 
Cioplitoarea-în-lemn. Toate capetele Reginei îi priveau pe Ravna și 
pe Jefri. Întreaga haită era întruchiparea vigilenţei încordate. Și a 
furiei. Drăcușorul era și el acolo, cățărat pe umerii unuia dintre 
membri. Și... un al doilea puiandru îi privea timid printre picioarele 
unui alt membru. Regina devenise octet! 

Ravna păși pe platformă și se îndreptă spre Magnat. Cioplitoarea- 
în-lemn se agită abia perceptibil și Ravna o auzi șoptindu-i: 

— Știți ceva de Pelerin? 

Ravna clătină ușor din cap. Bănuielile cele mai sumbre se 
confirmau acum. 

Vocea lui Nevil izbucni peste mulțime: 

— Să îi urăm bun-venit domnului Magnat, venit de departe, 
tocmai de pe Coasta de Est. Greșelile politice din trecut ne-au întors 
împotriva unor naţiuni care ne puteau fi prietene. Astăzi ne unim 
forţele împotriva celor care au adus și aduc războiul între popoarele 
noastre. Astăzi... 

Cuvintele îi erau un nonsens demagogic, dar însuflețirea lui era 
aproape la fel de sinceră precum și-o amintea Ravna. Aproape. Deși 
Nevil nu fusese răpit, nici vânat prin sălbăticie, arăta mai slăbit și 
mai îmbătrânit. Perioada de când pusese mâna pe putere nu fusese 
prea blândă cu el. Nici înainte de răpirea Ravnei lucrurile nu 
stătuseră mai bine, dar după toate aparențele, situația nu se 
îmbunătăţise de atunci. Și ce a fost cu atacul terorist de mai 
devreme? 

Nevil mai bătu câmpii alte câteva minute. În mulțimea din fața 
scenei, lumea începu să se agite plictisită, în special cei din opoziție, 


dar nimeni nu plecă și nu strigă obiecţii. Nevil avea un control la care 
Ravna nici nu visase vreodată. 

- Punctele înțelegerii noastre au fost în principal returnarea celor 
care ne-au fost luați — și făcu un semn binevoitor spre Jefri și Ravna — 
și o alianţă tehnologică pentru prosperitate. Acum acest tratat de 
pace și bună colaborare va fi semnat de noi și de Magnatul aflat aici 
în persoană. 

În vreme ce rostea aceste cuvinte, Nevil se dădu înapoi de la 
pupitru. Magnatul se îndrepta spre el, cu toţi cei opt membri masivi 
ai săi. Simpla lui prezență impunea mai mult respect și teamă decât 
oricare altă făptură pe care o întâlnise Ravna în această lume. 
Demnitatea lui Nevil rămase neștirbită doar datorită faptului că 
apropierea Magnatului nu putea fi văzută de cei din publicul de la 
picioarele lor. Nevil închise microfonul și se aplecă spre haită ca și 
cum i-ar fi adresat un salut curtenitor. Bărbatul smuci un braț în 
direcţia Ravnei și a lui Jefri. 

- De ce a fost nevoie să îi aduci pe ăștia aici? 

— Ca o dovadă a bunelor mele intenţii, răspunse Magnatul. 

- Atunci ar fi trebuit să îi aduci pe cei mai mici. Pentru ei mă tot 
lupt eu cu ai mei de aici. 

Se uită pe furiș spre Ravna. 

- Această... această Ravna ne va face numai probleme. 

Capetele Magnatului se înclinară într-un zâmbet prevestitor de 
rele. 

— Ne poate fi utilă. 

Colțurile gurii lui Nevil se lăsară în jos. Privi o clipă în gol, parcă 
neînțelegând. Dar putea de asemenea să fie în legătură cu cineva, iar 
sunetele să fie camuflate de cască. 

Zek îl urmase îndeaproape pe Octet. Acum își făcu loc încurcat 
printre membri și i se adresă șoptit lui Nevil. Era glasul lui Prodotus, 
pe un ton împăciuitor. 

— E în regulă. Înțelegerea rămâne în picioare. Partenerul meu e 
niţel cam îndrăzneț. 

Magnatul îl împinse pe Zek într-o parte. 

- Eu nu sunt „îndrăzneţ“ și să nu vorbești tu în numele meu. 


Apoi păși spre Nevil, obligându-l să se dea înapoi din spatele 
pupitrului. Apoi se cățără unul pe celălalt, sprijinindu-se de pupitru, 
până ajunse în postură de piramidă, vizibil de toți cei din audienţă. 
Chiar și fără ajutor tehnic, cuvintele lui bubuiră în aer: 

— Eu sunt Magnatul! 

Promisiunea lui de a evita discursul pe limba oamenilor se 
dusese pe apa sâmbetei. Vocea care răsună peste poiană aparținea 
unei fetițe speriate. Era glasul lui Geri Latterby, însă transformată de 
forţa și aroganta personalității Magnatului. 

— Nevil Storherte spune că ne dorim cu toții pacea. El vrea pace. 
Eu vreau pace. Dar eu voi vrea război dacă voi nu faceți lucrurile 
cum trebuie! 

Spre deosebire de nonsensul politic al lui Nevil care lăsase pe 
toată lumea nepăsătoare, discursul Magnatului stârni reacţii foarte 
puternice. Se auziră strigăte. O femeie — Elspa Latterby — ţipă spre el: 

— Geri? Geri! Dă-mi-o înapoi!... 

Magnatul reușise să le capteze atenţia. 

- Nu putem îndrepta toate lucrurile rele care s-au petrecut, însă 
voi și cu mine vom îndrepta ce vom putea. Sau ne vom război. 

Bolborosi ceva spre Zek. O clipă mai târziu aeronava lui Prodotus 
își acceleră motoarele și survolă aerul deasupra lor, rămânând 
agățată undeva în stânga scenei. Nevil urmări zborul aeronavei cu 
un aer uimit. Vorbea iar cu cineva. Excentric II? Prodotus? Nava 
stelară nu reacționă. 

Magnatul așteptă până când strigătele încetară. Apoi vorbi din 
nou: 

- Eu vă voi înapoia ceea ce poate fi înapoiat. Vă aduc bunăstare și 
promisiunea de bogăţie. În schimb, voi îmi veți da mie acces la nava 
stelară. Dar cel mai important, voi îmi veți da mie pe omul care mi-a 
ucis jumătatea! Eu o vreau pe Johanna Olsndot. O vreau aici. O 
vreau acum! 

În vreme ce vorbea, capetele Magnatului se întorceau când într-o 
parte, când în cealaltă, dezvelindu-și colții. 

Toată lumea de pe platformă părea îngheţată de spaimă. Mai bine 
spus, toată lumea în afară de Jupuitor. Se ghemuise laolaltă, însă 


capetele sale se împleteau și se înclinau. Savura toată scena cu o 
bucurie nerușinată pe care acest vacarm o stârnise în sufletul lui. 

Nevil se strecură pe lângă Magnat înapoi la pupitru. Trebuie să fi 
fost cu adevărat zguduit, căci Ravna îl vedea acum pentru întâia oară 
în impas, încercând să-și calculeze mișcările, decizând ce să spună 
pentru a rămâne deasupra. Când în cele din urmă vorbi, glasul îi era 
sumbru și tensionat. 

— Prieteni, noi cunoaștem această revendicare de câteva zile. 
Magnatul are un motiv întemeiat pentru a cere acest lucru. 

— Magnatul ne-a răpit copiii! se auzi o voce din public, dar slabă 
și măturată de vânt. Nevil nu avea control asupra sunetelor la fel ca 
în interiorul navei, însă aerul și briza erau aproape la fel de eficace. 

- Magnatul este rezonabil când cere un om care i-a făcut rău, 
indiferent cât de îndrăgit ar fi fost de mine, de noi. 

Vocea lui Nevil păru să se înece în lacrimi. Ravna îl simți pe Jefri 
tremurând lângă ea, privirea plimbându-i se de la Nevil la aeronava 
lui Prodotus și înapoi. Răbdarea lui Jefri era acum împinsă dincolo 
de limite. 

După o clipă, Nevil își recăpătă glasul și continuă, părând a se 
lupta cu lacrimile. 

— Întreaga mea viață am fost foarte apropiat de Johanna. Am fost 
orbit de dragoste, cum aveam să-mi dau seama prea târziu. Însă am 
iubit-o și cred că și ea m-a iubit pe mine, atât cât a fost ea capabilă de 
un astfel de sentiment. Acum, dovada pe care mi-a adus-o Magnatul, 
precum și vorbele pe care mi le-a spus... m-au făcut să înțeleg că nu 
a meritat dragostea și încrederea mea. Îmi pare rău. 

Făcu o pauză, se întoarse către Magnat a cărui piramidă era cu un 
cap mai înaltă decât el. Apoi reluă, cu o voce hotărâtă, demnă de un 
om de stat: 

— Sire, oricât de urgentă ar fi cererea dumitale, mă tem că nu îi 
putem da curs. Johanna Olsndot a dispărut în urmă cu câteva zece- 
zile. 

- Minti! Daţi-mi-o pe Johanna Olsdnot! tună octetul. 

Nevil își dădu microfonul atât de încet încât Ravna abia îl putea 
auzi. 


- Eşti nebun? îi șopti Magnatului printre dinți. Uite ce e, fata e 
moartă. Îți pot face rost de cadavru. Doar ai... 

Jefri se repezi la Nevil. 

- Criminal... 

Acoliţii lui Nevil tăbărâră pe el înainte să apuce să pună mâna pe 
Storherte. Magnatul se dădu jos unul de pe celălalt și se repezi greoi 
înconjurând încăierarea, bolborosind un ordin spre haita înarmată. 
Respectiva haită se dădu înapoi, schimbându-și ţevile puștilor astfel 
încât să nu fie îndreptate spre Jefri. 

În timp ce Jefri era dus cu de-a sila pe scări în jos, Ravna rămase 
pentru o clipă singură și o voce pe care nu o recunoscu îi șopti în 
ureche. 

- Priveşte peretele de lângă mine. 

Ravna ridică imediat capul. Cioplitoarea-în-lemn? Poate. 
Jupuitorul! 

Dar și capetele Magnatului țâșniră în sus. Traversă scena, 
aplecându-și capetele în direcţia Jupuitorului și a Cioplitoarei-în- 
lemn. Să-l fi auzit pe Jupuitor? 

Ce auzi acum Ravna fu un zgomot de lemn spart. O parte din 
perete sări în lături. Se mai auzi un pocnet, apoi altul și altul. 

Magnatul se dădu înapoi. Panoul de lemn se prăbuși pe scenă 
și... Johanna păși în lumina soarelui, cărând în braţe o bârnă solidă 
de lemn. Rămăsese fără suflare, ochii violeți scăpărând. Era vie și 
nevătămată! Aruncă bârna și se adresă octetului, care stătea cu gurile 
căscate de uimire în faţa ei. 

- Bună ziua, domnule. Eu sunt Johanna Olsndot. 

Acum, că își vedea dușmanul în fața ochilor, Magnatul șovăi. 
Făcu un pas în urmă, se învârti în cerc fără să scoată o vorbă, 
asemenea novicilor pe care Ravna îi întâlnise în călătoria cu circul. 
Sau poate ca un animal de pradă savurând momentul. 

Jo se lăsă jos pe scenă înaintea lui și își răsturnă capul pe spate, 
imitând — pe cât era posibil — postura unui solitar supus. 

Două perechi de fălci amenințătoare stăteau la câțiva centimetri 
de gâtul ei, de o parte și de cealaltă. Magnatul se luptă cu sine însuși 
în vreme ce membrii din spate încercau să se repeadă la ea. Doi 


dintre ei o apucară pe Johanna de braţe și începură să o tragă în 
dreapta scenei, unde nu se afla nimeni. 

— Înainte să te omor, vorbește! spuse el. 

— Dar... 

Nevil porni în urma lor, apoi se opri, realizând, după cum se 
prezenta situaţia, că frâiele întâlnirii nu se mai aflau în mâinile lui, 
decât dacă ar fi vrut să înceapă un atac cu arma cu fascicul. În timp 
ce Johanna era târâtă în cealaltă parte a scenei, puiandrii 
Cioplitoarei-în-lemn săriră de pe ceilalți membri și împinseră ceva 
de-a lungul podiumului, spre Jupuitor. Doi dintre membrii 
Jupuitorului împinseră mai departe obiectul spre Magnat. 

Poate din reflex sau poate din curiozitate, Magnatul apucă 
obiectul respectiv. Era un soi de carte, în stilul în care „tipăriseră“ 
Stiletele pe vremuri, înainte de aterizarea oamenilor. Era foarte vechi 
sau fusese trecut prin foc. Unele pagini erau înnegrite și strânse sul, 
ținute împreună de spirale de metal. Ravna apucă să arunce o privire 
înainte ca toți membrii Magnatului să se înghesuie în jurul cărții. 
Rămase complet nemișcată o clipă, apoi își reluă mersul spre capătul 
scenei. 

Zek urmărise tăcut întreaga scenă, dându-se speriat din cale 
atunci când era necesar. Acum stătu locului o secundă, parcă 
ascultând. Apoi bolborosi ceva disperat și negativ și alergă pe scenă 
spre Magnat. Ritl îl urmă o secundă mai târziu. 

Magnatul însă nici nu vru să audă. Se repezi cu ghearele spre Ritl 
și mârâi spre Zek. 

= Înapoi! Aceasta este răzbunarea mea. 

Indiferent cât de hotărât ar fi fost Prodotus să tragă cu urechea la 
ultimele cuvinte ale Johannei, bietul Zek nu era în măsură să impună 
vointa lui Prodotus în fața Magnatului. Ambii solitari bătură în 
retragere. 

Confruntarea dintre Johanna și viitorul ei călău putea fi scurtă, 
însă nu avea să fie privată. Cei doi se aflau în plină zi pe o scenă, 
vizibili de aproape întreaga audienţă și de toată lumea de pe scenă. 
Ovin Verring și băieţii Linden se repeziră pe scările din față, urmati 
îndeaproape de alți câțiva. Prietenii lui Nevil însă erau antrenați; își 
folosiră bastoanele pentru a-i împinge jos de pe scări. Wilm fu ajutat 


de fratele său. Se regrupară și încercară din nou. Acum mulțimile se 
amestecară, în unele locuri luptându-se. Alţii stăteau pur și simplu, 
privind îngroziți. 

Nevil urmărea scena cu o fascinatie înfricoșată, la fel ca și ceilalți. 
Dar el mai vorbea în șoaptă și cu... Excentric I? Ravna se apropie 
ușor de el. Microfonul lui nu era complet închis. Bărbatul privi spre 
aeronava lui Prodotus și vorbi pe un ton puţin mai ridicat, deși era în 
continuare abia audibil. 

— Deci e ăsta cel mai rău caz sau nu? 

Privi într-o parte și băgă de seamă apropierea Ravnei. 

Bătăușii lui Nevil erau chiar lângă scările care coborau scena; 
Ravna se gândi la ce putea face. 

— Nevil, situația scapă de sub control. Spune-i lui Prodotus că... 

Nevil făcu o grimasă disprețuitoare. 

— Taci din gură. Eu am dreptul de administrator al navei, în caz că 
ai uitat. Dacă vreau, te pulverizez chiar în locul în care te afli. 

Poate. Avu prezenţa de spirit să nu îl corecteze... cel puţin nu cu 
adevărul. Dar: 

— Să mă arzi în fața tuturor acestor oameni? Nu cred. 

Nevil îi aruncă o privire fioroasă, dar după o clipă ridică din 
umeri enervat. Se uită împrejur, căutând probabil vreo gorilă să o 
tragă jos de pe scenă. Din păcate pentru Nevil, toate erau ocupate 
încă. Dacă s-ar putea apropia mai mult de el.... Concentrează-ți atenția 
pe Nevil. Se întoarse de la coșmarul din celălalt capăt al scenei și păși 
spre el relaxată. 

— Nu te apropia de mine! îi șopti Nevil printre dinți. 

Privirea i se muta de la Magnat la Ravna. Aștepta un soi de 
semnal; până atunci însă... spre norocul său, mulțimea nu îl putea 
auzi acum. Nevil era orbit de furie. 

- Cățea nenorocită. Ai distrus orice urmă de tradiție straumeră. 
Chiar și proștii care te iubesc scuipă pe ideile tale mărețe. 

Înclină capul spre Magnat. 

- Dacă tu nu ai fi dezbinat Copiii, niciodată nu m-aș fi aliat cu 
barbarii ăștia. Din cauza ta vor pieri și mai mulți oameni. Acum stai 
în banca ta sau te voi distruge! 


În celălalt capăt al podiumului, Johanna se ridicase în genunchi. 
Stropi de sânge îi pătau mânecile cămășii; patru perechi de fălci se 
aflau la câțiva centimetri de gâtul ei. Cartea arsă zăcea pe jos, chiar în 
fața genunchilor ei. Doi dintre membrii Magnatului o deschiseseră și 
un al treilea citea textul... o postură clasică a Stiletelor. Un al 
patrulea bot atinse textul, în vreme ce restul haitei o asalta cu 
întrebări. 

Despre ce este cartea aceea? se întrebă Ravna. 

Johanna părea să știe. Își aplecă fruntea și arătă manuscrisul, apoi 
ridică o pagină și arătă cu degetul ceva scris dedesubt. Cei care 
țineau cartea își ridicară privirile spre ea și restul membrilor își 
strânseră capetele în jurul feței Johannei. 

Jupuitorul și Cioplitoareaîn-lemn coborâră de pe scaunele lor, 
dar Magnatul mârâi spre ei, reducându-i la tăcere. Zek patrula 
nervos în jurul zonei interzise. Ca solitar, înfășurat în mantia Radio, 
Zek probabil auzea și mai puțin decât Cioplitoarea-în-lemn și 
Jupuitorul. Deodată se întoarse cu spatele la Magnat și o rupse la 
fugă, împleticit, spre Nevil și Ravna. Se chirci lovit de o mână 
invizibilă și se prăbuși la picioarele lui Nevil. 

- Nu mai aud ce spune Magnatul, spuse el. 

Vocea era a lui Prodotus, însă canalul de comunicaţii suferea 
asemenea dureri, încât vorbele se transformară în gemete ascuțite, 
aproape ininteligibile. 

— Tu, spune-mi ce vorbesc! 

- Poftim? Sunt prea departe ca să aud ceva. 

Și se părea că Nevil nu știa cum să folosească dispozitivul de pe 
capul său pentru a trage cu urechea. 

Poate Prodotus realizase acest lucru; vocea îi deveni puțin mai 
calmă, dar încărcată încă de furie și ură: 

- Tu, animalule. Ravna. Ai fost mereu mai pricepută la aparate. 
Arată-i lui Nevil cum să asculte. Spune-mi ce vorbesc. Oprește 
conversaţia sau îl ucid pe Amdi, întâi un membru, apoi restul... 
undeva unde puteți vedea. 

Zek se zvârcolea de durere pe podea în faţa lor, un singur solitar 
relatând toate acele ameninţări oribile. Nevil făcu un pas în spate, 
șovăind. 


Acum era momentul Ravnei. Acum ori niciodată. Făcu trei pași 
spre Nevil și se năpusti asupra lui. Impactul nu avu niciun efect 
asupra lui Nevil, însă Ravna se agăţă de el cu toate puterile și îi strigă 
în față: 

— Navă! Uzurpă, uzurpă! 

Nevil o lovi cu pumnul, catapultând-o câţiva metri în spate. 
Ravna rămase o clipă fără suflare în urma căzăturii și a loviturilor. 
Privi în sus. Nevil gesticula spre ea, murmurând ceva. Nu se 
întâmplă nimic. Nevil își îndreptă din nou mâinile spre ea. 

Ravna rămase în viață. Acum nava era atentă la ce se petrecea pe 
scenă. Ravna se scutură și reuși să tipe din toate puterile: 

— Navă! Anulează drepturile lui Nevil. Şterge... 

Auzind-o, Nevil căscă ochii uimit. Acum el devenise ținta. Se 
dădu înapoi, se întoarse și o rupse la fugă pe scările care duceau în 
spatele scenei, ferit de privirile Ravnei și de arma lui Excentric II. 

Ravna se târî până la Zek. Ritl se agita în jurul lui, adulmecându- 
l, lingându-l pe cap. Zek se întoarse pe burtă, încercând să își 
aranjeze mantia. Sosise momentul să i se adreseze lui Prodotus. 
Cuvintele țâșniră de pe buzele Ravnei, orice pentru a satisface 
monstrul: 

- Gata, Prodotus. Spune-mi ce vrei să auzi... 

În aer izbucni un vaiet prelung. Dinspre mulțime. Ravna ridică 
privirea și văzu capetele oamenilor și Stiletelor îndreptate într-un 
singur punct. Nu spre Ravna. Nu spre Johanna și Magnatul 
înghesuiți unul în celălalt. Priveau spre cer. 

Ravna se întoarse spre aeronavă. Ceva mic și negru cădea din ea. 
O făptură vie. Un membru al unei haite, ușor supraponderal. 
Membrul cădea și cădea, încă în viață. Apoi dispăru în spatele 
acoperișului scenei. 

Ravna își coborî privirea spre Zek. 

— De ce? spuse ea. De ce nu mi-ai dat o șansă? 

Zek își ridică ochii la ea, clătinându-și capul agitat. Întregul trup 
începu să-i tremure. Bolborosi câteva sunete pe care ea nu le putu 
înțelege. 

— Ascultă-mă! strigă Ravna. Fac tot ce dorești. Nu mai ucide alți 
membri ai lui Amdi! 


Fugi pe scenă spre Magnat. Amdi era octet — fusese octet. Putea 
rămâne aceeași persoană și ca septet. 

Se auziră alte țipete. În cerul de deasupra zări un al doilea trup, 
înveșmântat la fel ca primul, aruncat din aeronavă. Picioarele i se 
zbăteau în aer, parcă încercând să se agate de ceva. 

Johanna se ridică deasupra Magnatului, privind în cer. Haita se 
repezi în jurul ei, împingând-o jos. O trase de-a lungul scenei, spre 
trepte. Haita înarmată se răspândi înaintea lui protejând-o, cu ţevile 
puștilor îndreptate spre Jupuitor, Cioplitoarea-în-lemn și apoi spre 
Ravna. 

Magnatul se opri lângă Zek, bolborosind fioros o întrebare. 
Solitarul îngăimă un răspuns, zvârcolindu-se. Magnatul păru să 
cugete o clipă — încă mai putea judeca în mijlocul acestui haos! — apoi 
îl prinse pe Zek de gulerul mantiei și plecă împreună cu el spre 
trepte. Când octetul trecu pe lângă ea, Ravna întinse mâna spre 
Johanna. Magnatul își arătă colții, făcând-o să se dea înapoi. 

— Acum vei vedea ce fac eu mincinoșilor și criminalilor, mârâi el și 
se repezi pe scări în jos, cu Johanna și Zek, precedat de haita 
înarmată care le elibera calea. 

Se auziră alte strigăte, poate pentru Johanna, poate... Ravna se 
întoarse din nou spre aeronavă. Membrii lui Amdi continuau să cadă 
din cer. Trei corpuri zvârcolindu-se. Sau poate erau patru, unul 
dintre ei fiind de fapt doi care se țineau îmbrățișați. Apoi un altul... 
și altul. Amdi era aproape nimicit acum, Prodotus se debarasa de 
restul. 

Ravna se prăbuși pe scenă. Dar eu nu am fost rănită. Am scăpat 
nevătămată. De ce? Tipii răi câștigaseră și toate bunele intenții din 
lume nu ar fi făcut nicio diferenţă. 

- Ravna? Ravna? simți boturi atingând-o ușor. 

Cioplitoarea-în-lemn. Ravna se întoarse și întinse mâinile spre cei 
mai apropiați membri ai reginei, îmbrățișând-o strâns. Era un gest pe 
care nu și-l mai permisese niciodată față de haita suverană, însă 
acum avea nevoie să se agaţe de cineva. Un puiandru — să fi fost 
Drăcușorul? — se cățără pe spinarea unui alt membru și își strecură 
boticul lângă obrazul Ravnei. Glasul Cioplitoarei-în-lemn se auzi 
vibrând dinspre toți ai ei. 


- Te rog, Ravna, fii tare acum. Mai sunt atât de multe lucruri de 
făcut. 


Capitolul ZE 


Aeronava lui Prodotus zbura spre soare-răsare chiar în vreme ce 
ultimul membru al anturajului Magnatului urca în cea de-a doua 
ambarcațiune. Oamenii lui Nevil erau singurii care îi ajutară, dar 
aeronava impresionantă se ridică în aer fără probleme. Se săltă de la 
pământ un metru și se îndreptă spre scenă. Se afla probabil la o 
altitudine de patruzeci de metri când trecu pe deasupra... spre 
soare-apune, spre strâmtoare. Pilotul însă nu se îndrepta spre mare. 
Aceste nave nu erau agravi, nu puteau vira pe loc. Probabil Magnatul 
intenționa să zboare pe urmele lui Prodotus îndată ce se afla în 
siguranță în aer. 

Ravna ignoră aeronava și privi în jurul ei. Tovarășii lui Nevil 
priviră înapoi, șovăind. Împreună cu Grupul de Contestatari, 
părăseau poiana unul câte unul. Cei mai mulți dintre ei se îndreptau 
spre culmea dealului, spre Orașul Noului Castel. Nimeni nu încercă 
să îi oprească. Ravna băgă de seamă că trupele Cioplitoarei-în-lemn 
ieșiseră la iveală. Nevil însuși se făcuse nevăzut. 

Ravna se întoarse către Excentric II și strigă câteva comenzi. 
Nimic. 

— Trebuie să iau legătura cu nava, îi spuse Cioplitoarei-în-lemn. 

- Știu. Am trimis pe cineva să aducă o staţie radio. 

— Nu ai una cu tine? întrebă Ravna. 

- Nu. 


Trei dintre membrii Cioplitoarei-în-lemn își întoarseră privirile 
spre Ravna. Un mârâit furios se auzi în spatele răspunsului: 

— Nevil ne-a cerut să venim fără ele. S-a folosit de Excentric II 
pentru a distruge orice stație radio care nu era folosită conform 
cerințelor lui. Încă mai aveam majoritatea oamenilor de partea mea și 
el s-a gândit să schimbe această situație cu întrunirea de astăzi. Tu și 
Johanna aţi deturnat cursul lucrurilor. 

Umăriră aeronava Magnatului în vreme ce executa un viraj larg 
deasupra Stâncilor Strâmtorii. Copiii și haitele se agitau în jurul lor, 
strigând, plângând și arătând înspre aeronave. Ravna nu era singura 
înghețată de groază, imaginându-și un alt corp căzând, însă de 
această dată un trup omenesc. Nu. Magnatul era un alt gen de 
ticălos. Bine ar fi să fie diferit și Johanna să apuce să trăiască până va 
putea fi salvată din ghearele lui. 

Poul Linden își făcu drum prin mulțime, împingându-i la o parte 
chiar și pe membrii Cioplitoarei-în-lemn. 

— Ravna! 

Abia își trăgea răsuflarea și cuvintele nu reușeau să iasă. Ravna îl 
apucă de braţ și îl tinu lângă ea. În cele din urmă își recăpătă vocea. 

— Îmi pare rău, nu am reușit să îl opresc. 

— Ce să oprești? Pe cine? 

- Nevil! L-am prins când ieșea din spatele scenei, dar a fost prea 
mult pentru mine. 

— Arată-i ce a scăpat, Poul! 

Acesta era Wilm, agitându-și braţele nervos. 

— Ah, da, răspunse el întinzându-i tiara. Asta e a ta. 

Nevil fusese prea prost pentru a o distruge, însă destul de 
inteligent încât să îi dea drumul. 

Când luă în mână tiara, toată lumea tăcu. Uimiţi? Sper că nu, 
gândi Ravna. Era genul de moment solemn care dăduse naștere 
legendelor cu Printese și tablouri din vremurile apuse. Și eu care am 
spus că nu mai cred în povești cu prințese. Își puse pe cap dispozitivul. 

— Navă! 

Cu ajutorul lui Excentic II era ca și cum ar fi ieșit din beznă. 
Proiecte care altfel i-ar fi luat Ravnei ore sau chiar zile puteau fi 


acum finalizate sau cel puţin începute în câteva minute. Din păcate, 
cele mai importante probleme erau încă peste puterile ei. 

Cele două aeronave inamice se îndreptau lin spre soare-răsare, 
nerăspunzând diverselor metode radio de care făcuse uz Nevil. 
Ambele nave erau la mâna Ravnei, însă acest fapt nu însemna nimic. 

Orbiterul nu răspundea. Poate că era de așteptat, fiind încă 
domeniul special al lui Nevil. Ravna reuși să ia legătura cu Pedantus 
la bordul Ochiului Ceresc, convingându-l să nu plece pe urmele 
Magnatului. 

Copiii și Prietenii cei mai buni o înconjurară din toate părțile. În 
ultimele câteva minute dăduseră dovadă de o răbdare extraordinară, 
dar acum o asaltară cu mii de întrebări, țipând... și cerând 
răzbunare. 

Ravna își ridică brațele în aer. După o clipă, freamătul se linişti. 

— Lăsaţi-i pe Contestatari să se întoarcă în casele lor din Oraș. 
Acelea sunt încă locuinţele lor. Ei constituie aproape jumătate din 
numărul oamenilor. Avem nevoie de ei. 

Cioplitoarea-în-lemn vorbi cu glas puternic: 

— Sunt de acord. Nicio haită nu are voie să îi rănească. Dar 
niciunul dintre noi nu va mai fi obligat să îl suporte pe Nevil. 
Apropo, unde e Nevil? 

Întrebarea era adresată tuturor, doar câțiva răspunseră, iar 
declaraţiile lor fură contradictorii. Bineînţeles Nevil era una din 
problemele cele mai ușoare. Nevil poate se ascundea în afara razei 
de acțiune a lui Excentric II, însă oamenii lui foloseau staţii radio. Mai 
devreme sau mai târziu, Ravna îl va localiza. Cele mai probabile 
zone arătau ca niște puncte aprinse în ecranul display-ului ei. 
Ciudat. 

— Se pare că Nevil iese din oraș... 

Îndreptându-se spre nord, către pădurile din vale. 

— Urmărește-l! 

- Asta și facem. 

Răspunse Excentric II. Între timp... 

Îl găsiră pe Jefri în spatele scenei. Viu. Oamenii lui Nevil îl 
abandonaseră legat fedeleș în noroi. Probabil neintenționat îi 
lăsaseră cu vedere forțată spre soare-apune. Când Ravna își făcu 


apariția, Jefri fusese deja dezlegat. Acum stătea pe pământ, cu 
spatele rezemat de grinzi, privind în zare. Partea din față a cămășii îi 
era stropită cu vomă, dar el nu părea să bage de seamă. 

Câţiva dintre Copii stăteau în genunchi lângă el, vorbindu-i 
domol. Ravna păși împrejur până ajunse în faţa lui, obturându-i 
priveliștea spre vale. 

- Jefri? spuse ea. Cred că Johanna e încă în viață. O vom aduce 
înapoi. 

Jefri își ridică ochii spre ea. Niciodată nu îl văzuse atât de trist, 
nici în cele mai întunecate momente ale lui. După o clipă, îi auzi 
vocea răgușită, slabă. 

- Vom face tot ce ne stă în puteri? Da, dar... până acum nu ne-a 
folosit la nimic. 

Se ridică cu greu pe picioare, sprijinit de Copiii din jurul lui. 

— Acum nu pot face altceva decât să caut rămășițele lui Amdi. 

Ar fi plecat împleticindu-se de-a curmezișul poienii, dacă ceilalți 
nu l-ar fi ținut în loc. 

Le va fi cu neputinţă să îl împiedice pe Jefri. Le va fi cu neputinţă să 
mă împiedice și pe mine. 

— Mergem cu toții, spuse ea. 


Unii dintre Copii și Prietenii lor cei mai buni luaseră deja 
funicularul spre mare, apoi coborâseră palplanșele pentru a ajunge 
pe versantul stâncos. Acum erau cât pe ce să fie aruncați în mare, iar 
misiunea lor de salvare avea mare nevoie de a fi salvată. Ravna și 
Cioplitoarea-în-lemn trimiseră câțiva dintre Copiii mai mari după ei 
cu instrucțiuni de a nu pune viața nimănui în pericol. 

Pe stânci existau și poteci mai sigure, iar acesta fu un motiv 
suficient de bun ca Ravna să îi însoțească. Excentric II nu avea linie de 
vizare pe versantul stâncii, însă, de-a lungul anilor, zona fusese atent 
supravegheată. Cu display-ul ei, Ravna putea ajuta la misiune mai 
bine decât oricine. 

Acum se mutau de pe o muchie pe cealaltă, înainte și înapoi pe 
marginea falezei. Anterior construirii funicularului, călătoria de pe 
Insula 'Tăinuită până în Orașul Noului Castel dura cea mai mare 
parte a zilei. Stâncile erau o atracţie mortală care nimicise de-a 


lungul anilor haite aventuriere și ucisese trei Copii. Dar mai erau și 
copaci și liane... și frunze de primăvară care îi învăluiau din toate 
părțile, înfășurându-i în moliciune, ferindu-i de dinţii ascuțiți de 
piatră. 

— Uite, prinde-te de asta, îi spuse Cioplitoareaîn-lemn, trecându-i 
o funie de siguranţă. Haita se afla în spatele Ravnei, ţinându-se 
aproape de ea. Zilele acestea, Regina era tânără, poate chiar prea 
tânără pentru o astfel de aventură, cu doi puiandri, însă nu părea în 
dificultate. În timp ce pășea, le dădea ordine haitelor de deasupra ei. 
În felul ei, și Cioplitoarea-în-lemn coordona operațiunea. Ravna 
apucă sfoara, trecând ochiurile rămase mai departe, spre Ovin, 
singura persoană din grup care mergea înaintea ei. 

— Crezi că există vreo șansă ca...? spuse Ravna, încet, astfel încât 
să nu fie auzită de Ovin. 

Slavă Puterilor că îl convinsese pe Jefri să rămână cu Magda și 
Elspa în mijlocul grupului. 

- Ca vreunul din membrii lui Amdi să fi supraviețuit? termină 
Cioplitoarea-în-lemn întrebarea. Nu văd cum. Aceste liane de 
primăvară sunt precum pânzele de păianjen, dar brazii de dedesubt 
sunt tari ca niște bare de oţel. Însă această... misiune de salvare 
trebuie să meargă până la capăt. 

În următoarele minute, Ravna nu mai avu răgaz să vorbească. 
Display-ul își sincronizase coordonatele cu ale ei. Acum vedea 
printre copaci topografia locului transmisă de E-II și îl putea ghida 
pe Ovin pe potecile cele mai sigure. În același timp, avea ferestre 
deschise cu alte probleme. Oamenii lui Nevil nu încercau să 
interfereze cu E-II, însă din Domul Noului Castel ieșea un fuior de 
abur. Ravna avea chiar și o înregistrare video din castel! Pesemne că 
Nevil își folosise toate camerele pentru a-i spiona pe ceilalți... de 
aceea Ravna primea acum informaţii la o rezoluţie atât de slabă 
despre traiectoria corpurilor. Dar putea trage cu ochiul la ce se 
întâmpla în castel. Bili — sau cine o fi fost — umpluse landerul cu 
produse inflamabile și îi dăduse foc. Pompierii Reginei deja 
stinseseră focul și din câte putea Ravna vedea, cuvele de 
hibernoterapie nu fuseseră afectate. 

Ravna își îndreptă din nou atenţia spre stâncile dinaintea ei. 


- Ovin, nu te duce pe acolo. 

Terasa de deasupra era îngustă, dar se lărgea la câțiva metri mai 
sus în pădure, devenind o potecă sigură de înaintat. 

— Bine. 

În vreme ce Ravna se strecura pe margine în urma lui, un 
avertisment roșu apăru pe ecran. În urma ei, Cioplitoarea-în-lemn 
vorbea tare cu haitele nevăzute din vârful stâncilor. 

- Îmi spun că se întâmplă ceva în Orașul Noului Castel, traduse 
ea pentru Ravna. 

— Da. 

Alerta roșie. Mergând în urma lui Ovin, deschise mesajul: era o 
vedere a ieșirii din oraș prin nord. Copii Contestatari reveniseră la 
casele lor după dezastrul din Poiană. Acum porniseră din nou la 
drum, dar nu înapoi spre Poiana Masacrului sau spre E-II. Nava 
numără șaptezeci de Copii, inclusiv Bili și Merto, însă nici urmă de 
Nevil. Cei mai mari dintre ei purtau în spate rucsacuri sau cărau 
boccele. Aveau și câteva căruțe, însă cei mai mulți dintre ei mergeau 
pe jos... părăseau orașul, îndreptându-se către nord. 

— Ştii, cred că unii dintre ei au arme. 

Exact tipul de arme pentru oameni, proiectate de Ravna pentru 
Nevil. 

- Trupele mele au mult mai multe puști, spuse Cioplitoarea-în- 
lemn. l-aș putea opri. Ti se pare a fi o răpire în masă? 

Ravna urmări scena câteva secunde. 

= ...Nu. 

— Atunci îţi sugerez să îi lăsăm să plece. Să nu începem un război 
civil astăzi. 

Deodată Ravna realiză că în timp ce atenţia îi era îndreptată spre 
celălalt versant al Dealului Navei Stelare, pășise de-a lungul unei 
borduri înguste de doar treizeci de centimetri. Un singur pas greșit și 
ar putea cădea câțiva metri. Se opri locului și se rezemă de peretele 
vertical al stâncii. 

— Aproape ai ajuns, Ravna. Dă-mi mâna. 

Ridică privirea și văzu că Ovin ajunsese la poteca pe care harta 
navei o sugerase. O secundă mai târziu se afla lângă el. Se așeză o 
clipă jos și așteptă restul grupului să ajungă sus. Cioplitoarea-în- 


lemn se grupă strâns. Noul puiandru era încă prea mic pentru a fi un 
membru activ. Privea în jur dintr-un coșulet pe care îl purta unul din 
membri, în timp de Șșt mergea pe umerii altui membru mai matur. 

Regina trebuie să-i fi observat privirea. 

— Puiul cel mic? Este pentru a tempera natura paranoică a lui Sst, 
o metodă de educare de prăsile de modă veche. A fost sugestia 
Pelerinului... și ultimul lui dar pentru mine. 

Cioplitoarea-în-lemn rămase tăcută o vreme, apoi vorbi cu glas 
tare: 

— Aud aeronava lui Pedantus. 

Ravna încuviință din cap. Urmărise ruta aeronavei prin 
intermediul navei. 

— Ce s-a întâmplat cu aparatul lui de zbor? întrebă ea. 

- E deja piesă de muzeu, spuse Cioplitoarea-în-lemn. Echipajul 
uman al lui Nevil a făcut praf Ochiul Ceresc 2 în primul lor zbor. Nu 
au existat victime, dar misiunile de căutare pe distanţe lungi au luat 
sfârșit în acea zi. Părerile sunt împărţite dacă a fost un accident 
adevărat sau un accident pus la cale de Nevil. 

- Ah! 

Acum micul motor electric al balonului era audibil chiar și pentru 
urechile umane. Nu se văzu prin frunzișul des de primăvară până 
când nu ajunse direct deasupra lor. Apoi văzu cu ochiul liber... Două 
dintre capetele lui Pedantus erau aplecate peste marginea bordului, 
cercetând solul. 

Acum un an eram acolo sus împreună cu Pedantus, încercând să dăm de 
urma hotilor lui Nevil... doar că noi credeam că hoţii erau Tropicali. Vorbi 
prin intermediul lui E-II: 

- Pedantus, suntem la... și îi transmise coordonatele de pe hartă. 
Poul Linden și cealaltă echipă se află pe cealaltă potecă, la 
aproximativ cincizeci de metri sub noi. 

Cealaltă potecă era mai sigură, însă nu se întindea atât de 
departe, până în zona în care Excentric II bănuia că ar fi ajuns 
corpurile. 

— Îl văd pe Linden, dar pe tine nu te văd, izbucni vocea lui 
Pedantus din cer, nemaideranjându-se cu stațiile radio. 

— Nu e nimic. Vezi vreun... semn? Vreun corp? 


Pedantus își păstrase felul morocănos și direct: 

— Nu. Dar păsările știu. Deja au găsit trei locuri pe deasupra 
cărora să zboare. Am la bord o porcărie de cameră video. Îi trimit lui 
E-II imagini cu ce văd. 

În fereastra Ravnei deja apăruseră imaginile video. 

Doi dintre cercetașii Cioplitoarei-în-lemn se iviră de pe pragul de 
stâncă de dedesubt, apoi Jefri se ridică legănat pe potecă, privind în 
sus și ignorându-i pe ceilalți din jurul său. 

- Pedantus! strigă el. Câte corpuri au căzut? 

— Părerea generală e că sunt opt, răspunse haita. Însă unii din 
Copiii mai mici spun că au văzut șapte, din care unul ținea strâns un 
obiect de mărimea unui membru. 

Jefri rămase tăcut o vreme, cu privirea ațintită în sus. Apoi se 
șterse la ochi, parcă încercând să vadă mai bine. O porni în sus de-a 
lungul potecii, trecând pe lângă Ravna. Ea se ridică în picioare și 
întinse brațul să-l oprească. Pentru o clipă, crezu că Jefri o va 
împinge la o parte, dar bărbatul începu să tremure în brațele ei. 

- Jefri, lasă-mă pe mine să merg mai întâi. Vei vedea ce e de 
văzut, dar rămâi în urmă acum. Te rog. 

Magda și Elspa veniră lângă el, șoptindu-i încet să le lase pe 
Ravna și Cioplitoarea-în-lemn să plece înainte. 

Ravna se întoarse pentru a o urma pe Cioplitoarea-în-lemn, când 
izbucni o bolboroseală enervată. Un singur membru se ivi, 
cățărându-se de pe pragul de jos al stâncii. 

— Ritl! Ce naiba...? 

Făptura înclină arogant din cap în direcția Ravnei, emițând un 
sunet care voia să sune cam ca „iarăși dau de tine“ și trecu mai 
departe. 

Heida Oysler veni din urmă și păru să ia întrebarea Ravnei ca 
fiind adresată ei. 

- Da, da, mă rog, îmi pare rău. Noi am crezut că e un membru al 
Magnatului. Hei, era un membru apropiat de tip, purta aceleași 
însemne. Ba chiar și bolborosește ca un șef, deci am pus mâna pe ea! 

Copiii venind în spatele ei păreau niţel rușinați, probabil fusese 
un efort de echipă. 

— Acum se pare că ne-am ales cu pocitania de companie a cuiva. 


Vai, nu am timp să vă povestesc acum. 

— Bine și de ce ați adus-o aici? 

Heida îi aruncă solitarului o privire aprigă. 
— Păi, crezi că am avut încotro? 


Înregistrarea video a lui Pedantus avea o rezoluție atât de slabă 
încât trebuie să fi fost făcută cu una din camerele fabricate local. 
Oricât ar fi spus el că sunt niște porcării, Ravna știa că Pedantus era 
foarte mândru de ele. Iar când E-II combină aceste imagini cu harta 
locului... obținură exact ce le trebuia celor din echipa de salvare. 

Păsările zburau peste trei regiuni. Imaginile nu dezvăluiră ce se 
afla la sol, însă, conform hărților, unul din locuri se afla chiar la 
câțiva metri de zona unde se afla grupul lui Poul Linden. 
Cioplitoarea-în-lemn îi ghida, în timp ce grupul Ravnei se apropia de 
punctul de impact cel mai înalt proiectat de E-II, unul pe care 
păsările încă nu îl descoperiseră. Ar putea fi nevoiţi să se caţere, dar 
pentru moment, Ravna și Ovin mergeau aproape umăr la umăr, cu 
Cioplitoarea-în-lemn strecurându-se din când în când între ei. 

Mergând, Ravna se gândea la lista de probleme pe care le avea de 
rezolvat: radiourile lui Nevil erau încă tăcute în cealaltă parte a 
Noului Castel, la adăpostul pădurii. Fie se debarasase de ele, fie își 
aștepta „tovarășii“ să îl ajungă din urmă. Copiii din grupul 
Contestatarilor erau vizibili pe drumul care ducea spre nord, 
îndreptându-se către pădurea din vale. Și mai multe căruțe li se 
alăturaseră. Câteva haite păreau să ghideze caravana. Dekutomon și 
compania? Concluzia era cât se poate de evidentă: acesta era un exod 
pus la cale dinainte. Nevil era fie nebun, fie se găsea cu o mutare 
înaintea Ravnei și a Cioplitoarei-în-lemn. 

Oricare ar fi fost strategia lui Nevil, nu părea să mai aibă vreo 
întâlnire cu aliații săi în viitorul foarte apropiat: Prodotus și 
Magnatul erau încă în aer, îndreptându-se spre soare-răsare, 
ridicându-se constant în timp ce se apropiau de Colţii de gheaţă. 
Dacă ei credeau că se află în afara razei de bătaie a armei cu fascicul, 
se înșelau amarnic. Vor mai fi vizibili pentru Excentric II câteva ore 
de acum înainte, dacă nu se decideau să își riște pieile și să joace de-a 
v-aţi ascunselea prin văile munţilor. Chiar și acum, Ravna putea 


număra clemele de pe nacelele aeronavei Magnatului. Doar un 
cuvânt din partea ei și E-II ar putea prăji cele două aeronave, până 
nu ar mai rămâne din ele nicio fărâmă întreagă. 

Ovin îi întrerupse gândurile: 

— Hei! Asta de unde o fi picat? 

Îngenunchease într-o margine a potecii și ridică spre ei un obiect 
auriu și strălucitor. 

Doi dintre membrii Cioplitoarei în lemn se strecurară spre el 
pentru a privi mai bine. 

- E o monedă de aur, fabricată în zona Lacurilor Lungi. 

Ovin o întoarse pe toate părţile, cântărind-o. La fel ca mulţi dintre 
Copii, deprinsese și el obiceiurile localnicilor, ajungând să aprecieze 
metalele grele; aurul și argintul puteau cumpăra lucruri pe care 
oamenii stelelor încă nu le puteau face. 

- Când eram mici, noi, Copiii, obișnuiam să urcăm până aici, 
spuse el privind spre Ravna. 

— Se iartă, răspunse ea. Obrăznicături. 

Pe chipul lui Ovin trecu un zâmbet fugar. 

— Ideea este că noi nu am văzut niciodată un asemenea ban. lar 
dacă l-am fi găsit, l-am fi șterpelit imediat. 

- Ah, oftă Cioplitoarea-în-lemn. Poate că nu e chiar un mister. 
Pun rămășag că după ce tu și prietenii tăi v-aţi lăsat de excursii pe 
dealuri, Prodotus și Nevil au transformat acest drum într-o cale 
secretă de acces. 

Jefri trecu pe lângă ei, nebăgând de seamă discuţia lor. Magda și 
Elspa veneau în urma lui, abia aruncând o privire spre moneda lui 
Ovin. Ei trei știau ce era important în momentul actual. 

— Hai să mergem, le spuse Ravna celorlalți. 

— Hei, voi acolo sus, vedeți prin jur o mulțime de monede de aur? 

Întrebarea venea de la o haită din echipa lui Linden. 

- Doar una, strigă înapoi Cioplitoarea-în-lemn. 

— Noi tocmai am găsit o duzină, unele împrăștiate pe stâncă, 
altele ascunse printre crengile copacilor. 

Cuvintele îl făcură pe Jefri să o ia la fugă, cu Magda și Elspa pe 
urmele lui abia reușind să-l încetinească. 


— Văd și eu galben! ciripi Pedantus. Alo, voi, cei de pe poteca de 
sus, niţel mai în față. Păsările încă nu au reperat locul, dar frunzișul 
are câteva găuri... 

Jefri și compania dispăruseră după un cot al stâncii. Când Ravna 
și ceilalți îi ajunseră din urmă, îi găsiră pe cei trei opriți locului, 
privind în jos cu uimire: nu spre un pumn de monede din aur, ci 
spre sute de monede și pietre prețioase: o feerie de aur și scântei 
colorate împodobea poteca. Razele soarelui pătrunzând prin cele 
două spărturi în frunzișul copacilor cădeau direct pe comoară. Acolo 
unde lumina nu străbătea, umbra verzuie ascundea orice detaliu. 
Unde ești, Amdi? Ca într-un basm, prietenul murind se transforma 
într-o comoară. 

Jefri se cățără pe stâncă mai sus, sprijinindu-se cu picioarele de 
tulpinile copacilor pentru a se urca pe peretele abrupt. Ajunse la 
prima ploaie de lumină și începu să caute frenetic în frunzișul de 
dedesubt. Monedele săreau în toate părţile din mâinile lui. 

— Unde e? urlă Jefri. Unde... 

Se opri, își adună puterile și trase. Ceva mare și colțuros se 
desprinse dintre bolovani. 

Obiectul sări și se rostogoli de-a lungul potecii. Era... fusese ...un 
cufăr. Acolo unde rămăsese neatinsă, suprafaţa strălucea lăcuită. 

Ravna simți o atingere pe umăr. Se întoarse. Era Ovin, sumbru și 
solemn. Ridică fruntea în sus, în frunzișul întunecat. Ravna îi urmări 
privirea. Ceva mare cât un membru și întunecat era prins între 
crengi. Ravna o observă pe Ritl pășind agitată sub trupul suspendat, 
cu privirea țintă la el. Pentru prima dată în viața ei, Ritl nu 
bolborosea nimic. 

Ravna înghiți. Apoi se uită la Jefri, cățărat între trunchiurile 
copacilor și stânca abruptă, într-un echilibru precar. 

- Jef, te rog, coboară, spuse ea încercând să își stăpânească glasul. 

- Trebuie să îl găsim, Rav. 

— Îl vom găsi, îi promit. 

Făcu un efort supraomenesc să nu privească spre forma 
nemișcată și întunecată, ascunsă în umbrele de deasupra capului lui 
Jefri. 


— Dar tu nu ar trebui să fii acolo. Este primejdios. Vreau să cobori 
imediat. 

Jefri o ţintui cu privirea, uimit. O expresie pe care nu i-o mai 
văzuse de mulţi ani, dinainte ca el să fie bărbat în toată firea, 
dinainte de a se încurca cu cei din grupul Contestatarilor, dinainte de 
a o răpi și a o salva. Era privirea băiețelului pe care Pham îl salvase 
în Poiana Masacrului. Jefri oftă. 

— Bine, spuse el și coborî cu grijă înapoi în siguranță. 

Nimeni nu scoase o vorbă, însă până când Jefri ajunse pe pământ 
sigur, aproape toți ceilalți băgaseră de seamă trupul prins între 
crengi. 


Cea mai dificilă parte a coborârii trupului fu să îl țină pe Jefri 
deoparte. 

Trupul. Gândește-te la el ca la un corp, o făptură, un membru și nu ca o 
parte a lui Amdi. Creatura era categoric moartă. Biata făptură căzuse 
în crengile ascuțite precum niște tepe, din vârful bradului, unde 
acele nu creșteau. O ţeapă îi trecuse prin toată lungimea corpului, 
oprindu-se acolo unde creanga avea un diametru de aproape 
cincisprezece centimetri. 

În vreme ce tăiau crengile pentru a coborî leșul, Cioplitoarea-în- 
lemn strigă vestea spre echipa lui Linden. 

- OK! se auzi răspunsul. Noi ne luptăm cu un stol de pescăruși... 
brrr!... încăpățânați care se agită în jurul unui punct aflat chiar 
înaintea noastră. 

Magda și Elspa stăteau împreună cu Jefri pe pământ. Reușiseră în 
cele din urmă să îl liniștească. Ravna se sprijini cu spatele de un 
bolovan mare și trimise tot soiul de detalii inutile spre Excentric II. 
Din înregistrarea video a lui Pedantus, nava deja localizase șapte 
trupuri, toate fără îndoială lipsite de viață, deși acesta și cel găsit de 
Poul Linden ar putea fi singurii membri pe care îi puteau scoate 
astăzi. Deci mă voi putea gândi la alte lucruri. Dar acum întreaga ei 
atenţie se îndreptă spre corpul nemișcat, celelalte ferestre date 
uitării. 

Un pădurar lovi la baza unei crengi mari, în vreme ce un altul 
aruncă sfori de susținere peste crengile de deasupra. Ritl dădea ocol 


pe dedesubt, asemenea unui căţel. Ravna nu mai observase până 
acum un astfel de comportament printre Stilete, cu atât mai puțin la 
solitari. Ritl nu scotea un sunet. Privea curioasă și intrigată și — 
pentru prima dată — la fel de stupidă pe cât probabil era. Dar câinii 
de care își amintea Ravna erau suficient de inteligenți încât să 
realizeze când stăpânii lor erau supăraţi... și cu siguranță Ritl își 
amintea de Amdi. Îi cauzase bietului Amdi suficiente bătăi de cap. 
Ravna spera că micuța făptură nu va fi la fel de tulburată precum 
ceilalți prieteni ai lui Jefri și Amdi. 

Când coborâră trupul pe pământ, Jefri se ridică, în ciuda 
protestelor Magdei și ale Elspei. Toată lumea cu excepţia lui Ritl se 
dădu în spate când Jefri se apropie. Din fericire, capul era întors într- 
o parte. Era de nerecunoscut. Creanga trecuse prin el. Trupul era 
înfășurat într-o mantie lungă. Când Jefri îngenunche lângă el, Ritl se 
întinse în față, cercetând trupul nedumerită. Jefri o dădu la o parte. 
Întinse brațul spre mantie... 

Ritl emise un țipăt ascuţit și se repezi pe lângă el spre leş. Îl apucă 
cu dinţii de beregată, urlând de furie. 

Jefri nu părea să bage de seamă. Căzuse în genunchi și privea 
corpul fără să schițeze vreun gest. Magda și Elspa săriră să o apuce 
pe Ritl, dar solitarul abandonă leșul și o luă la fugă prin tufe, mai 
departe, pe potecă. Scotea un sunet ciudat, pe care Ravna nu îl 
recunoscu în primele secunde. Era un fragment mărunt de râs. 

Jefri nu își ridică privirea, însă atunci când vorbi, vocea îi era 
încărcată de uimire. 

- Membrul acesta nu este al lui Amdi. 

Abia acum Ravna avu tăria să se apropie de corpul sfârtecat. O 
labă ieșise din mantie. Ghearele îi erau vopsite. Stiletul părea să fie 
confecționat din argint. Lăsând deoparte acest detaliu, mustata 
căruntă a membrului îi trăda vârsta. Era mai bătrân decât Amdi. 

Cioplitoarea-în-lemn se amestecă printre oameni în jurul leșului. 
Trase complet mantia într-o parte și privi corpul cu atenţie câteva 
momente. Apoi se îndepărtă. 

— Este cineva pe care îl cunoști? întrebă Ravna. 

Însă Cioplitoarea-în-lemn nu răspunse și acum celelalte haite se 
înghesuiau să ajungă cât mai aproape. 


- Nu l-am mai văzut niciodată în viața mea, spuse una din ele în 
samnorskă. 

— Ar putea fi o completare recentă a cuiva pe care îl cunoaștem. 

— Foarte improbabil. Este prea bătrân. 

— Trebuie să ajungem la celelalte cadavre înainte ca păsările să le 
descopere, spuse Ovin Verring. 

Acum că identitatea membrilor constituia un mare mister, 
asemenea sugestii erau mai ușor de spus cu voce tare. În adăpostul ei 
de pe marginea potecii, Ritl încă jubila. Apoi începu să vocifereze în 
stilul ei obișnuit. 

De această dată însă, nimeni nu o mai ignoră. Toți cei prezenți își 
întoarseră capetele spre ea, apoi se priviră unii pe ceilalți, 
consternați. După un moment, înțelese și Ravna sunetele simple 
emise de solitar. 

- Prodotus mort. Prodotus mort. Prodotus mort! 


Capitolul 42 


Nu există cuvânt în samnorskă pentru a defini atmosfera 
următoarelor douăzeci și patru de ore. Cioplitoareaîn-lemn spuse că 
există sunete în limbajul Stiletelor: un yodel care desemna o 
schimbare radicală, un timp plin de evenimente ce ar putea conduce 
spre o catastrofă nimicitoare sau spre un dezastru care se putea 
depăși sau poate o victorie răsunătoare. Pentru Ravna fu un maraton 
de probleme și decizii, întrerupt de câte un pui de somn sau de o 
masă și de Lisl Armin pe post de infirmieră. 

— Eşti deshidratată, înfometată și plină de răni pe jumătate 
vindecate. Hrana, odihna și infirmeria pot repara toate problemele. 
Excentric II a găsit urma unei contuzii. Aceasta nu va fi o problemă 
atât timp cât nu te suprasoliciți, însă mi-e teamă că infirmeria nu va 
putea vindeca traumatismul în totalitate. Pe de altă parte, continuă 
ea înseninându-se, îți pot îndrepta nasul rupt și oasele faciale! Am 
doar nevoie de câteva ore din timpul tău și apoi va trebui să te 
îngrijești... 

Ravna o trimisese la plimbare. Nu avea vreme pentru mofturi 
cosmetice. 

Nava o trezi dintr-o pauză de somn la jumătatea amiezii, a doua 
zi. Se simțea chiar înzdrăvenită. Dar prima întâlnire în plen cu restul 
Copiilor avea loc în sala mare de jos în mai puțin de cincisprezece 
minute. În timp ce părăsea puntea de comandă, revizuia logurile ei 


personale și ultimele noutăți. Nava depistase aeronava Magnatului 
aterizând undeva într-un punct la est de Colţii de gheaţă. Pentru o 
reaprovizionare? Oricum, navele se înălțară din nou și se îndreptară 
spre sud. În apropierea casei, Pedantus luase mica sa aeronavă — 
singurul aparat de zbor al Domeniului — pentru a zbura deasupra 
caravanei lui Nevil. 

Unul din primele lucruri pe care le făcuse Ravna fu să scaneze 
softul lui Excentric II pentru scurgeri de date sau sabotaj. Nu se 
preocupase de o redecorare interioară, deși în „Noua Sală de 
Consiliu“ se schimbaseră multe. 

Atmosfera prietenoasă pe care Nevil o instalase la începutul 
regimului său democratic meschin dispăruse fără urmă. Dispăruseră 
și jocurile și rămăseseră doar câteva puncte de acces automat. Nevil 
golise fără milă nava pentru a instala un sistem de supraveghere pe 
care Ravna îl observase cu o zi în urmă. Pereţii aveau o nouă temă, 
un peisaj stelar. Vederea era în planul galactic, însă foarte departe, la 
marginea abisului, probabil în Transcendentul Inferior. Vederea este 
din Laboratorul Superior Straumli. 

Un podium se înălța în fața întunericului intergalactic, cu un 
fotoliu pentru Nevil aproape la fel de impresionant precum cel pe 
care îl construise cândva pentru Ravna. Păși timid pe podium, dar 
nu se așeză. Văzu zâmbete și mâini ridicate salutând-o, însă nu simți 
bucurie. 

Astăzi, în sală erau douăzeci de haite și doar șaptezeci de Copii. 
Era straniu cum o priveau ei: se uitau la ea, apoi întorceau privirea. 
Simţeau oare repulsie? Ravna știa cât de urâțit îi era acum chipul, 
dar spera că, în timp, ceilalți se vor obișnui cu noua ei înfățișare. 
Haitele nu păreau la fel de impresionate. Îi observă pe Jupuitor și pe 
Cioplitoarea-în-lemn în public. Ah! Și Jefri. Stătea impasibil, ușor 
retras față de ceilalți. Ravna începu: 

— Acum este nevoie mai mult ca oricând să vorbim. Având în 
vedere starea interfețelor — spuse ea arătând cu braţul în jurul 
camerei — aceasta ar putea constitui o problemă. Voiam să vă pun la 
curent cu ce am făcut și ce vede nava. D...dar aș fi vrut să aud și ce 
ați mai făcut voi și care sunt cele mai urgente probleme. 


Băgă de seamă că Wenda Larsndot Senior stătea deja în picioare 
cu mâna ridicată. Giske Gisksndot sări în picioare. 

— Eu vreau să vorbim despre Nevil! Am pierdut ieri jumătate din 
oameni. 

— Ei au vrut să plece. Să le fie de bine! se auzi o voce undeva în 
public. În jurul sălii, mulţi dintre Copii aprobară din cap. 

— Da! strigă Elspa Latterby. În loc să-i ducem grija lui Nevil, mai 
bine am discuta despre Magnat. Mi-a răpit sora mai mică! 

Și pe Edvi și pe Timor și pe Amdi și pe Johanna și pe Pelerin și pe Sabie 
şi... 

Murmurele de încuviinţare și de dezaprobare umplură sala. 
Deodată Ravna se simți iarăși lipsită de autoritate în fața Copiilor. 

Ridică mâna, încercând timid să restabilească liniștea și... 

Toată lumea amuti. 

Cum am făcut? Pentru o clipă, rămase și Ravna mută. 

- Eu am câteva informații în legătură cu unele din aceste 
probleme. Însă, vă rog, haideţi să luăm lucrurile pas cu pas. Wenda, 
tu păreai să ceri prima cuvântul. 

- Da, ă-ă, mulțumesc. Este puţin în afara subiectului, dar cred că 
este important. Eu am discutat cu Johanna ieri înainte ca ea să urce 
pe Dealul Navei Stelare. 

Din nou se lăsă o liniște deplină. 

- Mi-a povestit unele lucruri pe care credea că trebuie să le știm 
cu toții și altele pe care avem o datorie de onoare să le facem. În 
primul rând, nu există „teroriști Tropicali“ pe acele plute. Nu există 
nicio bombă; atacul a venit din partea armei cu fascicul a lui 
Excentric II. 

- Da, am bănuit și noi acest lucru, spuse Ovin cu un amestec de 
oroare și furie în glas. 

Wilm Linden își agită brațul spre Ravna. 

— Dar tu poţi dovedi, nu-i așa? Excentric II trebuie să fi păstrat 
logul. 

— Da! 

Ravna putea descoperi orice încercare a lui Nevil de a-și ascunde 
acțiunile, până la a simula o eroare de sistem. 


— Voi face rost de loguri, însă mă tem că Nevil va spune că sunt 
minciuni fabricate. 

Wenda făcu un gest indiferent. 

— Ideea pe care a vrut să o sublinieze Jo era că noi le suntem 
datori acestor Tropicali. Care poate nu au mintea la fel de coerentă 
precum a haitelor sau a oamenilor, însă ea spune că decizia lor de a o 
scoate din Tropice și sacrificiul lor i-au salvat viața. Johanna ne-a 
rugat — ah, de fapt cuvântul pe care l-a folosit a fost că ne 
„poruncește“ — să îi tratăm cum se cuvine și să îi ajutăm să se 
întoarcă acasă, dacă asta par să își dorească. 

Cioplitoarea-în-lemn își îndreptă câteva capete în sus, spre 
Ravna. 

- Dacă îmi daţi voie? spuse ea. 

— Da. Ie rog. 

- Deja am transferat o mare parte din această gloată — echipajele 
de pe zece plute sunt mai mult decât oricare alt naufragiu de până 
acum — în vechea Ambasadă. Proiectul de lărgire adecvată a 
stabilimentului va fi deosebit de costisitor... dar doresc să fac acest 
lucru. Unul din motive a fost cel spus de tine — și înclină un cap spre 
Wenda, iar un alt motiv a fost că dacă ne purtăm urât față de supușii 
Magnatului, le facem viaţa mai grea dragului meu Pelerin și 
celorlalte biete suflete pe care Magnatul le ține prizoniere. 

Ravnei îi scăpă un mic oftat de ușurare. 

- Mai doreai să spui și altceva, Wenda? 

— Ah, da! Avem o mică problemă de inventar jos în Capătul sudic. 
Unul din lucrurile despre care Nevil nu a minţit a fost principala 
încărcătură a plutelor. 

- Ah, da, spuse cineva, cadoul Magnatului de pace. 

- Mă rog, oricum l-ai numi, cadoul nu este de aruncat. Sunt 
aproximativ cincisprezece tone de stofă, spuse Ravna dându-și ochii 
peste cap de emoție. E de calitate la fel de bună ca a noastră. Mai 
sunt și alte obiecte, încă lucrăm la inventar, dar până acum am 
numărat patru sute cinci stații radio. 

Magnatul ar fi fost încântat să vadă chipurile uluite ale celor din 
sală. 


- Păi, asta e tot ce am avut de spus, încheie Wenda ridicând din 
umeri, apoi se așeză la locul ei. 

Unul câte unul, toți cei prezenţi spuseră câte ceva. Cei mai mulți 
dintre Copii păreau să realizeze că Magnatul era pe de o parte 
inatacabil și, pe de alta, o nouă problemă. În ceea ce privește exodul 
Contestatarilor, îngrijorarea lor era de altă natură. 

— Ei întotdeauna au fost anarhiști, dar Nevil a transformat prostia 
lor în armă mortală. Rolf al meu era un bărbat atât de bun. Nici nu 
m-aș fi măritat cu el altfel. Dar a înghiţit toate minciunile pe care i le- 
a turnat Nevil. Ne certam în fiecare seară, mai ales după dispariția 
Ravnei. Acum a plecat și a luat copiii cu el și eu îi vreau înapoi! 

Se auziră murmure de aprobare, nu doar în legătură cu familia 
Giskei, ci cu experienţele tuturor. 

Ravna aruncă o privire spre Jefri. Și el era o persoană bună. Dar 
nu era suficient pentru a rezolva problema. 

— Până la urmă se vor întoarce în genunchi, spuse Wenda 
Larsndot, cu un ton aspru, ea, care de obicei era o femeie atât de 
îngăduitoare. Cei mai mulți dintre Contestatari niciodată nu s-au 
deranjat să învețe cum să trăiască aici. Ideea lor de a trăi în sălbăticie 
e o glumă! 

- Dar nu asta e problema, spuse Giske ridicând vocea. Până acum 
nimeni nu a supraestimat capacitatea lui Nevil de a face rău. Poate e 
unul din demenţii aceia care, când dau un rateu, își iau adepții într- 
un colț și îi omoară! Eu îmi vreau copiii înapoi! Acum! 


Întrunirea continuă încă o jumătate de oră, apoi avură loc diverse 
întâlniri cu Cioplitoarea-în-lemn și câțiva dintre Copii. Dar nu cu 
Jefri, care plecă imediat după încheierea adunării. 

Staţia radio a lui Pedantus se defectase, însă Excentric II raportase 
că atât aeronava, cât și Pedantus erau bine și se întorceau în 
Domeniu într-o oră. Poate Pedantus avea să adauge motive pro sau 
contra teoriei față de Nevil. Ravna se retrase pentru un pui de somn. 

În timp ce se întindea pe patul din vechea ei cameră de pe puntea 
de comandă, se gândi iar la succesul pe care îl avusese la întâlnirea 
de astăzi. Copiii nu mai ținuseră cont de părerea ei de când erau 
mici, și nici atunci nu o ascultau mereu. Poate văzuseră în ea un erou 


competent care fusese în Iad și se întorsese învingător. Ha! Dacă ar fi 
știut ei cât de mic fusese aportul ei la această victorie. Încă o deranja 
modul în care Copiii tresăriseră când îi văzuseră nasul spart și 
obrazul strivit. Dar dacă nu era din cauză că le provoca repulsie? 

Dacă ei vedeau aceste semne drept dovada sacrificiului ei 
extraordinar? Atunci compasiunea și admirația făcuseră minuni în 
favoarea ei. Dacă ar fi fost Nevil în locul ei, ar fi tras foloase cât mai 
multe, un timp cât mai îndelungat. Stătu pe gânduri o clipă, 
încercând să-și învingă somnul. Poate făcea o greșeală, dar: 

— Navă! 

— Da, Ravna? 

- Te rog, ia legătura cu Lisl Armin și spune-i că sunt gata pentru 
„Operatia estetică“. 

Apoi adormi. 


Zborurile lui Pedantus contraziseră scenariile sumbre ale Giskei. 
Nevil o fi fost la fel de nebun precum și-l imagina el, însă caravana 
Contestatarilor se dovedi în cele din urmă bine echipată și bine 
pregătită de exod. Punând la socoteală toată aparatura pe care o 
furaseră, nici nu era de mirare că erau „bine echipați“. Cât despre 
bine pregătiți... Bili Yngva avusese contribuţia lui la această 
pregătire. Logurile arătau că Bili petrecuse zile întregi aici, pe puntea 
de comandă, plănuind. El identificase unele din aparatele landerului 
pe care Ravna le luase drept fier vechi și ajunsese la concluzia că s-ar 
putea folosi de ele într-un fel sau altul. 

Acum aveau explicaţii pentru furturile ciudate care avuseseră loc 
în catacombe. Cât despre incendiul pe care îl provocaseră în lander... 
Nevil și Bili credeau cu adevărat în Contramăsură. Detaliile erau 
pierdute într-un haos de fișiere corupte... care dădeau impresia unei 
erori de sistem, fără criptare. Poate va reuși cândva să descâlcească 
misterul acesta încurcat, însă pentru moment își concentra eforturile 
pentru a intra în contact cu Magnatul și a pătrunde în sistemul de 
comandă al orbiterului. 

Între timp, Nevil încerca să spargă securitatea navei. 
Contestatarul-șef — aceasta era cea mai politicoasă titulatură pe care 
i-o găsise Ravna -— avea cele mai multe sisteme de comunicații și 


acces la orbiter. Ravna lăsase intenționat neatinse toate conturile de 
utilizatori ale Contestatarilor, însă în cuști virtuale. Nevil le accesa pe 
toate, căutând orice portiță în sistemele de securitate, postând mesaje 
propagandiste. Sistemul lui se dovedi foarte util... pentru Ravna. 
Cioplitoarea-în-lemn trimise soli de pace după Contestatari. Fură 
primiți pașnic și li se permise să stea de vorbă cu oricine doreau. 
Chiar convinseră pe șase dintre ei să se întoarcă la casele lor. 

Dar când Ravna se plimba pe străzile Orașului Noului Castel, 
zărea la tot pasul case părăsite, fisuri în țesătura atât de fragilă a 
umanității. Contestarea îi prinsese în capcana ei pe jumătate dintre 
Copii și încă mai erau câţiva care plecau acum, încercând să îi ajungă 
din urmă pe cei din grupul principal. După cinci zile, exodul lui 
Nevil ajunse la destinaţie, un sistem de peșteri cu izvoare termale la 
mai bine de o sută de kilometri spre nord-vest de Domeniu. 
Cioplitoarea-în-lemn cunoștea zona. Îi povesti Ravnei că știa despre 
acest loc de aproape un secol și fusese întotdeauna de părere că el 
prezintă prea multe pericole pentru o așezare pe termen lung. 

Aria era în afara razei micii aeronave a lui Pedantus. Trecuzră trei 
zile, când singurele vești erau de la Nevil raportând și transmițând 
mesaje fericite de la diverși adepţi ai lui. Le promise imagini cât de 
curând. Când primi înregistrarea video prin intermediul orbiterului, 
Ravna o rulă în Sala de Consiliu, folosind una din interfețele rămase 
pentru a acționa ecranele de perete. 

Ravna și Cioplitoarea-în-lemn participară la prima prezentare, 
împreună cu cei mai mulți dintre Copiii rămași și Prietenii lor. 

Sediul „Marii Speranţe“ a lui Nevil se afla lângă marginea unui 
platou suspendat în peretele Văii Fluviului. Era în zona Colţilor de 
gheaţă, chiar lângă Domeniul Cioplitoarei-în-lemn, dar în afara 
granițelor acestuia. Acele ținuturi muntoase nu erau foarte agreate 
de fermierii-vânători Stilete, însă puteau fi propice cultivării 
cerealelor pe care oamenii le aduseseră cu ei. Această primă 
înregistrare îl arăta pe Nevil aproape de centrul Văii Fluviului. 

- Zona în care ne aflăm este ideală pentru oameni, pentru 
independenţă și dezvoltare. Veţi vedea cum va fi peste un an. Vor fi 
lanuri verzi cât vezi cu ochii, întinzându-se pe toată valea până în 
buza Gheţarului Nordhus. 


- Multă baftă, fraierule! strigă cineva din public. Aici nu ați fost 
în stare să creșteți nimic! 

Obiectivul alunecă tremurat în jur, se desprinse de ghețar, trecu 
peste râu și se ridică pe peretele nordic al văii. Unele dintre Stilete 
fluierară uimite. Ravna îl auzi pe Ovin spunând: 

- la priviți. Acesta trebuie să fie motivul pentru care au ales 
această zonă! 

Din locul unde se afla camera, se zărea un detaliu probabil 
ascuns călătorilor care mergeau pe ruta obișnuită pe lângă Vâlceaua- 
Fluviului: o nișă verticală în stânca întunecată a peretelui văii. 

— Cât să fie de înaltă, douăzeci de metri? întrebă cineva. 

Glasul vesel al lui Nevil continuă imperturbabil dincolo de 
comentariile celor din sală. 

- ...După toate aparentele, Stiletele nu au știut niciodată că 
izvoarele termale de aici alimentau un sistem de peșteri. Este o 
descoperire a oamenilor. 

Nevil apăru din nou în prim plan. 

— Din fericire, echipa care a descoperit aceste peșteri a fost loială 
valorilor umane. Jefri Olsdnot mi-a raportat mie direct. 

Publicul luă foc. 

— Ticălosul! 

— Tot timpul cât s-a dat drept marele explorator, el lucra pentru 
Nevil! 

Ravna deja aflase: Jefri ieșise de mult din sală. 

Pe ecran, Nevil își ridicase brațele, parcă știind ce rumoare va 
provoca anunţul său. 

— Știu, știu. Această descoperire nu se datorează exclusiv 
oamenilor. Jefri a fost însoţit de haita Amdiranifani. Prietenia dintre 
oameni și Stilete va fi întotdeauna o prioritate. Noi ne dorim să fim 
prieteni cu Cioplitoarea-în-lemn. Cum am găsit un prieten și în 
persoana Magnatului de la Tropice. 

Se auzi un râs enervat. 

— Hei, nu uita de bunul tău prieten răposat Prodotus! 

Și: 

— În urmă cu zece-zile era „Magnatul de pe Coasta de Est“. 


— Dar, prieteni, a sosit timpul pentru decizii morale. Prea mult am 
acceptat sfatul celor care nu văd limpede — atât oameni, cât și Stilete. 
Oamenii care își doresc pacea cu adevărat vor găsi mereu un loc aici 
la noi, la Marea Speranţă. Nu este nevoie de sacrificii nesfârșite 
pentru Apocalipsa cu care vă tot amenință Ravna Bergsndot pe voi și 
pe Stiletele de pe Domeniul Cioplitoarei-în-lemn. A fost o vreme 
când eram prea tineri și prea disperaţi pentru a vedea lucrurile într-o 
altă perspectivă. Ravna, Cioplitoarea-în-lemn și Jupuitorul ne-au 
salvat viaţa nouă tinerilor refugiaţi care am supraviețuit masacrului 
inițial. Le datorăm enorm de mult. Dar în același timp avem o 
datorie și față de părinții noștri. Ei și-au pierdut viața în Laboratorul 
Superior ca niște eroi, încercând să înfăptuiască ceea ce niciun om nu 
mai făcuse până atunci. Avem obligația morală de a nu cădea pradă 
patimii distructive pe care Ravna o propovăduiește. 

— Aceeași poveste de fiecare dată, spuse Giske. Mai schimbă și tu 
placa. 

— În curând Nevil va scoate un album cu cele mai bune 
discursuri, îl auzi Ravna pe Ovin. 

— În afara de asta, nimeni nu știe ce s-a petrecut cu adevărat în 
Laboratorul Superior, se auzi o altă voce. 

- Nici măcar nu știm ce s-a întâmplat în spaţiul apropiat în urmă 
cu zece ani! 

- Taci din gură! 

Vocea lui Nevil continuă, lăsând în urmă un val de mici 
divergențe. 

— Sper că, pe măsură ce tot mai mulți dintre voi vor face un 
inventar sincer al evenimentelor, veți vedea dincolo de alianțele din 
trecut, și voi, și prietenii voștri... inclusiv Cei mai buni Prieteni 
Stilete!... veți veni alături de noi aici, în ultima redută Straumli. Toţi 
cei veniți cu inimile deschise vor fi primiţi cu brațele deschise! Dar 
fie că sunteți sau nu sunteţi alături de noi... vă rog! Oricare ar fi 
neînțelegerile, pacea dintre cele două fragmente de umanitate este o 
necesitate. Noi am putea fi ultimii reprezentanți ai rasei noastre. De 
fapt, în urma genocidului galactic de acum zece ani, noi am putea fi 
tot ce a mai rămas din Exteriorul Superior. 


Acum Nevil urca dealul, îndreptându-se către intrarea „redutei“ 
sale. Oamenii lui ieșeau, venindu-i în întâmpinare, toți un zâmbet și 
o voie bună. Înconjurat de chipuri familiare, Nevil se întoarse și privi 
spre cameră. 

- Așadar, chiar dacă rămânem separați, chiar dacă avem 
profunde diferenţe de opinie... haideţi să ne dăm mâna pentru a 
supraviețui împreună. Voi, cei din Domeniu, aveți resurse nelimitate. 
Aveţi nava stelară și comorile din Noul Castel. Acestea sunt 
moștenirea noastră comună, ca fiinţe ale Exteriorului. Haideţi să 
colaborăm pentru a le folosi împreună, pentru binele tuturor. 

Acea primă emisie video stârni dispute în rândul Copiilor care 
durară întreaga după-amiază. Cea de-a doua și a treia înregistrare 
fură similare, iar când veni cea de a patra, Ravna nu o mai urmări, ci 
stătu pe puntea de comandă, privind reacţiile Copiilor. Sala era 
aproape goală, mesajul putea fi revăzut oricând. Publicul consta mai 
ales din cei care sperau să îi vadă pe cei dragi, chiar și pentru câteva 
secunde. 


Cel de-al patrulea mesaj al lui Nevil fu diferit. 

Înregistrarea începu cu imagini din noul lor sediu, în interiorul 
peșterilor. Construiau fără tehnologia lui Excentric II, dar acum 
Ravna observă la ce foloseau aparatele furate de pe landerul 
straumer. Deci nu erau fier vechi, doar că ea nu reușise să înțeleagă 
interfaţa! Sub lumina veselă și artificială, atmosfera din peșteri părea 
caldă și uscată. Trei „case ale Comunei“ — după cum le numea Nevil 
— fuseseră deja instalate. Stive de cherestea proaspăt tăiată se zăreau 
în tot locul, măsurată și tăiată, pregătită pentru construirea 
următoarelor case. Cheresteaua și cunoștințele de dulgherie trebuie 
să fi venit de la Magnat, via Dekutomon. Cumva, Nevil își refăcuse 
relațiile cu singurul său aliat rămas. 

Cei câțiva Copii aflați în sala de adunare pe E-II foloseau stațiile 
radio pentru a relata celor absenţi despre imaginile pe care le 
vedeau. Când lumea începu să se adune în Sală, Nevil deja terminase 
mica lui prezentare a minunilor Marii Speranţe și începuse iar cu 
platitudinile. Ca de obicei, era înconjurat de chipuri zâmbitoare. 


Ravna nu îl mai asculta, putea recita aproape cu exactitate restul 
discursului. După cum era de așteptat: 

— Deci, în ciuda diferențelor profunde dintre noi, să colaborăm 
unii cu alții pentru a supraviețui. Voi, cei din Domeniu, aveți resurse 
nelimitate. Noi, cei de aici, ne bucurăm de mărinimia Stiletelor de la 
Tropice până la Lacurile Lungi și Coasta de Est. Am căzut la pace cu 
cel care până nu demult era dușmanul nostru cel mai aprig; 
Magnatul. Câștigându-i încrederea și bunăvoința, am obținut 
promisiunea că va elibera toți ostaticii. Eliberarea... 

Privirea Ravnei țâșni spre ecran. Auzi jos strigăte de uimire și 
voci vorbind cu înflăcărare. 

— ...este necondiționată. Are loc pentru că i-am demonstrat 
Magnatului că — spre deosebire de Ravna și Cioplitoarea-în-lemn — 
noi aici la Marea Speranţă nu îi dorim răul. 

Nevil făcu o pauză. În jurul său, Contestatarii strigau urale de 
bucurie. Jos în Sala de Consiliu, Copiii chiuiau și mai fericiți. 

— Credem că cei mai mulți dintre cei eliberați vor prefera să 
locuiască aici, la Marea Speranţă. 

Tăcu, așteptându-i să absoarbă toate consecințele acestui fapt. 

— Dar noi recunoaștem că pentru acoliții cei mai aprigi ai Ravnei, 
această alegere ar anula orice sentimente pașnice pe care efortul 
nostru le-ar aduce. 

Chipul i se întunecă — unul din rarele momente în care omul 
politic Nevil păru furios. 

— Să vă fie foarte clar. Noi nu vom negocia libertatea niciunuia 
dintre acești Copii. Noi nu obligăm pe nimeni să se întoarcă la Ravna 
sau la Cioplitoarea-în-lemn ori la Jupuitor. Dar așteptăm un comitet 
de pace din Domeniu. Oricine poate veni. Oricine are acces liber la 
toți cei care vor fi eliberaţi. Veţi putea vedea cu ochii voştri și auzi cu 
urechile voastre dorințele Copiilor eliberaţi și ale Stiletelor care au 
suferit împreună cu ei. 

Ravna văzu că Elspa Latterby se prăbușise în lacrimi. Nu era 
singura care plângea. Ravna își șterse ochii și ieși în fugă de pe 
punte, îndreptându-se spre Sala de Consiliu. 


Capitolul 43 


Toată lumea dorea să meargă la Marea Eliberare a Ostaticilor. 
Cioplitoarea-în-lemn își exercită o parte din vechea ei autoritate și o 
invită pe Ravna la Noul Castel pentru o audienţă privată. Se întâlniră 
în Sala Tronurilor. Șșt era acum destul de mare pentru a avea 
propriul său tron. Celălalt puiandru se cuibărise între umerii unui alt 
membru. 

— Nevil a furat jumătate din rasa umană și aproape toate 
aparatele care nu fuseseră prinse în șuruburi de carcasa navei. Nu 
vreau să picați și voi, cei rămași aici, în ghearele lui. 

Ravna încuviință din cap; își petrecuse întreaga după-amiază 
discutând cu ceilalți, temându-se de același lucru. 

- Dar ne vei pune la dispoziție escortă militară, da? 

— Bineînţeles! lar dacă Nevil nu are vreun as în mânecă despre 
care nu știm nimic, trupele mele sunt mult mai puternice decât ale 
lui. Însă gândește-te o clipă. Noi avem doar cuvântul lui Nevil 
pentru această înțelegeei — încă nu reușiseră să ia legătura direct cu 
Magnatul — și chiar dacă ar fi o înţelegere între ei, nu știm care este 
aceasta. Din câte cunoaștem noi, Magnatul poate dispune de o 
armată mai puternică decât a mea. Și din partea lui Nevil și a 
Magnatului mă aștept la tot ce poate fi mai rău. 

Același lucru îl gândeau și Copiii rămași. 

- Bine. Cred că îi pot convinge pe Copii să stea în urmă. 


Chipul Ravnei nu mai arăta de parcă fusese victima unui atac 
sadic, însă Copiii o tratau cu aceeași deferență ca în prima zi când 
revenise printre ei. Se străduia să poarte discuţii pe un ton cât mai 
relaxat pentru ca sfaturile ei să nu fie luate drept literă de lege. 

— Oricum ar fi, eu tot merg. 

Cioplitoarea-în-lemn oftă. 

— De asta îmi era frică și mă tem că ne dă peste cap toate planurile 
strategice. 

— Să înțeleg că tu nu vii? întrebă Ravna zâmbind. 

- Doar nu mi-am pierdut minţile! răspunse Regina pe un ton 
acru. Mai presus de orice, există posibilitatea ca această poveste să fie 
o diversiune și Magnatul între timp să ne atace aici. 

Ravna înclină din cap. Ce spunea Cioplitoarea-în-lemn era logic, 
dar... 

— Ştii, eu cred că mai e o șansă să primești vești despre Pelerin. 
Wenda îmi spunea că Jo și Pelerinul s-au prăbușit chiar în mijlocul 
câmpului operațional al Magnatului. Știu că Magnatul habar nu avea 
de acest lucru! Este foarte posibil ca Pelerinul să mai fie încă pitit pe 
undeva. lar Magnatul nu este monstrul care a fost Prodotus. Chiar 
dacă Magnatul l-a capturat pe Pelerin, cred că ar fi în siguranță. 

Cioplitoarea-în-lemn se lăsă pe spate. Toţi ochii îi erau îndreptați 
spre Ravna, cu excepția puiandrilor, care se priviră unul pe celălalt. 
Făcură acest lucru chiar în momentul în care vechea Cioplitoare-în- 
lemn ar fi dat o replică tăioasă. Când în cele din urmă vorbi, glasul 
Reginei suna doar încărcat de tristețe. 

- Da, Ravna, însă Johanna nu i-a povestit Wendei ce s-a întâmplat 
cu Pelerinul. lar atunci când am fost cu toții pe scenă, Johanna nu mi- 
a spus nimic. Pentru că Magnatul mai avea puţin și o sfâșia. Ravna, 
să privim adevărul în față: atât Pelerinul, cât și Johanna sunt morți. 

Era latura întunecată pe care Cioplitoarea-în-lemn nu o afișa în 
public. Poate că acest pesimism i se datora în totalitate Micuţului Sst, 
sau poate avea rădăcini mai adânci. 

— Tu îl jelești și pe Prodotus, nu-i așa, Cioplitoare-în-lemn? 

Capetele reginei se ridicară deodată. 

— Sunt slăbiciunile mele perverse atât de evidente încât până și un 
om le poate înţelege? 


Ravna își aminti privirea lui Gannon atunci când implorase 
ajutor. 

- Eu... pot empatiza într-o mică măsură, însă nu cum ar înțelege 
o haită, sunt convinsă. 

Cioplitoarea-în-lemn scoase un sunet disprețuitor. 

— Haitele nu înțeleg. Sfetnicii mei îmi cunosc sentimentele. 
„Nebunia Reginei“ — așa spun ei. 

— Sfetnicii tăi ar trebui să își mai lărgească orizonturile, spuse 
Ravna zâmbind. De secole întregi, ţi-ai menţinut sufletul în pragul 
incestului. Această prudenţă a făurit întreaga civilizație de astăzi. 
Nici nu e de mirare că atunci când ţi-ai asumat riscuri, ai făcut-o prin 
intermediul haitelor urmașilor tăi: Pedantus, Jupuitorul, Prodotus. 

- lar două dintre ele au fost cele mai monstruoase creaturi din 
istoria Stiletelor. 

— Adevărat, răspunse Ravna. Dar gândește-te: în acest scurt 
interval de timp, Jupuitorul a refăcut zona de nord-vest aproape la 
fel de bine ca și tine... și l-a creat și re-creat pe Otel, care Otel l-a 
gândit și l-a format pe Amdiranifani. Voi, Stiletele — în special tu, ați 
realizat ceea multe civilizații nu reușesc până când nu exteriorizează 
gândul; ai apucat selecția biologică de beregată și ai pus-o la muncă 
în serviciul ideilor. 

Cioplitoarea-în-lemn rămase o clipă tăcută. Desigur, citise despre 
aceste lucruri în arhivele lui Excentric II și în Alifant. În cele din 
urmă, încuviință din cap. 

- Demult de tot, l-am imaginat pe Prodotus ca o armă împotriva 
Jupuitorului. Arma mea însă a luat-o razna. A devenit un criminal. 
Probabil a ucis și haita pe care membrii mei o iubeau nespus. Cu 
toate acestea, oricât de mult l-aș urî pe Prodotus, nu pot împărtăși 
bucuria tuturor în privința morții lui totale. 

Ravna înclină din cap, încercând în zadar să își imagineze un 
Prodotus reformat. 

— Deci acum vei asculta mai mult de membrii tăi. Și vei avea mai 
multă încredere în viitor. 

Desigur, călătoria lor cu căruțele până în Valea Fluviului nici nu 
se compară cu Zilele petrecute de Ravna alături de Chitiratifor. 
Această expediţie avea hrană decentă și corturi largi și curate în care 


să dormi. Trupele Cioplitoarei-în-lemn se răspândiseră în jurul lor și 
cercetau împrejurimile. Călătorii care avură cel mai mult de suferit 
fură cei care își doriseră cel mai aprig să vină. Ovin refuză să își 
piardă speranța că Evdi mai era încă în viață. Elspa avea chiar și mai 
multe speranţe în privinţa surorii ei, Geri, deși auzise glasul 
înfricoșător al Magnatului. Jefri spuse că el e optimist în privința lui 
Amdi, dar nu arăta optimist. Giske Gisksndot nu dorea să vorbească 
deloc, însă radia furie. Chiar imediat după marele anunţ al lui Nevil, 
Șeful Contestatarilor îi permisese cu mare „generozitate“ să discute 
cu soțul ei. Giske știa că niciun ostatic nu va veni acasă cu ea, că Rolf 
era hotărât să îi păstreze cu el pe cei doi fii ai lor. 

— Nu vreau altceva decât să îi văd, fir-ar să fie! strigă ea printre 
hohote de plâns, implorând-o pe Ravna să o includă în expediţie. 

În cele din urmă, Ravna nu o putu refuza, dar se temea de reacția 
Giskei atunci când îi va confrunta pe Rolf și pe Nevil. 

Singurul călător care nu dădea semne de îngrijorare era Ritl, deși 
nu bolborosea nemulțumită la fel ca înainte, mai ales când era în 
preajma Ravnei. Solitarului nu i se ceruse părerea în privința acestei 
călătorii, la fel cum nu fusese lăsată liberă nici în Domeniu. Soarta îl 
purta pe solitar dintr-un loc în altul, dar, în limitele propriei sale 
inteligente, Ritl părea să caute ceva. Ravna spera că Magnatul le va fi 
recunoscător pentru întoarcerea ei, sau cel puţin să nu se înfurie prea 
tare pe Ravna și compania când va da ochii din nou cu Ritl. 

După cinci zile petrecute pe drumuri, caravana lor zări în 
depărtare Valea suspendată a lui Nevil. Trupele lui Baltazar stabiliră 
un perimetru și călătorii așezară tabăra pe malul Fluviului. În timp 
ce toată lumea aștepta nerăbdătoare un semnal de sus, Jupuitorul- 
Tyrathect se întinse pe bolovanii încălziți de soare de pe malul apei. 
Adusese cu el câteva telescoape. Își petrecea timpul privind spre 
buza văii suspendate, părând foarte absorbit de ceea ce vedea. 

- Pun rămășag că Nevil nu ne va invita în peșteri. Îmi amintesc 
de pe vremea când eram co-conspirator, spuse el rânjind din capetele 
care nu țineau telescoapele. Niciodată nu a avut încredere în mine 
încât să îmi dezvăluie locul exact, însă era clar că Prodotus și poate și 
Magnatul cunoșteau acest plan. Prevăd că Magnatul va spijini 
„Marea Speranţă“ atât cât să devină o pacoste. 


Ravna venise mai aproape și se așeză lângă membrul cu urechile 
cu vârfurile albe. Chiar și în cea mai bună formă, creatura era prea 
slăbită pentru a se urca pe bolovani. Acum era pe jumătate orb, însă 
restul Jupuitorului nu se despărțea de el... slavă Puterilor. Ravna îl 
mângâie pe Vârfuri-albe pe grumaz, așa cum ar fi mângâiat un câine. 
Cele mai multe Stilete nu îți permiteau să te apropii atât de mult de 
ele. Acesta fusese unul din motivele care o făcuseră pe Ravna să își 
dorească să aibă încredere în Jupuitor. Vârfuri-albe torcea răgușit. 
Pentru câteva minute măcar, Jupuitorul nu mai era ticălosul sarcastic 
de care se ferea toată lumea. 

— Deci tu crezi că eliberarea ostaticilor va avea loc aici jos? spuse 
Ravna. Nu văd niciun semn că ar mai fi altcineva în afară de noi. 

Îi zări pe Jefri și ceilalți venind spre ei de la corturi, căruțe și 
kherporci. În ciuda reputației ambigue a lui Jefri — unii dintre Copiii 
loialiști credeau că el era agentul secret al Ravnei, alții erau convinși 
că era un trădător — bărbatul ajunsese călăuza Copiilor în această 
expediție. Atât timp cât se conforma planului Ravnei, toată lumea 
părea dispusă să îi respecte sfaturile. Tabăra nu s-ar fi așezat atât de 
repede și confortabil fără ajutorul lui Jefri și al lui Baltazar. 

Elspa venea la câţiva pași în urma lui Jefri. Îi făcu semn 
Jupuitorului. 

— Încă niciun semn din partea Contestatarilor? 

- Nu. Îmi pare rău. 

Jupuitorul își agită binoclurile cu un aer plin de importanţă. 
Astăzi vedea cel mai bine dintre toți cei prezenți. 

Elspa se prăbuși lângă Ravna. 

- Mă rog... mă rog să mi-o aducă pe Geri. 

Jefri se apropie venind prin dreapta Ravnei. Se opri lângă 
Vârfuri-albe și murmură încet, dar suficient de tare încât să fie auzit 
doar de Ravna și Jupuitor. 

— Ar face bine să îl aducă pe Amdi. Nu mai are niciun motiv să îl 
rețină. 

Vocea Jupuitorului se auzi și mai încet, ca un murmur abia 
sesizabil acolo unde vârful degetelor Ravnei atingea umărul 
membrului. 


— Și ar face bine să-l aducă pe Sabie. Are nevoie de mântuire. Eu 
am nevoie de mântuire. 

Murmurul încetă și Ravna băgă de seamă că Jupuitorul se 
scutura. 

— Nu m-ai auzit acum o secundă, corect? 

Rămaseră o vreme pe malul Fluviului, speculând, uneori 
discutând în contradictoriu. Se așezară la masă. Atmosfera părea 
relaxată, dar tensiunea plutea în aer. Pe urmă, Jefri dispăru o vreme, 
nu înainte de a se asigura că soldații și santinelele se aflau pe poziții. 
Baltazar așezase două linii de pază în flancuri, urmând conturul 
liniei copacilor, și alte trupe cercetau cerul spre sud-vest peste râu. 
Ritl își făcea din când în când simțită prezenţa, în jurul taberei, în 
propria ei misiune de explorare. 

Ravna intră în legătură cu participantul ascuns al expediției lor: 
Pedantus își pitulase aeronava într-o trecătoare selectată de Excentric 
II. Astăzi funcționa pe post de releu; semnalul ionosferic nu era 
suficient de puternic, iar Ravna avea nevoie de un sistem de 
comunicații cu Cioplitoarea-în-lemn și Excentric II. Pedantus făcea 
legătura fără a se amesteca în transmisia de date... teoretic! 

— Uimitor! spuse el. Din vârful ăsta de munte te simți Haita 
Haitelor. Văd ghețari și munti până hăt departe, ca un ocean stâncos. 
Pelerinul obișnuia să povestească chestii din astea. 

— Pedantus, încă nu am semnal video. 

Display-ul Ravnei prelua semnalul audio, însă nu vedea ferestrele 
lui Excentric II. 

— Păi, îmi pare rău, spuse Pedantus, dar poate ti s-a defectat tiara? 
Noi primim imagini foarte bune de la camera lui Wilm Linden. 

— Bine. 

Semnalul audio combinat cu imaginile de la camera lui Wilm 
erau suficiente pentru astăzi. Vorbi peste Pedantus. 

— Navă! Ce vezi acum? 

— Radarul meu arată cer aproape lipsit de nori și câteva stoluri de 
păsări, răspunse E-Il. Nu pot vedea tocmai până în văi. 

- Da, interveni Pedantus. Blesteme pe capul lui Nevil! Dacă idiotii 
lui nu ar fi doborât Ochiul Ceresc 2, acum am avea propriul nostru 
radar. 


Câteva minute bune povesti cu însuflețire despre incompetenta 
Contestatarilor. Pedantus avea propria lui răfuială cu Nevil. 

Soarele trecuse de amiază când haitele din punctele cele mai 
îndepărtate dădură semnalul de alarmă. Dar nu erau alerte discrete. 
Bubuiră sunete care anunțau: 

— Aeronavă se apropie! Aeronavă se apropie! 

Jupuitorul începu imediat să scaneze linia orizontului. 

- Nu văd nimic. 

Tinu telescoapele îndreptate spre versantul văii dinspre tabăra lui 
Nevil, dar se petrecu o schimbare ușoară în rândul celorlalți membri 
ai lui. Asculta cu toată atenţia îndreptată spre depărtări. 

- M-am așezat prea aproape de râu și acum nu mai aud ce 
trebuie. A, da! Aeronave, categoric. 

Acum și celelalte haite începură să strige, gonind în jurul taberei, 
fără să privească într-un punct anume. Dati-mi și mie un indiciu! gândi 
Ravna. Încotro să privesc? 

Baltazar coborî, alergând de la marginea pădurii și bolborosind 
cu boturile întinse spre sud-est. Ravna îi urmări privirile. Nimic. Și 
nici cel mai mic zgomot de motoare... dar Excentric II raportă ecouri 
secundare ce puteau fi de la o aeronavă urmând curba Văii Fluviului. 

Trecu un minut. Aha! Chiar acolo unde valea glaciară cotea mai 
departe spre miazăzi, Ravna zări două puncte întunecate plutind pe 
fundalul orbitor al zăpezii. 

Jupuitorul se agita în jurul celor doi membri ai săi cu telescoape. 
Avea și el vești: 

— Hei, hei! Acum se văd și oameni coborând din mica vale a lui 
Nevil! 

Privirile alunecară de pe cer spre linia crestelor. Cel puţin o 
duzină de siluete mărunte coborau cu grijă peretele abrupt al văii. 
Acest moment în care toți actorii își făceau simultan intrarea în scenă 
avea efectul dramatic pe care Magnatul și Nevil cu siguranță îl 
plănuiseră. 


Una dintre aeronave era probabil cea în care zburaseră Jefri și 
Ravna, avea „Haita Haitelor“ pictată pe bot. Dar celălalt balon era la 
fel de mare, suficient de spatios încât să fie loc pentru toţi ostaticii. 


Navele nu aterizară imediat. Se învârtiră o vreme deasupra 
grupului Ravnei pe o traiectorie eliptică, purtaţi înainte și înapoi de 
briza care mătura valea. 

Ovin făcu un gest obscen spre nave. 

- Capetele astea seci nu au de gând să aterizeze până când nu le 
poruncește marele Nevil. 

Jupuitorul avea unul din telescoape îndreptate spre grupul care 
cobora și celelalte două spre aeronave. Comentariul lui Ovin îi atrase 
atenţia: 

— Ei, dragul nostru Nevil ar putea încerca să tragă tot pe spuza lui 
și aterizarea asta. Dar îmi amintesc de data trecută când a aterizat 
Magnatul și nu e deloc ușor. Ai nevoie de un echipaj la sol. 

- Da, așa e. Ovin, poartă-te civilizat. Nu ne putem permite să nu-i 
primim cum se cuvine, spuse Magda Norasndot. 

Ea și cu Elspa Latterby deja discutau unde vor ateriza cele două 
nave. Voiau să fie chiar lângă pasarelă. 

Baltazar dăduse fuga în pădure. Acum el și cu o parte din trupe 
își făcură apariția, acompaniind comitetul Contestatarilor. Ravna nu 
avu nevoie de un binoclu pentru a-l repera pe Nevil Storherte. Cum 
reușea să își păstreze hainele atât de curate acolo? Ticălosul pășea 
spre ei sigur pe sine. În vreme ce se apropia de tabăra lor, arboră un 
zâmbet plin de bunătate și fericire. 

- Bine ați venit! strigă el spre Copiii loialiști care îi alergară în 
întâmpinare. Se opri la o oarecare distanță de Ravna pentru a vorbi 
cu cei mai însetați de noutăți. 

În grupul Contestatarilor erau cincisprezece, câțiva dintre ei 
purtau camere de luat vederi și stații radio. Arătau ca o echipă de 
filmare pentru un canal de știri din vremurile străvechi. Era 
interesantă importanța pe care o căpăta imediat persoana spre care 
își îndreptau atenţia. Nevil o alesese pe Elspa din mulțime. Ravna își 
ciuli urechile pentru a auzi ce spunea; astăzi tiara ei nu îi era de 
niciun ajutor. 

- Da, spunea Nevil, legăturile de comunicație au fost 
îngrozitoare. Ar trebui ca una din prioritățile noastre să fie sistemul 
de comunicații. Dar știu că Geri a ta este unul din cei pe care i-a găsit 
Magnatul. Și știu sigur că se află la bordul primei aeronave... 


Se întoarse când Magda îi atinse braţul. Încuviinţă din cap în 
vreme ce o îmbrățișa pe Magda. 

- Da, sper că cei ai familiei Norasndot vor fi de asemenea acolo. 
Vom afla foarte curând. 

Unii dintre Copii plângeau. 

Hopa! Unde e Giske? 

Ravna privi repede în jurul ei. Aha! Giske se afla într-o parte la 
vreo treizeci de metri depărtare, certându-se cu Bili Yngva. 

Nevil făcu un pas în spate și vorbi spre toată lumea. 

- Vă rog. Aveţi răbdare câteva minute. Trebuie să aducem cu bine 
aeronavele la sol. 

Privi în sus, spre nava cea mai îndepărtată care tocmai întorcea la 
capătul circuitului propriu. 

- Vom acosta mai întâi aeronava cu prietenii noștri. Cealaltă este 
doar un balon de rezervă. 

Trânti această veste proastă atât de relaxat, încât ceilalți nici nu 
băgară de seamă ce spunea. Puteau fi toți cei dispăruți într-o singură 
aeronavă? 

Nevil își atinse urechea, aidoma unui personaj de teatru din 
vechime. Pe lângă aparatura furată din Domeniu, mai avea probabil 
și stații radio de la Magnat. Cu releul Orbiterului, avea un sistem de 
comunicații mult mai bun decât cei din Domeniu. Nevil privi în jur 
și făcu un semn prin care acorda permisiunea. Cei mai mulți dintre 
Copiii Contestatari alergară spre o porțiune plată și mlăștinoasă de 
pe malul râului, acolo unde albia se curba. Ah, iată-l pe Del 
Ronsndot în frunte, rotindu-și brațele, făcând un cerc larg. Ceilalți 
Copii se împrăștiară. Una dintre aeronave se îndrepta spre ei. 

Bâzâitul navelor se transformă în huruit. Botul se aplecă până 
când forma aerodinamică atârna chiar deasupra capetelor lor, 
acoperind cerul, mărindu-se și mărindu-se pe măsură ce se apropia. 
Orice conversație încetă. Asemenea priveliște puteai întâlni în lumea 
civilizată — doar că acolo nava ar fi o masă solidă, probabil ar cântări 
o sută de mii de tone și ar putea naviga printr-un întreg sistem solar. 

Până când aparatul de zbor aruncă ancorele și cei din echipajul 
lui Del bătură pivoții în pământ, imobilizându-l, cel de-al doilea 
balon cobori la o sută de metri mai în spate. Ravna băgă de seamă că 


Baltazar își împrăștia trupele împrejur, asigurându-și nevăzute 
puncte strategice de tragere. 

În acel moment, aproape toată lumea se repezi înainte, spre 
terenul mlăștinos. Baltazar privea scena contrariat: o parte din 
propriii lui subordonați li se alăturaseră celor din mulțime. Aici, în 
mijlocul pustietății, o mână de oameni și Stilete se comportau 
precum o gloată lipsită de minte. Jefri — care se afla deja lângă prima 
aeronavă — așeză un pluton în cerc în jurul trapei principale a navei. 
Wilm Linden ajunsese în față cu camera lui de luat vederi. 

Jupuitorul se dădu jos de pe bolovani, o lăsă pe Ravna să îl ajute 
cu Vârfuri-albe și căruciorul. O luară încet prin mlaștină spre ceilalți. 
De data aceasta, Ritl nu se grăbi să o ia înainte. Poate realizase că 
avea toate șansele de a fi călcată în picioare dacă se băga în mulțime. 

Nevil se afla în fața lor. Toată lumea se dădu la o parte când trecu 
pe lângă Jefri. Cei doi bărbați schimbară câteva cuvinte, dar Ravna 
era prea departe pentru a auzi. Se uită la Jupuitor, care privea și el la 
discuția lor. 

- N-am auzit ce spuneau. 

Nevil se încruntă aproape imperceptibil la auzul cuvintelor lui 
Jefri. Apoi rânji spre el și păru să îl îmbărbăteze. Se întoarse spre 
mulțime, tot numai zâmbete. Pe Puteri, chiar și când era nevoit să 
improvizeze, era la fel de sigur pe sine ca și atunci când ținea 
discursuri în Noua Sală de Consiliu. 

— Prieteni, strigă el, cu vocea slabă în bătaia vântului. (Ha, aici nu 
mai avea amplificatoare de voce!) Prieteni, vă rog să vă dați mai în 
spate. Nu sunt sigur care va fi ordinea în care cei dragi nouă vor 
coborî... (dar Ravna observă că îi făcea semn Elspei să vină în față.) 

Ravna și Jupuitorul ajunseseră la marginea mulțimii. Ravna 
încercă să vadă ce se petrece, printre sau peste capetele celor din fața 
ei. Ritl mai mult o încurca. Alerga de colo până colo, învârtindu-se 
printre picioarele Ravnei, bolborosind iritată, probabil pentru că nici 
ea nu putea vedea nimic. Exceptând logoreea și agitația caracteristice 
ei, comportamentul ei era neobișnuit. De ce nu ocolea mulțimea sau 
de ce nu își făcea lor printre Copii pentru a ajunge în faţă? 

Wilm Linden ținea sus deasupra capului camera furată din 
Domeniu, înregistrându-i pe cei din mulțime. Apoi reveni la trapa 


încă închisă. 

- Vedeţi imaginile lui Wilm? întrebă Ravna releul ei secret. 

— Da, răspunse vocea lui Pedantus și o secundă mai târziu auzi și 
confirmarea din partea Cioplitoarei-în-lemn: 

- Ravna eu mențin semnalul audio de la tine privat, te auzim 
doar eu și Pedantus. Suntem în Sala de Consiliu de pe Excentric II și 
vedem ce transmite Wilm, iar prin Orbiter primim înregistrările 
video pe care ni le transmit cei de acolo. Suntem numai ochi și 
urechi, îi sorbim cuvintele lui Nevil. 

Apoi bolborosi o înjurătură. 

Ravna zâmbi, dar nu răspunse. Lângă ea, Jupuitorul se cățărase 
unii pe umerii celorlalți și acum avea o pereche de ochi deasupra 
mulțimii. Baltazar stătea cu toate picioarele bine înfipte în pământ. 
Ravna observă că trei haite ale lui priveau în altă parte decât spre cei 
adunați acolo. 

Ambele aeronave își opriseră motoarele. Nevil păstra o tăcere 
plină de solemnitate. Ravna fu captivată de moment la fel ca toată 
lumea de acolo. Chiar și Ritl tăcuse, printre gleznele Ravnei. Se 
auzea doar foșnetul vântului zburând peste vale. 

Din spatele babordului se auzi o scârţâitură, echipajul din interior 
învârtea roata trapei. Ravna făcu un pas într-o parte și trase cu ochiul 
printre cei din față. Trapa din carenă se deschise și scara principală 
fu coborâtă. 

— Ce e înăuntru? o întrebă Jupuitorul printre dinți. 

— Este prea întuneric, nu văd nimic, răspunse Ravna. 

Totul era învăluit în umbra proiectată de fuzelajul bombat al 
aeronavei. Glasul Cioplitoarei-în-lemn se auzi prin legătură. 

— Excentric II a făcut ceva cu imaginea. În capul scărilor se vede 
cel puțin un solitar ghemuit. 

Cineva o împingea pe Ravna dintr-o parte, lingându-i mâna. Ritl! 

- Ce-ai pățit? Ai înnebunit? vorbi ea cu animalul. Hai, du-te, vezi 
și singură. 

De ce devenise dintr-odată Ritl atât de timidă? Acum emitea o 
serie de fluierături subţiri disperate. Într-un fel, sunetele acestea erau 
mai tulburătoare decât obișnuitele ei cârcoteli incoerente. 

— Bine, spuse Ravna, dar vezi să nu mă zgârii. 


Întinse brațele pe sub picioarele din faţă ale solitarului și ridică 
făptura în brațe, așa cum Copiii țineau la piept puiandrii Celor mai 
buni prieteni ai lor. Desigur, acum era diferit, căci Ritl era o femelă 
adultă de înălțime medie. Ravna făcu un pas în spate, dezechilibrată 
sub greutate, apoi își reveni. Bine măcar că solitarul își încolăcise 
picioarele din spate în jurul Ravnei și nu încerca să se agate de ea cu 
ghearele, însă acum Ravna era la câțiva centimetri de un șir de colti 
ascuțiți, simțind în nări respirația urât mirositoare specifică Stiletelor. 
Ritl își întoarse capul și își concentră întreaga atenţie spre aeronavă. 

Pentru o clipă, creatura rămase la fel de tăcută ca toată lumea, 
privind spre spațiul din capul scărilor. Apoi solitarul pe care îl 
raportase Cioplitoarea-în-lemn își făcu apariția. Nici nu e de mirare 
că fusese greu de reperat. Era înveșmântat într-o mantie neagră ca 
smoala. Circuitele aurii ale mantiei-radio se pierduseră în umbre. 

Solitarul era Zek. Arăta mult mai bine decât îl văzuse ultima dată 
Ravna. Zek aruncă o privire în jur cu o vioiciune și siguranță de sine 
care trebuie să fi însemnat că avea conectivitate bună. Înclină din cap 
spre Nevil și rosti cu glas răspicat. 

— Sunt purtătorul de cuvânt al Magnatului. 

Vocea nu era cea de fetiță speriată a Magnatului. Mai degrabă 
suna ca una din vocile lui Amdi, pe care o folosea atunci când se 
prefăcea a fi un om mare, cineva serios și foarte important. 

Nevil avu o ușoară tresărire de uimire, însă răspunsul veni la fel 
de sigur pe sine ca întotdeauna: 

— Așa după cum am convenit, Sire, am adus oameni și haite din 
Domeniu. Astăzi putem rezolva multe dintre problemele care le-au 
otrăvit mințile în trecut. Ni i-ați adus pe cei pe care i-ați salvat din 
Sălbăticie? 

— Desigur. 

Zek încuviință cu o înclinare din cap care ar fi putut fi 
echivalentul unui zâmbet cinic. 

— Angajatorul meu m-a trimis cu toți oamenii și Stiletele 
Domeniului pe care noi i-am salvat pentru voi. 

Zek se dădu cu un pas într-o parte, făcând loc persoanei care se 
afla în spatele lui. Ravna băgă de seamă că Nevil îi făcea semne 
Elspei să meargă tot mai în faţă, pentru a ajunge lângă scări și în 


vizorul tuturor camerelor lui. O siluetă omenească micuță apăru în 
vârful scărilor. Elspa scoase un țipăt și alergă înainte. Dar nu era Geri 
Latterby. Era Timor care, deși avea paisprezece ani, era aproape la fel 
de mic de statură precum Geri. Timor se întoarse spre cala 
întunecată din spatele lui și chemă pe cineva. 

- E în regulă. Acum poți ieși, că nu îţi face nimeni nimic. Îi 
promit. 

După o clipă, un alt copil îl apucă de mână. Chipul care îi privi 
pe furiș era extrem de palid. 

— Geri! 

Elspa se repezi pe scări în sus, ridicându-și surioara în brațe. 
Stătu o clipă nehotărâtă parcă, în capul scărilor, apoi cobori câteva 
trepte pentru a se sprijini de cele de sus cu genunchiul. Rămase astfel 
o vreme, legănând copilul în braţe și plângând. Geri era mult mai 
puţin expansivă. Întinse braţele în spate, spre Timor și, după o clipă, 
Elspa îl prinse și pe băiat în bratele ei. 

În timp ce Elspa și cei doi copii coborau scările, mulțimea se 
apropie de ei, cu echipa de filmare a lui Nevil în frunte. Ravna o 
simți pe Ritl încordându-se, murmurând. Încă era cu ochii țintă la 
scări. Singurul de acolo era Zek... care își îndreptă privirile peste 
mulțime și se uită direct la Ravna. Sau poate la Ritl. Solitarul țâșni 
din braţele Ravnei și o zbughi prin mulțime spre aeronavă. Nu era în 
toate minţile! Sau poate Ritl ajunsese cumva la concluzia că Amdi era 
acolo și pe cale de a fi eliberat. 

Ravna se săturase să stea în spate. ÎI atinse pe Vârfuri-albe și 
spuse: 

- Eu mă duc mai aproape. 

Niciunul dintre membrii Jupuitorului nu își întoarse capul spre 
ea, însă haita îi răspunse: 

- Da, bine. Vezi cum se simte Geri, am senzaţia că în starea în 
care se află nu se califică drept argument viabil în propaganda lui 
Nevil. 


Trei haite ieșiră din navă. Două erau gardienii publici care 
dispăruseră în noaptea când avuseseră loc primele răpiri. Erau plini 
de cicatrici și abia se ţineau pe picioare, deși majoritatea rănilor li se 


vindecaseră. A treia haită era un fragment din Prietenul lui Edvi 
Verring, lomberon. Dinspre trupele lui Baltazar se auziră mârâituri 
furioase la vederea atâtor mărturii ale maltratării ostaticilor. 

Câteva haite ale Magnatului coborâseră din celălalt aparat de 
zbor. Păreau soldaţi, dar păstrară distanţa. Zek era singurul membru 
al echipajului care ieși din prima navă. Stătea nemișcat în capul 
scărilor, dar nu avea nimic de spus, doar îi dirija pe ostatici pe scări. 
Nevil era cel care vorbea, însă fu nevoit să își pună la bătaie toate 
armele diplomatice pentru a întoarce această situație în avantajul lui. 

Ravna își făcu loc prin mulțime spre movilița de pământ unde se 
așezase Elspa. 

— Ravna! 

Timor o zări și porni spre ea tremurat. Ravna ajunse lângă el și îl 
strânse în braţe. 

- Mi-am făcut atâtea griji pentru voi, vorbi el repede și cu 
însuflețire. Noi am stat mai mult în donjon, dar Magnatul a spus 
că... 

Se opri, parcă neștiind dacă să continue sau poate gândind că 
Ravna nu era atentă la el. 

Dar eram atentă. Se dădu un pas în spate și îi netezi părul zburlit. 
Chipul îi fu luminat de zâmbetul cu care se obișnuise atâția ani, doar 
că acum părea mai încrezător ca înainte. Timor o trase lângă Elspa, 
care o ținea pe Geri în poală. Magda și Lisl stăteau în genunchi lângă 
ea, nebăgând de seamă tropăitul continuu de pe scările aeronavei. 

Elspa Latterby stătea aplecată înainte, aproape încovrigată cu 
totul în jurul surorii sale mai mici. Așezându-se lângă ele în iarba 
îmbibată cu apă, Ravna o cercetă din priviri pe fetiță. Geri Latterby 
fusese un copil atât de vesel, dar încă din clipa când auzise vocea ei 
speriată, își făcuse din ce în ce mai multe griji pentru ea. 

Geri nu plângea, părea mai degrabă distantă, detașată. Abia 
reacționa la mângâierile surorii ei. Însă chiar dacă Geri nu vorbea, 
Ravna observă. Două degete lipseau de la mâna dreaptă a fetiţei. 
Bratul stâng îi fusese rupt în mai multe locuri, iar fracturile multiple 
se vindecaseră într-o formă aproximativ normală. Era îmbrăcată în 
haine curate din stofă călduroasă, o încercare destul de reușită a 


Stiletelor de a confecționa haine funcţionale pentru un două- 
picioare. Pe sub gulerul rochiței se zăreau cicatricile de la gât. 

— A fost torturată, spuse Magda cu o expresie pe chip de parcă ar 
fi mestecat sticlă pisată. Magnatul va trebui să plătească pentru asta. 

— Nu! spuse Timor. Magnatul mereu a ajutat-o... 

Dar Copiii nu păreau să asculte, așa că tăcu. 

Nevil Storherte se plimba mai ales printre Contestatari. Echipa lui 
de filmare era împărțită între el și scările aeronavei. Giske nu era 
nicăieri de văzut, însă Ravna băgă de seamă că Jefri și Ovin se 
apropiau de Șeful Contestatarilor. Dacă acesta era sfârșitul 
eliberărilor, atunci vor fi probleme. 

— Scuzaţi, scuzati, spuse ea, făcându-și loc prin mulțimea din 
jurul lui Nevil. 

Între timp, șopti spre legătura ei secretă. 

— Aceștia au fost toți ostaticii? 

Trapa aeronavei era încă deschisă, dar Zek dispăruse de la postul 
lui din capul scărilor. 

Se auzi Cioplitoarea-în-lemn răspunzând: 

— S-ar putea... însă mai bine ne abținem pentru moment. Cel mai 
înțelept lucru este să așteptăm să vedem cum va încerca Nevil să 
explice absenţa celorlalți și pe urmă să decidem ce vom face. 

- Nu cred că ne putem permite să așteptăm! Jefri și Ovin au de 
gând să sară pe Nevil dintr-o clipă în alta. 

Oricum, Nevil observase apropierea Ravnei. Făcu un semn cu 
mâna spre ea. 

- Haideţi, oameni buni, faceţi-i loc Ravnei Bergsndot. 

Aha, deci i se întindea o cursă. Fie. Înclină din cap, păstrând un 
aer cât mai degajat, și păși în spaţiul liber din fața lui Nevil. 

Zâmbetul lui Nevil era la fel de binevoitor ca în ziua în care o 
prinsese în încurcătură în timpul Marelui Consiliu, doar că de data 
aceasta Ravna era cea care ataca. 

— Nevil, tocmai am discutat cu Elspa Latterby. Sora ei, Geri, a fost 
prima care a coborât pe rampă și... 

Storherte clipi, dar consideră că Ravna vorbise destul și o 
întrerupse: 

— Da, i-am cerut Magnatului să o coborâm prima pe Geri. 


Renunţase la zâmbetul amabil și o privea cu un amestec de 
îngrijorare și compasiune: 

- Mă tem că sunt unele Stilete incredibil de ostile față de oameni. 
Unele au reușit să ajungă la Geri înainte ca Magnatul să o poată 
salva. 

Printre Cei mai buni prieteni și soldații lui Baltazar se auziră 
bolboroseli înnăbușite. Ravna auzi vocea Cioplitoarei-în-lemn 
șoptindu-i la ureche. 

— Cât ai fost plecată a trebuit să suport toate bazaconiile astea cu 
„haite ostile“. 

Însă Contestatarii aprobau plini de compasiune. Chiar și unii 
dintre Copiii loialiști păreau să accepte spusele lui Nevil. Și, de fapt, 
o sămânță de adevăr exista, doar că Nevil părea să fi decis să îl treacă 
sub tăcere pe Prodotus pentru totdeauna. 

— Bine, spuse Ravna, dar mai lipsesc încă cel putin trei haite și 
cinci oameni. Ce s-a întâmplat cu Pelerinul? Dar cu Johanna? Îţi 
aduci aminte de ea? Femeia pe care ai iubit-o atât de mult încât ai 
cerut-o în căsătorie. Îi vom vedea pe vreunul dintre ei astăzi? 

Nevil clătină ușor din cap, cu o expresie de „sinceră“ indignare 
întipărită pe chip. 

— Indiferent ce crezi tu, eu nu îl controlez pe Magnat. Este aliatul 
meu și e cel puţin la fel de onorabil ca și Cioplitoarea-în-lemn. Și 
știm cu toții ce înseamnă asta. 

Lăsă cuvintele să plutească în aer, brodând minciuni din tăceri 
încărcate de subînțeles. Chiar cu o secundă înainte ca Ravna să-și 
revină din indignarea care o lăsase fără cuvinte, Nevil continuă: 

— Cred că eram cu toții prezenți la adunarea din Poiană. Care nu 
s-a terminat prea bine. Uneori o nedreptate din trecut este atât de 
cruntă, încât o persoană nu mai poate gândi normal. Asta cred eu că 
s-a petrecut cu Magnatul în acea zi. Și nu o vom primi astăzi pe 
Johanna. Magnatul pretinde că e în viață, însă nu sunt sigur că ne-o 
va înapoia vreodată. 

Privi în jurul lui sfâșiat de tristețe. 

- Iar dacă o vom primi pe Jo înapoi, atunci noi vom avea datoria 
de a o judeca. Or, eu... eu nu cred că voi avea puterea să o fac... 


Domnul Radio — prin Zek — era din nou în capătul scărilor, fără 
îndoială transmițând fiecare silabă spre Tropice. Privirea lui Zek se 
plimbă de la Ravna și Nevil și înapoi. Aha, prea bine! Ravna îl fulgeră 
pe solitar cu privirea, însă atenţia ei era îndreptată spre Nevil: 

- Minciunile tale se ţin lanţ, că nici nu știu de unde să le încep! 
Cioplitoarea-în-lemn nu gândește la fel ca Magnatul. Să înțelegeți 
bine, atât tu, cât și Magnatul: Nu facem pace până când nu o vedem 
pe Johanna. Între timp, ce se întâmplă cu ceilalți ostatici? Sau poate 
vrei să insinuezi că și ei ar fi criminali? 

- Da, chiar! Despre Edvi ce ai de spus? întrebă Ovin. 

- Dar familia surorii mele? strigă Magda Norasndot. 

Nevil își ridică braţele. 

- Uitaţi, nici noi nu am aflat exact câți ostatici vor fi eliberați decât 
după aterizarea de astăzi. Magnatul înţelege punctul vostru de 
vedere, la fel ca toată lumea. Și el dorește să se facă dreptate — însă 
nu toți prietenii noștri absenţi sunt prizonierii lui. Nu știe nimic 
despre Pelerin. L-au căutat în sălbăticie și la Tropice, Magnatul a 
apelat la toate contactele lui pentru a da de Pelerin. L-a găsit pe vărul 
lui Ovin, dar era prea târziu pentru a mai putea fi salvat. Trupul lui 
Edvi este la bordul aeronavei. Cât despre Jana și Basl Norasndot și 
copilașul lor Kim - nici urmă de ei nicăieri. Îmi pare rău, Magda. 

Magda se îndepărtase în timpul explicaţiilor lui Nevil. Privea în 
depărtare, poate crezându-l. Cei trei Norasndot dispăruseră cu mult 
timp înainte de recentele răpiri. Cei doi tineri părinți plecaseră 
împreună cu un grup mic de comercianți spre vechea capitală a 
Cioplitoarei-în-lemn, luând-o prin sălbăticie, printr-o zonă cunoscută 
pentru cuiburile de nevăstuici. Grupul lor nu ajunsese niciodată la 
destinație. Echipele de salvare găsiseră urme ale unui atac de 
nevăstuici, însă niciun corp omenesc. 

- Prea bine, dar haitele pe care noi știm că Magnatul le ține 
prizoniere? 

Aceasta era vocea lui Jefri. Cumva se infiltrase printre 
Contestatari și acum stătea chiar lângă Nevil. ÎI cuprinse de după 
umeri cu brațul stâng, zâmbind. Un gest bonom absolut inocent, 
dacă Ravna nu ar fi băgat de seamă că mâna i se încleștase pe umărul 
lui Nevil, în vreme ce în cealaltă mână ținea ceva ascuns sub haină. 


Merto Yngva și prietenii lui făcură un pas înainte, strecurându-și 
mâinile în banduliere. Fiecare facțiune era înarmată, însă până în 
acest moment, nimeni nu amenințase pe nimeni cu arma. Nevil se 
întoarse spre Merto și tovarășii lui, adresându-le un zâmbet crispat. 

- E în regulă, băieți. 

Zâmbetul i se relaxă privindu-l pe Jefri. 

— Salutare, Jef. Păi, tu îl cunoști pe Magnat din proprie 
experienţă, știi că poate fi posesiv, este? 

Jefri trebuie să-și fi întețit strânsoarea, pentru că Nevil scoase un 
icnet slab. Se pare că Jefri găsise cea mai elocventă modalitate de a-i 
răspunde lui Nevil! Storherte continuă, cu vocea sugrumată: 

— Magnatul eliberează ostatici într-o ordine aproximativ inversă 
cu momentul capturării lor, prioritate având cei care au nevoie de 
ajutor imediat. Bine? 

Jefri ridică din umeri. 

— Eu încă aştept rezultatele. 

- Păi, mica noastră discuţie amicală nu face altceva decât să 
întârzie faza finală a eliberărilor. 

Nevil se întoarse către Zek: 

— Adu-le și pe cele două haite rămase. 

Zek dispăru și o clipă mai târziu un membru își strecură botul la 
lumină. Apoi sări pe scări în jos, urmat de alți trei tovarăși. Mantiile 
îi acopereau aproape în întregime trupul, dar după toate aparențele, 
era Rămășița de Sabie... cu deghizarea blănii cu tot. 

Jupuitorul-Iyrathect nu avea nicio îndoială cine era haita care 
cobora, căci din spatele mulțimii urlă din toți rărunchii ceva ce ar fi 
însemnat: 

- TOATĂ LUMEA LA O PARTE! 

Chiar și un om fără habar de limba Stiletelor s-ar fi dat din calea 
lui. 

Cu doi dintre ei trăgând căruciorul în care stătea Vârfuri-albe, 
haita nu prea avea cum să alerge, dar nu conta. Sabie veni în salturi 
prin iarba mlăștinoasă, întâlnindu-și creatorul la jumătatea distanței. 
Cele două haite se opriră la câțiva metri una de cealaltă, atât de 
aproape, încât orice gând coerent era aproape imposibil de formulat. 
Unul din membrii rămășiței adulmecă mai aproape. Își învârti 


mantia sub el și se așeză pe iarbă. Jupuitorul păși spre membru, 
înconjurându-l, aproape atingându-i pe ceilalți și ... lingându-l pe cel 
aflat în față. 

— Vezi ce văd și eu? întrebă Ravna în radio. 

- Da, se auzi glasul Cioplitoarei-în-lemn. Nu știu ce să cred. Încă 
sunt furioasă pe Jupuitor că l-a refăcut pe Otel. 

Dar Cioplitoarea-în-lemn părea dusă pe gânduri. 

Zek dispăruse din nou. Deci Amdi trebuie să urmeze. Toţi ochii 
erau îndreptați spre scări, însă ceva o făcu pe Ravna să privească în 
spate spre mulțime, în special la picioarele celor adunaţi. Ultimele 
șase zece-zile o învățaseră că surprizele se pot ivi de unde nici nu te 
aștepți. Da. Dintr-un grup de Copii ieșea un bot care abia aștepta 
momentul să se repeadă spre aeronavă. 

Zek își făcu din nou apariţia. Scană mulțimea, oprindu-se o clipă 
la vederea lui Ritl. Apoi își arcui gâtul și făcu semn cuiva care stătea 
în spatele său. 

Membrii care își făcură apariția în capul scărilor nu erau la fel de 
solizi precum și-i amintea Ravna și unul din capete era ușor 
deformat. 

— Amdi! strigă Jefri dându-i drumul lui Nevil. 

Restul membrilor lui Amdi se înghesuiră cu toţii în gura trapei, 
aproape doborându-l pe Zek. Cu toții îl priveau pe Jefri, spunându-i 
ceva în samnorskă, despre Johanna, dar sunetul era atât de focalizat 
spre Jefri, încât Ravnei îi fu imposibil să înțeleagă. 

Treptele erau largi, dar nu cât pentru un octet și Amdi tăbărî pe 
scări în jos precum o avalanșă. 

Ritl sări din mulțime, bolborosind obscenități cu voce tare. Topăi 
în fața lui Jefri și se întoarse spre Amdi. Pentru o clipă, atât Jefri, cât 
și Amdi rămaseră locului cu ochii pe Ritl. Ravna nu înțelegea dacă 
Ritl voia să îl certe pe Amdi sau să râdă de el. 

Amdiranifani se grupă strâns, nerăspunzându-i. 

O clipă mai târziu, Ritl scoase un sunet ascutit și batjocoritor și 
trecu direct prin Amdi. De data aceasta, membrii haitei nu se 
împrăștiară, ci se agitară în jurul ei, tulburaţi de acest fragment străin 
de blană — minte și sex — care îi trăgea și îi împingea, făcându-și loc 
printre ei. Colţi se arătară și capete se agitară și, când Ritl ieși pe 


partea cealaltă, unii dintre ei întoarseră gâturile spre ea. Însă Ritl nu 
se opri și întregul Amdiranifani fu lăsat în urmă, privind-o. Ritl își 
continuă drumul, dar cu pas legănat. Încă mai bolborosea sunete 
deocheate, însă acum pășea țanţoșă, cu botul pe sus. Urcă scările 
aeronavei apoi se întoarse și se așeză lângă Zek. 

Toate haitele bolboroseau. Cei mai mulți dintre Copii priveau 
scena nedumeriți, însă Ravna își imagină deodată analogia 
omenească. Amdi era ca un băiat adolescent care multă vreme 
respinge avansurile unei fete îndrăznețe. Apoi într-o bună zi, fata îi 
zâmbește provocator, trece pe lângă el aproape atingându-l, își 
plimbă mâna prin păr în timp ce pășește... spre altul. Băiatul rămâne 
privind nedumerit în jur, întrebându-se ce s-a întâmplat. 

Jefri trebuie să fi gândit același lucru. Râdea în timp ce dădea 
fuga spre Amdi și nu se opri din râs nici când Amdi se scutură și 
alergă la el, înconjurându-l. 


Aceștia erau toți ostaticii pe care îi primeau. 

Jefri se desprinse dintre membrii lui Amdi și se îndreptă enervat 
spre Nevil. Ravna intuia motivul. Doi dintre membrii lui Amdi 
purtau bandaje întunecate în jurul capului. Fusese torturat. Amdi 
alergă după Jefri, trăgându-l de pantaloni ca să-l oprească. 

— Hei, Nevil! 

Strigătul venise din vârful dealului, de la marginea pădurii. Era 
Bili Yngva. Giske se afla chiar în spatele lui. Lângă ea erau ambii fii! 
Cel mai mare o ținea de mână, iar cel mic era în bratele ei. Rolf pășea 
în spatele lor. Când se apropiară, toată lumea observă că ea și Rolf 
zâmbeau. Giske era în culmea fericirii și nu își mai desprindea ochii 
de la cei doi copii. 

Giske și ai ei veniră până unde iarba de pe malul Fluviului 
devenea mlăștinoasă. Nevil și cei mai mulți dintre Copiii le alergară 
în întâmpinare. 

— Ce s-a întâmplat? întrebă Nevil, surprins. 

- Giske a luat o hotărâre, răspunse Bili cu un zâmbet larg, apoi îi 
făcu semn din cap femeii să spună ce avea de spus. 

— A, da, spuse ea privindu-i pe toți cei adunați și zâmbind. Bili 
mi-a arătat ce aţi făcut sus în peșteri. Este la fel de bine și frumos ca 


și la noi, pe coastă. A fost atât de bine să îmi revăd soțul... 

Rolf o mângâie pe umăr. 

— Și a fost minunat să îmi pot strânge copiii în braţe! spuse ea 
privindu-și copiii și zâmbetul îi înflori și mai mult. Cred că Marea 
Speranţă chiar este cea mai mare speranţă a oamenilor. Aș vrea și eu 
să rămân aici, dacă mă primiţi. 

Ravna îi auzi pe câțiva din public ținându-și răsuflarea. Nevil 
părea la fel de surprins ca și ceilalți. 

— Giske, ești bine-venită să ni te alături. 

Făcu un pas în faţă, ca și cum ar fi dorit să o îmbrățișeze, apoi se 
întoarse cu fața spre public. 

— Toate persoanele de bine sunt primite cu brațele deschise 
pentru a face parte din Marea Speranţă! 

Poate imaginaţia Ravnei îi juca feste, însă în acea clipă i se păru că 
simte un fior de silă trecând-o pe Giske. Femeia făcuse multe 
compromisuri pentru a fi împreună cu fiii ei, dar nu renunțase la 
ideile în care credea. Cu toate acestea, răspunse întrebărilor mulțimii 
păstrându-și zâmbetul pe buze, părând să-i convingă chiar și pe cei 
mai apropiați prieteni că este fericită cu decizia pe care o luase. 

Pe urmă Nevil păru foarte mulțumit de sine însuși. Aparenta 
schimbare a Giskei îi oferea platforma ideală pentru campania de 
promovare a Marii Speranțe și distrăgea tuturor atenţia de la 
celelalte probleme. 

— Prieteni, noi avem o relaţie bună cu Magnatul. Dacă noi cu toții 
- cei care trăim sub Cioplitoarea-în-lemn și Ravna, precum și cei de 
aici de la Marea Speranţă — vom putea colabora, cred că îl vom putea 
convinge pe Magnat că oamenii nu sunt toți răi. Într-o bună zi — să 
sperăm că ziua aceea va veni cât mai curând — chiar și Johanna 
Olsdnot va fi eliberată. 

Întreaga frază era lipsită de logică, dar suna convingător, unii 
dintre Copiii loialiști îl ascultau cu mare atenţie. 

De-ar tăcea odată. Se săturase să îl asculte pe acest monstru. 
Trebuia să plece de acolo, să se sfătuiască cu Jupuitorul și 
Cioplitoarea-în-lemn, să decidă cum să acționeze în fața refuzului 
Magnatului de a o elibera pe Johanna. 


Deodată Nevil își îndreptă privirea spre ea și Ravna își dădu 
seama că ar fi trebuit să plece mai devreme. 

— Deci fac un apel disperat către tine, Ravna și către Cioplitoarea 
în lemn. Să colaboraţi cu noi, cei de aici de la Marea Speranţă. 

Ravna deschise gura. Nu facem pace până când nu o vedem pe 
Johanna și nu aflăm vești despre Pelerin. Dar o voce puternică din capul 
scărilor aeronavei i-o luă înainte: 

- Cred că întrebarea este: va coopera Ravna cu Stiletele 
Magnatului? 

Era Zek. Sau cel puțin vocea lui Zek. 

Nevil se întoarse către navă, cu o expresie stupefiată. 

SAA da, Desigur, am vrut să spun... 

Nevil chiar nu își mai găsea cuvintele! Era un moment 
emotionant, chiar dacă fusese declanșat de un scelerat precum 
Magnatul. Vocea lui Zek o acoperi pe a lui Nevil: 

— Oricât de aliați am fi, avem interese separate. Eu doresc să aflu 
care sunt intenţiile Ravnei și ale Cioplitoarei-în-lemn. 

— Da, desigur... 

— ...Și cred că nu are nimeni nimic împotriva unei întâlniri 
private. 

Privirea lui Nevil era fixă și lipsită de orice expresie. Se întoarse și 
avu o conversaţie emfatică și scurtă cu Bili. Când se întoarse către 
mulțime, zâmbea din nou, încercând cât mai bine să facă față 
inevitabilului. 

— Sunt de acord, Sire, spuse el, făcând un semn cu braţul în 
direcția Ravnei. Nu pot decât să sper că Ravna are destulă încredere 
în tine, încât să fie de acord cu o întrevedere. 

Acum Ravna era în centru atenţiei. 

— Va fi plăcerea mea să discut cu Domnul Radio. Cât despre 
caracterul privat al întrevederii, este bine-venit într-unul din 
corturile noastre. 

— Bun! se auzi glasul Cioplitoarei-în-lemn. 

- Dar nu ar fi deloc privat, spuse Zek pe un ton care nu permitea 
comentarii. Te rog să urci la bord. Șeful te asigură că vei fi în 
siguranţă. Vei putea pleca oricând vei dori. 


- Nu! mârâi Cioplitoarea-în-lemn. Magnatul o are deja pe 
Johanna și clar nu e cu toate minţile acasă! 

În partea cealaltă a terenului, Jupuitorul era încă vizibil, deși 
mult prea departe pentru a transmite sunete focalizate. O privi și îi 
făcu un semn discret de încurajare. Vasăzică cel mai mare expert al 
lumii în arta subterfugiului era de părere că Ravna ar trebui să aibă 
încredere în Magnat... însă dorea să păstreze acel sfat secret? 

Ravna păși încet până la baza treptelor care urcau în aeronavă. În 
aceste secunde nu îi veni în minte nicio idee. Cioplitoarea-în-lemn și 
Pedantus obiectau plini de îngrijorare. Baltazar și Ovin veniră în 
grabă. 

— Nu te duce singură, spuse Ovin. 

Unde era Jefri? 

Din capul scărilor, Zek... și Ritl... erau cu ochii țintă la ea. 

- Am spus privată, Ravna. Ceilalţi trebuie să rămână jos. 

Nevil privea scena cu satisfacție. Și pentru el fusese neprevăzut, 
dar părea să știe că, indiferent ce s-ar întâmpla, lucrurile se vor 
întoarce în avantajul lui. 

— Ssst! Ce spune Amdi? întrebă Cioplitoarea-în-lemn. 

Jefri și Amdi erau încă împreună cu ceilalți eliberați și tot în afara 
razei sunetelor focalizate. La fel ca toată lumea, nu făceau altceva 
decât să... privească. Jefri era în genunchi, cu capul lângă Amdi, cu 
privirea țintă la Ravna. La fel și privirile lui Amdi. Stăteau în aceeași 
postură concentrată pe care o avuseseră în acea zi în mijlocul 
copacilor-arcași. 

Înţeleg. Apoi, cu voce tare: 

- Urc la bord. 


Înteriorul navei mirosea a Stilete și oameni înghesuiți la un loc. 
De fapt, acesta era aparatul în care zburaseră ea și cu Jefri; 
recunoștea tăieturile și zgârieturile. Ciudat că atunci nu remarcase 
mirosul. În spatele ei, cineva închise trapa. Ah. Era stewardul, nu 
haita înarmată. 

Zek se întoarse spre stânga și o conduse de-a lungul coridorului 
central, spre botul navei. Ritl se ţinea scai de Zek, scoțând niște 
bolboroseli melodioase care probabil nu însemnau nimic coerent. 


Din când în când, Zek își îndrepta capul spre ea, emițând un sunet 
care însemna aproximativ „Ie rog, gata, că mi-ai făcut capul 
calendar“. 

Vocea omenească a lui Zek spuse: 

- Vom vorbi mai multe pe puntea de comandă care e căptușită 
bine, să nu poată nimeni trage cu urechile. 

Glasul Cioplitoarei-în-lemn se auzi șoptit în urechea ei, probabil 
neauzită de Zek. 

— Noi te auzim încă bine; pentru moment, prefă-te că noi nu 
suntem aici. 

- Prea bine, spuse Ravna. 

Cuvintele ei puteau fi și un răspuns la replica lui Zek. Privi în jos 
spre solitar. 

— la spune, Zek, pentru cine vorbeşti acum? 

Zek emise un râset înfundat foarte omenesc. 

— Sunt doar eu, Domnul Radio. Mă bucur să te revăd, Ravna. 

Ha? 

Ajunseseră la capătul coridorului. Zek porni în sus pe scările 
spiralate, urmat îndeaproape de Ritl. Ravna avea problemele 
obișnuite cu strecuratul în jurul axei. Când ajunse sus... 

Sus, Johanna stătea pe unul din scaunele Magnatului, rânjind cu 
gura până la urechi. Ravna trebuie să fi scos un țipăt, căci Johanna 
duse un deget la buze. 

— Suntem antifonaţi, dar nu chiar atât de bine... și nu vrem să se 
creadă că ești torturată. 

Sări în picioare și se repezi spre Ravna. Rămaseră îmbrăţișate o 
vreme, fără să rostească un cuvânt. 

Apoi Ravna se dădu un pas în spate. Și înainte mai avusese parte 
de astfel de surprize care o lăsaseră fără cuvinte, însă niciodată una 
la fel de plăcută ca asta. Tot ce putea face era să dea din mâini, 
incapabilă să îngaime ceva. La celălalt capăt al transmisiei, 
Cioplitoarea-în-lemn și Pedantus se auzeau și mai confunzi decât 
Ravna. 

- E Johanna, spuse Ravna în cele din urmă. 

- Chiar eu în persoană. Vie și nevătămată și sunt grozav de 
fericită să te văd. 


— Nu ești ostatică? 

- Nu... pot cobori din navă în secunda aceasta. Dar nu am de 
gând să o fac. 

Jo nu mai zâmbea. Se întoarse și privi prin căptușeala cețoasă 
care acoperea plasa de geamuri. Afară, soarele era atât de puternic, 
încât se întrezărea vag peisajul din fața navei. 

— Îmi pare rău că mi-am indus în eroare prietenii, deși sunt sigură 
că Jefri știe deja adevărul. 

Făcu semn cu mâna spre tiara Ravnei. 

- Și pun pariu că și Cioplitoarea-în-lemn s-a prins. 

Ravna înclină din cap și își atinse cu mâna tiara. Acum glasul 
Cioplitoarei-în-lemn se auzi în toată camera. 

- Da, sunt aici. Și Pedantus. Cred că mi-am dat seama ce se 
întâmplă. Se pregătește o tovărășie secretă cu Magnatul? 

— În mare, da. lar eu am venit aici să vă conving de bunele intentii 
ale Magnatului. 

- Din câte văd eu, Johanna e bine, spuse Ravna. 

— Dar Pelerinul? întrebă Cioplitoarea-în-lemn. 

Insolenţa Johannei dispăru deodată. Privi îndurerată spre Ravna. 

— Cred... că Pelerinul este mort sau cel puțin dezmembrat. 
Prodotus l-a alungat până în Cor. Cioplitoare-în-lemn, putem vorbi 
despre asta doar noi două? 

După o pauză de o clipă, se auzi vocea Reginei. 

- Sigur, Johanna, mai târziu. 

- D-da. 

Johanna se întoarse spre geamurile aeronavei și rămase tăcută un 
lung moment. Câţiva dintre soldaţii lui Baltazar se vedeau patrulând 
înainte și înapoi. 

— Cred că manevra aceasta l-a păcălit pe Nevil, reluă ea, o parte 
din voioșie revenindu-i în voce. Magnatule, ne auzi? 

Zek emise o altă voce acum. Suna precum Timor, dar mai 
morocănos. 

— Bineînţeles că vă aud. Vrei să explic cum mi-am schimbat 
optica, da? 

- Exact. Ţi-ai petrecut ani la rând căutându-mă să mă omori. Ce 
s-a petrecut de te-ai răzgândit? Dar să fii scurt, căci pe Ravna o 


așteaptă lumea afară. 

- Prea bine, însă nu vreau să se înțeleagă că eu îmi schimb 
părerile după cum bate vântul. Când cred ceva, cred cu toată ființa 
mea. Dacă nu aș fi fost o persoană hotărâtă, nu aș fi reușit la Tropice. 
Cu toate acestea, o parte din mine l-a suspectat mereu pe Prodotus, 
chiar dacă m-a ajutat enorm. Am observat că oamenii pe care îi 
întâlneam nu erau monștri. Când Domnul Radio a vorbit în numele 
oamenilor, m-a făcut destul de curios încât să nu o ucid pe Johanna 
în clipa în care am văzut-o. 

- Da, și îti mulțumesc, spuse Jo. 

- Decizia aceasta m-a pus într-o poziție dificilă, continuă 
Magnatul. Din fericire gândesc repede. Trebuia să mă îndepărtez de 
Nevil și arma cu fascicul. Arma respectivă se zice că bate la sute de 
kilometri și eu aveam nevoie de ore întregi de cer liber de trecere. 
Așadar am înhățat-o pe Johanna și am decolat, în tot acest timp 
dându-i lui Nevil speranța că suntem în continuare aliați. 

— Magnatul și cu mine am avut o... după-amiază foarte încordată, 
continuă Johanna înclinând din cap. Cum a fost pe scena lui Nevil, 
doar că pe parcusul a câtorva ore. Jurnalul de invenţii al Copistului 
cred că a schimbat totul. 

— Pe vremuri, Copistul mă plictisea groaznic cu jurnalele lui, 
vorbi Magnatul. Discutând cu Johanna, am văzut că și pe ea a iritat-o 
la fel. Dar nu îl ucisese, doar își dorise. Amândoi îl respinseserăm... 
și amândoi ne petrecuserăm apoi ani întregi regretând acest gest. Și 
mă înșelasem în privința Johannei. Eu nu fac multe greșeli, dar când 
le fac, sunt catastrofale. Am avut nevoie de aceste ultime zece-zile 
pentru a-mi revizui toate strategiile. 

- Dacă ţi-a luat ore întregi până ai ajuns la o decizie, nu a fost 
cam impulsiv să-l arunci pe Prodotus „peste bord“ atât de repede? 
întrebă Pedantus cârcotaș. Nici măcar nu decolaseși. 

— Păi, ă-ă, cum spuneam, eu gândesc foarte repede. În cazul 
acesta... 

Vocea lui Zek se schimbă în mijlocul propoziției, când Domnul 
Radio își întrerupse șeful și luă cuvântul: 

— În acest caz, angajații Magnatului au fost cei care i-au anticipat 
decizia. Înţelegeţi, Prodotus a murit ca rezultat al... unei revolte a 


echipajului. Ravna, tu știi că Amdiranifani l-a ajutat pe Ut și pe 
ceilalți membri ai mei cu care putea intra în contact. Dar aceasta nu a 
fost totul. Subordonații lui Prodotus erau în permanenţă la un pas de 
a porni o revoltă. Prodotus savura această stare de spirit la bord; 
avea ani de experienţă în aceste jocuri. Amdi și-a pus în minte să 
câștige bătălia împotriva lui Prodotus prin intermediul echipajului. 
La prima încercare și-a pierdut doi ochi... și aceasta l-a întărit și mai 
mult. Părți din mine au mai văzut victime ale lui Prodotus în alte 
misiuni. Nu cred că a torturat pe cineva vreodată care să fie mai 
șmecher decât el... până la Amdiranifani. 

Amdi? Amdi timidul? Ravna era cât pe ce să strige cuvintele cu 
voce tare. 

— În ziua aceea, deasupra Dealului Navei Stelare, continuă el, 
când am deschis trapa de evacuare, Prodotus intenționa să arunce 
membrii cuiva... cel mai probabil Amdiranifani. Amdi canaliza 
sunetele de jur împrejurul punţii de comandă, fără să fie vreodată 
mirosit de Prodotus. Tinea în permanenţă legătura cu Rămășita Ote 
... Rămășița Sabie, căci cei patru membri se mișcau necontenit prin 
cușcă, nedându-i posibilitatea lui Prodotus să pună cap la cap 
sunetele. Apoi Prodotus și-a trimis un membru jos pentru a deschide 
trapa și l-a pus pe Temnicer să-i scoată cătușele unei părți din 
Amdiranifani. Eu... Ut... am făcut exact ce îmi spusese Amdi să fac. 
M-am dat jos de pe scaunul meu, am luat cheile de la Temnicer și am 
deschis ușa cuștii lui Sabie. Ăștia patru sunt o haită de ucigași, știați? 
Au transformat puntea de comandă într-un teatru de război, au sărit 
la beregata lui Prodotus și i-au atacat pe cei care încă îi mai erau 
loiali. Temnicerul l-a aruncat pe unul din membrii lui Prodotus prin 
trapă. Apoi Prodotus m-a prins din spate și mi-a tăiat gâtul. Singurul 
lucru pe care mi-l amintesc după acel moment era că zăceam pe 
punte, sângerând de moarte. 

Vocea Domnul Radio rămăsese fermă pe tot parcursul povestirii 
lui, dar Zek avea privirea pierdută și tremura din toate încheieturile. 
Ravna întinse mâna spre el. 

- E în regulă, spuse ea încet, cunoaștem restul. 

Când Magnatul vorbi din nou, vocea îi suna ceva mai rezervată: 

— Au făcut ceea ce a trebuit. Le sunt recunoscător. 


— Așa e! spuse Johanna zâmbind larg, mulțumită. În cele din 
urmă, Prodotus a primit cam același tratament pe care i l-a aplicat și 
el bietului Copist. 

Rămase tăcută o vreme. 

- Deci asta s-a întâmplat. Ar fi cel mai bine ca Nevil să nu afle 
despre acest lucru deocamdată. 

— Așa? spuse Pedantus. Oricât mi-ar plăcea să-l ameţim pe Nevil, 
ce rost are? Dacă Magnatul este aliatul nostru acum, nu mai contează 
ce gândește Nevil... cel puțin din momentul în care expediția Ravnei 
ajunge înapoi acasă. 

Zek emise o replică negativă, apoi Magnatul reluă discuția în 
samnorskă. 

- Mă înțelegeți greșit. Johanna Olsndot este sfetnicul meu — și îmi 
face plăcere să fiu în preajma ei —, dar eu nu sunt aliatul vostru. Dacă 
trebuie, puteți să o considerați pe Johanna ambasadorul vostru pe 
lângă mine. Eu privesc Domeniul doar ca pe un adversar respectabil 
în afaceri și, deși îl antipatizez pe Nevil la fel de mult ca și voi, eu, 
dacă mi se va oferi ocazia, voi face afaceri și cu el. 

Pedantus se arătă revoltat: 

- Dar este absurd! Acum nu ești la concurenţă cu Cioplitoarea-în- 
lemn în niciun domeniu de afaceri. Eu spun... 

Vocea i se pierdu când nu auzi nicio susținere din partea 
Cioplitoarei-în-lemn. 

Ravna o privi pe Johanna întrebător: 

- Jo, chiar poți pleca oricând dorești? 

— Normal că poate! spuse Magnatul 

- Rav, am tras și eu cu ochiul pe aici prin jur, spuse ea zâmbind. 
Cred că pot să scap de pe aeronavă, dacă chiar vreau. 

— Ai putea? se auzi glasul Magnatului puțin tulburat. 

— Da. 

— Atunci foarte bine, răspunse Ravna. La naiba cu diplomația cu 
mănuși! Chiar ești în siguranţă la Tropice, să trăiești sub puterea 
acestui individ? 

Ravna avea propria experiență trăind sub puterea Magnatului. 

— Hmmm... 


Johanna părea gânditoare... și fericită. În trecut, Ravna își 
amintea că Johanna vorbea astfel când stătea înconjurată de membrii 
Pelerinului, mângâindu-i pe creștet. 

— Dacă mă simt în siguranță în Casa Magnatului? Nu în totalitate. 
Magnatul poate fi un ticălos dacă e convins că tu ești un ticălos, dar 
atitudinea asta a lui vine din simţul dreptății. Însă tot el i-a salvat și 
pe Timor și pe Geri și a învățat multe de la ei. El înțelege mai greu, 
dar înţelege! Pe mine m-a urât cu patimă. lar acum? Mă simt mai în 
siguranţă cu Magnatul decât cu... să zicem, Jupuitorul-Iyrathect. 
Jupuitorul e un tip foarte în regulă. Probabil mi-a salvat viața când a 
convins-o pe Cioplitoarea-în-lemn să aducă jurnalul acela, dar 
viclenia lui îl face impredictibil. 

Ezită o clipă. 

— Magnatul este cea mai reușită reconstituire pe care am întâlnit-o 
vreodată. Și-a petrecut zece ani încercând să recompună ceea ce a 
pierdut. Când stau de vorbă cu el, mă simt ca în compania unui 
prieten pierdut și regăsit. 

— Încă mai am de lucru, spuse Magnatul. 

- Magnatule, rosti Johanna ușor, niciodată nu vei ajunge să te 
refaci complet. Dar cred că dragul nostru Copist ar fi mândru de tine 
dacă ai duce mai departe ideile lui. Ar fi exact marele risc pe care și 
l-ar fi dorit din partea ta. 

- Ei... ai dreptate! 

- Bine, atunci, spuse Ravna. Nu suntem aliaţi, ci parteneri și 
concurenți în afaceri. Însă tot nu înțeleg sprijinul pe care i-l acordă 
lui Nevil. 

Ravna chiar se așteptase din partea Cioplitoarei-în-lemn să aducă 
în discuţie acest detaliu, însă Regina rămânea suspect de tăcută. 

Johanna și Magnatul începură să vorbească în același timp. 

- Lasă-mă pe mine să vorbesc, spuse Johanna după ce se liniștiră. 
Nevil crede că are un aliat, însă Nevil e norocos că Magnatul nu îl 
urăște într-atât de mult încât să îl ucidă. Știm cu totii că Nevil nu e 
prieten în adevăratul sens al cuvântului cu nicio haită și probabil el 
crede că se folosește de Magnat. Cu cât reușim să ținem mai mult 
timp ascunsă de Nevil relația Magnatului cu Domeniul, cu atât mai 
bine. În cele din urmă, Magnatul intenționează să facă din misiunea 


lui Nevil o contrapartidă umană cât mai puternică pentru Ravna și 
Domeniu, dar acest lucru se va întâmpla doar dacă Nevil va juca așa 
cum îi cântă Magnatul. 

- Ah, asta a fost chiar și mai puţin diplomatic decât aș fi spus-o 
eu, mormăi Magnatul. 

— Bineînţeles că a fost. Atât timp cât sunt sfătuitoarea ta, aşteaptă- 
te la o doză de francheţe faţă de prietenii mei din Domeniu. 

- Dacă planul acesta ar fi o mașină, ar pica în doi timpi și trei 
mișcări! strigă Pedantus iritat. 

Bolborosi câteva fraze nemulțumite, apoi reluă în samnorskă. 

— Dacă e să fim prieteni de taină, atunci cer și eu o dovadă de 
bună-credinţă. Magnatul va trebui să returneze obiectele furate, în 
special Alifantul.. 

Pedantus era cel mai atașat de companionul din copilărie al 
Johannei... după Excentric II. 

— Îmi pare rău, Pedantus, răspunse Johanna, dar acest lucru nu se 
va întâmpla. Magnatul e la fel de îndrăgostit de jucăria mea ca și 
tine. 

Pedantus mârâi enervat. 

- Prea multe compromisuri, ni se cere să îl tolerăm pe Nevil, ba 
chiar să îl îmbogățim. În schimb, primim promisiunea unei 
competiții acerbe. Asta dacă avem încredere în tipul ăsta excentric de 
la Tropice. Voi credeți că va merge? 

Ravna își aminti ce văzuse în Sud, fabricile întinzându-se pe 
kilometri întregi, întreprinderi care ar putea salva această lume. 

- O, da, va funcţiona. 

Dar cu ce preţ? O privi pe Johanna. 

— Tu ești ambasadorul nostru și în Cor, Jo. 

- Da... desigur. 

— Ştii despre exploatare, corect? 

— Cum era pe Nyjora, în Epoca Prinţeselor? spuse ea zâmbind. 

Ravna nu îi întoarse zâmbetul. 

- Nu vreau să se întâmple și aici, Jo. 

Fata o privi uimită o clipă, apoi încuviință din cap solemn. 

— Îți promit, Ravna, niciun membru al Corului nu va fi exploatat. 


După ce Ravna părăsi Haita Haitelor, Johanna reveni pe puntea de 
comandă. Era după-amiaza târziu. Soarele va apune în curând, însă 
mai era suficientă lumină pentru a vedea prin căptușeala străvezie pe 
care ea și stewardul navei o așezase peste geamuri. Dacă se apleca în 
față și privea într-o parte, putea zări cea mai mare parte a expediției 
Ravnei. Uite-i pe Jefri și Amdi. Acum Jefri știa că ea e bine. Mai erau 
și Giske, Magda și Ovin. Atât timp cât Johanna continua această 
farsă împotriva lui Nevil, mulți dintre prietenii ei o vor crede 
pierdută. Acesta era prețul pe care Johanna era dispusă să îl 
plătească, însă nu luase în calcul pierderile celorlalți, durerea 
așteptării îndelungi până la aflarea teribilului adevăr... Îl vedea pe 
Ovin lângă sicriul micuţ al lui Edvi. În loc să trimitem pe ascuns un 
mesaj celor care suferă cu adevărat, eu și Magnatul am complotat 
entuziasmați cum să îl tragem pe sfoară pe Nevil. Misiunea lor fusese 
încununată de succes, acum tot ce mai dorea Johanna era să plece cât 
mai repede de aici. 

Gândurile îi fură întrerupte de vocea Magnatului: 

— Eu zic să ne luăm zborul spre casă. 

Johanna se întoarse și îl văzu pe Zek stând pe un tron chiar în 
spatele ei. 

Ura! Cu glas tare, spuse: 

— Ah, am crezut că vrei să mai storci câteva ore de intimidare din 
excursia noastră. 

— Am vrut, dar nu aud să se întâmple nimic deosebit. Mai bine 
îmi folosesc vasul amiral pentru afaceri decât pentru politică. 

— Dar lași aeronava cu soldaţi, corect? întrebă ea. 

- Bineînţeles. Nevil mă poate numi aliatul său, dar niciodată nu 
voi mai permite cuiva să ucidă oameni și pe urmă să pretindă că mi- 
au făcut o favoare. 

— Bine. Să mergem. Te rog! 

Zek se îndreptă spre trapa principală. O clipă mai târziu, Ta urcă 
pe scările în spirală, probabil din cabina piloților. La bordul Haitei 
Haitelor se aflau doi membri ai Domnului Radio. Ta folosi tuburile de 
comunicare ale punţii pentru a transmite indicaţiile finale spre 
echipaj; din câte se pare, urcase până aici pentru cazul în care 
Magnatul avea să îi transmită ceva Johannei. 


Auzi bâzâitul ușor ale motoarelor cu aburi și o clipă mai târziu se 
auzi vocea lui Zek bubuind mai tare decât motoarele dinspre trapă. 
Purtătorul oficial al Magnatului anunța mulțimii strânse jos că 
urmează să decoleze și ceru ajutorul echipajului de la sol al lui Nevil. 

Zece minute mai târziu, Johanna simți și ultimul odgon al 
aeronavei eliberându-se și înălțându-se. Haita Haitelor săltă veselă și 
alunecă încet peste patul văii. Văzu o clipă expediţia Ravnei și 
grupul lui Nevil. Contestatarii le făceau solemn semne cu mâna. Cei 
mai mulți dintre tovarășii Ravnei priveau aeronava fără să schițeze 
vreun gest. După ce toată lumea dispăru din vedere, îi zări pe Jefri și 
pe Amdi. 

Vasul se înălță ușor, virând îndată ce se află deasupra versanților 
depresiunii Văii Fluviului. Zburară înapoi de-a lungul hotarului 
nordic al măreței Văi. Johanna trase prelata de pe geamuri astfel 
încât Ta și Zek să poată vedea mai bine. 

- Nișa aceea a văii este intrarea în peșterile lui Nevil? 

Vocea îi aparținea Domnului Radio. 

- Corect. Dacă Cioplitoarea-în-lemn știe deja despre ele, ar trebui 
să putem face rost de niște hărți. 

- Voi trece transmiţătoarele video în vârful listei de lucruri de 
făcut. 

În mai puţin de un minut, scorbura lui Nevil alunecă pe dedesubt 
și se făcu nevăzută. În fața lor, zarea era o întindere nesfârșită de 
stânci, nămeți și ghețari luminaţi de amurg. Zburând la altitudine, 
aveau suficient combustibil pentru o călătorie fără întreruperi, însă 
voiajul avea să dureze întreaga noapte și o bună parte a zilei 
următoare. Suficient timp pentru o discuție importantă. Johanna se 
întoarse spre Zek. 

— Unde spuneai că ai pus comsetul? întrebă Johanna. 

Ta și Zek arătară cu boturile spre unul din dulapurile joase 
aliniate de-a lungul pereţilor. Era descuiat. Scoase comsetul, unul din 
cele două care îi picaseră în sfârșit în gheare Magnatului. 

— Ce faci acolo? întrebă Magnatul. 

— Am de gând să stau de vorbă cu Cioplitoarea-în-lemn. 

Domnul Radio emise o serie de proteste din partea Magnatului. 

— Te aude Nevil! 


- Nu mă aude. Semnalul comsetului e criptat și zburăm atât de 
sus încât pot transmite direct pe coastă. Nevil nici nu va ști că vorbim 
pe lângă el. 

Magnatul rămase tăcut o vreme, apoi: 

— Prea bine. Mai devreme sau mai târziu tot va fi nevoie să 
discutăm pe larg cu Cioplitoarea-în-lemn. 

— Adevărat. 

Johanna puse jos comsetul și se întoarse către Ta și Zek. 

— Dar nu despre politică vreau să vorbesc acum cu ea. Noi 
două... avem de discutat chestiuni personale. Dacă nu îmi dai voie, 
nu mă voi supăra, dar... pot să vorbesc doar eu cu ea și să-mi 
promiți că nu tragi cu urechea? 

Era o încercare la care Johanna nu se gândise că îl va supune 
vreodată pe Magnat, căci în sinea ei nu se aștepta ca el să aibă atâta 
încredere în ea. 

Magnatul rămase tăcut o clipă. 

— Vrei să discutati despre Pelerin, nu-i așa? 

— Așa este. 

O altă tăcere. 

— Prea bine. 

Ta și Zek se îndreptară spre scări. 

— Dar vreau să îmi povestești în detaliu despre celelalte lucruri! 

În câteva secunde, Johanna era singură, cei doi membri ai 
Domnului Radio coborâseră pe scări și ieșiseră prin anticamera de 
dedesubt. Johanna manevră comsetul, încercând să stabilească o 
sesiune. Din moment ce aparatul nu își cunoștea propria localizare și 
nici nu dorea să ceară orbiterului coordonatele, nu era chiar ușor. 
Însă după câteva minute, primi undă verde și foarte curând după 
aceea... 

— Cioplitoarea-în-lemn aici. Johanna? 

- Da. Am spus că aș dori să discutăm. Acum €...? 

- Da, acum e bine. Sunt singură în Sala tronurilor. 

- Și eu sunt singură. Doream să îți vorbesc despre Pelerin. 


Johanna îi povesti despre ultimul zbor al agraviului și despre 
prăbușire. Apoi îi povesti lucruri despre care nu dorea să își 


amintească și pe care nu crezuse vreodată că le va povesti cuiva. 
Poate era o nebunie să povestească despre fiecare moarte, să spună 
toate lucrurile pe care le văzuse, însă Johanna le povesti și 
Cioplitoarea-în-lemn o ascultă. Când termină, nu era sigură că fusese 
foarte coerentă. Dar Regina înţelesese. Îi puse întrebări, dorind să 
afle totul. 

Când majoritatea lucrurilor fură spuse și vocea Johannei se 
frânse, Cioplitoarea-în-lemn vorbi: 

— A fost dezmembrat, fără îndoială. 

Vocea ei omenească suna aproape normal, poate ușor mai lent 
decât de obicei, 

- E mort în totalitate? Cel mai probabil. Dar să nu uităm că 
vorbim despre Pelerin. Când te întorci în bârlogul Magnatului de la 
Tropice... 

— Îl voi căuta, Cioplitoare-în-lemn. Nu voi renunța. 

Mai vorbiră o vreme despre Pelerin, însă nu despre ultimele lui 
momente. Aveau alte amintiri de depănat. Ale Johannei erau din 
ultimii zece ani. Ale Cioplitoarei-în-lemn erau o amestecătură de 
întâlniri extinse pe o perioadă mult mai lungă. 

Trebuie să fi vorbit vreo două ceasuri. Afară, Colţii de Gheaţă se 
pierduseră în noapte și stelele sclipeau la orizont. Haita Haitelor își 
continua ascensiunea în vreme ce se apropiau de trecătorile din 
munți. Faţă de alte zboruri deasupra acestor creste de care își 
amintea Jo, acum aerul era liniștit și curenții stabili. 

Povestind despre Pelerin, Johanna și Cioplitoareaîn-lemn își 
imaginară ce ar fi făcut el în situația de față, apoi trecură la discuții 
generale despre diverse strategii. Johanna va avea multe de povestit 
Magnatului. Iar strategiile îl includeau și pe Magnatul însuși: 

— Eşti sigură că nu trage cu urechea la ce vorbim noi două? 
întrebă Cioplitoarea-în-lemn. 

-Ă-ă... 

Johanna aruncă o privire spre tuburile de comunicare. Aveau 
capacele puse. Din locul în care se afla, vedea scările și anticamera 
goală de dedesubt. 

- Eu cred că nu trage cu urechea, dar e mai mult o chestiune de 
încredere decât orice altceva... 


— În acest caz, răspunse Cioplitoarea-în-lemn, dacă tu crezi, eu te 
cred pe tine. Am o curiozitate de foarte mult timp: ce soi de creatură 
e haita asta? 

Of! Johanna stătu o clipă căutându-și cuvintele: 

- E o haită ciudată. Numeroasă și ciudată. Ti-am spus mai 
devreme că îmi aduce aminte de Copistul Jaqueramaphan. Pe urmă, 
poate fi la fel de morocănos precum Pedantus. Dar mai e și latura lui 
afaceristă. Imaginează-ți cum ar fi Jupuitorul dacă scopul lui în viață 
ar fi să îţi vândă mărunţișuri sau componente uzate de căruțe. 

Cioplitoarea-în-lemn emise un murmur colectiv care semăna cu 
un râset surprins. 

- Crezi că am putea aranja o întrevedere cu Magnatul? 


Capitolul 44 


Trecură șapte zece-zile. 

Conspirația pe la spatele lui Nevil continuă cu succes, așadar 
Johanna era nevoită să rămână mai departe la Tropice. Această 
perioadă fu cea mai fascinantă din întreaga ei viață. De fiecare dată 
când mergea la Cor, afla câte ceva nou. Revenise pe Delta Fluviului, 
urmărind traficul marin intrând și ieșind. (Cipcirip și prietenii lui se 
întorseseră după doar șase zece-zile de la sosirea ei!) Se plimbase pe 
acoperișul unei fabrici în sălbăticie. Într-o bună zi avea de gând să 
plece pe o cocă-dublă de-a lungul Deltei până la Rezervaţia Nord 
Unu - dar când îi sugerase acest lucru Magnatului, șeful cel mare 
abandonase aerul său brutal și arțăgos și o implorase să nu facă o 
asemenea prostie. Fie, poate avea dreptate în privința expediției 
respective... dar Jo mai avea și alte proiecte la fel de aventuroase la 
care nu avea de gând să renunte. 

Johannei Olsndot îi plăcea să urce pe Marea Piramidă a Corului. 
Avea multe motive pentru a face acest drum, unul dintre ele fiind 
sentimentul de primejdie. Îi înțelese în sfârșit pe prietenii ei oameni 
pasionați de alpinism... deși pericolele cățărării pe Piramidă erau 
mai nebuloase și mai variate decât o simplă prăbușire în prăpastie. 

Astăzi, se strecură afară din Palatul Magnatului la răsărit, cea mai 
răcoroasă parte a zilei. La naiba, nu erau mai mult de treizeci și opt 
de grade Celsius și ploile se risipiseră ca prin minune. Desigur, 


principalul motiv al acestei escapade atât de matinale era că 
Magnatul încă nu se trezise. Jumătate din el își făcea prea multe griji 
pentru ea în timpul plimbărilor ei în afara Rezervatiei ...și jumătate 
din el crăpa de invidie. Cel mai bine era să evite discuţiile la care 
ajungeau oricum de fiecare dată. 

Zek și Ritl săriră pe ea chiar când credea că a scăpat. Domnul 
Radio era greu de păcălit când avea conexiune bună și când ticăloasa 
de Ritl era alături de el. 

- La plimbare pe deal, domnişoară? spuse duetul, într-o 
samnorskă aproape perfectă. 

Deci toată haita trebuie să fie la post. 

- Da și să nu mă dați de gol, spuse Johanna. 

Merseră de-a lungul labirintului de coridoare ale angajaţilor și 
ieșiră în aerul aproape răcoros al dimineţii. Johanna întinse brațul 
spre cerul acum aproape senin, cu doar câțiva nori străpunși de 
primele raze de soare. 

- Cred că e o zi perfectă pentru o plimbare în Cor. 

— Pentru tine, poate. 

Duetul o întovărăși o parte din drum spre granița Rezervatiei, 
abținându-se măcar astăzi de la comentarii privind hobby-urile ei 
nesănătoase. 

- De fapt, spuse Domnul Radio, voiam să îţi cer o favoare. Am 
pierdut înregistrarea de azi-noapte de la camera dinspre nord. 

- Da, știu. A fost răsturnată. Sunt sigură că a fost doar un 
accident. O resetez cât stau acolo. 

— Mulţumesc. 

Domnul Radio părea să aprecieze mai bine decât Magnatul 
importanţa și utilitatea preocupărilor ei ilicite. El avea și idei proprii, 
de exemplu în această dimineaţă se gândea cum să folosească lotul 
proaspăt de camere analoge și cum ar putea procesa producţia fără a 
o expedia prin intermediul lui Nevil. Johanna privi în jos spre duet și 
încercă să își ascundă zâmbetul. Domnul Radio era unic. Aici, fizic, 
era doar un duet, ceea ce ar fi însemnat un infirm mental. Dar 
Domnul Radio era împânzit pe sute de kilometri, conducând o 
antrepriză la fel de complexă precum speculațiile la bursă din 
civilizațiile timpurii. 


Johannei i se părea o evoluţie firească; vor mai fi alte câteva astfel 
de haite, dacă Pedantus va putea fabrica mantii-radio sigure. Sau ar 
putea fi milioane, îndată ce vor obține versiunile digitale cu sistem 
multiplex. Însă Ritl îi împrumuta acestei creaturi o stranietate 
specială; Ritl nu purta o mantie-radio. Pentru a face parte din această 
haită, era nevoită să își țină capul foarte aproape de Zek sau, mai 
bine, Zek o primea sub mantia lui. Rezultatul era un soi de 
comunicare fragmentată. Era o mică minune că haita putea tolera o 
astfel de legătură ocazională și fragilă. Nici nu e de mirare că Ritl își 
dădea toată silința să înveţe să poarte mantia lui Ut. 

Se aflau aproape de poarta principală a Rezervatiei. La fel ca și 
gardul, poarta era mai mult de formă, montată iniţial ca un simbol. 
Uneori Corul dădea năvală peste graniță, un aparent atac lipsit de 
judecată, un tsunami animalic ce putea pune capăt tuturor planurilor 
mărețe ale Magnatului... însă aceste roiri nu erau cu adevărat 
atacuri; Corul pur și simplu se uita pe sine însuși, iar un val al 
acestui freamăt colectiv ajungea până în marginile Rezervatiei. Pe 
urmă, angajații Magnatului veneau, băteau alți stâlpi și ridicau alte 
plase și lucrurile se întorceau în făgașul lor normal. 

Astăzi, gloata părea placidă, cu doar câteva Stilete apropiindu-se 
la mai puţin de cinci metri de graniță. La o depărtare de zece metri, 
gloata era la fel de densă ca întotdeauna, dar nu se simtea nicio 
agitație. 

— Corul e cu ochii pe noi, spuse Domnul Radio. 

Johanna ridică din umeri și le făcu semn gărzilor Magnatului să 
deschidă poarta. 

- De data aceasta e diferit față de alte dăți când am venit aici cu 
Magnatul, continuă Domnul Radio. În dimineața asta, gloata ne 
privește cu atenţie, aproape ca o haită. 

Duetul stătea ușor separat unul de celălalt; o parte din Ritl ieșise 
de sub mantie. Timpanele ei erau descoperite și putea auzi sunetele 
mentale de dincolo de gard. 

— Eu... aud Corul, continuă Domnul Radio. Este mai coerent 
decât în alte dăți și e atent la tine. 

- Da, este în regulă, spuse Johanna. 


Sunetele pe care le auzea ea nu erau decât o cacofonie de 
bolboroseli și mârâituri, sunete animalice... dar simţea și ea că 
Domnul Radio avea dreptate. De fiecare dată când se apropia de 
poartă, auzea aceleași sunete și mai erau și indicii vizuale. Își plimbă 
privirea deasupra pereților înclinați ai piramidei fractale. Ceea ce 
pentru un ochi neexperimentat ar fi putut părea o îmbulzeală 
haotică, era o secvenţă repetată la scări diferite. Ea învățase să 
recunoască dispoziția și uneori intenţia acestor secvențe. Ceea ce 
vedea ea aici era o vastă... anticipare. 

Păși spre poarta care se deschidea, nebăgând de seamă membrii 
haitei de pază ai Magnatului ghemuindu-se unul în celălalt. De 
fiecare dată când se deschidea această poartă, gardienii dădeau 
semne de nervozitate, imaginându-și că, în momentul în care o vor 
închide la loc, vor fi în siguranţă. 

În spatele ei, îl auzi pe Domnul Radio scoțând un țipăt ascuţit 
care însemna aproximativ “Treci imediat înapoi!“ 

Johanna se întoarse și văzu că Ritl se desprinsese de Zek și pășea 
hotărâtă spre Johanna și spre poartă. Johanna mai văzuse o astfel de 
îndrăzneală din partea unui solitar pe cale să se alăture unei haite 
doar în spitale. În mod normal, Johannei îi plăcea încăpăţânarea 
aproape nesăbuită a creaturii, însă acum fetei îi fu teamă pentru 
solitar. Johanna se opri în cadrul porții, ignorând miriadele de priviri 
care o urmăreau. Își scutură braţul în direcția solitarului, dându-și 
silința să imite cât mai bine un avertisment al Stiletelor. 

- Stop! Nu poți intra acolo, Ritl. Eu sunt în siguranță, dar tu nu 
ești! 

Dacă ar intra în Cor, Ritl nu s-ar mai întoarce niciodată din 
această aventură. 

Solitarul continua să pășească spre ea, ignorând bolboroselile 
disperate ale lui Radio și avertismentele în samnorskă ale Johannei. 
Nu și-ar fi imaginat niciodată că acest solitar dintre toţi va fi sensibil 
la cântecul de sirenă al Corului. Nu. Ritl părea să își impună să 
înainteze spre gard. Domnul Radio nu se mișcase, însă părea foarte 
îngrijorat. Ritl îi ignoră pe amândoi. Întreaga ei atenție era îndreptată 
înainte, privind ţintă la Cor. Încetini tot mai mult pasul, ca și cum 
sunetele mentale ale gloatei ar fi constituit o rezistenţă fizică. În cele 


din urmă se opri, apoi ezită și mai încercă un pas. Creatura tremura 
din cauza efortului. 

În cele din urmă, Ritl vorbi cu glas tare, într-o samnorskă 
limpede: 

— Ah, rahat! De două ori rahat! 

Ţâșni înainte și atinse cu botul pământul de dincolo de poartă, 
teritoriul clar al Corului. Gestul ei îi aminti Johannei de un copil care 
joacă „hotii și vardiștii“, ajuns în „teritoriul inamic“ fără a fi prins. 

Acum, că își marcase victoria, o tuli la fugă înapoi în Rezervaţie. 

Johanna făcu semn cu mâna duetului, apoi se întoarse și păși în 
spațiul liber de dincolo de poartă. În urma ei, gardienii închiseră 
imediat poarta. 


În mod normal, Johannei îi lua o oră să ajungă până în vârful 
piramidei mari. Drumul urca în zigzag de-a lungul peretelui vestic, 
mai degrabă o plimbare decât un urcuș. Suprafața piramidei era 
acoperită cu tot soiul de pietre, de la granit gol până la cuarț șlefuit și 
jad. Un hectar întreg era poleit cu aramă, argint și aur, împânzit peste 
culmile mai mari și mai mici. Magnatul studiase piramida vreme de 
șapte ani (din aer și apoi din palatul lui de sub piramidă). Cu 
excepția naturii recursive a gloatei, el nu descoperise nicio 
caracteristică specifică repetată, deși piramida creștea și se consolida 
constant pe zi ce trecea. Originalul pe care îl studiase Remasritlfeer 
fusese o movilă informă de bălegar în comparaţie cu piramida de 
acum. 

Avea atât de multe de văzut în vreme ce urca și cobora Piramida. 
Palatul Magnatului și ceea ce fusese Anexa lui Prodotus erau mai 
largi decât oricare alt palat din Nord, însă păreau minuscule în 
comparație cu Piramida. Aeroportul se întindea la vest de palate. 
Johanna putea vedea rețeaua de bazine care nu respecta granițele 
Rezervatiei. Corul modern era foarte tolerant cu „sepiile vorbitoare“. 
Un lucru firesc, luând în considerare că moluștele erau legătura care 
făcuse toate acestea posibile. 

Una dintre aeronavele Magnatului tocmai decolase, îndreptându- 
se către nord. Aceasta era naveta personalului care trecea prin fiecare 
rezervaţie până în cel mai îndepărtat punct nordic. În același timp, 


Johanna văzu cursa zilnică dinspre Principatele Neîmblânzite 
pregătindu-se de aterizare. Tonajul greu venea pe mare și pe râuri și 
în caravane, însă aceste aeronave, precum și comunicațiile radio erau 
cele care sincronizau piețele Magnatului. 

Dincolo de pistele de aterizare se vedeau rânduri lungi de clădiri 
gri, primele fabrici tropicale ale Magnatului. Astăzi ele acopereau 
practic fiecare metru pătrat al Zonei de Vest. lar dincolo de granița 
de vest a Rezervatiei se vedeau fabricile sălbatice ale Tropicalilor. 
Acele structuri dărăpănate erau continuu dărâmate și reconstruite. 
Treceau zece-zile întregi fără niciun produs final. Și deodată, când 
credeai că aceste imitații haotice de fabrici au eșuat, apărea un 
produs, deformat, inutilizabil și din care cu greu recunoșteai ideea 
originală. Cel mai adesea, aceste obiecte erau bune de aruncat la 
gunoi... dar uneori observai îmbunătăţiri inteligente ale designului 
gândit de Excentric II și copiat de Magnat. 

Jo se afla acum la a treia cotitură abruptă a drumului, la mai bine 
de o sută de metri deasupra Rezervatiei. Aici gloatele erau la fel de 
dense ca întotdeauna, Stilete învălmășindu-se prin rețeaua de poteci 
înguste care se desprindeau din poteca principală pe care mergea ea. 
Păstrau un spatiu liber în jurul ei, dar nu era o graniță strict 
respectată. Unii se mai ștergeau de ea, mergând într-o parte sau în 
cealaltă. Sunetele Corului se loveau de ea, bolboroseli, mârâituri și 
țipete, frânturi de limbaj inter-haită amestecate cu sunete care imitau 
ploaia și tunetul. În spatele acestui vacarm simțea ceva mai profund, 
un murmur care îi vibra în piept și în cap... singura senzație pe care 
sunetele mentale o provocau oamenilor. 

Cea mai mare parte a celor de aici o ignorau, însă din când în 
când mai auzea câte un lătrat sau un țipăt adresat ei. Mici puseuri de 
coerență, un pastor născut din senin și care dura câteva secunde. 
„Hei, Johanna!“ era tot ce puteau formula, dar uneori vorbeau mai 
mult, cuvinte care trebuie să fi fost transmise din Stilete în Stilete de 
la mare distanţă. Unii chiar aveau amintiri din timpul călătoriei cu 
flota de plute. Unul din cinci astfel de Stilete cu semne de coerență 
era un nordic cu blană pe întregul corp, dar cel mai adesea era câte 
un Tropical spân, care spunea că își amintește de Fragmentariumul 
Cioplitoarei-în-lemn. 


Uneori Johanna mai vedea câte un Stilet neobișnuit de corpolent 
sau un fragment cu blana tărcată care îi amintea de Pelerin. De două 
ori o luase la fugă prin mulțime, fără să îi pese că dădea peste cei 
care îi stăteau în cale, singurul ei gând fiind să ajungă cât mai 
aproape de fragmentul care arăta atât de cunoscut. În ambele dăți, 
când se apropiase văzuse că era un străin. Cu toate acestea, părți ale 
Pelerinului puteau fi acolo, supraviețuind ca solitar. Depistase mici 
semne din atitudinea Pelerinului la unele Stilete din Cor. 

Ultima cotitură a drumului avea doar douăzeci de metri în 
lungime, dar acum soarele și cerul senin conspiraseră pentru a 
încinge aerul dimineții. Șiroaie de transpiratie curgeau de pe ea și 
acești ultimi douăzeci de metri fură cei mai grei. Când ajunse în cele 
din urmă în vârf, se opri și bău o gură de apă din ploscă. Se sprijini 
de unul din stâlpii aurii care mărgineau piațeta micuță din vârf. 
Dacă exista o logică în structura Piramidei, acest spațiu neatins din 
vârf trebuie să fie Sfânta Sfintelor pentru Tropicali. Pentru Johanna 
era doar un pătrat plin de noroi... pe care Stiletele din vârf de obicei 
îl ocoleau. 

Camera video se afla în partea cealaltă a micii platforme, trântită 
la pământ, după cum se așteptase. 

Traversă piața și luă camera. Gadgetul era unul pur analog, după 
designul lui Excentric II. Era atât de simplu, încât fabricile 
Magnatului puteau produce... cu milioanele, dacă cei din Cor erau 
suficient de fermecaţi de aparat sau dacă altcineva era fermecat și le 
putea cumpăra. 

Apucă gadgetul, șterse noroiul de pe lentila de sticlă. Deodată, 
cutia începu să vorbească în samnorskă: 

- Ţi-a luat destul de mult. 

Era vocea nouă a Magnatului. Încă îi plăcea vocea lui Geri, 
spunând că suna „drăguţ“, însă acceptase ideea că le dădea 
oamenilor care îl auzeau o impresie greșită. 

— Ai ajuns cu bine? întrebă el. Am fost nevoit să încetinesc unele 
din operațiunile portului. Nici Tropicalii nu prea agreează zilele 
acestea senine. 

- Pun rămășag că aceia erau Stilete cu pielea mult prea palidă. 
Noi, oamenii, avem pielea închisă la culoare, perfectă pentru vremea 


caldă, însorită. 

- Aha! Ştii, uneori Corul nu este prea grijuliu cu sine însuși. Mă 
întreb... 

Magnatul fredona ceva ca pentru sine, fără îndoială rumegând o 
idee nebunească. Apoi trecu iar în modul autoritar: 

- Nu contează. Avem nevoie de camera pe care o ţii tu în mână și, 
de data aceasta, monteaz-o astfel încât să nu mai fie dată jos! 

- Hei, Magnatule, dacă o vrei cocoțată mot deasupra tuturor, 
gloata o va vedea și va da peste ea din când în când. Vezi? 
Expediţiile mele aici sus chiar sunt necesare. 

Johanna repuse camera și îndreptă tripodul. De fapt, structura era 
solidă și postamentul destul de greu. Ar fi fost nevoie de un ghiont 
din partea unui fragment corpolent — sau de un efort de grup 
orchestrat — pentru a o doborî. La urma urmelor, aici suntem în inima 
Corului, aici au loc tot soiul de pseudo-ceremonii dubioase. 

Se luptă să ridice tripodul și camera cât mai aproape de marginea 
parapetului, unde ar trebui să aibă o vedere neobstrucționată. O 
duzină de Tropicali se apropiară de ea, dar nu pentru a obiecta. Se 
împingeau unul în altul, necoordonat, nu cum ar fi făcut o haită 
coerentă, însă intenţia era clară: încercau să o ajute să mute 
echipamentul. Johanna și mica gloată împinseră tripodul și dintr-o 
parte și din cealaltă, până reușiră să îl aducă lângă parapetul de 
piatră. 

Pe urmă îi goni înapoi și montă singură camera, asigurându-se de 
această dată că tripodul era prins între stâlpii poleiți și parapet. 
Probabil Magnatul o urmărea prin telescoapele lui și prin cameră: 

— Fii cu băgare de seamă. Dacă ei cred că le strici Piramida... 

Johanna fusese cu ochii pe Stilete în timp ce lucra la fixarea 
aparaturii, cu acest gând în minte. 

— Nimeni nu dă semne că ar fi deranjat. Știi că eu sunt specială 
pentru cei din Cor. 

Lucru probabil adevărat, dar îi plăcea să îl tachineze pe Magnat. 

Magnatul bolborosi un răspuns morocănos, în limba Stiletelor, 
apoi continuă în samnorskă: 

— Pe mine nu mă deranjează dacă angajaţii mei vor să își riște 
viața. Eu doar vreau ca ei să știe în ce se bagă! Acum, dacă tot ești 


acolo, ce-ar fi să îndrepți camera să vedem și noi ceva folositor? 
Vreau să bată spre drumul care duce în nord. 

- Hei, eu sunt consiliera ta, nu angajata ta, răspunse ea, dar 
întoarse camera spre orizontul nord-vestic. 

„Drumul“ nu era altceva decât un sistem de poteci care se 
schimbau la fiecare zece-zile, dar se întindea pe aproape o mie de 
kilometri în inima junglei din Bazinul Deltei. Monitorizarea Deltei și 
a acestor „drumuri“ le dăduse câteva indicii despre modul în care 
supraviețuia Corul. La prima vedere, Corul era gloata trăind într-un 
desfrâu perpetuu, așa cum povesteau legendele haitelor nordice, însă 
dincolo de bucuria continuă, mai era și altceva, mai complicat. 
Coasta avea nevoie de un hinterland enorm pentru a se autosusține. 
Cu ajutorul camerelor video și a rezervațiilor împânzite în teritoriu, 
Magnatul începea să dezlege misterul. 

Acest model de viață tropical existase într-o formă sau alta, de 
secole întregi, însă Rezervaţia Magnatului fusese o îmbunătățire 
revoluționară — dovadă Marea Piramidă. Acum revoluţia se accelera. 
Materiile prime soseau din abundență și mărfurile, milioanele de 
produse, erau livrate în flux continuu. Cioplitoarea-în-lemn și 
Domeniul vedeau în această afacere doar o fază temporară. Ravna o 
vedea ca pe un ajutor, proiectele ei de zeci de ani vor fi acum 
realizate într-un an, doi. Johanna știa că nordicii vedeau doar o parte 
din produsele fabricate de Magnat. Cea mai mare parte a mărfii — 
toată marfa produsă în rezervatiile noi, de departe — era folosită chiar 
de Cor. Ceva se schimbase. Era evident, dacă stăteai la ușa unei 
fabrici unde era scoasă marfa finită. Dacă priveai căruțele cu 
pânzeturi și stații radio și celule solare mânate de-a lungul Drumului 
Nordic, prin Delta Fluviului. Într-o zi senină, ca astăzi, această 
cameră putea urmări traficul pe o rază de mulți kilometri, cum se 
ramifica până ajungea în cel mai ascuns colț al domeniului Coriștilor. 

Combinatia dintre Cor și Magnat, precum și ajutorul indirect al 
lui Excentric II treziseră ceva aici. Jo o știa. Magnatul o știa. Niciodată 
nu se plictisea povestind despre mărimea „noilor lui pieţe“, uneori 
businesscreatura din el își freca boturile cu satisfacție. De aici și 
interesul Magnatului pentru această cameră și pentru rapoartele pe 
care i le trimitea Domnul Radio din noile rezervaţii. Toate acestea 


erau o parte din eforturile necontenite ale Magnatului de a anticipa 
nevoile clienților săi. 

- OK, se auzi vocea din cameră. Îndreapt-o niţel spre sud. Foarte 
bine! Nevil o fi având ochiul din cer, dar eu știu tot ce mișcă la sol. Și 
când voi monta pe camere telescoape mai bune... 

Vocea i se stinse și se lăsă o clipă furat de visele lui tehnice. Când 
își reveni, se întoarse la grija faţă de Johanna. 

— Acum, că ai fixat camera, ar trebui să te pornești înapoi spre 
Palat. Am un pastor pe recepţie din rezervația Nord Unu care spune 
că acolo a avut loc o schimbare ciudată de dispoziție, dacă se 
propagă spre noi, ar putea avea loc o orgie pe Piramidă. 

Johanna privi în jos spre Palatul Magnatului. Sala de audienţe era 
marcată de un șir de ferestre înalte de trei metri, care păreau 
minuscule din vârful în care se afla ea. Ar fi pus rămășag că 
Magnatul stătea acolo, privind-o prin telescoapele lui. Îi făcu un 
semn ușor cu mâna. 

- Nu-ţi face griji, am mai văzut orgii până acum, nu sunt cine știe 
ce. 

Era o mică exagerare, dar din ce în ce mai mult, Johanna ajunsese 
să simtă că fragmentele Corului aveau grijă de ea, cel puțin nordicii 
care scăpaseră din Fragmentarium și ajunseseră până aici. 

— În afară de asta, continuă ea, nu am bătut atâta cale până aici 
doar ca să îţi repar jucăria. Vreau să stau să admir peisajul. 

Magnatul bombăni și mârâi ininteligibil. Micul difuzor al camerei 
nu reuși să redea răspunsul haitei, însă în ton i se amestecaseră 
indignarea, îngrijorarea și invidia. 

Jo mai trimise un salut voios spre palat și se așeză pe parapet. În 
această căldură înăbușitoare, singurul ei obiect vestimentar 
important era pălăria de soare, pe care și-o îndesă acum pe cap. 
Părul negru și pielea neagră erau foarte bune, însă avea totuși nevoie 
de o oarecare protecție împotriva soarelui. Johanna privea în zare, 
dar nu urmărea peisajul fizic. Adeseori îi spusese Magnatului că de 
aici de sus putea vedea cele mai intime gânduri ale Corului. El 
pretindea că ea vorbea prostii superstițioase, dar observă și el 
dispoziţiile care se schimbau pe Piramidă precum vremea. Acestea 
erau cu adevărat informaţii de marketing)! 


Aici, în Orașul Corului, totul se armoniza de un milion de ori mai 
profund decât ce văzuse ea pe plute. Se ghemui, sprijinindu-și 
coatele de genunchi, și rămase cu privirea spre depărtările nordice. 
Această lume se afla în Zona Lentă, nu în Exterior și nu în 
Transcendent. Cea mai inteligentă viață din galaxie apăruse în acest 
nămol primitiv. Nicio ființă mai inteligentă decât omul nu putea 
supraviețui Aici Jos. Deci era imposibil ca acest Cor să aibă un 
intelect superior oamenilor. Corect? Era genul de întrebare care o 
făcea pe Johanna să regrete că nu știe mai multe despre limitele 
zonelor lente. Subiectul nu interesase pe nimeni în Laboratorul 
Superior. Oamenii mari erau prea ocupați să devină Zei pentru a-și 
pierde vremea cu problemele minţilor mai puțin evoluate. 

Foarte curând șarada cu Nevil va trebui abandonată; colaborarea 
dintre Magnat și Cioplitoarea-în-lemn era prea evidentă pentru a 
putea fi ascunsă. Prietenii mei vor ști că sunt în viaţă! Îi voi putea vizita. 
Ravna va putea veni aici să o vadă pe Tulpină Verde, să vadă cum 
este cu adevărat Corul. Conversaţiile prin comset nu erau suficiente. 
Ravna nu înțelegea unele lucruri... cum era promisiunea pe care o 
smulsese Johannei de a salva Corul de exploatare. Într-un sens, 
aceasta era o promisiune ușor de ținut. Dar la nivel individual, 
problema era aceeași cu cea pe care o avusese ea cu Armonie Veste- 
roșii sau cu Pelerinul... 

Johanna se retrase și mai mult sub umbra borurilor largi ale 
pălăriei de soare. Va fi minunat când se va întoarce în Domeniu, dar 
erau atât de puţini oameni în lume; nu își putea imagina cum și-ar 
găsi pe cineva acum. Chiar și Ravna era mai bine decât ea, cel puțin 
dacă fratelui meu mic și prost îi va veni mintea la cap. Din câte își dăduse 
Johanna seama, Jefri alterna între a gândi că Ravna este mult prea 
bună pentru el și a o privi ca pe cel mai mare dușman al omenirii. 

În cele din urmă, soarele deveni prea fierbine. Johanna se ridică și 
o porni încet la vale. Adesea, când se retrăgea de pe Piramidă, o 
copleșea un sentiment de tristeţe. Uneori avea impresia că și 
dispoziția Corului se schimba. Poate Coriștilor le pare rău că plec! Hah, 
absurdă idee. Cu toate acestea, după ce pierduse Laboratorul 
Superior, după ce își pierduse părinţii, după ce pierduse speranța 
unei familii alături de Nevil... după ce pierduse tot, avea un destin 


plin de surprize uimitoare și minunate. Știa că gașca lui Nevil o 
botezase „Doamna Câinilor“. Păi, aveau dreptate. Avea fragmentele, 
avea Haitele și Corul. Un troc interesant pe care îl făcuse, dar poate 
că ei nu îi păsa de celelalte lucruri. 


Capitolul 45 


Astăzi era cea mai lungă zi a Verii. Pentru multe popoare de 
Stilete, aceasta era o sărbătoare importantă. Aici, în Domeniul 
Cioplitoarei-în-lemn, ziua era sărbătorită, picând la jumătatea unui 
interval de aproape șapte zece-zile în care soarele nu apunea 
niciodată. Acele zece-zile de nopţi albe fuseseră întotdeauna un 
anotimp de tumult neîntrerupt și cel mai adesea plin de voie bună. 
Plutea în aer un entuziasm inexorabil a cărui cauză era soarele 
strălucitor, entuziasm pe care numai epuizarea totală îl mai putea 
domoli. Atât Copiii, cât și Stiletele munceau aproape fără odihnă, 
încetinind doar atunci când soarele se odihnea pe linia orizontului în 
apropierea miezului nopții. Însă chiar și atunci, aveau loc petreceri 
de apus-de-soare, unde toată lumea dansa. 

În această Cea mai lungă zi, Ravna luă o pauză la apus. Pășind 
afară prin intrarea ei separată în Excentric II, se îndreptă spre 
marginea dinspre soare-apune a Pajiștii. Poteca urca ferită de 
privirile Copiilor strânși la petrecere, dar în această seară pașii o 
duseră pe Ravna pe lângă oamenii și Stiletele care se dădeau cu 
parapantele construite recent de Pedantus. Stătu o clipă fermecată, 
privindu-i, uitând motivul plimbării ei la o oră atât de târzie. Ovin 
Verring alerga direct spre marginea stâncii. Se aruncă deasupra 
prăpastiei și își deschise aripile. Ravna avu un moment de panică. 
Adevărat, structura și velatura parapantei erau conceptul sintezei lui 


Excentric II a mii de ani de civilizaţie, optimizat pentru condițiile 
actuale, însă aparatul de zbor nu avea nici urmă de automat la bord! 
Putea fi luată de vânt, se putea prăbuși, iar ea văzuse deja destule 
trupuri căzând din cer... Dar aripile nu se frânseră. Aparatul alunecă 
lin, zburând drept înainte. Apoi Ovin, singura minte de la bord, 
aplecă parapanta căutând curenţi ascendenți, încălecându-i și 
lăsându-se purtat de ei până când fu deasupra punctului de lansare, 
zburând în sus de parcă ar fi plutit pe agravi. 

Un suspin colectiv se ridică din piepturile Copiilor de la sol, 
poate o amintire a moștenirii pierdute. Apoi toată lumea începu să 
aplaude și să chiuie, iar haitele adunate pe platou se plânseră că nu 
există parapante și pentru Stilete. Este prea periculos, gândi Ravna. 
Cineva se întoarse și o zări stând acolo. În urmă cu un an, Ravna ar fi 
pus capăt acestei distracții și ar fi dat naștere unei situații penibile 
din care toată lumea ar fi ieșit ofensată, încurcată și iritată. În 
perioada mai recentă, după întoarcerea ei, ar fi fost și mai rău: i-ar fi 
dat ascultare fără să obiecteze! Când Copiii o zăriră îi făcură semne 
cu mâna. Ravna le răspunse... și câteva clipe mai târziu o altă 
parapantă alunecă în văzduh deasupra abisului. Ravna rămase într-o 
margine a mulțimii, privind decolările. Numără cinci aparate în aer, 
plutind în cerc pe lângă și pe deasupra versantului. Aceste mașini nu 
vor fi niciodată utile în aplicațiile reale. Dar piloţii ar putea fi. Totul 
depindea de cât de repede avansa tehnologia. 

Ravna mai rămase câteva minute, apoi se strecură pe lângă 
mulțime și își continuă plimbarea. Chiotele de bucurie rămaseră în 
urma ei. În fața Ravnei, soarele sclipea orbitor deasupra capătului 
nordic al Strâmtorii Insulei Tăinuite. Insula se zărea ca o siluetă 
întunecată pe strălucirea apelor care o înconjurau. Poteca ei mergea 
în jurul versantului de nord-vest al Dealului Navei Stelare, spre un 
loc foarte special. 


Cimitirul Copiilor și Stiletelor. Mai venise aici doar o singură dată 
de la întoarcerea ei, la o ceremonie în memoria lui Edvi Verring și a 
celor din familia Norasndot. De una singură nu mai fusese din acea 
noapte ploioasă și înșelătoare cu Nevil. Aș fi crezut că noaptea aceea m- 
a lecuit de atracția pe care o simt pentru locul acesta. Bine, dar învățase o 


lecție importantă: dacă se va întâlni cu cineva aici, nu va mai crede 
atât de ușor în coincidente. 

Această vizită nu izvorâse din disperare. Lucrurile mergeau bine. 
În iarna care urma, Laboratorul din Valea Îngheţată a lui Pedantus va 
fabrica primul lot de microprocesoare. Când acestea vor intra în linia 
de producție a Magnatului, tehnologia va împânzi lumea aceasta, iar 
civilizaţia va fi foarte aproape. 

Chiar și Jefri părea să se descurce. El și cu Amdi lucrau împreună 
cu Sabie refăcut la construirea unor autostrăzi pentru transport de 
marfă. Atât Cioplitoarea-în-lemn, cât și Jupuitorul erau convinși că 
Jefri nu era spionul lui Nevil. Părea să încline tot mai mult spre ideea 
de a rămâne în Domeniu împreună cu ceilalți. Ravna păși printre 
șirurile de pietre funerare așezate în mușchiul spongios. Când venise 
la ceremonie data trecută, remarcase câteva lespezi noi, nu doar cele 
pentru Edvi și cei trei Norasndot. Pe mormintele Bellei Ornrikak și al 
lui Tomberon Peli erau flori proaspete. Copiii, cel puţin unii dintre 
cei care rămăseseră în Domeniu, se întorceau la vechile tradiții. Era 
un subiect care stârnea controverse în grupul lor. 

În această zi... seară... ea dorea să își amintească de cineva 
anume. Piatra lui Pham, galetul imens și neregulat care încununa 
promontoriul, se afla în capătul îndepărtat al cimitirului. S-ar putea 
așeza o vreme pe piatra încălzită de soare. 

Păși în jurul stânci și... dădu nas în nas cu opt capete de Stilete 
care o priveau. 

— A! Bună, Amdi! 

— Hei, Ravna! Ce coincidenţă! 

Haita ocupa aproape toate intrândurile de pe fața nordică a 
stâncii. Amdi era acum aproape la fel de solid ca altădată și purta 
niște petice subțiri de ochi pe două dintre capete. Nu părea cu 
adevărat surprins să o vadă, pentru că foarte probabil o auzise 
venind de la câteva zeci de metri depărtare. 

Amdi se strânse într-o parte pentru a-i face loc. 

Când Ravna se așeză, o întrebă: 

— Ai venit aici să stai de vorbă cu Pham? 

Nu era nici urmă de sarcasm în vocea lui. Ravna încuviință din 
cap. Aveam de gând. Își coborî privirea spre cei mai apropiați dintre 


membrii lui care deja începuseră a se ghemui lângă ea. 

— Dar tu ce faci aici? 

— Ah, eu vin acum destul de des pe aici. Stau, mă gândesc la una, 
la alta, înţelegi tu. 

Amdi e într-o fază contemplativă? Să se fi schimbat atât de mult în 
ultima perioadă? 

Își puse un cap în poala ei și o privi. 

— Vorbesc serios! Dar astăzi aveam un alt motiv. Așteptam pe 
cineva. 

Ravna își plimbă palma peste blana deasă și moale. 

— Sunt atât de previzibilă? 

Deci nu era nicio coincidenţă. Amdi ridică din umeri. 

— Eşti o persoană pe care te poți baza. 

— Și de ce mă așteptai? 

— Păi, spuse el șiret, nu am spus că tu erai cineva-ul pe care îl 
așteptam. 

Dar nici nu negase. 

Rămaseră tăcuţi o vreme, bucurându-se de căldura soarelui, 
privindu-l cum se strecoară prin tăietura strâmtorii. Era cu adevărat 
pace aici, chiar dacă prezenţa lui Amdi deasupra, dedesubt și lângă 
ea schimba ușor atmosfera. Nimeni nu spunea nimic. Amdi întinse 
un alt cap spre ea. Mângâindu-l, simţi o cicatrice adâncă sub blană, 
întinzându-se de la gât până aproape de un timpan anterior. Deci 
altă amintire de la Prodotus. 

- Nu-ţi face griji, spuse Amdi. E vindecat complet, ca și nou. 

— Aha, e bine. 

Dar cei doi ochi nu se vindecaseră la fel de ușor precum celelalte 
răni sau nasul spart al Ravnei. 

În apă nu se zărea decât o singură barcă sau plută, iar ținuturile 
din depărtare dinspre nord se pierdeau în strălucirea soarelui. Ravna 
și Amdi puteau la fel de bine fi singurii în această lume. 

Corecţie. Una din parapantele Copiilor alunecase în câmpul 
vizual dinspre sud. Prinsese un curent de aer prielnic și se înălțase 
până la jumătatea orizontului, ocolind curba Dealului Navei Stelare. 
Când se întoarse în buclă păru să rămână agăţat, nemișcat în cer. 

Amdi împinse un bot în direcţia aparatului de zbor. 


— Ştii, acesta e un motiv în plus pentru care avem nevoie de 
mantii-radio. Un singur membru al unei haite este mult mai mic 
decât un om. Dar ar putea zbura bine mersi cu toți ceilalți la sol... 
sau în alte parapante! 

Gata cu dispoziția contemplativă. Ravna zâmbi. 

— Îmi amintesc de promisiunea pe care ţi-am făcut-o, Amdi, și vei 
avea mantiile-radio promise. Pedantus lucrează chiar acum la cel de- 
al doilea set, dar știi care sunt problemele. Prodotus a aplicat metode 
foarte brutale pentru a crea o haită care să poată purta mantiile. 

- Dar Jupuitorul a folosit mantiile imediat și fără probleme, spuse 
Amdi. 

Aceasta se petrecuse în urmă cu unsprezece ani, în timpul 
Bătăliei de pe Dealul Navei Stelare. Încă de când Amdi fusese o haită 
de puiandri — chiar înainte ca Ravna să îl cunoască —, el fusese 
înnebunit după mantiile-radio. Își amintea cum scheuna neîncetat 
pentru a i se da voie să poarte mantiile-radio. În aceste zile era ceva 
mai temperat. 

— Ne descurcăm noi. O să vezi, Ravna, mantiile-radio ne vor 
transforma în... zei! 

— Hmmm... 

Problema lui Amdi era că nu prea cunoștea zei adevărați, dar visa 
și el cu ochii deschiși. 

- lar dacă noi o vom face, spuse el râzând încet, atunci Magnatul 
sigur o va face. Știi că Domnul Radio este acum sfetnicul său cel mai 
apropiat... fără a o pune la socoteală pe Johanna. 

— Hei, Johanna e de partea noastră. 

— „Sfetnic“, „prieten“, cum vrei să-i spui. Ideea e că Domnul 
Radio îi este cel mai apropiat dintre Stilete. Și el e chiar mai pasionat 
de mantii decât mine. Crede că dacă reușim să educăm prăsile să 
formăm o haită cu zece membri sau chiar unsprezece... am putea 
avea inteligenţă coerentă. 

Doisprezece. Precum Haita Haitelor din logoul Magnatului. 

— Aici Jos mintea are alte limite. Nu veți depăși inteligența unui 
geniu omenesc decât în Transcendent. 

- Da, bine, corect. Dar modul în care haitele radio își vor folosi 
inteligența va fi extraordinar, Domnul Radio este deja destul de 


inteligent. E iarăși octet. Știi că a găsit un înlocuitor pentru Ut? 

Întrebarea fu pusă cu privirile într-o parte, timide, aproape 
rușinate. 

— Ritl? întrebă Ravna. A învăţat să folosească mantia lui Ut? 

Amdi aprobă din cap, zâmbind șovăitor. 

- Foarte bine! Știu că ţi-a făcut probleme, Amdi, însă era 
disperată. Nu a vrut să te rănească. 

- Ba a știut foarte bine ce face! A încercat să mă dezbine. Eram 
îngrozit de ea. Dar da, era într-o situație disperată. O parte din mine 
îi duce dorul, dar răsuflu ușurat că am scăpat de ea. Știi, a devenit un 
membru important al Domnului Radio, datorită ei haita e mai 
inteligentă și se exprimă mult mai bine. Stau de vorbă cu Domnul 
Radio când ajunge aici. Acum că Ritl nu mai e singură... Domnul 
Radio e chiar un tip simpatic. Povestea dintre Radio și Ritl ar face 
subiectul unui roman de dragoste stilețească bestseller... dacă m-ar 
interesa să scriu ficţiune de dragoste. Dar bineînţeles că nu mă 
interesează! 

Ravna privi în jur la membrii lui. Poate chiar venise aici să își 
găsească echilibrul. 

— Însă problemele tale, Amdi? 

— Am... mai făcut progrese. Fiind născut tot odată m-a făcut prea 
uman. Nu știu cum puteți voi două-picioare să vă împăcați cu ideea 
morții. Versiunea prin care trec haitele e suficient de traumatizantă. 

Amdi rămase o clipă tăcut, privind în jos. 

— Ritl m-a făcut să realizez că nu pot rămâne eu însumi o veșnicie, 
spuse el ridicându-și ochii spre Ravna. Și de la Prodotus am învățat 
unele lucruri. Am învățat că moartea poate fi uneori cea mai mică 
dintre probleme. Nu a fost foarte greu să îl duc de nas, dar după ce a 
început să îmi scoată ochii... a-mi face curaj să continui planul a fost 
mai greu decât orice mi-aș fi imaginat vreodată. 

Rostea cuvintele încet, solemn. Ravna observă că toți membrii lui 
o priveau intens, ca și cum un văl fusese ridicat. Amdi fusese în 
focurile iadului și se întorsese. Acest lucru i se putea întâmpla oricui 
cu un dram de ghinion și apoi cu un dram de noroc. Dar Amdi își 
gândise strategic întoarcerea. În timpul acelei perioade de coșmar 


petrecute alături de Prodotus, copilul din el devenise profund, tăcut 
și puternic. 

— Ce urmează acum, Amdiranifani? întrebă ea, mângâindu-l pe 
creștet pe cel mai aproape de ea. 

Amdi își întoarse privirile într-o parte și ea simți că momentul 
său de sinceritate desăvârșită luase sfârșit. Se foi în jurul ei o clipă, 
apoi spuse: 

— Tu cu mine și cu Jefri am trăit clipe frumoase împreună, nu-i 
așa? 

Hmmm... 

— Vrei să spui atunci când nu goneam să ne salvăm viețile și când 
eu și Jefri nu ne jucam de-a dușmanii? întrebă ea pe un ton care nu-i 
trăda tulburarea. 

- Da. Eu niciodată nu aș putea fi dușmanul tău, iar Jefri... păi, tu 
știi că Jefri te iubește, nu-i așa? 

- Amândoi m-ati iubit și când erați mici, Amdi. 

- Eu vorbesc despre acum, Ravna. 

Mă temeam că despre asta vorbești. Acum fu rândul ei să 
privească în pământ, rușinată. 

— Ah, Amădi, eu... 

Amdi se strânse în jurul ei. Membrul de lângă Ravna își apropie 
botul de obrazul ei atingând-o ușor. 

— $șș, șopti el. Aud pe cineva venind spre noi. 

Ravna, desigur, nu auzea nimic. Nimeni nu se vedea pe dealul de 
la picioarele lor. Chiar și parapanta dispăruse, lăsând cerul liber 
pentru păsări și razele soarelui. ÎI mângâie pe Amdi pe creștet și se 
rezemă cu spatele de stâncă. 

Da, cineva se apropia de ei urcând pe poteca sudică, nevăzut în 
spatele lor. Sunetul cizmelor strivind sub ele mușchiul pajiștii indica 
apropierea unui singur om. 

Ravna și Amdi stătură tăcuţi încă o jumătate de minut. Pașii 
ocoliră stânca lui Pham prin vest... dar intrusul nu veni spre ei. 


Era Jefri Olsndot. Porni pe potecă în jos spre cele două pietre de 
mormânt aflate în marginea cea mai îndepărtată a promontoriului. 
EI și Johanna aleseseră acest loc pentru părinţii lor. La fel ca și Pham, 


Sjana și Arne Olsndot luptaseră împotriva Molimei. Jefri, în ce crezi 
acum? 

Jefri îngenunche între pietrele de mormânt. Puse o palmă pe 
fiecare dintre ele, își ridică ochii și privi în depărtare spre strălucirea 
mării. După o clipă, se scutură, asemenea unui om deșteptându-se 
dintr-o reverie sau din amintirea unei deziluzii. Se ridică, se 
întoarse... și o văzu pe Ravna, înconjurată de Amdi, privindu-l de pe 
stânca lui Pham. 

— Salutare, Jefri! spuse Amdi, făcându-i semn timid cu câteva 
boturi. 

Jefri se apropie cu pași măsurați. Se opri la trei metri de piatră și 
îi privi încruntat. 

- Ea ce caută aici, Amdi? întrebă cu o voce joasă și furioasă. 

- O pură coincidență? 

Haita privi spre Ravna, așteptând ca ea să confirme. 

— Și mie mi-ai spus același lucru, Amdi. 

Se uită la Amdi, ai cărui ochi priveau în toate părțile, numai spre 
ei doi, nu. În acel moment, Amdi îi amintea de șiretenia unui puști 
de doisprezece ani. Da, însă el era mult prea inteligent pentru cei 
doisprezece ani ai lui. 

— Tu mi-ai sugerat să ne întâlnim aici. Tu ai ales ora. Eu vin cu o 
jumătate de oră mai devreme și te găsesc pe tine... și pe ea... — 
înclină capul în direcția Ravnei — ... așteptându-mă. 

— Îmi pare rău, Jefri! începu Amdi ridicând vocea asemenea unui 
copil. Dar nu puteam suporta ideea că tu, adică noi... 

Șovăi o secundă, apoi vocea îi luă o nouă tonalitate. Acum vorbea 
aidoma Magnificului Amdiranifani. 

— Ar trebui să discutăm. Chiar e necesar. 

Cel din nișa de deasupra Ravnei se strânse într-o parte și cel care 
își ținuse capul în poala Ravnei sări sus pentru a ocupa locul liber. În 
același timp, un altul bătu ușor cu botul pe spațiul de lângă Ravna 
rămas neocupat. 

— Hai, de ce nu te așezi putin, să ne lămurim cu toții. 

Pledoaria lui își pierdu din fidelitatea audio în preajma 
cuvântului „lămurim“ când Jefri îl apucă de beregată pe cel care îl 
îndemnase să se așeze lângă Ravna și îl trânti în brațele ei. 


— Au, scuze, șopti Amdi la ureche Ravnei. 

Încă de când se întorseseră de la Tropice, Ravna îi văzuse pe 
aceștia doi jucându-se destul de dur, însă acum Jefri nu se mai juca. 
Dacă ar fi făcut un asemenea gest brutal cu un membru atât de 
masiv al unei haite străine, Jefri și-ar fi pus viața în joc. 

— Fie, să stăm de vorbă, spuse Jefri așezându-se. 

Membrul lui Amdi rămase prins între Ravna și Jefri. Restul haitei 
îi înconjură. Cu totul, Amdi părea niţel tulburat. Se privi unul pe 
celălalt o clipă, apoi îl bătu ușor pe umăr pe Jefri și se cuibări mai 
aproape de vechiul său prieten. Când Jefri nu răspunse, Amdi 
continuă cu vocea de showman, acum doar o șoaptă tainică. 

- Bine, recunosc. Deși a fost o coincidenţă, am avut și eu o 
oarecare contribuție. Eram destul de sigur că Ravna va veni aici la 
apus. Dacă nu ar fi venit, aș fi găsit un alt pretext pentru a ne aduce 
pe toți împreună. Noi trei am trecut prin atâtea, nu vă dați seama? 
Nu voiam ca Ravna să creadă că eu și Jefri ne furișăm... 

— Poftim? întrebă Ravna. 

- Amdi, nu ai niciun drept... 

— Voi doi plecați undeva, Jef? Am crezut, am sperat că rămânețţi 
aici. 

Jefri nu o privi pe Ravna în ochi. Poate pentru că era prea ocupat 
să îi măsoare pe fiecare din membrii lui Amdi cu o privire 
mustrătoare. 

— Nu ne furișăm. Amdi exagerează. 

- Ba nu! 

Jefri se uită în ochii Ravnei. 

- Decizia noastră poate părea o nouă trădare, însă am vorbit și cu 
Cioplitoarea-în-lemn și cu Jupuitorul, ă-ă... chiar astă după-amiază. 
Tu și Johanna ați fi aflat cândva foarte curând, dar nu doream deloc 
să mă cert cu niciuna dintre voi. 

Se întoarse spre Amdi și mârâi: 

- Cum ai putut să îmi faci una ca asta? 

- Te duci la cei de la Marea Speranţă? întrebă ea. Pe Puteri, cât 
urăsc numele ăsta. 

Jefri încuviință din cap. 


— Dar nu e ceea ce crezi. Nu fac nimic stând aici. Nimeni nu are 
încredere în mine. Tu... 

— Eu am încredere în tine, spuse Ravna. 

Cât timp rămâneai aici, speram, credeam... 

— De ce pleci, Jefri? 

Jefri șovăi, apoi întinse braţul pe lângă Amdi-de-la-mijloc și o 
prinse de mână. 

— Îi amintești, când eram pe drum, mi-ai sugerat să caut dovezi 
palpabile împotriva Molimei. Dar ce pot găsi, Aici Jos, după zece 
ani? Acum... cred că am o șansă. Bili a furat echipament de pe 
lander, echipament pe care idiotul-de-mine nu l-a înţeles. Îl cunosc 
pe Bili. Acum îl cunosc și pe Nevil. Voi sta cu ochii pe ei, voi vedea ce 
vor face cu aceste aparate... într-un fel sau altul, voi afla ce trebuie să 
fac. 

— Asta e... nebunie curată... lipsit de înțelepciune, Jefri. După ce 
mi-ai salvat viața, Nevil are mai puține motive decât oricine altcineva 
să creadă în loialitatea ta. 

- M-am gândit și la asta. Dar Prodotus e mort, Chitiratifor și 
compania au dispărut. Nimeni de partea cealaltă nu știe ce s-a 
întâmplat cu tine și cu mine, în afară de angajaţii Magnatului. lar 
Magnatul e de acord să îi servească lui Nevil o variantă care îmi 
convine mie. 

— Ha? 

— Amdi a rezolvat detaliile în timpul ultimei vizite a Domnului 
Radio. 

Amdi tresări ușor. Acum Ravna fu cea care îl fulgeră cu privirea. 

- Ravna, toate se vor rezolva, spuse el. 

Jefri încuviinţă, absorbit de planul său nebunesc de spionaj. 

— Nevil nu va avea încredere în noi, dar ne va folosi pentru 
propaganda lui și... eu voi vorbi în favoarea lui. Va dori să ne 
păstreze pe lângă el... Și putem raporta aici fără să ne intercepteze 
cineva: Amdi are un set prototip din mantiile-radio ale lui Pedantus, 
a tot exersat cu ele. Amdi va fi ambasadorul Cioplitoarei-în-lemn pe 
lângă Contestatari. 

Ha! Ravna se uită la Amdi. 

— Dar tu ce părere ai despre planul lui Jefri? 


Privirea lui Amdi — toate privirile lui Amdi — era neclintită și 
dreaptă. 

— Cred că e cea mai bună soluție și este planul nostru, spuse el. 

- Aha! 

Deci nu îi va putea întoarce din drum. 

Se rezemă cu spatele de peretele stâncii, amintindu-și 
nesfârșitele, inutilele lor discuţii. Sugestia ei se transformase într-un 
plan cu bătaie periculos de lungă sau... privirea i se îndreptă spre 
chipul lui Jefri, amintindu-și promisiunile pe care i le făcuse el în 
legătură cu Nevil și Grupul de Studiu al Dezastrelor. 

— Vai, Jefri... 

Jefri își înclină fruntea. 

— Acum înţelegi de ce nu voiam să ne vedem înainte de plecare? 

Amdi îi privea din toate părțile. Cel aflat între Ravna și Jefri își 
tinu botul în sus, privirea plimbându-i-se de la unul la celălalt. 
Deodată sări jos. Cei din spatele Ravnei o împingeau încet spre Jefri. 
Cei din spatele lui Jefri îi dădură bărbatului una peste creștet. 

— Spune ce nu spui niciodată! îl somă cu o voce adultă și 
poruncitoare. 

Amdi devenise dintr-odată în plus acolo. 

Jef clătină din cap emoționat; arăta la fel de tulburat precum se 
simţea Ravna. Rămase tăcut câteva clipe, ferindu-și privirea, poate 
uitându-se la Amdi. În cele din urmă, se întoarse către Ravna: 

— Tu mă vezi chiar și acum ca pe un băiețel de opt ani? întrebă cu 
o voce gâtuită. 

— Poftim? 

- Un băieţel neștiutor, cu capul plin de convingeri false și 
periculoase? 

— Jefri! Eu... 

Jefri zâmbi strâmb. 

- Păi, nu mai sunt un băiețel și convingerile mele sunt în curs de 
schimbare, dar... 

Zâmbetul îi dispăru și o privi furios în ochi. 

— Am fost nesăbuit, Ravna, și am fost la un pas de a te pierde. 

Ravna era atât de zguduită, încât nu putea spune nimic. Clătină 
încet din cap. 


Jefri continuă: 

- Am fost lângă tine în ultimele șase luni, în cele mai groaznice 
împrejurări. Am aflat lucruri despre tine pe care niciodată nu le 
știusem, lucruri pe care nici tu nu le știai. Vezi, chiar dacă tu ai 
dreptate sau nu în privința Molimei, ești întruchiparea prințeselor 
despre care ne povesteai, iar eu, în fața ta, sunt doar un copil 
neștiutor. 

Jefri se opri și privi într-o parte. Ravna simti în sufletul ei că Jefri 
nu dorea acum să afle răspunsul ei... Slavă Puterilor, căci nu știa ce 
să spună. 

— Dar tu știi, spuse el privind-o, că eu sunt fiul părinților mei și — 
cum îmi amintește Magnatul cu fiecare ocazie — fratele Johannei. Va 
veni o vreme când îţi vei schimba părerea despre mine. 

Jefri sfârși discuţia într-un mod neașteptat. Întinse braţele și o 
cuprinse pe Ravna, învăluind-o într-un sărut pasional și lipsit de 
echivoc. 


Ravna rămase pe stâncă după ce Amdi cu Jefri plecară. Venise 
aici pentru a cântări lucrurile cele mai importante: următorii o mie 
de ani. lar acum se gândea doar la ce se petrecuse în ultimele cinci 
minute. Ravna era doar un om și ultimele clipe îi dăruiseră o 
speranţă cât pentru toate miile de ani care vor urma. Nicio stea nu 
strălucea pe cerul însorit. Doar soare luminos. Însă ea știa ce e pe cer. 
Când se afla pe puntea de comandă de pe Excentric II, Ravna păstra 
un punct special marcat. Chiar și aici, lipsită de display, putea găsi 
punctul acela, aflat la treizeci de ani-lumină, cea mai posibilă 
localizare a Flotei Molimei. Până acum, singurul semn fusese acea 
tresărire a Zonei, în urmă cu un an sau doi. Tot ce îmi doresc este să îi 
am alături de mine pe Jefri și pe cei din neamul Stiletelor. Și răgaz suficient 
pentru a mă pregăti. Aici jos, noi suntem cei mai puternici. 

SFÂRȘIT 


NOTE 


1 - William Shakespeare, Macbeth, actul IV, scena 1, trad. Ion 
Vinea (n. tr.). 

2 - Skeet — probă de tir constând în ochirea unor talere din lut 
aruncate în sus, imitând zborul păsărilor (n. tr.). 


